
] l Bagèen ngo tarombo Jesus Kristus 
pinempar si Daud. Mungkah bai si 
Abraham nai bagèen mo gerar-gerar ibas 
tarombo i: 

2 si Abraham, si Isak si Jakob, si Juda bak 
kaka-anggina, si Peres bak si Zerah (inang 
kalak i mergerar si Tamar), si Hezron, si 
Ram, si Aminadab, si Nahason, si Salmon, 
si Boas (inangna imo si Rahab), si Obed 
(inangna imo si Rut), si Isai, dekket Raja 
Daud. 

3 (1:2) 

4 (1:2) 

> (1:2) 

6 Tikan si Daud nai soh mi tikki bangsa 
Israel ibuang mi Babel tersurat mo begèen: 
si Salomo (inangna imo sinibages si Uria), 
si Rehabeam, si Abia, si Asa, si Josafat, si 
Joram, si Usia, si Jotam, si Ahas, si Hizkia, 
si Manasye, si Amon, si Josia, si Jekhonya 
dekket dèdah-dèdahenna. 

7 (1:6) 

8 (1:6) 

9(1:6) 

19(1:6) 

11(1:6) 

12 Mungkah tikan bangsa Israel nai 
ibuang soh mi tikki pertubuh Jesus 
tersurat ngo gerar-gerar tarombo idi 
bagèen: si Jekhonya, si Sealtiel, si 
Zerubabel, si Abihud, si Elyakim, si Azur, 
si Zadok, si Akhim, si Eliud, si Eleazar, 
si Matan, si Jakob, si Josep sinibalè si 
Maria. Janah si Maria mo menubuhken 
Jesus simergerarken Raja Sipaluah 
siniperbagah-bagah Dèbata. 

13(1:12) 

14 (1:12) 

15 (1:12) 

16 (1:12) 

17 Mulai bai si Abraham nai soh mi si 
Daud, sipuluh empat cundut, bai si Daud 
nai soh mi kalak Israel ibuang mi Babel, 
sipuluh empat cundut ma. Nai i sidi nai 
soh mi pertubuh Raja Sipaluah i, tong ma 
ngo sipuluh empat cundut. 

18 Bagèen ngo tersèngèt pertubuh Jesus 
Kristus: Ukum inangNa si Maria, imo ranto 
si Josep. Tapi sinderrang makdèng jejap 
kalak idi, merkitè kuasa Tendi ni Dèbata, 
berrat-berrat rumah mo si Maria. 

19 Ukum si Josep rantona i, sada kalak 
mengulaken bennar ngo. Jadi naing 
isangsangi mo rantona si Maria i, janah 
ulang pella ibettoh dèba asa ulang mèla si 
Maria idi, i jelma nterrem. 

20 Tikan bagidi perukuren si Josep, 
datang mo nipina. Ibas nipina idi iidah mo 
sada kalak malaèkat, mendokken tabasa, 
"Alè Josep, pinempar si Daud, ulang kono 
mbiar jejap dekket si Maria, karna ukum 
anak sini dagingna (sinikandongenna) idi, 
bai Tendi Dèbata nai ngo idi. 

21 Menubuhken sada anak mo ia, 
janah Jesus mo baing gerarna, kerna 
naing paluahenNa mo bangsaNa ibas 
dosa-dosana nai." 

22 Masa pè karinana idi, asa saut ngo 
sinidokken Tuhan merkitè nabiNa bagèen, 

23 "Berrat-berrat rumah mo sada 
simerbaju janah menubuhken sada dukak 
daholi, baingenna mo gerarna Immanuel." 
(Lapaten Immanuel kata Heber imo 
denganta Dèbata). 

24 Terengnget kessa si Josep, iuèi mo 
sinidokken malaèkat i tabasa. Jejap mo ia 
dekket si Maria. 

25 Tapi sidekkah si Maria makdèng 
menubuhken anak i, oda campur si Josep 

dekket si Maria. Janah tubuh kessa anak 

idi, ibaing si Josep mo gerarNa Jesus. 

2 l Ukum kuta bekkas Jesus tubuh imo 
kuta Betlehem i nageri Juda, tikan si 

Herodes Raja i sidi. Sinderrang nai roh 

mo mi Jerusalem kalak sipandè bintang i 

kebincaren nai, kuso-kuso, 

2 "Idikè ngo anak sirimbaru tubuh idi, 
sinaing gabè raja kalak Jahudi? Enggo 
kuidah kami bintangNa i kebincaren janah 
roh ngo kami naing mersembah tabasa". 

3 Idengkoh si Herodes kessa kata i, 
tersengget kalohon mo ia bagi ma karina 
jelma silot i Jerusalem. 

“Idokken mo pulung karina imam ekuten 
dekket guru-guru Agama Jahudi, ikusoken 
mo taba kalak idi, "Idikè ngo bekkas 
tubuh Raja Sipaluah i, siniperbagah-bagah 
Dèbata?" 

> Jaloi kalak idi mo, "I Betlehem si ni 
nageri Juda ngo, ai bagèen ngo isuratken 
nabi, 

6'Ukum kono alè Betlehem si ni 
Juda kètèksu ngo ko nemmuken 
mertimbangken karina kuta silot i Juda. 
Kerna bamu nai ngo naing roh sada 
kalak raja, sinaing menggem-gemi Israel 
bangsangku." 

7 Enggo kessa ibettoh si Herodes, idilo 
mo sipandè bintang i kebincaren i nai 
merkitè kosik. Ikuso mo kalak i, ndigan 
ngo tuhu mulai idah kalak i bintang i. 

8 Nai ipasulak mo kalak i laus mi Betlehem 
merkitè tennah bagèen, "Laus mo kènè, 
pemanat kènè mo Anak idi. Mula enggo 
jumpa kènè la, bagahken kènè mo bangku 
asa laus ma dekket aku mersembah baNa." 

ə Nai laus mo kalak idi. | tengah 
ndalan, iidah kalak i nola mo bintang 
i, imo bintang siniidah kalak i tikanna i 
kebincaren. Merdalan ngo bintang idi i 
lebbè kalak i, nai kom mo i babo bekkas 
Anak idi. 

10 Soh mo lolona kalak idi mengidah 
bintang i. 

11 Mbengket mo kalak idi mi bages i, 
janah idah kalak i mo Anak i dekket 
inangNa si Maria. Nai isembah kalak idi 
mo Anak i, enggo kessa i ibuka kalak i 
mo perbekasen hartana janah ipèlèken mo 
taba anak idi emmas, kemènjen, dekket 
minak mur mahan persembahenna. 

12 Tikan lako balik kalak i mi kutana, 
oda nèngè arap dalanna idi kin kalak i, 
karna enggo ipesèngèt Dèbata kalak idi 

ipas nipina, asa ulang nèngè pella balik 
mendahi si Herodes. 

13 Enggo kessa laus sipandè bintang 
i, idah si Josep mo sada malaèkat ibas 
nipina, nina malaèkat i mo, "Kèkè mo 
kono, embah mo Anak idi dekket inangNa 
mbungkas mi Mesir. | sidi mo kènè merian 
pèma roh nola ranangku bamu, ai iletlet si 
Herodes ngo Anak idi naing ibunuh". 

14 Nai kèkè mo si Josep, iembah mo Anak 
i dekket inangNa mbungkas mi Mesir 
bernginna idi. 

13 Merian i Mesir mo kalak i soh mi matè 
si Herodes. Saut mo sinidokken Tuhan i 
merkitè nabiNa, "I Mesir nai ngo Kudilo 
AnakKi". 

16 Ibettoh si Herodes kessa enggo 
iakkali sipandè bintang idi ia, mellaga 
kalohon mo ia. Iperèntahken mo, kennah 
bunuhen nasa anak daholi simerumur 
dua tahun mi terruh,, i kuta Betlehem 
dekket i sikulilingna, ai bagi ngo cocok 
perndekkahna ibettoh bai sipandè bintang 
i nai. 

17 Merkitè bagidi, saut mo sinidokken 
Nabi Jeremia, bagèen, 

18"Terdengkoh ngo sora derru-derru 
i kuta Rama, itangisi si Rahel ngo 

dukak-dukakna, oda terrapoon nèngè 
kalak i, ai enggo matè karina dukakna". 

19 Enggo kessa matè si Herodes, iidah si 
Josep mo i Mesir sada kalak Malaèkat ibas 
nipina. 

20 |dokken Malaèkat i mo tabasa, "Kèkè 
mo kono, embah mo Anak idi dekket 
inangna balik mi Israel, ai enggo matè 
kalak sinaing memunuh Anak i". 

21 Nai kèkè mo si Josep, iembah mo Anak 
i dekket si Maria balik mi Israel. 

22 Tapi ibettoh si Josep kessa, si Arkelaus 
anak si Herodes ngo mbangkit raja gancih 
bapana si Herodes mengerajai Juda, gabè 
mbiar mo si Josep balik mi sidi. Enggo kin 
ma ngo ipesèngèt Tuhan i ia ibas nipina 
terèngèt idi, gabè mi Galilea mo ia laus. 

23 Merian i kuta Nazaret mo ia. Merkitè 
bagidi, saut mo sinidokken nabi-nabi 
bagèen, "Idokken dèba mo ia kalak 
Nazaret". 

I Sinderrangna i roh mo si Johanes 
Peridiken mi padang gurun Juda janah 
mulai merjamita nina mo, 

2 "Tobat mo kènè ibas dosa-dosa 
ndènè nai, kerna ndor nèngè mo roh 
pemerèntahen Dèbata." 

3 Si Johanes èn mo sinidokken Nabi 
Jesaya ibas ranana, "Sora tenggo-tenggo i 
padang gurun pelias kènè dalan bai Tuhan 
i, pedèas kènè mo dalan sidalanenNa i." 

“Ukum pakkèen si Johanes, bukbuk 
unto ngo. Pementingna koling-koling, 
panganna balang dekket tenggoli rambah. 

> Nterrem ngo roh jelma i Jerusalem 
nai, i suberri Juda nai dekket kuta si lot i 
kacimbang lambung Laè Jordan, merrohen 
mendahi si Jonanes. 

SIperketuhu kalak i ngo dosa-dosana, 
nai iperidi si Johanes mo kalak idi i Laè 
Jordan. 

7 Merrohen ma mo mèduk kalak Parisè 
bak Sadusè p'mendahi si Johanes lako 
iperidi. Tikan iidah si Johanes kalak idi 
merrohen, nina mo taba kalak i, "Kènè 
alè jelma jahat! Isè ngo mendokken taba 
kènè ndorok maluah tarap hukum Dèbata 
sinaing roh? 

8Tuduhken mo ibas ulaen ndènè, 
magahken enggo tobat kènè ibas 
dosa-dosa ndènè nai. 

Ulang mo dok atè ndènè ndorok 
gabè maluah kènè pellin mendokken, si 
Abraham ngo empung nami. Bettoh kènè 

mo, ibatu èn nai pè ndorok ngo ibaing 
Dèbata gabè pinempar si Abraham. 

10 Enggo mo ampè takkè i babo daling, 
lako menabah kayu siso merbuahken 
merandal janah iporoni mi api. 

11 Kuperidi ngo kènè merkitè laè 
magahken enggo tobat kènè ibas 
dosa-dosa ndènè nai. Tapi roh nèngè mo 
la, iperidi mo kènè dekket tendi Dèbata 
bak api. Belgahen ngo ia asa aku. Salang 
merembah cipatuNa sambing pè oda dèng 
ndorok aku. 

121 tanganNa ngo ndèru lako menapi, 
itapi ngo nasa pagè sampè mbersih. Nasa 
pagè mberras, ipepulung mo mi kebben, 
tapi ukum ronci dekket apa-apa, itutung 
ngo mi api siso ndorok mèntep.”" 

13 Sinderrangna i laus mo Jesus i Galilea 
nai mi Laè Jordan. Idapetken mo si Johanes 
janah idokken mo asa iperidi si Johanes la. 

14 Tapi icuba si Johanes ngo menulak 
pengidoen i. Nina si Johanes mo tabasa, 
"Aku ngo nemm u iperidi Kono. Keppèken 
roh nola Kono mendahi aku." 

13 Tapi nina Jesus mo, "Bagi mo lebbè 
ukum bagèndari. Ai merkitè bagidi enggo 
sibahanken nasa sinipergeddo Dèbata." 
Nai iperidi si Johanes mo Jesus. 

16 Enggo kessa iperidi, karuar mo Jesus 
i laè idi nai. Mènter sintempu mo mbuka 
langit, iidah Jesus mo Tendi Simbadia 
susur bagè ndarapati, mi baboNa. 

17 Nai terdengkoh mo Dèbata 
mendokken, "Èn ngo Anakku 
siKukekelengi idi, ngkelleng ngo 
atèngKu midahsa."" 

'Enggo kessa i, iarahken Tendi 
4 Simbadia mo Jesus mi kelongoon asa 
iunjuni sibolis. 

2Qda mangan Jesus empatpuluh ari 
empatpuluh berngin dekkahna. Nai 
melèhè mo iakap. 

3 Roh mo sibolis mengunjunisa, "Mula 
Anak Dèbata ngo kono, dokken mo 
batu-batu èn gabè roti." 

“laloi Jesus mo, lot ngo tersurat ibas 
bukku, "Oda ngo ndorok ngelluh jelma i 
ibaing roti sambing, tapi kumarna kata ni 
Dèbata ngo." 

> Enggo kessa bagidi, iarahken sibolis i 
mo Jesus mi Jerusalem mi babo bungkulen 
Bages Dèbata. 

6 Nai idokken sibolis i mo tabaSa, "Mula 
Anak Dèbata ngo kono, dabuhken mo 





aKej 22:2; Mzm 2:7; Yes 42:1; Mat 12:18, 17:5; Mrk 
1:11; Luk 9:35 

dirimu mi terruh; ai tersurat ngo i bukku 
simabadia i bagèen, 'Ipasulak Dèbata 
ngo malaèkat-malaèkatNa menjaga 
Kono, janah itatang ngo Kono asa ulang 
tertuktuk nèhèmu mi batu." 

7 laloi Jesus mo, "Tersurat ngo ibas Bukku 
Simbadia idi bagèen, "Ulang iunjuni kono 
Tuhan Dèbatamu." 

8 Nai iarahken Sibolis i nola ma mo Jesus 
mi sada delleng ndates kalohon, ituduhken 
Sibolis i mo i sidi karinana kerajaen dunia 
èn dekket karina kinibèakna. 

9 Nai idokken Sibolis i mo mbang Jesus, 
"Karinana idi kuberrèken baMu, mula 
isembah kono aku." 

!9 laloi Jesus mo, "Laus mo ko Bolis, 
tersurat ngo ibas Bukku Simbadia i: Tuhan 
Dèbatamu ngo sisembahenmu, pellinSa 
ngo kessa siuvèenmu.”" 

11 Ujungna laus mo Sibolis idi, nai roh mo 
Malaèkat-malaèkat mendahisa. 

12 Tikan idengkoh Jesus beritana, enggo 
ikurung si Johanes i Galilea. 

13 Itadingken mo Nazaret, lako merrian 
i Kapernaum. Imo i biding tao Galilea i 
nageri Zebulon dekket Naptali. 

14 Kumarna bagidi, saut mo sinidokken 
Nabi Jesaya bagèen: 

!5"Tanoh Zebulon dekket Naptali, dalan 
lako mi laut, i kèparen Laè Jordan, Galilea 
siso masuk tanoh Jahudi, 

l6 kalak sinibagessen kegellapen, 
mengidah cuhaya mbellen enggo mbincar 
mataniari taba kalak sinilenggemmen 
kematèen!" 

17 Mungkah i sidi nai mo Jesus 
menjamitaken, "Tobat mo ibas dosa-dosa 
ndènè nai, ai memerèntah nèngè mo 
Dèbata bagè Raja." 

18 Tikan merdalan-dalan Jesus i biding 
Tao Galilea, iidah mo dua kalak sibeltek 
perikan, imo si Simon (igerari ma Petrus) 
dekket anggina si Andreas. Tupung 
menjala ngo kalak idi, ai perikan ngo kalak 
l. 

19 |dokken Jesus mo taba kalak i, "Ekutken 
mo Aku, asa Kuajari kènè menjala jelma." 

20 Nai mènter itadingken kalak i sidua mo 
jalana idi janah ièkutken mo Jesus. 

2! Iterusken Jesus mo merdalan, nai iidah 
nola ma mo dua kalak sibeltek sidèbanna, 
imo si Jakobus dekket si Johanes, imo 
dukak-dukak si Zebedeus ibagessen 
bungkina ngo kalak i rebbak dekket 
bapana peliasken jala. Idiloi Jesus nola ma 
mo kalak idi. 

22 Mènter itadingken kalak i mo bungkina 
dekket bapana lako mengèkutken Jesus. 

23 Ikulilingi Jesus mo nageri Galilea 
i. Mengajari mo la i bages perguruen 
janah memagahken Sukuten Keluahen, 
imo Kerajaen Dèbata. Ipemalum ngo 
simersakit dekket simertikas. 

24 Tersaar ngo berita Jesus terèngèt 
Jesus idi i suberri nageri Siria, sanga 
ngo nterrem kalak merrohen mendahiSa. 
lembah kalak idi ngo kalak simenggong 
matcam bagè sakit, dekket simenggong 
mermatcam bagè kesusahen; kalak 
sinisellapen tendi jahat, si solpetten, bagi 
ma dekket nitempuk sigading, ipemalum 
Jesus ngo karinana. 

25 Soh mo buèna kalak simengèkutken 
Jesus tikanna i, lot mo i dèba i Galilea nai, 
dèba i Sipuluh Kuta nai, dèba i Jerusalem 
nai, bagi ma i Juda nai, janah lot ma ngo 
dèba i kèparen laè Jordan nai. 

l Tikan itengngen Jesus jelma mbellang 
5 i, merrohen mo simengèkutkensa 
tabasa. 

“Nai ipungkah mo mengajari kalak idi: 

3 "Sayur ntua ngo kalak simengakap 
dirina oda mergegoh janah mengharap 

pellin bai Tuhan sambing; ai kalak i ngo 
masuk mi Kerajaen Dèbata. 

“Sayur ntua ngo kalak sibonek atè, ai 
lapoi Dèbata mo kalak i. 

> Sayur ntua ngo kalak sincerrep merukur, 
ai jaloen kalak i mo siniperbagah Dèbata. 

SSayur ntua mo kalak nteddoh 
mengulaken lemmo atè Dèbata, ai 
pebessuren Dèbata mo kalak idi. 

“ Sayur ntua ngo kalak simerkelleng 
atè midah kalak sidèbaan, ai ikekelengi 
Dèbata ngo kalak idi. 

8 Sayur ntua ngo kalak simpanting 
merukur, ai idahen kalak i ngo Dèbata. 

Sayur ntua ngo kalak simemaing damè i 
tengngah jelma nterrem ai duka-dukak ni 
Dèbata ngo kalak i. 

10 Sayur ntua ngo kalak simenggong 
simbernit, kumarna mengulaken lemmo 
atè Dèbata, ai kalak idi ngo masuk mi 
Kerajaen Dèbata. 

11 Sayur ntua mo kènè, mula irèhèi janah 
iletlet dèba kènè janah icemburu kumarna 
mengèkutken Aku. 

12 Bagi ngo ibaing kalak idi taba nabi- 
nabi i lebbènken ndènè pè. Lolo janah 
mersampang atè mo kènè, ai jaloon ndènè 


MATIUS 5. 13-16 15 


ngo upah ndènè mbelgah kalohon bai 
Dèbata nai." 

I3"Kènè ngo sira dunia èn. Mula gabè 
ndèngap sira idi, kadè mo bakinen asa 
gabè masin mengolihi? Ipatakken mo i 
janah ideddoh-deddohi dèba. 

14 Kènè ngo cuhaya dunia èn. Oda 
terboniken kuta si ni babo delleng. 

13 Oda madun kalak menungkupi lampu 
sinilakatenna dekket kendang. Tapi mi 
babo perpelitaan ngo tupèh ibaing, asa 
icuhayai lampu idi nasa jelma silot i bages 
i. 

16 Kennah bagi ma mo cuhaya ndènè 
merbindella i lebbè jelma nterrem, asa 
idah kalak i pemahan ndènè simerandal 
idi, nai ipoji mo Bapa ndènè ni sorga i." 

17 "Ulang mo dok atè ndènè roh Aku lako 
mematei hatoren agama Jahudi siniajarken 
si Musa dekket nabi-nabi. Roh Aku oda 
ngo lako mematei, tapi lako petettahken 
ngo. 

18 Èngèt kènè mo! Sidekkah lot dèng 
langit dekket tanoh èn, sada titik barang 
sada nggurat kettek pè ibas hatoren- 
hatoren idi oda ipitakken, mula makdèng 
ipesaut karinana. 

19 Kumarnana i, barang isè mengelausken 
tah apaina pè i bas puhpuh idi nai, tah 
pè sikètèkna, janah memmedahken taba 
sidèbaan memaing bagidi ma, kalak 
sibagidi mo sikètèkna i ibas ummat 
Dèbata. Tapi barang isè pedalanken 
puhpuh idi janah memmedahken taba 
sidèban asa iulaken, kalak sibagidi mo 
simbelgahna i Kerajaen Dèbata. 

20 Èngèt kènè mo: Oda ndorok kènè gabè 
ummat Dèbata, mula mak lot kesurungen 
ndènè bai guru-guru Agama dekket 
Parisè nai, terrèngèt menguèi lemmo atè 
Dèbata." 

2! "Ibettoh kènè ngo, lot peddah taba 
empungta bagèen: Ulang memmununh; 
barang isè memmunuh, kennah 
irungguken ngo ia. 

22 Tapi bagèndari Aku mendokken taba 
kènè, barang isè melaga taba sidèbaan, 
kennah irungguken ngo ia; janah barang 
isè mengurat-ngurati sidèbaan, kennah 
irungguken i runggu Agama. Nai, barang 
isè mendokken taba sidèbaan, 'Lengngah' 
kennah idabuh ngo ia mi api narakka. 

23 Kerna nai, mula lot sakalak ibas 
kènè nai tupung memèlèken pèlèen taba 

Dèbata, keppè terrèngèt mo ia lot kalak 
simerncio atè bana, 

24itadingken mo lebbè pèlèenna idi, laus 
mo ia lebbè merdamè dekketsa. Nai pè asa 
molih nola ia lako memmèlèken pèlèenna 
i taba Dèbata. 

25 Tah bakunè lot kalak mengaduken 
kènè taba penghukum, merdamè mo 
kènè dekketsa, sinderrang lot dèng tikki 
janah makdèng soh mendahi penghukum 
i. Mula oda, ipessoh kalak idi mo kènè 
taba hakim, nai isohken hakim i mo kènè 
mendahi Polisi. Nai ikurungken polisi idi 
mo kènè. 

26 Èngèt kènè mo èn: Oda ndorok karuar 
kènè i kurungen idi nai, ukum makdèng 
tupa karinana utang ndènè i." 

27 "Ibettoh kènè ngo lot peddah bagèen: 
Ulang kono merlangkah julu meddem. 

28 Bagèndari Aku mendokken taba kènè: 
barang isè menengen daberru janah 
tergerrek ukurna lako merlangkan pilit, 
enggo merlangkah julu meddem kalak 
sibagidi taba daberru idi ibagessen 
ukurna. 

22 Mula matamu kamuhun i ngo 
memmaing kono merdosa, polditken 
mo i janah pitakken, lotin mo kènè 

kembalangen dèba sindihi dagingmu idi 
daripada bolet dagingmu i ibuang mi 
narakka. 

30 Mula tanganmu kamuhun memmaing 
kono merdosa, gettap janah ambongken 
mo i, lotiin mo kono mak mertangan 
serrap daripada bolet badanmu idi masuk 
mi narakka.”" 

3! "Lot ma ngo peddah bagèen: barang 
isè menirangken sinibagesna, kennah 
iberèken ngo surat sirang bana. 

32 Tapi bagèndari Aku mendokken 
taba kènè: barang isè menirangken 
sinibagesna, keppèken oda ngo 
merlangkah julu meddem sinibagesna idi, 
i nola sebabna asa gabè merlangkanh julu 
meddem sinibagesna idi mula sijahè nola. 
Janah barang isè mengkabini daberru 
sinisirangken i, merlangkah julu meddem 
ngo." 

33 "Ibettoh kènè ma ngo peddah mi 
empungta bagèen: ulang kènè mengosè 
bulaban. Barang kadè sienggo ibulabanken 
kènè i hadeppen Dèbata, kennah ngo 
ulaken. 

34 Bagèndari Aku mendokken taba kènè: 
Ulang mo kènè merbulaban. Ulang ma 

mo merbulaban mi langit i, karna bekkas 
Dèbata ngo langit idi. 

35 Barang pè mi tanoh èn, kerna alas 
nèhèNa ngo tanoh èn; barang pè mi 
Jerusalem, karna kuta raja aur ngo idi. 

36 Ulang mo merbulaban mi 
babontakalmu, kerna oda ndorok 
ko memaing bukmu idi mbulan barang 
mbèrèng giam sirambar pè. 

37 Dokken mo uè barang oda, mula 
lebbih isidi nai, bai sibolis nai ngo rohna 
i. 

38 "Ibettoh kènè ngo peddah bagèen: 
mata ngo abul mata, èpen ngo abul èpen. 

39 Tapi bagèndari Kudokken mo bai 
ndènè: ulang mo balesken kènè siso 
mendè taba kalak simaing siso mendè 
i. Tapi mula iparap kalak kurummu 
kamuhun, berrèken mo dekket kurummu 
kambirang. 

40 Janah mula iaduken kalak kè mi hakim 
mengido bajumu berrèken mo bana 
dekket inang bajumu. 

41 Mula lot sada kalak perkuasa memaksa 
kènè asa ipersan embahen sabatu daohna, 
persan mo soh dua batu. 

42 Mula ipido dèba bamu nai barang 
kadè, berrèken mo bana. Ulang mo itulak 

kono, kalak sinaing menginjam barang 
kadè bamu nai." 

43"Ibettoh kènè ma ngo peddah bagèen: 
kekelengi mo denganmi janah kecegoken 
musuhmu. 

44Tapi bagèndari Aku mendokken bai 
ndènè: kekelengi mo musuhmu, janah 
sodipken kènè mo kalak sipepersuk- 
persukken kènè, 

4 asa gabè anak Bapa ndènè sini sorga 
i kènè. Kerna ipebincar Dèbata ngo 
mataniari taba kalak bennar dekket taba 
kalak jahat pè. Iberrè ngo udan taba kalak 
simemaing bennar dekket simemaing 
jahat pè. 

46 Ai mula pellin kalak simengkekelengi 
kènè sambing ngo ikekelengi kènè, kadè 
mo pella balessen Dèbata sinibaing ndènè 
i? Otang kalak simenunggu belasting pè 
bagi ngo ibaing? 

47 Mula pellin taba denganmu sambing 
ngo kessa kènè mertabi, kadè mo 
kelebihenna? Kalak siso menandai Dèbata 
pè bagi ngo ibaing. 

48 Selloh ngo Bapa ndènè sini Sorga i 
mengkekelengi karina jelma. Kènè pè 
kennah bagidi ma ngo." 

I "Èngèt mo ulang kènè mengulaken 
hatoren Agama ndènè i hadeppen 
sinterrem, pellin asa iidah dèba sambing, 
mula bagi ngo ibaing kènè, oda ngo iberrè 

Bapa ndènè si ni sorga idi upah ndènè. 

“Mula iberrè kènè cudekkah taba kalak 
sincoor, ulang pella ibettoh dèba, bagè 
pemaing kalak perbuah ringadar. Perulaan 
ni kalak i simemaing bagidi i garèja dekket 
i dalan mbelgah asa ipoji kalak ia. Èngèt 
mo enggo ijalo kalak idi upahna merkitè 
bagidi. 

3 Tapi ukum kènè, mula iberrèken kènè 
cudekkah ndènè sipsip mo iberèken, 
ulang lot mettohsa. 

“Selloh ngo sinibaingmu idi, oda pella 
ibettoh barang isè pè, ai ibettoh Bapa 
ndènè si ni sorga i ngo idi, janah iberèken 
mo upah bamu." 

> Mula mersodip kènè ulang mo bagè 
pemaing kalak sipekulah-kulahken. Ai 
ngkasah ngo kalak i mersodip ninganna 
cènder i bekkas persodipen dekket i 
sirpang dalan asa idah dèba. Engèt mo, 
enggo ijalo kalak idi upahna. 

6 Tapi mula mersodip kènè mi bilik mo 
kènè laus, gerruk kènè mo pèntu i, nai 
mersodip mo kènè taba Bapa ndènè siso 


MATIUS 6. 7-14 22 


teridah i, ai iidah ngo siniula ndènè siso 
nibettoh barang isè pè. Nai iberèken mo 
bai ndènè upah ndènè. 

7 Mula mersodip kènè, ulang mo 
mergeddang-geddangen, bagè pemaing 
dèba siso menandai Tuhan. Idok atèna 
ngo idengkohken Dèbata sodipna 
simergeddang-geddangen idi. 

8 Ulang mo bagidi. Ai enggo ibettoh Bapa 
ndènè kin, barang kadè perlu bai ndènè 
sinderrang madèng ipido kènè. 

?Bagèen mo sodip ndènè, 'lalè Bapa nami 
si ni sorga: Dak niperbadia mo gerarMu. 

10 Dak roh mo kerajaenMu, Saut mo 
lemmo atèMu i babo tanoh èn bagè si ni 
sorga. 

11 Berrèken mo bai nami sidari èn 
pangaan nami sipat ari. 

12 Sasa mo dosa nami bagè penasa nami, 
i dosa ni dengan simerdosa taba kami. 

13 Ulang kami arahken mi pengojiin, 
paluah mo kami ibas pengago nai [Ai Ko 
ngo sidasa kerajaen, dekket kegegohen, 
bang pè kesangapen soh mi amman 
sumendah. Amèn.]' 

14 Mula isasa kènè dosa dengngan ndènè 
simerdosa taba kènè, sasaen Bapa ndènè 
si ni sorga i mo dosa ndènè. 

!5 Tapi mula oda isasa kènè dosa ni kalak 
simerdosa taba kènè, oda ma ngo isasa 
Bapa ndènè si ni sorga idi dosa ndènè." 

16"Mula puasa kènè, ulang mo merèngut 
abè ndènè bagè kalak sipekulah-kulahken. 
Ai merèngut ngo abè kalak i, asa ibettoh 
dèba kalak i puasa. Èngèt mo, idi mo upah 
sienggo nijalo kalak i. 

17 Tapi mula puasa kènè, duhapi kènè mo 
abè ndènè, janah sori kènè mo buk ndènè. 
18 Asa ulang ibettoh dèba puasa kènè. 

Asa pellin Bapa ndènè siso teridah idi 
ukum mettohsa. Ai iidah ngo siniulaken 
ndènè, siso nibettoh ndènè, nai iberèken 
mo upah bai ndènè." 

19"Ulang mo pepulung-pulung kènè 
harta dunia, sindorok terpangan karat 
dekket ngitngit i, janah ndorok tertangko 
penangko. 

20 Tapi pepulung-pulung mo harta sorga 
i, siso ndorok terpangan karat dekket 
ngitngit i, janah oda ndorok tertangko 
penangko. 

21 Ai barang i dikè hartamu, dak mi sidi 
ngo ukurmu. 

22? "Mata imo lampu ni daging. Mula 
ncihur penengenmu, ncihur mo karina 
dagingmu. 

23 Tapi mula ramben ngo penengenmu, 
gellap bulita mo karina dagingmu, soh 
mo gellapna karinana. Asa mula gellap 
ngo lampu dagingmu, soh mo gellapna 
karinana." 

24“Qda ndorok sada kalak mahan bahaan 
taba dua induk. Kerna ikekelengi ngono 
sada, tapi ikecegoken ngo kum sisada nai. 
Barang, menguèi ngo ia taba sisada, tapi 
itonja ngo sisada nai. Bagi ngo bang kènè 
pè. Oda terbaing kènè mengula lako mi 
Dèbata ninganna mengula asa kaya ma. 

25 Kumarna nai, èngèt kènè mo, ulang 
pella kelsohken nggelluhmu mendok: 
Kadè mo pangaan dekket ènumen nami, 
kadè mo oles nami. Otang hargaen ngo 
kessah asa pangaan? 

26 Tengngen kènè mo manuk-manuk 
simerkabangen i, oda ngo mardang kalak 
idi, oda merrani, oda ma ngo pepulungken 
hasil suan-suanen mi kebben. Tapi 
ipehèdu-hèdu Bapa ndènè si ni Sorga i 
ngo kalak i! Otang lebbih mahargaen ngo 
kènè asa manuk-manuk? 

27 Ilsè mo kè ndorok pegedangken 
umurna giam cituk pè merkitè-kitè 
kekelsohen? 

28 Kasa mo pella ikelsohken kènè 
perolessen ndènè? Tengngen kènè mo 
bunga-bunga pancur simertubuhen i 
rambah idi. Oda ngo mengula kalak i, oda 
mertennun. 

22 Tapi perdatèken mo! Si Salomo bèak 
tangas-tangasen idi pè, oda ngo nung 
memakzkè bagè sinipakkè bunga-bunga i 
mendèna! 

30 salang dukut-dukut si ni rambah i 
bagidi mo mendèna sidari èn ipehèdu- 
hèdu Dèbata, keppè barembenkenna 
enggo mo ipatakken janah itutung. Mula 
bagi mo sellohna Dèbata pehèdu-hèdu 
dukut-dukut i, makinsa nola mo kènè! 
Tapi kepercayaenmu ngo oda ntegguh! 

3! Ulang mo kènè roga ninganna 
mendokken, 'Kadè mo pangaan nami, 
barang kadè mo ènumen nami, barang 
kadè nola mo oles nami?' 

32 Kalak siso menandai Dèbata ngo 
dakdak mengkelsohken sibagidi. Ai 
ibettoh Bapa ndènè si ni Sorga i ngo, perlu 
idi bai ndènè karinana. 

33 Siperluna usahanken ndènè imo: 
bakunè carana asa ndorok kènè gabè 
ginemgem i Kerajaen Dèbata, janah 
mengulaken si ni pergeddo atèna. Mula 

enggo lebbèen idi itulusi kènè, nai 
iberrèken mo karinana sindai bai ndènè 
ma. 

34 Kumarna nai, ulang mo pella roga 
kènè terrèngèt ari baremben. Karna ari 
baremben pè lot ngo kelsohkenenna. 
Kesusahen sigennep ari pè, enggo mo 
toko mbotongna." 

7 I "Ulang kènè menghukumi kalak 

sidèban, asa ulang ihukumi Dèbata 
kènè. 

2 Kerna bakunè kènè menghukum 
taba sidèbaan, bagi ma ngo Dèbata 
menghukumi kènè. Bakunè sukaten 
sinibaing ndènè taba sidèbaan, idi ma ngo 
sukaten ibaing Dèbata bai ndènè. 

3 Kasa mo pukpuk iperèso-rèso si ni mata 
ndèba nasa pellèmen, keppèken nasa 
pungur i mata ndènè idi oda iperdatèken 
kè? 

“Bakunè mo kè mendokken taba 
denganmu, 'Dikè kuagoi pellèmen si ni 
matami,' keppèken i matamu sendiri lot 
nasa pungur belgahna? 

> Ee, kènè perbuah ringadar! Lebbèen mo 
agoi pungur ni matami, ipè asa ntangkas 
idah ko, janah agoi nasa pellèmen si ni 
mata dengnganmu. 

6 Ulang berrèken harta simbadia i taba 
biang, asa ulang merbhalik biang i janah 
menarut ko nola. Ulang berrèken buradda 
bai babi, asa ulang gabè ideddohi nola 
idi." 

7"Pengido kènè mo, nai jaloon ndènè 
mo, tulusi mo, nai dapet kènè mo, tuktuki 
kènè mo, nai bukaenna mo bai ndènè. 

8 Ai dapetten ngo sidak tong mengido, 
kenaan ngo ngo si dak tong menulusi, 
janah ibuka ngo kalak si dak tong 
menuktuki. 

3Isè kènè merrèken batu taba dukakna 
ukum roti ngo ipido? 

10 Barang nipè iberrèken, ukum ikan ngo 
ipido? 

II Barang bakunè pè jahat ndènè, ibettoh 
kènè ngo memerrèken simendè taba 
dukak-dukak ndènè, makinsa nola mo 
Bapa ndènè si ni sorga i, tentu iberrèken 
simende taba kalak simengido tabasa! 

12 Bakin kènè mo lebbèen taba sidèbaan, 
barang kadè ipergeddo kènè naing 
bakinenna taba kènè. I| ngo pemusaten 
hatoren agama sinipeddahken si Musa 
dekket nabi-nabina." 

13 "Mbengket mo kènè arap pèntu sempit, 
kerna ukum arap pèntu mbellang janah 

dalan mbellen, mi narakka ngo puasnal 
Nterrem ngo kalak merdalan arap idi. 

'4Tapi ukum pèntu sempit janah pècet, 
mi kenggeluhen ngo puasna. Oda piga 
kalak soh mi sidi." 

153 "Mermanat mo kènè meradepken 
nabi-nabi palsu. Roh ngo kalak idi 
mendahi kènè bagè biri-biri, tapi ukum 
ukurna tosè bagè biahat menjerngem ngo. 

16 Tandaan ndènè mo kalak idi merkitè- 
kitè hasil perulaenna. Oda terbuahken 
kopi-kopi buah anggur, janah oda 
terbuahken cipako, buah kayu ara. 

17 Nasa Kayu merandal merbuahken 
mendè, tapi ukum kayu siso mendè 
nggodo ngo buahna. 

18 Kayu merandal, oda nè merbuahken 
nggodo, janah ukum kayu nggodo oda 
ndorok merbuahken buah merandal. 

19 Nasa kayu siso merbuahken merandal, 
itabah ngo janah itutung. 

20 Asa bagi ngo bang nabi-nabi palsu idi 
pè. Itandai kènè ngo kalak i merkitè-kitè 
perulanna.”" 

21 "Oda ngo karina kalak simendiloi Aku, 
"Tuhan, Tuhan!" gabè ginemgem i Kerajaen 
Dèbata, tapi pellin kalak simengulaken 
lemmo atè BapangkKu si ni sorga i ngo. 

22 Tikan Ari Kiamat, mbuè ngo kalak 
mendokken bangku, “Tuhan, Tuhan," 
otang enggo kupesoh kami sukuten bai 
Dèbata nai merkitè-kitè Gerarmu! Janah 
otang merkitè-kitè Gerarmu pè enggo 
kupelaus kami nasa bolis, janah memaing 
matcam bagè tanda kelengangen? 

23 Tapi ningku mo, 'Oda kutandai 
kènè! Laus mo kènè i sèn nai, kènè 
simengulaken jahat!" 

24 "Barang isè simendengkoh kata èn, 
janah iulaken, codi mo ia bagè kalak si 
mpantas pekadèken bagesna i babo batu 
mpihir. 

25 Tukasi pè roh udan janah mbelgah 
laè idi bagi ma angin sapa-sipu mi bages 
i, oda nggèut merumpak bages i, kerna 
ipajek merdanganen batu mpihir. 

26 Tapi kalak simemegèken ranangKu, 
keppè oda iulaken, codi mo ia bagè kalak 
simoto, simemajek bagesna i babo kersik. 

27 Sinderrang roh udan, mengeraja mo 
laè janah sapa-sipu angin menerpa bages 
i, nai merumpak mo bages i!" 

28 Enggo kessa pul Jesus mengajari, 
lengang mo jelma nterrem ni sidi 
mendengkoh peddahNa i. 

22 Ai meheji kalohon ngo peddahNa i, 

oda bagè guru-guru agama Jahudi i. 
8 I Mengencuah mo Jesus i delleng 
i nai, janah nterrem ngo kalak 

mengèkutkenSa. 

2Sinderrangna i roh mo sada kalak 
si koliten mendapetkenSa, mengido 
urup. Sujud mo ia menembah Jesus 
ninganna idokken, “Tuhan, mula uè Kono, 
terpemalum Ko ngo aku." 

3 Nai idoroken Jesus mo tanganna lako 
menjamanhsa, idokken Jesus mo, "Uè ngo 
Aku, malum mo kono!" Mènter kejapkenna 
i mersep mo kolitna i, janah malum mo 
ikap. 

“Nai nina Jesus mo mbangsa, "Èngèt da! 
Ulang ibagahken kono i taba barang isè 
pè. Tapi laus mo ko mendahi imam asa 
iperèso kono. Nai pèlèken mo pèlèenmu 
bagè sinihatorken si Musa, mahan tanda 
bukti taba jelma nterrem, magahken 
tuhu-tuhu enggo malum kono!" 

> Tikanna Jesus memengketti kuta 
Kapernaum, roh mo sada perwira tenterra 
Rom menimbakisa, mengido urup tabasSa. 

S"Tuan nami," nina perwira idi, "sakiten 
ngo naposongku i bages, dak gampar 

ngo ia i peddemmenna kumarna mpiahna 
itempuk sigading i." 

7"Laus pè aku pemalumkensa," nina 
Jesus. 

8"Ulang pella alè Tuan," nina perwira 
idi, "merlèasu ngo Aku alè Tuan nami 
menjalo kono mi bagesku. Kata sambing 
mo dokken alè Tuan, enggo njuah nahan 
iakap naposongki. 

3 Ai aku pè kennah tunduk ngo mi 
perèntah indukku. Janah perajurit 
terruhenku i pè kennah patuh ngo 
bangku. Mula kudokken taba sada kalak, 
'Laus!' nai laus ngo ia. Taba si sada, 'roh 
mi sèn, nai roh mo ia'; mula kudokken 
taba naposongku, 'Ulaken bahaan èn' 
mènter iulaken ngo." 

10 Tikan idengkoh Jesus kadè sinidokken 
perwira i, kagum kalohon ngo la. Nai 
idokken mo taba kalak simengèkutkensa: 
"Dengkohken! Oda nung dèng kuidah 
kepercayaen bagidi belgahna barang isè 
pè kalak Israel. 

11 Èngèt kènè mo! Nterrem ngo roh i 
kebincaren nai dekket i kecunduten nai 
lako meroang-oang rebbak dekket si 
Abraham, si Isak dekket si Jakob i Kerajaen 
Dèbata, 

12 keppè kalak sipatut gabè ginemgem 
i Kerajaen Dèbata i sendiri, lambongken 
ngo mi bagasen kegellapen i. | sidi mo 
kalak i tangis kumara mpersukna." 

13 Nai idokken Jesus mo taba perwira 
i, "Lako mo balik, dapet kono mo bagè 
kepercayaenmu i." Mènter malum mo 
lakap naposona i karangkenna i. 

'“Laus mo Jesus mi bages si Petrus. 
Panè-panèen ngo i peddmenna simatua 
daberru ni si Petrus idah Jesus. 

jamah Jesus mo tanganna, nai mènter 
malum mo panèna i. Kèkè mo ia lako 
mengkebasi Jesus. 

16 Mayak bon ari, iembahi kalak mo 
mbuè si ni sellapen sètan. Ipelaus Jesus 
ngo sètan-sètan idi merkitè kata sambing 
janah ipemalum ngo karina si sakiten i. 

17 Merkitè karinana idi, saut mo 
si nidokken Nabi Jesaya, imo, “la 
ngo menggong kinipersukta, janah 
pemalumken karina sakitta." 

18 Lot mo mbuè kalohon mencingkoi 
Jesus. Idah Jesus kessa kalak i karinana 
ipasulak mo sisinna mi suberrang tao. 

19 Nai roh mo sada kalak Guru Agama 
mendahiSa, nina mo, "Guru, uè ngo aku 


MATIUS 8.20-27 33 


mengèkutken Kènè, barang dempak dikè 
pè." 

20 laloi Jesus mo, "Merliang ngo ukum 
sorigala, janah merasar ngo ukum manuk, 
manuk, tapi ukum Anak ni Jelma i oda lot 
bekkasna lako galè, mentadi." 

2! Nai nina sada kalak sidèban 
simengkusokenSa mo, "Tuan nami, paduè 
mo balik aku lebbè lako mengkubur bapa." 

22 Tapi ialoi Jesus mo, "Ekutken mo Aku, 
belli mo simatè i menanem simatèna." 

23 Mbengket mo Jesus mi bungki, rebbak 
dekket sisinna. 

24 Sintempu roh mo angin sapasipu mi 
tao i, gabè iserpa galombang mo bungki 
idi. Meddem ngo Jesus tikala i. 

25 Nai idahi sisinNa mo la lako 
mendungoiSa, "Tuhan urupi mo kami! 
Mermara ngo kita!" nina kalak idi. 

26 "Kasa buradan kènè?" nina Jesus. 
"Kurang ngo kepercayaen ndènè!" Nai 
cènder mo Jesus, isenggak mo angin 
dekket galombang idi. Mènter kom mo 
galombang i. 

27 Lengang mo karinana si ni sidi. Nina 
kalak i mo, "Kalak i dikè nai ngo èn? 
Angin dekket galombang pè patuh ngo mi 
perèntahNa!" 

28 Soh mo Jesus mi suberrang tao i 
nageri Gadara. Mènter iambat dua kalak 
ni sellapen sètan mo ia i sidi. Gasaen 
kalohon ngo kalak i duana, gabè isè poda 
pang mentas tarap i. 

22 Karuar i liang-liang kuburen nai ngo 
kalak idi, janah menurakken, "Kono alè 
Anak ni Dèbata, naing ikekadè ko ngo 
kami? Mada ngo naing isiksa ko kami 
makdèng pè dapet katikana?" 

30 Oda ndaoh i sidi nai, lot sanggung- 
gunen babi dak menggigi tanoh. 

3! Ipido sètan-sètan idi mo taba Jesus, 
"Mula naing ikaruarken ngo kami, 
pasulak mo kami mbengket mi babi-babi 
adonang." 

32 "Lako mo!" nina Jesus. Nai laus mo 
sètan-sètan i sidi nai janah mbengket mi 
babi-babi idi. Mènter mermangkaten mo 
babi-babi idi i biding tebbing i nai mi tao, 
gabè mermatèen janah lenneng mo i sidi. 

33 Nai merlojangen mo permakan babi 
i mi kuta. Isukutken kalak i mo karina 
simasa i, ibagahken ma mo tersèngèt 
simasa taba sidua kalak si nisellapen sètan 
i. 

34 Gabè karina pengisi kuta i laus 
mendapetken Jesus. Idah kalak i kessa mo 

Jesus nggemmes mo ipidoken kalak idi, 

asa itadingken nageri i. 

9 l I|bengketti Jesus mo bungki, nai 
isuberrangi mo tao i lako balik mi 

kutaNa. 

2losong dèba mo mendahiSa sada 
kalak nitempuk sigading, gampar i 
peddemmenna. Tikan idah Jesus bagi 
belgahna kepercayaen kalak i, nina 
mo taba jelma nitempuk sigading i, 
"Percaya mo kono alè pa, enggo iampuni 
dosa-dosamu." 

3 Nai mengeranai mo ibagasen ukurna 
guru-guru agama silot i sidi bagèen, 
"Mengelèal Dèbata ngo kalak èn." 

“Ibettoh Jesus ngo sinibagasen ukur 
kalak i, gabè nina mo, "Kasa bagi jahatna 
sura-sura ndènè? 

> Apaina ngo lotiin nidokken, 'enggo 
lampuni dosamu, barang kèkè mo ko 
merdalan mo'? 

SKubuktiken mo bagèndari bai ndènè, 
merkuasa ngo Anak ni Jelma ii babo tanoh 
èn lako mengampuni dosa." Nai idokken 
Jesus mo taba nitempuk sigading i, "Kèkè 
mo kono, embah mo peddemmenmi, 
molih mo kono!" 


MATIUS 9. 7-13 36 


7 Nai molih mo nitempuk sigading i mi 
bagesna. 

8lidah jelma nterrem i kessa mo simasa 
i, mbiar mo kalak idi, ipoji kalak i mo 
Dèbata, kerna enggo iberrèken Dèbata 
kuasa sibagidi taba jelma. 

9 Nai itadingken Jesus mo bekkas idi. 
Tikan merdalan i, idah Jesus mo sada 
kalak pertunggu belasting, si Mateus 
gerarna, kundul i kantorna. Idokken Jesus 
mo mbangsa, "Èkutken mo Aku!" Mènter 
cènder mo si Mateus janah mengèkutken 
Jesus. 

!9 Tikan mangan Jesus i bages si Mateus, 
merrohen mo mbuè sijalo belasting mi 
sidi dekket kalak perdosa janah rebbak 
mangan dekket Jesus bagi ma sisinNa. 

11 Idah Parisè ngo idi. Ikuso kalak idi mo 
sisiin Jesus, “Kasa rebbak mangan guru 
ndènè dekket pertunggu belasting bak si 
perdosa?" 

12 |dengkoh Jesus ngo kuso-kuso kalak 
idi, nai ialoi mo, "Oda perlu penambari 
bai kalak si juah-juahen, pellin taba kalak 
simersakit ngo. 

13 Radum-radumi mo lapaten ayat ènda, 
'Masèh atè ngo kukelemoken, oda ngo 
pèlèen.' Roh Aku oda ngo mendilo kalak 

simengètong dirina enggo bennar, tapi 
kalak simerlèa iètong dèba ngo." 

14 Enggo kessa i, roh mo sisiin si Johanes 
Peridiken mendahi Jesus. Nai ikusoi kalak 
idi mo, "Kasa ndia kami dekket kalak 
Parisè nggati puasa keppèken sisinmu oda 
nung?" 

15 laloi Jesus mo, "Bakunè dok atè ndènè, 
terbakin anak-anak kèla mo marsak tikan 
merbayo, sidekkah rebbak dèng kalak i 
dekket kèla i? Tentu oda! Tapi roh mo 
katikana, ialengi mo kèla ii gambarna nai. 
Kessa i sidi nai pè asa puasa kalak idi. 

16 Oda nung kalak mendongkapken kaèn 
rimbaru mi baju singgo mumuk janah 
nggettem, ai terrago ngo sinidongkapken 
idi, gabè makin merribakna mo 
sidongkapen i. 

17 Bagi ma ngo, oda nung ibaing dèba 
anggur tangkasen mi kiong sienggo 
buruk, mula ibaing mi sidi mpustak ngo 
kiong i. Ancuh mo anggur idi, janah kiong 
i pè maknè terpakkè. Kennah mi kiong 
rimbaru ngo anggur i ibaing, asa duana 
tong selloh." 

18 Sinderrang mengeranai Jesus dekker 
sisiin si Johanes Peridiken, roh mo sada 
kalak pengendeng bages perguruen. 

Isembah mo Jesus ninganna idokken, 
"Gejapken èn dèng matè berrungku, èn 
pè masèh mo atèMu roh mo Ko lako 
menjamanhsa asa ngelluh ia." 

!? Kèkè mo Jesus, rebbakken laus mo 
kalak idi. SisinNa pè dekket ngo. 

20 Tikan merdalan idi, roh mo sada kalak 
daberru menjolmiti Jesus i podi nai, enggo 
sipuluh dua tahun dekkahna ketimbasen. 

2! Kerna dok atèna ngo ibagasen, "Asal 
mo giam kujamah olesNa, malum mo 
kuakap." ljamah mo punca oles Jesus. 

22 Karangkenna i tumulih mo Jesus. Idah 
kessa mo daberru i, nina mo tabasa, “Pos 
mo atèmu! Kerna percaya ko bangku, 
malum mo kono!" Nai mènter malum mo 
lakap daberru idi. 

23 Nai soh mo Jesus mi bages pengendeng 
bages perguruen i. Tikan idah la peroning- 
oning bai kalak sibonek, janah mèngèr 
jelma mbuè, 

24 nina Jesus mo bai kalak i, "Karuar mo 
kènè karina! Oda ngo matè si tatat ènda, 
medem ngo.” Itertabai kalak idi ngo Jesus. 

25 Sinderrang karuar jelma nterrem i, 
masuk mo Jesus mi bilik si tatat idi, ijamah 
mo tanganna. Kèkè janah cènder mo si 
tatat idi. 

26 Nai mènter tersiar mo berita idi mi 
suberri nagerri idi. 

27 Laus kessa Jesus i sidi nai, ièkutken 
dua kalak sipètung mo la. Dak itenggoken 
kalak idi mo, "O anak si Daud, masèh mo 
atèMu midah kami!" 

28 Mbengket kessa Jesus mi bages, 
idapetken sipètung sidua kalak i mo la. 
Nai ikusoi Jesus mo kalak i, "Percaya 
ngo kènè ndorok Aku pejuahken kènè?" 
"Percaya ngono kami!" nina kalak i. 

22 Nai ijamah Jesus mo mata kalak idi 
ninganna idokken, "Kerna percaya ngo kè 
saut mo bagè sinikepercayaen ndènè i." 

30 Nai ndorok mo mata kalak i 
merpendidah. Nai pahè mo kalak i ipernoi 
Jesus, asa ulang ibagah-bagahken bai 
barang isè pè. 

3! Tapi laus ngo kalak idi, ibagah- 
bagahken ngo mi suberri nagerri i, 
terrèngèt Jesus. 

32 Tikanna laus jelma sidua kalak idi, 
lot mo merembah sada kalak sipekkak, 
nikekkang sètan. 

33 Ipelaus kessa sètan idi, mengolihi nola 
mo ndorok ia mengerana. Lengngang mo 
jelma sinterem i, nina mo, "Oda nung 
dèng idah kami bagèen i Israel!" 

34Tapi idokken Parisè mo, "Ekuten 
sètan ngo memerèken kuasa bana, lako 
pelausken sètan." 

35 Bagi mo dak merkaliling Jesus i sada 
kuta nai mi kuta sisada, i sada sosor nai 
mi sosor sisada. Mengajari ngo la i bages 
perguruun, janah menukutken sukuten 
kelluahen terèngèt Kerajaen Dèbata. 
Ipemalum ngo kalak i ibas matcam bagè 
sakit nai, bagi ma simertikas pè. 

36 Tikan itengen Jesus jelma nterrem idi, 
masèh mo atèna, ai bingung ngo kalak 
idi janah ndotè, bagè biri-biri siso lot 
mermakan.b 

37 Nai idokken Jesus mo taba sisinNa, 
“Mbellang kalohon ngo peraniin tapi cituk 
ngo kum simerrani. 

38 Kerna nai; pido kènè mo taba sidasa 
juma idi asa ipasulak kalak lako merani 
jumana i." 

] 0 l Tikan sidari, idilo Jesus mo 
sisinna sipuluh dua kalak idi 
pulung. Iberrèken mo taba kalak idi kuasa 

lako mengusir tendi jahat, janah lako 
pejuahken nasa matcam sakit dekket nasa 
matcam tikas daging. 

2Gerar sisiin si sipuluh dua kalak idi 
imo: perlebbè si Simon (igerari ma Petrus) 
dekket anggina si Andreas, nai si Jakobus 
dekket anggina si Johanes, imo dukak si 
Zebedeus. 

3 Nai si Pilipus dekket si Bartolomeus, si 
Thomas, si Mateus pertunggu belasting 
i dekket si Jakobus anak si Alpeus, si 
Tadeus. 

“Nai si Simon kalak bhoho idi, dekket si 
Judas Iskariot simenelbuh Jesus. 

> Nai ipasulak Jesus mo sisinNa sipuluh 
dua kalak idi, enggo kessa itennanhi 
bagèen, "Ulang laus kènè mi nagerri siso 
meragama Jahudi. Ulang laus kènè mi 
kuta-kuta kalak Samaria. 

STapi laus mo kènè mendanhi kalak Israel, 
mendanhi kalak i silaling. 

7 Bagahken mo taba kalak idi, enggo 
seggep Kerajaen Dèbata. 

8 Pejuah kènè mo kalak si sakiten, 
pegelluh kènè simatè, pejuah kènè 
sipuruun, janah pelaus kènè mo bolis. 
Enggo ijalo kènè idi karinana oda pella 
menokor; nai berrèken kènè mo i, oda 
pella mertokor. 

9 Ulang pella embah kènè riar, emmas 
barang pirak, barang pè kèpèng tembaga 
i bagasen sakku ndènè. 

10 Ulang pella embah kènè bagut-bagut 
cudekkah, barang pè dua mpasang 
pakkèen ndènè i perdalanen, barang pè 
cipatu barang tongket. Kerna barang isè 
mahan bahaan kennah mangan ngo i 
bahaanna i nai. 

11 Soh kessa kènè mi sada kuta barang 
sosor, tulusi kènè mo i sidi kalak siuè 
menjalo kènè. Merrian i sidi mo kènè 
mèma laus nola kènè. 

12 Sinderrang mbengket kènè mi bages 
ndèba, dokken kènè mo, 'Njuah-njuah mo 
bai ndènè!' 

13 Mula ijalo persapo idi ngo kènè, hot 
mo bana salam ndènè i. Tapi mula oda 
ijalo kènè, balik ngo bai ndènè salam i. 

14 Mula tah lot bages barang kuta siso 
uè menjalo kènè barang tah oda nggèut 
mendengkohken rana ndènè, tadingken 
kènè mo bekas idi, janah pirpirken kènè 
mo abu silot i tapap nèhè ndènè idi. 

15 Èngèt mo! Tikan Ari Kiamat, lotiin 
mo iampuni Dèbata kalak Sodom dekket 
Gomora, dari pada kalak perkuta idi." 

16 "Peratè-atèken kènè mo ènda: 
Kupasulak ngo kènè bagè biri-biri mi 
tengah-tengah sorigala. Kennah pantas 
ngo kènè merrukur bagè nipè, janah 
merrukur mpanting bagè ndarapati. 

17 Mermanat mo kènè, ai lot ngo kalak 
naing menangkup kènè, janah iembah mi 
runggu Agama. Isiksa ngo kènè i bages 
perguruen kalak i. 

'8 lembah ngo kènè taba perkuasa 
dekket raja-raja kumarna sisinKu kènè, 
janah idi mo kesempaten bai ndènè lako 
menaksiken terrèngèt Aku taba kalak siso 
menandai Dèbata. 

!? Tapi mula pè iaduken kè asa iadili, 
ulang pella bulisah kènè terèngèt barang 
kadè sinaing ruapenken ndènè, ibagahken 
ngo idi tupung katikana. 

20 Oda ngo kènè simengeranai i sidi, tapi 
Tendi Bapa ni Sorga i ngo merkitè kènè. 

21 Roh mo arina, isohken kakana mo 
anggina asa ibunuh. Bagi ma mo bapana 
mi dukakna. Dukakna mengalo taba Bapa 
dekket inangna, janah pesakatken asa 
ibunuh. 

22 Karina kalak merceggo atè midah 
kènè kumarna Aku. Tapi barang isè 

menahanken soh mi puncana, i ngo 
paluahenna. 

23 Mula ipedersa-dersa kalak idi kènè 
ibas sada kuta, mperrus mo kènè mi kuta 
sidèban. Kubagahken mo bai ndènè: mak 
dèng sanga karina idahi kènè kuta Israel 
lako mengulaken ulaen ndènè, enggo mo 
roh Anak ni Jelma idi utusen ni Dèbata. 

24 Oda ngo belgahen sisiin asa guruna, 
oda ngo belgahen perkebbas asa indukna. 
25 Mula dos sisiin dekket guruna, janah 
mula dos naposo dekket indukna, enggo 

mo cukup idi bai kalak i. Mula idokken 
dèba induk ni bages idi Belsebul, makin 
nola mo taba pengisi bages i, otang igerari 
nola mo lebbih merroha!" 

26 "Ulang mo kebbiari kè ukum jelma, 
barang kadè i simboni kennah ntarar ngo, 
barang kadè irusiaken kennah ntangkas 
ngo i seggen. 

27 Barang kadè Kuruapken taba kènè i 
sigellap, kennah bagahenken ndènè ngo 
idi tikan mahar. Barang kadè ikosikken mi 
pènggelmu, tingtingken nola mo idi. 

28 Ulang mo kebbiari kènè sindorok 
memunuh daging, tapi oda merkuasa 
memunuh tendi. Kebbiari kènè mo Dèbata, 

simerkuasa memunuh daging bak tendi 
mi narakka. 

29 Dua perrik dapet itokor sada sèn, 
tukasi pè bagidi, sada perrik oda ndorok 
ndabuh mi tanoh, kum oda pemmettohen 
Bapamu ni sorga idi. 

30 Salang bilangen buk sini babo ntakal 
idi ibettoh ngo karina. 

31 Kerna nai, ulang kènè mbiar! 
Mahargaen ngo kènè bai Dèbata asa 
perrik!" 

32 "Barang isè menaksiken i hadeppen 
jelma nterrem, memagahken ia sisinKu, 
Kusaksiken ma mo ia i hadeppen 
BapangKu i sorga. 

33 Tapi barang isè memperso mada 
sisinKu ia i hadeppen jelma nterrem, Aku 
pè kupersomada mo ia i hadeppen Bapa i 
sorga." 

34 "Ulang mo idokdok atè ndènè 
merembah damè Aku asa roh mi dunia èn, 
tapi peraloon ngo. 

35 Roh aku memmakin asa pehalo ngo 
anakna mi bapana, berruna pehhalo mi 
inangna, janah purmaènna pehalo taba 
simatuana berru. 

36 Uè, musuh simbelgahna imo denganna 
sada jabu. 

37 Barang ise mengkekelengi bapana 
barang inangna lebbih daripada Aku, 
oda tau ia mahan sisinKu. Bagi ma kalak 
simengkekelengi anakna barang berruna 
lebbih dari pada Aku, oda tau sibagidi 
gabè sisinKu. 

38 Kalak siso uè memersan silang dekket 
mengekutken Aku, oda tau ia gabè 
sisinKu. 

39 Barang ise mengkekelengi nggelluhna, 
kemagoon nggelluh mo ia, tapi 
simenggiaken ngelluhna kumernaken 
Aku, ia ngo dapetten kenggeluhen." 

40 "Barang isè menjalo kènè, Aku 
ngo sinijalona i sidi. Simenjalo Aku, 
sipasulakken Aku i ngo nijalona idi. 

4! Simenjalo nabi, kumarna ia nabi, 
dapetten upah bagè sijaloon nabi. 
Simenjalo kalak simengulaken lemmo atè 
Dèbata, menjalo balesna bagè sinijalo 
kalak simengulaken lemmo atè Dèbata. 

42 Barang isè memerèken laè sintèktèk 
giam bai kalak simerlèa èn, kumarna 
sisinKu ia, percaya mo kènè kenah ijalo 
ngo balesna." 

] ] 'Enggo kessa pul ipernoi Jesus 

sisinNa si sipuluh dua kalak idi, 
itadingken mo bekkas i. Laus mo la 

mengajar janah menukutken kata Dèbata 
soh mi kuta-kuta sinjolmit i si. 

“Idengkoh si Johanes Peridiken sienggo 
terkurung i ngo beritana terrèngèt ulaen 
Jesus Kristus. Ipasulak mo dèba sisinna 
mendahi Jesus lako mengkusoken bagèen, 

3"Kènè ngo kalakna siniperbagah-bagah 
sinaing roh i, barang sidèban dèng ngo 
kupèma kami?" 

“laloi Jesus mo, "Bagahken mo taba 
si Johanes sinidengkoh dekket siniidah 
ndènè: 

?Merpendidah nola ngo sipètung, 
merdalan ngo sinitempuk sigading, 
malum ngo sipuruun, merpendengkoh 
ngo si tongkik, balik nggelluh ngo simatè, 
janah Sukuten Kelluahen bai Dèbata nai 
isukutken taba kalak sincor. 

SSayur ntua ngo kalak siso mercudalihen 
menonja Aku." 

7 Balik kessa sisiin si Johanes idi, 
iranaken Jesus mo taba sinterrem si lot i 
sidi, terrèngèt si Johanes nina mo, "Kadè 
ngo tengennen ndènè tikan laus kènè 
mendanhi si Johanes i kelongoon? Sirambar 
bulung sinikabangken angin ngo? 

8 Kadè ngo situhunna dahiin ndènè? Sada 
anak laki merpakèen merandal kalohon 

ngo? Kalak simerpakèen bagidi i bages 
Raja ngol 

9 Kadè ngo situhunna naing idahen ndènè 
mula laus kènè mendanhi si Johanes? Sada 
kalak nabi ngo? Imo tuhu, kudokken mo 
bai ndènè, belgahen ngo si Johanes asa 
nabi. 

10 la ngo sinidoken ni ayat sitersurat i 
Bukku Bibèl, bagèen, 'èn ngo utusenKu, 
nina Dèbata; Kupesulak ngo ia lebbèen 
asa ia peliasken dalan baMu.' 

11 Èngèt mo! Oda lot i suberri dunia èn 
jelma belgahen asa si Johanes Peridiken! 
Tukasi pè bagidi kalak sikètèkna i kerajaen 
Dèbata, belgahen dèng ngo ia asa si 
Johanes. 

12 Kessa nai si Johanes mulai menukutken 
Sukuten Kelluahen bai Dèbata nai soh 
bagèndari, mbuè ngo kalak mengalo 
Sukuten Kelluahen i, gabè ipepèol lako 
mengabin bana. 

13 Hatoren-hatoren Agama Jahudi sini 
peddahken si Musa dekket Nabi-nabi i 
arnia nai soh mi pekiroh si Johanes, karina 
ngo i memagahken terèngèt sikennah 
masa. 

14 Mula percaya kènè mi peddah idi, 
bettoh kènè mo, si Johanes èn ngo si 

Elias singgo ibagahken nabi terrèngèt 
pekirohna. 

1> Mula merpendengkoh ngo coping 
ndènè, dengkohken mo! 

16 Asa kadè mo Kubaingken codinna 
jelma sibagèndari? Codi ngo kalak i bagè 
anak-anak sikundul i tengah ndalan; dak 
dilo-dilo taba denganna sidèbaan. 

17 'Mergenderrang ngo kami, tapi oda 
nggèut kènè tumatak! Tangis milangi ngo 
kami, tapi oda nggèut kènè terèluh!" 

18 Roh si Johanes puasa ngo ia janah oda 
nggèut mènum anggur, 'Tapi idokken 
dèba ngo ia isellapi sètan.' 

19 Bagèndari roh Anak ni Jelma i, mangan 
dekket mènum ngo ia, keppè idokken 
dèba nola mo, 'Tengen mo kalak adoi! 
Kucul, permabuk, dengan kalak pertunggu 
belasting janah dengan jelma perdosa.' 
Tukasi pè bagidi dak merpenganju ngo 
Dèbata janah terridah ngo penganjuna i 
arap bahanna." 

20 Nai isumbiahi Jesus mo nasa kuta siso 
nggèut mertobat, tukasi pè i sidi buèen 
ibaing tanda kelengangen. 

21 "Merjaya mo kono alè Korazim 
bang kono alè Betsaida! Ukum i kuta 
Tirus dekket Sidon kin ibaing tanda 

kelengangen i, bakunè pè peselsel ngo 
kalak idi janah mertobat ibas dosa-dosana 
nai, janah memakè pakèen tanda bonek 
janah memaing abu mi babontakal. 

22 Èngèt mo, lotiin ngo kalak Tirus dekket 
Sidon terolih masèh atè Dèbata i Ari 
Kiamat seggen, ulang pada kono. 

23 Kènè pè alè Kapernaum! Tah dok atè 
ndènè ipedates kènè soh mi sorga? Oda! 
Tapi ibuang ngo kènè mi narakka! Ukum i 
Sodom kin ngo ibaing tanda kelengangen 
bagè sinibaing bamu idi, lot dèng ngo 
nemmuken Sodom isoh bagèndari. 

24 Èngèt mo! Lotiin ngo Sodom terolih 
masèh atè tikan Ari Kiamat ulang pada 
kènè!" 

25 Tikanna i mersodip mo Jesus, "Alè Pa, 
Tuhan simengkuasai langit dekket tanoh 
èn! Mendokken lias atè ngo Aku baMu 
kerna mboni ngo karinana ibaing Kono 
ukum taba kalak mpantas janah pandè. 
Ai pellin taba kalak siso pandè ngo kessa 
ipacidah Kono. 

26 |di mo pesennangken ukur Bapa." 

27 "Karinana idi enggo mo ipesoh 
Bapangku taba Aku. Janah sada kalak 
poda lot menandai Bapa, laènken Anak i 

dekket kalak sienggo ipetandaken Anak 
idi Bapai tabasa." 

28"Roh mo kènè karinana mendahi Aku 
kènè sienggo leja janah botongen asa 
Kupesennang kènè. 

22 Uèi kènè mo Aku janah guruken 
kènè mo bangku nai, ai melamlam janah 
ncerrep merukur ngo Aku, asa dapetten 
kesennangen Tendi ndènè. 

30 Ai maing sennang ngo perèntah- 
perèntahKu janah menahang ngo 
siKupepersanken bai ndènè." 

] 2 lI sada ari tikan ari Sabat, mentas 

mo Jesus arap juma. Enggo mellèhè 
tikanna i sisinna idi, gabè ipotiki kalak idi 
mo pagè janah iguguti. 

2 idah kalak Parisè kessa mo i, idokken 
kalak i mo taba Jesus, "Tengen mol 
SisinMu i enggo mengelausken hatoren 
Agama. lulaken kalak idi ngo siso ndorok 
ulaenken tupung ari Sabat." 

3laloi Jesus mo, "Oda nung pana ijaka 
kènè sinibaing si Daud tikanna mellèhè ia 
dekket denganna? 

“Ibengketti ngo Bages Dèbata, nai 
ipangan kalak i ngo roti sienggo ipèlèken 
taba Dèbata. Ukum mengèkutken hatoren 

agamanta oda ndorok panganen barang 
isè kum sibagidi, laènken imam-imam. 

> Barang tah madèng ngo nung ijaka 
kènè hatoren Agama nipeddahken si 
Musa bagèen: Gennep ari Sabat iulaken 
imam-imam ngo ulanna i Bages Dèbata, 
tapi oda pella isalahken? 

SPerdatèken kènè mo siKudokken èn: 
lot ngo isèn terbelgahen dari pada Bages 
Tuhan. 

7 Tersurat ngo ibas Bibèl: Masèh ni atè 
ngo siKukellemoken, oda ngo pèlèen 
pinakan. Mula tuhu-tuhuna kin iantusi 
kènè kata ènda, pasti ngo oda isalahken 
kènè kalak siso mersalah. 

8 Kerna Anak Jelma idi ngo merkuasa 
taba ari Sabat." 

3 Itadingken Jesus mo bakkas idi lako 
laus mi sada bages perguruun. 

10 Lot mo i sidi sada kalak matè serrap 
tanganna. Ikusoken kalak simengentip 
kesalahen i mo taba Jesus, "Norok ngo 
ndia pemalumken kalak sisakiten tikan ari 
Sabat?" 

11 laloi Jesus mo, "Barang isè kènè lot 
kerbona, keppè ndabuh mo kerbo i mi 
geddung mbages tikan ari Sabat, oda ngo 

ndia iusahaken sidasa kerbo i peluahken 
kerbona i i geddung i nai? 

12 Nai, otang mahargaan dèng ma ngo 
jelma asa kerbo? Merlapaten ngo i: Ndorok 
ngo mengurupi jelma tikan ari Sabat." 

13 Nai idokken Jesus mo taba pertangan 
matè serrap idi, "Pekustang mo tanganmi." 
Nai ipekustang mo tanganna, mènter 
malum mo tanganna i. 

14 Itadingken kalak Parisè i mo bages 
perguruun idi, mertuptup mo kalak i lako 
memmunuh Jesus. 

13 Ibettoh Jesus ngo enggo merniat jahat 
kalak Parisè i mendahiSa. Nai laus mo 
Jesus i bekkas i nai, janah ièkutken jelma 
nterrem i ngo la. Nai ipemalum mo karina 
kalak simersakit. 

16 Tapi igerra ngo kalak i asa ulang 
ibagah-bagahken taba sidèbaan. 

17 Merkitè idi saut mo sinidokken Dèbata 
merkitè Nabi Jesaya, 

18"Èn ngo utusenKu siKupilih idi, 
siKukellengi janah lemmo atèngKu. 
Kuberrèken ngo tendingKu baNa, janah 
sukutkenenNa ngo ketègerenKu taba 
karina bangsa. 

19 Oda nèngè ngo ia merselisih barang 
mersurak, q2 barang pè mengerana i 
dalan mbellen. 

20 Oda nè ngo la memenggelken buluh 
sienggo naing mbohok, janah lampu 
sienggo mèlep-èlep, oda ngo iènteppi, 
dak juhap ngo ia sampè mennang 
keadilen, 

2! janah karina bangsa ngo 
mengharapkensSa." 

22 Nai lot mo kalak merembahken taba 
Jesus sada kalak sipètung bana pekkak, 
ikuasai sètan ngo ia. |pemalum Jesus mo 
sipètung i janah gabè ndorok kirana janah 
merpendidah mengolihi. 

23 Karina kalak simengidahsa lengngang 
ninganna nina, "Tah èn ngo Anak si Daud 
sini perbagah-baganh idi?" 

24 idengkoh kalak Parisè kessa kata i, 
laloi kalak i mo, "Ndorok pè kalak èn 
mengusir sètan, kumara pengulu sètan 
imo si Beelzebul enggo memerrèken 
kuasa baNa." 

25 Ibettoh Jesus ngo pikiren kalak Parisè 
idi. Gabè idokken mo taba kalak idi, 
"Mula merselisih ngo sada kerajaen 
samah-samahsa, oda ngo ndekkah tahan 
kerajaen idi. Janah sada kuta barang 

sada jabu pe mula merrubat barang 
mersikosomen, lako tumpat mo idi. 

26 Bagi ma ngo ibas kerajaen Sisètan; 
mula merselisih ngo pulungen sisada mi 
pulungen sisada nai, imo tanda-tanda oda 
sada kata janah lako kimpat mo kalak i 
oda ndekkah nèngè. 

27 |dokken kènè nola ma, Kuusir ngo 
sètan i kumarna kuasa Beelzebul. Mula 
bagi, bai isè nai nola ngo keppè sisiin 
ndènè menjalo kuasa lako mengusir 
sètan? Mula bagi, sisiin ndènè i sendiri 
ngo kibuktiken kènè salah. 

28 Asa ukum Aku, Tendi Dèbata ngo 
memerrèken kuasa bangku lako mengusir 
sètan. Merlapaten ngo i: Enggo imulai 
Dèbata kerajaenNa i tengah-tengah 
ndènè. 

29 Bakunè kin mo ndorok mbengket 
mi sada bages simergegoh lako 
mengerampasi hartana, kum mak lebbèen 
lèkèti kalak simergegoh i? Nai ipè asa 
ndorok irampasi hartana idi. 

30 Barang isè siso kan Aku, alongku mo 
la, janah siso rebbak dekket Aku lako 
pepulungken, mencèdai ulaenKu ngo i. 

3! Kumarna i, èngèt mo: Nasa dosa 
dekket nasa rana jahat sienggo iruapken, 

ndorok dèng ngo isasa. Tapi rana 
simengelèai Tendi Simbadia, oda nèngè 
ndorok isasa! 

32 Barang isè mengeruapken rana 
mengalo Anak Jelma ndorok ngo iampuni, 
tapi kalak simengeruapken kata mengalo 
Tendi Simbadia, mak ndorok nèngè 
lampuni, bagèndari bang seggen pè." 

33"Asa mendè buahna, kennah mendè 
ngo batangna. Mula oda ngo mendè 
batangna buahna pè oda ngo mendè. Asa 
lako menandai mendè barang nggodo 
sada kayu, nibettoh ngo arap buahna. 

34 Kalak jahat ngo kènè, bakunè mo 
kènè ndorok mengeruapken simendè, 
mula jahat ngo kènè? Ai barang kadè dak 
nisura-sura i ma ngo ruap i babah. 

35 Barang isè kalak bujur tong ngo ia 
mengeruapken simendè ibas ukurna i nai, 
kerna tuhu ngo bujur ia. Barang isè jahat, 
dakdak ngo ia mengeruapken kejahaten 
si turah ibas ukurna jahat idi, kerna dom 
kejahaten ngo ia. 

36 Kerna nai, èngèt mo: tikan Ari Kiamat, 
gennep jelma kennah mertanggung jabab 
kumarna karina rana siso merguna si 
niruapkenna. 

37 Kerna ranamu i ngo ibaing sukat- 
sukatna, barang tah mersalah barang 
oda." 

38 Enggo kessa i, pulung mo deba guru 
Agama dekket Parisè nina mo, "Guru, 
sèkel ngo kami naing mengidah, asa 
ibaing kono tanda kelengangen." 

32 "Soh mo jahat bak tunggangna jelma 
si sencundut èn!" nina Jesus, "Kènè jelma 
jahat mengidoken asa Kubakin tanda 
kelengangen? Mada! Oda berrèen taba 
kènè sada tanda kelengangen pè, laènken 
pellin tanda kelengangen Nabi Jona. 

40 Ai i beltek ikan mbellen ngo si Jona 
tellu ari tellu berngin dekkahna. Bagi ma 
mo Anak Jelma tellu ari tellu berngin i 
beltek tanoh. 

4l Luas i ari perhukumen i cènder mo 
pengisi Niniwe rebbak jelma jaman 
bagèndari lako mendaba kènè. Ai enggo 
mertobat kalak Niniwe ibas dosana nai, 
tikan merjamita si Jona taba kalak idi. Tapi 
belgahen ngo nisènda bagèndari asa si 
Jona. 

42 Luas tikan ari perhukumen, cènder 
ngo sada raja daberru i nagerri Selatan 
nai rebbak dekket jelma bagèndari lako 
mendaba kènè. Ai roh ngo ia i kutana 

sindaoh nai, pellin lako mendengkohken 
peddah si Salomo kalak bijak i; tapi 
belgahen ngo si ni sènda bagèndari asa si 
Salomo!" 

43 "Mula itadingken tendi sètan sada 
kalak jelma, pukpuk ngo kadap tendi 
sètan i lako menulusi bekkas ngkerrah, 
mahan pentadinna, tapi oda jupasa. 

44 Nai idokken mo, 'Mulak mo aku mi 
bages sienggo kutadingken idi." Soh kessa 
mo ia mi bages idi, rumar ngo idapet 
bages idi, mbersih janah merratur. 

45 Nai laus mo tendi sètan i mendiloi 
pitu nai tendi sètan sidèbanna, si lebbih 
jahat dèng asa ia. Nai ibengketti kalak i 
mo jelma idi, janah merrian i sidi. Ujungna 
gabè mparahen mo jelma sibagidi dari 
pada i mulana i nai. Bagi ma ngo masa 
bang taba kalak jahat si sincundut ènda." 

46 Sinderrang mengeranai dèng Jesus 
dekket jelma nterrem idi, roh mo inangna 
dekket anggiNa. | ruar ngo kalak icènder 
ninganna mengusahaken asa ndorok 
nemmuken mengerana dekket Jesus. 

47 Sada kalak i jelma nterrem i nai 
mendokken taba Jesus, "Guru! i ruar ngo 
bagèndari partua ndè naing mengerana 
dekket kènè." 

48 laloi Jesus mo, "Isè ngo inangKu? Isè 
ngo anggingKu?" 

49 Nai idempakken mo sisinNa ninganna 
idokken, "Tengen kènè mo, èn ngo 
inangKu dekket anggingKu. 

>0 Barang isè mengulaken lemmo atè 
BapangKu si ni sorga i, i ngo anggingku 
janah i ngo turangku, idi ma ngo inangKu." 
] 3 l Sidarinkenna idi, itadingken Jesus 

mo bages idi laus mo ia mo biding 
tao, janah kundul i sidi. 

2Nterrem ngo kalak pulung mencingkoi 
Jesus. Kerna i mbengket mo Jesus mi sada 
bungki janah kundul mo ia i bagasen 
bungki i, tapi ukum jelma nterrem idi 
mercènderren ngo i biding tao i. 

3 Nai iajari Jesus mo jelma nterrem i 
terrèngèt matcam bagè merkitè umpama. 
"Lot mo sada kalak peruma-uma lako 
menaburken bennih," nina Jesus mo 
mentebbennai ajarNa. 

4"Tikan isaburken bennih idi, lot mo dèba 
ndabuh i dalan. Nai roh mo manuk-manuk 
ipangani mo keri bennih i. 

> Lot ma mo dèba ndabuh mi bekkas 
merbatu, siso pella ngkapal tanohna. 
Nturah ngo bennih i ndor kerna kurang 
tanohna. 

STapi enggo kessa ndates mataniari, 
males mo pagè sienggo turah idi, nai 
ngkerrah mo janah matè, kumerna oda 
mbages uratna mi tanoh i. 

7 Lot ma mo dèba bennih idi ndabuh 
mi tanoh merkopi-kopi, makin mbelgah 
mo kopi-kopi idi, gabè ipeccek mo pagè 
siturah idi, gabè matè. 

8Tapi lot ma ngo bennih idi ndabuh mi 
tanoh nggabur, nai merbuah mo, janah lot 
dèba seratus lempit, deba ennempuluh 
lempit janah dèba nai tellupuluh lempit 
hasilna." 

? Enggo kessa isukutken Jesus umpama 
idi nina Jesus mo, "Mula lot ngo pènggel 
ndènè, dengkohken kènè mo i." 

10 Enggo kessa i roh mo sisiin Jesus janah 
mengkuso taba Jesus, "Kasa ndia merkitè 
umpama ko Guru lako mengerana taba 
jelma nterrem?" 

11 laloi Jesus mo, "Ipergeddo Dèbata ngo 
asa rusia kerajaen idi pellin kènè ukum 
mettohsa, oda dekket kalak idi. 

12 Ai barang isè enggo lot bana, makin 
mbuè ngo itambahi bana, asa mertinèncuk 
silot bana i. Tapi barang isè oda lot sadikè 
milikna, milikna sicituk i pè buaten ngo 
bana nai. 

13 Kumarna nai ngo asa merkitè umpama 
Aku mengerana taba jelma nterrem. 
Merpendidah ngo nemmu kalak i, tapi 
tosè ngo bagè kalak siso merpenengen; 
merpendengkoh ngo nemmu kalak idi, 
tapi tosè ngo bagè siso merpemeggè, 
janah oda ma mengantusi. 

14 Merkitè bagi saut mo bagè sinidokken 
Nabi Jesaya terrèngèt kalak idi: 'Nina 
Dèbata: Idengkoh kènè ngho nemmu tapi 
oda iarti kènè; itengen kènè ngo nemmu 
tapi oda idah kènè. 

1> Ai enggo majel pikiren ndènè 
coping ndènè pè enggo tongkik 
janah enggo pètung mata kalak i. 
Asa ulang merpendidah mata kalak i 
ulang merpendengkoh copingna ulang 
mengantusi pikirenna asa ulang balik 
mendahi Aku, nai Kupemmalum kalak i." 

l6 "Tapi ukum terrèngèt kènè," nina Jesus 
dèng ma taba sisinNa, "merlaba olih ngo 
kènè! Kerna merpendidah mata ndènè, 
janah merpendengkoh ngo pènggel 
ndènè. 

17 Èngèt kènè mo: Mbuè ngo arnia nabi 
bak jelma pè menguèi Dèbata, sèkel 
mengidah sini idah ndènè bagèndari. Tapi 
oda terolih kesempaten kalak idi lako 

mengidah. Sèkel kalohon ngo kalak i naing 
mendengkoh bagè sinidengkoh ndènè 
bagèndari, tapi oda terolih kesempaten 
kalak idi lako mendengkoh." 

18 "Dengkohken kènè mo mendè, lapaten 
umpama terrèngèt sada kalak penabur idi. 

19 Kalak simendengkoh sukuten terrèngèt 
Kerajaen Dèbata, tapi oda iarti, kalak i mo 
bagè bennih sindabuh i dalan. Roh mo si 
jahat mengerampasi enggo kessa isabur 
mi bagasen ukurna. 

20 Bennih sindabuh mi tanoh batu, imo 
kalak simendengkoh sukuten idi, mènter 
lolo mo ia menjalo. 

2! Tapi oda mbages sukuten idi iradum- 
radumi, gabè oda ndekkah mertahan. 
Roh kessa taba kalak i simpersuk barang 
kinidersa kumarna sukuten idi, mènter 
murtat mono kalak i. 

22 Bennih sindabuh mi tengah-tengah 
kopi-kopi i, codi mo i bagè kalak 
simendengkoh sukuten idi, tapi dak 
mengkelsohken nggelluh sipat ari idi 
dekket naing nggelluh mewah. Kerna i 
gabè terkapit mo sukuten idi ibas ukurna, 
gabè oda sanga merbuanh. 

23 Ukum bennih sinisaburken mi tanoh 
nggabur, imo kalak simendengkohken 


MATIUS 13.24-29 63 


sukuten idi janah iarti. Kalak idi mo 
merbuah ratraten, dèba seratus kali 
lempit, dèba ennempuluh kali lempit, 
dèba nai tellupuluh kali lempit, ibennih 
idi nai." 

24 |sukutken Jesus nola ma mo 
perumpamaan taba jelma nterrem. Nina 
mo, "Codi ngo Kerajaen Dèbata i bagè 
sada kalak perjuma-juma menaburken 
bennih merandal mi jumana. 

251 sada berngin sinderrang enggo 
meddem kalak, roh mo musuh perjuma i 
menuani isa-isa mi tengah-tengah pagè i, 
nai mulak mo ia. 

26 Turah kessa pagè i, makin mbelgah 
Mo janah roh mo rohina taridah nola ma 
Mo isa-isa idi. 

27 Nai roh mo sigajiin mendahi perjuma 
i nina mo, 'Tuan, otang bennih selloh 
ngo isaburken kono mi juma i? Kadè ndia 
merulah asa tubuh nola isa-isa i juma i?' 

28 laloi mo, 'Musuh i ngo maing i.' Nai 
nina sigajinna i dèng ma mo, 'Ipaduè ko 
ngo asa laus kami memerkati isa-isa idi?' 

22'OQda', nina, 'Mula irengkati isa-isa idi, 
gabè dekket nola ngo pagè idi mberkat 
rebbakken isa-isa idi. 

30 Belli mo bagi isa-isa idi rebbak tubuh 
dekket pagè i soh mi perraniin. Kudokken 
pè taba kalak simerrani i, asa ipepulung 
lebbèen isa-isa idi, nai rakuti mo asa 
itutung. Nai pè asa perrani kènè pagè i, 
janah ibaing mi kebben." 

3! Nai isukutken Jesus nola mo sada 
perumpamaan taba jelma nterrem i nina 
mo, "Codi ngo Kerajaen Dèbata mi buah 
arum ibuat sada kalak janah isuanken mi 
jumana. 

32 Buah arum mo sikètèkna nasa buah 
suan-suanen. Tapi turah kessa mo buahna 
i mènter ndeppur mo mbellen, janah 
belgahen ngo ia ibas nasa suan-suanen 
simerumbut. Gabè merkayu mo ia janah 
merrohen mo manuk-manuk merrasar mi 
dahanna." 

33 Isukutken Jesus nola dèng ma mo 
umpama sidèban taba jelma nterrem, 
nina mo, "Codi ngo Kerajaen Dèbata bagè 
ragi, sinicampurken sada kalak daberru 
mi nditak empatpuluh litèr, asa sanga 
kambang karinana." 

34 Karinana idi ipeddahken Jesus taba 
jelma nterrem merkitè umpama. 

35 Saut mo sinidokken nabi bagèen: 
"Merkitè umpama ngo Aku mengerana 

taba kalak i, Kusukutken ngo siso 
nibettohna kessa nai hana dunia èn." 

36 Enggo kessa i itadingken Jesus mo 
jelma nterrem i. Nai idapetken sisinNa mo 
ia, idokken mo, "Guru! bagahken mo bai 
nami lapaten umpama terrèngèt isa-isa ni 
kellang-kellang pagè idi." 

37 laloi Jesus mo, "Simenaburken bennih 
merandal idi imo Anak Jelma. 

38 Ukum juma idi imo dunia ènda. Bennih 
merandal idi imo kalak sienggo gabè 
ginemgem Kerajaen Dèbata. Janah isa-isa 
idi imo kalak si kan Sibolis. 

39 Musuh simenaburken bennih isa-isa 
i, imo Sibolis. Tikan perraniin, imo Ari 
Kiamat, janah kalak simerrani idi, imo 
malaèkat-malaèkat. 

40 Bagè isa-isa sinipepulung janah 
itutung mi api, bagi ma mo tikan Ari 
Kiamat seggen. 

4! Anak Jelma, pasulakken malaèkatNa 
lako pepulungken ibas ummatNa nai, 
karina simengèta-èta maing merdosa, 
dekket karinana jelma sidèbanna 
simemaing kejahaten. 

42 |buang mo kalak idi karinana mi api 
mergollah-gollah, i sidi mo kalak idi 
derru-derru kumarna mpiahna. 

43 Tapi ukum kalak simengulaken 
lemmo atè Dèbata, mercuhaya ngo bagè 
mataniari i Kerajaen Dèbata. Kumarna 
idi dengkohken mo mendè-mendè, mula 
lot dèng ma ngo pènggel ndènè lako 
mendengkohken!" 

44 "Codi ngo Kerajaen Dèbata bagè harta 
maharga itanem mboni ibas tanoh, nai 
jumpa dèba mo i, janah itanem nola balik 
mi bagasen tanoh i. Kessa i kumarna 
sampang atèna, laus mo ia mendèaken 
karina hartana, balik nola mo ia, itokor mo 
tanoh idi." 

4> Codi ngo Kerajaen Dèbata bagè sada 
kalak pertiga-tiga menulusi buradda 
simahargana. 

46 Jumpasa kessa buradda merandal 
kalohon, menter laus mo ia mendeaken 
karina hartana, nai itokor mo buradda 
sisada i. 

47 "Codi ma ngo Kerajaen Dèbata bagè 
jala sinisampakken mi tao, nai dapetsa mo 
ikan mermatcam bagè. 

48 Dom kessa jala idi, iruah perrikan i mo 
jala i mi darat. Nai kundul mo perrikan idi, 
ipilihi mo ikan i mengèkutken matcamna. 
Simendèna ipepulung ngo mi ucangna, 
tapi siso mendè idi iambongken ngo. 

49 Bagi ma ngo tikan Ari Kiamat idi, 
isirang malaèkat-malaèkat i mo jelma 
jahat tarap jelma simengulaken lemmo atè 
Dèbata nai. 

>0 Nai ibuang mo jelma jahat idi mi 
api mergollah-gollah. I sidi mo kalak i 
derru-derru kumarna mbernitna." 

>l "larti kènè ngo karinana idi?" nina 
Jesus. “Kuarti kami ngo Guru!" nina kalak 
idi. 

“Nai nina Jesus mo, "I ngo sebabna, 
nasa guru agama sienggo gabè ginemgem 
Kerajaen Dèbata, codi bagè sada kalak 
sidasa bages mengkaruarken barang- 
barang maharga i gudangna nai, barang 
rimbaru dekket sienggo malè." 

23 Enggo kesa pul isukutken Jesus 
perumpamaan ndai karina, itadingken mo 
bekkas idi, 

>4 balik mo ia mi kutaNa. Mengajar 
mo la i sidi i bages perguruun. Bengap 
kalohon ngo kalak mendengkoh peddahna 
i. |dokken kalak idi mo, "I dikè nai ndia 
dapetsa pengajaren bagidi hejjina? Janah i 
idikè nai la menjalo kuasa lako memaing 
tanda kelengangen? 

>> Otang dukak tukkang kayu ngo la? 
Otang si Maria ngo inangNa? Janah 

anggina si Jakobus, si Josep, si Simon 
dekket si Judas? 

26Janah otang tading i kuta èn ngo 
dekket turangna? Idikè nai ndia ibettoh 
karinana idi?" 

>/ Gabè oda ijalo jelma ni sidi Jesus. Nai 
idokken Jesus mo taba kalak idi, “Ukum 
nabi, ihormati ngo ukum i kuta ndèba, 
tapi ukum i kutana dekket i sapona, oda 
ihormati." 

58 Kemulihkenna i, oda pella sadikè 
ibaing Jesus tanda kelengangen i sidi, 
kerna oda percaya kalak i. 

] 4 I Sinderrangna i si Herodes ngo 

raja i Galilea, janah idengkoh berita 
terrèngèt Jesus. 

2Idokken si Herodes mo taba pugabèna, 
"Kenah si Johanes Peridiken singgo 
matè idi ngo kalak ènda, balik nggelluh! 
Kumarnaken nai ngo asa bagidi kuasana 
l. 

3 Kerna simadèngkenna i idokken si 
Herodes ngo menangkup si Johanes, ièkèti 
janah ikurung. Ibakin si Herodes pè bagi, 
kumarnaken si Herodias ngo imo purkat i 
si Pilipus anggina i. 

4 Ai nung ngo idokken si Johanes bai 
si Herodes, "Oda ndorok ialihken ko si 

Herodias il Ai mengelausi hatoren agama 
ngo i." 

> Ukum situhunna merngetnget ngo atè 
si Herodes naing memunuh si Johanes, 
tapi mbiar ngo ia taba jelma nterrem, 
ai Nabi ngo si Johanes idi dok atè jelma 
nterrem. 

6 Tikan memestaken ulang tahunna si 
Herodes, tumatak mo berru si Herodias i 
hadeppen sitampak pulung i. Lolo kalohon 
mo si Herodes mengidah tatakna idi. 

7 Gabè merjanji mo si Herodes tabasa 
merdengan sumbiah, nina barang kadè 
sambing pè ipido ukurna kennah iberrèken 
bana! 

8 Kumarna iajar-ajari inangna, gabè 
idokken simerbaju i mo, "Berrèken 
mo bangku takal si Johanes Peridiken 
bagèndari i babo pinggan!" 

9 Mendengkoh pengidonna idi, bonek 
kalohon mo si Herodes. Tapi kumarna 
enggo merjanji ia i hadeppen sitampak 
pulung i, idokken mo asa ipesaut 
pengidoon simerbaju i. 

10 |pasulak mo pasulakenna mi kurungen 
lako memancong takal si Johanes. 

1l lembahken mo takal si Johanes idi i 
babo pinggan janah iberrèken mo taba 

simerbaju i. Nai lembah simerbaju i mo 
taba inangna. 

12 Enggo kessa i, roh mo sisiin si 
Johanes, ibuat mo bangkè si Johanes i 
lako mengkuburkensa. Laus mo kalak i 
ibagahken mo simasa idi mendahi Jesus. 

13 |dengkoh Jesus kessa berita idi, 
itadingken mo bekkas i merbungki sadasa 
lako laus mi bekkas melongo. Tapi ibettoh 
jelma nterrem ngo barang mikè ia laus. 
Jadi kalak idi pè itadingken ma mo kutana 
gennep, lako mengèkutken Jesus kan 
dalan darat. 

14 Susur kessa Jesus i bungki i nai janah 
iidah mo jelma nterrem i, gabè masèh mo 
atèna midah kalak i. Nai ipemalum mo 
kalak si sakiten ibas kalak i nai. 

15 Cibonkenna i, roh mo sisiin Jesus 
mendokken tabaSa, "Enggo ramben ari 
janah melongo ngo bekkasta ènda. Lotiin 
mo ipasulak Guru i kalak idi laus menokor 
pangaan mi kuta sinjolmitna asa lot 
panganna." 

16"OQda pella laus kalak i," nina Jesus, 
"berrè kènè mo kalak idi mangan." 

17 "Pellin lima ngkabuah ngo kessa lot 
roti bai nami dekket dua ikan!" nina sisiin 
Jesus. 

18 "Embah kènè mo misèn!" nina Jesus. 

'? Nai idokken mo jelma nterrem i kundul 
i babo dukut-dukut i. Nai ibuat mo roti 
silima dekket ikan sidua ngkabuanh idi, 
itarè mo mi langit janah idokken melias 
atè taba Dèbata. Kessa i, ipasu-pasu mo 
roti dekket ikan idi. Nai ipenggelli mo, 
ipemberrèken taba sisinna asa ipellaken 
taba jelma nterrem i. 

20 Mangan mo karinana kalak i janah 
bessur. Kessa pul mangan, ipepulung 
Sisiin i mo iba-iba roti dekket ikan idi dom 
sipuluh dua barunjat nai. 

2! Kalak simangan roti i buèna kira-kira 
lima ribu kalak, laènken daberru dekket 
anak-anak. 

22 Enggo kessa i idokken Jesus mo 
sisinNa mbangkit mi bungki asa perlebbè 
kalak i suberrang turèpar tao. Ukum 
Jesus podi dèng ngo i bekkas idi lako 
pasulakken jelma nterrem idi molih. 

23 Enggo kessa laus jelma nterem i 
menangkeng mo Jesus mi sada uruk lako 
mersodip i sidi. Enggo mo temmulai gellap 
ari, tapi i sidi dèng ngo Jesus sadasa. 

24 Nderrang bagidi, keppèken bungki 
nitompang sSisiin Jesus enggo mo ndaoh i 
tengah-tengah tao. Tumiling-tiling ngo 

bungki idi ibaing galombang, kumarna 
mengalo angin ngo tujuen bungki i. 

251 kellang-kellang pukkul tellu bak 
pukkul ennem siceggen, idapetken Jesus 
mo kalak idi, merdalan i babo laè i. 

26 |dah sisinNa kessa la merdalan i babo 
laè i, tersengget kalohon mo kalak idi 
ninganna buradan. 

27 Tapi nina Jesus mo, "Mènak mo kènè! 
Aku ngo i! Ulang kènè mbiar!" 

28 Nai nina si Petrus mo, "Mula tuhu-tuhu 
ngo Jesus kono, dokken mo aku roh 
mendahi kono Tuhan janah merdalan i 
babo laè i." 

29"Roh mo kono," nina Jesus. Nai susur 
mo si Petrus i bungki i nai, merdalan i 
babo laè idi lako mendapetken Jesus. 

30 Tapi iakapken si Petrus kessa mo 
penempul angin nderras i tao idi, mbiar 
mo ia, gabè lenneng mo, “Tuhan, urupi 
mo aku!" nina tenggo si Petrus. 

3! Mènter idoroken Jesus mo tanganNa 
lako menangkupsa. Nai idokken Jesus mo, 
"Kurang percaya ngo kono Petrus, kasa 
ganggu kono?" 

32 Nai mbangkit mo kalak i duana mi 
bungki i, angin i pè ndong mo. 

33 Isembah sisiin silot i bungki i mo 
Jesus. Nina kalak i mo, “Tuhunna ngo 
kono Tuhan Anak Dèbata!" 

34 Soh kessa kalak i mi suberrang tao i, 
mi darat mo kalak i i Genesaret. 

35 dah kalak i kessa Jesus ngo siroh i, 
ipembagahken kalak i mo berita idi mi 
kuliling kuta kalak idi. lembah kalak i mo 
karina simersakitna mendahi Jesus. 

36 [pidoken kalak i mo tabaSa, mula 
ndorok asa ijamah kalak i giamken punca 
jubahNa. Nai malum mo nasa simenjamah 
jubahNa idi. 

] 5 l Tikan sikali lot mo roh kalak Parisè 

dekket guru-guru Agama Jahudi i 
Jerusalem nai mendahi Jesus. Ikusoken 
kalak idi mo taba Jesus bagèen: 

2"Kasa ilausi sisinMu adat sienggo 
itetapken empungta? Ai sinderrang naing 
mangan kalak idi, oda ngo iborih tanganna 
lebbèen bagè sinikecemmalken adatta!" 

3laloi Jesus mo, "Nai kènè kasa ilausken 
kènè kata Dèbata, pellin kumarnaken 
menguèi adat empung ndènè? 

4 Ai idokken Dèbata ngo, 'Pesangap mo 
partuamu,' ai 'Barang isè mendokken rana 
merroha taba partuana, kennah matè ngo 
ihukum kalak sibagidi.' 

> Keppè iajarken kènè ngo bagèen: Mula 
idokken dèba taba partuana, 'Barang kadè 
naing bai partuangku kin, enggo mo 
kupèlèken i taba Dèbata, 

Snai oda nè pella ipesangap kalak 
sibagidi partuana.' Kumarnaken adat 
empung ndènè idi, gabè oda iparduliken 
kata Dèbata? 

7 Èo, kènè perbuah ringadar! Tuhu 
kalohon ngo bagè sinidokken nabi Jesaya 
terrèngèt kènè sinderrang nidokkenna: 

8"Bagèen ngo idokken Dèbata: |pesangap 
kalak ènda ngo Aku pellin i babah 
sambing, ukum ukurna ndaoh ngo bangku 
nai. 

9 Oda lot lapatenna isembah kalak i Aku, 
karna hatoren agama sinipeddahken kalak 
i gabè hatoren sinibaing jelma ngo." 

10 Nai idilo Jesus mo jelma nterrem i roh 
ndessing tabaSa, nai idokken mo taba 
kalak idi; "Dengkoh janah peratè-atèken 
kènè mo mendè-mendè. 

11 Ukum simbengket arap babah jelma, 
oda ngo meronah ia ibakin, pellin 
sikaruar arap babah ngo simemaingken ia 
meronah." 

12 Nai roh mo sisiin Jesus, "Ibettoh kono 
ngo Guru tikan idokken Kono ranaMu 
ndai, ai gabè ncio ngo atè kalak Parisè?" 

13 laloi Jesus mo, "Nasa suan-suanen 
siso ni suan BapangKu ni sorga, kennah 
irengkat ngo. 

14 Ulang pella pikirken kènè kalak Parisè 
idi. Ai ekuten pètung ngo idi, janah mula 
iuluken sipètung ngo jelma pètung, gabè 
rebbak ndabuh ngo kalak i mi parik." 

153 |dokken si Petrus nola mo, "Bagahken 
mo bai nami umpama ndai Guru!" 

16 laloi Jesus mo, "Petrus, lalap dèng ngo 
oda iarti kono? 

17 Oda ngo ibettoh kono simasuk mi 
babah jelma gabè ndabuh mo i mi beltek, 
nai karuar nola i dagingna nai? 

18 Tapi ukum sikaruar i babah jelma nai, 
siturah ibas ukurna nai ngo i, sibagidi mo 
memaing meronah jelma. 

19 Ai ibagasen ukur nai ngo tubuh 
pikiren-pikiren jahat, maing kalak 
memmunuh, merlangkah julu meddem, 
rorang, menangko, mengerampok, 
merluap dekket mengkilang. 

20 Sibagidi ngo memmaing jelma 
merronah. Tapi ukum mangan kumarna 

tanganna oda iborih, oda ngo memmaing 
meronah jelma!" 

2! Nai laus mo Jesus i sidi nai mi gembar 
kuta Tirus dekket Sidon. 

22 Roh mo sada kalak daberru Kanaan si 
ni sidi i mendahi Jesus ninganna dilo-dilo, 
"Tuhan, Anak si Daud, masèh mo atèmu 
midah aku! Isellapi sètan ngo berrungku. 
Mpiah kalohon ngo iakap." 

23 Laju ngo oda ialoi Jesus daberru i. 

Nai idapetken sisinna mo Jesus lako 
mengidoken, "Guru pesulak mo daberru i 
laus. Ai menggutturi ngo ia i podinta!" 

24 laloi Jesus mo, "Pellin taba kalak Israel 
siso menguèi lemmo atè Dèbata sambing 
ngo kessa Aku ipasulak." 

25 Tukasi pè enggo idokken Jesus 
bagidi, tapi dak tong ngo roh daberru idi 
mendahiSa, nai sujud mo ia mersembahSa 
ninganna idokken, "Tuan urupi mo aku." 

26 Tapi ialaoi Jesus mo, "Oda ngo selloh 
buaten pangaan anak-anak niberrèken 
nola taba biang." 

27 "Tuhu ngo i Tuan," nina daberru i, 
"Tapi ipangan biang ngo iba-iba pangaan 
sindabuh i mèja empungna nai." 

28 Nai idokken Jesus mo tabasa, "Mbelgah 
ngo kepercayaenmu i nangè! Saut mo 


MATIUS 15.29 -32 77 


bagè nipergeddomu i!" Mènter gejapkenna 
i mo malum iakap berruna i. 

29 ltadingken Jesus mo bekkas i, janah 
merdalan mo la menepi-nepi tao Galilea. 
Nai ipenangkengi mo sada uruk janah 
kundul mo la i sidi. 

30 Mbuè ngo kalak merrohen mendahiSa 
merembah kalak sikèpang, sipètung, 
nitempuk sigading, sipekkak, janah 
mbuè dèng ma kalak simersakit. 
Ipenggamparken mo kalak i mi gembar 
Jesus, nai ipemalum Jesus mo kalak i. 

3! Bengngap kalohon ngo jelma nterrem 
idi, idah kalak i kessa ndorok mongkam 
kalak sipekkak, sikèpang gabè njerdik, 
nitempuk sigading gabè merdalan, 
janah kalak pètung gabè merpendidah 
mengolihi. Nai ipepoji-poji kalak i mo 
Dèbata ni kalak Israel. 

32 Enggo kessa i, idiloi Jesus mo sisinNa, 
idokken mo taba kalak i, "Masèh ngo 
atèngKu midah jelma nterrem èn. Enggo 
tellu ari dekkahna kalak i i sèn rebbakken 
Aku, janah bagèndari oda lot nèngè 
mahan panganna. Oda kubelli kalak i 
mellèhè lako molih, ulang gabè rapar 
kalak i i tengah ndalan." 

33 Ikusoken sisinNa i mo taba Jesus, 
"Idikè nai mo dapet kita pangaan i rambah 
èn, cukup bai jelma nterrem èn?" 

34 "Piga ngo roti ndènè?" nina Jesus taba 
kalak i. "Pitu ngo,” nina kalak idi, "janah 
ikan cituk." 

35 Nai idokken Jesus mo jelma nterrem i 
kundul i babo tanoh idi. 

36 Ibuat Jesus mo roti pitu ngkabuah 
idi dekket ikan idi, nai idokken mo 
mejalo metangkup taba Dèbata, enggo 
kessa i ipenggelli mo roti idi dekket ikan 
idi, ipemberrèken mo taba sisinNa asa 
ipembagiken taba jelma nterrem idi. 

37 Mangan mo kalak i karina janah 
bessur. Nai ipepulung sisiin i mo iba-iba 
roti dekket ikan i, buèna pitu baka 
dom-dom. 

38 Buèna anak laki si mangan idi 
empat ribu kalak, laènken daberru bak 
anak-anak. 

39 Nai ipasulak Jesus mo jelma nterrem i 
balik. Ukum la ibengketti mo sada bungki 
lako laus mi nagerri Magadan. 

] 6 ' Lot mo roh barang piga kalak 

Parisè dekket Sadusè mendahi 
Jesus naing pedapetkenSa. Ipido kalak i 

mo asa ibaing Jesus tanda kelengangen, 
magahken la roh bai Dèbata nai. 

2laloi Jesus mo, ["Mula enggo bon ari, 
janah mbara langit i, idokken kènè mo, 
'leggo mo ari.'] 

3 [Janah mula siceggen idokken kènè 
ngo, 'Oo, roh ngo pana udan sidari èn, 
ai nggondem ngo." Ndorok ngo kènè 
mengeramalken ari merkitè menengen 
langit, keppèken tanda-tanda jaman oda 
ndorok iramalken kènè."] 

4"Jahat janah tunggangna i jelma 
jaman bagèndèen. Ipido kènè ngo Aku 
maing tanda kelengangen. Sada tanda 
kelengangen poda pacidahen bai ndènè, 
laènken tanda Nabi Jona." Enggo kessa 
idokken bagi, laus mo Jesus itadingken 
mo kalak i. 

> Soh kessa sisiin i mi suberrang tao, 
ibettoh kalak i mo enggo lupa keppè kalak 
i merembah roti. 

6Idokken Jesus mo taba kalak i, 
"Mermanat mo kènè meradepken ragi ni 
kalak Parisè dekket Sadusè." 

7 Mendengkoh rana Jesus idi, mengerana 
mo sisiin i samahsa; "Kumarna oda lot 
siembah roti, memaingken asa bagi 
ranana". 

8 Ibettoh Jesus ngo siniranaen kalak idi, 
jadi idokken nola mo, "Kasa mengerana 
kènè terrèngèt oda lot roti? Oo, kènè 
sikurang percayal 

3 Laju dèng mak iarti kènè? Oda ngo 
lèngèt kènè si lima roti Kupenggelli lako 
memerèken mangan lima ribu kalak? Piga 
baka lahna roti siso kerri ipepulung kènè? 

!9 Janah bagi ma si pitu roti taba si empat 
ribu kalak i? Idi pè oda ngo ièngèt kènè 
ma? Piga baka roti iba-iba sinipepulung 
ndènè? 

II Kasa oda iarti kènè, kudokken 
ranangku idi taba kènè oda ngo terrèngèt 
roti? Mermanat mo kènè taba ragi kalak 
Parisè dekket Sadusè." 

12 Nai iarti sisiin mo maksud Jesus, 
idokken Jesus pè mermanat terrèngèt ragi 
nipakkè mahan roti, tapi terrèngèt peddah 
Parisè dekket Sadusè ngo perlu mermanat. 

13 Nai laus mo Jesus mi nagerri sindessing 
mi kuta Kaisarèa Pilipi. Ikusoken Jesus mo 
i sidi taba sisinNa, "Isè ngo Anak Jelma idi 
idokken jelma nterrem?" 

'4laloi sisiin idi mo, "Lot dèba 
mendokken si Johanes Peridiken; lot ma 
dèba mendokken si Elias, sidèban ma 

mendokken si Jeremia, barang sada ibas 
nabi-nabi i nai." 

153 "Tapi ukum kènè isè ngo, Aku dok atè 
ndènè?" 

16 laloi si Simon Petrus mo, "Kono ngo 
Raja Sipaluah siniperbagah-bagah Dèbata. 
Kono ngo Anak ni Dèbata singgelluh i." 

17 Merlaba olih ngo ko alè Simon anak 
si Jona!" nina Jesus. "Ai oda ngo jelma 
memagahken idi bamu, tapi BapangKu ni 
sorga i ngo. 

18 Kernana i èngèt mo mendè-mendè 
alè Petrus. Batu ngkong ngo kono, janah 
i babo batu cendi èn mo Kupecènder 
kuriangKu, siso ndorok itakiken barang 
isè pè, barang tah kematèen pè! 

19 Kuberrèken mo bamu anak konci 
Kerajaen Dèbata. Barang kadè irarang 
kono i babo tanoh ènda, irarang ma ngo 
idi i sorga. Barang kadè ibennarken ko i 
babo tanoh ènda, ibennarken ma ngo idi i 
sorga." 

20 Nai ipernoi Jesus mo sisinNa idi asa 
ulang ibagah-bagahken barang bai isè 
pè, memagahken la ngo Raja Sipaluah 
niperbagah-bagah Dèbata. 

21 Mungkah i sidi nai, tompel mo 
ibagahken Jesus taba sisinNa, "Kennah 

laus ngo la mi Jerusalem, janah menggong 
mbuè kinipersuk bai pengulu-pengulu, 
imam-imam ekuten, dekket guru-guru 
agama. lbunuh mo la tapi ipekèkè nola 
ngo iari petelluken. 

22 larahken si Petrus mo Jesus mi 
lambung idi, ipesèngèt si Petrus mo la 
nina mo, "Katerra pè ipedaoh Dèbata mo 
sibagidi bamu nai Tuhan! Ulang mo terjadi 
i bamu." 

23 tengen Jesus mo si Petrus, ninganna 
idokken, "Laus mo kono i gembarKu nai 
bolis! Dak ihalang-halangi ko ngo Aku. Ai 
sura-sura jelma ngo ipikiri kono oda ngo 
sura-sura Dèbata!" 

24 Enggo kessa bagidi idokken Jesus mo 
taba sisinNa, "Barang isè mengèkutken 
Aku, kennah ilupaken mo dirina, ipersan 
mo silangna, nai ièkutken mo Aku. 

25 Ai barang isè mengkekelengi kessahna, 
ia ngo kembalangen kessah. Tapi barang 
isè kembalangen kessah kumarna Aku, ia 
ngo mengerasaken kenggelluhen soh mi 
amman sumendanh. 

26 Kadè mo gunana mula pè suberri 
dunia èn milikna, ukum mago ngo 
tendina? Tentu oda lot labana. Ai oda 

ndorok itukarken dekket barang kadè pè 
kenggelluhen? 

27 Ai roh nè mo Anak ni Jelma merdengan 
Kuasa BapaNa, rebbak dekket malaèkat- 
malaèkatNa. | sidi mo balessenNa taba 
gennep jelma rembang mi sinibahanna. 

28 Èngèt mo, lot ngo ipas kènè 
simertumpu èn nai, oda matè dèng ia 
ukum makdèng idah ia Anak Jelma idi roh 
bagè Raja." 

] 7 'Enggo kessa ennem ari nola, 

iarahken Jesus mo si Petrus, si 
Jakobus dekket si Johanes, simerkaka 
merkuanggi i mi babo delleng ndates. 
Pellin kalak i ngo kessa i sidi. 

“Nai mènter mobah mo rupa Jesus 
idah kalak i, abèNa mercala-cala bagè 
mataniari janah pakkènNa merkillok-killok 
bagè cuhaya. 

3 Nai idah kalak i sitellu nola mo si Musa 
dekket si Elias mengeranai dekket Jesus. 

“Idokken si Petrus mo taba Jesus, 
"Tuhan, merasa kaloon siakap i sènda, 
mula uè Kono Tuhan, asa kupekkadè i 
sènda tellu sapo-sapo, sada bamu, sada 
bai si Musa, janah sada nai bai si Elias." 

> Sinderrang mongkam dèng si Petrus 
idi, roh mo hembun nterrang kalohon 

menangkemmi kalak idi janah terdengkoh 
mo sora i hembun idi nai, "Èn ngo AnakKu 
siKukekelengi, lemmo ngo atèngKu 
midahsa. Dengkohken kènè mo la!" 

SIdengkoh sisiin Jesus kessa mo sora 
idi, buradan mo kalak idi, sanga tangkep 
kalak i mi tanoh. 

“Tapi roh mo Jesus menjamah kalak i, 
"Kèkè mo kènè" nina, "Ulang kènè mbiar". 

8 Kèkè kessa mo kalak i, sada kalak poda 
idah nèngè i sidi, laènken pellin Jesus nai 
ngo kessa. 

3Tikan mengencuah kalak i i delleng i 
nai, ipernoi Jesus mo kalak idi, "Ukum 
mak dèng balik nggelluh mengolihi Anak 
ni Jelma idi, ulang lebbè bagah-bagahken 
bai barang isè pè sini idah ndènè ndai." 

10 Nai ikusoken sisinna mo taba Jesus, 
"Kasa idokken guru-guru agama Jahudi 
roh ngo nina lebbè si Elias?" 

11 laloi Jesus mo, "Tuhu ngo lebbèen 
roh si Elias janah kennah ihantari ngo 
karinana. 

12 Tapi kodokken mo taba kènè, enggo 
roh si Elias, tapi oda itandai dèba ia; 
lemmo-lemmo kalak i ngo ibaing tabasa. 
Bagi ma ngo bang Anak jelma idi ibaing 
kalak i." 

13 Nai iarti sisiin idi mo, si Elias 
nidokkenNa idi, imo si Johanes Peridiken. 

14 Soh kessa mo kalak i mendahi jelma 
nterrem idi, roh mo sada kalak anak laki, 
mènter sujud i hadeppen Jesus. 

15 Nina mo, "Guru, masèh mo atèMu 
taba anakku i. Ai solpetten ngo ia. Mula 
menembonh solpetna idi, mènter oda 
nèngè ngo ibettoh jèhè juluna, ai nggati 
ngo ia onjem mi api, janah sipata mi laè. 

16 Enggo ngo kutaruhken nemmu 
mendahi sisinMu i, tapi oda terpemalum 
kalak i." 

17 laloi Jesus mo, "Nong, soh mo iakap 
kènè i! Tuhu-tuhu ngo kènè siso percaya 
janah enggo salah kalohon. Kennah sadikè 
dekkah nai Aku rebbak dekket kènè janah 
sobar mengidah kè? Embahken kè mo 
anak i mi sèn." 

18 Nai ipelaus Jesus mo sètan i karuar. 
Janah karuar mo sètan-sètan i, nai mènter 
njuah mo iakap anak i gejapkenna i. 

19 Nai idapetken sisiin i mo Jesus sadasa, 
ikusoken mo tabaSa, "Guru, kasa oda 
terpelaus kami sètan idi?" 

20 laloi Jesus mo, "Kumarna kurang 
percaya ngo kènè. Èngèt mo! Kum lot 
ngo kepercayaen ndènè nasa buah arum, 

ndorok ngo dokkonen ndènè bai delleng 
adèi, 'Mompat mo kono i sèn nai mi 
sadona' Kennah mompat ngo delleng i, 
janah kadè poda mak ndorok bakinen 
ndènè! 

2! [Tapi ukum sètan si samatcam èn, 
pellin mersodip dekket puasa ngo kessa 
ndorok mengusir idi.]" 

22 Sinderrang pulung sisiin Jesus i Galilea, 
idokken Jesus mo taba kalaki, "Oda 
ndekkah nèngè, ipessoh mo Anak Jelma i 
bai jelma. 

23 lbunuh kalak idi mo ia tapi kèkè 
nola ngo la i ari petelluken." "Nai mellui 
kalohon mu ukur sisiin idi." 

24 Tikan soh Jesus dekket sisinNa 
mi Kapernaum, roh mo simertunggu 
belasting mi bages Jerro mendanhi si Petrus 
lako mengkusoken, “Igarar Gurumu ngo 
gugu mi Bages Jerro barang oda?" 

25 laloi si Petrus mo, "Igarar ngo!" 

Balik kessa mo si Petrus, tikan madèng 
mongkam ia, idokken Jesus mo mbangsa, 
"Simon, bakunè ngo dok atèmu? Isè ngo 
kenah menggarar cokè barang gugu bai 
raja-raja dunia èn? Rayat ngo barang 
sidèban?" 

26 "Kalak sidèban ngo," nina si Petrus. 
"Mula bagi ngo," nina Jesus nola ma, "rayat 
oda pella menggarar. 

27 Tapi ulang ncio ukur kalak i sibakin. 
Laus mo ko mengkail mi tao. Buat mo 
ikan siperlebbè sidapet kono i. Ibagasen 
babah ikan idi, jumpa kono mo kèpèng, 
cukup menggarar gugunta sidua. Buat mo 
kèpèng idi, nai garar mo taba kalak idi 
gugu mi Bages Jerro." 

] g l Sinderrangna i roh mo sisiin i 

mendahi Jesus janah ikusoken mo, 
"Ilsè ngo simbelgahna i Kerajaen Dèbata?" 

2 Nai idokken Jesus mo roh sada kalak 
anak-anak, idokken mo ia cènder i 
lebbè-lebbè kalak idi. 

3 Idokken Jesus mo, "Èngèt mo! Mula 
lot perrobahen ndènè janah tosè bagè 
anak-anak, baru pè asa ndorok kènè 
mbengket mi Kerajaen ni Dèbata. 

4 Kalak simbelgahna i Kerajaen Dèbata, 
imo kalak sipeteruhken dirina janah tosè 
bagè anak-anak idi. 

> Asa, barang isè menjalo anak-anak 
sibagèn kumarnaken Aku, dosken Aku 
ngo sinijalona i sidi." 

6"Barang isè memaing sada kalak 
ibas sikèdèk ènda nai gabè oda nè 


MATIUS 18. 7-12 86 


percaya taba Aku, lotiin mo igantungken 
batu penggilingen mi kerahongna lako 
mengelennengkensa mi laut mbages. 

7 Merjaya mo dunia ènda, kerna mengèla 
jelma lako merdosa. Dak tong ngo 
lot sibagidi, tapi merjaya mo kalak 
simemaingsa." 

8"Mula tanganmu barang nèhèmu 
memaing ko merdosa, gettap mo janah 
pitakken. Lotiin mo ko nggelluh rebbak 
Dèbata, oda i sidi serrap tanganmu 
barang nèhèmu, ulang pada bolet karina 
sendihimu ibuang mi narakka. 

3Janah mula matamu memaing kono 
merdosa, poldit mo i janah pitakken. 
Lotiin mo kono nggelluh rebbak Dèbata 
mermata sada, ulang pada ibuang mi 
narakka rebbak duana." 

10"Abas! Ulang pellèa kènè barang 
apaina ibas sikèdèk èn nai. Kerna èngèt 
mo, ai dak i hadeppen Bapangku si ni 
sorga idi ngo malaèkat-malaèkatna." 

11 [Kerna roh pè Anak Jelma, lako 
peluahken kalak si laling ngo.] 

12 "Bakunè ngo dok atè ndènè? 
Umpamana lot sada kalak merbiri-biri 
serratus, nai mbalang mo sada biri-birina 
i, bakunè ngo baingen sidasa i? Otang 

itadingken mo biri-biri sibahpuluh sibah i 
jampalen, lako menulusi biri-biri si laling 
l. 

'3Janah mula jumpasa nola biri-biri 
i, kum katèngKu kennah loloon ngo ia 
mengidah biri-biri sisada i, ulang pada 
sisibahpuluh sibah siso laling i. 

14 Bagi ma ngo Bapa ndènè ni sorga i, 
oda toko atèna mula lot ibas singkèdèk èn 
nai gabè laling." 

!5"Mula merdosa denganmu meradepken 
kono, dahi mo ia, bagahken mo 
kesalahenna. Baing mo bagidi sipsip 
pellin kè sidua sambing. Mula iuèi 
ranamu, merhasil mo kono merdenganken 
denganmu i mengolihi. 

16 Tapi mula oda ngo, arahken nola mo 
denganmu sidèban sada barang dua kalak 
nai. Ai tersurat ngo ibas Bibèl; nasa tukas 
kennah dua barang tellu kalak saksi." 

17 Mula bagidi pè oda ma terjalosa 
sipesèngèt kalak idi, bagahken mo mi 
kuria. Janah mula oda ma terjalosa 
sipesèngèt kuria i, ètong mo ia bagè sada 
kalak siso menandai Tuhan barang bagè 
sada kalak pertunggu belasting." 

18 "Èngèt kènè mo èn, "Barang kadè 
irarang kènè i dunia èn, irarang ma ngo 

idi i sorga, barang kadè ibennarken kènè 
i dunia ènda, ibennarken ma ngo idi i 
sorga. 

I9 Janah èngèt kènè ma mo: Mula lot dua 
kalak merdos atè kènè lako menodipken 
barang kadè sambing, iuèi BapangKu ni 
sorga i ngo sodipna idi. 

20 Kerna mula lot dua barang tellu 
kalak rebbak tumpu kumernaken Aku, i 
tengah-tengah kalak idi ngo Aku." 

2! Nai roh mo si Petrus mendahi Jesus 
lako mengkusoken, "Tuhan piga kali ngo 
ndorok kuampuni denganku mersalah 
taba aku? Sanga ngo pitu kali?" 

22 laloi Jesus mo, "Èngèt mo! Oda ngo 
pitu kali, tapi soh pitupuluh kali pitu ngo! 

23 Kerna codi ngo Kerajaen Dèbata 
bagè sada kalak Raja naing merrètong 
utang-utang naposona. 

24 Tikan imulai merrètong i, lot mo ibas 
naposo i nai iembah mi hadeppenna. 
Naposo èn merutang merjuta-juta, 

25 janah maknè tergararsa utangna idi. 
Idokken raja i mo asa idèaken nasa milikna 
dekket dukak-dukakna bak sinibagesna 
pè, asa lot lako menggarar utangna idi. 

26 Kumarna nai, mersembah merkuraja 
mo naposo i taba raja i lako mengidoken, 

"Tuan, pesobar mo lebbè midah aku 
naposomen, kugarar pè karinana utangku 
idi." 

27 Nai masèh mo atè Raja i midahsa, gabè 
lampuni mo ia janah patè mo utangna i 
karinana. 

28 Tapi karuar kessa mo naposo ndai, 
pesimbak mo ia dekket sada kalak 
denganna naposo simerutang bana 
barang piga-piga ribu. Itangkup mo 
dengana i, mènter ipokkik mo, 'Garar 
karina utangmu i bangku!' 

29 Nai mersembah merkuraja mo 
denganna i ninganna mengidoken, 'Sobar 
mo ko lebbè oè, kugarar pè karina 
utangku idi!' nina. 

30 Tapi oda isarihken naposo i pengidoon 
denganna idi, sampé igarar utangna idi. 

31 Nai idah denganna naposo sidèbanna i 
kessa mo simasa i, mellui mo atè kalak i, 
ibagahken mo i taba raja i. 

32 Nai itenggoi raja i mo naposo jahat 
ndai, idokken mo tabasa, 'Naposo jahat! 
Karinana utangmu enggo kuselangsaèken 
kerna ièlèk kono aku. 

33 Otang kono pè nemmu kennah bagi 
ma ngo mermasèh atè taba denganmu 

naposo, bagè sienggo kubaing i mendahi 
ko?' 

34 Nai mellaga kalohoon mo raja i, 
ipemasuk mo naposo si jahat i mi 
kurungen. | sidi mo ia mèma igarar 
karinana utangna idi." 

35 Pengujungi sukuten idi idokken Jesus 
mo, "Bagi ma ngo ibaing BapangKu ni 
sorga i taba kènè, ukum mak iampuni kènè 
dengan ndènè ibagasen atè mbersih." 

] 9 'Enggo kessa pul iranaken Jesus 

karinana sindai, itadingken mo 
Galilea lako laus mi nagerri Juda i kèparen 
Laè Jordan. 

2Mbuè ngo kalak mengèkutkenSa, janah 
ipemalum ngo kalak i karina. 

3Nai roh mo kalak Parisè naing 
mencuba Jesus. Ikusoken kalak i mo, 
"Bakunè ndorok ngo kalak menirangken 
sinibagesna mengèkutken hatoren 
agamanta barang merkitè alasen kadè 
pe?" 

“laloi Jesus mo, "Oda ngo pennanh ijaka 
kè ibas Bibèl, ai daholi dekket daberru ngo 
jelma itempa situmempai i mulana i? 

> Kessa i idokken nola ma mo, 'Kumarna 
nai, kennah itadingken anak laki ngo 

partuana lako mendahiken sinibagesna 
asa gabè sada kalak i sidua.' 

6 Asa oda ngo kalak idi dua kalak nèngè, 
tapi sada ngo. Kumarna nai, jelma i mak 
ndorok menirang barang kadè sienggo ni 
peddemmu Dèbata." 

7 Nai ikusoken kalak Parisè dèng ma mo 
tabaSa, "Mula bagi ngo kasa idokken si 
Musa, berèenken mo surat sirang lako 
menirangken?"- 

8 Nai mènter idokken Jesus mo taba kalak 
i, "Kerna ni jahat ndènè ngo memmaing 
asa ibelli si Musa kènè menirangken 
sinibages ndènè; tapi oda kin ngo bagidi 
arnia i. 

?Dengkohken kènè mo ènda: Kalak 
simenirangken sinibagesna — keppèken 
oda kumerna merlangkah julu meddem 
-- janah kabin nola ma ia dekket daberru 
sidèban, merlangkah julu meddem ngo 
kalak i terdokken."“ 

10 Gabè idokken sisiin i mo taba Jesus, 
"Mula bagi ngo keppèken terrèngèt jejap, 
padaan mo ulang." 

11 laloi Jesus mo, "Oda ngo karina jelma 
ndorok terjalosa kata idi, laènken pellin 
kalak sienggo itentuken Dèbata. 

12 Kerna lot pè kalak oda kabin, kerna 
enggo kin ngo pertubuhna bagidi. Lot 
ma ngo oda kabin jelma, kerna nakkatna 
ibaing dèba, janah lot ma ngo memilih 
sendiri ia oda kabin asa lebbih mertuhu- 
tuhu mengkebasi Dèbata. Barang isè 
ndorok mengulaken peddah ènda, ijalo 
mo i." 

13 Lot mo kalak merembahken anak-anak 
mendahi Jesus, asa iampèken Jesus 
tanganNa mi babontakal kalak i janah 
isodipken. Tapi mènter mellaga mo sisiin i 
taba kalak i. 

14 Tapi idokken Jesus mo, "Padiat kènè 
mo roh sikèdèk-kèdèk i mendahi Aku! 
Ulang gerai kènè kalak i, kerna bagè kalak 
èn ngo simbengket mi Kerajaen Dèbata!" 

1> Nai, lampèken Jesus mo tanganNa bai 
sikèdèk-kèdèk idi, janah memasu-masu 
kalak i. Nai laus mo la i sidi nai. 

16 Tikan i sada ari, lot mo sada kalak 
anak laki roh mendahi Jesus. "O Guru,” 
nina, "Simendè bakunè ngo bakinenku asa 
dapet aku kenggelluhen soh mi amman 
sumendanh i?" 

17 laloi Jesus mo, "Kasa ikusoi ko Aku 
terrèngèt apaina simendè? Pellin sada ngo 
kessa mendè, imo Dèbata. Mula sèkel ko 

naing terolih kenggelluhen soh amman 
sumendah i, kennah ulaken mo karinana 
sinidokken Dèbata." 

18 "Siapaina mo idi?" nina anak laki i. laloi 
Jesus mo, "Ulang ko memmunuh, ulang 
ko merlangkah julu meddem; ulang ko 
menangko; ulang kono merluap.® 

19 Pesangap partuamu, janah 
kekelengi mo denganmu jelma bagè 
pengkekelengimu mi dirimu."f 

20 "Karinana idi, enggo mo kuulaken," 
nina anak perana idi, "Nai kadè dèng dèba 
nai siperluna?" 

2! |dokken Jesus mo mbangsa, "Mula 
naing sèkel kono merandal kalohoon, laus 
mo ko merdèa karina silot bamu. Berrèken 
mo tokorna i taba kalak sincoor, nai 
merharta mo kono i sorga. Enggo kessa i, 
roh mo ko balik mi sèn, èkutken mo Aku." 

22 |dengkoh anak perrana i kessa mo 
rana idi, laus mo ia merdengan bonek, ai 
kalak kaya joong ngo ia. 

23 Nai idokken Jesus mo taba sisiinNa, 
"Kodokken mo bai ndènè, mahal kalohoon 
ngo kalak sibèak mbengket mi Kerajaen 
Dèbata." 





“Kel 20:13-16; UI 5:17-20 
Kel 20:12; UI 5:16; Im 19:18 


MATIUS 19.24-29 96 


24 Kudokken mo taba kènè, "Murahen 
ngo iakap sada gajah mbengket mi lubang 
jarum, ulang pada sibèak mbengket mi 
Kerajaen Dèbata." 

25 |dengkonh sisiin i kessa mo nidokken 
Jesus i, lengang mo kalak i. "Mula bagi, isè 
ngo kessa maluah?" Nina sisiin i. 

26 |tengen Jesus mo kalak i, ninganna 
idokken, "Mahal ngo i, ukum bai jelma! 
Tapi oda lot mahal ukum bai Dèbata!" 

27 Nai idokken si Petrus mo, "Idah mo, 
ukum kami enggo mo kutadingken kami 
karinana, lako mengèkutken Guru i. Nai 
kadè mo sinaing jaloon nami?" 

28 |dokken Jesus mo taba kalak i, "Èngèt 
kènè mo! Anak Jelma idi kundul sikali èn 
i babo tahta kerajaen simermulia i dunia 
rimbaru. Nai kènè pè sisinKu kundul ma 
mo i babo tahta sisipuluh dua tahta janah 
mengerungguken sipuluh dua marga 
Israel!9 

22 Barang isè sienggo menadingken 
bagesna, kaka-anggina, barang turangna, 
barang partuana, barang dukak-dukana, 
barang jumana kumarna Aku, jalonna mo 
siratus kali lempit. Janah iberrèken ma mo 
bana kenggelluhen amman-sumendanh i. 





9Mat 25:31; Luk 22:30 

30 Tapi mbuè ngo kalak sibagèndari, 
perlebbè kin gabè perpodi, janah mbuè 
ma ngo siperpodi kin gabè perlebbè."" 
2 0 '"Codi ngo Kerajaen Dèbata bagè 

sada kalak sidasa pekken anggur 
lako menulusi kalak mengulaken pekken 
anggur idi njengkas. 

2Enggo kesa lot keputusenna lako 
penggararen upah sada kalak imo sada 
kèpèng pirak sidari, ipasulak mo kalak idi 
mengula mi pekken anggurna i. 

3Tupung pukkul sibah siceggen, laus 
nola mo sidasa pekken i, jumpasa nola mo 
tah piga-piga kalak nai oda lot bahanna i 
pasar. 

“Jadi idokken mo taba kalak i. 'Laus 
mo kènè mengula mi peken anggurku. 
Kugarar pè upah ndènè bagè patutna.' 

> Nai laus nola ma mo ia tupung cèger 
ari, bagi ma i pukkul tellu ciboon, laus 
dèng ma ngo sidasa pekken anggur idi, 
memmaing bagè sindai dèng ma. 

SJanah kira-kira pukkul lima mayak 
ramben, laus dèng ma ngo ia, gabè iidah 
mo lot kalak, laju oda lot bahanna. Nai 
ikusoken mo taba kalak idi, 'Kasa dak 

cènder sambing kènè i sènda suntuk ari 
èn oda merkadè?' 

7 laloi kalak idi mo, 'Isè poda pasulakken 
kami lako mengula.' 'Mula bagi ngo,' nina 
sidasa pekken i, 'Laus mo kènè dekket 
mengula mi pekken anggurku.' 

8Enggo kessa ramben, idokken sidasa 
pekken anggur i mo taba mandurna, 
'Dilo mo karina simengula idi, asa igarari 
upahna, mulai i perpodi nai soh mi si 
perlebbè masuk." 

3Nai roh mo pengula simengula mulai 
pukkul lima mayak ramben. ljalo kalak i 
mo tersada kèpèng pirak. 

10 Nai roh ma mo pengula sinigaji mulai 
siceggen. Dokatè kalak idi, bakunè pe 
menjalo mo ia lebbih nasa i. Keppèken 
kalak i pè tong ngo ijalo sada kèpèng 
pirak ma. 

11 Sinderrang menjalo kèpèng idi kalak i, 
ngutnguten mo kalak i taba sidasa pekken 
anggur i. 

12 Nina mo, 'Pengula siperpodi roh i, 
pellin sada jam ngo kalak i mahan bahaan, 
keppèken kami mahan bahaan soh sidari 
suntuk menggongken nggara ari. Kasa 
nola igarar kono upah nami dos dekket 
kalak idi! 

13 laloi sidasa pekken i mo, 'Oè, oda 
lot kubakin siso adil bamu, otang enggo 
kin ngo toko atèmu menjalo upah sada 
kèpèng pirak sidari? 

14 Na, jalo mo upahmu lako mo. Ai naing 
ngo dok atèngku kuberrèken upah taba 
kalak siperpodi masuk idi dos dekket 
sikuberrèken bamu. 

1> Otang lemmongku ngo memmaing 
barang bakunè hartangku? Barang tah oda 
kono sennang kumarna mendè kubaing 
taba sidèban?" 

16 Nai idokken Jesus nola ma mo, "Bagi 
mo siperpodi i kin gabè perlebbè janah 
siperlebbè i kin gabè perpodi." 

17 Tikan laus Jesus mi Jerusalem, nai 
i tengah ndalan idilo Jesus mo sisinNa 
merpulung pellin kalak i. Idokken mo taba 
kalak idi, 

18"Dengkohken mo! Bagèndari laus mo 
kita mi Jerusalem. Ipesakat mo Anak Jelma 
idi mendahi imam-imam ekuten dekket 
mendahi guru agama. Nai ihukum matè 
mo la. 

19 Nai ipesakat mo ia taba kalak siso 
bangsa Jahudi. Itertabai kalak i mo 
la, isiksa janah ipersilangken mo la. 


MATIUS 20.20-25 100 


Tapi ipegelluh nola ngo mengolihi i ari 
petelluken." 

20 Enggo kessa i roh mo sinibages 
si Zebedeus rebakken dekket dukak- 
dukakna mendanhi Jesus. Mersembah mo 
la i hadeppen Jesus lako mengido. 

21 "Kadè naing bamu nangè?" nina Jesus. 
laloi mo, "Dok atèngku naing mo duana 
dukakku ènda kundul sada i kamuhunmu 
sada i kambirangmu, mula enggo kessa 
saut Tuan i gabè Raja." 

22 "Oda ibettoh kènè sinipido ndènè 
idi," nina Jesus taba kalak idi. "Terrènum 
kènè ma ngo arap perrènumen kinidersa 
sikennah Kuènum idi?" "Terrènum kami 
ngo," nina kalak i. 

23 Nai idokken Jesus nola mo, "Tuhu ngi, 
iènum kènè ngo arap perènumenki. Tapi 
ukum terrèngèt isè kundul i kamuhunku 
barang i kambirangKu oda ngo guru 
bangku i. Iberèken Bapa pè bekkas i pellin 
taba sienggo itentuken kin ngo." 

24 Mendengkoh i, sisinna sisipuluh i 
nai, mellaga mo kalak i taba sidua kalak 
merkaka meranggi i. 

25 Kernana i idilo Jesus mo kalak i 
karina, nai idokken mo, "Ibettoh kènè 
ngo mula bangsa siso menandai Dèbata 

gabè ekuten, itindas ngo rayatna. Janah 
perpangkat-perpangkat ndates memetcek 
kalak i. 

26 Tapi oda ngo bagi ukum kènè. Barang 
isè kènè naing mbelgah, kennah mo ia 
gabè perkebbas. 

27 Janah barang isè naing gabè perlebbè, 
ia mo naposo pasulaken. 

28 Bagè Anak Jelma idi, roh oda ngo asa 
ikebbasi, tapi lako mengkebasi ngo, janah 
memerrèken kessahNa mahan tebbus 
jelma mbuè." 

23 Tikan itadingken kalak i kuta Jeriko, 
mbuè ngo kalak mengèkutken Jesus. 

30] biding dalan, lot mo dua kalak 
sipètung kundul-kundul. Tikan idengkoh 
kalak i memellus Jesus, dilo-dilo mo kalak 
i, "O Tuhan, Anak si Daud, masèh mo 
atèmu bai nami!" 

3! Ilagai jelma nterrem ni sidi mo kalak 
idi, janah idokken asa sip. Tapi makin 
ipegang kalak i nola ngo mendiloken, "Alè 
Anak si Daud, masèh mo atèmu bai nami!" 

32 Nai mentadi mo Jesus, idiloi mo kalak 
idi, ikusoi mo, "Kadè ipergeddo kènè 
bakinenku bai ndènè?" 

33 laloi kalak i mo, "Tuhan, merpendidah 
mo nemmu kami!" 

34 Masèh mo atè Jesus midah kalak idi, 
ijamah mo mata ni kalak idi, nai mènter 
merpendidah mo. lèkutken kalak i mo 
Jesus gejapkenna i. 

2 ] 'Enggo kessa ndessing kalak i 

mi Jerusalem, soh mo kalak i mi 
Betpage i Uruk Zaitun. Ipasulak Jesus 
mo i sidi nai dua kalak sisinNa lebbèen 
merdalan. 

2 "Laus mo kènè mi kuta si ni jolo ndènè 
adoi," nina Jesus taba kalak idi. "Mènter 
idah kènè mo nahan i sidi sada kalodè 
tertambat rebbak dekket anakna. Osari 
kènè mo duana kalodè i janah iring kènè 
mi sènda. 

3 Mula lot kalak mendokken ranana, 
dokken kènè mo tabasa, 'Perlu ngo i bai 
Tuhan i,' nai ibelli ia mo kalodè i iiring 
kènè." 

“Masa pè bagi asa saut sinidokken nabi 
bagèen, 

>"Bagahken mo taba kuta Sion, Rajamu 
roh bagèndari mendahi kono. Percerrep 
ukur ngo ia janah mengkunduli sada 
kalodè, imo anak kalodè bajar dèng." 

6 Nai laus mo sisiin sidua kalak i, 
pesautken bagè ni tennahken Jesus taba 
kalak idi. 

7 liring kalak i mo kalodè i dekket anakna, 
ialasken kalak idi mo jubahna mi gurung 
kalodè i. Nai ipasang Jesus mo kalodè i. 

8Jelma nterrem ni sidi pè mènter 
ipengalasken mo jubahna i dalan idi janah 
dèba memenggelli ranting-ranting lako 
bakinen mi tengah ndalan i. 

3Jelma nterrem simerdalan i lebbè dekket 
i podi Jesus mengoangken: "Hosianna bai 
Anak si Daud! Ipasu-pasu Tuhan i mo la 
siroh merkitè-kitè gerar Tuhan! Poji mo 
Dèbata Sintèmbul i!" 

10 Nai ibengketti Jesus kessa mo 
Jerusalem, gabè gontar mo kuta i. "Isè ngo 
èn?" nina pengisi kuta i. 

11 "Nabi Jesus ngo i, i Nazaret si ni Galilea 
nai,” nina jelma nterrem sirebbakken 
dekket Jesus i. 

12 Nai masuk mo Jesus mi kasèan Bages 
Dèbata, iusir mo karina jelma simertiga- 
tiga i sidi. |pentombang-mbalingken 
mo mèja kalak simenukari riar, dekket 
bangku-bangku simerdèa ndarapati. 

13 Nina mo taba kalak i, "Lot ngo tersurat 
ibas Bibèl, idokken Dèbata ngo 'Bekkas 
mersodip ngo bageskKu.' Tapi gabè ibaing 
kènè nola ngo gabè bekkas pengkilangen." 

14 Merrohen mo kalak sipètung dekket 
nitempuk sigading mendanhi Jesus mi 
Bages Dèbata idi janah ipemalum Jesus 
ngo kalak idi. 

13 Tapi punguren mo imam ekuten 
dekket guru-guru agama Jahudi mengidah 
simasa kelengangen nibaing Jesus idi. 
Makin punguren ngo kalak i mendengkoh 
oang-oang anak-anak silot i Bages Dèbata 
idi, "Hosianna bai Anak si Daud!" 

16 |dokken kalak i mo taba Jesus, 
“Idengkohken kono ngo sinidokken kalak 
idi?" "Uè kudengkoh ngo,” nina Jesus. "Mak 
dèng ngo pennah ijaka kènè ayat Bibèl 
bagèen, 'Anak-anak dekket anak mbara 
enggo iajari kono lako mengeruapken 
kata pemoji-mojiin'?" 

17 Nai itadingken Jesus mo kalak idi, 
karuar mo ia i kuta i nai laus mi Betania, i 
sidi mo ia mermalam. 

18 Sibarembenkenna ceggen i, i tengah 
ndalan tikan lako balik mi kuta Jerusalem, 
mellèhè mo iakap Jesus. 

19 |dah Jesus mo ibiding dalan idi lot 
kayu ara. Idahi mo kayu ara idi, tapi oda 
lot buahna giam singkabuah, mak pellin 
bulungna sambing. Nai idokken Jesus mo 
taba kayu ara idi, "Oda ndorok merbuah 

nèngè kono!" Nai mènter males mo kayu 
ara idi. 

20 |dah sisiin i kessa mo simasa i, 
lengngang kalohoon mo kalak idi. "Bakunè 
ngo perjadina i ndorok gejapkenna i matè 
kayu ara i?" nina kalak idi. 

21 "Èngèt kènè mo!" nina Jesus. "Mula 
percaya kènè janah oda sangsi, ndorok 
ngo ibaing kènè bagè sienggo Kubaing 
mi kayu ara èn. Oda pellin i sambing 
tupèh; mendahi uruk ènda pè ndorok ngo 
idokken kènè, 'Mompat mo kono mi laut! 
saut ngo bagidi. 

22 Ai barang kadè sambing pè ipido kènè 
ibagasen sodip ndènè, jaloon ndènè ngo i 
asal mo percaya kènè." 

23 Enggo kessa bagidi, ibengketti Jesus 
nola mo Bages Dèbata, nai mengajari mo 
la i sidi. Sinderrang mengajari i la, roh mo 
imam ekuten dekket pengulu-pengulu 
Jahudi mengkusoken baNa, "Dikè ngo 
dalanna kono memaing ènda karinana? Isè 
memerèken kuasa i baMu?" 

24 laloi Jesus mo, "Aku pè naing 
mengkuso ngo mendanhi kènè. Enggo 
kessa ialoi kènè kuso-kusongku èn, nai 
pè asa kubagahken taba kènè, kuasa bai 
isè nai Aku memaingken karinana idi. 

25 Kuasa bai isè nai ngo bai si Johanes 
lako peridiken jelma i? Bai Dèbata nai ngo 
barang bai jelma nai?" Nai mersungkuun 
mo imam-imam ekuten dekket pengulu- 
pengulu Jahudi samah-samanhsa, nina 
bagèen, "Mula sidokken, 'Bai Dèbata nai," 
dokkenenkenna mo banta, 'Kasa oda 
percaya kènè bai si Johanes?' 

26 Tapi mula sidokken, 'Bai jelma nai,' 
tentu sijaga perasaan jelma nterrem ai 
nabi ngo ia dok atè sinterrem idi." 

27 Jadi ialoi kalak idi mo, "Oda kubettoh 
kami i." Nai idokken Jesus mo taba kalak 
idi, "Oo, mula bagi ngo, Aku pè oda 
Kubagahken bai ndènè, barang kuasa isè 
sikubaing èn." 

28 "Bagèndari pè bakunè ngo dok atè ndè 
terrèngèt mi sèn?" nina Jesus nola. "Lot 
mo sada partua bak dua anakna. Idahi mo 
anakna situaan nina mo mbanggsa, 'Alè pa, 
laus mo ko mengula mi pekken anggur ari 
èn.' 

23 laloi anakna i mo, 'Oda uè aku' nina. 
Tapi gabè mobah nola mo ukurna, nai laus 
mo ia mengula mi pekken anggur i. 

30 Nai laus nola mo partua i mendanhi 
anakna sipeduaken, idokken ma mo 

bagè katana bai situaan i. laloi anakna 
peduaken i mo, 'Uè pa,' tapi oda laus ia. 

3! Bagi mo idi, siapaina ngo anakna 
sidua i mengulaken nidokken bapana i?" 
“Situaan idi ngo," nina imam ekuten dekket 
pengulu-pengulu Jahudi i. Nai idokken 
Jesus mo taba kalak i, "Peratè-atèken 
kènè mo: Lebbèen ngo kalak pertunggu 
cokè dekket daberru siso kasèa gabè 
ginemgem Kerajaen Dèbata, asa kènè. 

32 Roh ngo si Johanes Peridiken 
menuduhken dalan situhunna bai ndènè 
tapi oda percaya kènè bana. Ai tukasi 
pè enggo idah kènè karinana idi, lalap 
ngo oda mobah pikiren ndènè, janah oda 
percaya bai Tuhan." 

33 "Dengkohken mo codiin èn," nina 
Jesus. "Lot mo sada kalak sidasa pekken 
anggur. Ipagar ngo pekkenna i kuliling. 
Janah ibahan bekkas lako memerroh 
anggur idi. Ipekadè pantar bekkas 
merjaga. Nai ibellah pinangken mo pekken 
anggur idi bai ndèba, janah laus mo ia 
kiladang. 

34 Dapet kessa katikana, memotik buah 
anggur, ipasulak sidasa pekken anggur i 
mo naposona mendanhi simellah-pinang i, 
lako menjalo bagianna. 

35 Tapi itangkup simellah-pinang i mo 
naposo pasulaken i, sisada ipekpekki, 
sidèbanna ibunuh, dèba nai ibentiri dekket 
batu. 

36 Nai ipasulak sidasa pekken i nola mo 
naposona sidèban, buèen asa siperlebbè 
idi. Tapi ukum simellah-pinang idi, tong 
ngo ibaing bagè mendahi pasulaken 
perlebbè ndai. 

37 Perpodi kaloon, ipasulak sidasa pekken 
i mo anakna sendiri, dekket pengharapen; 
tentu nangga atè pemellah pinang i midah 
anakna nipasulakna i. 

38 Tapi, idah pemellah pinang i kessa 
mo anak sidasa pekken idi, nina kalak i 
mo samahsa, 'Èn ngo anak sidasa pekken 
i; aci, sibunuh mo ia, asa banta harta 
tinadingna i!' 

39 Itangkup kalak i mo anak idi, isaran 
mo ia mi ruar pekken idi, nai ibunuh mo!" 
40 "Mula balik kessa mo sidasa pekken 
anggur idi, bakunè mo ndia ibaing taba 

pemellah pinang idi?" nina Jesus. 

41 laloi kalak idi mo, "Tentu bunuhenna 
mo kalak perjahat i, janah ipebellah- 
pinangken nola pekken anggurna i taba 
kalak siuè memerèken bagianna ibas hasil 
tanoh idi nai." 

42 Gabè idokken Jesus mo taba kalak idi, 
"Mak dèng ngo nung ijaka kènè sitersurat 
ibas Bibèl bagèen: 'Batu si nipatakken 
tukkang bages idi, enggo gabè batu 
simahargana. Èn mo nibaing Tuhan i, soh 
mo mendèna!"" 

43 "Asa èngèt kènè mo," nina Jesus. 
"Karinana hak ndènè kin nemmu gabè 
bangsa Dèbata icabut mo i bai ndènè 
nai, janah iberrèken mo taba bangsa 
simenguèi perèntah Dèbata. 

44 [Barang isè pè ndabuh mi batu èn, 
mpustak merbincahcah mo ia; janah 
merlicaten mo kalak nitinggangen 
sindabuh i.]" 

“> Kessa pul idengkoh imam-imam 
ekuten bak Parisè umpama idi, iartiken 
mo rana i; taba kalak i ngo mengenna kata 
idi. 

46 Nai mertaki sinunu mo kalak i lako 
menangkup Jesus; tapi mbiar ngo kalak i 
midah jelma nterrem idi, ai nabi ngo Jesus 
idok atè jelma nterrem i. 

2 2 I Mengerana nola mo Jesus taba 
jelma nterrem merkitè codiin. 

“Nina mo, "Codi ngo kerajaen Dèbata 
bagè sada kalak raja memèstaken anakna 
merbayo. 

3 Ipasulak raja i mo naposona mengalengi 
kalak sienggo idilo kin mi pèsta i. Tapi 
oda uè roh kalak sienggo idilo i kin. 

4 Nai ipasulak raja i nola mo nposona 
sidèbaan. Idokken raja i mo taba kalak i, 
'Enggo kuhantari karinana i pèsta i lembu 
dekket anak lembu singgomokna enggo 
mo isembellih. Enggo mo hantar karina. 
Roh mo kè mi pesta merbayo idi! 

> Tapi oda isarihken si ni dilo idi kin. 
Merlausen ngo kalak idi mi bahanna 
gennep -- dèba mi jumana, dèba nai mi 
perusahanna; 

Sjanah sidèbanna nai tupèh menangkup 
naposo raja i ninganna ipukkuli janah 
ibunuh. 

7 Idengkoh raja i kessa mo idi mellaga 
kalohon mo ia. Ipasulak mo pakalimana 
memunuh perjahat-perjahat i, janah 
ilekkup mo kuta kalak i. 

8 Enggo kessa bagi, idiloi mo naposona 
nina mo, 'Enggo mo hantar karinana mi 
bahaan pèsta i, tapi ukum kalak nidiloon 
idi kin, oda ndorok nèngè dekket. 

3Laus mo kènè bagèndari mi dalan-dalan 
mbellen, barang piga jumpa kènè, dokken 
kènè mo roh mi pèsta idi." 

10 Nai laus mo kalak idi, idahi kalak i 
mo dalan mbellen janah ipendokken mo 
nasa jelma silot jumpa kalak idi, jelma 
merpengelako selloh bak jahat pè. Gabè 
dom tamuè mo perpèstaan idi. 

11 Roh mo raja idi mi perpèstaan idi lako 
mengidah tamuè i. Idah matana mo lot 
sada kalak i pèsta i oda merpakèen pèsta. 

12 |kusoi mo, 'Bakunè ngo 
permbengketmu mi pèsta èn oda 
merpakèen pèsta?' Gabè mertahan sip mo 
tamuè sisada kalak i. 

13 Nai idokken raja i mo taba naposona, 
'Ekèti kènè mo tanganna dekket nèhèna i, 
embah kènè mo ia mi bekkas singgellap 
tuiten. | sidi mo ia derru-derru menggong 
simpersuk.™ 

'Idokken Jesus mo lako mengenggoi 
codinna i, "Mbuè ngo terdiloon tapi cituk 
ngo terpilih." 

1> Enggo kessa bagidi, laus mo kalak 
Parisè lako mersungkuun, bakunè carana 
lako mengenggep Jesus merkitè-kitè 
kuso-kuso. 

16 utus kalak idi mo murid-murid 
kalak i mendahi Jesus rebbak dekket 
barang piga-piga i horong si Herodes nai. 
Itennahken kalak i mo sinaing dokkenen 

pasulaken i taba Jesus bagèen, "O Guru, 
kubettoh kami, kalak burju ngo kono. 
Ntompel ngo iajarken kono terrèngèt 
nipergeddo Dèbata bai jelma, oda pella 
ikebbiari kono barang isè. Kerna oda pella 
pilih-pilih rupa kono. 

17 Kernana i bagahken mo bai nami 
barang bakunè ngo peddahmu terrèngèt 
ènda; Mengèkutken hatoren kalak Jahudi, 
ndorok ngo kugarar kami belasting taba 
Kèsar Rom, barang oda?" 

18 |bettoh Jesus ngo tujuun kalak i sijahat 
idi, jadi idokken mo, "Èo kènè pertaki-taki! 
Kasa mo naing ienggep kènè Aku? 

19 Pacidah kènè mo bangKu kèpèng ni 
berrèken ndènè menggarar belasting idi." 
Nai iberrèken kalak idi mo taba Jesus sada 
kèpèng pirak. 

20 Nai ikusoken Jesus mo taba kalak idi, 
"Gombaren dekket gerar isè ngo ènda?" 

2! "Kèsar idi ngo," nina kalak idi. Nai 
idokken Jesus mo taba kalak idi, “Mula 
bagi, berrèken kènè mo bai Kèsar idi siroh 
bai Kèsar idi nai, janah berrèken mo bai 
Dèbata, siroh bai Dèbata nai." 

22 Enggo kessa idengkoh kalak i 
penjelasen i, lengang kalohon mo kalak 

idi. Nai laus mo kalak i menadingken 
Jesus. 

23 Arinkena idi, roh ngo kalak Sadusè 
mendahi Jesus. Kalak Sadusè mo 
simendokken, mula enggo matè jelma, 
oda nèngè ndorok balik nggelluh. 

24"0 Guru", nina kalak i, "Ipeddahken si 
Musa ngo bagèen: Mula matè sada anak 
laki, ikebaluken sinibagesna janah madèng 
lot dukakna, kennah igelluhi anggina 
ngo simengkebaluken i pecèndekken 
pemparen bai kakana i. 

25 Asa, lot mo pitu kalak sibeltek. Kabin 
mo situaan i, nai mènter matè oda dèng 
sanga lot dukakna, nai igelluhi anggina i 
mo daberru simengkebaluken idi. 

26 Matè ma mo simenggelluhi kakana 
idi, oda dèng sanga lot dukakna, janah 
bagi ma mo anggina sipetelluken, soh mi 
pepituken. 

27 Perpodi kalohoon, matè ma mo dekket 
daberru idi. 

28 Nai bagi mo i bakunè ngo seggen i 
ari podi i, siapaina ngo kalak i sidasa 
daberru idi? Ai pituna ngo kalak idi kabin 
dekketsa." 

22 laloi Jesus mo, "Ai salah ngo pengantusi 
ndènè, ai oda iantusi kènè isi Bibèl i, janah 
oda ibettoh kènè terrèngèt kuasa Dèbata. 

30 Kerna mula balik nggelluh sienggo 
matè, oda nèngè ngo kabin ia. Tapi bagè 
malaèkat ngo kalak idi i sorga. 

31 Oda dèng ngo nung ijaka kènè 
pendokken Dèbata terrèngèt simatè 
ipegelluh nola? Idokken Dèbata ngo 

32'Aku ngo Dèbata si Abraham, Dèbata 
si Isak, dekket Dèbata si Jakob.' Ukum 
Dèbata i, oda ngo Dèbata simatè, tapi 
Dèbata singgelluh ngo!" 

33 Mendengkoh kejelasen Jesus idi, 
kagum kalohon mo jelma nterrem idi. 

34 Asa enggo kessa idengkoh kalak Parisè 
enggo jellak kalak Sadusè ibakin Jesus, 
merpulung mo kalak idi. 

35 Nai mengkuso mo sada kalak ibas 
kalak i nai, imo guru agama mengkusoken 
lako mengenggep Jesus. 

36 "O Guru," nina, "Siapaina ngo ibas 
pati-patiin idi nai terdokken patiin raya?" 

37 laloi Jesus mo, "Kennah kekelengenmu 
ngo Tuhan Dèbatamu, ibas nasa atè- 
atèmu nai, dekket nasa kessahmu, dekket 
nasa pikirenmu. 

38 Imo patiin raya janah sipèntingna! 

39 Tapi dos ngo idi dekket sipeduaken 
ènda. Kennah kekelengenmu ngo 
denganmi dosken dirimu. 

40 Karinana hatoren agama nipeddahken 
si Musa dekket nabi-nabi, patiin sidua èn 
mo rèmpunna." 

4! Tikan pulung dèng kalak Parisè i sidi, 
ikusoi Jesus mo kalak idi: 

42 "Bakunè ngo dok atè ndènè terrèngèt 
Raja Sipaluah niperbagah-bagah Dèbata? 
Pemparen isè ngo la?" "Pemparen si Daud, 
nina kalak idi. 

43 "Mula bagi ngo," nina Jesus, "Kasa 
idokken si Daud tikan i bagasen 
Tendi Dèbata terrèngèt Raja Sipaluah 
niperbagah-bagah Dèbata idi “Tuhan”? Ai 
nina si Daud ngo, 

44"Idokken Tuhan i ngo taba Tuhanku: 
Kundul mo kono i kamuhunKu, pèma 
Kupetunduk karina musuhMu mi terruh 
nèhèMu.' 

45Jadi mula si Daud mengakui Raja 
Sipaluah niperbagah-bagah idi 'Tuhan', 
bakunè mo ia dokkenen pemparen si 
Daud?" 

46 Sadapoda kalak i tellap mengaloi 
Jesus nèngè, janah mulai sidarinkenna i 

nai maknè pang kalak idi mengkusoken 
barang kadè taba Jesus. 
2 3 INai mengerana mo Jesus taba 
jelma nterrem dekket taba sisinNa, 
2"Guru-guru agama dekket Parisè 
menjalo kuasa ngo bagè niberrèken bai si 
Musa. 

3 Kerna naidi, uèi kènè mo karina barang 
kadè idokken kalak i sibahanen ndènè. 
Tapi ulang mo ulaken kènè kadè niulaken 
kalak idi, ai oda ngo iulaken kalak i bagè 
nipeddahkenna idi. 

“Ipeddahken kalak i ngo simahal 
ulanken. Idokken kalak i ngo asa iulaken 
dèba hatoren simberratna, tapi cituk 
poda lot kalak i mengurupi jelma 
mengulakensa. 

> Karinana niulaken kalak idi pellin asa 
iidah dèba sambing. Ai ipakkè kalak i 
ngo tinali mbellang-mbellang kaloon 
mersodip; janah ipegeddang ngo rambu 
jubahna. 

6 Dak ipilih-pilih kalak i ngo bekkas 
simendèna mula i perpèstaan, bagi ma 
karosi huntuun mula ibagasen bages 
persodipen. 

7 Soh mo lolona kalak i menjalo 
penghormaten i tengah ndalan, janah 
mula idokken dèba 'Guru'. 

8Tapi ukum kènè, ulang mo kènè 
uè idiloken dèba Guru, ai pellin sada 
ngo Guru ndènè, ukum kènè karinana 
merkaka-kuanggi ngo. 

Ulang mo lot bai ndènè nai mergerar 
Bapa, ai sada ngo kessa Bapa ndènè, imo 
Bapa sini sorga. 

10 Ulang mo uè kènè idiloken 'pengulu', 
ai sada ngo pengulu ndènè imo Raja 
Sipaluah niperbagah-bagah Dèbata. 

11 Kalak simersangapna ibas kènè nai mo 
kennah mahan naposo bai ndènè. 

12 Ai kalak sipedatesken dirina, 
sipeteruhen ngono, janah kalak 
sipecerrepken dirina, sipedatessen ngo." 

13 "Merjaya mo kènè guru-guru agama 
dekket Parisè! Ai jelma sipakulah- 
kulahken dirina ngo kènè, iambati kènè 
ngo kalak siuè ginemgem Kerajaen 
Dèbata. Kènè sendiri oda uè gabè 
ginemgem Kerajaen Dèbata, keppè kalak 
siuè, ihalang-halangi kènè. 

14 [Merjaya mo kènè guru-guru agama 
dekket Parisè! Kènè jelma sipakulah- 
kulahken dirina! Itipu janah irampasi 

kènè ngo bages simbalu. Nai ipakulah- 
kulah kènè mo mersodip nggeddang 
lako memmoniken pengelako ndènè 

i. Kumarna naidi, mberrat ngo kènè 
ihukum.] 

1> Merjaya mo kènè guru-guru agama 
dekket Parisè! Kènè jelma sipakulah- 
kulahken dirina! Isuberrangi kènè ngo laut 
lako mengayaki darat pellin pemasukken 
sada kalak mi agamamu. Enggo kessa 
uè kalak idi, gabè ibaing kè mo kalak i 
pengisi narakka, lebbih dua kali jahat bai 
ndènè nai. 

16 Merjaya mo kènè pengulu pètung! 
Ipeddahken kènè ngo bagèen, 'Mula 
merbulaban kalak i merkitè Bages Dèbata, 
gabè maluah mo kalak i ibas bulabanna 
idi nai; tapi mula merbulaban kalak i mi 
emmas si ni Bages Dèbata, gabè lekket 
mo ia i bulabanna idi.' 

17 Kènè mo jelma moto janah pètung, 
siapaina ngo mahargaan: emmas, barang 
Bages Dèbata simemmaing emmas 
mpanting? 

18 |peddahken kènè dèng ma, 'Mula 
lot merbulaban mi langgaten, maluah 
ngo ia ibas bulabanna i nai, tapi mula 

merbulaban ia mi pèlèen si ni babo 
langgaten idi, lekket mo ia i bulabanna i.' 

19Soh mo pètungna kènè, siapaina 
ngo mahargaan! Pèlèen idi ngo barang 
langgaten simemaing langgaten idi 
mpanting? 

20 Kerna nai, mula lot merbulaban mi 
pèlèen, merlapaten ngo idi merbulaban 
la mi langgaten dekket karina pèlèen ni 
babona i. 

2! Janah mula lot mersumpah mi Bages 
Dèbata, merlapaten ngo idi merbulaban ia 
mi Bages Dèbata dekket bai Dèbata ni sidi 
l. 

22 Janah mula lot mersumpah merkitè 
sorga, merlapaten ngo idi merbulabanken 
mi tahta Dèbata dekket bai Dèbata 
simengkunduli tahta idi. 

23 Merjaya mo kènè guru-guru agama 
dekket Parisè! Kènè sipekulah-kulahken 
dirina! Rempah ratus pè umpamana; 
bulung lemmas, serrè dekket acem pè 
ipersipuluh kènè berrènken mi Tuhan i. 
Keppèken hatoren siperluna mi agama 
imo: adil, permasèh atè, sètia, oda 
iparduliken kènè. Nemmuken kennah 
iulaken kènè ngo i, ninganna mengulaken 
sidèbanna i. 

24 Èe kènè pengulu pètung! Naleng silot 
ibas ènumenmu iagoi kènè, keppèken 
unto iberrur kènè. 

25 Merjaya mo kènè guru-guru agama 
dekket Parisè! Kènè sipakulah-kulahken 
dirina. Mangkuk dekket pahar ndènè 
iborihi kènè i ruarna, keppè ibagasen soh 
mellamunna merdengan mekerruh dekket 
penghakai ndènè. 

26 Èe, kènè Parisè pètung! Borih mo 
lebbèen mpanting perbagasen mangkuk 
dekket pahar ndènè, asa mpanting dekket 
ni ruarna! 

27 Merjaya mo kènè guru-guru agama 
dekket Parisè! Kènè sipekulah-kulahken 
dirina! Ai codi ngo kènè bagè kuburen 
si ni cèt mbulan; ukum i ruarna mendè 
tengennen, tapi ibagasen dom tulan-tulan 
bangkè jelma dekket karinana simacik. 

28 Bagi ma mo kènè, tengennen mendè 
i ruar ngo kènè taba jelma; tapi kum 
ibagasen dom taki nggodo dekket 
pengelausiin." 

22"Merjaya mo kènè guru-guru agama 
dekket Parisè! Kènè sipelulah-kulahken 
dirina! Ipellias kènè ngo asa merandal 
kuburen nabi-nabi dekket perandalken 

tugu-tugu pernèngèten jelma kumerna 
mendè ia nderrang nggelluhna. 

30 Janah idokken kènè ngo, 'Ukum kami 
kin nggelluh tikan i umur empungta arnia, 
oda uè kami bagè kalak idi memmunuhi 
nabi-nabi.' 

3! Jadi kènè mengakuken, pemparen 
simemunuh nabi-nabi idi ngo kènè! 

32 Mula bagi terrusken kènè mo janah 
salpunken kènè mo dosa-dosa sienggo 
itebbennai empung ndènè idi! 

33 Jahat ngo kènè, janah pemparen kalak 
jahat bakunè mo kènè paluahken diri 
ndènè i hukumen narakka? 

34 Kerna naidi, dengkoh kènè mo 
mendè-mendè; Kupasulak pè mendahi 
kènè nabi-nabi dekket kalak sipandè, bak 
guru-guru, dèba bai kalak i nai ibunuh 
kènè janah dèba ipersilangken kènè. Lot 
mo dèba isiksa kènè ibagasen garèja 
janah iletlet kènè i kuta sisada nai mi kuta 
sisada. 

35 Ujungna hukum kerna karina 
perbuaten ndènè idi taba kalak siso 
mersalah kennah mengenna bai ndènè 
sendiri — mulai terbunuh si Abel 
siso mersalah idi soh mi si Zakharia 
anak si Berekia si ni bunuh ndènè i 

kellang-kellang Bages Dèbata dekket 
langgaten. 

36 Bettoh kènè mo: karinana idi jelma 
jaman bagèndari mo menggongken." 

37 "Jerusalem, Jerusalem! Ibunuh kono 
ngo nabi-nabi. Janah ibentiri kono ngo 
sinipasulak Dèbata mendahi kono dekket 
batu soh matè! Enggo barang piga-piga 
kali naing kukeruduk karina pengisimu, 
bagè pengkeruduk inang manuk menjaga 
anakna ibas terruh kabengna, tapi oda uè 
kènè! 

38 Idah mo terulang mo bagesmu èn, 
janah gabè longo-longoon. 

39 Kudokken mo bai ndènè; mulai 
bagèndari nai oda nèngè idahen ndènè 
Aku soh mi podinkenna èn pèma idokken 
kènè, 'Ipasu-pasu Dèbata mo ia siroh 
merkitè gerar ni Tuhan i." 

2 4 'Itadingken Jesus mo Bages Dèbata 
i, roh mo sisinNa mendahiSa, janah 
ituduhken mo Bages Dèbata idi. 

2 Nai idokken Jesus mo taba kalak idi, 
"Idah kènè ma ngo karinana idi? Bettoh 
kènè mo oda ngo padiatenna sada batu pè 
mersusun ibas bangunen-bangunen idi 
hot i bekkasna. Karinana ngo irumpakken." 

3Enggo kessa i laus mo Jesus janah 
kundul i Uruk Zaitun. Tikan kundul idi 
la, roh mo sisinNa lako mengeranai 
pellin-pellin, "Bagahken mo bai nami 
ndigan mo terjadi karinana idi?" nina kalak 
i tabaSa. "Janah kadè mo pertandanna 
katika pekirohmu dekket ari kiamat?" 

“laloi Jesus mo, "Kennah mermanat ngo 
kènè, ulang sanga iakkali dèba kènè. 

“lari podi, mbuè ngo kalak roh menelluk 
gerarKu janah mendokken, 'Aku ngo Raja 
sipaluah niperbagah-bagah Dèbata!' Mbuè 
ngo kalak iluapi kalak idi. 

SIdengkoh kènè mo berrita geraha 
dekket berita juhap, tapi ulang kènè 
mbiar. Ai kennah masa ngo i, tapi oda 
dèng pertanda dunia èn lako kiamat idi. 

7 Bangsa sisada juhap dekket bangsa 
sidèban. Kerajaen sisada mi kerajaen 
sidèban. Ninganna bagidi masa ma mo 
kellèhèen bagi ma rènur. 

8 Karinana idi pellin pertanda dèng ngo 
kessa idi, bagè pengakap partua ibages 
tikan lako kettaring. 

9 Enggo kessa bagidi, kènè pè naing 
tangkupenna mo, janah pesakatenna lako 
isiksa dekket ibunuh. Karinana dunia ènda 

merceggo atè midah kènè kemulihken 
Aku. 

10 Sinderrang bagidi, mbuè mo kalak 
merbalik bangku nai. Mersiselbuhen mo 
kalak i janah mersikosomen. 

11 Nai kèkè mo mbuè nabi-nabi palsu 
janah mengelalingken jelma mbuè. 

12 Kejahaten pè makin mengentuda 
mo janah makin ndèngapna mo ukur 
ngkelleng. 

13 Tapi barang isè menahan soh mi 
puncana, i ngo paluahenna. 

14 Nai ibagahken mo mi suberri dunia 
ènda Sukuten Kelluahen terrèngèt 
Kerajaen Dèbata, asa karina jelma 
mendengkohsa. Enggo kessa i roh mo ari 
kiamat." 

1> "Nai idahen ndènè mo masa pengelako 
siso puna-puna, bagè sinidokken Nabi 
Daniel, cènder i bekkas simbadia. 
(Iperatè-atèken simenjaka èn mo kadè 
lapatenna). 

16 Mula masa bagidi, kennah mperrus mo 
pengisi Juda mi delleng. 

17 Kalak si ni lotèng bages, ulang mo pella 
susur nèngè mi terruh lako memmuat 
olesna. 

'8 Kalak si ni juma, oda terbakinsa nèngè 
balik memmuat jubahna. 

!?Soh mo masèh atè menengngen 
daberru berrat-berrat rumah dekket 
partua ibages pesusuken anak mbara 
tikan bagidi. 

20 Mersodip mo kènè taba Dèbata asa 
ulang nemmu mperrus kènè tikanna 
mosim udan barang tikan ari Sabat! 

2! Ai masa ngo tikan bagidi kepersuken 
siso tertahanken jelma, ai kessa nai 
tembem dunia èn soh mi sidari èn, mak 
dèng nung masa bagidi, janah enggo kesa 
i, oda nèngè masa bagidi. 

22 Mula oda kin iorui Dèbata katikana, 
sada poda lot maluah jelma. Tapi kumarna 
ummaitNa iorui Dèbata mo dekkahna tikki 
l. 

23 Mula lot sinderrang bagidi mendokken 
taba kènè, 'Tengen, èn ngo Raja Sipaluah 
niperbagah-bagah idi!' barang 'i sadèi 
ngo ia!' — nina, ulang kettoki kènè jelma 
bagidi! 

24 Kerna merrohen ngo seggen sipaluah 
palsu dekket nabi palsu. Matcam ngo 
bagèna ibakin kalak idi ulaan mahantu 
dekket kelengangen-kelengangen lako 
menipu jelma. Janah mula ndorok, dekket 

ngo katèna ginemgem Dèbata sienggo 
terpilih idi. 

25 Asa, èngèt kènè mo! Enggo 
kubagahken kin idi lebbèen taba kènè 
sinderrang madèng masa. 

26 Mula lot mendokken bai ndènè, 
"Tengen mo, i kellongoon ngo ia!' — ulang 
laus kènè mi sidi. Barang mula idokken 
kalak idi, 'Roh mo kènè menengngen, i 
sèn ngo ia ciboni!' -- ulang ketoki! 

27 Kerna ukum pekiroh Anak Jelma idi, 
bagè pellian merdebbet i kebincaren nai, 
merbendella soh mi kecunduten. 

28 Barang i dikè lot bangkè, mi sidi ngo 
kelliki merdèmbur." 

22"Qda pella ndekkah i kepersuken 
simasa idi nai, gellap mo mataniari 
janah bulan idi pè maknè mercuhaya. 
Merrurus mo bintang i langit i nai 
janah merbulut-bulut mo nasa si lot i 
abang-abang idi. 

30 Enggo kessa bagidi, teridah mo 
tanda-tanda Anak ni Jelma idi i langit i, 
nai tikan bagidi, derru-derru mo karina 
bangsa silot i dunia ènda. Idah kalak i 
mo roh Anak Jelma merkitèken hembun 
merkuasa dekket merkemuliaan mbellen. 

3! palu mo sarunè, nai ipasulak mo 
malaèkat-malaèkatNa mi dèsa siempat ni 
tanoh èn. Ipepulung kalak i mo ginemgem 
sienggo terpilih i, i kebincaren nai dekket 
i kesunduten nai, bagi ma i utara dekket 
i sèlatan nai, i punca langit sisada soh mi 
punca langit sisada nai." 

32 "Perdatèken kènè mo kayu ara, mula 
mertunas rantingna janah merratah 
bulungna, roh nè mo mosim mpeddas. 

33 Bagi ma mo mula iidah kènè enggo 
masa karinana sibagidi, bettohen ndènè 
mo, enggo njolmit katikana. 

34Janah èngèt mo! Masa ngo karinana 
idi sinderrang madèng matè karina jelma 
singgelluh bagèndari. 

35 Salpun pè karinana langit dekket tanoh 
èn tapi ukum katangKi hot ngo soh mi 
amman-sumendan." 

36 "Isè poda memettoh ndigan arina 
barang katikana. Malaèkat-malaèkat sorga 
pè oda ibettoh idi. Anak idi pè oda ibettoh, 
pellin Bapai ngo kessa bettoh-bettohen. 

37 Bagè simasa sinderrang i umur si 
Noak, bagi ma mo masa tikan pekiroh 
Anak Jelma. 

38 Tikan makdèng roh laè mbuncar idi, 
mangan mènum ngo kalak i, jejap dekket 

pejejapken, soh mi ari si Noak masuk mi 
keppel mbellen i. 

39 Kessa nola pè iremrem laè mbuncar 
idi jelma i, asa satdar jelma i tah barang 
kadè masa. Bagi ma mo masa ibas pekiroh 
Anak Jelma. 

40 Mula lot dua kalak mahan bahaan i 
juma; sada kalak mo ijalo, tapi kum sisada 
nai itadingken. 

4! Mula dua kalak daberru nderrang 
menutu, sada mo iarahken, sisada nai 
itadingken. 

42 Kernana i ulang mo terpeddem kènè, 
ai oda ibettoh kènè katikana pekirooh 
Tuhan ndènè. 

43 Èngèt kènè mo! Ukum ibettoh sidasa 
bages ngo ndigan pekiroh penangko, oda 
terbaing mak ndungo ia barang tah ibelli 
penangko i mi bagesna. 

44 Kernana i, kènè pè kennah ngo dak 
kebbas. Kerna pekiroh Anak Jelma idi 
oda ibettoh kènè janah siso pengharapen 
ndènè." 

45"Mula bagi, naposo apai ngo sètia 
janah bijak? la mo ipebangkit indukna 
mahan ekuten perkebbas sidèban, asa 
iberrè kalak i mangan tupung kettika 
sienggo itentuken. 

46 Mertua mo naposo idi, mula idapet 
indukna ia mengulaken ulanna tikan balik 
indukna. 

47 Tok mo kènè, gabè ipesoh indukna i 
mo tabasa karina harta mahan jamotenna. 

48 Tapi mula naposo siso kasèa; dok 
atèna ngo ibagasen. 

49 Ndekkah dèng ngo asa balik indukku 
idi, nai iligasi mo naposo-naposo sidèban, 
janah mangan mènum mo ia rebbak 
dekket kalak permabuk. 

>0 Keppè roh mo indukna ibas siso 
pengharapenna dekket ibas katika siso 
nibettohna. 

?! Nai ihukum indukna mo ia, gabè 
lambongken mi bekkas kalak perbuah 
ringadar. Rebbak derru-derru mo kalak 
idi kumarna mpersukna." 

2 5 l "Mula roh Anak Jelma sikira Tuhan, 

codi ngo bagè si ni umpama ènda: 
Lot mo sipuluh kalak simerbaju rading 
gennep merembah oborna, menimbaki 
kèla sinaing roh. 

“Lima kalak bai kalak i nai moto, tapi 
merrukur ngo ukum si lima kalak nai. 

3 Simerbaju moto si lima kalak i, iembah 
ngo nemmu oborna, tapi oda iembah 
dekket bekkas minak. 

4Tapi kum silima nai sipandè merukur 
i, lembah ngo bekkas minakna dekket 
oborna gennep. 

“Kumerna mellaun roh kèla idi, 
tertunduh mo simerbaju idi karinana janah 
terpeddem. 

STengah mberngin, terdengkoh mo 
sora dilo-dilo, 'Enggo roh kèla idi! 
Simbak-simbak kènè mo!" 

7 Ndungo mo simerbaju sisipiluh kalak 
idi, ilakati mo oborna. 

8 Nina simerbaju simoto i mo taba 
simerbaju simerukur idi: "Berrèken baku 
dèba minak ndènè idi, ai enggo naing 
mèntep obor nami.' 

2"'Oda kuberrè kami kè,' nina simerbaju 
simerukur idi. 'Ai gabè karina nola ngo 
kita nahan oda cukup minak. Laus mo 
kènè menokor mi tokko.' 

10 Nai laus mo simerbaju simoto i 
menokor minak. Tikan laus idi kalak i, 
soh mo kèla i. Rebbak mbengket mo 
simerbaju simerukur silima kalak i dekket 
kèla i mi bekkas perpèstaan, janah igerruk 
mo pèntu. 

11 Nai roh mo simerbaju simoto si lima 
kalak i, dilo-dilo mo kalak i, 'O tuan, tuan 
buka kènè mo, asa masuk kami.' 

12 Tapi ialoi kèla i mo, 'Oda kutandai 
kènè!"" 

13 |rempun Jesus mo umpama idi bagèen, 
"Kerna naidi, ndungo mo kènè, ai oda 
ibettoh kènè arina barang katikana." 

'“"Mula roh kessa Anak Jelma i sikira 
Tuhan, codi ngo bagè si ni umpama ènda. 
Lot mo sada kalak anak laki naing laus mi 
kuta ndaoh. Idiloi mo naposo-naposona, 
nai ipesakat mo hartana bai kalak idi. 

13 Iberrèken mo hartana bai gennep 
naposo mengèkutken patutna. Bai sada 
kalak iberrèken lima ribu riar emmas. 

Bai sidèbanna iberrèken dua ribu riar 
emmas janah bai sada kalak nai seribu riar 
emmas. Nai berkat mo ia. 

16 Naposo simenjalo lima ribu riar emmas 
idi, mènter ndor mo ia laus mertiga-tiga 
janah merlaba mo ia lima ribu riar emmas 
nai. 

17 Bagi ma ngo naposo simenjalo dua 
ribu riar emmas idi, merlaba ngo ia dua 
ribu riar. 

'8 Tapi naposo simenjalo seribu riar 
emmas idi, itanem ngo riar idi asa mboni. 

19 Enggo kessa ndekkah, mulak mo 
indukna idi, ibaing mo perrètongen taba 
kalak idi. 

20 Mbengket mo naposo simenjalo lima 
ribu riar i, iberèken mo gabè sipuluh ribu 
riar. “Tuan, nina. 'Ipesakat kono bangku 
lima ribu riar. Èn pè, tengen mo, dapet 
aku ngo laba lima ribu riar nai." 

21 'Selloh mo i,' nina indukna i. 'Naposo 
mendè ngo kono janah sètia. Kumarna 
kettoken ngo kono ipas sicituk, kupessoh 
mo bamu mbuè. Arko mo misèn, asa 
rebbak mersennang-sennang rebbak aku!' 

22 Nai masuk nola mo naposo simenjalo 
dua ribu riar idi, nina mo, 'Tuan, iberrèken 
kono bangku dua ribu riar. Bagèndari 
tengen mo, dapet aku ngo dua ribu riar 
nai." 

23 'Selloh mo i,' nina indukna idi. 'Naposo 
mendè ngo kono janah sètia. Kumarna 
kettoken ngo kono ipas sicituk, kupesoh 
mo bamu mbuè. Arko mo kita, asa 
mersennang-sennang kono rebbak dekket 
aku!' 

24 Nai masuk nola mo naposo simenjalo 
seribu riar i, nina mo: 'Tuan, kubettoh ngo 
ukum kono sada kalak perukur mpinir. 

Ai itapu kono ngo buah tukasi pè oda lot 
isuan kono. Janah ipotik kono ngo hasil 
tukasi pè oda lot isamèken kono. 

25 Jadi mbiar ngo aku, gabè kuboniken 
ngo riar tuan idi ibagasen tanoh. Na mo 
tuan riarmu ènda!' 

26'Èo, kono naposo jahat janah 
mahangkè!' nina indukna i. 'Ibettoh kono 
ngo keppè aku merrani ibas siso kusuan 
nai, janah memmuat hasil ibas siso 
kusamèken nai? 

27 Tentu ianakken kono mo nemmu giam 
kèpèng i bai dèba, asa roh kessa aku 
kujalo riarku i dekket anakna? 

28 Kerna nai, buat kènè mo riar idi bana 
nai, janah berrèken taba naposo simenjalo 
sisipuluh ribu riar idi. 

22 Ai makin buèen ngo berèenken taba 
kalak sikelloten asa mertinèncuk bana 
janah meriba-iba. Tapi sibuaten ngo bai 
simenjalo sicituk i nai, bagi ma silot bana 
i kin pè. 

30 Janah naposo siso kasèa i pè dabuhken 
kènè mo mi sigellap tuiten. | sidi mo ia 
derru-derru kerna mpersukna." 

3! "Mula roh kessa Anak Jelma i bagè 
Raja rebbak dekket malaèkat-malaèkatNa 
kundul mo ia i babo kerajaenNa. 

32 |pepulung mo karinana bangsa ni 
dunia èn mi hadeppenNa. Nai isirang mo 
kalak i gabè dua bagian bagè pemaing 

permakan menirang biri-biri dekket 
kambing. 

33 Kalak simengulaken lemmo atè Dèbata 
ibaing mo mi kamuhunna janah sidèbanna 
i mi kambirangNa. 

34 Nai idokken Raja i mo taba kalak si ni 
kamuhunNa, 'Roh mo kènè sinipasu-pasu 
Bapa. Jalo janah akapi kènè mo rasana i 
Kerajaen Dèbata sienggo ihantari kin bai 
ndènè kessa nai ntembem dunia ènda. 

35 Kerna sinderrang mellèhè Aku, iberrè 
kènè ngo Aku mangan, sinderrang muasen 
Aku iberrè kè ngo Aku mènum. Jelma 
mpanjil ngo nemmu Aku tapi ijalo kènè 
ngo Aku mi bages ndènè. 

36 Mada merroles pè Aku, iperrolessi 
kènè ngo. Sakiten ngo Aku, ikebbaru kènè 
ngo Aku. | kurungen pè Aku, idahi kènè 
ngo.' 

37 Nai idokken simengulaken lemmo atè 
Dèbata i mo, Tuhan ndigan i kuidah kami 
kono mellèhè, gabè kuberrè kami kono 
mangan, barang muasen, gabè kuberrè 
kami kono mènum? 

38 Ndigan i kuidah kami kono bagè jelma 
mpanjil, gabè kuarahken kami kono mi 
bages nami? Ndigan i kuidah kami kono 

mada merroles, gabè kuperolessi kami 
kono? 

39 Ndigan i kuidah kami kono sakiten 
barang i kurungen gabè kudahi kami 
kono?' 

40 laloi Raja i mo, 'Bettoh kènè mo, nasa 
sinibaing ndènè bai sada kalak anggingKu 
simerlèa ènda, bangku ngo sinibaing 
ndènè idi! 

4! Nai idokken Raja i mo taba kalak 
ni kambirangNa idi, 'Laus mo kènè i 
gembarku ènda nai, kènè alè sikenna 
sempetta, mi bekkas api siso nggèut 
mèntep, sienggo ipèmaken bai sibolis 
dekket malaèkat-malaèkatna! 

42 Kerna sinderrang mellèhè Aku, oda 
iberrè kènè mangan; sinderrang muasen 
Aku, oda iberrè kènè mènum. 

43 Kalak jelma mpanjil ngo Aku, oda ijalo 
kènè mi bages ndènè. Malot meroles Aku, 
oda iperrolessi kènè Aku. Sakiten ngo Aku 
janah kurungen, oda ikebbaru kènè Aku.' 

44 Nai idokken kalak i mo mbangsSa, 
'Tuhan, ndigan i kuidah kami kono 
mellèhè barang muasen, barang kalak 
jelma mpanjil kono, barang oda merroles, 
barang sakiten, barang kurungen, oda 
kuurupi kami kono?" 

4 laloi raja i mo, 'Dengkohken kènè mo, 
tikan oda iurupi kènè barang apaina pè 
simerlèa ènda, merlapaten ngo i, oda 
iurupi kènè Aku.' 

46 Asa ihukum mo kalak idi soh mi 
amman sumendah, tapi ukum kalak 
simengulaken lemmo atè Dèbata, 
nggelluh janah mersennang-sennang 
rebbak dekket Dèbata." 

2 6 'Enggo kessa pul ipeddahken Jesus 
karina sindai, nina mo taba sisinNa: 

? "Ibettoh kènè ngo dua ari nai dapet mo 
Ari Raya Paskah, ipesakat mo Anak Jelma 
asa ipersilangken!" 

3 Sinderrangna idi merpulung ngo imam- 
imam ekuten dekket pengulu-pengulu 
Jahudi i bages Imam Huntuun i mo si 
Kayafas. 

“Irungguken kalak i ngo lako menangkup 
Jesus dekket cara tipu lako memunuhsSa. 

> "Tapi," idokken kalak idi, "ulang mo 
siulaken bagidi tikan pèsta i, asa ulang 
gontar jelma nterrem idi." 

6Tikan i Betania Jesus, i bages si Simon 
imo sikoliten tikanna i, 

/ roh mo sada kalak daberru mendahi 
Jesus. lembah ngo sada botol bagak merisi 
minak baungkus maharga kalohoon. 

Sinderrang kundul Jesus mangan, iarirken 
daberru i mo minak mi babontakal Jesus. 

8 Mellaga mo sisiin Jesus mengidah 
bagidi, "Man kadè mo gunana baingenna 
bagi mbuasna?" nina kalak i. 

2"Qtang lotiin idèaken minak i dekket 
harga mahal, asa niberrèken tokorna taba 
kalak sincoor?" 

10 Ibettoh Jesus ngo pikiren kalak idi, nai 
nina mo, "Kasa isusahi kènè daberru ènda? 
Mendè ngo pemaingna i bangKu. 

11 Pukpuk ngo lot kalak sincor bai ndènè, 
tapi ukum Aku oda menettap rebbak 
dekket kènè. 

12 Merkitè iarirken minak baungkus idi 
mi dagingKu, solo-solo mengkuburken 
Aku ngo i. 

13 Èngèt kènè mo! Barang i dikè luas 
ibagahken Sukuten Kelluahen bai Dèbata 
nai, dekket ngo pemaing daberru ènda 
isukutken, lako mernèngèt ia." 

14 Nai sada kalak ibas sisiin sisipuluh dua 
idi nai, mergerar si Judas Iskariot, laus 
mendahi imam-imam ekuten. 

15 Idokken mo taba kalak idi, "Kadè 
iberrèken kènè bangku, mula kupesakat 
Jesus bai ndènè?" Nai mènter ibilang kalak 


MATIUS 26. 16-22 138 


i mo tellupuluh riar pirak, iberrèken mo 
riar i bana. 

16 Mulai i sidi nai mo itulus si Judas 
Iskariot ketika cocok lako menelbuh Jesus. 

| ari perlebbè tupung Pèsta Roti 
Siso Meragi, roh mo sisiin Jesus tabasSa. 
Ikusoken kalak i mo, "Idikè sèkel Tuhan idi 
kipangan pangaan Paskah asa kuhantari 
kami?" 

18 laloi Jesus mo, "Laus mo kènè mendahi 
sada kalak i kuta, dokken kènè mo 
tabasa, 'Tennah Guru i, enggo mo dapet 
katikangKu, jadi naing mengerayaken 
Paskah ngo Aku i bagesmu rebbak dekket 
sisinKu." 

19 |bagahken sisiin idi mo bagè nidokken 
Jesus idi taba kalak i. Laus mo kalak i 
menghantari pangaan Paskah idi. 

20 Gellap kessa mo ari, kundul mo Jesus 
rebbak dekket sisinNa lako mangan. 

21 Sinderrang mangan idi, mongkam mo 
Jesus, "Dengkohken kènè: sada kalak bai 
ndènè nai naing menelbuh Aku." 

22 |dengkoh sisiin i kessa mo rana Jesus 
idi, mellui kalohon mo ukur kalak idi. 
Nai gennep mo kalak i mendokken taba 
Jesus, "Otang oda ma ngo aku nidokkenmi 
Tuhan?" 

23 laloi Jesus mo, "Sirebbakken dekket 
Aku mengosepken roti mi bagasen caban, 
la mo sinaing menelbuh Aku. 

24 Kennah matè ngo Anak Jelma i, ai 
tersurat ngo ibas Bibèl, kennah matè ngo 
la. Tapi merjaya mo kalak simenelbuh 
Anak Jelma idi! Lotiin kin ngo ulang sanga 
tubuh ia i dunia ènda!" 

25 Nai mongkam mo si Judas penelbuh 
idi, "Otang oda ma ngo aku nidokken Guru 
i?" laloi Jesus mo, "Bagi ngo nimu!" 

26 Enggo kessa bagidi, ibuat Jesus mo roti 
idokken mo lias atè, nai ipenggelli mo roti 
idi ibas tanganNa, ipemberrèken mo taba 
sisinNa ninganna idokken, "Jalo kènè mo 
janah pangan kènè, dagingKu ngo ènda." 

27 Enggo kessa i, ibuat mo perènumen 
anggur, idokken mo melias atè bai 
Dèbata. Nai ipepènumken mo taba sisinNa 
ninganna idokken, "Mènum mo kènè 
karina i sidi nai! 

28 Ai darohKu ngo ènda, pehotken 
perpadanen -- lorèken ngo darohKu 
mahan kesasaan dosa bai jelma mbuè. 

29 Èngèt kènè mo: Oda nèngè ènumenku 
anggur idi soh mi katikana Aku rebbak 
dekket kènè mengènum anggur sirimbaru 
i Dunia Sirimbaru dekket BapangKu." 

30 Enggo kessa bagidi, iendèken kalak i 
mo endè pemoji-mojiin, kessa pul ilaus 
mo kalak i mi Uruk Zaitun. 

3! Nai idokken Jesus mo taba sisinNa, 
"Berngin èn, itadingken kènè mo Aku 
lako mperrus; ai tersurat ngo ipas Bibèl, 
'ibunuh Dèbata ngo permakan i janah 
mermèrapen ngo biri-biri simpulguken 
idi." 

32 Tapi kèkè kessa Aku, Kulebbèi ngo 
kènè mi Galilea." 

33 Nai idokken si Petrus mo taba Jesus, 
"Barang karina kalak i menadingken Kono 
Tuhan, tapi ukum aku oda!" 

34 Nai idokken Jesus mo tabasa, "Èngèt 
mo, sinderrang madèng takuak manuk 
berngin ènda, enggo mo ipersomada ko 
Aku tellu kali." 

35 laloi si Petrus mo, "Mula pè matè aku 
rebbak Kono Tuhan, oda kudokken baMu; 
oda kutandai Kono Tuhan." Janah karinana 
ngo sisiin idi mendokken bagidi ma. 

36 Nggo kessa i laus mo Jesus dekket 
sisinNa mi sada bekkas mergerar 
Getsemane. Idokken Jesus mo taba kalak 
i, "Kundul mo kènè i sènda, laus Aku lebbè 
mersodip mi sandi." 

37 larahken mo si Petrus dekket anak si 
Sebedeus si dua i laus rebakken Jesus. 
Nderrang bagidi teridah ngo Jesus bonek 
janah bulisah kalohoon. 

38 |dokken mo taba sisinNa, "Bonek 
kalohon ngo kuakap ukurKu, bagè naing 
matè ngo. Isèn mo kènè, merjaga-jaga 
rebbak dekket Aku." 

39 Nai misir mo Jesus narih merkellang 
situk, i sidi mo la tangkep mi tanoh 
janah mersodip, “lalè Pa," nina, "Ukum 
ndorok, pesisi mo bangku nai kinipersuk 
simahan kugongken ènda. Tapi ulang mo 
lemmongku, lemmoMu mo." 

40 Enggo kessa bagi, balik mo Jesus 
mendahi sisinna sitellu kalak idi, tapi 
meddem ngo kalak i idapet. Nina mo 
taba si Petrus, "Oda ngo kèppè tergong 
kè ndungo rebbak dekket Aku giam 
sinempas? 

4! Merjaga-jaga mo kènè ninganna 
mersodip, asa ulang talu kènè i pengojiin. 
Tuhuna bennar ngo naing iulaken tendi 
ndènè, tapi oda tellap kè, kerna ndotè ngo 
tabiat jelma i." 

42 Nai iolihi Jesus nola mo mersodip 
pedua kaliken, nina mo, “"lalè Pa, mula 
kennah Kubellus ngo kinipersuk ènda 

janah mak ndorok mada, saut mo lemmo 
atèMu alè Pa!" 

43 Balik nola mo Jesus, idapet ma mo tong 
meddem sisinNa idi. Oda terbuka kalak i 
nèngè matana, ai mbotong ngo cilèbenna. 

44 Itadingken Jesus mo kalak i sikali nai, 
lako mersodip petellu kaliken. Dos ngo 
sodipNa bagè perlebbè idi. 

45 Nai molih mo la mendahi sisinna janah 
nina mo, "Dak iempet kènè dèng ngo 
meddem janah mentadi? Tengngen mo, 
enggo dapet katikana ipesakat mo Anak 
Jelma i taba kuasa jelma perdosa. 

46 Kèkè mo kènè, ita kènè mo. Tengngen 
kènè mo! Enggo soh mi sèn kalak 
simenelbuh Aku!" 

47 Tikan mengerana dèng Jesus, roh 
mo si Judas, sada kalak ibas sisipuluh 
dua idi nai. Rebbak roh ngo ia dekket 
mbuè jelma merembah peddang dekket 
palu-palu, imo pasulaken imam ekuten 
dekket pengulu-pengulu Jahudi. 

48 Enggo kin ngo ibagahken penelbuh idi 
bai kalak idi tandana: "Barang isè nahan 
kusanggoh, i mo kalakna. Tangkup kènè 
mo la!" 

491 si soh mi bekkas idi, mènter 
idapetken si Judas mo Jesus janah nina 

mo, "Njuah-njuah mo Guru!" Ninganna 
isanggoh mo Jesus. 

50 laloi Jesus mo, "Merkadè ko roh mi sèn 
anggia?" Nai mènter roh mo jelma mbuè i, 
itangkup mo Jesus. 

>l Sada kalak sisiin Jesus sini gembar 
Jesus idi menintak peddangna. Ipastik mo 
naposo imam huntuun idi, sampè mistak 
pènggelna. 

32 |dokken Jesus mo taba sisinNa idi, 
“Sembungken peddangmi, kerna barang 
isè mengasangken peddangna, matè ngo 
la bakinen peddang. 

53 Katèmu oda ndorok kupido bai Bapa, 
asa ipasulak bagèndari sipuluh dua 
ntinegu tenterra malaèkat? 

>4 Tapi mula bagi ngo, bakunè mo 
persautna bagè sienggo ikataken ibas 
Bibèl, kennah masa ngo bagèen?" 

>> Nai idokken Jesus mo taba jelma 
mbuè idi, "Roh kènè lako menangkup Aku 
merembah peddang ninganna merpalu- 
palu, bagè dempak kalak perjahat! Gennep 
ari ngo Aku mengajari i Bages Dèbata, tapi 
oda itangkup kènè Aku. 

26 Tapi karinana ènda kennah ngo terjadi, 
asa saut bagè nisuratken nabi-nabi i 

bagasen Bibèl." Enggo kessa bagi, mperrus 
mo karina sisiin idi menadingken Jesus. 

?7 l iring kalak i mo Jesus mi bages 
Imam Huntuun Kayafas. Enggo mo pulung 
i sidi guru-guru agama Jahudi dekket 
pengulu-pengulu Jahudi. 

28 Tapi ukum si Petrus dak ièkut-èkut 
ngo Jesus ndaoh-ndaoh i podi nai, soh 
mi kasèan imam huntuun i. Ibengketti 
si Petrus mo mi kasèan i, janah rebbak 
kundul dekket perjaga ni sidi. Ai naing 
bettohenna ngo barang bakunè dungna. 

2? Karina imam-imam ekuten dekket 
kerungguun idi menulusi saksi-saksi 
palsu, asa ndorok Jesus idi ihukum matè. 

60 Tapi oda dapet bukti-bukti bai kalak 
i, tukasi pè enggo mbuè saksi ipecènder. 
Perpodi kalohon lot mo dua kalak cènder 
mi lebbè. 

6! Nina mo, "Idokken kalak ènda, boi ngo 
irumpakken Bages Dèbata, janah ndorok 
nola ipecènder ibagasen tellu ari." 

62 Nai cènder mo imam huntuun idi, 
idokken mo taba Jesus, "Oda ngo ialoi 
Kono tukas sinidokkenna baMu idi?" 

63 Tapi sip sambing ngo ukum Jesus. 
lulaki imam huntuun i mo sikali nai 
mendokken taba Jesus, "Merkitèken 

Dèbata singgelluh idi, dokken mo bai 
nami tuhu ngo kono Raja Sipaluah Anak ni 
Dèbata?" 

S4laloi Jesus mo, "Bagi ngo nimu. Tapi 
percaya mo kènè, mulai bagèndari nai 
idahen ndènè mo Anak Jelma idi kundul 
i kamuhun Dèbata Pergegoh Sisotercodi 
janah roh merkitè-kitè hembun i langit!" 

65 Nai mènter iribakken imam huntuun idi 
mo olesna, ninganna idokken, "Ilèai la ngo 
Dèbata! Oda perlu nè tulusen saksi. Karina 
kè enggo mendengkohken pengelèaina mi 
Dèbata. 

66 Bagèndari pè bakunè katè ndènè?" laloi 
kalak i mo, "Sah mo ia ihukum matè!" 

67 Nai icèduri kalak i mo abè Jesus janah 
iligasi. Lot mo dèba memarap. 

68 Ninganna idokken, "Bagahken bai nami 
alè Raja Sipaluah! Isè ngo simemarap 
Kono?" 

69 Kundul ngo si Petrus i ruar kasèan i. 
Roh mo sada kalak daberru, naposo imam 
huntuun idi, nina mo taba si Petrus, "Kono 
pè dekket ngo dengan Jesus kalak Galilea 
idi?" 

70 Tapi iperso si Petrus ngo i hadeppen ni 
kalak i. "Kadè ngo nimu, oda kubettoh i!" 
nina si Petrus. 

7! Nai laus mo si Petrus narih mi pèntu 
kasèan, iidah sada kalak naposo daberru 
sidèbanna mo ia janah mendokken taba 
jelma ni sidi, "Rebbak ngo ndai kalak ènda 
dekket Jesus i Nazaret nai." 

72 Memerso dèng ma mo si Petrus 
janah mersumpan. "Tuhu-tuhu ngo oda 
kutandai ia!" nina si Petrus. 

73 Oda ndekkah nèngè kessa bagidi, roh 
mo mendanhi si Petrus kalak si cènder ni 
sidi janah mendokken, “Pasti kono ngo 
sada kalak bai kalak i nai, ai kennataan 
ngo arap permongkammu!" 

74 Nai mersumpah-sumpah mo si Petrus 
mendokken, "Oda kutandai kalak i!" Nai 
mènter gejapkenna i mo takuak manuk. 

75 lèngèt si Petrus mo nidokken Jesus 
tabasa, "Sinderrang madèng takuak 
manuk berngin èn, enggo iperso kono 
Aku tellu kali, mendokken: Oda itandai 
kono nimu Aku." Nai laus mo si Petrus, 
tangis mo ia kerna bonekna soh mi ruar. 
2 7 I Sibarembenkenna i siceggen, 

karinana imam-imam ekuten dekket 
pengulu-pengulu Jahudi memutusken, 
kennah bunuhen mo Jesus. 

2lèkèti kalak i mo ia janah iembah lako 
pesohken taba si Latus, gubèrnur kerajaen 
Rom. 

3lidah si Judas penelbuh idi kessa 
mo enggo idabuh hukum taba Jesus, 
peselsel mo ia. lulakken mo kèpèng 
sitellupuluh pirak i taba imam-imam 
dekket pengulu-pengulu kalak Jahudi. 

“Nina mo, "Enggo merdosa aku, 
menelbuh kalak siso merdosa, pella 
ihukum matè!" Tapi ialoi kalak idi mo, 
"Oda parduli kami! Otang urusenmu ngo 
i?" 

> Nai ibentirken si Judas mo kèpèng i mi 
Bages Dèbata. Laus mo ia i sidi nai lako 
mendelles. 

SIpepulung imam-imam mo kèpèng i 
janah idokken, "Kèpèng daroh ngo kèpèng 
èn. Mengèkutken hatoren agama, oda ngo 
ndorok pesadaan kèpèng èn mi bekkas 
pèlèen i Bages Dèbata." 

7 Mersungkuun mo kalak idi, itokorken 
kalak idi mo kèpèng i mi tanoh janah 
igerari mo Tanoh Tukang Koden. Ibaing 
kalak i mo tanoh i maing perkuburen 
kalak siroh. 

8 Kumarna idi ngo asa igerari tanoh idi, 
"Tanoh Daroh" soh mi ari sidari ènda. 

9 Merkitèken i, saut mo si nidokken 
Nabi Jeremia, bagèen, “"Ijalo kalak idi 
ngo tellupuluh kèpèng pirak, imo buèna 
kèpèng isetujui kalak Israel mahan 
gararna. 

!9 Janah itokorken kalak i ngo kèpèng 
idi menokor Tanoh Tukang Koden, bagè 
sienggo nidokken Tuhan i taba aku." 

I Tikanna Jesus i hadeppen si Latus 
gubèrnur nagerri idi, ikusoi si Latus mo 
la, “Kono ngo raja ni kalak Jahudi?" "Uè, 
idi mo tuhu bagè nidokkenmu idi," nina 
Jesus. 

12 Tapi sinderrang imam ekuten dekket 
pengulu Jahudi mengeranaken tukas- 
tukas terrèngèt Jesus, oda ngo ialoi Jesus 
kalak i. 

13 Kerna nai, idokken si Latus mo mbang 
Jesus, "Oda ngo idengkoh Kono karinana 
ni tukasken kalak idi taba kono?" 

14 Laju oda ialoi Jesus, gabè lengang 
kalohon mo gubèrnur i. 

1> Gennep Ari Raya Paskah, ncemmal ngo 
ipaluah gubèrnur sada kalak siterhukum 
barang apaina iteddo jelma nterrem. 

16 Sinderrangna i, lot mo ikurung sada 
kalak perjahat mahantu mergerar si 
Barabas. 

17 Jadi enggo kessa pulung jelma nterrem 
i, ikusoi si Latus mo, "Isè ipergeddo atè 
ndènè naing kupaluah? Si Barabas ngo 
barang Jesus simergerar Kristus?" 

18 |dokken gubèrnur idi pè bagi, kerna 
ibettoh ngo iaduken kalak idi pè Jesus 
tabasa kumernaken ncian atè ngo. 

19 Tikan kundul si Latus i kantorna, 
itennahken sinibagesna mo tabasa, "Ulang 
iantoi kono perkara kalak siso mersalah 
idi, ai kumarnaken la, lot nipingku 
ntengam kaloon berngin i." 

20 Tapi dak ipejuju imam dekket 
pengulu Jahudi ngo jelma nterrem i, lako 
mengidoken bai si Latus; asa ipaluah si 
Barabas, tapi ibunuh mo ukum Jesus. 

2! Nai ikuso gubèrnur i nola mo kalak 
idi, "Isè ngo sidua kalak èn dok atè ndènè 
kupaluah bai ndènè?" "Si Barabas," nina 
kalak idi. 

22 "Nai bakunè mo kubaing taba Jesus 
sinidokken Kristus?" nina si Latus 
mengkuso kalak idi. "Persilangken mo la!" 
nina kalak idi. 

23"Nai mula bagi, kejahaten kadè pana 
ibakin la?" Nina si Latus. Nai makin nggang 
mo surak kalak i, “Persilangken mo la!" 

24 Ujungna ibettoh si Latus mo maknè 
terdokken barang kadè, tah bakunè nola 
mènter berontak jelma idi, ibuat mo laè, 
iborih mo tanganna i lebbè-lebbè kalak idi 
ninganna idokken, "Oda pendikèi aku ibas 
permatè kalak èn! Urusen ndènè mo idi!" 

25 Karinana jelma nterrem idi mengaloi, 
"Uè, kami dekket pinempar nami mo 
gemongken hukumenNa!" 

26 Nai ipaluah mo si Barabas bai kalak idi, 
janah idokken mo kalak lako mengeligas 
Jesus nai ipesakat mo asa ipersilangken. 

27 Nai iiring soridadu ni si Latus mo Jesus 
mi istana gubèrnur janah karinana mo 
kalak i mengkulilingi Jesus. 

28 losari kalak i mo pakkèen Jesus janah 
isellukken baNa jubah mbara mesiap. 

22 Ibaing kalak i mo sada bulang-bulang 
ibas ranting-ranting merdori nai, janah 
ibaing mo i mi takal Jesus. Nai ibaing kalak 
i mo sada tongket mi tangan kamuhunNa, 
nai mersembah mo klak idi mi lebbè Jesus 
ninganNa mengerèhè-rèhèi, "Njuah-njuah 
mo Raja Jahudi!" nina kalak idi. 

30 Nai icèduri kalak i mo la, ibuat mo 
tongket idi, ipalu mo takalNa. 

3! Enggo kessa pul la ipelèa-lèa, italkasi 
mo jubah mbara mesiap idi janah 

ipakkèken nola mo olesna kin. Nai iiring 
kalak i mo ia mi ruar asa ipersilangken. 

321 tengah ndalan pesimbak mo kalak 
idi dekket sada kalak Kirene mergerar 
si Simon. la mo igantal kalak idi lako 
memersan kayu persilang i. 

33 Nai soh mo kalak idi mi sada bekkas 
mergerar Golgota, lapatenna “Bekas 
Tulan". 

341 sidi mo iberrè kalak i Jesus mènum 
anggur mersakkor peggu. Tapi iakapi 
Jesus kessa anggur i, gabè oda nggèut la 
mengènum. 

35 Nai ipersilangken kalak i mo la, tapi 
ipella-pella kalak i ngo olesNa merkitè 
tendung. 

36 Enggo kessa i, kundul mo kalak idi 
ninganna merjaga i sidi. 

37 Ilekketken kalak i mo mi babontakalNa 
sada surat terrèngèt tukas mbangsa. 
Bagèen mo tersurat, "Jesus ngo èn, Raja 
kalak Jahudi." 

38 Sinderrangna i, lot mo dua kalak 
penggarong rebbak ipersilangken dekket 
Jesus. Sada mo i kamuhun janah sada nai 
kan kambirangNa. 

39 Karina kalak simemellus arap idi 
mengelèai ia ninganna ipetèldèng-tèldèng 
takalna. 

40 Nina mo, "Èo, kono alè 
simengerumpakken Bages Dèbata 
janah pecènderken nola ibagasen tellu ari! 
Mula tuhu Anak Dèbata kono, paluah mo 
diriMu! Susur mo kono i kayu persilang idi 
nai." 

4! Bagi ma ngo bang imam ekuten dekket 
guru agama Jahudi bak pengulu Jahudi pè, 
pukpuk mengerèhèi Jesus. Nina kalak i 
ngo, 

42 "Sidèban ipaluah, diriNa oda 
terpaluahsa. Otang Raja Israel ngo ia? 
Mula bagi susur mo la nemmu bagèndari 
i kayu persilang i nai asa percaya kami 
tabaSa. 

43 Percaya ngo la nina taba Dèbata, janah 
Anak Dèbata ngo la nina. Asa, siidah mo, 
tah ipaluah Dèbata ma ngo la bagèndari." 

44 Pennamun sitersilang rebbakken Jesus 
idi pè bagi ma ngo pengelèaina. 

41 mulai ncèger ari nai gellap mo dunia 
èn sampè tellu jom dekkahna. 

46 Pukkul tellu ciboon, nggang kaloon 
mo sora Jesus mendiloken, "Eli, Eli, lama 

sabakhtani?" Lapatenna, "Alè Dèbatangku, 
DèbatangKu, kasa itadingken Kono Aku?" 

47 Lot mo cènder i sidi mendengkoh 
nidilokenna idi, nina mo, "Mendiloi si Elias 
ngo ia." 

48 Nai mènter lojang mo sakalak ipas 
kalak i nai memmuat lumut, isornepken 
mo lumut i mi anggur macem, iberretken 
mo mi sada biski, idudurken mo asa 
iènum Jesus. 

49 Tapi dèba nai mendokken, "Pèma 
mo siidah lebbè, tah roh ma si Elias 
paluahkenSa!" 

>0 Nai mengolihi mo mersora nggang 
Jesus, mpostep mo kessahNa. 

?! Meribak mo kirè-kirè Bages Dèbata 
i babo nai soh mi terruh bellah 
dua. Dumegger mo dunia èn janah 
merpustaken delleng batu. 

22 Mermbukaan mo kuburen janah mbuè 
ngo ginemgem Dèbata sienggo matè i kin 
balik nggelluh. 

53 Asa kessa kèkè Jesus i kematèen i nai, 
karuar mo kalak i kuburen i nai janah 
mbengket mi Jerusalem. Janah mbuè ngo 
kalak mengidah kalak i isidi. 

>4 Buradan kalohon mo soridadu dekket 
ekuten simenjaga Jesus, iidah kalak i 

kessa rènur idi dekket karina simasa i, 
idokken kalak i mo, “Tuhunna ngo la Anak 
Dèbata!" 

>> Lot ma mbuè daberru isidi roh 
menatap ndaoh-ndaoh. Mulai i Galilea nai, 
enggo dak ièkutken daberru idi Jesus lako 
mengkebasi Jesus. 

>6 Imo si Maria Magdalena, si Maria inang 
si Jakobus dekket si Josep, bagi ma inang 
dukak-dukak si Zebedeus. 

>/ Bernginna idi roh mo sada kalak sibèak 
i Arimatea nai mergerar Josep. la pè sada 
kalak simengèkutken Jesus ngo. 

>8 Laus mo ia mendahi si Latus mengido 
bangkè Jesus. Nai iperèntahken si Latus 
mo asa iberrèken bana bangkè Jesus. 

59 Ibuat si Josep mo bangkè i, nai ibalut 
mo dekket kaèn kapan mbersih. 

60 |gamparken mo bangkè idi mi kuburen 
sirimbaru sienggo ipahat i sada uruk batu. 
Nai igoling mo sada batu mbellen mi 
babah lubang kuburen idi, nai laus mo ia. 

6! Si Maria Magdalena dekket si 
Maria sisada nai dak kundul ngo isidi 
padep-adep kuburen idi. 

62 Sibarembenkenna, imo enggo kessa 
ari Sabat, laus mo imam ekuten dekket 
kalak Parisè menghadep si Latus. 

63 |dokken kalak idi, “Tuan, kuèngèt kami 
nderrang nggelluhna dèng penipu idi lot 
ngo katana bagèen, 'Enggo kessa tellu ari, 
nggelluh nola ngo Aku.' 

64 Kerna naidi suruh mo kalak menjaga 
kuburen idi sampè soh mi ari petelluken. 
Kum oda bagi, nggèut ngo sisinNa 
menangko bangkèNa i, nai idokken mo 
bai jelma nterem, 'Enggo balik nggelluh 
la, gabè merrohaan nola penipu siperpodi 
ulang perlebbè." 

65 "Arahken kènè soridadu lako menjaga," 
nina si Latus mo taba kalak idi, Janah jaga 
mo kuburen idi mertuhu-tuhu." 

66 Nai laus mo kalak i mi kuburen, isègèl 
mo kuburen idi merkitè memaing cap mi 
batu tutupna i janah idokken mo soridadu 
merjaga isidi. 

2 g 'Enggo kessa leppas ari Sabat, 

teridah buk betekken dèng siceggen 
ari Minggu i, laus mo si Maria Magdalena 
dekket si Maria sisada nai lako menongkir 
kuburen idi. 

2Sintempu kaloon, masa mo rènur gegoh 
kalohon. Susur mo sada malaèkat i sorga 
nai menggulang batu penutup i janah 
kundul i babona. 

3 Merbindella ngo abèna janah pakkènna 
mbulan bagè kapas. 

“Buradan mo perjaga ni sidi janah 
menggirgir sakkor mellangan bagè kalak 
simatè. 

> Nina malaèkat i mo mbang daberru 
silotna i sidi, "Ulang kènè mbiar! 
Kubettoh itulusi kènè ngo Jesus sienggo 
ipersilangken idi. 

6 Oda i sèn nèngè ia, ai enggo kèkè ia 
bagè sienggo nidokkenna idi kin. Tengen 
kènè mo bekkasNa gampar ènda. 

7 Bagèndari ndor mo kènè laus magahken 
taba sisinNa, 'Enggo balik nggelluh la, 
janah ilebbèi ngo kènè nahan mi Galilea. 
| sidi mo idahen ndènè la!' Èngèt mo 
sienggo nidokkenNa i bai ndènè." 

8 Nai ndor mo itadingken daberru- 
daberru idi kuburen idi, mbiar 
mercampur lolo ukur kalak idi lojang lako 
memagahken simasa i taba sisiin Jesus. 

3Sintempu, roh mo Jesus mendanhi 
daberru idi, nina mo, "Damè mo bai 
ndènè!" Nai roh mo kalak i menjolmitiSa, 
ikaol mo nèhèNa janah isembah mo Jesus. 

1O"Ulang kènè mbiar!" nina Jesus taba 
kalak idi, "Laus mo kènè janah bagahken 
kènè mo bai karina anggingKu, asa laus 

kalak i mi Galilea, i sidi mo idahen kalak i 
Aku." 

11 Enggo kessa laus karinana daberru 
idi, laus ma mo dèba soridadu penjaga 
kuburen idi mi kuta, ibagahken mo taba 
imam ekuten terrèngèt karina simasa idi. 

12 Nai merrunggu mo imam ekuten 
dekket pengulu-pengulu Jahudi. 
Iputusken kalak idi mo asa iberrè kèpèng 
bai soridadu penjaga i. 

!3 Janah idokken mo, "Kennah mo dokken 
kènè bagèen, 'Tikan neddem kami, roh 
ngo sisinNa bernginna idi menangko 
bangkè i.' 

'4Jadi, mula ibettoh gubèrnur idi pè 
i, kami pè mengamoh-ngamohisa, asa 
ulang susah nola kènè." 

1> ljalo kalak i mo kèpèng idi janah 
iulaken soridadu idi mo bagè sinidokken 
imam ekuten dekket pengulu Jahudi, nai 
tersaar ngo berrita bagidi soh sidari èn mi 
kalak Jahudi. 

l6Laus mo sisiin sisipuluh sada 
i mi delleng i Galilea rembang mi 
siniperèntahken Jesus taba kalak idi. 

17 lidah kalak i kessa Jesus i sidi, sujud 
mo kalak i ninganna mersembah, tapi lot 
ngo ipas kalak i nai oda tok ukurna. 

18 Nai ijolmiti Jesus mo kalak idi janah 
idokken, "Karina kuasa memerèntah sorga 
dekket dunia èn, enggo isohken bangku. 

19 Kerna nai, laus mo kènè mendahi 
karina bangsa i suberri dunia èn, bakin 
kènè mo kalak i gabè sisinKu, perridi kènè 
mo kalak i mi bagasen gerar Bapa, Anak 
dekket Tendi Dèbata. 

20 Peddahi kènè mo kalak i, asa tunduk 
mi karina sienggo Kuperèntahken bai 
ndènè idi. Èngèt mo! Dak denganenKu ngo 
kènè soh mi ari perpodi." 


Markus 


1 Èn mo Sukuten Simerandal terrèngèt 
Jesus Kristus Anak Dèbata. 

2Sukuten Simerandal idi mulai bagè 
nisuratken Nabi Jesaya, bagèen, "Èn mo 
utusenKu,' nina Dèbata; 'Kuutus ngo ia 
lebbèen asa Kono, asa ihantari dalan 
baMu.' 

3 Lot mo kalak dilo-dilo i padang gurun, 
'Hantari kènè dalan bai Tuhan i, pedèas 
mo dalan sinaing bellusenNa."' 

“Bagè sitersurat idi, bagi ma ngo pekiroh 
si Johanes i padang gurun. Iperidi ngo 
kalak i janah ikataken ngo sukuten bai 
Dèbata nai. "Kennah tobat ngo kènè ibas 
dosa-dosa ndènè nai janah kennah iperidi 
ngo kènè, asa isasa Dèbata karina dosa 
ndènè," nina si Johanes. 

> Mbuè ngo kalak i Juda nai dekket i 
Jerusalem nai roh mendengkohken jamita 
si Johanes. lakku kalak i ngo dosana, 
nai iperridi si Johanes mo kalak idi i Laè 
Jordan. 

S€Ukum pakkèen si Johanes bukbuk unto 
ngo. Tali abakna bebbak janah panganna 
balang dekket tenggoli wani. 

“ |Ibagahken mo sukuten ènda, "Janah 
enggo kessa aku roh ngo kalak belgahen 
asa aku. Lako mengosari tali cipatuNa 
sambing pè, oda ndorok dèng aku. 

8Laè ngo kuperidiken bai ndènè, tapi 
ukum la, iperidi ngo kènè merkitè Tendi 
Dèbata." 

3Tikanna i, roh mo Jesus i Nazaret nai 
sini nagerri Galilea, mendanhi si Johanes 
perridiken mi Laè Jordan. 

10 Karuar kessa Jesus i laè idi nai, iidah 
mo mbuka langit janah Tendi Simbadia 
susur mi babona bagè rumang ndarapati. 

11 Nai terdengkoh mo sora i langit 
nai mendokken, "Kono ngo AnakKu 
kekelengenKu, lemmo ngo atèngKu midah 
kono." 

12 Mènter ibabai Tendi Dèbata mo Jesus 
laus mi padang gurun. 

13 Empatpuluh ari mo dekkahna la 
i sidi, iunjuni Sibolis. Lot mo mbuè 
binatang i sidi rebbakkenSa, dekket 
malaèkat-malaèkat mengkebasiSa. 

14 Enggo kessa terkurung si Johanes, laus 
mo Jesus mi Galilea lako mengkataken 
Sukuten Simerandal bai Dèbata nai. 

1> Nina mo, "Enggo dapet katikana imulai 
Dèbata Kerajaenna. Tobat mo kè ibas 
dosa-dosa ndènè nai, percaya mo kènè mi 
Sukuten Simerandal bai Dèbata nai!" 

'6Tikan merdalan Jesus i biding tao 
Galilea, iidah mo dua kalak perrikan, 
imo si Simon dekket anggina si Andreas. 
Tupung menjala ngo kalak i i tao idi. 

17 idokken Jesus mo taba kalak idi, 
"Èkutken mo Aku. Naing Kuajari ngo kènè 
menjala jelma." 

18 Nai mènter itadingken kalak i mo 
jalana lako mengèkutken Jesus. 

19 Iterusken Jesus mo merdalan, iidah 
nola ma mo dua kalak sibeltek imo si 
Jakobus dekket si Johanes, dukak si 
Zebedeus. Ibagasen bungki ngo kalak i 
peliasken jalana. 

20 |dah Jesus kessa kalak idi, idilo mo. 
Itadingken kalak i mo bapana si Zebedeus 
i, ibagasen bungki rebbakken sigajinna. 
lèkutken kalak idi mo Jesus. 

21 Nai soh mo kalak i mi kuta Kapernaum. 
Tikan ari Sabat, laus mo Jesus mi bages 
perguruun lako mengajar. 

22 Lengang ngo kalak karina 
simendengkoh carana mengajar. Ai 
merseppuh ngo pengerananNa, oda bagè 
guru agama sidèban. 

23 Sinderrang bagidi, masuk mo mi bages 
perguruun sada kalak nisellapen sètan 
janah mersurak, 

24"Naing ikekadè Kono kami alè Jesus, 
kalak Nazaret? Roh Kono misèn lako 
memunuh kami ngo? Kubettoh ngo barang 
isè Kono; Simbadia bai Dèbata nai!" 

23 Isergangi Jesus mo tendi jahat idi nina 
mo, “Sip kono, karuar mo kono bana nai!" 
26 Nai itembem-tembemken nisellapen 

sètan i mo dirina, nai mendempik 
ninganna karuar ibas sinisellapen idi nai. 

27 Lengang kalohon mo karina jelma 
nisidi, mersidokenken mo kalak idi 
samanhsa, “lah kadè nola ngo èn? Sada 
pengajaren rimbaru nola ma ngo kidahken 
ènda! Iperèntah kessa tendi jahat idi iuèi 
ngo oda mengilak!" 

28 Mènter ndor mo sar berrita terrèngèt 
Jesus i suberri nagerri Galilea. 

23 Enggo kessa i laus mo Jesus i bages 
perguruun idi nai rebbakken dekket 
siempat kalak idi memènter mi bages si 
Simon dekket si Andreas. Berkat ma ngo 

si Jakobus bak si Johanes rebbak dekket 
kalak i. 

30 Mersakit panè ngo simatua daberru ni 
si Simon, dak galè ngo i peddemmenna. 
Soh kessa Jesus dekket denganna mi 
bages idi, ibagahken mo taba Jesus 
terrèngèt sakit idi. 

3! |dapetken Jesus mo simatua si Simon 
idi, ijamah mo tanganna ninganna iteggu 
mo asa kèkè. Mènter malum mo iakap, 
janah ikebbasi mo pangaan bai kalak idi. 

32 Cibonna i, enggo kessa sundut 
mataniari, ilembahi jelma i mo kalak 
simersakit bagi ma nisellapen sètan. 

33 Karina pengisi kuta idi 
merrengngemmen i lebbè bages 
idi. 

34 Nai ipemalum Jesus mo mbuè kalohon 
kalak simenggong matcam bagè sakit 
janah mengusir sètan. Oda ipaduè 
sètan-sètan idi mongkam, ai ibettoh sètan 
idi ngo, isè la. 

35 Sibarembenkenna, langat dèng, kèkè 
mo Jesus menadingken bages i. Laus mi 
sada bekkas melongo i ruar kuta janah 
mersodip mo la i sidi. 

36 Nai itulusi si Simon dekket denganna 
mo la i sidi. 

37 Jumpa kalak i kessa Jesus, idokken 
kalak idi mo, "Karina ngo kalak menulusi 
Kono." 

38 Tapi ialoi Jesus mo, "Kita mo 
menerusken perdalanenta mi kuta-kuta 
sidèban si slot sikuliling èn. Ai kennah 
merjamita ma ngo Aku i sidi, ai kumarna i 
ngo asa roh Aku." 

39 |dahi Jesus mo suberri Galilea. Ikataken 
mo sukuten Simerandali bages perguruun 
ninganna mengusir sètan-sètan. 

40 Lot mo sada kalak sikoliten roh 
mendahi Jesus. Isembah mo Jesus 
ninganna mengido pengurupiin tabaSa, 
"Mula uè Kono Tuan," nina, "Terpemalum 
Kono ngo aku." 

41 Masèh mo atè Jesus midahsa, idorokem 
mo tanganNa menjamanhsa. Idokken mo, 
"Uè ngo Aku, malum mo iakap kono." 

42 Nai mènter ntangtang mo kolitna idi 
karina janah mpanting i dagingna i nai. 

43 I[pasulak Jesus mo ia laus janah seppè 
ipernoi: 

44 "Jaga kono, ulang bagahken simasa èn 
barang taba isè pè. Laus mo ko mendahi 
imam, pengido asa iperrèso kono. Enggo 
kessa i pèlèken mo pèlèen bai Dèbata 
mengèkutken hatoren sinidokken si Musa, 

asa iidah jelma nterrem enggo malum 
iakap kono." 

45 Laus mo ia, tapi ipesaar mo berita idi. 
Oda pellin bagi tapi makin irana-ranaken 
mo berrita idi, gabè sanga mak terbaing 
Jesus nèngè ntarar masuk mi sada-sada 
kuta. Gabè i ruar kuta i mo la, i bekkas 
melongo. Tukasi pè bagi, dak merrohen 
ngo kalak mendahiSa, tah i dikè nai dèba 


l. 

2 'Enggo kessa barang piga ari nola, 
balik mo Jesus mi Kapernaum, saar mo 

berrita mendok, enggo i bages la. 

“Nai mbuè mo jelma merrohen. 
Rengngem mo kalak i isidi, pella maknè 
lot bekkas. | babah pèntu pè enggo 
mersessak-sessak jelma. Nai iranaken 
Jesus mo berita bai Dèbata nai taba jelma 
nterrem idi. 

3 Sinderrang mengerana Jesus, lot mo 
sada kalak nitempuk sigading iosong 
empat kalak mendahi Jesus. 

4Tapi kumarna jelma nterrem idi, 
gabè oda terbaing kalak idi merembah 
nitempuk sigading idi soh mi gembar 
Jesus. longkam kalak i mo saong sapo idi 
pas ibabo bekkas Jesus kundul idi. Enggo 


MARKUS 2.5-12 8 


kessa i itontonken kalak idi mo nitempuk 
sigading idi ibagasen peddemmenna. 

> Idah Jesus kessa bagidi belgahna 
kepercayaen kalak idi, idokken mo taba 
nitempuk sigading i, "Alè pa, enggo isasa 
dosa-dosamu." 

Slot mo isidi kundul guru-guru agama, 
mengerana mo ibagasen atèna bagèen. 

/ "Pang ma mo kalak èn mongkam bagidi! 
Mengelèai Dèbata ngo ia. Isè poda ndorok 
mennasa dosa laènken Dèbata!" 

8 Ibettoh Jesus ngo sura-sura kalak idi, 
nai idokken mo, "Kasa bagi sura-sura 
ndènè? 

2 Apaina ngo murahen nidokken taba 
nitempuk sigading ènda, 'Enggo isasa 
dosamu, barang, kèkè mo ko, embah mo 
bellagenmu, merdalan mo kono?' 

10 Kubagahken mo bai ndènè, merkuasa 
ngo Anak Jelma menasa dosa i babo tanoh 
èn." Nai idokken Jesus mo taba nitempuk 
sigading idi, 

11 "Kudokken mo bamu, kèkè mo kono, 
balun mo bellagenmu, molih mo kono!" 

12 |petengen-tengen jelma nterrem idi, 
kèkè mo nitempuk sigading i, ibalun 
mo bellagenna nai merdalan mo ia laus. 
Lengang ngo karina nisidi; ipoji mo 

Dèbata, nina kalak idi mo, "Makdèng nung 
kuidah kami masa sibagèen!" 

13 Nai balik nola mo Jesus mi biding Tao 
Galilea. Nai merrohen mo mbuè jelma 
mendahiSa janah lajari mo kalak idi. 

'4Tikan merdalan Jesus isidi, dapet 
pennengenna mo sada kalak pertunggu 
cokè mergerar si Lepi i kantorna. "Èkutken 
mo Aku!" nina Jesus tabasa. Mènter cènder 
mo si Lewi janah ièkutken mo Jesus. 

13 Enggo kessa i, itamuèi si Lewi mo 
Jesus mi bagesna. Mbuè ngo pertunggu 
cokè dekket kalak siso kasèa dokatè jelma 
nterrrem rebbak dekket Jesus isidi. Janah 
mbuè ma ngo kalak idi rebbakken mangan 
dekket Jesus bak sisinNa. 

16] idah barang piga-piga kalak mo Jesus 
rebbak mangan dekket siso kasèa dokatè 
jelma nterrem idi, gabè ikusoi mo sisiin 
Jesus, "Kasa rebbak mangan Jesus dekket 
pertunggo cokè bak siso kasèa idi?" 

17 |dengkoh Jesus ngo kuso-kuso idi, 
gabè nina mo, "Oda perlu penambari bai 
kalak sijuah-juahen, pellin taba kalak 
simersakit ngo. Roh Aku oda ngo mendiloi 
kalak bennar, tapi kalak perdosa ngo." 

'8 Puasa ngo sisiin si Johanes Peridiken 
bagi ma kalak Parisè pè. Nai lot mo kalak 

mengkuso mendahi Jesus, “Kasa sisiin si 
Johanes Peridiken dekket Parisè puasa, 
keppèken sisiinmu oda?" 

19 laloi Jesus mo, "Mula tikan merbayo, 
otang mangan ngo karina tamuè? Jadi, 
mula isidi dèng ngo kèla idi tentu mangan 
ngo tamuè idi. 

20 Tapi roh mo kettikana, ialengi mo kèla 
idi, nai pè asa oda mangan nèngè tamuè 
idi. 

21 Oda nung idongkapken dèba kaèn 
rimbaru mi pakkèen sienggo mumuk. 
Ukum bagi ngo ibaing, makin mbelgahna 
mo ribakna kaèn mumuk idi ibantun kaèn 
rimbaru idi. 

22 Bagi ma ngo ènda, isè poda nung 
mengosèken anggur rimbaru mi kiong 
bebbak sienggo buruk. Mula bagi ngo 
ibaing, mpustak mo kiong idi ibaing 
anggur i. Ujungna duana oda nèngè 
terpakkè. Anggur rimbaru, kennah mi 
kiong rimbaru ma ngo iosèken." 

23 Tikan sada ari Sabat, mentas mo Jesus 
arap juma. Nderrang merdalan i, ipotikken 
sisinNa mo rohi pagè. 

24 Nai idokken kalak Parisè mo mbang 
Jesus, “Tengen mo, enggo ilausken 
sisinMu idi hatoren agamanta. Ai iulaken 

ngo ulaen siso ndorok bahanen tikan ari 
Sabat?" 

25 Nai ialoi Jesus mo, "Madèng ngo 
nung ijaka kènè pemmaing si Daud tikan 
mellèhè ia dekket denganna, keppè oda 
lot pangaan bai kalak idi? 

26 |bengketti ngo Bages Dèbata, ipangan 
ngo roti sienggo ipèlèken bai Dèbata, 
nderrang si Abyatar imam huntuun 
tikanna i. Tapi ipangan si Daud ngo janah 
ipemberrèken taba denganna." 

27 |dokken Jesus dèng ma. "Ibaing pè ari 
Sabat i, keperluun ni jelma ngo janah oda 
keperluun ari Sabat. 

28 Kuasa Anak Jelma ngo ari Sabat i." 

l Nai balik nola mo Jesus mi bages 
perguruun. Lot mo isidi sada kalak 
matè serrap tanganna. 

2Jadi lot mo isidi kalak simengentip 
kesalahen Jesus asa ndorok iaduken 
katèna. Dak inelnelli kalak i ngo Jesus, tah 
uè ma pemalumken simersakit tikan ari 
Sabat. 

3 Idokken Jesus mo taba kalak pertangan 
matè serrap idi, "Roh mo kono misèn, 
cènder mo ko i tengah ènda!" 

“Nai ikuso mo jelma silot isidi, 
"Mengèkutken hatoren agama, kadè 

ngo ndorok ulaenken tikan ari Sabat? 
Mengulaken mendè ngo barang 
mengulaken nggodo? Paluahken jelma 
ngo barang memmunuh?" Tapi sip 
sambing ngo kalak idi. 

> Mellui ngo ukur Jesus kerna perkata 
sada ngo kalak idi. Itengen Jesus mo kalak 
i kaliling merdengan mellaga, nai idokken 
Jesus mo taba pertangan matè serrap idi, 
"Doroken mo tanganmi!" Nai idoroken mo 
tanganna, mènter malum mo tanganna 
idi. 

6 Itadingken Parisè i mo bages perguruun 
idi, ndor mo kalak i laus mersungkuun 
dekket barang piga kalak horong si 
Herodes lako memmunuh Jesus. 

7 Laus mo Jesus dekket sisinNa sondar mi 
biding Tao Galilea. Nai mbuè kaloon ngo 
jelma i Galilea nai mengèkutken Jesus. 
Mbuè ma ngo merrohen i Juda nai. 

81 Jerusalem nai, i nagerri Idumea nai, 
bagi ma i nagerri i kèparen Jordan dekket 
i sikuliling kuta Tirus bak Sidon pè, roh 
mendahi Jesus. 

9 Kumarna bagi buèna jelma nterrem 
idi, idokken Jesus mo taba sisinNa asa 
ipèmaken sada bungki baNa, tah bakunè 
isessak jelma nterrem idi la. 

10 Ai enggo mbuè jelma ipemalum, gabè 
karina sisakiten pè mersisessaken lako 
menjamah Jesus. 

'! Bagi ma sinisellapen sètan pè, mula 
mengidah Jesus, mènter sujud mo 
mi hadeppenNa, janah mendengkuk, 
ninganna idokken, "Kono ngo Anak 
Dèbata!" 

12 Tapi igerra Jesus ngo tendi sètan-sètan 
i memagahken bai barang isè pè terrèngèt 
Jesus. 

13 Nai menangkeng mo Jesus mi sada 
uruk, iarahken mo kalak lemmo atèna 
janah merrohen ngo kalak idi. 

14 Nai ipilih mo ibas kalak idi nai sipuluh 
dua kalak. Nina mo, "Kupilih ngo kènè 
asa gabè rebbak dekket Aku, asa Kuutus 
kènè lako pesarken Sukuten Simerandal 
bai Dèbata nai, 

janah merkuasa mo kènè lako 
mengusir sètan-sètan." 

16 Èn mo gerar sisipuluh dua kalak idi: Si 
Simon (igerari ma, Petrus), 

17 si Jakobus dekket si Johanes anggina, 
imo dukak-dukak si Zebedeus (sidua 
kalak èn igerari Boanerges lapatenna 
jelma binubuh renggur). 

18 Si Andreas, Pilipus, Bartolomeus, 
Mateus, Tomas, Jakobus anak si Alpeus, 
Tadeus, Simon kalak lubalang. 

19 Dekket si Judas Iskariot simenelbuh 
Jesus. 

20 Nai balik mo Jesus. Tapi mertumpu 
ngo jelma nterrem idi, sanga gabè oda 
lot nèngè tikki bai Jesus dekket sisinNa 
mangan. 

21 "Enggo gila ia", nina jelma i. Idengkoh 
pamiliNa kessa mo bagidi, laus mo kalak i 
merralengSa. 

22 Ukum guru-guru agama siroh i 
Jerusalem nai mendokken, “Isellapi 
Beelzebul ngo la!" Lot mo dèba 
mendokken, "Induk sibolis ngo merrèken 
kuasa baNa lako mengusir sibolis idi." 

23 Nai idiloi Jesus mo jelma nterrem idi, 
ibagahken mo codiin bai kalak idi, "Bakunè 
ngo pemmaing sibolis mengusir sibolis?" 
nina Jesus. 

24"Mula oda mersada kata sada kerajaen, 
janah mula mermusuh ginemgemna i 
samahsa, mago mo kerajaen i. 

25 Janah mula ibas sisada mpangaan oda 
mersada kata, janah merselisih samahsa, 
lako mago mo sisempangaan idi. 

26 Bagidi ma ngo mula enggo masa 
persilisihen i kerajaen Sibolis idi, oda 
ndekkah nè kerajaen idi pasti lako tumpat 
mo. 

27 Oda ngo termasuken isè bages kepala 
perrang lako mengerampok hartana mula 
oda lebbè jèkèti keppala perrang idi, asa 
ndorok buatenna hartana idi. 

28 Èngèt mo, nasa dosa nibaing jelma 
bak kata nggodo niruapkenna ndorok ngo 
iampuni. 

22 Tapi kalak simengelèai Tendi Dèbata 
oda nèngè terampuni! Ai hot mo dosana 
idi." 

30 (Idokken Jesus pè bagi, kumarna lot 
ngo simendokken lot tendi sètan ibagasen 
Jesus.) 

3! Enggo kessa i, roh mo inang dekket 
anggi Jesus. | ruar ngo kalak i memèma, 
janah ipasulak mo mendiloi Jesus. 

32 Ibas katika i mbuè ngo jelma dogok 
mencingkoi Jesus. Idokken pasulaken idi 
mo, "O Guru, i ruar ngo bagèndari inang 
dekket anggimu, itulusi ngo Guru i." 

33 laloi Jesus mo, "Isè ngo inangKu? Isè 
ngo anggingKu?" 

34 Nai itengen mo sikundul i sikulilingNa, 
nina mo, "Èn ngo inangku janah 
anggingKu! 

3> Barang isè mengulaken lemmo atè 
Dèbata, ia ngo anggingku dekket turangku 
bak inangKu." 

l Nai mengajar nola mo Jesus i biding 
4 Tao Galilea. Mbuè kalohon ngo jelma 
mencingkoiSa. Kumarna bagidi, gabè laus 
mo la kundul mi babo sada bungki i babo 
lale idi, janah mercènderren ngo jelma 
mbellang idi i biding tao i. 

2Mbuè kalohon ngo iajarken Jesus bai 
kalak i merkitè codiin. Bagèen mo lajarken 
bai kalak i. 

3 "Lot mo sada kalak laus menaburken 
bennih. 

4Tikan menabur idi ia, lot mo dèba 
bennih i ndabuh mi biding dalan. Nai 
roh mo manuk-manuk, kerri mo ipangan 
bennih idi. 

> Lot ma mo dèba bennih i ndabuh mi 
babo tanoh merbatu, mennipis sambing 
ngo tanohna. 

6 Ndor ngo nemm u turah bennih idi tapi 
nggara kessa ari, males mo pagè i gabè 
ngkerrah kerna oda mbages uratna. 

7 Lot ma mo dèba bennih idi ndabuh 
mi tanoh kopi-kopi. Rebbakken tubuh 
mo kopi-kopi dekket pagè idi, tapi 
ipetcek kopi-kopi idi mo pagè i, gabè oda 
merbuanh. 

8Tapi lot ma mo bennih idi ndabuh mi 
tanoh nggabur. Turah mo bennih idi, 
gabè mbellen mo janah mbuè buahna, 
dèba tellupuluh lempit hasilna, dèba 
ennempuluh lempit janah dèba nai soh 
seratus lempit." 

9 Enggo kessa isukutken codiin idi, 
idokken Jesus nola mo, "Barang isè kènè 
merpènggel, idengkohken mo i mendè.”" 

10 Tikan pellin Jesus sadasa, idapetken 
kalak sienggo nung mendengkohken 
peddahNa dekket sisinNa sisipuluh dua i 
mo la. Ipidoken kalak i mo asa ipeterrang 
lapaten codiin idi. 

1l Nai nina Jesus mo, "Mendahi kènè 
enggo iberrèken basa-basa lako 
memettoh rahasia bakunè Dèbata 
memerèntah. Tapi ukum kalak sidèban, 
ibagahken ngo merkitè codiin, 

12 asa, 'Dak ngo kalak i mendatèken tapi 
oda ibettoh kadè masa, dak ngo kalak i 
mendengkoh, tapi oda mengantusi, masa 
pè èn asa ulang idah janah iantusi, janah 


MARKUS 4. 13-19 18 


asa ulang roh kalak i mendahi Dèbata 
gabè iampuni Dèbata kalak i." 

13 Enggo kessa i idokken Jesus mo taba 
kalak idi, "Mula codiin ndai oda iantusi 
kènè, bakunè nola mo pengantusi ndènè 
mi codiin sidèban? 

14 Penabur idi imo kalak simenukutken 
kelluahen bai Dèbata nai. 

1> Dèba ndabuh ngo bennih idi mi biding 
dalan, imo jelma simendengkoh sukuten 
idi, tapi idengkoh kalak i kessa, roh 
mo sibolis memmuat sukuten sienggo 
isaburken mi bagasen atè-atèna. 

16 Bagi ma mo sinisaburken mi 
tanoh merbatu-batu idi, imo jelma 
simendengkoh sukuten idi, mènter lolo 
ngo ia menjalo. 

17 Tapi oda lekket sukuten idi ibagasen 
atè-atèna janah oda ndekkah tahan isidi. 
Mula roh kesusahen barang iletlet dèba 
kumarna sukuten idi, mènter mo kalak i 
oda nè sètia. 

18 Bennih sindabuh mi tanoh kopi-kopi 
idi imo jelma simendengkoh berrita idi. 

19 Tapi dak mengkelsohken nggelluhna, 
janah sèkel ia naing bèak dekket cubellek 
mermatcam bagè mendomi ukurna, gabè 
i mo memmaing patè sukuten bai Dèbata 

nai janah oda nèngè merbuah ibagasen 
ukur kalak sibagidi. 

20 Bennih sinisaburken mi tanoh nggabur 
imo jelma simendengkoh kata i, nai ijalo 
mo sukuten idi janah merbuah; dèba 
tellupuluh, dèba ennempuluh janah dèba 
nai seratus kali lempit buahna." 

21 Nai idokken Jesus nola mo bai kalak 
idi, "Nung ngo kalak mengelakati lampu 
janah itungkupi nola dekket kendang 
barang tah igamparken nola mi terruh 
peddemmen? Oda mi bekkas perpelitaan 
igamparken lampuna idi? 

22 Oda lot simboni mak ntarar nola; janah 
oda lot sinirahasiaken mak terbettoh i ari 
segen i. 

23 Kumarna nai, kènè simerpènggel, 
beggèken mo i!" 

24 Nai idokken Jesus nola ma mo, 
"Radumi kènè mo sikudokken ènda! 
Sukaten sinibaing ndènè taba kalak 
sidèban i ma ngo ibaing Dèbata bai ndènè. 
Oda pellin i tupèh tapi iberrè Dèbata ngo 
terbelgahen isidi nai. 

25 Kerna mula kalak lot bana, iberrèken 
ngo mbuè tambahna, tapi mula cituk ngo 
lot bana, buatenna nola ngo bana nai." 

26 luduti Jesus nola mo ranaNa, "Codi 
ngo Kerajaen Dèbata mi sada kalak 
simenaburken bennih mi jumana. 

27 Meddem ngo ia berngin, ndungo 
ngo ukum mahar. Nai turah ngo ukum 
bennih idi janah makin mbelgah, oda pella 
pemettohen sidasa idi. 

28 Tanoh i sendiri ngo mergegoh 
memmaing merhasil, imo batangna, nai 
tangkèna, nai buahna nola. 

“9 Janah mula enggo ntua pagè i, iperrani 
sidasa i mo, karna enggo waktuna 
merrani." 

30"Mi kadè mo sicodiken Kerajaen 
Dèbata?" nina Jesus dèng ma. "Mi kadè mo 
ndorok terdokken lako peterangken? 

3! Codi ngo Kerajaen Dèbata bagè buah 
arum, imo buah sikitikna ibas nasa buah i 
suberri dunia ènda. 

32 Isuan kessa mo buahna i mahan bennih 
mi tanoh, turah mo ia janah ndeppur 
mbellen gabè belgahen asa karina 
suan-suanen simerumbut. Dahanna pè 
mbuè janah ntem-ntem bulungna gabè 
seggep mo manuk-manuk mi dahanna i 
janah merrasar i terruh dahanna i." 

33 Bagi mo isukutken Jesus sukuten 
bai Dèbata nai, merkitè-kitè umpama 
sindorok iantusi kalak idi. 

34 Dak merkitè umpama ngo Jesus 
mendahi kalak idi. Tapi mula pellin kalak 
idi ngo dekket sisinNa, ipeterrang ngo 
karinana bai kalak i. 

35 Cibonkenna i, idokken Jesus mo 
taba sisinNa, "Laus mo kita merlayar mi 
suberrang tao." 

36 Nai mbangkit mo sisinNa i mi perrau. 
Enggo kin ngo lebbèen Jesus mi perrau i 
janah itadingken ngo jelma nterrem idi i 
biding tao. Berkat mo Jesus rebbak dekket 
sisinNa. Lot ma ngo perrau sidèban isidi. 

37 Oda sadikè dekkah, mènter roh mo 
angin sapasipu. lombang-ambingken 
galombang i mo perrau idi janah mbuè 
ngo laè masuk mi bagasen perrau idi, 
sanga naing dom. 

381 podi perrau idi meddem ngo Jesus. 
Idungoi sisinNa i mo Jesus nina mo, "O 
Guru, oda isarihken kono, lako mago mo 
kita?" 

39 Ndungo mo Jesus, isergangi mo angin 
sapasipu idi, idokken mo taba galombang 
i, “Mènak mo ko!" Mènter mènak mo tuhu 
angin i janah ndong kaloon mo. 

40 Nai idokken Jesus mo taba sisinNa, 
"Kasa mbiar kènè? Oda dèng ngo kè 
percaya taba Aku?" 

41 Gabè mbiar mo simengèkutken Jesus 
idi, nina mo samanhsa, "Isè ngo situhunna 
kalak ènda, dekket ngo angin bak 
galombang idi tunduk mi perèntahNa!" 

'Enggo kessa i, soh mo Jesus dekket 

5 simengèkutkensa mi suberrang Tao 
Galilea, i nagerri Gerasa. 

“Sampur kessa Jesus ibagasen perrau idi 
nai, idapetken sada daholi siroh i liang 
kuburen nai mo Jesus. 

3 Ikuasai tendi sètan ngo kalak èn janah 
bekkasna pè i perkuburen ngo. Oda 
ndorok terrèketen ia, barang dekket rantè 
pè oda tellap nèngè. 

“Enggo nggati tanganna dekket nèhèna 
ilanggu, tapi dak irettes ngo langguna idi 
janah bessi bèangenna pè ipenggelken 
ngo. Gegohna menempurung, gabè isè 
poda ndorok mencèkèpisa. 

> Mahar dekket berngin pè dak kadap 
ngo ia i pekuburen dekket mi delleng, 
ninganna mendengkuk-ndengkuk janah 
ipempaluken ngo batu mi dagingna. 

STikan itatap ia roh Jesus, mènter 
merdigal mo ia mendapetken Jesus janah 
mersujud i hadeppenNa. 

“Nggang mo sorana menurakken, "Jesus, 
Anak Dèbata sintèmbul i! Kadè naing 
bakinenmu taba aku? Kuèlèk-èlèk kono 
merkitè Dèbata asa ulang susahi aku!" 

8(Idokken pè bagidi kumarna idokken 
Jesus tabasa, "Tendi sètan,laus kono bana 
nai!”) 

3lkuso Jesus mo ia, "Isè ngo gerarmu?" 
laloi mo, "Gerarku Lègiun, ai mbuè 
kalohon ngo kami!" 

10 |endik-endik mo Jesus asa ulang 
isuruh sètan-sètan idi karuar i nagerri idi 
nai. 

11 Njolmit isidi nai, mbuè ngo babi dak 
menggigi i tebbing uruk nisidi. 

12 I|pidoken sètan i mo taba Jesus asa 
ipaduè kalak idi mbengket mi bagasen 
babi idi. 

13 Nai ipaduè Jesus mo. Jadi karuar 
mo tendi sètan-sètan idi bai jelma idi 
nai janah ibengketti mo karina babi 
idi. Gabè karinana babi silungguken idi 
mermangkaten i tebing i nai mi tao, nai 
merlennengen mo. Karinana babi idi lot 
ngo dua ribu. 

14 Bulanting mo permakan babi idi laus, 
ipembagahken mo simasa idi mi kuta 
dekket sosor-sosor. Merrohen mo kalak 
lako menengen simasa idi. 

15 ĮIdahi kalak i mo Jesus, iidah kalak i 
mo nisellapen sètan idi kin kundul i sidi. 
Enggo mo merroles ia janah enggo terrus 
ukurna. Gabè mbiar mo kalak idi karinana. 

16 Isukutken simengidah idi mo simasa 
bai jelma i ndai dekket mi babi-babi idi. 

17 Kumarnaken idi, gabè ièlèk-èlèk mo 
Jesus asa itadingken nagerri idi. 

18 Tikan naing mbangkit mi perrau idi 
Jesus, nai roh mo sisellapen sètan idi 
kin mengidoken tabasa, asa ipaduè ia 
mengèkutken Jesus. 

19 Tapi oda ipaduè Jesus, balikna nola 
ngo idokken Jesus tabaSa, "Mulak mo 
kono mendahi kaka-anggimu. Bagahken 
mo taba kalak idi terrèngèt karinana 
sienggo nibaing Tuhan i bamu dekket 
kiniselloh nibaingna i taba kono!" 

20 Nai laus mo ia, ibagahken mo 
mi Sisipuluh Kuta nibaingken Jesus 
i tabasa. Lengang mo kalak karina 
simendengkohsa. 

21 Balik mo Jesus mi suberrang tao, mbuè 
ngo kalak roh mengerengemmi Jesus i 
biding tao idi. 

22 Roh mo sada kalak mergerar si Jairus. 
la ngo pengulu ibages perguruun ni kuta 
idi. lidah kessa Jesus, sujud mo ia mi 
hadepenNa. 

23 |pidoken mo taba Jesus, "Alè Guru, 
mpiah kalohon ngo sakit berrungku. 
Tolong mo roh Kono mengampèken 
tanganmu bana asa malum janah nggelluh 
ia!" 

24 Nai laus mo Jesus rebbakken si Jairus. 
Mbuè kalohon ngo mengèkutkenSa, gabè 
isessak jelma i ngo la kacimbang lambung. 

2> Lot ma mo isidi sada kalak daberru, 
enggo sanga sipuluh dua tahun lalap 
bubus. 

26 Enggo mbuè penambari mendaunisa 
janah enggo lahlah kèpèng ikerriken lako 
pertambarna. Tapi ulang lebbè malum 
iakap, makin mparahna nola ngo. 

27 Enggo nung idengkoh terrèngèt Jesus. 
Asa i tengah-tengah jelma nterrem idi, 
isessak ia mo lako menjolmiti Jesus i podi 
nai. 

28 Ai dok atèna, "Asal mo ndorok giam 
kujamah olesNa, pasti njuah kuakap!" 

29 jamah mo jubah Jesus, mènter kom 
mo iakap sibubus i. Pengakapna oda lot 
nèngè ipas dagingna penakit idi. 

30 Gejapkenna i, iakapken Jesus mo lot 
karuar gegoh i diriNa nai. Itulihnken mo 
mi jelma nterrem idi, ikusoken mo, "Isè 
menjamah olesKu?" 

3! Nina sisiin idi mo, “lidah Guru i sendiri 
ngo bagèen jelma èn menessak Guru 
i, keppè ikusoken Guru idi barang isè 
menjamah jubah Guru i?" 

32 Tapi dak irior Jesus ngo merkuliling 
lako menulus kalak sienggo menjamahSa 
idi. 

33 Ibettoh daberru idi ngo, kadè sienggo 
masa bana. Mbiar janah menggirgir mo ia 
roh mersembah mi hadeppen Jesus, janah 
ipertuhu mo karinana. 

34 Nai idokken Jesus mo taba daberru i, 
"Kepercayaenmi ngo pejuahken kono alè 
nangè! Laus mo kono merdamè-damè. 
Enggo njuah kono!" 

35 Tikan mengerana dèng Jesus, enggo 
roh pasulaken i bages si Jairus nai. "Enggo 
matè berrumu i," nina taba si Jairus, "Kadè 
pella lejaan nèngè Guru idi?" 

36 Oda pella ipikirken sinidokken 
pasulaken idi idokken Jesus mo taba si 

Jairus, “Ulang kono roga, percaya mo 
kono!" 

37 Nai terrus mo merdalan Jesus, tapi 
oda ipaduè barang isè pè mengèkutkenSa 
laènken si Petrus dekket si Jakobus bak si 
Johanes dengan sibeltek si Jakobus. 

38 Nai soh mo kalak i mi bages si Jairus 
pengulu bages perguruun idi: lidah Jesus 
mo isidi bagi mèngèrna janah idengkoh 
mo sora tangis milangi pelluiken ukur. 

39 Nai mbengket mo Jesus, nina mo taba 
kalak idi, "Kasa mèngèr kènè janah tangis? 
Ai oda ngo matè anak idi pellin meddem 
ngo!" 

40 Itertabai kalak idi mo Jesus. Kernana i 
idokken Jesus mo kalak i mi ruar. larahken 
mo partua anak i duana dekket sisinNa idi 
masuk mi bilik anak idi. 

41 [cèkèp Jesus mo tangan anak idi, 
idokken mo tabasa ibas kata Heber, 
"Talita kum,” lapatenna, "Alè tatat, Aku 
mendokken bamu: kèkè mo ko!" 

42 Mènter kèkè mo sitatat idi janah 
merdalan-dalan. Umurna enggo sipuluh 
dua tahun. Kagum ngo karinana 
simengidah simasa idi. 

43 Tapi ipernoi Jesus ngo kalak idi, asa 
ulang ibagah-bagahken bai barang isè pè. 

Nai idokken mo asa iberrè mangan si tatat 

idi. 

6 l Balik mo isidi nai Jesus rebbak dekket 
sisinNa mi kutanNa. 

21 ari Sabat idi imulai mo mengajar 
i bages perguruun. Mbuè ngo jelma 
isidi. |dengkoh kalak i kessa pengajaren 
Jesus, lengang kalohoon mo kalak idi. 
Idokken kalak i mo, “Idikè nai ngo ibettoh 
la karinana idi? Bakunè asa ndorok la 
memmaing kellengangen? 

3Qtang la ngo anak tukkang kayu, anak 
si Maria i janah kaka si Jakobus, si Joses, 
si Judas dekket si Simon? Otang turangNa 
pè lot ngo merrian i sènda?" Kernana idi, 
oda percaya kalak idi baNa. 

“Nai idokken Jesus mo taba kalak idi, 
"Ukum nabi dak ipesangap ngo barang 
idikè pè, tapi mula i kutana ia rebbak 
dekket kadè-kadèna bak kaka anggina, 
oda ihormati." 

> Oda terbaing Jesus i kutaNa idi 
memakinken sada kellengangen pè giam 
laènken pejuahken barang piga-piga 
kalak sisakiten merkitè mengampèken 
tanganNa taba kalak i sambing mo kessa. 

SLengang ngo ia kumerna oda percaya 
kalak idi. Enggo kessa i, laus mo Jesus mi 

gennep kuta i kuliling ni sidi mengajari 
kalak idi. 

7 Idiloi mo sisinNa si sipuluh dua i, 
ipasulak mo kalak i dua-dua sindalaan 
janah iberrèken mo kuasa lako mengusir 
tendi sètan. 

8ltennahi mo kalak idi, "Ulang iembah 
kènè barang kadè mi perdalanen, laènken 
sada tongket. Ulang embah kènè bekkel, 
barang tagan-tagan bekkas cudekkah, 
barang pè kèpèng ibas bagut-bagut. 

?Mercipatu mo kènè, tapi ulang 
memakkè dua baju." 

10 Itennahi Jesus dèng ma mo kalak 
idi bagèen, "Mula ijalo ngo kènè i sada 
bages, i bages idi mo kènè lebbè mèma 
itadingken kènè kuta idi. 

11 Tapi mula soh kènè mi sada bekkas, 
keppè oda uè nisidi menjalo kènè janah 
oda uè mendengkohken kènè, tadingken 
kènè mo bekkas idi. Janah pirpirken kènè 
mo abu silekket i nèhè ndènè idi mahan 
pernèngèten taba kalak idi." 

12 Nai berkat mo sisiin Jesus si 
sipuluh dua idi. Laus mo kalak idi 
menaarken sukuten asa itadingken jelma 
dosa-dosana. 

13 lusir sisiin Jesus idi mo mbuè sètan- 
sètan. Mbuè ma ngo sisakiten itambari 
merkitè mengapusken minak janah 
pejuahken kalak idi. 

'4Soh ngo berrita simasa idi taba 
Raja Herodes, kerna gerar Jesus enggo 
termurmur barang i dikè pè. Lot dèba 
mendokken, "Enggo nggelluh mengolihi 
si Johanes Peridiken! Kernana i ngo asa 
ndorok la memmaing tanda kellengangen." 

13 Tapi sidèban mendokken, "Si Elias ngo 
la." Lot ma mendokken, "Nabi la, bagè 
sada kalak nabi arnia." 

16 |dengkoh si Herodes kessa mo idi, nina 
mo, "Si Johanes Peridiken arnia ngo èn, 
sienggo kudokken kin ipancong takalna. 
Bagèndari enggo balik nggelluh ia." 

17 Ai si Herodes ngo pasulakken kalak 
menangkup si Johanes janah ikurung. 
Ibaing si Herodes pè karina idi kumarna 
si Herodias anggina berru ngo, imo 
sinialihken si Herodes, padahal sinibages 
anggina kaloon imo simergerar si Pilipus. 

18 Terrèngèt idi enggo kin ngo dak 
ipesèngèt si Johanes si Herodes bagèen, 
"Oda ndorok kono mengalihken sinibages 
anggimu idi!" 

19 Kumarnana i ngo asa merngetnget 
atè si Herodias taba si Johanes, janah 
kennah bunuhen katèna si Johanes, tapi 
oda terbakinsa pesautken takina idi kerna 
ihalang-halangi si Herodes. 

20 Ai enggo idokken si Herodes menjaga 
si Johanes i kurungen, kerna mbiar ngo 
ia midah si Johanes idi, ai ibettoh ngo 
sada kalak niutus Dèbata ia. Janah mula 
mengerana si Johanes, lemmo ngo atè si 
Herodes mendengkohken tukasi pè dak 
bulisah kalohoon ia kumarna si Herodias 
idi. 

2! Keppè tikan ulang tahun pertubuh 
si Herodes, lot mo kesempaten bana. 
Merpèsta mo tikanna i si Herodes janah 
idilo mo karina pejabat ndates dekket 
perwira-perwira bagi ma pengituai ni 
Galilea. 

22 Tumatak mo berru si Herodias i pèsta 
idi janah lolo kalohon ngo raja Herodes 
dekket tamuèna mengidah tatakna idi. 
Nai idokken raja i mo taba simerbaju 
situmatak idi, "Barang kadè katèmu naing 
bamu, pido sambing mo, Kuberrèken pè 
bamu!" 

23 Pella isumpahken si Herodes ranana 
idi taba simerbaju idi, "Kubulabanken, 

kennah kuberrèken bamu barang kadè 
sambing ipido kono. Agia nola pè sitengah 
kerajaenki ipido kono, kuberrèken ngo!" 

24 Karuar mo simerbaju i, ikusoi mo 
inangna si Herodias idi, "Nangè, kadè ngo 
sisellohna kupido?" laloi inangna idi mo, 
"Pido mo takal si Johanes Peridiken!" 

25 Ndor mo balik ia mendanhi raja i 
idokken mo, "Kupido taba raja i, asa 
berrèken bangku bagèndari takal si 
Johanes Peridiken i babo pinggan!" 

26 Mendengkoh pengidonna idi 
tersengget mo raja i. Tapi oda ndorok 
nèngè imadaken pengidonna idi, kerna 
enggo sanga ibulabanken i hadeppen 
tamuèna. 

27 |dokken mo taba pengabalna asa 
ipancong takal si Johanes Peridiken. Laus 
mo pengabalna idi mi kurungen, ipancong 
mo takal si Johanes. 

28 lembah mo takal idi i babo pinggan, 
iberrèken mo taba simerbaju idi. Nai 
iberrèken nola mo taba inangna. 

29 |dengkoh sisiin si Johanes kessa mo 
simasa idi, laus mo kalak i mengaleng 
bangkè si Johanes nai ikuburken mo. 

30 Rasul-rasul niutus Jesus idi, enggo 
mo balik janah pulung rebbak dekket 

Jesus. Ibagahken kalak idi mo karinana 
nibahanken janah niajarken kalak idi. 

3! Mbuè kalohon ngo jelma merlaus roh 
i sidi sampé oda terbakin Jesus dekket 
sisinNa mangan kumarna oda sempat. 
Kernana i idokken Jesus mo taba sisinNa, 
"Èta kènè mo laus mi bekkas melongo, asa 
pellin kita i sidi, asa ndorok kènè mentadi 
giam sigejap." 

32 Berkat mo kalak idi merbungki mi 
bekkas melongo. 

33 Tapi mbuè ngo kalak mengidah 
perberkat ni kalak idi janah ibettoh dèba 
ngo mikè tujunna. Jadi mbuè ngo kalak 
pengisi nagerri i merdalan arap darat, 
isudu lako mi bekkas idi mengelebbèi 
Jesus dekket sisinNa. 

34 Susur kessa Jesus i bungki i nai, enggo 
mo idah Jesus isidi jelma mbellang idi. 
Masèh mo atèna midah kalak idi, ai codi 
mi biri-biri siso lot permakan, bagi mo 
kalak idi. Jadi imulai Jesus mo memeddahi 
jelma nterrem idi tarrèngèt mermatcam 
bagè. 

35 Enggo kessa bon ari, idokken sisiin 
idi mo taba Jesus, "Enggo bon ari, janah 
mpunjung ngo bekkas èn. 

36 [ otiin mo ipasulak Guru i kalak èn laus 
mi sosor dekket kuta silotna ndessing i 
sèn asa ndorok menokor pangaan." 

37 Tapi idokken Jesus mo, "Kènè mo 
memerrè kalak idi mangan!" Nai nina sisiin 
idi mo, "Idikè nai mo tokoren nami roti 
giamken dua ratus kèpèng pirak mahan 
pangaan kalak ènda?" 

38 Nai idokken Jesus mo, "Piga ngo lot 
roti ndènè? Tengen kènè mo lebbè." Enggo 
kessa laus kalak idi menengen, idokken 
kalak idi mo, “Lot ngo lima roti dekket dua 
ikan." 

39 Nai idokken Jesus mo jelma nterrem 
idi kundul merpulguk-pulguk i babo 
dukut-dukut nisidi. 

40 Merkundulen mo kalak idi merratur 
merpulguk-pulguk. Lot mo dèba siratus 
kalak simpulguken, dèba limapuluh kalak 
simpulguken. 

41 [buat Jesus mo roti silima dekket ikan 
sidua idi, itarè mo mi langit ninganna 
idokken mo mejalo metangkup taba 
Dèbata. Enggo kessa bagidi, ipenggelli mo 
roti idi, ipemberrèken mo taba sisinNa asa 
ibagi-bagiken mendahi jelma mbellang 
idi. Ikan sidua i pè bagi ma ngo ibaing 
mendanhi kalak idi karina. 

42 Bessur ngo mangan kalak idi karina. 

43 Nai ipepulung sisiin Jesus mo siso kerri 
idi — dom sipuluh dua baka mbellen. 

44 Pellin daholi lot ngo kira-kira lima ribu 
kalak buèna simangan idi. 

45 Ipasulak Jesus mo sisinNa i perlebbè 
ndor laus merbungki mi Betsaida i 
suberrang tao i, ukum Jesus isidi dèng 
ngo lako pemolihken jelma nterrem idi. 

46 Enggo kessa mersirang Jesus dekket 
kalak idi, laus mo la mi sada uruk lako 
mersodip. 

47 Enggo kessa gellap, soh mo bungki 
kalak idi i tengah tao, ukum Jesus tong 
dèng ngo i darat. 

48 idah Jesus ngo kalak idi ledja kalohon 
mengkayuh bungki idi, ai mengalo angin 
ngo perdalan bungki idi. Kerna naidi, 
antara pukkul tellu mi pukkul ennem 
siceggen, roh mo Jesus mendahi kalak idi 
merdalan nènèh i babo tao idi. Ipakulah 
ngo terus merdalan mengelausi kalak idi. 

49 idah kalak i kessa simerdalan i arap 
babo laè idi, idokken kalak idi mo bègu i. 

30 Gabè mendengkuk mo kalak i ibaing 
mbiarna. Ai karina ngo kalak i mengidahSa 
janah tersengget kalohon. Tapi mènter 
idokken Jesus mo mendahi kalak idi, 

"Tennang mo kènè, Aku ngo èn, ulang 
mbiar!" 

>l Nai ibengketti Jesus nola mo bungki 
idi janah menter mènak mo angin. Gabè 
lengang kalohon mo sisin Jesus karinana. 

22 Kelengangen merkitè lima roti pè 
madèng iarti kalak idi, ai mahal ngo 
iradumi. 

23 Merlabuh mo bungki kalak idi i biding 
tao Genesaret, soh kessa mi suberrang 
tao. 

>4 Karuar kessa kalak ii bungki idi nai, 
mènter enggo itandai kalak idi Jesus. 

>> Mènter merlojangen mo kalak nisidi 
ni suberri nagerri idi. Janah lembah mo 
simersakitna i babo bellagen mendanhi 
Jesus. Ai barang i dikè Jesus idengkoh 
kalak idi, lembah ngo mi sidi simersakitna. 

>6 Barang mikè roh Jesus tah pè i kuta 
— i kota barang pè i sosor — dak 
merrohen ngo kalak mi sidi janah ibaing 
ngo simersakit i i penongkohen. Nai 
iendik-endik kalak i mo asa ipaduè ijamah 
simersakit i tah pè pellin punca jubah 
Jesus. Ai karinana simenjamahsa, gabè 
malum ngo. 

INai roh mo dèba kalak Parisè 
/ dekket piga-piga kalak guru agama i 
Jerusalem nai mendahi Jesus. 

? Kerna idah kalak idi barang piga kalak 
simengèkutkensa oda pella merborih bagè 
nihatorken Parisè mènter mangan. 

3 Ai ukum Parisè bagi ma Jahudi dak 
ièngèt ngo mengèkutken adat sienggo 
isusurken empung ni empungna i. Oda 
uè mangan kalak idi kum mak lebbè 
iborih tanganna mengèkutken hatoren 
sitertentu. 

4 Pangaan i onan nai, oda ndorok ipangan 
ukum mak lebbè iborih. Mbuè dèng 
hatoren-hatoren sidèban nisusurken 
empung kalak idi. Ntegguh ngo ipatuhi 
kalak idi, umpamana hatoren memorih 
galas, mangkuk, perkakas-perkakas 
tembaga bagi ma peddemmen. 

> Kerna nai, ikuso Parisè dekket guru 
agama idi mo Jesus, "Kasa oda idalanken 
simengèkutken Kono idi adat sienggo 
isusurken empungta banta? Kasa mangan 
kalak idi, tanganna oda mbersih?" 

Slaloi Jesus mo, "Tuhu kalohon ngo 
siniberitaken nabi Jesaya ibas bukkuna 
terèngèt kalak perbuah ringadar bagè 
kènè èn. Ai bagèen ngo isukutken, 

'ldokken Dèbata, ipesangap kalak èn ngo 
Aku ibas ranana, tapi ukum ukurna ndaoh 
ngo bangKu nai. 

7 Sia-sia ngo kalak i menembah Aku, ai 
ipeddahken kalak i ngo hatoren nibaing 
jelma idokdok atèna idi hatoren bangKu 
nai!" 

8lpesisi kènè ngo hatoren Dèbata, 
keppè hatoren jelma ièkutken kènè 
mertuhu-tuhu." 

3Idokken Jesus dèng ma, "Soh mo 
pandè ndènè pesisiken hatoren Dèbata, 
asa ndorok iulaken kènè hatoren ndènè 
sendiri. 

10 Enggo ihatorken si Musa bagèen, 
'Pesanagap mo inangmu dekket bapamu, 
dekket, barang isè mengelèai partuana 
kennah matè ngo ia ihukum.' 

11 Tapi ipeddahken kènè ngo bagèen: 
Mula lot kalak mendokken taba partuana, 
'Kadè kin patut berrènkenku bai bapa bak 
inang enggo kupèlèken bai Dèbata,' 

12 mula bagi, enggo ihalangi kènè kalak 
idi memaing sipatut taba partuana. 

13Jadi, merkitè hatoren nibaing ndènè, 
enggo mo ipitakken kènè hatoren 
sinibakin Dèbata. Mbuè dèng tupèh 
sinibahan ndènè codi mi sidi." 

14 Nai itenggoi Jesus mo jelma nterrem 
idi sikali nai janah idokken mo, "Kènè 
karina sipulung èn, dengkohken kènè mo 
janah bettoh kènè! 

1> Oda mellamun jelma ukum ibaing 
simbengket i ruar nai. Tapi sikaruar 
ibagasen nai ngo mengellamuni jelma. 

16 [Kerna naidi, radumi kènè mo mendè- 
mendè, mula lot ma ngo pènggèl ndènè 
lako mendengkohken!]" 

17 Enggo kessa itadingken Jesus jelma 
nterrem idi janah laus mi bages, ikuso 
sisinNa i mo la terrèngèt tujuen codiin 
nidokkenNa ndai. 

18 Nai idokken Jesus mo taba kalak idi, 
"Kènè pè moto ngo bagè jelma sidèban i? 
Oda ngo idah janah iantusi kènè ukum 
simasuk i ruar nai mi bagasen jelma oda 
terbakin mengellamuni jelma? 

19 Kerna simasuk i oda ngo atè-atè 
ibellus, tapi mi beltek ngo, nai karuar 
nola ngo i dagingna idi nai." Merkitè kata 
èn ntarar mo idokken Jesus, "Karinana 
pangaan, halal ngo nipangan." 

20 |dokken Jesus dèng ma, "Sikaruar i 
jelma idi nai ngo memaing ia mellamun. 

2! Kerna sikaruar bai jelma idi nai, 
imo ipas pusuh perratènna nai tubuh 

pikiren-pikiren jahat memmaingken asa 
iulaken ulaan cubellek daging, menangko, 
memmunuh, 

2? merlangkah julu meddem, mengaitken 
bana dekket karina sijahat; merluap, 
mengulaken ulaan nggodo, ncian, 
mengelèai, jukkat, janah mahal ajaren. 

23 Karinana sijahat idi rohna ibagasen 
dirina nai ngo, ingo memakin mellamun 
ia." 

24 Enggo kessa bagidi, itadingken Jesus 
mo bekkas idi janah laus mi nagerri 
ndessing mi kuta Tirus. Mbengket mo ia 
mi bagasen sada bages janah oda ibettoh 
dèba la i sidi. Tapi oda terbonikenSa diriNa 
bai jelma i nai. 

2> Sada kalak partua ibages mendengkoh 
terrèngèt Jesus. Kerna lot berruna 
isellapi sètan, roh mo ia mendahi Jesus 
mersembah mi hadeppenNa. 

26 Oda ngo bangsa Jahudi daberru idi, 
kalak situbuh i ladang Fenesia i Siria ngo 
ia. Mènter mo ièlèk-èlèk ia Jesus, asa uè 
mengusir sètan idi ibagasen berruna i nai. 

27 Tapi ialoi Jesus mo, "Lebbèen ngo 
niberrèken pangaan taba anak-anak, 
kerna oda patut buaten pangaan 
anak-anak idi, gabè niberrèken mi biang!" 

28"Tuan," nina daberru idi, "Tapi ipangan 
biang ni terruh mèja i ngo iba-iba 
anak-anak idi!" 

22 Nai idokken Jesus mo mbangsa, "Kerna 
pengaloimu idi, molih mo kono, enggo 
karuar sètan idi bai berrumu i nai!" 

30 Molih mo partua ibages i, idapet mo 
berruna idi galè-galè i peddemmenna i 
bages, janah tuhu ngo enggo karuar sètan 
idi bai berruna idi nai. 

3! Enggo kessa i, itadingken Jesus mo 
nagerri Tirus, mennerusken perdalanenNa 
arap Sidon lako mi Tao Galilea. Arap dalan 
mengelausi nagerri Sipuluh Kuta. 

32 lembahken dèba mo mendahi Jesus 
sada kalak tongkik bana pekkak. Ipido 
kalak i mo asa lampèken Jesus tanganNa 
mi baontakalna. 

33 larahken Jesus mo ia mellin bai jelma 
nterrem i nai, nai igirikken Jesus mo 
jari-jariNa mi bagasen copingna. 

34 Nai itarè Jesus mo mi langit janah 
merkessah nggeddang la, nina mo, 
"Hèpata, lapatenna mbuka mo!" 

35 Mènter mbuka mo pènggelna janah 
dilahna pè mellèah mo mengolihi janah 
mengerana mo. 


MARKUS 7.36-8.6 42 


36 Nai igerra Jesus mo karina kalak idi 
asa ulang ibagah-bagahken barang bai isè 
pè. Tapi makin irarang Jesus, makin ipesar 
kalak idi ngo. 

37 Karina simendengkonh idi lengang 
kalohon. Idokken kalak i mo, "Mbelgah 
tuhu-tuhu ngo nibaingNa i karina. 
Merpendengkoh ngo jelma tongkik janah 
mengerana ngo sipekkak." 

8 l Oda sadikè dekkah nai, lot mo jelma 

nterrem roh mertumpu. Kumarna oda 
lot pangaan bai kalak idi, idilo Jesus mo 
sisinNa, idokken mo, 

2"Masèh ngo atèngKu midah jelma 
nterrem ènda. Enggo tellu ari kalak i 
rebbak dekket Aku; bagèndari oda lot 
pangaan kalak idi. 

3 Mula Kupasulak kalak idi asa mulak 
nderrang mellèhè, gabè pangsan nola mo 
kalak idi i tengah ndalan. Bagi dèng ma 
kalak idi roh i sindaoh nai." 

“laloi sisiin Jesus mo, "I bekkas panjil 
bagèen, idikè mo ndorok dapet pangaan 
cukup bai jelma nterrem èn?" 

> "Piga ngo lot roti bai ndènè?" nina Jesus. 
"Pitu ngo,” nina pengaloi kalak i. 

SIdokken Jesus mo jelma nterrem idi 
kundul i babo tanoh i, ibuat mo roti 

sipitu idi, idokken mo lias atè taba 
Dèbata. Nai ipenggelli mo roti idi ibas 
tanganNa, ipemberrèken mo taba sisinNa 
asa ipembagiken bai jelma mbellang idi. 
Nai ibaing sisinNa idi mo bagidi. 

“ Lot ma mo jumpa kalak idi piga-piga 
ngkabuah ikan kètèk. Idokken Jesus 
mo lias atè mi Dèbata kumarnaken ikan 
idi janah idokken ma mo taba sisinNa 
membagi-bagiken ikan idi ma. 

8Bessur ngo karinana mangan jelma 
mbellang idi, lot kira-kira empat ribu 
kalak buèna simangan idi. 

3Ipepulung sisiin idi mo siso kerri idi — 
dom pitu baka nai. Nai ipasulak Jesus mo 
jelma nterrem idi molih. 

10 Tapi ukum la rebbak dekket sisinNa 
berkat mo merbungki mi nagerri 
Dalmanuta. 

11 Roh mo tah piga kalak Parisè mendahi 
Jesus, ipungkah mo mersoal dekket Jesus 
lako mengenggepsSa. Ipido kalak i mo 
asa ibaing Jesus tanda kellengangen 
pertandaan tandana, roh bai Dèbata nai la. 

12 |kelsohken Jesus mo ninganna 
mendokken, "Kasa ipido sisencundut èn 
ndia asa Kubakin tanda kelengangen? 

Oda! Oda uè Aku memerrèken tanda 
sibagidi bai ndènè!" 

13 Itadingken Jesus mo kalak idi, 
ibengketti mo bungki, nai berkat mo la mi 
suberrang tao. 

14 Lupa ngo sisiin Jesus merembanh roti. 
Ai pellin sada sambing ngo kessa roti i 
bungki kalak idi. 

'5"Manat mo kènè i ragi kalak Parisè 
dekket ragi si Herodes,” nina Jesus. 

16 Nai mengerana mo sisiin idi terrèngèt 
idi; nina kalak i, "Idokken pè bagi, 
kumarna oda siembah roti." 

17 Ibettoh Jesus ngo niranaan kalak idi, 
kernana i ikusoken mo taba kalak idi, 
"Kasa iranai kènè terrèngèt oda merembah 
roti? Oda ngo memmettoh kènè janah oda 
iarti kènè? Oda ngo merpendidah kènè? 

18 Lot ngo mata ndènè kasa oda 
perpendidah kènè. Mercoping ngo kènè 
-- nai kasa oda merpendengkoh kènè? 
Oda ngo ièngèt kènè? 

19 imo lima roti sikupenggelli taba si lima 
ribu kalak idi? Piga baka nai dom siso kerri 
nipepulung ndènè?" "Sipuluh dua baka," 
nina kalak i. 

20 "Nai sinderrang Kupenggelli roti sipitu 
ngkabuah taba siempat ribu kalak," nina 

Jesus mo mengkuso kalak idi, “Piga baka 
nai oda kerri sinipepulung ndènè i?" "Pitu 
baka,” nina kalak idi. 

2! "Mula bagi, madèng ngo iarti kènè?" 
nina Jesus dèng ma. 

22 Soh mo kalak idi mi Betsaida. lembah 
dèba mo i sidi sada kalak sipètung 
mendahi Jesus janah ipido mo asa ijamah 
Jesus sipètung idi. 

23 Icèkèp Jesus mo tangan sipètung idi, 
iteggu mo ia mi ruar kuta. Nai ièduri Jesus 
mo mata sipètung idi janah lampèken mo 
tanganNa mi sipètung idi. Nai ikuso mo ia, 
"Lot ngo idah kono enggo bagèndari?" 

24Itengen sipètung i mo mi babo, "Uè, 
Kuidah ngo jelma idi, tapi bagè tongkoh 
merdalan-dalan." 

25 lampèken Jesus nola mo tanganNa 
mi mata sipètung idi. Nai ipetangkan 
sipètung idi nola mo menengen. Malum 
mo enggo matana i janah enggo ndorok 
ntangkas kalohon mengidah. 

26 Nai ipasulak Jesus mo ia balik janah 
idokken bana, “Ulang kono balik mi kuta!” 
27 Laus mo Jesus rebbak dekket sisinNa 

mi kuta silot i gembar Kaisarèa Pilipi. | 
tengah ndalan, ikusoken Jesus mo taba 
kalak idi, "Isè ngo Aku idokken sinterrem?" 

28 laloi kalak idi mo, "Lot dèba 
mendokken, si Johanes Peridiken, lot ma 
dèba mendokken, si Elias, tapi sidèban ma 
mendokken, sada kalak ibas nabi-nabi idi 
nai." 

22 "Kènè, bakunè ngo dok atè ndènè?" 
nina Jesus. "Ukum dok ndènè isè ngo 
Aku?" laloi si Petrus mo, "Kono ngo Raja 
Sipaluah siniperbagah-baganh idi!” 

30 Nai ipernoi Jesus mo kalak idi, asa 
ulang ibagahken barang bai isè pè 
terrèngèt diriNa. 

3! Enggo kessa i ibagahken Jesus mo taba 
sisinNa, ia ukum Anak Jelma idi kennah 
menggong simpersuk ngo. Kennanh ialo 
pengulu-pengulu ngo, bagi ma dekket 
imam-imam ekuten dekket guru-guru 
agama. Ibunuh mo ia, tapi balik nggelluh 
ngo la ari petelluken. 

32 Ntangkas kalohoon ngo ibagahken 
Jesus terrèngèt idi taba sisinNa. Tapi 
larahken si Petrus mo Jesus pellinsa, naing 
ipesèngèt katèna. 

33 Tapi mènter ipodiken Jesus mo si 
Petrus, idempakken mo sisinNa sidèbanna 
i, ilagai mo si Petrus. Idokken Jesus mo, 
"Laus mo kono isèn nai bolis! Sinipikiren 
jelma ngo pikirenmi; oda pikiren Dèbata!" 

34 Nai idilo Jesus mo jelma nterrem ni sidi 
dekket sisinNa. Idokken mo taba kalak idi, 
"Barang isè uè mengèkutken Aku, kennah 
ipesisi mo nipergeddo dagingna, nai 
ipersan mo silangna, nai pè asa ièkutken 
Aku. 

35 Ai barang isè sinaing mempertahanken 
nggelluhna, i ngo kembalangen kessanh. 
Tapi kalak siuè memerrèken nggelluhna 
baKu dekket kumarna Berrita Simerandal 
bai Dèbata nai, i ngo pegelluhkensa. 

36 Kadè mo labana bai jelma, mula pè 
milikna suberri dunia ènda ukum mago 
ngo kessahna? Tentu oda lot gunana! 

37 Ndorok kin mo dok atè ndènè kessah i 
itukar dekket barang kadè pè? 

38 Barang isè mèla mempertuhu Aku 
dekket peddahKu ipas jaman jukkat bak 
jahat èn, Anak Jelma i pè mèla ma ngo 
mempertuhuken jelma sibagidi tikan roh 
la sikali èn merdengan kemuliaen BapaNa 
rebbak dekket Malaèkat-malaèkatna 
simbadia i." 

!"Èngèt mo!" nina Jesus. "Lot ngo 

barang piga kalak si nisènda èn, oda 
dènga matè kum mak dèng iidah Dèbata 
memerèntah merkitè kuasa!" 

2Enggo kessa ennem ari nola, idilo Jesus 
mo si Petrus, si Jakobus dekket si Johanes 
simerkaka-kuanggi idi, larahken mo kalak 
idi memellin mi sada delleng ndates. Soh 
kessa kalak idi mi sidi, idah kalak idi mo 
mobah rupa Jesus bagè merbendella. 

3 OlesNa mbulan merkillok-killok. Isè 
poda ndorok i dunia ènda menaptapi 
bagidi mbulanna oles. 

4 Nai iidah sisinna sitellu idi mo Jesus 
mengeranai dekket si Elias bak si Musa. 

> Idokken si Petrus mo taba Jesus, "O 
Guru, merrasana i siakap i sènda. Kubahan 
kami mo isèn tellu sapo-sapo: sada baMu, 
sada bai si Musa janah sada nai bai si 
Elias." 

6 Situhunna oda ngo ibettoh si Petrus 
kadè naing dokkenenna, ai mbiar 
kalohoon ngo ia bagi ma denganna sidua 
kalak idi. 

7 Nai mènter roh mo hembun 
menangkemmi kalak idi dekket 
lèndungna, terdengkoh mo sora i hembun 
idi nai mendokken, "Èn ngo AnakKu 
siKukekellengi i. Uèi kènè mo la!" 

8 Mènter tumulih mo kalak idi kuliling, isè 
nèngè poda lot idah isidi rebbak dekket 
kalak idi, pellin Jesus nai ngo kessa. 

? Enggo kessa i, mengencuah mo kalak 
idi i delleng i nai. Sinderrang lako susur 
idi idokken Jesus mo bagèen taba kalak 
i, "Ukum makdèng balik nggelluh Anak 
Jelma idi i kematèen nai, ulang bagahken 
kènè barang mendahi isè pè siniidah 
ndènè ndai." 

10 Juèi kalak idi ngo tennah idi, tapi lot 
mo samah-samah kalak idi mersikusoon, 
tah kadè ngo maksud Jesus mendokken, 
"Balik nggelluh i kematèen nai." 

1l Nai ikusoi kalak idi mo Jesus, "Kasa 
idokken guru-guru agama kennah 
lebbèen ngo roh si Elias?" 

12 laloi Jesus mo, "Tuhu ngo lebbèen roh 
si Elias lako menghantari karinana. Tapi 
bakunè ngo terrèngèt Anak Jelma? Kadè 
sebabna asa ibas Bibèl tersurat, menggong 
simpersuk ngo la janah ipelèa-lèa dèba? 

13 Mendè mo èngèt kènè èn. Enggo roh si 
Elias, |emmo-lemmona ngo ibaing tabasa. 
Pas ngo i bagè sienggo tersurat ibas Bibèl 
terrèngèt dirina." 

14 Enggo kessa roh kalak idi mulak 
rebbak dekket sisiin sidèbanna idi, idah 
kalak idi mo mbuè jelma i sidi. Lot mo 
isidi piga-piga kalak guru agama tupung 
mersoal dekket sisinna. 

!5 Idah kalak idi kessa mo Jesus, lolo 
mo kalak idi, mènter merlojangen mo 
menimbakisSa. 

16 "Kadè ipersoalken kènè dekket guru- 
guru agama idi?" nina Jesus mengkusoi 
sisinNa idi. 

17 laloi sada kalak ibas jelma mbuè idi nai 
mo, "O Guru, kuembah ngo dukakku taba 
Guru i. Solpetten ngo ia gabè pekkak. 

18 Mula selluk kessa tendi sètan idi, 
itembem-tembemken mo dirina mi 
tanoh i, babahna merkupkup, èpenna 
pekekerrep, nai mènter nggenggeng 
mo karina dagingna. Enggo kuèlèk-èlèk 
sisin Guru idi asa iusir sètan idi, tapi oda 
terpemalumsa." 

19 Nai nina Jesus mo taba sisinna i, "Nong 
kènè i! Oda ngo keppè percaya kènè. 
Sadikè dekkah nai Aku rebbak dekket 
kènè janah sobar mengidah kènè? Embah 
kènè mo misènda anak idi!" 

20 lembah kalak i mo anak idi mendahi 
Jesus. lidah tendi sètan i kessa mo 
Jesus, mènter ipegenggeng sètan i mo 
anak idi, gabè geppah mi tanoh janah 
gumoling-goling. Babahna pè merkupkup 
mo. 

2! Nai ikusoi Jesus mo bapa anak idi, 
"Enggo sadikè dekkah ia bagèen?" "Mulai 
anak-anak nai ngo!" nina bapana idi. 

22"Enggo ngo nggati naing ibunuh sètan 
idi la merkitè idabuhken dirina mi api 
barang mi laè. Tapi mula ndorok ngo 
iurupi Guru idi, masèh mo atèMu bai nami, 
urupi mo kami!" 

23"Bakunè nimu? Mula ndorok?" nina 
Jesus. "Ndorok ngo karinana asal kalak 
percaya!" 

24 Mènter ipegang partua i mo sorana, 
"Tuhan, percaya ngo aku, tapi kurang ngo 
belgahna kepercayanku. Urupi mo aku, 
asa makin percaya!" 

2> |dah Jesus kessa mo enggo makin 
mbuè jelma rengngem, ipasulak mo tendi 
sètan idi laus. Idokken mo, "Alè tendi 
tongkik dekket pekkak, Kudokken bamu, 
laus mo kono bai anak ènda nai, janah oda 
ndorok nèngè kono balik mendanhisa!" 

26 Mendengkuk mo tendi sètan idi, 
ipegenggeng mo daging anak idi, nai 
karuar mo ia bai anak idi nai. Bagè bangkè 
nai ngo idahen daging anak idi, gabè 
karina kalak mendokken, "Enggo matè ia." 

27 Tapi ijèmak Jesus mo tanganna, iteggu 
mo asa kèkè. Nai kèkè mo anak idi. 

28 Enggo kessa mi bages Jesus, ikusoi 
sisinNa mo ia, “Kasa oda terusir kami ndia 
tendi sètan idi?" 

22"Sètan sibagidi, oda ndorok terusir i 
merkitè-kitè sidèban, pellin merkitè sodip 
ngo kessa," nina Jesus. 

30 Berkat nola mo Jesus dekket sisinNa 
menerusken perdalanen memellus Galilea. 
Oda lemmo atè Jesus ibettoh dèba barang 
i dikè la, 

3! kerna sidang mengajari sisinna la. 
"Anak Jelma, isohken mo taba kuasa 
jelma,” bagi ngo idokken la, “Tapi balik 
nggelluh ngo la i ari petelluken!" 

32 Oda iarti sisiin idi niajarken Jesus, 
tapi oda ma lot isè pang lako mengkuso 
tabaSa. 

33 Nai soh mo kalak i mi Kapernaum. 
Enggo kessa i sapo kalak idi, ikuso Jesus 
mo sisinNa, "Kadè ngo niranaen ndènè i 
tengah ndalan ndai?" 

34 Tapi oda ialoi kalak idi, kerna i tengah 
ndalan merselisih ngo kalak idi terrèngèt 
isè ngo kalak idi simbellenna. 

35 Kundul mo Jesus, nai idilo mo sisinNa 
sisipuluh dua i, idokken mo taba kalak 
i, "Barang isè naing perlebbè, ibaing mo 

dirina gabè perpodi, janah gabè naposo i 
karina jelma." 

36 Enggo kessa i iarahken mo sada kalak 
anak-anak janah ipecènder mi hadeppen 
kalak idi karina. Ikaol Jesus mo anak-anak 
idi ninganna idokken taba sisinNa, 

37 "Barang isè menjalo anak-anak 
sibagèen kumernaken Aku, Aku ngo 
nijalona. Janah barang isè menjalo Aku, 
oda ngo pellin Aku nijalona, tapi Dèbata 
sipasulakken Aku dekket nijalona isidi." 

38 Nai idokken si Johanes mo taba Jesus, 
"O Guru, kuidah kami lot ngo mengusir 
sètan mengasangken gerarMu. Kugerra 
kami ngo ia memmaing bagidi kumarna 
oda denganta ia." 

39 Tapi ialoi Jesus mo, "Ulang gerra 
kènè ia, kerna barang isè memmaing 
kellengangen merkitè gerarKu, tentu oda 
ngo mènter merukur jahat ia meraloken 
Aku. 

40 Ai barang isè oda mengalo kita, 
merlapaten ngo i, kan kita ngo ia. 

i Èngèt kènè mo! Barang isè memerrè 
kènè mènum kemulihken mengèkutken 
Raja Sipaluah i kènè, ibalesken Dèbata 
ngo bana kinimendèna i." 

42 "Barang isè memmaing sada kalak 
ibas anak-anak ènda nai sienggo percaya 
kin taba Aku gabè mortat ibaing, lotiin 
mo igantungken mi kerahongna batu 
penggilingen janah iambongken mi laut. 

43 Mula tanganmu memmaing kono 
mengulaken ulaan siso nikellemmoken 
Dèbata, gettap mo tanganmi! Lotiin mo ko 
mertangan serrap masuk mi sorga, ulang 
pada cukup mersendihi keppè masuk mi 
narakka, imo api siamman sumendanh. 

44[Isidi api oda nggèut mèntep janah 
olong nisidi oda ndorok matè.] 

“Janah mula nèhèmu i memmaing 
kono mengulaken ulaan siso lemmo atè 
Dèbata, gettap mo nèhèmi. Lotiin mo kono 
mernèhè serrap masuk mi sorga, ulang 
pada bolet dagingmu ibuang mi narakka. 

46[Isidi mo api siso nggèut mèntep 
dekket olong nisidi mak ndorok matè.] 

47 Mula matami memmaing kono 
mengulaken siso lemmo atè Dèbata, 
polditken mo matami! Lotiin mo kono 
mermata sada tapi gabè ginemgem 
i Kerajaen Dèbata, ulang pada bolet 
dagingmu mi narakka. 

481 sidi mo api siso nggèut mèntep 
dekket olong nisidi mak ndorok matè. 

49 Karina jelma kennah memellus api 
pengojiin asa lot penguèen bana. Merkitè 
bagidi, enggo bagè sinisiraan ia. 

>0 Mendè ngo sira i, tapi mula gabè 
ndèngap sira idi, bakunè nola mo 
pemasinken sira i mengolihi? Jadi naing 
mo kènè bagè kalak sienggo isirai -- 
janah nggelluh mo kènè ibagasen damè." 
] 0 'Enggo kessa i, itadingken Jesus 

mo bekkas idi janah laus mi nagerri 
Juda dekket mi nagerri i kèparen Laè 
Jordan. Nai merrohen ma mo jelma 
nterrem mencingkoi Jesus. Bagè biasana, 
lajari Jesus mo kalak idi. 

2Roh ma mo dekket kalak Parisè lako 
mengenggep Jesus. Ikusoken kalak idi mo 
bagèen, "Peterrang mo bai nami, ndorok 
ngo kalak menirangken sinibagesna?" 

3laloi Jesus mo dekket kuso-kuso, nina 
mo, "Bakunè pana pendokken si Musa 
taba kènè?" 

4"Idokken si Musa mo, ndorok ngo 
isirangken sinibagesna, asal mo iberrèken 
surat sirang,” nina kalak idi. 

?"Idokken si Musa pè bagidi, kumarnaken 
mahalna ngo kènè ajaren," nina Jesus taba 
kalak idi. 

6"Otang i mulana i nai ngo, imo tikan 
itempa Dèbata jelma i, idokken ngo, 
'Itempa Dèbata mo kalak idi daholi dekket 
daberru. 

7 Kernana i ngo asa kennah itadingken 
sada kalak anak laki mo partuana lako 
mengianken sinibagesna. 

8 Nai gabè sada mo kalak i sidua.' Jadi 
oda nèngè kalak i dua kalak, tapi sada 
ngo. 

9 Kerna nai oda ndorok sirang jelma, 
sienggo nipesada Dèbata!" 

10 Balik kessa kalak idi mi bages, ikuso 
sisinNa mo Jesus terrèngèt sindai. 

11 Idokken Jesus mo taba kalak i, "Nasa 
daholi simenirangken sinibagesna, janah 
kabin nola dekket daberru sidèban, 
merlangkah julu meddem ngo ia mi 
sinibagesna idi. 

12 Bagi ma ngo daberru simenirangken 
sinibalèna, janah kabin nola dekket daholi 
sidèbaan, merlangkah julu meddem ngo 
ia." 

13 Lot mo kalak merembah anak-anak 
mendahi Jesus asa ijamah janah ipasu- 
pasu. Tapi ilagai sisiin Jesus mo kalak 
idi. 

14 Menengen i, mellaga mo Jesus nai 
idokken mo taba sisinNa, "Belli kènè 
mo roh anak-anak idi mendahi Aku! 
Ulang gerra kènè, ai kalak sibagidi ngo 
ginemgem Kerajaen Dèbata. 

15 Èngèt kènè mo! Barang isè oda bagè 
anak-anak menjalo Kerajaen Dèbata, oda 
mbengket ia gabè ummat Dèbata." 

16 Enggo kessa idokken bagi, ikaol 
mo anak-anak idi, nai lampèken mo 
tanganNa mi babo kalak i gennep lako 
memasu-masu. 

17 Sinderrang menerusken perdalanenNa 
Jesus, lot mo sada kalak anak laki roh 
lojang-lojang mendahi Jesus. Mènter 
mersembah mo ia mi hadeppen Jesus 
ninganna ikusoken, "O Guru, permendè 
ukur, bakunè ngo kubakin asa ndorok 
kujalo kenggelluhen situhunna janah soh 
mi amman sumendah?" 

18"Kasa idokken kono Aku permendè 
ukur?" nina Jesus. "Isè poda lot permendè 
ukur laènken Dèbata sendiri. 

19 Otang enggo ibettoh kono sinidokken 
Dèbata: Ulang memmunuh, ulang 
merlangkah julu meddem, ulang 
menangko, ulang merluap, ulang 

mengkilang, pesangap mo bapamu bak 
inangmu?" 

20"Alè Guru," nina, "mulai kèdèk nai dèng 
aku enggo mo kuulaken karinana idi." 

2! Nai itengen Jesus mo ia ibagasen 
kelleng janah idokken, "Pellin sada 
matcam nai ngo kessa kurangna. Laus mo 
kono merdèa karina hartamu; nai berrèken 
mo tokorna bai kalak sincor, nai terrolih 
mo kono i harta ni sorga i. Enggo kessa 
idi, roh mo kono mengèkutken Aku." 

22 Mendengkoh rana Jesus idi, sèkoh mo 
iakap, nai laus mo ia menadingken bekkas 
idi, ibagasen bonek, ai kaya joong ngo ia. 

23 tengen Jesus mo sisinNa, nina mo 
taba kalak idi, “Mahal kalohoon ngo 
kalak sibèak mahan ginemgem i Kerajaen 
Dèbata!" 

241 engang ngo sisinNa idi mendengkoh 
rana Jesus idi. Tapi idokken Jesus nola ma 
mo, "Alè pa, mahal ngo lako mbengket 
gabè ginemgem i Kerajaen Dèbata! 

25 Murahen ngo gajah cucuk mi lubang 
jarum daripada sibèak mbengket mi 
Kerajaen Dèbata." 

26 Gabè tersengget mo sisiin idi kumarna 
kata niruapken Jesus idi, mersikusoon 

mo kalak i samahsa, "Ukum bagi, isè mo 
ndorok maluah?" 

27 ltengngen Jesus mo kalak i karinana 
janah ialoi, "Ukum bai jelma, oda terbakin 
idi, tapi ukum bai Dèbata terbakinsa ngo 
i, ai oda lot siso terbakin Dèbata!" 

28 Nai idokken si Petrus mo, "Tengen mo, 
enggo kutadingken kami karinana, lako 
mengèkutken Guru i." 

23 "Imo tuhu," nina Jesus. Asa èngèt 
kènè mo, "Kalak sienggo menadingken 
bagesna, barang kaka anggina, barang 
turangna, barang bapana, barang dukak- 
dukakna, barang jumana kumernaken Aku 
dekket kumarnaken Sukuten Kelluahen 
bai Dèbata nai, 

30 jalonna mo bagèndari pè seratus kali 
lempit buèna bages, kaka anggi, turang, 
inang, bapa, juma -- bagi ma ngo bang 
sindersa nola pè. Tapi seggen i ari podi, 
ijalo mo kenggelluhen situhunna soh mi 
amman sumendah idi. 

3! Tapi mbuè ngo jelma sibagèndari ènda 
sienggo perlebbè gabè perpodi, janah 
mbuè ma ngo sibagèndari èn perpodi 
gabè perlebbè." 

32 Sinderrang i tengah ndalan laus mi 
Jerusalem, Jesus dekket sisinNa, merdalan 

mo Jesus ilebbè sisinNa janah karina 
sisinna terendep-endep. Bagi ma ngo 
simengèkutken kalak idi i podi nai pè, 
mbiar ngo. Nai idilo Jesus mo manihan 
sisinNa i, ibagahken mo bai kalak i sinaing 
masa mi diriNa. 

33 "Dengkohken kènè mo," nina, 
"Bagèndari kita lako mi Jerusalem. 
Isohken mo i sidi Anak Jelma taba 
imam-imam ekuten dekket guru-guru 
agama. Iputusken kalak idi mo hukumen 
matè tabasa, janah ipesoh taba kalak siso 
Jahudi. 

34 |rèhè-rèhè kalak i mo la, icèduri, nai 
ipersilangken mo la. Tapi enggo kessa 
tellu ari, balik nggelluh ngo la." 

35 Nai roh mo si Jakobus dekket si 
Johanes dukak si Zebedeus mendanhi Jesus, 
"O Guru,” nina kalak i, "Lot pengidoon 
nami sinaing bakinenMu bai nami." 

36 "Kadè pana ipergeddo kènè sinaing 
bakinenKu bai ndènè?" nina Jesus. 

37 laloi kalak i mo, "Mula kundul kessa 
Ko sikalienda ibas Kerajaen Dèbata 
merdengan kuasa, kupido kami asa paduè 
kami kundul rebbak dekket Kono, sada i 
kamuhunMu, sada nai i kambirangMu.”" 

38 "Oda ibettoh kènè kadè nipido ndènè," 
nina Jesus taba kalak idi, "Sanggup ma ngo 
kènè mengènum icaban kinipersuk idi nai 
sinaing Kuènum idi, janah menggongken 
simpersah bagè sinaing Kugongken idi?" 

38 "Sanggup ngo," nina kalak idi. Nai 
idokken Jesus nola mo bai kalak idi, 
"Tuhu ngo nemmu dekket ngo kènè 
mengènum ibas caban kinipersuk idi nai 
bagè sikuènum idi janah menggongken 
simpersah bagè siKugongken idi. 

40 Tapi ukum memmaing isè kundul i 
kamuhunKu barang mi kambirangKu, oda 
ngo kuasangKu. Dèbata ngo menentuken 
barang isè mengkunduli bekkas idi." 

4! Idengkoh sisiin sisipuluh kalak i nai 
kessa mo i, mellaga mo kalak i taba si 
Jakobus dekket si Johanes. 

42 Nai idilo Jesus mo kalak i karina, 
idokken mo, “"Ibettoh kènè ngo barang 
bakunè ibaing kalak penggemgemmi, 
memerèntah rayatna merkitè paksa janah 
ekuten nipebangkitna pè mengasangken 
gegoh ngo. 

43 Tapi ukum kènè oda ndorok bagi! 
Barang isè naing mersangap bai ndènè 
nai, kennah gabè perkebbas ndènè mo ia. 

44Janah barang isè naing gabè huntuun, 
kennah gabè hamba mo ia bai ndènè. 

45 Ai Anak Jelma idi pè, oda roh ia asa 
ikebbasi. Tapi roh la lako mengkebasi ngo 
janah merrèken kessahNa mahan tebbus 
ni mbuè jelma." 

46 Soh mo kalak idi mi Jeriko. Nai 
itadingken Jesus dekket sisiin bak 
jelma nterrem i kessa kuta idi, lot mo 
i biding dalan idi sada kalak sipètung 
mengido-ngido. Si Bartimeus ngo gerarna, 
imo anak si Timeus. 

47 |dengkoh kessa enggo mentas Jesus 
kalak Nazaret, dilo-dilo mo ia, Jesus, 
Anak si Daud! Masèh mo atèMu midah 
aku!" 

48 [pincang jelma simentas i mo ia janah 
idokken asa sip. Tapi makin ipegang mo 
sorana mendiloken, "Alè Anak si Daud, 
masèh mo atèMu midah aku!" 

49 Nai mentadi mo Jesus janah idokken 
mo, "Diloi mo ia misènda.”" Idiloi kalak 
i mo sipètung idi. Idokken kalak idi mo 
tabasa, "Tennang mo kono! Kèkè mo ko, 
idilo Jesus ngo kono!" 

50 Nai ipitakken sipètung i mo jubahna, 
kèkè mo ia, laus mo ia mendapetken 
Jesus. 

>1 "Kadè ipergeddo kono Kubaing bamu?" 
nina Jesus mbanggsa. laloi sipètung idi 
mo, "Alè Guru, ipergeddo atèngku asa 
merpendidah aku." 

22"Laus mo kono" nina Jesus, "enggo 
ipejuah kepercayaenmi kono." Nai mènter 
merpendidah mo ia gejapkenna i. lèkutken 
mo Jesus merdalan. 

] ] l Tikan lako mendapetken 

Jerusalem, soh mo kalak idi mi 
Betpage dekket Betanma, i pispis Uruk 
Jetun. Ipasulak Jesus mo i sidi nai dua 
kalak sisinNa perlebbè. 

2 "Laus mo kènè mi kuta ni lebènta adoi," 
nina Jesus taba kalak idi. "Mbengket kessa 
kènè mi kuta idi, idahen ndènè mo i sidi 
anak kalodè tertambat, madèng nung 
ibaing dèba mahan kuda tunggang. Osari 
kènè mo kalodè idi, janah iring kènè mi 
sèn. 

3 Mula lot kalak mendokken bai ndènè, 
kasa iosari kènè kalodè idi, dokken kènè 
mo: Perlu ngo i bai Tuhan i, janah ndor 
ngo iolihken i." 

4Laus mo sisiin sidua kalak i, janah 
idapet mo sada anak kalodè tertambat i 
pèntu pengkerruhen i biding dalan idi. 
losari kalak i mo kalodè i. 

> Ikuso kalak sicènder nisidi mo kalak 
idi, "Ei, merkadè kènè? Kasa iosari kènè 
kalodè i?" 

Slaloi kalak idi mo bagè sienggo 
itennahken Jesus taba kalak i. Nai ibelli 
kalak nisidi mo iiring kalodè idi. 

7 Soh kessa mendanhi Jesus, ialasi kalak 
i mo gurung kalodè i dekket oles, nai 
ipasang Jesus mo. 

8 Mbuè ma mo kalak mengalasken olesna 
mi dalan i, lot dèba menggamparken 
ranting kayu mi dalan sinialengna i jumana 
nai. 

Kalak simerdalan i lebbè dekket 
simengèkut i podi nai pè mendiungken, 
"Poji mo Dèbata! Nipasu-pasu mo la siroh 
bai Tuhan i nai! 

10 Nipasu-pasu mo kerajanNa siroh i 
-- kerajaen bapanta si Daud! Nipoji mo 
Dèbata sintèmbul i!" 

1l Nai soh mo Jesus mi Jerusalem, 
ibengketti mo Bages Dèbata, iperèso 
mo kuliling, nai berkat mo la mi Betania 
rebbakken sisinNa sisipuluh dua idi, 
kumarna enggo gellap. 

12 Sibarembenkenna, berkat kessa kalak 
idi i Betania nai, mellèhè mo iakap Jesus. 

13 tatap mo sada ngkabenna kayu ara 
ntem-ntem bulungna. Idahi mo batang 
kayu ara idi lako menengngen tah lot 
buahna. Tapi soh kessa la mi benna kayu 
ara idi, pellin bulungna ngo kessa lot 
idapet, ai madèng mosimna merbuah. 

14 Nai idokken Jesus mo mi kayu ara idi, 
"Mulai bagèndari nai, isè poda ndorok 
nèngè kipangan buahmu!" Idengkoh sisin 
Jesus ngo kata idi. 

15 Nai soh mo kalak idi mi Jerusalem, 
janah laus mo Jesus mi Bages Dèbata. 
lusir Jesus mo karina jelma simertiga-tiga 
dekket simenokor nisidi. Mèja ni kalak 
penukari kèpèng pè dekket bangku 
simerdèa ndarapati ipentombang- 
mbalingken ngo karinana. 

16 |sè poda ipadiat merembah barang 
kadè sambing arap kasèan Bages Dèbata 
idi. 

17 Nai ipeddahi Jesus mo nisidi, nina mo, 
"Otang lot ngo tersurat ibas Bibèl bagèen: 
Idokken Dèbata, bekkas mersodip karina 
bangsa ngo BagesKu! Tapi gabè ibaing 
kènè nola ngo Bages Dèbata gabè bekkas 
pennamun!" 

18 |dengkoh imam-imam ekuten dekket 
guru-guru agama ngo rana idi. Itulusi 

kalak idi mo dalan lako memmunuh Jesus, 
ai mbiar ngo kalak idi midahSa, kerna 
karina jelma nterem kagum mendengkoh 
peddahNa. 

19 Cibonkenna idi, itadingken Jesus 
dekket sisinNa mo kuta idi. 

20 Njengkas sibarembenkenna i, tikan 
ilausi kalak i kayuara idi, idah kalak i mo 
enggo matè kayu ara idi soh mi uratna. 

2! Nai ièngèt si Petrus mo rana sienggo 
iruapken Jesus mi kayuara idi. Gabè 
idokken si Petrus mo, "O Guru, tengen mo. 
Kayu ara sikenna kata idi enggo matè!" 

22 laloi Jesus mo, "Èngèt mol Percaya mo 
ko bai Dèbata. 

23 Ndorok ngo dokkenken ndènè taba 
uruk ènda, 'Mompat mo kono janah capak 
mi laut!' saut ngo bagidi; asal mo ulang 
ragu-ragu kènè, janah mula percaya kènè, 
saut ngo sinidokken ndènè i karinana. 

24 Kernana i èngèt kènè mo: Mula 
mersodip kènè, mengido barang kadè, 
percaya mo kènè, enggo iberè Dèbata bai 
ndènè sinipido ndènè i, nai jaloon ndènè 
Mo idi. 

25 Janah mula mersodip kènè, keppè 
oda selloh ukur ndènè taba sada kalak, 

lebbèen mo ampuni kènè ia, asa iampuni 
Bapa ndènè ni sorga i dosa-dosa ndènè. 

26 [Mula oda iampuni kènè dosa sidèban, 
dosa-dosa ndènè pè, oda iampuni Bapa 
ndènè ni sorga idi.]" 

27 Mulak nola mo kalak i mi Jerusalem. Nai 
tikan merdalani mi kuliling Bages Dèbata, 
roh mo imam-imam ekuten, guru-guru 
agama dekket pengulu-pengulu Jahudi 
mendahi Jesus. 

28 Mengkuso mo kalak idi, "Kadè dalanna 
asa pang Kono memaing karinana ènda? 
Isè ngo memerrèken hak bamu lako 
memmaing bagidi?" 

22 laloi Jesus mo, "Aku pè naing kukusoi 
ngo kènè lebbè. Mula ialoi kènè kuso- 
kusongKu idi, nai pè asa Kubagahken bai 
ndènè terrèngèt hakku lako mahanken 
bagidi. 

30 Bagahken kènè mo bangku, isè ngo 
merrèken hak bai si Johanes Perridiken 
lako perridiken kalak, Dèbata ngo barang 
jelma?" 

3! Nai mersungkuun mo kalak i samahsa, 
nina kalak idi, "Bakunè pendokkenta? 'Mula 
sidokken bai Dèbata nai,' dokkenenna 
mo banta, kasa oda percaya kènè taba si 
Johanes?' 

32 Tapi mahal ngo mendokken bai jelma 
nai." Kerna mbiar kalak i midah jelma 
nterrem, ai karina kalak mendokken, nabi 
ngo si Johanes. 

33 Jadi ialoi kalak idi mo, "Oda kubettoh 
kami." Nai idokken Jesus mo taba kalak i, 
"Mula bagi ngo, Aku pè oda kubagahken 
taba kènè terrèngèt hakku lako mahanken 
karinana idi." 

] 2 'Enggo kessa i, mengerana mo 

Jesus merkitè-kitè codiin mendahi 
imam-imam ekuten guru-guru agama 
bagi ma dekket pengulu-pengulu Jahudi 
idi. |dokken Jesus mo, "Lot mo sada kalak 
merpekken anggur, ipagar mo kuliling 
pekkenna idi. Nai ikurak mo lubang 
bekkas memerroh anggur i, janah ibahan 
mo pantar bekkas jaga. Enggo kessa i, 
ipebellah pinangken mo pekken anggur 
idi taba sigajiin. Nai laus mo ia kiladang. 

2Enggo kessa dapet katikana mosim 
menapu buah anggur, ipasulak sidasa 
idi mo sada kalak naposona mendahi 
simemellah pinang idi lako menjalo 
bagianna ibas hasil pekken i nai. 

3 Tapi itangkup simemellah pinang 
pekken idi mo naposo pasulaken i, 

ipekpekki mo, ipasulak mo balik, laju 
bagidi merembah kadè poda. 

“Nai ipasulak sidasa pekken idi nola 
mo naposona sidèban. Tapi ipekpekki 
pemellah pinang idi mo takal naposo idi, 
janah iusir ninganna ipelèa-lèa. 

> Ipasulak sidasa pekken i dèng ma 
mo naposona sidèban. Tapi ibunuh ngo 
naposo idi, bagi mo dakdak ibaing kalak 
idi taba mbuè naposo sidèbanna ma, lot 
dèba ipekpekki lot dèba ibunuh. 

SIsè nola mo ndorok bagèndari 
pasulaken sidasa pekken idi? Pellin sada 
kalak nai ngo kessa, imo anakna sendiri, 
nikekellengenna. Jadi perpodi ipasulak mo 
anakna sendiri mendahi pemellah pinang 
idi. Bakunè pè ihargai ngo anakku, katèna. 

7? Tapi mengerrana mo pemellah pinang 
i samah-samahsa, 'En ngo warisna, aci 
sibunuh mo ia, asa banta milikna idi." 

8 Nai itangkup kalak i mo anak idi, ibunuh 
mo. Bangkèna pè ipitakken mi ruar pekken 
idi." 

9 Nai idokken Jesus nola mo, "Kadè mo 
ndia ibaing sidasa pekken idi? Bakunè pe 
kennah roh ngo ia, janah ibunuh pemellah 
pinang i, gabè ipesoh janah iberrèken bai 
pemellah pinang sidèban. 

10 Tentu enggo pennah ijaka kènè ayat 
sitersurat i Bibèl bagèen, Batu sinipitakken 
tukang bages idi enggo gabè batu persoki. 

11 Ènda mo pemaing Tuhan; soh mo 
mendèna." 

12 Pengituai-pengituai Jahudi 
simendengkoh codiin idi merusaha 
lako menangkup Jesus, ai ibettoh kalak i 
ngo codiin idi merlapaten janah mengenna 
bai kalak idi, tapi mbiar ngo kalak i midah 
jelma mbellang. Jadi itadingken kalak i mo 
Jesus. 

13 Barang piga kalak Parisè dekket horong 
si Herodes, ipasulak lako mengenggep 
Jesus merkitè-kitè kuso-kuso. 

'4“Roh mo kalak idi mendahi Jesus 
nina mo, "O Guru, kubettoh kami, kono 
sada kalak perrukur sènteng janah oda 
pella isarihken kono bakunè pemmikiren 
ndèba terrèngèt kono. lajarken kono 
ngo terrèngèt lemmo atè Dèbata imo 
merdengan kebennaren sambing, kerna 
oda mengidahidah abè kono. Nai bakunè 
dok atèmu, bagahken mo bai nami, 
'Mula sigarar belasting taba Kèsar Rom, 
mengelanggar hatoren agama ngo i 
barang oda? Kennah sigarar ngo idi 
barang oda?" 

15 Ibettoh Jesus ngo taki-taki kalak idi. 
Nai ialoi mo, "Kasa ienggep kènè Aku? 
Pacidah mo taba Aku sada kèpèng pirak." 

16 Nai iberrèken kalak i mo tabaSa sada 
kèpèng pirak. Ikuso Jesus mo kalak idi, 
"Gombaren janah cap isè ngo èn?" "Kèsar," 
nina kalak idi mengaloi. 

17 "Mula bagi ngo," nina Jesus, "Berrèken 
kènè mo balik bai Kèsar barang milik 
Kèsar, janah berrèken balik bai Dèbata, 
barang milik Dèbata." 

18 Roh mo mendahi Jesus piga-piga 
kalak Sadusè. [Kalak èn mo horong 
simendokken, oda lot ndorok balik 
nggelluh enggo kessa matè.] 

19"O Guru," nina kalak idi taba Jesus. 
"Ipeddahken si Musa banta mula matè 
daholi menadingken sinibagesna, oda 
sanga lot dèng dukakna, kennah igelluhi 
anggina mo daberru simbalu i, lako 
pecèndekken turunen bai kakana sienggo 
matè i. 

20 Lot mo pitu kalak sibeltek. Kabin mo 
situaan i, mènter matè oda dèng sanga lot 
dukakna. 

2! Nai ialihken anggina sipeduaken mo 
daberru mbalu i. Tapi ia pè matè ma mo 

oda sanga lot dukakna. Bagi ma mo bang 
sipetelluken, 

22 dekket peempatken soh mi pepituken. 
Ujungna matè ma mo dekket daberru idi. 

23 Mula balik nggelluh kalak i karina 
i ari kiamat, sinibages isè mo daberru 
idi? Kerna pituna kalak i enggo kabin 
dekketsa!" 

24laloi Jesus mo, "Enggo laling kènè. 
Kerna oda iantusi kènè Bibèl, janah kuasa 
Dèbata pè oda iarti kènè. 

25 Ai mula balik nggelluh nola simatè idi, 
oda nèngè ngo kabin idi, tapi pergelluh 
kalak idi tosè bagè malaèkat ni sorga idi 
nai ngo. 

26 Janah terrèngèt sienggo matè ipegelluh 
mengolihi, makdèng ngo nung ijaka kènè 
ibas bukku si Musa, 'Aku ngo Dèbata si 
Abraham, Dèbata si Isak dekket Dèbata si 
Jakob.' 

27 Ukum Dèbata i oda ngo Dèbata kalak 
simatè. Dèbata kalak singgelluh ngo la. 
Pilit ngo pengantusi ndènè i!" 

28 Nai roh mo sada kalak guru agama 
mendengkohken pengeranaan Jesus 
dekket kalak Sadusè idi. Idah guru agama 
idi enggo mendè pengaloi Jesus taba kalak 
idi i. Nai mengkuso mo ia taba Jesus, 

"Siapaina ngo patiin siperluna kalohon 
ibas nasa patiin idi nai?" 

29 laloi Jesus mo, "Patin raya perlebbè 
imo, 'Dengkohken kènè mo bangsa Israel! 
Pellin Dèbata Tuhanta idi ngo kessa 
Dèbata. 

30 Kennah kekellengenmu ngo Tuhan 
Dèbatamu ibas nasa atèmu dekket nasa 
kessahmu, dekket nasa pikirenmu dekket 
nasa gegohmu!' 

31 Patiin raya peduaken imo, 'Kennah 
kekellengenmu ngo sidèban, bagè 
pengkekelengimu mi dirimu sendiri." Oda 
lot nèngè patiin sidèban belgahen dari 
pada patiin sidua idi." 

32 Nai idokken guru agama id mo taba 
Jesus, "Tuhu kaloon ngo Pengaloi Gurui! 
Bennar ngo karina nidokkenmu idi, pellin 
Dèbata ngo kessa Tuhan, oda lot nèngè 
laènkenna. 

33 Janah kennah ikekelengi jelma ngo 
Dèbata, ibas nasa atè-atèna, dekket 
ibas nasa pikirenna, dekket ibas nasa 
gegohna, janah kennah ikekelengi ngo 
jelma sidèban bagè pengkekelengina mi 
dirina sendiri. Lotiin ngo bagidi, ulang 
pada memèlèken pinakan bak pèlèen 
sidèbanna i babo langgaten taba Dèbata." 

34 Idah Jesus pengaloi guru agama idi 
enggo mo mendè kalohon. Gabè idokken 
Jesus mo mbangsa, “Enggo mulai iarti 
kono bakunè carana gabè ginemgem 
i Kerajaen Dèbata." Enggo kessa i, isè 
nèngè poda pang memmaing kuso-kuso 
taba Jesus. 

35 Sinderrang mengajari idi i Bages 
Dèbata, mengkuso mo Jesus, "Bakunè ngo 
asa idokken guru-guru agama, ukum Raja 
Sipaluah idi pemparen si Daud? 

36 Keppèken si Daud sendiri -- kumerna 
idomi Tendi Dèbata — mendokken, 
'Enggo idokken Tuhan i taba Tuhanku; 
kundul mo kono i kamuhunKu mèma 
Kubaing karina musuhMu tunduk baMu.' 

37 Jadi, mula si Daud mendokken la 
"Tuhan', nai bakunè mo jadina Raja 
Sipaluah idi pemparen si Daud?" Jelma 
nterrem silot i Bages Dèbata idi, sennang 
ngo mendengkoh Jesus mengajar. 

38 Ibas pengajaren idi idokken Jesus, 
"Jaga mo kènè taba guru-guru agama. 
Ngkasah ngo kalak i merdalan-dalan 
memakkè jubah nggeddang janah lolo 
ngo ia mula ihormati dèba i pasar-pasar. 

39 Ipilih kalak i ngo bekkas mehangga i 
bages perguruun dekket i pèsta-pèsta. 

40 kilang kalak i ngo simebbalu, 
janah iakkal-akkali dekket bagesna. 

Lako memmoniken kejahaten kalak idi, 
mersodip nggeddang mo kalak idi. Asa, 
mberrat ngo hukum mengenna mi kalak i 
seggen!" 

41 Sikali, kundul mo Jesus i gembar 
pèti pèlèen i Bages Dèbata. Iperdatèken 
Jesus mo jelma simenèktèkken kèpèngna 
mèduk mi sidi, 

42 hai roh mo sada kalak daberru 
simebbalu. Irèhrèhken ma mo dua kèpèng 
tembaga, imo pèsèr, im siperterruhna 
kèpèng. 

43 Mènter idilo Jesus mo sisinNa, idokken 
mo taba kalak idi, "Perratèken kènè mo 
èn: Buèen ngo kèpèng niberrèken daberru 
simebbalu sincor adèi mi pèti-pèti idi 
ulang pada niberrèken karina kalak 
sidèbanna i. 

44 Kerna karina kalak i lebbih-lebbih 
hartana ngo iberèken. Tapi daberru 
simebbalu idi, tukasi pè ncor ia -- enggo 
iberrèken karina silot bana tukasi pè idi 
ngo kessa nggelluhna." 

] 3 'Enggo kessai laus mo Jesus i Bages 

Dèbata i nai. Sinderrang bagidi 
idokken sada kalak ibas sisiin i nai mo, "O 

Guru, tengen mo bages ènda, bagi dekket 
batu nisusunna i. Soh mo mendèna!" 
2laloi Jesus mo, "lidah kono bagidi 
belgahna bages idi? Sada batu pè oda 
lot nèngè mersusun i bekkas idi tading. 
Kennah irumpakken ngo karinana." 
3Kessa i laus mo Jesus mi Uruk Zaitun 
janah kundul i sada bekkas mendempak 
mi lebbè Bages Dèbata. Roh mo mendahisa 
si Petrus, si Jakobus, si Johanes dekket si 
Andreas lako mengeranai pellin. 
4"Bagahken mo bai nami Guru," nina 
kalak idi tabaSa. "Ndigan mo masa idi 
karinana?" Janah kadè mo tanda-tandana 
mula enggo dapet tikkina masa idi. 
>"Kennah lot ngo germet bai ndènè," 
nina Jesus mengaloi, "asa ulang itipu dèba 
kènè. 

6 Mbuè ngo kalak roh merkitè-kitè 
gerarKu ia nina, janah mendokken, 'Aku 
ngo la!' nai itipu mo mbuè jelma. 

“ Mula idengkoh kènè berrita geraha, 
ulang kènè mbiar. Kennah masa ngo 
sibagidi, tapi madèng ngo roh kettikana 
kiamat. 

8 Mergeraha mo bangsa sisada 
merraloken bangsa sisada nai. Lako i dikè, 
masa mo rènur dekket kellèhèen. Karina 

idi pellin pertemmenanna dèng ngo idi 
bagè pengakap sada partua ibages rabisen 
nderrang lako kettaring. 

2 Asa kennah mermanat ngo kènè, kerna 
kènè pè naing itangkup ngo janah iaduken 
mi runggu agama. Ipekpekki mo kènè 
i bages perguruun. Icaran mo kènè mi 
hadeppen penguasa dekket raja-raja 
kumernaken Aku, asa merkitè bagidi 
tindangken kènè terrèngèt Aku mendanhi 
kalak idi. 

10 Kennah lebbè isarken mo Sukuten 
Kelluahen bai Dèbata nai mi karina 
bangsa. 

11 Mula itangkup kènè, janah mula 
iembahken mi perhukumen, ulang kènè 
mbiar terrèngèt sinaing dokkenken 
ndènè. Mula enggo dapet tikkina naing 
mengerana, ruapken mo barang kadè 
sinibagahken Tuhan idi bamu sinaing 
ruapenkenmu i kettikana. Karina rana 
sinaing ranaenken ndènè, oda ngo rana 
ndènè idi, tapi rana siroh bai Tendi Dèbata 
nai ngo idi. 

12 |takiken jelma mo dengan sibeltekna 
sendiri lako bunuhen. Bagi ma mo masa 
bai bapana mi dukakna. Dukak-dukak 

mengalo bai partuana, janah pesakatken 
kalak i lako bunuhen. 

13 Karina ngo kalak merceggo atè midah 
kènè kumarnaken Aku. Tapi barang isè 
menahan soh mi puncana, ia ngo kessa 
ipaluah." 

14"Nai idahen ndènè mo, pengelako siso 
puna-puna masa i bekkas siso patutna. 
(Cataten penjaka: arti mo kadè lapatenna 
idi). Masa kessa idi, kalak sitading i Juda 
kennah mperrus mi delleng. 

1> Kalak si ni pagu, ulang pella nèngè 
susur lako memmuat barang kadè i bages 
nai. 

16 Kalak si ni juma, ulang pella balik 
nèngè lako mengaleng jubahna. 

17 Soh mo ntengngamna simasa idi taba 
daberru simengkandong dekket partua 
ibages pennusuun. 

18 Mersodip mo taba Dèbata, asa ulang 
masa bagidi tikan ari perrudan. 

19 Kerna tikan bagidi lot mo kepersuken 
ntengam kalohoon, makdèng nung masa 
bagidi i dunia èn kessa nai itempa Dèbata 
dunia èn soh mi bagèndari, janah oda 
nèngè masa mi podinken èn. 

20 Ukum oda kin ipejoppok Dèbata 
tikki simasa idi, isè poda lot meluah. 

Tapi kemulihken ummatNa i ngo, gabè 
ipejoppok Dèbata tikkina. 

21 Sinderrang bagidi, mula lot mendokken 
taba kènè, 'Ita tengen mo, Raja Sipaluah 
niperbagah-bagah idi isèn ngo la, barang 
i sadèi ngo la!' -- ulang kènè percaya taba 
kalak idi. 

22 Kerna raja-raja sipaluah palsu 
dekket nabi-nabi palsu naing roh. 

Ibaing kalak idi ngo ulaan kellengangen 
dekket tanda-tanda kellengangen lako 
menipu ginemgem Dèbata. Janah ninggat 
siterbakinsa, dekket ngo sienggo terpilih 
idi ma. 

23 Jadi, manat mo! Enggo Kubagahken 
karinana idi taba kènè, sinderrang madèng 
i permasana." 

24 "Enggo kessa salpun tikki simpersuk 
idi, gellap mo mataniari, bulan i pè maknè 
mercuhaya. 

2> Merrurus mo bintang ni langit idi, 
janah sompar-baèr mo karina silotna i 
abang-abang i. 

26 Sinderrang bagidi, teridah mo roh 
Anak Jelma i bagasen hembun merdengan 
hejji bak kuasa. 

27 |pasulak mo malaèkatna lako 
pedèmpuken bangsana sienggo terpilih i 


MARKUS 13.28-34 80 


dèsa siempat idi nai, i punca tanoh èn soh 
mi punca sisada janah i punca langit soh 
mi punca sisada ma." 

28 "Perdatèken kènè mo kayuara idi, 
mula mertunasi ia merratah bagi janah 
melamlam, ibettoh kènè mo mosim 
mpeddas enggo mayak njolmit. 

22 Bagi ma mo mula idah kè ma masa 
sindai, bettoh kènè mo enggo njolmit 
kalohon tikkina. 

30 Èngèt mo! Karinana simasa idi terjadi 
nderrang madèng matè karina jelma 
singgelluh bagèndari. 

3! Salpun pè langit dekket tanoh, tapi 
ukum katangKu oda ndorok salpun." 

32 "Tukasi pè bagidi, sada kalak 
poda memettoh ndigan arina barang 
pè kettikana. Malaèkat-malaèkat ni 
sorga idi poda, Anak Dèbata pè oda 
memettoh, pellin Bapa i sambing ngo 
kessa bettoh-bettohen. 

33 Asa kennah ngo kènè ndungo janah 
mergermet gennep tèk, ai oda ibettoh 
kènè, ndigan mo kettikana. 

34 Codi ngo i bagè sada kalak 
menadingken bagesna laus mi bekkas 
ndaoh. Itennahi mo naposona lako 
menjamotken bagesna idi, janah iberrèken 


MARKUS 13.35-14.3 8 | 


siulanken naposo idi gennep. Taba 
penjaga pèntu itennahi asa mendè-mendè 
ijaga. 

35 Kernana i, kènè pè kennah merjaga- 
jaga ngo, ai oda ibettoh kènè ndigan 
pekiroh sidasa bages idi — tah ciboon, 
tah tengah mberngin, tah takuak manuk, 
barang pè tah nderrang mbincar mataniari. 

36 Mula simpusta ia roh, ulang mo idapet 
kènè terpeddem. 

37 Kadè siKubagahken bai ndènè èn, 
Kubagahken ma ngo i taba karinana jelma, 
ndungo mo kono janah mergermet!" 

] 4 l Dua ari nai asa dapet Pèsta Paskah 

dekket Ari Raya Roti Siso Meragi. 
Imam-imam ekuten dekket guru-guru 
agama menulusi dalan lako menangkup 
Jesus sip-sip naing bunuhenna. 

2 "Tapi ulang mo silaluken idi tikan 
pèsta idi," nina kalak idi, "asa ulang masa 
kegontaren." 

3 Tikan Jesus tupung i Betania, i bages 
si Simon simersakit puru nambi idi kin, 
roh mo sada kalak kalak mendahiSa 
merembah gori-gori merrisi minak 
baungkus. Sinderrang mangan Jesus, 
ipecahken daberru idi mo gori-gori 
idi, iarirken mo minak baungkus idi mi 


MARKUS 14.4-10 82 


babontakal Jesus. Maharga kalohoon ngo 
minak baungkus idi, ijadiken pulungen 
urat baungkus nai. 

“Ceggo mo atè dèba jelma silot nisidi, 
nina mo samah-samanhsa, "Kadè gunana 
ibakin bagidi minak baungkus idi? 

> Ndorok ngo idèa minak idi lebbih 
tellu ratus kèpèng pirak; janah iberrèken 
tokorna idi bai kalak sincoor!" Ngerrah mo 
atè kalak idi taba daberru idi. 

6Tapi nina Jesus mo, "Belli mo ia! Kasa 
isusahi kènè ia? Ibaing ngo mendè janah 
sipojiin taba Aku. 

“ Dak lot ngo i tengah-tengah ndènè 
kalak sincoor gennep tèk, mula uè kènè, 
ndorok ngo iurupi kènè kalak idi. Tapi 
ukum Aku oda ngo menettap rebbak kènè. 

8 Ibaing daberru èn ngo kadè sindorok 
ibakin. Sinderrang madèng dapet 
kettikana, enggo ikebbasi Aku merkitè 
minak baungkus hatoren mengkubur Aku. 

9 Percaya mo kènè! Barang idikè i suberri 
dunia èn Sukuten Kelluahen idi ibagahken, 
isukutken ma ngo sinibakin daberru èn 
mahan pernèngèten bana." 

10 Sada kalak ibas sisiin Jesus si sipuluh 
dua kalak idi nai, mergerar si Judas 
Iskariot laus ngo ia mendahi imam-imam 

ekuten dekket niat menelbuh Jesus lako 
bai kalak idi. 

11 Nai sennang kalohon mo iakap kalak 
i mendengkoh pengidoon idi janah 
merjandi mo kalak i merrèken riar taba si 
Judas. Nai mènter itentuken si Judas mo 
tikkina lako menelbuh Jesus. 

121 ari perlebbè Pèsta Roti Mak Meragi 
i — idahi smsinna mo Jesus. Biasa ngo i 
ari i isembellih biri-biri Paskah — Ikusoi 
sisiin i mo Jesus, "I dikè ngo dok atèmu 
kuhantari kami pangaan Paskah bai Guru 
i?" 

13 Nai ipasulak Jesus mo dua kalak sisiin 
idi, nina mo, "Laus mo kènè mi kuta, 
pejumpa ngo kènè nahan i sidi dekket 
sada daholi merembah jantar merrisi laè. 
Èkutken kènè mo ia, 

14 mi bages sinaing bengkettenna, janah 
dokken mo taba sidasa bages i, 'Alè bapa, 
ikusoken Guru i, idikè ngo bekkas Guru 
i dekket sisinNa lako kipangan pangaan 
Paskah.' 

13 Nai ituduhken mo bai ndènè sada bilik 
mbelgah perdates. Enggo kin ngo iatur 
bekkas idi dekket perkakasna, i sidi mo 
hantari banta." 

16 Nai laus mo sisin sidua kalak i mi 
kuta. Tuhu ngo bagè sinidokken Jesus 
idi karinana. Mènter ikebbasi kalak i mo 
pangaan Paskah idi. 

17 Berngin kessa, roh mo Jesus dekket 
sisinNa sisipuluh dua i. 

18 Sidang kundul kalak i mangan, 
idokken Jesus mo, "Dengkohken kènè 
mo sikudokken èn, sada kalak bai ndènè 
nai sirebbakken mangan dekket Aku 
bagèndari, naing menelbuh Aku." 

19 Gabè bonek kalohoon mo sisiin idi. Nai 
mengkuso mo sisiin idi sasakalak mendahi 
Jesus, "Oda ma ngo aku i Tuhan?" 

20 laloi Jesus mo, "Ukum kalakna imo 
sada kalak ibas kènè sisipuluh dua èn nai. 
Imo sirebbak sada permangaan dekket 
Aku. 

2! Tuhu ukum Anak Jelma kennah matè 
ngo bagè sienggo tersurat ibas Bibèl. Tapi 
magosiana i kalak simenelbuh Anak Jelma 
i!l Padaan kin ia ulang sanga tubuh!" 

2? Sinderrang mangan idi kalak i, ibuat 
Jesus mo roti, idokken mo sodip mellias 
atè mi Dèbata. Ipenggelli mo roti idi, nai 
ipemberrèken mo taba sisinNa ninganna 
idokken, "Pangan kènè mo dagingKu ngo 
èn." 

23 Enggo kessa pul idi, ibuat nola mo 
sada perrènumen anggur. Idokken mo 
sodip mellias atè mi Dèbata, nai iberrèken 
mo siènumen idi bai sisinNa. Karina kalak 
idi mengènum anggur i sidi nai. 

24 Enggo kessa bagidi, idokken Jesus mo, 
"DarohKu ngo èn, siniorèken menebbus 
mbuè jelma, daroh mensahken perjandiin 
Dèbata. 

25 Percaya mo kènè: Oda nè Kuènum 
anggur bagèen i, soh mi katika Aku 
mènum anggur sirimbaru rebbak dekket 
kènè i Dunia Rimbaru rebbak BapangKu." 

26 Nai iendèken kalak i mo sada endè 
pemoji-mojiin. Janah enggo kessa pul idi, 
laus mo kalak i mi Uruk Jetun. 

27 Mengerana nola mo Jesus taba 
kalak idi, "Mperrus ngo kènè karina 
menadingken Aku. Kerna tersurat ngo ibas 
Bibèl, 'Ibunuh Dèbata ngo permakan idi, 
nai mperrus mo biri-birina mersitendeng 
dalanna.' 

28 Tapi enggo kessa balik nggelluh Aku, 
Kulebbèi mo kènè mi Galilea." 

23 "Oda," nina si Petrus mengaloi, "Barang 
karina nola kalak i menadingken Guru i, 
ukum aku oda ngo." 

30 "Èngèt mo," nina Jesus, "I berngin 
ènda, sinderrang makdèng takuak manuk 
peddua kaliken, enggo mo tellu kali kono 
memerso, oda itandai ko nimu Aku." 

3! Mènter ialoi si Petrus mo ntompel, 
"Mula pè kennah matè aku rebbak 
dekket Guru i, bakunè pè oda nggèut aku 
mendokken oda kutandai Guru i." Karinana 
ngo sisiin sidèbanna i mendokken bagi. 

32 Soh mo kalak idi mi sada bekkas 
mergerar Getsemane. Idokken Jesus mo 
taba sisinNa, "Kundul mo kènè lebbè i 
sènda, Aku laus sigejap mersodip." 

33 Nai iarahken Jesus mo si Petrus, si 
Jakobus dekket si Johanes laus rebbak 
dekketSa. Mulai mo bonek ukurna janah 
bulisah. 

34"Soh mo bonekna ukurKu," nina Jesus 
taba kalak i, "bagè dosken naing matè ngo 
pengakapKu. Pèma kènè mo i sènda janah 
ulang kè terpeddem!" 

35 Laus mo Jesus narih ndaoh cituk, nai 
tangkep mo mi tanoh janah mersodip. 
Ibas sodipNa idi ipidoken, mula ndorok 
asa ulang pella irasai simpersuk idi. 

36 "Alè Pa, O Pa," nina, "Ai oda lot mak 
terpetupa Bapa i. Agoi mo kinipersuk èn 

bangKu nai. Tapi ulang mo lemmongku, 
lemmoMu mo saut." 

37 Enggo kessa i, balik mo Jesus, janah 
meddem ngo idapet sisinNa idi. |dokken 
mo taba si Petrus, "Simon, meddem ngo 
kono? Oda ngo terbaing kono ndungo 
giamken sada jom?" 

38 |dokken Jesus nola mo taba kalak idi, 
"Ndungo mo kènè janah mersodip, asa 
ulang mbengket kènè mi pengojiin. Ukum 
tendimu uè ngo mengulaken sibennar, 
tapi oda terrulaken kènè kerna ndotè ngo 
tabiat jelma." 

39 lolihi Jesus nola mo mersodip sikali nai 
janah mendokken kata sodip bagè sindai 
ma. 

40 Enggo kessa i, balik nola mo ia 
mendahi sisinNa, janah idapet meddem 
dèng ma ngo kalak idi, ai soh mo 
mbotongna cilèben kalak i. Gabè oda 
ibettoh kalak idi kadè sidokkenkenna taba 
Jesus. 

41 Tikan Jesus balik petellu kaliken taba 
kalak idi, idokken mo, "lempet kènè dèng 
ngo meddem dekket mentadi? Enggo mi! 
Enggo jupa tikkina Anak Jelma itangkup 
janah ipesakat mendahi kalak perdosa. 

42 Kèkè mo kènè, laus mo kita. Tengngen! 
Idi mo enggo roh menelbuh Aku!" 

43 Ningan tikan mengerana dèng Jesus, 
roh mo si Judas, sada kalak ibas sisipuluh 
dua sSisiin idi nai. Rebbak dekketsa roh 
ma mo mbuè kalak merpeddang dekket 
merpalu-palu. Ipasulak imam-imam 
ekuten ngo kalak idi dekket guru-guru 
agama bagi ma pengulu-pengulu Jahudi. 

44 Enggo kin ngo itentuken penelbuh idi 
tanda bai kalak idi. “Mula idi kusanggoh," 
nina taba kalak idi, “l mo ia. Tangkup mo 
la janah iembah ijaga mertuhu-tuhu." 

45 Soh kessa si Judas, mènter idapetken 
mo Jesus janah nina mo, “Njuah-njuah 
Guru!" nai mènter isanggoh mo Jesus. 

46 Mènter roh mo jelma sirebbakken 
dekket si Judas idi menangkup Jesus, 
janah ilanggu mo la. 

47 Tapi sada kalak silot ni sidi menintak 
peddangna, itampul mo coping naposo 
imam huntuun idi sanga ntalsun. 

48 Nai idokken Jesus mo taba kalak idi, 
"Penjahat ngo Aku katèndènè, asa roh 
kènè merpeddang dekket merpalu-palu 
lako menangkup Aku? 

49 Gennep ari ngo Aku mengajari i 
Bages Dèbata i hadeppen ndènè, tapi 

oda itangkup kènè Aku. Tapi kennah ngo 
bagidi, asa saut bagè sitersurat ibas Bibèl 
idi." 

50 Mperrus ngo karina sisiin Jesus idi 
menadingkensSa. 

>l Lot mo sada kalak anak perrana 
mengèkutken Jesus, pellin sirambar gedda 
ngo kessa i dagingna. Naing itangkup mo 
dekket ia. 

>2 Tapi ipaluahi mo geddana i, mperrus 
mo ia lubus sambing bagidi. 

>3 liring mo Jesus mi bages imam 
huntuun. Enggo tumpu i sidi imam-imam 
ekuten, pengulu-pengulu Jahudi dekket 
guru agama. 

>4 Dak mendirip-ndirip ngo si Petrus 
mengèkutken Jesus i podi nai narih ndaoh, 
soh mbengket mi kasèan bages imam 
huntuun idi. Kundul mo ia i sidi cidudu 
i gembar api lako pepedasken dagingna 
rebbak dekket perjaga idi. 

>> Imam-imam ekuten bak karina 
anggota rungguun mbellen idi menulusi 
dalan dekket bukti-bukti menalahken 
Jesus, asa ndorok ihukum matè. Tapi oda 
lot dapet kalak idi giamken sada pè. 

26 Mbuè ngo ipecènder saksi-saksi palsu, 
tapi merralo ngo kesaksiin kalak idi 
karina. 

>/ Nai cènder nola mo tah piga kalak nai 
saksi palsu. 

28 |dokken mo, "Kudengkoh kami idokken 
kalak èn, Kurumpakken mo Bages Dèbata 
sinipecènder jelma ènda, janah enggo 
kessa tellu ari, Kupajek nola mo Bages 
Dèbata sidèban siso nibahan jelma." 

>9 Tapi pengindangken kalak idi pè tong 
ngo merralo samah-samahsa. 

60 Nai cènder mo imam huntuun i 
hadeppen kalak idi karina, ikuso mo 
Jesus, "Oda ngo terraloi Kono giam sada 
kesaksiin kalak i terrèngèt Kono?" 

6l Tapi sip sambing ngo Jesus, laju oda 
ialoi. Nai ikusoi imam huntuun i mo 
sikali nai mendahi Jesus, "Kono ngo Raja 
Sipaluah niperbagah-bagah idi? Anak 
Dèbata Simbadia ngo kono?" 

62 "Aku mo i!" nina Jesus, "Idahen ndènè 
karina mo Anak Jelma i kundul i kamuhun 
Dèbata Pergegoh Sisotercodi, janah idahen 
ndènè mo la roh ibagasen hembun i langit 
nai!" 

63 Nai mènter iribakken imam huntuun 
i mo geddana, ninganna idokken, "Oda 
perlu nèngè saksi. 

64 Enggo idengkoh kènè ntompel 
kata-kataNa jahat idi. Bagèndari 
bakunè keputusenmu?" Karina kalak idi 
memmutusken salah Jesus, janah patut 
ihukum matè. 

65 Nai dèba kalak idi mulai mo mencèduri 
Jesus, lot dèba menutupi mataNa janah 
ipalui mo, ninganna idokken, "Aloi mo 
Kudengkoh, isè memmalu kono?" Perjaga 
i pè dekket ngo memarapi Jesus. 

66 sidang i kasèan i si Petrus, roh mo 
sada kalak naposo daberru imam huntuun 
i mi kasèan i. 

67 Idah kessa si Petrus cidudu i gembar 
api idi, iperdatèken mo abè si Petrus, 
idokken mo, "Kono pè otang sisiin Jesus 
kalak Nazaret idi ngo?" 

68 Tapi iperso si Petrus mo, "Oda kubettoh 
janah oda kuantusi kadè maksudmu," nina 
taba naposo idi. Nai laus mo si Petrus 
mi pèntu gerbang imam huntuun i. [Nai 
mènter takuak mo manuk.] 

69 Idah naposo daberru idi dèng ma mo ia 
i sidi. Idokken nola mo taba jelma nisidi, 

"Tuhu ngo kalak èn sada kalak ibas sisiin 
Jesus idi nai!” 

70 Tapi iperso si Petrus dèng ma. Oda 
ndekkah kessa bagidi, idokken jelma 
nisidi nola mo taba si Petrus, "Mak ndorok 
mada, sada kalak bai kalak i nai ngo kono, 
kerna kalak Galilea ngo kono!" 

7! Isumpah-sumpanhken si Petrus mo, 
nina mo, "Mènter isintakken pè aku, oda 
kutandai kalak nidokken ndènè i!" 

72 Gejapkenna idi mènter takuak mo 
manuk pedua kaliken. lèngèt si Petrus mo 
kata nidokken Jesus tabasa, “Nderrang 
madèng takuak manuk peddua kaliken, 
enggo tellu kali idokken kono, oda itandai 
kono Aku." Nai tangis semmep-semmep 
mo si Petrus. 

] 5 l Njengkas kalohon, karina runggu 

Agama rebbak dekket imam-imam 
ekuten, pengulu-pengulu Jahudi dekket 
guru-guru agama mersungkuun. Ilanggu 
kalak i mo Jesus, iiring mo la, janah 
ipesakat mendanhi si Latus. 

2Ikuso si Latus mo Jesus, "Tuhu ngo Kono 
raja kalak Jahudi?" "Uè! Bagè nidokkenmi 
mo tuhu,” nina Jesus mengaloi. 

3 Mbuè ngo tukas idokken imam-imam 
ekuten taba Jesus. 

“Nai ikuso si Latus nola mo Jesus, 
"Oda ngo uè Kono mengaloi? Tengen mo 
matcam bagè nitukasken kalak idi taba 
Kono!" 

> Tapi laju oda uè Jesus mengaloi, gabè 
lengang mo si Latus. 

6 Gennep Pèsta Paskah, ncemmal ngo 
ipaluah si Latus sada kalak sikurungen 
mengèkutken nipilih jelma nterrem. 

7 Ibas pemberontak-pemberontak 
sikurungen, lot mo sada kalak daholi 
mergerar si Barabas imo kalak simemunuh 
jelma tikan kegontaren. 

8Mertumpu mo jelma nterrem janah 
mengido taba si Latus asa ipaluah sada 
kalak sikurungen bagè ncemmalna. 

3lkuso si Latus mo kalak idi, "Uè ngo 
kènè asa kupaluah raja kalak Jahudi i bai 
ndènè?" 

10 Ibettoh si Latus ngo, iaduken imam- 
imam ekuten pè Jesus tabasa, pellin 
kumarna ncian ngo. 

11 Tapi iajar-ajari imam-imam idi mo 
jelma nterrem, asa ipido taba si Latus, si 
Barabas mo ipaluah. 

12 Nai idokken si Latus nola mo taba 
jelma nterrem i, "Mula bagi bakunè mo 

kubaing taba kalak sinidokken ndènè Raja 
kalak Jahudi?" 

13 Isurakken kalak idi mo, "Persilangken 
mo la!" 

14"Tapi kadè ngo pana kejahatenNa?" 
nina si Latus mengkusoi. Nai makin 
nggang mo isurakken kalak idi, 
“Persilangken mo la!" 

153 Nai ipaluah si Latus mo si Barabas 
taba kalak idi, kerna asa sennang ukur 
kalak idi. Enggo kessa i, ipasulak mo lako 
mengeligasi Jesus, nai ipessoh mo asa 
ipersilangken. 

16 lembah soridadu i mo Jesus mi bages 
perhukumen i istana gubèrnur. Nai karina 
pasukan idokken mo mertumpu. 

17 |pakkèken kalak i mo jubah mbara 
messiap taba Jesus, ibakin mo bulang- 
bulangna ibas dori-dori nai janah ibaing 
mo idi mi takal Jesus. 

18 Enggo kessa i, itabi kalak i mo la, 
"Njuah-njuah mo bai Raja kalak Jahudi!" 
nina kalak idi. 

19 Ipalui kalak idi mo takal Jesus 
dekket tongket, nai icèduri mo la janah 
mersembah mi hadeppenNa. 

20 Enggo kessa ipelèa-lèa kalak idi Jesus, 
ibuka kalak i mo jubah mbara-messiap 

idi, ipakkèken nola mo pakkènNa kin. 
Nai iiring kalak i mo la mi ruar asa 
ipersilangken. 

2! | tengah ndalan, ipaksa kalak i mo sada 
kalak daholi siroh i sosor kuta nai laus mi 
kuta merembah kayu persilang Jesus idi. 
(Gerarna si Simon — anak Kirene — bapa 
si Aleksander dekket si Rufus.) 

22 liring kalak i mo Jesus mi sada bekkas 
mergerar Golgota, lapatenna "Bekkas 
Tulan-tulan". 

23 Naing iberrè kalak i mo isidi bai Jesus 
anggur mercampur mur, tapi oda uè Jesus 
mengènum. 

24 Nai ipersilangken kalak i mo la, olesNa 
ibagi-bagiken merkitèken tendung. 

25 Pukkul sibah siceggen mo Jesus 
ipersilangken kalak idi. 

26] babo persilang idi isuratken ngo 
tukas bana bagèen, "Raja kalak Jahudi." 

27 Rebbak dekket Jesus ipersilangken 
kalak i ngo dua kalak nai pennamun, sada 
i kamuhunna, janah sada kalak nai kan 
kambirangna. 

28 [Merkitè i, saut mo sitersurat ibas 
Bibèl, "dokken dèba ngo ia kalak jahat."] 

29 Kalak simentas arap idi pè pellèa- 
lèaken janah mengerèhèi Jesus. 

Ipengopirken kalak i ngo takalna ninganna 
idokken, "Aa, akapi mo bagèndari! Kono 
sinaing mengerumpakken Bages Dèbata 
janah memajek nola ibagasen tellu ari. 

30 Susur mo kono i kayu persilang i nai 
janah paluah diriMu!" 

3! Bagi ma mo imam-imam ekuten dekket 
guru agama mengerèhèi Jesus. Nina kalak 
i mo samanhsa, "Sidèban ipaluah, keppè 
diriNa oda terpaluahsa! 

32 Mula Raja Israel ngo la janah Raja 
Sipaluah niperbagah-bagah idi, susur 
mo la i kayu persilang i nai asa kuidah 
kami janah asa percaya kami baNa!" Kalak 
nipersilangken rebbak dekket Jesus idi pè 
ipelèa-lèa ngo Jesus. 

33 Tengah ari nai, gellap mo suberri 
nagerri i tellu jom dekkahna. 

341 pukkul tellu ciboon, mersora nggang 
mo Jesus mendiloken, "Èloi, Èloi, lama 
sabakhtani?" Lapatenna, "Alè DèbatangKu, 
DèbatangKu, kasa itadingken Kono Aku?" 

35 Simendengkoh sora mendengkuk idi 
mendokken, “"Dengkohken, idiloi ngo si 
Elias!" 

36 Sada kalak bai kalak i nai lojang 
mengaleng lumut, isernepken mo mi 
anggur macem. Nai ilekketken mo lumut 

imi sada kayu, idudurken mo mi bibir 
Jesus, ninganna idokken, "Sipèma mo tah 
roh ma tuhu si Elias lako pesusurken la i 
kayu persilang i nai." 

37 Nai mersora nggang nola mo Jesus, 
mpostep mo kessahna. 

38 Merribak mo kirè-kirè Bages Dèbata, i 
babo nai mi terruh ribak dua. 

39 Soridadu sicènder i jolo kayu persilang 
idi, mengidah bakunè pendengkuk Jesus 
dekket permatèna, nina mo, “Tuhu ngo 
kalak èn Anak Dèbata!" 

40 Lot ma ngo ndaoh-ndaoh daberru 
memperdatèken karinana idi, imo si 
Salome, si Maria Magdalena, si Maria 
inang si Jakobus mposo dekket si Joses. 

4! Kalak i mo daberru simengèkutken 
janah mengkebasi, sinderrang i Galilea 
Jesus. Mbuè dèng ma ngo daberru sidèban 
i sidi sienggo roh mi Jerusalem rebbak 
dekket Jesus. 

42 Enggo mo ramben ari tikan roh si 
Josep i Arimatea nai. Anggota Sanhèdrin 
ngo ia janah kalak mersangap. Dak 
terpèma-pèma ngo ia mi Kerajaen 
Dèbata. Ari perkebbasen ngo ari i (imo 
ari mendapetken ari Sabat). Kernanai, 

iberraniken mo mendahi si Latus lako 
mengido bangkè Jesus. 

43 (15:42) 

44 Lengang ngo si Latus mendengkoh 
enggo matè Jesus. Ipasulak mo menenggoi 
sada kalak ekuten soridadu, ikusoi mo tah 
enggo ndekkah matè Jesus. 

“> Enggo kessa idengkoh pendokken 
ekuten soridadu i, ipaduè si Latus mo 
ibuat si Josep bangkè Jesus. 

46 Itokor si Jusuf mo kaèn kapan lennen 
halus, janah ipesampur kessa bangkè 
Jesus, ibalut mo dekket kaèn idi. Itaruhken 
mo bangkè Jesus mi sada pendèbaan 
rimbaru sinipahat ibas uruk batu. Nai 
igoling mo sada batu mbellen mi babah 
lubang kuburen idi mahan tutupna. 

47 Dak iperdatèken si Maria Magdalena 
dekket si Maria inang si Joses ngo i dikè 
Jesus igamparken. 

] 6 'Enggo kessa leppas ari Sabat, 

laus mo si Maria Magdalena, si 
Maria inang si Jakobus dekket si Salome 
menokor ramu-ramuun minak rempah 
mahan meminaki bangkè Jesus. 

2 Njengkas kalohon dèng ari perlebbè 
minggu i, laus mo kalak idi mi kuburen. 

31 tengah ndalan mengeranai mo kalak 
i samahsa, "Isè ngo mengurupi kita 
menggoling batu tutup lubang kuburen 
idi?" Ai mbelgah kalohon ngo batu idi. 
Tapi soh kessa kalak idi, iidah mo enggo 
tergoling batu idi. 

4(16:3) 

> Nai ibengketti kalak i mo pendèbaan i. 
Idah kalak i mo ibagasen lot sada anak 
perrana kundul kan kamuhun. Mbulan ngo 
jubahna gabè tersengget mo kalak i. 

6 Nina anak perrana i mo, "Ulang kènè 
mbiar. Kubettoh itulusi kènè ngo Jesus 
kalak Nazaret sienggo ipersilangken i. 
Oda isèn nè ia. Enggo kèkè ia! Tengen 
kènè mo bekkas bangkèna gampar idi. 

7 Laus mo kènè bagèndari, bagahken 
kènè mo berrita i mendahi sisinNa dekket 
si Petrus. Dokken kè mo, 'Laus ngo la 
mengelebbèi kènè mi Galilea. | sidi mo 
asa idahen ndènè Jesus, bagè sienggo 
nidokkenNa i kin bai ndènè." 

8 Karuar mo kalak idi i pendèbaan i 
nai, lojang mo kalak idi kerna sengget 
dekket mbiarna. Oda lot ibagahken kalak 
idi simasa i barang bai isè pè kumarna 
buradanna. 

3“PUNCA KARANGEN SI MARKUS 
MENGEKUTKEN NASKAH KUNO?” [Laus 
mo daberru-daberru i mendahi si Petrus 
dekket dengan-denganna, ninganna 
manukutken seppe karina sienggo 
nibagahken anak perana i taba kalak i.] 

10 [Enggo kessa i, Jesus sendiri 
merkitèken sisinNa isukutken kalak i 
mo sukuten simbadia janah menettap 
i, ikebincaren nai mi kesunduten imo 
tersèngèt keluahen soh mi amman 
sumendah.] 

11 [Tapi idengkoh kalak i kessa sukuten 
si Maria Magdalena magahken enggo balik 
nggelluh Jesus janah enggo idah si Maria, 
oda percaya kalak i.] 

12 [Enggo kessa i, ipacidah Jesus mo 
dirina taba dua kalak sisinNa merkitè cara 
sidèban. Masa mo bagidi tikan merdalan 
sidua kalak idi mi sada kuta.] 

13 [Balik mo kalak idi janah ibagahken mo 
simasa taba denganna sidèbanna. Tapi 
oda ma tok kalak idi.] 

14 [Perpodi, ipacidah Jesus mo dirina 
taba sisinNa taba sisipuluh dua kalak i, 
sinderrang mangan kalak idi. Ipincang ngo 
kalak i kerna kurang kepercayaenna janah 

oda tok taba kalak sienggo mengidah, 
nggelluh ngo Jesus.) 

15 [Idokken Jesus mo taba kalak idi, "Laus 
mo kènè mi suberri dunia èn, bagahken 
kènè mo Sukuten Kelluahen bai Dèbata 
nai mendahi karina jelma.] 

16 [Barang isè percaya janah iperridi, 
maluah ngo. Tapi kalak siso percaya, 
kenna hukum ngo.) 

17 [Taba kalak sipercaya, iberrèken ngo 
tanda-tanda kuasa: lusir kalak idi mo 
sètan-sètan merkitè gerarKu, mengerrana 
ngo kalak i dekket kata siso itandai kin.) 

18 [Mula pè ijamah kalak idi nipè, barang 
lènum racun, oda kadèen kalak idi. Mula 
lampèken kalak i tanganna bai kalak 
sisakiten, njuah mo iakap sisakiten idi."] 

13 [Enggo kessa mengerana Tuhan Jesus 
dekket kalak idi, mènter terkèkè mo la 
mi sorga. Isidi mo la kundul i kamuhun 
Dèbata.] 

20 [Nai laus mo sisinNa memagahken 
Sukuten bai Dèbata nai mi suberri aur. 
Dekket ngo Tuhan i mengula rebbak 
dekket kalak i lako petegguhken tuhuna 
ngo sukuten kalak idi.] “PUNCA NASKAH 
KUNO SIDEBAN” 


Lukas 


1 Alè Teopilus sinipersangapen, Enggo 
mbuè kalak merrusaha mennuratken 

terratur terrèngèt simasa sienggo terjadi i 
tengah-tengahta. 

2Isuratken kalak i ngo tosè bagè sienggo 
isukutken kalak sienggo mengidah sendiri 
simasa idi i mulana nai, nai isukutken ma 
soh mendanhi kita. 

3Tapi bagèndari, kumarna aku pè 
enggo mo kurisiki seppè karinana idi i 
permulanna nai, katèngku selloh ngo 
kusuratken merratur bamu alè supan. 

“Kubaingken pè bagidi, asa ibettoh kono 
ngo karinana sienggo ipeddahken bamu 
idi bennar janah tuhu. 

> Tikan si Herodes mengerajai nagerri 
Juda, lot mo sada kalak imam mergerar 
Zakharia. Imam horong si Abia ngo ia. 
Sinibagesna mergerar si Elisabet, tong ma 
ngo turunen imam. 

6 Lemmo ngo atè Dèbata mengidah 
persaripèen kalak idi. Duana ngo kalak i 
menguèi karina patiin Tuhan. 

7 Oda ngo lot dukakna, kerna nggempus 
ngo si Elisabet idi janah enggo mo tua-tua 
kalak i duana. 

8lbas sidari, tikanna si Zakharia 
mengulaken ulanna sibagè imam i 
hadeppen Dèbata, kerna tupung dapet 
anggapna gèlèren horong imam Abia 
mengula. 

9 Bagè biasana ibakin imam-imam, 
ikerret ngo tendung lako memilih, jadi 
tupung mo terpilih si Zakharia masuk mi 
Bages Dèbata lako menutung kemènjen 
mahan dahupa isidi. 

10 Sidangna merdahupa idi, iruar ngo 
cènder karina ukum jelma nterrem. 

'! Tikan bagidi, roh mo sada malaèkat 
mendahi si Zakharia, cènder kan kamuhun 
mèja perdahupaan idi. 

12 idah si Zakharia kessa mo malaèkat 
idi, tersengget mo ia janah mbiar. 

13 Tapi idokken malaèkat idi mo 
mendahisa, "Ulang kono mbiar, alè 
Zakharia! Enggo iuèi Dèbata sodipmu. 
Menubuhken sada anak mo sinibagesmu 
si Elisabet. Si Johanes mo baing gerarna. 

14 Lolo kalohon mo kono bagi ma mbuè 
kalak mersampang atè, enggo kessa 
tubuh anak idi sikalièn! 

153 Gabè kalak mbelgah mo ia 
ipenengennen Tuhan. Oda ndorok 
la mènum anggur barang ènumen 
mperngis. Kessa nai tubuh ia, dak 
ibagasen Tendi Dèbata ngo ia. 

16 Mbuè ngo kalak Israel iteggu lako balik 
taba Dèbata, Tuhan ni kalak idi. 

17 Sada kalak utusen mergegoh bai 
Dèbata nai ngo ia janah merkuasa bagè 
si Elias. |pedamè mo bapana mi anakna, 
janah menguluken kalak siso tunduk gabè 
balik mi dalan bennar. Karinana idi ibaing 
lako menghantari jelma memmèma Tuhan 
l. 

18 "Kadè mo pertandana magahken tuhu 
saut karina nidokkenmu idi?" nina si 
Zakharia mengkuso Malaèkat idi. "Aku 
enggo tua-tua, sinibagesku pè enggo 
tua-tua." 

19laloi malaèkat i mo, "Gabriel ngo aku! 
Naposo Dèbata ngo aku, janah ia ngo 
pasulakken aku memmagahken berrita èn 
mendahi kono. 

20 Kennah saut ngo karina sikuranaken 
èn sienggo ibuhul Dèbata. Tapi kumarna 
oda tok kono, pekkak mo kono, mak 
ndorok mengerana soh mi persautna 
karina sikuranaken idi." 

2! Nderrang bagidi, enggo mo dak 
ipèma-pèma jelma nterrem idi si Zakharia. 
Lengngang mo kalak idi, kumarna bagidi 
dekkahna i Bages Dèbata. 

22 Karuar kessa ia, oda nèngè terbaingsa 
mengerana mi jelma nterrem idi. 
Tanganna mo iambas-ambasken mahan 
pertanda, nai memettoh mo sinterrem 
idi; bakunè pè enggo mo pana lot idah ia 
barang kadè i Bages Dèbata. 

23 Enggo kessa pul mengula i Bages 
Dèbata nai, balik mo si Zakharia mi 
sapona. 

24 Oda sadikè dekkah nai, mengkandong 
mo si Elisabet sinibagesna i, gabè ikirung 
mo dirina ibagasen lima bulan dekkahna. 

25 "lurupi Tuhan i ngo aku, enggo iagoi 
kinilèangku idi bangku nai,” nina. 

26 Enggo kessa ennem bulan si Elisabet 
mengkandong; ipasulak Dèbata mo 
malaèkat Gabriel mi sada kuta mergerar 
Nazaret i nagerri Galilea. 

27 Mendahi sada kalak simerbaju 
mergerar si Maria sienggo ranto anak laki 
mergerar si Josep, ibas pemparen si Daud 
nai. 

28 Soh kessa malaèkat i mendani si 
Maria, nina malaèkat i mo, "Sintabi bamu 

sinimasèh atèen Tuhan i! Idengani Tuhan i 
mo kono!" 

29 Tersengget mo si Maria mendengkoh 
kata malaèkat idi, kata pikirenna mo 
ibagasen, persentabiin bakunè ngo ndia i. 

30 Nai nina malaèkat i mo tabasa, "Ulang 
kono mbiar alè Maria, ai lemmo ngo atè 
Dèbata midah kono. 

3! Mengkandong mo kono janah 
menubuhken sada anak, Jesus mo baing 
gerarNa. 

32 Gabè sada kalak mbelgah ngo la janah 
idokken mo la Anak Dèbata Sintèmbul 
idi. Pebangkiten Dèbata mo la gabè Raja 
pergemgem bagè empungNa si Daud. 

33 Janah rajanNa mo karinana pemparen 
si Jakob soh mi amman sumendanh. 
KerajaenNa i pè oda merpengadi-ngadiin." 

34 "Bakunè mo terbakin masa i, ai 
tertatakken rambu-rambu dèng ngo aku?" 
nina si Maria taba malaèkat idi. 

35 laloi malaèkat idi mo, "Roh ngo Tendi 
Perbadia mendahi kono janah kuasa 
Dèbata ngo perlènggemenmu. Kernana i 
anak sinaing tubuhenkenmu igerari ngo 
idi Simbadia, Anak Dèbata. 

36 Bettoh mo: si Elisabet kadè-kadèmu i 
pè enggo mo mengkandong ennem bulan, 

janah daholi ngo ni dagingna i, tukasi pè 
la enggo tua-tua janah idokken dèba ia 
nggempus. 

37 Ai oda lot siso terbakin Dèbata." 

38 Nai idokken si Maria mo, "Naposo ni 
Tuhan i ngo Aku, saut mo tuhu masa 
bangku bagè sinidokkenmu idi." Laus mo 
malaèkat i menadingken si Maria. 

39 Enggo kessa i, laus mo si Maria mi 
uruk Judèa. 

40 Iteppet mo bages si Zakharia. Tikan 
naing mbengket mi bages i ia, itabi mo si 
Elisabet. 

41 Idengkoh si Elisabet kessa mo 
tabi si Maria i, mènter gumerrak mo 
sinikandongen si Elisabet idi. Nai dom 
Tendi Perbadia mo si Elisabet. 

42 Nina mo, "Dapetten pasu-pasu ngo 
kono i tengah-tengah partua ibages, 
janah ipasu-pasu ngo nidagingmi. 

43 Isè mo pella aku ènda, asa pella roh 
inang Tuhanki mendahi aku? 

44 Ai kudengkoh kessa salammu idi, 
mènter gumerrak mo ni dagingku idi 
kumarna lolona. 

4> Sayur ntau ngo kono kerna ikettoki 
kono ngo kennah saut nidokken Tuhan idi 
bamu!" 

46 Nai nina si Maria mo, "Kupoji mo 
Tuhan i ibas ukurku, 

47 janah mersampang atè ngo aku, kerna 
ipaluah Dèbata ngo Aku. 

48 lèngèt ngo aku naposoNa simerlèa 
ènda! Mulai bagèndari nai, karina kalak 
mendokken aku sayurntua. 

49 Kerna Dèbata Pergegoh Sisotercodi 
memmaing ulaan mbelgah bangku. 
Mbadia mo gerarNa. 

>0 Masèh ngo atè Tuhan taba jelma 
simengkebiariSa, turun-temurun. 

?! Merkitè tanganNa simergegoh 
i, Ipensèrakken ngo kalak sijukkat 
merrukur, janah menondati taki kalak i. 

?2 Nasa Raja ipesampur ibas kerajanNa 
nai tapi ukum kalak simerlèa ipedates. 

3 Ibessuri ngo kalak simellèhè merkitè 
nasa simerandal tapi ipellaus ngo sibèak 
oda terrolih barang kadè pè. 

““Iurupi ngo kalak Israel, naposoNa, 
lako pesautken niperbagah-bagahNa taba 
empungta. 

>> Oda lupa Tuhan ipas jandiNa, 
mermasèh atè ngo la taba si Abraham 
bak mendahi pinemparNa soh mi amman 
sumendah." 

56 Kira-kira tellu bulan dekkahna si Maria 
merrian i bages si Elisabet, nai pè asa 
mulak ia mi bagesna. 

>/ Dapet mo katikana kettaring si 
Elisabet. Itubuhken mo sada anak. 

>8 Karina ni gembar sapona dekket 
kadè-kadèna mendengkoh terrèngèt 
simendè nibaing Tuhan i bai si Elisabet, 
rebbak merlolo atè ngo kalak idi dekketsa. 

>9 Enggo kessa merrumur ualuh ari 
anak mbara i, merrohen mo kalak lako 
mennunatsa. Idokken kalak i mo asa si 
Zakharia mo bakinen gerarna, dos dekket 
gerar bapana. 

60 Tapi idokken inangna mo, "Oda i 
gerarna bakinen! Kennah si Johanes ngo 
gerarna." 

61 "Isè poda lot kadè-kadèmu mergerar 
bagi,” nina kalak i tabasa. 

62 Nai ikuso kalak i mo si Zakharia 
merkitè maèn tangan, barang isè bakinen 
gerar anakna idi. 

63 Ipido si Zakharia mo sada batu 
pennuraten, nai isuratken mo isidi, "Si 
Johanes mo gerarna." Gabè lengang 
kalohon mo kalak idi karina. 

64 Gejapkenna i ma, mènter ndorok mo 
mengerana si Zakharia mengolihi, janah 
ipoji mo Dèbata. 

65 Mbiar mo karina jelma siroh idi, gabè 
sar mo berrita idi mi suberri nagerri uruk 
Judèa. 

66 Karinana kalak simendengkoh i dak 
kuso-kuso ukurna, "Gabè kadè mo ndia 
anak idi ipodi ari?" Kennah idengani kuasa 
Tuhan i ngo ia. 

67 Idomi Tendi Perbadia mo si Zakharia 
gabè ibagahken mo tennah Tuhan i, nina 
mo, 

68 "Ita kè mo si pojo Tuhan i, Dèbata 
bangsa Israel! Kerna enggo roh ia 
pegelluhken bangsaNa janah paluahken 
kalak idi. 

69 Iberrèken ngo banta tanduk kelluahen. 
Arap pemparen si Daud naposoNa i. 

70 Enggo kin ngo iperbagah-bagah i arnia 
merkitè nabi-nabi nipilihNa i, 

7! lako paluahken kita ibas musuhta 
nai, bak ibas kuasa kalak simerceggo atè 
banta. 

72 Asa merkitè-kitè bagidi, ituduhken 
ngo mendè basaNa taba empungta janah 
ipessaut bagah-bagahNa simbadia i. 

73 Enggo ibulabanken taba bapanta si 
Abraham, 

74janah merjandi lako pelluahken kita 
ibas musuhta nai, asa sikebbasi la oda 
pella mbiar 

“5 dak menguèi tabaSa janah 
memaingken lemmo atèNa sidekkah 
nggelluh kita. 

76 Kono alè pa, tergerar mo kono 
sipesakatken rana Dèbata Sintèmbul i, 
iutus ngo kono mahan solo-solo Tuhan i 
lako mengerentes dalanNa, 

77 lako memagahken mendahi bangsaNa 
naing paluahenNa mo kalak idi, mula 
enggo iampuni Dèbata dosa-dosa kalak 
idi. 

78 Permasèh atè ngo Tuhan i janah 
perkelleng atè roh ngo la lako paluahken 
kita, bagè mataniari mbincar siceggen. 

79 Bagi ngo Iberrèken bindellaNa taba 
karinana singgelluh ibas kegellapen 
janah buradan. Iteggu ngo kita mi dalan 
kedamèen." 

80 Makin mbelgah mo anak si Zakharia 
idi janah makin mergegoh bak tendina. | 
kellongoon ngo ia merrian soh mo jumpa 
kettikana ipetarar dirina mendahi bangsa 
Israel. 


LUKAS 2.1-10 11 


2 l Nai roh mo tikannai perèntah Kèsar 
Agustus, kennah suraten nasa jelma 
nigemgemmenna. 

2Pemmilangen perlebbè mo idi tikan si 
Krinius gabè gubèrnur nagerri Siria. 

3 Berkat mo karinana jelma mi lebbuh 
empungna gennep asa isurati gerarna. 

“Berkat mo si Josep i Nazaret nai sini 
Galilea, mi Betlehem i Juda mi kuta si 
Daud, kerna pemparen si Daud ngo ia. 

> Pessuratken dirina rebbak si Maria 
tinandana sienggo mengkandong idi. 

6 Sinderrang i Betlehem kalak idi dapet 
mo kettikana kettaring si Maria idi. 

7 Itubuhken mo sada anak buka bajuna, 
lampani mo, janah icoling mi babo 
gagaten kerna oda lot nèngè permalamen 
sidèban dapet kalak idi. 

8 Lot ngo permakan i kuta i mermalam i 
jampalen bernginna i menjaga pinakanna. 

3Sintèmpu, roh mo malaèkat Tuhan i 
mendahi kalak idi janah mercuhaya ngo 
sangap Tuhan i mennerrangi kalak i, gabè 
mbiar kalohon mo kalak idi. 

10 Nina mo, "Ulang kènè mbiar, ai 
Sukuten Simerandal ngo kubagahken bai 
ndènè — sukuten sampang atè mbuè bai 
karina jelma. 

11 Enggo tubuh Raja Sipaluah berngin èn 
i Kuta si Daud, imo Kristus Tuhan. 

12 Èn mo pertandanna: Anak mbara ngo 
dapetten ndènè, siniampanen icoling i 
babo gagaten." 

13 Sintempu, roh mo rebbakken malaèkat 
i mbuè denganna malaèkat memoji-moji 
Dèbata, nina mo: 

'#"Kessangapen mo bai Dèbata i bekkas 
sindatesna! Damè mo itanoh èn bai jelma 
kellelmmonken Tuhan i!" 

13 Laus kessa malaèkat i mi sorga 
menadingken permakan idi, mengerana 
mo permakan i samahsa, "Laus mo kita 
mi Betlehem, sitengen mo simasa èn 
nibagahken Tuhan i mendahi kita." 

16 Isudu kalak i mo laus, jumpa kalak i 
mo si Maria dekket si Josep dekket anak 
mbara idi icoling i babo gagaten. 

17 lidah permakan idi kessa anak mbara 
idi, ibagahken mo sinikataken malaèkat i 
terrèngèt anak mbara i. 

18 Nai karinana mo kalak i bengap 
mendengkoh sukuten idi. 

19 Tapi ukum si Maria, ijamotken ngo 
karina kata i janah iradumi ibas ukurna. 

20 Mulak mo permakan idi ninganna ipoji 
mo Dèbata, kumarna karinana niidah 

dekket sinidengkohna idi tuhunna ngo 
bagè nidokken malaèkat i tabasa. 

2! Enggo kessa ualuh ari umurna, nai 
isunat mo ia. Ibaing kalak i mo gerarna 
Jesus, imo gerar sinibakin malaèkat idi 
sinderrang makdèng sellet la. 

22 Janah dapet kessa kettikana lako 
pepantingken mengèkutken hatoren 
patiin si Musa, iembah si Josep dekket si 
Maria mo Anak i mi Jerusalem asa isohken 
mi hadeppen Tuhan i. 

23 Kerna tersurat i bukku hatoren Tuhan 
i bagèen, "Nasa anak buka baju kennah 
ipesakat mi hadeppen Tuhan i." 

24 Laus ngo kalak i mi Jerusalem imo 
pessohken pèlèen simpasang kèrap 
barang dua ndarapati bagè sienggo 
itettahken Hukum Tuhan. 

25 Lot mo tikannai sada kalak i Jerusalem 
mergerar si Simeon, sada kalak bennar 
ngo ia janah merkebiaren mi Dèbata 
dak memèma-mèma pekiroh Dèbata 
paluahken bangsa Israel. Idomi Tendi 
Perbadia mo ia, 

26 ai enggo kin ngo ibagahken Tendi 
Perbadia mbangsa, oda dèng matè 
la, ukum madèng iidah ia Mesias 
niperbagah-bagah Dèbata. 

27 Merkitèken kegegohen Tendi Perbadia 
roh mo ia mi Bages Dèbata. Nderrang 
lembah partuana Jesus anak mbara i 
mengèkutken hatoren sitersurat ibas 
pati-patiin. 

28 labing si Simeon mo Anak mbara i, 
ipoji mo Dèbata, nina mo, 

22"Bagèndari alè Tuhan, enggo mo 
ipesaut Kono niperbagah-bagahmi. Enggo 
mo sennang atèngku matè ibagasen 
damè. 

30 Ai enggo mo iidah matangku sendiri 
kelluahen siroh baMu idi nai. 

3! Siniberrèkenmu taba karina bangsa. 

32 Tosè bagè kecihuren lako menerrangi 
dalan bai bangsa sidèban asa roh mendanhi 
kono, janah mahan kemuliaan taba 
bangsaMu Israel." 

33 lengngang kalohon mo partuana 
mendengkoh nidokken si Simeon idi 
terrèngèt Anak idi. 

34 Nai ipasu-pasu si Simeon mo kalak idi, 
"Sienggo nipilih Dèbata ngo anak ènda, 
lako mendabuh hukum dekket pekèkèken 
mbuè kalak Israel. Janah tanda bai Dèbata 
nai ngo la, itonja jelma nterrem ngo la, 

35 janah merkitè bagidi terbettoh mo 
isi perukuren kalak i. Kinimarsak mo 

menurah atè-atèmu bagè peddang 
ntajem." 

36 Lot mo isidi sada kalak nabi daberru, 
enggo mo tua-tua kalohon ia. Si Hana ngo 
gerarna imo berru si Panuel, marga Asyer. 
Enggo kessa pitu tahun mendiri, 

37 mebbalu mo si Hana, janah enggo 
ualuh puluh empat tahun umurna. Dak 
tong ngo ia merrian i Bages Dèbata. 
Suntuk ari suntuk berngin ngo ia mersodip 
janah merpuasa menguèi Dèbata. 

38 Tupung tikan bagidi, roh ma mo ia, 
ipoji mo Dèbata, janah iranaken ngo 
terrèngèt Anak idi mendahi karina jelma 
simengketeddohken Jerusalem ipaluah 
Dèbata. 

32 Enggo kessa iulaken si Josep dekket si 
Maria karinana nihatorken Tuhan i, balik 
mo kalak idi mi kutana Nazaret nagerri 
Galilea. 

40 Makin mbelgahna janah mergegoh 
mo anak idi. Bijak kalohoon ngo ia janah 
idomi masèh atè Dèbata. 

41 Gennep tahun dak laus ngo partua 
Jesus mi Jerusalem lako merpèsta Ari Raya 
Paskah. 


LUKAS 2.42-48 16 


42 Enggo kessa merrumur sipuluh dua 
tahun Jesus, rebbakken mo kalak i mi 
Jerusalem bagè ncemmalna mi pèsta idi. 

43 Pul kessa pèsta idi, balik mo kalak i, 
keppè tading ngo Jesus i Jerusalem siso 
pemmettohen partuana. 

44 Persangkaan kalak idi enggo rebakken 
jelma mbellang idi Jesus balik i Jerusalem 
nai. Enggo kessa idalani kalak i dalanen 
sidari, itulus mo la iantara kadè-kadè 
dekket kalak nitandanna pè. 

4> Tapi oda lot jupa kalak idi la, gabè 
balik nola mo kalak i mi Jerusalem 
mennulusi Jesus. 

46 Enggo tellu ari itulusi, idapet kalak 
i mo la i Bages Dèbata kundul-kundul 
mendengkoh-ndengkohi ninganna maing 
kuso-kuso mendahi guru-guru agama 
Jahudi. 

47 Karina kalak nisidi lengang 
mendengkoh ibas pengerrananNa 
dekket pengaloina. 

48 Lengang ma mo dekket partuaNa 
mengidahSa. Nai idokken inangNa i mo 
tabaSa, "Kasa bagi pemaingmu taba kami 
alè pa? Terendep-endep ngo bapaMu 
dekket aku mennulusi kono." 

49 laloi Jesus mo, "Kasa itulusi kènè Aku? 
Oda ibettoh kènè kennah ngo Aku i bages 
BapangKu?" 

>0 Tapi oda iarti si Josep dekket si Maria 
nidokken Jesus idi. 

>l Nai balik mo Jesus rebbak dekket kalak 
idi mi Nazaret, janah dak merpenguèi 
ngo la taba kalak idi. Karinana simasa idi 
isimpan si Maria ngo ibagasen ukurna. 

>2 Makin ndekkah, makin mbelgahna ngo 
Jesus janah tambah bijak, ikellemmoken 
Dèbata bak jelma ngo la. 

I Pesipuluh tahunken kessa mbangkit 

Raja Kèsar Tiberias, gabè gubèrnur mo 
si Pontius Latus i Juda, janah si Herodes 
memerèntah i Galilea. Si Pilipus, imo 
dengan sibeltek si Herodes gabè raja i 
nagerri Iturea dekket Trakhonitis, janah si 
Lisanias mo mengerajai i Abilene. 

2Tikannai mo imam huntuun si Hanas 

dekket si Kayafas. Tahunna i ma mo 
roh kata Dèbata mendahi si Johanes i 
kellongoon. 

3 Laus mo si Johanes mi suberri aur Laè 
Jordan pesakatken sukuten bai Dèbata nai. 
Nina si Johanes mo, "Mertobat mo kènè 
ibas dosa-dosa ndènè nai janah kennah 

iperridi ngo kènè, asa iampuni Dèbata 
dosa-dosa ndènè." 

“Bagè si tersurat ibas bukku Nabi Jesaya: 
"Lot ngo sora dilo-dilo i kellongoon: 
Pekkadè kènè mo dalan bai Tuhan i, 
pepènter kènè mo dalanNa. 

> Nasa lembeng-lembeng kennah 
itanohi janah cocoon ngo nasa delleng 
dekket uruk-uruk. Petèger mo nasa 
dalan merrèluk janah peddèas mo nasa 
dakkal-dukkul. 

SKarinana jelma ni dunia èn mengidah 
Dèbata paluahken jelma!" 

7 Nai idokken si Johanes mo taba jelma 
nterrem siroh mendahisa asa iperridi, 
"Kènè alè kalak jahat! Isè magahken 
ndorok kènè maluah tarap hukum Dèbata 
sinaing roh? 

8 Tuduhken kènè mo merkitè pengelako 
ndènè, magahken enggo tobat kènè ibas 
dosa-dosa ndènè nai! Ulang mo dak 
idokken kènè, si Abraham ngo empung 
nami. Èngèt kènè mo: Ndorok ngo ibaing 
Dèbata i batu èn nai gabè pemparen si 
Abraham! 

3Tengngen mo, enggo ampè takkè i 
daling kayu, tabahen mo nasa kayu siso 

merbuahken mendè, janah ipatakken mi 
api." 

10 Nai ikuso jelma nterrem idi mo si 
Johanes, "Kadè mo sibakinen nami?" 

11 laloi si Johanes mo, "Barang isè lot 
bajuna dua, kennah iberrèken sada 
taba kalak siso lot bajuna, janah isè lot 
panganna, kennah ibagi-bagiken taba 
sikellèhèen." 

12 Roh ma mo dekket kalak pertunggu 
belasting mendahi si Johanes asa iperridi. 
Ikusoi kalak i mo si Johanes, "O Guru, 
kadè ngo ulanken nami?" laloi mo, 

13 "Ulang mo pido kènè lebbih dari pada 
sienggo itetapken." 

14Lot ma mo tenterra mengkuso, 
"Bakunè kami? Kadè ngo ulanken nami?" 
laloi si Johanes mo, "Ulang jalo kènè 
kèpèng barang bai isè nai pè merkitè 
paksa barang memaing tukas siso tuhu 
tabasa. Kesabamken mo gajimu idi!" 

1> Tikanna idi pè dak terpèma-pèma ngo 
jelma i terrèngèt pekiroh Raja Sipaluah 
niperbagah-bagah idi. Jadi idokken mo 
ibas ukurna tah mada ngo si Johanes Raja 
Sipaluah idi. 

16 Kernanai ngo asa idokken si Johanes 
taba kalak idi, "Laè ngo kuperridiken taba 

kènè tapi roh nè mo sada kalak belgahen 
bangku nai, menalkasi cipatuNa poda 
tellap aku. Iperridi la ngo kènè bak Tendi 
Perbadia dekket api. 

17] tanganNa ngo ndèru lako mennapi 
karina pagè. Nasa pagè mberras, 
ipepulung ngo mi kebben tapi nasa apana 
ket ronciNa itutung mo mi api siso ndorok 
mèntep!" 

18 Bagidi mo ipeddahi si Johanes jelma 
nterrem idi, tikan memagahken Sukuten 
Simerandal bai Dèbata nai. 

'? Tapi si Herodes gubèrnur Galilea, 
ipincang si Johanes ngo kemulihken 
lalihken ia si Herodias anggi berruna, 
sinibages anggina idi dekket kumarna 
karina kejahaten sidèbanna niulakenna. 

20 Tapi muat jahatna ngo si Herodes idi, 
ai imasukken ngo si Johanes mi bagasen 
kurungen. 

2! Enggo kessa pul iperridi jelma 
nterrem idi, Jesus pè dekket ngo iperridi. 
Sinderrang mersodip Jesus, mbuka mo 
langit. 

22 Susur mo Tendi Perbadia 
merrumangken ndarapati. Nai terdengkoh 
mo sora i sorga nai bagèen, "Kono ngo 

Anakku siKukellengi idi. Lemmo ngo 
atèngKu midah ko." 

23 Tikan imulai Jesus ulanNa, merrumur 
mo la tellu puluh tahun. Mengèkutken 
pendokken sinterrem, ukum la anak si 
Josep imo anak si Eli. 

24 Anak si Matat, anak si Lewi, anak si 
Malkhi, anak si Janai, anak si Jusuf, 

25 anak si Matika, anak si Amos, anak si 
Nahum, anak si Hesli, anak si Nagai, 

26 anak si Mat, anak si Matica, anak si 
Simei, anak si Josekh, anak si Joda, 

27 anak si Johanas, anak si Resa, anak si 
Zerubabel, anak si Sealtiel, anak si Neri, 

28 anak si Malkhi, anak si Adi, anak si 
Kosam, anak si Elmadam, anak si Er, 

29 anak si Jesua, anak si Eliezer, anak si 
Jorim, anak si Matat, anak si Lewi, 

30 anak si Simeon, anak si Juda, anak si 
Jusuf, anak si Jonam, anak si Eliakim, 

3! anak si Melea, anak si Mena, anak si 
Matata, anak si Natan, anak si Daud, 

32 anak si Isai, anak si Obed, anak si 
Boas, anak si Salmon, anak si Nahason, 

33 anak si Abinadab, anak si Admin. Anak 
si Arni, anak si Hezron, anak si Peres, 
anak si Juda, 

34 anak si Jakob, anak si Isak, anak si 
Abraham, anak si Terah, anak si Nahor, 

35 anak si Serug, anak si Rehu, anak si 
Peleg, anak si Heber, anak si Salmon, 

36 anak si Kenan, anak si Arpakhsad, anak 
si Sem, anak si Noak, anak si Lamekh, 

37 anak si Metusala, anak si Henokh, anak 
si Jared, anak si Mahalaèl, anak si Kenan, 

38 anak si Enos, anak si Set, anak si 
Adam, anak Dèbata. 

4 ' Dom Tendi Dèbata ngo Jesus tikan 
itadingken Laè Jordan. Nai ibabai Tendi 
Dèbata mo la mi padang gurun. 

21 sidi mo la iunjuni sibolis empat puluh 
ari empat puluh berngin dekkahna oda 
mangan. Jadi mellèhè mo iakap. 

3Idokken sibolis i mo mbangsSa, "Mula 
Anak Dèbata ngo ko, dokken mo batu èn 
menjadi roti." 

“laloi Jesus mo, "Tersurat ngo ibas 
Bibèl, oda ngo roti sambing kenggelluhen 
jelma." 

> Nai iarahken Sibolis i mo Jesus mi 
bekkas ndates, ituduhken Sibolis i mo bai 
Jesus karinana kerajaen dunia èn. 

6Idokken sibolis i mo taba Jesus, 
"Karinana kuasa dekket kemuliaan bak 
kekayaan idi kuberrèken baMu, kerna 

enggo iberrèken karinana idi bangku 
janah merhak ngo aku merrèken bamu 
barang bai isè lemmo atèngku. 

7 Jadi karinana idi gabè milikMu mula 
isembah kono aku." 

8laloi Jesus mo, "Tersurat ngo 
ibas Bibèl, pellin Tuhan Dèbatamu 
ngo sisembahenmu janah la ngo 
sikebbasenmu!" 

9 Nai iembah Sibolis i mo Jesus mi 
Jerusalem, mi babo palas-palas Bages 
Dèbata. Nina mo mbang Jesus, "Mula Anak 
Dèbata ngo kono, dabuhken mo dirimu 
isidi nai mi terruh. 

10 Ai tersurat ngo ibas Bibèl, 'Pasulaken 
Dèbata ngo malaèkatNa lako menjaga 
Kono." 

'! Janah ma itatang malaèkat ngo Kono 
asa ulang tertuktuk nèhèMu mi batu." 

12 laloi Jesus mo, "Tersurat ngo ibas Bibèl, 
oda ndorok ojiinmu Tuhan Dèbatamu." 

13 Enggo kessa ioji Sibolis idi Jesus, 
laus mo ia menadingken Jesus ninganna 
memmèma kettika selloh nola. 

14 Enggo kessa i, balik mo Jesus mi 
Galilea, janah idengani Tendi Dèbata ngo 
la. Saar mo berrita terrèngèt la i suberri 
nagerri idi. 

'3Nai mengajari mo ia i bages perguruun, 
janah karina ngo memojiSa. 

16 Enggo kessa i, roh mo Jesus mi 
Nazaret. Imo kuta bekkasNa mbelgah. 
Tupung ari Sabat, laus mo la mi Bages 
perguruun bagè kecemmalenna kin. Tikan 
cènder la naing menjaka Bibèl, 

17 Iberrèken mo bana bukku Nabi Jesaya. 
Ibuka mo bukku simergolong idi, nai 
tupung mo mi ayat bagèen: 

18"Senggep ngo Tendi Tuhan i 
bangKu, kerna enggo ipilih Aku lako 
memmagahken Sukuten Simerandal bai 
Dèbata nai mendahi kalak sincoor. la 
mengutus Aku lako magahken kelluahen 
bai sitertaban janah gabè merpendidah 
ibaing kalak sipètung dekket paluahken 
kalak sitertekkan. 

19Janah pesarken berrita tersèngèt 
pekiroh Tuhan i paluahken bangsaNa." 

20 Nai igolong Jesus mo bukku i janah 
iulakken mendahi pengendeng, nai kundul 
mo ia. Karinana jelma nisidi dakdak nelnel 
mengidahSa. 

21 Nai ipungkah Jesus mo mengerana 
mendahi kalak i, nina mo, "Sidarèn mo 
enggo saut bagè sitersurat nidengkoh 
ndènè sikujaka ndai." 

22 Karina kalak i mennuhu-nuhuiSa, 
janah lengang merdengan kagum ngo 
kalak i mendengkoh kata merandal bak 
cara Jesus mengajar, gabè nina kalak i mo, 
"Otang anak si Josep ngo la?" 

23 Nai idokken Jesus mo taba kalak 
idi, "Tentu dokkenken ndènè mo codiin 
bagèen taba Aku: O datu tambari mo 
dirimu sendiri, sienggo kudengkoh kami 
nibaingmu i Kapernaum idi baing ma mo 
bagidi i kutamu ènda." 

24 Enggo kessa i idokken Jesus nola ma 
mo, "Èngèt kènè mo, oda maharga nabi i 
kutana sendiri. 

25 Tapi dengkohken mo: I tikki si Elia, 
sinderrang oda roh udan tellu setengah 
tahun dekkahna, gabè masa mo kellèhèen 
matè kocing i suberri Israel. Ipas katika i 
mèduk ngo lot simebbalu i Israel. 

26 Tapi tukasi pè bagi, oda ipasulak 
Dèbata si Elias mendahi barang apaina 
simebbalu ni Israel i. Gabè mi simebbalu 
ni kuta Sarpat i nagerri Sidon ngo ia 
ipasulak. 

27 Bagi ma ngo sinderrang Nabi Elisa, 
mbuè ngo nemm u sipuruun i Israel, tapi 
sada poda kalak i itambari, laènken pellin 
si Naeman kalak Siria idi sambing ngo." 

28 Nai mellaga kaloon mo karina ni bages 
perguruun idi mendengkohken Jesus idi. 

23 Cènder mo kalak i, iruah mo Jesus 
mi ruar kuta i, naing mendabuhkensSa i 
tebbing idi nai. 

30 Tapi merdalan ngo Jesus arap 
tengah-tengah kalak idi, laus mo la. 

31 Enggo kessa i, laus mo Jesus mi kuta 
Kapernaum ni Galilea. Mengajar mo ai isidi 
tikan ari Sabat. 

32 Kagum ngo kalak mendengkoh 
pengajarenna, la meheji ngo peddahna i. 

33 Lot mo sada kalak i bages perguruun 
idi isellapi sètan, dak mendempik-dempik 
ngo ia, 

34 "Alè Jesus kalak Nazaret, kadè naing 
bakinenmu bai nami? Naing mengago 
kami ngo kono asa roh? Kubettoh ngo 
barang isè kono. Kono ngo utusen 
Simbadia bai Dèbata nai!" 

35 Isergangi Jesus mo tendi jahat i, nina 
mo, "Sip! Karuar mo kono bana nai!" 

Nai itembemken tendi jahat i mo daging 
nisellapenna idi mi tengah jelma mbellang 
i lako karuar bana nai, oda pella menakiti. 

36 Lengang mo karina ni sidi, nina mo 
samah-samahsa, "Ah, mahantu ngo 
keppè, merkitè-kitè kuasa meheji iusir 

ngo tendi-tendi jahat idi, janah karuar 
ngo kalak i!" 

37 Saar mo berrita terrèngèt Jesus idi mi 
suberri nagerri idi. 

38 Nai laus mo Jesus i bages perguruun i 
nai mi bages si Simon. Mersakit panè ngo 
simatua berru si Simon. Ibagahken jelma i 
ngo idi taba Jesus. 

39 Laus mo Jesus mi peddemmen partua 
i, lusir mo panè i. Njuah mo iakap, gabè 
kèkè mo simatua si Simon i janah dekket 
mo ia merkebbasi bai kalak idi. 

40 Enggo kessa cundut mataniari, 
ipentaruhken dèba mo sincelketna 
simersakit merbagè matcam sakit 
mendanhi Jesus. Nai lampèken Jesus mo 
tanangNa taba kalak sisakiten idi gennep 
lako pejuahkensa. 

4! Merkaruaren ngo nasa sètan-sètan 
i i daging kalak idi nai, ninganna 
mendengkuk-ndengkuk mendokken, 
"Anak Dèbata ngo kono!" Tapi isergangi 
Jesus ngo kalak idi, oda ipadiat nèngè 
mongkam, kerna ibettoh kalak idi kin 
ngo la Raja Sipaluah niperbagah-bagah 
Dèbata. 

42 Enggo kessa mbincar mataniari, laus 
mo Jesus i kuta i nai mi sada bekkas 

melongo. Nai itulusi sinterrem idi mo la. 
Jumpa kalak idi kessa la, icèkèpi kalak 

i mo Jesus asa nemmuken ulang laus 
menadingken kalak i. 

43 Tapi idokken Jesus mo bai kalak idi, 
"Sukuten Simerandal terrèngèt Kerajaen 
Dèbata kennah Kubagahken ngo dekket 
mi kuta sidèban pè, ai kerna naidi ngo aku 
asa iutus.”" 

44 Nai merjamita mo la i bages perguruun 
i suberri nagerri Juda. 

l Tikan sikali, cènder mo Jesus i 

5 biding Tao Genesaret. Mbuè ngo jelma 
nterrem i mersessak-sessak mencingkoi 
Jesus lako mendengkohken kata Dèbata. 

2Lot mo idah Jesus dua bungki i biding 
tao i; ukum perrikan idi enggo mo susur i 
bungkina nai, lako pebersihken jalana idi. 

3 Ibengketti Jesus mo sada bungki idi, 
imo bungki si Simon, nai idokken mo bai 
si Simon asa ikayuhken bungkina i asa 
narih ndaoh cituk i biding tao i nai. Nai 
kundul mo Jesus i bungki idi, mengajari 
jelma mbellang idi. 

“Enggo kessa pul mengajari, idokken 
mo taba si Simon, "Kayuhken mo bungki 
i mi bekkas mbages, nai sampakken mo 
jalamu idi memmuat ikan." 

>"O Guru," nina si Simon mengaloi, 
“Suntuk berngin ndaboi ngo kami menjala, 
tapi kadè poda dapet! Tapi kumarna 
pendokkenmu idi, uè dèng ngo aku 
menampakken jala èn." 

SEnggo kessa bagi, dapet kalak i mo 
mbuè ikan, sanga naing merribak jala idi. 

7 Kumarna bagidi, ikilap kalak i mo 
denganna ni bungki sisada. Nai roh kessa 
mo denganna i, iisi kalak i mo bungki 
i, dom duana merrisi ikan, sanga naing 
lenneng. 

8 idah si Simon kessa mo idi, mersembah 
mo ia taba Jesus, ninganna idokken, "Laus 
mo kono alè Tuhan i gembarku nai, ai 
jelma perdosa ngo aku." 

3 Ai lengang ngo si Simon dekket karina 
denganna idi mengidah bagidi buèna ikan 
sidapet kalak idi. 

10 Bagi ma dekket dengan si Simon imo 
si Jakobus, si Johanes, dukak-dukak 
si Zebedeus. Idokken Jesus mo mbang 
si Simon, "Ulang kono mbiar, mulai 
bagèndari nai gabè penjala jelma mo 
kono." 

11 Itarik kalak idi mo bungkina i mi darat, 
itadingken mo bungki idi, nai tèkutken mo 
Jesus. 

12 Tikan sidari, Jesus i sada kuta, lot mo 
i sidi sada kalak daholi koliten dagingna 
karinana. Idah kessa mo Jesus, mènter 
sujud mo ia mersembah mi lebbèNa 
ninganna idokken, "Tuhan, mula uè ngo 
Kono terpejuah kono ngo aku." 

13 "Uè ngo aku, njuah mo kono!" nina 
Jesus ninganna mendoroken tanganna 
menjamahsa. 

14 Nai igerra Jesus mo ia asa ulang 
ibagah-bagahken barang taba isè pè. 
Tapi ipasulak Jesus mo ia gejapkenna i 
mendahi imam. "Dokken mo asa iperrèso 
imam idi kono,” nina Jesus. "Nai laus mo 
kono memèlèken pèlèen bagè nidokken 
si Musa, mahan bukti bai karina kalak 
magahken enggo malum kono." 

1> Tapi makin saar ngo berrita Jesus 
idi, janah merrohen mo kalak lako 
mendengkohkenSa dekket asa ipemalum 
sakitna. 

16 Enggo kessa i laus mo Jesus mersodip 
mi sada bekkas melongo. 

17 Tikan sidari, sinderrang Jesus 
mengajari, lot ma mo i sidi kundul barang 
piga kalak parisè dekket guru agama. 
Roh ngo kalak idi i kuta Galilea nai, Juda 

dekket i Jerusalem nai. Idomi kuasa Tuhan 
i ngo Jesus lako pejuahken kalak sisakiten. 

18 Nai lot mo nderrangna i menaruhken 
sada kalak nitempuk sigading, gampar i 
babo peddemmenna. lusahaken kalak idi 
ngo barang bakunè carana asa ndorok 
sisakiten idi njolmit i hadeppen Jesus. 

193 Tapi kumarna mbuè ni jelma idi, 
oda terbakin kalak i menggamparken mi 
bages. Kernanai iembah kalak i mo mi 
babo ntarum, ibuka mo saong bages i, 
nai itontonken mo sisakiten i ibagasen 
peddemmenna lako mi hadeppen Jesus i 
tengah jelma mbuè idi. 

20 Mengidah belgahna kepercayaen kalak 
idi, idokken Jesus mo mbangsa, "Alè 
nggia, enggo iampuni dosami!" 

21 Guru-guru agama dekket Parisè idi 
mengerana mo samahsa, "Jelma bakunè 
ngo èn berranina i mengelèai Dèbata? 

Isè pana ndorok mennasa dosa, laènken 
Dèbata?" 

22 Ibettoh Jesus ngo nipikiren kalak idi, 
jadi idokken mo, "Kasa bagidi pikiren 
ndènè? 

23 Apaina ngo murahen nidokken, 'Enggo 
isasa dosamu! Barang, kèkè mo ko, 
merdalan mo kono?' 

24 Tapi asa ibettoh kènè, merkuasa ngo 
anak jelma idi i babo tanoh ènda mennasa 
dosa." Nina Jesus mo taba nitempuk 
sigading idi, "Kudokken mo bamu, kèkè 
mo ko, embah mo peddemmenmu, mulak 
mo kono." 

25 Nai mènter kèkè mo sisakiten idi 
i lebbè jelma mbuè i nai, lembah mo 
peddemmenna, mulak mo ia ninganna 
memoji-moji Dèbata. 

26 Karinana jelma idi kagum kalohoon, 
nai ipoji kalak i mo Dèbata. Janah ibagasen 
mbiar, nina kalak idi mo, “Enggo siidah 
kellengangen sidari ènda!" 

27 Enggo kessa i, karuar mo Jesus i sidi 
nai, gabè idah mo sada kalak pertunggo 
belasting, si Lepi gerarna kundul i 
kantorna. Idokken Jesus mo tabasa, 
"Èkutken mo Aku." 

28 Mènter kèkè mo si Lepi, itadingken mo 
karinana, ièkutken mo Jesus. 

22 Nai ijamu si Lepi mo Jesus mi bagesna. 
Mbuè ngo merrohen pertunggu cokè bak 
jelma sidèban pè rebbak mangan dekket 
Jesus. 

30 Nai ngutnguten mo Parisè dekket 
guru-guru agama taba sisiin Jesus, nina 
mo, "Kasa mangan mènum kènè rebbak 

dekket pertunggu belasting dekket kalak 
perdosa?" 

3! Nai ialoi Jesus mo, nina mo, "Oda perlu 
penambari bai kalak sijuah-juahen, pellin 
taba kalak sisakiten ngo. 

32 Roh aku, oda ngo mendilo kalak 
sibennar, tapi kalak perdosa ngo, asa 
mertobat kalak i." 

33 Nai lot mo mendokken taba Jesus, 
"Ukum sisiin si Johanes nggati ngo puasa 
janah mersodip, bagi ma ngo bak sisiin 
Parisè. Keppè mangan mènum ngo ukum 
sisinMu." 

34 laloi Jesus mo, "Ndorok ngo katèndènè 
pendengani kèla merpuasa sidekkah 
rebbak dèng dekket kèla i? Tentu oda! 

35 Tapi roh mo tikkina, ibuat mo kèla i 
bai kalak i nai. Tikan bagidi mo asa puasa 
kalak idi." 

36 Nai isukutken Jesus mo taba kalak i 
codiin bagèen, "Isè poda uè menggonting 
gedda rimbaru mahan pendongkap mi 
gedda sienggo mumuk. Mula bagi ngo 
ibaing, ncèda ngo oles rimbaru idi janah 
ma, pendongkap rimbaru idi pè oda cocok 
mi gedda sienggo mumuk idi. 

37 Bagi ma ngo, isè poda lot mengosèken 
anggur rimbaru mi kiong sienggo buruk. 

Mula bagidi ibaing, mpustak ngo kiong 
sienggo buruk idi ibakin anggur rimbaru 
idi. Ancuh mo anggur rimbaru idi, janah 
ncèda ngo dekket kiong idi. 

38 Kennah mi kiong rimbaru ngo ibakin 
anggur rimbaru. 

39 Janah dèng ma, isè poda kalak uè 
mengènum anggur rimbaru sienggo 
mengènum anggur ndekkanh, ai 
dokkenenna ngo: Mendèen ngo anggur 
sienggo ndekkanh idi." 

'Tikan i sada ari Sabat, sinderrang 
memellus Jesus arap juma, ipotiki 
sisinNa mo pagè, ikubaki janah ipangan. 
2Nai mongkam mo kalak Parisè, "Kasa 
iulaken kènè siso ndorok ulanken tikan ari 

Sabat?" 

3 Nai ialoi Jesus mo kalak i, "Oda dèng 
ngo nung ijaka kènè nibaing si Daud tikan 
mellèhè ia dekket denganna? 

“Ibengketti ngo Bages Dèbata, ibuat ngo 
roti sienggo ipèlèken taba Dèbata janah 
ipangan nola. Iberrèken ma dèba bai 
denganna. Padahal mengèkutken hatoren 
agamanta oda ndorok isè kipangan roti i 
laènken imam-imam." 

> Idokken Jesus dèng ma, "Anak Jelma idi 
ngo Tuhan ari Sabat!" 

STikan ari Sabat sidèban nola ma, 
mengajari mo Jesus ibages perguruun. 
Lot mo isidi sada kalak tanganna matè 
serrap. 

7 Guru-guru agama dekket Parisè dakdak 
ngo mennulusi kessalahen Jesus asa 
ndorok iaduken. Nai dak ngo idatèken 
kalak i tah bakunè pejuahken kalak 
simersakit la tupung ari Sabat. 

8 Tapi ibettoh Jesus ngo pikiren kalak i. 
Idokken mo taba kalak pertangan matè 
serrap idi, "Cènder mo kono i jolo èn." 
Kèkè mo ia, janah laus mo ia cènder mi 
sidi. 

3 Enggo kessa i, nina Jesus mo taba 
kalak idi, "Mengèkutken hatoren agama 
kadè ngo ndorok bahaan tikan ari Sabat? 
Memmaing mendè ngo barang memmaing 
nggodo? Pelluahken jelma ngo barang 
maing mago?" 

10 |tengen Jesus mo karina kalak idi 
kuliling, nai idokken mo taba pertangan 
matè serrap idi, "Doroken tanganmu i." 
Idoroken mo tanganna, gabè malum mo 
tanganna idi. 

1l Tapi mellaga mo guru-guru agama 
dekket Parisè i, gabè mersungkuun mo 
kalak i, bakunè bakinenna terrèngèt Jesus. 

12 Nderrangna i, menangkeng mo Jesus 
mi sada uruk lako mersodip. Suntuk 
bernginna idi dak mersodip ngo la mi 
Dèbata. 

13 Enggo kessa nterrang ari, idilo mo 
simengèkutkenSa, nai ipilih mo sipuluh 
dua kalak bai kalak i nai, igerari mo 
sisipuluh dua kalak i rasul. 

14Si Simon (igerari ma si Petrus) dekket 
si Andreas anggi si Simon; si Jakobus bak 
si Johanes, si Pilipus, bak si Bartolomeus, 

15 si Matèus bak si Tomas, si Jakobus 
anak si Alpèus, si Simon (nigerarenna 
berrani). 

16 Si Judas anak si Jakobus dekket si 
Judas Iskariot sigabè penelbuh idi. 

17 Enggo kessa i mengencuah mo Jesus 
rebbak dekket rasul sisipuluh dua idi 
i uruk i nai, nai mengadi mo kalak i 
janah cènder i sada bekkas ndèas. Mbuè 
ngo isidi mengèkutkenSa dekket siroh 
merrohen i Juda nai, i Jerusalem nai dekket 
i kuta Tirus bak Sidon nai i biding laut nai. 

18 Pekiroh kalak idi imo naing 
mendengkoh rana Jesus dekket asa 
ipemalum ibas sakitna nai. Kalak 
nisellapen sètan pè roh ngo janah ipejuah. 

19 Karina kalak idi sèkel janah 
mengusahaken asa menjamah Jesus kerna 
lot kuasa karuar bana nai lako pejuahken 
kalak i karina. 

20 |tengen Jesus mo karina 
simengèkutkenSa, nai idokken mo, 
"Sayurntua mo kènè kalak sincoor, kerna 
ginemgem Kerajaen Dèbata ngo kènè! 

2! Sayurntua mo kènè simellèhè 
bagèndari; ai pebessuren mo kènè. 
Sayurntua mo kènè sitangis bagèndari; ai 
tertaba mo kènè luas. 

22 Sayurntua mo kènè mula ceggo atè 
ndèba taba kènè, janah mula iliplip kènè 
bak ipellèa dekket idokken dèba kènè 
jahat kumernaken Anak Jelma! 

23 Nabi-nabi siperlebbè idi pè enggo 
ibaing bagidi. Mula bai ndènè pè masa 
bagidi, lolo mo kènè janah mersampang 
atè, kerna mbelgah ngo sulang ndènè i 
sorga. 

24 Tapi merjaya mo kènè si kaya 
bagèndari; kerna enggo irasa kènè 
sintaboh. 

2> Merjaya mo kènè sibessur bagèndari; 
ai mellèhè mo kènè! Merjaya mo kènè 
sitertaba bagèndari; kerna bonek mo kènè 
janah tangis! 

26 Merjaya mo kènè mula karina kalak 
memoji kènè, kerna bagi ma ngo nabi- 
nabi palsu arnia memoji-moji empung 
kalak idi." 

27 "Tapi ukum kènè simendengkohken 
Aku bagèndari, Kutennahken bai ndènè: 
Kekellengi mo musuhmu janah mendè 
mo baing taba kalak simerceggo atè taba 
kènè. 

28 Pasu-pasu kènè mo kalak 
simenumpanhi kènè, sodipken mo 
kalak simemmaing nggodo taba kènè. 

22 Mula iparap dèba kurummu sisada, 
taroken ma mo dekket kurummu siserrap 
nari. Mula irampasi dèba jubahmu, 
berrèken ma mo dekket bajumu. 

30 Mula ipido dèba barang kadè bamu 
nai, berrèken mo tabasa, janah mula 
irampasi dèba hartamu, ulang nèngè mo 
pido i balik. 

3! Barang kadè ipergeddo ukurmu 
bakinen dèba taba kono, baing mo bagidi 
ma tabasa. 

32 Ukum pellin simengkekelengi kènè 
ngo kessa ikekelengi kènè, kadè mo jasa 
ndènè isidi? Ai kalak perdosa pè ikekelengi 
ngo simengkekelengisa! 

33 Janah mula mendè ibaing kènè pellin 
taba kalak simemmaing mendè bai ndènè 
sambing, kadè mo kellebihen ndènè? 
Kalak perdosa pè ibaing ngo bagidi! 

34 Mula ipejual kènè kalak kumarna 
lot harapen ndènè bana nai, kadè mo 
jasa ndènè i sidi? Ai kalak perdosa pè 
ipejualken ma ngo taba perdosa, janah 
ijalo nola balik! 

33 Tapi ukum kènè, kekellengi mo 
musuhmu mendè mo baing taba kalak 
idi. Pepinjamken kènè mo, janah ulang 
harapken balik nèngè idi. Mbelgah ngo 
upah ndènè janah gabè dukak-dukak 
Dèbata Sintèmbul i mo kènè. Kerna mendè 
ngo ibakin Dèbata mendahi kalak siso 
memettoh mendokken melias atè bang 
taba kalak jahat. 

36 Gabè permasèh atè mo kènè bagè Bapa 
ndènè permasèh atè i!" 

37 "Ulang mo kènè menghukum-hukumi 
sidèban, asa ulang ihukum Dèbata kènè. 
Ampuni kènè mo sidèban, asa iampuni 
Dèbata kènè. 

38 Berrèken mo taba sidèban, asa 
iberrèken Dèbata taba kènè; jalonmu 
mo mertinèncuk sienggo isukatken 
meronjat-onjat bamu, kerna persukaten 

sienggo nibaingmu i bai sidèban, idi ma 
ngo ipakkè Dèbata mendahi kono." 

32 Enggo kessa i, isukutken Jesus mo 
taba kalak idi codiin bagèen, "Mula iteggu 
sipètung denganna sipètung gabè rebbak 
terungkup mo kalak idi mi parik. 

40 Oda lot belgahen sisiin asa guru. Tapi 
sisiin sienggo pul merguru, dos mo ia 
bagè guruna. 

4! Kasa nasa pellèmen ibas mata kaltumu 
dak iperatè-atèken kono, keppè nasa 
pungur i matamu sendiri oda idah kono? 

42 |dikè mo ndorok idokken kono taba 
denganmu, 'Dikè kuagoi pellèmenmi', 
keppèken nasa pungur ni matamu i oda 
idah kono? Èo kono perbuah ringadar! 
Agoi mo lebbè pungur silot ni matami, 
nai pè asa ndorok ntangkas idahenmu 
lako mengagoi nasa pellèmen silot i mata 
denganmi." 

43 "Oda terbuahken kayu mendè buah 
kayu nggodo. Bagi ma ngo oda terbuahken 
kayu nggodo buah kayu mendè. 

44 Nasa kayu tandaan ngo arap buahna. 
Oda nung nibuat buah kayu ara ibas 
kopi-kopi nai, barang pè buah anggur i 
bungkè rimbang nai. 

45 Barang isè jelma selloh, dakdak ngo 
la merpengelako merandal kumarna 
ukurna idi merandal. Tapi barang isè 
merpengelako jahat dakdak ngo i 
mengulaken jahat, kerna ibagasen pusuh 
perratèenna jahat ngo. Kerna karina 
siniruapkenna i babahna i nai, imo siroh 
ibas pusuh peratenna nai." 

46 "Kasa idokken kènè Aku, 'Tuhan, 
Tuhan,' keppèken oda iulaken kènè 
siKudokken bai ndènè? 

47 Mi kadè mo nicodiken nasa jelma siroh 
mendahi Aku, simendengkoh katangKu 
janah simengulakensa? — Belli mo 
Kutuduhken bamu —-. 

48 Codi mo ia bagè kalak simemajek 
bages; ikurak mo mbages kalohoon 
tanoh idi janah ipajekken mo batu 
cendi. Mula roh pè laè mbellen janah 
mengerraja lako mengelentem bages i oda 
terrumpakkensa, kerna batu ngo dangaan 
bages idi. 

49 Tapi ukum kalak simendengkoh 
ranangKu keppèken oda iulaken, codi mo 
ia bagè simemajek bages i babo tanoh, 
oda pella merbatu cendi. Mengerraja 
kessa mo laè mengelentem bages idi, 
merrumpak mo bages idi ncèda karina!" 

'Enggo kessa pul iranaken Jesus idi 
/ mi jelma nterrem idi, laus mo ia mi 
Kapernaum. 

2Lot mo i sidi sada kalak perwira tenterra 
Rom, kelleng kalohoon atèna midah sada 
naposona. Sakiten ngo naposona i, janah 
patè-patèen. 

3 Idengkoh perwira i kessa mo terèngèt 
Jesus, ipasulak mo pengetuai-pengetuai 
Jahudi mendahi Jesus lako mengidoken 
asa roh Jesus pejuahken naposoNa idi. 

4Soh kessa pasulaken idi mendahi Jesus, 
ièẹlèk-èlèk kalak i mo Jesus asa iurupi 
nemmu perwira idi. Nina mo, “Patut ngo 
nemmu iurupi kono perwira idi." 

> "Ai kelleng ngo atèna midah bangsanta, 
janah enggo ipajek bages perguruun bai 
nami." 

6 Nai laus mo Jesus rebbak dekket kalak 
idi. Enggo kessa naing soh Jesus mi bages 
idi, iutus perwira i nola mo denganNa 
mendahi Jesus lako mendokken, "Alè 
Guru, ulang mo pella ledja Guru i roh mi 
bagesku. 

7 Aku sendiri pè oda sanggup roh 
mendahi Kono. Lotiin mo dokken 
singkebabah rana enggo malum iakap 
naposongku idi nahan. 

8 Kerna aku pè tunduk ngo i perèntah 
atasenku, bagi ma i terruhku pè lot ma 
ngo tenterra imo perajuritku sikennah 
tunduk mi perèntahku. Mula kudokken 
taba kalak i, 'Laus!' mènter laus ngo ia; 
janah mula kudokken mi sisada, 'Roh ko 
misèn!' mènter roh ngo ia. Mula kudokken 
taba naposongku, 'Ènda mo bahan! 
mènter ibahan ngo." 

3Lengang mo Jesus mendengkonh i. 
Itulihken mo jelma nterrem i ninganNa 
idokken, "I tengah-tengah bangsa 
Israel pè, makdèng nung jumpa Aku 
kepercayaen bagèen belgahna!" 

10 Mulak kessa pasulaken idi mi bages 
perwira idi, enggo mo malum perwira idi. 

11 Oda sadikè dekkah kellangna, laus mo 
Jesus mi kuta Nain rebbak dekket sisinNa, 
bak jelma nterrem i perrotor ma. 

12 Soh kessa Jesus mi gembar pèntu 
pengkeruhen kuta idi, pesimbak mo kalak 
i dekket rombongen simengosong bangkè 
mi ruar kuta idi, imo bangkè anak sada- 
sada bai partua ibages sienggo mebalu. 
Mbuè ngo pengisi kuta i mendengani 
simebbalu i. 

13 Idah Jesus kessa mo daberru idi, masèh 
mo atèna midahsa, nina mo mbangsa, 
"Ulang nèngè kono tangis nangè!" 

14 Nai ijolmiti Jesus mo bangkè idi, 
ijamah mo. Gabè ndong mo simengosong 
bangkè i. Idokken Jesus mo, "Alè anak 
perrana, Aku mendokken kèkè mo kono!" 

13 Nai mènter kundul mo anak perana 
sienggo matè idi kin, janah ipungkah mo 
mengerrana. Nai ipesakat Jesus mo anak i 
mendahi inangna. 

16 Karinana kalak buradan ninganna 
ipoji Dèbata. Nina kalak i mo, "Sada nabi 
mbellen enggo roh mi tengah-tengahta! 
Dèbata Jahowa enggo roh lako paluahken 
karina jelma!" 

17 Saar mo berita terèngèt Jesus idi i 
suberri Juda dekket i sikulilingna pè. 

18 Ibagahken sisiin si Johanes mo karina 
simasa i taba si Johanes. Nai idilo si 
Johanes mo dua kalak sisinna. 

19 Nai ipasulak mo mengkuso Tuhan 
Jesus, "Kono ngo sinaing roh idi 
siniperbagah Dèbata barang sidèban dèng 
ngo kupèma kami?" 

20 Nai laus mo sisiin si Johanes sidua 
kalak i mendahi Jesus janah nina mo, 
“Ipasulak si Johanes Perridiken ngo kami 

mengkuso Kono, tah Kono ngo sinaing roh 
idi siniperbagah Dèbata barang sidèban 
dèng ngo kupèma kami?" 

2! Tupung ngo tikala i Jesus pejuahken 
mbuè kalak ibas sakitna nai. lusir ngo 
tendi jahat janah gabè merpendidah ngo 
ibakin kalak sipètung. 

22 Jadi ialoi Jesus ngo pasulaken si 
Johanes i bagèen: "Laus mo kènè 
magahken taba si Johanes, kadè si niidah 
dekket sinidengkoh ndènè èn, gabè 
merpendidah ngo sipètung, merdalan 
ngo nitempuk sigading, malum ngo kalak 
sikoliten, merpendengkoh ngo kalak 
sitongkik, balik nggelluh ngo sienggo 
matè, janah mendahi kalak sincor ngo 
ibagahken Sukuten Kelluahen idi. 

23 Sayurntua mo kalak siso meralingen 
menulak Aku." 

24 Nai laus kessa mo pasulaken si 
Johanes idi, iranaken Jesus mo terèngèt 
si Johanes idi taba jelma nterrem, nina 
mo, "Mula laus kènè mendanhi si Johanes 
i kellongoon, kadè ngo naing tengennen 
ndènè? Sirambar dukut nisempul angin 
ngo? 

25 Kadè ngo naing tengennen ndènè i 
sidi? Sada kalak merpakèen mendè ngo? 

Kalak simerpakèen mendè bak kalak 
nduma, ibages raja ngo il 

26 Bagahken kènè mo taba aku, kadè ngo 
naing tengennen ndènè? naing menengen 
sada kalak nabi ngo? Imo tuhu. Belgahen 
dèng ngo ia asa sada kalak nabi. 

27 Kerna si Johanes ngo nidokken ayat 
ibas Bibèl: Èn ngo pasulakenKu, nina 
Dèbata, Kupasulak ngo ia lebbèen asa 
kono nai asa ia menghantari dalan baMu!" 

28 Perdatèken kènè mo ènda, nina Jesus 
ma, "Ibas karina jelma sienggo pennah 
nggelluh i dunia èn, isè poda lot belgahen 
dari pada si Johanes Perridiken. Tapi kalak 
sikettekna i Kerajaen Dèbata, belgahen 
ngo idi dari pada si Johanes Perridiken." 

29 Karina kalak — ni sidi dekket 
pertunggu cokè -- mendengkohken 
nidokken Jesus idi; ai kalak i ngo 
simenguèi nidokken Dèbata janah uè 
iperridi si Johanes. 

30 Tapi ukum kalak Parisè dekket 
simettoh patiin oda uè menjalo hatoren 
Dèbata terrèngèt diri kalak idi. Oda uè 
kalak idi iperridi si Johanes. 

31 Nai idokken Jesus nola ma, "Mi kadè 
mo ndia Kupecodi jelma sisencundut 
ènda? Bagè kadè ngo kalak idi? 

32 Codi ngo kalak i bagè anak-anak 
kundul i onan, dèba mendiloken taba 
denganna sidèban: Mergenderrang ngo 
kami, tapi oda lot uè tumatak! Tangis 
milangi ngo kami, tapi oda uè kènè 
terrèluh! 

33 Roh si Johanes, puasa ngo — ia janah 
oda mènum anggur — idokken kènè nola 
ngo; 'nisellapen sètan ia!' 

34 Roh Anak Jelma -- mangan ngo la 
— idokken kènè nola, 'tengen kènè 
kalak adoi! Mokkus, permabuk, alè-alè 
pertunggu cokè dekket supan-supan siso 
kasèa dokatè jelma nterrem!' 

35 Tapi tukasi pè bagidi, bennar ngo 
nibaing Dèbata, ai terbukti ngo i bai karina 
kalak simenjaloSa." 

36 Lot mo sada kalak Parisè mergerar 
si Simon, mengundang Jesus mangan 
mi sapona. Roh ngo Jesus mi sapona i, 
kundul janah mangan isidi. 

37 Lot ma mo i kuta i sada daberru 
perdosa mbuè. Idengkoh kessa mo 
mangan Jesus i bages Parisè idi, roh mo 
ia merembah sada gori-gori merisi minak 
baungkus. 

38 Cènder mo ia mi gembar nèhè Jesus 
ninganNa tangis, janah ilapui ngo nèhè 

Jesus dekket èluhna. Enggo kessa bagi, 
ilaap mo nèhè Jesus dekket bukna, nai 
isanggoh mo nèhèna i ninganna iarirken 
minak baungkus idi. 

39 lidah Parisè simengundang Jesus 
i kessa mo i, tubuh mo sura-surana 
ibagasen, "Mula tuhu-tuhu ngo kalak ènda 
nabi, ibettoh ngo nemmuken barang isè 
daberru simenjamanhsa idi, tentu ibettoh 
ma mo nemmu, ukum daberru idi sada 
kalak perdosa mbuè ngo!" 

40 Nai nina Jesus mo taba si Simon, 
“Simon, lot ngo sinaing kudokken bamu." 
"Uè Guru," nina si Simon, "dokken mo." 

41 |dokken Jesus mo, "Lot mo dua kalak 
merutang taba sada kalak simungaken 
kèpèng. Utang sisada kalak lima ratus 
kèpèng pirak, janah sisada kalak nai lima 
puluh kèpèng pirak. 

42 Duana kalak idi oda tergararsa nèngè 
utangna idi. Jadi ilèsèken sidasa riar idi 
mo utang kalak idi i. Isè ngo kalak i sidua 
kellengen atèna mendahi simenganakken 
kèpèng idi dok atèmu?" 

43 "Ukum katèngku, kalak simerutang 
mbuèen idi ngo!" nina si Simon mengaloi. 
"Bennar ngo pendokkenmu idi," nina 
Jesus. 

4 Nai itengen Jesus mo daberru idi 
ninganna idokken taba si Simon, "Idah 
kono ngo daberru ènda? Tikan roh aku 
mi sapo ènda, oda lot ipèmaken kono laè 
morih nèhèngKu, tapi ukum daberru ènda, 
iborih ngono nèhèngKu dekket èluhna 
janah ilaap dekket bukna. 

4> Oda lot isanggoh kono Aku, tapi ukum 
daberru ènda mak mengadi-ngadi ia 
menanggoh nèhèngKu kessa nai soh Aku 
mi sènda. 

46 Oda iminaki kono takalKu, tapi ukum 
daberru ènda enggo iminaki nèhèngKu 
dekket minak baungkus. 

47 Èngèt mo! Kumarna bagi mbelgahna 
kelleng atèna, tandana enggo mo isasa 
dosana simbuè idi. Tapi kalak perdosa 
kètèk siniampuni, cituk ma ngo kelleng 
atèna." 

48 Nai idokken Jesus mo taba daberru idi, 
“Enggo mo iampuni karina dosamu." 

49 Kalak sidèban sirebbak kundul mangan 
dekket Jesus i merkosik mo samanhsa, 
"Isè ngo kalak ènda, asa ndorok ia 
mengampuni dosa?" 

>0 Tapi nina Jesus mo taba daberru idi, 
"Kepercayaen midi ngo paluahken kono. 
Molih mo kono ibagasen damè!" 

' Oda pella sadikè dekkah nai, iagahi 

Jesus mo kuta dekket sosor-sosor 
merkuliling lako memagahken Sukuten 
Simerandal terrèngèt Dèbata pecèndekken 
Kerajaenna. Dekket sisinNa sisipuluh dua 
kalak rebbak dekketSa. 

2 Bagi ma bak daberru-daberru sienggo 
ipemalum ibas sakitna nai dekket 
nisellapen sètan pè, imo si Maria 
simergerar Magdalena pè (pitu sètan 
ipellaus bana nal). 

3 Si Johana sinibages si Kusa, pugabè 
istana si Herodes; si Susana, mbuè dèng 
tupèh daberru sidèban. Ikebbasi kalak i 
ngo karina mi sindalanen idi dekket riarna 
sendiri. 

“Dak merrohen ngo jelma idi i merbagè 
kuta nai mendahi Jesus. Enggo kessa 
mbuè kalohoon pulung, isukutken Jesus 
mo umpama taba kalak idi, nina mo, 

"Lot mo sada kalak laus menabur 
bennih. Tikan menabur idi ia, lot mo dèba 
bennih idi ndabuh mi dalan, nai ideddohi 
dèba mo i janah ipangani manuk-manuk. 

6 Dèba ndabuh mo i mi tanoh batu. Tikan 
turah dèng ngo bennih idi mènter males 
mo, kerna ngkerrah ngo tanohna. 

7 Dèba ndabuh mi tanoh kopi-kopi, 
rebbak tubuh mo kopi-kopi idi dekket 
bennih i, gabè ipetcek kopi-kopi idi mo 
bennih siturah idi. 

8Tapi lot ma mo dèba ndabuh bennih i 
mi tanoh nggabur, turah janah ndeppur 
mbellen mo ia janah merbuahken serratus 
lempit.” lujungi Jesus mo sukutenna 
idi bagèen, "Kènè simendengkohkensa, 
radumi kènè mo i mendè-mendè!" 

9 Nai ikusoi sisiin idi mo Jesus, kadè 
lapaten codiin idi. 

10 laloi Jesus mo, "Ipergeddo Dèbata ngo 
asa pellin kenè kessa memettoh rusia 
kerajaenNa idi. Kernana i ngo asa taba 
sidèban isukutken idi merkitè codiin, asa 
mula pè merpenengen kalak i tapi oda 
merpendidah, tukasi pè merpemeggè 
kalak idi tapi oda merpendengkoh janah 
oda iarti." 

11 "Bagèen ngo lapaten codiin ndai; la 
ukum bennih idi, imo kata Dèbata. 

12 Bennih sindabuh mi dalan idi imo kalak 
simendengkoh kata i, tapi roh mo Sibolis 
irampasi mo berrita idi i pusuh perratèen 
kalak idi nai, gabè oda nèngè kalak idi 
percaya janah oda maluanh. 

13 Bennih sindabuh mi tanoh batu, 
imo kalak simendengkoh sukuten idi 
menter lolo ngo ia menjalo. Tapi oda 
ikeddarohken. Pellin sigejjap ngo kessa 
percaya ia. Ai roh kessa pengunjunen 
gabè oda nè hot kalak idi. 

14 Bennih sindabuh mi tengah kopi-kopi, 
imo kalak simendengkoh sukuten idi, 
tapi olang-aling ngo kalak idi, ai sèkel 
kalohoon kalak i kaya janah mersennang- 
sennang i dunia èn. Idi nola mo menessak 
kalak idi gabè oda nè merbuahken selloh 
kalak idi. 

1> Ukum bennih sindabuh mi tanoh 
nggabur idi, imo kalak simendengkoh 
sukuten idi janah mènter ipennep 
mendè ibagasen pennarihenna. lulaken 
ngo mendè ibagasen mbingit, gabè 
merbuahken mbuè janah mendè." 

!6"OQda lot kalak mengelakati pellita 
itungkupi nola dekket kendang, barang 
ibaing nola mi terruh peddemmen. Tapi mi 
babo perpelitaan i ngo ibakin asa karina 
kalak simbengket mi bages mengidah 
cuhayana. 

17 Oda lot simboni mak gabè terridah 
janah oda lot sinirahasiaken mak ntarar 
nola janah terbettoh. 

18 Kernana i peratè-atèken mo mendè 
sinidengkoh ndènè. Ai barang isè enggo 
lot bana, iberrèken nola ma ngo bana, tapi 
barang isè madèng lot bana, buaten ngo 
bana nai barang kadè sienggo lot bana idi 
kin." 

'?Roh mo inang bak anggi Jesus 
mendahiSa, tapi oda terbakin kalak idi 
soh mendanhi Jesus, kerna buèna jelma 
nterrem idi. 

20 Nai lot mo sada kalak mendokken taba 
Jesus, "Guru, i ruar ngo bagèndari inang 
bak anggimu pè, naing pejumpa dekket 
kono." 

2! Tapi nina Jesus mo taba kalak idi, 
"Kalak simendengkoh janah simengulaken 
kata Dèbata ingo inangku bak kaka- 
anggingKu." 

22 Tikan i sada ari, mbangkit mo Jesus 
rebbak dekket sisinNa mi sada bungki, 
janah idokken taba sisinna, “Laus mo kita 
mi suberrang tao," nai mènter berkat mo 
kalak idi. 

23 Sinderrang mengkayuh idi kalak i, 
terpeddem ngo Jesus. Sintempu roh mo 
angin sapa-sipu i tao i. Sumampak- 
sampak mo laè i masuk mi bungki janah 
lako bahaya mo kalak i karina. 

24 |Idapetken sisiin i mo Jesus janah 
idungoi, nina mo, "O Guru, Guru, mago 
mo kita!" Kèkè mo Jesus, isergangi mo 
angin bak tao situmuyu-tuyu idi. Nai 
mènter mènak mo angin bak tao i. 

25 |dokken Jesus mo taba sisinNa, "Kasa 
buradan kènè? Idikè ngo kepercayaen 
ndènè?" Gabè mbiar janah kagum 
kalohoon mo kalak idi, nina mo samanhsa, 
“Isè ngo ndia tuhu kalak ènda dekket 
ngo angin topan bak galombang ndorok 
iperèntah, janah tunduk ngo tabasa!" 

26 Soh mo Jesus dekket sisinNa mi 
nagerri Gerasa i suberrang tao Galilea kan 
kebincaren. 

27 Sampur kessa mo Jesus mi darat, idahi 
sada kalak daholi siniselluki tendi jahat 
ngo la. | kuta nai ngo kalak i. Enggo toko 
dekkahna oda nèngè uè ia meroles janah 
oda uè tading i bages. Dak merian ibas 
liang kuburen ngo ia. 

28 lidah kessa mo Jesus, mènter mersurak 
mo ia ninganna mersembah merkuraja i 
hadeppen Jesus janah nina mo, "O Jesus, 
Anak Dèbata Sintèmbul i! Merkadè kono 
roh mendahi aku? Kuèlèk-èlèk mo kono 
asa ulang isiksa kono aku!" 

22 |dokken pè bagidi, kumarna enggo 
iusir Jesus ia bana nai. Mbuè ngo tendi 
jahat i menellukisa. Asa enggo pè irantè ia 
irettes ngo rantèna i janah iembah tendi 
jahat i mi kellongoon. 

30 |kuso Jesus mo ia, "Isè gerarmu?" 
"Ukum gerarku: Lègiun," nina mengaloi 
-- kerna mbuè ngo enggo tendi jahat i 
menellukisa. 

3! lèlèk-èlèk tendi jahat i mo Jesus, 
asa ulang iusir kalak idi mi Lembeng 
Kematèen. 

32 Ndessing mi bekkas idi lot mo mbuè 
kalohoon babi, dak menggigi i pispis 
delleng ni sidi. Gabè i'lèkken tendi 
jahat i mo asa ipaduè nemmu kalak i 
memengketti babi idi. Nai ipaduè Jesus 
mo kalak idi misidi. 

33 Karuar mo tendi jahat idi bai jelma idi 
nai janah ibengketti mo babi i, nai mènter 
mermangkaten mo babi idi i tebbing i nai 
mi tao gabè terneknek mo. 

34lidah simermakan babi idi kessa mo 
simasa i, bulanting mo ia laus mi kuta, 
ibagahken mo simasa idi bai perkuta 
dekket mi sosor sikulilingna. 

35 Merrohen mo kalak lako menengen 
simasa i. Idahi kalak i mo Jesus, gabè 

iidah kalak i mo enggo malum siniselluken 
tendi jahat idi kin kundul i gembar nèhè 
Jesus. Enggo mo merroles ia janah enggo 
merpikiren nterrang. Gabè buradan mo 
kalak idi karinana. 

36 Isukutken sienggo mengidah simasa 
idi mo taba jelma siroh idi terrèngèt 
permalumna. 

37 Karina pengisi Gerasa mengendik- 
endik Jesus asa itadingken bekkas idi, 
kerna mbiar kalohoon ngo kalak idi karina. 
Nai ibengketti Jesus mo bungki lako balik. 

38 lèlèk-èlèk niselluken tendi jahat idi 
mo Jesus, asa ipadiat la mengèkut rebbak 
Jesus. Tapi ipasulak Jesus mo ia molih, 

39 idokken Jesus mo mbangsa, "Molih 
mo kono mi sapomu janah sukutken 
mo barang kadè sienggo ibakin Tuhan 
i bamu." Nai laus mo ia, iagahi mo kuta 
i memagahken sienggo nibaing Jesus 
tabasa. 

40 Balik kessa Jesus i suberrang tao i nai, 
lolo kalohoon mo jelma nterrem idi, ai 
ipèma-pèma ngo la. 

4! Nai roh mo sada kalak pengendeng 
bages perguruun mergerar si Jairus. 
Isembah mo Jesus, janah ièlèk-èlèk asa 
roh mi bagesna. 

42 Kerna mpiah kaloon ngo iakap berruna 
sisada i sienggo merrumur sipuluhdua 
tahun idi, ai enggo patè-patèen. 
Sinderrang merdalan Jesus mi bages si 
Jairus, dak sessak ngo jelma nterrem idi. 

43 Lot mo isidi sada kalak daberru enggo 
sipuluhdua tahun dekkahna dak bubus. 
Enggo mbuè keroginna mertambar tapi 
laju oda malum. 

44 Ibas tengah-tengah jelma nterrem idi 
nai mènter ijolmiti daberru idi mo Jesus i 
podi nai, ijamah mo punca jubah Jesus. 
Nai mènter mentadi mo iakap ia darohna 
bubus idi. 

45 Ikuso Jesus mo jelma i, "Isè menjamah 
Aku?" Tapi isè poda lot mengaku, gabè 
nina si Petrus mo, "Guru, mbuè ngo jelma 
i kulilingmu, ai dak isessak kalak i ngo 
Kono!" 

46 |dokken Jesus mo, "Tapi lot ngo 
menjamah Aku. Kubettoh ngo i, ai karuar 
ngo gegoh bangKu nai." 

47 Satdar mo daberru idi, enggo terbettoh 
sinibaingna idi. Roh mo ia menggirgir, 
isembah mo Jesus. Ibagahken mo 
karinana, tah kadè sebabna asa ijamah ia 
Jesus, idengkoh jelma nterrem idi, janah 

barang bakunè permalumna sakitna i 
gejapkenna i. 

48 Nai nina Jesus mo tabasa, "Alè nangè, 
kepercayanmi ngo pemalumken kono. 
Njuah-njuah mo ko balik!" 

49 Tikan mengerana dèng Jesus, soh mo 
sada kalak pasulaken i bages si Jairus nai. 
Idokken mo taba si Jairus, "Ulang pella 
lejai nèngè Guru i, ai enggo matè berrumu 
idi." 

>0 Idengkoh Jesus ngo nidokken 
pasulaken i, gabè nina mo mbang si 
Jairus, "Ulang kono ganggu, percaya mo 
ko, njuah mono iakap berrumu i." 

?! Soh kessa mi bages si Jairus, isè poda 
ipadiat Jesus mbengket rebbakkensa 
laènken pellin si Petrus, si Johanes, si 
Jakobus dekket partua anak idi mo kessa. 

22 Karina nisidi tangis ngo janah marsak 
kumarna permatè anak idi. Idokken Jesus 
mo, "Ulang kènè tangis, oda ngo matè 
anak ènda, pellin meddem ngo!" 

53 Nai itertabai kalak idi mo Jesus, ai 
ibettoh kalak i ngo enggo matè berru idi. 

“Nai ijamah Jesus mo tangan anak idi, 
ninganna idokken, "Alè tatat, kèkè mo 
kono!" 

>> Mènter roh mo kessah anak idi janah 
kèkè mo ia. Enggo kessa i, idokken Jesus 
mo asa iberrèken anak idi mangan. 

>6 Lengang kalohoon mo partua ni anak 
idi. Tapi igerai Jesus ngo kalak idi asa 
ulang ibagahken barang mendahi isè pè 
simasa idi. 

9 ' Idilo Jesus mo pulung sisinNa 
sisipuluh dua kalak idi, iberrèken 
mo bai kalak i gegoh dekket kuasa lako 
mengusir sètan bak pemalumken sakit. 

“Nai ipasulak mo kalak i menukutken 
sukuten terrèngèt Kerajaen Dèbata bak 
pemalunken sakit. 

3"UVlang embah kè barang kadè mi 
perdalanen," nina Jesus taba kalak idi. 
"Ulang embah kènè tongket barang 
bagut-bagut bekkas cudekkah, barang 
togoh, barang riar barang pè pakkèen dua 
mpasang. 

“Barang i dikè kènè ijalo dèba, i bagesna 
i mo kènè lebbè mèma laus nola i kuta idi 
nai. 

Janah barang i dikè kènè oda ijalo dèba, 
pispisken mo abu silekket i tapap nèhè 
ndènè i sinderrang lako menadingken kuta 
i kènè, mahan pertandaan pesèngètken 
kalak idi." 

6 Berkat mo sisiin i lako menukutken 
Sukuten Simerandal i sada kuta nai mi 
kuta sidèban. 

7 Nderrang idengkoh si Herodes Raja i 
Galilea, karina simasa i, gabè bingung mo 
ia. Kerna lot memagahken bana, "Enggo 
balik nggelluh si Johanes Perridiken!" 

8 Lot ma sidèban magahken, enggo roh 
nola si Elias. Sidèban nola mendokken, 
enggo balik nggelluh sada kalak ibas 
nabi-nabi arnia. 

Nina si Herodes mo, "Enggo ngo 
kudokken ipancong takal si Johanes, tapi 
isè ngo ndia tuhu kalak ènda? Enggo mbuè 
kudengkoh terrèngèt ia." Nai iusahaken si 
Herodes mo asa idah ia nemmu Jesus. 

10 Balik kessa mo rasul-rasul idi, 
ibagahken kalak i mo mendahi Jesus 
karinana sienggo nibahan kalak idi. Nai 
iarahken Jesus mo kalak idi pellin laus mi 
sada kuta mergerar Betsaida. 

11 Ibettoh sinterrem kessa mo i, gabè 
ièkutken mo Jesus. ljalo Jesus ngo kalak idi 
janah iranaken mo bai kalak idi terrèngèt 
Kerajaen Dèbata janah ipemalum ngo 
kalak sisakiten. 

12 Enggo kessa bon ari, roh mo sisiin 
sisipuluh dua i mendahi Jesus. Idokken 

kalak i mo, "Guru, pasulak mo jelma 
nterrem idi laus, asa ndorok itulusi 
panganna dekket permalamenna i kuta 
bak i sosor sindessingna isèn, ai melongo 
ngo bekkas ènda." 

13 "Oda," nina Jesus taba kalak idi. "Berrè 
kènè mo mangan kalak idi." laloi sisiin idi 
mo Jesus, "Pellin lima roti dekket dua ikan 
ngo kessa lot bai nami. Oda lot nèngè 
laènkenna idi. Laèn mo mula kennah laus 
kami menokor pangaan lako bai karina 
jelma nterrem ènda?" 

14 (Lot ngo kira-kira lima ribu kalak 
daholi i sidi). Nai idokken Jesus mo taba 
sisinNa, "Dokken kènè mo asa kundul 
kalak idi merturpuk-turpuk, lima-lima 
puluh kalak." 

1> Ibakin sisiin idi mo bagè nidokken 
Jesus idi. Idokken mo kundul jelma 
nterrem idi. 

16 Ibuat Jesus mo roti silima i dekket 
ikan sidua i, itarè mo mi dates ninganna 
idokken melias atè bai Dèbata. Ipenggelli 
mo roti i dekket ikan i ipemberrèken mo 
mendahi sisinNa asa ipembagi-bagiken 
taba jelma nterrem idi. 

17 Mangan mo kalak idi karina bessur. 
Ipepulung sisiin i mo siso kerri ipangan 

jelma nterrem idi, dom sipuluhdua baka 
nai. 

'8 Tikan sada ari, nderrang pellin Jesus 
mersodip, roh mo sisinNa mendapetkenSa. 
Nai ikuso Jesus mo kalak idi, "Isè ngo Aku 
idokken sinterrem?" 

19 laloi kalak idi mo, "Idokken dèba, si 
Johanes Perridiken ngo Guru i, tapi lot ma 
dèba mendokken si Elias. Nai lot ma dèba 
mendokken sada kalak ibas nabi-nabi 
arnia nai sienggo balik nggelluh." 

20"Nai pendokken ndènè, isè ngo Aku?" 
nina Jesus mengkusoi. Mènter ialoi 
si Petrus mo, "Kristus, Raja Sipaluah 
niperbagah-bagah Dèbata i ngo kono." 

2! Nai ipernoi Jesus mo sisinna, asa ulang 
ibagah-bagahken i barang bai isè pè. 

22 Nai ibagahken Jesus mo, "Kennah 
menggong simpersuk ngo Anak Jelma 
i janah itulak pengulu-pengulu bak 
imam-imam ekuten dekket guru-guru 
agama. Nai ibunuh mo, tapi balik nggelluh 
ngo ia i ari petelluken." 

23 Enggo kessa i, idokken Jesus nola mo 
taba jelma nterrem idi, "Barang isè naing 
mengèkutken Aku, kennah ilupaken ngo 
dirina, nai kennah ipersan mo silangna 
gennep ari janah ièkutken mo Aku. 

24 Barang isè menarihken nggelluhna, 
kemagoon nggelluhna situhu mo ia. 

Tapi barang isè kemagoon nggelluhna 
kumarnaken Aku, idi mo pegelluhkensa. 

25 Kadè mo labana bai jelma mula pè 
gabè milikna suberri dunia èn, tapi ncèda 
janah mago nggelluhna? 

26 Barang isè mèla mengindangken 
Aku janah mengkemèlaken peddahKu 
i hadeppen sidèban, Anak Jelma idi pè 
mèla ngo mengakuisa, roh kessa la luas 
ibagasen kemuliaanNa dekket kemuliaan 
Bapa bak kemuliaan malaèkat simbadia! 

27 Perdatèken kènè mo sikudokken ènda: 
Lot ngo barang piga kalak nisènda èn oda 
sanga matè ia, kum mak lebbè idah ia 
ipecènder Dèbata Kerajaenna idi." 

28 Kira ualuh ari enggo kessa iajarken 
Jesus sindai, iarahken mo si Petrus, si 
Johanes dekket si Jakobus mi babo sada 
delleng lako mersodip. 

29 Sinderrang mersodip Jesus isidi, 
mènter mobah mo abèNa, pakkènNa pè 
oda kalih bagè mbulan merkillok. 

30 Sintempu lot mo dua kalak mengeranai 
dekket Jesus, imo si Musa bak si Elias. 

3! Mermulia kalohoon ngo kalak idi 
tengennen. Mengerranai ngo kalak idi 

dekket Jesus terrèngèt permatèNa i 
Jerusalem siso pella ndekkah nè. 

32 Nderrang bagidi, terpeddem ngo si 
Petrus dekket denganna. Ndungo kessa 
kalak idi, idah kalak i mo kemuliaan Jesus 
merbindella, bagidi ma dekket denganna 
sidua kalak cènder idi. 

33 Nai tikan naing itadingken sidua 
kalak i Jesus, mongkam mo si Petrus, 
"Sennangna i i sènda Guru! Kupekkadè mo 
isèn tellu sapo-sapo, sada baMu, sada 
bai si Musa, janah sada nai bai si Elias." 
(Idokken si Petrus pè bagidi, oda iantusi 
kadè nidokkenna idi.) 

34 Sinderrang mengerana bagidi dèng 
si Petrus, taridah mo roh hembun 
menangkemmi si Petrus, si Johanes bak si 
Jakobus. Buradan mo kalak idi kumarna 
isangkemmi hembun idi. 

35 Nai terdengkoh mo sora i hembun idi 
nai mendokken, "Èn ngo anakKu siKupilih 
i. Uèi kènè mo la!" 

36 Enggo kessa bagi, pellin Jesus nai ngo 
kessa i sidi. Si Musa bak si Elias oda lot 
nèngè i sidi. Oda ibagahken sisiin idi 
simasa i barang taba isè pè. 

37 Sibarembenkenna, mengencuah mo 
kalak idi i delleng idi nai, janah merrohen 
mo jelma nterrem mendahi Jesus. 

38 ot mo sada kalak daholi mersurak i 
tengah jelma nterrem idi nai, "Alè Guru, 
masèh mo atèmu, kuèlèk-èlèk mo kono 
asa tengngen mo lebbè anakku — ai pellin 
sada i ngo kessa dukakku. 

39 Mula isellapi tendi jahat kessa ia, 
mènter mendengkuk ngo ia, dagingna 
pè menter nggenggeng mo sampè 
merkupkup babahna. Soh mo mpiahna 
iakap, ai oda uè karuar tendi jahat i bana 
nai! 

40 Enggo ngo nemmu kupido pengurupi 
bai sisinmi asa iusir tendi jahat i, tapi oda 
tellap kalak idi." 

41 laloi Jesus mo, "Èo, kènè siso percaya 
mi Dèbata, sadikè dekkah nai aku rebbak 
dekket kènè janah sobar Aku midah kènè? 
Embahken mo dukakmu idi mi sènda!" 

42 Nderrang merdalan anak idi mendanhi 
Jesus, itulpasken tendi jahat idi ngo ia 
janah ipegenggeng mo daging anak idi. 
Tapi idokken Jesus mo tendi jahat idi ruar 
janah malum mo anak idi. Nai ipesakat 
Jesus mo anak i taba bapana. 

43 Lengang mo karinana jelma nisidi 
mengidah bagi belgahna kuasa Dèbata. 
Tikan lengang dèng jelma nterrem idi 
mengidah karinana simasa nibakin Jesus i, 
idokken Jesus mo taba sisinNa, 

44 "Èngèt kènè mo mendè siKudokken 
ènda: Ipesakat mo Anak Jelma idi taba 
kuasa jelma." 

45 Tapi oda iarti sisiin idi nidokken Jesus 
idi. Ai mboni ngo idi ibaing bai kalak idi 
asa ulang iantusi barang kadè artina. Tapi 
oda pang kalak i mengkusoken taba Jesus. 

46 Enggo kessa i tubuh mo persilisihen 
iantara sisiin Jesus, imo terrèngèt isè kalak 
idi simbelgahna. 

47 Ibettoh Jesus mo pikiren kalak idi, idilo 
Jesus mo sada kalak anak-anak, janah 
ipecènder mi gembarNa. 

48 Nai idokken Jesus mo taba kalak 
idi, "Barang isè menjalo anak-anak èn 
kumarnaken Aku, merlapaten ngo idi 
menjalo Aku. Janah barang isè menjalo 
Aku, menjalo simengutus Aku ngo la isidi. 
Ai barang isè sikètèkna bai ndènè nai, ia 
mo simbelgahna." 

49 Nai idokken si Johanes mo, "O Guru, 
lot ngo kuidah kami kalak mengusir sètan 
merkitè gerarMu. Kugerra kami ngo ia asa 

ulang nèngè iterrusken bagidi, kerna oda 
ngo simengèkutken kita ia." 

>0 "Ulang gerra kènè ia," nina Jesus taba si 
Johanes bak sisinna sidèbanna i. "Barang 
isè oda mengalo kènè, dengngan ndènè 
mo ia." 

>l Enggo kessa njolmit katikana Jesus 
lako mi sorga, mermaksud ngo Jesus laus 
mi Jerusalem. 

2 Įpasulak mo dèba utusen perlebbè 
baNa nai. Berkat mo utusen i janah 
mbengket mi sada kuta i Samaria. Ihantari 
kalak idi ngo karina siperlu bai Jesus. 

>3 Tapi oda ijalo jelma ni kuta idi Jesus, 
kerna ntangkas ngo langkah Jesus laus mi 
Jerusalem. 

>4 Ibettoh dua kalak sisiin i kessa mo i, 
imo si Jakobus dekket si Johanes, idokken 
kalak idi mo, "Tuhan ipaduè Kono ngo asa 
kupengido kami roh api i langit nai asa 
kerri ilettup pengisi kuta èn?" 

>> Itulihken Jesus mo mi podi, ilagai mo 
kalak idi. 

56 Nai laus mo kalak idi terrus mi laèn 
kuta. 

>/ Tikan menerusken perdalanenna Jesus 
rebbak dekket sisinNa, lot mo mendokken 

taba Jesus, "Guru, naing kuèkutken ngo 
Kono barang dempak dikè Kono laus!" 

28 laloi Jesus mo, "Merliang ngo serrigala, 
merrasar ngo ukum manuk-manuk, tapi 
ukum Anak Jelma, oda lot bekkasna 
meddem." 

“Nai idokken Jesus mo taba sada kalak 
sidèbanna, "Èkutken mo Aku." Tapi ialoi 
la mo Jesus, "Guru, paduè mo balik aku 
lebbè mengkubur bapangku." 

60 laloi Jesus mo ia, "Belli mo simatè 
i mengkuburken simatèna. Tapi ukum 
kono, bagahken mo Sukuten terrèngèt 
enggo ipecèndek Kerajaen Dèbata." 

6l Lot ma mo sidèban mendokken, "Guru, 
uè ngo aku mengèkutken Kono, tapi 
paduè mo aku lebbè balik memagahken 
taba kadè-kadèngku." 

62 Nai idokken Jesus mo mbangsa, 
"Barang isè kalak sienggo mencèkèp 
pangkur lako mengula, keppè dak itengen 
mi podi, oda terpakkè Dèbata kalak 
sibagdi i Kerajanna." 

] 0 'Enggo kessa i, ipilih Jesus mo 

pitu puluh kalak sisiin. Ipasulak mo 
kalak idi dua kalak sindalanen, joloon 
laus merdalan lako mengagahi kuta bak 
bekkas sinaing dahinNa. 

2"Enggo mbuè kalohoon peraniin," nina 
Jesus taba kalak idi, “tapi cituk ngo ukum 
simerrani. Jadi pido kènè mo bai sidasa 
perraniin i nai asa ipasulak lako merrani. 

3 Asa, berkat mo kènè bagèndari, 
Kupasulak ngo kènè bagè biri-biri mi 
tengah-tengah biahat. 

“Ulang pella embah kènè tagan-tagan 
barang bagut-bagut barang pè cipatu. 
Ulang mo pella tendo kè i tengah ndalan 
lako merrèken salam barang taba isè pè. 

> Mula ibengketti kènè sada bages, 
mènter dokken kènè mo: 'Damè mo mi 
pengisi bages ènda.' 

SMula lemmo atè perbages idi damè, 
selloh ngo salam ndènè idi bana. Tapi 
ukum oda lemmo atèna damè idi, jalo 
kènè mo balik salam ndènè idi. 

7 lani kènè mo sada bages, janah jalo 
kènè mo barang kadè ikebbasi bai 
ndènè i sidi, ai patut ngo menjalo upah 
kalak simahan bahaan. Ulang pella 
pindah-pindah kènè i sada bages nai mi 
bages sisada. 

8 Mula soh kènè mi sada kuta janah ijalo 
ngo kènè mendè i sidi, pangan kènè mo 
nihidangkenna i sidi. 

9 Pemalum kènè mo simersakit nisidi 
janah dokken kènè mo taba jelma nisidi: 
Oda ndekkah nèngè, ipecèndek Dèbata 
mo Kerajanna i tengah-tengah ndènè. 

!0 Tapi mula ibengketti kènè sada kuta, 
janah oda ijalo kènè i sidi. Laus mo kènè 
mi dalan mbellen ni kuta idi janah dokken 
kènè mo: 

11 'Abu silekket ni tapap-tapap nèhè 
nami pè kupispisken kami ngo mahan 
pernèngèten bai ndènè. Tapi èngèt kènè 
mo, oda ndekkah nèngè roh mo Kerajaen 
Dèbata i tengah-tengah ndènè!' 

12 Èngèt mo, mula roh ari kiamat, 
masèhen ngo atè Dèbata midah kuta 
Sodom, ulang pada midah kuta idi!" 

13 "Merjaya mo kono Korazim dekket 
kono alè Betsaida! Ukum i kuta 
Tirus dekket Sidon kin ibakin tanda 
kellengangen sinibakin i tengah-tengahna 
idi, enggo mo nemm u peselsel kalak nisidi 
janah mertobat! 

14 Lotiin mo pengisi Sidon dekket Tirus 
terrolih masèh atè i ari kiamat, ulang pada 
kènè. 

13 Bang kènè pè alè Kapernaum; idokdok 
kènè ngo ipedates kènè soh mi langit? 
Oda, tapi ibuang mo kènè mi narakka!" 

16 Nai nina Jesus mo taba sisinNa, "Barang 
isè menguèi rana ndènè simenguèi Aku 
mo i. Barang isè menonja kènè, simenonja 
Aku mo i. Janah barang isè menonja Aku, 
simengutus Aku ngo nitonjana isidi." 

17 Balik mo sisiin sipitu puluh kalak idi 
ibagasen sampang atè. "Tuhan" nina kalak 
idi. "Tunduk ngo karinana dekket sètan pè 
kubakin kami mengasangken gerarMu!" 

18 laloi Jesus mo, "Kuidah ngo ndabuh i 
langit nai Sètan i bagè pellian. 

19 Èngèt kènè mo, enggo Kuberrèken 
kuasa bai ndènè mendeddoh nipè 
dekket bik, bak kuasa lako mennaluken 
karinana musuh. Janah kadè poda ndorok 
mencilakai kènè. 

20 Tapi ulang pella lolo ukur ndènè 
kumarna karina tendi jahat i tunduk bai 
ndènè. Tapi lolo mo kènè, kerna enggo 
isuratken gerar ndènè i sorga." 

21 Nderrangna i ma, mersampang atè mo 
Jesus ibagasen Tendi Perbadia. Idokken 
Jesus mo, "lalè Pa, Tuhan ni karina langit 
dekket tanoh èn! Kudokken melias atè 
baMu, kerna nirusiakenmu taba kalak 
simpantas niasè dekket simbages nahu, 
ipeterar Kono ngo taba kalak sikurang 

nahu. Ibaing kono ngo karinana i alè Pa, 
ibas lemmomu nai." 

22 "Karina enggo ipesakat BapangKu 
bangKu. Keppè isè ma poda menandai 
Aku, laènken Bapa i. Janah oda lot 
menandai Bapa laènken Anak i, kalak 
nipetandaken Anak i taba Bapa mo kessa." 

23 Nai itulihken Jesus mo sisinNa, idokken 
mo pellin bai kalak idi, “Sayurntua mo 
kènè kumarna niidah ndènè i bagèndari. 

24 Èngèt kènè mo: Mbuè kalohon ngo nabi 
dekket raja pè sèkel naing mengidah bagè 
niidah ndènè i, tapi oda terbaing kalak i 
mengidanh idi. Sèkel kalohon ngo kalak idi 
mendengkoh bagè sinidengkoh ndènè i, 
tapi oda terbaing kalak i mendengkohsa." 

25 Tikan sidari, roh mo cènder sada 
kalak guru agama lako mengunjuni 
Jesus, ikusoken mo, "O Guru, kadè ngo 
sibakinenku asa dapet aku kenggelluhen 
siamman sumendanh idi?" 

26 laloi Jesus mo ia, "Kadè sitersurat ibas 
Bibèl? Nai bakunè ngo pana pengantusimu 
terrèngèt idi?" 

27 laloi simettoh patiin idi mo, "Kennah 
kekellengenmu ngo Tuhan Dèbatamu ibas 
nasa pusuh peratèenmu, dekket i nasa 
kessahmu, dekket nasa gegohmu, dekket 

nasa atè-atèmu, janah kekellengenmu 
ngo denganmu jelma tosè bagè dirimu." 

28"Tuhu ngo pengaloimu i," nina Jesus 
tabasa, "Baing mo bagidi asa nggelluh 
kono." 

22 Tapi naing mo ipènterri guru-guru 
agama i dirina, ikuso mo, "Isè ngo dengan 
jelma idi?" 

30 laloi Jesus mo, "Lot mo sada kalak 
daholi mengencuah i Jerusalem nai mi 
Jeriko. | tengah ndalan isamun pennamun 
mo ia. Ipupus mo nasa hartana, janah 
ipekpekki pella naing-naing matè ia, nai 
itadingken mo ia bagidi ugahen. 

31 Nai lot mo tupung memellus sada 
kalak imam arap i. lidah imam i ngo 
nemm u ia, tapi iimbilken mo merdalan 
janah iterrusken perdalanenna. 

32 Enggo kessa i, mentas ma mo arap 
idi sada kalak marga Lewi, iidah ma mo 
nisamun ndèba i gampar. Ilausken ma mo 
arap dalan sidèban. 

33 Tapi lot mo sada kalak Samaria mentas 
arap i, iidah kessa sitersamun i masèh mo 
atèna. 

34 |dapetken mo sitersamun idi, idaisken 
mo minak dekket anggur mi ugahna, 
ibaluti mo ugahna i. Idokong mo mi babo 

kudana janah iembah mo mi permalamen, 
ikebbaru mo ia isidi. 

35 Sibarembenkenna ibuat mo dua 
kèpèng pirak, iberrèken mo taba sidasa 
bages permalamen idi ninganna idokken, 
'Kebbaru mo ia,' nina. 'Mulak kessa aku 
sikalèn mi sènda, kugarar pè karina 
kerogiin misidi."" 

36 Nai nina Jesus mo mengujungi 
sukutenna i, "Siapaina ngo dok atèmu 
kalak i sitellu ndai gabè dengan jelma bai 
sitersamun idi?" 

37 laloi guru agama idi mo, "Kalak 
simermasèh atè tabasa idi ngo!" "Mula 
bagi, laus mo kono mengulaken bagidi!" 
nina Jesus mbangsa. 

38 Sinderrang i perdalanen Jesus dekket 
sisinNa, soh mo kalak i mi sada kuta. Lot 
mo i kuta i sada kalak daberru mergerar si 
Marta menjalo kalak i mi bagesna. 

39 Anggi si Marta imo si Maria. Ukum si 
Maria dak kundul ngo mendengkohken 
peddah Jesus. 

40 Tapi ukum si Marta, dak merkebbas 
ngo iperluken. Nai idapetken si Marta mo 
Jesus janah idokken mbangsa, "Tuhan, 
tengen mo anggingku ènda, ibelli ngo 

pellin aku merkebbas. Dokken mo asa 
iurupi aku!" 

41 |dokken Jesus mo, "O alè Marta, kasa 
pella bagidi pengkebasimu, 

42 sada ngo siperluna! Ipilih si Maria ngo 
simendèna, oda buaten idi bana nai." 

] ] l Tikan sikali mersodip mo Jesus i 

sada bekkas. Pul kessa ia mersodip 
idi idokken sada kalak sisinNa mo tabasa, 
"Tuhan, ajari mo kami mersodip, bagè si 
Johanes iajari ngo sisinna mersodip." 

2 Nai idokken Jesus mo taba kalak 
idi, "Mula mersodip kènè, bagèen mo 
sodip ndènè: 'lalè Bapa, Pellin sada Ko 
ngo Dèbata Katerra pè isembah janah 
ipesangap mo Ko. 

3 Berrèken mo bai nami sipat ari pangaan 
siperlu bai nami. 

4 Ampuni mo dosa-dosa nami, kerna 
kami pè kuampuni kami ngo gennep jelma 
simerdosa dempak kami. Janah ulang 
belli mago kepercayaen nami, tikan roh 
pengojiin bai nami." 

> Enggo kessa i, idokken Jesus mo taba 
sisinNa, "Umpamana laus kènè tengah 
mberngin mi bages supan ndènè, nai 
idokken kènè tabasa, 'Oè, pejual aku lebbè 
giam tellu rotimi, 

6 kerna rimbaru roh supan-supanku i 
perdalanen nai, janah enggo i sapongku 
ia bagèndari, ai oda lot pangaan naing 
berrènken bana!' 

7 Mula tah idokken supan-supanmu 
idi taba kono, 'Ulang dak susahi aku, 
enggo tergerruk pèntu janah ma pè enggo 
meddem kami karinana. Oda terbakin 
aku kèkè lako memerrèken barang kadè 
bamu." 

8"Bakunè mo mula bagi?" nina Jesus 
nola ma. "Tukasi pè oda kèkè ia, janah 
oda uè merrèken barang kadè pè bamu, 
tapi kumarna supan-supanmu ngo ia 
janah mula dak ipido kono pukpuk, 
kennah ngo kèkè ia janah iberrèken bamu 
niperlukenmu idi. 

2 Asa, èngèt kènè mo! Mula ipido kènè, 
iberrèken ngo bai ndènè; tulusi kènè mo, 
dapet kènè ngo i, tuktuki kènè mo, ibuka 
ngo pèntu bai ndènè. 

10 Kerna menjalo ngo nasa simengido, 
kennaan ngo kalak simennulusi janah 
ibuka ngo pèntu bai kalak simenuktuki. 

11 lsè mo partua merrèken nipè taba 
dukakna ukum ikan ngo ipido? 

12 Barang tah bik iberrèken, mula tinaruh 
ngo ipido? 

13 Tukasi pè jahat kalohon kènè, ibettoh 
kènè ngo merrèken simendè taba dukak 
ndènè, makinsa nola mo Bapa ni sorga idi. 
Tentu iberrèken ngo tendiNa taba kalak 
simengido tabasSa!" 

'4Tikan sikali iusir Jesus mo tendi 
jahat memmakin pekkak, karuar arap 
nisellapenna nai. Kessa karuar tendi 
jahat idi, mènter mengerranai mo 
nisellapenna idi. Lengang mo karinana 
jelma simengidahsa, 

153 tapi dèba mendokken, "Ndorok pè 
iusir tendi jahat idi, kumarna iberrèken 
Beelzebul ekuten tendi jahat i ngo kuasa 
bana." 

16 Lot ma mo dèba lako mengenggep 
Jesus. Ipido kalak i mo asa ibaing Jesus 
sada tanda kellengangen roh i sorga nai. 

17 Tapi ibettoh Jesus ngo pikiren kalak 
idi, nai nina mo, "Sada kerajaen, mula 
masa perselisihen ibagasenna, oda nèngè 
ndekkah mertahan kerajaen idi, bagi 
ma ngo mula kalak simpangaan dakdak 
merrubati samahsa, lako sursar mo idi. 

18 Bagi ma ngo ibas kerajaen Sibolis, mula 
merselisih sada pulungen mi pulungen 
sidèbanna, sursar mo kerajaenna idi. 

Idokken kènè nola Aku mengusir tendi 
jahat merkitè kuasa Beelzebul. 

19 Mula bagidi ngo, merkitè kuasa isè ngo 
pemparen ndènè mengusir sètan idi? Nai, 
pemparen ndènè i nola ngo menghukum 
kènè! 

20 Ukum Aku, kuusir pè tendi jahat 
idi, mengasangken Dèbata ngo, oda 
mengasangken Beelzebul. Janah i mo 
buktina enggo roh Kerajaen Dèbata mi 
tengah-tengah ndènè. 

2! Mula ijaga sada kalak simergegoh 
janah mersinjata bagesna, sellamat mo 
karina hartana. 

22 Tapi mula roh mergegohen asa ia lako 
mengkubusa, talu ngo ia. Karina sinjatana 
irampasi janah hartana pè itaban janah 
ibagi-bagiken. 

23 Kalak siso kan Aku, alongKu mo 
ia, janah kalak siso uè mengurupi Aku 
situhunna mencèdai ulanKu ngo i." 

24 "Mula tendi jahat enggo karuar 
bai jelma nai, laus mo ia mengagahi 
bekkas-bekkas ngkerrah lako mennulusi 
bekkas mentadi, tapi oda jupasa. Kernana 
i nina mo ibas atèna, 'Balik mo aku mi 
bages sienggo kutadingken idi kin!" 

25 Soh kessa ia misidi, idapet mo enggo 
mbersih janah merratur bages idi. 

26 Nai idiloi mo pitu nai tendi jahat, 
jahaten bana nai. Nai rebbak roh mo kalak 
idi, gabè merrian ibagasen jelma idi, nai 
gabè merrohaan mo pengelako jelma i 
ujungna, mertimbangken i mulana idi." 

27 Enggo kessa idokken Jesus karinana 
idi, mongkam mo sada kalak daberru ibas 
jelma nterrem idi nai, nina mo taba Jesus, 
“Sayurntua ngo daberru simenubuhken 
janah sipesusuken kono!" 

28 Tapi ialoi Jesus mo, "Oda ngo bagi. 
Kalak simendengkoh kata Dèbata janah 
mengulaken i ngono sayurntua!" 

29 Sinderrang irengemmi jelma nterrem 
idi Jesus, iterrusken Jesus ngo mengerraNa 
nina mo, “Jahat ngo jelma sisincundut 
ènda. Ipido kalak i ngo naing iidah tanda 
kelengangen. Tapi sada poda pacidahen 
tanda kellengangen idi bana, laènken 
tanda kellengangen Nabi Jona. 

30 Bagè Nabi Jona gabè kellengangen Bai 
Jelma sincundut ènda. 

3! Jari podi, tikan ihukum Dèbata dunia 
ènda, cènder ngo Raja Daberru i Selatan 
nai gabè saksi terrèngèt kesalahen 
jelma sincundut ènda kerna pellin 

naing mendengkoh peddah si Salomo 
simpantasniasè janah bijak idi sambing. 
Igongken Raja Daberru idi ngo merdalan 
ndaoh i punca tanoh èn nai. Èngèt kènè 
mo! Belgahen ngo nisènda bagèndari 
ulang pada si Salomo! 

32 Tikan ihukum Dèbata luas dunia ènda, 
cènder mo pengisi Niniwe gabè saksi 
terrèngèt kesalahen ndènè, kerna mobah 
ngo kalak idi ibas dosa-dosana nai tikan 
idengkoh kalak idi sukuten bai Dèbata nai 
sinipesoh si Jona. Èngèt mo! Lebbihen dari 
pada si Jona ngo kalak nisènda èn!" 

33 "Oda lot kalak memaing lampu 
nilakatenna mi tongkarang barang 
menungkupi dekket kendang. Tapi mi 
perpelitaan ngo ibakin lampu i, asa iidah 
dèba cuhayana. 

34 Pellita daging ngo ukum mata. 

Mula njenger penengenmu, ncihur mo 
pengakap dagingmu. Tapi ukum ramben 
ngo penengenmu, gellap bulita mo karina 
dagingmu. 

35 Kernana idi mermanat mo kènè, asa 
ulang gabè mèntep kecihuren sienggo lot 
bai ndènè i. 

36 Mula karina dagingmu ibendangi 
cuhaya, nterrang janah ncihur mo karina 
badanmu tosè nibendangen lampu idi." 

37 Enggo kessa pul Jesus mengajari, 
itenggo sada kalak Parisè mo Jesus mi 
sapona mangan. Nai laus mo Jesus misidi. 

38 lengang ngo Parisè mengidah Jesus 
lako mangan i oda pella merborih. 

39 Kernana idi idokken Jesus mo tabasa, 
"Kecemmalen ndènè Parisè ngo memorih 
mangkuk dekket piring pellin mbersih 
perluarna sambing, tapi kum ibagasen 
dirimu sendiri dom akkal-akkal dekket 
kejahaten. 

40 Èo, kènè sikurang ukur, otang Dèbata 
ngo memaingken bagian perluarna idi 
dekket bagian perbagasen? 

4! Silot ibagasen mangkuk dekket piring 
ndènè idi, imo nemmu kennah iberrè 
kènè bai kalak sincor. Merkitè bagidi gabè 
mpanting mo kènè. 

42 Merjaya mo kènè alè kalak Parisè! 
Nasa hasil suan-suanen ngo ipersipuluh 
kènè bai Dèbata, tapi iparduliken kènè 
poda kebennaren dekket kelleng atè taba 
Dèbata. Padahal kennah idi ngo ulanken 
ndènè ninganna mengulaken sidèbanna. 

43 Merjaya mo kèè alè kalak Parisè. Ipilih 
kènè ngo kundulen lebbè-lebbè ibages 
perguruun, janah ikelloloken kènè ngo asa 
ipesangap dèba kènè i onan. 

44 Merjaya mo kènè! Kènè mo tosè bagè 
kuburen siso lot mertanda, ideddoh dèba 
pè oda terrasa." 

4> Nai nina sada kalak guru agama mo 
taba Jesus, "O Guru, merkitè katamu i 
enggo ihina Kono dekket kami." 

46 laloi Jesus mo, "Merjaya ma ngo 
bak kènè guru-guru agama pè. Ipido 
kènè ngo simahal ulanken dekket 
memaing hatoren-hatoren mbotong 
keppe kènè sendiri oda uè mengurupi lako 
mengulaken. 

47 Merjaya mo kènè! Ipekkadè kènè ngo 
mendè kuburen nabi-nabi sinibunuh 
empung ndènè. 

48 Merkitè bagidi ikesampangken kènè 
ngo pemmahan empung ndènè i. Ai kalak 
i ngo memmunuh nabi-nabi, nai kènè mo 
memahan tugu i babona. 

49 Kumarna i ngo asa idokken Dèbata, 
'Kupasulak ngo nabi-nabi dekket rasul; 
mendahi kalak idi, gabè idersa janah 
ibunuh kalak idi ngo!' 

>O Jadi gabè mersimpetta mo daroh 
nabi-nabi sinibunuh idi kessa nai tembem 
dunia èn taba jelma sisincundut ènda. 

“| Mungkah terbunuh si Abel soh mi 
terbunuh nola si Zakharia i kellang- 
kellang kuburen dekket bilik simbadia 
Bages Dèbata. Percaya mo kènè, karinana 
idi sisincundut ènda mo gemongken. 

22 Merjaya mo kènè guru-guru agama. 
Bai ndènè ngo anak konci perbinettohen 
tapi kènè sendiri oda uè mbengket mi 
bagasen lako mengayaki perbinettohen 
idi. Keppè ihalang-halangi kè ngo kalak 
sinaing mbengket mi bagessen!" 

3 Itadingken Jesus kessa bekkas idi, 
mulai mo guru-guru agama dekket Parisè i 
mellaga janah mengalo Jesus. Nai ienggep 
kalak i mo la merkitè-kitè kuso-kuso, 

>4 asa ndorok kalak i menangkupsa 
merkitè rana niruapkenNa. 

] 2 I Merribu-ribu kalak jelma 

mersessak-sessak, sanga dèba 
mersideddohen nèhè. Tikanna rengem i 
jelma nterrem i, idokken Jesus mo taba 
sisinNa, "Mermanat mo kènè midah Parisè, 
artiNa, imo terrèngèt pengelako perbuah 
ringadar. 

2 Barang kadè itutup-tutupi kennah 
taridah, janah barang kadè irusiaken 
kennah terbettoh. 

3 Barang kadè iranaken kènè tikan 
berngin, kennah terdengkoh tikan mahar, 
janah barang kadè ikosikken kènè mi 
pènggel jelma i bilik, kennah isurakken i 
bubung sapo nai." 

4"Èngèt kènè mo alè supan-supanKu! 
Ulang mo kebbiari kènè sindorok 
memmunuh daging, ai laènkenna idi oda 
ndorok nèngè terbaingsa. 

> Selloh mo Kutuduhken bamu isè 
sipatut kebbiaren ndènè. Kebbiari kènè 
mo Dèbata! Kerna enggo kessa ibununh, 
merkuasa dèng ngo la membuang mi 
narakka! Èngèt kènè mo, la mo kennah 
sikebbiaren ndènè! 

SQtang idèa dèba ngo nina lima perrik 
dua sèn? Tapi tukasi pè bagi, sada perrik 
pè oda nung ilupaken Dèbata. 

“ Salangken buk ni takal ndènè idi enggo 
ibilang Dèbata karinana, kernana idi, 
ulang kènè mbiar; ai mahargaan dèng ngo 
kènè asa perrik!" 

8"Èngèt kènè mo selloh: Barang isè 
mengaku sisinKu ia nina i lebbè sinterrem, 

la pè iakkui Anak Jelma ma mo i hadeppen 
malaèkat Dèbata. 

3Tapi barang isè oda mengakui Aku i 
hadeppen sinterrem janah oda menandai 
Aku, ia pè oda ma mo iakkui Anak Jelma i 
hadeppen malaèkat Dèbata. 

10 Barang isè mendokken rana mengalo 
Anak Jelma, ndorok dèng ngo iampuni; 
tapi barang isè medokken ranana mengalo 
Tendi Perbadia, oda nèngè terampuni ia. 

11 Mula iembah dèba kènè mi bages 
perguruun lako iadili i hadeppen 
pemerèntah barang perkuasa, ulang 
pella kelsohen kènè terrèngèt membèla 
diri ndènè bak barang kadè sidokkenen 
ndènè. 

12 Ai barang kadè naing kennah dokonen 
ndènè, mènter iajarken Tendi Perbadia 
ngo bai ndènè i tikkina." 

13 Nai lot mo sada kalak ibas jelma 
nterrem idi nai mendokken taba Jesus, "O 
Guru, dokken mo taba denganku sibeltek 
asa kubagi kami harta tading-tadingen 
bapa nami." 

'4laloi Jesus mo, "Isè ngo pebangkitken 
Aku gabè penimbang barang pembagi 
harta tading-tadingen ndènè sidua?" 

!5 Janah idokken Jesus mo taba karina 
nisidi, "Mermanat mo kènè janah jaga 
kènè mo diri ndènè asa ulang gabè jelma 
nahaka kènè. Tukasi pè mbuè harta, oda 
ngo harta i ukuren nggelluhna." 

16 Nai iranaken Jesus mo bai kalak i 
umpama èn, "Lot mo sada kalak sibèak. 
Mbellang ngo tanohna janah nggabur, nai 
mbuè kalohon mo hasilna. 

17 Mersura-sura mo sibèak i, 'Bakunè mo 
ndia kubaing bagèndari. Oda cukup nèngè 
bekkas memennep karina hasil tanohku 
idi.' 

18 Nai mersura-sura nola mo ia, janah 
nina ibas ukurna, 'O lot keppè akkal, 
kurontas mo keppè langgihku i, asa 
kubahan nola terbelgahen, asa isidi mo 
kupennep hasil tanohku bak karinana 
hartangku idi. 

19 Nai kudokken mo mi diringku, 
Mersennang-sennang mo kono, ai enggo 
mbuè hartamu janah oda nèngè kerri 
barang piga-piga tahun. Ulang pella 
kelsohen nèngè kono! Mangan mènum mo 
kono, asa sennang nggelluhmu!" 

20 Tapi idokken Dèbata mo tabasa, 'Èo, 
kono alè moto! Berngin èn mo kubuat 

kessahmu! Gabè milik isè nola mo hartamu 
sienggo nipennepmu idi?' 

2! Bagidi mo ujungna kalak 
sipepulungken harta mi dirina, mula 
oda ia merharta i hadeppen Dèbata." 

22 Nai idokken Jesus mo taba sisinNa, 
“"Kumarna bagi ngo asa Kudokken bai 
ndènè, ulang kelsohen kènè i nggelluh 
ndènè mendok, 'Kadè mo pangaan nami, 
kadè oles nami.' 

23 Ai perluun ngo nggelluh asa pangaan, 
janah perluun ngo daging asa perrolessen. 
24 Perdatèn kènè mo manuk-manuk kak 
i! Oda ngo mardang kalak i, oda merrani, 
oda ma lot kebben barang langgihna, tapi 
dak ipehèdu-hèdu Dèbata ngo kalak idi. 

Lebbih mahargaan dèng ngo kènè asa 
manuk-manuk! 

25 Isè mo kènè ndorok menambahi 
umurna giam siasta merkitèken kelsohen? 

26 Mula bagidi mo citukna keppè 
oda terbahanken kènè, kasa mo pella 
ikelsohken kènè sidèban? 

27 Perdatèn kènè mo bunga pancur 
simertubuhen i juma-juma idi: oda nung 
mengula ia, janah oda nung mertennun. 
Kudokken mo bai ndènè, salangken 
si Salomo sendiri tikan kebungaren 

kerajanna, oda nung memakkè bagè 
mendèna bunga-bunga idi. 

28 Mula bagidi mo keppè bunga-bunaa i 
mendèna ipejèngkar Dèbata ari èn, tupa 
baremben nola enggo iporoni, makinsa 
nola mo kènè alè sikurang percaya! 

22 Kerna nai, ulang mo kelsohen kènè 
kumarna pangaan mada lot barang pè 
ènumen ndènè. 

30 Kalak siso menandai Dèbata ngo 
mengkelsohken janah menarihken 
sibagidi. Ai ibettoh Bapa ndènè ni sorga 
idi ngo siperlu bai ndènè. 

3! Tapi kennah lebbèen mo tulusi kènè 
Kerajaen Dèbata, nai iberrèken mo bai 
ndènè sidèbanna idi." 

32 "Ulang kènè mbiar alè pulungen sicituk! 
Ai lemmo ngo atè Dèbata merrèken pasu- 
pasu bak PemerèntahenNa. 

33 Dèaken mo karina ugasenmu, nai 
berrèken mo karina tokorna bai kalak 
sincor. Pellias mo bamu dompèt merandal 
siso nggèut ncèda, tulusi kènè mo harta 
Sorga siso uè mumuk, siso terjolmiten 
kalak penangko janah oda terpangan 
ngitngit. 

34 Ai barang idikè hartamu, misidi ngo 
dakdak ukurmu." 

35 "Tetap mo kènè merjaga-jaga. Kennah 
tetap mo memmes pakèen ndènè janah 
lakat lampu ndènè, 

36 tosè bagè naposo tikan memèma- 
mèma indukna balik merbayo. Mula roh 
kessa molih indukna idi janah ituktuk 
pèntu, enggo memèma ia lako memuka 
pèntu. 

37 Soh mo labana naposo mula idapet 
indukna ia tetap memèma. Èngèt kènè mo: 
Dokonen indukna i mo tabasa asa kundul 
naposo i, janah indukna i mengkebasi 
bana. 

38 Soh mo labana naposo mula idapet 
indukna ia dak tong mèma, tukasi pè roh 
tengah mberngin barang lebbih isidi nai. 

39 Èngèt mo èn! Mula ibettoh sidasa 
bages idi ndigan roh penangko, tentu 
ndungo ngo ia merjaga-jaga asa ulang 
mbengket penangko idi mi sapona. 

40 Kerna kènè pè, kennah ngo dak kebbas 
mèma, ai roh mo Anak Jelma ibas ketika 
siso pengharapen ndènè." 

41 Nai gabè idokken si Petrus mo, "Tuhan, 
bai nami ngo idokken Kono codiin ndai 
barang tah dekket ngo taba karina kalak?" 

42 laloi Jesus mo, "Isè ngo naposo siburju 
idi? Imo nipebangkit indukna gabè ekuten 

janah memerrè bekkel taba naposo 
sidèban, tupung tikki sienggo itentuken 
kin. 

43 Sayurntua mo naposo simengulaken 
bagidi idapet indukna tikan roh ia. 

44 Percaya mo kènè: Ai gabè ipesakat 
indukna i mo karina hartana ijamoti 
naposona idi. 

45 Tapi mula nina naposo i ibas atèna, 
ah, ndekkah dèng ngo tupèh asa balik 
indukku; nai ibet-betti mo naposo anak 
laki dekket daberru, ninganna mangan 
mènum mo ia janah mabuk-mabuk, 

46 nai, roh mo indukna ibas siso 
nibettohna, kenna kata mo ia janah 
itellohi indukna, nai ibakin mo naposo 
i rebbakken dekket kalak siso menguèi 
Dèbata. 

47 Asa, naposo simemettoh nipergeddo 
indukna, keppè oda iulaken, gabè makap 
tangan mo naposo i ibakin indukna. 

48 Tapi naposo simemettoh nipergeddo 
indukna, nai iulaken sipincangen; aturen 
makap-tangan kin pè ia, gabè hanjar 
ngo ipesèngèt indukna ia. Ai mbuè ngo 
itunggu bai kalak sienggo mbuè menjalo. 
Janah kalak sienggo kettoken ibas simbuè, 
mbuè ma ngo tungguun bana nai." 

42"Roh Aku mi tanoh èn lako merembah 
api asa kemessengen tanoh ènda. Mendè 
kalohon ngo mula enggo merjollah-jollah 
api idi! 

>0 Tapi lot dèng sitahanen mpersah 
sinaing kennah Kubellus. Janah bulisah 
ngo Aku, mula makdèng saut idi. 

>l Tah idok kènè ngo roh Aku mi tanoh 
èn lako merembah damè? Kudokken mo 
bai ndènè, oda ngo merembahken damè, 
tapi merembah perraloon ngo. 

32 Mulai bagèndari nai, masa mo 
perraloon i tengah-tengah lima kalak 
sidasa bages, imo tellu kalak mengalo 
dua, barang dua mengalo tellu kalak. 

>3 Bapana mengalo anakna, janah anakna 
mengalo bapana. Inangna mengalo 
berruna, berruna mengalo inangna. 
Simatuana berru mengalu purmaènna, 
janah permaènna mengalo simatuana 
berru." 

?#Idokken Jesus nola mo taba jelma 
nterrem i, "Mula iidah kènè hembun naik 
mi dates i kesunduten, mènter idokken 
kènè ngo, 'naing roh mo udan.' Janah tuhu 
ngo roh udan. 

>> Mula iakapken kènè menempul angin i 
selatan nai (Mula idah kènè mbara langit 

tikan ciboon), mènter idokken kènè mo, 
'Leggo mo ari.' Janah tuhu ngo leggo! 

>6 Ibettoh kènè ngo tanda-tanda ni langit 
idi bak i tanoh ènda. Kasa oda ibettoh 
kènè tanda-tanda jaman bagèndari?" 

?7 "Kasa oda ibettoh kènè bakunè 
sibennar? 

>8 Mula lot kalak mengaduken kènè mi 
hakim, merusaha mo kènè merdamè 
dekketsa nderrang i tengah ndalan dèng. 
Kum oda bagi, lembah mo kènè mi hakim, 
janah ipesakat hakim mo kènè mi polisi, 
nai gabè ikurungken polisi nola mo kènè. 

“2 Kudokken mo bai ndènè, oda karuar 
kènè i sidi nai, mula mak lebbè selangsaè 
utang ndènè idi karinana." 

] 3 l Tikanna i, roh mo kalak 
memagahken mendahi Jesus 
terrèngèt kalak Galilea sinibunuh si Latus, 

nderrang memèlè Dèbata kalak idi. 

2 Mendengkoh berrita idi, idokken Jesus 
mo, "Idokdok kènè ngo merdosaan 
sinibunuh idi ulang pada kalak Galilea 
sidèbanna? 

30 Oda! Tapi èngèt kènè mo, mula oda 
mertobat kènè ibas dosa-dosa ndènè nai 
bagè kalak i, matè ngo kènè karina. 

“Bagi ma ngo sisipuluh dua kalak matè 
itinggang palas-palas i gembar Siloam? 
Idokdok kènè ngo belgahen dosana ulang 
pada kalak simerrian i Jerusalem? 

> Oda ngo, tapi èngèt kènè mo, mula oda 
mertobat kènè, matè ma ngo kènè bagè 
kalak idi." 

6 Enggo kessa i, isukutken Jesus mo 
codiin taba kalak idi: "Lot mo kayu ara 
ibas pekken sada kalak. Idahi sidasa 
i mo kayuara i menulusi buahna, tapi 
singkabuah poda jumpasa. 

7 Nai idokken mo taba tukang pekken, 
"Tengen mo enggo tellu tahun dekkahna 
dakdak roh aku misènda naing memmuat 
buah kayuara idi, tapi singkabuah poda 
lot. Kernana i, tabah kènè mo batangna 
idi. Man kadè mo i pegelluhen mula 
sia-sia sambing ngo!' 

8Tapi ialoi tukang pekken idi mo, 'Tuan, 
belli mo lebbè nggelluh isidi kayuara idi 
giamken sitahun nai, asa kukurak lebbè 
kuliling merparik janah kupupuki. 

3Tah bakunè nggèut ia merbuah tahun 
siroh. Tapi ukum oda bagidi, nai ipè asa 
ipasulak Tuan i lako menabanh."" 

10 |bagasen sidari, tupung ari Sabat, 
mengajar mo Jesus i bages perguruun. 

11 Lot mo isidi sada daberru enggo 
sipuluh ualuh tahun dekkahna mersakit 
kumarna iiani tendi jahat ia. 

12 lidah Jesus kessa daberru i, idilo mo, 
"O nangè, malum mo iakap kono sakitmu 
idi!" 

13 Nai iampèken mo tanganNa mi daberru 
i, nai mènter ndorok mo cènder daberru i 
gejapkenna i janah ipoji mo Dèbata. 

14 Mellaga mo pengendeng bages 
perguruun i kumarna ipemalum Jesus 
sisakiten tupung ari Sabat. Nina mo taba 
jelma nisidi, "Lot ngo ennem ari bekkasta 
mengula; sidekkah ennem ari i mo kènè 
roh mertambar, ulang tupung ari Sabat!" 

1> laloi Tuhan i mo pengendeng bages 
perguruun i, "Èo, kènè perbuah ringadar! 
Otang karina ngo kè paluahken lembu 
barang pè kalodè tikan ari Sabat janah 
mengiring mi ruar lako pesoburken. 

16 Bagèndari pè, isèn lot daberru 
pemparen si Abraham enggo sipuluh 
ualuh tahun dekkahna ièkèti Sibolis. Oda 
ngo ndorok iosari èkètna idi tikan ari 
Sabat?" 

17 Gabè termèla mo simengalo rana Jesus 
idi. Tapi ukum sidèbanna idi lolo ngo 

mengidah karina kellengangen nibakin 
Jesus idi. 

18 Nai idokken Jesus mo, "Tosè mi kadè 
mo Kerajaen Dèbata janah mi kadè mo 
codinna Kubakin? 

19 Codi ngo idi bagè buah arum, ibuat 
sada kalak menuanken mi jumana. 
Turah mo i janah ndeppur mbellen bage 
kayu, nai merrasar mo manuk-manuk 
simerkabangen ibas dahan-dahanna." 

20 |dokken Jesus nola ma, "Mi kadè mo 
ndia kucodiken Kerajaen Dèbata? 

2! Codi ngo Kerajaen Dèbata bagè ragi 
sinicampurken mi empat puluh sellup 
nditak, nai igaru-garu mo idi sampè 
kambang." 

22 Lako laus mi Jerusalem, idalani Jesus 
mo kuta-kuta dekket sosor ninganna 
mengajari. 

23 Nai lot mo kalak mengkuso tabasa, 
"Guru, cituk ngo kessa jelma ipaluah 
ndia?" laloi Jesus mo, 

24"Kennah usahaken kènè mo mbengket 
arap pèntu sempit. Kudokken mo bai 
ndènè: Mbuè ngo kalak merrusaha naing 
masuk arap pèntu i, tapi oda ndorok. 

25 Ai mula ndungo kessa sidasa bages 
idi igerruk mo pèntu i. Nai cènder mo 

kènè i ruar, jadi mulai mo ituktuki kènè, 
ninganna mendiloken, 'Tuan, buka mo 
pèntu èn, asa mbengket kami!" Nai ialoi 
Tuan i mo, 'Oda kubettoh tah idikè nai roh 
ndènè.' 

26 Nai idokken kènè mo, 'Enggo rebbak 
mangan mènum kènè dekket kami, janah 
enggo ma ngo mengajari kènè i dalan mi 
kuta nami! 

27 Tapi idokken Tuan i nola mo, 'Oda 
kubettoh barang idikè nai kènè roh. Laus 
mo kènè isèn nai, kènè simengulaken 
kejahaten!' 

28 Asa, sinderrang iidah kènè kessa si 
Abraham, si Isak dekket si Jakob bak 
karinana nabi-nabi mersennang-sennang 
i Kerajaen Dèbata, gabè tangis mo kènè 
janah susah kalohon kumarna iusir kènè i 
sidi nai! 

29 Keppèken merrohen mo kalak i 
kebincaren nai dekket i kesunduten 
nai, i utara nai bak i selatan nai, asa 
mersennang-sennang i Kerajaen Dèbata. 

30 Situhunna lot ngo kalak perpodi kin 
gabè perlebbè, janah perlebbè kin gabè 
perpodi." 

3! Tikanna idi ma, lot mo roh kalak Parisè 
mendanhi Jesus, nina mo, "Laus mo kono 

isèn nai mi bekkas sidèban, ai naing 
ibunuh si Herodes ngo Kono." 

32 laloi Jesus mo, "Laus mo kono 
bagahken mo taba jelma siso merguna 
i, 'Ari èn dekket baremben, pemalumken 
sisakiten ngo Aku, tapi i ari petelluken, 
isidi mo mendungi ulanKu.' 

33 Ukum ari èn, baremben dekket kaduan, 
kennah Kuterusken ngo perdalanenKu, ai 
kennah i Jerusalem ngo nabi ibunuh. 

34 Jerusalem, Jerusalem! Nabi-nabi 
ibunuh kono janah ibentiri kono dekket 
batu, sinipasulak mendahi kono sampè 
matè! Enggo nggati naing kukeruduk 
pengisimidi bagè pengkeruduk inang 
manuk mi terruh kabengna, tapi oda uè 
kono! 

35 Èngèt mo, gabè tading mo bagesmu 
i janah melongo. Kudokken mo bamu, 
mulai bagèndari oda idahèn ndènè nè 
Aku, mèma idokken kènè, 'Nipasu-pasu 
mo siroh merkitè gerar ni Tuhan i." 

] 4 l Tikan sikali ari Sabat, laus mo 

Jesus mangan mi bages sada kalak 
Parisè. Karina nisidi dak memperatèken 
Jesus. 

“Nai, roh mo sada kalak sipuru- 

mbèangen cènder i lebbèna. 

3 Nai ikuso Jesus mo guru-guru agama 
dekket Parisè silot isidi, nina, “Ndorok 
ngo pejuahken kalak simersakit tupung 
ari Sabat mengèkutken hatoren agamanta 
barang tah oda ndorok?" 

4Sip ngo guru-guru agama bak kalak 
Parisè i. Nai idilo Jesus mo kalak i, 
ipemalum mo janah ipemolih. 

> Enggo kessa i, idokken Jesus mo taba 
kalak idi, "Mula ndabuh dukak ndènè 
barang lembu ndènè mi geddung tupung 
ari Sabat, otang mènter iteggu kènè ngo 
dukak ndènè i barang pè lembu i mi darat, 
tukasi pè ari Sabat?" 

6 Tapi sada kalak poda ndorok mengaloi 
Jesus terrèngèt misi. 

7 Kumarna idatèken Jesus lot tamuè- 
tamuè memmilih bekkas simendèna janah 
simetunggungna, gabè ibakin mo sada 
codiin taba kalak idi karina. 

8"Mula idilo dèba kènè mi sada pèsta, 
ulang mènter kundul kènè mi bekkas 
simendèna barang simetunggungna. 

Tah bakunè lot idilo sukut i kalak lebbih 
mersangap bamu nai, 

9 gabè roh nola sukut idi mendokken 
bamu, 'Sentabi! Berrè lebbè bekkas idi 
bana.' Gabè mèla kalohoon iakap kono 

laus isidi nai janah kundul nola kan podi 
kalohon. 

10 Asa, mula idilo dèba kènè, doliin mo 
kènè kundul i podi kalohon, nai mula roh 
sukut idi mendokken taba kono, 'Mi takal 
bellagen ènda mo kono kundul' nina. Nai 
gabè mersangap mo kono i hadeppen 
karinana tamuè idi. 

11 Ai barang isè pedatesken dirina 
gabè peterruhen ngo i, janah barang 
isè pecerrepken dirina, gabè pedatessen 
ngo." 

12 Enggo kessa bagidi, idokken Jesus 
mo taba sidasa bages idi, "Mula itenggo 
kono kalak mangan barang mènum pè, 
ulang mo tenggo sincelketmu barang 
supan-supanmu, barang denganmu 
sakuta sibèak. Kerna ibales nola ngo i 
merkitè menenggo kono, merkitè bagidi 
enggo ijalo kono balesna. 

13 Tapi mula ibaing kono pèsta dilo mo 
kalak sincoor, simertikas, kalak sikèpang, 
bagi ma sipètung. 

14 Nai gabè terolih pasu-pasu mo kono, 
kerna oda terbales kalak i simendè 
nibakinmi. Tapi karina simerandal 
nibakimu idi balessen Dèbata mo i ibas ari 
perkèkèen simbelgah i." 

13 Mendengkoh rana Jesus idi, lot mo 
sada kalak mendokken ranana tikan 
rebbak mangan idi, nina, "Sayurntua mo 
kalak sinidilo mi pèsta i Kerajaen Dèbata!" 

16 Tapi nina Jesus mo taba kalak i, "Tikan 
sikali, lot mo sada kalak merpèsta, mbuè 
ngo kalak idilo mi pèsta idi. 

'/ Tikan enggo dapet mata pèsta idi, 
ipasulak mo naposona mendilo undangen 
memagahken, 'Roh mo kènè ai enggo 
hantar karina!' 

18 Tapi karina ngo kalak i mercudalihen. 
Siperlebbè mendokken bagèen, 'Rimbaru 
dèng kutokor juma, oda terbakin aku mak 
kutongkir juma idi. Raja kono, ondiken 
aku.' 

19 Sidèbanna mendokken, 'Rimbaru dèng 
kutokor lima rabaan lembu penarik, naing 
lako mengurus i mo aku. Raja ko, ondiken 
aku.' 

20 Sidèbanna nola mendokken, 'Rimbaru 
jejap dèng aku, jadi oda terbakin aku roh.' 

21 Molih mo naposo pasulaken i, 
ibagahken mo taba indukna. Mellaga mo 
Tuan idi, nina mo taba naposona i, 'Ndor 
mo kono laus mi kasèan-kasèan dekket 
balè ni kuta, arahken mo kalak sincoor, 

nitempuk sigading, sipètung dekket kalak 
sipangpangen.' 

22 Jadi nina naposo idi mo, 'Tuan, enggo 
saut nidokkenmi, tapi lumbang dèng ngo.' 

23 Gabè idokken sukut i mo taba 
naposona, 'Laus mo kènè mi dalan-dalan 
kètèk kebasbasen, sapo juma i ruar kuta 
èn, dokken kènè mo kalak idi asa dom 
bagesku. 

24 Èngèt mo! Sada poda ndorok kalak 
sienggo niundang idi kin kipangan 
pangaan pèsta sienggo hantar èn!" 

25 Mbuè ngo kalak rebbak merdalan 
dekket Jesus. Jadi tumulih mo Jesus, 
idokken mo taba kalak idi, 

26 "Barang isè naing mengèkutken Aku, 
tapi kellengen atèna bai inangna, bapana, 
sinibagesna, dukak-dukakna, kaka- 
anggina dekket turangna, bang dirina 
sendiri pè, oda ndorok ia mengèkutken 
Aku. 

27 Kalak siso uè menggong simpersuk 
lako mengèkutken Aku, oda ndorok ia 
gabè sisinKu. 

28 Ai barang isè naing memajek 
palas-palas, tentu lebbè kundul ia 
lako mengètong siperluna, asa ibettoh 

tah cukup ngo riarna lako memahan 
palas-palas idi barang oda. 

29 Mula oda ngo cukup riarna, keppè 
enggo ipajek batu cendina, tentu itertabai 
dèba mo ia. 

30 Gabè idokken dèba mo, 'Èah, enggo 
imulai kalak èn memajek, keppè oda lot 
pul!" 

3! Mula sada kalak raja lot sipuluh ribu 
tenterrana lako mergeraha mengalo raja 
sidèban lot duapuluh ribu tenterrana, 
bakunè pè kennah kundul ia lebbè 
merpikir tah terralosa ma musuhna idi. 

32 Mula ibettoh ngo oda terralosa, tentu 
nderrang ndaoh dèng musuhna idi, 
ipasulak mo utusenna lako mengido asa 
merdamè." 

33 Perpodi idokken Jesus mo, "Bagi ma 
ngo bang kènè pè, isè poda ndorok kènè 
gabè sisinKu ukum oda tertadingkensa 
karinana i." 

34"Merguna kalohon ngo sira. Tapi mula 
gabè ndèngap sira i, bakunè nola mo 
pemasinken? 

35 Mikè poda lot nèngè gunana. Mi juma 
ningin, oda kadè lapatenna, mahan pupuk 
pè, oda lot datina. Isampakken mo i. Kènè 

simerpènggel merbineggè, radumi kènè 

mo i." 

] 5 l Tikan sidari, merrohen mo mbuè 
pertunggu belasting dekket kalak 

siso kasèa dokatè sinterrem, mi gembar 

Jesus lako mendengkohken katana. 

“Jadi ngutnguten mo kalak Parisè bak 
guru-guru agama, nina mo, "Nong alè 
nang, idengani kalak èn ngo jelma siso 
kasèa, janah rebbak mangan ia dekket 
kalak idi!" 

3 Kernana i, isukutken Jesus mo codiin 
bai kalak idi. 

4"Umpamana lot biri-biri ndènè serratus, 
nai mbalang mo sada -- bakunè ngo 
ndia bakinenna? Tentu itadingken mo 
lebbè biri-biri sisibah-puluh sibah idi 
i jampalen, nai laus mo ia menulusi 
simbalang i sampè jumpasa. 

>Jumpasa kessa biri-biri sisada i, 
lampèken mo biri-biri i mi barana 
kumarna sampang atèna. 

Slpersan mo balik. Jadi enggo kessa 
soh ia, idilo mo supan-supanna dekket 
denganna sakuta, nina mo, 'Lolo kalohon 
ngo ukurku kumara enggo dapet aku 
biri-biri simbalang idi. Kernana idi, roh 
mo kènè asa sigohon-gohoni!' 

7 Kudokken mo bai ndènè, bagidi ngo 
bang i sorga i pè! Loloon ngo Tuhan i 
mengidah sada kalak perdosa sienggo 
mertobat, ulang pada mengidah sisibah 
puluh sibah kalak sibennar siso pella 
mertobat." 

8 "Barang, ukum sada kalak daberru 
merkèpèng sipuluh riar pirak, nai 
mbalang mo sada riar -- bakunè mo ndia 
bakinenna? lIlakati mo lampu, isapu mo 
bagesna lako menulusi riarna simbalang 
idi, sampè dapet. 

? Enggo kessa dapetsa, idiloi mo supan- 
supanna dekket dengan balengna, nina 
mo, "Sampang kalohoon atèngku kerna 
enggo dapet riarku simbalang idi. Roh mo 
kènè asa rebbak mengkeloloken kita!" 

10 Kudokken mo bai ndènè: Bagi ma 
ngo malaèkat-malaèkat Dèbata idi, lolo 
kalohoon kalak idi mula lot sada kalak 
perjahat gabè mertobat i dosa-dosana 
nai!" 

11 |dokken Jesus dèng ma mo, "Lot mo 
sada kalak pertua, dua anakna. 

12 Nai idokken sikèdèken i mo taba 
bapana, 'O bapa, berrèken mo bagèndari 
bangku titik bagianku ibas hartanta idi 

nai." Nai ibagiken bapana i mo harta i, bai 
anakna sidua kalak i. 

13 Oda ndekkah kessa bagidi, idèa 
sikèdèken i mo harta bagianna i karina, 
nai laus mo ia mi nagerri ndaoh. lembah 
mo karinana riarna idi, isidi mo ihambur- 
hamburken riarna i mengèkutken 
cubellekna. 

14 Kerri kessa karinana kèpèngna idi, 
masa mo i nagerri idi lèhè mbellen, nai 
gabè mpersuk mo iakap. 

1> Karèjo mo ia taba kalak nisidi, idokken 
mo ia mermakan babi i juma. 

16 |sè poda lot memerrèken barang kadè 
tabasa, mula pè nemmu koling gadong 
nakan babi idi iberrè, enggo mo lolo 
ukurna kipangan. 

17 Nai satdar mo ia, nina mo ibagasen 
pikirenna, 'Mbuè ngo jelma igaji bapa, 
janah oda kurangen pangaan, keppèken 
aku enggo naing matè mada mangan! 

18 Kèkè mo aku, laus mo aku mendahi 
bapa, asa kudokken tabasa: lalè Pa, enggo 
merdosa aku mendahi Dèbata dekket taba 
Kono. 

19 Oda patut nèngè aku dokkenenMu 
dukakmu. Pekamet mo aku bagè sada 
kalak sigajinMu idi.' 

20 Nai kèkè mo ia, balik mo ia mendahi 
bapana. Tapi ndaoh dèng i sapo nai, 
enggo mo keppè itatap bapana idi ia. 
Masèh kalohon mo atè bapana i midahsa, 
gabè lojang mo ia menimbaki, nai ikaol 
mo anakna i janah isanggoh. 

21"O bapa,' nina anakna i taba bapana. 
'Enggo merdosa aku taba Dèbata 
dekket taba Kono pè. Oda patut nè aku 
dokkenkenmu anakMu.' 

22 Tapi idilo bapana i mo naposona, nina 
mo, 'Kettu kènè mo mengaleng gedda 
simendèna, asa salin kènè mo ia. Baing 
mo cincin mi jari-jarina, janah sipatu mi 
nèhèna. 

23 Enggo kessa i, alèng kènè mo anak 
lembu singgomokna, sembellih kènè mo, 
asa igohon-gohoni ia. 

24 Kerna enggo kin ngo matè anakku 
èn, bagèndari nggelluh nola, enggo kin 
ngo mago ia, bagèndari enggo balik.' Jadi 
imulai kalak idi mo menggohon-gohoni 
anak idi. 

25 Sinderrang bagidi, kum anakna situaan 
i juma ngo. Tikan mulak ia mi kuta 
janah enggo kessa ndessing mi sapona, 
idengkoh mo sora genderrang merkata 

sipitu dekket oang-oang merdengan 
tumatak. 

26 |dilo mo sada kalak naposo, ikuso mo, 
"Merkadè pana i rumah?' 

27 laloi naposo i mo, 'Enggo balik 
anggimu! Enggo isèat lembu 
singgomokna, kumarna enggo balik 
anakna idi merkinijuah!' 

28 Mellaga mo situaan i, oda uè mbengket 
mi bages. Nai idapetken bapana mo ia mi 
ruar mengendik-ngendiksa. 

22 Tapi nina mo taba bapana i, 'Mertahun- 
tahun mo dekkahna aku mengula rebbak 
dekket kono pa, oda pennah kualo 
katamu. Kadè ngo enggo iberrèken 
Kono bangku? Sada kambing poda nung 
iberrèken bapa, asa merpèsta aku dekket 
dengan-denganku! 

30 Keppèken anakmu sisada i enggo 
ikerriken ia karina hartamu rebbak dekket 
daberru sibabijalang, tapi roh kessa 
la mènter isembellih kono anak lembu 
simendèna lako bana!' 

3! laloi bapana idi mo, 'O alè pa, anakku, 
ukum kono menettap ngo kita rebbak i 
sènda. Karina silot bangku idi, kono ngo 
sidasa i. 

32 Tapi ukum bagèndari, patut ngo kita 
menggohon-gohoni merdengan sampang 
atè, ai sienggo matè ngo anggimi, keppè 
nggelluh nola, sienggo mago ngo ia, 
keppè enggo balik bagèndari." 

] 6 l Nai idokken Jesus mo taba 

sisinNa, "Lot mo sada kalak sikaya 
joong, janah lot mo sada kalak kepala 
perkèpèngen mengurus hartana. Terbertik 
mo taba sikaya joong idi magahken enggo 
ihambur-hamburken kepala perkèpèngen 
idi riarna. 

2Jadi idilo mo ia, nina mo mbangsa, 
'Bakunè ngo i, sikudengkoh terrèngèt 
kono? Bagèndari pacidah mo bangku 
perrètongen hartangu karinana. Mulai 
bagèndari, oda ndorok nèngè kono 
kesakaten hartangku.' 

3 Nai merpikir-pikir mo kesakaten 
hartana idi, "Kadè mo ndia kubaing 
bagèndari? Kerna indukku naing 
petadiken aku. Memangkur ningin, oda lot 
gegohku, mengido-ngido mèla diri. 

“Qo, bagèn mo keppè; mula iperadiken 
aku, kennah mbuè mo denganku singgèut 
menjalo aku i bagesna!' 

> Idilo kesakaten riar idi mo kalak 
simerutang taba indukna sada-sada. Nina 

mo taba siperlebbè, 'Sadikè utangmu taba 
indukku?' 

S'Seratus goci minak,' nina mengaloi. 
Nai idokken pugabè idi mo mbangsa, 'Na, 
surat utangmu èn. Kundul mo kono isidi, 
ndor mo suratken lima puluh.' 

7 Kessa i, idokken mo taba sipeduaken, 
'Kono sadikè utangMu?"' "Seratus pikkul 
pagè ngo,' nina. Nai idokken kesakaten 
riar idi mo mbangsa, 'Na surat utangmi. 
Suratken mo ualuh puluh.' 

8 Nai ipoji induk sipesakatken riar idi 
ngo akkal kepala perkèpèngen siso 
bujur i; pandèen ngo jelma ni dunia èn 
mengatur urusenna sendiri ulang pada 
anak kecihuren i." 

9 Nai nina Jesus nola mo, "Dengkohken 
kènè mo! Pakkè kènè mo harta dunia 
èn lako menulusi supan-supan ndènè, 
asa mula mak lot nèngè harta dunia 
ènda, terjalo mo kènè mi bekkas 
amman-sumendah idi. 

10 Barang isè kettoken ibas sicituk, 
kettoken ma mo ia bang i simbuè pe. Tapi 
barang ise oda kettoken ibas sicituk oda 
ma kettoken ibas simbuè pe. 

11 Mula terrèngèt harta dunia èn, oda 
nèngè kettoken ukum kènè, nai isè mo 
tok bai ndènè terrèngèt harta sorga i? 

'2 Janah mula oda kettoken kènè 
terrèngèt harta ni dèba, isè mo uè 
memerrèken bai ndènè barang kadè lako 
milik ndènè kin? 

13 Oda teruèen sada naposo dua induk; 
ceggo ngo atèna midah sisada, tapi 
ikekelengi ngo sisada nai. Barang, iuèi 
ngono sisada, tapi oda iparduliken 
sisada nai. Oda terulaken jelma rebakken 
menguèi Dèbata dekket harta." 

14 Karinana rana sinidokken Jesus idi 
ibeggè kalak Parisè ngo. Nai gabè itertabai 
kalak idi mo Jesus, kerna karina kalak idi 
mbara ngo matana midah kèpèng. 

13 Tapi idokken Jesus mo mendahi kalak 
idi, "Dokatè ndènè ngo bennar kènè i 
hadeppen sinterrem, tapi ibettoh Dèbata 
ngo ukum perukuren ndènè. Simaharga 
dokatè jelma, oda kasèa i bai Dèbata. 

16 Hatoren-hatoren Agama, pati-patiin 
niberrèken si Musa dekket peddanh silot 
ibas bukku nabi-nabi, menettap ngo i 
soh mi tikki si Johanes Perridiken. Mulai 
isidi nai, dak isukutken ngo Sukuten 
Simerandal terrèngèt Kerajaen Dèbata. 


LUKAS 16.17-22 111 


Janah dak igegohken dèba ngo asa masuk 
la mi sidi. 

17 Murahen ngo ncèda langit bak tanoh 
ulang pada sada surat ibas hatoren- 
hatoren niberrèken Dèbata idi nai gabè 
sondat. 

18 Merlangkah julu meddem ngo barang 
isè menirangken sinibagesna, mula 
kabin nola ia dekket daberru sidèban. 
Merlangkah julu meddem ma ngo anak 
laki simengkabini daberru sisirang idi." 

'9"Lot mo sada kalak sibèak dak 
merpakèen maharga-maharga janah 
pernggelluhna pè sennang ngo gennep 
ari. 

20 Nai lot mo sada kalak sincor mergerar 
si Lazarus, dom baroh ngo dagingna. Dak 
kundul-kundul ngo ia i lebbè babah pèntu 
bages sibèak idi. 

2! Ninganna naing ngo ia kipangan 
iba-iba pangaan simerrurusen i mèja 
sibèak idi nai. Roh mo biang dakdak 
mendilati barohna i. 

22 Daoh-daoh ariin, matè mo kalak 
sincoor idi, nai lembah malaèkat mo ia mi 
bekkas mersangap i gembar si Abraham i 
sorga. Matè ma mo bang sibèak idi janah 
ikubur. 

23 Soh mo ndersana iakap i bekkas 
kematèen idi. Nderrang bagidi, menarè 
mo ia mi babo, itatap mo si Abraham 
dekket si Lazarus i gembarna. 

24 Nai dilo-dilo mo sibèak idi, 'lalè 
empung Abraham! Masèh mo atèmu 
midah aku, pasulak mo si Lazarus 
menernepken pucuk jari-jarina mi laè, asa 
itèktèkken giamken laè mi dilahku; ai soh 
mo mpiahna kuakap ibagasen api ènda!' 

25 Tapi ialoi si Abraham mo ia, 'Èngèt mo 
alè pa, tikan i nggelluhmu dèng enggo 
ijalo kono simendè, tapi ukum si Lazarus 
pellin menjalo singgodo ngo. Bagèndari 
pè, sennang mo iakap isènda, ukum kono 
mpersuk mo. 

26 Janah lot ngo lembeng mbages ibakin 
mahan kellang-kellangta asa ulang 
terbakin laus misidi, janah asa ulang 
terbaing roh isidi nai misèn!' 

27 'Mula bagidi alè empung, kuèlèk-èlèk 
mo Kono, asa pasulak giamken si Lazarus 
mendahi bapa,' nina sibèak idi. 

28'Asa ipesèngèt si Lazarus nemmu 
kaka-anggingku idi, lot dèng lima kalak 
nai. Katerra pè ulang nemmu dekket kalak 
idi mi bekkas mpersah ènda.' 

22 laloi si Abraham nola mo, 'Otang lot 
ngo bai kalak idi bukku si Musa bak bukku 
nabi-nabi? Idi mo iuèi kalak i!" 

30 Tapi nina sibèak idi mo, 'Oda cukup 
dèng i alè Empung Abraham. Tapi ukum 
lot balik nggelluh sienggo matè kin, janah 
roh mendahi kalak i, tobat mo kalak idi 
ibas dosa-dosana nai.' 

31 Tapi idokken si Abraham mo mbangsa, 
'Mula oda iparduliken kalak idi si Musa 
dekket nabi-nabi, oda ma ngo uè percaya 
kalak idi mula pè lot balik nggelluh kalak 
sienggo matè." 

] 7 ' Idokken Jesus mo taba sisinNa, 
"Dak ngo lot memaing kalak 
mengulaken dosa, tapi merjaya mo kalak 

simemaingken idi! 

2Lotiin mo igantungken lessung batu mi 
kerrahongna nai ipitakken mi laut. Lotiin 
mo bagidi, ulang pada gabè merdosa 
barang apaina ibas sikètèk ènda nai. 

3 Kernana idi, merjaga-jaga mo kènè! 
Mula merdosa denganmi, pesèngèt mo ia. 
Mula enggo peselsel ia, ampuni mo ia. 

“Mula merdosa ia taba kono pitu kali 
sidari, janah dak roh ia mendahi kono 
mengido asa ulang pella ilugun kono 
dosana i, ampuni mo ia." 


LUKAS 17.5- 11 114 


> Nai nina rasul-rasul idi mo taba Tuhan 
Jesus, “Tuhan, petegguh mo kepercayaen 
nami." 

Slaloi Tuhan i mo, "Mula lot kepercayaen 
ndènè nasa batu sabi, ndorok ngo 
dokonen ndènè bai kayu jabi-jabi adoi: 
'Mbungkar mo kono janah tertanem mi 
laut," pasti iuèi kayu idi ranamidi." 

7"Isè mo kènè mendokken taba 
naposona, mula mulak kessa i juma nai 
barang balik mermakan, 'Mangan mo 
kono”? 

8Tentu oda! Gabè sungkarna nola ngo 
idokken kènè, 'Kebbasken mo pangaan 
bangku. Janah enggo kessa pul kènè 
mangan, nai pè asa idokken kènè: mangan 
mo kono.' 

Janah idokken kènè ma ngo melias atè 
kumarna enggo iulaken karina nidokken 
ndènè idi? 

10 Bagidi ma ngo bang kènè pè. Mula 
enggo ibahanken kènè karina sinidokken 
taba kènè, dokken kènè mo: Naposo biasa 
sambing ngo kami; ai pellin sipatutna 
dèng ngo kessa kuulaken kami!" 

1l Tikan menerusken perdalanen Jesus 
mi Jerusalem, memellus mo ia arap 
perbalengen nagerri Samaria bak Galilea. 

12 Lako masuk mi sada kuta, idapetken 
sipuluh kalak sikoliten mo Jesus. Cènder 
ndaoh-ndaoh ngo kalak idi, ninganna 
dilo-dilo, 

13"0 Jesus, Guru! Masèh mo atèmu 
midah kamil!" 

14 Nai mtengen Jesus mo kalak i, nina 
mo, "Laus mo kènè mendahi imam-imam, 
pidoken kènè mo asa iperrèso daging 
ndènè i." Tikan i tengah ndalan dèng kalak 
idi, mènter ntangtang mo sakitna i iakap. 

1> Sada kalak bai kalak i nai, gabè balik 
roh mendahi Jesus kumarna enggo malum 
iakap, memojo-moji Dèbata. 

16 Soh kessa ia mi lebbè Jesus, 
mènter ipetangkep mo dirina mi tanoh 
mersembanh taba Jesus. la ukum kalak idi 
kalak Samaria ngo. 

17 Nai idokken Jesus mo, "Otang sipuluh 
kalak ngo sienggo malum idi? Idikè ngo 
ndia sisibah kalak nai? 

18 Kasa pellin kalak sidèban ènda 
sambing kessa balik mendokken lias atè 
taba Dèbata?" 

19 Nai nina Jesus mo tabasa, "Kèkè mo 
kono, molih mo kono. Kepercayaenmi ngo 
pemalumken kono." 

20 Barang piga-piga kalak Parisè 
mengkuso taba Jesus, ndigan mo roh 
Kerajaen Dèbata. laloi Jesus mo, "Ukum 
pekiroh Kerajaen Dèbata, oda ngo pella 
mersolo-solo bagè simasa i dunia. 

2! Janah oda terdokken, 'Tengngen 
mo, adoi barang èn mo!" Ai enggo i 
tengah-tengah ndènè Kerajaen Dèbata." 

22 Enggo kessa i, idokken Jesus mo taba 
sisinNa, "Roh mo katikana, sèkel kalohon 
kènè naing mengidah sada ari ibas ari 
Anak Jelma idi, tapi oda terbakin kènè 
mengidanh idi. 

23 |dokken dèba mo luas mendahi kènè, 
"Tengen mo i sadoi ngo ia, barang isèn 
ngo.' Tapi ulang dahi kènè. 

24 Bagè perdebbet pellian i langit nai, 
mercala-cala i punca langit sisada soh mi 
punca sisada, bagidi mo Anak Jelma idi 
ibas ari pekirohNa. 

25 Tapi kennah lebbè menggong 
mermatcam bagè simpersuk ngo la, janah 
itulak jelma sisencundut ènda. 

26 Bagè tikan ari si Noak, codi bagi ma 
mo ari Anak Jelma idi luas. 

27 Mangan mènum ngo jelma idi, jejap 
janah pejajapken dirina, soh mi kettikana 
mbangkit si Noak mi keppelna, nai roh mo 

laè mbuncar idi mengenengneng jelma i 
karina. 

28 Bagè simasa tikan si Lot. Mangan 
mènum ngo jelma i, merdèa bak menokor, 
mardang bak majek bages. 

22 Tapi tikan karuar si Lot i Sodom nai, 
roh mo api dekket barèrang idabuh i langit 
nai lako mengelettup kalak idi karinana. 

30 Bagi ma mo masa i pekiroh Anak Jelma. 

3! 1 ari idi, barang isè tupung i babo 
saong sapona, ulang mo pella susur nèngè 
ia mi terruh lako memmuat hartana. Bagi 
ma kalak sinijuma pè, ulang nèngè balik 
mi bagesna. 

32 Èngèt kènè mo: tikan masa bai 
sinibages si Lot! 

33 Barang isè dak mengkellini kessahna, 
kemmagoon kessah mo ia. Tapi barang 
isè kemmagoon kessah, idi ngo paluahken 
kessahna. 

34 Kudokken mo bai ndènè: Bernginna 
idi, lot mo dua kalak simpeddemmen. 
Sada kalak ngo iembah, tapi sada kalak 
nai itadingken. 

35 Mula lot dua kalak menutu, sada ngo 
iembah, sisada nai itadingken. 

36 Mula lot dua kalak i juma, sisada 
kalak ngo iarahken, janah sisada nai 
itadingken." 

37 Nai ikusoken sisinna i mo, "Idikè ngo 
masa karinana idi Tuhan?" laloi Jesus 
mo, "Barang idikè lot bangke, misidi ngo 
mertumpu kelliki." 

] g 'Enggo kessa idi, isukutken Jesus 

mo sada codiin bai kalak idi, lako 
mengajarken asa kennah tetap kalak idi 
mersodip ulang merkeleja-lejaan. 

2 Nina mo, "I sada kuta, lot mo sada 
hakim oda parduli mi Dèbata, janah oda 
isarihken nè bang jelma pè. 

3 Lot mo i kuta idi sada kalak simebbalu, 
pukpuk iempet roh mendahi hakim i 
asa ibèla perkarana. 'Urupi mo aku lako 
mengalo alongku idi,' nina simebbalu idi. 

“Tah sadikè dekkahna, oda lot nggèut 
hakim idi. Tapi gabè merpikir mo hakim 
idi ibas ukurna, 'Ah, tukasi pè oda perduli 
aku taba Dèbata, janah oda kusarihken 
jelma. 

> Kumarna dak ièlèk-èlèk simebbalu idi 
aku, padaan mo kubèla perkarana idi, tah 
bakunè dak roh pukpuk ia mendahi aku, 
gabè ijonggala nola aku." 

6 Nai idokken Jesus mo, "Radumi kènè 
mo, kadè sinidokken hakim sijahat idi! 

7 Asa mula mengido mengèlèk kènè taba 
Dèbata mahar bak berngin, otang ibèla 
ngo perkara sinigemgemNa? Patut nola 
katèndènè oda iurupi kalak idi? 

8 Kudokken mo bai ndènè: Bakunè pè 
ndor ngo kalak idi iurupi! Nai bakunè 
nola mo luas, roh kessa Anak Jelma mi 
dunia ènda, lot dèng ma ngo idapet kalak 
sipercaya?" 

9 Nai isukutken Jesus mo codiin taba 
kalak simendokken dirina ngo kessa 
bennar, ukum sidèbanna merlèa ngo dok 
atèna. 

10 Nina mo, "Lot mo dua kalak laus mi 
Bages Perguruun lako mersodip. Sada 
imo kalak Parisè, janah sada kalak nai 
pertunggqu belasting. 

11 Cènder mo Parisè idi mersodip 
ibagasen ukurna bagèen, 'Alè Dèbata, 
kudokken melias atè baMu kerna oda dos 
aku dekket jelma sidèban, pennamun, 
perjahat, perlangkah julu meddem. Janah 
oda ma aku bagè pertunggu belasting 
adoi. 

12 Dak puasa ngo aku dua ari gennep 
minggu, janah kuberrèken ngo baMu 
nipersipuluh cinaringku.' 

13 Tapi ukum pertungqgu belasting idi, 
narih ndaoh ngo ia cènder, janah oda 
pang ia giamken mennarè mi langit. 
Ninganna itempuk tentenna idokken mo, 
'l'alè Dèbata, masèh mo atèmu midah aku 
perdosa èn!"" 

'“"Kudokken mo bai ndènè," nina 
Jesus, "Nderrang balik kalak i mi sapona, 
sodip pertunggu belasting idi ngo ijalo 
Dèbata, ukum Parisè idi oda ngo ijalo. 
Kerna barang isè pedatesken dirina, 
kennah ipeterruh ngo, janah barang isè 
pecerrepken dirina, ipedates ngo." 

13 Lot mo kalak merrohen merembah 
dukak-dukakna bai jelma asa ijamah 
janah ipasu-pasu. lidah sisinna kessa 
bagidi, ipincang mo kalak idi. 

16 Tapi idilo Jesus mo kalak idi, nina mo, 
"Belli mo roh anak-anak idi mendahi Aku, 
ulang gerai kènè, ai kalak sibagidi ngo 
ginemgem Kerajaen Dèbata. 

17 Èngèt kènè mo! Kalak siso uè iperèntah 
Dèbata bagè anak-anak, oda terbakin ia 
ginemgem Kerajaen Dèbata." 

I8Lot mo sada kalak pengulu Jahudi 
mengkuso taba Jesus, nina mo, "O Guru, 
simendè roka, bakunè ngo kennah 
bakinenku asa kujalo kenggelluhen 
amman sumendah?" 

19 laloi Jesus mo merkitè kuso-kuso, 
"Kasa idokken kono aku simendè roka? Isè 
poda permendè roka, laènken Dèbata. 

20 |bettoh kènè ngo pati-patiin Dèbata: 
Ulang merlangkah julu meddem, ulang 
memmunuh, ulang menangko, ulang 
merluap, pesangap inangmu dekket 
bapamu." 

2! laloi pengulu i mo, "Karinana idi enggo 
kuulaken mulai i kepposoenku nai." 

22 Mendengkonh idi Jesus, idokken mo 
tabasa, “Sada nai ngo perlu ulankenenmu: 
Dèaken mo karina silot bamu, berrèken 
mo tokorna taba kalak sincoor, nai 
merharta mo kono i sorga. Enggo kessa i, 
roh mo kono mengèkutken Aku." 

23 |dengkoh kessa bagidi, bonek mo 
ukurna, kerna kalak sibèak tangas- 
tangasen ngo ia. 

24 Ibettoh Jesus ngo bonek idi ia, kerna 
naidi nina mo, "Soh mo mahalna kalak 
sibèak mbengket mi kerajaen Dèbata. 


LUKAS 18.25-32 122 


25 Murahen ngo gajah mbengket mi 
lubang jarum, asa sibèak mbengket mi 
Kerajaen Dèbata." 

26 Nai mengkuso mo kalak simendengkoh 
idi, "Mula bagidi, isè mo kessa saut 
maluah?" 

27 laloi Jesus mo, "Siso terpetupa jelma, 
terpetupa Dèbata ngo!" 

28 Nai idokken si Petrus mo, "Ukum kami, 
enggo mo kutadingken kami karina silot 
bai nami lako mengèkutken Kono." 

22 laloi Jesus mo, "Tuhu ngo i!" nina 
Jesus, "Barang isè menadingken bagesna, 
sinibagesna, kaka-anggina dekket 
partuana barang dukak-dukakna kumarna 
mengèkutken Aku dekket menguèi 
Dèbata, 

30 gabè iberrè mo bana merlempit ganda 
bagèndari, janah seggen pè jalonna mo 
kenggelluhen amman-sumendanh." 

3! larahken Jesus mo sisinNa sisipuluh 
dua idi, nina mo mbang kalak idi, 
"Bagèndari laus mo kita mi Jerusalem, 
janah terjadi mo karina nisuratken 
nabi-nabi terrèngèt Anak Jelma idi. 

32 |pesakat mo ia mendanhi kalak siso 
menandai Dèbata, irèhè-rèhèi mo ia, ilèai, 
icèduri. 

33 Isiksa mo ia janah ibunuh; tapi balik 
nggelluh ngo i ari petelluken." 

34 Tapi cituk poda iantusi sisiin idi. Oda 
lot iarti kalak i nidokken Jesus idi. Oda 
ibettoh tah terrèngèt kadè niranaken Jesus 
idi. 

35 Nai soh kessa Jesus mi kuta Jeriko, 
lot mo isidi sada kalak sipètung 
mengido-ngido i biding dalan. 

36 |dengkoh sipètung idi kessa mo lot 
sora memellus jelma mbuè arap idi, ikuso 
mo, "Kadè masa?" 

37 Ibagahken jelma i mo bana, "Jesus 
kalak Nazaret i ngo memellus." 

38 Nai mènter dilo-dilo mo ia, "O Jesus, 
pemparen si Daud, masèh mo atèmu 
midah aku!" 

39 Tapi igerra kalak simentas perlebbè 
idi mo ia asa sip katèna. Tapi makin 
ipegang mo sorana mendiloken nola, 
"Alè pemparen si Daud, masèh mo atèmu 
midah aku!" 

40 Nai, tendo mo Jesus, ipasulak mo 
mengalengi sipètung idi. Soh kessa 
sipètung idi, ikuso Jesus mo ia, 

41 "Kadè ipergeddo Kono naing 
bakinenku bamu?" laloi sipètung idi mo, 

"Merpendidah mo nemmu matangku èn 
alè Tuhan!" 

42 |dokken Jesus mo tabasa, 
“"Merpendidah mo kono! Kepercayaenmi 
ngo pemalumken kono." 

43 Nai mènter merpendidah mo tuhu 
ia, janah ièkutken mo Jesus ninganna 
memoji-moji Dèbata. Gabè karina jelma 
nterrem simengidah idi, memoji-moji 
Dèbata. 

] 9 l Soh mo Jesus mi kuta Jeriko, 

merdalan mo ia memellus arap kuta 
idi. 

? Lot ngo i kuta idi sada kalak ekuten 
pertunggu belasting mergerar si Zakheus. 

3Sèkel kalohoon ngo ia naing mengidah 
Jesus, tapi oda terbakinsa kumarna jelma 
mbellang idi, janah kalak joppok ma ngo 
la. 

“Nai lojang mo ia mengelebbèi jelma 
nterrem idi, ipenangkih mo sada kayu, asa 
isidi nai ndorok iidah Jesus, kerna arap 
terruhna i ngo mentas Jesus sigejjap nai. 

> Soh kessa Jesus arap bekkas idi, itarè 
mo mi dates janah idokken mo taba si 
Zakheus, "O Sakkèus, ndor mo kono 
susur! Ai naing kiserrang aku mi sapomu 
ari èn." 

SNai ikettu si Zakheus mo susur, janah 
lolo kalohoon mo ia menjalo Jesus. 

“Ngutnguten ngo karina jelma 
simengidah i, nina mo, "lah, mertamu ngo 
keppèken ia mi bages perdosa!" 

8 Roh mo si Zakheus mendokken taba 
Tuhan i, "O Tuhan, sitengah hartangku 
kucedekkahken mo bai kalak sincor, janah 
barang isè nung kalak kukilang, empat 
kali lempit mo kuulakken tabasa!" 

9 Nai idokken Jesus mo tabasa, "Mertuah 
ngo pengisi bages ènda sidari èn ibakin 
Dèbata, kemulihken pemparen si Abraham 
ngo bang ia pè. 

10 Ai roh ngo Anak Jelma lako menulusi 
janah paluahken kalak simago." 

11 Kumarna mbuè ngo simendengkoh 
rana Jesus i, jadi iranaken mo codiin 
bai kalak idi, kerna enggo ndessing mi 
Jerusalem, idokdok kalak idi mo mènter 
petararen Kerajaen Dèbata. 

12 Kumarna naidi nina Jesus mo, "Lot mo 
sada kalak berkat mi nagerri ndaoh, lako 
ipebangkit gabè raja isidi, nai pul kessa i, 
baru pè asa balik ia. 

13 Sinderrang makdèng berkat, idilo mo 
sipuluh kalak naposona, ipemberrèken 
mo taba kalak i gennep tersada riar 

emmas, janah idokken mo taba kalak idi, 
'Perpokok kènè mo riar ènda, sinderrang 
oda isèn aku,' nina. 

'Tapi ceggo ngo atè ginemgem i 
midahsa, ipasulak kalak idi ngo suruhenna 
mengayakisa magahken, 'Oda uè kami 
rajanna nèngè.' 

1> Tapi ipebangkit kessa ia gabè raja, 
balik mo ia mi kutana. Idilo mo naposona 
simenjalo riar idi mi hadeppenna, ai naing 
ibettoh barang sadikè laba ni kalak i 
gennep. 

16 Naposo perlebbè roh mendokken, 
"Tuan ukum labangku, sipuluh riar emmas 
ngo kemulihken riarmu sada idi.' 

!7"Selloh,' nina tuan i. 'Kono naposo 
mendè janah burju! Kumarna kettoken 
ngo ko ibas sicituk, jadi jalo mo kuasa 
lako mengerajai sipuluh kuta.' 

'8 Roh mo naposo peduaken, nina 
mo, 'Tuan, merkitè sada riar emmas 
niberrèkenmi bangku, dapet aku ma ngo 
laba lima riar emmas.' 

19 Nai idokken tuan i mo mbangsa, 'Kono 
pè rajai mo lima kuta.' 

20 Roh nola ma mo naposo sidèban nina 
mo, 'Tuan, èn ngo riar emmasmu idi, ai 
kubaluti ngo dekket sèkka. 

2! Ai mbiar ngo aku midah Tuan i, ai 
kubettoh kalak mpihir ngo Tuan i. Ibuat 
Tuan i ngo siso lahna, janah ipepulung 
Tuan i ngo siso nisuanna.' 

22 Gabè idokken raja i mo mbangsa, 'Tosè 
mi pendokkenmi ngo kuhukum kono alè 
naposo jahat! Ibettoh kono ngo keppèken 
aku kalak mpihir janah kubuat siso lahku, 
kupepulung siso nisuanku. 

23 Mula bagidi ngo, kasa oda ianakken 
kono riarku idi dekket anakna.' 

24 Nai idokken raja i mo taba jelma 
silotna i sidi, 'Buat kènè mo riar idi bana 
nai, berrèken mo bai naposo sidapet 
bagian sipuluh riar idi." 

25 Gabè idokken nisidi mo taba raja i, 
"Tuan, otang enggo lot sipuluh riar emmas 
bagianna.' 

26 laloi raja i mo, 'Kudokken mo 
bai ndènè, berrènken ngo taba kalak 
simerrusaha asa lot bana. Tapi ukum 
kalak siso uè merrusaha, tukasi pè cituk 
Silot bana i, buaten ngo bana nai. 

27 Bagèndari, embah mo ia mi sèn 
musuhku i siso uè kurajai idi. Bunuh kènè 
mo kalak idi karina i lebbè-lebbèngku!"" 

28 Enggo kessa iruapken Jesus karinana 
idi, ilebbèi mo jelma nterrem idi laus mi 
Jerusalem. 

22 Soh kessa ia mi gembar Betpage 
dekket Betania i Uruk Zaitun, ipasulak 
Jesus mo dua kalak sisinNa laus perlebbè. 

30 "Laus mo kènè mi kuta ni lebbè ndènè 
adoi," nina Jesus taba kalak idi. "Soh kessa 
kènè nahan mi kuta id, idahèn ndènè mo 
isidi sada anak kalodè tertambat janah 
madèng nung ipasang dèba. Talkasi kènè 
mo kalodè idi, nai embah kènè mo mi 
sènda. 

31 Mula ikuso dèba kènè, 'Kasa italkasi 
kènè kalodè idi i penambaten nai?' dokken 
kènè mo tabasa, 'Perlu ngo idi bai Tuhan 
i." 

32 Nai laus mo sisiin sidua kalak idi. 
Idapet mo karinana tuhu bagè nidokken 
Jesus idi. 

33 Tikan mengosari kalodè i kalak i, nina 
sidasa i mo taba kalak idi, "Kasa iosari 
kènè kalodè idi?" 

34laloi kalak idi mo, "Perlu ngo idi bai 
Tuhan i." 

35 Nai iembah kalak idi mo anak kalodè 
i mendahi Jesus. Jadi ipengalasken kalak 

idi mo mi babo kalodè i olesna, janah 
ipekundul mo Jesus mi babona. 

36 Tikan ibellus Jesus dalan idi merkalodè, 
ipengalasken jelma nterrem i ngo olesna i 
babo dalan idi. 

37 Lako soh mo Jesus mi Jerusalem, 
imo i rebbèen pispis Uruk Zaitun, karina 
jelma nterrem simengèra-ngèra Jesus 
idi mersurak-surak, meroang-oang 
memoji Dèbata, kemulihken karina tanda 
kellengangen sienggo niidah kalak idi. 

38 Kata surak ni kalak idi imo, "Ipasu-pasu 
mo Jesus siroh merkitè-kitè gerar Tuhan 
i!l Damè mo i sorga janah kemmuliaan bai 
Dèbata!" 

39 Nai kalak Parisè sirebbakken jelma 
nterrem idi mendokken taba Jesus, 

"O Guru, dokken mo asa sip sisiin 
simengèkutken Kono i." 

40 laloi Jesus mo, "Kudokken mo 
bai ndènè, mula sip kalak idi, gabè 
mersurak-surak mo batu ènda." 

41 Enggo kessa njolmit Jesus mi kuta 
Jerusalem janah iidah kuta i, itangisi mo 
kuta i nina mo, 

42 "Nong ngalè, ukum bagèndari 
kin mo nemmuken itandai kono 

sipedamèken kono! Tapi mboni ngo idi 
ibas penengenmu nai. 

43 Roh mo seggen musuhmu mengkubu 
kono janah isessak mo kono i kambirang 
kamuhunmu nai. 

44 Kerri mo kono ireppuk rebbakken 
pengisi ni tengah-tengahmu idi, janah 
oda ibelli dua batu mertindih-tindih i 
bekkasna kin, kerna oda isarihken kono 
ndigan pekiroh Dèbata menongkir kono 
lako paluahenna!" 

4> Nai ibengketti Jesus mo Bages Dèbata 
janah iusir mo kalak pertiga-tiga nisidi. 

46 Nina mo, "Tersurat ngo ibas Bibèl: 
Bekkas mersodip ngo ukum BagesKu. Tapi 
gabè ibakin kènè ngo bekkas pennamun!" 

47Gennep ari ngo dak mengajari ukum 
Jesus i Bages Dèbata. Nai imam ekuten, 
simettoh Patiin dekket pengulu-pengulu 
Jahudi, mennulusi dalan lako memmunuh 
Jesus. 

48 Tapi oda dapet kalak idi dalan lako 
pesautken takina idi, karna karina 
sinterrem idi merlemmo atè mendengkoh 
peddah Jesus. 

2 0 l Ibas sada ari tikan mengajar 
Jesus terrèngèt Sukuten Simerandal 
bai Dèbata nai i Bages Dèbata, roh mo 

imam-imam ekuten dekket simettoh 
Patiin bak pengituai-pengituai. 

“Nina kalak i mo taba Jesus, "Bagahken 
mo bai nami barang idikè nai ngo 
kuasamu lako mengulaken idi karinana, 
isè memerrè kuasa baMu?" 

3laloi Jesus mo kalak idi, "Aku pè 
mengkuso kènè ma. Bagahken kènè mo 
bangKu. 

“la ukum perridiin nibaing si Johanes, 
bai Dèbata nai ngo barang bai jelma nai?" 

> Nai mersungkuun mo kalak idi 
samahsa, "Kadè mo tuhu ndia jababna. 
Mula sidokken, 'I Sorga nai," tentu 
dokkenenna banta, 'Mula bagi ngo, kasa 
oda percaya kènè taba si Johanes?' 

STapi mula sidokken nola, 'Bai jelma 
nai ngo,' karina nahan jelma nterrem idi 
mementiri kita dekket batu, kerna kalak 
idi percaya ngo karina ukum si Johanes idi 
nabi ngo." 

7 Nai idokken kalak i mo, "Oda kubettoh 
kami." 

8 Nai idokken Jesus mo taba kalak idi, 
"Mula bagi ngo, Aku pè oda Kubagahken 
barang idikè nai kuasangku lako 
mengulaken idi karinana." 

9 Nai isukutken Jesus mo codiin taba 
jelma nterrem idi, "Lot mo pekken anggur 
ni sada kalak daholi. Ipebellahken mo 
pekken anggurna idi taba barang piga- 
piga kalak, nai laus mo ia mengeranto 
janah toko ngo dekkahna i pengerantoen 
idi. 

10 Enggo kessa mosim memuat buahna, 
ipasulak sidasa pekken i mo naposona 
lako mengaleng bagianna. Tapi ipekpekki 
ngo pasulaken idi, janah ipellaus oda lot 
iberrè. 

11 Nai ipasulak sidasa pekken idi nola 
mo naposona sidèban, tapi tong ma ngo 
ipekpekki, ipellèa janah ipemèla, nai 
ipellaus ma ngo oda lot iberrè. 

12 Enggo kessa bagidi, ipasulak sidasa 
pekken i dèng ma mo naposona petellu 
kaliken, tapi tong bagidi ibakin kalak idi, 
janah iambongken mi ruar pekken idi. 

13 Perpodi, nina sidasa pekken i mo 
ibas ukurna. Bakunè nola mo ndia 
kubaing? Kuutus mo tupèh anakku sendiri 
kekellengenki, tentu nangga ngo atè kalak 
idi midahsa. 

14 Tapi iidah simengula pekken idi kessa 
mo roh anakna idi, idokken kalak idi mo 

samahsa, 'Èn mo anak sidasa pekken idi. 
Aci sibunuh mo ia, asa banta hartana i.' 

13 Nai mènter itangkup mo ia, iruah mo 
mi ruar pekken idi janah ibunuh mo. 
'Bakunè ngo ndia bakinen sidasa pekken i 
taba kalak idi?' nina Jesus mengkuso jelma 
nterrem simendengkoh codiin idi. 

16 Tentu roh mo ia lako mengeripasken 
kalak idi, janah isohken nola mo pekken 
idi taba pemellah pinang sidèban." 
Mendengkoh idi, nina kalak i mo, "Ah 
ulang mo bagidi!" 

17 Tapi itengen Jesus mo kalak idi 
ninganna idokken, "Mula oda ngo bagidi, 
bakunè mo lapaten ayat Bibèl idi? Batu 
sinipatakken tukang bages i, idi ngo gabè 
batu persoki. 

18 Barang isè ndabuh mi batu idi kennah 
merreppuk, janah barang isè itinggang, 
kennah nggeppu.” 

19 larti simettoh Patiin dekket imam 
ekuten ngo mengarusi codiin idi janah 
mendahi kalak idi ngo lapatenna itujuken. 
Kumarna idi, iusahaken kalak i mo naing 
menangkup Jesus gejapkenna idi. 

20 Nai, itulusi kalak i mo tikki mendè. 
Isisip mo kalak peteridahken dirina bagè 
kalak bujur, ipasulak mo mengenggep 

Jesus merkitè-kitè kuso-kuso, asa ndorok 
iserahken kalak idi Jesus mi gubèrnur asa 
itahan. 

2! Nai idokken pasulaken simettoh Patiin 
dekket imam ekuten mo taba Jesus, 

"O Guru, kubettoh kami ngo karina 
niranakenmu bak nipeddahkenmi, tuhu 
ngo karina. Kubettoh kami ma ngo oda 
uè Kono mengidah-idah abè; pellin 
memeddahken situhunna sambing ngo 
kono terrèngèt nipergeddo Dèbata bai 
jelma. 

22 Kernanai, bagahken mo bai nami tah 
ndorok ngo menggarar belasting taba 
Kèsar mengèkutken agamanta, barang tah 
oda?" 

23 Tapi ibettoh Jesus ngo taki-taki ni 
kalak idi. Kernana i, idokken mo: 

24 "Pacidah mo bangKu sada kèpèng 
pirak! Gombaren dekket surat isè ngo 
ibas kèpèng ènda?" laloi kalak idi mo, 
"Gombaren dekket surat Kèsar i ngo," nina 
kalak i mengaloi. 

2> "Mula bagi ngo," nina Jesus mengaloi, 
"Berrèken kènè mo mi Kèsar, milik Kèsar 
idi janah berrèken mo balik mi Dèbata, 
milik Dèbata." 

26 Gabè oda dapet kalak idi kesalahen 
Jesus i lebbè-lebbè jelma nterrem. Pellin 
mertahan sip mo kalak idi ninganNa 
kagum mendengkoh pengaloi Jesus idi. 

27 Roh mo horong kalak Sadusè mendanhi 
Jesus. (Horong kalak idi oda percaya balik 
nggelluh sienggo matè.) Ikusoi kalak i mo 
Jesus, 

28"Q Guru, isuratken si Musa, mula 
matè sada kalak anak laki menadingken 
sinibagesna, keppè oda sanga lot dèng 
dukakna, kennah ipekèkè anggina mo 
sinibages kakana sienggo mebbalu i, asa 
lot anak bai sienggo matè idi. 

22 Jadi lot mo pitu kalak sibeltek. Jejap 
mo situaan, keppè menter matè oda sanga 
dèng lot anakna. 

30 Nai ipekèkè sipeduaken mo sinibages 
kakana idi, tapi la pè matè ngo oda sanga 
lot anakna. 

3! Nai mi sipetelluken pè tong ma bagidi 
perasatna ipekèkè ma ngo daberru idi. 
Bagidi mo soh mi pepituken, karinana 
kalak idi mengkabini daberru i, janah 
matè oda lot mersikèdèk-kèdèk. 

32 Perpodi kalohoon, matè ma mo 
daberru idi. 

33 Nai tikan balik nggelluh seggen 
jelma sienggo matè idi, sinibages isè mo 
daberru idi bai sipitu kalak idi? Ai pituna 
ngo kalak idi mengkabinisa." 

34 laloi Jesus mo, "Jelma ni dunia ènda 
ngo kabin, 

35 tapi ukum jelma sipatut balik nggelluh 
i ari podi idi seggen oda nèngè ngo kabin. 

36 Nggelluh ni kalak idi, tosè bagè 
malaèkat janah oda ndorok matè. Gabè 
dukak-dukak Dèbata mo kalak idi, kerna 
enggo kèkè kalak i ibas kematèen nai. 

37 Si Musa sendiri enggo memagahken 
balik nggelluh sienggo matè idi, imo 
suratna terrèngèt rambah mpulguk silakat 
idi, “Tuhan i, imo Dèbata si Abraham, 
Dèbata si Isak, dekket Dèbata si Jakob.' 

38 Jadi oda ngo Dèbata simatè Tuhan 
i, tapi Dèbata singgelluh ngo! Kerna 
nggelluh ngo karina jelma i hadeppen 
Tuhan." 

39 Mendengkoh idi, idokken kalak 
simettoh Patiin mo, "Guru, kenna 
kalohoon ngo pengaloimu idi." 

40 Kernana i, oda pang nèngè kalak idi 
lako mengkusoi Jesus. 

4! |kusoken Jesus mo taba kalak idi, 
"Bakunè mo i, Raja Sipaluah niperbagah 
Dèbata idi pemparen si Daud? 

42 Padahal si Daud sendiri mendokken 
ibas bukku Psalm: 'Nina Tuhan i ngo 
mbang Tuhanku: Kundul mo kono i 
kamuhunKu ènda, 

43 pèma Kubakin karina musuhMu tunduk 
baMu.' 

44 Jadi, mula idokken si Daud ngo Raja 
Sipaluah idi 'Tuhan,' idikè mo terdokken la 
pemparen si Daud?" 

4> Enggo kessa mengerana Jesus taba 
karina jelma nisidi, idokken Jesus mo taba 
sisinNa, 

46 "Manat mo kènè taba kalak simettoh 
Patiin. Lolo ngo kalak i merdalan-dalani 
ninganna memakkè jubahna nggeddang 
janah ipido ukurna ngo asa itabi dèba 
ia i tengah ndalan dekket i onan. Dak 
ipilih kalak i ngo bekkasna kundul i lebbè 
mula ibages perguruun, janah bekkas 
simersangapna mula i perpèstaan. 

47 Ikilang kalak i ngo daberru simebbalu 
janah ilaum bagesna. Nai memmoniken 
pengelakona jahat idi, mersodip 
nggeddang mo kalak i. Mberrat ngo 
kaduan hukumen kalak idi!" 

2 ] lI Bages Dèbata, idah Jesus mo 
kalak sibèak memakin kèpèngna mi 
pèti pèlèen. 

2 lidah ma mo sada daberru mebbalu 
memmaing mi pèti idi dua pèsèr. 

3 Nai idokken Jesus mo, "Kudokken 
mo bai ndènè, buèen ngo siniberrèken 
daberru mebbalu adoi, ulang pada 
karinana sidèbanna idi. 

“la ukum pèlèen niberrèken 
sidèbankenna idi, iba-ibana sambing 
ngo i. Tapi ukum daberru sincoor idi, 
ibas kinicorna idi ngo la memmèlèken 
karina silot bana, tukasi pè i nai kessa 
nggelluhna." 

“Lot mo kalak mengerrana terrèngèt 
kinimendè Bages Dèbata, ilantak dekket 
batu merandal bagi ma barang barang 
sinipèlèken mi Dèbata. Nai idokken Jesus 
mo taba kalak idi, 

S"Roh mo luas tikkina, karina niidah 
ndènè mendè idi irumpakken janah oda 
belliin dua pè giam batu mertindih i 
bekkasna kin!" 

7 Nai ikuso sisiin imo Jesus, "O 
Guru, ndigan mo masa i? Kadè mo 
tanda-tandana mula naing masa idi?" 

8 Idokken Jesus mo, "Mergermet mo 
kènè, asa ulang ilalingken dèba kènè. Ai 
mbuè ngo roh kalak menelluk gerarKu 
janah mendokken, 'Aku ngo la!" janah, 
'Enggo ndessing katikana.' Tapi ulang mo 
percaya kènè. 

3 Ulang kènè tersengget mendengkoh 
berrita geraha bak pemberontaken. 
Kennah masa ngo idi lebbèen, tapi oda 
dèng ngo idi tikki perpodi barang kiamat." 

10 Nai iudut Jesus mo pengerananNa 
taba kalak idi, nina mo, “Ikubu bangsa 
sisada mo bangsa sisada, janah kèkè mo 
kerajaen mengalo kerajaen. 

11 |dikè pè dak masa mo rènur, masa 
mo lèhè matè kocing dekket sakit wabba. 
Masa mo memaingken buradan dekket 
tanda kellengangen i langit. 

12 Tapi sidang makdèng masa idi, 
itangkup mo kènè janah ikurungken. Nai 
iruah mo kènè mi hadeppen raja-raja 
dekket penguasa kemulihken aku. 

131 sidi mo kesempaten bai ndènè lako 
mengindangken aku. 

14 Kernana i, petegguh kènè mo ukur 
ndènè, asa ulang pella ipikirken kènè 
barang kadè jabab ndènè i sidi. 

1> Aku ngo mengajari kènè mengerrana, 
gabè isè poda musuh-musuh ndènè 
idi ndorok mengalo janah menjabab 
sinidokken ndènè i. 

16 |sidi ma mo kènè itakiken bapa inang 
ndènè, kaka-anggi ndènè, sincelket bak 
supan-supan ndènè. Nai ibunuh ngo kènè 
dèba. 

17 Karina mo kalak mengkosomi kènè 
kemulihken Aku. 

18 Tapi sirambar pè buk ndènè idi oda 
ndorok bennè. 

19 Barang isè uè mertahan janah 
sobar, maluah mo ia janah dapetten 
kenggelluhen." 

20 "Mula iidah kènè ikubu tenterra kuta 
Jerusalem, bettohen ndènè mo enggo 
ndessing kettikana, irumpakken mo kuta 
idi. 

2! Nderrang bagidi, kennah mperrus 
mo kalak ni Juda mi delleng, nai kalak 
nibagasen kuta pè mperrus menadingken 
kutana, janah kalak siniruar kuta oda 
ndorok nèngè mi kuta. 

22 Kerna ari idi mo ari 'Mendabuh 
Hukum', ai merkitè bagidi saut mo 
nidokken sitersurat ibas Bibèl. 

23 Soh mo karuna i ari i iakap daberru 
simengkandong barang simerdukak kèdèk 
dèng! Karina pengisi nagerri menggong 
kinipersuk siso terpetia-tia, janah ihukum 
Tuhan mo bangsa èn. 

24 Dèba mo ibunuh merkitè peddang, 
dèba itaban; janah Jerusalem ideddohi 
kalak siso menandai Dèbata, soh mi tikki 
sienggo ibuhul Tuhan bai kalak idi." 

2> "Janah lot mo seggen tanda-tanda 
i mataniari, bulan dekket bintang pè. 
Buradan mo bangsa-bangsa ni dunia èn 
mengidah perdengung bak pergoncang 
laut. 

26 Sompar-baèr mo jelma kumarna 
buradanna janah terendep-endep 
memèma sinaing masa i dunia èn, ai 
kumeccaho ngo kegegohen langit i. 

27 Nai iidah jelma i mo roh Anak Jelma 
merkitè hembun ibagasen kuasa dekket 
kesangapen meheji. 

28 Mula masa kessa sibagidi, kèkè mo 
kènè, janah pedorgak kènè mo takal 
ndènè, ai enggo njolmit kelluahen ndènè." 

23 Nai isukutken Jesus mo codiin èn bai 
kalak idi, "Perdatèken kènè mo kayuara 
dekket kayu sidèbanna i. 

30 Mula iidah kènè kayu idi mertunasi, 
bettoh kènè mo enggo ndessing 
pertahunen mpeddas. 

3! Bagi ma ngo mula iidah kènè masa 
sikubagahken idi, bettoh kènè mo enggo 
mo ndessing Kerajaen Dèbata. 

32 Bettoh kènè mol Oda matè dèng karina 
singgelluh bagèndari, enggo saut terjadi 
karinana idi. 

33 Salpun pè karina langit dekket tanoh 
èn, kum katangki mak ndorok salpun!" 

34“Jaga kènè mo diri ndènè, asa ulang 
lalap ukur ndènè dak merpèsta-pèsta 
dekket mabuk kumarna ènumen mperngis, 
barang mergih-gihken nggelluh ndè i 
tanoh èn, ulang mak kebbas kènè mèma 
pekiroh Ari idi sintempu. 

35 Kerna Ari ni Tuhan idi sintempu ngo 
bagè pennaib sambil i babo tanoh ènda. 

36 Merjaga-jaga mo kènè janah 
lempet mersodip, asa mergegoh kènè 
menghaloken simasa idi, janah asa tahan 
kènè cènder i hadeppen Anak Jelma." 

37 | bages Dèbata idi ngo Jesus mengajar 
tikanna mahar idi, tapi cibonna laus mo ia 
mi Uruk Zaitun janah merberngin isidi. 

38 Gennep ceggen, merrohen ngo 
karinana jelma mi Bages Dèbata lako 
mendengkohken peddah Jesus. 

2 2 ' Dapet nèngè mo Ari Raya kipangan 
roti siso meragi, mergerar Paskah. 

“Dak itulusi imam ekuten dekket guru- 
guru agama ngo dalan mboni-mboni lako 
memmunuh Jesus, kerna ikebbiari kalak 
idi ngo jelma nterrem idi. 

3 Nai ibengketti Sibolis mo si Judas 
simergerar Iskariot, imo sada kalak ibas 
sisiin Jesus sipuluhdua i nai. 

“Laus mo si Judas mersinunu dekket 
imam ekuten bak penjaga Bages Dèbata, 
lako mennulusi dalan pessohken Jesus bai 
kalak idi. 

> Nai dos mo pekkat kalak idi, janah 
merjandi mo kalak idi merrèken kèpèng 
bana. 

Sluèi si Judas mo i, jadi mulai i sidi nai 
mo itulusi si Judas tikki lako mennerahken 
Jesus taba kalak idi, siso pemettohen 
jelma nterrem. 

7 Dapet mo Ari Raya mangan Roti Mak 
Meragi, imo kennah mennèat biri-biri 
pangaan Paskah. 

8lpasulak Jesus mo si Petrus bak 
si Johanes, nina mo, "Laus mo kènè 
mengkebasi pangaan Paskah banta." 

?"Idikè katèmu kukebbasi kami?" nina 
Jesus. 

10 "[bengketti kènè kessa nahan kuta i, 
pesimbak mo kènè dekket sada kalak anak 
laki merjujung goci merrisi laè. Èkutken 
kènè mo ia mi sapona, 

11 hai dokken kènè mo taba sidasa sapo 
idi, 'Tennah Guru i, idikè ngo bekkas 
berrènkenmu bangku dekket sisinKu lako 
kipangan pangaan paskah?' 

12 Mènter ituduhken mo bai ndènè sada 
bilik mbellen i pagu sienggo terramaken 
mendÈè. Isidi mo kebbasi kènè banta." 

13 Nai laus mo si Petrus dekket si Johanes, 
jumpa kalak i mo tuhu bagè nidokken 
Jesus i bai kalak idi. Nai ikebbasi mo 
pangaan Paskah idi. 

14 Enggo kessa dapet katikna kipangan 
pangaan Paskah, kundul mo Jesus rebbak 
dekket sisinNa. 

15 Nai nina mo taba kalak idi, "Sèkel 
kalohoon ngo ukurku kipangan pangaan 
Paskah ènda rebbak dekket kènè, 
sinderrang makdèng sempa sitahanenki!" 

16 Kudokken mo bai ndènè, "Oda nèngè 
kupangan pangaan idi, soh mi persaut 
lapaten pangaan ènda ipecèndek i 
Kerajaen Dèbata." 

17 Nai idokong Jesus mo perrènumen 
anggur idi, idokken mo melias atè bai 
Dèbata, nina mo, "Buat kènè mo ènda, 
bagiken kènè mo samah kènè; 

18 bettoh kènè mo: Oda Kuènum nèngè 
anggur ènda soh mi lebbè ipecèndek 
Dèbata Kerajanna." 

19 Enggo kessa i, ibuat Jesus mo roti 
idi, idokken mo melias atè bai Dèbata, 
ipenggelli mo, nai ipemberrèken mo bai 
kalak idi ninganNa idokken, "DagingKu 
ngo ènda, [siniberrèken lako mengkepkep 
kènè. Bakin kènè mo bagidi, mahan 
pernèngèten ndènè bangKu."] 

20 [Bagi ma mo perrènumen idi enggo 
kessa mangan kalak idi, iberrèken mo 
bai kalak idi ninganna idokken, "Ukum 
perrènumen ènda padan rimbaru ngo 
idi, merkitè-kitè darohKu siniorèken 
mengkepkep kènè."] 

21 "Tapi tengen kènè mo! Kalak 
simenelbuh Aku, rebbak ngo bagèndari 
dekket Aku i mèja ènda! 

22 Kennah matè ngo nemmuken Anak 
Jelma i, bagè sienggo itentuken kin, tapi 
merjaya mo kalak sipesakatkenSa!" 

23 Gabè mersikosoon mo kalak idi 
samahsa, isè ngo ndia kalak idi 
memmaingken bagidi. 

24 Nai tubuh mo persoalen bai kalak 
idi, terrèngèt barang isè ngo kalak idi 
simbelgahna. 

25 Gabè idokken Jesus mo taba 
kalak idi, “Raja-raja siso menandai 
Dèbata menèndes ginemgemna, janah 
kalak simemerèntah 'igerari ngo i 
percilèndungen.' 

26 Tapi ulang mo masa idi bai ndènè, 
ai barang isè kènè simbelgahna, ia mo 
gabè sikètèkna, janah barang isè pengulu, 
kennah gabè perkebbas mo ia. 

27 sè simbelgahna kalak sikundul 
mangan i mèja ngo barang simengkebasi? 
Tentu kalak sikundul ngo. Tapi i 
tengah-tengah ndènè ngo Aku bagè 
perkebbas. 

28 |bagasen kepersukenKu idi, dak 
igembarKu ngo kènè. 

22 Tosè bagè Bapangku enggo 
memerrèken bangKu kuasa, bagidi ma mo 
Kuberrèken bai ndènè kuasa memerèntanh. 

30 Merkitè bagidi, dekket mo kènè 
mersennang-sennang dekket Aku tikan 
mbangkit Raja aku. Janah iberrèken mo 
kuasa bai ndènè lako memerèntah kalak 
Israel sisipuluh dua marga idi." 

3! "Simon, Simon, dengkohken mol 
Enggo iberrè ijin bai Sibolis lako mengoji 
kènè; bagè mennapi pagè gabè ipejaè mo 
simerandal ibas simerroha nai. 

32 Tapi enggo Kusodipken kono, asa hot 
kepercayanmu. Nai enggo kessa balik 
ukurmu luas taba Aku, pergegohi mo ukur 
ni kaka-anggimu." 

33 laloi si Petrus mo, "Tuhan, kebbas 
ngo aku mendengani kono mi kurungen 
barang mi kematèen pè!" 

34"Kudokken mo mbang kono alè 
Petrus," nina Jesus, "Siderrang makdèng 
takuak manuk berngin ènda, enggo tellu 
kali iperso kono aku; oda itandai kono 
nimu Aku." 

35 Nai nina nola mo, "Tikanna Kupasulak 
kènè, oda pella merembah bagut-bagut, 
oda merrucang, oda mercipatu, nung ngo 
kènè kurangen?" "Oda ngo tuhu nung,” 
nina klak idi. 

36 Nai nina Jesus mo, "Tapi ukum 
bagèndari, isè lot bagut-bagutna barang 

ucangna, kennah iembah mo; janah 
siso mergolok, idèa mo jubahna asa lot 
menokor golokna. 

37 Kernana i, kudokken mo bai ndènè, 
ayat sitersurat i Bibèl bagèen, 'lètong ngo 
la perjahat,' kennah saut mi diringKu. 
Kerna kadè sienggo tersurat ibas Bibèl 
terrèngèt Aku, saut mo idi masa berngin 
ènda." 

38 "Tuhan," nina sisiin Jesus, "Tengen mo, 
lot ngo isènda dua peddang." "Enggo mo 
i!l" nina Jesus mengaloi. 

39 Nai itadingken Jesus mo Jerusalem, 
janah ncemmalna laus ngo ia mi 
Uruk Zaitun. SisinNa pè dekket ngo 
mengèkutkenSa. 

40 Soh kessa kalak idi misidi, nina mo 
taba sisinNa, "Mersodip mo kènè asa 
ulang merdosa kènè mula mbengket kènè 
mi pengunjunen." 

4“! Nai laus mo Jesus narih mi lebbè, 
kira-kira ndorok bentiren. 

42 Nai mertongkel tèun mo ia mersodip, 
"lalè Pa, mula ndorok ngo dok atèMu, 
pedaoh mo bangKu nai kinidersa ènda. 
Tapi ulang mo merguru bangKu, merguru 
bamu mo." 

43 [Roh ngo sada kalak malaèkat 
mendahiSa, lako mempergegohisSa.] 

44 [Mbiar kalohoon ngo Jesus, gabè 
mertuhu-tuhu mo la mersodip. Rendes 
ngo panasNa bagè daroh menèktèken mi 
tanoh.] 

4> Kessa pul ia mersodip, molih mo ia 
mendahi sisinNa. Tapi terpeddem ngo 
sisinNa idapet kumarna bonekna. 

46 Nai nina Jesus mo taba kalak idi, 
"Kasa meddem kènè? Kèkè mo kènè janah 
mersodip mo, asa ulang mbengket kènè 
mi pengojiin." 

47 Tikanna mengerana dèng Jesus, roh 
mo mbuè jelma iuluken si Judas, imo sada 
kalak ibas sisinNa i nai. |dapetken mo 
Jesus, mènter isanggoh mo. 

48 Tapi idokken Jesus mo tabasa, "O alè 
Judas, tah ngo merkitè sanggoh i iselbuh 
kono Anak Jelma?" 

49 lidah sisiin Jesus kessa mo simasa idi, 
idokken kalak idi mo, "Tuhan, kutampul 
kami mo dekket peddang ènda?" 

50 Nai mènter itampulken sada kalak mo 
peddangna mi naposo imam huntuun, 
gabè ntalsun mo copingna kamuhun. 

>l Tapi idokken Jesus mo, "Enggo mi!" Nai 
ijamah Jesus mo copingna idi, ipemalum 
mo. 

“Nai idokken Jesus mo taba imam-imam 
ekuten dekket taba ekuten pengabal 
Bages Dèbata bagi ma pengulu Jahudi 
sienggo roh mi sidi lako menangkup 
Jesus, "Bagè mendapetken pennamun ngo 
kènè roh merpeddang bak merpalu-palu 
menangkup Aku. 

23 Gennep ari ngo Aku rebbak dekket 
kènè i Bages Dèbata, tapi oda itangkup 
kènè Aku. Tapi tupèh èn mo ketikana kènè 
mertindak, katikana kuasa kegellapen 
sidasa tampuk." 

“Nai itangkup kalak i mo Jesus janah 
iembah mi bages imam huntuun. Tapi dak 
mengèkut ngo si Petrus ndaoh-ndaoh. 

>> | tengah-tengah kasèan i lakat ngono 
api, gabè roh mo si Petrus mi gembar api 
idi kundul rebbak dekket sikundul nisidi. 

>6 Lot mo sada kalak naposo daberru 
mengidah si Petrus, kundul i gembar api 
idi; iperdatèken daberru idi mo si Petrus, 
gabè nina mo, "Kalak èn pè ndai rebbak 
ngo dekket Jesus!" 

>/ Tapi memerso ngo si Petrus, nina mo, 
"Oda kutandai idi!" 

58 Nai oda pella sadikè dekkah nai, iidah 
sidèbanna nola mo si Petrus, idokken mo, 
"Sada kalak ibas kalak idi nai ngo kono!" 
Tapi ialoi si Petrus mo, "Ah, oda aku i!" 

2? Kira-kira sada jam nola ma, idokken 
sidèbanna nola ma mo nggang, "Tuhu ngo 
kalak ènda dengan Jesus, ai kalak Galilea 
ngo ia!" 

60 Tapi ialoi si Petrus mo, "Oda kuantusi 
nidokkenmu i!" Gejapkenna idi tikan 
mongkam i si Petrus, mènter takuak mo 
manuk. 

6l Nai itulihken Jesus mo si Petrus 
mennengensa. lèngèt si Petrus mo 
sinidokken Tuhan i tabasa, "Sinderrang 
madèng takuak manuk, berngin èn, tellu 
kali mo iperso kono, oda itandai kono 
nimu Aku." 

62 Nai karuar mo si Petrus isidi nai, tangis 
mo ia semmeb-semmep. 

63 Ukum kalak simenjaga Jesus, 
ipellèa-lèa janah iligasi mo Jesus. 

64 [baluti kalak idi mo mataNa, nai 
ikuso mo, "Ibettoh kono ngo barang isè 
mengelligasi kono?" 

65 Matcam dèng ngo bagèna kata-kata 
pengelèai iruapken tabasSa. 

66 Nterrang kessa ari siceggenna i, 
merpulung mo pengulu-pengulu Jahudi, 
imam-imam ekuten dekket guru-guru 
agama, nai iteggu mo Jesus mi hadeppen 
Runggu Mbellen. 

67 Nina kalak idi mo mengkuso Jesus, 
“Bagahken mo bai nami, kono ngo Raja 
Sipaluah niperbagah-bagah Dèbata?" laloi 
Jesus mo, "Mula pè kubagahken idi taba 
kènè, oda lot percaya kènè. 

68 Janah mula Kukuso nola pè kènè, oda 
ngo ialoi kènè. 

62 Tapi mulai bagèndari nai, kundul mo 
Anak Jelma i kamuhun Dèbata si Perkuasa 
idi." 

70 Nai karinana mo kalak i mendokken, 
"Mula bagidi, Anak Dèbata ngo kono?" 
laloi Jesus mo, "Bagè nidokken ndènè i 
mo." 

7! Nai idokken kalak i mo, "Oda perlu 
nèngè tulusen saksi! Ai enggo ntangkas 
sidengkoh ranaNa sendiri!" 

2 3 l Nai kèkè mo karinana kalak 
idi lako menaruhken Jesus mi 
hadeppen si Latus. 

2 laduken kalak idi mo la, nina 
mo, "Kudapet kami ngo kalak èn 
mengelalingken jelma nterrem. lajar-ajari 

ngo jelma nterrem i asa ulang menggarar 
belasting taba Kèsar; kerna nina, Kristus 
ngo la sada kalak raja." 

3 Nai ikusoi si Latus mo ia, "Tuhu ngo 
Kono raja ni kalak Jahudi?" laloi Jesus mo, 
"Bagè nidokkenmu ngo." 

“Gabè idokken si Latus mo taba imam- 
imam ekuten dekket jelma nterrem idi, 
"Oda lot dapet aku kesalahen kalak ènda, 
lako menghukumsa." 

> Tapi dak ipaksa kalak idi mo, nina mo, 
"Merkitè peddahNa, dak lajar-ajari ngo 
karinana bangsa nami, mulai i Galilea nai 
soh mi Juda, janah bagèndari soh ma mi 
sènda." 

SIdengkoh si Latus kessa mo idi, 
mengkuso mo ia, “Ai kalak Galilea ngo 
keppè ia?" 

7 Nai ibettoh kessa mo kalak Galilea ngo 
keppè Jesus imo gemgemmen si Herodes, 
ipasulak mo merembahken Jesus mi si 
Herodes, ai tupung i Jerusalem ngo ia 
tikanna bagidi. 

8 Lolo kalohoon ngo si Herodes enggo 
kessa iidah ia Jesus, ai enggo ndekkah 
idengkoh terrèngèt Jesus janah sèkel 
la naing mengidahsSa. Dak ipercinta 

ukurna ngo idahenNa tanda kellengangen 
sibakinen Jesus. 

9 Kernana idi matcam mo bagèNa 
ikusoken taba Jesus, tapi dak sip sambing 
ngo ukum Jesus. 

!0 Tapi dekket ngo roh imam-imam 
ekuten bak guru-guru agama nisidi lako 
mengaduken Jesus, idokken kalak i mo 
tuduhen mberrat bai Jesus. 

11 Nai irèhè-rèhèi si Herodes rebbak 
dekket pengabalna mo Jesus, isellukken 
mo bai Jesus pakkèen kebelgahen, nai 
ipasulak mo Jesus balik mendahi si Latus. 

12 Mulai sidarinkenna i nai, gabè 
mersupan-supan mo si Herodes dekket si 
Latus mengolihi, ai mersikosomen kin ngo 
kalak idi. 

13 Nai ipepulung si Latus mo imam-imam 
ekuten, pengulu-pengulu bak jelma 
nterrem ginemgem pè, 

14 nina mo taba kalak idi, "laduken kènè 
ngo kalak ènda bangku, janah mendokken 
la mengelalingken jelma. Bagèndari pè 
iidah kènè ngo enggo kutangkasi la, tapi 
kesalahen nidokken ndènè i oda lot dapet 
aku baNa. 

13 Si Herodes pè oda ma lot jumpasa, 
kernana idi ngo asa iulakken ia mendahi 

aku. Situhunna oda lot ibahanken kalak 
ènda barang kadè pè memmaingken 
kennah merrutang kessanh. 

16 Kumarna nai, kuligas mo la, nai 
kupaluah mo la," 

17 [Biasana gennep ari raya Paskah ipaluah 
si Latus ngo sada kalak sikurungen bai 
kalak i nai.) 

18 Tapi karina nisidi menggegohken 
surakna, "Bunuh mo la! Si Barabas mo 
paluah bai nami!" 

19 (I kurungen pè si Barabas, kumarna 
menggutturi ngo ia janah kumarna 
memmunuh.) 

20 Kumarna naing ipaluah si Latus ngo 
Jesus, idokken mo sikali nai taba jelma 
nterrem idi. 

21 Tapi isurakken kalak idi mo, 
"Persilangken mo la! Persilangken mo la!" 

22 |dokken si Latus mo bai kalak i petellu 
kaliken, "Kadè ngo kessalahenNa? Ai 
oda lot dapet aku kessalahenNa tuk 
memmaingkensa merrutang kessah. 
Kuligas mo la, nai pè asa kupaluah." 

23 Tapi dak isurakken kalak idi mo 
mergegoh mendokken asa ipersilangken 
Jesus, ujungna gabè mennang mo kalak 
idi. 

24 Nai iputus si Latus mo hukumen matè 
bai Jesus, rembang bagè nipido jelma 
nterrem idi. 

25 Nai ipaluah mo si Barabas bagè nipido 
kalak idi imo sienggo ikurungken kumarna 
menggutturi dekket memmunuh. Nai 
ipesakat mo Jesus bai kalak idi asa ibaing 
bana merguru lemmo atè kalak idi. 

26 Nai iiring kalak i mo Jesus mi ruar. 

l tengah ndalan, pesimbak mo kalak i 
dekket sada kalak mergerar si Simon 
kalak Kirene, rimbaru roh dèng ia mi kuta 
idi. la mo itangkup kalak idi janah ipaksa 
memersan kayu silang idi ipodi Jesus. 

27 Mbuè ngo kalak merrotor mengèkutken 
Jesus — dèba mo ia daberru — janah 
itangisi kalak i ngo Jesus. 

28 Tapi itulihken Jesus mo mi podi, janah 
nina mo taba kalak idi, "Kènè alè karina 
daberru Jerusalem! Ulang mo tangisi kènè 
Aku, tapi diri ndènè mo tangisi kènè 
dekket dukak-dukak ndènè. 

22 Kerna roh mo tikkina dokkenen ndèba 
mo, 'Sayurntua mo daberru nggempus, 
siso nung tubuh-tubuhen janah oda nung 
pesusuken!' 

30 Nai idokken dèba mo ipas katika i taba 
delleng, "Tinggang mo kami!' Janah taba 
uruk-uruk idokken, "Tamburi mo kami! 

3! Kerna mula bagidi pemaing kalak 
idi taba kayu nggelluh, bakunè mo ndia 
pemmaing kalak idi taba kayu sienggo 
matè!" 

32 Lot dua kalak sidèban perjahat -- 
iembah kalak idi asa ihukum matè rebbak 
dekket Jesus. 

33 Soh kessa mo mi bekkas mergerar 
"Pertulanen", ilabangken kalak idi mo 
Jesus mi kayu persilang. Bagidi ma mo 
perjahat sidua kalak i -- ipersilangken mo 
sada kan kamuhun Jesus janah sada nai 
kan kambirangna. 

34 Nai mersodip mo Jesus, "lalè Pa, ulang 
pella ilugun kono pemmaing kalak idi, 
ai oda ibettoh kalak idi sinibaingna idi." 
Ibagi-bagi kalak idi mo isidi oles Jesus 
merkitè tendung. 

35 Mbuè ngo kalak cènder i sidi janah 
mengidah karina simasa idi, ninganna 
pengulu-pengulu Jahudi dak mengerèhè- 
rèhè Jesus, nina mo, "Sidèban ipaluah 
ngo, bagèndari diriNa mo nemmu ipaluah 
mula tuhu ngo la Mesias Raja Sipaluah 
niperbagah-bagah Dèbata!" 

36 Soridadu-soridadu idi pè mengerèhèi 
Jesus ngo. Roh ngo kalak idi mi gembar 
Jesus, iberrèken kalak i mo anggur macem 
tabasa. 

37 Ninganna idokken kalak idi, "Mula 
raja ni kalak Jahudi ngo Kono, paluah mo 
diriMu!" 

381 babo kayu persilang Jesus idi, isurat 
ngo bagèen, "Èn mo Raja ni kalak Jahudi." 
39 Sada ibas perjahat nipersilangken idi 
mengelèai Jesus, nina ngo, "Otang Kristus 
Raja Sipaluah niperbagah-bagah Dèbata 
ngo kono? Paluah mo diriMu, bak kami 

pè!" 

40 Tapi ipesèngèt sisada kalak nai mo ia, 
nina mo, "Oda ngo keppè ikebbiari kono 
Dèbata, tukasi pè kita rebbak ihukum 
matè? 

41 Sènteng ngo hukum simengenna 
banta, ai sijalo ngo ali perrulanta. Tapi 
ukum la, kadè poda lot salahna!" 

42 Nai nina nola mo taba Jesus, "O Jesus, 
èngèt aku, Enggo kessa soh kono gabè 
Raja!" 

43 Nai idokken Jesus mo tabasa, 
"Kudokken mo bamu, sidari èn mo kono 
rebbak dekket Aku i Paradaiso." 

44 Kira-kira pukkul duabellas tengngah 
ari, gellap mo suberri nagerri idi kerna 
oda mercuhaya mataniari soh mi pukkul 
tellu cibon. 

45 Nai merribak mo kirè-kirè ni Bages 
Dèbata, i babo nai soh mi terruh. 

46 Nai mersora nggang mo Jesus, "Alè 
Pa! Mi bagasen tanganMu mo Kupesakat 
tendingKu!" Enggo kessa idokken bagidi, 
mpostep mo kessahna. 

47 lidah ekuten soridadu i kessa mo 
simasa i, ipoji kalak i mo Dèbata nina mo, 
"Tuhu ngo oda mersalah kalak ènda!" 

48 Mbuè ngo roh jelma mi bekkas idi 
janah iidah ngo karina simasa idi. Mulak 
mo kalak i mi sapona merdengan ukur 
peselsel. 

49 Karina simendahi Jesus bagi ma 
daberru simengèkutkensa i Galilea nai, 
cènder ndaoh-ndaoh janah mengidah 
karina simasa idi. 

>0 Lot mo sada kalak simergerar si Josep 
kalak Arimatea i nagerri Juda. Kalak selloh 
ngo ukurna janah ihormati sinterrem ngo 
la, janah ia pè memmèma-mèma ngo i 
Kerajaen Dèbata idi senggep. 

>l Oda ngo tuju iakap ukurna pemmakin 
ni runggu idi, tukasi pè ia masuk bilangen 
rungguun mbellen. 

22 Laus mo ia menghadep mi si Latus, 
ipido mo bangkè Jesus. 

"3 Nai ipesampur mo bangkè Jesus idi i 
kayu persilang idi nai, ibalut mo dekket 
kaèn kapan ibas kaèn lennen nai. Nai 
igamparken mo bangkè idi mi bagasen 
kuburen sienggo ipahat i sada delleng 
batu. Oda nung dèng terpakkè kuburen 
idi. 

>4 Ari perkebbasen mi ari Sabat ngo 
arinna idi, janah oda pella ndekkah nèngè 
mulai mo ari Sabat. 

>> Daberru-daberru siroh i Galilea nai 
sirebbakken Jesus idi, ièkutken ngo si 
Josep lako mengidah kuburen idi. lidah 
kalak idi ngo barang bakunè pergampar 
bangkè Jesus ibagasen kuburen idi. 

»6 Nai molih mo kalak idi, ikebbasi 
mo rempah-rempah dekket minak 
baungkus lako memminaki bangkè Jesus. 
Sibarembenkenna, ari Sabat idi, mentadi 
ngo kalak idi ibas ulanna, mengèkutken 
pati-patiin. 

24 l Tikan ari Minggu, njengkas 
kalohoon, laus mo daberru-daberru 

imi kuburen merembah rempah-rempah 
sienggo ihantari kalak idi kin. 

2 Soh kessa kalak idi mi kuburen, idapet 
kalak i enggo nggoling batu penutup 
lubang kuburen idi. 

3 Nai ibengketti kalak idi mo kuburen idi, 
tapi oda idah kalak idi bangkè Jesus idi. 

“Sinderrang cender idi kalak i janah 
jellak ukurna kerna simasa i, sintempu 
mo cènder dua kalak merpakèen mbulan 
merkillok-killok i gembar kalak idi. 

> Buradan mo kalak idi, nai gabè sujud 
mo kalak i mersembah soh mi tanoh, 
mènter idokken sidua kalak idi mo bai 
kalak i, "Kasa itulusi kènè singgelluh i 
bekkas simatè? 

6 Oda isèn ia; enggo balik nggelluh ia! 
Èngèt kènè mo sienggo nidokkenNa i kin 
bai ndènè sinderrang i Galilea dèng la, 

7 imo: Kennah ipesakat ngo Anak 
Jelma i mi tangan kalak perdosa, nai 
ipersilangken mo ia, tapi balik nggelluh 
ngo i ari petelluken." 

8 Gabè ièngèt daberru-daberru idi mo 
kata nidokken Jesus idi kin. 

9 Nai balik kessa kalak idi i pendèban idi 
nai, ibagahken kalak i mo karina simasa i 

mendahi sisiin sipuluhsada idi dekket mi 
karina simengèkutkensa sidèbanna i. 

10 Ukum daberru-daberru idi imo: si 
Maria Magdalena, si Johana dekket si Maria 
inang si Jakobus, dekket daberru-daberru 
sidèbanna sirebbakken dekket kalak idi. 

1l Tapi oda tok ukum sisiin idi mi 
sukuten daberru-daberru idi, ai idokdok 
ngo sukut-sukuten sambing. 

12 Tapi kèkè mo si Petrus, lojang mo ia mi 
pendèban. Tungkuk mo ia menengngen 
mi bagasen, iidah mo pellin kaèn kapan 
mo kessa i sidi. Lengang kalohoon 
ngo si Petrus, balik mo ia dekket ukur 
merkalimesso terrèngèt karina simasa idi. 

13 Sidarinkenna idi ma, laus ngo dua 
kalak sisiin Jesus mi sada kuta mergerar 
Emaus, kira-kira sipuluhsada batu daohna 
i Jerusalem nai. 

14 Ninganna merdalan idi kalak i, dak 
icakapi kalak idi ngo karina terrèngèt 
simasa i. 

1> Sinderrang kiranai idi kalak i, mènter 
roh mo Jesus mendahi kalak idi gabè 
rebbakken merdalan. 

16 lidah kalak i ngo Jesus tapi lot 
memmaingken asa oda itandai kalak i la. 

17 idokken Jesus mo taba kalak i, "Kadè 
ngo pana iranai kènè ninganna merdalan 
èn?" Terridah ngo ibas abè kalak idi 
marsak, merradi mo kalak idi merdalan 
idi. 

18 Nai sada bai kalak i nai mergerar si 
Kleopas mengkuso taba Jesus, "Pellin 
kono ngo pana simerrian Jerusalem siso 
memettoh simasa mbaru dèng isidi?" 

19"Kadè pana masa?" nina Jesus 
mengaloi. "Simasa taba Jesus kalak 
Nazaret idi," nina kalak idi. “la sada kalak 
nabi, mergegoh kalohoon ngo ranaNa 
dekket pemahanNa pè i penengennen 
Dèbata bang jelma pè. 

20 Enggo ipesakat imam-imam ekuten 
dekket pengulu-pengulu bangsanta 
la ihukum matè janah enggo mo 
ipersilangken la! 

21 Harap ngo kami asa la naing paluahken 
Israel! Petellu ariken ènda mo enggo, 
kessa nai masa bagidi. 

22 Nai dèng ma barang piga-piga kalak 
daberru horong nami memmaing kami 
gabè tersengget. Ai njengkas kalohon ngo 
ndaboi laus kalak idi mi kuburen, 

23 tapi oda idapet kalak idi nèngè isidi 
bangkè Jesus. Balik mo kalak idi, janah 

nina iidah kalak idi ngo malaèkat; idokken 
malaèkat idi nggelluh ngo Jesus. 

24 Dèba ma dengan nami enggo laus 
mi kuburen, idapet kalak idi ngo tuhu 
bagè sukuten daberru idi, pellin Jesus ngo 
kessa oda iidah kalak idi." 

25 Nai idokken Jesus mo taba kalak idi, 
"Èo, kènè simoto! Mahal nai kènè percaya 
mi sinidokken nabi-nabi! 

26 Mesias Raja Sipaluah niperbagah 
Dèbata idi, otang kennah menggong 
simpersuk ngo lako soh mi kemulian Na?" 

27 Nai ipeterrang Jesus mo taba kalak idi, 
kadè idokken ibagasen Bibèl terrèngèt 
diriNa, mulai i bukku si Musa nai soh mi 
bukku nabi-nabi. 

28 Ujungna naing soh mo kalak idi mi 
kuta nitujuna. Ipakulah Jesus mo bagè 
naing iterrusken merdalan, 

29 tapi icèkèpi kalak idi mo ia, "Rebbak 
mo kita" nina kalak idi tabaSa, "ai enggo 
ramben ari, mataniari pè enggo sundut." 
Nai mbengket mo ia rebbak dekket kalak 
idi. 

30 Tikan kundul rebbak mangan kalak idi, 
ibuat Jesus mo roti idi, idokken mo lias 
atè taba Dèbata, nai ipenggelli mo roti i 

dekket tanganNa, iberrèken mo bai kalak 
idi. 

31 Gabè satdar mo kalak idi janah 
itandai mo ia. Tapi mersep mo Jesus ibas 
pengidah kalak i nai. 

32 Nina kalak idi mo samahsa, "Otang 
bagè mpeddas ngo ndai siakap tikan 
kirana la dekket kita i tengngah ndalan 
bak sinderrang ipeterrang ma banta isi 
Bibèl?" 

33 Nai gejapkenna i mènter kèkè mo 
kalak idi kebbas, balik mo kalak idi mi 
Jerusalem. Idapet kalak i, enggo tumpu 
sisiin Jesus sisipuluh sada idi, bagi ma 
dekket sidèbanna pè. 

34 Nai idokken sisiin i mo, "Tuhu-tuhu 
ngo enggo balik nggelluh Tuhan i! Enggo 
ipetarar diriNa bai si Simon!" 

35 Nai isukutken sidua kalak i ma mo 
simasa i tengah ndalan, soh mi penandai 
kalak i mi Tuhan i tikan memenggelli roti. 

36 Sinderrang mengeranai kalak i, 
terrèngèt sindai, sintempu mo cènder 
Jesus i tengngah kalak idi ninganna 
mendokken, "Damè mo bai ndènè!" 

37 Tersengget mo kalak idi janah 
buradan, idok ngo pana bègu niidah kalak 
idi. 

38 Tapi idokken Jesus mo, "Kasa kènè 
mbiar janah kasa oda percaya kènè? 

39 Tengngen mo tanganKu dekket 
nèhèngKu! Aku ngo èn, dadap mo janah 
tengngen kènè mo: ukum bègu oda ngo 
merdaging janah mertulan bagè niidah 
ndènè Aku." 

40 Ninganna idokken Jesus bagidi, 
ipacidah mo tanganNa bak nèhèNa taba 
kalak idi. 

4! Tapi kumarna oda dèng kalak i 
percaya, kemulihken lolo bak lengang, 
idokken Jesus mo taba kalak idi, “Lot ngo 
pangaan ndènè isèn bagèndari?" 

42 Nai iberrèken kalak i mo tabaSa sada 
ikan pinanggang. 

43 Ijalo Jesus mo ikan i janah ipangan 
ipetengngen-tengngen kalak idi. 

44 Enggo kessa i, idokken Jesus mo bai 
kalak i, "Èn mo sienggo Kudokken i kin 
taba kènè, nderrang rebbak dèng Aku 
dekket kènè, ai tersurat terrèngèt Aku 
ibas Bukku si Musa bak Nabi-nabi dekket 
Psalm pè, kennah saut ngo i masa." 

45 Nai ibuka Jesus mo pikiren kalak idi, 
asa iantusi kalak i nidokken Bibèl. 

46 |dokken Jesus mo taba kalak i, 
"Tersurat ngo ibas Bibèl, kennah 

menggong simpersuk ngo Raja Sipaluah 
niperbagah-bagah Dèbata idi, janah balik 
nggelluh i ari petelluken. 

47 Tersurat ma ngo, kennah isukutken 
ngo merkitè gerarna taba karina bangsa, 
lampuni Dèbata ngo dosa ni kalak 
simertobat. Berrita idi isiarken mulai i 
Jerusalem nai. 

48 Kènè ngo gabè saksi terrèngèt 
karinana idi. 

49 Kupasulak mo mendahi kènè 
niperbagah-bagah Bapangku. Tapi ulang 
mo kènè mèrèt ibas kuta ènda nai, pèma 
roh ipesenggep bai ndènè kuasa Dèbata." 

>0 Enggo kessa i, iarahken Jesus mo kalak 
i mi ruar kuta sampè soh mi Betania. 
Ipekimbang mo tanganNa memasu-masu 
kalak idi. 

?! Sinderrang memasu-masu idi la, 
mersirang mo kalak idi, laus mo la mi 
sorga. 

22 Mersujud mo kalak idi mersembah 
dempak Jesus, nai molih mo kalak i mi 
Jerusalem ibagasen merlolo atè kalohon. 

3 Dak i Bages Dèbata ngo kalak idi 
memoji-moji Dèbata. 


Yohanes 


] l] mulana, sinderrang madèng 
ihanaken dunia èn, enggo kin ngo lot 
kata i. Rebbak dekket Dèbata ngo kata i, 
janah Dèbata ngo kata idi. 

21 mulana nai ngo la rebbak dekket 
Dèbata. 

3 Merkitè kata i ngo ihanaken Dèbata 
sagumanna silot. Oda lot barang kadè pè 
hana, ukum mak merkitè-kitè la. 

“Kata i ngo memmerrèken kenggelluhen, 
janah kenggelluhen i ngo merrèken 
sendang taba jelma. 

> Merbinendang ngo cuhaya i mi bagasen 
sigellap, janah oda terènteppen sigellap i 
cuhaya i. 

SIpasulak Dèbata ngo utusenna 
magahken terrèngèt cuhaya i taba jelma. 
Si Johanes ngo gerar utusen i. 

“Roh ngo ia memmagahken sukuten i 
mendahi karina jelma, asa percaya kalak i 
taba cuhaya i. 

SOda ngo ia dèng penendang i; ai roh 
pè ia pellin lako memmagahken terrèngèt 
penendang idi ngo. 


YOHANES 1.9-16 2 


3Penendang i ngo cuhaya situhunna, 
cuhaya siroh mi dunia èn lako menerrangi 
karina jelma. 

10 Enggo i dunia èn kata idi. Tukasi pè 
merkitè kata idi ngo itempa Dèbata dunia 
ènda, tapi oda itandai dunia èn ia. 

11 Roh ngo ia mi nagerriNa sendiri, tapi 
oda ijalo bangsaNa i la. 

12 Tapi lot ma ngo barang piga-piga 
kalak menjaloSa, janah percaya baNa. Bai 
kalak idi mo iberrèken kuasa asa gabè 
dukak-dukak Dèbata, 

13 sinitubuhken oda bai jelma nai, kerna 
nggelluh rimbaru idi bai Dèbata nai ngo 
rohna. 

14 Enggo gabè jelma kata idi janah 
merrian i tengah-tengahta. Enggo siidah 
kesangapenNa imo kesangapen nijaloNa 
bagè Anak sada-sada ni Dèbata. Ai 
merkitè la ngo ipeterar Dèbata dirina 
dekket ngkelleng atèNa banta. 

1> Si Johanes ngo mengindangkenSa, ai 
nina ngo, "Èn mo kalakna sikudokken i 
roh i podingku nai; tapi belgahen ngo la 
asa aku, ai enggo kin ngo lot la sinderrang 
madèng tubuh aku." 

16 Ngkelleng kalohoon ngo atèna banta, 
jadi dakdak ipasu-pasu ngo kita. 


YOHANES 1.17-23 3 


17 Merkitè si Musa ngo iberrèken Dèbata 
pati-patiin banta, tapi merkitè Jesus 
Kristus, ipetarar Dèbata ngo dirina dekket 
kelleng atèna banta. 

!8 |sè poda nung mengidah Dèbata, 
laènken anakNa sada-sada i sidos dekket 
Dèbata, sirebbak dekket Bapa i, la ngo 
petararken Dèbata Bapa banta. 

19 Įpasulak pengulu-pengulu Jahudi 
mo imam-imam dekket dèba marga 
Lewi i Jerusalem nai, mendahi si Johanes 
janah mengkusoken tabasa, "isè ngo ko 
situhunna?" 

20 Qda ngo irusiaken si Johanes, ntompel 
ngo idokken, "Oda ngo Aku Raja Sipaluah 
niperbagah-bagah Dèbata." 

2! "Mula bagidi, isè ngo kono?" nina kalak 
idi mengkusoi. “Mada ngo kono si Elias?" 
"Oda," nina si Johanes. "Mada ngo kono 
Nabi idi?" nina kalak i dèng ma. "Oda," 
nina mengaloi. 

22 "Mula bagidi, bagahken mo bai 
nami, isè ngo kono,” nina kalak idi, 

"Asa kubettoh kami magahken taba 
sipasulakken kami. Bakunè pendokkenmu 
terrèngèt dirimu?" 

23 "Ukum aku," nina si Johanes, "Imo bagè 
nidokken Nabi Jesaya, 'Sora sitenggo- 

tenggo i kellongoon. Peddèas kènè mo 
dalan bai Tuhan i!"" 

24 Ukum kalak simengkusoi idi imo 
sinipasulak kalak Parisè. 

25 Nai nina kalak idi mo taba si Johanes, 
"Mula oda ngo kono Raja Sipaluah 
niperbagah-bagah Dèbata, oda si Elias, 
oda ma Nabi idi kasa perridiken jelma 
kono?" 

26 laloi si Johanes mo, "Laè ngo 
kuperridiken bai jelma i. Tapi enggo i 
tengah-tengah ndènè sada kalak siso 
nitandaan ndènè. 

27 Roh ngo la janah enggo i podingku, 
tapi mengosari èkèt cipatuNa pè oda 
sanggup dèng aku." 

28] Betania ngo masa i karina, kan 
kebincaren Laè Jordan bekkas si Johanes 
perridiken jelma i. 

29 Sibarembenkenna, idah si Johanes mo 
roh Jesus mendahisa. Idokken si Johanes 
mo, "Tengen kènè mo! Adoi mo biri-biri 
Dèbata mahan pèlèenken i, asa sasa dosa 
dunia èn! 

30 la ngo sikudokken i siroh i podingku 
nai, tapi belgahen ngo la asa aku; ai enggo 
kin ngono lot la, madèng kin pè tubuh 
aku. 

3! Oda ngo kutandai dèng kin la, tapi roh 
aku perridiken bangsa Israel merkitè laè 
asa itandai kalak i la." 

32 Bagèen ngo pengindangken si Johanes 
terrèngèt la, "Kuidah ngo Tendi Dèbata 
susur i langit nai bagè ndarapati, senggep 
janah merrian baNa. 

33 Sinderrangna i oda kutandai dèng 
kin la; tapi Dèbata sipasulakken aku 
perridiken merkitè laè, mendokken 
bangku: 'Barang mendahi isè idah kono 
susur tendi Dèbata janah merrian bana, 
la mo roh perridiken jelma merkitè Tendi 
Dèbata!' 

34Tuhu-tuhu ngo enggo kuidah idi," nina 
si Johanes, "Asa, tuhu ngo la Anak Dèbata; 
percaya mo kènè!" 

35 Sibarembenkenna nola, cènder nola 
ma mo i bekkas idi si Johanes dekket dua 
kalak sisinna. 

36 Idah kessa mo Jesus memellus arap 
idi, nina mo, "Tengen kènè mo! Adoi mo 
biri-biri Dèbata!" 

37 |dengkoh sisiin si Johanes sidua kalak 
idi ngo nidokkenna i, nai mèter ièkutken 
kalak idi mo Jesus. 

38 Tumulih mo Jesus mi podi, nai idah 
mo kalak i mengèkutkenSa, gabè idokken 

Jesus mo, "Isè ngo nitulusen ndènè?" 
laloi kalak idi mo, "Rabi, i dikè ngo kono 
merian?" (Rabi lapatenna 'Guru”). 

32"Roh mo kènè, asa idah kènè," nina 
Jesus. Nai ièkutken kalak idi mo Jesus, 
rebbak mo kalak i sidarinkenna i. Kira-kira 
pukkul empat ciboon mo i. 

40 Sada ibas kalak idi sidua i nai sienggo 
mendengkoh kadè sinidokken si Johanes 
janah laus nola mengèkutken Jesus, imo 
si Andreas, anggi si Simon Petrus. 

4l Nai ndor mo itulusi si Andreas si 
Simon kakana i, nina mo mbangsa, 
"Enggo jumpa kami Mesias i, Raja Sipaluah 
niperbagah-bagah Dèbata!" (Mesias 
lapatenna Kristus kata Junani.) 

42 Nai ibabai si Andreas mo si Simon 
mendahi Jesus. Idah Jesus kessa mo si 
Simon, nina mo, “Si Simon ngo kono, anak 
si Jona. Si Kepas mo kono mi podinkenna 
èn." (Kepas kata Heber dos ngo i dekket 
Petrus kata Junani, lapatenna delleng 
batu). 

43 Sibarembenkenna, ipetettap Jesus mo 
ukurna lako laus mi Galilea. Nai pesimbak 
mo ia dekket si Pilipus, idokken mo 
mbangsa, "Èkutken mo Aku!" 

44 Si Pilipus asalna i Betsaida nai, imo 
bekkas si Andreas dekket si Petrus. 

45 Nai pesimbak nola mo si Pilipus 
dekket si Natanael, idokken mo mbangsa, 
"Enggo pesimbak kami dekket kalakna 
sinidokken si Musa ibas Bukku patinna 
dekket sinidokken nabi-nabi. Imo Jesus 
anak si Josep kalak Nazaret." 

46 Tapi ialoi si Natanael mo, "Mèter lot 
mo harapen roh simendè i Nazaret nai?" 
"Ita mo asa idah kono!" nina si Pilipus 
mengaloi. 

47 idah Jesus kessa mo roh si Natanael 
mendahisa, idokken Jesus mo terrèngètsa, 
"Èn mo sada kalak Israel bennar, oda lot 
sipakulah-kulah bana!" 

48 Nai idokken si Natanael mo taba Jesus, 
"Bakunè carana pemmettohmu terrèngèt 
aku?" laloi Jesus mo, "Kuidah ngo kono i 
terruh kayuara i, sinderrang madèng idiloi 
si Pilipus idi kono." 

49 "Guru," nina si Natanael. "Anak Dèbata 
ngo kono, Raja kalak Israel!" 

>0 Nai nina Jesus mo, "Mada ngo kumarna 
Kudokken i kuidah kono i terruh kayu 
ara i, memmaing asa gabè percaya kono? 
Idahenmu mo belgahen dèng daripada i!" 

>l Idokken Jesus dèng ma, "Kudokken 
mo bai ndènè; idahèn ndènè mo mbuka 
langit, janah merlaus roh malaèkat Dèbata 
mendahi Anak Jelma." 

2 'Enggo kessa dua ari, lot mo merbayo 
i kuta Kana sini Galilea. | sidi ma ngo 
dekket inang Jesus. 

2Jesus pe dekket sisinNa dekket ngo 
idilo merbayo i. 

3 Nai tupung mo kerri karina anggur 
sukut i, nai idokken inang Jesus mo taba 
Jesus, "Enggo kerri anggur sukut i." 

“laloi Jesus mo, "Nangè, ulang pasulak 
Aku; ai makdèng dapet tikkingku lako 
memmaing barang kadè." 

> Nai idokken inangna i mo taba 
perkebbas nisidi, "Barang kadè idokken 
Jesus taba kènè, bahan kènè mo." 

6 Lot mo isidi hantar ennem goci siat-siat 
ualuhpuluh soh mi serratus sellup laè 
mahan pemmorih nèhè, mengèkutken 
hatoren agama kalak Jahudi. 

7 idokken Jesus mo taba perkebbas i, 
"Domi kènè mo goci i dekket laè." Nai 
idomi kalak i mo laè mi goci i. 

8Idokken Jesus mo nola taba kalak idi, 
"Taku mo cituk laè ni goci i, embahken mo 

taba induk perkebbas." lembah kalak i mo 
laè nitakuna i taba induk pèsta i, 

3iakapi mo laè i, keppè enggo mobah 
gabè anggur. (Oda ngo ibettoh barang 
i dikè nai rohna anggur i, ai pellin 
perkebbas i ngo kessa bettoh-bettohen). 
Nai idiloi induk perkebbas i mo kèla i, 

10 hina mo mbanggsa, "Biasana anggur 
simerrasana ngo lebbè ihidangken dèba, 
tapi mula enggo karina tamuè mengènum 
mbuè anggur, baru pè asa ihidangken nola 
anggur biasa. Keppèken kono isimpan 
kono dèng ngo anggur simerrasana, janah 
bagèndari dèng ngo asa ihidangken kono!" 

Idi mo tanda kellengangen perlebbè 
ihanaken Jesus, i kuta Kana sini nagerri 
Galilea. Merkitè tanda kellengangen i, 
ipacidah Jesus ngo kemulianNa. Nai 
percaya mo sisinNa itabasSa. 

12 Enggo kessa i, laus mo Jesus bak 
inangNa rebbak dekket sisinNa i mi 
Kapernaum, janah i sidi mo kalak i merian 
barang piga-piga ari. 

13 Tikan enggo ndessing Ari Raya Paskah 
kalak Jahudi, laus mo Jesus mi Jerusalem. 

'4Idapet Jesus mo jelma merdèa lembu, 
biri-biri dekket ndarapati i Bages Dèbata 

i Jerusalem; bagidi ma dekket simenukari 
kèpèng merkundulen isidi. 

15 Nai ipelias Jesus mo ligas-ligas ipas 
tinali nai, ijalang mo karina pinakan- 
pinakan idi i Bages Dèbata nai, biri-biri 
bak lembu pè. Ipengongkitken mo mèja 
penukaren kèpèng, merhamburen mo 
kèpèng kalak idi. 

16 Idokken mo taba kalak simerdèa 
ndarapati, “Embah karina ndrapatimi. 
Ulang baing kènè gabè bekkas pertiga- 
tigaan Bages BapangKu!" 

17 Nai ièngèt sisinNa i mo ayat Bibèl èn, 
"Mergollah-gollah ngo bagè api menutung 
ukum kelleng atèngKu midah Bagesmu alè 
Pa!" 

'8 lalo penguasa-penguasa kalak Jahudi 
mo Jesus merkitè kata-kata mpingas, 
nina mo, “"Tuduhken bai nami tanda 
kellengangen mahan bukti, lot kuasamu 
memmaing bagidi!" 

19 laloi Jesus mo, "Rumpakken kènè mo 
Bages ni Dèbata èn, nai Kupajek nola mo i 
mengolihi ibagasen tellu ari." 

20 "Empatpuluh tahun mo dekkahna 
pelliasken Bages Dèbata èn, keppèken 
ipellias kono nimu ibagasen tellu ari 
sambing?" nina kalak i. 

2! Tapi dagingna sendiri ngo sinidokken 
Jesus Bages Dèbata. 

22 Asa balik nggelluh kessa Jesus i 
kemmatèen nai ièngèt sisinNa i mo 
nidokken Jesus idi kin. Gabè percaya mo 
kalak idi mi sitersurat ibas Bibèl, dekket 
mi kata sinidokken Jesus. 

23 Nderrang i Jerusalem Jesus mer Ari 
Raya Paskah, nterrem ngo kalak percaya 
bana kumarNa tanda kellengangen 
sinipehanaNa. 

24 Tapi ukum Jesus oda tok midah kalak 
i, kumarna itandai ngo karina jelma. 

25 Oda pella perlu ibagahken dèba 
keterrangen baNa, ai ibettoh ngo kadè 
siturah ibagasen pusuh perratèen jelma. 

' Lot mo sada kalak Parisè mergerar 
3 si Nikodemus. Sada kalak terpandang 
ngo ia i agama Jahudi. 

21 sada berngin, roh mo ia mendanhi 
Jesus, mendokken, "Guru, kubettoh kami 
ngo Ko roh bai Dèbata nai. Ai isè poda 
ndorok memmaing tanda kellengangen 
bagè nibaingmu i, kum mak Dèbata 
denganna." 

3 laloi Jesus mo, "Èngèt mo; isè poda 
ndorok mbengket mi Kerajaen Dèbata, 
ukum mak mengolihi tubuh ia." 

4"Bakunè ngo ndorok mengolihi tubuh 
jelma, mula enggo mbelgah?" nina si 
Nikodemus taba Jesus. "Ai ndorok kin 
mo ia mbengket nola balik mi kurungen 
manik, asa itubuhken nola?" 

> laloi Jesus mo, "Situhunna ngo 
sikudokken èn, mula oda kalak itubuhken 
ipas laè dekket Tendi Dèbata nai, oda 
ndorok mbengket ia mi Kerajaen Dèbata. 

6 Secara perdagingen itubuhken ngo 
jelma bai partuana nai, tapi secara 
pertendiin itubuhken Tendi Dèbata. 

7 Ulang kono lengang mula Kudokken 
kennah itubuhken ngo kènè mengolihi. 

8Menempul ngo angin barang mikè 
lemmo atèna; sidengkoh ngo sorana, tapi 
oda nibettoh idikè nai janah laus mikè ia. 
Bagi ngo jelma sienggo itubuhken Tendi 
Dèbata." 

3"Bakunè ndorok terjadi bagi?" nina si 
Nikodemus mengkusoi. 

10 laloi Jesus mo, "Kono guru i tengah- 
tengah kalak Israel, oda ibettoh kono 
i? 

!! Kudokken mo taba kono; kuranaken 
kami ngo sikubettoh kami, kuindangken 
kami ngo sikuidah kami, tapi oda tok kènè 
mi sikuindangken kami i. 

12 Salang terrèngèt dunia èn Kusukutken 
bamu, oda percaya kono bangku, makinsa 
nola mo mula Kusukutken terrèngèt 
sorga? 

13 Isè poda nung dèng laus mi sorga, tapi 
ukum i sorga nai enggo lot roh mi dunia 
èn, imo Anak Jelma. 

14 Bagè pemmaing si Musa pedatesken 
nipè tembaga ipas sada tongket kayu i 
kellongoon, bagi ngo kennah ipedates 
Anak Jelma, 

1> asa nggelluh karina sipercaya baNa." 

16 Ai bagèen ngo ngkelleng atè 
Dèbata midah dunia èn, Iberrèken ngo 
AnakNa Sada-sada i, asa ulang mago 
gennep sipercaya bai Anak idi, tapi asa 
kenggelluhen siamman sumendah bana. 

17 Ai ipasulak Dèbata AnakNa mi dunia 
èn, oda ngo lako menghukum dunia èn, 
tapi lako paluahken dunia èn ngo. 

18 Barang isè percaya taba anak idi, oda 
ngo kenna hukum, tapi siso percaya taba 
Anakna Sada-sada i, kenna hukum ngo. 

19 Bagèen ngo hukumna i: Enggo roh 
penendang i mi dunia èn, tapi lemmoon 
ngo atè jelma i midah sigellap daripada 
midah sinterrang i, ai jahat ngo pengelako 
kalak i. 

20 Barang isè maing jahat, nceggo ngo 
atèna midah sinterrang i, asa mboni 
pengelakona sijahat i; 

2! Tapi barang isè merpengelako mendè, 
idapetken ngo penendang i, asa ntarar 
karinana pemmaingna rembang mi 
sinipergeddo Dèbata. 

22 Enggo kessa i, laus mo Jesus rebbak 
dekket sisinNa mi nagerri Juda. Isidi mo 
kalak i merrian barang piga-piga ari 
dekkahna ninganna perridiken jelma. 

23 Tapi si Johanes pè peridiken ngo i 
Ainon, njolmit mi Salim, ai mbuè ngo isidi 
laè; nai merrohen mo nterrem jelma mi 
sidi asa iperridi, 

24 ai madèng ngo ikurungken si Johanes 
tikanna i. 

25 Mersoal mo tikanna i sisiin si Johanes 
dekket sada kalak Jahudi tersèngèt 
hatoren perpangiren i agama kalak Jahudi. 

26 Laus mo kalak i mendahi si Johanes, 
nina mo, "O Guru, ièngèt kono dèng ma 
ngo kalak siroh mendahi Guru i, tikan i 
kèparen Laè Jordan, imo nituduhkenmu 
bai nami tikala i? Bagèndari perridiken 
ngo ia, janah mèduk ngo kalak roh 
mendanhiSa!" 


YOHANES 3.27 - 33 15 


27 Nai ialoi si Johanes mo, "Oda ndorok 
jelma memmaingken barang kadè, ukum 
mak iberrèken Dèbata bana. 

28 Qtang enggo ngo idengkoh kènè 
kudokken, 'Oda ngo aku Raja Sipaluah 
niperbagag-bagah Dèbata. Pellin solo- 
solona ngo kessa aku, ipasulak roh 
lebbèen asa la.' 

22 Kèla ngo sidasa daberru mula enggo 
jejap kalak i. Asa ukum anak-anak kèla 
pellin mendengani sambing ngo kessa 
i janah mendengkoh-ndengkonhi, nai 
sampang mo atèna mula idengkoh sora 
kèla i. Bagidi ma ngo bang aku pè. Dom 
ngo sampang atèngku bagèndari. 

30 la ngo makin mbelgah, tapi ukum aku 
makin kèdèkna ngo." 

3! Barang isè roh i babo nai, ia ngo 
mengantusi karina jelma. Ukum siroh i 
dunia èn nai imo kalak sini dunia èn, janah 
mengeranaken tersèngèt dunia. la siroh i 
sorga idi nai ngo mengatasi karinana! 

32 lranaken ngo kadè siniidah dekket 
sinidengkohNa, tapi sada kalak poda 
percaya mi sini ranakenNa idi. 

33 Barang isè percaya mi si ni ranakenNa 
idi, ituhu-tuhui kalak i ngo kebennaren 
Dèbata. 

34 Barang isè iutus Dèbata, isukutken ngo 
Dèbata, ai iberrèken Dèbata ngo Tendina 
baNa. 

33 |kekelengi Bapa i ngo AnakNa janah 
enggo isohken sagumanna mi bagasen 
kuasaNa. 

36 Barang isè percaya taba kalak idi, 
terolih nggelluh soh mi amman-sumendah 
ngo ia; tapi barang isè oda percaya taba 
Anak idi, oda irasai kalak sibagidi nggelluh 
situhunna. Ihukum Dèbata ngo ia soh 
sidekkah-dekkahna. 

l Idengkoh kalak Parisè mo buèen 
4 dèng ngo iperridi Jesus asa iperridi si 
Johanes. 

2(Tukasi pè oda ngo dekket Jesus 
perridiken, tapi pellin sisinNa idi sambing 
ngo kessa.) 

3 Nai ibettoh Jesus kessa mo i, laus mo ia 
i Judèa nai balik mi Galilea. 

“Tikan perdalanenna idi, kennah 
memellus arap Samaria ngo la. 

> Nai soh mo Jesus mi sada kuta i Samaria 
i mergarrar Sikhar, imo ndessing mi tanoh 
niberrèken si Jakob arnia taba anakna si 
Josep. 

6 Lot ngo isidi sada tellaga si Jakob. 
Kumarna ledjana iakap Jesus merdalan i, 

kundul mo la i biding tellaga i. Kira-kira 
cèger ari mo i, 

7 tapi ukum sisiin Jesus enggo laus mi 
kuta lako menokor bekkel. Nai roh mo 
sada kalak daberru Samaria mi tellaga 
i naing menaku laè. Idokken Jesus mo 
tabasa, "Dikè mo Kuènum dèba laè i?" 

8(4:7) 

3laloi daberru Samaria i mo, "Kasa 
mengido mènum kono kalak Jahudi taba 
aku kalak Samaria?" (Ai oda mersaor kalak 
Jahudi dekket kalak Samaria). 

10 Nai ialoi Jesus mo, "Ukum ibettoh kono 
ngo pemerrèken Dèbata janah itandai 
kono isè mengido laè bamu i, tentu uè ngo 
ko mido laè ènumen baNa nai; nai gabè 
Iberrèken mo bamu laè sipegelluhken." 

11 "Tuan," nina daberru i, "salang 
taku-taku oda lot bamu, janah mbages 
kalohon ngo tellaga èn. I dikè nai mo 
dapet Kono laè sipegelluhken i? 

12 Ai belgahen ngo kono dok atèmu asa 
empung nami si Jakob simemerrèken 
tellaga èn bai nami. la sendiri pè 
mennaku janah mengènum laè i tellaga 
èn nai; bagidi ma ngo dukak-dukak bak 
pinakanna pè?" 

I3"Dak muasen ngo karina jelma 
simengènum laè i tellaga èn nai," nina 
Jesus, 

14 "tapi simengènum laè sinaing 
berrènkenKu idi, oda nèngè muasen ia soh 
mi amman summendah. Janah dèng ma, 
ukum laè siberrènkenKu idi, gabè laè mul 
ngo i, ibagasen dirina, janah dak menjarir 
mi ruar, janah memerrèken bana nggelluh 
situhunna!" 

15 Nina daberru i mo, "Tuan, berrè mo 
bangku laè sibagidi asa ulang muasen 
nè aku; janah oda perlu nè roh aku 
mengaleng laè mi sèn." 

16"Laus mo kono lebbè mengaleng 
sinibalèmu, nai molih nola mo kono 
misèn," nina Jesus. 

17 laloi daberru i mo, "Oda lot 
sinibalèngku." Tuhu ngo nidokkenmi, oda 
lot sinibalèmu, 

'8 tapi enggo lima kalak sinibalèmu. 
Anak laki denganmu sibagèndari i pè oda 
ngo sinibalèmu." 

19 Nina daberru idi mo taba Jesus, 
"Bagèndari enggo kubettoh nabi ngo 
Kono. 

20 |dokken empung nami i delleng èn 
ngo kusembah kami Dèbata, tapi bangsa 

ndènè mendokken pellin i Jerusalem ngo 
kessa bekkas menembah Dèbata." 

2! Nina Jesus mo, "Percaya mo kono. Roh 
mo tikkina, oda nè i delleng èn barang i 
Jerusalem bekkas menembah Dèbata. 

22 [sembah kènè kalak Samaria ngo siso 
nitandaan ndènè. Tapi ukum kami kalak 
Jahudi kusembah kami ngo la sikutandai 
kami, ai bai bangsa Jahudi nai ngo roh 
kelluahen i. 

23 Tapi dapet nè mo tikkina janah enggo 
roh tupèh, merkitè Tendi Dèbata, isembah 
karina jelma mo Bapa i. Merpenguèi 
tuhu-tuhu mo kalak i bagè nipergeddo atè 
Bapa. 

24 Tendi ngo Dèbata, janah pellin merkitè 
kuasa Tendi Dèbata ngo kalak ndorok 
menembah Dèbata Bapa, bagè situhunna 
la lot. 

25 Nina daberru idi mo mbang Jesus, 
"Kubettoh ngo naing roh nè mo Raja 
Sipaluahken i (sinigerarenna Kristus). 
Mula roh kessa la ibagahken mo karinana 
banta." 

26 Nina Jesus mo, "Aku ngo i, 
simengeranai bagèndari dekket 
kono." 

27 Tikan bagidi roh mo sisiin Jesus. 
Lengang ngo kalak i mengidah Jesus 
mengeranai dekket sada kalak daberru. 
Tapi isè poda lot mendokken taba daberru 
i, "Kadè perlu bamu nangè?" barang taba 
Jesus, "Kasa mengeranai Kono dekket 
daberru i?" 

28 Nai laus mo daberru i isidi nai lojang 
mi kuta janah mendokken taba pengisi 
kuta i, 

29 "Ita kènè sidahi kalak simengeranaken 
bangku karina ulah-ulahki. Tah mada ngo 
la Raja Sipaluahken i?" 

30 Nai merlausen mo pengisi kuta i 
mendahi Jesus. 

31 Sinderrang bagidi, idokken sisiin i mo 
taba Jesus, "Mangan mo lebbèken Guru i," 
nina kalak i. 

32 Tapi ialoi Jesus mo, "Lot ngo pangaan 
bangKu siso nibettoh ndènè." 

33 Gabè mersidokenken mo sisiin i 
samahSa, "Mada ngo ndia lot menaruhken 
pangaan baNa?" 

34 Nai idokken Jesus mo, "Pangaan 
ngo bangKu menguèi lemmo atè 
sipasulakken Aku, janah mengulaken 
ulaan niberrèkenNa mahan ulankenKu. 

35 Otang idokken kènè ngo, 'Empat bulan 
nai mo mosim perraniin?' Tapi Kudokken 
mo taba kènè: Seppè mo tengen kènè! 
Enggo mo ntua buahna, lako perraniin! 

36 Enggo ijalo kalak simerrani i 
upahna; enggo ipepulung hasilna imo 
kenggelluhen amman sumendanh. Rebbak 
mersampang atè mo simardang dekket 
simerrani. 

37 Asa tuhu ngo nidokken perumpamaan 
èn, 'Sisada èn ngo mennuan, tapi sisada 
adoi ngo merrani!' 

38 Kupasulak ngo kè merrani juma siso 
niula ndènè; sidèban ngo mengula i sidi; 
tapi kènè ngo menjalo laba ipas ndiula 
kalak idi nai." 

39 Mèduk ngo kalak Samaria pengisi 
kuta i gabè percaya taba Jesus kumarna 
pendokken daberru i, "Ibagahken ngo 
bangku karinana ulah-ulahku idi." 

40 Asa pejumpa kessa mo kalak Samaria 
i dekket Jesus, iendik-endik kalak i mo 
Jesus, asa isidi lebbè merrian Jesus i. Jadi 
merrian i sidi mo Jesus dua ari dekkahna. 

4 Jadi buèen ngo kalak percaya taba 
Jesus kumarna peddahNa sendiri taba 
kalak i. 

42 Ai nina kalak i ngo taba daberru i, 
"Bagèndari enggo percaya kami, oda 
kumarna pellin nidokkenmu i sambing 
taba kami, tapi kumarna enggo kudengkoh 
kami sendiri peddahna; janah enggo 
kubettoh kami, tuhu ngo ia Sipaluah dunia 
èn." 

43 Enggo kessa dua ari dekkahna Jesus i 
kuta Sikhar, berkat mo ia laus mi Galilea. 

44 Enggo kin ngo idokken Jesus, "Oda 
ngo mersangap nabi i kutana." 

45 Soh kessa mo la mi Galilea, lolo 
kalohoon ngo kalak nisidi menjalo Jesus, 
ai sinderrang i Jerusalem kalak i merari 
Raya Paskah, idah kalak i ngo karinana 
nibaing Jesus i sidi. 

46 Nai balik mo Jesus mi kuta Kana si 
ni Galilea, imo kuta bekkasna pennah 
memmaing laè kembali anggur. Jadi lot 
mo iİ Kapernaum sada kalak pugabè istana, 
mersakit ngo dukakna. 

47 idengkoh kessa mo enggo roh Jesus 
mi Galilea i Juda nai, idapetken mo 
Jesus, ièlèk-èlèk mo Jesus, asa roh mi 
Kapernaum lako pemalumken dukakna 
sienggo patè-patèen i. 


YOHANES 4.48-5.2 23 


48 Nai idokken Jesus mo tabasa, "Mula 
oda idah kènè tanda kellengangen, oda 
ngo percaya kènè." 

49 Gabè nina pugabè istana i mo taba 
Jesus, "Tuhan, narih pedor mo roh, 
sinderrang madèng matè dukakku idi." 

>0"Molih mo kono," nina Jesus. "Nggelluh 
mo dukakmu i!" Percaya ngo ia mi 
sinidokken Jesus i, nai laus mo ia. 

>l 1! tengah ndalan dèng ia lako balik mi 
bagesna, roh mo naposona mendahisa 
mendokken, "Nggelluh ngo dukamu idi!" 

22 Jadi ikusoi mo kalak i, pukul piga 
malum iakap dukakna i. Nai ibagahken 
kalak i mo, "Bari kira-kira tengah ari pukul 
sada enggo laus singgara i." 

33 Gabè ièngèt mo tupung bagidi ma ngo 
kettikana idokken Jesus tabasa, “Nggelluh 
mo dukakmu i." Gabè percaya mo ia bak 
karina sisimpangansa taba Jesus. 

?#Idi mo kellengangen pedua kaliken 
ihanaken Jesus i Galilea, kessa nai roh la i 
Juda nai. 

'Enggo kessa i, lot mo pèsta kalak 
Jahudi, nai laus mo Jesus mi Jerusalem. 

21 Jerusalem, i gembar Pèntu Biri-biri, lot 

sada bendar i sidi mergerar Betesda kum 

i kata Heber. | sikuliling bendar i, lot ngo 
lima sapo-sapo. 

3 Mèduk ngo simersakit mergalèen 
i èmpèr-èmpèr i; dèba pètung, dèba 
kèpang, dèba itempuk sigading [Karinana 
kalak idak mèma-mèma pergoncang 
bendar i.] 

4 [Ai susur ngo sipata malaèkat Tuhan 
menggoncang laè bendar i. Barang isè 
simersakit i perlebbè masuk mi laè 
goncang i, kennah malum ngo, barang 
kadè pè sakitna.] 

> Lot ma mo isidi sada kalak daholi 
enggo tellupuluh ualuh tahun dekkahna 
mersakit. 

6 Idah Jesus mo ia galè isidi, janah ibettoh 
Jesus ngo enggo bagidi dekkahna ia 
mersakit janah gampar isidi, gabè nina 
Jesus mo mbangsa, "Naing malum kono?" 

7 laloi simersakit i mo, "lalè tuan, oda lot 
kadè-kadèngku isèn, lako mendokong 
aku mi bagasen laè i, tikan goncang. | 
dèng kebbas aku lako masuk mi bendar i, 
enggo mo ilebbèi dèba aku." 

8 Nai idokken Jesus mo mbangsa, "Kèkè 
mo ko, balun mo bellagenmu, merdalan 
mo ko!" 

9 Nai mènter malum mo iakap, iembah 
mo bellagenna, janah merdalan mo ia. 
Masa ngo itikan ari Sabat. 

10 Kerna naidi, nina perkuasa kalak 
Jahudm mo taba kalak sirembaru malum 
i, "Ari Sabat ngo ari èn. Oda ndorok kono 
merembah bellagenmu i, ai mengellausi 
hatoren agama ngo i." 

11 Tapi ialoi mo, "Kalak sipemalumken 
aku i ngo mendokken taba aku, 'Embah 
mo bellagenmi, merdalan mo kono." 

12 "Isè mendokken taba kono merembah 
bellagenmu janah merdalan?" nina kalak i 
mengkuso. 

13 Tapi oda ngo ibettoh barang isè 
kalakna. Kerna mèduk ngo jelma 
isidi janah Jesus pè enggo galip mi 
tengah-tengah jelma nterrem i, lako 
mennadingken bekkas i. 

14 Enggo kessa bagidi, pejumpa nola mo 
Jesus dekketsa ipas Bages Dèbata, nai 
nina Jesus mo tabasa, "Bagèndari enggo 
malum kono, jadi mermanat mo kono, 
ulang nèngè empet merdosa, asa ulang 
sempa nola termposiin." 

153 Laus mo ia magahken taba kalak 
perkuasa kalak Jahudi mendokken, Jesus 
ngo pemalumkensa. 

16 Kemmulihkenna idi, gabè ncian mo atè 
kalak i midah Jesus, kerna Ipemalum sakit 
tupung ari Sabat. 

17 Tapi nina Jesus mo taba kalak i, "Dak 
mengula ngo BapangKu; jadi Aku pè 
kennah mengula ngo." 

18 Kumarnaken rana Jesus i, makin itulusi 
penguasa-penguasa kalak Jahudi mo 
dalan lako memmunuh Jesus. Ibaing kalak 
i pè bagidi, oda ngo pellin Ilausi hatoren 
agama terrèngèt ari Sabat idi sambing, 
tapi dekket ngo kumarna idokken Jesus 
BapaNa nina Dèbata; merlapaten ngo idi, 
Ipesobok diriNa dosken Dèbata. 

19 Gabè nina Jesus mo mengaloi kalak 
i, "Èngèt kènè mo sikudokken èn; Oda 
lot ndorok kadè iulaken Anak idi ukum 
ipas roka-rokana nai sendiri; tapi pellin 
niidahna lulaken BapaNa I ngo ibahanken. 
Ai barang kadè iulaken Bapa i, idi ma ngo 
iulaken Anak idi. 

20 Kumarna soh mo ngkellengna atè 
Bapa i midah Anakna i. Jadi ipettarar 
ngo karina taba anakna i sagumanNa 
sinibahankenNa. Lebbih dèng tupèh, ai 
ipettarar ngo taba Anakna i ulaan terhejiin, 
asa gabè lengang kènè karina. 

21 Bagè bapa pegelluhken kalak singgo 
matè, janah memerrèken taba kalak i 
kenggelluhen; bagidi ma ngo bang Anak 
idi pè memerrèken kenggelluhen taba 
barang isè kalak naing berrènkenNa dok 
atèna. 

22 sè poda ihukum Bapa i. Kerna karina 
kuasa lako menghukum enggo isohken 
taba AnakNa i. 

23 Ibakin Bapa i pè bagidi, asa karina 
kalak menghormati Anak idi, tosè bagè 
penghormatina taba Bapa i. Barang isè 
oda pesangapken Anak i, codi ngo oda 
pesangapken Bapa sipasulakken Anak idi. 

24 Kubagahken mo bai ndènè: Barang isè 
mengeradum-radumi katangKu, janah 
percaya taba sipasulakken Aku, baNa ngo 
kenggelluhen siamman sumendah, janah 
oda ngo ihukum ia. Enggo maluah ia ipas 
hukumen kemmatèen idi nai. 

25 Percaya mo kènè taba Aku -- 'Roh 
mo tikkina, enggo mo soh idi bagèndari 
-- simatè idi pè mendengkoh sora 
Anak Dèbata ngo, janah nggelluh ngo 
simendengkoh sora Dèbata. 

26 Bagè Bapa i sendiri benna 
kenggelluhen, bagidi ma ngo Anak i 
pè ibaing gabè benna kenggelluhen. 

27 Enggo iberrèken la hak taba AnakNa 
lako mendabuh hukum kerna Anak Jelma 
ngo ia.' 

28 Ulang pella kènè lengang mendengkoh 
èn: Roh mo tikkina, karina kalak sienggo 
matè i pendèban idi mendengkoh soraNa, 

22 gabè karuar i pendèban idi nai. 

Kalak simengulaken mendè, ipekèkè ngo 
lako menjalo kenggelluhen. Tapi kalak 
simengulaken jahat ipekèkè ngo lako 
menjalo hukum." 

30 "Kadè poda terbahan aku ukum 
ibas kedirinKu nai sambing. Kudabuh 
pè hukum rembang mi kuasa sikujalo 
bai Dèbata nai ngo. Kerna naidi 
sènteng ngo penghukumkKu i, ai oda 
ngo mengèkutken ukurKu sendiri nai 
sikubakin i, tapi mengèkutken lemmo atè 
Bapa sipasulakken Aku i ngo. 

3! Mula Aku mengindangken tersèngèt 
diringku, oda tuhu sikuindangken i. 

32 Tapi lot ngo sidèbaan mengindangken, 
janah Kubettoh ngo, tuhu ngo 
siniindangkenna i. 

33 Enggo ipasulak kènè utusen ndènè 
mendanhi si Johanes, janah situhunna ngo i 
indangken si Johanes tersèngèt Aku. 

34 Kuruapken pè karina i, oda ngo 
kumarna perlu bangku pengindangken 
jelma, tapi asa maluah ngo kènè. 

35 Codi mi togok lakat janah merbendella 
ngo si Johanes, tapi pellin sigejap sambing 
ngo kènè sennang menjalo cuhaya togok 
idi. 

36 Tapi belgahen ngo kesaksiinKu 
daripada kesaksiin si Johanes. Ulaan 
sinidokken Bapa imo siKuulaken 
bagèndari, i ngo mengindangken Aku 
sinipasulak Bapa i. 

37 Janah Bapa simengutus Aku i pè enggo 
mengindangken Aku. Oda nung dèng 
idengkoh kènè sora Bapa, barang pè 
mengidah abèNa. 

38 Ai oda ngo iradum-radumi kènè 
kataNa, kerna oda percaya kènè taba Aku 
siniutusNa. 

39 |guruken kènè pè Bibèl, kumarna 
dok atè ndènè merkitè i dapet kènè 
kenggelluhen amman-sumendah. Bibèl idi 
sendiri pè ipeterrang ngo tersèngèt Aku. 

40 Tapi laju ngo oda uè kènè roh 
mendahi Aku, asa dapet kènè nemmuken 
kenggelluhen soh mi amman-sumendah i. 

41 Oda perlu bangku pemoji jelma. 

42 Kutandai ngo kènè. Kubettoh ngo oda 
ngkelleng atè ndènè midah Dèbata. 

43 Roh Aku merkitè-kitè gerar BapangKu, 
tapi oda ijalo kènè Aku. Tapi mula roh 
kalak merkitè kuasana sendiri, ijalo kènè 
ngo ia. 

44 Bakunè mo terbakin kènè percaya, 
mula itulusi kènè ngo pemmojiin samah- 
samah kènè, janah oda merrusaha kènè, 
asa ipoji Dèbata Sintèmbul i kènè. 

45 Ulang mo dok atè ndènè Kusalahken 
kènè i hadeppen Bapangku. Si Musa 
siniharapken ndènè i ngo menalahken 
kènè. 

46 Ukum tuhu ngo percaya kènè taba si 
Musa, tentu percaya ma ngo kènè taba 
Aku, kerna ia pè isuratken ngo tersèngèt 
Aku. 

47 Tapi mula oda ikettoki kènè nisuratken 
si Musa, bakunè mo pengkettoki ndènè mi 
siKuruapken èn?" 

6 'Enggo kessa barang sadikè dekkah 
nola, berkat mo Jesus mi suberrang 
Tao Galilea (sinigerari ma Tao Tiberias). 
2Nterrem ngo kalak mengèkutkensa, 
kumarna enggo idah kalak i tanda 
kellengangen nihanaken Jesus 
pemmalumken kalak simersakit. 

3Mennangkeng mo Jesus mi uruk nai 
kundul mo la isidi rebbak dekket sisinNa. 

41 katika i enggo mo ndessing Ari Raya 
Paskah kalak Jahudi. 

> Tikan itengen Jesus merkuliling, idah 
mo kalak merrohen merkolan-kolan 
mendanhiSa. Nai idokken mo taba si 
Pilipus, "I dikè nai mo sitokor pangaan, asa 
ndorok mangan karinana jelma nterrem 
èn?" 

S(Idokken Jesus pè bagidi, mengunjuni si 
Pilipus ngo la, ai ibettoh kin ngo sinaing 
bakinenna.) 

7 laloi si Pilipus mo, "Sitokor pè roti dua 
ratus kèpèng pirak, oda cukup bai jelma 
mbellang èn giam tersituk pè." 

8 Nai sada kalak ibas sisiin idi nai, 
imo si Andreas anggi si Simon Petrus 
mendokken, 

3"Lot ngo isenda anak-anak daholi 
merembah lima roti dekket dua ikan. 
Tapi kadè mo lapatenna bai jelma bagèen 
buèna?" 

10 Nai idokken Jesus mo taba sisinna i, 
"Dokken kènè mo kundul jelma mbellang i 
karinana." Jadi merkundulen mo karinana 
kalak idi i babo dukut-dukut i, ai mbellang 

ngo jampalen i sidi. Karinana kalak idi lot 
ngo kira-kira lima ribu kalak daholi. 

II Nai ibuat Jesus mo roti i, idokken 
mo lias atè taba Dèbata. Enggo kessa i 
Ipembagiken mo roti i bai jelma mbellang 
i. Ikan idi pè, bagidi ma ngo ibakin. Nai 
mangan mo kalak idi karinana janah 
bessur. 

12 Enggo kessa bessur mangan kalak idi 
karina, idokken Jesus mo taba sisinNa, 
"Pepulung kènè mo pangaan siso kerri i 
karina, ulang lot magosia." 

13 Įpepulung sisinna i mo siso kerri i, 
dom sipuluh dua baka, imo siso kerri 
jelma mbellang i, ipas silima roti idi nai. 

14 idah jelma mbellang idi kessa mo 
kellengangen sini hanaken Jesus i, nina 
kalak i mo, "Èn ngo tuhu Nabi i, sinaing 
roh mi dunia èn!" 

15 Naing mo ipaksa kalak i Jesus gabè 
rajana, tapi ibettoh Jesus ngo taki kalak idi 
i, laus mo la sadasa mi delleng ninganna 
mengillak. 

16 Enggo kessa ramben ari, laus mo sisiin 
Jesus mi tao. 

17 Ibengketti kalak i mo bungki, nai 
isuberrangi kalak idi mo taoi i, lako laus 

mi Kapernaum. Enggo pè gellap laju ngo 
madèng roh Jesus mendahi kalak idi. 

18 Tikanna i enggo mulai goncang laut i 
kumarna angin sapa-sipu. 

19 Enggo kessa ikayuhken kalak i 
kira-kira lima barang ennem batu mi tao; 
keppè sintempu mo idah kalak i roh Jesus 
mi bungki kalak idi, merdalan i babo lae i. 
Gabè buradan mo sisiin i. 

20 Tapi nina Jesus mo taba kalak idi, 
"Ulang kènè mbiar, Aku ngo èn!" 

2! |bagasen sennang pennarihen ijalo 
kalak i mo la mbengket mi bungki i, janah 
gejapkenna i soh ma mo bungki kalak i mi 
tujunna. 

22 Sibarembenkenna i, oda lot bungki 
idah jelma sitading i, laènken bungki 
sisada bari. Ibettoh kalak idi ngo tangkas 
enggo laus sisiin i perlebbè, janah oda ngo 
dekket Jesus ibagasen bungki i rebbak 
dekket sisinna i. 

23 Tapi lot mo prau i Tiberias nai janah 
merlabuh ndessing mi bekkas kalak idi 
mangan i, imo tikan idokken Jesus lias atè 
taba Dèbata. 

24 Ibettoh kalak idi kessa mo, oda i sidi 
Jesus bak sisinNa pè, ibengketti kalak i mo 

prau i, nai laus mo kalak i mi Kapernaum 
mennulusi Jesus. 

25 Jumpa kalak idi kessa mo Jesus i 
suberrang tao i, ikusoi kalak i mo la, nina 
mo, "Guru, ndigan i kono soh mi sèn?" 

26 laloi Jesus mo, "Kudokken mo 
taba kènè; itulusi kènè pè Aku, oda 
ngo kumarna enggo iarti kènè tanda 
kellengangen sienggo Kuhanaken i, tapi 
kemulihken bessur i ngo kènè. 

27 Ulang mo tulusi kènè pangaan siuè 
kerri janah uè macik. Tapi mengula mo 
kènè lako menulusi pangaan siso uè 
macik, janah merrèken kenggelluhen 
situhunna, imo sinaing berrènken Anak 
Jelma bai ndènè. Kerna bana ngo enggo 
Ikuasaken Bapana Dèbata." 

28 Nai ikuso kalak i mo la, "Bakunè ngo 
kubaing kami asa ndorok kuulaken kami 
ulaan lemmo atè Dèbata?" 

29 laloi Jesus mo, "Èn mo ulaan lemmo 
atè Dèbata. Keppercayai kènè mo la 
sinipasulak Dèbata." 

30 "Mula bagidi," nina kalak i, "Kadè ngo 
tanda kellengangen i ihanaken Kono 
sindorok kuidah kami asa percaya kami 
baMu? Kadè mo ndorok ibaing Kono? 

3! Ukum empung nami mangan manna 
ngo tikan i kellongoon, ai tersurat ngo 
ibas Bibèl, 'Iberrèken ngo kalak idi mangan 
roti i sorga nai!" 

32 Nai idokken Jesus mo taba kalak i, 
"Kudokken mo taba kènè: Oda ngo si 
Musa merrèken pangaan idi i Sorga nai 
bai ndènè, tapi BapangKu ni sorga i ngo 
merrèken roti situhunna, i sorga nai bai 
ndènè. 

33 Ai niberrèken Dèbata i sorga idi nai, 
imo ia siroh i sorga nai memerrèken 
nggelluh situhunna bai dunia ènda." 

34 "Guru," nina kalak i, "roti sibagidi mo 
dak berrèken bai nami." 

35 "Aku ngo roti kenggelluhen i," nina 
Jesus taba kalak i. "Barang isè roh mendahi 
Aku, oda nèngè mellèhè ia. Janah barang 
isè percaya taba Aku, oda nèngè muasen 
ia. 

36 Enggo Kudokken taba kènè: Ai tukasi 
pè enggo idah kènè Aku, tapi oda percaya 
kènè. 

37 Karina sienggo iberrèken Bapa bangKu, 
roh ngo i mendahi Aku, janah oda ngo 
Kutulak barang isè roh mendahi Aku. 

38 Roh Aku i sorga nai, oda ngo 
memmahanken roh-roh gèutku 

sambing, tapi memmahanken lemmo atè 
simengutus Aku i ngo. 

39 Èn mo lemmo atè simengutus Aku: 
Ulang nemmu lot mago barang isè 
sienggo niberrèkenNa i bangKu, tapi asa 
Kupegelluh kalak i mengolihi tikan Ari 
Kiamat! 

40 Ai èn ngo ipergeddo BapangKu: Barang 
isè sienggo mengidah Anak idi janah 
percaya baNa kupegelluh mo ia i Ari 
Kiamat janah bana mo kenggelluhen 
siamman sumendanh." 

41 Nai ngutnguten mo kalak Jahudi taba 
Jesus kumarna nidokkenna i, “Aku ngo roti 
siroh i sorga nai." 

42 Nina kalak idi, "Otang Jesus ngo ia, 
anak si Josep; otang sitandai ngo bapaNa 
dekket inangNa? Bakunè asa idokken roh i 
sorga nai la?" 

43 Nai nina Jesus mo taba kalak i, "Ulang 
kènè ngutnguten. 

44 Isè poda ndorok roh mendahi Aku, 
mula oda ipadiat BapangKu sipasulakken 
aku i ia roh mendahi Aku; janah karina 
sienggo roh mendahi Aku Kupekkèkè mo 
ia i Ari Kiamat. 

“Lot ngo tersurat ibas Bukku Nabi-nabi 
bagèen, 'Karinana jelma iajari Dèbata.' Asa 

karina jelma singgo mendengkoh janah 
menjalo peddah bai Bapa nai, roh ngo ia 
mendahi Aku. 

46 Oda ngo merlapaten i, enggo lot jelma 
mengidah Bapa. Ai pellin ia singgo roh bai 
Dèbata nai ngo kessa sienggo mengidah 
Bapa i. 

47 Kudokken mo taba kènè, 'Barang isè 
percaya taba Aku ia ngo mengerrasai 
nggelluh siamman-sumendah.' 

48 Aku ngo roti kenggelluhen i. 

49 Mangan manna ngo empung ndènè i 
kellongoon, tapi matè ngo kalak idi. 

>0 Tapi oda ngo bagi ukum roti si susur i 
sorga nai; barang isè kipangan roti idi oda 
matè nèngè ia. 

>l Aku ngo roti sisusur i sorga nai -- 
roti memmerrèken nggelluh. Barang 
isè kipangan roti èn, nggelluh mo ia 
soh mi amman sumendah. Roti sinaing 
Kuberrèken i, imo dagingKu mahan 
kenggelluhen jelma sini dunia èn." 

22 Gabè petongkah sora mo kalak Jahudi 
samahsa kemulihken pendokken Jesus 
i, "Bakunè ngo pemmaing kalak ènda 
memerrèken dagingNa sipangan?" nina 
kalak i. 

53 Nai nina Jesus mo taba kalak i, "Percaya 
mo kènè mula oda ipangan kènè daging 
Anak Jelma, janah mula oda iènum kènè 
darohNa, oda tuhu-tuhu kènè nggelluh. 

>4 Barang isè kipangan dagingKu, 
janah mengènum darohKu, bana ngo 
kenggelluhen siamman sumendah, janah 
Kupegelluh ngo ia i Ari Kiamat. 

>> Ai dagingKu ngo pangaan situhunna, 
janah darohKu ngo ènumen situhunna. 

>6 Barang isè kipangan dagingKu janah 
mengènum darohKu, nggelluh mo ia 
rebbak dekket Aku, janah Aku ibagasen ia. 

>/ Tosè bagè Bapa singgelluh i mengutus 
Aku, janah Aku nggelluh ibagasen Bapa, 
bagidi ma mo barang isè kipangan 
dagingKu nggelluh ibagasen Aku. 

58 Èn ngo pangaan susur i sorga nai; oda 
bagè pangaan nipangan empung ndènè i. 
Ai enggo kessa ipangan kalak i pangaan 
idi, matè ngo kalak i. Tapi barang isè 
kipangan pangaan ènda, nggelluh mo ia 
soh mi amman sumendanh." 

59 Karinana i, idokken Jesus sinderrang 
mengajari la i bages perguruun, i 
Kapernaum. 

60 Mendengkoh karina nidokken Jesus i, 
mèduk ngo sisinNa mendokken, "Mpihir 

ngo peddah i, isè mo ndorok mengantusi 
idi!" 

61 Ibettoh Jesus sendiri ngo, ngutnguten 
sisinNa tersèngèt kata idi. Nai gabè 
idokken mo taba kalak i, "Mèter 
kebberraten ngo kènè kumarna kata idi? 

62 Bakunè nola mo mula idah kènè Anak 
Jelma balik mi bekkasNa kin? 

63 Tendi Dèbata ngo simemmaing jelma 
nggelluh. Oda ngo merguna ukum gegoh 
jelma. Ukum kata sienggo Kuruapken i 
taba kènè, kata Tendi Dèbata ngo i janah 
kata kenggelluhen. 

64 Tapi lot bai ndènè nai oda percaya." 
(Enggo kin ngo ibettoh Jesus i mulana nai 
isè siso percaya bak simenelbuhSa). 

65 Nai nina Jesus nola mo, "Kumarna naidi 
ngo asa Kudokken taba kènè: Isè poda 
terbakinSa roh mendahi Aku, ukum oda 
ipadiat Bapa i." 

66 Mulai i sidi nai, mèduk ngo sisinNa 
mennadingkenSa, oda nèngè uè 
mengèkutken Jesus. 

67 Nai ikusoi Jesus mo sisinNa sisipuluh 
dua i, "Mada ngo kènè pè naing 
mennadingken Aku?" 

68 "Tuhan," nina si Simon Petrus tabasa, 
"Mikè mo kami laus? Ai bamu ngo kessa 
lot kata kenggelluhen. 

69 Enggo percaya janah tok kami 
bagèndari, Kono ngo simbadia roh bai 
Dèbata nai." 

70 Nai nina Jesus mo taba kalak i, "Otang 
sipuluh dua kènè singgo Kupilih? Tapi 
tendi jahat ngo sada bai ndènè nai!" 

71 Si Judas Iskariot ngo nidokken Jesus i 
ranana idi. Ai ia ngo sada ipas sisipuluh 
dua kalak i nai simenelbuh Jesus. 

7 1 Enggo kessa i, iagahi Jesus mo nagerri 

Galilea. Oda uè ia mi nagerri Juda, 
kumarna mertaki ngo pengulu-pengulu 
Jahudi naing memmunuhsSa. 

2Enggo ndessing tikanna i Ari Raya 
Undung-undung. 

3 Nai idokken dengan sibeltek Jesus mo 
tabaSa, "Tadingken mo bekkas èn, janah 
laus mo kono mi Juda, asa idah sisinMu 
niulakenMu idi. 

“Isè poda lot memmoniken 
nibahankenna, mula naing termurmur 
la. Mula enggo ibahanken kono bagidi, 
kennah ngo ibettoh suberri dunia èn!" 

> (Ai denganNa sibeltek pè oda ngo 
percaya baNa.) 

S"OQda dèng dapet tikkingKu," nina Jesus 
taba kalak idi, "tapi ukum bai ndènè, 
gennep tèk ngo ndorok. 

7 Oda ngo ikecegoken dunia èn ukum 
kènè, tapi ukum Aku ikecegoken ngo, 
Kumarna dak Kupincang dunia èn terèngèt 
kejahatenna. 

8 Laus mo kènè mi pèsta idi. Ukum Aku, 
oda dèng laus, kerna makdèng dapet 
kettikangKu." 

9 Bagidi mo pendokken Jesus taba 
denganNa sibeltek, nai tading i Galilea 
ngo ukum la. 

10 Enggo kessa laus denganNa sibeltek mi 
pèsta idi, laus ma mo Jesus mboni-mboni 
mi pèsta i, isè poda bettoh-bettohen. 

11 Dak itulusi perkuasa kalak Jahudi ngo 
la i pèsta i ninganna ikuso-kusoken, "Idikè 
ngo la?" 

12 Nai mèduk ngo kalak menerèngètisa 
merkitè kosik-kosik. Dèba mendokken, 
"Kalak bujur ngo ia." Lot ma dèba 
mendokken: "Oda! Mengelalingken jelma 
nterrem ngo ia." 

13 Tapi isè poda pang menerèngètisa 
ntarar i tengah jelma nterrem, kumarna 
mbiar ngo kalak idi midah penguasa- 
penguasa kalak Jahudi. 

'#Tupung pertengahen pèsta i, 
ibengketti Jesus mo Bages Dèbata, janah 
mengajar mo ia i sidi. 

1> Lengang kalohoon mo penguasa- 
penguasa kalak Jahudi, nina kalak i mo, 
"Idikè nai ngo bagi pemettoh kalak èn, ai 
so barang mersikkola la?" 

16 laloi Jesus mo, "Karina siKupeddahken 
idi, oda ngo peddahKu sendiri i, tapi 
peddah Dèbata simengutus Aku i ngo. 

17 Barang isè menguèi lemmo atè Dèbata, 
ibettoh ngo tah bangKu nai sendiri 
sikupeddahken i, barang tah bai Dèbata 
nai. 

18 Ai barang isè mengerana ipas dirina 
nai, imo magahken sèkel ia asa ipesangap 
dèba dirina. Tapi barang isè mennulusi 
kessangapen bai sipasulakkensa imo 
kalak bujur; oda lot akkal-akkal bana. 

19 Otang enggo lot pati-patiin si Musa bai 
ndènè? Tapi isè poda kènè mengulaken 
pati-patiin i. Kasa naing ibunuh kènè 
Aku?" 

20 laloi jelma nterrem i mo, "Ah, kalak 
sasèk ngo kono! Isè sinaing memmunuh 
Kono?" 

2! laloi Jesus mo, "Pellin sada ngo 
Kuulaken bahaan tikan ari Sabat lengang 
kènè karinana. 

22 Ibaing si Musa ngo pati-patiin bai 
ndènè asa mersittak (mertakkil). Janah 
kumarnaken naidi itakkil kènè mula pè 
tupung ari Sabat. (Oda ngo nemmu si 
Musa perlebbè menghatorken menittak 
jelma, tapi empungta sinderrang madèng 
lot si Musa ngo.) 

23 Mula isittak kènè jelma tupung ari 
Sabat lako mengèkutken pati-patiin 
si Musa, kasa mellaga kènè taba Aku 
kumarna kupemmalum bolet jelma i 
tupung ari Sabat? 

24 Ulang mo kènè menghukum-hukumi 
sitaridah sambing, tapi hukum mo 
ibagasen adil janah bennar." 

25 Nai lot mo barang piga-piga kalak i 
Jerusalem mendokken: "Otang kalak èn 
ngo si dak tong itulusi naing ibunuh? 

26 Tapi tengen mo! Mengerana ngo la 
ntarar i lebbè-lebbè sinterrem, keppè isè 
poda pang mendokken barang bakunè 
tabaSa! Tah mada ngo enggo satdar 
penguasa-penguasanta, kalak ènda ngo 
Raja Sipaluah niperbagah-bagah Dèbata? 

27 Tapi mula roh Raja Sipaluah 
niperbagah-bagah Dèbata, isè poda 
bettoh-bettohen barang i dikè nai 
pekirohNa. Tapi ukum kalak ènda, 
sibettoh ngo barang i dikè nai asal- 
usulna." 

28 Sinderrang mengajar Jesus i Bages 
Dèbata nggang mo idiloken, "Tuhu-tuhu 
ngo ibettoh kènè isè Aku janah i dikè 
nai asal usulKu? Roh aku oda ngo ipas 
lemmo-lemmongKu nai. Tapi lemmo atè 
sipasulakken aku i ngo, tapi oda ngo 
itandai kènè ukum la. 

29 Ukum aku kutandai ngo la, ai la ngo 
pasulakken Aku asa roh." 

30 Jadi segat-segaten mo kalak idi, naing 
itangkup mo Jesus, tapi ise poda lot 
mengellaluken tanganNa, kerna makdèng 
dapet tikkina. 

3! Tapi mèduk ngo bai kalak nisidi nai 
gabè percaya tabaSa janah mendokken, 
"Mula roh Raja Sipaluah niperbagah- 
bagah Dèbata idi, harapen ma ngo ndia 
terhanakensa tanda kellengangen buèen 
dèng dari pada sienggo nihanaken kalak 
ènda?" 

32 |dengkoh Parisè mo kosik-kosik jelma 
nterrem i tersèngèt Jesus. Kerna naidi 

ipasulak kalak i bak imam-imam ekuten 
mo barang piga-piga kalak penjaga Bages 
Dèbata lako menangkup Jesus. 

33 |dokken Jesus mo, "Sigejap nai ngo 
kessa rebbak Aku dekket kènè, ai molih 
mo Aku mendahi simengutus Aku. 

34 Itulusi kènè mo Aku, tapi oda jupa 
kènè Aku: Ai oda terdahi kènè bekkas 
sidahinKu idi." 

35 Nai mersidokenken mo penguasa- 
penguasa kalak Jahudi samahsa, "Naing 
laus mikè ndia la, asa mèter oda jupa 
kita la? Mada ngo naing laus la ndia 
mendahi kalak Jahudi ni ruar nagerri imo 
i tengah-tengah kalak Junani, janah gabè 
mengajari kalak Junani? 

36 Kadè ngo ndia maksudNa: Itulusi kènè 
mo Aku, tapi oda jumpa kènè Aku, dekket 
ai oda terdahi kènè bekkas sidahinku idi?" 

37 Ari perpodi i mata pèsta idi, cènder mo 
Jesus tupung mata pèsta i, narih nggang 
mo idiloken, "Barang isè muasen, roh mo 
ia mènum taba Aku. 

38 Ai tersurat ngo ibas Bibèl bagèen: 
Barang isè percaya taba Aku, marir 
ngo ibas pusuh peratèenna nai laè mul 
simemerèken kenggelluhen." 

39 (Tendi Dèbata ngo nidokken Jesus 
isidi, sinaing jaloon kalak sipercaya 
tabaSa. Ai oda dèng ngo iberrèken tikala 
i Tendi Dèbata, kerna madèng ipesangap 
Jesus merkitè permatèNa.) 

40 Mbuè ngo kalak mendengkoh 
nidokken Jesus i. Nai lot mo kalak ipas 
simendengkoh idi nai mendokken, “Tuhu 
ngo Nabi kalak èn!" 

41 Lot ma ngo dèba mendokken, "Èn 
ngo la Raja Sipaluah niperbagah-bagah 
Dèbata." Tapi lot ma ngo dèba mendokken, 
"Ah, mèter i Galilea nai mo asalna Raja 
Sipaluah idi? 

42 Ai tersurat ngo ipas Bibèl ukum 
Raja Sipaluah i, arap usur si Daud nai 
ngo rohna, janah bekkasna tubuh pè i 
Betlehem ngo, imo lebbuh si Daud." 

43 Ujungna gabè petongkah sora mo 
jelma ni sidi tersèngèt Jesus. 

44 Lot ngo dèba naing menangkupsSa, tapi 
isè poda mengellaluken tanganNa. 

45 Nai balik mo penjaga-penjaga Bages 
Dèbata pasulaken sinaing menangkup 
Jesus i mendahi imam-imam ekuten 
bak kalak Parisè. Nai ikusoi kalak i mo 
pasulaken i, "Kasa oda iembah kènè la mi 
sèn?" 

46 laloi perjaga-perjaga i mo, "Ah, oda 
nung dèng lot kalak mengerana bagèsa!" 

47"Haah, tah mada ngo kènè pè enggo 
lajar-ajari?" nina Parisè i. 

48 "Lot idah kènè sada kalak pè giam 
penguasa-penguasa kalak Jahudi barang 
Parisè pè percaya tabaSa? 

49 Tapi merjaya ngo jelma nterrem èn 
siso menandai pati-patiin si Musa!" 

>0 Sada ibas kalak Parisè idi nai imo si 
Nikodemus, sienggo nung roh mendahi 
Jesus. Nai nina si Nikodemus, siroh 
berngin-berngin mendahi Jesus mo taba 
denganna Parisè sidèban: 

>1 "Mengèkutken hukum, oda ndorok 
sihukumi kalak, ukum makdèng 
nitangkasen ia, janah mula madèng 
nidengkoh bak niperrèso kadè sienggo 
ibahanken." 

>2 "laah, tah mada ngo kalak Galilea 
kono? Perrèso mo lebbè Bibèl! Idahenmu 
mo oda lot nabi i Galilea nai!" nina kalak i 
mengaloisa. 

3 [Nai mersidahi sapona mo kalak i 
karina.] 

l [Tapi laus mo Jesus mi Uruk Zaitun.] 
8 2[Sibarembeknna nola ma, laus nola 
mo Jesus mi Bages Dèbata; nterrem mo 

kalak roh mendapetkenSa. Kundul mo 
Jesus lako mengajari kalak i.] 

3[Sinderrang bagidi, itaruhken guru- 
guru agama dekket Parisè mo taba Jesus 
sada kalak daberru siterdapet merlangkah 
julu meddem. Idokken kalak i mo cènder 
daberru i, i tengah-tenganh ,] 

“[nai nina kalak i mo taba Jesus, "Guru, 
terdapet ngo daberru èn merlangkah julu 
meddem.] 

> [Ibas Bukku si Musa lot ngo pati-patiin 
Dèbata mendokken; mula lot daberru 
terdapet bagèen, kennah ibentiri ngo 
dekket batu sampè matè. Bagèndari pè 
bakunè ngo pendapet ndènè?"] 

S[Tapi ikusoken kalak i pè bagidi, lako 
mengenggep Jesus ngo, asa ndorok 
isalahken kalak i la. Tapi dak tungkuk 
sambing ngo ukum Jesus ninganna 
menurati tanoh i merkitè jari-jariNa.] 

7 Jadi kumarna dak iempet kalak i 
mengkuso, ipedorgah Jesus mo takalNa, 
nina mo, “Barang isè kènè oda merdosa, 
la mo perlebbè mementirken batu taba 
daberru idi.”] 

8 [Nai tungkuk nola mo Jesus mennurati 
tanoh i.] 

3[Mendengkoh kata Jesus i sinterrem i, 
laus-laus sada mo kalak i mennadingken 
Jesus, situa-tuana mo perlebbè. Nai pellin 
Jesus nai ngo kessa tading i sidi bak 
daberru idi cènder i bekkasna.] 

10 [Dorgak mo Jesus, idokken mo taba 
daberru i, "Enggo mikè kalak idi nangè? 
Oda lot memmaing hukumna bamu?"] 

11 ["Oda lot Guru!" nina daberru i 
mengaloi. "Oo, Aku pè oda Kuhukum 
kono. Bagèndari pè laus mo kono, tapi 
ulang nèngè empet merdosa mi podiin 
èn," nina Jesus.] 

12 Nai iulaki Jesus mo mengajari kalak i, 
nina mo, "Aku ngo penendang dunia èn. 
Barang isè mengèkutken Aku, oda harapen 
merdalan ibas sigellap; bana ngo tupèh 
penendang simemerrèken nggelluh." 

13 Nai nina Parisè i mo tabasSa, "Dirimu 
ngo iindangken kono. Jadi oda bennar 
pengindangkenMu idi." 

'4laloi Jesus mo, "Tukasi pè 
diringKu Kuindangken, sènteng ngo 
pengindangkenKu; ai Kubettoh ngo 
barang i dikè nai Aku roh janah mikè Aku 
laus. Oda ngo ibettoh kènè barang idikè 
nai Aku, janah laus mikè Aku. 

13 Ihukumi kènè ngo jelma mengèkutken 
perdagingen, tapi ukum Aku isè poda 
Kuhukumi. 

16 Mula menghukum pè Aku, adil ngo 
penghukumKu, ai oda ngo punjung 
sadaKu. Bapa i simengutus Aku ngo 
denganKu. 

17 Ibas patiin si Musa tersurat bagèen: 
Sah ngo kesaksiin, mula lot dua kalak 
saksi. 

18Jadi mengkesaksiken Aku pè lot ngo 
dua kalak -- imo Aku dekket Bapa i 
simengutus Aku." 

19"Idikè ngo BapaMu?" nina kalak i. Jadi 
laloi Jesus mo, "Ai so itandai kènè Aku. 
BapangKu pè, oda ma ngo itandai kènè. 
Ukum itandai kènè Aku, Bapa pè pasti ngo 
itandai kènè." 

20 Karinana idi idokken Jesus, tikan 
mengajari la i Bages Dèbata i gembar 
pèti-pèti bekkas pèlèen. Tapi isè poda 
pang menangkupSa kumarna makdèng 
dapet tikkina. 

2! Nai nina Jesus nola mo taba kalak i, 
"Laus mo Aku, jadi itulusi kènè mo Aku, 
tapi matè mo kènè ibagasen dosa ndènè. 
Oda terdahi kènè ukum bekkas sidahinKu 

22 Gabè nina penguasa-penguasa Jahudi 
mo, “Mada ngo ndia naing mendelles 
la, asa idokken oda terdahi kènè ukum 
bekkas sidahinKu idi?" 

23 Nai nina Jesus mo taba kalak idi, 
"Ukum kènè, i terruh èn nai ngo kènè, tapi 
ukum Aku i dates nai ngo. | dunia èn nai 
ngo ukum kènè; tapi ukum Aku oda ngo i 
dunia èn nai. 

24 Kumarna nai ngo asa Kudokken taba 
kènè: Matè mo kènè ibagasen dosa ndènè. 
Tuhu ngo, matè mo kènè ibagasen dosa 
ndènè, mula laju oda percaya kènè, 'Aku 
ngo la sinidokkenna AKU LOT." 

25 "Ai isè ngo kono situhunna?" nina kalak 
i mengkusoi. laloi Jesus mo, "Kadè poda 
gunana nèngè mengerrana dekket kènè! 

26 Sandok singgo Kuranaken taba kènè 
i ngo Aku. Matcam dèng ngo nemmu 
bagèna sinaing tersèngètenKu bak 
sipincangenKu terrèngèt kènè. Ai pellin 
sikudengkoh bana nai simengutus Aku i 
ngo Kusukutken mi dunia èn, ai kettoken 
ngo la." 

27 Oda iantusi kalak i magahken tupung 
menerèngèti tersèngèt Bapa i ngo ia taba 
kalak i. 

28 Kerna naidi idokken Jesus nola mo taba 
kalak i, "Enggo kessa pè ipedates kènè 
sikali èn Anak Jelma i, ibettoh kènè mo, 
'Aku ngo la sinigeraren AKU LOT,' janah 
satdar mo kènè i sidi, oda lot barang kadè 
Kubahanken ukum ipas lemmo-lemmo 
atèngKu nai sendiri. Pellin niajarken Bapa 
taba Aku i ngo kessa kuranaken. 

23 Janah dakdak ngo rebbak dekket Aku 
la simengutus Aku i. Oda nung ibelli pellin 
sadaKu, ai dak nipergeddo atèNa ngo 
Kuulaken." 

30 Enggo kessa idokken Jesus karinana i, 
mèduk mo percaya kalak tabasa. 

3! Nai nina Jesus mo taba kalak Jahudi 
sienggo gabè percaya baNa, "Mula sètia 
kènè mengulaken peddahKu, tuhu mo 
kènè sisinKu. 

32 Nai itandai kènè mo Dèbata situhunna, 
janah kemulihken i, gabè ipaluah mo 
kènè." 

33 "Pemparen si Abraham ngo kami," nina 
kalak i. "Oda nung dèng kami ihamba 
barang isè pè! Kadè ngo maksudMu 
mendokken, 'Gabè ipaluah mo kènè?" 

34 "Situhunna ngo siKudokken èn," nina 
Jesus taba kalak i. "Hamba dosa ngo 
barang isè mengulaken dosa. 

35 Sada kalak hamba oda lot tettap 
bekkasna ibagasen bilangen ripè. 

36 Kerna i mula ipaluah Anak i kènè, 
tuhu-tuhu mo kènè maluanh. 

37 Kubettoh ngo kènè pemparen si 
Abraham. Tapi naing ibunuh kènè ngo 
Aku, kumarna oda uè kènè percaya mi 
peddahKu. 

38 Kuranaken ngo siKuidah bai Bapa 
idi nai; janah kènè pè iulaken kènè ngo 
barang kadè idokken bapa ndènè." 

39 laloi kalak i mo, "Si Abraham ngo 
bapa nami." "Ukum tuhu-tuhu ngo kènè 
dukak-dukak si Abraham," nina Jesus, 
"Tentu iulaken kènè ngo bagè pengulaken 
si Abraham. 

40 Pellin memagahken kebennaren 
sikudengkoh bai Dèbata nai ngo aku 
mendahi kènè, keppèken naing ibunuh 
kènè ngo Aku. Ukum si Abraham, oda ngo 
uè la memmaing bagidi! 

4 Jadi iulaken kènè ngo rembang bagè 
niulaken bapa ndènè." Nai ialoi kalak i mo, 
"Ai oda ngo anak gampang kami. Sada 
ngo bapa nami imo Dèbata." 

42 Nai nina Jesus mo taba kalak i, "Ukum 
tuhu ngo Dèbata Bapa ndènè, ngkelleng 
mo nemmu atè ndènè midah Aku, ai tuhu 

ngo roh bai Dèbata nai Aku. Oda roh Aku 
arap lemmo-lemmo atèngKu sendiri nai. 
la ngo pasulakken Aku. 

43 Kadè sebabna asa oda iarti kènè 
siKkudokken? Kumarna oda tahan kènè 
mendengkohken katangKu. 

44Sibolis ngo bapa ndènè, janah iulaken 
kènè ngo nipergeddo bapa ndènè i. 
Imulana nai ngo pemunuh Sibolis i, ai oda 
nung ia merpihak mi kebennaren, kerna 
oda lot kebennaren bana. Mula merluap 
la, titikna ngo i kerna bagidi ngo bakkona. 

45 Tapi kumarna Kubagahken bai ndènè 
tersèngèt kebennaren, ingo sebabna asa 
oda percaya kènè bangku. 

46 Isè kènè peddapetken Aku merdosa? 
Mula Kusukutken situhunna, kasa oda 
percaya kènè taba Aku? 

47 Barang isè roh bai Dèbata nai, 
idengkohken ngo kata Dèbata. Tapi 
kumarna oda roh bai Dèbata nai kènè, 
idi ngo maing asa oda idengkohken kènè 
aku." 

48 Gabè nina kalak Jahudi mo taba Jesus, 
"Otang tuhu ngo sikudokken kami kalak 
Samaria ngo Kono, janah isellapi sètan 
ngo kono?" 

49 laloi Jesus mo, "Oda isellapi sètan Aku. 
Tapi Kupesangap ngo Bapangku, kènè 
ngo pellèa-lèaken Aku. 

>0 Oda ngo kutulusi kesangapen diringku, 
lot ngo simemmakin mersangap Aku, 
janah la ngo mendabuh hukum. 

?! Situhunna ngo siKudokken èn: Barang 
isè mengui ranangKu, oda ngo matè ia 
soh mi amman sumendanh." 

22 Nai mènter idokken kalak Jahudi mo 
taba Jesus, "Bagèndari mo Enggo ntangkas 
kubettoh kami, enggo tuhu isellapi sètan 
kono! Si Abraham pè matè ngo, bagi ma 
ngo bak karina nabi-nabi. Idokken Kono 
nola, 'Barang isè menguèi katangKu oda 
matè ia soh mi amman sumendah nimu.' 

53 Mula si Abraham enggo matè, bagidi 
ma ngo bak nabi-nabi idi pè matè ngo, 
nai isè ngo Kono dok atèmu? Belgahen 
ngo kono dok atèmu asa empung nami si 
Abraham!" 

>4 laloi Jesus mo, "Mula Aku 
pessangapken diringKu, siso mada ngo 
sangapku. Bapangku ngo pessangapken 
Aku; imo nidokken ndènè Dèbata ndènè, 

>> padahal, oda itandai kènè la. Tapi 

Kutandai ngo la. Mula Kudokken oda 

Kutandai la, perluap mo Aku bagè kènè. 
Kutandai ngo la, janah kuuèi ngo kataNa. 

26 Sèkel kalohoon ngo bapa ndènè si 
Abraham naing mengidah aringKu i. 
Jadi enggo mo idah tuhu, nai dom mo 
sampang atèna!" 

>/ Nai idokken kalak Jahudi mo taba 
Jesus, "Oda dèng ngo giamken dom 
limapuluh tahun umurMu, mèter idah 
kono mo si Abraham?" 

28 laloi Jesus mo, "Ntangkas mo 
Kubagahken bai ndènè; madèng kin pè 
tubuh si Abraham, enggo mo lot Aku." 

>9 Nai mèter ibuat kalak Jahudi mo batu 
naing mementiri Jesus; tapi galip mo 
Jesus, janah laus ia i Bages Dèbata nai. 

l Nai nderrang merdalan i Jesus, idah 
mo sada kalak sipètung, janah kessa 
nai tubuh ngo la pètung. 

2lkusoi sisinna i mo Jesus, "Guru, kasa 
pètung kalak ènda tubuh? Mada ngo 
kumarna dosana, barang kumarna dosa 
partuana?" 

3laloi Jesus mo, "Oda ngo kumarna 
dosana, barang kumarna dosa partuana, 
asa pètung ia tubuh. Tapi, asa ntangkas 
ngo idah jelma kuasa Dèbata merdalan 
ibas dirina. 

4Sidekkah mahar, kennah siulaken ngo 
bahaan simengutus Aku. Tapi sigejap nai 
ngo kessa asa gellap, isè poda ndorok 
mahan bahaan nèngè. 

> Aku ngo penendang dunia èn, sidekkah 
i dunia èn dèng Aku." 

6 Enggo kessa idokken Jesus bagidi, 
ièduri mo tanoh memmahan kubang 
merkitè tanoh bak èdurna i. Nai Idaloh mo 
mata sipètung i merkitè kubang i, 

7 nai nina mo taba sipètung i, "Lako mo 
merduhap mi Bendar Siloam." (Siloam 
lapatenna 'Ipasulak'). Nai laus mo ia 
merduhap, jadi mèter merpendidah mo ia 
lako balik. 

8 Gabè nina kalak gembar bagesna mo 
dekket kalak simengidahsa mengido- 
ngido idi kin mo, "Otang ia ngo dak 
kundul mengido-ngido tikala i?" 

9 Dèba mendokken, "la ngo." Tapi lot ma 
ngo dèba mendokken, "Aku ngo i." 

10"Bakunè ngo perjadina, asa gabè 
merpendidah kono?" nina kalak i 
mbangsa. 

11 laloi mo, "Kalak simergerar Jesus i 
ngo memmaing tanoh gabè kubang, nai 
idalohken mo kubang i mi matangku 
ninganna idokken, 'Laus mo kono 

merduhap mi Bendar Siloam.' Nai laus 
mo aku. Jadi enggo kessa merduhap aku, 
mèter merpendidah mo matangku." 

12 "Idikè ngo ia?" nina kalak i tabasa. laloi 
mo, "Oda kubettoh," nina. 

13 larahken kalak idi mo sipètung idi kin 
mendahi Parisè. 

14Tupung ngo ari Sabat tikan Jesus 
pegabèken tanoh jadi kubang i merkitè 
èdurNa, memmaingken asa gabè 
merpendidah mata sipètung i. 

15 Nai ikusoi kalak Parisè i mo ia, barang 
bakunè carana asa gabè merpendidah 
ia. laloi mo, "Idalohken ngo kubang mi 
matangku, nai merduhap mo aku, jadi 
mèter merpendidah mo aku." 

16 Dèba Parisè mendokken tabasa, "Oda 
bai Dèbata nai asalna simenghanaken 
èn, ai ilausken ngo pati-patiin agama 
tersèngèt ari Sabat." Tapi dèba 
mendokken, "Bakunè mo pemmaing 
perdosa ndorok mengulaken kellengangen 
bagèen?" Gabè pejaè-jaè mo pendapet 
kalak i samahsa. 

17 Nai, ikusoi Parisè nola mo sipètung 
idi kin sikali nai, “Nimu ndai, kalak idi 
ngo memmaing merpendidah matamu i! 

Mula bagidi, bakunè ngo pendokkenmu 
tersèngèt la?" laloi mo, "Nabi ngo ia." 

!8 Tapi oda ngo percaya penguasa- 
penguasa kalak Jahudi i, ia ngo sipètung 
idi kin sienggo gabè merpendidah i. Jadi 
asa percaya kalak idi, idiloi mo partua 
sipètung i, 

19 nai ikusoi mo, "Tuhu ngo èn anakmu 
sinidokkenmu pètung tubuh i kin? Bakune 
nola ngo asa gabè merpendidah ia 
bagèndari?" 

20 laloi partuana i mo, "Tuhu ngo èn anak 
nami, janah tuhu ngo pètung kin ia tubuh. 
2! Tapi ukum tersèngèt bakunè nola asa 
gabè merpendidah ia, oda kubettoh kami. 

Janah barang isè memmaing ia ndorok 
merpendidah, ipè oda ma kubettoh kami. 
la mo kusoi kènè, ai enggo mbelgah ia; 
enggo ndorok ipetterrang sendiri i." 

22 |dokken partuana idi pè bagidi, 
kumarna mbiar ngo ia midah penguasa- 
penguasa kalak Jahudi; ai enggo sada kata 
kalak i mendokken, barang isè mendokken 
Jesus i Raja Sipaluah niperbagah-bagah 
Dèbata, kennanh iliplip ngo ia ibas agama 
nai. 

23| ngo sebabna asa idokken partuana i, 
"Enggo mbelgah ia, jadi ia mo kusoi kènè." 

24 Nai idiloi kalak i nola mo sipètung 
tubuh idi kin, janah idokken mo mbangsa, 
“"Kupessumpah kami mo kono i hadeppen 
Dèbata, asa ibagahken kono situhunna, ai 
kubettoh kami jelma perdosa ngo kum ia." 

25 laloi mo, "Barang perdosa la barang 
oda, oda kubettoh i. Tapi sada ngo 
sikubettoh; pètung kin ngo aku, tapi ukum 
bagèndari enggo gabè merpendidah aku." 

26 Nai idokken kalak i dèng ma mo, 
"Bakunè ngo ibaing taba kono? Kadè 
ibaing asa gabè merpendidah matamu 
idi?" 

27 laloi mo, "Enggo kubagahken idi taba 
kènè, tapi oda tok kènè. Kasa naing 
dengkohen ndènè dèng nola? Mada ngo 
kènè pè naing gabè sisinNa ma?" 

28 Mellaga mo kalak i tabasa, nina mo, 
"Kono ngo sisinNa; kum kami oda. Sisiin 
si Musa ngo kami. 

22 Kubettoh kami ngo, lot rana Dèbata 
tersèngèt si Musa. Tapi ukum ia, 
oda kubettoh kami barang idikè nai 
asal-usulNa." 

30 Nai ialoi mo kalak i, "Lengang ukurku, 
mula idokken kènè oda ibettoh kènè 
barang idikè nai asal usulNa, keppèken 

enggo ibuka matangku pètung idi kin 
gabè merpendidanh. 

3! Sibettoh ngo, oda idengkohken 
Dèbata ukum kalak perdosa; pellin kalak 
simenguèi janah kalak sipessangapken 
Dèbata sambing ngo kessa idengkohken. 

32 Kessa nai ntembem dunia èn, oda 
nung dèng terdengkoh, ndorok ibaing 
jelma merpendidah kalak pètung tubuh. 

33 Ukum mak roh bai Dèbata nai ia, oda 
terbakinsa mahanken bagidi." 

34 Nai nina kalak i mo tabasa, "Bolet 
ngo kono tubuh ibagasen dosa, naing 
ajarenmu nola ngo kami?" Nai iliplip kalak 
idi mo ia i agamana nai. 

35 Idengkoh Jesus mo enggo iliplip kalak 
Jahudi sipètung tubuh idi kin i kuria nai. 
Nai pesimbak mo Jesus dekketsa, jadi nina 
mo tabasa, "Percaya ngo kono taba Anak 
Jelma?" 

36 Nai ialoi mo, "Isè ngo la ndia? 
Petandaken mo bangku, asa ndorok 
percaya aku tabasSa." 

37 Nai nina Jesus mo, "Oda pellin idah 
kono ia, tapi simengerrana dekket kono 
bagèndari, idi mo ia." 

38 Nai mènter nina sipètung idi kin mo, 
"Percaya ngo aku Tuhan," janah mènter 
mersembah mo ia mi hadeppen Jesus. 

39 Nai nina Jesus mo, "Roh aku mi dunia 
èn, lako merembah hukum ngo; imo gabè 
merpendidah kalak sipètung, janah gabè 
pètung kalak simerpendidah idi kin." 

40 Jadi mengkuso mo kalak Parisè 
simendengkoh nidokken Jesus nisidi, 
"Mada ngo dekket kami pètung ibas 
pendokkenmu idi kin." 

4 laloi Jesus mo kalak i, "Ukum pètung 
kin kènè, oda ngo merdosa kènè; tapi 
kumarna idokken kènè, 'Oda ngo kènè 
pètung,' gabè hot mo dosa ndènè." 

] 0 I Situhunna ngo sikudokken èn 

bai ndè, "Barang isè masuk mi 
kandang biri-biri oda arap pèntu, tapi 
menangkih arap pagar pennangko ngo i 
janah pendaus. 

2Tapi kalak simasuk arap pèntu, i ngo 
permakan biri-biri i. 

3 Mula roh ia, mèter ibuka perjaga i 
ngo pèntu bana janah iuèi biri-biri i ngo 
ranana, gennep idiloi gerar biri-biri i; 
janah iuluken mo biri-biri i mi ruar. 

“Enggo kessa ruar karinana biri-birina 
i, mèter kan lebbè ngo ia merdalan, nai 

dak ièkut-èkut biri-birina i ngo ia, kerna 
itandai ngo sorana. 

> Oda uè biri-birina i mengèkutken 
sidèban; merberrus ngo tupèh biri-biri i 
bai sidèban idi nai, kumarna oda itandai 
sorana." 

6 Oda iarti simendengkoh idi codiin 
nibaing Jesus i. 

7 Nai nina Jesus nola mo, "Situhunna ngo 
sikudokken èn: Aku ngo pèntu biri-biri i. 

8 Karina kalak siroh i lebbènKu, 
pennangko ngo i janah pendaus, janah 
oda idengkohken biri-biri i sora kalak i. 

2 Aku ngo pèntu i. Barang isè mbengket 
arap Aku, njuah-njuah ngo ia; karuar 
masuk mo ia janah terrolih pangaan. 

10 Ukum pennangko, roh ngo ia pellin 
lako mennangko sambing, memmunuh 
bak mencèdaken. Tapi ukum Aku roh, lako 
merrèken kenggelluhen mertinèncuk ngo 
taba kalak simendengkohken sorangku. 

11 Aku ngo permakan burju. Iberrèken 
permakan burju i ngo kessahna 
mengkepkep biri-birina. 

12 Tapi ukum permakan sinigaji siso 
sidasa biri-biri i, mula idah roh sorigala, 
mperrus mo ia mennadingken biri-biri i. 

Gabè ijerngemmai sorigala idi mo biri-biri i 
janah ipersuragè. 

13 Mperrus mo ia, kumarna pellin 
mengharapken gaji idi sambing ngo kessa 
memmaing asa karèjo ia, ukum biri-biri 
idi, oda iparduliken. 

14 Aku ngo permakan burju. Tosè bagè 
Bapa menandai Aku, janah Aku menandai 
Bapa, 

1> bagidi ngo Aku menandai biri- 
biringKu, janah itandai biri-biringKu 
i ngo Aku. Kuberrèken ngo kessahKu 
mengkepkep biri-biringku. 

16 Lot dèng ngo biri-biringKu sidèban 
siso i kandang èn nai; biri-biringKu i pè 
kuuluken ma ngo, janah idengkohken 
ngo sorangKu. Gabè sada pulungen mo 
karinana kalak i, janah gabè sada ngo 
mermakan kalak idi. 

17 Ikekelengi Bapa ngo Aku, kumarna 
Kuberrèken kessahKu, asa kujalo nola i 
mengolihi. 

18 |sè poda ndorok mengerampasi 
kessahKu, bangku nai. Tapi merkitè 
selloh ukurku ngo kuberrèken kessahku 
i. Merkuasa ngo aku merrèken, janah 
merkuasa ma ngo Aku menjalosa 

mengolihi. Idi mo ulaan sikujalo bai Bapa 
nai." 

19 Merkitè kata nidokken Jesus i, gabè 
petongkah sora ma mo kalak Jahudi. 

20 Mèduk ngo kalak i mendokken, 
"Isellapi sètan ngo la. Gila ngo la. Man 
kadè pedengkoh-dengkohen ndènè i?" 

2! Dèba mendokken, "Oda ngo rana 
nisellapen sètan bagidi. | dikè mo ndorok 
ibuka sètan mata kalak sipètung gabè 
merpendidah?" 

22 Nai dapet mo tikkina Pèsta memengket 
Bages Dèbata i Jerusalem. Enggo mosim 
mbergoh tikanna idi. 

23 Merdalan-dalan mo Jesus i emper si 
Salomo, i Bages Dèbata. 

24 Nai roh mo kalak Jahudi mencingkoisa 
ninganna mendokken taba Jesus, "Sadikè 
dekkah nai dak ibelli Kono kami ragu? 
Ntangkas mo bagahken bai nami, 
mula Kono ngo tuhu Raja Sipaluah 
niperbagah-bagah Dèbata!" 

25 laloi Jesus mo, "Enggo ngo Kubagahken 
taba kènè tapi oda percaya kènè. Karina 
ulaan sikuula merkitè-kitè gerar BapangKu 
idi ngo memmagahken terrèngèt Aku. 

26 Tapi oda percaya kènè, kerna oda 
biri-biringKu kènè. 


YOHANES 10.27-33 66 


27 |dengkohken biri-biringKu ngo 
sorangKu. Kutandai ngo kalak i, janah 
lèkutken kalak i ngo Aku. 

28 Kuberrèken ngo kenggelluhen soh mi 
amman sumendanh bai kalak i. Oda mo 
binasa kalak i soh mi amman sumendah. 
Isè poda terbakinsa mengerampasi kalak 
idi i tanganKu nai. 

29 Ai belgahen ngo BapangKu 
simemerrèken kalak i bangKu, daripada 
sidèban, barang isè pè i. Asa isè poda 
ndorok mengerampasi kalak idi ibas 
gemgemmen Bapa nai. 

30 Ai sada ngo Aku dekket Bapa i." 

31 Nai mèter ibuat kalak Jahudi mo batu 
naing mementiri Jesus. 

32 Tapi nina Jesus mo taba kalak idi, "Idah 
kènè ngo Kuulaken bagidi buèna ulaan 
simerandal sinidokken BapangKu mahan 
ulankenKu; ibas karinana ulaan singgo 
kuulaken idi, ulaan paina memmaingken 
asa naing ibentiri kènè Aku?" 

33 Nai ialoi kalak i mo, "Oda ngo 
kemulihken ulaan mendè i asa naing 
kubentiri kami Kono, tapi kumarna ilèai 
Kono ngo Dèbata. Jelma ngo kono, tapi 
ipessobok kono nola diriMu bai Dèbata!" 

34 Gabè ialoi Jesus mo kalak i, "Otang 
tersurat ngo ibas Bukku pati-patiin ndènè; 
bagèen ngo idokken Dèbata, 'Dèbata ngo 
kènè'? 

35 Karinana ngo kita mengaku; karinana 
sitersurat ibas Bibèl, oda ndorok mondar 
i. Asa mula taba kalak simenjalo kata 
Dèbata, idokken Dèbata, kalak idi dèbata, 

36 kasa idokken kènè Aku mengelèai 
Dèbata? Padahal ipilih Bapa i ngo Aku 
janah iutus mi dunia èn. 

37 Mula oda Kuulaken ulaan Bapa, ulang 
kènè percaya taba Aku. 

38 Tapi kerna Kuulaken ngo ulaan Bapa, 
tukasi pè nemmu oda tok kènè bangku, 
merkitè-kitè ulaan siKuulaken idi mo 
nemmu giamken kènè kennah percaya, 
asa ibettoh kènè, ibagasen Bapa i ngo 
Aku, janah ibagasen Aku ngo Bapa idi." 

32 Jadi naing mo itangkup kalak i Jesus, 
tapi maluah ngo ia i tangan kalak idi nai. 

40 Balik mo Jesus mi Kepar Laè Jordan, mi 
bekkas si Johanes tikala iperidiken jelma 
nterrem, janah merrian i sidi mo ia. 

41 Mèduk ngo kalak merrohen mendahisa 
janah mendokken, "Ukum si Johanes, oda 
lot memaing tanda kelengangen tapi tuhu 

ngo karina nidokken si Johanes tersèngèt 
kalak ènda." 

42 Mèduk ngo kalak gabè percaya taba 
Jesus i sidi. 

] ] ' Lot mo sada kalak simersakit 

mergerar si Lazarus. | Betania ngo 
kutana rebbak dekket si Maria bak si 
Marta turangna i. 

2Si Maria imo simeminaki nèhè Jesus 
merkitè minak mur, janah mengelapui 
merkitè bukna. 

3 Duana ngo kalak simerkaka-kuanggi 
i magahken berrita mersakit turangna 
i bai Jesus, "Tuhan, mersakit ngo 
supan-supanmu nikekellengen atèmu i." 

“Idengkoh Jesus kessa mo berrita i, nina 
mo, "Oda ngo kemmatèen ujung sakitna 
i, tapi asa mersangap ngo gerar Dèbata, 
janah kumernaken i mo asa mersangap 
Anak Dèbata." 

> Ngkelleng ngo atè Jesus midah si Marta 
bak taba anggina si Maria bang taba si 
Lazarus pè. 

STapi enggo pè ibettoh Jesus mersakit 
si Lazarus i, ndong dèng ngo ngo la i 
bekkasna i dua ari nai. 

’ Enggo kessa i, nina Jesus mo taba 
sisinNa, "Ita kènè mo balik mi Juda." 

8 Nai nina sisinna i mo mengaloi, "Rabi, 
rembaru dèng naing ibentiri kalak Jahudi 
kono dekket batu, keppèken naing iolihi 
Kono dèng ma mi sidi?" 

2"Qtang sipuluh dua jom ngo sidari?" 
nina Jesus. "Oda nggèut terdengdeng 
kalak simerdalan mahar, kerna idah ngo 
penendang dunia èn. 

10 Tapi barang isè merdalan tikan gellap, 
terdengdeng ngo ia, ai oda lot penendang 
bana." 

11] mo idokken Jesus. Nai nina nola dèng 
ma mo, "Enggo meddem supan-supanta 
si Lazarus, laus mo Aku mendunaoisa." 

12 Nai nina sisinna i mo, "Tuhan, mula 
terpeddem ngo si Lazarus i, lako njuah 
mo i." 

13 Keppè ukum maksud Jesus, enggo ngo 
matè si Lazarus. Tapi ukum dok atè kalak 
idi terpeddem sambing ngo. 

14 Kerna naidi ntangkas mo ibagahken 
Jesus, "Enggo matè si Lazarus. 

13 Tapi tuahna mo oda i sidi Aku tikanna 
idi kerna sellohen ngo bagidi, asa percaya 
kènè. Kita kènè mo laus mendahisa 
bagèndari." 

16 Nai nina si Tomas nidokkenna ma 
Didimus (leppa) mo taba sisiin, "Laus ma 
mo kita, asa rebbak matè kita dekketSa!" 

17 Tikan soh Jesus mi sidi, enggo mo 
empat ari dekkahna si Lazarus idi itanem. 

18 Daoh Betania i Jerusalem nai kira-kira 
tellu batu (dua pal). 

19Toko ngo mèdukna roh kalak i 
Jerusalem nai lako mengapoi si Maria 
dekket si Marta, kemulihken permatè 
turangna si Lazarus i. 

20 Ibettoh si Marta kessa mo enggo roh 
Jesus, mèter karuar mo ia menimbaki 
Jesus. Tapi ukum si Maria tading ngo i 
bages. 

21 Nina si Marta mo taba Jesus, "Tuhan 
ukum isèn kin kono, oda matè turangki. 

22 Tapi tukasi pè bagidi kubettoh ngo, 
bagèndari pè iberrèken Dèbata ngo bamu 
barang kadè sambing pè ipido kono." 

23"Nggelluh ngo mengolihi turangmu i," 
nina Jesus taba si Marta. 

24laloi si Marta mo, "Kubettoh ngo balik 
nggelluh si Lazarus i segen, tikan karinana 
kalak simatè ipegelluh tupung Ari Kiamat." 

25"Aku ngo memerrèken kenggelluhen 
dekket pekèkèken kalak simatè; barang 
isè percaya taba Aku, nggelluh ngo ia 

tukasi pè enggo matè," nina Jesus taba si 
Marta. 

26 "Kalak singgelluh janah percaya 
taba Aku, oda ngo matè ia soh mi 
amman-sumendah. Percaya ngo kono isi?" 

27 "Uè Tuhan, percaya ngo aku. Kono ngo 
Mesias, Anak Dèbata, Raja Sipaluah roh mi 
dunia èn." 

28 Enggo kessa idokken si Marta ranana 
idi, laus mo ia mengaleng si Maria anggina 
i, ikosikken mo mbangsa, "Enggo roh Guru 
i, IKkusoken ngo tersèngèt kono." 

22 Mendengkoh i, mèter cènder mo si 
Maria, sagal-sugul mo ia mendahi Jesus. 

30 Oda dèng ngo soh tikanna i Jesus mi 
rumah. Tong dèng ngo la i bekkas simbak 
dekket si Marta i. 

31 Idah kalak Jahudi siroh mengapoi silot 
i bages i mo kèkè si Maria janah rada-rudu 
mi ruar; gabè ièkutken kalak i mo ia, ai 
idok kalak i laus mi kuburen ia lako tangis. 

32 Soh kessa si Maria janah idah kessa 
Jesus ninganna idokken, “Tuhan, ukum 
isèn kin Kono, oda ngo matè turangki!" 

33 Idah Jesus kessa mo tangis si Maria 
bak kalak Jahudi siroh rebbak dekket si 
Maria i, mellui kalohon mo atè Jesus. 

34 Ikusoi Jesus mo kalak i, "Idikè ngo ia 
ikuburken kènè?" Nai nina kalak i mo, 
"Roh mo kono mengidah, Tuhan!” 

35 Nai tangis mo Jesus. 

36 Gabè nina kalak Jahudi mo, "Tengen 
mo ngkelleng atèna taba si Lazarus i!" 

37 Tapi lot ma ngo dèba mendokken, 
"Kalak sipètung gabè merpendidah ngo 
ibaing, oda ngo ndia tersondatsa, asa 
ulang matè si Lazarus i?" 

38 Ibagasen bonek kalohoon, idahi Jesus 
mo kuburen i. Bagè liang ngo kuburen i, 
itutup dekket batu mbellen kalohoon. 

39"Pesisi kènè mo batu i," nina Jesus. 
Tapi ialoi si Marta mo, "Tuhan, enggo 
empat ari ia itanem, tentu enggo mbau i!" 

40 Idokken Jesus mo taba si Marta, "Otang 
enggo Kudokken bamu: Mula percaya 
kono, idah kono ngo kemmuliaan Dèbata!" 

4! Nai ipesisi kalak i mo batu tutupna i. 
Itarè Jesus mo mi langit ninganna idokken, 
"lalè Pa, kudokken mellias atè bamu, kerna 
idengkohken Ko pengidonKu. 

42 Kubettoh ngo dak idengkohken 
Kono ngo pengidonKu, tapi Kudokken i, 
kumarna jelma nterrem silot i sèn ngo; asa 
percaya kalak idi, Kono ngo pasulakken 
Aku." 

43 Enggo kessa i idokken Jesus bagidi, 
nggang mo idiloken, "O Lazarus, karuar 
mo kono!" 

44 Nai mèter karuar mo tuhu si Lazarus 
sienggo matè i kin. Merbalut dèng ngo 
tangan bak nèhèna dekket kaèn kapan, 
janah abèna pè mertutup dèng ma ngo 
tong. "Osari kènè mo kaèn kapanna i," 
nina Jesus taba jelma nisidi, "asa merdalan 
ia." 

45 Mèduk ngo kalak Jahudi siroh 
mengapoi si Maria i gabè percaya taba 
Jesus, enggo kessa idah kalak i simasa i. 

46 Tapi lot ma ngo dèba bai kalak i nai 
mendahi Parisè lako magahken sinibaing 
Jesus i. 

47 Kumarna naidi, runggu mo kalak Parisè 
dekket imam-imam ekuten bagidi ma pè 
dekket runggu mbellen, nina mo, "Bakunè 
mo sibakin? Ai toko ngo buèna tanda 
kellengangen ibaing kalak èn! 

48 Mula siebelli bagidi, gabè percaya mo 
kalak karina baNa. Ujungna roh nola mo 
kalak Rom lako menaban Bages Dèbata 
dekket bangsanta pè!" 

49 Nai mongkam mo sada kalak bai 
kalak i nai; imo si Kayafas, imam huntuun 

tahunna i, nina mo, "Kadè poda pana 
pemettoh ndènè. 

20 Oda ngo satdar kènè, lotiin ngo matè 
sada kalak mengkepkep bangsanta, 
daripada karinana nola bangsanta 
tumpat?" 

>l Idokken si Kayafas pè bagidi, oda ngo 
ipas ukurna nai sendiri i. Tapi kumarna 
imam huntuun ngo ia, tahunna idi, 
merralaten ngo ia, kennah matè ngo Jesus 
mengkepkep bangsa Jahudi. 

22 Oda pellin mengkepkep bangsa 
Jahudi sambing, tapi dekket ngo 
lako pepulungken bak peddemmuken 
dukak-dukak Dèbata simersèrak i. 

33 Mulai i sidi nai mo mertaki pengulu- 
pengulu Jahudi lako memmunuh 
Jesus. 

>4 Kumarna naidi, oda nèngè uè Jesus 
ntarar merdalan i Juda. Itadingken mo 
Juda, gabè laus mo ia mi kuta Efraim, i 
gembar padang gurun. I sidi mo la merrian 
rebbak dekket sisinNa. 

>> Enggo mo ndessing tikanna i Ari Raya 
Pèsta Paskah kalak Jahudi. Enggo mo 
nterrem kalak idi i suberri kuta nai laus mi 
Jerusalem, lako pepantingken dirina imo 

menguras, sinderrang makdèng dapet 
pèsta i. 

26 Sinderrang ibagasen Bages Dèbata 
kalak i, itulusi kalak i ngo Jesus. 
Mersikusoon mo kalak i samahsa, "Bakunè 
ngo dok atèmu? Roh ma ngo ndia la mi 
pèsta èn?" 

>/ Ninganna bagidi enggo iperèntahken 
imam-imam ekuten dekket kalak Parisè 
mendokken; barang isè bettoh-bettohen 
idikè Jesus, kennah ibagahken, asa 
itangkup la. 

] 2 l Ennem ari nai asa dapet Pèsta 

Paskah, laus mo Jesus mi Betania. 
| kuta i ngo merrian si Lazarus sienggo 
nung matè gabè ipegelluh Jesus nola. 

? Įjamu kalak i mo la i sidi. Si Marta pè 
dekket ngo merkebbas. Rebbak kundul 
ngo si Lazarus dekket Jesus mangan. 

3 Nai roh mo si Maria merembah minak 
narwatsu kira-kira sitengah litèr. Maharga 
kalohoon ngo minak i, nai iarirken mo 
minak i mi nèhè Jesus. Nai ilapui mo nèhè 
Jesus dekket bukna. Gabè baungkus mo 
bages i kumarnaken minak i. 

4 Sada ipas sisiin i nai imo si Judas 
Iskariot simenelbuh Jesus mendokken -- 

> "Kasa oda idèa minak i merharga 
tellu ratus riar, asa iberrèken tokorna i 
mengurupi kalak sincor?" 

SIdokken si Judas pè bagidi, oda ngo 
kalak sincor nisarihkenna, tapi kerna 
pennangko ngo ia. Nggati ngo ibuat 
kèpèng i bagut-bagut nijèmakna idi nai, 
ai la ngo memennep bagut-bagut i. 

7 Tapi nina Jesus mo, "Belli mo ibaing 
bagidi, ai dosken solo-solo mi ari 
permatèngKu i ngo nibaingna i. 

8 Dakdak ngo lot sincor i tengah-tengah 
ndènè." 

3 Nterrem ngo kalak Jahudi mendengkoh, 
i Betania ngo Jesus, gabè laus mo kalak 
idi mi sidi, oda pellin kumarna Jesus, tapi 
dekket ngo naing mengidah si Lazarus 
sienggo nipegelluh Jesus i simatè nai. 

10 Kumarnana idi ngo asa naing ibunuh 
imam-imam ekuten si Lazarus i; 

11 ai kemulihkensa ngo, enggo mèduk 
kalak Jahudi percaya taba Jesus. 

12 Sibarembenkenna nola, idengkoh 
jelma nterrem sienggo soh mi Jerusalem 
lako merpèsta Paskah idi mo enggo i 
tengah ndalan Jesus lako mi Jerusalem. 

13 Nai ibuati kalak i mo ranting bak 
bulung kayu, nai laus mo kalak i 

mennimbak-nimbak Jesus ninganna 
mengoang-ngoangken: "Hosianna, Poji 
mo Dèbata! Nipasu-pasu mo la siroh 
merkitè-kitè gerar Tuhan i, Ipasu-pasu 
mo Raja kalak Israel!" 

14 Nderrangna idi, enggo mo dapet Jesus 
sada kalodè bajar dèng, janah enggo mo 
kundul ia i babo kalodè i. Nai dapet mo 
bagè sitersurat ibas Bibèl: 

1> "Ulang kono mbiar alè berru Sion! 
Tengen mo Rajami memmasang sada anak 
kalodè!" 

16 Sinderrangna idi oda iarti sisiin 
Jesus dèng karinana i. Tapi enggo kessa 
ipesangap Jesus, merkitè kemmematèNa, 
gabè ièngèt kalak i mo kadè sinibaing 
ndèba tabaSa enggo tersurat ibas Bibèl 
tersèngèt diriNa. 

17 Jelma silot rebbak dekket Jesus tikanna 
ipegelluh si Lazarus i simatè nai idi pè, 
dak ngo mennukutken pemmaing Jesus 
bai jelma nterrem i. 

18 Kumarnana idi ngo asa merlausen 
kalak idi mendahi Jesus, kemmulihken 
tanda kellengangen nihanaken Jesus i. 

19 Gabè nina Parisè mo samah-samanhsa, 
"Oda lot nè kadè ndorok terbaing 

kita. Tengen mo, suberri dunia ngo 
mengèkutkensa!" 

20 Kalak si roh merpèsta mi Jerusalem i, 
lot ngo dèba kalak Junani. 

2! dahi kalak i mo si Pilipus, nina mo 
mbangsa, "Tuan sèkel ngo kami naing 
pejumpa dekket Jesus." (Si Pilipus imo 
asalna i Betsaida sini Galilea nai.) 

22 Nai idahi si Pilipus mo si Andreas, 
ibagahken mo i tabasa. Jadi rebbak laus 
mo kalak i sidua magahken i mendanhi 
Jesus. 

23 Nai nina Jesus mo taba kalak i, "Enggo 
dapet tikkina, Anak Jelma i ipesangap. 

24 Èngèt kènè mo mendè: Oda ganda 
pagè i ukum mak itanem mi tanoh i janah 
matè. Tapi enggo kessa matè ia, gabè 
mbuè mo buahna. 

25 Barang isè mengkellini kessahna, 
kemmagoon kessah mo ia. Tapi barang 
isè menelkangken kessahna i dunia èn, ia 
ngo sipegelluhkensa soh mi kenggelluhen 
siamman-sumendan. 

26 Barang isè naing mengkebasi Aku, 
kennah ièkutken ngo Aku, asa rebbak ia 
dekket Aku, barang i dikè pè Aku. Ai kalak 
simengèkutken Aku, gabè mersangap ngo 
ia ibaing Bapa." 


YOHANES 12.27-34 79 


27 "Mellui kalohoon ngo atèngKu, kadè 
mo ndia Kudokken? Kennah mo ndia 
Kudokken: lalè Pa, ulang mo padiat Aku 
menggongken kinidersa ènda? Tapi tupèh 
kumarna lako menggongken kinidersa èn 
ngo Aku asa roh. 

28 lalè Pa, pessangap mo gerarMu!" Nai 
terdengkoh mo sora i sorga nai, “Enggo 
mo Kupesangap, janah pessangapenKu 
nola dèng ngo!" 

22 |dengkoh jelma nterrem ni sidi ngo 
sora i, gabè nina kalak i mo, "Renggur ngo 
i." Lot ma ngo dèba mendokken, "Ah,oda! 
Malaèkat ngo mengeranai dekketSa!" 

30 Nai nina Jesus mo taba kalak idi, 
"Ukum sora siterdengkoh i, oda ngo lako 
bangKu i asa terdengkoh, tapi lako bai 
ndènè ngo. 

31 Enggo dapet tikkina ihukum dunia èn, 
janah bagèndari mo italuken perkuasa 
dunia èn. 

32 Luas Enggo kessa ipedates Aku gabè 
kuabin mo karina jelma taba Aku." 

33 |dokken pè bagidi, magahken bakunè 
carana la ipersilangken. 

34 Nai nina jelma nterrem i mo tabasa, 
"Mengèkutken Bukku Pati-patiin nami, 
nggelluh ngo Raja Sipaluah siniperbagah- 


YOHANES 12.35-39 80 


bagah isoh mi amman-sumendah. Kasa 
gabè idokken Kono, kennah ipedates ngo 
Anak Jelma idi i tanoh èn? Isè ngo Anak 
Jelma i?" 

35 laloi Jesus mo, "Sigejap nai ngo i 
tengah-tengah ndènè penendang i, 
merdalan mo kènè sidekkah nterrang 
dèng, asa ulang isangkemmi sigellap 
i kènè. Ai barang isè merdalan tikan 
gellap, oda ibettoh barang dempak dikè 
temburenna. 

36 Kepercayai kènè mo penendang i, asa 
gabè dukak-dukak kecihuren i kènè." 
Enggo kessa idokken Jesus bagidi, laus 
mo la i sidi nai, janah oda uè ia ntarar 
terridah bai kalak i. 

37 Tukasi pè enggo matcam bagèna 
tanda kellengangen ihanaken Jesus, 
ipetengen-tengen kalak idi, tapi laju ngo 
oda percaya kalak i bana. 

38 Asa merkitè bagidi, saut mo nidokken 
Nabi Jesaya: "lalè Tuhan, isè mo percaya 
mi sukuten nami? Taba isè ngo ipacidah 
kuasa Tuhan i?" 

39 Kumarna naidi ngo asa oda terbaing 
kalak i percaya, ai nina si Jesaya dèng ma 
ngo: 

40"Enggo kupepètung mata kalak i, 
janah enggo kupepihir ukur kalak idi; asa 
ulang merpendidah mata kalak i, janah 
asa ulang merpengantusi pikiren kalak i; 
asa ulang balik kalak i mendahi Aku, nai 
Kupemmalum mo kalak idi." 

4 Idokken si Jesaya pè bagidi terrèngèt 
Jesus, kumarna enggo idah kemmuliaan 
Jesus i. 

42 Tapi tukasi pè bagidi, mèduk ngo 
pengulu-pengulu kalak Jahudi percaya 
taba Jesus, tapi oda pang kalak i mengaku 
i sintarar, asa ulang iliplip kalak idi, ipas 
agama nai, ai mbiar ngo kalak i midah 
penguasa-penguasa kalak Jahudi. 

43 Ai lotiin ngo kalak i ipoji jelma daripada 
terrolih pemmojiin bai Dèbata nai. 

44 Nai ipegang Jesus mo sorana, "Barang 
isè percaya taba Aku, oda ngo pellin taba 
Aku ia percaya, tapi dekket ngo la percaya 
taba sipasulakken Aku. 

4 Janah barang isè mengidah Aku, 
mengidah sipasulakken Aku ngo la. 

46 Roh Aku mi dunia èn, tosè bagè 
penendang, asa karina sipercaya taba Aku 
ulang merrian ibagasen sigellap. 

47 Barang isè mendengkohken peddahKu 
tapi oda iulaken -- oda ngo Aku 

menghukumsa. Ai roh Aku oda ngo 
lako menghukum dunia èn, tapi lako 
paluahkensa ngo. 

48 Ai barang isè menulak Aku janah 
oda menguèi katangKu, enggo lot 
simenghukumsa, imo kata sienggo 
Kuruapken i; 

49 oda ngo ibas atè-atèngKu nai, tapi 
Bapa simengutus Aku ingo mendokken 
kadè sipatut dokkenkenKu. 

>0 Janah kenggelluhen ngo kataNa i. Asa, 
karinana siKuruapken i, tosè ngo i mi 
sinidokken Bapa mahan ruapenkenKu." 

] 3 I Sidari nai asa dung Ari Raya Paskah 

i, enggo ibettoh Jesus dapet mo 
tikkina, Itadingken mo dunia èn lako balik 
mendahi BapaNa. Enggo mo lkekellengi 
karina sitersoh baNa i dunia èn, janah soh 
mi puncana dak ikekelengi ngo kalak idi. 

2Tupung mo mangan Jesus bak sisinNa 
cibonna i. Ukum atè si Judas Iskariot, 
enggo mo ibengketti sibolis, janah enggo 
mo iniatken lako menelbuh Jesus. 

3 Ibettoh Jesus ngo nemmu enggo 
ipesakat Bapana tabaSa kuasa. Ibettoh ma 
ngo bai Dèbata nai ngo rohna la, janah 
kennah balik mi Dèbata. 

“Kerna naidi cènder mo la, italkasi mo 
jubahNa, nai iabitken mo bèsahen mi 
abak Na. 

> Nai iarirken mo laè mi sambung, Iborih 
mo nèhè sisinNa i, janah ilap dekket 
bèsahen niabitkenNa i. 

6Soh kessa mo la taba si Simon Petrus, 
mèter idokken si Simon Petrus mo, 
"Tuhan, mèter patut mo kono memmorih 
nèhèngku?" 

7 laloi Jesus mo, "Ukum bagèndari oda 
ngo iantusi kono dèng siKubakin èn, luas 
pè asa iarti kono i." 

8"Ulang mo alè Tuhan,” nina si Petrus 
taba Jesus. "Barang bakunè pè, ulang 
mo gabè Tuhan i nola morih nèhèngku!" 
Tapi nina Jesus mo mbangsa, “Mula oda 
Kuborih nènèmu, oda lot perdemuunmu 
dekket Aku." 

laloi si Simon Petrus mo, "Mula bagidi 
ngo Tuhan, ulang mo pellin nèhèngku 
sambing iborih kono, tapi dekket mo bak 
takalku!" 

!0"Ukum kalak sienggo merridi, enggo 
mo mpanting i karina. Oda perlu nèngè 
la kennah iborih, pellin nèhèna nai ngo 
kessa perlu iborih asa mpanting. Enggo 

mo mpanting kènè, tapi oda ngo karinana 
kènè," nina Jesus. 

11 (Ai enggo ngo ibettoh Jesus isè naing 
menelbuhSa. Kerna naidi ngo asa idokken, 
"Enggo ngo mpanting kènè, tapi oda 
karinana.”) 

12 Enggo kessa pul iborih Jesus nèhè 
kalak idi, Ipakkè nola mo jubahNa kin, nai 
kundul mo ia. Nai idokken mo taba kalak |, 
"lantusi kènè ngo kadè lapaten siKubaing 
ndai bai ndènè? 

13 |dokken kènè ngo Aku Guru janah 
Tuhan, tuhu ngo i; ai Guru janah Tuhan 
ngo Aku. 

14 Mula Aku ngo Tuhan janah Guru ndènè 
memmorih nèhè ndènè, kènèpè patut ngo 
mersiborihen nèhè. 

13 Kubaingken codiin idi bai ndènè, asa 
samah-samah kènè pè mencodi bagè 
sienggo Kubaingken i taba kènè. 

16 Èngèt kènè mo èn: Oda ngo 
belgahen hamba asa tuanna; janah 
oda ngo belgahen pasulaken dari pada 
sipasulakken. 

17 Enggo ibettoh kènè i bagèndari; mula 
ibaingken kènè bagidi, tuhu-tuhu mo 
kènè mersampang atè. 

18 Karina siKudokken èn taba kènè, oda 
ngo bai ndènè karinana i, ai Kubettoh ngo 
barang isè siKupilih. Tapi barang kadè 
sitersurat ibas Bibèl, kennah saut ngo i 
karinana, janah èn mo sitersurat i sidi, 
'Kalak sirebbak mangan dekket Aku ngo 
mengalo Aku.' 

19 Kubagahken i bai ndènè bagèndari, 
sinderrang madèng masa, asa enggo 
kessa masa idi, gabè percaya mo kènè, 
Aku ngo i sinidokkenna AKU LOT. 

20 Situhunna ngo siKudokken èn: Barang 
isè menjalo pasulakenKu, Aku ngo nijalona 
i. Janah barang isè menjalo Aku, Dèbata 
sipasulakken Aku i ngo nijalona." 

2! |dokken Jesus kessa mo bagidi, gabè 
mellui kalohoon mo atèna. Nai idokken 
mo, "Situhunna ngo siKudokken ènda; 
sada kalak bai ndènè nai ngo menelbuh 
Aku." 

22 Mersitengennen mo sisinNa i samahsa 
ninganna ibagasen perasaan oda 
mertentu. Oda ibettoh kalak idi, isè 
nimaksud Jesus i. 

23 Kundul ngo sisiin kekellengen atè 
Jesus i gembarna. 

24 Nai ia mo ikilap si Simon Petrus, 
asa ikusoken taba Jesus, tah siapaina 
nimaksud Jesus i. 

25 Nai ijolmiti mo Jesus, ikuso mo, "Isè 
ngo i Tuhan?" 

26 laloi Jesus mo, "Barang bai isè 
Kuberrèken roti siKusernepken èn, idi 
mo ia kalakna." Nai ibuat Jesus mo sada 
roti, isernepken mo mi bagasen caban; 
iberrèken mo roti i taba si Judas Iskariot. 

27 ljalo si Judas kessa mo roti i, mèter 
mbengket mo Sibolis mi bagasen dirina. 
Idokken Jesus mo tabasa, “Ndor mo bahan 
sinaing bahankenmu i!" 

28 Isè poda kalak i simangan i 
mengantusi, kasa idokken Jesus bagidi 
taba si Judas. 

22 Lot ngo dèba merdokatè, ipasulak 
Jesus si Judas lako mennokor siperlu 
mi pèsta idi, barang tah ipasulak Jesus 
ia mennaruhken kèpèng giam cituk 
taba kalak sincor, ai ia ngo mencèkèp 
bagut-bagut kalak idi. 

30 Enggo kessa ijalo si Judas roti i, mèter 
laus mo ia mi ruar, tapi enggo mo berngin 
tikanna i. 

31 Enggo kessa laus si Judas i, idokken 
Jesus mo, "Bagèndari mo mersangap Anak 

Jelma i. Janah merkitè-kitè la, mersangap 
ma mo Dèbata. 

32 Mula mersangap Dèbata merkitè-kitè 
la, lapè ipesangap Dèbata ma mo. Ndor 
nèngè mo i, ibakin Dèbata. 

33 Kènè dukak-dukakKu, oda ndekkah 
nèngè rebbak Aku dekket kènè, itulusi 
kènè mo Aku, tapi bagè sienggo Kudokken 
taba kalak Jahudi, bagidi ma ngo 
Kudokken taba kènè: Oda terdahi kènè mi 
bekkas sidahinKu i. 

34 Jalo kènè mo pati-patiin rembaru 
bangKu nai: Kennah mersikekelengen 
ngo kènè samah kènè. Bagè Aku 
mengkekelengi kènè, bagidi ma mo kènè 
kennah mersikekelengen. 

35 Mula mersikekelengen kènè, samah 
kènè, karina mo kalak bettohen magahken 
sisinKu kènè." 

36 |kusoken si Petrus mo, "Tuhan, naing 
laus mikè ko pana?" Nina Jesus mengaloi, 
"Naing laus ngo Aku mi sada bekkas, tapi 
oda terbaing kono mengèkutken Aku mi 
bekkas i. Tapi ukum luas, ièkutken kono 
mo Aku mi sidi." 

37 "O Tuhan, kasa oda ndorok kuèkutken 
kono bagèndari? Ai kebbas ngo aku lako 

matè pè, mengèkutken kono!" nina si 
Petrus. 

38 laloi Jesus mo, "Tuhu-tuhu ngo 
matè pè uè ngo ko lako megèkutken 
Aku? Kubagahken mo bamu: Sinderrang 
madèng takuak manuk berngin èn, enggo 
mo tellu kali iperso kono Aku, oda itandai 
kono nimu Aku!" 

] 4 I "Ulang pella bonek atè ndènè," 

nina Jesus taba kalak i. "Percaya mo 
kènè taba Dèbata, janah percaya ma mo 
kènè taba Aku. 

“Lumbang ngo bekkas i Bages Bapa. Laus 
pè aku mi sidi lako menghantari bekkas 
ndènè ngo. Oda pella kubagahken idi taba 
kènè, ukum oda ngo tuhu bagidi. 

3 Enggo kessa laus Aku menghantari 
bekkas bai ndènè, roh nola ngo Aku 
mengalengi kènè; asa barang i dikè Aku 
merbekkas, i sidi ma mo kènè merrian. 

“Ibettoh kènè ngo dalan mi bekkas 
sinaing dahinKu idi." 

> Gabè idokken si Tomas mo mbang 
Jesus, "Tuhan, oda ngo kubettoh kami 
barang dempak dikè kono laus, bakunè 
mo kami memettoh dalan laus mi sidi?" 

Slaloi Jesus mo, "Aku ngo dalan lako 
menandai Dèbata, dekket dalan asa terolih 

kenggelluhen. Sada poda ndorok soh 
mendahi Bapa, ukum mak merkitè-kitè 
Aku. 

7 Mula itandai kènè Aku, itandai kènè ma 
mo BapangKu. Mulai bagèndari nai, enggo 
mo itandai kènè la, janah enggo mengidah 
la." 

8 Nai idokken si Pilipus mo taba Jesus, 
"Tuhan, tuduhken bai nami Bapa i, asa 
puas ukur nami." 

9 Tapi ialoi Jesus mo, "Enggo mo bagi 
dekkahna Aku rebbak dekket kènè, laju 
dèng ngo keppè oda itandai kono Aku 
alè Pilipus? Barang isè mengidah Aku, 
mengidah Bapa i ngo la. Kasa idokken 
kono dèng, 'Tuduhken Bapa i bai nami?' 

10 Oda ngo percaya kono alè Pilipus, sada 
ngo Aku dekket Bapa, janah sada ngo Bapa 
dekket Aku? Karina siKudokken taba kono 
i, oda ngo tubuh ibas ukur-ukurKu nai i. 
Bapa nibagasen Aku i ngo mendokken i 
karinana. 

11 Percaya mo kènè, sada ngo Aku dekket 
Bapa, janah sada ngo Bapa dekket Aku. 
Mula oda terbaing kènè mengkettoki idi, 
ah, mak nèngè! Percaya mo kènè taba 
Aku, Kumarnaken sienggo Kuhanaken i. 

12 Situhunna ngo siKudokken èn: 
Barang isè tuhu-tuhu percaya taba Aku, 
bakinenna ngo bagè sienggo Kubakin i 
-- oda pellin bagi sambing tupèh — tapi 
buèen i sidi nai pè ndorok ngo ibaing, 
kumarna laus ngo Aku mendanhi Bapa. 

13 Asa barang kadè sambing ipido 
kènè merkitè-kitè gerarKu, Kuberrèken 
ngo i bai ndènè, asa mermulia Bapa 
merkitè-kitè Anak i. 

14 Pido kènè mo barang kadè merkitè- 
kitè gerarKu; Kuberrèken ngo i bai 
ndènè." 

> "Mula ngkelleng atè ndènè midah Aku, 
ulaken kènè mo pati-patinKu. 

16 Kupido mo bai Bapa, asa Iberrèken bai 
ndènè sada Pengurupi sidèban, simerian 
rebbak dekket kènè soh mi amman 
sumendanh. 

17 Tendi Dèbata ngo la sipetararken 
kebennaren tersèngèt Dèbata. Oda terjalo 
dunia èn Tendi Perbadia |, kerna oda idah 
dunia èn bak oda itandai dunia èn ia. Tapi 
itandai kènè ngo ia, kerna merrian rebbak 
dekket kènè ngo la, janah mersada dekket 
kènè mo la. 

18 Oda Kutadingken kènè mak merinang 
bak mak merbapa. Balik nola ngo Aku 
mendahi kènè. 

19 Sigejap nai ngo, oda idahen dunia èn 
nèngè Aku. Tapi idah kènè nola mo Aku. 
Janah kumarna nggelluh ngo Aku, kènè pè 
nggelluh ngo. 

20 Enggo kessa dapet arina, bettohen 
ndènè mo, sada ngo Aku dekket Bapa i, 
janah kènè sada ngo dekket Aku, janah 
Aku pè sada ma ngo dekket kènè. 

21 Barang isè menjalo janah mengulaken 
katangKu, ia ngo simerkelleng atè midah 
Aku. Ngkelleng mo atè BapangKu midah 
simengkekelengi Aku. Aku pè ngkelleng 
mo atèngKu midahsa, janah kupetandaken 
diringKu bana." 

22 Mengkuso mo si Judas (oda si Judas 
Iskariot) taba Jesus, "Tuhan, kasa taba 
kami ipetandaken kono diriMu, keppè oda 
taba dunia èn?" 

23 laloi Jesus mo, "Barang isè ngkelleng 
atèna midah Aku, iuèi mo peddahKu. 
Ngkelleng mo atè BapangKu midahsa. 
Nai roh mo Bapa rebbak dekket Aku 
mendahisa, janah merrian mo kami rebbak 
dekketsa. 

24 Barang isè oda mengkekelengi Aku, 
itulak ngo peddahKu. Oda ngo bangku nai 
peddah nidengkoh ndènè i, tapi peddah 
Bapa sipasulakken Aku i ngo. 

25 Kubagahken i karina taba kènè, 
sinderrang rebbak dèng Aku dekket kènè. 

26 Tapi Tendi Dèbata i, pengurupi 
sinipasulak Bapa merkitè gerarku, ia 
mo mengajarken taba kènè tersèngèt 
mi sagumama dekket pessèngètken 
taba kènè tersèngèt karinana sienggo 
Kugabahken idi bai ndènè. 

27 Damè ngo Kutadingken bai ndènè, imo 
damè silot bangku Kuberrèken bai ndènè. 
Oda ngo bagè niberrèken dunia èn ukum 
damè siKuberrèken i. Ulang kènè bulisah 
janah ulang mbiar. 

28 Enggo idengkoh kènè siKudokken 
i, 'Laus mo Aku, tapi roh nola ngo Aku 
mendahi kènè'. Mula tuhu ngkelleng atè 
ndènè midah Aku, kennah lolo ngo kènè 
mula laus Aku mendahi Bapa, ai belgahen 
ngo Bapa i asa Aku. 

22 Kubagahken kin i bagèndari taba kènè 
sinderrang madèng masa i karina, asa 
enggo kessa masa, gabè percaya mo kènè. 

30 Oda pella mbuè nèngè sinaing 
dokkenkenKu taba kènè, kerna enggo 

katikana roh penguasa dunia èn. Tapi oda 
ngo merkuasa ia bangKu. 

3! Tapi kennah masa ngo i karina asa 
ibettoh dunia èn, ngkelleng ngo atèngKu 
midah Bapa, janah kuulaken karinana 
sinidokken Bapa i taba Aku. Ita kènè mo, 
laus mo kita isèn nai." 

] 5 ' Nina Jesus dèng ma, "Aku ngo 

batang anggur situhunna, Bapa ngo 
sidasa pekken i. 

2Karina dahanKu siso merbuah igettap 
ngo; tapi karina dahan simerbuah, itunasi 
ngo janah ipebersih asa makin ratraten 
buahna. 

3Enggo mpanting kènè kumarna peddah 
siKupeddahken i bai ndènè. 

“Tettap mo kènè ibagasen Aku, asa Aku 
pè tettap ibagasen kènè. Oda ndorok 
merbuah dahan i ukum ibas kedirinna 
nai. Tapi ndorok merbuah ngo ia, mula 
nggelluh ia ipas batang idi. Bagidi ma ngo 
bang kènè pè, lebbè nggelluh ibagasen 
Aku ngo kènè, asa ndorok merbuah kènè. 

> Aku ngo batang anggur i, janah kènè 
ngo dahan-dahanna. Barang isè nggelluh 
ibagasen Aku, janah Aku ibagasensa, ia 
ngo merbuahken mbuè; ai ukum mak 

merkitè-kitèken Aku, oda lot terbahan 
kènè barang kadè pè. 

6 Barang isè oda nggelluh ia ibagasen 
Aku, igettap ngo ia janah ipatakken, 
nai gabè ngkerrah-kerring mo ia janah 
ipinumpukken mo asa itutungi mi api. 

7 Mula nggelluh kènè ibagasen Aku janah 
dak iulaken kènè peddahKu, ndorok mo 
kènè mengido barang kadè sambing taba 
Bapa, nai iberrèken mo sinipido ndènè i. 

8 Mula ratraten buah ndènè mersampang 
atè mo BapangKu, imo tandana tuhu-tuhu 
kènè sisinKu. 

?Kukekelengi ngo kènè bagè Bapa 
mengkekelengi Aku. Hot mo kènè 
mbagasen kelleng atèngKu i. 

10 Mula iuèi kènè katangKu, nggelluh 
ibagasen Aku mo kènè, codi bagè 
Aku nggelluh ibagasen ngkelleng atè 
BapangKu, kerna kuuèi kataNa." 

11 "Karinana Kubagahken i taba kènè, asa 
irasaken kènè sampang atèngKu, janah 
asa dom sampang atè ndènè. 

12 Èn mo peddahKu: Kennah 
mersikekelengen kènè, codi bagè 
Aku mengkekelengi kènè. 

13 Barang isè mengkekelengi denganna, 
kennah uè ia matè mengkepkep denganna 
l. 

14 Mula iulaken kènè siKudokken, 
denganKu janah supan-sulanKu mo kènè. 

1> Oda nèngè Kugerari kènè kandu, ai oda 
ibettoh kandu barang kadè ibahan tuanna. 
Kugerari mo kènè supan-supanKu, kerna 
karina siKudengkoh bai Bapa nai, enggo 
mo Kubagahken taba kènè. 

16 Oda ngo kènè memilih Aku. Aku ngo 
milih kènè, janah mennuruh kènè, asa 
laus kènè merbuah -- asa ratraten buah 
ndènè, janah asa hot buah ndènè i. Nai 
iberrèken Bapa mo bai ndènè barang kadè 
sambing ipido kènè merkitè-kitè Aku. 

17 Èn mo peddahKu: Kennah 
mersikekelengen kènè." 

18 "Mula ncego atè dunia èn midah kènè, 
èngèt kènè mo, enggo lebbèen kin Aku 
ikecegoken. 

19Ukum dunia èn kin sidasa kènè, 
ngkelleng ngo atè dunia èn midah kènè, 
janah gabè supan-supanna ngo kènè. Tapi 
enggo Kupilih kènè i dunia èn nai, jadi oda 
nèngè milik dunia èn kènè. Kumarnakenna 
i ngo asa ceggo atè dunia èn midah kènè. 

20 Èngèt kènè mo sienggo Kudokken 
idi taba kènè, "Oda ngo belgahen kandu 
daripada tuanna.' Salang Aku enggo idersa 
kalak idi, makinsa nola mo kènè mak 
idersa. Mula iuèi kalak i peddahku, iuèi 
ma ngo bang peddah ndènè pè. 

2! lulaken kalak i ngo karinana i 
taba kènè, kumarnaken sisinKu kènè; 
janah kumarna oda itandai kalak idi la 
simengutus Aku. 

22 Ukum oda kin roh Aku, janah mula oda 
kin sanga kupeddahken karinana i taba 
kalak idi, oda ngo merdosa kalak i. 

23 Barang isè merceggo atè midah Aku, 
ceggo ma mo atèna midah Bapa. 

24 Ukum oda dèng kin nung Kuhanaken i 

tengah-tengah kalak i siso nung ihanaken 
barang isè pè, oda ngo merdosa kalak 
idi. Tapi bagèndari enggo mo idah kalak 
i kadè siKuhanaken, tapi ncego ngo atè 
kalak i midah Aku, bang midah BapangKu 
pè. 
25 Masa pè karinana i, asa dapet ngo 
bagè sitersurat ibas Bukku Patiin kalak 
i, Ikecegoken kalak i ngo Aku, oda lot 
sebabna.' 

26 Pasulakenku mo taba kènè Pengurupi 
siroh bai Bapa i nai. la ngo Tendi 

sipetandaken kebennaren terrèngèt 
Dèbata. Roh kessa la, Isaksiken ngo 
terrèngèt Aku. 

27 Tapi kènè pè kennah ngo mennaksiken 
Aku, ai imulana nai ngo kènè enggo 
rebbak dekket Aku. 

I Kubagahken kin i lebbèen taba 

l 6 kènè, asa ulang gabè murak ukur 
ndènè. 

2Iliplip kalak i mo kènè i bages 
perguruun nai. Janah dapet nèngè mo 
tikkina, mengulaken lemmo atè Dèbata 
ngo ia dok atèna mula ibunuh kalak idi 
kènè. 

3 Ibaing kalak i bai ndènè bagidi, kumarna 
oda itandai kalak i dèng BapangKu, janah 
Aku pè makdèng ma ngo itandai. 

4Tapi bagèndari Kubagahken idi taba 
kènè, asa mula masa i luas, èngèt kènè 
mo, enggo Kubagahken kin taba kènè." 
"Oda nung dèng Kubagahken idi i mulana 
nai taba kènè, kumarna rebbak dèng Aku 
dekket kènè. 

> Tapi ukum bagèndari laus nè mo Aku 
mendahi simengutus Aku; tukasi pè 
bagidi, sada kalak poda kènè mengkuso, 
dempak dikè Aku laus. 

6 Bagèndari balikna nola ngo tupèh, ai 
gabè bonek nola ngo atè ndènè, kumarna 
Kubagahken idi taba kènè. 

? Tapi situhunna ngo siKudokken èn bai 
ndènè: Laba ndènè ngo mula laus Aku; ai 
ukum oda laus Aku, oda roh pengondiin 
i mendahi kènè. Tapi mula laus Aku, 
pasulakenKu mo la mendahi kènè. 

8Janah roh kessa la, lajari mo dunia 
èn tersèngèt pengantusiin lapaten dosa, 
kebennaren dekket hukum; 

3? ukum tersèngèt dosa, imo kumarna oda 
percaya kalak i bangKu; 

10 ukum tersèngèt kebennaren, imo 
kumarna laus Aku mendahi Bapa, janah 
oda idah kènè nèngè Aku; 

11 ukum tersèngèt hukum, imo enggo 
ihukum penguasa dunia enda! 

12 Macam dèng ngo nemmu bagèna 
sinaing Kubagahken bai ndènè, tapi ukum 
bagèndari oda dèng terjalo kènè i. 

13 Tapi mula enggo kessa roh Tendi 
i, imo la sipetandaken kebennaren 
tersèngèt Dèbata, itegu-tegu mo kènè 
lako menandai karina kebennaren. Oda 
ngo mengerrana la ibas diriNa sendiri nai, 
tapi iranaken ngo sinidengkohNa, janah 

bagahenkenna ma ngo taba kènè sinaing 
masa i podi ari. 

14 |pessangap ngo Aku, ai bagahenkenNa 
ngo taba kènè kadè sinijaloNa bangKu nai. 
153 Karinana silot bai Bapa, milikNa ngo 

l. Kumarna naidi ngo asa Kudokken; 
bagahenken Tendi i ngo bai ndènè, kadè 
nijaloNa bangKu nai." 

!6"Sigejap nai ngo kessa, oda idahen 
ndènè nèngè Aku, tapi sigejap nai nola 
ma, idahen ndènè nola ma mo Aku." 

17 Mendengkoh idi, gabè mersikusoon 
mo dèba sisiin idi samahsa, "Kadè ngo 
lapaten sinidokkenna banta i; sigejap 
nai ngo kessa, oda idahen ndènè nèngè 
Aku, tapi sigejap nai nola ma, idahen 
ndènè nola mo Aku? Bagidi mo dekket 
nidokkenna: 'Laus mo aku mendahi Bapa?" 

18 Dak ngo ikusoken kalak i: Kadè lapaten 
'sigejap nai? Oda siantusi tah kadè 
ranana!" 

19 |bettoh Jesus mo naing ikusoi kalak 
idi la, jadi Idokken mo taba kalak i, "Kasa 
mersikusoon kènè samah-samah kènè 
terrèngèt siKudokken: Sigejap nai ngo, 
oda idahen ndènè nèngè Aku, tapi sigejap 
nai nola ma, idahen ndènè nola mo Aku? 

20 Ntangkas mo kubagahken taba kènè; 
tangis mo kènè janah derru-derru, tapi 
lolo mo dunia èn. Bonek ngo kènè, tapi 
gabè mobah mo bonek atè ndènè i gabè 
sampang atè. 

2! Susah janah bonek ngo atè daberru 
lako menubuhken dukakna. Tapi enggo 
kessa tubuh dukakna i, gabè oda nèngè 
ngo ièngèt kinimpiahna i, ai mersampang 
atè mo ia kerna enggo itubuhken sada 
anak mbara mi dunia èn. 

22 Bagidi ma ngo bang kènè pè. Bagèndari 
bonek ngo kènè, tapi rebbak nola mo 
Aku dekket kènè, nai gabè sampang 
mo atè ndènè; janah isè poda ndorok 
mengerampasi sampang atè ndènè i bai 
ndènè nai. 

23 Dapet kessa mo ari i, oda pella 
mengkusoken barang kadè nengè kènè 
taba Aku. Kudokken mo bai ndènè: Barang 
kadè pè ipido kènè bai Bapa nai, iberrè 
ngo i bai ndènè merkitè-kitè gerarku. 

24 Soh bagèndari oda nung dèng kènè 
mengido barang kadè merkitè gerarkKu. 
Pengido kènè mo, asa menjalo kènè, janah 
asa dom sampang atè ndènè." 

25 "Karinana ènda Kuranaken bai ndènè 
merkitè-kitè codiin. Tapi roh nè mo 

tikkina, oda nèngè merkitè codiin Aku 
mengerrana taba kènè. Ntompel mo 
kuranaken bai ndènè tersèngèt Bapa. 

26 Tikan dapet ari i, mersodip mo kènè 
merkitè gerarKu mendahi Bapa lako bai 
ndènè, 

27 ai ngkelleng ngo atè Bapa midah kènè, 
kumarna ngkelleng atè ndènè midah Aku. 
28 Bai Bapa nai ngo asalkKu roh mi dunia 
èn. Tapi laus mo Aku menadingken dunia 

èn, lako balik mendahi Bapa." 

23 Nai nina sisiin i mo taba Jesus, 
"Bagèndari dèng ngo asa ntompel 
iranaken kono bai nami, oda nèngè 
merkitè codiin. 

30 Bagèndari enggo kubettoh kami, 
ibettoh kono ngo karinana, janah oda 
pella mengkuso nèngè kalak i mendahi 
kono. Kerna naidi, percaya ngo kami bai 
Dèbata nai ngo rohmu." 

3! Nai nina Jesus mo taba kalak i, 
“Bagèndari otang enggo percaya kènè? 

32 Èngèt kènè mo! Roh mo tikkina enggo 
mo roh i tupèh, isamburiahken mo kènè. 
Laus mo kènè balik mi bages ndènè 
gennep janah itadingken kènè mo sadaku. 
Tapi oda ngo sadaKu tupèh, ai Bapa i ngo 
denganKu. 

33 Karina i Kubagahken taba kènè, 
asa dom sampang atè ndènè, kumarna 
nggelluh kènè ibagasen Aku. Mpersuk mo 
lakap kènè ibakin dunia èn. Tapi tahanken 
kènè mo i sigejap, ai enggo kutaluken 
dunia èn!" 

] 7 'Enggo kessa idokken Jesus 

bagidi, itarè mo mi langit ninganna 
idokken, "lalè Pa enggo dapet tikkina 
bagèndari pesangap mo anakMu, asa 
ipesangap anakMu i Kono. 

2Tosè bagè Kono enggo merrèken 
kuasa taba Anak idi tersèngèt karina 
jelma singgelluh, asa Iberrèken Anak | 
kenggelluhen siamman sumendah taba 
karina jelma siniberrèkenMu i bana. 

3 Èn ngo kenggelluhen situhunna janah 
siamman sumendanh i, asa itandai kalak i, 
Kono ngo kessa Dèbata situhunna, dekket 
menandai Jesus Kristus Raja Sipaluah sini 
utusMu i alè Pa. 

“Enggo Kupesangap Ko alè Pa i babo 
tanoh èn merkitè enggo pul Kubakin 
karina bahaan nidokkenMu idi mahan 
bahanKu. 

> Kumarna naidi alè Pa, persangapi 
mo Aku bagèndari merkitè kemmuliaan 
sienggo Kurasai rebbak dekket Kono idi 

kin sinderrang makdèng ihanaken Kono 
dunia èn. 

SEnggo kupetarar gerarMu alè Pa taba 
jelma niberrèkenMu bangkKu i dunia èn. Ko 
ngo sidasa kalak idi, janah enggo ipesakat 
Kono kalak i taba Aku. Enggo mo iuèi 
kalak i peddahMu i alè Pa. 

7 Bagèndari ibettoh kalak i ngo enggo, 
karinana niberrèkenMu bangKu, Kono ngo 
sidasa i. 

8 Karina rana sinidokkenMu taba Aku, 
enggo Kupessoh taba kalak i, janah enggo 
mo ijalo kalak idi. Enggo ngo ntangkas 
ibettoh kalak idi, berkat bamu nai ngo 
Aku, janah percaya ngo kalak i, Kono ngo 
pasulakken Aku. 

9 Kalak i ngo Kusodipken, oda ngo dunia 
èn, tapi kalak i sienggo nipesakatmu 
bangKu idi ngo Kusodipken, ai Kono ngo 
sidasa kalak i. 

10 Karina milikKu, milik Bapa ngo i, janah 
karina milik Bapa, milikKu ngo i, janah 
mersangap ngo Aku i tengah-tengah 
kalak idi. 

11 Naing roh ngo Aku bagèndari mendahi 
Kono alè Pa. Oda i dunia èn nèngè Aku, 
tapi ukum kalak idi dak i dunia èn ngo 
tong. lalè Bapa Simbadia, permakani mo 

kalak idi ibagasen gerarMu, imo kuasaMu 
sienggo niberrèkenMu bangKu -- asa 
sada kalak idi bagè kita sisada i. 

12 Sidekkah rebbak dèng Aku dekket 
kalak i, Kupermakan ngo kalak idi 
ibagasen gerarMu — imo merkitè 
kuasaMu niberrèkenMu bangku. Enggo 
kujaga kalak i siniberrèkenMu bangku 
i, janah sada kalak poda lot mbalang 
kubakin, laènken sisada kalak sienggo 
nitentukenmu lako mago i, asa merkitè 
bagidi saut bagè sitersurat ibas Bibèl. 

13 Bagèndari roh mo Aku mendahi Kono 
alè Pa. Kudokken karinana i taba Kono, 
sinderrang i dunia èn dèng Aku; asa dom 
sampang atèngKku ibagasen kalak i. 

14 Enggo Kupesakat karina peddahMu i 
taba kalak i, janah ikosomi dunia èn ngo 
kalak i, kumarna oda milik dunia èn kalak 
i, tosè bagè Aku oda milik dunia èn. 

13 Oda ngo Kupidoken asa iabin Kono 
kalak idi i dunia èn nai tapi Kupidoken asa 
ilegenni Kono kalak idi ibas si jahat i nai. 

16 Tosè bagè Aku oda i dunia èn nai, bagi 
ma ngo bang kalak idi pè oda i dunia èn 
nai. 

17 Perbadia mo kalak idi i bagasen 
kebennarenMu, ai kataMu ngo 
kebennaren. 

18 Tosè bagè niutusMu Aku mi dunia èn, 
bagi ma ngo Kupasulak kalak i mi dunia 
èn, 

19janah mahan tebbus kalak idi 
Kuberrèken ngo diringKu taba Kono alè 
Pa, asa tuhu-tuhu kalak idi bagè nipilih 
baMu. 

20 Oda ngo pellin bai kalak i sambing 
Aku mersodip, tapi dekket ngo taba kalak 
sipercaya bangKu, kemmulihken sukuten 
kalak idi, 

2! asa gabè sisada kalak i karina, tosè 
bagè Kono ibagasen Aku, janah Aku 
ibagasen Kono, janah kalak idi sada 
ibagasen kita, asa percaya dunia èn, Kono 
ngo mengutus Aku. 

22 Enggo Kupersangapi kalak i merkitè 
kesangapen niberrèkenMu bangku, asa 
merkitè bagidi, gabè sada kalak i, 

23 tosè bagè kono pè sada dekket 
Aku, asa tuhu-tuhu kalak i sada, nai 
kemmulihkenna idi, gabè satdar dunia èn, 
Kono ngo alè Pa mengutus Aku, janah 
ngkelleng ngo atèMu midah kalak i, bagè 
ngkelleng atèMu midah Aku. 

24 lalè Pa, enggo ipesakat kono kalak 
i bangKu. Bagèndari pè, ipergeddo 
atèngKu, barang idikè pè Aku, dak 
rebbak nemmu kalak i dekket Aku, 
asa idah kalak i kemmulianKu; imo 
kemmuliaan niberrèkenMu bangku, 
kumarna ikekelengi Kono ngo Aku, 
madèngkin pè ihanaken Kono dunia èn. 

25 Alè Pa, Kono ngo sintèger i. Oda ngo 
itandai dunia èn Kono, tapi ukum Aku 
kutandai ngo Kono, janah ibettoh kalak èn 
ngo, Kono ngo mengutus Aku. 

26 Enggo Kupetandaken Kono alè Pa taba 
kalak i, janah dak bagidi ngo Kubaing, asa 
ndorok irasaken kalak i, ngkelleng ngo 
atèmu midah Aku." 

] 8 'Enggo kessa pul isodipken Jesus 

bagidi, laus mo la rebbak dekket 
sisinNa mi suberrang Laè Kidron. Lot 
ngo isidi pekken. Misidi mo Jesus rebbak 
dekket sisinNa. 

“Ukum si Judas penelbuh idi, ibettoh 
ngo i bekkas i, ai nggati ngo Jesus mi sidi 
pulung dekket sisinNa. 

3 Nai laus mo si Judas mi bekkas i 
menguluken sada nuhnuhen tenterra 
Rom bak perjaga Bages Dèbata, ipasulak 
imam-imam ekuten bak kalak Parisè. 

Lengkap ngo kalak i merembah senjata, 
suluh bak obor. 

“Ibettoh Jesus ngo karina sinaing masa 
baNa. Nai Idapetken mo kalak i ninganna 
idokken, "Isè ngo tulusen ndènè?" 

“laloi kalak i mo, "Jesus kalak Nazaret i 
ngo." "Aku ngo l," nina Jesus taba kalak i. 
Isidi ma ngo si Judas penelbuh i cènder 
rebbak dekket kalak i. 

SSinderrang idokken Jesus taba kalak 
i, "Aku ngo l," mèter sondar mo karina 
kalak i mi podi, janah mertonggalingen mi 
tanoh. 

7 Nai idokken Jesus mo mengolihi, "Isè 
ngo tulusen ndènè?" "Jesus kalak Nazaret i 
ngo," nina kalak i mengaloi. 

8"Enggo Kudokken taba kènè Aku ngo |," 
nina Jesus. “Asa mula Aku ngo sinitulusen 
ndènè, belli kènè mo kalak èn laus." 

3(Merkitè katana bagidi, saut mo 
nidokkenna i bagèen, "Alè Pa, isè poda lot 
mago Kubaing ibas sienggo nipessohMu 
mbang Aku inai.”) 

10 Nai mènter isintak si Petrus mo 
pedangna, ai tupung kin ngo ia 
merpeddang, itampul mo sada kalak 
naposo imam huntuun, sanga nggettap 

copingna kamuhun. Si Malkus ngo gerar 
naposo imam huntuun i. 

11 Nai idokken Jesus mo taba si Petrus, 
“Sembungken pedangmi! Otang kennah 
ngo Kuènum caban kinidersa niberrèken 
Bapa bangKu?" 

12 Nai mènter itangkup soridadu bak 
ekutenna dekket perjaga-perjaga kalak 
Jahudi mo Jesus, janah ilanggu. 

13 liring kalak i mo Jesus perlebbè 
mendahi si Hanas, simatua si Kayafas. Si 
Kayafas ngo imam huntuun tahun naidi. 

I4la ngo simendokken taba perkuasa 
Jahudi, lotiin ngo matè sada kalak 
megkepkep jelma nterrem, dari pada 
karinana nola tumpat bangsa i. 

13 Ukum si Simon Petrus dekket sisiin 
sisada kalak nai, dak ièkut-èkut ngo Jesus 
i podi nai. Mersitandaan ngo sisiin sisada 
kalak i dekket imam huntuun i; jadi dekket 
ngo ia mbengket rebbak dekket Jesus mi 
kasèan bages imam huntuun i, 

16 tapi ukum si Petrus i ruar ngo ia 
memèma, i pèntu. Balik mo mi ruar sisiin 
sisada kalak i, simersitandan dekket 
imam huntuun i. Mengerranai mo ia 
dekket naposo daberru penjaga pèntu, 

nai iarahken mo si Petrus mbengket mi 
bagasen. 

17 Nai nina daberru simenjaga pèntu i mo 
mbang si Petrus, "Èi, otang kono pè sada 
kalak ipas sisiin kalak adoi nai ngo?” laloi 
si Petrus mo, "Oda!" 

18 Kumarna enggo mbergoh kalohoon 
tikanna idi, gabè ilakati naposo dekket 
perjaga-perjaga Bages Dèbata mo api, nai 
cingko mo kalak i cidudu i gembar api i. 
Si Petrus pè dekket ma mo cènder i sidi 
cidudu. 

19 Nai ikusoi imam huntuun imo Jesus 
tersèngèt sisinNa bak tersèngèt peddahNa 
l. 

20 laloi Jesus mo, "Dakdak ngo Aku 
mengajari jelma nterrem i bages 
perguruun dekket i Bages Dèbata 
bekkas kalak Jahudi mertumpu. Oda Aku 
mboni-mboni mengerana. 

2! Kasa Aku ikusoi kono? Kalak idi 
sienggo mendengkoh peddahKu i mo 
kusoi, ai enggo ntangkas ibettoh kalak i 
siKupeddahken idi." 

22 Enggo kessa idokken Jesus bagidi, 
mèter iparap sada kalak perjaga ni sidi 
mo Jesus ninganNa idokken, “Kasa bagidi 
pengaloiMu taba imam huntuun i?" 

23 Nai ialoi Jesus mo ia, "Mula salah 
siKudokken i, bagahken salahna. Tapi 
mula tuhu ngo siKudokken i, kasa iparap 
kono Aku?" 

24 Nai ipasulak si Hanas mo mengiring 
Jesus mendahi si Kayafas imam huntuun i, 
tapi tong dèng ngo terlanggu. 

25 Ukum si Simon Petrus, tong dèng ngo 
cènder i sidi cidudu. Nai nina jelma nisidi 
mo mbangsa, "Otang kono pè sada kalak 
ipas sisinna i nai ma ngo?" Tapi iperso si 
Petrus ngo, nina mo, "Oda!" 

26 Nai nina sada kalak ipas naposo imam 
huntuun i idi nai mo, imo sincelket si 
nitampul si Petrus copingna i, "Kuidah 
ngo kono i pekken Getsemane i, rebbak 
dekketSa!" 

27 Nai idokken si Petrus mo, "Oda," -- 
janah tupung ibas katika i mèter takuak 
mo manuk. 

28 Nai itaruhken kalak i mo Jesus 
njengkas kalohoon i bages si Kayafas nai 
mi bages gubèrnur si Latus. Ukum kalak 
Jahudi i sendiri, oda ngo masuk mi bages 
i, asa ulang tersubang kalak i lako mangan 
pangaan Paskah i. 

22 Kerna naidi gabè karuar mo si Latus 
mendapetken kalak i, ikusoi mo kalak i, 

"Kadè pana pengaduun ndènè tersèngèt 
kalak ènda?" 

30 laloi kalak i mo, "Oda kutaruhken 
kami la mendahi Gubèrnur i ukum oda lot 
salahNa." 

3! Nai nina si Latus mo taba kalak idi, 
"Embah kènè mo la, janah hukum kènè 
la rembang mi agama ndènè!" Tapi ialoi 
kalak Jahudi imo, "Mengèkutken agama 
nami irarang ngo kami menghukum matè 
barang isè pè." 

32 (Masa pè i, asa saut ngo nidokken 
Jesus tersèngèt bakunè cara permatèna.) 

33 Nai balik mo si Latus mi bagesna, 
janah iarahken mo Jesus, nai ikusoi mo 
Jesus, "Raja ngo Kono?" 

34 laloi Jesus mo, "Turah i ukurmu nai 
ngo kuso-kusomu i, barang tah sidèban 
ngo mendokken i taba Kono?" 

35 laloi si Latus mo, "Kalak Jahudi ngo aku 
idah kono? Bangsamu dekket imam-imam 
ekuten ngo pesakatken Kono taba Aku. 
Kadè pana ibahanken Kono?" 

36 Nina Jesus mo, "Ukum kerajanKu idi, 
oda ngo bagè kerajaen dunia èn. Ukum i 
dunia èn nai kin ngo kerajanKu idi, tentu 
mengalo mo nemmu orangKu asa ulang 

ipesakat Aku mendahi kalak Jahudi. Tapi 
oda ngo i dunia èn nai kerajanKu i!" 

37 Nai mengkuso mo si Latus, "Mula 
bagidi, tuhu ngo Kono Raja?" laloi Jesus 
mo, "Bagè nidokkenmu i ngo, Raja ngo 
aku. Asa tubuh aku janah roh mi dunia èn, 
pellin sada ngo kessa tujunku; imo lako 
mengkesaksiken tersèngèt kebennaren. 
Barang isè roh i sibennar idi nai, ijalo ngo 
peddahKu." 

38 Nai ikusoi si Latus nola mo Jesus, 
"Kadè ngo kebennaren i?" Enggo kessa 
idokken si Latus bagidi, mi ruar mo ia 
mendahi kalak Jahudi, nina mo taba kalak 
i, "Kadè poda lot dapet aku salahNa. 

32 Tapi bagè kecemmalen ndènè, dak 
kupaluah ngo sada kalak siterkurung 
tupung Ari Raya Paskah. Uè ngo kènè asa 
kupaluah raja kalak Jahudi bai ndènè?" 

40 laloi kalak i mo ninganna isurakken, 
"Oda! Ulang paluah la! Si Barabas mo 
paluah lotiin!" (Ukum si Barabas i, 
pennamun ngo.) 

] 9 l Nai iarahken si Latus mo Jesus, 

idokken mo asa iligasi kalak idi ia. 
2Idandani soridadu nisidi mo dori mahan 
bulang-bulang, nai ibaing kalak i mo 
bulang-bulang dori i mi babontakal Jesus. 

Enggo kessa i, isellukken kalak i mo 
tabaSa jubah meharbu. 

3 Merrohen mo kalak i mendahi Jesus 
ninganNa idokken, "Njuah-njuah mo 
bamu alè raja kalak Jahudi!" Enggo kessa 
idokken bagidi mèter iparapi kalak i mo 
Jesus. 

“Nai mi ruar nola mo si Latus sikali nai, 
nina mo taba jelma nterrem i, “Tengen 
kènè mo kuarahken la mi ruar, asa ibettoh 
kènè oda lot dapet aku salah Na." 

> Karuar mo Jesus ninganna memakè 
bulang-bulang dori i janah memakè jubah 
meharbu. Idokken si Latus mo taba kalak 
idi, “Tengen kènè mo kalakna!" 

6 Idah imam-imam ekuten dekket 
perjaga-perjaga idi kessa mo Jesus, 
isurakken kalak i mo, “Persilangken, 
Persilangken mo la!" Nai idokken si 
Latus mo, "Embah kènè mo la janah 
persilangken kènè, ai kadè poda lot dapet 
aku salahNa." 

7 laloi kalak Jahudi mo, "Mengèkutken 
hukum nami, kennah merrutang kessah 
ngo la, ai idokken ngo diriNa Anak 
Dèbata." 

8Idengkoh si Latus kessa mo nidokken 
kalak idi i, makin mbiar mo ia. 

3lbengketti nola mo kantorna, janah 
ikusoi mo Jesus, "Idikè nai ngo Kono?" 
Tapi sip sambing ngo Jesus, oda ialoi 
barang kadè pè ikusoken. 

10 Nai idokken si Latus mo mbangsa, 
"Oda uè Kono mengaloi aku? Èngèt mo, 
merkuasa ngo aku paluahken Kono, janah 
merkuasa ma ngo aku mempersilangken 
Kono!" 

'! Nai ialoi Jesus mo, "Ukum oda 
Iberrèken Dèbata kuasa i bamu, kadè 
poda lot kuasamu bangKu. Kerna naidi, 
belgahen ngo dosa sipesakatken Aku, dari 
pada kono." 

12 |dengkoh si Latus kessa mo rana 
Jesus idi, makin itulusi mo dalan lako 
paluahken Jesus. Tapi muat nggangna 
mo isurak-surakken kalak Jahudi, "Mula 
ipaluah Kono la, oda dengan Kèsar i Kono. 
Ai barang isè mendokken dirina raja, 
musuh Kèsar i ngo ia!" 

13 Idengkoh si Latus kessa mo kata-kata 
idi, iarahken mo Jesus mi ruar. Kundul 
mo ia mi kundulen perhukumen mergerar 
Karosi Batu. (Kata Heber gerarna Gabata.) 

'4Tikanna idi kira-kira naing pukul 
sipuluh dua, ari perkebbasen mi Ari Raya 

Paskah. Idokken si Latus mo taba kalak 
idi, "Ènda ngo raja ndènè!" 

15 Nai isurakken kalak i mo, "Bunuh 
mo la! Bunuh! Persilangken mo la!" 

Nai nina si Latus mo, "Ipido kènè ngo 
kennah kupersilangken raja ndènè?" laloi 
imam-imam ekuten mo, "Oda lot raja 
nami laènken Kèsar i!" 

16 Nai ipessoh si Latus mo Jesus taba 
kalak i, asa ipersilangken. larahken kalak i 
mo Jesus, laus i sidi nai. 

17 Nai karuar mo Jesus, janah la sendiri 
ngo memersan kayu persilangNa i, 
lako laus mi bekkas mergerar "Bekkas 
Pertulanen". (Ukum i kata Heber igerari 
ngo Golgota.) 

18 Isidi mo la ilabangken kalak i mi kayu 
persilang. Rebbak dekketSa lot dèng ma 
ngo dua kalak nai sidèbanna Ipersilangken; 
sada kalak kan kambirangna janah sada 
kalak nai kan kamuhunna. Ukum Jesus i 
tengah-tengah ngo. 

191 babo silang Jesus idi, isuratken si 
Latus ngo sada surat bagèen katana, 
"Jesus kalak Nazaret Raja Kalak Jahudi." 

20 Mèduk ngo kalak Jahudi menjaka surat 
i, ai oda ndaoh bekkas Jesus ipersilangken 

idi i kuta nai. Isuratken ngo kata i, i kata 
Heber, kata Latin dekket kata Junani. 

2! Nai idokken imam-imam ekuten kalak 
Jahudi mo taba si Latus, “Ulang surat Raja 
kalak Jahudi, 'tapi suratken mo: Idokken 
kalak ènda, Aku ngo Raja kalak Jahudi."" 

22 Tapi ialoi si Latus mo, "Sienggo 
tersurat idi, tersurat mo!" 

23 Enggo kessa ipersilangken soridadu 
i Jesus, ibuat kalak i mo olesNa, ibagi 
empat mo i, gennep terolih sada bagian. 
Ibuat kalak idi ma mo jubahNa. Ukum 
jubahNa i, oda ngo merpenjarumen -- 
itennun sambing ngo i terruh nai mi babo. 

24 Nina soridadu i mo samahsa, "Ulang 
mo sigettap-gettap jubah i. Mertendung 
mo kita barang bai isè i." Masa pè 
bagidi, asa saut ngo nidokken Bibèl 
bagèen: "Ipella-pella kalak idi ngo 
olesKu. Mertendung ngo kalak i tersèngèt 
jubahKu." Janah tuhuna bagi ngo ibaing 
soridadu i. 

251 gembar kayu persilang Jesus i, 
cènder ngo inangNa, nangudaNa, si Maria 
sinibages si Kleopas dekket si Maria 
Magdalena. 

26 Tikan idah Jesus kessa enggo isidi 
inangNa dekket sisiin kekellengen atèNa, 

nina mo taba inangNa i, "Nangè, tengen 
mo, idi mo anakmi." 

27 Nai nina Jesus mo mbang sisinNa i, 
"Tengen mo: Idi ngo inangmi." Mulai isidi 
nai mo iarahken sisinNa i inang Jesus 
merrian mi bagesna. 

28 Enggo kessa bagidi, ibettoh Jesus 
mo enggo pul karinana, asa saut bagè 
sitersurat ibas Bibèl, Idokken Jesus mo, 
"Muas Aku." 

22 Lot mo isidi sada mangkuk dom 
anggur macem. Isernepken kalak idi mo 
lumut mi bagasen anggur macem i, nai 
idudurken kalak idi mo lumut i arap sada 
biski mi bibir Jesus. 

30 Enggo kessa iènum Jesus anggur 
macem i, nina mo, "Enggo merujung!" Nai 
ipetungkuk mo takalna lako mennohken 
tendina, nai mpostep mo kessahNa. 

31 Oda uè perkuasa kalak Jahudi dak tong 
kenna gantung bangkè kalak sienggo 
ipersilangken i ipas kayu silang tupung ari 
Sabat, kerna ari mbellen ngo ari Sabat i, 
kerna tikan ipersilangken i Jesus tupung 
ngo Ari Sinderrang madèng Sabat. Nai 
ipidoken kalak Jahudi mo taba si Latus asa 
ipenggelli nèhè kalak sitersilang i, janah 
ipesampur bangkèna i kayu silang i nai. 

32 Laus mo soridadu i memenggelli 
lebbèen nèhè sidua kalak sirebbak 
ipersilangken rebbak dekket Jesus. 

33 Tapi soh kessa mo kalak idi mendanhi 
Jesus, idah kalak I mo enggo matè keppè 
Jesus. Jadi oda nèngè pella ipenggel kalak 
i nèhèNa. 

34 Tapi ipantem sada kalak soridadu mo 
merkitè kujurna terruh rusuk silao Jesus; 
nai tiris mo laè merdengan daroh i ugah 
Jesus i nai. 

35 Kalak simengidah i sendiri ngo 
mennukutken i, asa percaya kènè, janah 
tuhu ngo nidokkenna i, ai ibettoh ngo 
mennukutken situhunna ngo ia. 

36 Masa pè karina idi asa dapet ngo 
nidokken sitersurat ibas Bibèl, "Sada poda 
tulanna ipenggel." 

37 Lot dèng ma ngo tersurat ibas Bibèl 
bagèen, "Itengen kalak simemantemsa i 
ngo la." 

38 Enggo kessa bagidi, roh mo si Josep 
kalak Arimatea mi hadeppen si Latus 
lako mengido bangkè Jesus. (Ukum si 
Josep ènda percaya ngo taba Jesus, tapi 
kumarna mbiar ia midah penguasa kalak 
Jahudi, oda ntarar ia percaya). Nai ipaduè 

si Latus mo ipesampur si Josep bangké 
Jesus. 

39 Si Nikodemus pè, imo siroh mendahi 
Jesus berngin-berngin, rebbakken ngo 
la dekket si Josep. lembah si Nikodemus 
ngo minak mur mersaor minak gaharu —- 
kira-kira tellupuluh kilo buèna. 

40 Duana ngo kalak i pelliasken bangkè 
Jesus, ibaluti mo dekket kaèn kapan 
rebbak dekket minak baungkus i, 
rembang mi adat mengkubur kalak Jahudi. 

41 bekkas Jesus ipersilangken i, lot 
ngo sada pekken. Lot ngo sada kuburen 
rembaru i pekken i, makdèng nung 
terpakkè lako mengkubur simatè. 

42 Kumarna ndessing ngo pendèban i, 
janah kumarna enggo naing dapet tikkina 
ari Sabat, gabè mi kuburen i mo ikuburken 
kalak idi bangkè Jesus. 

2 0 INjengkas kalohoon ari 
Minggunkenna idi, taridah 

bukbuk bettekken dèng, laus ngo si Maria 

Magdalena mi pendèban i. Soh kessa ia mi 

sidi, idah mo enggo mbuka kuburen i. 

“Nai lojang mo ia mendahi si Simon 
Petrus dekket sisiin kekellengen atè Jesus, 
nina mo taba kalak i, "Enggo ibuat dèba 

Tuhan ii pendèban nai, oda kubettoh 
barang mikè ibaing!" 

3 Nai berkat mo si Petrus dekket sisiin 
sada kalak nai mendahi kuburen i. 

“Rebbak lojang ngo kalak i duana, tapi 
lebbèen ngo soh mi kuburen i sisiin sisada 
kalak nai asa si Petrus. 

> Itengen kessa mo mi bagasen kuburen 
i, idah mo kaèn kapan i isidi, tapi oda pella 
ibengketti kuburen i mi bagasen. 

6 Soh ma mo si Petrus, mèter ibengketti 
mo mi bagasen kuburen idi, idah ma mo 
kaèn kapan i mergamparen, 

7 tapi ukum kaèn pemalut takal Jesus, oda 
rebbak gampar dekket kaèn sidèbankenna 
i; jaè ngo bekkasna gampar, janah 
merserpih. 

8 Nai ibengketti sisiin sisada nai ma mo 
kuburen i, imo sisiin perlebbè soh mi 
kuburen i. Idah ma mo karinana i, gabè 
percaya mo ia. 

9 (Tapi soh mi katikana idi pè, laju dèng 
ngo oda iarti kalak i sitersurat ibas Bibèl, 
simendokken kennah balik nggelluh ngo 
ia i kemmatèen nai.) 

10 Nai balik mo sisiin sidua kalak i mi 
kuta. 

11 Ukum si Maria dak tong ngo ia i 
gembar kuburen i janah tangis. Ninganna 
ia tangis idi, itengen mo mi bagasen 
pendèban idi, 

12 hai lot mo idah dua kalak malaèkat 
merpakèen mbulan. Sada kundul kan julu 
meddem, sada kalak nai kan tellagahen. 

13 Nai nina malaèkat-malaèkat i mo 
mbangsa, "Kasa tangis kono nange?" Nai 
laloi si Maria mo, "Ibuat simemmuat ngo 
Tuhanki, oda kubettoh tah mikè Ibaing!" 

14 Enggo kessa idokken si Maria bagidi, 
tumulih mo ia mi podi gabè idah mo Jesus 
cènder isidi, tapi oda ngo itandai, Jesus 
ngo keppèken i. 

1> |dokken Jesus mo tabasa, "Kasa tangis 
kono nangè? Isè itulusi kono?" Idokdok 
si Maria ngo penjaga pekken i ia, gabè 
nina mo mbangsa, “Mula kono ngo 
mengompatSa isènda nai, bagahken mo 
bangku idikè ia ibaing kono, asa kualengi." 

16 |dokken Jesus mo tabasa, "Maria!" Nai 
itengen si Maria mo Jesus gabè nina mo i 
kata Heber: "Rabuni!" (Mendok, alè Guru.) 

17 "Ulang dèng jamah Aku," nina Jesus, 
"Kerna madèng laus Aku mendahi Bapa. 
Laus mo kono mendahi anggingKu, 
bagahken mo taba kalak i: Laus mo Aku 

mendahi BapangKu janah Bapa ndènè, 
mendahi DèbatangKu janah Dèbata 
ndènè." 

18 Nai laus mo si Maria Magdalena 
memagahken i taba sisiin Jesus magahken 
enggo idah ia Tuhan i, janah Tuhan i ngo 
mendokken i karina tabasa. 

193 Enggo kessa gellap ari, i ari Minggu 
i dèng ma, merpulung mo sisiin Jesus 
i sada bages. Enggo mo igerruki pèntu 
bages i karina, kumarna mbiar ngo kalak 
i midah penguasa-penguasa Jahudi. 
Sintempu mèter roh mo Jesus janah 
cènder i tengah-tengah kalak i ninganna 
mendokken, "Damè mo bai ndènè!" 

20 Enggo kessa idokken bagidi, Ipacidah 
mo tanganNa dekket rusuk silaona taba 
kalak i. Idah kalak i kessa mo Tuhan i, 
sondel mo sampang atè kalak i. 

21 Nai iolihi Jesus nola mo mendokken 
sikali nai, "Damè mo bai ndènè. Tosè bagè 
ipasulak Bapa Aku, bagidi ma mo kènè 
Kupasulak." 

22 |dokken kessa bagidi, |sempulken mo 
kessahNa bai kalak i ninganna idokken, 
"Jalo kènè mo Tendi Dèbata. 

23 Mula isasa kènè dosa barang isè, 
enggo mo sasa i; janah mula ipehot kènè 
dosa barang isè, hot mo dosana i." 

24 Ukum si Tomas sada kalak ipas sisiin 
Jesus sisipuluh dua kalak idi nai, oda kin 
ngo rebbak dekket sisiin sidèbankenna i, 
tikan roh i Jesus. 

25 Nai isukutken sisiin i mo tabasa, 
“Enggo kuidah kami Tuhan i!" Tapi ialoi 
si Tomas mo kalak i, “Ukum oda kuidah 
pengellabangen i tanganNa i, janah ukum 
mak kucucukken jari-jaringku mi ugahna 
i, dekket mi rusuk silaoNa i, oda percaya 
dèng aku." 

26 Nai saminggu nai nola ma, merpulung 
mo sisiin Jesus i bages i, dekket mo 
si Tomas isidi. Karinana pèntu enggo 
igerruki. Tapi mèter roh mo Jesus cender i 
tengah-tengah kalak i mendokken, "Damè 
mo bai ndènè!" 

27 Nai idokken Jesus mo taba si Tomas, 
"Baing mo jari-jarimu misèn, janah tengen 
mo tanganKu. Doroken mo tanganmu 
janah cucukken mo mi rusuk silaongKu, 
ulang ragu kono. Percaya mo kono!" 

28 Nai mèter idokken si Tomas mo mbang 
Jesus, "Tuhanku janah Dèbatangku!" 

23 |dokken Jesus mo tabasa, "Kumarna 
idah kono ngo Aku asa percaya kono? 
Sayurntua ngo sipercaya bangku, tukasi 
pè oda idah Aku!" 

30 Matcam dèng ngo nemmu bagèna 
tanda-tanda sidèban ibaing Jesus, i 
hadeppen sisinNa i, tapi oda pella 
nisuratken idi ibas bukku èn. 

3! Karinana sinisuratken isènda, ukum 
nitèmbakna imo asa percaya kènè, 

Jesus ngo Raja Sipaluah niperbagah- 
bagah Dèbata, imo Anak Dèbata, janah 
merkitè-kitè percaya bana, gabè terrolih 
kenggelluhen mo kènè. 
2 ] 'Enggo kessa i ipacidah Jesus nola 
ma mo dirina sikali nai i biding 
Tao Tiberias. Bagèen ngo cara Jesus 
pacidahken dirina i: 

? Tikan sidari merpulung mo si Simon 
Petrus dekket si Tomas sinigerarenna ma 
si Leppa; si Natanael anak kuta Kana si ni 
Galilea, dukak-dukak si Zebedeus dekket 
dua kalak nai sisiin Jesus sidèban. 

3 Nai nina si Simon Petrus taba denganna 
i, "Laus aku lebbè menjala ikan." "Kami pè 
dekket ma mo," nina kalak i ma tabasa. 
Kebbas mo kalak i karina, janah ibengketti 
mo bungki lako berkat. Tapi suntuk 

bernginna idi kadè poda giam dapet kalak 
i. 

4Enggo kessa mendok mbincar 
mataniari, roh mo Jesus cènder i biding 
tao i; tapi oda itandai kalak i, Jesus ngo 
keppè i. 

> Idokken Jesus mo taba kalak i, "Lot ngo 
ikan ndènè alè pa?" "Oda lot," nina kalak i 
mengaloi. 

6 Nai nina Jesus mo taba kalak i, 
"Sampakken kènè mo jala ndènè i mi 
kamuhun bungki i, asa kennaan kènè." 
Mènter isampakken kalak idi mo jalana i, 
nai gabè mak terruah kalak i nèngè jalana 
i kumarna mbuè ikan ibagasen jalana i. 

/ Nai nina sisiin kekellengen atè Jesus 
mo mbang si Petrus, "Tuhan i ngo i," nai 
mèter iselluk si Petrus mo geddana (oda 
kin ngo ipakkè geddana), mèter mangkat 
mo ia mi laè i. 

8Sisiin sidèbankenna i pè merbungki 
mo mi darat ninganna mengeruah jala 
sienggo dom ikan i, ai oda nèngè ndaoh 
kalak idi i darat nai, kira-kira seratus 
mèter nai ngo kessa. 

9 Susur kessa mo kalak idi i bungki idi 
nai, idah kalak i mo enggo lot rara api i 

sidi janah ipanggang ikan i babona, bagidi 
ma dekket roti pè. 

10 |dokken Jesus mo taba kalak i, 
"Embahken kènè mo misèn dèba ikan 
sidapet kènè ndai." 

'! Laus mo si Simon Petrus mi bungki, 
iruah mo jala i mi darat. Dom ngo ikan 
mbelgah-mbelgah i ibagasen bungki i, 
buèna seratus limapuluh tellu ngkabuah. 
Tukasi pè bagidi buè ikan idi, oda pella 
meribak jala i. 

12 Nai nina Jesus mo taba kalak i, "Roh 
mo kènè mangan." Isè poda lot sisiin i 
mengkusoken, "Isè ngo kono?" Ai ibettoh 
kalak i ngo, Tuhan i ngo la. 

13 Nai ijolmiti Jesus mo kalak i, ibuat mo 
roti i, ipemberrèken mo taba kalak i. Ikan i 
pè bagi ma ngo ibaing. 

14 Èn mo petellu kaliken ipacidah Jesus 
dirina taba sisinNa, kessa nai balik 
nggelluh la i kemmatèen nai. 

1> Enggo kessa salpun mangan kalak i, 
idokken Jesus mo taba si Simon Petrus, 
"O Simon, anak si Jona, nggkellengen 
ngo atèmu midah Aku asa kalak ènda?" 
"Uè, Tuhan, ibettoh kono ngo ngkelleng 
atèngku bamu," nina si Petrus mengaloi. 

Nai idokken Jesus mo tabasa, "Permakani 
mo biri-biringKu." 

16 Pedua kaliken ikusoken Jesus mo 
bana, "O Simon anak si Jona, ngkelleng 
ngo atèmu midah Aku?" laloi si Somon 
Petrus mo, "Uè Tuhan, ibettoh kono 
ngo ngkelleng atèngku bamu." Nai 
idokken Jesus mo tabasa, "Permakani mo 
biri-biringKu." 

17 Nai ikusoi Jesus nola dèng ma mo ia 
petellu kaliken, "O Simon anak si Jona, 
ngkelleng ngo atèmu midah Aku?" Gabè 
marsak mo si Petrus kumarna sanga tellu 
kali ikusoi Jesus ia. Nai ialoi si Petrus 
mo, "Tuhan, Tuhan, ibettoh kono ngo 
karinana: Ibettoh kono ma ngo ngkelleng 
atèngku bamu." Nai idokken Jesus mo taba 
si Petrus, “Permakani mo biri-biringKu. 

18 Ntangkas mo Kudokken bamu; tikan 
poso dèng kono, kono ngo mengkokosi 
dirimu, janah lemmomu ngo barang 
dempak dikè kono laus. Tapi tua-tua 
kessa kono luas, idoroken kono mo 
tanganmu mpak sidèban, janah sidèban i 
mo mengèkèti kono, nai embah mo kono 
mi bekkas siso nikellemmokenmu." 

19 (Merkitè kata i, ibagahken Jesus 
ngo bakunè permatè si Petrus lako 

pesangapken Dèbata.) Enggo kessa 
bagidi, idokken Jesus dèng ma mo taba si 
Petrus, "Èkutken mo Aku!" 

20 Tikan tumulih si Petrus, idah mo i 
podina sisiin kekellengen atè Jesus. (la 
ngo sisiin kundul ndessing i gembar Jesus 
tikan mangan janah mengkuso taba Jesus, 
"Tuhan isè ngo naing menelbuh Kono?"”) 

2! |dah si Petrus kessa mo sisiin i, ikusoi 
si Petrus mo Jesus, "Tuhan, bakunè ngo ia 
luas?" 

22 laloi Jesus mo, "Mula pè Kupergeddo 
asa nggelluh ia soh mi pekirohKu luas, oda 
pella sarihenkenmu idi. Èkutken sambing 
mo Aku!" 

23 Kemulihkenna idi, gabè sar mo 
berritana, bai samah-saman sisiin Jesus 
i, oda matè sisiin idi. Keppèken oda 
ngo lot idokken Jesus, oda matè sisiin 
i. Ukum nidokken Jesus imo: "Mula pè 
Kupergeddo asa tettap ia nggelluh soh 
mi ari pekkirohKu luas, asa oda pella 
sarihenkenmu idi!" 

24 Sisiin idi ngo mengindangken 
tersèngèt karina simasa èn. la ma ngo 
simenuratken janah sibettoh ngo, bennar 
ngo sinidokkenna i. 

25 Matcam dèng ngo nemmu bagèna 
sinibaing Jesus. Ukum isuratken karinana 
i, dokatèngku oda siat suberri dunia èn 
mahan bekkas bukku si nisurat idi. 


Kisah Para Rasul 


] 1 Alè Teopilus! Ipas bukkungku 
perlebbè i enggo kupetterrang 
karinana sinibahan dekket sinipeddahken 
Jesus, kessa nai la kitebbennai bahanNa, 

“soh mi ari perlausna mi sorga. 
Sinderrang madèng laus mi sorga, 
enggo idokken kin taba apostèl-apostèl i 
merkitè kuasa Tendi Perbadia, imo apostèl 
nipilihNa i. 

3 Enggo kessa matè la janah balik 
nggelluh, nggati ngo Ipacidah dirina 
janah memmaing tanda-tanda dekket 
mengerana ibagasen empat puluh ari 
dekkahna, magahken tuhu-tuhu ngo la 
balik nggelluh. Idah kalak i ngo la janah 
mengeranai dekket kalak i tersèngèt 
kerajaen Dèbata. 

4Tikan sidari tupung pulung kalak | 
rebbak mangan, idokken mo taba kalak 
idi, "Ulang kènè laus i Jerusalem nai. Pèma 
kènè mo i sidi soh mi iberrèken Bapa 
niperbagah-bagahNa i mo bagè sienggo 
Kubagahken idi kin bai ndènè tikala i. 

>Laè ngo ukum iperidiken si Johanes 
taba kènè, tapi oda pella ndekkah nèngè, 
iperridi mo kènè merkitè Tendi Dèbata." 

SSinderrang mertumpu Apostèl i rebbak 
dekket Jesus, ikusoi kalak i mo la, “Tuhan, 
bagèndari mo pessuangenmu kerajaen i 
bai bangsa Israel?" 

7 Nai ialoi Jesus mo, "Bapa ngo 
menentuken arina dekket tikkina. Oda 
pella perlu ibettoh kènè i, ai kuasa Bapa 
ngoi. 

8 Tapi terolih kuasa ngo kènè, kumarna 
enggo senggep Tendi Dèbata bai ndènè. 
Gabè saksingKu mo kènè i Jerusalem 
dekket i suberri Judèa bak Samaria, soh 
mi punca dunia èn." 

9 Enggo kessa idokken Jesus bagidi, 
mèter terkèkè mo Ma mi sorga inelnelli 
kalak i, nai ikemkemmi hembun i mo la 
ipas penengennen kalak i nai. 

10 Sinderrang dak itarè kalak i dèng mi 
langit, sintempu mèter cènder mo dua 
kalak merpakèen mbulan i gembar kalak i. 

11 "Kènè kalak Galilea, kasa dak cènder 
kènè i sidi janah mennarè mi langit?" Nina 
taba kalak i. "Ukum Jesus sininelnellen 
ndènè laus mi sorga i mennadingken 

kènè, molih nola ngo ia luas, tosè bagè 
perlausna niidah ndènè ndai." 

12 Nai balik mo apostèl-apostèl i mi 
Jerusalem i Uruk Zaitun nai. Ukum daoh 
uruk Zaitun i Jerusalem nai, kira-kira sada 
batu ngo. 

13 Soh kessa kalak i mi Jerusalem, 
ibengketti kalak i mo sada bages, bekkas 
kalak i kiserrang, janah merrian mo kalak 
idi i bilik perdatès. Apostèl-apostèl i imo 
si Petrus dekket si Johanes, si Jakobus 
dekket si Andreas, si Pilipus dekket si 
Tomas, si Bartolomeus dekket si Mateus, 
si Jakobus anak si Alpeus dekket si Simon 
kalak Zelot bak si Judas anak si Jakobus; 

'“karinana ngo kalak i sada atè 
merpulung lako mersodip. Rebbak 
mersodip ngo kalak i dekket daberru- 
daberru bak si Maria inang Jesus, bagidi 
ma pè dekket anggi Jesus. 

1> Tikan sidari nderrang merpulung -- 
kalak i lot ngo roh kira-kira seratus dua 
puluh kalak buèna -- cènder mo si Petrus 
lako mendokken ranana, 

16"Kènè karina alè dengan! Kennah 
saut ngo kata sitersurat i bagasen Bibèl, 
sinidokken Tendi Dèbata merkitè si Daud, 

tersèngèt si Judas simenguluken kalak 
lako menangkup Jesus idi. 

17 Termasuk bilangenta ngo ukum si 
Judas i, janah terpilih kin ma ngo ia lako 
mengula rebbak dekket kita." 

18 (Ukum si Judas enggo mo kennaan 
tanoh mahan pendèbanna arap upahna 
menelbuh i. Ndabuh ngo ia janah 
matè, sanga mpustak beltekna janah 
merbincahcah ngo ginagatna. 

19 Karinana pengisi Jerusalem ngo 
bettoh-bettohen i. Kumarna naidi ngo asa 
igerari kalak i tanoh i ibagasen kata kalak 
i "Akeldama", lapatenna “Tanoh Daroh".) 

20 "Ai tersurat ngo ibukku Psalm bagèen: 
Gabè melongo mo bekkas idi, janah 
oda lot nèngè pengisina. Lot ma ngo 
tersurat bagèen, 'Belli mo isingkat sidèban 
bekkasna idi kin.' 

2! Kerna naidi kennah lot ngo tambah 
sada kalak nai mahan denganta gabè 
saksi, magahken ukum Tuhan Jesus 
enggo balik nggelluh i kemmatèen nai. 
Janah sienggo rebbak dekket kita ngo ia 
sidekkah Tuhan Jesus rebbak dekket kita, 

22 mulai si Johanes perridiken soh 
mi tikan laus Tuhan Jesus mi sorga i 
tengah-tengahta nai." 

23 Nai iusulken kalak i mo dua kalak 
mahan pilihen, imo si Josep nigerarenna 
ma Barsabas (igerari ma ngo ia si Justus), 
dekket si Matias. 

24 Mersodip mo kalak i karina, "lalè 
Tuhan, kono ngo menandai atè-atè bak 
pikiren jelma. Tuduhken mo barang siapai 
ngo ipilih kono kalak èn, 

25 lako menjalo ulaan pengendeng, imo 
gabè apostèl nitadingken si Judas sienggo 
ndabuh ipas ulaan idi nai janah enggo 
matè." 

26 Nai mersijemput sinisurat mo kalak i, 
gabè serrang si Matias mo. Jadi ipebangkit 
mo ia gabè apostèl rebbak dekket apostèl 
sisipuluh sada nai. 

2 ' Dapet kessa mo ari Pentakosta, 
merpulung mo jelma sipercaya i sada 
bekkas. 

2Sintempu mo terdengkoh sora i langit 
nai bagè sora angin ndor menempul. 
Merdengung ngo sorana mendomi bages 
kundulen kalak idi i. 

3 Nai idah kalak i mo tosè bagè dilah 
api merdalan, nai isenggeppi mo kalak i 
karinana. 

“Nai dom Tendi Dèbata mo kalak i, janah 
mèter mengeranai mo kalak idi ibas kata 

sidèban merguru mi pemmerrèken Tendi i 
bai kalak i mengkatakensa. 

> Tikanna idi nterrem ngo kalak Jahudi 
i merbagè-bagè nagerri silot i dunia èn 
merrian i Jerusalem. Kalak simenguèi 
Dèbata ngo kalak i. 

6 Gabè tersengget janah lengang mo 
kalak i mendengkoh apostèl i mengerana i 
kata kalak i gennep. 

/ Kumarna lengangna, gabè nina kalak 
i mo, "Otang kalak Galilea ngo kalak i 
karina simengeranai i? 

8 Kasa karina kita mendengkoh rana 
kalak i, i gennep katanta sendiri imo kata 
sinipakkènta i nagerinta? 

9 Ai kita roh i kuta Partia, Media, Elam, 
Mesopotamia, Judèa, Kapadosia, Pontus, 
Asia, 

10 Frigia, Pamfilia, Mesir, nagerri Libia si 
kan Kirene; dèba kita èn roh i Rom nai, 

11 dèba kalak Jahudi janah dèba bangsa 
sidèban sienggo masuk gabè agama 
Jahudi; dèba roh i Kreta dekket i Arab nai. 
lpas katanta gennep ngo sidengkoh kalak 
i mengeranaken kellengangen bak kuasa 
nibaing Dèbata!" 

12 Kumarna hèran janah lengangna kalak 
idi, nina mo samah-samahsa, "Merkadè 
ngo ndia i?" 

13 Tapi mengalingi ngo dèba, "Mabuk 
ngo kalak idi." 

14 Nai cènder mo si Petrus rebbak 
dekket apostèl si sipuluh sada kalak 
nai, nai ipegang mo ranana, nina mo, 
"Kènè alè dengan, kalak Jahudi dekket 
karina kènè simertumpu i Jerusalem! 
Dengkohken kènè mo janah bettoh kènè 
mo sikudokken èn. 

13 Oda ngo mabuk kami bagè nitukasken 
ndènè, ai pukul sibah siceggen dèng ngo 
bagèndari. 

16 Tapi enggo kin ngo ibagahken Dèbata 
narap Nabi Joel: 

17 Nina Dèbata ngo, 'I ari podi Kuarirken 
mo TendingKu bai karina kalak. Nai 
merralaten mo dukak-dukak ndènè janah 
isukutken taba kènè siKubagahken bai 
kalak i. Idah simatah daging ndènè mo 
siKupacidah bai kalak i. Lot mo nipi 
situa-tua ndènè, imo nipi siKuberrèken 
bai kalak i. 

18 Taba naposongKu — anak laki bak 
daberru pè -- Kuarirken mo TendingKu 

i ari i. Isukutken kalak i mo tersèngèt 
siKubagahken bai kalak idi. 

19 Kubaing mo tanda kelengangen i 
langit, janah oda nung masa bagidi i tanoh 
èn; imo daroh dekket api bak cèmber 
gellap tuiten. 

20 Nai mobah mo mataniari gabè gellap 
bulita, janah bulan i gabè mbara bagè 
daroh sinderrang madèng dapet Ari Tuhan 
i, enggo roh ari mbellen janah mermulia i. 

2! Ibas katika i, kalak sipingko-pingko 
taba Tuhan i, ipaluah ngo ia.' 

22 Kènè alè kaka anggi kalak Israel! 
Dengkohken kènè mo sikudokken èn: 
Ukum Jesus kalak Nazaret i, enggo kin 
ngo ipasulak Dèbata lako bai ndènè. 
Taridah ngo i merkitè kellengangen 
dekket kuasa nihanaken Dèbata merkitè 
Jesus i tengah-tengah ndènè. Ntangkas 
ngo idi ibettoh kènè. 

23 |pessoh Dèbata ngo ia bagè 
nipergeddoNa kin gabè ipersilangken 
janah ibunuh kènè merkitè tangan 
perjahat. 

24 Tapi ipegelluh Dèbata nola ngo 
la mengolihi i simatè nai. |bendut 
kemmatèen i ngo la tapi ipaluah Dèbata 

ngo la, ai oda mèter terrus tercèkèpen 
kemmatèen i la. 

25 Enggo kin ma ngo idokken si Daud 
tersèngèt Jesus bagèen: 'Dak kuidah ngo 
Tuhan i i hadeppenku; ai dak cènder 
ngo la i kamuhunku; asa ulang tergurtik 
barang kadè pè aku. 

26 Kumarna naidi ngo dak meroang- 
oang atèngku, babahku mengeruapken 
pemoji-mojiin; nai sennang mo dagingku 
èn memèma-mèma i pendèbaan. 

27 Ai oda ibelli Kono tendingku tading 
rebbak kalak sienggo matè. Oda ibelli 
kono naposoMu sibujur i macik soh 
mellala. 

28 Enggo ibagahken kono bangku dalan 
mi kenggelluhen situhunna. Uluk gati 
sampang atèngku kumarna dak ngo Kono 
rebbak dekket aku.' 

29 Kènè alè dengan, kudokken mo 
ntangkas janah ntompel taba kènè 
tersèngèt si Daud, bapanta simeppar kita 
i. Matè ngo ia janah ikubur; lot dèng ngo 
soh bagèndari kuburenna banta èn. 

30 Enggo sanga ibulabanken Dèbata 
tersèngèt sada kalak ipas pemparen si 
Daud nai, ipebangkit Dèbata gabè raja. 

Kumarna ibettoh si Daud ngo bulaban i 
janah kumarna nabi ma ngo ia, 

3! ibettoh ngo barang kadè sinaing 
bakinen Dèbata. Jadi enggo kin 
ngo ibagahken, ukum Raja Sipaluah 
niperbagah-bagah Dèbata, kennah balik 
nggelluh ngo i kemmatèen nai. Nina 
si Daud ngo: 'Oda ngo ibelli la tading 
i kemmatèen; oda ngo gabè mellala 
dagingNa sanga kerri!' 

32 Jesus i ngo sienggo ipegelluh Dèbata 
i kemmatèen nai. Karina ngo kami 
mengidanh i. 

33 Enggo ipekèkè ia mi bekkas 
sindatesna, janah iberrèken Dèbata ngo 
bana kuasa ninganna menjalo Tendi 
Dèbata sienggo iperbagah-bagah Bapa i 
kin. Janah sinidengkoh bak siniidah ndènè 
bagèndari imo jandi sienggo larirken 
Dèbata bai nami. 

34 Ukum si Daud oda ngo laus mi sorga, 
tapi nina si Daud ngo: 'Idokken Tuhan 
i ngo taba Tuhanku: Kundul mo kono i 
kamuhunKu èn. 

35 Pèma Kubaing karina musuhMu tunduk 
baMu.' 

36 Jadi bettoh kènè mo, karina kènè 
alè bangsa Israel, ukum Jesus sienggo 

nipersilangken ndènè i, ia ngo ipebangkit 
Dèbata gabè Tuhan janah Raja Sipaluah!" 

37 |dengkoh kalak i kessa mo kata i, 
bulisah kalohoon mo atè kalak i. Nai 
ikusoken kalak i mo taba si Petrus, bak 
taba apostèl-apostèl sidèbanna i. "Kadè 
mo bakinen nami alè dengan?" 

38 laloi si Petrus mo, "Tobat mo kènè ibas 
dosa-dosa ndènè nai. Janah kennanh iperidi 
ngo karinana kènè mi bagasen gerar 
Jesus Kristus, asa lampuni dosa-dosa 
ndènè. Nai iberrèken Dèbata mo bai ndènè 
hadiah, imo Tendi Dèbata. 

39 Ai lako bai ndènè dekket bai pinempar 
ndènè bak bai kalak simerrian i sindaoh 
ngo siniperbagah-bagah Dèbata i; imo bai 
karina kalak sinidokken Tuhan Dèbata roh 
mendahisSa." 

40 Bagidi mo ipeterrang si Petrus taba 
kalak i. Janah mèduk dèng ma ngo peddah 
idokken taba kalak i, asa ipaluah kalak i 
dirina ipas bangsa jahat idi nai, sinaing 
ihukum Dèbata. 

41 Nterrem ngo gabè percaya 
mendengkoh sinikataken si Petrus i, 
gabè iperridi mo kalak i. Nai gabè tambah 
mo bilangen sipercaya sidarinkenna i tellu 
ribu kalak. 

42 Mertuhu-tuhu ngo kalak i merguru 
taba apostèl-apostèl i. Ibagasen sada ni 
atè sada orjok mertumpu. Rebbak mangan 
mo kalak i janah rebbak mersodip. 

43 Mèduk kalohoon ngo tanda 
kellengangen ibaing apostèl-apostèl i, jadi 
gabè merkebiaren ngo kalak i karinana. 

44 Gabè sisada ngo kalak i sipercaya i 
karinana, janah gabè rebbak sisada milik, 
i milik sisada. 

4> Idèai kalak i ngo hartana dekket silot 
bana, janah ipembagiken ngo tokorna i bai 
kalak i karinana mengèkutken keperlunna 
gennep. 

46 Gennep ari ngo kalak i mertumpu i 
Bages Dèbata, merkerrin ngo sesser bages 
kalak i janah rebbak mangan ibagasen 
sampang atè janah ibagasen ncerrep ukur. 

47 Dakdak ngo kalak i memmoji Dèbata, 
gabè ikellemmoken karina jelma ngo 
kalak i. Gennep ari ngo tambah bilangen 
kalak i, kerna iberrèken Tuhan i ngo bai 
kalak i jelma sienggo ipaluah. 

l Tikan sidari laus mo si Petrus dekket 
3 si Johanes mi Bages Dèbata, pukul tellu 
ciboon, imo tikki lako mersodip. 

21 Pèntu simergerar 'Pèntu merandal', lot 
mo sada kalak daholi nitempuk sigading 

mulai tubuh. Gennep ari ngo ia itaruhken 
kadè-kadèna mi sidi lako mengido-ngido 
taba kalak siroh mbengket mi Bages 
Dèbata. 

3 [pido mo masèh atè bai kalak i nai. 

4 Nai inelnelli kalak i mo ia, janah nina si 
Petrus mo, "Tengen dempak kami!" 

> Nai itengen mo kalak idi, janah harap 
ngo atèna lot barang kadè berrènken 
kalak i bana. 

6 Tapi nina si Petrus mo mbangsa, "Ukum 
emmas barang pirak oda lot bangku. 
Tapi kadè silot bangku, kuberrèken mo 
bamu: Merkitè gerar Jesus kalak Nazaret i, 
merdalan mo kono!" 

7 Nai mènter iteggu si Petrus mo 
tanganna kamuhun lako mengurupisa 
cènder. Jadi mèter mergegoh mo nèhèna 
dekket mata-mata nèhèna i. 

8 Mèter simpusta mo ia cènder janah 
merdalan mo ia lumaus roh, mi sèn mi 
sadoi. Nai ibengketti mo Bages Dèbata 
rebbak dekket si Petrus dekket si Johanes; 

3ninganna merdalan i, mangkat- 
mangkat ngo ia ningan memoji-moji 
Dèbata. 

10 Ai itandai kalak i ngo ia simengido- 
ngido mbaru èn janah dak kundul i "Pèntu 

Merandal" i Bages Dèbata. Lengang ngo 
kalak i janah kagum mengidah simasa 
bana i. 

11 Karina ngo kalak i dak mengèkutken si 
Petrus dekket si Johanes. Nai soh kessa 
mo kalak i sitellu mi èmpèr simergerar 
"Èmpèr si Salomo", merrohen mo karina 
jelma i mencingkoi kumarna kagumna. 

12 idah si Petrus kessa mo jelma mbuè 
i, nina mo taba kalak i, "Kènè alè kalak 
Israel, kasa lengang kènè midah simasa 
èn? Mada ngo dok atè ndènè kumarna 
kuasa nami asa gabè merdalan jelma èn, 
barang kumarnaken burju nami menguèi 
Dèbata? 

13 Dèbata nisembah si Abraham, si Isak, 
si Jakob dekket empungta i ngo enggo 
pessangapken NaposoNa, imo Jesus. Jesus 
imo nipesakat ndènè taba penguasa janah 
itulak kènè i hadeppen si Latus, tikanna 
naing ipaluah si Latus la. 

14 Simbadia ngo ia janah bennar bana 
sènteng, tapi itulak kènè ngo la janah 
isessak kènè ngo si Latus asa ipaluah nola 
sada kalak pemmunuh mi tengah-tengah 
ndènè. 

1> Ibunuh kènè ngo la tukasi pè la ngo 
benna kenggelluhen bai karinana jelma. 

Enggo ipegelluh Dèbata nola la mengolihi i 
kemmatèen nai. Kami ngo saksi tersèngèt 
l. 

16 Kènè dengan enggo idah janah 
isaksiken kènè kadè simasa bai nitempuk 
sigading èn. Enggo mergegoh la janah 
malum, kemulihken percaya taba Jesus 
bak kuasaNa. Janah kumarna percaya mi 
gerar Jesus i ngo asa gabè malum iakap i 
hadeppen ndènè karina. 

17 Kènè alè kaka-anggi! Kubettoh ngo, 
ibaing kènè pè bagidi, kumarna oda 
ibettoh kènè ngo kadè sinibaing ndènè i, 
tosè bagè karina pengulu-pengulu ndènè. 

18 Merkitè bagidi, saut mo bagè nidokken 
Dèbata merkitè karina nabi-nabiNa arnia: 
Kennah menggong simpersuk ngo Raja 
Sipaluah i. 

19 Kumarna naidi, satdar mo kènè janah 
tobat ipas dosa-dosa ndènè nai, nai balik 
mo kènè mendahi Dèbata, asa isasa dosa 
ndènè. 

20 Roh mo Tuhan i mi perrukuren ndènè. 
Janah ipasulak Tuhan i mo Jesus roh 
mendahi kènè kerna enggo itentuken 
Dèbata kin ia gabè Raja Sipaluah. 

21 Kennah merian i sorga ngo ia lebbè, 
mèma iperimbaru Dèbata karinana bagè 

sienggo nidokkenna i merkitè nabi-nabiNa 
arnia. 

22 Nung ngo idokken si Musa, 'Nabi sada 
bagè aku èn, ipecèndek Tuhan Dèbata 
ndènè, i tengah-tengah ndènè idi nai; 
dengkohken kènè mo la. 

23 Barang isè oda mendengkohken 
nidokken nabi idi, kennah iliplip ngo ia i 
bangsa Dèbata nai janah ibinasaken.' 

24 Karina nabi sienggo nung 
memmagahken sinidokken janah 
niperbagah-bagah Dèbata mulai si Samuel 
nai soh mi nabi siroh i podi si Samuel, 
karina memeritaken tersèngèt jaman èn. 

25 Lako bai ndènè ngo alè dengan 
bagah-bagah Dèbata sinipesoh nabi- 
nabi. Ibas padan sinibaing Dèbata taba 
empung ndènè idokken Dèbata ngo 
taba si Abraham bagèen, 'Merkitèken 
pemparenmu, gabè terolih pasu-pasu ngo 
karina bangsa ni duniaèn.' 

26 Kemulihkenna idi ngo, asa ipilih 
Dèbata NaposoNa, janah ipasulak lebbèen 
mendanhi kènè, asa ipasu-pasu kènè. 
Ukum pasu-pasuna idi, imo maing kènè 
gabè tobat ibas nggelluh ndènè jahat idi 
nai." 

4 I Sinderrang mengerana dèng si Petrus 
dekket si Johanes taba jelma nterrem 
i, roh mo imam-imam ekuten bagi ma 
ekuten perjaga Bages Dèbata bak kalak 
Sadusè. 

2Mellagab mo kalak i, kumarna idokken 
si Petrus dekket si Johanes tersèngèt Jesus 
sienggo balik nggelluh i kemmatèen nai. 
Janah èn mo membuktiken magahken 
kalak simatè mengolihi nola nggelluh. 

3 Nai itangkup kalak i mo rasul sidua 
kalak i, janah ipemasuk mi kurungen, 
kumarna enggo berngin, gabè i kurungen 
i mo kalak i soh mi sibarembenkenna. 

4Tapi mèduk ngo gabè percaya 
simendengkoh jamita apostèl i. Gabè 
tambah mo bilangen kalak i, enggo lot 
kira-kira lima ribu kalak pellin daholi. 

> Sibarembenkenna idi, pulung mo 
i Jerusalem anggota runggu agama 
pengulu-pengulu Jahudi dekket guru- 
guru agama. 

6 Pejumpa mo kalak i i sidi dekket Imam 
Huntuun si Hanas bak si Kayafas, si 
Johanes dekket si Aleksander, bagidi 
ma ngo dekket karina sincelket Imam 
Huntuun i. 

7 Nai iembah kalak i mo si Petrus dekket 
si Johanes mi hadeppen kalak i, nai ikusoi 
mo, "Bakunè ngo pemmaing ndènè lako 
pemmalumken nitempuk sigading i? 
Merkitè kegegohen kadè barang merkitè 
kuasa isè ngo kènè petupaken i?" 

8 Nai ikuasai Tendi Perbadia mo si Petrus, 
ialoi mo, "Kènè alè karina pengulu- 
pengulu bangsa Israel dekket karina kènè 
pengetuai-pengetuai runggu! 

9 Mula kennah iperrèso mo kami sidari 
èn kumarna simendè kubaing kami 
mengurupi sada kalak nitempuk sigading, 
janah naing ibettoh kènè merkitè kuasa 
isè kalak idi ipemalum, 

10 bettoh kènè mo dekket karina kènè 
bangsa Israel. Cènder pè bagèndari kalak 
èn i hadeppen ndènè i sènda kumarna 
enggo malum iakap, imo kumarna 
kegegohen dekket kuasa Jesus Kristus 
kalak Nazaret sienggo ipersilangken kènè 
i ngo. Tapi enggo ipegelluh Dèbata nola 
la. 

11 Jesus i ngo nidokken ayat ipas Bibèl 
bagèen: 'Batu nipatakken ndènè tukkang 
bages idi, i ngo gabè batu cendi persoki.' 

12 Pellin merkitè Jesus ngo kessa maluah 
jelma. Kerna sada kalak poda lot jelma i 

suberri dunia èn, barang merkitè gerar isè 
pè sienggo menjalo kuasa bai Dèbata nai 
lako paluahken kita." 

13 Gabè lengang mo anggota runggu i 
mengidah keberaniin si Petrus dekket 
si Johanes i, terlebbih-lebbih kumarna 
ibettoh kalak idi, ukum apostèl sidua 
kalak idi jelma biasa ngo, siso pella ndates 
sikkolana. Nai ibettoh kalak idi mo, duana 
apostèl i, sisiin Jesus ngo. 

14 Tapi oda terdokken kalak i ranana, 
kerna cènder ngo i hadeppen kalak i jelma 
sienggo nipemmalumna i, rebbak dekket 
si Petrus dekket si Johanes. 

153 Nai ipasulak kalak i mo mi ruar apostèl 
sidua kalak i sigejap, jadi mersungkuun 
mo kalak i samahsa, 

16 nina kalak i mo, "Bakunè mo 
sibaing taba kalak ènda? Karina pengisi 
Jerusalem ngo enggo bettoh-bettohen 
kellengangen mbellen èn, kalak i sidua 
ngo menghanaken. Oda terperso kita i. 

17 Tapi asa ulang makin sar mi jelma 
nterrem, siasup mo kalak i sidua, asa 
ulang nèngè iranaken kalak i barang 
mendahi isè pè merkitè gerar Jesus." 

18 Nai idiloi kalak i nola mo mengolihi 
apostèl sidua kalak i mi bages, 

iperèntahken mo, mak ndorok nèngè 
apostèl i menggegoli barang mengajari pè 
merkitè-kitè gerar Jesus. 

19 Tapi ialoi si Petrus dekket si Johanes 
mo, "Kènè mo mengeradumi, apaina ngo 
sènteng i hadeppen Dèbata; menguèi 
perèntah ndènè ngo barang menguèi 
perèntah Dèbata. 

20 Ai oda tersipken kami, mak kennah 
kuranaken kami, kadè sienggo kuidah 
janah sienggo kudengkoh kami." 

2! Jadi kumarna oda lot dalanna lako 
menghukum si Petrus dekket si Johanes, 
gabè pellin asup mo kessa ipememmes 
kalak i, nai ipaluah mo kalak i sidua, ai 
mbiar ngo kalak i midah jelma nterrem 
sidak memoji-moji Dèbata kemulihken 
tanda kellengangen i. 

22 Merdemmu ma kalak sinipemalum 
idi pè engo lebbih empat puluh tahun 
umurna. 

23 Enggo kessa ipaluah kalak i si Petrus 
dekket si Johanes, balik mo kalak i 
mendahi denganna, isukutken mo taba 
kalak i karina sinidokken imam-imam 
ekuten dekket pengulu-pengulu Jahudi 
taba kalak i. 

24 |dengkoh karina denganna i kessa mo 
sinisukutken kalak idi, gabè sada atè mo 
kalak i rebbak mersodip taba Dèbata, "Alè 
Tuhan Dèbata Kono ngo meghanaken 
langit dekket tanoh èn, bak laut soh mo 
karina sinna. 

25 Merkitè-kitè TendiMu, enggo kin 
ngo idokken kono taba empung nami 
si Daud naposomi; nimu ngo, 'Kasa 
mengoga-ngoga kalak siso menandai 
Tuhan, kasa siso merguna ipikiri karina 
bangsa. 

26 Kèkè ngo raja-raja ni tanoh èn, janah 
merpulung ngo penggemnggemmi lako 
juhap mengalo Tuhan Raja Sipaluanh i!' 

27 Ai tuhu ngo enggo merpulung i kuta 
èn, si Herodes dekket si Pontius Silatus 
merrunggu dekket kalak siso menandai 
Tuhan rebbak dekket kalak Israel lako 
mengalo Jesus naposomu simbadia i; 
janah sienggo nipebangkitmu gabè Raja 
Sipaluah. 

28 Mersada taki ngo kalak i lako 
pesautken sienggo nitentukenmu kin 
kennah saut masa. Janah kono ngo 
menentuken i merkitè kuasa bak harkatMu 
sendiri. 

29 Bagèndari pè alè Tuhan tengen mo 
asup-asup kalak idi. Duè mo kami 
naposomen oda mbiar lako mennukutken 
kataMu i. 

30 Janah dak berrèken mo pengurupiMu 
pemalumken kalak simersakit dekket 
tanda kellengangen merkitèken kuasa 
dekket kegegohen i bagasen gerar Jesus 
naposoMu simbadia i." 

3! Enggo kessa pul kalak i mersodip, 
mèter dumegger mo bekkas kalak idi i. 
Nai dom kuasa Tendi Perbadia mo kalak i 
karina, gabè mersampang atè mo kalak i 
karina lako mengeranaken kata Dèbata. 

32 Karina kalak i sipercaya i, sada kata 
sada orjok ngo. Oda lot sada kalak pè 
giam sikelloten mendokken, milikna 
sadasa kessa hartana, tapi gabè rebbak 
sisada harta ngo kalak idi iètong. 

33 Nai gabè mergegoh kalohoon mo 
apostèl-apostèl i mengindangken 
enggo balik nggelluh Jesus i. Nai gabè 
ikellemmoken sinterrem mo kalak i, janah 
ipasu-pasu Dèbata. 

34 Ai sada kalak poda kalak i kurangen 
i barang kadè pè, kerna mula lot kalak i 
merbages barang merjuma, idèa ngo i; 
jadi lembah kalak i ngo tokorna i, 

35 ipessoh ngo tokorna i taba apostèl. Nai 
ipembagiken apostèl i mo kèpèng i taba 
kalak simemerluken. 

36 Bagidi ma mo lot sada kalak Lewi 
mergerar si Josep kalak pulo Kiprus, 
nigeraren Apostèl i Barnabas (lapatenna 
pengapoi). 

37 |dèa mo tanoh bagianna, iembah mo 
kèpèng tokorna i janah iberrèken taba 
apostèl i. 

' Lot mo sada kalak mergerar si 
Ananias. Idèa ia rebbak dekket si 
Sapira sinibagesna i mo tanoh kalak i. 

“Nai mersada taki mo kalak i sidua, 
iboniken mo dèba tokor tanohna i, janah 
dèba iberrèken taba apostèl. 

3 Nai nina si Petrus mo mbang si Ananias, 
"Èo alè Ananias! Kasa ibelli ko ikuasai 
Sibolis atè-atèmu, gabè iluapi kono Tendi 
Dèbata merkitè iperso kono dèba tokor 
tanohmu idi? 

“Otang kono ngo sidasa tanoh nidèamu i? 
Mula icèkèp kono pè tokorna i, guru bamu 
ngo i; kasa turah ukurmu memmaing 
bagidi? Oda ngo jelma niluapenmu i, tapi 
Dèbata ngo." 

> Idengkoh si Ananias kessa mo kata i, 
mèter ranggang mo ia, janah mpostep mo 

kessahna. Jadi gabè buradan kalohoon mo 
karina simendengkoh simasa i. 

SNai roh mo anak perana, ibalut mo 
bangkè si Ananias i, janah iembah kalak i 
mo mi ruar lako mennanem. 

? Tapi enggo kessa kira-kira tellu jom, 
roh mo bang sinibagesna. Oda ibettoh 
dèng samasa i. 

8 Nina si Petrus mo mbangsa, "Bagahken 
taba aku, nasa èn ngo kessa harga tanoh 
ndènè idi idèa kènè?" laloi sinibages si 
Ananias mo, "Uè, nasa i ngo." 

9 Nai idokken si Petrus mo mbangsa, 
"Kasa sada taki kènè dekket sinibalèmu 
mengunjuni Tendi Tuhan? Idi mo enggo 
roh balik kalak simengkubur sinibalèmu, 
kono pè embahen kalak i ma mo mi ruar." 

10 Mèter runggang ma mo gejapkenna 
idi sinibages si Ananias i mi lebbè-lebbè 
si Petrus, janah mpostep mo kessahna. 
Jadi mbangkit kessa mo anak perana i mi 
bages, idapet mo enggo matè sinibages si 
Ananias i. Jadi iosong kalak i mo mi ruar 
lako mennanem mi gembar pendèbaan 
sinibalèna i. 

11 Gabè buradan kalohoon mo kalak i 
sisada kuria i, bagidi ma ngo bang kalak 
sidèban, simendengkoh simasa i. 

12 Merkitè pengulaken apostèl-postèl 
i matcam ngo bagèna tanda-tanda 
kellengangen masa i tengah-tengah jelma 
nterrem. Ibagasen sada ukur ni kalak i, 
merpulung karina sipercaya i èmpèr si 
Salomo i Bages Dèbata. 

13 Tapi ukum jelma ruar, oda lot pang roh 
lako merpulung rebbak dekket sipercaya 
i, janah soh mo hormatna jelma nterrem i 
midah kalak i sipercaya i. 

14 Makin ndekkahna muat mertambah 
mbuèna ngo kalak gabè percaya taba 
Tuhan i -- anak laki bang daberru pè. 

1> Masa ma ngo lot bagèen: lembah kalak 
idi mo si sakiten mi ruar, ipegalè mo ipas 
peddemmen, barang pè i babo bellagen 
i dalan i, asa mula mentas si Petrus, 
giamken kenna lèndungna sisakiten i tikan 
merdalan i ia. 

16 Merrohen ma ngo kalak merkolan- 
kolan i kuta sikuliling Jerusalem nai. 
losong kalak idi ngo kadè-kadèna si 
sakiten bang pè nisellapen tendi jahat. 
Karinana idi ipemalum ngo. 

17 Nai dungna mellaga mo imam huntuun 
dekket denganna horong Sadusè kumarna 
ncian ukur kalak i. 

18 ltangkup mo apostèl-apostèl i janah 
ipemasuk mi kurungen jelma nterrem. 

!? Tapi roh mo sada kalak malaèkat 
Tuhan bernginna i mi kurungen i, iarahken 
mo apostèl-apostèl i mi ruar. |dokken 
malaèkat i mo taba apostèl i, 

20"laus mo kènè, cènder mo kènè i 
Bages Dèbata, janah sukutken kènè mo 
taba jelma nterrem kata kenggelluhen i." 

2! Jadi iuèi rasul-rasul i mo kata malaèkat 
i. Nterrang kessa mo ari sibarembenkenna 
i, laus mo kalak i mi Bages Dèbata, 
mengajari mo kalak i i sidi. Tapi ukum 
imam huntuun i, ipepulung mo denganna, 
runggu mo kalak i rebbak dekket anggota 
runggu mbellen bak karina pengulu- 
pengulu kalak Jahudi. Nai ipasulak kalak 
i mo mengaleng apostèl-apostèl idi i 
kurungen nai. 

22 Keppè soh kessa mo pasulaken 
i mi sidi, oda idapet kalak i nèngè 
apostèl-apostèl idi i kurungen balik mo 
kalak i magahken taba runggu. 

23"Memmes ngo nemmu kuidah kami 
terkonci kurungen i, janah perjaga pè, 
dak merjaga-jaga ngo i pèntu," nina kalak 
i, "tapi kubuka kami kessa mo pèntu 

kurungen idi, isè poda lot kuidah kami i 
bagasen." 

24 |Idengkoh ekuten perjaga Bages Dèbata 
dekket imam-imam idi kessa mo i, jut mo 
ukur kalak i janah mbiar memmikiri kadè 
ndia naing masa. 

25 Tapi lot mo roh sada kalak daholi 
magahken, "Mengajari ngo bagèndari 
sinitulusen ndènè idi i Bages Dèbata!" 

26 Nai laus mo ekuten perjaga i rebbak 
dekket naposona mengalengi apostèl- 
apostèl i, tapi oda mengasangken gegoh 
nèngè ibaing kalak i, ai mbiar ngo kalak 
i midah jelma nterrem i; tah bakunè 
nola gabè ibentiri jelma nterrem i kalak i 
merkitè batu. 

27 Nai iembah kalak idi mo apostèl- 
apostèl i mi hadeppen runggu mbellen. 
Iperrèso imam huntuun i mo kalak idi nina 
mo, 

28 "Nggemmes ngo enggo kugerra kami 
kènè asa ulang nèngè kènè mengajari 
merkitè gerar i, keppè makin iempet kènè 
nola ngo lako pesarken peddah ndènè i mi 
suberri Jerusalem; janah naing nola dèng 
ma ngo isalahken kènè kami mendok, 
gabè kami nola memmaing matè ia." 

22 Nai nina si Petrus rebbak dekket 
Apostèl sidèbanna i mo mengaloi, "Kennah 
uèen ngo kami taba Dèbata asa taba 
jelma. 

30 Ai enggo ipegelluh Dèbata empunata i 
Jesus nipersilangken ndènè i. 

3! Enggo iberrèken Dèbata baNa kuasa 
mbellen, gabè Pengulu janah Sipaluah, 
asa iberrè kesempaten taba kalak Israel 
lako tobat ibas dosa-dosana nai, asa gabè 
isasa dosana. 

32 Kami ngo saksi tersèngèt karinana i 
-- dekket Tendi Perbadia siniberrèken 
Dèbata taba kalak simenguèi kataNa." 

33 |dengkoh runggu mbellen i kessa mo 
i, mellaga kalohoon mo kalak i, iputusken 
mo kennah patèenken karina apostèl i. 

34 Tapi lot mo sada kalak parisè ibas 
runggu mbellen i nai mergerar si Gamaliel. 
Sada kalak guru agama ngo ia janah kalak 
mersangap ngo idah sinterrem. Cènder 
mo ia, janah idokken mo kalak merembah 
apostèl-apostèl i mi ruar sigejap. 

35 Nai idokken mo katana taba kalak 
perunggu i, "Kènè karina kalak Israel! 
Manat mo kènè tersèngèt mi sibakinen 
ndènè taba kalak i. 

36 Ai tikala i pè pennah ngo kèkè si 
Teudas, ipebelgah ngo dirina, sanga ngo 
lot pengèkutna kira-kira empat ratus 
kalak. Tapi terbunuh ngo ia, mèrap mo 
pengèkutna i karina janah gabè mersep. 

37 | podina nola ma, imo tikanna sènsus, 
kèkè ma ngo si Judas kalak Galilea. 
Mèduk ma ngo kalak iajar-ajari. Tapi 
la pè terbunuh ma ngo, janah karina 
pengèkutna i pè mambur mèrap ngo. 

38 Kerna naidi, èn ngo sipessèngètku; 
ulang mo kekkadè kènè kalak ènda, belli 
kènè mo bagidi. Ai ukum bai jelma nai 
ngo rohna peddah kalak idi i, kennah 
mersep-mersep bagidi ngo i. 

39 Tapi ukum bai Dèbata nai ngo rohna, 
oda terkekadè kènè i. Janah asa ulang 
terdapet nola kènè simengalo Dèbata." 
Jadi gabè ijalo perrunggu i mo sipessèngèt 
si Gamaliel i. 

40 Nai itenggoi nola mo apostèl-apostèl 
i, ibetbet mo janah irarang oda ndorok 
nèngè kalak idi mengajarken tersèngèt 
Jesus. Enggo kessa i, ipaluah mo kalak i. 

41 Sampang kalohoon ngo atè apostèl- 
apostèl i mennadingken kerrungguun i, 
kerna tau kalak idi dok atè Dèbata lako 

menggongken kinilèa mengkepkep gerar 
Jesus. 

42 Jadi oda mengadi-ngadi kalak 
idi gennep ari mengajarken Berrita 
Simerandal jojor bages, imo tersèngèt 
Jesus Raja Sipaluah si niperbagah-bagan i. 

I Tikanna idi makin ndekkahna 

makin mbuè ngo sisiin Jesus. Tapi 
ngutnguten mo kalak Jahudi simerkata 
Junani taba kalak Jahudi asli, kumarna 
oda kennaan pengurupiin sigennep ari 
daberru simebbalu bai kalak i nai. 

2Kerna naidi ipepulung apostèl sisipuluh 
dua i mo karinana kuria i, janah nina mo 
taba kalak i, "Oda mendè mula mentadi 
nola kami memeritaken kata Dèbata 
kumarna kennah mennarihken soal 
pangaan. 

3 Kerna naidi, pilih kènè mo i tengah- 
tengah ndènè nai pitu kalak, tapi kennah 
selloh ngo berritana, janah siniianen Tendi 
Perbadia, bana kalak bujur janah bijak, 
asa kalak i kubaing kami lako mengulaken 
ulaan i. 

4Tapi ukum kami, sodip dekket 
ulaan menjamitaken kata Dèbata mo 
kuendengken kami." 

Jadi lolo mo kalak i karina mendengkoh 
kata apostèl i. Ipilih kalak i mo si Stefanus 
imo sada kalak sipercaya kalohoon taba 
Jesus janah iiani Tendi Perbadia. Terpilih 
ma mo si Pilipus, si Prokhorus, si Nikanor, 
si Timon, si Parmenas dekket si Nikolaus 
kalak Antiokhia; ukum ia oda ngo kalak 
Jahudi. 

SKalak idi mo ipecènder mi hadeppen 
apostèl-apostèl, nai mersodip mo 
apostèl-apostèl i lako mengido asa 
ipasu-pasu Tuhan i kalak idi. 

7 Jadi makin sarna mo kata Dèbata, 
janah makin mertambah-tambah ngo 
simenukutken Jesus i Jerusalem. Imam- 
imam pè mèduk ngo gabè percaya bai 
Jesus. 

8 Ukum si Stefanus, ipasu-pasu Dèbata 
ngo ia, gabè mermatcam bagè ngo 
ihanaken tanda-tanda kellengangen. 

3Tapi lot ma ngo kalak mengalosa i 
tengah-tengah bages perguruun kalak 
Jahudi nai, sinigeraren bages perguruun 
Libertini (Bages perguruun kalak Bèbas). 
Ukum anggota bages perguruun idi, 
imo kalak Jahudi ni Kirene dekket ni 
Aleksandria, rebbak dekket kalak Jahudi 

ni Kilikia bak Asia; mersoal mo kalak i 
dekket si Stefanus. 

10 Tapi oda tersoal kalak i nidokken si 
Stefanus, ai enggo iajari Tendi Perbadia ia 
lako mengerana. 

11 Kerna naidi iberrèken kalak i mo sisip 
taba kalak, asa idokken kata bagèen, 
"Kudengkoh kami ngo kalak èn mengelèai 
si Musa bang Dèbata pè!" 

12 Nai igara-garai kalak i mo jelma 
nterrem bak pengulu-pengulu Jahudi, 
bagi ma bang simettoh patiin pè. Jadi 
gabè itangkup mo ia, janah ipehadep mi 
tengah runggu mbellen. 

13 Nai ipehadep kalak idi ma mo saksi 
palsu, nina mo, "Dak ilèai kalak èn ngo 
Bages Dèbata simbadia i, ilèai ma ngo 
pati-patiin Dèbata siniberrèken si Musa. 

14 Kudengkoh kami ma ngo naing 
irumpakken Jesus kalak Nazaret i ngo nina 
Bages Dèbata èn, jadi gabè iobah mo nina 
adatta sienggo nipetettah si Musa banta!" 

1> Karina kalak silot i kerunggun i 
mengenel-nelli si Stefanus. Tikan naidi, 
bagè abè malaèkat ngo idah kalak i abè si 
Stefanus. 

I Nai ikusoken Imam Huntuun i 
mo taba si Stefanus, "Ti! Tuhu ngo 
karinana nidokken kalak i?" 

2laloi si Stefanus mo, "Kènè karina kaka 
anggi dekket partua-partua, dengkohken 
kènè mo lebbè ranangku èn! Sinderrang 
madèng mbungkas empungta si Abraham 
mi Haran, ipacidah Dèbata ngo dirina 
taba si Abraham, imo sinderrang merian i 
Mesopotamia dèng ia, 

3 nina mo, 'Mbungkas mo kono i kuta 
idi nai, tadingken mo kadè-kadèmu, mi 
tanoh sinaing tuduhenkenKu bamu.' 

“Nai berkat mo ia i nagerri Kasdim nai 
lompat mi Haran. Nai enggo kessa matè 
bapa si Abraham i sidi, ilompat Dèbata 
nola ma mo ia mi tanoh ianen ndènè 
bagèndari. 

> Ukum tikanna idi oda lot dèng giam 
iberrèken Dèbata tanoh sinteppap taba si 
Abraham mahan milikna. Tapi iperbagah- 
bagah Dèbata ngo berrènkenna tanoh 
bai si Abraham mahan milikna soh mi 
pinemparna, tukasi pè tikanna idi oda lot 
dèng dukakna. 

6 Tapi bagèen ngo idokken Dèbata, 'Gabè 
kalak ginemgem ngo pinemparmu i tanoh 

ndèba. Iperhamba janah ipacik kalak i ngo 
sanga empat ratus tahun dekkahna. 

7Tapi Kuhukum mo bangsa 
simemperhamba kalak idi' nina 
Dèbata. 'Nai ipè asa lompat nola kalak idi 
i kuta idi nai, lako mersembah taba Aku i 
bekkas èn.' 

8 Enggo kessa idokken bagidi, tanda hot 
ni bulaban, ibakin mo acara mersittak. Nai 
tubuh mo dukakna si Isak, isittak ma mo 
la i ari peualuhken. Bagidi ma mo isittak 
si Isak dukakna si Jakob, janah si Jakob 
pè isittak ma mo dukakna si sipuluh dua 
kalak i; idi mo empungta simemempar 
kalak Jahudi. 

3 Nai ncian mo atè empungta midah si 
Josep i, idèa mo ia gabè hamba mi tanoh 
Mesir. Tapi dak idengani Dèbata ngo ia, 

!9 janah ipaluah ngo ia ipas karina 
keppersuken nai. Iberèken Dèbata ngo 
bana masèh atè dekket kepantasen, bak 
kebijaken pè, sinderrang i hadeppen si 
Parao raja kalak Mesir i. Kemulihkenna 
idi, gabè ipebangkit si Parao ngo ia gabè 
pengerajai i suberri tanoh Mesir bak karina 
sini istana si Parao. 

11 Nai masa mo lèhè mbellen i suberri 
tanoh Mesir dekket i tanoh Kanaan, gabè 

mpersuk kalohoon mo iakap jelma tikala 
i. Empungta pè oda lot nèngè panganna 
tikan naidi. 

12 Terdengkoh mo bai si Jakob, ukum 
i Mesir mbuè ngo pagè, ipasulak mo 
dukak-dukakna imo empungta i mi Mesir. 
Imo perlebbè kaloon kalak i mi sidi. 

13 Tikan laus nola kalak i pedua kaliken, 
ipetandaken si Josep mo dirina taba kaka 
anggina i, gabè ntangkas mo ibettoh raja 
Parao asal usul si Josep. 

14 Nai ipasulak si Josep mo mengalengi 
bapana si Jakob i dekket karina denganna 
simpangaan asa roh mi Mesir — pitupuluh 
lima kalak buèna. 

13 Jadi lompat mo si Jakob mi Mesir, janah 
i sidi ngo ia matè bak empungta i pè. 

16 Tapi ukum bangkè kalak idi, itaruhken 
ngo mi Sikhem, janah ikuburken ngo mi 
kuburen sinitokor si Abraham dekket riar 
bai kalak bangsa Hemor i Sikhem idi nai. 

17 Tapi enggo kessa makin ndessing 
tikkiNa dapet niperbagah-bagah Dèbata 
sinibulabankenna taba si Abraham i, muat 
merrak-merrikna mo bangsanta i, i tanoh 
Mesir. 

18 Nai mbangkit raja mo kalak sidèban i 
tanoh Mesir, siso menandai si Josep. 

19 Taki-taki bècuk ngo ibakin lako 
mengago empungata. Ipaksa ngo 
empunata i, asa lambongken karinana 
anak mbara sirembaru tubuh, asa matè. 

20 Tikan bagidi i mo tubuh si Musa; 
anak mbara nikellemmoken Dèbata ngo 
la. Tellu bulan ngo kessa dekkahna ia 
ipehèdu-hèdu partuana, 

2! nai itaruhken mo ia mi ruar, ibuang, 
keppè gabè iperkuanak berru raja Parao 
ngo ia. 

22 lajarken ngo bana karina hèlmu bangsa 
Mesir, janah gabè mpantas ngo ia i rana 
barang i bahaan kadè pè. 

23 Enggo kessa merumur empatpuluh 
tahun si Musa, sèkel ngo ia menongkir 
kaka anggina bangsa Israel. 

24Idah mo sada kalak bai kalak i 
nai ipekpekki kalak Mesir; ibèla mo 
siterpekpekken i, mèter ibunuh mo kalak 
Mesir i. 

25 Idokdok si Musa ngo iantusi bangsana 
i, haing paluahen Dèbata kalak i 
merkitè-kitèsa, keppè oda lot iarti kalak 
idi. 

26 Sibarembenkenna idi nola pè, roh 
dèng ma ngo tong ia. Tupung ma mo 
idah merrubati dua kalak, kalak Israel, 

gabè itellahi mo kalak i janah idokken asa 
merdamè, nina mo, 'Merkaka kuanggi ngo 
kènè alè dengan, kasa merrubati kènè?' 

27 Tapi ionjemken simersalah i ngo si 
Musa ninganna idokken, 'Isè pebangkitken 
kono gabè raja janah gabè perhukum bai 
nami? 

28 Mada ngo naing ibunuh kono ma aku 
bagè kalak Mesir nibunuhmu bari?" 

22 |dengkoh si Musa kessa mo nidokkenna 
tabasa i, mperrus mo ia i tanoh Mesir nai. 
Merolip-olip mo ia i tanoh Midian. Tubuh 
mo dua kalak anakna i sidi. 

30 Enggo kessa empat puluh tahun 
dekkahna merrian i sidi, roh mo sada 
kalak malaèkat mendahisa i gurun pasir 
ndessing mi Delleng Sinai ibagasen api 
mergollah-gollah ipas rambah mpulguk. 

3! Lengang mo si Musa mengidanh i, 
gabè ijolmiti mo lako petangkasken. Nai 
idengkoh mo sora Tuhan i mendokken, 

32'Aku ngo Dèbata empungmu si 
Abraham, si Isak dekket si Jakob.' Nai 
mèter menggirgir mo si Musa, gabè 
oda pang nèngè ia mencilik mi rambah 
mpulguk i. 

33 Nai nina Tuhan i nola ma mo, 'Talkasi 
cipatumi i nèhèmu i nai, ai mbadia ngo 
tanoh bekkasmu cènder i. 

34 Enggo ntangkas kuidah kinipersuk 
nigongken bangsangKu idi i tanoh Mesir. 
Enggo kudengkoh kelsoh kalak i, kerna 
naidi ngo asa roh Aku lako paluahken 
kalak i. Bagèndari pè roh mo kono, asa 
Kupasulak kono balik mi tanoh Mesir.' 

35 Si Musa èn siso niakuun kalak 
Israel, tikan idokken kalak i tabasa, 

'Isè pebangkitken kono gabè raja janah 
perhukum bai nami?' Keppèken ia ngo 
ipasulak Dèbata gabè pengulu janah 
sipaluah merkitè pengurupi malaèkat 
siroh niidahna i rambah mpulguk 
simergollah-gollah i. 

36 Si Musa idi menogiken bangsa Israel 
karuar i tanoh Mesir nai merkitè tanda 
kellengangen i tanoh Mesir, i laut mbara 
dekket i padang gurun empat puluh tahun 
dekkahna. 

37 Si Musa èn ma ngo mendokken taba 
kalak Israel: 'Ipebangkit Dèbata ngo sada 
kalak nabi bai ndènè, i tengah-tengah 
ndènè nai bagè pemmilihna taba aku èn.' 

38 la ma ngo i tangah-tengah kalak 
Israel i padang gurun mahan perkitèen 

mengeranai dekket malaèkat i Delleng 
Sinai taba empungta. ljalo ngo kata 
kenggelluhen bai Dèbata nai asa ipessoh 
banta. 

39 Tukasi pè bagidi, oda ngo menguè 
empungta i tabasa. Itulak kalak idi ngo ia, 
janah gabè molih nola ngo ukur kalak i mi 
tanoh Mesir. 

40 Ai idokken kalak i ngo taba si Aron, 
'Bahan mo bai nami sada sisembahen, 
asa ia menguluken kami. Oda nibettoh 
barang kadè masa taba si Musa sienggo 
mennogiken kita karuar i tanoh Mesir nai! 

4! Jadi igana kalak i mo cuman-cuman 
anak lembu tikan naidi. Ipèlè kalak i mo 
gana-ganaan i janah merkerja ngo kalak 
i mengkesampang atèken keppandèen 
tanganna i. 

42 Nai itadingken Dèbata mo kalak i, 
janah gabè cubelli mo Dèbata midah 
kalak i menembah bintang ni langit i, 
bagè sitersurat ibas bukku nabi-nabi 
bagèen, 'Kènè alè kalak Israel! Oda ngo 
lako bangKu asa isembellih kènè janah 
ipèlèken kènè jukut sidekkah empat puluh 
tahun kènè i padang gurun. 

43 Sapo-sapo sembahen Molokh rebbak 
dekket bintang sembahen ndènè ngo 

gana-ganaan si ni gana ndènè mahan 
sembahen. Kerna naidi, Kubuang mo kènè 
ndaoh mi suberrang Babilon! 

44 Bai empungta ngo Undung-undung 
bekkas Dèbata, roh mendahi jelma 
i padang gurun. Codi ngo ia mi 
sinihatorken Dèbata bai si Musa, nderrang 
mengeranai si Musa dekket Dèbata, asa 
ibahan bagè siniidahna i. 

45 Nai iembah empungta dekket si Josua 
nola mo undung-undung i tikan laus 
lako memmuat nagerrinta ènda tarap 
kuasa bangsa-bangsa sinipuari Dèbata 
i hadeppen kalak i nai. Isidi ngo tong 
undung-undung i soh mi tikki si Daud. 

46 |kellemmoken Dèbata ngo si Daud, 
gabè ipidoken mo taba Dèbata, asa ipaduè 
Dèbata ia lako memajek sada Bages bai 
Dèbata sinisembah si Jakob. 

47 Tapi gabè si Salomo ngo saut 
memmajek Bages Dèbata. 

48 Tapi oda ngo merrian i bages ni bahan 
tangan ukum Dèbata Simermulia i, kerna 
idokken surat nabi ngo bagèen: 

49'Langit i ngo tahtangKu, janah tanoh 
èn ngo nènèhKu. Bages kadè ngo sinaing 

bahanen ndènè bangKu? Idikè ngo 
bekkasKu mengadi? 

>0 Otang Aku ngo menghanaken 
sagumanna silot?' nina Dèbata. 

?! Soh mo jèngèngna kènè janah mahal 
kalohoon tunduk mi Dèbata! Tongkik 
kalohoon ngo pènggel ndènè oda 
merpendengkoh mi kata Dèbata! Tosè 
ngo kènè bagè empung ndènè dakdak 
mengalo Tendi Dèbata! 

22 Otang karina ngo nabi-nabi iletlet 
janah idersa empung ndènè? Ibunuh kalak 
i ngo simennukutken pekkiroh Naposo 
Dèbata sibennar i. Janah bagèndari pè, 
iselbuh janah ibunuh kènè ngo Naposo 
Dèbata idi. 

23 |pessakat malaèkat i ngo enggo bai 
ndènè pati-patiin i, tapi oda iuèi kènè!" 

>4 Bagi idengkoh anggota-anggota 
Runggu Agama i karina sinidokken si 
Stefanus, hangat mo iakap kalak i janah 
mellaga kalohoon tabasa. 

>> Tapi ukum si Stefanus sienggo ikuasai 
Tendi Perbadia, itarè mo mi dates, gabè 
idah mo kessangapen Dèbata dekket 
Jesus cènder i kamuhun Dèbata, i bekkas 
simermulia i. 

>6 Jadi nina si Stefanus mo, "Tengen kènè 
mol Mbuka ngo kuidah sorga janah Anak 
Jelma kan kamuhun Dèbata!" 

>/ Tapi ipegang anggota runggu i mo 
sorana ninganna ipètut kalak i copingna, 
nai rebbakken mo kalak i mennangkupsa. 

58 lruah kalak i mo si Stefanus mi ruar 
kuta, nai ipembentirken kalak i mo batu 
tabasa. Ipelliniken kalak simenaksiken 
simasa i ngo olesna taba sada kalak anak 
perrana sidakdak menengen-nengen 
kalak idi, mergerar si Saulus. 

22 Sinderrang ipembentirken kalak i batu 
i taba si Stefanus, idokken si Stefanus mo 
katana bagèen, "Alè Tuhan Jesus, jalo mo 
tendingku!" 

60 Nai mersembah mo ia ninganna 
ipegang sorana mendokken, "Alè Tuhan, 
ulang mo ipunjut kono dosa kalak i!" 
Enggo kessa idokken bagidi, matè mo ia. 
g 1 Ukum si Saulus, lolo ngo ia mengidah 

ulah-ulah kalak idi i. Asa mulai i 
sidari i nai mo iletlet kalak idi kuria si ni 
Jerusalem, gabè mèrap mo kalak i karina, 
laènken apostèl-apostèl i, laus mi nagerri 
Judèa dekket mi Samaria. 

2 Tapi ukum si Stefanus, itanem kalak 
simerkebiaren midah Dèbata ngo, 
ninganna itangisi. 

3Tapi ukum si Saulus dak iletlet ngo 
kuria i. Ibengketti ngo gennep bages, 
iruah mo ibages i nai kalak sipercaya, 
ikurung mo. 

“Ukum kalak sipercaya sienggo mèrap i, 
dak isukutken ngo Sukuten Kelluahen i, 
barang mikè pè ia laus. 

> Laus ma mo si Pilipus mi kuta 
Samaria, ijamitaken ngo taba kalak 
sinisidi tersèngèt Kristus Raja Sipaluah 
niperbagah-bagah Dèbata. 

6 Nai idengkoh kalak i kessa mo jamita 
si Pilipus janah idah kalak i tanda 
kellengangen nipehanana i, gabè mèduk 
mo bai kalak i nai mengeradum-radumi 
jamita si Pilipus i. 

7 Ai karuar ngo sètan ninganna 
mendempik-dempik ibas daging kalak 
i nai. Mèduk ma ngo ipemalum kalak 
nitempuk sigading bak sikèpang pè. 

8Jadi sampang kalohoon ngo atè kalak 
pengisi kuta Samaria i. 

Lot mo sada kalak i kuta i mergerar si 
Simon, perkaji ujut; dak ilalingken ngo 

kalak perkuta i, ai sada kalak mahantu 
ngo ia nina. 

!9 Jadi karina pengisi kuta i anak-anak 
soh mi simbelgah pè mbiar janah 
mengèkut bana, nina kalak i mo, "Kalak 
èn ngo kegegohen si 'Roh bai Dèbata nai' 
apala simbelgahna i." 

11 Tapi asa ipèkut-èkut kalak idi pè ia 
sapatna èn, kumarna ilalingken ngo kalak 
i merkitè-kitè hèlmuna i. 

12 Tapi ijamitaken si Pilipus ngo Berita 
Simerandal i taba kalak idi, imo kerrajaan 
Dèbata dekket tersèngèt Jesus Kristus Raja 
Sipaluah i janah ikepercayai, nai iperridi 
mo mèduk daholi bak daberru. 

13 Si Simon pè gabè percaya ngo 
janah iperridi, janah dak ièkut-èkut 
ngo siPilipus. Lengang kalohoon ngo ia 
mengidah tanda kellengangen dekket 
kuasa mbellen simasa nibaingken si 
Pilipus i. 

'"Idengkoh Apostèl si ni Jerusalem kessa 
mo berita simendokken: Enggo keppè ijalo 
kalak Samaria kata Dèbata, ipasulak kalak 
i mo si Petrus dekket si Johanes mendahi 
kalak i. 

15 Nai soh kessa mo kalak i mi Samaria, 
isodipken mo kalak ni sidi, asa ijalo kalak 
i Tendi Perbadia, 

16 ai oda dèng iiani Tendi Perbadia 
barang isè pè kalak i, kerna asal iperridi 
bagi sambing dèng ngo kessa kalak i mi 
bagasen gerar Tuhan Jesus. 

17 Nai lampèken si Petrus dekket si 
Johanes mo tanganna taba kalak i, nai 
gabè ijalo kalak i mo Tendi Perbadia. 

18 Tapi iidah si Simon kessa mo 
mengampèken tangan kalak i lako 
memerrèken Tendi Perbadia, roh mo ia 
merembah riar taba si Petrus dekket si 
Johanes, 

193 hina mo, "Berrèken kènè ma mo bangku 
kuasa bagidi, asa mula kuampèken kessa 
tanganku barang taba isè mèter ijalo ma 
mo Tendi Perbadia." 

20 Tapi ialoi si Petrus mo ia, "Mago 
mo kono dekket riarmi! Idokdok kono 
ngo pana tertokor basa-basa Dèbata 
merkitè-kitè riar? 

2! Oda dapet jambarmu lako mengulaken 
bagè ulaan nami èn, ai oda bennar ukurmu 
meradepken Dèbata. 

22 Kernana i tadingken mo perrukurenmu 
jahat i; nai pengido mo taba Tuhan i, asa 
lampuni janah isasa taki-takimu jahat i! 

23 Ai kubettoh ngo dom cian ngo 
perukurenmu janah iperhamba kejahaten." 

24 Gabè nina si Simon i mo taba si Petrus 
dekket si Johanes, "Sodipken kènè mo aku 
taba Tuhan i, asa ulang sempa bangku 
sada pè bagè nidokken ndènè i." 

25 Asa enggo kessa pul kalak i 
menjamitaken kata Tuhan i, mulak 
mo si Petrus dekket si Johanes mi 
Jerusalem, ninganna iranaken kalak 
i Berita Simerandal idi i gennep kuta 
nibellus kalak idi i Samaria. 

26 Nai ipermongkami sada kalak malaèkat 
Tuhan mo si Pilipus, "Berkat mo kono 
laus dempak selatan mi dalan langlang i 
kellang-kellang Jerusalem dekket Gaza!" 

27 Nai mèter berkat mo si Pilipus dempak 
i. Jadi lot mo sada kalak Etiopia perpangkat 
ndates tupung lako balik mi kutana. Sada 
kalak kettoken ngo ia menjamotken harta 
si Kandakè raja daberru i Etiopia. Balik i 
Jerusalem nai ngo ia lako mersodip kin 
taba Dèbata. 

28 Kundul i kurètana ngo ia tikan naidi 
ninganna menjakai Bukku Nabi Jesaya. 

29 Nina Tendi Dèbata mo taba si Pilipus, 
"Lako dessingi kurèta i." 

30 Nai idessingi si Pilipus mo kurèta i, 
gabè idengkoh mo ijaka perkurèta i surat 
Nabi Jesaya; nai ikusoken si Pilipus mo, 
“lantusi kono ngo sinijakamidi?" 

3! laloi mo ia, "Bakunè mo 
pengantusingku ukum mak lot 
sipeterangken bangku?" Nai mèter 
tèlèk-èlèk mo si Pilipus mbangkit mi 
kurètana i, gabè rebbak mo kalak i kundul. 

32 Ukum kata surat nijakana i bagèen 
ngo, “Iteggu ngo ia bagè biri-biri mi 
penembellihen janah bagè anak biri-biri 
dak nono i lebbè simenggontingsa laju 
oda mongkam la. 

33 Ipelèa-lèa ngo ia janah idabuh hukum 
siso puna-puna tabasa. Ai icabut ngo 
kessahna i babo tanoh èn nai gabè isè 
poda lot mennukutken tersèngèt usurNa." 

34 Nai nina perpangkat i mo taba si 
Pilipus, "Kukuso mo kono, isè ngo 
sinidokken nabi idi?" 

35 Nai mengerana mo si Pilipus, 
ibagahken mo Berita Simerandal tersèngèt 
Jesus, mermula ipas kata surat nijakana 
idi ndai nai. 

36 Tikan i perdalanen i kalak idi, jupa 
kalak idi mo laè, jadi nina perpangkat 
idi mo taba si pilipus, "Enda mo enggo 
laè. Kadè dèng habatna asa mak terperidi 
aku?" 

37 [Nai nina si Pilipus mo, "Mula percaya 
ngo Kono ibas nasa ukurmu, ndorok ngo 
Kono iperidi." "Aku percaya, Anak Dèbata 
ngo Jesus Kristus,” nina perpangkat i mo.) 

38 Mèter idokken mo merradi kurètana 
i, nai sampur mo kalak i sidua, si Pilipus 
dekket perpangkat i mi laè i, nai iperidi si 
Pilipus mo ia. 

39 Tapi mi darat kessa mo kalak idi i 
laè i nai, ibabaken Tendi Tuhan i mo si 
Pilipus, gabè oda idah perpangkat idi 
nèngè ia. Jadi ibagasen lolo atè, iterrusken 
perpangkat i mo sidalanenna. 

40 Tapi ukum si Pilipus, i Asdod ngo ia 
teridah. Niganna mennerusken sidalanna 
la, dak ijamitaken ngo Berita Simerandal 
idi i gennep kuta soh mi Kaisarèa. 

I Dak tong ngo iendam si Saulus 
memunuh kalak simengèkutken Tuhan 
Jesus. Idahi mo imam huntuun, 

2 lako mengido surat kuasa, asa laus ia mi 
bages perguruun silot i kuta Damaskus, 
asa mula lot jumpasa kalak sipercaya taba 

Jesus, daholi barang daberru pè, itangkup 
janah iembah mi Jerusalem. 

3 Tapi tikan i tengah ndalan lako 
mendapetken kuta Damaskus dèng ia, 
mènter sintempu mo merdessik cuhaya i 
dates nai mengkalokoisa. 

4Geppah mo ia mi tanoh, nai idengkoh 
mo sora mendokken tabasa, "Saulus! 
Saulus! Kasa dak iletlet kono Aku?" 

> Nai nina si Saulus mo, "Isè ngo Kono 
Tuan?" laloi sora i mo ia, "Jesus ngo aku 
niletletmi. 

6 Tapi ukum bagèndari, kèkè mo kono, 
bengketti mo kuta i. Isidi pè kubagahken 
bamu sibakinenmu." 

/ Tapi ternono mo karina denganna 
sindalaan i, ai idengkoh kalak i ngo sora i, 
tapi oda lot barang isè idah. 

8 Nai cènder mo si Saulus i, ibidakken mo 
matana, keppè oda nèngè merpendidah. 
Jadi gabè icèkèp kalak idi mo tanganna, 
itegu-tegu mo ia lako mi kuta Damaskus. 

9 Tellu ari ngo dekkahna oda 
merpendidah matana, janah sidekkahna 
idi ma mo oda mangan dekket oda mènum 
ia. 
10 lot mo sada kalak i Damaskus i 
sisiin Tuhan Jesus mergerar si Ananias. 

Ipeteridahken Tuhan i mo dirina taba si 
Ananias, janah idokken mbangsa, "Alè 
Ananias!" laloi si Ananias mo, "Isèn ngo 
aku Tuhan!" 

11 Nai idokken Tuhan i mo, "Berkat mo 
kono bagèndari mi bages si Judas i dalan 
mergerar Mpènter. Kusoi mo i sidi sada 
kalak anak Tarsus mergerar si Saulus, ai 
sidang mersodip ngo ia bagèndari. 

12 |bagasen alaten, idah ia mo sada kalak 
daholi mergerar si Ananias roh mendanhisa, 
janah mengampèken tanganna mbangsa, 
asa suang nola merpendidah ia." 

13 Tapi nina si Ananias mo mengaloi, "Alè 
Tuhan, enggo mèduk kalak magahken 
bangku tersèngèt ulah-ulahna memmaing 
kejahaten mengeletlet ummatMu i 
Jerusalem. 

14 Isènda pè merkuasa ngo ia ibaing 
imam-imam ekuten menangkup karina 
sipercaya taba Kono." 

!3 Tapi idokken Tuhan i mo tabasa, "Laus 
sambing mo kono! Ai enggo Kupilih ia 
mahan perkebbasKu, asa isukutken Aku 
mendahi bangsa sidèban siso bangsa 
Jahudi bang mendahi raja-raja dekket 
mendahi kalak Israel pè. 

16 Kubagahken pè bana kinipersuk 
sigongenkenna kumarnaken Aku." 

17 Jadi berkat mo si Ananias laus mi 
bages i, iampèken mo tanganna taba 
si Saulus ninganna idokken, "O Saulus, 
nggia! Ipasulak Tuhan Jesus niidahmu 
i tengah ndalan i ngo aku misèn, asa 
mengolihi merpendidah nola kono, janah 
dak idomi Tendi Perbadia!" 

18 Mèter merrurus mo bagè sisik ikan i 
mata si Saulus nai, gabè mengolihi mo ia 
merpendidah. Kèkè mo ia, lako iperidi. 

19 Nai mangan kessa mo ia, gabè suang 
mo gegohna. Merian i Damaskus mo 
si Saulus barang sadikè dekkah rebbak 
dekket mengèkutken Jesus. 

20 Dak merjamitai ngo ia i bages 
perguruun janah ikesaksiken ngo, Jesus i 
ngo Anak Dèbata. 

21 Gabè dak merkalimesso ngo 
perrukuren ni karina kalak simendengkoh, 
nina ngo, "Otang ia ngo i Jerusalem 
simengeletlet janah memunuh kalak 
sipercaya taba Jesus? Pekerohna mi 
sèn pè otang lako menangkup janah 
merembah sipercaya ma ngo mi hadeppen 
imam-imam ekuten!" 

22 Tapi makin igegohi si Saulus ngo 
mengindangken janah mbuè ngo bukti 
ibaing magahken Jesus i ngo Kristus. 
Sanga ngo jut ukur kalak Jahudi ni kuta 
Damaskus idi ibaing. 

23 Asa enggo kessa narih toko 
dekkahna, mertaki mo kalak Jahudi, naing 
memmununhsa. 

24 Tapi terbertik ngo tuptup kalak idi 
mi pènggel si Saulus. Suntuk ari suntuk 
berngin dak ientip kalak Jahudi ngo 
la i pèntu pengkerruhen kuta i lako 
memmunuh si Saulus. 

25 Tikan sada berngin, itantan sisin si 
Saulus i mo ia ibas kirang arap babo pagar 
kuta idi. 

26 Soh kessa mo si Saulus mi Jerusalem, 
naing dok atèna ipebengket bilangenna 
taba sisiin i, tapi mbiar ngo kalak i 
midahsa, ai oda tok kalak i enggo gabè 
sisiin Jesus ia. 

27 Nai iarahken si Barnabas mo ia 
mendahi apostèl-apostèl i, ipejojor si 
Barnabas mo taba kalak i bakunè carana 
si Saulus mengidah Tuhan i, tikan i 
perdalanenna, dekket pendokkenna 
mbangsa soh mi pengkesaksikenna Tuhan 
idi i Damaskus. 

28 Nai dak rebbak mo si Saulus dekket 
apostèl-apostèl i merdalani i Jerusalem 
janah pang ngo ia menjamitaken gerar 
Tuhan i. 

22 lantoi ngo kalak Jahudi mengeranai 
dekket mersoal imo Jahudi simerkata 
Junani, tapi mertaki ngo kalak i munuhsa. 

30 Nai ibettoh dengan sipercaya i kessa 
mo i, itaruhken kalak i mo ia mi Kaisarèa, 
nai ipasulak mo ia laus mi Tarsus. 

3! Jadi gabè mènak ngo Kuria silot i 
suberri Judèa, Galilea dekket Samaria pè. 
Janah merkitè pengurupi Tendi Perbadia, 
dak makin mergegoh janah makin 
mertambah-tambah ngo kuria i, kumarna 
merkebiaren ngo kalak i midah Tuhan i. 

32 Tapi dak iagahi si Petrus ngo karina 
kuria-kuria. Nai tikan sidari idahi mo kalak 
simengèkutken Tuhan idi i kuta Lida. 

33 Nai pejumpa mo ia i sidi dekket sada 
kalak mergerar si Ènèas, itempuk sigading 
ngo ia, janah dak gampar sambing ngo 
ia i peddemmenna, enggo ualuh tahun 
dekkahna. 

34 Jadi idokken si Petrus mo tabasa, 
"Ènèas, ipemalum Jesus Kristus mo 
kono. Kèkè mo ko janah balun mo 


KISAH PARA RASUL 9.35-39 54 


peddemmenmi!" Jadi mèter kèkè mo si 
Ènèas i gejapkenna idi. 

35 Jadi karina pengisi kuta Lida bak Saron 
simengidahsa gabè percaya taba Tuhan i. 

36 l ot ma mo sada kalak daberru 
sipercaya taba Jesus i kuta Jope, mergerar 
si Tabita (Gerarna ibas kata Junani si 
Dorkas merlapaten balkih). Termurmur 
ngo sellohna mengulaken simerandal 
dekket pengurupina taba kalak sincor. 

37 Tupung ngo ia sakiten tikan naidi, nai 
mèter matè. Enggo kessa icuci bangkèna, 
ipebujur ngo ia i bilik perdates. 

38 Ndessing ngo kuta Jope i, i kuta Lida 
nai. ldengkoh simengèkutken Jesus kessa 
mo, i Lida ngo keppè si Petrus, ipasulak 
kalak i mo dua kalak mendanhi si Petrus 
lako mengendik-ngendiksa asa ndor ia 
roh mi kuta Jope. 

39 Nai mèter kebbas mo si Petrus 
mengèkutken kalak i. Soh kessa kalak 
i, larahken mo si Petrus mi bilik 
perdates. Jadi irengemmi daberru-daberru 
simebbalu mo si Petrus i ninganna 
mertangisen, janah ipacidahi kalak i mo 
taba si Petrus baju dekket jubah kalak i 
sinijarumen si Dorkas i tikan i nggelluhna 
dèng. 

40 Nai ipasulak si Petrus mo kalak i 
asa laus lebbè mi ruar; nai mersembah 
merkurja mo ia mersodip taba Dèbata. 
Enggo kessa pul ia mersodip, idempakken 
mo mi bangkè si Dorkas i, nina mo, "O 
Tabita, kèkè mo ko!" Jadi mènter mbidak 
mo matana, janah idah kessa mo si Petrus, 
mèter kundul mo ia. 

4! Nai idoroken si Petrus mo tanganna 
lako mennegusa asa kèkè. Nai idilo mo 
kalak sipercaya bak daberru-daberru 
simebbalu ni sidi i, janah mèter ipecènder 
mo si Dorkas sienggo balik nggelluh idi i 
hadeppen kalak idi. 

42 Nai sar mo berita idi i suberri Jope, 
gabè mèduk mo percaya taba Jesus 
Sipaluah i. 

43 Jadi narih ndekkah ngo merian i 
sidi si Petrus, i bages si Simon tukkang 
koling-koling ngo ia merian. 

] 0 ' Lot mo sada kalak daholi i Kaisarèa 

mergerar si Kornelius. Komandan 
"Pasukan Italia" ngo ia. 

2? Kalak simerkebiaren midah Dèbata ngo 
ia bak karina pengisi bagesna. Mèduk ngo 
ipemberrèken masèh atèna taba kalak 
Jahudi, janah oda nung lipang ia mersodip 
taba Dèbata. 

3 Tikan sidari kira-kira pukul tellu ciboon, 
idah ia mo ntangkas ibas pennengenna, 
sada malaèkat Dèbata roh mendahisa, 
janah mendokken, "O Kornelius!" 

“Idempakken si Kornelius mo malaèkat 
i, gabè mbiar mo ia janah ninganna 
idokken, "Kadè alè Tuan?" laloi malaèkat i 
mo, "Enggo ijalo Dèbata sodipmu dekket 
masèh atèmu merkitè pemerrèkenmu i. 

> Bagèndari pè, pasulak mo laus mi Jope 
mengaleng si Simon janah mergerar si 
Petrus. 

6 Rebbak tukkang koling-koling ngo ia 
bagèndari kiserrang i biding laut, janah si 
Simon ma ngo bekkasna kiserrang i." 

7 Nai laus kessa mo malaèkat sikirana 
dekketsa i, mèter idilo mo dua kalak 
naposona dekket sada kalak soridadu 
penjagana simerkebiaren midah Dèbata. 

8Isukutken si Kornelius mo simasa i taba 
kalak i, janah terus ipasulak mo kalak i mi 
Jope. 

3Sibarembenkenna tikan i tengah ndalan 
dèng pasulaken i, tapi enggo soh mayak 
kuta i, laus mo si Petrus mi bilik perdates 
mersodip cèger ari. 

10 Nai mellèhè kalohoon mo iakap 
janah sèkel mo ia mangan. Sinderrang 

menghantari pangaan dèng lako bana, 
gabè meralaten mo ia. 

11 |dah mo tupung mbuka langit. Nai 
idah mo itontoni sada bekkas bagè kaèn 
mbellang i langit nai, merèket ngo gennep 
sokina siempat i, itantan mi terruh. 

12 Lot ngo gennep macam binatang 
siempat nèhè ibas sinitantan i, bagi ma 
ngo dekket simenjoror i tanoh i pè, bak 
manuk-manuk simerkabangen i. 

13 Nai idengkoh mo sora mendokken 
tabasa, "O Petrus, kèkè mo kono! Sèati mo 
i janah pangan!” 

'Tapi nina si Petrus mo mengaloi, 
"Ngganè Tuhan! Oda nung dèng kupangan 
barang kadè pangaan haram bak 
mellamun." 

1> Tapi nina sora i dèng ma mo tabasa, 
"Barang kadè sienggo ihalalken Dèbata, 
ulang idokken kono nola i haram!" 

16 Tellu kali ngo mulak-ulak roh alaten 
idi, nai gabè terkèkè mo kaèn i mi sorga. 

17 Bagè cara bingung mo si Petrus 
mangarusi i, kadè ndia lapaten alaten 
idi. Nderrang merpikir-pikir bagi dèng si 
Petrus, keppè enggo mo cènder i lebbè 
pèntu bekkasna i pasulaken si Kornelius, 
ai enggo kin ngo lebbèen ikuso-kusoi 

kalak i taba kalak perkuta i kan dikè bages 
si Simon i. 

18 Nai dilo-dilo mo kalak i mengkusoken, 
"Isèn ngo ndia kiserrang sada kalak 
mergerar si Simon Petrus?" 

19 Tikan merpikir-pikir dèng si Petrus 
tersèngèt lapaten alaten idi ndai, nina 
Tendi Dèbata mo mbangsa, "Alè Petrus lot 
ngo roh tellu kalak mennulusi kono! 

20 Kèkè mo kono janah susur mi terruh, 
ulang ganggu ukurmu mengèkutken kalak 
i, ai Aku ngo pasulakken kalak i." 

2! Nai susur mo si Petrus janah nina taba 
kalak i, "Aku ngo sinitulusen ndènè i. Kadè 
pana sebabna asa roh kènè?" 

22 Nai ialoi kalak i mo, "Kapten Kornelius 
ngo pasulakken kami roh misèn. Sada 
kalak bujur ngo ia janah merkebiaren 
taba Dèbata; selloh ngo beritana i 
tengah-tengah kalak Jahudi. Idokken sada 
kalak malaèkat Dèbata ngo mbangsa, 
asa ipasulak nina mengaleng kono, 
janah asa roh kono mi bagesna; ai naing 
dengkohenna nina bamu nai alus sodip 
bak perulanna." 

23 Jadi iarahken si Petrus mo kalak 
i mi bages janah mermalam i sidi. 
Sibarembenkenna i berkat mo kalak i, 

dekket ma ngo dèba kalak sipercaya i kuta 
Jope nai mendengani kalak i. 

24 Sibarembenkenna soh mo kalak i mi 
Kaisarèa. Enggo kin ngo mèma-mèma 
si Kornelius rebbak dekket karina 
sincelketna bak supan-supanna pè 
sienggo nitenggona. 

25 Asa soh kessa mo si Petrus, mèter 
isimbak-simbak si Kornelius mo ia 
ninganna mersembanh i hadeppenna. 

26 Tapi iteggu si Petrus mo ia asa cènder 
ninganna idokken, "Kèkè mo kono! Ai aku 
pè jelma ngo." 

27 Nai lako mbengket mi bages, dak 
mengeranai ngo kalak i sidua. Idah mo 
enggo mèduk keppè jelma mèmasa i 
bages i. 

28 Nai nina mo taba kalak ni sidi, "Ibettoh 
kènè ngo pantangen mbellen ngo bai 
kalak Jahudi mendahi barang mersaor 
dekket bangsa sidèban. Tapi enggo 
idokken Dèbata taba aku, oda ndorok 
dokkenken haram barang kotor jelma 
barang tah jelma bakunè pèi. 

29 Kumarna naidi ngo asa oda pella kujua 
tikan ialengi kènè aku. Asa mengkuso mo 
aku bagèndari; kadè ngo pana perluna asa 
idokken kènè roh aku mi sènda?" 

30 Nai ipeterrang si Kornelius mo, "Empat 
ari sienggo laus tupung bagèen ma 
kettikana pukkul tellu, mersodip ngo aku 
i bagesku èn. Sintempu mèter cènder mo 
i lebbèngku sada kalak daholi merpakèen 
mbulan merkillong-killong, 

3! mendokken taba aku, 'Alè Kornelius, 
enggo idengkohken Dèbata sodipmu 
dekket nibakinmu mermasèh atè i merkitè 
pemerrèkenmu i. 

32 Jadi pasulak mo mi kuta Jope lako 
mendiloi si Simon mergarar Petrus, 
kiserrang ngo ia i bages si Simon tukkang 
koling-koling, kan biding laut ngo 
bagesna i.' 

33 Nai mèter kupasulak mo mengalengi 
Kono. Bagèndari pè enggo pulung kami 
karinana isèn i hadeppen Dèbata lako 
mendengkohken karina sinidokken Dèbata 
mbang Kono sinaing bagahenkenmu 
bangku." 

34Jadi mengerana mo si Petrus, 
"Bagèndari enggo tangkas kuantusi, dos 
ngo ibaing Dèbata taba jelma karinana! 

35 Barang isè merkebiaren midah Dèbata 
janah mengulaken kebennaren, ijalo 
Dèbata ngo ia. 

36 |bettoh kènè ngo beritana sinipesakat 
Dèbata taba kalak Israel, imo Berita 
Simerandal merkitè-kitè Jesus Kristus; la 
ngo Tuhan ni karina jelma. 

37 Ibettoh kènè ma ngo kadè simasa 
i Judèa, mulai i Galilea nai, imo i podi 
perridiin nipeddahkensi Johanes. 

38 Imo tersèngèt Jesus kalak Nazaret 
sienggo iminaki Dèbata merkitè Tendi 
Perbadia bak kuasana pè. Dak merdalani 
ngo Jesus idi i suberri ladang lako 
memmaingken simerandal janah 
pejuahken kalak si ni sellapen sibolis, 
kerna dak idengani Dèbata ngo la. 

39 Kami ngo saksi tersèngèt karinana 
nibakinna i, i tanoh Jahudi dekket i 
Jerusalem. Tukasi pè bagidi gabè ipusa 
janah ipersilangken kalak i ngo la. 

40 Tapi ipegelluh Dèbata ngo la iari 
petelluken, janah ipetarar ngo dirina taba 
jelma, 

4l tapi pellin taba kalak si ni pilih Dèbata 
arnia nai kin ngo kessa, imo mahan 
saksiNa, ai rebbak mangan bak mènum 
ngo kami dekketsa, enggo kessa balik 
nggelluh la i kemmatèen nai. 

42 la ngo pasulakken kami lako 
menjamitaken dekket memmedahken taba 

jelma nterrem, magahken la ngo enggo 
ipebangkit Dèbata kin gabè Penghukum 
taba kalak singgelluh bang taba kalak 
sienggo matè pè. 

43 Karinana ngo nabi-nabi 
mengindangken tersèngèt la, ai 
nina kalak idi, karinana jelma sipercaya 
taba Jesus terolih kesasaan dosa merkitè 
gerar Jesus i." 

44 Sinderrang mengerana dèng si 
Petrus, mèter susur mo Tendi Dèbata 
janah isenggeppi mo kalak i karina 
simendengkoh kata i ndai. 

4> Gabè lengang ngo karina kalak Jahudi 
sienggo percaya simendengani si Petrus i 
Jope nai, kumarna iberrèken Dèbata ngo 
TendiNa bang taba kalak siso Jahudi pè. 

46 Kerna idengkoh ngo mengeranai kalak 
idi ibas kata sidèban, lako memoji-moji 
kebelgahen Dèbata. Nai nina si Petrus mo, 

47 "Tengen kènè mo, enggo bagè kami 
kalak èn menjalo Tendi Perbadia. Jadi lot 
dèng kalak ndorok mengambati kalak i 
iperidi merkitè laè?" 

48 Nai idokken si Petrus mo asa iperidi 
kalak i mi bagasen gerar Jesus Kristus. 
Enggo kessa pul idi karinana, ièlèk-èlèk 

kalak i mo si Petrus, asa merian i sidi 
lebbè ia giam barang sadikè dekkah. 

] ] ' Idengkoh karina Apostèl dekket 

sipercaya ni Judèa mo enggo dekket 
keppè bangsa sidèban menjalo kata 
Dèbata. 

2 Nai roh kessa mo si Petrus mi Jerusalem, 
ilagai kalak i mo ia, nina mo, 

3 "Kasa ibengketti kono bages kalak siso 
mertakkil? Janah mangan nola dèng ma 
kono rebbak dekket kalak i?" 

4 Nai tembir mo isukutken si Petrus taba 
kalak i karinana sienggo masa i, nina mo, 
>"Sinderrang mersodip aku i kuta Jope, 

nai kuidah mo sada alaten. Kuidah mo 
susur sada bekkas mbellang bagè cara 
kaèn merempat soki janah bagè itantan i 
langit nai roh mi lebbè-lebbèngku. 

6 Nai tikan kuperdatèken mi bagasen, 
gabè kuidah mo lot i sidi karina matcam 
binatang-binatang siempat nèhè, bagi ma 
dekket pinakan-pinakan bak simenjoror 
bang manuk-manuk pè. 

7 Kudengkoh ma mo sora mendokken 
taba aku, 'Kèkè mo ko Petrus! Sèati mo i 
janah pangan mo!' 

8Tapi ningku mo mengaloi, 'Ngganè 
merrebbu alè Tuhan! Oda nung dèng 
kuakapi pangaan haram bak mellamun.' 

3Tapi nina sora i nola mo i langit nai, 
'Barang kadè sienggo halal dok Dèbata 
ulang idokken kono nola haram i.' 

10 Sanga ngo tellu kali kuidah roh simasa 
i, nai ipè asa irintak mi sorga. 

11 Nai mèter soh ma mo gejapkenna idi 
pasulaken sitellu kalak i Kaisarèa nai mi 
bekkas nami lako mennulusi aku. 

12 Nai nina Tendi i mo taba aku, asa ulang 
ganggu ukurku lako laus rebbak dekket 
kalak i. Janah dekket ngo denganku 
siennem kalak èn mi Kaisarèa, jadi 
kubengketti kami mo bages si Kornelius i. 

13 Nai isukutken si Kornelius mo bai 
nami sienggo niidahna malaèkat cènder 
ibagasen sapona janah mendokken 
tabasa, 'Pasulak mo mengalengi si Simon 
simergerar Petrus mi Jope. 

14 Asa ia magahken taba kono kata 
kenggelluhen, asa maluah kono dekket 
pengisi bagesmul!' 

13 Tapi sinderrang merjamita dèng aku 
i sidi mèter senggep mo Tendi Perbadia 
taba kalak i, tosè bagè banta i mulana i. 


KISAH PARA RASUL 11.16 -20 65 


16 Nai kuèngèt mo nidokken Tuhan i, 
'Laè ngo ukum iperidiken si Johanes, tapi 
iperidi ngo kènè merkitè Tendi Perbadia!' 

'“ Jadi ntangkas ngo enggo siidah, 
mula dos ngo keppè sibasa-basa Dèbata 
bai kalak siso Jahudi sienggo gabè 
percaya bai Tuhan Jesus Kristus dekket 
basa-basa banta, bakunè mo pemmaingku 
mengambati Dèbata?" 

18 Enggo kessa idengkoh kalak idi kata i, 
gabè nono nai ngo kalak i. Nai ipoji kalak 
i mo Dèbata, nina mo, "Mula bagidi ngo 
keppè, dekket ngo taba kalak siso Jahudi 
iberrèken Dèbata lako tobat, asa gabè mi 
kenggelluhen." 

19 Kessa nai terbunuh si Stefanus, gabè 
iletlet mo kalak sipercaya taba Jesus, nai 
gabè mèrap mo kalak idi. Dèba laus mi 
Penesia, dèba mi pulo Siprus dekket mi 
Antiokhia. Jadi ningan merdalan i kalak 
idi, isukutken kalak i ngo kata Dèbata, 
tapi pellin taba kalak Jahudi sambing ngo 
kessa. 

20 Tapi lot ngo dèba kalak sipercaya i 
kalak Siprus dekket kalak Kirene roh mi 
kuta Antiokhia, isukutken kalak i ngo 
Berita Simerandal tersèngèt Jesus i sidi 
bang mendahi siso meragama Jahudi pè. 

2! Kumarna ipergegohi kuasa Tuhan i 
ngo kalak idi, gabè mèduk ngo bai kalak 
i nai percaya janah pesakatken dirina bai 
Tuhan i. 

22 Soh ngo berita kalak i mi Jerusalem, 
nai ipasulak mo si Barnabas mi Antiokhia. 

23 Soh kessa mo si Barnabas gabè 
idah mo sibasa-basa Dèbata taba kalak 
si nisidi, lolo kalohoon mo atèna. Nai 
ipeddahi mo kalak i karina, asa tettap ukur 
kalak i menguèi taba Tuhan i. 

24 Merdemu kumarna kalak bujur ngo si 
Barnabas janah dak iiani Tendi Perbadia 
bana perkepercayaen mbellen, gabè mbuè 
ngo kalak terabin mengèkutken Tuhan i. 

25 Nai laus mo si Barnabas mi kuta Tarsus 
mennulusi si Saulus. 

26 Enggo kessa pejumpa dekket si Saulus, 
larahken mo si Saulus i mi Antiokhia, 
janah sitahun mbellen mo kalak i rebbak 
kuria si ni sidi janah mengajari mbuè kalak 
janah i Antiokhia i mo perlebbè igerari 
sipercaya taba Jesus, kalak Kristen. 

27 Sinderrangna idi lot mo roh nabi-nabi 
i Jerusalem nai mi kuta Antiokhia. 

28 Sada kalak bai kalak i nai mergerar si 
Agabus. Ikuasai Tendi Dèbata mo ia, nai 
iberitaken mo masa lèhè mbellen i suberri 

dunia èn. (Tuhu ngo masa kellèhèen i 
tikan Kèsar Klaudius). 

29 Nai mertuptup mo kalak sipercaya 
taba Jesus asa menenges tumpak kalak i, 
barang sadikè terbakinsa mendahi dengan 
sitading i Judèa. 

30 |pesaut kalak i mo tuptupna i, 
itengesken mo arap si Barnabas dekket si 
Saulus taba sintua kuria i. 

] 2 lI tikanna i ma mo ilaluken si 

Herodes tanganna mi kuria i lako 
pepersuk-persukken kalak idi. 

2Ibunuh ngo si Jakobus merkitè pedang, 
imo dengan sibeltek si Johanes. 

3 Idah si Herodes kessa mo lolo ngo 
atè kalak Jahudi, makin iempet mo 
mengeletlet sipercaya i; idokken mo 
menangkup si Petrus tupung Pèsta Paskah 
imo Pesta mangan Roti Siso Meragi. 

“Enggo kessa itangkup, ipemasuk mo mi 
kurungen, janah idokken ma mo menjaga 
empat regu soridadu, gennep regu empat 
kalak soridadu. Isura-sura ukurna ngo, 
lebbè pul Pèsta Paskah i, asa ihukum ia i 
hadeppen jelma nterrem i. 

>Jadi dak ijaga kalak i ngo si Petrus i 
kurungen i; tapi ukum kuria i dak iempet 

kalak i ngo mennodipken si Petrus taba 
Dèbata. 

6 Bernginna tikan naing ihukum si 
Herodes si Petrus i jolo jelma nterrem, 
terpeddem ngo ia irantè kalak idi ipas dua 
rantè ninganna ihapit dua kalak soridadu. 
| jolo pèntu kurungen idi pè lot ngo 
soridadu merjaga-jaga. 

7 Nai sintempu mo cènder malaèkat 
Tuhan i bilik kurungen i mercuhaya 
mo sada penendang i sidi. Nai igoyok 
malaèkat i mo si Petrus asa ndungo, 
ninganna idokken, "O Petrus! Ndungo 
mo kono!" Nai mèter ntang-tang mo 
gejapkenna idi rantè bessi i tangan si 
Petrus i nai. 

8 Nai idokken malaèkat i dèng ma mo, 
"Selluk mo geddamu, janah mercipatu mo 
kono!" Jadi iselluk si Petrus mo geddana 
janah iberretken mo cipatuna. Enggo 
kessa bagidi nina malaèkat idi dèng ma 
mo, "Selluk mo jubahmu janah èkutken 
mo aku!" 

Nai ièkutken si Petrus mo malaèkat i mi 
ruar kurungen i. Tapi oda satdar dèng si 
Petrus, tah tuhu masa bagidi bana merkitè 
malaèkat i, tah oda, ai idok ngo alaten si 
niidahna i. 

10 Tapi enggo kessa ilausi kalak i perjaga 
perlebbè dekket peduaken, soh mo kalak 
i mi pèntu bessi, imo pèntu lako mi kuta. 
Nai mènter mukaken bana ngo pèntu i, 
gabè karuar mo kalak i janah merdalan i 
sada lorong lako mi kuta. Sintempu ma 
mo mèter mersep malaèkat i sirang bana 
nai. 

11 Nai satdar mo si Petrus, nina mo, 
"Baru pè asa ntangkas kubettoh, ipasulak 
Tuhan i ngo keppè malaèkatNa lako 
mengerampasi aku ipas kuasa si Herodes 
nai bagidi ma dekket ipas sura-sura 
sinaing bakinen kalak Jahudi bangku." 

12 Jadi enggo kessa ntangkas bana 
simasa i, laus mo si Petrus mi bages si 
Maria inang si Johanes sinigeraren ma si 
Markus. Mèduk ngo mertumpu i sidi janah 
dak mersodip. 

13 Ituktuki si Petrus mo pèntu bages 
idi i ruar, nai roh mo sada kalak naposo 
daberru mergerar si Rode lako memuka 
pèntu. 

14 Itandai ngo sora simenuktuki i sora si 
Petrus. Tapi kumarna lolona oda mèter 
ibukaken dèng pèntu i, tapi lojang ngo 
la mendahi jelma simertumpu i bages i 

magahken enggo keppè i ruar pèntu jolo 
si Petrus. 

1> Gabè nina kalak i mo mbang daberru i, 
"Enggo gila kono pana.” Tapi dak igegohi 
si Rode ngo mendokken, "Tuhu-tuhu ngo 
si Petrus ni ruar i." Tapi nina kalak i mo 
mbangsa, "Malaèkatna ngo i." 

16 Tapi sinderrang bagidi, dak iempet 
si Petrus ngo menuktuki pèntu i. Jadi 
sinderrang ibuka kalak i kessa mo pèntu i, 
idah kalak i mo si Petrus, gabè bengngap 
kalohoon mo kalak idi. 

17 Tapi ikilapken si Petrus mo tanganna 
taba kalak i asa ndong, nai isukutken si 
Petrus mo bai kalak i sinibaing Tuhan i 
lako menogikensa mi ruar kurungen i. 
Janah idokken dèng ma, "Bagahken kènè 
mo simasa èn taba si Jakobus dekket 
mendahi karina dengan." Jadi laus mo ia i 
sidi nai mi bekkas sidèban. 

18 Nterrang kessa nola ari 
sibarembenkenna i, gontar mo karina 
soridadu perjaga i. Mersèto ngo ukur 
kalak i tersèngèt simasa taba si Petrus i. 

19 [perèntahken si Herodes mo lako 
menulusi si Petrus. Tapi kumarna oda 
jupa ia, gabè ihukum matè mo soridadu 

perjaga i. Mbungkas ma mo si Herodes i 
Judèa nai mi Kaisarèa. 

20 Melaga kalohoon ngo si Herodes 
taba kalak Tirus dekket Sidon, kumarna i 
roh mo kalak i rebbakken mengadepsa. 
Idahi kalak i mo perlebbè si Blastus 
kettoken si Herodes asa kan kalak i ia. 
Nai laus mo kalak i mendahi si Herodes 
mengèlèk-èlèksa asa merdamè, kumarna 
mergantung mi nagerri si Herodes ngo 
pangaan kalak i. 

2! Nai tupung ari sienggo ititi kin, ipakkè 
si Herodes mo pakèen kerajanna, janah 
kundul mo ia i babo kundulen raja, janah 
merpidato mo ia taba ginemgemna. 

22 Nai mèter isurakken jelma nterrem i 
mo, "Sora Dèbata ngo i, oda sora jelma!" 

23 Tapi mèter iparat malaèkat Tuhan 
mo si Herodes, kumarna oda ipesangap 
Dèbata. Ipangan olong-olong mo 
dagingna, janah lustun matè. 

24 Jadi makin sar mo kata Dèbata janah 
makin mergegoh. 

25 Balik mo si Barnabas dekket si Saulus i 
Jerusalem nai enggo kessa ipessoh kalak i 
tinenges masèh atè i, janah iarahken kalak 
i ngo dekket si Johanes Markus. 


KISAH PARA RASUL 13.1-6 72 


l Ukum i kuria Antiokhia lot ngo 

] 3 tikala nai nabi bak guru pè, imo si 
Barnabas dekket si Simeon igerari ma si 
Nègèr bak si Lucius kalak Kirene dekket 
si Mènakèm dengan raja Herodes rebbak 
mbelgah, dekket si Saulus. 

2Tupung sidari tikan mengulaken ulaan 
menguèi Tuhan janah puasa kalak idi, 
idokken Tendi Dèbata mo taba kalak idi: 
"Pejaè kènè mo si Barnabas dekket si 
Saulus bangku, ai naing lot bahaan kalak i 
petupungenKu." 

3Jadi puasa mo kalak i sisada kuria i 
janah mersodip, nai iąampèken kalak i mo 
tanganna taba si Barnabas dekket taba si 
Saulus, kessa bagidi ipeberkat mo kalak i 
sidua. 

“Nai berkat mo kalak i si nipeberkat 
Tendi Dèbata laus mi kuta Seleukia, i sidi 
nai merkeppel mo kalak i mi pulo Siprus. 

> Soh kessa kalak i mi kuta Salamis, 
isukutken kalak i mo kata Dèbata i bages 
perguruun kalak Jahudi. Dekket ma ngo si 
Johanes Markus dengan kalak i. 

Slagahi kalak i mo karina pulo i, nai soh 
mo kalak i mi kuta Pafos. Pejumpa mo 
kalak i, i sidi dekket sada kalak Jahudi 

mergerar Bar Jesus. Perhèlmu ngo ia janah 
mengaku dirina nabi. 

7 Meralè-alè ngo ia dekket gubèrnur 
pulo i simergerar Sergius Paulus kalak 
singgeddang radumen mpantas niasè. 
Idilo Gubèrnur i mo si Barnabas dekket 
si Saulus, kerna sèkel kalohoon ia naing 
mendengkoh kata Dèbata. 

8 Tapi ialo si Elimas perhèlmu i ngo si 
Barnabas dekket si Saulus (Elimas ngo 
gerarna i kata Junani), lako mengambati 
asa ulang percaya gubèrnur i taba Jesus 
dok atèna. 

Tapi ukum si Saulus -- simergerar ma 
Paulus — ikuasai Tendi Dèbata mo ia, 
ijengerri mo si Elimas perhèlmu i, 

10 hina mo, "Èh, kono pendobo 
janah dukak sibolis! Musuh ni karina 
kebennaren! Oda pettadinmu dèng 
peppilitken nipergeddo Dèbata paluahken 
jelma manusia? 

11 Gejapkenna èn mo kono ihukum 
Tuhan i! Pètung mo kono lebbè, asa ulang 
idah ko nèngè binendang mataniari!" 

Nai mèter gejapkenna idi mo iakapken 
si Elimas bagè lot mbèrèng mennutupi 
matana, nai mèter gellap mo idah; jadi 

dak dadap-dadap mo ia lako mennulusi 
jelma asa lot mennegusa. 

'2 Jadi idah gubèrnur i kessa mo simasa 
i, gabè percaya mo ia taba Jesus, ai kagum 
kalohoon ngo ia mi peddah tersèngèt 
Tuhan i. 

13 Nai berkat mo si Paulus dekket 
denganna i kuta Pafos nai, merkeppel mi 
kuta Perga si ni Pamfilia. Tapi itadingken 
si Johanes Markus ngo kalak idi i si, ai laus 
ngo ia balik mi Jerusalem. 

14] Perga nai ipuspusken kalak i ngo 
dalanna soh mi Antiokhia si ni Pisidia. 
Tupung ari Sabat, laus mo kalak i mi bages 
perguruun janah kundul i sidi. 

1> Enggo kessa pul ijaka Bukku si 
Musa dekket Bukku Nabi-nabi, ipasulak 
pengendeng perguruun i mo mendokken 
rana mendahi si Paulus bak taba denganna 
i bagèen, "Kènè alè dengan, tah lot peddah 
sinaing dokkenken ndènè taba sipulung 
èn, dokken kènè mo!" 

16 Nai mèter kèkè mo si Paulus, ikilapken 
mo tanganna taba sipulung i, janah nina 
mo, "Kènè alè denganku kalak Israel 
dekket karina dengan sipulung isèn, 
simerkebiaren midah Dèbata, dengkohken 
kènè mo aku lebbè! 

!7 Ipilih Dèbata bangsa Israel ngo 
empungta, janah ibaing gabè bangsa 
mbellen tikan ginemgem dèng kalak idi i 
tanoh Mesir. Nai itogiken Dèbata mo kalak 
i karuar i tanoh Mesir nai merkitè-kitè 
kuasa mbellen. 

18 Dak ianju-anju Dèbata ngo kalak i 
empat puluh tahun dekkahna i padang 
gurun. 

19 Pitu bangsa ngo Irabbatken kalak idi 
i tanoh Kanaan, janah ibagi-bagiken mo 
tanohna i bai bangsa Israel gabè milikna. 

20 Karinana i, kira-kira empat ratus 
limapuluh tahun mo dekkahna. Enggo 
kessa i bagi-bagi kalak i tanoh Kanaan, 
ipebangkit Dèbata mo sigantung puhpuh 
bai kalak idi. Ukum sigantung puhpuh 
perpodi, imo Nabi Samuel. 

21 Enggo kessa i, ipido kalak idi mo asa 
lot rajana. Jadi ipebangkit Dèbata mo si 
Saul gabè raja, imo anak si Kis marga 
Benjamin; empat puluh tahun dekkahna 
gabè raja si Saul. 

22 Enggo kessa ipesampur Dèbata ia i 
kerajanna nai, ipebangkit Dèbata nola mo 
si Daud gabè raja kalak i. Janah bagèen 
mo pendokken Dèbata tersèngè si Daud, 
'Enggo dapet Aku si Daud anak si Isai, 

sipesennangken ukurku. la mo pessautken 
nipergeddo atèngKu! 

23 pas pemparenna nai ngo roh ibaing 
Dèbata sada kalak Raja Sipaluah bai 
bangsa Israel, bagè sienggo iperbagah- 
bagah Dèbata kin imo Jesus. 

24 Sinderrang makdèng mengula Jesus 
enggo idiungken si Johanes taba kalak 
Israel, asa tobat kalak i janah uè iperridi. 

25 Mayak punca ulaan si Johanes idi, 
idokken ngo taba jelma nterrem i, 

'Oda ngo aku si nipèma-pèma ndènè i. 
Engèt mo, solo-solona ngo aku. Salang 
mengosari èkèt cipatuNa sambing pè 
madèng sanggup aku,' nina. 

26 Kènè alè karina dengan ipas pemparen 
si Abraham nai, dekket karina kè 
simertumpu i sèn simerkebiaren midah 
Dèbata. Banta ngo itenges Dèbata kata 
kenggelluhen èn; 

27 ai oda itandai pengisi kuta Jerusalem 
dekket pengulu-pengulu kalak idi, la ngo 
Sipaluahken i. Tapi oda iarti kalak i peddah 
nabi si nijaka kalak i gennep ari Sabat, 
gabè ihukum kalak i ngo Jesus. Merkitè 
bagidi, saut mo sinidokken nabi-nabi i. 

28 Tukasi pè oda lot jumpa kalak i salahna 
memmakin tuk merutang kessanh, ipidoken 
kalak i ngo bai si Latus asa ibunuh la. 

23 Asa enggo kessa ipessaut kalak i bagè 
sitersurat idi kin tersèngèt la, ipesampur 
kalak i mo bangkèNa i kayu persilang idi 
nai, itanem mo mi pendèbaan. 

30 Tapi ipegelluh Dèbata ngo la i 
kemmatèen nai. 

31 Nai barang piga-piga ari dekkahna 
ipacidah ngo dirina taba dengan siroh 
i Galilea nai mi Jerusalem. Kalak i ngo 
bagèndari gabè saksi taba bangsa Israel. 

32 Jadi bagèndari kutaruhken kami ngo 
Sukuten Kelluahen èn mendahi kènè; 
siniperbagah Dèbata taba empungta. 

33 Enggo ipessaut Dèbata mendahi kita 
pinemparna, imo sinderrang ipekèkè Jesus 
i. Bagè sitersurat ma ibas endè Psalm 
pasal dua: 'AnakKu ngo kono; sidari èn 
ngo Kono Kuperkuanak!' 

34 Enggo kin ma ngo ilumbaken Dèbata, 
ipekèkè la ipas simatè nai, janah 
mak ndorok nèngè iakapi kemmatèen 
bak macik ibagasen kuburen, ai nina 
Dèbata ngo: 'Kuberrèken mo taba kènè 
bagah-bagah bennar janah tuhu, sienggo 
Kuperbagah-bagah taba si Daud.' 

35 Bagidi dèng ma ipas ayat sidèban: 'Oda 
ipaduè kono idahen NaposoMu sibennar i 
kinimacik!" 

36 Ukum si Daud, enggo kessa ipessaut 
lemmo atè Dèbata sidekkah nggelluhna, 
kumellip ngo ia, janah tertanem i gembar 
kuburen empungna. Macik ngo ia janah 
kembali nancuè. 

37 Tapi ukum Jesus sienggo ipegelluh 
Dèbata i kemmatèen nai, oda ngo mellala 
bak salpun. 

38 Asa alè dengan bettoh kènè mo, 
'Kumarnaken la ngo asa nisukutken bai 
ndènè tersèngèt kesasaan dosa.' 

32 Janah ibagasenSa ngo maluah karina 
sipercaya, ipas dosa-dosna nai, siso 
ndorok dapet kènè ipas pati-patiin si 
Musa. 

40 Kumarna naidi, manat mo kènè, 
asa ulang mengenna taba kènè, bagè 
nidokken nabi-nabi i; ai nina ngo: 

4! Perdatèken kènè mo alè perpis mata, 
Lengang ngo ukur ndènè, nai matè mo! 
Bagèndari Kupehana ngo sada simasa i 
tengah-tengah ndènè tapi oda tok kènè, 
tukasi pè lot kalak peterangken taba 
kènè." 

42 Asa tikan naing laus si Paulus dekket si 
Barnabas mennadingken bages perguruun 
i, ipidoken kalak i mo, asa iolihi nola 
peterangken kata idi i ari Sabat siroh. 

43 Karuar kessa mo si Paulus dekket 
si Barnabas i bages perguruun i nai, 
mèduk ngo kalak Jahudi dekket bangsa 
sidèban sienggo masuk merragama Jahudi 
mengèkutken kalak i. Nai ipeddahi janah 
ijamitai mo kalak idi, asa tettap merian i 
bagasen masèh atè Dèbata. 

44 Jadi tupung ari Sabat siroh i nola 
hampir ngo karina si nikuta i roh 
mendengkohken kata Tuhan i. 

45> Idah kalak Jahudi kessa mo nterrem 
kalohoon roh jelma i, nangis mo atè kalak 
i, gabè ialo janah irèhèi mo jamita si 
Paulus i. 

46 Tapi makin mbohona ngo si Paulus 
dekket si Barnabas mendokken, “Patut 
bai ndènè ngo nemmuken sukuten kata 
Dèbata. Tapi karna oda uè kènè menjalo, 
kenggelluhen siamman sumendah 
mengèkutken pertimbangen ndènè i, gabè 
oda mo terolih kènè. Kerna naidi mendahi 
bangsa sidèban mo kudempakken kami. 

47 Ai bagèen ngo idokken Tuhan i 
bai nami: 'Kupasulak mo kono gabè 

penendang mendahi bangsa sidèban, 
siso bangsa Jahudi. Asa lembahken kono 
kelluahen taba suberri jelma i dunia èn." 
48 |dengkoh kalak siso bangsa Jahudi 
kessa mo rana i, lolo kalohoon mo kalak 
i, ipoji kalak i mo kata Tuhan i. Jadi gabè 
percaya mo sienggo nitentuken Dèbata kin 
terolih kenggelluhen siamman sumendah. 
49 Jadi sar mo kata Tuhan idi i suberri 
nagerri i. 

>0 Tapi dak igaru kalak Jahudi mo 
pengetua-pengetuai dekket daberru- 
daberru kalak mersangap ni kuta i 
simerkebiaren taba Dèbata. Gabè ibaing 
kalak i mo peraloon taba si Paulus dekket 
si Barnabas, nai iusir mo kalak i sidua i 
nagerri i nai. 

>l Jadi ipaspasken apostèl i mo abu 
nèhèna i hadeppen kalak i mahan 
pernèngèten, nai laus mo kalak i mi 
Ikonium. 

22 Tapi dom sampang atè ngo sipercaya 
ni Antiokhia ibaing Tendi Perbadia. 

] 4 II Ikonium pè ibengketti si Paulus 

dekket si Barnabas ma mo bages 

perguruun kalak Jahudi janah merjamita 
ma ngo kalak idi i sidi. Kemulihken 

jamitana i mèduk ngo percaya bai Jesus, 
kalak Jahudi bak kalak Junani. 

“Tapi dak ipejuju janah igara-garai kalak 
Jahudi simenulak kata imo ukur kalak 
siso Jahudi, gabè nggerger mo atè kalak i 
midah kalak sienggo percaya bai Jesus. 

3 Kerna i sidi ngo si Paulus dekket 
si Barnabas merrian narih ndekkah. 
Lolo janah pang ngo kalak i merjamita 
mengasangken Tuhan i. Nai iberrèken 
Dèbata mo taba kalak i kuasa lako 
maing tanda kellengangen mahan bukti, 
magahken tuhu ngo nidokken kalak i. 

4Tapi gabè merralo ngo pengisi kuta 
i, dèba kan kalak Jahudi, dèba nai kan 
apostèl sidua kalak i. 

> Nai mertaki mo kalak Jahudi dekket 
siso Jahudi bang pengetuai bak pengulu 
kalak i siso percaya naing menggosa bak 
mendersa apostèl i merkitè mementiri 
dekket batu. 

STerbertik kessa mo taki-taki i taba 
apostèl, mperrus mo kalak i mi kuta si ni 
nagerri Likonia, imo kuta Listra dekket 
Derbe bak mi kuta sikulilingna. 

7i kuta i pè ijamitaken kalak i ngo 
Sukuten Kelluahen i. 

8Lot mo sada kalak daholi i kuta Listra, 
pangpangen ngo ia kessa nai tubuh. Dak 
kundul sambing ngo ia, ai laju ngo oda 
pennah terbakinsa merdalan kumarna 
pangpangen i. 

?Idengkoh ngo si Paulus merjamita i. 
Nai itengen si Paulus mo ia, gabè idah 
si Paulus percaya ngo ia janah ndorok 
memmaing malum sakitna i. 

10Jadi ipegang si Paulus mo sorana 
mendokken, "Cènder mo kono ipas 
nèhèmu i!" Nai mèter kèkè mo ia janah 
merdalan. 

11 Idah jelma nterrem i kessa mo 
sinibaing si Paulus i mersurak-surak mo 
kalak i mendokken i kata Likaonia, "Enggo 
roh sembahenta i tosè bagè rupa jelma 
mendahi kita!" 

12 |garari kalak i mo si Barnabas 'Zeus' 
janah si Paulus ierari kalak i 'Hermes' 
kerna pengerana ia. 

13 Nai roh mo imam sembahen Zeus 
nikèparen kuta i merembah kerbo 
tonggal dekket lambè rebbak dekket 
jelma nterrem i memèlèken pèlèen bai 
rasul-rasul i. 

'#Idengkoh si Barnabas dekket si Paulus 
kessa mo si nibakin jelma nterrem i, iribaki 

kalak i mo olesna, lojang mo kalak i mi 
tengah-tengah jelma nterrem i ninganna 
isurakken: 

1> "Kènè alè dengan, kasa bagidi ibaing 
kènè? Jelma ngo kami dos dekket 
kènè. Asa roh pè kami mi sènda lako 
menaruhken Sukuten Kelluahen ngo bai 
ndènè, asa itadingken kènè siso merguna 
i, janah asa gabè mulak kènè mendahi 
Dèbata singgelluh i, situmempa langit 
dekket tanoh bak laut dekket karina 
pengisina. 

16 Kumarna ibelli Dèbata ngo karinana 
bangsa tikanna idi nai mersitendeng 
dalanna. 

'/ Tapi bagidi pè i, dak ibaing ngo 
kesaksiin tersèngèt diriNa, imo merkitè 
basa mendè. Ai iberrèken ngo bai ndènè 
udan i dates nai dekket kiniduma. 
Ninganna i, ipesennang ngo ukur ndènè 
merkitè pangaan dekket sampang atè." 

18 Tukasi pè bagidi, mahal ngo iakap 
apostèl i lako mennondati jelma nterrem i, 
asa ulang saut kalak idi ipèlè. 

19 Nai roh mo dèba kalak Jahudi i 
Antiokhia dekket i Ikonium nai si ni 
nagerri Psidia mi kuta Listra, iunung mo 
jelma nterrem asa gabè kan kalak i, jadi 

gabè ibentiri kalak i mo si Paulus dekket 
batu, iruah mo ia mi ruar kuta i. Enggo 
ngo matè ia ukum dokatè jelma nterrem i. 

20 Tapi roh kessa mo sienggo percaya i 
cènder mengkulilingisa, kèkè mo ia janah 
rebbakken dekket sinterrem i balik mi 
kuta. Nai siberembenkenna i, berkat mo ia 
dekket si Barnabas mi kuta Derbe. 

21 | Derbe, ijamitaken si Paulus bak si 
Barnabas mo Sukuten Kelluahen i, janah 
mèduk ngo kalak ni sidi gabè percaya bai 
Jesus. Nai enggo kessa i, balik mo kalak i 
mi Listra, nai mi Ikonium, nai mi Antiokhia 
si ni nagerri Psidia. 

221 kuta idi pè ipergegohi kalak i ngo 
kepercayaen sienggo percaya i, janah 
ipesèngèt asa ulang mondar kepercayaen 
kalak i bai Jesus, nina mo, "Kennah sibellus 
ngo lebbè matcam bagè kepersuken, 
nai ipè asa mbengket kita mi Kerajaen 
Dèbata." 

23 I|pebangkit kalak i ngo i gennep 
kuria sigabè pengendeng. Merdengan 
sodip dekket puasa, ipessoh kalak i ngo 
pengendeng nipebangkitna i taba Tuhan 
sinikepercayaen kalak idi i. 

24 Nai berkat mo si Paulus dekket si 
Barnabas menerusken perdalanen kalak i 
mengelausi nagerri Psidia soh mi Pamfilia. 

2> Enggo kessa isukutken kalak i kata 
Dèbata i Perga, laus mo kalak i mi Atalia. 

26] sidi nai balik mo kalak i merkeppel mi 
Antiokhia. Kuta i mo tikala i bekkas kalak 
idi isohken taba Dèbata, asa iulaken kalak 
i ulaan si niulaken kalak i bagèndari. 

27 Soh kessa mo kalak i mi Antiokhia, 
idokken kalak i mo merpulung si sada 
kuria i nai ibagahken kalak i mo karina 
nihanaken Dèbata merkitè-kitè kalak i. 
Bagi ma pemmaing Dèbata memmuka 
dalan bai kalak bangsa sidèban siso 
Jahudi, gabè percaya bai Jesus. 

281 kuta i mo si Paulus bak si Barnabas 
merian narih toko dekkahna rebbak 
dekket sipercaya ni sidi. 

] 5 I Lot mo roh barang piga-piga 

kalak i Judèa nai mi Antiokhia, 
memmeddahken bagèen, "Ukum oda 
mertakkil kènè mengèkutken pati-patiin 
Dèbata bagè nidokken taba si Musa, oda 
ndorok maluah kènè." 

2laloi si Paulus bak si Barnabas ngo 
kalak i. Jadi ipasulak mo si Paulus bak si 
Barnabas rebbak dekket barang piga-piga 


KISAH PARA RASUL 15.3-7 86 


kalak denganna i Antiokhia nai laus mi 
Jerusalem lako mendahi apostèl bak 
pengendeng silot i sidi, mengkusoken 
persoalen i. 

3Itaruhken kuria i ngo kalak i soh mi 
ruar kuta i. Arap tanoh Penesia ngo kalak 
i merdalan, ilausi ma mo dekket Samaria. 
Ibagahken kalak i ngo, enggo dekket 
kalak siso Jahudi menjalo kata Tuhan idi i 
si, gabè lolo mo atè kalak i mendengkoh 
berita i. 

4 Nai soh kessa mo kalak i mi Jerusalem, 
mendè ngo penjalo si sada kuria i bak 
apostèl dekket pengendeng-pengendeng 
i. Isukutken kalak i mo karinana si nibaing 
Dèbata merkitè kalak i. 

> Tapi kèkè mo dèba kalak Parisè sienggo 
gabè percaya i, "Kennah itakkil ngo janah 
kennah peddahen ngo kalak i asa iulaken 
pati-patiin Dèbata nipessohna merkitè si 
Musa.” 

6 Nai gabè pulung mo Apostèl i bagi 
ma dekket pengituai-pengituai lako 
mengeranai tersèngèt mi si. 

7 Enggo kessa ndekkah kalak i mertukar 
pikiren, kèkè mo si Petrus, nina mo, "Kènè 
karina kaka anggi! Ibettoh kènè ngo, 
enggo ipilih Dèbata aku i tengah-tengah 

ndènè nai lako magahken Sukuten 
Kelluahen i taba kalak bangsa sidèban 
siso Jahudi, asa kalak idi pè mendengkoh 
janah percaya. 

8Ijalo Dèbata simemettoh ukur ngo 
kalak i. Ipetandaken ngo penjalona i 
merkitè-kitè iberrèken Tendina tosè bagè 
pemerrèkenNa i banta. 

9 Oda lot kadè kalihna kita dekket kalak 
idi ibaing Dèbata, enggo kessa ipepanting 
ukurna merkitè kepercayaen i. 

10 Nteng, kasa nola bagèndari naing ialo 
kènè Dèbata merkitè mengampèken sada 
kewajiben meberrat i mahan ulanken 
kalak idi, padahal empungta bak kita 
sendiri pè oda sanggup merembah barang 
mengulakensa? 

11 Balikna, ai sikepercayai ngo merkitèken 
masèh atè Tuhan Jesus sambing ngo 
makin asa maluah kita. Kalak idi pè bagidi 
ma ngo." 

12 Nai nono mo karina kalak simertumpu 
i. Nai idengkohken kalak i mo si Barnabas 
dekket si Paulus, pejojorken tanda 
bak kellengangen nibaing Dèbata i 
tengah-tengah bangsa sidèba siso Jahudi 
merkitèken kalak i. 

13 Enggo kessa salpun iranaken kalak i 
karinana, ialoi si Jakobus mo, "Kènè karina 
kaka anggi, dengkohken kènè mo aku 
lebbè! 

14 Ndai ngo ibagahken si Simon bakunè 
penatap Dèbata taba bangsa sidèban siso 
Jahudi i mulana nai, asa gabè ijalo kalak i 
gabè ummatNa. 

153Jadi merdemmu ngo i mi kata 
nabi-nabi, ai bagèen ngo isuratken: 

16'Enggo kessa i roh nola mo Aku 
lako pekkadèn bages si Daud sienggo 
merumpak i, janah kupelias nola mo 
sienggo ncèda i; 

17 asa karina kalak sitadingna mennulusi 
Tuhan i rebbak dekket karina bangsa 
sidèban siso Jahudi sienggo Kudilo gabè 
milikKu.' Bagidi mo kata Tuhan, 

18 sienggo ibagahken kin i sinderbi nai!" 

19 Kerna naidi, mengèkutken 
pertimbangenku nina si Jakobus, 

"Oda ndorok susahenta nèngè kalak i 
si roh i bangsa sidèban idi nai mendahi 
Dèbata lako mennohken dirina. 

20 Tapi sitengesken mo surat hatoren 
mahan sièngèten kalak i, asa ulang 
ipangan kalak i pangaan sienggo ipèlèken 
bai bègu, ulang ipangan jukut siso isèat, 


KISAH PARA RASUL 15.21 -24 89 


ulang ipangan daroh, ipeddaoh dirina ipas 
ulaan memmaing mellamun janah ulang 
merlangkah julu meddem. 

2! Ai dak ijakaken ngo pati-patiin Dèbata 
gennep ari Sabat i bages perguruun silot 
i gennep kuta, imo niberrèken Dèbata 
merkitè si Musa." 

22 Nai iputusken apostèl-apostèl dekket 
pengituai-pengituai bak kuria i mo barang 
piga kalak bai kalak i nai mahan utusen 
mi Antiokhia rebbak dekket si Paulus bak 
si Barnabas. Nai ipilih kalak i mo si Silas 
bak si Judas sinigeraren ma si Barsabas. 
Duana kalak èn imo kalak siterkemuka bai 
kalak sipercaya i Jerusalem. 

23 Ibahan kalak i mo surat siembehenna 
bagèen, "Kènè karina dengan sienggo 
percaya bai Jesus Kristus, imo siso bangsa 
Jahudi kin, si lot i Antiokhia, i Siria 
bak Kilikia. Tabi nami apostèl-apostèl 
bak pengituai-pengituai mo bai ndènè 
karinana. 

24 Soh ngo bai nami berita, lot keppèken 
roh dèba bai nami nai mendahi kènè, 
mengeributi kènè merkitè-kitè peddah 
kalak i mengelalingken kènè. Oda ngo 
berkat sungkun nami i. 

25 Kerna naidi enggo runggu kami janah 
enggo sada ukur nami lako pasulakken 
kalak ènda rebbak dekket si Barnabas bak 
si Paulus sikukekellengi kami. 

26 Ukum kalak èn sidua, sienggo 
isomadaken ngo kessahna kumarna 
Tuhanta Jesus Kristus. 

27 Kupasulak kami ngo si Judas dekket 
si Silas mendahi kènè, asa ibagahken bai 
ndènè keputusen nami merkitè rana pè 
taba kènè, imo sienggo kusuratken kami 
èn. 

28 Enggo isetujui -- Tendi Dèbata bak 
kami pè selloh -- ngo dok atè nami, ulang 
pella lampèken taba kènè ulaan mbotong, 
laènken siperlu èn: 

22 ulang pangan kènè pèlèen sienggo 
ipèlèken bai bègu, ulang pangan kènè 
daroh, ulang pangan kènè jukut siso 
isèat, janah ulang kènè merlangkah julu 
meddem. Mula ipesisi kènè ngo diri ndènè 
ibas karinana idi, enggo mengulaken 
simerandal kènè. Bagidi mo, njuah-njuah 
mo." 

30 Enggo kessa mersitennahen nai 
ipeberkat kalak i mo utusen i laus mi 
Antiokhia, jadi soh kessa mo utusen idi, 

ipepulung mo karina ruas kuria i lako 
pesakatken surat i. 

3! Nai ijaka kuria i kessa mo surat i, lolo 
kalohoon mo atè kalak i, ai terapo mo 
perrukuren kalak i. 

32 Tapi ukum si Judas bak si Silas, 
nabi ngo kalak i. Matcam ngo bagèna 
jamita kalak i lako mempergegohi janah 
petegguhken ukur sinterrem i. 

33 Enggo kessa narih ndekkah merian si 
Judas dekket si Silas i sidi, ipasulak kuria i 
mo kalak idi balik mendahi sipasulakkensa 
merembanh kata lias atè. 

34 [Tapi ukum si Silas lemmo kalohoon 
ngo atèna merian i Antiokhia.) 

35 Si Paulus bak si Barnabas pè, narih 
ndekkah ma ngo merrian i Antiokhia. 
Isukutken kalak i ngo kata Tuhan i rebbak 
dekket dengan sidèbanna i pè. 

36 Oda sadikè dekkah nai idokken si 
Paulus mo taba si Barnabas, "Laus nola 
mo kita mendahi karina dengan sienggo 
sijamitai idi kin mi gennep kuta, imo 
sienggo gabè percaya bai Jesus, tah enggo 
bakunè kalak i!" 

37 Tapi ukum dokatè si Barnabas, naing 
mo nemmu dekket si Johanes simergerar 
Markus, 

38 tapi ukum dokatè si Paulus, oda selloh 
nèngè dekket si Markus i, kumarna enggo 
pennah itadingken ia kalak idi i Pamfilia, 
janah oda uè mendengani kalak i mi ulaan 
i. 

32 Jadi gabè merselisih mo kalak i sidua, 
sanga mersirang. Jadi iarahken si Barnabas 
mo si Markus denganna merbungki mi 
pulo Siprus. 

40 Ukum si Paulus, si Silas ngo iarahken 
mahan denganna. Berkat mo kalak i enggo 
kessa lebbè ipessoh dengan ni Antiokhia i 
kalak i mi bagasen masèh atè Tuhan i. 

4 Ikulilingi kalak i mo tanoh Siria dekket 
Kilikia, lako petegguhken kuria ni sidi i. 

] 6 l Iterusken si Paulus mo 

perdalanenna mi kuta Derbe 
kessa i mi Listra. Lot mo i sidi sada 
kalak simengèkutken Jesus mergerar 
si Timoteus. Berru Jahudi ngo inangna 
sienggo percaya taba Jesus; tapi ukum 
bapana kalak Junani ngo. 

21 tengah-tengah si percaya i kuta Listra 
dekket Ikonium, termurmur ngo kiniselloh 
si Timoteus. 

3 Jadi ipergeddo si Paulus ngo asa dekket 
nemmu si Timoteus mahan denganna mi 
perdalanen. Saut mo dekket ia, tapi lebbè 

itakkil ngo ia kumarna kalak Jahudi silot i 
aur i, ai karina ngo memettoh kalak Junani 
bapana. 

“| gennep kuta niagahen kalak idi i, 
ibagahken kalak i ngo keputusen runggu 
apostèl-apostèl dekket pengendeng- 
pengendeng si ni Jerusalem simahan 
ulanken janah jamotenken kalak idi. 

Jadi makin ntegguhna mo kepercayaen 
kuria i karina, janah dak mertambah- 
tambah ngo bilangenna gennep ari. 

SKumarna oda ipadiat Tendi Dèbata 
ijamitaken si Paulus dekket si Silas kata 
Dèbata i Asia, gabè iterusken kalak i mo 
pedalanenna mi Frigia dekket Galatia. 

7 Nai soh kessa mo kalak i mi perbalengen 
tanoh Misia, ioji kalak i mo merdalan mi 
suberri aur Bitinia tapi oda ipadiat Tendi 
Jesus kalak i. 

8 Nai gabè merdalan mo kalak i 
mengarbis aur Misia, jadi soh mo kalak i 
mi Troas. 

3Bernginna idi i Troas idah si Paulus 
mo sada alaten. Ibas alaten idi idah mo 
sada kalak Makedonia dak mengendik- 
ngendiksa mendokken, "Suberrang mo 
kono mi Makedonia mengurupi kami." 

10 Idah si Paulus kessa mo alaten i, mèter 
itaki kami mo berkat mi Makedonia, ai 
dokatè nami, Dèbata ngo mendokken 
kami laus mi sidi lako magahken Sukuten 
Kelluahen i. 

11 Nai mèter merbungki mo kami i 
Troas nai memènter mi Samotrake janah 
sibarembenkenna mi Nèapolis. 

121 sidi nai berkat mo kami mi Pilipi imo 
kuta simbelgahna i nagerri Makedonia, 
janah termasuk gemgemmen Rom ngo i. | 
sidi mo kami barang piga-piga ari. 

13 Tupung ari Sabat laus mo kami mi 
ruar kuta i, mi biding laè, lako mennulusi 
bekkas mersodip kalak Jahudi, ai dok atè 
nami tentu lot i sidi. Nai kundul-kundul 
mo kami ninganna mengeranai dekket 
daberru-daberru sienggo mertumpu i sidi. 

'“Lot mo i sidi sada kalak daberru 
mergerar sm Lidia. Sada kalak pertiga- 
tiga kaèn mbalo ngo ia i Tiatira, 
janah merkebiaren midah Dèbata. Jadi 
ibuka Tuhan i mo pennarihenna, gabè 
iradum-radumi mo jamita si Paulus i. 

1> Nai gabè iperridi mo si Lidia dekket 
karina kalak i si sada jabu, janah gabè 
larahken mo kami mi bagesna, nina mo, 
"Mula tuhu ngo enggo percaya aku taba 

Jesus dokatè ndènè, kiserrang mo kènè 
lebbè mi bagesku." Pella dak ièlèk-èlèk 
kami. 

16 Tikan sikali tupung laus kami mi 
bekkas mersodip i, pesimbak mo kami 
dekket sada kalak daberru hamba janah 
nangguru pertendung ngo ia. Merkitè 
tendungna i, mbuè ngo laba dapet 
indukna. 

17 Dak ièkut-èkut ngo si Paulus bak kami 
ninganna mendilo-ndiloken, “Naposo 
Dèbata simeheji i ngo kalak èn, lako 
magahken dalan kelluahen ndènè!" 

18 Dak iempet daberru i ngo katana 
bagidi barang piga-piga ari. Tapi gabè 
ncego mo atè si Paulus, itulihken mo ia 
janah idokken, "Merkitè-kitè gerar Jesus 
Kristus, kudokken karuar kono i daberru 
idi nai!" Nai mèter karuar mo gejapkenna i 
silanna i bai daberru idi nai. 

19 Tapi idah induk somangna i kessa mo 
oda lot nèngè laba iakap bai daberru idi 
nai, itangkup kalak i mo si Paulus dekket 
si Silas, iruah kalak i mo mi kerungguun 
mi hadeppen penghukum. 

20 laduken mo si Paulus dekket si Silas 
taba pengerajai, nina mo, "Gontar ngo 
ibaing kalak Jahudi èn kutanta! 

2! |peddahken ngo siso ndorok ulanken 
janah ngganè ngo i banta kalak Rom. Oda 
ndorok terjalo kita barang pe menguei 
kecemmalen bagi." 

22 Nai gabè dekket ngo jelma nterrem 
mengalo taba si Paulus bak si Silas, iribaki 
penghukum i mo oles kalak i sidua, janah 
isuruh mo mengeligasi. 

23 Enggo kessa narih toko dekkahna 
iligasi, ipemasuk mo kalak i mi kurungen. 
Idokken ma mo taba perjaga kurungen i, 
asa tuhu-tuhu ijaga kalak i. 

24 Kumernaken perèntah idi, gabè 
ipemasuk nola mo kalak i mi kurungen 
perbagasen, janah ibèangken ngo nèhè 
kalak i. 

25 Mayak tengah mberngin mersodip mo 
si Paulus dekket si Silas janah merendè 
memoji-moji Dèbata ipedengkoh- 
dengkoh si ni kurungen i. 

26 Nai sintempu mo masa rènur 
mergegoh kalohoon sanga tumuyu-tuyu 
batu cendi kurungen i. Nai mèter mbuka 
mo gejapkenna idi pèntu kurungen i, janah 
ntalkas mo karina rantè bak bèangen ni 
sidi. 

27 Ndungo janah tersengget mo penjaga 
kurungen i. Idah kessa mo dalngah ngo 

keppè pèntu kurungen i, iberkat mo 
peddangna naing mendelles, ai idokdok 
enggo mperrus karina siterkurung ni sidi. 

28 Tapi ipegang si Paulus mo sorana 
mendiloken, nina mo, “Ulang idelles ko 
dirimu, ai isèn ngo kami karina!" 

22 Nai ipido mandur kurungen i mo 
togok, lojang mo ia mi bagasen, mèter 
isembah mo si Paulus dekket si Silas 
ninganna menggirgir. 

30 larahken mo kalak i mi ruar janah 
mengkuso mo ia taba kalak i, nina mo, 
"Kènè alè Tuan, bakunè ngo kubakin asa 
maluah aku?" 

3! Nai ialoi si Paulus bak si Silas mo, 
"Kepercayai mo Tuhan Jesus — asa maluah 
kono dekket pengisi bagesmu!" 

32 Nai iajarken si Paulus bak si Silas mo 
kata Tuhan i bai mandur kurungen i, 
dekket taba karina jelma silot i bagesna. 

33 Nai mèter ialengi mandur kurungen 
i mo kalak i bernginna idi, ipebersih mo 
ugah pengeligasen i. Jadi mèter iperridi 
kalak i mo ia rebbak dekket karina pengisi 
bagesna. 

34 Nai iarahken mo si Paulus dekket 
si Silas mi bagesna janah ihantari mo 
pangaan taba kalak i sidua. Lolo kalohoon 

ngo atèna dekket karina pengisi bagesna 
kumarna enggo percaya ia taba Dèbata. 

35 Siceggen sibarembenkenna nola, 
ipasulak penghukum i mo upasna mi 
kurungen mendokken, taba mandur 
kurungen i asa ipaluah si Paulus dekket si 
Silas i. 

36 |bagahken mandur kurungen i mo 
berita i taba si Paulus, nina mo, “Enggo 
iperèntahken penghukum maluah mo 
kènè. Nteng, karuar mo kènè, janah 
njuah-njuah mo!" 

37 Tapi idokken si Paulus mo taba upas 
i, “Kalak Rom ngo kami. Enggo iligasi 
kami i hadeppen sinterrem janah ikurung, 
oda lebbè iperèso. Keppè bagèndari 
idokken asa laus kami bagi sipsip? Oda uè 
kami! Dokken mo roh penghukum i lako 
paluahken kami." 

38 Nai ibagahken upas i mo kata i 
taba penghukum i. Enggo kessa ibettoh 
penghukum i, kalak Rom ngo keppè si 
Paulus dekket si Silas mbiar mo kalak i. 

39 Roh mo kalak i mengidoken asa 
ulang pella ilugun si Paulus bak si Silas 
pemmakinna i. Jadi iarahken mo kalak i 
mi ruar, janah ièlèk-èlèk mo kalak i sidua, 
asa itadingken kuta i. 

40 Itadingken si Paulus bak si Silas mo 
kurungen i, laus mo kalak i mendahi si 
Lidia. Perridah kessa mo kalak i dekket 
sipercaya i, mendokken kata apo-apo mo 
kalak i, nai berkat mo si Paulus dekket si 
Silas. 

] 7 l Iterusken si Paulus bak si Silas 

mo perdalanen memellus kuta 
Amfipolis dekket kuta Apolonia, nai soh 
mo kalak i mi kuta Tesalonika. Lot ngo i 
kuta i bages perguruun kalak Jahudi. 

? Laus mo si Paulus mi bages perguruun 
i -- bagè kecemmalenna. Hojor mo tellu 
kali ari Sabat dak irisiki kalak i ayat-ayat 
Bibèl rebbak dekket jelma ni sidi. 

3 Mengèkutken sitersurat i, kennah 
menggong simpersuk ngo Kristus Raja 
Sipaluah i, janah kèkè nola i kemmatèen 
nai. "Asa, Jesus sienggo kusukutken 
kami taba kènè i ngo Raja Sipaluah 
niperbagah-bagah Dèbata," nina si Paulus. 

“Nai gabè percaya mo dèba janah gabè 
mengèkut taba si Paulus bak si Silas; 
bagidi ma ngo nterrem bang kalak Junani 
simerkebiaren midah Dèbata, janah 
daberru-daberru simersangap pè mèduk 
ngo gabè percaya. 

> Tapi ncian mo atè kalak Jahudi. 
Ipepulung mo jelma dalang-dalangen, 
iunung mo kalak i, asa memaing 
kegontaren i kuta i. Nai ikubu kalak i mo 
bages si Jason lako mennulusi si Paulus 
bak si Silas naing embahen mi hadeppen 
jelma nterrem. 

6 Tapi kumarna oda jupa kalak i si Paulus 
bak si Silas, gabè iruah kalak i mo si 
Jason dekket barang piga-piga kalak 
sipercaya mi hadeppen penggemgemmi 
kuta i. Idilo-diloken kalak i mo, "Dak 
menggutturi ngo kalak èn barang i dikè 
sambing pè! Bagèndari roh ngo kalak èn 
mi kuta èn, 

7 enggo ijalo si Jason mi bagesna. Dak 
mengalo Hatoren Kèsar Rom ngo kalak i 
karina, ai ipeddahken ngo lot dèng nina 
Raja sidèban mergerar Jesus." 

8 Merkitèken asung-asung kalak idi 
i, gontar mo jelma nterrem i bak 
simenggemgem kuta i. 

3Kessa pè lebbè ijalo kalak i riar, jaminen 
bai si Jason nai bak sipercaya idi nai, asa 
ipaluah kalak i. 

10 Bernginna idi ipeberkat kalak sipercaya 
i mo si Paulus dekket si Silas mi Berea. 

Soh kessa kalak i mi sidi, idahi kalak i mo 
bages perguruun kalak Jahudi. 

11 Burjuun ngo kalak Berea dari pada 
kalak Tesalonika, ai nggasang ngo atè 
kalak i mendengkohken berita tersèngèt 
Jesus, janah gennep ari ngo irisiki kalak i 
Bibèl, barang tah tuhu ngo nipeddahken si 
Paulus i. 

12 Mèduk ngo kalak i percaya bai Jesus, 
janah mèduk ma ngo kalak Junani 
sitergerar gabè percaya; daberru dekket 
anak laki pè. 

13 Tapi idengkoh kalak Jahudi ni 
Tesalonika kessa mo enggo keppè 
isukutken si Paulus kata Dèbata i Berea, 
roh mo kalak i mi Berea lako mengunung 
dekket menggutturi sinterrem i. 

14 Nai ndor mo itaruhken dengan i si 
Paulus mi biding laut, tapi ukum si Silas 
dekket si Timoteus, tading dèng ngo i 
Berea. 

13 Itaruhken kalak i ngo si Paulus soh 
mi Atena, nai balik mo simenaruhken i 
mi Berea ninganna merembah tennah si 
Paulus, asa ndor ipadapetti si Silas bak si 
Timoteus ia. 

16 Sinderrang memmèma si Silas bak si 
Timoteus si Paulus i kuta Atena, mellui 

kalohon ngo atèna midah bagi buèna 
gana-ganaan i kuta i. 

17 Kumarna naidi dak mertukar pikiren 
ngo ia dekket kalak Jahudi i bages 
perguruun, bagi ma pè dekket kalak 
simerkebiaren midah Dèbata bang dekket 
kalak siroh mi pasar-pasar i gennep ari. 

18 Mersoal ngo ia dekket guru-guru 
kalak Epikuros bak horong Stoa pè. Dèba 
kalak i mendokken, "Kadè mo nahu jelma 
bagèen?" Cituk ngo pemmettohna, buèen 
rana ngo kessa ia. Tapi dèba mendokken, 
"Bagè cara isukutken ngo tersèngèt 
sembahen sidèban. Idokken kalak i pè 
bagidi, kumarna isukutken si Paulus ngo 
Jesus dekket kekèkèen i simatè nai." 

19 Nai iarahken kalak i mo si Paulus mi 
Bages kerungguun Areopagus, nina kalak 
i mo mbangsa, "Ndorok ngo bettohen 
nami barang peddah rembaru bakunè ngo 
nidokkenmu i? 

20 Ai bagè laèn ngo kudengkoh kami kata 
nisukutkenmu i. Kerna naidi naing ngo 
kubettoh kami kadè ngo i." 

21 (Karina kalak Atena bak kalak simerian 
ni sidi, lemmo kalohon ngo atèna 
menukutken bak mendengkohken berita 
rimbaru.) 

22 Nai cènder mo si Paulus i tengah- 
tengah Areopagus i, nina mo, "Kènè alè 
kalak Atena! Kuidah mbiar kalohoon ngo 
kènè menengen sembahen ndènè i. 

23 Ai tikan merdalan-dalan aku janah 
mendatèken bekkas-bekkas pemèlèen 
ndènè i, kuidah lot sada langgaten janah 
isuratken i sidi: Bai Dèbata Siso Nitandaan! 
Asa nisembah ndènè siso nitandaan ndènè 
i ngo sikusukutken taba kènè. 

24 Ukum Dèbata situmempa langit dekket 
tanoh èn soh mi karina pengisina, ia ngo 
Tuhan ni karina langit dekket tanoh èn 
soh mi karina pengisina, la ipas bages 
sembahen nipellias tangan. 

25 Oda ngo perlu bana pengurupiin jelma, 
kerna la ngo merrèken kenggelluhen, 
kessah dekket sagumanna siperlu bai 
jelma. 

26 Arap sada jelma ngo Ipehana karinana 
jelma merbangsa-bangsa, janah idokken 
ngo jelma i mengiani suberri sisik tanoh 
èn. la ma ngo menentuken i mulana nai, 
ndigan janah i dikè ia merian. 

27 |baing Dèbata pè karinana i bagidi, asa 
dak itulusi jelma i ngo la, janah katerra pè 
asa ndorok pejumpa jelma i dekketSa, ai 
oda ngo ndaoh ia banta èn nai gennep. 

28 Bagè pendokken dèba jelma: nggelluh, 
gumerrek bak hana pè kita i dunia èn, 
kerna kuasana ngo! Tosè bagè pendokken 
singgeddang radumen ndènè, ai nina ngo, 
'Karina ngo kita dukak-dukakNa.' 

29 Asa, mula dukak-dukak Dèbata 
ngo kita, ulang dok atènta codi mi 
gana-ganaan buradda Dèbata, barang 
codi mi pirak, barang codi mi batu si 
niokir jelma. 

30 Tapi oda ngo pella ilugun Dèbata 
tikki kemotonta i, tapi ukum bagèndari 
suberri jelma ngo idokken Dèbata kennah 
mertobat ipas dosa-dosana nai. 

31 Ai enggo ibuhul Dèbata kin tikkina, asa 
ihukum dunia èn merkitè kesèntengen. 
Perhukumen idi ihukumken sada kalak 
sienggo ipilih Dèbata kin, janah enggo 
ngo ibuka Dèbata dalan, asa gabè percaya 
karina jelma i, ipekèkè ngo gabè balik 
nggelluh ia i kemmatèen nai." 

32 |dengkoh kalak i kessa mo kata 
tersèngèt balik nggelluh i kemmatèen nai, 
lot mo dèba bai kalak i nai mentertabai si 
Paulus. Tapi lot ma ngo dèba mendokken, 
"Naing Kudengkoh kami dèng ngo ranamu 
tersèngèt i." 

33 Enggo kessa bagidi, laus mo si Paulus 
mennadingken kalak i. 

34 Tapi lot ma ngo dèba tan kalak i nai 
gabè kan si Paulus jahna percaya bai 
Jesus, imo si Dionisius anggota runggu 
Areopagus, dekket sada kalak daberru 
mergerar si Damaris bang piga-piga kalak 


nai. 
] g 'Enggo kessa bagidi, berkat mo si 
Paulus i Atena nai mi kuta Korintus. 

“Nai jumpasa mo i sidi sada kalak Jahudi 
mergerar si Akwila, ukum kuta bekkasna 
tubuh i nagerri Pontus ngo. Rembaru roh 
dèng ngo ia i Italia nai rebbak dekket 
sinibagesna mergerar si Priskila. Roh pè 
kalak i mi Korintus, kemulihken perèntah 
Kèsar Klaudius ngo, ai iusir ngo karina 
kalak Jahudi i kuta Rom nai. 

3 Gabè rebbak kalak i mo si Paulus 
merian, janah rebbak mahan bahaan, ai 
dos ngo pencariin kalak i dekket si Paulus 
imo mertennun tènda. 

4Tapi gennep ari Sabat dak laus ngo 
si Paulus mi bages perguruun lako 
mengeranai dekket kalak Jahudi bak kalak 
Junani, asa percaya bai Jesus. 

> Roh kessa mo si Silas dekket si 
Timoteus i Makedonia nai, gabè karina 

tikki si Paulus ibaing lako mengindangken 
taba kalak Jahudi, Jesus i ngo Kristus Raja 
Sipaluah niperbagah-bagah Dèbata. 

6 Tapi kumarna ialo janah irèhèi kalak 
i ngo si Paulus, gabè ipaspasken mo 
abu silekket i olesna mahan pertandaan 
tersèngèt kesalahen kalak i, ninganna 
idokken, "Mersempetta bai ndènè mo 
kessah ndènè oda nè pendikèi ukum aku! 
Mulai bagèndari nai mo aku laus mendahi 
kalak siso Jahudi." 

7 Mènter lompat mo si Paulus i sidi nai, 
mi bages kan bages perguruun i. Kalak 
siso Jahudi ngo sidasa bages i mergerar si 
Titius Justus; tapi isembah ngo Dèbata. 

8 Tapi ukum si Krispus imo pengendeng 
bages perguruun i dekket karina pengisi 
bagesna percaya ngo bai Tuhan i. Mèduk 
dèng ma ngo kalak Korintus sidèbanna i, 
simendengkoh sukuten si Paulus i gabè 
percaya janah iperridi. 

ə Tapi tupung i sada berngin, idah 
si Paulus mo ipas alatenna Tuhan i 
mendokken bana, "Ulang kono mbiar; 
ranaken mo dakdak, ulang ko gabè sip, 

10 ai Aku ngo denganmu. Isè poda ndorok 
mengagoken kono, ai mèduk dèng ngo 
kalak perkuta èn milikKu." 

!! Jadi merian i Korintus mo si Paulus 
tengah dua tahun dekkahna lako 
mengajarken kata Dèbata taba persidi. 

12 Tapi tikan si Galio mbangkit gubèrnur 
menggem-nggemmi Akhaya, mersada 
sungkun mo kalak Jahudi lako mengalo 
si Paulus, iaduken mo si Paulus mi 
kerungguun. 

13 Nina kalak i mo i pengadunna i, 
"lajar-ajari kalak èn ngo jelma nterrem 
menguèi Dèbata, tapi merralo ngo dekket 
pati-patiin Dèbata siniberrèkenna merkitè 
si Musa bai nami!" 

'4Jadi sinderrang naing mengerana si 
Paulus mengaloi kalak i, mèter nina si 
Galio mo taba kalak Jahudi, "Kènè alè kalak 
Jahudi! Ukum kumarna kejahaten barang 
kumarna kegèduken ngo asa iaduken 
kènè ia, uè ngo aku menjalo pengaduun 
ndènè i. 

13 Tapi merselisih pè kènè kumarna 
kata-kata dekket gerar-gerar bak 
pati-patiin ndènè ngo, jadi kènè sendiri 
ngo mendungi i. Oda uè aku menghukum 
sibagidi." 

16 Nai ipelaus mo kalak idi ipas 
perhukumen idi nai. 

17 Nai gabè itangkup kalak idi mo si 
Sostenes pengendeng bages perguruun 
i, ipekpekki kalak i mo ia i lebbè bages 
perhukumen i. Tapi oda iantoi si Galio 
kalak i. 

18 Enggo kessa bagidi tong dèng ma 
ngo narih ndekkah si Paulus i Korintus, 
baru pè asa mertinading kata ia taba 
kalak sipercaya nisidi i. Nai merkeppel 
mo ia laus mi Siria, rebbakken dekket si 
Priskila bak si Akwila. Soh kessa kalak i 
mi Kengkrea, mergonting mo si Paulus, ai 
enggo kin ngo ibelli hambuk-hambuken 
bukna kumarna lot kin niatna taba Tuhan 
l. 

19 Soh kessa kalak i mi Epesus, itadingken 
si Paulus mo si Priskila bak si Akwila, 
laus mo ia mi bages perguruun, mertukar 
pikiren dekket kalak Jahudi i sidi. 

20 Ipidoken ni sidi ngo nemmuken tabasa 
asa merian i sidi lebbèken ia, tapi oda uè 
si Paulus. 

2! Tapi tukasi pè bagidi, tikan naing 
berkat ia, nina mo taba kalak i, “Mula 
ipaduè Dèbata luas, kuolihi pè mendahi 
kènè." Enggo kessa idokken bagidi, nai 
merkepel mo ia laus i Epesus nai. 

22 Soh mo ia mi Kaisarèa, nai iterusken 
mo mi Jerusalem lako pesakatken kata 
njuah-njuahna taba kuria i, janah i sidi nai 
berkat mo ia mi Antiokhia. 

23 Asa enggo kessa ndekkan ia i sidi, 
berkat nola mo ia mi Galatia dekket mi 
Frigia lako petegguhken kepercayaen 
sipercaya ni sidi. 

24 Tikan bagidi, roh mo mi kuta Epesus 
sada kalak Jahudi mergerar si Apolos, 
roh i Aleksandria nai. Kalak pandè ngo ia 
mengerana janah ntangkas ngo iantusi isi 
Bibèl, 

25 enggo kin ma ngo ipeddahken tabasa 
tersèngèt Jesus. Nggasang kalohoon ngo 
ukurna memmeddahken janah risik ngo 
pemeddahkenna tersèngèt Jesus, tukasi 
pè pellin perridiin si Johanes ngo kessa 
ibettoh. 

26 Merjamita mo si Apolos i bages 
perguruun idi ipas ukurna nggasang nai; 
idengkoh si Akwila dekket si Priskila kessa 
mo jamitana i, iarahken kalak i mo ia mi 
sapona. Ipeterrang mo tabasa ntangkas 
dalan Dèbata lako paluahken jelma, 
merkitè-kitè Jesus. 

27 Nai merhendak mo ia naing laus mi 
Akhaya. Jadi ibaing dengan ni Epesus 

mo surat embahenna, asa ijalo dengan 
sipercaya ni Akhaya si Apolos ibagasen 
rahè atè. Jadi soh kessa mo ia mi sidi, 
terasa ngo penumpakna taba dengan 
sipercaya taba Jesus kumarna masèh atè 
Dèbata. 

28 Merkitè keterangen nterang kalohoon; 
talu ngo kalak Jahudi ibaing si Apolos 
mula mersoal kalak i i hadeppen jelma 
nterrem. Ai ibuktiken ngo merkitè-kitè 
ayat-ayat Bibèl i, Jesus ngo Raja Sipaluah 
niperbagah-bagah Dèbata. 

] 9 l Tikan i Korintus si Apolos dak 

idalani si Paulus ngo kuta ni pispis 
delleng, nai soh mo ia mi kuta Epesus. 
Jumpasa mo i sidi dèba sienggo percaya 
bai Jesus. 

“Nai ikusoken mo taba kalak i, "Enggo 
ma ngo ijalo kènè Tendi Perbadia tikan 
gabè percaya kènè bai Jesus?" laloi kalak 
i mo, "Madèng! Janah oda nung dèng 
kudengkoh kami lot Tendi Perbadia!" 

3 Nai nina si Paulus mo, "Mula bagidi, 
perridiin apaina ngo iperridiken bai 
ndènè?" laloi kalak idi mo, “Perridiin si 
Johanes ngo," nina. 

4 Nai idokken si Paulus mo, "Ukum 
perridiin si Johanes, pellin mendokken 

mertobat ngo kessa i. Tapi ipeddahken 
ngo taba kalak Israel, asa ikepercayai 
siroh i podinkenna, imo Jesus." 

> Idengkoh kalak i kessa mo i, gabè uè 
mo kalak idi iperridi nola mi bagasen 
garar Tuhan Jesus. 

SJadi sinderrang iampèken si Paulus 
tanganna taba kalak i, mèter isenggeppi 
Tendi Perbadia mo kalak i. Nai mèter 
mengeranai mo kalak idi i kata sidèba 
janah meralaten. 

7 Kira-kira sipuluh dua kalak ngo buè 
kalak idi. 

8 Tellu bulan ngo dekkahna si Paulus 
i sidi janah dak ibagasen nggasang 
perukuren; tompel ngo ia merjamita i 
bages perguruun. Ipeddahi ngo kalak 
Jahudi, ninganna pesèngètken kalak i, 
bakunè cara kerajaen Dèbata. 

9 Tapi lot ma ngo barang piga-piga 
kalak pepihirken ukurna, janah oda uè 
percaya. | lebbè karina kalak simertumpu 
i sidi iduhuli kalak i ngo peddah 
tersèngèt taki Dèbata lako paluahken 
jelma merkitè Jesus. Kerna naidi gabè 
itadingken si Paulus mo kalak i nai laus 
dekket simengèkutken Jesus. Jadi gabè i 

persikolaan si Tiranus mo gennep ari si 
Paulus merjamita. 

10 Dua tahun ngo dekkahna bagi cara si 
Paulus memmeddahi kalak i, gabè rata mo 
mendengkoh kata Tuhan i karina pengisi 
Asia, kalak Jahudi barang kalak Junani pè. 

11 Matcam ngo bagèna tanda 
kelengangen ibakin Dèbata merkitè 
si Paulus. 

12 Pella ngo dekket sèkka-sèkka barang 
abit pementing sienggo nung ipakkè si 
Paulus, mula idaisken taba simersakit, 
mèter malum ngo sakitna i, janah karuar 
ngo tendi jahat bai sinisellapenna nai. 

13 Lot mo barang piga-piga datu kalak 
Jahudi dak kadap lako tandang guru, 
menandangken kinanggurunna lako 
mahan pemalengi dekket memmuro 
sètan. Icuba kalak i ngo pelausken sètan 
merkitè gerar Tuhan Jesus, nina ngo 
taba sètan i, "Mengasangken gerar Jesus 
nisukutken si Paulus i, kupelaus kono!" 

14 Lot mo pitu kalak dukak ni sada imam 
huntuun mergerar si Skewa mengulaken 
bagidi. 

1> Tapi nina sètan i mo taba kalak i, 
"Kutandai kami ngo Jesus, janah si Paulus 


KISAH PARA RASUL 19.16-21 113 


pè kutandai kami ma ngo. Tapi isè ngo 
kènè?" 

16 Mèter iarakeppi nisellapen sètan i mo 
kalak idi, igosa mo janah ipengeribakken 
mo oles kalak i, jadi gabè mperrus mo 
kalak i sabar i bages idi nai, ai enggo 
ijang-jangi oles kalak i janah dom ugah i 
dagingna. 

17 Karina kalak Jahudi dekket bangsa 
sidèban ni Epesus simendengkoh i gabè 
buradan. Nai makin ipoji kalak i mo gerar 
Tuhan Jesus. 

18 Nai mèduk ngo kalak sienggo percaya 
taba Jesus roh mengakui ulah-ulahna siso 
kasèa i hadeppen jelma nterrem. 

19 Nai mbuè ngo kalak perhèlmu sihir, 
mersiembah lapihenna, iporoni mo i 
karina janah ilekkup i hadeppen jelma 
mbellang. Karina harga lapihen sinilettup 
i, lot ngo lima puluh ribu kèpèng pirak. 

20 Bagi mo makin sarna kata Tuhan i 
janah makin ntegguhna bai sinterrem. 

21 Enggo kessa i isura-sura si Paulus 
mo naing laus mi Jerusalem arap nagerri 
Makedonia bak Akhaya, ai nina ngo, "Mula 
enggo mi sidi aku, kennah mo dekket kuta 
Rom kudahi." 


KISAH PARA RASUL 19.22-27 114 


22 Jadi ipasulak mo dua kalak 
simendenganisa imo si Timoteus 
dekket si Erastus perlebbè laus mi 
Makedonia. Tapi ukum ia, tading dèng 
ngo i Asia. 

23 Tikan naidi mo masa kegontaren i 
Epesus kemulihken peddah tersèngèt 
Jesus i. 

241 ot mo sada kalak i kuta i tukkang 
pirak mergerar si Demetrius, mennukkangi 
bages-bages pirak bai sembahen Artemis. 
Mbuè ngo laba-laba poncan ipettupung 
taba kalak peneppa i. 

25 I|pepulung mo peneppa-peneppa 
dekket karina tukkang-tukkang sidèbanna 
idi, nina mo mbang kalak i, "Kènè alè 
dengan, ibettoh kènè ngo, ipas ulanta 
ènda nai ngo pengemmaonta. 

26 Bagèndari ntangkas ngo idah janah 
ibettoh kènè kadè sinibaing si Paulus i, ai 
nina ngo, Oda ngo tuhu sembahen ukum 
nipellias tangan. Janah enggo mèduk 
kalak ibaing gabè percaya mi peddahna i; 
oda pellin i Epesus èn, tapi dekket ngo i 
suberri Asia. 

27 Marana, oda pellin pencarinta gabè 
somada, tapi dekket ngo sembahen 
Artemis sitermurmur i, sisembahen ni 

karina jelma ni Asia bak suberri dunia èn 
gabè merlèa janah mago kemmulianna." 

28 |dengkoh kalak i kessa mo rana i, 
punguren mo kalak i, nai nggang-nggang 
mo idiungken, "Termurmur ngo Artemis 
dèbata kalak Epesus!" 

29 Gabè mèter gontar mo karina kalak ni 
kuta i. Isaran penggutturi i mo si Gayus 
dekket si Aristarkhus kalak Makedonia 
simendengani si Paulus i perdalanen. 
Iruah mo kalak i mi stadion kuta i. 

30 Jadi naing mo itellas si Paulus mi 
tengah jelma mbellang i, tapi oda ipadiat 
dengan sipercaya i ia. 

3! Bagi ma ngo barang piga-piga kalak 
pengituai kalak Asia supan-supan si 
Paulus pasulakken suruhenna mendanhi si 
Paulus janah mengèlèkken, asa ulang laus 
la mi stadion kuta i. 

32 Ningan bagidi, ukum jelma 
simerpulung i stadion kuta i, soh mo 
gulutna, ai pejaè-jaè ngo ipengsurakken, 
janah buèen ngo oda bettoh-bettohen 
barang kadè sebabna asa pulung jelma idi 
i Si. 

33 Nai lot mo sada kalak mergerar 
si Aleksander i tengah-tengah jelma 
mbellang i nai ijula-julaken kalak Jahudi. 

Ikirapken si Aleksander mo tanganna asa 
sip sinterrem i, ai naing mendokken rana 
ia taba jelma mbellang ni sidi. 

34 Tapi idah kalak i kessa, kalak Jahudi 
ngo keppèken ia, gabè rebbakken 
menurakken mo sinterrem i, "Termurmur 
ngo Artemis dèbata kalak Epesus!" nina. 
Kira-kira dua jom ngo dekkahna kalak i 
mennurakken bagidi. 

35 Tapi roh mo juru tulis kuta i, 
ipemmènak mo sinterrem i, nina mo, 
"Kènè alè kalak Epesus! Karina ngo 
kalak memettoh kuta Epesus ngo bekkas 
sembahen Artemis sitermurmur i, dekket 
bekkas gana-ganaan sindabuh i langit nai. 

36 |sè poda lot memerso i. Kerna 
naidi mènak mo kènè janah ulang lot 
memmakin siso puna-puna. 

37 Bagèndari itaruhken kènè kalak èn 
mi sèn, so lot ibuat kalak ènda milik ni 
bages sembahen barang pè mengellèai 
sembahenta i. 

38 Mula tah lot pè asung-asung si 
Demetrius dekket denganna peneppa 
barang taba isè, lot ngo hukum dekket 
sijèmak puhpuh banta, mi sidi mo kalak i 
mersiaduun. 

39 Tapi tah lot dèng sidèban sura-sura 
ndènè, kennah i hadeppen sinterrem ngo 
idi itimbangi! 

40 Tah bakunè iaduken dèba nola kita 
kumarna simasa ari èn, ai ndorok ngo gabè 
idokken dèba nola kita memberontak, 
gabè isè poda lot nèngè terbaing maluah." 

4! Enggo kessa idokken bagidi, ipasulak 
mo jelma mbellang i balik mi bekkasna 
gennep. 

2 0 'Enggo kessa mènak kegontaren 

ni Epesus i, idilo si Paulus mo 
sipercaya ni Epesus i merpulung mi 
lebbèna. Nai mertading kata mo ia, jadi 
iterusken mo perdalanenna mi Makedonia. 

2lagahi mo karinana nagerri Makedonia 

janah memerrèken mbuè peddah 
taba kalak sipercaya bai Jesus nisidi 
petegguhken ukur kalak i. Kessa i laus mo 
la mi tanoh Junani. 

3Tellu bulan ngo dekkahna ia merian i 
sidi. Jadi tikan merkebbas-kebbas ia naing 
laus merkeppel mi Siria, terbertik mo lot 
kalak Jahudi mertaki lako memmunuhsa. 
Kerna naidi gabè iputusken mo ibas 
ukurna, asa balik ia arap Makedonia. 

“Rebbak dekketsa ngo berkat si Sopater 
anak si Pirus kalak Berea, bagidi ma 

dekket si Aristarkhus bak si Sekundus 
kalak Tesalonika, bangsa si Gayus anak 
kuta Derbe. Nai si Timoteus, si Tikikus 
dekket si Trofimus kalak propinsi Asia. 

> Perlebbè ngo kalak i berkat, nai ipèma 
mo kami i Troas. 

SJadi salpun kessa mo Pèsta Paskah 
mangan roti siso meragi, merkeppel mo 
kami i Pilipi nai. Pelima ariken, soh mo 
kami mi Troas. Isidi mo kami pejumpa 
dekket kalak i, janah seminggu mo dekkah 
nami mengadi i sidi. 

7I ciboon ari Sabtuna, pulung mo kami 
lako rebbak mangan, merjamita mo si 
Paulus janah ipegeddang ngo Jamitana i, 
soh tengah mberngin, ai mersura-sura 
ngo ia naing berkat sibarembenkenna. 

8 Mbuè ngo lampu i bilik perdates janah 
ilakati i bekkas nami merpulung i. 

9 Nai lot mo sada kalak anak perana 
mergerar si Eutikus kundul ipas jendèla 
mendengkohken jamita si Paulus i. Keppè 
enggo tertunduh ia kumarna dekkahna 
si Paulus merjamita i, janah lustun 
terpeddem, gabè ndabuh mo ia i tingkaten 
petelluken nai mi terruh. Tikan idokong 
kalak i ia, enggo mo keppè matè. 

10 Susur mo si Paulus mi terruh, irègep 
mo si Eutikus i, nina mo taba jelma nisidi, 
"Ulang pella roga kènè, ai nggelluh dèng 
ngo ia." 

11 Balik mo si Paulus mi dates, ipenggelli 
Mo roti i, nai mangan mo kalak i karina. 
Enggo kessa salpun mangan, mengerrana 
dèng ngo si Paulus soh mi mayak nterrang 
ari, jadi terrus berkat mo ia. 

12 Ukum anak perrana i, itaruhken kalak 
i ngo ia nggelluh mi bagesna, janah 
terapo kalohoon ngo ukur kalak i karina 
kemulihken naidi. 

13 Nai laus mo kami merkeppel lako 
berkat mi Asos, janah i sidi mo kusinggahi 
kami si Paulus. Ai bagi ngo iaturken si 
Paulus kerna naing merdalan arap darat 
ngo ia soh mi Asos. 

14 Enggo kessa pesimbak kami i Asos, 
rebbak mo kami merkeppel mi Metilene. 

15| sidi nai pè merkeppel ngo kami, 
janah sibarembenkenna i nola soh mo 
kami mi kèparen Kios; nai dua berngin 
nai nola soh mo kami mi Samos, janah 
sibarembenkenna i nola soh mo kami mi 
Miletus. 

16 Oda pella singgah kami dok atè si 
Paulus mi Epesus, asa ulang ipedekkah- 

dekkahken kami i Asia, ai dak i kudus ngo 
asa ndor soh mi Jerusalem tupung pèsta 
Pentakosta. 

17 Nai ipasulak si Paulus mo i Milèt nai 
mendiloi pengendeng kuria Epesus, asa 
roh kalak i menjumpai si Paulus. 

18 Roh kessa mo kalak idi, nina si Paulus 
mo taba kalak i, "Kènè alè dengan, ibettoh 
kènè ngo bakunè aku i tengah-tengah 
ndènè kessa nai soh aku mi Asia. 

19 Mengula ngo aku bai Tuhan idi 
ibagasen ukur ncerrep merdengan èluh 
menggongken kinidersa kumarna taki 
jahat siroh bai kalak Jahudi nai. 

20 |bettoh kènè ngo oda lot alang-alangen 
aku memagahken bai ndènè, barang kadè 
simerguna bai ndè. Kuajari ngo kènè i 
perpulungen-perpulungen jelma nterrem 
bak ibas pulungen perjabu-jabu. 

21 Dak tong ngo kudokken bai kalak 
Jahudi dekket bai kalak siso Jahudi pè, asa 
tobat kalak idi ipas dosana nai janah roh 
mendahi Dèbata, ninganna percaya taba 
Tuhan Jesus. 

22 Bagèndari lako menguèi perèntah 
Tendi Perbadia laus ngo aku mi Jerusalem. 
Janah oda kubettoh tah kadè masa bangku 
i sidi. 

23 Pellin èn kessa kubettoh; kira i gennep 
kuta enggo tangkas ibagahken Tendi 
Perbadia taba aku, enggo mèma kurungen 
dekket simpersuk bangku i sidi. 

24 Tapi oda pella kukellini kessahku, asal 
mo ndorok pul kubakin sienggo ipessoh 
Tuhan Jesus bangku janah tong burju aku 
soh mi punca nggelluhku memeritaken 
Sukuten Kelluahen tersèngèt masèh atè 
Dèbata. 

25 Enggo kudahi kènè karina janah enggo 
kusukutken bakunè tersèngèt Kerajaen 
Dèbata. Bagèndari pè kubettoh ngo, oda 
nèngè perridah kita. 

26 Kumarna naidi tegas kudokken bai 
ndènè sidari èn mula lot ibas kènè nai 
binasa kaduan, oda salahku nè idi. 

27 Oda nung menurimpang aku ipas 
ulanku nai lako memagahken bai ndènè 
karina rencana Dèbata. 

28 Nteng, jamoti kènè mo diri ndènè 
dekket karinana kuria sienggo nipesakat 
Tendi Dèbata bai ndè mahan jamoten 
ndènè, ai enggo ipebangkit kènè, asa 
iperdimata kènè kuria i. Permakani kènè 
mo kuria ni Dèbata idi bagè permakan 
menjaga biri-birina, kerna enggo ibakin 

Dèbata kuria i gabè milikNa sendiri 
merkitè permatè AnakNa. 

29 Ai laus kessa mo aku, kubettoh 
ngo, roh mo mendahi kènè sorigala 
penjerngem. Janah kalak sinipermakan 
ndènè i gabè jerngemmen sorigala i. 

30 Salang i tengah-tengah ndènè nai pè, 
lot ngo gabè memeddahken siso tuhu. 
Ibaing kalak i bagidi asa sienggo percaya 
bai Jesus gabè laling janah asa mengèkut 
taba kalak i. 

3! Kerna naidi, dak merjaga-jaga mo 
kènè. Èngèt kènè mo tellu tahun dekkahna 
oda mengadi-ngadi aku mahar dekket 
berngin memeddahi kènè merdengan 
êluh. 

32 Bagèndari pè kupesakat mo kènè bai 
Dèbata dekket mi bagasen masèh atèna, 
asa la mempergegohi janah menjamotken 
kènè, asa iberrèken bai ndènè pasu-pasu 
sienggo ipehantar bai karina kalak sienggo 
percaya baNa. 

33 Oda nung kuteddo barang kadè bang 
bai isè nai kènè, tah pirak barang oles pè. 

34 Ibettoh kènè ngo, aku sendiri ngo 
mencariken siperlu bangku dekket taba 
denganku pè. 

35 Ipas karinana ngo kutuduhken 
diringku mahan codiin bai ndènè, asa 
kennah merkitè mahan bahaan ngo 
kita, asa ndorok kita mengurupi kalak 
sindotè. Kerna kennah ngo èngètenta 
kadè sinidokken ni Tuhan Jesus, ai nina 
ngo, 'Mertuahen ngo simemerrèken dari 
pada simenjalo!"" 

36 Enggo kessa pul idokken si Paulus 
ranana idi, rebbak sujud mo kalak i lako 
mersodip. 

37 Tangis ngo kalak i karinana, nai ikaol 
kalak i mo si Paulus janah isanggohi. 

38 Bonek kalohoon ngo atè kalak i 
karinana, terlebbih kerna rana si Paulus 
simendokken, oda nèngè mo peridah 
kalak i. Nai itaruhken kalak i mo si Paulus 
soh mi keppel i. 

2 ] I Mersitennahen mo kami dekket 

pengendeng kuria i Epesus idi nai, 
kessa i tading mo kalak i. Merkeppel 
mo kami mennèger mi pulo Kos, janah 
sibarembenkenna i soh mo kami mi 
pulo Rodos. | sidi nai terrus mo kami mi 
pelabuhen Patara. 

21 Patara idapet kami mo sada keppel 
naing berkat mi Penesia. Kubengketti 
kami mo keppel i, nai berkat mo kami. 

3Janah merkeppel mo kami soh kuidah 
kami pulo Siprus kan kambirang nami, 
tapi terrus ngo kami mi Siria. Mendarat 
mo kami i Tirus, ai singgat i ngo kessohen 
embahen keppel sikutompangi kami i. 

4Kudahi kami ngo i sidi dengan sienggo 
percaya bai Jesus, janah i sidi mo kami 
mengadi sada minggu dekkahna. Merkitè 
gerrek bai Tendi Perbadia nai ipesèngèt 
kalak i ngo si Paulus asa ulang laus mi 
Jerusalem. 

> Tapi enggo kessa dapet ari nami naing 
berkat, berkat mo kami mennadingken 
kalak i, janah menerusken perdalanen 
nami. Karina ngo kalak i mennaruhken 
kami, partua ibages bak partua ibalè pè 
soh mi anak-anak mennaruhken kami 
soh mi ruar kuta i. Nai sujud mo kami 
mersodip i biding laut i. 

6 Nai mersisalamen mo kami, kessa i 
mbengket mo kami mi keppel, janah balik 
ma mo kalak i mi bagesna gennep. 

7 Merkeppel ngo kami i Tirus nai soh mi 
Ptolemais. Kudahi kami ngo sipercaya ni 
sidi lako pesakatken tabè nami, nai gabè i 
sidi mo kami sada berngin rebbak dekket 
kalak i. 

8Sibarembenkenna i, berkat nola mo 
kami nai soh mo kami mi Kaisarèa. Kudahi 
kami ngo si Pilipus perjamita i mi sapona, 
imo sada kalak ipas sipitu kalak siterpilih 
i Jerusalem idi nai, janah mi sapona i mo 
kami mentadi. 

9 Lot ngo empat kalak berruna simerbaju 
sienggo menjalo sibasa-basa bai Dèbata 
nai merberita simerandal. 

10 Enggo kessa narih ndekkah kami i 
sidi, roh mo i Judèa nai sada kalak nabi 
mergerar si Agabus. 

I |dapetken mo kami, ibuat mo 
pènggang si Paulus. Irakutken mo 
penggang i mi tanganna dekket mi 
nèhèna, nai nina mo, "Bagèen ngo idokken 
Tendi Perbadia: Kennah ièkèti kalak 
Jahudi ngo bagèen sidasa pènggang èn i 
Jerusalem, janah isohken ngo ia taba kalak 
siso Jahudi." 

12 Kudengkoh kami kessa mo i, kuèlèk- 
èlèk kami dekket dengan-dengan si ni 
Kaisarèa i mo si Paulus, asa ulang laus ia 
mi Jerusalem. 

13 Tapi nina si Paulus mo mengaloi, "Kadè 
mo gunana dak tangis kènè, memmakin 
gabè mellala atè-atèngku? Kebbas ngo 

aku oda pellin ièkèti, tapi bang matè nola 
pè ukum kumarna Tuhan Jesus!" 

14 Kumarna oda uè ia mendengkohken 
sèngèt-sèngèt nami, sip nai ngo kami 
karina, nai dok nami mo, "Saut mo lemmo 
atè Tuhan i." 

1> Asa enggo kessa i sidi kami barang 
piga-piga ari, berkat mo kami laus mi 
Jerusalem. 

16 Tapi dekket ngo dèba dengan i, 

i Kaisarèa nai mennaruhken kami mi 
saposi Manason, ai mi sapona ngo kami 
merberngin. (Si Manason imo sada kalak 
Siprus sienggo ndekkah percaya bai 
Jesus.) 

17 Soh kessa kami mi Jerusalem, sampang 
ngo atè dengan ni sidi menjalo kami. 

18 Nai sibarembenkenna i, rebbakken mo 
si Paulus dekket kami mendahi si Jakobus; 
nai merrohen mo mi bages i karinana 
pengendeng. 

19 Enggo kessa isalam si Paulus 
kalak i karinana, ipejojor mo karina 
sinibaing Dèbata taba kalak siso Jahudi 
merkitèkensa. 

20 Mendengkoh sukuten si Paulus idi, 
ipoji kalak i mo Dèbata. Jadi nina kalak i 
mo mbangsa, "Alè nggia, idah kono ngo 

enggo merribu-ribu kalak Jahudi percaya 
bai Jesus janah karinana ngo kalak i sètia 
mengulaken pati-patiin nipessoh si Musa. 

2! |dengkoh kalak i ngo, enggo ipeddahi 
kono kalak Jahudi karinana si ni ranto, asa 
sirang ipas pati-patiin si nipessoh si Musa 
idi nai, janah idokken kono ngo, asa ulang 
pella itakkil nèngè dukak-dukakna janah 
ulang pella ijamotken nèngè adat kalak 
Jahudi. 

22 Ukum bagèndari tentu ibettoh kalak i 
ngo enggo roh kono mi sèn; jadi bakunè 
mo ndia? 

23 Èn pè, uèi mo sipessèngèt nami èn: Lot 
ngo empat kalak bai nami èn, merutang 
bagah-bagah bai Tuhan i. 

24 Togiken mo kalak i, janah uras mo 
dirimu dekket kalak i, asa igonting bukna. 
Merkitè bagidi, bettohen sinterrem mo 
oda keppè tuhu berita sinidengkohna i 
tersèngèt Kono, tapi dekket ngo Kono 
tupèh menjamotken pati-patiin i. 

25 Tapi ukum tersèngèt siso bangsa 
Jahudi sienggo percaya taba Jesus, enggo 
kubaing kami surat pati-patiin bai kalak 
i, asa ulang ipangan kalak i pangaan 
sienggo ipèlèken mi bègu, ulang ipangan 

daroh bagi ma dekket jukut siso isèat; oda 
ndorok kalak i merlangkah julu meddem." 

26 Jadi sibarembenkenna i, iarahken si 
Paulus mo si empat kalak i; iuras mo 
dirina bak kalak i pè. Nai laus mo kalak 
i mi Bages Dèbata memmaganhken asa 
ituruti ari menguras i, mèma ibakin kalak i 
pèlènna gennep. 

27 Tapi naing dung kessa mo sipitu ari i, 
idah kalak Jahudi ni Asia nai mo si Paulus i 
Bages Dèbata. Nai iunung kalak i mo jelma 
nterrem, gabè guttur mo kalak i, janah 
itangkup kalak i mo si Paulus, 

28 ninganna isurakken, "Kènè alè kalak 
Israel, urupken kènè mo! Èn ngo kalakna 
simemeddahken barang i dikè sambing 
pè, peddah mendahi karina jelma asa ialo 
kalak i bangsa Israel dekket pati-patiin si 
Musa bak Bages Tuhan ènda pè. Bagèndari 
pè dekket ngo kalak siso Jahudi iarahken 
mi Bages Dèbata èn asa gabè mellamun 
bekkas simbadia èn!" 

22 (Idokken kalak i pè bagidi kumarna 
enggo idah kalak i ngo si Trofimus kalak 
Epesus i rebbak dekketsa i kuta i, nai gabè 
idokken kalak i nola mo enggo iarahken si 
Paulus ia mi Bages Dèbata.) 

30 Jadi gabè gontar mo karina kuta 
i. Pulung mo jelma nterrem i karina, 
itangkup kalak i mo si Paulus, isaran mo 
mi ruar kuta, janah mèter ikonci mo pèntu 
Bages Dèbata. 

31 Tapi tikan naing ipusa kalak i si Paulus, 
lot mo magahken taba ekuten soridadu 
Rom, mendokken soh mo gutturna karina 
kuta Jerusalem. 

32 Nai mèter iarahken komandan i mo 
soridaduna dekket barang piga-piga kalak 
perwira, isudu kalak i mo mendahi bekkas 
i. Nai idah kalak i kessa mo enggo roh 
soridadu bak komandanna mi sidi, ipettadi 
kalak i mo memmekpekki si Paulus i. 

33 Nai idahi komandan soridadu i mo si 
Paulus, itangkup mo ia janah irantè. Ikusoi 
mo ia barang kalak dikè ia janah kadè 
pana ibakinken. 

34 Nai dak mersidoroken katana mo 
sinterrem i, gabè oda mertentu nèngè, 
merbulut sambing ngo rana i, oda dapet 
iantusi, gabè iembah mo si Paulus mi 
markas. 

35 Tapi enggo kessa soh si Paulus mi 
ardan markas i, makin mengamuk mo 
penggutturi i, gabè idokong soridadu i nai 
ngo si Paulus. 

36 Nai dak ièkutken jelma nterrem i ngo ia 
ninganna idilo-diloken, “Kennah bunuhen 
ngo ia!" 

37 Tapi naing masuk kessa mo kalak i 
merembanh si Paulus mi markas, nina mo 
taba komandan soridadu i, “Ndorok ngo 
aku mengerana sigejap dekket Kono?" Jadi 
nina komandan soridadu i mo tabasa, 
"Ibettoh kono ngo keppè kata Junani? 

38 Oda ngo keppè kalak Mesir i kono, 
simengarahken empat ribu kalak naing 
memberontak i padang gurun i?" 

39 laloi si Paulus mo, "Kalak Jahudi ngo 
aku, i Tarsus nai, imo kuta sitermurmurna 
i Kilikia. Kuèlèkken bamu, asa padiat lebbè 
aku mengerana taba sinterrèm èn!" 

40 Nai ipadiat kessa mo, cènder mo si 
Paulus i ardan i, ikilapken mo tanganna 
taba sinterrem i. Sip kessa mo jelma 
nterrem i, nina mo taba jelma nterrem idi 
ibas kata Heber: 

1 "Kènè alè karina partua bak kaka 
2 2 anggi, dengkohken kènè mo lebbè 
keterangenku èn!" 

2Idengkoh kalak i kessa mo merkata 
Heber si Paulus taba kalak i, mèter sip mo 
kalak i, nai iterusken si Paulus mo ranana, 
nina mo, 

3 "Kalak Jahudi ngo aku, tubuh i Tarsus 
i nagerri Kilikia, tapi mbelgah i kuta 
Jerusalem èn ngo aku, janah seppè 
kalohoon ngo aku jajari i persikolaan si 
Gamaliel lako mengguruken pati-patiin 
siniberrèken si Musa taba empungta i. 
Enggo mo kukedarohken menguèi Dèbata, 
tosè bagè kènè ni sèn sidari èn. 

“Kuletlet janah kupatèken ngo kalak 
sipercaya taba Jesus, sanga ngo dèba 
matè. Kutangkup ngo karina anak laki bak 
daberru janah kumasukken mi kurungen. 

“Imam Huntuun dekket imam ekuten 
i ngo saksingku tersèngèt i, ai bai 
kalak i nai ngo kujalo surat embahenku 
mendahi kalak Jahudi mi Damaskus, ai 
merkitèken surat sikuembanh idi, ndorok 
mo kutangkup janah kuiring mi Jerusalem 
karinana kalak sipercaya mi peddah 
rembaru i, asa ihukum." 

S"Tapi sinderrang laus aku janah 
ndessing mi Damaskus kira-kira cèger 
ari, sintempu mo lot cuhaya nterrang 
kalohoon i langit nai mengkalokoi aku. 

7Nai mèter geppah mo aku mi tanoh 
janah kudengkoh mo sora mendokken 
taba aku bagèen, 'Saulus! Saulus! Kasa 
iletlet kono Aku?' 

8 Nai ningku mo mengaloi, 'Isè ngo Kono 
Tuhan?' Jadi nina mo taba aku, Jesus kalak 
Nazaret i ngo aku niletletmi!' 

idah denganku i ngo ukum cuhaya 
i, tapi oda idengkoh sora simengerana 
dekket aku i. 

10 Nai ningku nola mo mengkusoi, 
'Kadè ngo sibahanenku Tuhan?' Jadi ialoi 
mo aku, 'Kèkè mo kono, lako mo mi 
Damaskus. Isidi mo nahan ibagahken 
bamu sinaing bahanenmu.' 

11 Tapi gabè oda merpendidah nèngè aku 
kumarnaken bendella cuhaya i, itegu-tegu 
denganku i nai ngo aku soh mi Damaskus. 

12 Lot mo i sidi sada kalak mergerar 
si Ananias, sada kalak burju ngo ia 
janah simengulaken pati-patiin i. Janah 
mersangap ngo ia ibaing kalak Jahudi silot 
i Damaskus. 

13 Roh ngo ia menongkir aku, janah 
cènder i gembarku ninganna mendokken, 
'Alè Saulus, nggia, merpendidah nola mo 
kono!' Jadi mèter kuidah mo ia gejapken 
naidi. 

14 Nina nola dèng ma mo taba aku, 
'Enggo ipilih Dèbata ni empungta i kono, 
asa ibettoh kono lemmo atèNa, janah 
asa idah kono Jesus, Naposo Dèbata 

simegulaken lemmo atè Dèbata janah 
simendengkoh sora Jesus sendiri. 

13 Kennah gabè kalak simengindangkensa 
ngo kono taba karina jelma tersèngèt 
siniidah dekket sinidengkohmu. 

16 Bagèndari pè kettu mo ulang 
pedekkah-dekkah. Kèkè mo kono, 
perridiken mo dirimu. Dilo mo Tuhan i, 
asa mpanting kono ipas dosa-dosamu 
nai." 

17 "Nai balik kessa mo aku mi Jerusalem 
èn, ikuasai Tendi Perbadia mo aku 
sinderrang mersodip aku i Bages Dèbata. 

18 Kuidah ngo Tuhan i mendokken taba 
aku, 'Kettu mo laus kono i Jerusalem 
èn nai, kerna oda ijalo kalak sinisèn i 
pengindangkenmu tersèngèt Aku.' 

19 Nai ningku mo, 'Alè Tuhan, ibettoh 
kalak i ngo, aku ngo roh mi bages 
perguruun lako menangkup dekket 
mengerantè bak membet-bet sipercaya 
taba Kono. 

20 Bagi ma ngo tikan terbunuh saksiMu 
si Stefanus, i sidi ngo aku janah lolo ngo 
aku kerna terbunuh i ia. Aku ngo tupèh 
menjaga oles kalak simemmunuhsa i.' 

2! Tapi nina Tuhan i mo taba aku, 'Laus 
mo kono, ai Kupasulak ngo ko mi bekkas 

sindaoh mendahi bangsa sidèban siso 
Jahudi." 

22 Ukum ninggat rana i dènga, dak 
idengkohken kalak i ngo ia mengerana. 
Tapi soh kessa mo mi rana perpodi i, gabè 
ipegang kalak i mo sorana mennurakken, 
"Bunuh mo ia! Oda belliin nggelluh jema 
bagidi!" 

23 Ningan mersurak i kalak idi, 
ipengambas-ambasken ngo olesna janah 
ipengsampakken abu mi dates. 

24Jadi idokken ekuten soridadu i mo 
lembah ia mi tangsi, iligasi mo ia tikan 
iperrèso, asa ibettoh kadè sebabna asa 
bagi surak-surak kalak Jahudi tabasa. 

25 Tapi iberretken kessa mo si Paulus 
lako mengeligas, nina si Paulus mo taba 
perwira sicènder nisidi, "Ndorok ngo 
iligasi kènè sada kalak Rom, tukasi pè 
makdèng iadili?" 

26 Mendengkoh kata si Paulus i, idahi 
pèrwira i mo komandan soridadu i, nina 
mo tabasa, "Kadè naing bakinenmu 
tabasa? Ai kalak Rom ngo ia!" 

27 Nai idapetken komandan soridau i mo 
si Paulus, nina mo mbangsa, “"Bagahken 
taba aku, tuhu ngo ko kalak Rom?" Jadi 
laloi mo, "Uè, kalak Rom ngo aku." 


KISAH PARA RASUL 22.28-23.2 135 


28 Nai nina komandan soridadu i dèng 
ma mo tabasa, "Ukum aku toko ngo buèna 
kugarar, asa ndorok aku gabè kalak Rom!" 
laloi si Paulus mo, “Ukum aku kessa nai 
tubuh ngo aku enggo kalak Rom." 

22 Nai mèter sondar mo anggota-anggota 
soridadu sinaing memerèso si Paulus i. 
Ekuten soridadu i pè gabè mbiar ngo, 
ibettoh kessa kalak Rom ngo keppè si 
Paulus, keppè enggo sanga irantè. 

30 Ukum komandan soridadu Rom i sèkel 
kalohoon ngo ia naing memettoh kadè 
kulih sebabna asa isalahken kalak Jahudi 
si Paulus i. Nai sibarembenkenna, idiloi 
mo pulung karina imam-imam ekuten 
dekket sanhèdrin. Ipaluah mo si Paulus 
janah iarahken mi tengah-tengah kalak 
idi. 
2 3 l Tikan itengen si Paulus karina 

anggota runggu i, idokken mo 

ranana, "Kènè karina kaka anggi! 
Merperangè ngo aku ipas nasa ukurku 
menguèi Dèbata soh mi ari sidari èn." 

2Idokken si Paulus kessa ranana i, mèter 
idokken Imam Huntuun simergerar si 
Ananias mo asa iparap sicènder i gembar 
si Paulus i ia. 

3 Nai idokken si Paulus mo mbang imam 
huntuun i, "Iparap Dèbata mo ko alè 
dingding sinikapur! Kundul ngo kono 
i sidi lako menghukum aku merguru 
mi pati-patiin i, keppèken kono sendiri 
mengelanggar pati-patiin i, ai idokken 
kono asa iparap aku, pada hal enggo 
merralo i mi pati-patiin!" 

“Nai nina sicènder i gembar si Paulus i 
mo taba si Paulus, "Kasa ilèai kono imam 
huntuun Dèbata?" 

> laloi si Paulus mo, "Kènè alè dengan, oda 
kubettoh mula imam huntuun i keppèken 
la. Tersurat ngo ibas Bibèl bagèen, "Ulang 
ilèai kono pengulu bangsamu!" 

6 Ibettoh si Paulus mo horong Sadusè 
ngo keppèken dèba sipulung i, dèba nai 
horong Parisè. Kerna nai nina mo taba 
perrunggu i, "Kènè karina kaka anggi! 
Kalak Parisè ngo aku, janah dukak Parisè. 
ladili pè aku isèn, kumarna pengharapen 
dekket kumarna percaya ngo aku, balik 
nggelluh kalak sienggo matè." 

7 idokken kessa bagidi gabè merselisih 
mo horong Parisè dekket Sadusè, janah 
gabè bellah dua mo perrunggu i. 

8 (Ukum kalak Sadusè, oda percaya balik 
nggelluh sienggo matè, malaèkat pè oda 

ngo nina lot, bang tendi pè; tapi ukum 
horong Parisè, iperketuhu ngo i karina.) 

9 Guttur mo runggu i, kèkè mo dèba 
kalak Parisè sigabè guru agama mengalo, 
nina mo, “Cituk poda lot kesalahen kalak 
èn kuidah kami! Tah tuhu ngo lot tendi 
barang malaèkat mermongkamisa!" 

!0 Tapi makin guyuna mo perselisihen 
kalak idi i, gabè mbiar mo komandan 
soridadu i tah bakunè gabè ipersuragè 
kalak i nola si Paulus dok atèna. Idokken 
mo roh soridadu lako merembanh si Paulus 
i tengah-tengah kalak i nai mi tangsi. 

11 Nai bernginkenna i, cènder mo Tuhan 
i, i gembar si Paulus janah mendokken 
tabasa, "Pos atèmu! Enggo ikesaksiken 
kono aku i Jerusalem, kennah bagi ma ngo 
ikesaksiken kono Aku i kuta Rom!" 

12 Sicegenna nola sibarembenkenna i, 
lot mo dèba kalak Jahudi i merbulaban. 
Mersumpah ngo kalak i, mak ndorok 
mangan mak ndorok mènum kalak i, 
ukum mak dèng ipusa kalak i si Paulus. 

13 Lebbih ngo empat puluh kalak 
simerbulaban i. 

'4Idahi kalak i ngo imam-imam Ekuten 
dekket pengulu-pengulu, nina mo taba 
kalak i, "Enggo ngo kusumpahken kami 

mak ndorok mangan mak ndorok mènum 
kami, sidekkah mak dèng kubunuh kami 
si Paulus. 

1> Kerna naidi, baing kènè mo rebbak 
dekket anggota Mahkamah Agama surat 
taba ekuten soridadu i, asa iembah nola 
si Paulus mi hadeppen ndènè, bagè cara 
naing iperèso kènè dèng perkarana i. Tapi 
ukum kami, enggo kin mèma i tengah 
ndalan, asa i sidi kupusa kami ia i tengah 
ndalan i dèng." 

16 Tapi terbertik ngo bulaban kalak idi i 
bai bebberrè si Paulus. Jadi laus mo ia mi 
tangsi lako magahken taba si Paulus. 

17 Nai idilo si Paulus mo sada kalak 
perwira mi gembarna, nina mo tabasa, 
"Taruhken lebbè anak perana èn mendahi 
komandan soridadu, ai lot sinaing 
bagahenkenna tabasa." 

'8 Jadi itaruhken mo anak perana i 
mendahi ekuten soridadu, nina mo 
mbangsa, "Idiloi si Paulus tahanen i ngo 
aku, janah idokken asa kutaruhken anak 
perana èn taba Kono, kerna lot nina 
sinaing bagahenkenna bamu." 

19 Nai icèkèp komandan i mo tangan anak 
perana i mennegu narih mboni, nai ikuso 

mo ia, "Kadè pana naing bagahenkenmu 
bangku?" 

20 laloi anak perana i mo ia, "Mertuptup 
ngo kalak Jahudi, lako mengidoken asa 
iembah Kono si Paulus baremben mi 
runggu, bagè cara naing iperèso kalak i 
dèng perkarana i asa ntangkas. 

2! Tapi ulang mo uèi pengidoon kalak 
idi i, ai enggo lebbih empat puluh kalak 
merbulaban, mengentip ngo kalak idi i 
tengah ndalan, asa i sidi nina ipusa kalak 
i si Paulus. Ai rebbak mersumpah ngo 
enggo kalak i, mak ndorok mangan barang 
mènum pè kalak i, sidekkah madèng 
ibunuh kalak i si Paulus. Bagèndari pè 
enggo mo kebbas kalak idi, pellin katamu 
nai ngo pèmaan kalak i." 

22 Jadi nina komandan i mo tabasa, 
"Ulang pella ibagahken kono barang taba 
isè pè sienggo nibagahkenmu i taba aku." 
Nai ipasulak mo ia balik. 

23 Nai idiloi komandan i mo dua kalak 
perwira, nina mo taba kalak i, "Pèmaken 
lebbè dua ratus kalak soridadu dekket 
pitu puluh kalak nai simerkuda, dekket 
dua ratus kalak nai lengkap mersenjata, 
asa berkat kènè mi Kaisarèa pukul sibah 
berngin èn. 

24 Pèmaken kin ma mo sada kuda 
kundulen si Paulus, asa taruhken kènè ia 
mendahi Gubèrnur Feliks." 

25 Nai ibaing komandan i mo surat 
embahen kalak i bagèen katana, 

26 "Tabè mo bamu alè sinipersangapen 
Gubèrnur Feliks, bangku nai Klaudius 
Lisias. 

27 Itangkup kalak Jahudi ngo èn; jadi 
sinderrang naing ipusa ia, roh ngo 
aku dekket soidadu mengerampasisa, 
kubettoh kessa kalak Rom ngo ia 
keppèken. 

28 Tapi sinderrang naing kuperèso ia 
kadè salahna, kuembah mo ia mi runggu 
mbellen agama kalak i. 

22 Keppèken oda lot kesalahenna, 
memmaing patut merutang kessah 
la, barang pè ikurung. Ai pellin 
tersèngèt pati-patiin agama kalak i ngo 
perselisihenna. 

30 Nai lot mo magahken bangku, lot 
taki-taki jahat kalak idi tabasa. Kerna 
naidi ngo asa kupasulak ia mendahi kono. 
Enggo ma ngo kudokken taba pengadu i, 
asa taba kono iandèken pengadunna i." 

3! Jadi iembah soridadu i mo si Paulus, 
bagè perèntah sienggo nijalona i, 

itaruhken mo bernginna i soh mi 
Antipatris. 

32 Sibarembenkenna i nola pellin soridadu 
merkuda i nai ngo kessa mennaruhken 
si Paulus soh mi Kaisarèa, ai molih ngo 
sidèbankenna i mi markasna. 

33 Soh kessa kalak simenaruhken i mi 
Kaisarèa, iberrèken kalak i mo surat i taba 
gubèrnur, janah si Paulus i pè itogiken mo 
mi hadeppenna. 

34 Ijaka gubèrnur i kessa mo surat i, 
ikusoi mo si Paulus, barang i dikè nai 
asalna. Ibettoh kessa mo kalak Kilikia ngo 
keppèken si Paulus i, 

35 nina mo tabasa, "Kuperrèso pè 
perkaramu i, mula enggo kessa roh 
simengaduken kono mi sèn." Nai idokken 
mo asa itahan si Paulus ibas tahanen si 
Herodes. 

2 4 'Enggo kessa lima ari nola, roh mo 

Imam Huntuun Ananias rebakken 
dekket pengulu-pengulu dekket sada 
kalak pengacara mergerar Tertulus, mi 
Kaisarèa, mengaduken si Paulus mendahi 
Gubèrnur Feliks. 

2Enggo kessa mbuka perkara i, idhaba 
si Tertulus mo si Paulus bagèen, "Alè 
gubèrnur nipersangapen! Mènak ngo 

nagerri nami kessa nai kono menggem- 
nggem kami. Janah naik ngo pernggelluh 
nami, ai enggo mbuè ibaing kono simendè 
mi bangsa nami. 

3Karinana pennarihkenmu i bai nami, 
kudokken kami mejalo metangkup bamu, 
janah jalo mo penghormati nami siso 
terasam belgahna. 

“Tapi asa ulang mbuèsu magosia tikki 
ndènè, kupido kami bamu, dengkohken 
mo lebbè sigejap pengaduun nami si cituk 
èn. 

> Dapet kami ngo kalak èn mengago 
janah menggutturi taba kalak Jahudi 
barang i dikè sambing. la ma ngo pengulu 
geraken kalak Nazaret. 

6 loji ngo memmaing asa gabè samur 
Bages Dèbata, jadi kutangkup kami ngo 
ia. Janah naing kuhukum kami ngo ia 
rembang mi pati-patiin nami.] 

7 [Tapi roh komandan Lisias, irampasi mo 
ia bai nami nai,] 

8 [janah memerèntahken taba kami asa 
roh kami menghadep taba kono.] Karinana 
sikudokken kami èn, ndorok ngo ibettoh 
kono i bana nai, mula ikusoi kono ia." 

9 Karinana kalak Jahudi ni sidi mennuhu- 
nuhui pendokken si Tertulus i. 

10 Nai ibaing gubèrnur i mo pertanda bai 
si Paulus asa ialoi. Nai nina si Paulus mo, 
“Ntangkas ngo kubettoh, enggo ndekkah 
Tuan i gabè penghukum i nagerri èn. I ngo 
sampang atèngku mendokken ranangku 
èn i lebbè Tuan i. 

11 Ndorok ngo iselidik Tuan i, oda lebbih 
sipuluh dua ari sienggo laus i dèng ngo 
laus aku mi Jerusalem lako mersodip. 

12 Oda pennah idapet kalak Jahudi aku 
merselisih barang dekket isè pè barang 
memmaing kegontaren i Bages Dèbata, 
barang i bages perguruun barang i tengah 
kuta pè. 

13 Kalak èn pè oda ngo terindangkensa 
taba aku sinitukaskenna i. 

14 Tuhu, kuuèi ngo Dèbata ni empung 
nami tosè mi sinipeddahken Tuhan Jesus; 
tapi pilit ngo i ukum idokken kalak èn. 
Percaya ngo aku mi isi sitersurat ibas 
bukku si Musa dekket Bukku Nabi-nabi. 

1> Lot ngo pengharapenku bai Dèbata, 
tosè bagè kalak idi, imo tersèngèt karina 
jelma sienggo matè — kennah balik 
nggelluh nola ngo, barang jelma bujur i 
tah pè barang jelma nggèduk i. 


KISAH PARA RASUL 24.16 -21 144 


16 Kerna naidi ngo asa dak kukeburjuken, 
asa mpanting ukurku merradepken Dèbata 
bang meradepken jelma pè. 

17 Enggo kessa salpun barang piga-piga 
tahun oda nèngè aku i Jerusalem, roh 
mo aku mi sidi merembah tumpak 
pengurupiin, imo riar bai bangsangku nai, 
janah naing memèlè Dèbata. 

18 Tikan kuulaken i, jupa kalak i mo 
aku i Bages Dèbata, enggo kessa pul 
aku menguras. Oda lot sinterrem rebbak 
dekket aku, janah oda ma ngo lot 
kegutturen idi. 

19 Tuhu lot ngo i sidi tikan naidi kalak 
Jahudi i propinsi Asia nai. Asa kennah 
mo nemmu isèn kalak i lako memmaing 
pengadunna tersèngèt aku taba kènè alè 
tuan gubèrnur, mula tah lot siadunkenna 
tersèngèt aku bak kesalahenku. 

20 Mula pè oda isèn kalak i, kalak èn pè 
iruapken mo barang kadè kegèdukenku 
ibettoh kalak i tikanna irungguken kalak 
èn aku i Runggu Agama. 

21 Pellin kata èn ngo kudokken ninganna 
cènder aku i tengah-tengah kalak èn, 
Irungguken pè aku sidari èn kumarna 
percaya ngo aku lot perkèkèen ipas simatè 
nai." 

22 Nai iondari si Feliks sienggo memettoh 
ntangkas tersèngèt Jesus mo perkara i, 
nina mo, "Lebbè roh pè komandan Lisias 
asa kuputusken perkara èn." 

23 Nai idokken mo perwira menjamotken 
si Paulus i asa tong itahan ia, tapi narih 
merongkah mo, janah ulang iararang 
barang isè denganna si uè mengurupi 
janah mengkebasisa. 

24 Nai barang piga-piga ari nai nola, roh 
mo si Feliks rebbak dekket sinibagesna si 
Drusila berru Jahudi ngo ia. Nai ipasulak 
si Feliks mo mengalengi si Paulus. Nai 
idengkohken si Feliks mo rana si Paulus 
tersèngèt percaya bai Kristus Jesus. 

25 Tapi soh kessa mo sukuten tersèngèt 
ketègerren, metemman dekket hukum 
seggen, gabè mbiar mo si Feliks nai nina 
mo, "Singgat i mo lebbè. Tah cidahari 
nola lot tikki kesempatenku, kupasulak pè 
mengalengi kono." 

26 Tapi harap ngo si Feliks berrènken si 
Paulus riar bana; kumarna naidi ngo asa 
nggatimi pasulak mengaleng si Paulus asa 
mengeranai dekketsa. 

27 Tapi enggo kessa mo dua tahun 
dekkahna mbangkit mo si Perkius Festus 
gabè gubèrnur menggancihi si Feliks. 

Kumarna naing muat ukur kalak Jahudi si 
Feliks, gabè ibelli mo si Paulus i kurungen. 
2 5 'Enggo kessa tellu ari si Festus soh 

mi nagerri i, berkat mo ia i Kaisarèa 
nai mi Jerusalem. 

2Roh mo mi hadeppenna imam-imam 
ekuten dekket pengulu-pengulu Jahudi 
mennerrèngèti pengaduun kalak i 
tersèngèt si Paulus. Mersembah merkuraja 
ngo kalak i mendokken taba si Festus: 

3"Masèh mo nemmu atè gubèrnur 
Festus, ipasulak mo nemmu si Paulus mi 
Jerusalem; ai enggo kin ngo sada taki 
kalak i lako mengenggep i tengah ndalan 
janah asa ipusa." 

“Tapi nina si Festus mo mengaloi, "Itahan 
ngo bagèndari si Paulus i Kaisarèa, janah 
ndor ngo aku balik mi sidi. 

Jadi dekket mo pengulu-pengulu asa 
rebbakken kami laus mi Kaisarèa, janah 
lasè kin mo kadè pengaduun ndènè mula 
tah lot ibahanken siso hukum,” nina. 

6 Asa enggo kessa merian i sidi 
ia ualuh soh mi sipuluh berngin, 
berkat mo si Festus balik mi Kaisarèa. 
Sibarembenkenna, mèter ibuka mo runggu 
perhukumen, idokken mo mengalengi si 
Paulus asa roh mi hadeppenna. 

7 Soh kessa mo si Paulus, mèter ikulilingi 
kalak Jahudi siroh i Jerusalem nai 
mo ia; ipendokken mo tukas mberrat 
mengaduken si Paulus. Tapi oda 
terbuktiken kalak i tukas sinidokkenna i. 

8Jadi itariasken si Paulus mo, nina mo, 
"Oda lot kesalahenku tersèngèt pati-patiin 
kalak Jahudi barang pè mi Bages Dèbata, 
barang dempak Kèsar Rom pè." 

3Tapi lako muat ukur Jahudi, nina si 
Festus mo taba si Paulus, "Uè ngo kono mi 
Jerusalem, asa i sidi kutimbang perkaramu 
rembang mi si nitukasken kalak i ndai?" 

10 laloi si Paulus mo, "Cènder ngo aku 
i kerungguun Kèsar Rom, i sidi ngo aku 
ladili. Ntangkas ngo ibettoh kono, oda lot 
kessalahenku taba kalak Jahudi. 

11 Mula lot kulausi hukum, sindorok 
memmaing aku patut merutang kessanh, 
ijin ngo aku matè. Tapi ukum oda ngo 
tuhu nitukasken kalak i taba aku, isè 
poda ndorok pessakatken aku taba 
kalak i. Kupengido, asa irungguken aku i 
kerungguun Kèsar i!" 

12 Enggo kessa mersungkuun si Festus 
dekket denganna penghukum, gabè 
idokken mo, “Ipido kono ngo asa 

irungguken kono i kerungguun Kèsar i; 
jadi berkat mo kono menghadep Kèsar." 

13 Enggo kessa salpun barang piga-piga 
ari, roh mo raja Agripa dekket Bernike 
mi Kaisarèa lako mendokken kata 
njuah-njuah taba si Festus. 

14 Enggo kessa i sidi kalak i barang 
piga-piga ari, ibagahken si Festus mo taba 
raja Agripa tersèngèt perkara si Paulus i, 
nina mo, "Lot ngo isèn sada kalak tahanen 
itadingken si Feliks. 

15 Tikan i Jerusalem aku, roh mo imam- 
imam ekuten menghadep taba aku bagi 
ma pè dekket pengulu-pengulu Jahudi 
lako magahken pengadunna tersèngèt 
sitertahan i, janah ipidoken kalak i asa 
kudabuh hukum bana. 

16 Tapi ningku ngo mengaloi kalak i, Oda 
hukum i bai kalak Rom, mula bagi sambing 
mèter ihukum sada kalak sitertukas, ukum 
makdèng hadep sitertukas i dekket 
sipenukas, janah iberrèken kesempaten 
bana membèla dirina. 

17 Jadi sinderrang roh kalak i misènda, 
oda pella kupedekkah-dekkah, ai 
siberembenkenna mèter kubaing 
mo runggu, janah kudokken mo asa 
iembahken ia menghadep aku. 

18 Tikan iranaken pennukas i tukas bana 
ninganna cènder, kudokdok kin ngo lot 
itukasken kalak idi kejahaten. 

19 Tapi pellin pejaè pendapet ngo kalak 
i dekketsa tersèngèt agama kalak i, 
dekket tersèngèt sada kalak mergerar 
Jesus sienggo matè. Tapi mertahan ngo si 
Paulus mendokken enggo balik nggelluh 
nina Jesus i. 

20 Tapi kumarna bingung aku tersèngèt 
bakunè asa ndorok dapet aku keterangen 
tersèngèt perkara i, gabè kukusoi mo si 
Paulus, tah uè ia laus mi Jerusalem, asa i 
sidi irungguken ia. 

21 Tapi ipidoken si Paulus ngo asa tong 
ia lebbè ikurung pèma irungguken ia mi 
kerungguun Kèsar. Kerna naidi kudokken 
ngo asa ikurung ia, mèma kutengesken ia 
mendahi Kèsar." 

22 Nai nina si Agripa mo taba si 
Festus, "Aku pè sèkel ngo mendengkoh 
ranana." Mula bagidi, "baremben mo 
dengkohenmu," nina si Festus. 

23 Sibarembenkenna, roh mo Agripa 
dekket Bernike merpakèen kerajaen. 
Ibengketti mo kerungguun rebbakken 
dekket lubalang-lubalang bagi ma dekket 

simersangap ni kuta i. Jadi idokken si 
Festus mo mengaleng si Paulus. 

24 Nai nina si Festus mo, "Alè Raja Agripa, 
dekket kènè karina sitampak pulung 
isènda. Èn mo kalakna siniaduken kalak 
Jahudi bangku, kalak i si ni Jerusalem bang 
si ni sèn. Janah dak idilo-diloken kalak i 
ngo, oda pegelluhen nina jelma bagèen. 

25 Tapi kubettoh ngo oda lot iulaken 
kalak èn siso hukum, memmaing patut ia 
merrutang kessah. Tapi kumarna ia sendiri 
mengido asa perkarana èn irungguken i 
kerungguun Kèsar, enggo kuputusken, 
asa pasulaken mo ia laus mi sidi. 

26 Tapi oda lot dèng bangku sada 
keterangen tegas mahan suratenken ibas 
surat sinaing kutenges mi Kèsar. Kumarna 
naidi ngo asa kuhadapken ia mendahi 
kènè karinana, terlebbih-lebbih kono 
Alè Raja Agripa! Maksudku asa merkitè 
penimbangen ndènè, lot suratenkenku. 

27 Ai dok atèngku kurang ngo sellohna 
mula nitengesken sada kalak tahanen 
keppè oda nibagahken kadè tukas 
nitukasken pengadu bana." 

2 6 l Nai nina si Agripa mo taba 
si Paulus, "Dokken mo rana 

pembèlanmu!" Jadi ikilapken si Paulus mo 
tanganna, ninganna idokken, 

2"Alè Raja Agripa! Dapetten tuah ngo 
aku kuakap sidari èn kumarna ndorok 
aku mengerana dekket kono tersèngèt 
nitukasken kalak Jahudi bangku; 

3 kerna enggo lebbih penandaan Raja idi 
i karina adat dekket permasalehen kalak 
Jahudi. Kerna i kupido bamu; sobar mo 
kono lebbè mendengkohken ranangku èn! 

“Ibettoh karina kalak Jahudi ngo bakunè 
nggelluhku, mulai anak-anak nai aku, i 
tengah-tengah bangsangku. Janah kessa 
nai anak perana aku i Jerusalem. 

> Mulai tikala i nai enggo ngo itandai kalak 
i aku. Ukum uè kalak idi, terindangken 
kalak idi ngo, imulana nai ngo aku 
nggelluh bagè sada kalak Parisè, janah 
mengèkutken karinana hukum-hukumna, 
janah horong èn mo si seppèna menniahi 
agamanta i. 

6 Bagèndari cènder ngo aku isèn lako 
irungguken kumarna pengharapen 
dekket kepercayaenku mi si tersèngèt 
bagah-bagah niperbagah Dèbata taba 
empung nami. 

/ Kumarna bagah-bagah i ma ngo 
niharap kalak Israel sisipuluh dua marga i, 

asa dak iuèi kalak i Dèbata mahar dekket 
berngin ipas karina gegohna nai. Jadi 
kumarna bagah-bagah i ngo alè Raja 
Agripa memmaingken asa iaduken kalak 
Jahudi aku. 

8 Kasa nola kaka-anggingku kalak Jahudi 
oda percaya, ipegelluh Dèbata kalak 
sumatè? 

9 Ai aku pè tikanna i, ukum pendapetku, 
kennah mertuhu-tuhu aku mengalo Jesus 
kalak Nazaret i. 

10 Janah saut ngo enggo kubahanken 
idi i Jerusalem. Ai kujalo ngo surat 
kuasa bai imam-imam ekuten nai, asa 
kukurung mbuè kalak sipercaya janah 
simengèkutken Dèbata. Janah aku sendiri 
pè setuju ngo asa ihukum matè kalak i. 

11 Mèduk janah ngkatep ngo kusiksa 
kalak idi i bages perguruun, memaksa 
kalak i, asa ialo kepercayaenna i. Soh mo 
nggettemna kuakap mengidah kalak i, 
memmaingken asa mi kuta sidèban pè 
kuletlet ngo kalak idi." 

12 "Bagidi ma ngo laus aku mi Damaskus 
merembah surat kuasa, ipeberkat 
imam-imam ekuten. 

13 Jadi sinderrang i tengah ndalan dèng 
aku, tupung cèger ari, kuidah mo Alè Raja 

Sinihormaten, roh cuhaya i langit nai, 
ncihuren asa sendang mataniari, icuhayai 
mo sikulilingku dekket karina denganku 
sindalaan i. 

14 Nai geppah mo kami karina mi tanoh. 
Kudengkoh mo sora mendokken taba aku 
i kata Heber bagèen, Saulus! Saulus! Kasa 
dak iletlet kono Aku? Mpiah mo akapenmu 
mula dak ialo Ko penguluken tuanmu! 

1> Nai ningku mo, 'Isè ngo Ko Tuan?’ laloi 
Tuhan i mo, Jesus ngo aku siniletletmi. 

16 Tapi kèkè mo kono, janah cènder 
mo ko! Ai kupacidah pè diringku taba 
kono, lako milih kono ngo, asa gabè 
naposongKu. Kupasulak mo kono 
mengindangken si ni idahmu sidari èn 
dekket sinaing pacidahenku dèng mi 
podiin èn. 

17 Kupaluah mo kono i bangsa Israel nai 
dekket i bangsa sidèban siso Jahudi nai. 
Kupasulak mo ko laus mendahi kalak i, 
asa ibuka kono mata kalak i, 

18janah asa karuar kalak idi ibas sigellap 
idi nai balik mi kecihuren; asa maluah 
kalak idi ipas gemgemmen Sibolis i nai, 
balik mi gemgemmen Dèbata. Ai merkitè 
percaya kalak i bangKu, ijalo kalak i mo 
kesasaan dosana janah gabè persulang 

rebbak dekket kalak sienggo ginemgem 
Dèbata sienggo terpilih i." 

19"Kumarna naidi alè Raja Agripa, dak 
ngo kuusahaken menguèi karina peddah 
siroh bai Dèbata nai. 

20 Nai kujamitai mo kalak ni Damaskus 
i perlebbè, asa tobat kalak i ipas dosa- 
dosana nai, janah asa ipessoh dirina 
taba Dèbata, janah kennah teridah ngo i 
merkitè perangè selloh tandana enggo ia 
mertobat. Bagi ma ngo bang i Jerusalem 
dekket i suberri Judèa soh mendahi kalak 
siso bangsa Jahudi pè. 

2! Jadi kemulihken naidi mo asa itangkup 
kalak Jahudi aku i Bages Dèbata nai, janah 
naing ibunuh. 

22 Tapi iondingi Dèbata ngo aku soh mi 
sidari èn, asa cènder aku begèndari isèn 
lako mennaksiken taba karina jelma -- 
simbelgah bang singkèdèk pè. Karinana 
sienggo kudokken i, tosè ngo i bagè 
sienggo ni lumbaken nabi-nabi dekket si 
Musa; 

23 mendokken: Menggong simbernit ngo 
Kristus Raja Sipaluah niperbagah-bagah 
Dèbata, janah ia ngo perlebbè balik 
nggelluh i simatè nai; asa merkitèken 
bagidi Iberitaken kecihuren kelluahen i 


KISAH PARA RASUL 26.24-29 155 


taba kalak Jahudi dekket kalak sidèban 
siso Jahudi pè!" 

24 Enggo kessa idokken si Paulus 
bagidi, ipegang si Festus mo sorana 
mendokken, "Enggo mo pana gila ko 
Paulus! Kepandèenmi ngo memmaing 
kono gila." 

25 Tapi ialoi si Paulus mo, "Oda ngo gila 
aku alè Festus nipersangapen; karna ukum 
kata sienggo kuruapken i, bennar ngo i 
janah roh ibas pikirenku situhunna nai! 

26 Ai ntangkas ngo ibettoh Raja Agripa 
i idi. Kumarna naidi ngo asa nggasang 
ukurku lako mengeranai i hadeppenNa, 
janah oda pella alang-alangen; kum dok 
atèngku sada poda mak ntangkas i bai 
raja i, ai masa ngo i karinana ipas sintarar. 

27 Otang percaya ngo kono mi sinidokken 
nabi-nabi Alè Raja Agripa? Kubettoh ngo 
percaya ngo kono!" 

28 Nai nina si Agripa mo taba si Paulus, 
"Idokdok kono ngo murah memmaing 
aku gabè kalak Kristen ibagasen sigejap 
sambing?" 

22 Nai nina si Paulus mo, "Barang 
ibagasen sigejap barang pè ndekkah 
dènga, kusodipken ngo taba Dèbata, 
asa dekket kono alè Raja bak karina 

simendengkoh aku sidari èn — naing 
mo nemmu bagè aku èn, tapi oda dekket 
rantèngku èn!" 

30 Nai dungna cènder mo raja i, gubèrnur 
Festus bak si Bernike dekket karina 
denganna. 

3! Laus mo kalak i sigejap mi ruar, janah 
mengeranai mo kalak i samahsa bagèen, 
"Oda lot ulah-ulah kalak èn barang kadè 
salah, memmaing ia ndorok merutang 
kessah, barang kurungen pè." 

32 Janah idokken si Agripa mo taba si 
Festus, “Terpaluah ngo nemmuken kalak 
èn, ukum oda kin idokken asa irungguken 
perkarana idi i kerungguun Kèsar." 

2 7 l Nai iputusken mo hukum taba 

si Paulus, kennah merkeppel mo 
kami laus mi Italia, isohken mo si Paulus 
dekket dèba nai sienggo ikurung kin, taba 
sada kalak perwira mergerar si Julius, imo 
ekuten "Soridadu Kèsar." 

2Mbengket mo kami mi keppèl siroh 
i Adramitium nai, nai berkat mo kami 
arap keppel i, ai enggo kin ngo kebbas 
ninganna dak meninggahi pellabuhen- 
pellabuhen silot i propinsi Asia. Lot ngo 
dengan nami sada kalak Makedonia 

mergerar si Aristarkhus roh i Tesalonika 
nai. 

3Sibarembenkenna soh mo kami mi 
Sidon. Ukum si Julius, selloh ngo ibaing 
taba si Paulus, ipadiat ngo ia laus mendanhi 
dengan silot ni sidi i, asa ijalo bai kalak i 
nai kadè siperlu bana. 

41 sidi nai merkeppel mo kami kan 
biding-biding Selatan Pulo Siprus, 
kumarna sapa-sipu ngo angin. 

> Nai kubellus kami mo laut pènterenken 
Sisilia dekket Pamfilia, jadi soh mo kami 
mi Mira i nagerri Likia. 

SJumpa komandan i mo i sidi keppel 
Aleksandria naing laus mi Italia, gabè 
ipindahken mo kami karina mi keppel i. 

7 Hanjar kalohoon ngo keppel nami i 
merlayar barang piga-piga ari dekkahna, 
janah kumarna hanjarna, jadi mahal ngo 
perdalanen i soh mi Knidus. Kumarna 
dak tong ngo sapa-sipu angin, oda ngo 
terbaing kami tèngken merkeppel mi 
tujuun dak memiding-miding pulo Kreta 
mo kami memellus Tanjung Salmone, asa 
narih terlègen i angin topan i nai. 

8 Soh mo lejana kuakap kami memellus 
biding pulo i, jadi dungna sakat mo kami 
mi sada bekkas mergerar Pelabuhen 

Merandal, oda sadikè daoh i kuta Lasea 
nai. 

3Tikan naidi enggo leppas tikki Ari Raya 
Perdamèen kalak Jahudi. Enggo mbuè 
magosia tikki nami, asa oda tikkina nè 
aman merkeppel, gabè dak mermara 
nai ngo mula merkeppel. Kumarna naidi 
ipesèngèt si Paulus ngo kalak i, nina mo, 

10"Kènè alè dengan kuidah dak mermara 
janah mengkerohken kerogiin ngo taba 
kita mula siterusken merkeppel. Oda 
pellin embahen dekket keppel sambing 
mermara, tapi dekket ngo kessahta 
mermara." 

11 Tapi token ngo komandan i mi kata 
juru mudi dekket nahoda keppel i dari 
pada kata si Paulus. 

12 Tuhu kurang selloh ngo labuhen 
i bekkas keppel ukum tupung tahun 
mbergoh. Kerna naidi buèen ngo pekerja 
keppel i setuju lako merkeppel terrus 
mennadingken pelabuhen i, katerra pè 
giam ndorok soh mi Feniks, janah mentadi 
i sidi sidekkah mosim mbergoh. Feniks 
imo sada pelabuhen i Kreta mendempak 
barat daya dekket barat laut. 

13 pas katika i narih hanjar ngo 
penempul angin selatan, gabè idokdok 

perkeppelimo ndorok merlayar dèng lako 
mennerusken perdalanen i. Nai itarik mo 
sauh, nai merlayar mo menembiri pulo 
Kreta. 

'4Tapi oda pella ndekkah — mèter 
sapa-sipu mo kaba-kaba i pulo i nai, 
mergerar kaba-kaba Timur Laut, 

1> gabè ipuyu mo keppel nami i. Kumarna 
oda terjuljul keppèl i nèngè angin i, kubelli 
kami nai ngo keppel i merkinisohna 
barang mikè iembah angin i. 

16Jadi tikan iombang-ambingken angin i 
keppel nami i, keppè soh mo kami mi kan 
Sèlatan pulo Kauda sikèdèk i. Kumarna 
narih terlègennen pulo kètèk i kami dak 
kucèkèpi kami mo sekoci keppel i, tukasi 
pè mersusah payah. 

17 Enggo kessa ipenaik sekoci i mi keppel 
i, ililiti mo dekket tinali keppel i, asa 
tambah ngkongana. Kumarna mbiar lekket 
mi dasar pasir Sirtis i laut Libia, ilèmpang 
kalak i mo layar i, gabè bagidi nai ngo 
kami mombang-ombang. 

18 Sibarembenkenna nola, makin 
mengamukna ngo angin i, gabè idabuhi 
mo dèba embahen keppel i. 

19 Mbiar ngo kalak i tah bakunè nola 
terhantuk keppel nami i mi batu karang, 

jadi gabè idabuh kalak i mo empat sauh 
kan podi keppel i mema nterrang ari. 

20 Tah sadikè dekkahna oda nèngè 
kuidah kami mataniari barang bintang 
pè, bagi dèng ma penessak kaba-kaba i, 
enggo saip ukur nami oda nèngè maluah 
kami. 

2! Enggo toko dekkahna oda nèngè uè 
mangan kalak i, nai kèkè mo si Paulus mi 
tengah-tengah kalak i, nina mo, "Kènè 
alè dengan! Ukum idengkohken kènè kin 
ranangku asa ulang mèrèt kita i pulo Kreta 
nai, tentu oda siakapi kesusahen dekket 
kerogiin èn. 

22 Bagèndari pè, kupido bai ndènè karina, 
asa tong nggasang ukur ndènè, ai oda 
pella lot kembalangen kessah barang isè 
bai ndènè nai, pellin keppel i ngo kessa 
bennè. 

23 Ai roh ngo berngin i mi gembarku 
malaèkat Dèbata sikusembah, imo Dèbata 
sidasa aku, 

24 mendokken taba aku, 'Ulang kono 
mbiar alè Paulus! Ai kennah cènder 
ngo kono i lebbè-lebbè Kèsar i. Janah 
kumarnaken sibasa-basa Dèbata bamu, 
gabè njuah-njuah ngo karina pengisi 
keppel i kumarnaken kono!' 

25 Ai percaya ngo aku bai Dèbata, kennah 
saut ngo karina nidokkenNa bangku i. 

26 Tapi ukum keppelta èn, tertuktuk bana 
terhantuk ngo mi sada pulo." 

27 Pesipulu empat bernginken dak 
mombang-ombang kami i Laut Adria. Nai 
tupung tengah mberngin, bagè irasaken 
perkeppel idi mo, enggo ndessing darat. 

28 Nai idabuh kalak i mo tinali pengasak 
mi terruh tah sadikè nai bages laut i. 
Keppè lot ngo empat puluh mèter bagesna 
bekkas i. Enggo kessa ma merdalan 
keppel i sigejap nai, iasak kalak i nola 
dèng ma mo laut i, terbettoh nola ma mo 
hampir tellu puluh mèter bagesna. 

22 Mbiar ngo kalak i tah bakunè nola 
terhantuk keppel nami i mi batu karang, 
jadi gabè idabuh kalak i mo empat sauh 
kan podi keppel i mèma nterrang ari. 

30 Lot ngo dèba perkeppel i sipsip naing 
mperrus. Itontoni kalak i mo sekoci mi laut 
merdalihken bagè cara naing mendabuh 
sauh i lebbè keppel idi nai. 

31 Tapi idokken si Paulus mo taba Perwira 
dekket soridadu ni keppel i, "Kènè alè 
dengan, ukum oda ibagasen keppel èn 
kalak idi, oda terbaing kènè maluah." 

32 Kerna naidi igettap soridadu i mo èkèt 
sekoci i, nai ndabuh mo sekoci i janah 
mayup-ayup bagi tah mikè. 

33 Ningan mèma mbincar mataniari, 
idasdas si Paulus mo mangan kalak i 
karina, nina mo, “Pesipulu empat ariken 
mo bagèndari dak terendep-endep kènè, 
janah laju oda mangan. 

34 Kerna naidi, kudokken mo taba 
kènè, asa mangan kènè lebbè, asa lot 
menumpak gegoh ndènè. Karina kènè oda 
mermara, janah sirambar buk poda lot 
mermara bai ndènè nai." 

35 Enggo kessa idokken si Paulus 
bagidi, ibuat mo roti, idokken mo mejalo 
metangkup bai Dèbata i hadeppen kalak i, 
nai ipenggelli mo roti i, jadi mangan mo 
kalak i. 

36 Nai gabè nggasang nola mo ukur kalak 
i karinana janah mangan mo kalak i. 

37 Ukum buè kalak si ni keppel i, dua 
ratus ennem puluh ngo. 

38 Enggo kessa salpun mangan kalak i, 
idabuh kalak i mo embahen keppel i mi 
laut, asa mennahang keppel i. 

32 Jadi enggo kessa nterrang ari, idah 
perkeppel i mo sada pulo, tapi oda 
ibettoh kalak i barang pulo kadè i. 

Itatap kalak i mo sada suak laut bak 
bidingna. Merhendak mo kalak i asa mi 
sidi ipetupung keppel idi ukum terbaing. 

40 Nai igettap kalak i mo tali sauh, janah 
ibelli ngo sauh i lenneng. losari kalak i 
ma mo èkèt kemudi. Ipekimbang kalak i 
mo layar kan lebbè keppel i, asa isempul 
angin keppel i tèngken mi biding suak laut 
l. 

4! Tapi terhantuk nola ngo keppel i 
mi kersik, gabè tersanggal mo takal 
keppel i janah lekket i sidi; podina pè 
mereppuk ngo iempasken galombang 
mbelgah-mbelganh i. 

42 Tapi mertaki mo soridadu i naing 
memmunuh sikurungen i ai mbiar kalak i 
tah bakunè nola merlangi kalak i mi darat 
lako mperrus. 

43 Tapi igerra komandan i ngo taki 
soridadu i, kumarna naing pegelluhenna 
ngo si Paulus. Ipasulak mo merlangi 
sindorokna merlangi perlebbè mi biding 
laut i. 

44 Sidèbanna i perpodi mo, janah ibaing 
kalak i mo rapan-rapanna papan-papan 
barang pè pecah-pecahen keppel i. Bagi 
mo carana kami njuah-njuah soh mi darat. 

2 8 'Enggo kessa soh kami mi darat 
ibagasen njuah-njuah, baru pè 
kubettoh kami gerar pulo i Malta. 

2Selloh kalohoon ngo basa pengisi pulo i 
meradepken kami. Ilakati kalak i ngo api; 
nai larahken mo kami cidudu, kumarna 
enggo roh nola ma udan, janah soh mo 
mbergohna. 

3 Sinderrang pepulungken ranting- 
ranting si Paulus lako memmaing mi api 
i, mèter morot mo nipè darih i sidi nai 
kumarna nggarana, itebbi mo tanganna. 

“Idah pengisi pulo i kessa mo nipè i 
mantong-antong i tangan si Paulus, nina 
kalak i mo samahsa, "Pemmunuh ngo 
pana tuhu kalak ènda, ai tukasi pè maluah 
ia i laut i nai, tapi oda ipadiat dèbata 
kesèntengen i ia nggelluh." 

> Tapi ikurpasken si Paulus ngo nipèi mi 
api, janah oda pella kadèen ia. 

6 Ukum dok atè kalak idi, bakunè pe 
kennah mbessar mo sigejap nai tangan si 
Paulus i, barang simpusta runggang lako 
matè. Tapi enggo kessa narih ndekkah 
ipèma kalak idi, oda kadèen ia idah kalak 
i, mobah nola mo perukuren kalak i, nina 
mo, "sembahen ngo ia." 

7Ndessing i bekkas idi nai, lot ngo 
pekken pengulu kalak ni pulo i, mergerar 
si Publius. Mendè ngo kami ijalo janah 
itamuè tellu ari dekkahna. 

8Tapi dak gampar ngo bapa si Publius i 
sakiten, kumarna sakit panè dekket adum 
kikiren. Idah si Paulus mo ia, nai mersodip 
mo si Paulus ninganna lampèken tanganna 
dempaksa, nai malum mo iakap. 

?Kemulihken naidi merrohen mo kalak 
sisakiten ni pulo idi mendanhi si Paulus, 
gabè ipemalum mo kalak i karinana. 

19 Jadi mersangap ngo kami idah kalak 
i; janah tikan naing laus nola kami 
merkeppel, ipemberrèken kalak idi mo 
karina siperlu bai nami, janah kalak i dèng 
ma ngo merembah mi keppel. 

11 Enggo kessa tellu bulan, berkat nola 
mo kami merkeppel i pulo i nai, arap 
keppel Aleksandria, ai sidekkah mosim 
mbergoh, merlabuh ngo ia i pulo i. Lot 
ngo cap keppel i, “Sembahen Leppa Kastor 
dekket Poluks." 

12 Nai merlabuh mo kami i kuta Sirakusa 
janah mentadi isidi tellu ari dekkahna. 

131 sidi nai dak mengèkut-ngèkut 
biding mo kami soh mi kuta Regium. 
Sibarembenkenna menempul mo angin 

selatan, pedua ariken soh mo kami mi 
kuta Putioli. 

14 Pejumpa mo kami i sidi dekket barang 
piga-piga kalak sipercaya bai Jesus, 
janah kumarna pencèkèpi kalak idi, gabè 
mengadi mo kami i sidi pitu ari dekkahna. 
Nai berkat nola mo kami mi kuta Rom. 

13 Roh ngo dengan sipercaya bai Jesus 
ni kuta Rom simendengkoh berita 
nami menimbak-nimbak kami soh mi 
Pasar Apius dekket mi Pesenggerahen 
Tellu. Idah si Paulus kessa mo kalak i, 
mendokken melias atè ngo si Paulus bai 
Dèbata, janah makin nggasangna ngo 
atèna. 

16 Soh kessa kami mi kuta Rom, ipadiat 
ngo si Paulus merian i bages lemmo atèna, 
tapi dak ijagai sada kalak soridadu ngo ia. 

17 Enggo kessa tellu ari, idiloi si Paulus 
mo pengitua-pengituai kalak Jahudi ni 
kuta i. Pulung kessa mo kalak i, nina 
mo taba kalak i, "Kènè alè dengan! 
Ukum aku, oda ngo lot kubaingken salah 
taba bangsanta barang pè dempak adat 
kebiasaan si sijalo bai empungta nai. 
Tapi tukasi pè bagidi, itangkup ngo aku i 
Jerusalem, janah ipesakat taba kalak Rom. 

18 Enggo kessa iperrèso kalak i aku, 
naing ipaluah ngo nemmuken aku, kerna 
oda lot terdapet aku memmaing barang 
kadè pè patut memmaing aku merutang 
kessah. 

19 Tapi kumarna dak ialo kalak Jahudi, 
terpaksa kudokken, Kèsar Rom mengadili 
perkara èn. Kudokken pè bagidi, oda pella 
lot pengadunku tersèngèt bangsanta. 

20 Kumarna naidi ngo asa kudilo kènè; ai 
irantè pè aku kumarna pengharapen kalak 
Israel tersèngèt Sipaluah i ngo." 

2! Nai nina kalak i mo mengaloi, "Oda 
lot dèng kujalo kami surat i Judèa nai 
tersèngèt kono, janah oda lot barang isè 
pè dengan i roh mi sènda memmagahken 
tersèngèt kono, bang pè tah lot jahat 
iulaken kono. 

22 Tapi tukasi pè bagidi, sèkel ngo kami 
mendengkoh tersèngèt pikirenmu, ai 
kubettoh kami ngo ukum tersèngèt ajaren 
sinikettokenku idi, dak ialo dèba ngo i 
barang i dikè sambing pè." 

23 Nai ititi kalak i mo sada ari dekket si 
Paulus lako mertumpu nola. Asa dapet 
kessa mo ari sienggo ititi i, nterrem ngo 
merrohen kalak i mi bekkas si Paulus. Jadi 
siceggen nai soh mi ciboon ipeterrang si 

Paulus ngo taba kalak i tersèngèt kerajaen 
Dèbata. Ipejojor mo taba kalak i ayat-ayat 
tersèngèt Jesus, mulai i Bukku si Musa nai 
dekket Bukku Nabi-nabi, janah merrusaha 
ngo si Paulus asa percaya kalak i bai Jesus. 

24 Lot ngo dèba percaya mi sinidokken si 
Paulus i, tapi lot ma ngo dèba oda percaya. 

2> Gabè merselisih pendapet ngo kalak i 
ninganna mennadingken bekkas i, enggo 
kessa idokken si Paulus bagèen, "Bennar 
ngo sinidokken Tendi Dèbata merkitè 
Nabi Jesaya taba empung ndènè arnia! 

26 Ai nina ngo, 'Lako mo bagahken taba 
bangsa èn: Dak ngo idengkoh kènè i, tapi 
laju oda iarti kènè, dak ngo iperdatèken 
kènè tapi oda ibettoh kènè kadè masa. 

27 Ai enggo mpihir pusuh peratèen 
bangsa èn, janah enggo isompel 
pènggelna, enggo ipècengken matana. 
Masa pè èn asa ulang merpendidah 
mata kalak i, janah oda merpendengkoh 
pènggel kalak i, pusuh peratèenna oda 
mengantusi, janah ulang balik nemmu 
kalak i mendahi Aku, nai gabè Kupejuah 
nola kalak idi." 

28 Perpodi idokken si Paulus mo, "Bettoh 
kènè mo alè dengan enggo iberitaken 
Sukuten Kelluahen i taba kalak bangsa 

sidèban siso Jahudi; janah idengkohken 
kalak i ngo i!" 

29 [Enggo kessa idokken si Paulus bagidi, 
merlausen mo kalak Jahudi i sidi nai, 
ninganna mersoal samah-samahsa.] 

30 Dua tahun ngo dekkahna si Paulus 
i kuta Rom, i bages ni ongkosna i. 
Sennang ngo ukurna menjalo kalak siroh 
mendahisa. 

31 Berrani ngo ia janah nggasang 
kalohoon mennukutken Kerajaen Dèbata 
bai kalak i, bak dekket tersèngèt 
berita Tuhan Jesus Kristus; bèbas 
ngo ia memmaing bagidi, oda lot 
menghalang-halangi. 


Roma 


] IKènè karina dengan si lot i Rom, 
sinikekellengen Dèbata janah sienggo 
idilo Dèbata gabè ummatNa. Enggo ipilih 
janah ipebangkit Dèbata aku mi bahaan 
magahken Sukuten Kelluahen bai Dèbata 
nai. 

2 Imo niperbagah-bagah Dèbata kin 
merkitè nabi-nabiNa arnia enggo tersurat 
ibagasen Bukku Simbadia. 

3 Sukuten Kelluahen i imo tersèngèt 
Anakna Jesus Kristus Tuhanta i. Secara 
perdagingen tubuh arap pemparen si 
Daud nai ngo la, 

“tapi Anak Dèbata ngo la mengèkutken 
pertendiin. Terbukti ngo i merkitè kuasana 
mahantu i iperkèkèNa idi ipas simatè nai. 

> Merkitè-kitèsa ngo kujalo ulaan 
pengendeng dekket masèh atè lako 
mennuanken mi bagasen karina bangsa 
-- imo asa percaya janah menguèi Dèbata. 

6 Kènè pè dekket ngo ibas kalak i kènè 
sienggo nidilo gabè milik Kristus. 

7 Mendahi kènè karinana simerian i Rom 
janah sinimasèh atèen Dèbata, sinidilona 

janah ibaing gabè kalak simbadia. Masèh 
atè mo bai ndènè dekket damè bai Dèbata 
Bapanta dekket Tuhan Jesus Kristus i nai. 

8 Lebbèen kudokken mejalo metangkup 
taba Dèbata merkitè Jesus Kristus, 
kumarnaken kènè karina, ai sar ngo 
suberri dunia èn tok kalohoon kènè bai 
Kristus. 

2Dak kuèngèt ngo kènè gennep mersodip 
aku. Dèbata mo saksina magahken kadè 
sikudokken i bennar ngo. la ngo Dèbata 
sikukebbasi tarap nasa ukurku nai merkitè 
mennukutken Berita Merandal tersèngèt 
AnakNa i. 

10 Dak kupidoken ngo taba Dèbata 
ibagasen sodipku, asa |paduè nemmuken 
aku roh mendahi kènè. 

'! Ai sun ngo sèkel ukurku naing 
mengidah kènè, asa ndorok kuberrèken 
bai ndènè dèba sibasa-basa pertendiin, 
lako petegguhken perrukuren ndènè. 

12 Maksudku imo kerna enggo rebbak 
percaya kita bai Jesus Kristus, nai ndorok 
mo kita mersipegasangen ukur. 

13 Kènè alè dengan! Naing mo nemmu 
bettohen ndènè, enggo nggati kukebbasi 
naing roh mendahi kènè, tapi dak ngo 
mbuè halangen. Dok atèngku naing ngo 

asa nemmuken merbuah aku bang bai 
ndènè pè, bagè taba bangsa sidèban i. 

14 Ai merutang ngo aku kuakap 
taba karinana bangsa, imo taba kalak 
simpantas bang pè taba siso mpantas. 

'“Kemulihken naidi ngo asa sèkel 
kalohoon aku menjamitaken Sukuten 
Kelluahen i taba kènè simerian i Rom pè. 

16 Tok kalohoon ngo aku, kegegohen 
Dèbata ngo Sukuten Kelluahen i lako 
paluahken karina sipercaya, kalak Jahudi 
lebbè, nai pè asa bangsa sidèban. 

17 Kerna merkitè Sukuten Simerandal 
i, ituduhken Dèbata ngo bakunè carana 
hubungen jelma dekket Dèbata enggo 
gabè selloh balik; carana imo merkitè 
percaya bai Dèbata i mulana nai soh mi 
puncana. Dos ngo i bagè sitersurat ibas 
Bibèl, "Kalak sipercaya bai Dèbata, gabè 
selloh nola hubungenna dekket Dèbata, 
nai nggelluh mo ia." 

18 |petarar Dèbata ngo pungurNa i sorga 
nai taba jelma perdosa dekket perrukur 
nggèduk simengambati kebennaren i, 
merkitè-kitè nggèdukna i gabè oda nèngè 
itandai jelma i Dèbata. 

19 Kadè sindorok ibettoh jelma tersèngèt 
Dèbata enggo ntangkas ibas perukuren 

jelma. Ai enggo ibagahken Dèbata sendiri 
bai jelma. 

20 Ndorok teridah ngo kedèbataan 
ni Dèbata simboni i kin, kessa nai 
ihanaken dunia èn, imo kuasaNa dekket 
kedèbatanNa simenettap i; asa oda lot 
nèngè cudalihen jelma i lako memènterri 
dirina. 

2! Ai tukasi pè itandai jelma i Dèbata, tapi 
oda ngo ipessangap jelma Dèbata janah 
oda uè mendokken mejalo metangkup 
tabaSa, gabè ioto-otoi pikirenna ngo 
tupèh jelma i janah gellap bulita. 

22 |dokdok mpantas ia, keppè moto ngo. 

23 Oda ngo Dèbata simenettap i isembah 
kalak i, tapi gana-gana tosè mi siniteppa 
singgèut matè i ngo; imo mi jelma, manuk- 
manuk, binatang-binatang siempat nèhè 
dekket mi binatang-binatang simenjoror 
i. 

24 Kerna naidi, ibelli Dèbata ngo kalak i 
mi sinipergeddo ukur kalak i, imo cubellek 
simellamun i, gabè ibaing kalak i mo 
simeronah bai samah kalak i sendiri. 

2> lgancih kalak i ngo Dèbata sibennar 
i merkitè ipetupa siso tuhu. Nai gabè 
isembah janah iuèi kalak i ngo siniteppa 
singkat penempa i. Keppèken penempa 


ROMA 1.26 -30 5 


i ngo nemmuken kennanh ipoji soh mi 
amman-sumendah. Amèn. 

26 Kumarna naidi, ibelli Dèbata ngo kalak 
idi i cubellek kememèla idi. Oda nèngè 
lemmo ètongen daberru-daberru kalak idi 
taba anak laki bagè patutna kin bai jelma, 
tapi enggo gabè sèkel bai samah kalak i 
daberru. 

27 Bagidi ma ngo sinibalè pè, gabè 
itadingken kalak i ngo percampuren 
dekket sinibagesna, ai gabè luhlah 
ngo kalak i, sanga gabè samah-samah 
daholi nola mengulaken percampuren 
kememmèla idi. Gabè ijalo mo bales 
ulah-ulah kalak idi i. 

28 Kumarnaken oda ikerencetken kalak 
idi nèngè menandai Dèbata, gabè ibelli 
Dèbata mo kalak i mi pikiren-pikiren 
ncèda nai ibahanken kalak idi mo siso 
patut, 

29 imo kejahaten, kegèduken, nahaka, 
ncian, bunuh-bunuh, rubat, taki-taki 
dekket bècuk. 

30 |kellemmoken ngo peroha-rohaken 
sidèban, perkata tondal, ikosomi ngo 
Dèbata, bana ngo jukkat, perukur ndates, 
perbual, perukur macik, oda iuèi partuana; 

3! oda iparduliken denganna sidèban, 
oda sètia kalak i janah oda lot ipaduliken 
jelma. 

32 Ibettoh kalak idi ngo nemmu pati- 
patiin Dèbata simendokken, barang isè 
mengulaken bagidi kennah merutang 
kessah no, keppè tong ngo dak ibahanken; 
balikna nola ngo tupèh, ai lemmo ngo 
atèna midah kalak simengulaken sibagidi. 
2 'Kerna naidi isè ngo kènè alè jelma, 

dak ihukumi kono ngo denganmu 
sidèban. Dirimu ngo nihukumenmu i, tikan 
ihukumi kono denganmi, menghukum 
dirimu ngo kono i si, ai dos ngo 
ulah-ulahmu bagè ulah-ulahna i. 

2Sibettoh ngo, sènteng ngo hukum 

Dèbata, simengennai taba kalak 
simengulaken bagidi. 

3 Asa, kono alè jelma idokdok kono ngo 
terimbilken kono hukum Dèbata, mula pè 
ihukumi kono kalak simengulaken bagidi, 
keppèken kono sendiri pè mengulaken 
bagidi? 

“Barang, tah mada ngo murah dok atèmu 
mendè basana, kessobarenNa dekket 
ukurna melamlam idi? Oda ngo ibettoh 
kono, ukum mendè basa Dèbata, imo 

mennogike kono asa gabè tobat ipas 
dosa-dosa ndenè nai? 

> Tapi kumarna ukurmu jeggal i, 
ipegukguk kono ngo mi dirimu pungur 
Dèbata i ari perhukumen i, enggo kessa 
ntarar hukum Dèbata sibennar i. 

6 Ai ibalesken Dèbata ngo taba gennep 
jelma codi mi pemmahanna. 

7 Iberrèken Dèbata ngo kenggelluhen 
siamman sumendah taba kalak simbingit 
memmaing mendè lako mennulusi 
kessangapen, kemmuliaan dekket 
simenettap i. 

8 Tapi pungur dekket laga ngo ukum bai 
kalak sitau, siso menguèi mi kebennaren, 
janah dak mengulaken kejahaten. 

ə? Barang isè jelma mengulaken jahat, 
kennah gabè susah janah mpersuk, 
perlebbè kalak Jahudi, nai bangsa sidèban. 

10 Tapi karina kalak siuè mengulaken 
mendè, iberrèken ngo kessangapen, 
kemmuliaan dekket damè sitermurmur i, 
perlebbè bai kalak Jahudi bagi ma taba 
kalak bangsa-bangsa sidèban pè. 

11 Kerna dos ngo karina jelma ibaing 
Dèbata. 

12 Merdosa ngo jelma bangsa sidèban 
kumarna mak ibettoh pati-patiin i, 

ihukum ngo ia oda merkitè pati-patiin 
i; janah karina jelma perdosa si nipas 

gemgemmen pati-patiin i; ihukum ngo 
merkitè pati-patiin i. 

13 Oda ngo maluah jelma kumarna 
ibettoh pati-patiin i, tapi maluah ngo ia 
kumarna iulaken sinidokken pati-patiin i. 

14 Tukasi pè oda ibettoh bangsa sidèban 
pati-patiin i, tapi mula iulaken ngo 
sinidokken pati-patiin idi ipas dirina nai, 
kalak sibagidi ngo gabè pati-patiin mi 
dirina. 

13 Merkitè pengelakona bagidi teridah 
ngo kadè nidokken pati-patiin i tersurat 
ibas pusuh peratènna. Pusuh peratèen 
kalak i pè iindangke ngo i, kerna kalak 
i sendiri pè lot ngo dèba isalahken bak 
ibennarken pikiren kalak i. 

16 Bagidi ngo masa segen tupung ari 
sienggo ibuhul kin, roh kessa -- Dèbata 
merkitè-kitè Jesus Kristus bagè Sukuten 
Kelluahen sienggo kubagahken i, lako 
menghukumi sagumanna silot i simboni 
ibagasen pusuh peratèen jelma. 

17 Tapi mula igerari kono dirimu kalak 
Jahudi, ulang mo manggang kono 
kumarna pati-patiin i, janah ulang mo 
ièndèl-èndèlken kono Dèbata. 

18 Otang iajari pati-patiin i ngo kono, 
asa ibettoh kono nipergeddo atè Dèbata, 
janah asa ibettoh kono mennirang paina 
mendè dekket oda. 

19Tok ngo kono dok atèmu, gabè 
pengendeng taba kalak sipètung, 
janah penendang taba kalak nibagasen 
kegellapen; 

20 gabè pemmeddahi taba kalak anak 
ajaren, pengajari taba kalak simoto, ai tok 
ngo kono, ibagasen pati-patiin idi dapet 
kono ngo karina matcam perbinettohen 
dekket kebennaren. 

21 Nteng, sidèban ipeddahi kono ngo, 
kasa oda ipeddahi Kono dirimu sendiri? 
lajarken Kono ngo, "Ulang mennangko", 
keppèken menangko ngo Kono! 

22 lajari Kono ngo sidèban asa, "Ulang 
merlangkah julu meddem," keppèken 
perlangkah julu meddem ngo Kono! 
Moyang atèmu midah sembahen, 
keppèken kasa ibuat ko ugasen ibas 
sembahen nai? 

23 Mokka ngo kono kerna pati-patiin 
Dèbata niberrèkenna merkitè si Musa, 
keppèken kasa ilèai kono Dèbata, merkitè 
ilausken kono pati-patiin idi? 

24 Qtang lot ngo tersurat ibas Bibèl 
bagèen, "Kumarnaken kènè kalak Jahudi 
ngo gabè merlèa Dèbata idah kalak 
bangsa sidèban.”" 

25 Tuhu lot ngo gunana mertakkil, mula 
iperangèken kono ngo pati-patiin idi. Tapi 
ukum ilausken kono ngo pati-patiin idi, 
kadè poda lapaten pertakkilenmu i bamu. 

26 Asa mula ijamotken kalak siso 
mertakkil i ngo sinidokken pati-patiin i, 
otang iètong Dèbata ngo enggo ia bagè 
kalak sienggo mertakkil? 

27 Janah isalahken kalak siso mertakkil 
i mo kono kalak Jahudi, kerna kono ngo 
mersidasaken pati-patiin Agama Jahudi 
janah mertakkil, tapi kono nola ngo 
mengelausi pati-patiin i. Ukum kalak i 
oda ngo mertakkil, tapi kalak i nola ngo 
menguei pati-patiin Agama Jahudi. 

28 Ukum Jahudi tuhu-tuhu, oda ngo 
pellin gerar sambing ia Jahudi, janah kalak 
situhu-tuhu mertakkil, oda ngo kumarna 
itakkil secara perdagingen. 

29 Tapi barang isè i pusuh peratènna 
Jahudi, ia ngo tuhu-tuhu Jahudi; janah 
pertakkilen tuhu-tuhu imo mertakkil 
ibagasen ukur sinibahanken Tendi 
Perbadia, oda ngo sinisurat ibagasen 

bukku, janah kalak i sibagidi ngo terrolih 
pemmojiin bai Dèbata nai, oda ngo bai 
jelma nai. 
I Mula bagidi kadè ngo kesurungenna 
gabè kalak Jahudi? Janah kadè ngo 
gunana mertakkil? 

2Mbuè ngo gunana! Perlebbè, kalak 
Jahudi ngo kesoh-sohen kata Dèbata. 

3 Tapi bakunè nola ngo mula lot dèba 
kalak Jahudi siso sètia? Mada ngo kerna 
kalak siso sètia i gabè oda sètia Dèbata? 

4 Oda ngo bagidi! Balikna nola ngo tupèh. 
Bennar ngo ukum Dèbata, mula pè karina 
jelma merluap. Ai bagèen ngo tersurat 
ibas Bibèl, "Asa naing mo lot buktina 
bennar kono ipas karina ranamu janah 
mennang kono tikan i perhukumen!" 

> Tapi mula makin ntarar kebennaren 
Dèbata kerna kegèdukenta, kadè mo 
dokkenkenta? Nggèduk ngo Dèbata 
mula Ihukum kita? (Sintabi bai Dèbata, 
mengerana aku cara jelma). 

SNdaoh mo i, oda ngo bagidi! Ai 
mula oda bennar Dèbata bakunè mo la 
menghukum dunia èn? 

7 Tapi mula makin ntèmbul ngo 
Dèbata kumarna luapku, janah makin 

merbungaren kemmulianna, kasa idokken 
dèng aku salah bagè perdosa? 

8Janah kasa oda ndorok sidokken, "la 
sibahan mo merroha, asa makin ntèmbul 
kesangapen Dèbata?" Lot ngo dèba 
mengelèai aku, nina lot kudokken bagidi. 
Jadi ukum kalak sibagidi, kennah ngo 
ihukum Dèbata! 

9 Mula bagidi bakunè ngo? Lot ngo 
kesurungen kalak Jahudi bai kalak siso 
Jahudi nai? Oda! Ai enggo kubagahken, 
“Rebbak igemgemmi dosa ngo karinana, 
barang kalak Jahudi pè i, barang bangsa 
siso Jahudi." 

10 Bagè sitersurat ibas Bibèl: "Sada poda 
lot bennar. 

11 Sada poda merukur, janah sada poda 
lot menulusi Dèbata. 

12 Suberri jelma ngo laling, gabè ndaoh 
bai Dèbata nai; Isè potang lot nèngè 
bennar, mak lot nèngè giamken sada pè 
memmaingken merandal. 

13 Tosè bagè pendèbaan ngangang 
ngo bergeng kalak i, marir ngo kata 
mengoto-ngotoi arap dilah kalak i, janah 
bibir kalak i memurpurken selbuh, bagè 
bisa nipè. 

14 Dom ngo sumbiah dekket sumpah ibas 
babah kalak idi. 

1> Ngkasting ngo nèhè kalak i mula lako 
meniksa bak memunuh jelma. 

16 Kemmagoon dekket kinipersuk ngo 
isuanken kalak i, barang i dikè sambing. 

17 Oda ibettoh kalak i dalan kiniduma 

18janah oda merbebiaren kalak i midah 
Dèbata." 

19 Smbettoh ngo, bai nigemgemmen 
pati-patiin i ngo karina kata pati- 
patiin i, janah oda terbaing barang isè 
mercudalihen, ai merutang ngo karinana 
jelma i hadeppen Dèbata. 

20 sè poda ipaluah Dèbata ipas dosana 
nai ukum kumarnaken mengulaken 
pati-patiin. Tapi gabè merkitè pati-patiin 
i, enggo itandai jelma i mo dosana. 

2! Tapi ukum bagèndari, oda pè 
merkitèken pati-patiin i, enggo ipetarar 
Dèbata dalan perdamèen dekketsa bagè 
nidokken pati-patiin i dekket bukku 
nabi-nabi, 

22 mula percaya jelma i bai Jesus 
Kristus, merdamè mo ia dekket Dèbata. 
Ibaing Dèbata dalan bagidi bai karinana 
sipercaya, ai oda lot kalihna barang isè pè 
jelma i. 

23 Ai karinana jelma ngo merdosa janah 
ndaoh bai Dèbata simermulia i nai. 

24 Jadi enggo gabè terolih ketègerren 
jelma i kumarna masèh atè Dèbata 
ibagasen pengkepkeppen Kristus Jesus. 

25 |berrèken Dèbata ngo Jesus Kristus mi 
kemmatèen, asa merkitè kemmatèenNa 
i maluah karina jelma sipercaya 
baNa. Ibaing Dèbata pè bagidi, lako 
mennuduhken kebennarenNa ngo, ai 
sobar Dèbata i sienggona i nai mengidah 
dosa jelma i, oda pella Ihukum tikala i. 

26 Tapi bagèndari italuken ia ngo dosa 
lako petararken kebennarenna. Merkitè 
bagi mo menuduhken dirina bennar; janah 
gennep kalak sipercaya taba Jesus, igerari 
mo ia gabè kalak sienggo mende balik 
dekket Dèbata. 

27 Mula bagidi, kadè ngo asangenkenta 
bagèndari? Oda lot! Mada ngo kumarna 
siulaken pati-patiin i? Oda! Tapi kumarna 
kepercayanta i ngo. 

28 Jadi bagèen ngo rèmpunna: 
Kepercayaen i ngo maing asa gabè 
maluah jelma i, oda kumarna mengulaken 
pati-patiin. 

22 Barang, pellin Dèbata kalak Jahudi 
sambing ngo kessa Dèbata? Uè, | ngo 

tuhu! Dekket ngo kalak siso Jahudi 
merdèbata taba Dèbata. 

30 Ai sada ngo Dèbata. la ngo paluahken 
kalak Jahudi simertakkil i mula percaya 
la, janah la ma ngo paluahken kalak siso 
Jahudi siso mertakkil pè, kumarna percaya 
ngo kalak i. 

3! Nai mendokken asa gabè sitadingken 
ngo pati-patiin i kumarna percaya kita bai 
Kristus? Oda! Tapi merkitè kepercayanta 
idi enggo mo gabè sipecèndek pati-patiin. 
4 ' Mula bagidi, bakunè ngo pendokkenta 

tersèngèt si Abraham, empungta i cara 
i daging? 

2Ukum bennar ngo ia kumarna 
perulanna, tentu lot mo dalanna geganh. 
Tapi oda ndorok ia gegah i hadeppen 
Dèbata. 

3 Tersurat ngo ibas bukku Bibèl, "Percaya 
ngo si Abraham bai Dèbata janah 
kepercayanna i ngo iètong Dèbata gabè 
kebennarenna." 

4 Ai menjalo upah ngo karina kalak 
simahan bahaan, janah upahna i oda ngo 
sibasa-basa barang pemmerrèken, tapi 
hakna ngo i. 

> Tapi lot ngo dèba maluah kerna percaya 
bai Dèbata simengampuni dosa-dosana 


ROMA 4.6 - 11 16 


tukasi pè oda merdengan perulaan. 
Kepercayanna i ngo iètong Dèbata gabè 
kebennarenNa. 

6 Bagi ma ngo pendokken si Daud; 
sayurntua ngo kalak sienggo ijalo Dèbata 
janah mula oda pella ilugun Dèbata 
pengellakoNa, ai nina si Daud ngo: 

7"Sayurntua ngo jelma, sienggo isasa 
pengellausina, janah enggo ikemkemmi 
dosa-dosana. 

SSayurntua ngo barang isè mula oda 
ilugun Tuhan i dosana!" 

3 Pellin mendahi kalak simertakkil ngo 
kessa ndia rana simendokken sayurntua 
i, barang tah dekket ngo ndia taba kalak 
siso mertakkil pè? Enggo sidokken, "lètong 
Dèbata ngo kepercayaen si Abraham gabè 
kebennarenNa!" 

10 Ndigan ngo idokken Dèbata bagidi? 
Sinderrang madèng mertakkil barang 
enggo mertakkil ngo si Abraham? 
Sinderrang madèng mertakkil ngo. 

11 Kessa i mertakkil mo ia, janah 
pertakkilenna i pellin kira pertanda 
sambing ngo i magahken enggo ijalo 
Dèbata ia gabè pesennangken atè Dèbata, 
kerna percaya ia taba Dèbata. ljalo Dèbata 
ngo ia sinderrang makdèng ia mengulaken 

hatoren mertakkil. Janah gabè bapa 
karina kalak sipercaya taba Dèbata mo 

si Abraham ibagasen pertendiin, janah 
kumernakenna i enggo ijalo Dèbata maing 
pesennangken ukurna, tukasi pe kalak i 
oda mengulaken hatoren mertakkil. 

12 Janah tong ma ngo si Abraham i gabè 
bapa bai kalak sienggo mertakkil; tapi oda 
ngo asal mertakkil ia, ai kennah icodi ngo 
bagè keppercayaen si Abraham bapanta i, 
sinderrang madèng mertakkil i ia. 

13 Oda ngo kumarna pati-patiin i asa roh 
bagah-bagah Dèbata bai si Abraham bang 
taba pinemparna pè, mendokken, "gabè 
milikna ngo dunia ènda", tapi kumernaken 
ketègerenna i bagasen kepercayaen idi 
ngo. 

14 Ai mula ukum pellin kalak 
simenjamotken pati-patiin idi sambing 
ngo kessa menjalo niperbagah-bagah 
Dèbata magosia ngo percaya bai Dèbata, 
janah sontar ngo bagah-bagah i. 

13 Ai kumarnaken pati-patiin idi ngo, oda 
ngo lot pengelausiin. 

16Jadi kepercayaen i ngo maingken 
asa roh bagah-bagah Dèbata. Idi ngo 
perkitèen pemmerrèken Dèbata ibagasen 
masèh atèna taba karinana pinempar 

si Abraham; oda pellin taba kalak 
simengulaken pati-patiin i sambing, tapi 
bagi ma ngo dekket taba kalak sipercaya 
bai Dèbata, tosè bagè si Abraham percaya 
bai Dèbata. Ai karina ngo kita merbapa 
taba si Abraham, 

17 bagè sitersurat i, "Kupebangkit ngo 
kono gabè bapa taba mèduk bangsa." Bagi 
ngo cara Dèbata merrèken bagah-bagah 
i taba si Abraham, janah percaya ngo si 
Abraham, ai la ngo Dèbata sipegelluhken 
kalak sienggo matè, janah simenghanaken 
sagumanna silot merkitèken kataNa 
sambing. 

18 Ai tukasi pè oda lot nèngè harapen tapi 
tong ngo tok si Abraham janah percaya 
ibagasen pengharapen, gabè bapa bai 
mèduk bangsa ngo ia, rembang bagè 
sitersurat, “Nterrem kalohon ngo seggen 
pinemparmu." 

'? Tukasi pè ibettoh si Abraham oda 
nèngè harapen merdukak ia kumarna 
enggo tua-tua ia janah umurna pè neggo 
mayak seratus tahun, si nibagesna si 
Sara pè nggempus ngo, tong ngo hot 
kepercayanna. 

20 Qda nung ia ganggu, tapi percaya 
ngo ia i bagah-bagah Dèbata. Dak makin 

ipergegohi kepercayanna i ngo ia, ai 
makin ipesangap ngo Dèbata. 

2! Percaya kalohoon ngo ia, tuk ngo 
gegoh Dèbata pesautken niperbagah- 
bagahNa i. 

22 Kumarna naidi ngo, asa gabè 
kelemonken Dèbata ia. 

23 Bagè kata simendokken, "gabè 
kelemonken Dèbata," oda ngo isuratken i 
pellin bai si Abraham sambing, 

24tapi dekket ngo banta. Kita pè ijalo 
ngo gabè kelemonken gabè kelemonken 
Dèbata, kumarna percaya kita bai Dèbata, 
sipegelluhken Jesus Tuhanta i, ibas simatè 
ai. 

25 Ipessoh ngo Jesus asa ibunuh kumarna 
dosanta, janah Ipegelluh Dèbata nola ngo 
la, asa gabè ntèger janah bennar kita. 

l Asa ukum bagèndari enggo gabè 

5 ntèger janah bennar kita kumarna 
percaya. Kerna naidi enggo merdamè kita 
dekket Dèbata merkitè-kitè Tuhan Jesus 
Kristus. 

2 Merkitè-kitèkensa dekket kemulihken 
kepercayaen idi gabè mbengket kita 
iembah mi bagasen mendè basa bak 
masèh atè Dèbata. Ibagasen naidi ngo 
kita nggelluh janah mergegoh bagèndari. 

Jadi lolo janah mersampang atè mo kita 
mengharap lako menjalo kesangapen 
Dèbata. 

3Lebihna i dèng ngo tupèh, ai kennah 
lolo ngo kita mula pè irenrenni simpersuk 
i kita, kerna sibettoh ngo, kumarna 
kepersuken i ngo gabè mbingit kita, 

“janah kumarna mbingit kita, gabè 
tahan mo kita i pengojiin, janah i ngo 
mengkerohken pengharapen. 

“Oda ngo gabè mpadu siakap ibaing 
pengharapen sibagidi, kerna enggo idomi 
kelleng atè Dèbata ukurta merkitè-kitè 
Tendi Simbadia sienggo niberrèkenNa i 
banta. 

6 Tupung kessa ketikana, sienggo ibuhul 
Dèbata kin, imo tikan mpersuk janah 
ndotè i kita, tupung bagidi ngo matè 
Kristus lako mengkepkep kita, tukasi pè 
kalak ndaoh kita bai Dèbata nai. 

7 Ai salang mengkepkep kalak bennar 
janah ntèger, mahal ngo uè kalak 
matè, tapi nggèut ngo dèba uè matè 
mengkepkep kalak permendè basa. 

8Tapi ukum Dèbata masèh ngo atèna 
midah kita sinderrang merdosa dèng pè 
kita, ai tikan bagidi ngo matè Kristus 
mengkepkep kita. 

3Jadi makinsa nola mo bagèndari enggo 
kessa kebbas kita kumarna permatè 
Kristus, mak makin maluahna nola mo 
kita ipas pungur Dèbata nai, kemulihken 
daroh Kristus idi! 

10 Ai mula ipedamè permatè Anakna i 
kita dekket Dèbata sinderrang musuhNa 
dèng kita, makinsa nola mo bagèndari 
enggo kessa mengolihi merdamè kita 
dekket Dèbata, otang makin paluahenna 
mo kita sienggo merdemu dekket Dèbata 
ibagasen Kristus? 

11 Lampo i sidi nai dèng ngo tupèh, lolo 
kalohoon ngo kita midah mendè basa 
Dèbata merkitè-kitè Tuhan Jesus Kristus. 
Kerna merkitè Kristus i ngo sirasaken 
kinitaboh perdemunta sienggo mendè 
dekket Dèbata. 

12 Masuk ngo dosa i mi dunia èn arap 
sada kalak jelma janah kumarnaken dosa 
i ngo roh kemmatèen. Nai gabè sempa 
mo kemmatèen i taba suberri jelma, ai 
karinana jelma ngo enggo merdosa. 

13 Sinderrang madèng kin pè iberrèken 
pati-patiin idi, enggo kin ngo lot dosa idi 
i dunia èn; tapi oda ilugun dèng dosa idi 
kumarna madèng lot pati-patiin. 

'“Tukasi pè bagidi, enggo mo 
igemgemmi kemmatèen idi suberri jelma 
mulai si Adam nai soh mendahi si Musa. 
Janah tukasi pè oda dos rumangna 
pengelausiin jelma bagè nibaing si Adam, 
tapi gabè karina jelma ngo igemgemmi 
kemmatèen i. Asa si Adam i ngo bagè 
lèndung sinaing roh i. 

13 Tapi oda dos sidua i; ai belagahen 
ngo masèh atè Dèbata, mula 
ipesobok mi pengelausiin si Adam. 
Kumarna pengelausiin sada kalak ngo 
memmaingken nterrem kalohoon jelma 
matè. Tapi belgahen dèng ngo ngkelleng 
atè Dèbata merkitèken masèh atè sada 
kalak, imo Jesus Kristus. 

16 Sibasa-basa Dèbata pè ndaoh dèng 
ngo belagahen dari pada dosa si sada 
kalak i. Ai kumarnaken hukum taba sisada 
kalak simerdosa i ngo sempa hukum 
kemmagoon. Tapi enggo kessa mèduk 
jelma merdosa, gabè roh mo basa-basa 
Dèbata, imo maluah ibas dosa idi nai. 

17 Kemulihken pengelausiin sada kalak, 
gabè sempa kemmatèen i menggem- 
nggemmi karina jelma. Tapi belgahen 
dèng ngo sinibaing sisada kalak nai, 
imo Jesus Kristus bai jelma i. Ai gabè 

ibasa-basaken Dèbata ngo masèh atèna 
paluahken jelma idi ipas dosana nai. Jadi 
gabè igemgemmi kalak i ngo dunia èn 
merkitèken Kristus. 

18 Asa merkitè pengelausiin sada kalak, 
gabè karinana jelma ihukum, bagidi ma 
mo merkitè penguèi sada kalak ipas 
nipergeddo atè Dèbata, gabè maluah 
karinana jelma janah ipegelluh. 

19 Kumarnaken njais sada kalak jelma 
gabè nterrem jelma merdosa, tapi 
kumarnaken penguèen sisada kalak i ma, 
gabè nterrem jelma nggelluh janah bennar 
ibaing Dèbata. 

20 Dèbata ngo merrèken pati-patiin i. 
Tapi makin igegohi jelma mengulaken 
pati-patiin i, makin ilausi nola ngo i gabè 
makin merdosana mo jelma i bai Dèbata. 
Nai makin gandana mo perdosa i, makin 
mbelgahna ma mo ngkelleng atè Dèbata. 

21 Asa kennah gabè matè ngo kita 
kumarna merdosa. Bagi ma ngo masèh 
atè Dèbata menggem-nggemmi janah 
peliasken dalan banta, asa balik merdamè 
taba Dèbata. Janah kumarna enggo 
merdamè kita mengolihi dekket Dèbata, 
gabè iberrèken mo kenggelluhen siamman 

sumendah banta merkitè Jesus Kristus 
Tuhanta i. 

I Mula bagidi, bakunè mo 
dokkenkenta? Dakdak mo kita 
merdosa asa makin masèh atè Dèbata 

midah kita? 

“Ngganè bagidi! Oda nèngè ngo 
merkuasa dosa i taba kita; jadi bakunè 
ngo kita ndorok nggelluh ninganna 
mengulaken dosa? 

3 Oda dèng ngo ibettoh kènè, sinderrang 
iperridi kita mi bagasen Jesus Kristus, 
sienggo ikubur ngo kita rebbak dekket 
Kristus mi kemmatèen? 

“Merkitè peridiin i sienggo ikubur ngo 
kita rebbak dekket Kristus mi kemmatèen, 
asa codi bagè Kristus sienggo ipegelluh 
kuasa Dèbata ipas kemmatèen nai, bagidi 
ma mo kita ipegelluh janah mernggelluh 
rembaru. 

> Ai mula enggo gabè sada kita dekket 
Kristus kumarna rebbak matè kita 
dekketsa, suang bagi ma ngo gabè sada 
kita dekketsa i perkèkèNa i. 

6 Sibettoh ngo enggo ibunuh tabiat 
kejelmaan sienggo buruk i rebbak dekket 
Kristus i kayu silang i, asa sipettadi tabiat 

dosa i; merkitè bagidi oda nèngè kita 
iperhamba dosa. 

7 Ai mula enggo matè jelma i, lias ngo ia 
ipas dosana nai. 

8 Mula matè kita rebbakken Kristus, 
percaya ngo kita, pegelluhenNa ma ngo 
kita rebbakken Kristus. 

3 Ai sibettoh ngo enggo ipegelluh Kristus 
idi i simatè nai, janah oda nèngè matè 
la, ai oda nèngè merkuasa kemmatèen i 
baNa. 

10 Kemmatèen sinibellus Kristus, imo 
kemmatèen meradepken dosa. Pellin sikali 
ngo kessa i ibellus soh mi sidekkahNa. 
Nggelluh la bagèndari, nggelluh kumarna 
Dèbata ngo janah bai Dèbata. 

11 Kènè pè alè dengan, tosè bagidi ma mo 
ètong kènè diri ndènè matè kerna dosa 
i, tapi nggelluh ibas Dèbata merkitèken 
Jesus Kristus. 

12 Nteng ulang nèngè mo dosa i 
mengerajai nggelluh ndènè i dunia èn, 
menguèi cubellek-cubellek jahat i. 

13 Ulang mo padiat kènè nèngè 
sendihi ndènè i mengulaken dosa janah 
mengulaken kejahaten. Tapi pesakat kènè 
mo diri ndènè bai Dèbata, bagè sienggo 
ilompat i kemmatèen nai mi kenggelluhen. 


ROMA 6.14-18 26 


Bagidi ma mo bang sendihi ndènè i 
pessakat kènè mo bai Dèbata, asa ibaing 
mengulaken lemma atèNa. 

14 Oda nèngè irajai dosa i kènè, kerna 
oda nèngè igemgemmi pati-patiin idi 
kènè, tapi enggo igemgemmi masèh atè 
Dèbata. 

1> Mula bagidi bakunè ngo rèmpunna? 
Ndorok ngo kita merdosa, kumarna oda 
nèngè kita igemgemmi pati-patiin i, tapi 
enggo nigemgemmen masèh atè Dèbata? 
Ngganè ngo bagidi! 

16 Oda ngo ibettoh kènè, mula ipessoh 
kènè diri ndènè bai sada kalak lako 
mengulaken nipergeddo atèna, otang 
enggo mo gabè hamba si niuèen ndènè i 
kènè — tah pè hamba dosa simerembah 
kènè mi kemmatèen, barang tah hamba 
simerpenguèi mi Dèbata, janah merkitè 
bagidi mendè nola balik taba Dèbata. 

!/ Tapi mejalo metangkup mo bai 
Dèbata! Kerna enggo leppas tikki ndènè i 
perhambaan dosa, janah ukum bagèndari 
enggo gabè penguèi kènè i peddah 
sienggo iberrèken bai ndènè. 

18 Enggo ngo kènè ipaluah ipas dosa nai, 
janah gabè penguèi bai Dèbata. 

!? Kumarna ndotè ukur ndènè, codiin 
jelma mo kubakin asa melukah iarti 
kènè; rembang bagè perbollet diri ndènè 
ibaing kènè menguèi simellamun janah 
jahat, bagi ma mo nemmuken naing 
bolet berrèken kènè diri ndènè bagè 
hamba menguèi nipergeddo Dèbata mi 
simerkedekoon bai Dèbata. 

20 Kerna sinderrang hamba dosa kènè, 
oda nigemgemmen lemmo atè Dèbata 
kènè. 

2! Kadè mo buahna dapet kènè bagèndari 
ipas ulah-ulah ndènè sinderrang naidi 
nai, imo ulah-ulah ukum bagèndari 
enggo mèla kènè mengulakensa? Karina 
ulah-ulah i pellin merembahken mi 
kemmatèen. 

22 Tapi ukum bagèndari enggo ipaluah 
kènè ipas dosa nai janah enggo gabè 
hamba Dèbata. Jaloon ndènè mo buah 
simerembahken kènè mi kebadiaan 
janah imo mengkerohken kenggelluhen 
siamman sumendanh. 

23 Ai kemmatèen ngo ukum upah dosa; 
tapi basa-basa Dèbata ngo kenggelluhen 
amman sumendah merkitè-kitè Jesus 
Kristus Tuhanta i. 

7 ' Kènè alè dengan! Simettoh hukum 
ngo kènè karina. Ibettoh kènè ngo, 
igemgemmi hukum ngo jelma sidekkah 
nggelluh ia. 

? Sada kalak daberru sienggo sijahè, 
kennah tunduk ngo ia ibas hukum bai 
sinibalèna, sidekkah nggelluh sinibalèna 
i. Tapi mula enggo kessa matè sinibalèna 
i, bèbas mo daberru idi ipas hukum 
simengèkètsa taba sinibalèna i. 

3 Asa mula sijahè nola sada daberru taba 
sada anak laki, keppè nggelluh dèng ngo 
sinibalèna, merlangkah julu meddem ngo 
terdokken daberru i. Tapi mula enggo 
matè sinibalèna, jadi secara hukum, enggo 
mo bèbas daberru i. Jadi mula sijahè nola 
pè ia taba anak laki sidèban, oda ngo 
merlangkah julu meddem nèngè ia. 

4 Bagi ma ngo bang kènè pè alè dengan. 
Sienggo matè ngo kènè ipas pati-patiin i, 
kemulihken ipesada kènè dekket daging 
Kristus janah ia sienggo ipekèkè ibas 
simatè nai sidasa kènè. Ipegelluh ngo la 
ibas kematèen nai, asa gabè merguna kita 
bai Dèbata sinderrang nggelluh dèng kita. 

> Kerna sinderrang nggelluh ibagasen 
perdagingen dèng kita, nggelluhta pè 
mengèkutken bakko-bakko kejelmaan 

ngo. Janah mergegoh ngo cubellek- 
cubellek sendihi daging i mengabin lako 
mengulaken dosa, kumarnaken pati-patiin 
i. Idi ngo kulih sebabna asa siulaken ulaan 
patè mi kemmatèen. 

STapi ukum bagèndari, oda nè ngo 
kita terrèkèt ipas pati-patiin i. Janah 
sienggo matè ngo kita ipas pati-patiin 
siperlebbè simenggemgenm kita i kin. Jadi 
oda nèngè ngo kita tunduk bagèndari mi 
pati-patiin sitersurat bagè siperlebbè i, 
tapi tunduk mi cara rembaru ngo kita, imo 
sinipeddahken Tendi Dèbata banta. 

“Nteng bakunè mo pendokkenta? Dosa 
ngo pati-patiin i? Ngganè, oda ngo bagi! 
Tapi pati-patiin i ngo petandaken bangku 
tersèngèt dosa, ai oda kubettoh kin 
kadè lapaten kata mokkus, ukum oda 
kin ibagahken pati-patiin i, "Ulang kono 
mokkus." 

8 Pati-patiin i ngo bikkasna, gabè 
idungkul ukurku mi matcam bagè 
kemokkusen, kerna dosken matè ngo 
dosa ukum oda lot kin pati-patiin. 

9 Nggelluh ngo aku tikala i, tukasi pè oda 
merpatiin. Tapi roh mo pati-patiin i, gabè 
kèkè mo dosa, 

10 hai gabè matè mo aku. Asa ukum i 
mulana, merembahken kenggelluhen kin 
ngo nemmuken pati-patiin i, keppèken 
gabè merembahken kemmatèen nola ngo 
bangku. 

11 Kerna merkitè pati-patiin i gabè 
ioto-otoi dosa i ngo aku, nai gabè ibunuh 
dosa i mo aku. 

12 Bai Dèbata nai ngo pati-patiin i, janah 
perèntah sinibagasen pati-patii i pè bai 
Dèbata nai ngo; jadi bennar ngo i janah 
selloh. 

13 Mula bagidi, mada ngo siselloh i nola 
mengkerrohken kemmatèen bangku? 
Tentu oda! Dosa ngo mengkerrohken 
kemmatèen i. Tapi asa ntangkas ibaing 
dosa i mo siselloh i merembahken 
kemmatèen i bangku, nai gabè ntangkas 
mo taridah bakko-bakko dosa i. Asa, 
merkitè hatoren Dèbata, makin nakkat mo 
taridah kejahaten dosa siterlebbih i. 

14 Sibettoh ngo bai Tendi Dèbata nai ngo 
pati-patiin i. Ukum aku perdaging ndotè 
ngo. Enggo idèa aku mahan hamba dosa. 

1> Kerna aku sendiri oda kuantusi 
nibakinku. Ai barang kadè kukellemmoken 
oda kuulaken, tapi barang kadè moyang 
atèngku, idi nola ngo kuulaken. 

l6Jadi mula kuulaken ngo moyang 
atèngku, merlapaten ngo i, kuakkui ngo 
selloh pati-patiin i. 

'“ Jadi situhunna oda ngo aku 
mengulaken i, tapi dosa sienggo 
menguasai aku i ngo. 

18 Kubettoh ngo, oda lot simerandal 
merian i bagasen diringku, imo ibagasen 
kejelmanku. Lot ngo nemmuken sura- 
surangku lako mahanken selloh, tapi oda 
terbahanken aku ulaan selloh i. 

19 Ai oda kuulaken selloh bagè sura- 
surangku i; balikna nola ngo tupèh, gabè 
kuulaken simeroha, siso lemmo atèngku 
mengulakensa. 

20 Asa, mula kuulaken kecegonken 
atèngku, oda ngo aku simengulaken i, tapi 
dosa simengerajai aku i ngo. 

21 Jadi kubaing mo rèmpunna: mula naing 
kuulaken selloh, gabè pellin simerroha 
sambing ngo terdapet bangku. 

22 |kellemmoken pusuh perratènku ngo 
nemmuken pati-patiin Dèbata. 

23 Tapi kuidah ngo lot hatoren sidèban 
ibagasen diringku — juhap dekket 
patip-patiin ni pusuh perratèenku i. Kerna 
naidi ngo ipepatu aku mi pati-patiin dosa 
Silot ibagasen diringku i. 

24 Èo, aku jelma simertulbang èn! Isè 
ngo ndia paluahken aku ipas perdagingen 
kemmatèen ènda nai? 

25 Mellias atè mo bai Dèbata merkitè-kitè 
Jesus Kristus Tuhanta i. Ai kuuèi ngo 
pati-patiin Dèbata ibagasen batinku, tapi 
kuulaken ngo patiin dosa ipas dagingku. 

'Èn pè, oda nèngè mengenna hukum 
taba kalak sienggo sada dekket Jesus 
Kristus. 

2Kumarna hatoren Tendi Perbadia 
simemmaing kita nggelluh rebbak dekket 
Jesus Kristus, enggo paluahken kita ipas 
hukum dosa dekket kemmatèen idi nai. 

3 Ai barang kadè siso ndorok ibaing 
pati-patiin i kumarna ndotèna kita jelma 
enggo mo ibaing Dèbata. Italuken Dèbata 
ngo kegegohen dosa sinibagasen bakko 
jelma merkitè-kitè ipasulak Dèbata 
AnakNa sendiri merrupaken daging 
perdosa i lako mennasa dosa. 

“Ibaing Dèbata pè bagidi, asa ndorok 
ngo siulaken ibas dirinta, sinipergeddo 
Dèbata silot ibagasen pati-patiin i, 
mengèkutken Tendi Dèbata oda nèngè 
bagè mengèkutken bakko kejelmaan. 

> Kalak singgelluh mengèkutken bakko 
jelma, dakdak ngo memikiri nipergeddo 

bakko jelma. Tapi ukum kalak singgelluh 
mengèkutken Tendi Perbadia, dakdak ngo 
mengeradumi nipergeddo Tendi Perbadia. 

6 Mula irajai bakko jelma ngo perukuren 
ndènè, mi kemmatèen ngo ujungna i. Tapi 
mula ikuasai Tendi Dèbata pikiren ndènè, 
nggelluh bak merdamè dekket Dèbata ngo 
ujungna. 

7 Barang isè irajai bakko daging 
pikirenna, mermusuh ngo ia taba 
Dèbata; oda uè tunduk kalak sibagidi mi 
pati-patiin Dèbata; ai oda terbaing kalak 
sibagidi menguèi pati-patiin Dèbata. 

8 Kalak simenguèi bakko perdagingen, 
oda ngo uè Dèbata menjalo sibagidi. 

3Tapi ukum kènè, oda nèngè ngo 
nggelluh ibagasen bakko sibagidi, tapi 
nggelluh iabagasen Tendi Perbadia ngo 
— mula tuhu Tendi Perbadia merrian 
ibagasen kènè. Barang isè oda iiani Tendi 
Perbadia oda ngo Kristus ibagasen ia. 

10 Tapi mula Kristus nggelluh ibagasen 
kènè, mula pè matè daging ndènè 
kumarna dosa, tapi berrènken Tendi 
Perbadia ngo bai ndènè kenggelluhen, 
kumarna enggo merdemmu kènè dekket 
Dèbata. 

11 Asa mula merrian ngo bai ndènè 
Tendi Dèbata sipegelluhken Kristus ibas 
simatè nai, gabè pegelluhenna ma mo 
daging ndènè siuè matè i, merkitè Tendina 
singgelluh ibagasen kènè. 

12 Èn pè kènè alè dengan, kennah lot ngo 
tanggung jababta; tapi oda ngo tanggung 
jabab bakko kejelmaan; ulang nèngè 
mo kita nggelluh mengèkutken cubellek 
daging. 

13 Mula merguru mi daging ngo kènè 
merperangè, matè ngo kènè; tapi mula 
ibunuh kènè perrulaan daging merkitè 
Tendi Perbadia, nggelluh mo kènè. 

14 Ai barang isè itogiken Tendi Dèbata, ia 
ngo dukak Dèbata. 

153 Ai Tendi niberrèken Dèbata bai ndènè, 
oda ngo asa gabè hamba kènè, gabè 
memmaing buradan tapi memmaing 
asa gabè dukak-dukak Dèbata ngo 
kènè. Janah merkitè kegegohen Tendi 
Dèbata i ngo kènè mendiloken, "Abba", 
mendokken, "Alè Pa!" 

l6Janah Tendi Dèbata i ngo 
mengindangken mi tendinta, magahken 
tuhu-tuhu ngo kita dukak-dukak Dèbata. 

17 Asa mula dukak-dukakna ngo kita, 
gabè persidasa ngo kita i basa-basa 

nipèmaken Dèbata taba dukak-dukakna. 
Rebbakken menjalo mo kita dekket Kristus 
sinipèmaken Dèbata bana; ai mula dengan 
Kristus kita i sigongenken, denganna ma 
ngo kita bang i kesangapen pè. 

18 Kuradumi karina kinidersa sinigongta 
bagèndari, kira siso lot ngo i 
mertimbangken kesangapen sinaing 
petararenna seggen banta. 

19 Ai dak nteddoh ngo karina tinempa i 
memèma-mèma kettikana asa ipettarar 
Dèbata kesangapen dukak-dukakNa. 

20 Ai karinana tinempa i, enggo ibelli 
soh mumuk, oda ipas lemmo atèna nai, 
tapi kumarnaken ibelli Dèbata ngo bagidi. 
Tukasi pè bagidi lot dèng ngo siharapen 
bagèen: 

2! tupung kettikana, ipaluah mo tinempa 
idi ipas kemmagonna nai mi kessangapen 
rebbak dekket dukak-dukak Dèbata. 

22 Sibettoh ngo soh bagèndari pehehui 
ngo tinempa i kumarna mpiahna tosè 
bagè partua ibages sinderrang rabisen. 

23 Janah dèng ma oda ngo pellin 
sagumanna tinempa i kessa kekelsohen, 
kita sendiri pè kekelsohen ngo ibas ukurta. 
Ai tukasi pè kita menjalo Tendi Dèbata 
imo sibasa-basa Dèbata perlebbè banta, 

dak tong dèng ngo kita terpèma-pèma 
taba Dèbata paluahken dirinta, asa ibaing 
gabè dukak-dukakNa. 

24 Ai dak tong ngo kita mengharap, asa 
ipaluah kita. Tapi ukum enggo ngo siidah 
niharapta idi, oda nèngè ngo pengharapen 
i. Ai kasa nè mo harapen ukum enggo ngo 
ndidah? 

25 Tapi mula siharap simakdèng ndidah, 
mbingit mo kita mèma. 

26 Ai bagidi ma ngo Tendi Dèbata 
roh mengurupi kita tikan ndotè kita. 
Oda ngo sibettoh bakunè ngo patutna 
mersodip. Tendi i sendiri ngo menghadep 
Dèbata lako mengidoken banta merkitè 
kiniteddoh ukur siso terhuapken nèngè. 

27 Nai idah Dèbata simengidah pusuh 
peratèen kejelmaan i ngo nihendakken 
Tendi i; kerna nipidoken Tendi taba 
Dèbata siperlu bai ummat Dèbata ngo, 
janah rembang ngo i mi sinipergeddo atè 
Dèbata. 

28 Sibettoh ngo iatur Dèbata ngo 
karinana, asa gabè mengkerrohken 
merandal taba kalak simengkekelengi 
Dèbata janah sinidilona ibas takina nai 
kin. 

22 Ai kalak sienggo ipilih Dèbata idi ngo 
iteddo i mulana i nai, asa gabè tosè kalak 
idi bagè AnakNa imo Jesus Kristus. Merkitè 
bagidi, Anakna i mo situaan bai karina 
anggina. 

30 Bagi ngo Dèbata mendilo kalak sienggo 
itentuken kin lebbèen. Nai kalak sienggo 
nidiloNa i, kalak i ngo ndorok merdamè 
dekket Dèbata. Janah sienggo merdamè 
dekket Dèbata idi ma ngo nggelluh 
ibagasen Dèbata. 

3! Èn pè, bakunè mo ndorok sidokken 
tersèngèt i karina? Mula Dèbata denganta, 
isè mo terbakinsa mengalo kita? 

32 Oda ngo ikellini AnakNa sendiri, 
tapi ipesakat ngo mi kemmatèen lako 
mengkepkep kita karinana; nai mèter 
harapen mo mak ibasa-basaken banta 
sidèbankenna i karinana? 

33 Isè menggugat kita ummat sienggo 
ipilih Dèbata, mula Dèbata ngo 
mendokken kita oda mersalah? 

34Isè lot mendokken kita salah? Kristus 
Jesus sienggo matè janah sienggo balik 
nggelluh i ngo membòèla kita. | kamuhun 
Dèbata ngo ia bagèndari mengondiken 
kita. 

35 Isè terbakinsa mennirang kita ipas 
kelleng atè Jesus Kristus nai? Kinipersah 
ngo barang kinipersuk? Kinidersa ngo 
barang kumarna rapar, barang kinicor ngo 
barang mara, tah barang kemmatèen ngo? 

36 Tersurat ngo ibas Bibèl bagèen: 
“Suntuk ari ngo mermara nggelluh nami 
kumarnaken Kono. Tosè bagè biri-biri 
naing sembellihen ngo kami iètong." 

37 Oda! Tapi sondel ngo tupèh 
kemmennangenta i karinana i, kemulihken 
la simengkekelengi kita. 

38 Tok kalohoon ngo ukurku, oda lot 
mennondati kelleng atè Dèbata kumarna 
kemmatèen barang kenggelluhen, bang 
malaèkat penguasa pè, bang asup-asup 
sibagèndari barang asup-asup simasa 
luas, bang kegegohen pè, 

39 barang bakinen si ni langit bang si ni 
tanoh èn pè, barang bakinen tah kadè 
sidèban naidi pè, taba kita ibagasen Jesus 
Kristus Tuhanta i. 

l| Tuhu ngo sikudokken èn, kerna milik 

Kristus ngo aku. Oda ngo luap aku. 
Itegu-tegu Tendi Perbadia ngo ukurku 
peposken ukurku tuhu sikudokken èn. 

“Bonek kalon ngo atèngku janah 
merhendem; 

3kumarna kaka-anggi denganku 
sada bangsa. Ai isumpanhi janah iliplip 
Dèbata pè aku i hadeppen Kristus nai, 
mengkepkep kalak idi, jadi ngo. 

4 Kerna bangsa sinipilih janah ibaing 
Dèbata ngo kalak i gabè dukak-dukakNa 
janah terrolih kessangapen rebbak 
dekketsa. Kalak i ngo denganna merpadan 
janah iberrèken pati-patinna. Ibagahken 
ngo bai kalak i bakunè hatoren meragama, 
janah enggo ijalo kalak i bagah-bagahNa. 

> Pinempar empungta i ngo kalak i, janah 
roh pè Kristus tubuh merrupa daging, 
arap kalak i ngo; la ngo sindatesna ipas 
nasa karinana. Nipoji mo Dèbata soh mi 
amman-sumendah. Amèn. 

6 Oda ngo kudokken sondat padan 
sinidokken Dèbata; tapi oda ngo karinana 
kalak Israel ipilih Dèbata. 

7 Oda karina dokkenken pemparen si 
Abraham dukak-dukak Dèbata. Tapi, 
"Pellin pemparen si Isak ngo dokkenken 
pinemparmu." 

8 Lapatenna, pinempar si Abraham sigabè 
dukak-dukak Dèbata imo pellin pemparen 
situbuh kumarnaken iperbagah-bagah 
Dèbata. Asa oda ngo karinana pinemparna 
l. 

3 Ai bagèen ngo bagah-bagah Dèbata, 
"Tupung bagèen ma luas tikkina roh aku, 
lot mo enggo sada anak bai si Sara!" 

19 Janah makin ntangkasna dèng ma: Dua 
kalak ngo anak si Rebekka, sada bapana 
imo si Isak empungta i. 

11 Ai sinderrang madèng tubuh kalak i 
sidua, enggo kin ngo lebbèen itentuken 
Dèbata nipilihNa i. Ukum pemmilih Dèbata 
oda ngo merguru mi sindorok ibaing 
jelma, tapi mergantung mi pemmilihen 
Dèbata sendiri ngo. Kerna makdèng tubuh 
anak si Rebekka sidua kalak i, oda ngo 
lot dèng ibahanken kalak i mendè barang 
nggodo pè, 

12 enggo kin ngo idokken Dèbata taba si 
Rèbèkka kennah mengkebasi bai anakna 
sikèdèken i ngo situanna, 

13 bagè sitersurat i Bibèl, "Kukekelengi 
ngo si Jakob, tapi ncego ngo atèngku 
midah si Esau." 

'4Jadi, bakunè mo ninta bagèndari? 
Otang bagè oda adil tengennen Dèbata? 
Mada lè! Adil ngo! 

!3 Ai nina Dèbata ngo taba si Musa, 
"Kuberrèken ngo mendè basangku bai 
kalak sinaing berrènkenKu, janah masèh 
ngo atèngKu bai kalak simasehenKu." 

16 Asa oda ngo merguru mi hendak 
jelma, barang pè mi usaha jelma, tapi 
pellin mergantung mi lemmo atè Dèbata 
sambing ngo barang isè kalak nipilihNa i. 

17 Ai tersurat ngo ibas Bibèl, "Idokken 
Dèbata ngo taba raja Mesir, asa 
kupebangkit pè kono gabè raja, asa 
kupacidah ngo kuasangku merkitè kono, 
janah asa termurmur gerarku i suberri 
dunia èn." 

18Jadi masèh ngo atè Dèbata midah 
kalak sinaing masèh atèna, janah 
ipejèngèng Dèbata ngo ukur kalak sinaing 
pejèngèngenna dok atèna. 

19Tah bakunè idokken kènè bagèen 
taba aku, "Ukum bagi ngo kasa pella 
isalahken Dèbata dèng jelma? Otang isè 
poda ndorok mengalo takina?" 

20 Èo, alè jelma permanusia! Isè ngo kono 
pana asa pang mersoal kono taba Dèbata? 
Ndorok ngo ndia idokken siniteppa taba 
peneppa, "Kasa iteppa kono aku bagèen?" 

21 Otang lemmo atè peneppa i ngo 
memmaing tanoh dendang i dèba 
merandal dèba nai merroha. 

22 Tosè bagi ngo pemmaing Dèbata, lako 
pacidahken pungurNa dekket petararken 
kuasaNa, ipelambas kalohoon ngo lebbè 

ukurna menganju kalak sienggo patut 
kenna hukum kumarnaken Idungkul 
sienggo ipediri mi kemmagoon i lagana. 

23 Bagi ma ngo mula naing ipetarar 
Dèbata mendè basana mertinèncuk banta 
sinimasèh atèna janah sienggo ipilih asa 
merkesangapen, 

24i mo kita sienggo nidilona, oda pellin 
kalak Jahudi tapi dekket ngo bangsa 
sidèban pè. 

25 Ai nina Dèbata ngo ibas bukku Nabi 
Hosea: "Gabè bangsangKu ngo kalak siso 
bangsangKku kin, janah Kukekelengi ngo 
bangsa siso ni kekellengenKu kin." 

26 Janah i bekkas sipernah idokken: "Oda 
ngo ummatKu kènè,” i sidi ngo idokken 
ma taba kalak i: "dukak-dukak Dèbata 
singgelluh i." 

27 Si Jesaya mendokken tersèngèt bangsa 
Israel bagèen: "Tukasi pè nterrem kalak 
Israel bagè kersik i laut, tapi situk ngo 
kessa maluah; 

28 ai ndor mo saut nidokken Tuhan i 
mendabuh hukum mi suberri dunia èn." 

22 Bagèen ma ngo pendokken si Jesaya, 
"Ukum oda kin itadingken Dèbata 
Pergegoh Sisotercodi pinempar banta, 

enggo kin mo nemmu kita bagè Sodom 
dekket Gomora." 

30 Jadi bagèen mo rèmpunna: Bangsa 
sidèban siso bangsa Jahudi oda pellin 
merrusaha asa mendè nola balik 
perdemunna dekket Dèbata. Tapi kerna 
percaya kalak i, gabè mengolihi nola mo 
mendè perdemunna taba Dèbata ibaing 
Dèbata. 

3! Tapi ukum kalak Israel merusaha 
menguèi hatoren asa merdemmu nola 
mengolihi dekket Dèbata, keppèken oda 
sakat mi sidi. 

32 Kasa oda terbakin kalak idi? Kumarna 
iulaken kalak i pè i, oda ngo kumarna 
ibagasen kepercayaen taba Dèbata, tapi 
merkitè usahana sendiri ngo. Jadi gabè 
tertuktuk janah tergempang mo kalak idi 
ipas 'Batu Pertuktuken'. 

33 Bagè sitersurat i: "Kugamparken ngo 
i Sion sada batu bekkas jelma tertuktuk; 
imo sada batu mbellen memmaing jelma 
tergempang. Tapi barang isè percaya 
tabaSa, oda ngo termalu." 

] 0 1 Alè dengan! Ipergeddo atèngku, 

asa bangsangku pè nemmu, dekket 
ipaluah Dèbata. Kerna naidi dakdak ngo 
kusodipken i taba Dèbata. 

2Kusaksiken ngo ukum kalak idi 
mertuhu-tuhu ngo menguèi Dèbata, tapi 
semangat kalak i oda merhenjellen mi 
perbinettohen siroh bai Dèbata nai. 

3 Kerna oda ibettoh kalak idi cara Dèbata 
memmaingken asa mendè nola persaoren 
Dèbata dekket jelma; janah ibaing kalak i 
ngo carana sendiri, nai gabè oda nèngè 
tunduk kalak i mi cara sinituduhken 
Dèbata. 

4 Ai enggo ipuncai Kristus pati-patiin i. 
Jadi barang isè percaya bai Kristus, gabè 
mengolihi mendè nola ngo hubungenna 
dekket Dèbata. 

> Isuratken si Musa ngo tersèngèt 
kelluahen kumarna pati-patiin i, "Barang 
isè mengulaken pati-patiin i, nggelluh 
ngo ia." 

STapi taba barang isè percaya, bagèen 
ngo idokken, "Ulang dokken ibas 
pikirenmu; isè ngo ndia laus mi Sorga? 
(lapatenna merembanh Kristus i susur). 

7 Barang: Isè ngo susur mi lembeng 
kemmatèen i? (lapatenna mengarahken 
Kristus i kemmatèen nai)." 

8 Bagèen ngo tupèh pengartinna, "Ntalpè 
ngo bai ndènè Sukuten bai Dèbata i 
nai ibagasen babah dekket ibagasen 

pusuh perratèen ndènè." | ngo Sukuten 
sikubagahken kami; sukuten mendokken 
kennah ngo kalak percaya. 

ə? Ai mula iakku kènè ngo "Jesus i Tuhan" 
janah mula ikettoki kènè ngo ipegelluh 
Dèbata Jesus i kemmatèen nai, maluah mo 
kènè. 

10 Ai ukur i ngo percaya, asa selloh dekket 
Dèbata; babah i ngo mengeruapken, asa 
mi kelluahen. 

'! Tersurat ngo ibas Bibèl, "Barang isè 
percaya bai Jesus, oda ngo termalu." 

12 Taba karina jelma ngo rana i, ai 
oda lot kalihna kalak Jahudi barang 
bangsa sidèban pè; ai sada ngo Tuhan 
mi karinana. Iberrèken ngo pasu-pasuna 
mertinèncuk taba barang isè mengido 
urup baNa. 

13 Ai tersurat ngo ibas Bibèl, "Maluah ngo 
karina simendilo gerar Tuhan i". 

14 Tapi bakunè mo jelma i dilo-dilo taba 
Tuhan, ukum oda ngo ia percaya? Janah 
bakunè mo jelma i percaya, ukum oda ngo 
idengkoh dèng katana? Nai bakunè mo 
jelma i mendengkoh katana, ukum oda lot 
mennukutken? 

I Janah bakunè mo mennukutken kata i, 
mula oda lot pasulaken? Tersurat ngo ibas 

Bibèl bagèen, "Sellohna i langkah kalak 
simerembah Sukuten Kelluahen i!" 

'9Tapi oda ngo karinana 
mendengkohken Sukuten Kelluahen 
i. Ai nina si Jesaya ngo, "Alè Tuhan, isè mo 
percaya mi jamita nami?" 

17 Ai merkitèken mendengkohken jamita i 
ngo gabè lot kepercayaen, janah idengkoh 
jamita kumarna lot kalak simenjamitaken 
tersèngèt Kristus. 

18 Tapi mengkuso mo aku: Oda ngo ndia 
idengkoh kalak i dèng Sukuten i? Enggo 
ngo nemmuken! Ai tersurat ngo ibas Bibèl, 
"Enggo terdengkoh sorana mi suberri 
dunia èn, janah enggo soh katana i mi 
gennep soki tanoh èn." 

19Tapi mengkuso nola mo aku, "Oda 
dèng ngo ndia tahu kalak Israel? Si Musa 
ngo mengaloi perlebbè: 'Kubaing mo kènè 
cemburu meradepken siso ummatku kin, 
janah Kudungkul mo laga ndènè midah 
kalak simoto."™ 

20 Pangen dèng ngo si Jesaya mendokken, 
"Kalak siso mennulusi aku idi nola ngo 
kennaan; janah Kupacidah ngo diringKu 
taba kalak siso madun mengkuso 
tersèngèt Aku." 

2! Tapi ukum tersèngèt bangsa Israel 
idokken si Jesaya ngo bagèen, "Suntuk ari 
ngo Kudoroken tanganKu mendahi bangsa 
jèngèng bana mengalo-ngalo." 

] ] I Mengkuso mo aku: Mada ngo ndia 

enggo ipitakken Dèbata bangsaNa? 
Tentu oda! Ai aku pè kalak Israel ngo, 
pinempar si Abraham marga Benjamin. 

2? Oda ngo ipatakken Dèbata bangsaNa 
sienggo ipilih idi i mulana nai kin. Otang 
ibettoh kènè ngo sinidokkenna sitersurat 
ibas Bibèl tersèngèt si Elias, tikanna 
iaduken bai Dèbata tersèngèt Israel, ai 
nina ngo, 

3"Alè Tuhan, enggo ibunuh kalak i 
nabi-nabiMu janah enggo irumpakken 
langgaten pemmèlèen baMu i; pellin 
sadaku nai ngo tading, tapi dekket ngo 
kessahku i pè iletlet kalak i." 

“Bakunè pengaloi Dèbata taba si Elias? 
Bagèen ngo, "Kukiraken ngo bangku pitu 
ribu kalak nai siso menurimpang. Oda 
nung dèng kalak i mersembah taba Dèbata 
Baal." 

> Bagidi ma ngo bang bagèndari pè. Lot 
dèng ngo cituk nai bilangen kalak sienggo 
ipilih Dèbata, kerna masèh atèna midah 
kalak i. 

SKumarna masèh atè Dèbata ngo asa 
ipilih kalak idi, oda ngo kemulihken 
perulaan kalak i. Ai ukum kemulihken 
perulaan jelma ngo pemilih Dèbata, oda 
ngo masèh atè Dèbata i dokkenken! 

7 Asa, bakunè ngo keppè? Oda jupa kalak 
Israel si ni tulusenna. Pellin siterpilih i 
ngo kessa terolih. Ukum sidèbanna i, oda 
parduli i penenggoon Dèbata. 

8 Rembang bagè sitersurat ibas Bibèl, 
"Soh bagèndari ngo lalap atè-atè pikiren 
kalak idi ibaing Dèbata, mata kalak i pè 
laju ngo oda merpendidah, pènggelna pè 
oda merpendengkonh." 

3Janah idokken si Daud ngo bagèen: 
"Belli mo gabè togong-togong pèsta bak 
kerja kalak idi bai kalak i, janah gabè 
geddung kedabuhenna! 

10 Belli mo gellap mata kalak i ulang 
merpendidah, janah belli mo mukung 
kalak i sidekkah-dekkahna.”" 

11 Mengkuso nola mo aku: Sinderrang 
geppah kalak Jahudi, asa gabè tumpat 
ngo? Oda! Tapi kemulihken pengellausiin 
kalak idi, gabè ipaluah mo bangsa 
sidèban, asa katerra pè gabè cemburu 
kalak Jahudi midah bangsa sidèban i. 

12 Mula kemulihken pengelausiin kalak 
Jahudi ngo gabè dapetten pasu-pasu 
Dèbata bangsa sidèban, makinsa nola 
mo mula mengolihi mendè hubungen 
kalak Jahudi dekket Dèbata, tentu makin 
mertinèncukna mo pasu-pasu berrènken 
Dèbata! 

13 Kudokken mo ranangku bai ndènè 
dengan siso bangsa Jahudi! Sidekkahna 
èn, kumarna rasul taba kalak siso bangsa 
Jahudi ngo aku, mulia ngo kuètong ulanku 
l. 

14 Dak kuharapken ngo asa gabè 
cemburu bangsangku sendiri, asa merkitè 
bagidi ndorok kutegu dèba kalak i. 

13 Kumarna itulak Dèbata ngo kalak i, 
gabè mengolihi mendè nola mo hubungen 
Dèbata dekket dunia èn; makinsa nola mo 
ukum ijalo Dèbata kalak i! Tosè mo i, balik 
nggelluh sienggo matè. 

16 Ai mula milik Dèbata ngo nditak 
nikupul perlebbè i pas nditak idi nai, 
merlapaten ngo i, milik Dèbata ngo karina 
nditak i. Janah mula Dèbata sidasa urat 
kayu, Dèbata ngo sidasa kayu i karina. 

17 Tuhu iagoi ngo dèba ranting kayu 
Zaitun i -- imo kalak Jahudi. Nai singkat 
nola mo ranting sidèban mi sidi, imo kènè 

siso bangsa Jahudi, asa irasaken kènè 
simendè ipas kayu Zaitun tuhu i nai, imo 
kalak Jahudi. 

18 Kerna naidi ulang mo bagè pis mata 
ndènè alè dengan midah ranting sienggo 
iagoi i. Èngèt mo ranting si ni dampelken 
ngo kono. Oda ngo ranting merrèken 
pangaan taba urat, tapi urat i ngo 
merrèken pangaan taba ranting. 

19Tah bakunè idokken kono, "Otang 
iagoi ngo enggo ranting i kin, asa aku nola 
idampelken mi sidi!" 

20 Uè, tuhu ngo i! Kumarna oda percaya 
ngo kalak i asa iagoi; janah kumarna 
percaya ngo kènè asa ijalo. Jadi ulang mo 
kono gabè gegah, tapi merkebiaren mo. 

21 Ai mula oda pella rogi iakap Dèbata 
memmatakken ranting tuhu i kin i mo 
kalak Jahudi, ulang mo dok atèmu rogi 
iakap Dèbata memmatakken Kono! 

22 Nai merkitèken i sidi nai si idah 
ngo mendè basa Dèbata dekket bakunè 
mposiNa. Ai mposi ngo pemmaingna taba 
kalak perdosa, tapi mendè ngo basana 
taba kono, asal mo tettap kono i bagasen 
mendè basaNa i; kum oda ngo, ipatakken 
ma ngo bang kono pè. 

23 Nai kalak Jahudi pè, mula percaya 
nola kalak idi, ijalo nola ma ngo. 

Kerna merkuasa ngo Dèbata menjalosa 
mengolihi. 

24 Kènè siso kalak Jahudi kin codi ngo 
bagè ranting kayu rambah. Asa mula 
idampelken ngo kènè mi kayu Zaitun 
tuhu, siso dos kin kayu ndènè, makinsa 
nola mo kalak Jahudi si niumpamaken 
mi kayu Zaitun tuhu; otang makin murah 
bai Dèbata lako mengolihken kalak i mi 
kayuna sendiri kin. 

25 Alè dengan! Ulang idokdok kènè enggo 
mpantas kènè, tapi naing mo dok atèngku 
bettohen ndènè nihendakken Dèbata, siso 
nung ibettoh kalak i dèng. Gegah pè dèba 
kalak Israel ninggat enggo kessa tumpu 
ngo kalak siso Israel kin mendahi Dèbata. 

26 Nai gabè maluah mo kalak Israel, 
rembang bagè sitersurat i kin, "Roh mo 
Raja Sipaluahken i Sion nai; Isasa mo 
karina kejahaten pemparen si Jakob. 

27 Èn mo padanku dekket kalak i, tikan 
Kuampuni dosa-dosa kalak i.' 

28 Kumarna oda uè kalak Jahudi menjalo 
Sukuten Kelluahen bai Dèbata nai, gabè 
musuh Dèbata ngo kalak i janah gabè 
perlabaan ngo idi bai ndènè siso Jahudi, 

tapi kemmulihken pemmilihenna i, gabè 
kekellengen atè Dèbata ngo kalak i 
merkitèken empung kalak idi i. 

22 Ai oda ngo uè Dèbata mennondati 
masèh atè dekket pemmilihenNa i. 

30 Kènè pè, oda ngo menguèi Dèbata 
ukum arnia, tapi terolih masèh atè Dèbata 
ngo kènè bagèndari, kemulihken oda 
menguèi i kalak Israel. 

31 Bagi ma ngo bang kalak Israel i pè. Oda 
menguèi kalak i bagèndari bai Dèbata, 
asa gabè terolih masèh atè bak kesasaan 
dosa kènè. Tapi i podi ari, kalak i pè 
terolih masèh atè kesasaan dosa ma ngo 
kemmulihken masèh atè sienggo ijalo 
kènè. 

32 Ai enggo ibelli Dèbata karina jelma 
irajai ukur oda merpenguèi, asa gabè 
terolih masèh atè kalak karinana. 

33 Mahantuna i tupèh kekayaan Dèbata! 
Mbagesna i tupèh keppantasen dekket 
nahu Dèbata. Oda terradumen karina 
hukum nidabuhna, janah oda tertulusen 
karina dalan-dalanna. 

34 Bagè sitersurat i: Isè memettoh pikiren 
Tuhan i? Isè pennah memmeddahiSa? 

35 Isè nung merèken taba Dèbata, asa 
ipido nola balesNa? 

36 Dèbata ngo menghanaken sagumanna 
silot. Bana nai ngo rohna karinana i, janah 
merpunca bana. Pessangap mo Dèbata 
soh miamman sumendah! Amèn. 

] 2 ' Kènè alè dengan! Bagi mo 

merandalna mendè basa Dèbata 
banta. Kerna naidi ngo asa kuèlèk-èlèk 
kènè, asa bakin kènè diri ndènè pèlèen 
singgelluh janah mbadia kellemmonken 
atè Dèbata. Bagi mo nemmuken penguèen 
ndènè taba Dèbata. 

“Ulang dos cara ndènè dekket dunia 
èn. Paduè mo Dèbata perimbaruken diri 
ndènè, asa gabè mobah. Nai merkitè 
bagidi gabè terbaing kènè mo memmettoh 
lemmo atè Dèbata -- imo kadè mendè 
ikesampangken atè Dèbata janah sondel 
kinimerandalna. 

3Kumarna enggo iberrèken Dèbata 
masèh atèna bangku, jadi kupeddahi mo 
kènè karinana: Ulang ètong kènè diri 
ndènè lampo dari pada patutna. Tapi 
ibagasen ncerrep perrukuren mo radumi 
kènè diri ndènè mengèkutken bakunè 
belgahna kepercayaen iberrèken Dèbata 
bai gennep kènè. 

“Codinna, mbuè janah matcam bagè ngo 
sendihi dagingta. Gennep sendihi lot ngo 
ulanna. 

> Bagidi ma ngo bang kita pè. Tukasi 
pè mbuè kita, tapi sada daging ngo kita 
kerna sada mi Kristus. Janah gennep ngo 
sendihi kita samah kita. 

SKarinana kita menjalo allèh merguru 
mi pemmerrèken masèh atè Dèbata 
banta. Kerna naidi sipakkè mo allèhta i; 
mula merjamita ngo allèhta, sukutken 
mo Sukuten Kelluahen idi ibagasen 
kepercayaen silot banta. 

“ Mula allèh mengajari, mengajari mo. 

8 Mula allèh memmeddanhi taba 
sidèban, iulaken mo i selloh. Mula allèh 
merbasa-basa, berrèken mo idi ibagasen 
sampang atè dekket sènteng. Mula allèh 
menguluken, menguluken mo ia ngkasanh. 
Mula allèh mermasèh atè taba sidèban, 
ulaken mo idi ibagasen ukur nggasang. 

3 Ulang mo merpengait ngkelleng atè i. 
Nggogo mo atèmu midah sijahat janah 
bahanken mo simerandal. 

10 Èngèt kènè mo mersikekelengen 
samah dengan bagè merkaka kuanggi, 
janah mersilebbè-lebbèen mo kènè 
mersipesangapen. 

11 Ulang moru ngakasah ndènè mahan 
bahaan; nggasang mo kènè mengkebasi 
bahaan bai Tuhan i merkitèken Tendi 
Perbadia. 

12 Sampang mo atè ndènè mengharap 
taba Tuhan, janah mbingit mo kènè ipas 
sitahanen, nai empet kènè mo mersodip. 

13 Sarihken kènè mo siperlu bai kalak 
sipercaya bai Dèbata janah jalo kènè mo 
kalak i kiserrang mi bages ndènè ibagasen 
sampang atè. 

14 Pido kènè mo bai Dèbata asa ipasu- 
pasu kalak simenessak-nessak kènè. Uè, 
pido mo asa ipasu-pasu Dèbata kalak idi, 
ulang sumpahi. 

15 Rebbak lolo mo kènè dekket si lolo, 
janah rebbak tangis mo kènè dekket kalak 
si tangis i. 

16 Sada mo orjok ndènè samah kènè. 
Ulang ndates ukur merpengelako, tapi 
pessobok mo dirimu mi kecereppen. 
Ulang mpantasen kono dok atèmu ipas 
situhunna nai. 

17 Ulang balesken jahat alo jahat, tapi 
baing mo mendè i hadeppen kalak 
karinana! 

18 Usahaken mo nggelluh ibagasen damè 
meradepken karina jelma. 

19 Kènè alè si nikekellengen! Ulang kènè 
bales dendam, belli mo Dèbata merlulu, 
ai tersurat ngo ibas Bibèl, "Aku ngo 
menghukum, Aku ngo memmales, nina 
Tuhan i." 

20 Balikna nola mo tupèh baing, mula 
mellèhè musuhmi berrèken ia mangan; 
mula muasen ia, berrè mènum. Ai mula 
ibaing kono bagidi, termèla mo ia ibaing 
kono. 

2! Ulang talu kono ibaing kejahaten, 
tapi taluken mo kejahaten i merkitè-kitè 
selloh. 

] 3 I Gennep mo kalak kennah 

tunduk mi pemerèntah, di oda lot 
pemerèntah ukum mak bai Dèbata nai 
menjalo kuasa. Janah pemerèntah silot 
bagèndari pedalanken kuasana merkitè 
perèntah bai Dèbata nai. 

2Mengalo sinitentuken Dèbata ngo 
barang isè kalak mengalo pemerèntah. 
Asa barang isè mengalo pemerèntah, 
mengaitken hukum mi dirina ngo ia 
simengalo i. 

3Kalak memmakin mendè ulang 
mbiar midah pemerèntanh. Pellin kalak 
simengulaken jahat ngo kessa patut 
mbiar. Mula sèkel kono ulang mbiar 

midah pemerèntah, kennah mo ulaken 
simerandal asa gabè ipoji nola kono. 

“Kerna naposo Dèbata ngo pemerèntah 
i, lako menghatorken simerandal bamu. 
Tapi mula iulaken kono kejahaten, patut 
ngo kono buradan midahsa, ai oda sia-sia 
kuasana i lako menghukum barang isè. 
Ai suruhen Dèbata ngo kalak i lako 
mendabuh hukum ni Dèbata taba barang 
isè simaingken kejahaten. 

> Kerna naidi kennah tunduk ngo kènè 
taba pemerèntah -- ulang kumarna 
mbiar ihukum, tapi kumerna ienjar pusuh 
peratèen mo. 

6Kumarna naidi ngo asa menggarar 
belasting kènè, kerna perkebbas Dèbata 
ngo kalak idi, janah mi ulaan i ngo kalak 
idi ipebangkit. 

/ Jadi garar kènè mo bai pemerèntah 
kadè patut gararen bana; imo belasting, 
taba sipatut menjalosa, cokè taba kalak 
sipatut kessakaten cokè; merkebiaren mo 
kènè taba kalak sipatut kebbiaren, hormat 
taba kalak sihormaten. 

8 Ulang merutang kènè barang bai isè 
pè, laènken utang mersikekelengen. 
Barang isè mengkekelengi denganna, 

kalak sibagidi ngo mengulaken pati-patiin 
Dèbata siniberrèken merkitè-kitè si Musa. 

3 Ai idokken pati-patiin i ngo: Ulang 
kono merlangkah julu meddem; ulang 
memmunuh, ulang mennangko; ulang 
mennakiken kadè silot bai ndèba, karinana 
dekket pati-patiin sidèbanna idi, èn ngo 
rèmpunna, "Kekellengi mo denganmu 
jelma dosken dirimu." 

10 Barang isè perkelleng atè, oda nggèut 
ia memmaing nggodo taba denganna 
jelma; jadi barang isè kalak perrukur 
ngkelleng, enggo mo idomi nipergeddo 
pati-patiin i. 

!! Tambahna, kerna ibettoh kènè ngo 
tikkina, ukum bagèndari enggo mbasna 
lako kèkè ipas simeddem nai, ai enggo 
makin ndessing ketikana kelluahenta i, 
mertimbangken mula-mula kita gabè 
percaya. 

12 Salpun nèngè mo bernginna, sigejap 
nai mahar mo. Nteng sitadingken mo 
ulaan kegellapen i siselluk mo sinjata 
kecihuren i. 

13 Mehator mo pengellakonta, bagè 
pengellako patut sinderrang mahar, 
ulang tikka caranta mangan bak mènum, 
merpèsta-pèsta, ulang rorang barang 

mabuk, ulang mak merjullat. Ulang 
merrubat barang merrukur ncian. 

14Tapi paduè mo Jesus Kristus 
menghatorken sinaing bahankenmu. 
Ulang uèi cubellek daging ndènè 
memmaing dosa. 

] 4 l Anju kènè mo kalak sikurang 

ntegguh merkepercayaen, ulang 
pella mersoal dekketsa tersèngèt 
pemikirenna. 

2 Lot ngo dèba mendokken ndorok 
ipangan karina matcam pangaan. Tapi 
lot ma ngo dèba kalak sikurang ntegguh 
kepercayaenna merdok atè, pellin roroh 
bulung-bulung idi sambing mo kessa 
ndorok pangaan. 

3 Barang isè sindorok kipangan 
mermatcam bagè pangaan, ulang gabè 
lègan nola dok atèna kalak sikipangan 
pangaan merkedekoon. Bagidi ma mo 
kalak simengerrem oda kipangan pangaan 
mermatcam bagè, ai sienggo ijalo Dèbata 
ngo bang kalak i pè. 

“Isè ngo ko pana dok atèmu, asa gabè 
ihukumi kono denganmu naposo sidèban? 
Tah hot pè ia barang geppah, tuanna ngo 
mennarihken i. Tapi tettah ngo ia cènder, 
ai terpetettah Tuhan i ngo ia. 

“Lot ngo dèba merdok atè, 
merkesurungen ari sisada bai ari 
sisada nai, tapi lot ma ngo dèba mengakap 
dos ngo karinana ari. Belli mo kalak i 
menentuken memmes pikirenna sendiri! 

6 Barang isè memmaing lot ari 
merkesurungen, lako pesangapken Tuhan 
i mo idi ibaing. Barang isè kipangan 
pangaan simermatcam bagè, baing mo 
i lako pessangapken Tuhan i, ninganna 
mendokken mejalo metangkup taba 
Dèbata, kemmulihken pangaan i. Bagi 
ma mo kalak simengerrem i imo pellin 
kipangan pangaan merkedekoon, kalak 
i pè pesangapken Tuhan i ngo janah 
mendokken mejalo metangkup taba 
Dèbata. 

7 Isè poda kita nggelluh ibas dirinta nai 
sendiri; isè ma poda kita matè ibas dirinta 
nai sendiri. 

8 Mula nggelluh kita, nggelluh bai Tuhan 
i ngo, janah mula matè pè kita, matè bai 
Tuhan i ngo. Asa, nggelluh barang matè 
pè kita, tong ngo milik Tuhan i kita. 

9 Ai enggo matè Kristus janah balik 
nggelluh. Kerna naidi ngo la gabè Tuhan 
kalak singgelluh janah Tuhan kalak 
sienggo matè pè. 

!9 Jadi kerna naidi alè dengan, kadè mo 
lapatenna mula ihukum-hukumi kono 
denganmu sisada kepercayaen? Kasa pis 
matamu midah denganmu? Ai rebbak 
hadep ngo kita seggen i jolo Dèbata lako 
iadili. 

11 Tersurat ngo ibas Bibèl, "Tuhuna ngo 
nggelluh Aku,” nina Tuhan i. "Karina jelma 
kennah mersembah i hadeppenKu, janah 
gennep jelma merkettuhuken, Aku ngo 
Dèbata." 

12 Karinana kita kennah mertanggung 
jabab tersèngèt mi sinibaingta seggen i 
hadeppen Dèbata. 

!3Èn pè, ulang nèngè mo kita 
mersihukum-hukumen. Tapi dak sipikiri 
mo asa ulang nibakin siso puna-puna taba 
dengan, asa ulang gabè laling ia. 

14 Ntangkas ngo kubettoh janah tok ngo 
aku ibagasen Tuhan Jesus, ukum ujutna 
kadè poda lot simellamun, tapi gabè 
mellamun ngo i bai kalak simendokken 
mellamun. 

1> Tapi mula ncio ukur kaltumu ibaing 
kono kemmulihken pangaan, oda nèngè 
ibagasen ngkelleng i kono. Ulang mo 
mago denganmi kumarna peppanmu, ai 
enggo matè Kristus mengkepkepsa. 

16 Kerna naidi ulang paduè simerandal 
silot bamu i oda selloh ibaing denganmu. 

17 Ai ukum kerajaen Dèbata, oda ngo 
perlu pangaan barang ènumen. Tapi 
menguèi Dèbata ngo dekket mengakapi 
kedamèen bak menjalo sampang atè si 
niberrèken Tendi Perbadia. 

18 Ai mula bagi penguèimu taba Kristus, 
ikellemmoken Dèbata mo kono janah 
maharga mo kono i tengah-tengah jelma 
nterrem. 

19Kumarna naidi siayaki mo 
memmaingken damè janah mersipehèdu- 
hèduun samah kita. 

20 Ulang sicèdai nibaing Dèbata kumarna 
pangaan. Halal ngo karinana sipanganen, 
tapi mula mengkerrohken dosa ngo i bai 
dèba dengan, ulang kita gabè mersalah. 

2! Lotiin mo ulang kipangan gulè, ulang 
mènum anggur kita, barang mengulaken 
tah kadè pè, mula i nola memmakin 
merdosa dengan sipercaya bai Tuhan 
Jesus. 

22 Mula percaya kono, ntegguh mo idi 
jèmak i hadeppen Dèbata. Sayurntua 
ngo kalak siso ganggu ukurna i sinaing 
bakinenna! 

23 Tapi barang isè sèk ukurna lako 
kipangan barang kadè, keppè mula 
ipangan nola pangaan i kenna hukum 
Dèbata ngo ia, kumarna oda ibagasen 
kepercayaenna ia mengulaken tersèngèt 
kadè bennar bak salah. Ai barang kadè 
sambing nibahanken mula oda tok atè, 
dosa ngo i. 

] 5 l Kita sienggo ntegguh 

merkepercayaen bai Dèbata, kennah 
sianju ngo denganta perkepercayaen 
ndotè. Ulang mo kita pellin pesennangken 
dirinta sambing. 

2Karina mo kita memmaing sampang 
atè denganta, asa makin ntegguh 
kepercayanna. 

3 Ai Kristus pè oda ngo memikirken 
kesennangen diriNa sendiri, bagè 
nidokken sitersurat i Bibèl bagèen, "Gabè 
sempa bangku ngo ramin-ramin, aturen 
bamu i kin." 

4 Karina sitersurat ibagasen Bibèl, mahan 
peddah banta ngo i, asa ntegguh janah 
mbingit kita merpengharapen taba 
Dèbata. 

> Dak iberrèken Dèbata mo bai 
ndènè mbingit dekket pengapoon, asa 

mersikatè-katèen kènè mengèkutken 
lemmo atè Kristus Jesus, 

Sasa merkitè sada kata sada orjok kènè, 
memmoji Dèbata Bapa ni Tuhanta Jesus 
Kristus. 

7 Kerna naidi, mersijaloon mo kènè 
tosè bagè penjalo Kristus banta mahan 
kessangapen bai Dèbata. 

8 Èngèt mo. Singgo mengkebasi kalak 
Jahudi ngo Kristus mennuduhken 
kesètiaan Dèbata pesautken bagah- 
bagahNa bai empungta arnia. 

9 Bang bangsa sidèban i pè, ipesanagap 
ngo Dèbata merkitè-kitè Jesus, kumarna 
mendè basana taba kalak i, bagè sitersurat 
ibas Bibèl bagèen: "Kumarna i ngo kupoji 
Kono i tengah-tengah karina bangsa janah 
kuèndèken ngo èndè pemoji-mojiin mi 
gerarmi." 

!0 Tersurat dèng ma ngo bagèen, 
"Meroang-oang mo kènè rebbak dekket 
bangsa sienggo terpilih i, alè karina 
bangsa!" 

11 Dèba nai dèng ma, "Poji kènè mo 
Dèbata, kènè alè karina bangsa poji kènè 
mo la, kènè alè karina jelma!" 

12 Si Jesaya mendokken bagèen, "Kèkè 
ngo seggen ipas pemparen si Jese nai, 

lako menggem-nggemmi karina bangsa. 
la ngo siharapenken karina bangsa." 

13 Dèbata ngo siharapenken ndènè. Dak 
Iberrèken mo sampang atè, mendomi 
atè-atè ndènè; bagi ma pè damè, kerna 
percaya kènè, asa merkitè-kitè Tendina i, 
makin mengharap kènè bai Dèbata. 

14 Tok ngo aku alè dengan, kènè pè enggo 
idomi simendè dekket perbinettohen, 
janah terbaing kènè ngo mersiajar-ajaren. 

13 Tapi lot ngo perlu kupessèngèt taba 
kènè, kerna enggo ibasa-basaken Dèbata 
bangku ulaan i. 

16 Enggo ipebangkit aku gabè naposo 
Jesus Kristus, mahan pasulaken taba 
kalak siso Jahudi. Aku ngo gabè imam 
memmagahken Sukuten Simerandal bai 
Dèbata nai asa kalak siso Jahudi gabè 
mahan pèlèen sindorok ijalo D èbata. 
Katerra pè Tendi Dèbata mo memmaing 
kalak i gabè pèlèen merkedekoen bai 
Dèbata. 

17 Jadi kumarna ibagasen Kristus Jesus 
ngo aku, ndorok mo kupoji diringku 
tersèngèt pengkebasingku bai Dèbata. 

18 Pang ngo aku mengeruapken bagidi, 
kemmulihken sienggo ibahanken Kristus 
merkitè-kitè aku lako memmaing kalak 

siso Jahudi menguèi taba Dèbata. 
Kuulaken ngo i merkitè kata bak pemakin, 

19 merdengan tanda kelengangen bak 
kuasa mahantu merkitè Tendi Perbadia. 
Bagi ngo enggo kupesakat Sukuten 
Kelluahen tersèngèt Kristus mendanhi 
suberri jelma, mulai i Jerusalem nai soh mi 
Ilirikum. 

20 |pergeddo atèngku ngo, asa 
kubagahken Sukuten Kelluahen bai Dèbata 
nai taba jelma simakdèng mendengkoh 
tersèngèt Kristus, asa ulang kupajek bages 
i babo batu cendi si nibahan sidèban. 

2! Bagè sinidokken Bibèl, "Idah kalak 
simakdèng nung menjalo Sukuten i mo la, 
janah iantusi kalak i mo si mak nung dèng 
mendengkohsa." 

22 |di ngo sebabna asa enggo nggati 
terhabat langkahku roh mendahi kènè. 

23 Tapi ukum bagèndari, enggo pul 
bahanku i nagerri i. Jadi kumarna enggo 
kin ma ngo mertahun-tahun dekkahna 
sèkel aku naing mendahi kènè, 

24 sikali èn tikan memellus aku arap 
kuta ndènè lako mi Spanyol, harap ngo 
aku ndorok pessimbak dekket kènè. Nai 
kuharapken ma ngo iurupi kènè aku i 
perdalanenku mi Spanyol i. 

25 Tapi ukum bagèndari naing 
mi Jerusalem dèng ngo aku lako 
mennaruhken pengurupiin bai ummat 
Dèbata nisidi. 

26 Kerna ipepulung Kuria Makedonia 
dekket Akhaya ngo pengurupiin bai 
dengan sincor ni Jerusalem. 

27 lbagasen sennang atè ngo kalak i 
memutusken i. Situhunna patut ngo 
kalak i mengurupi sincor i Jerusalem; 
kerna bai kalak Jahudi nai ngo bangsa 
siso Jahudi enggo manjalo pasu-pasu 
Dèbata. Jadi patutna ngo kalak siso 
Jahudi i mengurupi kalak Jahudi merkitè 
pasu-pasu perhartaan. 

28 Mula enggo pul kubakin bahanku 
èn janah mula enggo kupesakat taba 
kalak ni Jerusalem pengurupiin sienggo 
terpeppulung i, mèter berkat mo aku mi 
Spanyol memellus arap kuta ndènè. 

22 Mula roh kessa aku medahi kènè, roh 
ibagasen mbuè pasu-pasu Kristus ngo 
lako bai ndènè. 

30 |bagasen Tuhan Jesus Kristus dekket 
ibagasen ngkelleng atè Tendi Perbadia, 
memmes kupidoken bai ndènè asa 
tuhu-tuhu kènè mennodipken rebbak 
dekket aku mendahi Dèbata lako baku; 

3! asa ipaluah Dèbata aku ipas tangan 
kalak siso percaya i Judèa nai, janah 
katerra pè asa ijalo ummat Dèbata, si ni 
Jerusalem pengurupiin sikutaruhken i. 

32 Nai mula ikellemmoken Dèbata, 
terbaing aku mo roh mendanhi kènè 
ibagasen sampang atè. Jadi gabè 
nggasang mo kuakap i tengah-tengah 
ndènè. 

33 Dak idengani Dèbata perdamè i mo 
kènè karinana. Amèn. 

] 6 I Kupetandaken mo bai ndènè 

turangta si Poibè pengurupi i kuria 
Kengkrea ngo ia. 

2Jalo kènè mo ia, ai sada kalak sipercaya 
bai Tuhan i ngo ia, ai bagi ngo patut 
kalak sipercaya bai Dèbata kennah 
mersijaloon; urupi kènè mo ia, mula 
iperluken pengurupiin bai ndènè nai, ai 
enggo mèduk kalak iurupi -- termasuk 
aku pè. 

3 Pessoh kènè salamku bai si Priska 
dekket si Akwila denganku mengula bai 
Jesus Kristus. 

4Sanga ngo naing matè kalak i lako 
paluahken aku. Asa oda pellin aku kessa 
mendokken melias atè tabasa -- tapi 

dekket ngo karina kuria bangsa sidèban 
siso Jahudi. 

> Pessoh kènè ma salamku bang mendahi 
kuria simertumpu i bages kalak i. Salamku 
ma bai si Epenetus kekellengenku; la ngo 
perlebbè percaya bai Kristus i Asia. 

SSalamku ma bai si Maria sienggo leja 
lako mendanhi kènè. 

7 Pessoh kènè ma salamku bai si 
Andronikus dekket bai si Junias. 
Denganku sada marga ngo ia janah 
pennah kurungen dekket aku. Lebbèen 
ngo kalak i percaya bai Kristus dari pada 
aku. Janah termurmur ngo ia bai karina 
apostèl. 

8 Salamku bai si Ampliatus, sikukekelengi 
kerna rebbak ngo kami ibagasen Tuhan i. 

? Salamku bai si Urbanus denganna 
rebbak mengula bai Kristus. Bagi ma 
salamku bai si Stakhis kekellengenku. 

10 Salamku bai si Apeles, sètia kalohoon 
ngo ia bai Kristus. Salamku ma bai dengan 
simpangaan si Aristobulus. 

11 Salamku bai si Herodion denganku 
sada marga. Salamku ma bai dengan 
simpangaan si Narkisus sirebbak percaya 
bai Tuhan i. 

12 Salamku bai si Tripena dekket bai 
si Triposa siuè leja mengkebasi Tuhan 
i, dekket bai si Persis sikukekellengi, 
sienggo uè merleja-leja mengkebasi 
Tuhan i. 

13 Salamku bai si Rufus dekket bai 
inangna sidosken inangku. Sinipilih Tuhan 
i ngo si Rupus janah terpoji. 

14 Pessoh kènè ma salamku bai si 
Asinkritus, si Plegon, si Hermes, Patrobas, 
si Hermas bak taba karina dengan Kristen 
sirebbak dekketsa. 

13 Salamku bai si Pilologus, si Julia, si 
Nereus dekket bai Turangna i; bai si 
Olimpas dekket karina sipercaya sirebbak 
dekket kalak i. 

16 Mersisalam-salamen mo kènè 
ninganna mersisanggohen perkaka- 
kuanggiin. Soh mo bai ndè salam karina 
kuria Kristus. 

17 Kupeddahi mo kènè alè dengan! 
Jagaken kènè mo kalak simentebbennaken 
persilisihen dekket kalak simaing 
merbulut kepercayaen bai Tuhan i, ai 
meralo ngo i mi sienggo iajarken bai 
ndènè i. Ilakken kènè mo kalak sibagidi. 

18 Ai ukum kalak sibagidi, oda ngo iuèi 
kalak i Tuhanta Kristus i, tapi beltekna 

ngo isarihken. Janah merkitè rana 
mendè dengkohen nèam-nèam penggel, 
loto-otoi kalak i ngo perborjok-borjok. 

19 Ai enggo karina kalak memettoh sètia 
kènè mi Sukuten Kelluahen bai Dèbata nai, 
i ngo lolo atèngku midah kènè. Tapi dok 
atèngku naing mo bijak kènè tersèngèt 
mi simerandal janah moto tersèngèt 
simerroha. 

20 Dèbata perdamè i mo pettumpatken 
Sibolis mi terruh kuasa ndènè. Dak 
idengani janah ipasu-pasu Jesus Kristus 
Tuhanta i mo kènè. 

21 Mennenges salam ngo si Timoteus 
denganku i bai ndènè. Bagidi ma ngo 
si Lukius, si Jason dekket Sosipater 
denganku sada marga. 

22 Kudokken ma mo salamku 
simennuratken surat èn, aku si 
Tertius, imo salam perkaka kuanggiin. 

23 Si Gayus pè mennenges salam ma ngo 
bai ndènè; kiserrang i bagesna ngo aku, 
janah kuria nami pè i sidi ngo. Si Erastus 
kesakaten riar ni kuta i pè menenges 
salam ngo bai ndènè. Bagi ma denganta si 
Kuartus. 

24 [Dak idengani janah ipasu-pasu 
Tuhanta i mo kènè. Amèn.] 

2> Kessangapen mo bai Dèbata! Merkuasa 
ngo ia petegguhken kepercayaen ndènè 
tosè bagè Sukuten Kelluahen bai Dèbata 
nai sikubagahken tersèngèt Jesus Kristus. 
Kuberitaken sukuten i rembang mi kadè 
sinipetarar Dèbata, imo rencana Dèbata 
i sinderbi nai simakdèng nung ibettoh 
jelma. 

26 Tapi bagèndari enggo ipetarar janah 
ibagahken taba suberri bangsa merkitè 
surat nabi-nabi mengèkutken kata Dèbata 
simenettap i, asa gabè percaya janah iuèi 
kalak i Dèbata. 

27 Sadasa ngo kessa Dèbata sibijakna 
kalohoon. Dak terpoji mo la soh mi 
amman-sumendah merkitè-kitè Jesus 
Kristus! Amèn. Tabe nami, Paulus, 
perserrèaan Kristus Jesus 


1 Korintus 


] 'Kènè dengan Kuria ni Tuhanta si 

ni Korintus! Enggo idilo Dèbata kènè 
gabè ummatNa kerna milik Kristus ngo 
kènè, rebbak dekket karina kalak barang 
i dikè sambing simersembah Tuhanta 
Jesus Kristus, Tuhan kalak idi bak Tuhanta 
ma. Aku, si Paulus dekket denganta 
si Sostenes, merketoken katerra pè 
iberrèken Dèbata Bapa dekket Tuhan Jesus 
Kristus mo pasu-pasu dekket damèNa bai 
ndènè. Aku rasul Kristus Jesus mennurat 
surat èn, sinipebangkit Dèbata sendiri 
janah mengèkutken lemmo atèNa. 

2 (1:1) 

3 (1:1) 

4 Dak mendokken melias atè ngo aku 
taba Dèbatangku kumarnaken kènè, 
ai enggo ijalo kènè basa-basa Dèbata 
merkitè-kitè Jesus Kristus. 

> Kumarna enggo gabè milik Kristus 
kènè, jadi gabè kaya ngo kènè ibas 
segalana. Ai enggo mbages nahu ndènè 
terrèngèt segalana, dekket pandè ngo 
kènè mengajarken perbinettohen i. 

STanda enggo ikeddarohken kènè ngo 
sukuten terrèngèt Kristus i, 

7 gabè oda nèngè kurangen kènè ibas 
matcam bagè sibasa-basa Dèbata, 
ninganna kènè memèma-mèma pekkiroh 
Tuhanta Jesus Kristus janah idah karina 
kalak. 

8 Kristus i sendiri ngo pehotken kènè 
soh mi puncana; asa ulang mertikas kènè 
idapet mula roh kessa la. 

9 Kettoken ngo Dèbata sienggo mendilo 
kènè mi persaoren dekket anakNa Jesus 
Kristus, Tuhanta idi. 

10 Tapi kupido bai ndènè alè dengan 
merkitèken gerar Tuhanta Jesus Kristus, 
tettap mo kènè karinana sada kata; asa 
ulang lot perselisihen i tengah-tengah 
ndènè. Kennah mersada kata kènè, sada 
ukur janah sada pikiren. 

11 Kerna terbertik ngo soh bangku arap 
dengan simpangaan si Klo"e, terrèngèt 
perselisihen ndènè. 

12 Sikudokken imo, "Lot iantara kènè 
mendokken, sisiin si Paulus ngo aku,” 
dèba mendokken, "sisiin si Apolos ngo 
aku," dèba nai mendokken sisiin si Kepas 
ngo aku; dèba ma mendokken "sisiin 
Kristus ngo ukum aku." 

13 Ai terpella-pella ngo Kristus idi? Otang 
oda nung si Paulus tersilang mengkepkep 
kènè? Otang oda ngo mi bagasen gerar si 
Paulus kènè iperridi? 

14Tuahna mo oda lot kuperridi barang 
isè bai ndènè nai laènken si Krispus 
dekket si Gayus. 

1> Ulang mo lot mendokken asa gabè 
pengèkutku ia makinken asa kuperridi ia. 

16 (Oo, uè, dekket ngo keppè simpangaan 
si Stefanus kuperridi. Nai laènkenna i, 
ukum kuèngèt oda lot nèngè barang isè 
kuperridi). 

17 Ipasulak Kristus aku oda ngo lako 
perridiken, tapi lako merrèken Sukuten 
Kelluahen bai Dèbata nai ngo; idi pè 
oda ngo kubakin pantas-pantas jelma 
mengerrana. Ai ukum kerna kepantasen 
ngo kubakin, gabè moru mo kuasa 
permatè Kristus i silang i. 

18 Kemmotoon ngo permatè Kristus i 
kayu silang i ukum taba kalak sinaing 
ihukum Dèbata. Tapi kuasa kegegohen 
Dèbata ngo idi ukum banta nipaluah 
Dèbata. 

19 Tersurat ngo ibas Bibèl bagèen, 
"Kusursari ngo perbinettohen kalak 

sipandè janah Kutumpatken ngo 
kepistaren kalak simpantas." 

20 Asa kadè mo gunana kalak 
singgeddang radumen? Kadè gunana 
kalak simpantas? Kadè guna simbages 
nahu sibagèndèen? Ai gabè kemmotoon 
ngo kepantasen jelma idi ibakin Dèbata! 

2! Barang bakunè pè kepandèen jelma, 
oda tertandansa Dèbata ukum merkitè 
kepandènna idi. Tapi kemmulihken 
kebijaken Dèbata gabè ipaluah ngo jelma 
sipercaya tabaSa, merkitèken sukuten 
kemmotoon dokatè dunia èn. 

22 Mengido tanda kellengangen ngo 
ukum kalak Jahudi mahan bukti, janah 
ukum kalak Junani menulusisa merkitè 
perbinettohen dunia èn. 

23 Tapi ukum kami, pellin Kristus simatè 
tersilang idi ngo kusukutken kami. 
Terselkah ngo ukur Jahudi kumarna i 
janah kemmotoon ngo i bai kalak siso 
bangsa Jahudi. 

24 Tapi ukum bai kalak sienggo nidilo 
Dèbata — barang Jahudi pè i barang siso 
Jahudi -- sukuten idi imo kuasa dekket 
kebijaken ni Dèbata. 

2> Ai bijaken dèng ngo mula pè 
tengngennen bagè kemmotoon sitaridah 

bai Dèbata, ulang pada kebijaken jelma; 
janah gegohen dèng ngo mula pè pè lot 
tengngennen ndotè bai Dèbata ulang pada 
kegegohen jelma. 

26 Alè dengan! Perdatèken kènè mo lebbè 
bakunè kènè sinderrang idilo Dèbata kènè. 
Oda kènè kalak bijak, oda piga merkuasa, 
oda piga kalak raja, ukum mengèkutken 
kejelmaan. 

27 Ai sengaja ngo ipilih Dèbata simoto 
dokatè dunia èn, janah sindotè dokatè 
dunia èn lako pemmèlaken kalak 
simergegoh dokatè dunia èn. 

28 Kalak simerlèa, hina dekket siso 
merlapaten iètong dunia èn idi ngo ipilih 
Dèbata, asa gabè isomadaken nipesangap 
dunia èn kin, 

22 merkitè bagidi sada kalak poda ndorok 
gegah i hadeppen Dèbata. 

30 Dèbata ngo memmakin asa gabè sada 
kita ibagasen Kristus Jesus. Merkitè Jesus 
Kristus ngo kita gabè bijak. Janah merkitè 
la ngo memmakin asa gabè merdemmu 
kita dekket Dèbata. Kristus ma ngo 
memmakin kita bennar, asa gabè ummat 
Dèbata kita. Kristus ma ngo paluahken 
kita ibas dosanta nai. 

3! Asa saut bagè sitersurat ibas Bibèl, 
"Barang isè naing moji dirina, kennah 
ibagasen sienggo nibaingken Dèbata idi 
mo ia memmoji dirina." 

2 l Bagi ma ngo tikanna roh aku mendahi 

kènè alè dengan, oda ngo merkitè 
kata-kata mendè dengkohen aku lako 
mennukutken kata Dèbata. Oda ngo 
kupakkè perbinettohen dunia èn. 

2 Ai enggo kin ngo kutekadken sidekkah i 
tengah-tengah ndènè aku; oda kuruapken 
barang kadè laènken terrèngèt Jesus 
Kristus, la sienggo matè ipersilangken. 

3 Tikan i tengah-tengah ndènè aku ndotè 
janah buradan ninganna menggirgir. 

4 Bak sukuten si kusukutken pè bai ndènè 
oda ngo kuranaken i merkitè-kitè rana 
kepantasen jelma. Tapi kuranaken idi 
merkitè pos atè ibas kuasa Tendi Dèbata 
ngo. 

> Kubakin bagidi asa merdangaan bai 
kegegohen Dèbata kepercayaen ndènè, 
ulang gabè merdangaan mi kepandèen 
jelma. 

STukasi pè bagidi ukum mendahi kalak 
sienggo tang pertendinna, kubagahken 
ngo terrèngèt kebijaken. Tapi oda ngo 

bagè kebijaken dunia èn barang kebijaken 
pemimpin ni tanoh èn silako salpun i. 

7 Tapi kebijaken sikuranaken idi imo 
siroh bai Dèbata nai siso nibettoh dunia èn 
kin dèng, sienggo ihantari Dèbata banta, 
sinderrang madèng kin pè hana dunia èn, 
mahan kesennangenta. 

8Isè poda lot pemimpin ni tanoh ènda 
memmettoh kebijaken i. Ai ukum enggo 
kin ngo ibettoh, tentu oda ipersilangken 
kalak idi Tuhan simermulia idi. 

?Bagè sitersurat ibas Bibèl, "Siso nung 
idah, barang idengkoh jelma, siso nung 
turah ibas sura-sura jelma, idi ngo ihantari 
Dèbata bai kalak simengkekelengiSa." 

10 Tapi karinana enggo mo ipetarar 
Dèbata banta merkitè-kitè TendiNa. Ai 
karinana ngo iasak Tendi i soh mi pucuk 
jambu hendak ni Dèbata. 

11 sè bettoh-bettohen perrukuren jelma, 
mula mak tendina sendiri? Bagidi ma 
ngo terrèngèt Dèbata, oda lot memettoh 
perrukurenna, laènken ni Tendi Dèbata 
sendiri! 

12 Oda ngo tendi dunia èn sijalo, tapi 
Tendi bai Dèbata nai ngo, asa sibettoh 
karina mendè basa Dèbata sienggo 
iberrèken banta. 

13 Kerna naidi, mula kuranaken kami 
terrèngèt Dèbata, oda kuranaken kami 
mengèkutken kepantasen jelma, tapi 
mengèkutken sinipeddahken Tendi 
Dèbata ngo, kuranaken kami terrèngèt 
Dèbata taba kalak sienggo iiani Tendi 
Dèbata. 

14 Barang isè kalak siso niianen 
Tendi Dèbata, oda terjalosa terrèngèt 
nibagahken Tendi i. Kerna ukum bai kalak 
sibagidi, kemmotoon ngo iètong terrèngèt 
misi. Ai oda ndorok iarusi kalak idi i kerna 
pellin merkitè pertendiin ngo i ndorok 
terantusen. 

13 Kalak sienggo iiani Tendi Dèbata, iarti 
ngo karinana i, tapi kedirinna sendiri oda 
terradumen barang isè pè. 

16 Ai tersurat ngo ibas Bibèl: "Isè kalak 
memettoh pikiren Tuhan i? Isè ndorok 
mengajariSa?" Tapi ukum kita, perrukuren 
Kristus idi ngo enggo lot banta! 

l Jadi situhunna oda terbakin aku 

mengerrana taba kènè alè dengan, 
bagè mengerranai dekket sienggo iiani 
Tendi Dèbata; tapi mengerrana aku bai 
ndè bagè mi jelma ibagasen perdagingen 
tanoh èn dèng ngo, tosè mi anak mbara 
kepercayanna mi Kristus. 

2Tikanna i kumamahi dèng ngo kènè 
bagè anak mbara, oda dèng pangaan 
biasa, kumarna madèng tertellen kènè 
pangaan bagidi tikala idi. Salangken 
bagèndari madèng tertellen kènè. 

3 Kerna tong dèng ngo kènè nggelluh 
mengèkutken daging mula lot dèng bai 
ndènè ncian dekket perselisihken samah 
kènè; otang tanda-tanda magahken tong 
dèng ngo kènè merperangè bagè tabiat 
jelma ni tanoh ènda? 

“Otang kejelmaan tanoh èn dèng ngo 
kènè mula lot mendokken sisiin si Paulus 
aku, barang sisiin si Apolos ngo aku, nina? 

?Isè ngo pana si Apolos? Isè si Paulus? 
Pellin naposo Dèbata ngo kami, simenegu- 
negu kènè asa percaya bai Kristus. Pellin 
mengulaken sienggo idokken Dèbata 
mendahi kami sambing ngo kessa kami. 

6 Aku ngo mennuan janah si Apolos 
menggaburi, tapi Dèbata ngo ukum 
memmakin turah. 

 Jadi sipentingna imo Dèbata, kerna 
la ngo petturahken. Simennuan bak 
simenggaburi oda pella pènting! 

8 Dos ngo ukum simennuan dekket 
simenggaburi; gennep kalak idi menjalo 
upah rembang mi pengulankenna. 

2 Asa ukum kami imo jelma perkebbas 
ni Dèbata, janah kènè mo terpecodi bagè 
juma ni Dèbata. Oda pellin i tupèh, tapi 
terpecodi ma ngo kènè mi bages Dèbata 
ma. 

10 Merkitè kepandèen nibasa-basaken 
Dèbata bangku, aku mo bagè sada kalak 
pandè tukkang sienggo memmahan batu 
cendi bekkas bages i, janah sidèban 
pelliasken bages i babo batu cendi idi, 
kennah lebbèen mo ipemmanat barang 
bakunè bakinenna memmahan bages idi. 

11 Ai oda lot nèngè batu cendi sidèban 
laènken sienggo pajek idi kin, imo Jesus 
Kristus sienggo itentuken Dèbata. 

12 Asa mula pè ipekkadè i babo batu 
cendi idi, tah emmas pè, tah pirak, tah 
batu permatè, tah kayu, tah rih barang pè 
tah nggala pagè. 

13 Tangkas ngo taridah sinibahanna 
i, mula enggo kessa roh Kristus 
mengolihi i ari podi i, ai api pengadilen 
i ngo memmakinken ntarar karinana 
nibahanken jelma i, janah api i mo 
mengoji bak menentuken barang bakunè 
pengulankenna idi. 

14 Mula tahan ngo bages nipajekna idi 
oda ipangan api, jaloon kalak i mo upahna. 

13 Tapi mula melettup ngo nipajekna idi, 
rogi mo ia, maluah ngo nemmuken ia, tapi 
tosè bagè siniruah ngo ia ibas api idi nai. 

16 Ibettoh kènè ngo: ukum kènè imo 
Bages Dèbata? Janah Tendi Dèbata merrian 
ibagasen kènè? 

17 Barang isè mencèdai Bages Dèbata, 
kennah cèdaan Dèbata ngo ia, ai mbadia 
ngo Bages Dèbata, imo kènè. 

18 Ulang lot barang isè mengoto-ngotoi 
dirina sendiri. Mula lot mengètong dirina 
mpantas mengèkutken dunia èn, gabè 
kalak moto mo lebbè ia, asa tuhu gabè 
pandè. 

19 Kerna, ukum i hadeppen Dèbata, 
kemmotoon ngo kepandèen dunia èn, 
bagè sitersurat ibas Bibèl, "Itogongi 
Dèbata ngo kalak sipandè ni dunia èn 
merkitè kepandènna sendiri." 

20 Tersurat dèng ma ngo bagèen, "Ibettoh 
Tuhan i ngo, oda merguna pikiren kalak 
sibijak ni tanoh èn." 

2! Kernana i, ulang mo lot barang isè 
pè memoji-moji jelma, kerna enggo 
iberrèken Dèbata karinana mahan milik 
ndènè. 

22 Barang si Paulus pè i, barang si Apolos, 
barang si Kepas, barang dunia, barang 

kenggelluhen pè barang kematèen, simasa 
bagèndèen barang simasa seggen pè, 
karinana idi milik ndènè ngo. 

23 Nai ukum kènè, milik Kristus ngo janah 
Kristus idi milik Dèbata. 

4 1 Ètong kènè mo karina naposo Kristus, 

janah pengendeng lako memmagahken 
hendak Dèbata, simakdèng ibettoh dunia 
èn. 

2Perlebbè kaloon bai naposo nai ipengido 
imo kennah kettoken ia mi indukna. 

3Ukum bangku oda pella soal mula pè 
tah barang kadè aku dok ndènè, barang 
tah dok isè pè. Ai aku sendiri pè oda ngo 
kuhukum diringku. 

4 Ai oda lot salahku barang kadè pè dok 
atèngku, tapi oda ngo gabè ketentuun i 
mendokken oda lot kessalahenku. Tuhan 
i ngo menentuken mersalah aku barang 
oda. 

> Kumarana idi, ulang mènter ndorsu 
idokken kènè salah barang isè pè, ukum 
makdèng dapet tikkina, pèma roh Tuhan 
idi. la ngo petararken nasa simboni ibas 
sigellap. la ma ngo pedapetken nasa niat 
bak sura-sura silot ibagasen atè jelma. 
Isidi mo luas nasa jelma menjalo bai 
Tuhan nai pemojiin mi sipatut menjalosa. 

6 Alè dengan, kumara kènè, kuaitken 
ngo kata ndai taba si Apolos dekket 
bangku pè. Asa merkitè-kitè sikudokken 
idi terrèngèt diri nami, gabè peddah 
bai ndènè mendok, "Asa ulang nilampoi 
sitersurat i." Merkitè bagidi ulang mo lot 
bai ndènè memmoji sisada, keppè irèhè 
sisada nai. 

7 Mula pè sellohen kono asa sidèban, isè 
ngo memmaing idi? Kadè silot bamu idi 
siso bai Dèbata nai ijalo kono? Kasa gabè 
gegah kono, mula karina silot bamu idi 
siniberrèken ngo i? 

8 Tuhu ukum bagèndari, oda nèngè 
pella lot siperlu bamu, ai enggo kaya 
kènè. Enggo gabè raja kènè, oda pella 
merkitè-kitè kami. Sondel mo merandalna 
ukum tuhu-tuhu kènè enggo gabè raja, 
asa rebbakken memerèntanh kita. 

9 Karna ukum dok atèngku, enggo 
ipebangkit Dèbata kami gabè rasul, 
janah gabè tontonen i hadeppen jelma 
bak malaèkat pè. Enggo gabè kalak 
merlèa kami sinihukum matè i hadeppen 
sinterrem janah isurak-suraki dunia èn. 

10 Kumarnaken Kristus, gabè simoto ngo 
kami, tapi ukum kènè mergegoh ngo! 

Ukum kami merlèa ngo! Tapi ukum kènè 
mersangap ngo! 

11 Soh mi bagèndari rapar ngo kami janah 
muasen. Oles nami pellin silekket i daging 
ngo kessa; dak iletlet dèba ngo kami, oda 
lot hot bekkas nami. 

12 Ledja ngo kami mahan bahaan asa lot 
pangaan nami. Mula isumpahi dèba kami, 
kubales kami ngo i dekket pasu-pasu; 
mula isiksa kami, dak mertahan gong ngo 
kami ibagasen sobar; 

13 mula iperroha-roha dèba kami, kualoi 
kami ngo i dekket rana selloh. Kira 
dosken empak-empak dunia èn ngo kami, 
soh bagèndari iètong ngo kami dosken 
kotoren tanoh èn. 

14Oda ngo gabè asa termèla kènè, 
memmaingken kusuratken ènda taba 
kènè, tapi lako memmeddahi kènè ngo 
codi bagè dukak-dukakku sendiri. 

13 Mula pè lot guru ndènè sipuluh ribu 
kalak, sibagè kalak Kristen kènè, oda piga 
idi bagè bapa. Aku ngo kessa gabè bapa 
bai ndènè kumarna aku ngo merembah 
sukuten kelluahen terrèngèt Kristus bai 
ndènè. 

16 Kerna nai, kupengido bai ndènè: Aku 
mo codi kènè! 

17 Kerna naidi ngo asa kupasulak si 
Timoteus mendahi kènè. Dosken anak 
lemmo-lemmongku ngo ia kuètong 
janah kepposen ibagasen Tuhan i. la 
mo pesèngèt-sèngètken kènè terrèngèt 
bakunè dalan pernggelluhku, enggo kessa 
gabè percaya aku taba Kristus, rembang 
mi cara nggelluh sikuajarken i gennep 
kuria barang i dikè pè. 

18 Barang piga kalak bai ndènè nai gabè 
dirina ipebelgah, ai dok atèna oda roh 
nèngè aku mendahi kènè. 

19Tapi mula ipaduè Tuhan i, ndor nèngè 
mo aku roh mendahi kènè; janah tikan 
roh i pè aku sikali èn asa kuidah barang 
bakunè pemmaing sipebelgah-belgahken 
dirina idi, ulang pellin katana sambing. 

20 Ai oda ngo pellin kata ukum Kerajaen 
Dèbata, tapi kegegohen ibas nggelluh 
jelma idi ngo. 

21 Asa pilih kènè mo apaina lotiin katè 
ndènè roh aku mengajari kènè merkitè 
ajar ngkellek ulang pada mengajar 
merkitè-kitè lamlam dekket kelleng. 

1 Soh ngo bangku berritana, lot bai 
5 ndènè nai mengulaken merlangkah 
julu meddem, lebbihen bagè perulaan siso 
menandai Tuhan, ai lot ngo bai ndènè 

nai merlangkah pilit dekket inangna 
menggancih. 

2Tukasi pè bagidi tong ngo dak ipedates 
kènè ukur ndènè. Otang merpenderrep mo 
nemmuken pikiren ndènè janah puaren 
ndènè kalak simengulaken bagidi! 

3 Ai tukasi pè ndaoh dagingku bai 
ndènè nai tapi ukum ibagasen batin, 

i tengah-tengah ndènè ngo aku. Jadi, 
dosken i tengah-tengah ndènè ngo aku 
lako menghukum sibagidi. 

“Ibagasen gerar Tuhan Jesus Kristus 
kudokken taba kènè, kennah ihukum ngo 
kalak sibagidi. Mula mertumpu kènè janah 
i tengah-tengah ndènè aku ibagasen 
tendi, merdengan keggegohen Tuhanta 
Jesus, 

?kennah pesakaten ndènè kalak sibagidi 
bai Sibolis, asa lago dagingna, asa merkitè 
bagidi maluah tendina ipekiroh Tuhanta 
mengolihi. 

6 Oda mendè kegegahen ndènè i! Tah 
bakunè enggo ibettoh kènè codiin èn, 
"Cituk pè ragi, kambang ngo ibakin nditak 
sienggo igaru." 

7 Patakken kènè mo lebbè ragi sienggo 
ndekkah i, imo dosa, asa gabè nditak 
sirimbaru nigaru kènè mpanting ibas 

ragi dosa sienggo ndekkanh idi nai. Ai 
enggo ipêlèken Kristus, tosè bagè biri-biri 
Paskah mengkepkep kita. 

8Kerna nai merpèsta mo kita ulang 
merkitè roti meragi, oda ma dekket ragi 
sienggo lama janah jahat, tapi dekket roti 
siso meragi mo, imo roti memellin dekket 
kebennaren nikellemmoken Dèbata. 

ə Ibas suratku tikala idi enggo kudokken 
bai ndènè, asa ulang mersaor kènè dekket 
kalak luhlah. 

10 Sikudokken idi oda ngo kalak 
luhlah, nahaka barang pennipu barang 
simenembah bègu siso menandai Dèbata 
dèng. Oda ngo kalak ènda maksudku; 
ukum ipedaoh kènè ngo i bai kalak idi nai, 
kennah karuar ngo kènè i dunia èn nai. 

'! Tapi èn ngo tujunku ibas suratku 
idi: Oda ndorok mersaor kènè dekket 
kalak simendokken Kristen ia, keppè 
perlangkah julu meddem ngo ia, barang 
nahaka, barang menembah bègu, barang 
peroha-rohaken kalak, barang permabuk, 
barang pennangko pè. Salangken rebbak 
kundul kènè dekket jelma sibagidi pè oda 
ndorok! 

12 Ukum menghukum kalak siso 
Kristen, oda lot kuasangku. Dèbata ngo 
menghukum kalak idi. 

13 Tapi ukum anggota-anggota 
Kuria, otang kennah kènè sendiri 
ngo menghukum kalak idi? Ibas Bibèl 
tersurat ngo, “"Liplip mo perjahat idi, i 
tengah-tengah ndènè nai." 

l Kasa lot iantara kènè nai laus 
mendahi hakim siso percaya bai 
Tuhan, mengaduken denganna samah 
Kristen, mula lot kessa perselisihenna? 
Kasa oda mengido hukum taba ummat 

Dèbata asa ipellias perkarana idi? 

2 Oda ngo ibettoh kènè, ihukum Dèbata 
ngo seggen dunia èn? Jadi, mula naing 
ngo kènè menghukumi dunia èn, kasa oda 
terpeselloh kènè perselisihen sikètèk idi? 

3 Oda ibettoh kènè, kita ngo seggen 
menghukumi malaèkat-malaèkat? Nai 
makinsa nola mo terrèngèt keperluun 
sigennep ari! 

4Keppè mula tubuh ngo bai ndènè 
perselisihen terrèngèt keperluun sigennep 
ari, kasa mènter iaduken kènè mendahi 
kalak siso lot masuk ètongen i Kuria? 

> Sadikè mèla mo bagidi! Bakunè pè tentu 
lot ngo i tengah-tengah ndènè kalak bijak 

lako pesellohken perselisihen samahsa 
dengan Kristen. 

SKeppèken gabè perkara nola kènè 
samah-samanh Kristen i hadeppen 
penimbangi kalak siso Kristen. 

7 Ulang lebbè perkara kènè laus mendahi 
kalak siso Kristen, salangken merselisih 
sambing pè kènè samah kènè, enggo mo 
sada kettaluun idi bai ndènè. Lotiin dèng 
ngo ipessel kènè pusuh ndènè kumara 
kurang adil barang pè irogiken kènè! 

8 Keppèken kènè nola ngo memmakin 
siso hukum janah oda adil taba kalak 
sidèban. Kènè nola ma ngo memmaing 
rogi kalak. Janah taba dengan nola ngo 
ibaing kènè bagidi. 

2Oda ngo ibettoh kènè; mula barang 
isè oda menguèi nipergeddo Dèbata, oda 
ngo terolih ia i gemgemmen Dèbata? Tapi 
bettoh kènè mo: Ukum kalak luhlah, kalak 
simenembah bègu, kalak perlangkah julu 
meddem, kalak merdaberruken daholi, 

10 kalak pennangko, pengkilang, kalak 
permabuk, kalak peroha-rohaken sidèban 
dekket pendobo; oda ndorok kalak i gabè 
ummat Dèbata. 

11 Bagidi ngo dèba kènè merpengelako 
tikala idi. Tapi ukum bagèndari, enggo 

iuras kènè ibas dosa nai. Enggo mendè 
persaoren ndènè dekket Dèbata janah 
maluah ibas dosa ndènè nai, kemmulihken 
enggo percaya kènè mi Tuhan Jesus 
Kristus dekket kumarna kuasa kegegohen 
Tendi bai Dèbatanta nai. 

12 Lot ngo mendokken karinana ndorok 
iulaken. Tapi ukum bangku oda karinana 
idi kasèa. Asa mula pè ndorok kuulaken 
barang kadè sambing, tapi oda uè aku 
iperhamba barang kadè pè idi. 

13 Lot ngo dèba mendokken, ukum 
pangaan idi lako mi beltek ngo, janah lot 
pè beltek idi, mahan bekkas pangaan i ngo 
nina. Tapi duana idi, rebbakken ipettadi 
Dèbata ngo. Daging jelma idi, ulang mo 
ibakin mi ulaan luhlah, tapi pellin mi ulaan 
siperlu bai Tuhan i mo. Janah Tuhan ngo 
menghanaken siperlu mi daging. 

14 Enggo ipegelluh Dèbata Tuhan Jesus 
ibas kemmatèen nai, bagi ma ngo bang 
kènè pè ipegelluh merkitè-kitè kuasaNa. 

13 Otang ibettoh kènè ngo ukum badan 
ndènè idi, imo sendihi Kristus. Nai bakunè 
mo pemmaingku sendihi daging Kristus 
idi gabè sendihi sada kalak perkendangen? 
Ngganè ngo bagidi! 

16 Barang oda dèng ngo ibettoh kènè, 
barang isè kalak mercampur dekket jelma 
sibabi jalang, sienggo gabè sada badan 
ngo kalak idi duana? Kerna tersurat ngo 
ibas Bibèl, "Gabè sada badan ngo kalak i 
sidua." 

17 Tapi kalak sipedemmuken dirina 
dekket Tuhan i, gabè sada Tendi mo 
Tuhan i dekket tendina. 

18 Peddaoh kènè mo diri ndènè ibas 
ulaan luhlah idi nai. Kerna karina dosa 
sidèbanna sinibaing jelma, i ruar badanna 
ngo idi. Tapi barang isè kalak mengulaken 
luhlah, i ngo memmakin dosa mi dirina 
sendiri. 

19 Bettoh kènè mo, ukum badan ndènè idi 
imo bekkas Tendi Dèbata sienggo nijalo 
ndènè bai Dèbata nai. Asa oda ngo kènè 
sidasa badan ndènè i, Dèbata ngo sidasa i. 

20 Ai maharga kalohoon ngo kènè itebbus 
Dèbata, kerna nai pessangap kènè mo 
Dèbata merkitè-kitè badan ndènè i! 

I Bagèndari kualoi mo terrèngèt 

nisuratken ndènè taba aku. Selloh 
ngo sada anak laki ulang jejap barang 
merunjuk. 

“Tapi lako pessidingken luhlah idi lotiin 
mo gennep anak laki merperrukat janah 
gennep daberru idi pè lot sinibalèna. 

3lulaken sinibalè mo sipatut taba 
sinibagesna, janah bagi ma mo iulaken 
sinibages sipatutna taba sinibalèna; 
gennep mo kalak i mengulaken patutna 
bai samah kalak i. 

“Oda ngo guru bai daberru idi dirina, 
tapi guru bai sinibalèna ngo. Suang bagidi 
ma ngo anak laki idi, oda merguru bana 
dirina, tapi guru bai sinibagesna ngo. 

> Ulang mo kènè pedaoh-daoh, ukum 
mak arap ijin ndènè duana, ipè ulang 
ndekkahsu, asa lot tikki ndènè lako 
mersodip. Nai rebbak nola mo kènè, asa 
ulang iunjuni sibolis kènè, kumarna oda 
tertahan kènè cubellek daging ndènè. 

SKudokken pè bagidi oda ngo gabè 
perèntah, tapi sada sipessèngèt ngo. 

7 Ukum dok atèngku naing mo 
nemmuken karina kalak bagè aku èn, 
tapi tupèh, gennep ngo enggo menjalo 
rembang mi siterjalosa bai Dèbata nai. 
Sada kalak menjalo bagèen, sisada nai 
menjalo bagè adoi. 

8 Bagèen ngo sipessèngètku taba kalak 
simadèng jejap dekket taba sienggo 

mbalu: Lotiin mo kènè mertahan bagè aku 
èn. 

3Tapi mula oda tertahansa napsuna, 
jejap mo kènè. Ai sellohen ngo jejap ulang 
pada luhlah. 

10 Nai kalak sienggo jejap idi, Tuhan 
i ngo mendokken, oda pellin aku. Oda 
ndorok itadingken daberru idi, sinibalèna. 

1l Tapi mula sanga enggo sirang, ulang 
nèngè pella ia sijahè barang mulak nola 
mendahi sinibalèna kin. Bagidi ma ngo 
anak laki, oda ndorok mennirangken 
sinibagesna. 

12 Ukum mendahi sidèbanna i 
sipesèngètku sendiri, oda bai Tuhan 
i nai, bagèen ngo: Mula sada anak laki 
Kristen kabin mi sada daberru siso percaya 
bai Kristus, nai daberru idi uè ngo rebbak 
nggelluh dekketsa, oda ndorok anak laki 
idi menirangken sinibagesna idi. 

13 Bagi ma ngo: sada daberru Kristen 
sijahè mi sada anak laki siso percaya bai 
Kristus, keppè uè ngo anak laki i rebbak 
nggelluh dekketsa, jadi oda ndorok 
daberru idi menirangken sinibalèna. 

14 Ai gabè selloh ngo ijalo Dèbata anak 
laki siso percaya i kemulihken kabin ia 
dekket daberru sienggo ummat Dèbata. 

Ukum oda bagidi, tentu oda ipasu-pasu 
dukak-dukak kalak idi, keppèken 
dukak-dukak Dèbata ngo dukakna i. 

1> Tapi mula siso percaya i menadingken 
sinibagesna barang pè sinibalèna sienggo 
Kristen, naing sirang katèna, belli mo bagi! 
Kerna iberrè Dèbata ngo kita meneddo 
sinibagesna bang pè meneddo sinibalèna, 
asa ibagasen damè. 

16 Asa kono pertua ibages sienggo 
percaya mi Tuhan, bakunè mo 
pemettohmu pasti, oda terpaluah 
ko sinibalèmu? Bagidi ngo bang kono pè 
pertua ibalè sienggo Kristen, bakunè mo 
pemettohmu pasti oda terpaluah kono 
sinibagesmu? 

17 Enteng, karinana mo kènè merperangè 
bagè sienggo ihatorken Tuhan i bai ndènè 
gennep sinderrang idilo Dèbata kènè lako 
percaya baNa. Idi mo hatoren kuajarken 
mi gennep Kuria. 

18 Umpamana: sada kalak enggo kin 
mertakkil sinderrang percaya ia mi Dèbata, 
ulang mo iobah nola tanda pertakkilen 
idi. Bagi ma sada kalak mula makdèng 
mertakkil nderrang roh ia percaya mi 
Dèbata, ulang mo pella nèngè ia mertakkil. 

19 Kerna mertakkil pè barang oda 
mertakkil, oda lot gunana i. Siperluna 
kaloon imo menguèi pati-patiin Dèbata. 

20 Bakunè kin ia sinderrang percaya mi 
Dèbata, tettap mo ia bagidi. 

21 Mula hamba kin kono sinderrang idilo 
gabè percaya mi Dèbata, ulang mo pella 
kelsohken idi. Tapi mula lot kesempaten 
bamu lako maluah i hamba idi nai, pakkè 
mo kesempaten idi. 

22 Ai sada kalak hamba, mula enggo 
percaya mi Tuhan, kalak ni Dèbata sienggo 
bèbas ngo ia. Janah sada kalak sienggo 
bèbas, siterdilo gabè percaya mi Dèbata, 
naposo Kristus ngo i. 

23 Maharga kalohoon ngo kènè itebbus 
Dèbata, ulang mo uè kènè iperhamba 
jelma. 

24 Jadi alè dengan, bakunè kin pè kènè 
sinderrangna baru-baru percaya mi 
Dèbata, naing tettap kènè bagidi rebbak 
Dèbata. 

25 Nai ukum terrèngèt simakdèng jejap, 
oda ngo nemmuken lot dèng perèntah bai 
Tuhan i nai. Tapi tukasi pè bagidi, sibagè 
sada kalak nimasèh atèen Tuhan i aku, 
bagèen mo peddahku. 

26 Mernèngèt kesusahen sinaing masa 
bagèndari, katèngku sellohen mo 
pernggelluh kalak i idi bagè sibagèndari. 

27 Mula sanga enggo merunjuk, ulang 
bakin dalan mennirangken sinibagesmu 
idi. Mula makdèng ngo kono merunjuk 
ulang nèngè pella muat berru. 

28 Tapi mula merunjuk pè kono, oda ngo 
dosa idi. Pellin èn, kalak sienggo sijahè idi 
kennah mengerasaken mermatcam bagè 
kessusahen; ipergeddo ukurku ngo, asa 
terpesisi kènè i kesusahen idi nai. 

29 Èn ngo sikudokken alè dengan! Enggo 
sengseng tikkina bagèndari. Bagèn mo 
mulai bagèndari nai; gennep sienggo 
jejap, ibaingken mo ia tosè bagè oda jejap; 

30 kalak sitangis; ibaingken mo dirina 
bagè oda bonek idahen, kalak sitertaba, 
bagè sioda lolo ia idahen. 

3! Janah kalak simengkasèaken harta- 
harta dunia ènda, naing mo nidokdok oda 
perlu bana idi tengngennen. Kerna lako 
salpun ngo dunia sisiidah bagèndari! 

32 Tapi ipergeddo ukurna ulang 
kekelsohen kènè. Isarihken siso 
merkejejapen idi mo siperlu bai Tuhan i, 
asa lemmo atè Tuhan i midahsa. 

33 Tapi ukum kalak sienggo merrunjuk, 
dak itulusi ngo siperlu i tanoh èn, katèna 
asa lolo atè sinibagesna idi; 

34 dungna gabè merdua ukur nola 
mo ia. Sada kalak daberru siso sijahè, 
barang pè sada simerbaju, siperlu bai 
Tuhan i mo ipikiri, asa bolet tendina bak 
dagingna gabè milik Tuhan i. Tapi ukum 
daberru sienggo sijahè, dak ipikiri ngo 
siperlu i tanoh èn, kerna naing ngo ia 
pesennangken ukur sinibalèna. 

35 Kudokken pè bagidi, asa kasèa ngo 
kènè; oda ngo lako menggerra asa ulang 
bèbas, tapi asa gabè metemman ngo 
pengelako ndènè janah rentem bagè 
patutna, janah asa hot pikiren ndènè mi 
Tuhan i. 

36 Mula sada kalak mengakap oda 
idalanken sipatut baingenna taba 
sinitandana, mula oda ndorok tertahansa 
napsuna, janah iakap perlu kabin dekket 
daberru i, ndorok mo iulaken kadè dok 
atèna selloh. Oda ngo merdosa ia mula 
kabin kalak i. 

37 Tapi mula sada kalak enggo 
menettapken ibas ukurna mendokken oda 
kabin ia dekket rantona i, janah enggo 

tutus ukurna, selloh ngo nibakinna i mula 
tahan ia menggongken bagidi. 

38 Asa, selloh ngo mula kabin jelma idi, 
tapi sellohen dèng ngo mula oda kabin. 

39 Sada kalak daberru sienggo sijahè 
kennah jejap mi sinibalèna ngo ia sidekkah 
nggelluh sinibalèna i, tapi enggo kessa 
matè sinibalèna idi, ndorok ngo sijahè 
nola daberru i dekket lemmo atèna; asal 
mo ibagasen perjejapen Kristen. 

40 Nemmuken sennangen ngo ia oda 
nèngè sijahè; ningku ngo i, tapi dok 
atèngku lot ngo ibagasen aku Tendi 
Dèbata memeddahi aku. 

I Bagèndari terrèngèt pangaan sienggo 
8 ipèlèken mi sembahen, tuhu ngo bagè 
pendokken dèba, "Karinana kita enggo 
pandè." Kepandèen memmaing gabè 
tunggang, tapi ukum kelleng, imo lako 
pesellohken. 

2Barang isè merdokatè enggo mbuè 
nibettohna, situhunna oda lot dèng 
mabges pemettohna. 

3 Tapi kalak simengkekelengi Dèbata 
mertuhu-tuhu, ia ngo itandai Dèbata. 

4 Asa ukum terrèngèt sipangaan sienggo 
ipèlèken mi sembahen, bettoh kènè mo 
ukum sembahen oda ngo lot. Sibettoh ma 

ngo pellin sada ngo kessa Dèbata; oda lot 
laènkenna i. 

> Tuhu mbuè ngo matcamna idokken 
dèba: dèbata bak tuhan silot i langit 
dekket i babo tanoh èn. 

STapi ukum banta, pellin sada ngo 
Dèbata. la ngo Bapa simenghanaken 
sagumanna silot, gabè lako milikna ngo 
kita nggelluh; sada ma ngo kessa Tuhan 
imo Tuhan Jesus Kristus. Merkitè la ngo 
ihanaken sagumanna sSilot, janah kumarna 
la ngo asa nggelluh kita. 

7 Tapi oda karinana jelma memettoh 
idi. Kerna jelma siarnia mbuè dèng ngo 
menembah sembahen. Jadi kerna naidi 
soh mi bagèndari iakap kalak salah ia 
mula ipangan pangaan sienggo ipèlèken 
mi sembahen; ai tuhu ngo katèna lot 
sembahen i, kerna madèng ntegguh 
kepercayanna. 

8Nemmuken oda ngo pangaan i 
memmaingken muat ncelketna kita bai 
Dèbata. Ai mula pè sipangan pangaan idi, 
oda mènter soh mikè kita, janah mula 
oda pè sipangan pangaan i oda lot kadè 
roginta isidi. 

Tapi mermanat mo! Ulang gabè 
merdosa kalak kemmulihken bèbas kita 

mengulaken barang kadè, ai makdèng 
ntegguh kepercayanna. 

10 Umpamana, iidah dèba mo kènè 
sienggo ntegguh kepercayanna kundul 
mangan i bages pemèlèen sembahen, 
otang gabè pang nola mo kalak sikurang 
ntegguh kepercayanna i kipangan 
pangaan sienggo icibalken bai sembahen? 

11 Gabè laling mo kalak sikurang ntegguh 
kepercayanna idi. Keppèken ia pè engket 
ngo ikepkep ibas permatè Kristus i. 

12 Jadi mula ibakin kono kesalahen 
sibagidi taba dengan Kristen sidèbanna 
memmaingken guga kepercayanna 
sikurang ntegguh idi, merdosa ngo kono 
taba Kristus. 

13 Kernanai, mula merdosa denganku 
kumarnaken pangaan, lotiin oda kupangan 
nèngè pangaan idi soh seggen, ulang 
kumarnaken i merdosa denganku 
kemmulihken aku. 

l Otang rasul ngo aku? Otang kalak 
bèbas ngo aku? Otang enggo nung 
kuidah Jesus Tuhanta idi? Otang kènè ngo 

hasil sikuula lako bai Tuhan? 

“Mula pè kalak sidèban oda idokken 
rasul aku nina, tapi ukum kènè, rasul ngo 
aku bai ndènè. Ai kènè ngo gabè bukti 

kerna enggo gabè kalak Kristen kènè 
kumarnaken kerasulenku. 

3 Mula lot kalak mennoal tersèngèt aku 
bagèen ngo pengaloingku; 

“Otang lot ngo kuasangku mangan bak 
mènum arap ulanku? 

> Otang lot ngo kuasangku merembah 
sada partua ibages Kristen mi perdalanen, 
bagè nibakin anggi ni Tuhan Jesus bak 
rasul-rasul sidèbanna i bang si Petrus pè? 

6 Barang pellin si Barnabas dekket aku 
sambing mo kessa kennah mencariken 
pangaan nami sendiri? 

7 Oda lot soridadu siso mergaji! Oda 
lot perumauma simennuan anggur i 
pekkenna siso kipangan buah anggur arap 
pekkenna i nai. Oda lot permakan siso 
mengènum susu pinakanna! 

8 Kudokken bagidi oda ngo kumarna 
kecemmalen simasa bai jelma, tapi ibas 
Bibèl pè tersurat ngo 

3 imo Bukku si Musa, "Ulang ikontam 
muncung kerbo tikanna mengerrik pagè 
kerbo idi." Otang oda ngo kerbo i isarihken 
Dèbata? 

10 Otang banta ngo kata i? I ngo tuhu, 
tersurat pè idi lako banta ngo. Kerna 

simengula i juma dekket simengerrik 
patut menjalo dèba arap siniulana i nai. 

11 Enggo mo kusuan kami bennih 
pertendiin mi bagasen atè-atè ndènè. Jadi 
mula kuperrani kami bai ndènè nai siperlu 
mi daging, mberratsu ngo pemmaing 
nami idi? 

12 Mula kalak sidèban dapetten bai ndènè 
nai, makinsa nola mo kami? Tapi makdèng 
nung kuasangken i. Lotiin ngo kugongken 
kami mencariken keperluun daging èn, 
asa ulang gabè penghalang pesarken 
Sukuten Kelluahen terrèngèt Kristus i. 

13 Otang ibettoh kènè ngo mula mengula 
kalak i Bages Dèbata patut menjalo 
pangaan ia arap Bages Dèbata nai? Bagidi 
ma ngo simengulaken ulaan memèlè 
Dèbata i langgaten, patut terrolih ia ibas 
nipèlèken idi nai? 

'4Jadi bagi ngo iaturken Tuhan i, barang 
isè memmagahken Sukuten Kelluahen 
i, kennah merrolih kenggelluhen 
perdagingen ibas ulanna idi nai. 

13 Tapi sada poda nung dèng kupakkè 
ibas kuasa idi nai. Janah kubakin pè 
suratku èn, oda ngo asa roh bangku bagidi 
bagèndari. Lotiin mo aku matè ulang pada 
iorui kesurungenki. 

16 Kerna mula kuulaken ulaan Sukuten 
Kelluahen bai Dèbata nai, oda gabè 
gegah aku, ai perèntah ngo i bangku lako 
mengulaken i. Merjaya ngo aku mula mak 
kubagahken Sukuten Kelluahen idi! 

17 Mula kuulaken ulaan i kerna ibas 
kedirinku nai, ndorok ngo kuharapken 
upah i sidi nai. Tapi kubagahken pè 
Sukuten Kelluahen idi kumarna kewajiben 
ngo. Dèbata ngo mengampèken ulaan 
kewajiben i asa kuulaken. 

18 Asa, kadè ngo upahku? Èn ngo: 
Ndorok ngo aku memmagahken Sukuten 
Kelluahen idi, oda pella lot rogi barang 
isè merrèken belanjangku, kerna oda uè 
aku menuntut hakku, bagè sada kalak 
simemagahken Sukuten Kelluahen idi. 

19 Tukasi pè oda hamba aku, tapi kubakin 
ngo diringku gabè hamba bai karinana 
kalak, asa ndorok muat nterremna kalak 
kuarahken mendahi Kristus. 

20 Ai dosken kalak Jahudi ngo aku 
tupung mendahi kalak Jahudi, asa katerra 
pè ndorok kuarahken kalak Jahudi 
taba Kristus. Dosken kalak simenguèi 
pati-patiin Dèbata arap si Musa ngo 
aku rebbakken kalak idi, asa katerra pè 
kuarahken kalak i mendahi Kristus. 

2! Taba kalak siso Jahudi, gabè dosken 
siso Jahudi ngo aku, siso ibagasen 
pati-patiin idi, asa kuarahken kalak idi 
mendahi Kristus, tapi oda ngo mak kuuèi 
pati-patiin Dèbata; ai nigemgemmen 
pati-patiin Kristus i ngo aku. 

22 Taba kalak siso ntegguh 
merkepercayaen, gabè bagidi ma 
ngo aku, asa ndorok kuarahken kalak i 
mendahi Kristus. Gabè rembang ngo aku 
mi karinana jelma, asa merkitè-kitè bagidi 
ndorok kupaluah kalak idi giam dèba. 

23 Karinana idi kuulaken kumarna 
Sukuten Kelluahen bai Dèbata idi nai, asa 
giamken gabè persulang janah ipasu-pasu 
aku. 

24 Tentu ibettoh kènè ngo; mula lot 
merpatcu, karinana ngo lojang tapi sada 
kalak sambing ngo kessa menjalo hadiah. 
Kernanai empet kènè mo lojang, asa 
terolih hadiah kènè. 

25 Barang isè dekket mertanding, kennah 
lerem mo dirina ibas karinana, asa 
dapetten rudang singgèut salpun i ia. Tapi 
ukum kita lako mengerem dirinta, asa 
banta ngo rudang siso nggèut salpun idi. 

26 Kerna nai lot ngo tujuun sijalangenta i, 
oda bagè menènju angin perjuapenku. 

27 Kujerra ngo diringku janah 
kupetunduk, asa ulang pellin kalak 
sidèban kujamitai, keppèken diringku 
gabè itulak. 

] 0 IKènè alè dengan, naing mo 

tangkas bettohen ndènè katèngku 
simasa bai empungta arnia sinderrang 
mengèkutken si Musa. Karinana ngo 
nemmuken kalak idi ilènggemmi hembun 
janah njuah-njuah lako merlantes Laut 
Mbara i. 

2Lako mengèkutken si Musa, iperridi ngo 
kalak i karinana ibagasen hembun dekket 
mi tengah laut. 

3Janah dos ngo pangaan pertendiin 
ipangan kalak idi, 

“janah dos ma ngo ènumen pertendiin 
ilènum kalak i karinana, ai rebbak mènum 
ngo kalak idi i delleng batu pertendiin 
simendengani kalak i; Kristus ngo delleng 
batu idi. 

> Tukasi pè bagi, buèen ngo kalak i oda 
ikellemmoken Dèbata, kerna nai ngo asa 
gabè radas janah mersara-sara bangkèna 
i padang gurun. 

SKarinana idi mahan codiin penjerraan 
mo banta, asa ulang cubellekken kita 

mengulaken jahat bagè ulah-ulah ni kalak 
idi. 

7Janah ma, asa ulang kita menembah 
sembahen, bagè nibaingken dèba ibas 
kalak idi nai. Asa tersurat ma ngo ibas 
Bibèl, "Kundul ngo kalak i mangan mènum, 
nai kèkè nola mo tumataki menembah 
gana-gana." 

8 Ulang mo kita luhlah bagè dèba kalak 
i mengulaken luhlah, gabè radas kalak i 
duapuluh tellu ribu kalak sidarinkenna i. 

3 Ulang siunjuni Tuhan i, bagè dèba kalak 
i mengunjuni tikala i, gabè mermatèen 
dèba kalak i itebbi nipè darih. 

10 Ulang mo kita ngutnguten, bagè dèba 
kalak i singutnguten di, gabè ibunuh 
Malaèkat Kemmatèen idi kalak i. 

11 Codiin ngo karina simasa bai kalak idi 
i, janah gabè lumba-lumba banta ngo i 
asa isuratken; ai enggo makin njolmit kita 
mi ajal dunia èn. 

12 Èn pè, barang isè dokatèna enggo 
ntegguh ia cènder, mermanat mo ia asa 
ulang ndabuh. 

13 Ai nasa pengojiin sinirasaken ndènè, 
pellin pengojiin biasa ngo i bai jelma. 
Tapi kettoken ngo Dèbata, ai oda ipaduè 
kènè ioji lebbih daripada gegoh ndènè. 

Sinderrang sempa taba kènè pengojiin i, 
mènter iurupi ngo kènè asa tergongken 
kènè. 

14 Kernana i alè dengan sinikekellengen! 
Kecegoken kènè mo mersembah taba 
gana-gana bak bègu. 

1> Mengerrana aku taba kènè bagè cara 
taba kalak jelma bijak. Timbangi kènè mo 
katangku i. 

16 Sinderrang kita mènum anggur 
ibas caban pasu-pasu idi nai, merkitè 
mendokken mejalo metangkup taba 
Dèbata, otang menuduhken kesadanta 
dekket Kristus mi bagasen kemmatèenna 
i ngo idi? Janah sinderrang sipella-pella 
roti i janah rebbak kipangan, otang 
mennuduhken kesadanta mi badan Kristus 
idi ngo i? 

17 Kumarna sada ngo roti, janah karina 
ngo kita kipangan i roti sisada i nai, jadi 
kita sinterrem èn gabè sada badan ngo 
karinana. 

18 Perdatèken kènè mo kalak Jahudi. 
Kalak i sikipangan pangaan sinipèlèken 
i babo langgaten pemèlèen. Gabè sada 
ngo kalak i dekket langgaten bekkas 
pencibalen pèlèen i. 

19 Kadè tujuan ranangku ènda? Oda 
lot kadè lapaten sembahen barang pè 
pangaan sinipèlèken bai sembahen i. 

20 Oda lot tujuun nipèlèkenna i bai 
Dèbata, laènken mi sembahen ngo. Jadi 
oda lemmo atèngku mersaor kènè dekket 
tendi jahat. 

21 Oda ndorok rebbak iènum kènè arap 
perrènumen Tuhan i nai bak i perrènumen 
tendi jahat i nai! Ulang mangan kènè i 
langgaten Tuhan, mangan ma i langgaten 
tendi jahat! 

22 Barang gabè njais mo kita taba Tuhan? 
Barang gegohen ngo kita dok atènta asa 
Tuhan? 

23 Nina dèba jelma, "Ndorok ngo kita 
karina memahan barang kadè sambing 
dok atèna." Tuhu ngo i, tapi oda karina 
sinibahanken idi merguna. "Ndorok ngo 
sibakin barang kadè sambing dok atènta," 
-- tapi oda karinana idi pesellohken 
nggelluhta. 

24 Ulang mo lot barang isè 
mengkerencetken siperlu bana sambing, 
tapi gennep mo mengkerencetken siperlu 
bai sidèban. 

25 Ndorok ngo ipangan kènè barang gulè 
kadè sambing idèa dèba ipajek gulè. Ulang 

pella risiki kènè mula pè lot sèk ibagasen 
ukur ndènè. 

26 Kerna tersurat ngo ibas Bibèl, "Tuhan 
i ngo sidasa dunia èn bak sagumanna 
pengisina pè." 

27 Mula idilo siso Kristen kènè mangan 
janah iuèi kènè dilo-dilo idi, pangan kènè 
mo barang kadè pè ihidangken bai ndènè, 
ulang pella risiki kènè barang i dikè nai 
pangaan idi, tah bakunè sèk atè ndènè. 

28 Tapi mula lot mendokken bai ndènè, 
"Sienggo ipèlèken ngo pangaan ènda mi 
sembahen," ulang pangan kènè idi, kerna 
mennarihken kepentingen kalak idi dekket 
bagi ma sèk atè ndènè. 

22 Tapi oda ngo kerna sèk ukurmu 
sikudokken, tapi sèk ukur ni kalak idi 
ngo. Tah bakunè lot mengkuso, "Kasa 
nola gabè ibatasi gerrek atè ndèba 
kebèbasenku? 

30 Ai mula kupangan pangaan janah 
lebbèen kudokken mejalo metangkup 
taba Dèbata, kasa mo pella irèhèi dèba 
aku kipangan idi, ai enggo mo kudokken 
mejalo metangkup taba Dèbata?" 

3! Èn pè, barang kadè pè ulaan ndènè -- 
mangan barang mènum pè kènè — bakin 
kènè mo i karina pesangapken Dèbata. 

32 Ulang mo bakin kènè pertuktuken 
memmaingken merdosa kalak, tah Jahudi 
pè i barang siso Jahudi, barang i kuria ni 
Dèbata. 

33 Bagè aku mo kènè. Kuuasahaken 
ngo asa lolo kalak karina merkitè-kitè 
pemmahanku, janah oda kubaing 
merpengait. Asa merkitè bagidi, ndorok 
maluah kalak idi karina. 

] ] ' Aku mo codi kènè, bagè aku 

mencodi Kristus i! 

2Kupoji ngo kènè, kumarna dak tong 
ièngèt kènè aku janah dak ijèmak kènè 
ngo peddah sikuberrèken idi bai ndènè. 

3 Tapi naing ngo bettohen ndènè dok 
atèngku imo: Kristus ngo ekuten karina 
anak laki, janah sinibalèna ngo ekuten 
sinibages; nai Dèbata ngo ukum ekuten 
Kristus. 

4 Barang isè daholi mertangkuluk tikan 
mersodip, barang merjamita, mengelèai 
Kristus ngo ia. 

> Tapi mula daberru oda mersaong tikan 
mersodip barang merjamita, mengelèai 
sinibalèna ngo ia, ai sinibalèna i ngo 
takalna. Tosè ngo i bagè sienggo icukur 
takal daberru i. 

6 Ai mula oda uè mersaong daberru, lotiin 
mo igonting bukna i. Tapi mula igonting 
barang icukkur buk daberru i, gabè kinilèa 
ngo i bana, kerna nai mersaong mo ia. 

7 Ukum daholi oda pella perlu 
mertangkuluk, ai codi mi rupa dekket 
kehejiin Dèbata ngo ia, tapi ukum daberru, 
imo mennuduhken kesangapen daholi, 

Sai oda ngo ihanaken daholi i tarap 
daberru nai, tapi daberru i ngo ihanaken 
arap anak laki nai. 

Janah oda ngo itempa anak laki i 
kumarna keperluun daberru, tapi daberru 
itempa barang ihanaken mahan keperluun 
mi anak laki. 

10 Kerna nai, lako pesennangken ukur 
malaèkat patut mo mersaong daberru 
idi, ai pertandaan ngo i memmagahken 
tunduk ia bai sinibalèna. 

II Tukasi pè bagidi, ukum kita sibagè 
kalak Kristen, oda lot anak laki kum oda 
lot daberru, janah oda ngo lot daberru idi 
mula oda lot anak laki. 

12 Ai tukasi pè daberru i mulana i itempa 
arap anak laki, tapi enggo kessa i, tubuh 
arap daberru nai nola ngo anak laki; janah 
karinana idi bai Dèbata nai ngo rohna. 

13 Timbangi kènè mo lebbè; selloh ngo 
barang oda sada kalak daberru mersodip 
mi Dèbata oda pella mersaong? 

'4Ibas bakkonta kin pè enggo mo 
ipeddahken Dèbata, mula nggeddang buk 
daholi, kurang selloh ngo janah oda patut. 

13 Tapi ukum daberru, mengkerohken 
pemmojiin ngo bana mula nggeddang 
bukna. 

16 Tapi tah lot kalak menduhuli kami 
terrèngèt idi, pellin èn ngo kudokken 
bana: Kami sendiri dekket karina Kuria i 
bagidi ngo kecemmalen nami, laènken i 
oda lot nè. 

17 Ukum sinaing kudokken bagèndari 
nola, oda nèngè kupoji kènè, kerna lot oda 
kukellemmoken, imo: Oda mengkerohken 
merandal perpulungen ndènè, tapi mi 
simerroha ngo. 

18 Ai perlebbè kudengkoh berritana, 
merpihak-pihak kènè tikan merpulung i 
Kuria. Tuhu ngo sendan i. 

19 Nemmuken mak terjua kennah tubuh 
ngo bai ndènè perselisihen, asa taridah 
isè ngo tuhu-tuhu Kristen. 

20 Tapi tikan merpulung kènè oda 
ngo tandaan bagè kipangan hidangen 
Perpadanen Tuhan. 

2! Kerna tikan merpulung i kènè, 
mersibuat lahna ngo, gabè lot dèba oda 
kennaan barang kadè, keppèken dèba 
sampè mabuk. 

22 Kasa nola bagidi? Otang lot ngo bages 
ndènè bekkas mangan dekket mènum? 
Barang tah pis ngo mata ndènè midah 
Kuria Dèbata, dekket asa pemmèlaken 
kalak sincor; bakunè mo ndia ningku 
taba kènè? Kupoji mo kènè? Oda! Barang 
bakunè pè oda kupoji kènè! 

23 Ai bai Tuhan nai ngo kujalo sikuajarken 
bai ndènè imo: | berngin tikan terselbuh 
Jesus Tuhanta i, ibuat mo roti, 

24 enggo kessa idokken mejalo 
metangkup taba Dèbata, ipenggelli 
mo roti i dekket tanganNa, nai nina 
mo, "DagingKu ngo èn siniberrèken 
mengkepkep kènè. Bakin kènè mo bagi 
lako mernèngèt Aku." 

2> Bagidi ma ngo tikan mènum anggur i 
kessa pul mangan, ibuat mo perrènumen i 
ninganna idokken, "Padan sirembaru ngo 
èn, isahken merkitè darohKu. Baing kènè 
mo bagidi lako mernèngèt Aku gennep 
iènum kènè anggur i." 

26 Ai gennep ipangan kènè roti 
janah iènum kènè anggur sibagèen, 

mennukutken permatè Tuhan i ngo kènè, 
soh mi lebbè balik nola la. 

27 Kerna nai, barang isè kipangan roti 
Tuhan idi barang mengènum anggur 
Tuhan i dekket cara siso patut, merdosa 
ngo ia mi daging dekket daroh Tuhan i. 

28 Jadi kennah lebbèen mo itimbangi 
dirina, baru pè asa ipangan roti i dekket 
tènum anggur i. 

22 Ai barang isè kipangan roti i dekket 
mengènum anggur i, keppèken oda 
ihumulken bahasa daging bak daroh 
Tuhan i ngo idi, gabè mengaitken hukum 
Dèbata mi dirina ngo ia, mula ipangan 
janah iènum. 

30 Kumarna naidi ngo asa nterrem kènè 
sakiten dekket ndotè; lot dèba matè. 

31 Tapi mula lebbèen siperrèso dirinta, 
oda ngo ihukum Dèbata kita. 

32 Mula salah keppè kita nina Dèbata, 
Iligas mo kita, asa ulang pella ihukum nè 
kita rebbak dekket dunia ènda. 

33 Kumarna i alè dengan, mula pulung 
kènè lako kipangan hidangen Tuhan, 
kennah mersipèmaan mo kènè. 

34 Mula tah lot mellèhè, lebbè mangan mo 
la ibagesna asa ulang gabè mengalengi 
hukum ni Dèbata kènè i perpulungen idi. 

Ukum terrèngèt sidèbanna, lebbè roh pè 
aku asa kubagahken bai ndènè. 

] 2 I Bagèndari alè dengan terrèngèt 

sibasa-basa niberrèken Tendi 
Dèbata. Dok atèngku naing mo ntangkas 
bettohen ndènè terrèngèt idi. 

2 Èngèt kènè mo lebbè sinderrang 
madèng itandai kènè Tuhan, bagè 
siterteggu janah terrabin ngo kènè lako 
mengèkutken gana-gana sipekkak idi. 

3Jadi kubagahken mo bai ndènè ukum 
kalak sienggo idengani Tendi Dèbata oda 
nggèut ia mendokken, "Ituras mo Jesus 
i!" Nai ukum kalak siso idengani Tendi 
Dèbata, oda ma ngo uè mendokken, "Jesus 
ngo Tuhan!" 

“Mermatcam bagè ngo sibasa-basa 
bai Tendi Dèbata nai, tapi karinana ngo 
iberrèken Tendi sisada idi. 

?Mermatcam bagè ngo ulaan mengkebasi 
Tuhan idi i Kuria, tapi sada ngo Tuhan. 

6 Mermatcam bagè ngo mengulaken 
ulaan Tuhan i, tapi sada ngo Dèbata 
simemerèken gegoh lako mengulaken idi. 

? Tapi lako menumpaki kita ngo mengula 
Tendi Dèbata mi gennep-gennep kita. 

8 Bai sisada iberrèken ngo merkitè Tendi 
i mpantas mengerana. Taba sisada nai, 

iberrèken Tendi sisada i ngo perbinettohen 
lako peterrangken terrèngèt Dèbata. 

9 Bai sisada nola, iberrè Tendi sisada 
i ngo kepercayaen, nai taba sidèbanna 
ma iberrèken Tendi i ngo kuasa lako 
pemmalumken. 

!9 Taba sisada, iberrèken kuasa lako 
memmakin tanda kellengangen janah 
taba sisada nola ma iberrèken alamat 
lako magahken hendak Dèbata. Taba 
sidèban nola iberrèken ngo penandaiin tah 
siapai bai Tendi Dèbata nai, janah siapai 
oda bai Tendi Dèbata nai. Lot ma ngo 
iberrèken mengkataken merbagè-bagè 
kata sidèban, janah lot ma iberrèken 
perbinettohen lako petterangken kata 
sidèban i. 

11 Tapi karinana idi iberrèken merkitè- 
kitè Tendi sisada i, ai pellaèn-laen ngo 
pemmèrrèkenna mi gennep jelma merguru 
mi lemmo atè Tendi idi. 

12 Terpecodi ngo Kristus idi bagè cara 
badan jelma. Sada ngo badan i, tapi mbuè 
ngo sendihina. Tapi barang bakunè pè 
buèna sendihi idi, iterdun ngo ia gabè 
sada badan. 

13 Bagi ma ngo kita karina, barang kalak 
Jahudi pè i, barang siso kalak Jahudi, tah 

hamba pè i, barang siso hamba; karinana 
ngo kita iperridi Tendi sisada i, asa gabè 
sada badan kita mi Kristus i. Janah iiani 
Tendi sisada i ngo kita karinana. 

14 Ai badan i pè oda ngo ia pellin 
sada sendihi sambing, tapi mbuè ngo 
sendihina. 

13 Umpamana tah idokken nèhè, "Kerna 
oda tangan aku, jadi oda ikira masuk 
badan aku," oda ngo tuhu mak terkira ia 
masuk badan. 

l6Janah mula idokken coping, "Kerna 
oda mata aku, jadi oda ikira aku masuk 
badan." Oda ngo tuhu mak terkira coping 
masuk badan. 

17 Mula pellin mata kin karinana 
badan i, bakunè mo badan idi ndorok 
mendengkoh? Barang mula coping 
karinana badan i, bakunè mo ndorok 
merpenganggoh? 

18 Tapi siidah ngo iatur Dèbata karinana 
perbakkasen sendihi badan i mengèkutken 
lemmo atè Dèbata. 

19Ukum sada sendihi kin ngo kessa 
daging i, apai mo siterdokken simergerar 
badan? 

20 Asa mula pè mbuè sendihi, sada ngo 
badan. 

2! Kerna nai oda terdokken mata taba 
tangan, "Oda man kadèngku kono!" 
barang takal taba nèhè, "Oda man 
kadèngku kono!" 

22 Tapi soh mo tupèh perluna sendihi 
daging i tukasi pè bagè kurang hargana 
dokatè; 

23 Balikna nola ngo tupèh, ai sendihi 
simerlèa dokatè, keppèken terlebbih ngo 
penghargainta bana. Sendihi singgodona 
dokatè, idi nola ngo sisarihken lebbèen. 

24 Sendihi simerandalna idahen, gabè 
oda nèngè perlu nisarihken. Enggo mo 
ipettemmu Dèbata badanta i, janah 
mersangapen ngo ibakin sendihi simerlèa 
l. 

25 Asa merkitè bagidi, oda merselisih 
nèngè badan i samahsa, ai enggo 
mersièngèt ulanna gennep sendihi idi. 

26 Janah mula ncio iakap sisada, rebbak 
mengakapken ncio ngo karinana sendihi 
idi. Mula sada sendihi ipoji, rebbak 
mersampang atè ngo karinana sendihi i. 

27 Karinana kènè rebbak gabè badan 
Kristus ngo, tapi samah-samanh sendihi 
ngo kènè ibas badan i. 

28 Bagidi ma ngo ibas Kuria pè. Enggo 
itentuken Dèbata ulaan mi gennep jelma; 

perlebbè rasul-rasul peduaken nabi-nabi; 
petelluken pengajari barang guru, nai 
menjalo kuasa memmaing kellengangen, 
menjalo kuasa pemmalumken, barang 
tah mengurupi sidèban, barang lako 
pemimpin, barang tah mengerranaken 
ibas kata sidèban. 

22 Oda ngo karinana kalak idi rasul, 
barang nabi, barang guru. Oda ngo 
karinana menjalo kuasa memmaing 
kellengangen, 

30 barang lako pejuahken sicioon, barang 
lako mengerrana ibas kata sidèban, 
barang peterrangken kata sidèban idi. 

31 Kerna nai tulusi kènè mo sibasa-basa 
simehamatna! Nai kubagahken nola mo 
bai ndènè simendèna kalohoon. 

] 3 I Mula pè ndorok aku mengerrana 

merkitè perkataan-perkataan jelma. 
Lebbih isidi nai dèng ngo tupèh, imo 
merkitè malaèkat, mula oda perkelleng 
atè aku, dosken sora nggang sambing ngo 
sikuruapken i oda lot lapatenna. 

“Mula pè perralamat aku, ndorok 
kubagahken kediriin Dèbata janah 
kubettoh perbinettohen simbages- 
mbagesna, janah mula pè perkepercayaen 
kaloon aku, ndorok terlompat aku delleng, 

tapi oda kukekelengi sidèban, dosken siso 
mada ngo aku. 

3 Mula pè kubasa-basaken karina 
hartangku mi kalak sincoor, janah 
kuberrèken diringku itutung, ukum 
oda ngkelleng atèngku midah sidèban, 
karinana idi oda lot lapatenna. 

4 Bujur merrukur ngo ngkelleng atè i 
janah sobar. Oda sèk atè oda terruluk, oda 
durakah, janah oda uè gegah. 

> Merradat kalohoon ngo kelleng atè 
i, oda nahaka, oda uè punguren, oda 
ijujur-jujur kessalahen kaltuna bana, 

6 oda tuju iakap midah siso adil, tapi 
sampang atèna midah kesèntengen. 

7 Ngkelleng atè idi tahan menggong 
simermatcam bagèna, janah percaya ngo 
ia mi sisellohna taba gennep jelma; oda 
pennah kundur pengharapenna, janah 
sobar memmèma barang kadè sambing. 

8 Oda uè salpun ngkelleng atè i. Ukum 
perralamat simemagahken berrita Tuhan, 
i sada tikki kerri ngo sisukutkenenna. 
Kepandèen mengeranaken ibas kata 
sidèban idi pè mentadi ngo, bang 
perbinettohen i karinana pè oda nèngè 
iperluken. 

23 Ai merdèba-dèba dèng ngo ukum 
perbinettohenta dekket pennukutkenta 
terrèngèt hendak Dèbata. 

10 Luas roh kessa sondel kinimerandal i, 
mentadi mo simerdèba-dèba idi. 

11 Sidekkah anak-anak dèng aku 
meddanak pekkerrananku, meddanak 
ngo bang pemikirenku bak perukurenku 
pè. Tapi enggo kessa mbelgah aku, 
kupatakken ngo pekkilakongku meddanak 
idi. 

12 Ukum siidah bagèndari, dosken 
lèndung mehèjem ibas cermin dèng 
ngo idi. Tapi seggen, ntangkas mo 
siidah hadep abè. Merdèba-dèba dèng 
ngo kubettoh ukum bagèndari, tapi 
ukum seggen ntangkas mo kubettoh 
janah kutandai, tosè bagè pemettoh bak 
penandai Dèbata bangku. 

13 Nai tellu nai ngo kessa hot, imo 
kepercayaen, pengharapen dekket 
kelleng. Tapi kelleng i ngo simbelgahna. 
] 4 l Dak mo usahaken kènè 

mengkekelengi sidèban. Keperluken 
kènè mo sibasa-basa niberrèken Dèbata, 
imo magahken taki bak hendak Dèbata 
bai jelma. 

2 Ai ukum kepandèen merkata sidèban, 
oda ngo jelma nipermongkamina; tapi 
mengerrana mi Dèbata ngo, oda lot 
jelma mengantusi siniruapkenna, ai Tendi 
Dèbata ngo makin asa iruapken kata i, 
pellin Dèbata ngo kessa memettohsa. 

3 Tapi ukum kalak simenjamitaken kata 
Dèbata, pesakatkensa taba jelma; lako 
petegguhken, pehèdu-hèduken dekket 
peloloken ukur. 

4Ukum kalak simengerana ibas kata 
sidèban dirina ngo nipetteguhna, tapi 
ukum kalak simenjamitaken kata Dèbata, 
Kuria i ngo nipelliasna. 

> Sampang ngo atèngku mula karina 
kènè mengerrana ibas kata sidèban, 
tapi simerandalna kaloon imo 
menjamitaken hendak Dèbata bai 
jelma, ai merkessurungen ngo kalak 
simenjamitaken hendak Dèbata ulang 
pada kalak perkata sidèban. Laèn mo mula 
ndorok ia petterangken niruapkenna kata 
sidèban i, asa iantusi karina kuria i. 

6 Umpamana mula roh aku mendahi kènè, 
janah mengerrana aku ibas kata sidèban, 
kadè mo gunana idi bai ndènè? Cituk poda 
lot gunana! Laèn mo mula kubagahken 
terrèngèt alamat bai Dèbata nai, barang 

kupetterrang terrèngèt Dèbata, barang 
kupessakat sukuten bai Dèbata nai, 
barang mengajari aku. 

“ Codinna, goci barang oning-oning 
ndorok mersora tukasi pè pè oda 
merkessah, ukum oda ngo ranggut sorana 
idi, bakunè mo ndorok nibettoh lagu kadè 
sinibaingna i? 

8 Barang pè sarunè umpamana isempul 
bagidi sambing, mènter lot nola mo kalak 
kebbas lako geraha? 

Bagi ma mo mula mengerrana kènè ibas 
kata sidèban. Ukum oda ngo ntangkas 
iruapken, isè poda mengantusi sinidokken 
ndènè i. Nai bagè angin menempul 
sambing mo rana ndènè i. 

10 Mermatcam bagè ngo perkataan i 
dunia èn, tapi karinana ngo kata i lot 
lapatenna. 

11 Mula oda kuantusi rana niruapken 
dèba, otang dosken kalak sidèban ngo ia 
bangku, bagi ma mo aku merradepkensa. 

12 Asa kènè pè alè dengan, kubettoh perlu 
ngo bai ndènè sibasa-basa bagidi bai 
Tuhan nai. Tapi siperluna kalohoon bakin 
kènè mo sibasa-basa i lako mengurupi 
pehèdu-hèduken kuria asa maju. 

13 Kumarna naidi ipidoken simengerana 
ibas kata sidèban i mo taba Dèbata, 
asa iberrèken bana perbinettohen lako 
petterangken niruapkenna idi. 

14 Ai mula mersodip aku ibas kata 
sidèban, pellin tendingku ngo kessa 
mersodip, tapi ukum pennarihenku oda. 

1>Jadi bakunè mo? Bagèen mo kubakin: 
Mersodip ngo aku ibas tendingku janah 
mersodip ma ngo aku ibas pennarihenku. 
Merendè ngo aku ibas tendingku janah 
merendè ma ngo aku ibas dagingku. 

16 Ai mula idokken kènè mellias atè 
taba Dèbata ibagasen tendi sambing, 
keppè lot sidèban siso mengantusi kata 
sidèban nidokkenmu idi, bakunè mo ia 
mendokken, "Amèn lapatenna imo tuhu", 
mi sodip ndènè i kumarna oda iarti kadè 
nidokken ndènè i. 

17 Mula pè sodip melias atè ndènè i mi 
Tuhan selloh kalohoon, keppèken oda lot 
lapatenna sodipmu i bai kalak sidèban. 

18 Melias atè mo kudokken bai Dèbata, 
kerna pandèen aku mengerrana ibas kata 
sidèban asa kènè karina. 

19 Tapi tukasi pè bagidi, lotiin ngo 
kuruapken lima ngkebabah kata 
siniantusen jelma ibas pulungen 

mersembah taba Dèbata ulang pada 
serribu ngkebabah ibas kata sidèban 
siso iantusi jelma, asa merkitè bagidi 
kupeddahi jelma nterrem. 

20 Kènè alè dengan! Ulang mo kènè bagè 
perrukur anak-anak. Tapi ukum ibas 
kejahaten, bagè anak-anak mo kènè, 
janah bagè simbelgah mo kènè merrukur. 

21! Ai tersurat ngo ibas Bibèl bagèen, 
"Mengerrana ngo aku mi bangsa èn ibas 
kata sidèban, janah merkitè kalak sidèban 
mengerrana aku taba ummatKu; tukasi pè 
bagidi laju oda idengkohken ranangKu." 

22 Asa ukum sibasa-basa terrèngèt kata 
sidèban, mahan tanda kellengangen ngo i 
taba kalak siso percaya. Nai ukum sibasa- 
basa bai perralamat lako memmagahken 
hendak Dèbata mi jelma, imo pertanda 
kalak percaya, oda taba siso percaya. 

23 Kernana i mula tupung merpulung 
kuria i janah karinana sipulung i 
mengerrana ibas kata sidèban, keppè roh 
ma mo mi sidi kalak siso Kristen, tentu 
dokkenenna mo kènè gila karina! 

24 Tapi ukum karinana kènè 
mennukutken berrita bai Dèbata 
nai, janah roh mi pulungen kalak siso 
Kristen barang kalak sidèban pè, kumarna 

lantusi nidokken ndènè i, gabè peddah 
mo idi bana janah gabè itandai dosana. 

25 Gabè ntarar mo simboni silot i ukurna, 
nai gabè ipecerrep mo ukurna roh 
mersembah mi Dèbata, janah tuhu-tuhu 
mo ia percaya i tengah-tengah ndènè ngo 
enggo Dèbata. 

26 Jadi kadè ngo lapaten ni karina 
idi alè dengan? Mula merpulung kènè 
lako mersembah taba Tuhan: lot 
simerendè, lot merjamita, lot mengajari, 
lot memmagahken barang kadè bai 
Dèbata nai, lot mengerrana ibas kata 
sidèban, janah lot ma petterangken kata 
sidèban idi. Tapi karinana idi kennah lako 
mengajari dekket pessellohken kuria idi 
no. 

27 Mula lot mengerrana ibas kata sidèban, 
bias mo mengerrana dua barang tellu 
kalak peganci-ganci, janah kennah lot 
mo kalak petterangken kata sinidokken 
simengerana i. 

28 Tapi mula oda ngo lot petterangken, 
sip mo simengerrana ibas kata sidèban 
i. Pellin ibagasen ukurna sambing mo ia 
mengerrana taba Dèbata. 

29 Nai barang dua tellu kalak ma mo 
merjamita, sidèbankenna iradum-radumi 
mo jamita idi. 

30 Tapi mula roh berita bai Dèbata nai 
taba sada kalak sipulung i, kennah sip mo 
lebbè simerjamita i. 

3! Merkitè bagidi enggo karina kènè 
peganci merjamita, asa karina terrolih 
peddah janah makin mi percayana. 

32 Ai ndorok ngo iantak perjamita idi 
jamitana, siroh bai Tendi Dèbata nai. 

33 Oda ikellemmoken Dèbata siso 
merratur, kennah damè ngo. Ibas karinana 
Kuria, 

34 kennah nono ngo daberru tupung 
merpulung kènè. Oda selloh mula 
mendokken rana kalak idi; oda ndorok 
gabè huntuun ia, ai tersurat ngo ibas 
Bibèl: 

35 Mula tah lot naing ikuso kalak idi, 
sinibalèna mo ikuso ibages, ai subang ngo 
mula mendokken rana daberru i kuria. 

36 Ai bai ndènè nai ngo rohna kata 
Dèbata, barang tah kessakatenna ngo 
kènè? 

37 Tah bakunè lot mendokken i 
tengah-tengah ndènè nai, lot nina ijalo 
sibasa-basa mennukutken berrita bai 

Dèbata nai barang sibasa-basa bai Tendi 
Dèbata nai, memettoh mo ia: Perèntah 
Tuhan i ngo sikusurat ènda. 

38 Tapi mula lot oda terjalosa ènda, ulang 
parduliken kènè ia. 

39 Kerna nai alè dengan, keperluken kènè 
mo menjamitaken kata Dèbata, tapi ulang 
gerra kènè kalak simengerrana ibas kata 
sidèban. 

40 Tapi karinana i kennah merratur ngo 
dekket rèntem. 

] 5 I Bagèndari alè dengan ipergeddo 

ukurku, asa èngèt kènè karina 
Sukuten Kelluahen bai Dèbata nai 
sikusukutken bai ndènè tikala i, sienggo 
ijalo kènè janah danganen kepercayaen 
ndènè. 

2Mula lot kènè menjèmak Sukuten 
Kelluahen sikusukutken idi, maluah mo 
kènè; laèn mo mula pè percaya kènè, 
iulaken kènè oda pella merpikir. 

3 Karina sikupessoh bai ndènè i, sikujalo 
ma ngo i, bagè sitersurat ibas Bibèl: 
sikupessakat idi imo sienggo matè ngo 
Kristus kumarna dosanta; 

4sienggo Ikubur ngo ia, nai balik 
nggelluh nola i ari petelluken, rembang 
bagè sitersurat i. 

> Enggo ma ngo kubagahken bai ndènè: 
ipacidah Kristus sienggo balik nggelluh 
i ngo diriNa taba si Petrus, nai taba 
sisipuluh dua sisiin i. 

6 Nai ipacidah nola mo dirina taba lebbih 
lima ratus kalak, nggelluh dèng ngo buèen 
kalak idi bagèndari, dèba ngo enggo matè. 

7 Nai ipacidah nola mo dirina taba si 
Jakobus, nai taba karina sisiin i. 

8Tapi ipodi karinana idi, ipacidahken ma 
dirina taba aku, siterdokken bagè anak 
mabara tubuh siso tikkina! 

9 Ai aku mo rasul Tuhan sikètèkna, oda 
ngo nemmu aku patut idokken rasul, ai 
enggo sanga kuletlet kuria Dèbata. 

10 Tapi kemulihken masèh atè Dèbata 
ngo ndorok aku bagè sibagèndari; oda 
magosia pengampuni Dèbata bangku 
i, ai buèen ngo sikuulaken ulang pada 
iulaken karina rasul-rasul. Tapi oda ngo 
usahangku tupèh, karinana idi usaha 
Dèbata simermasèh atè bangku idi ngo, 
mengula rebbak dekket aku! 

11 Asa, barang bai isè nai ijalo kènè 
Sukuten Kelluahen i -- tah bangku nai 
barang pè bai sidèbankenna idi nai -- dos 
ngo i; siperluna imo sikubagahken kami 

idi imo Sukuten Kelluahen bai Dèbata nai, 
sinikepercayaen ndènè i. 

12 Sienggo kubagahken kami bai 
ndènè, imo enggo ipegelluh Kristus 
i, i kemmatèen nai. Kasa lot nola i 
tengah-tengah ndènè nai mendokken, 
oda ipegelluh ukum kalak sienggo matè 
mengolihi? 

13 Ukum tuhu ngo oda ipegelluh sienggo 
matè i mengolihi, merlapaten ngo i Kristus 
i pè oda balik nggelluh i kemmatèen nai, 

14 oda lot gunana kami merjamita janah 
oda lot gunana kènè percaya, ai oda lot 
danganen kepercayaen ndènè. 

15 Oda pellin idi tupèh. Kami pè terbukti 
mo perluap terrèngèt Dèbata, kerna 
kusukutken kami ngo Dèbata pegelluhken 
Kristus i simatè nai, keppèken oda, mula 
tuhu oda ipegelluh mengolihi sienggo 
matè i! 

16 Kerna mula oda ipegelluh mengolihi 
kalak sienggo matè i, Kristus pè oda 
ipegelluh mengolihi i kemmatèen nai. 

17 Asa ukum oda ngo tuhu ipegelluh 
Kristus, magosia ngo kepercayaen ndènè 
i; janah mago mo kènè ibagasen dosa 
ndènè. 

'8 Janah mago ma ngo bang kalak 
sienggo matè ibagasen Kristus i. 

19 Ukum pellin nggelluh i tanoh èn ngo 
kessa kita mengharap bai Kristus i, kita 
mo jelma simpersukna! 

20 Tapi enggo mo ipegelluh Kristus 
mengolihi i kemmatèen nai, janah imo 
mahan jaminenna, magahken balik 
nggelluh ngo kalak sienggo matè i. 

21 Ai bagè kemmatèen i, merkitè sada 
kalak ngo sempa mi dunia èn, bagi ma 
ngo balik nggelluh ibas simatè nai merkitè 
sada kalak ngo. 

22 Karina jelma matè kumarna ibagasen 
si Adam ngo; bagi ma ngo karina jelma 
ipegelluh ibagasen Kristus. 

23 Tapi gennep jelma ipegelluh merkitè 
gèrèrenna ngo: perlebbè Kristus, nai 
ipekiroh Kristus i mi dunia èn nola, 
gèrèren ni sienggo milik Kristus mo. 

24 Enggo kessa i, kiamat mo. Sinderrang 
bagidi ipetunduk Kristus mo kerajaen, 
kuasa dekket nasa kegegohen; nai 
ipesakat mo kuasaNa sibagè Raja taba 
Dèbata Bapa. 

25 Mengerajai mo Kristus soh mi 
ipetunduk Dèbata karinana musuhna mi 
terruh nèhèna. 

26 Ukum musuhna perpodi 
sipetundukenna, imo kemmatèen 
l. 

27 Ai tersurat ngo ibas Bibèl bagèen, 
"Karinana ngo ipetunduk Dèbata mi 
terruh nèhèNa." Merkitè idi ntangkas mo 
bettohen maksudna "karinana i", oda 
termasuk Dèbata simemmaing karinana 
situnduk mi Kristus. 

28 Tapi enggo kessa tunduk karinana idi 
mi terruh pemerèntahen Kristus, nai la 
sendiri sebagè Anak Dèbata, petundukken 
diriNa mi Dèbata sienggo memmaingken 
tunduk baNa. Jadi Dèbata mo memerèntah 
karinana. 

22 Mula oda ngo mengolihi ipegelluh 
kalak sienggo matè i, kasa pella jelma 
i iperridi bai kalak simatè? Man kadè 
pella kalak i mengulaken i? Mula oda 
ngo ipegelluh kalak sienggo matè, kadè 
gunana iperridi kalak silako matè? 

30 Janah man kadè nami mo kugongken 
kami mara gennep tèk? 

3! Kènè alè dengan! Gennep ari ngo 
kutahanken simpersuk kumarnaken 
lolongku, ai enggo percaya kènè mi 
Kristus Jesus Tuhanta i. 

32 Ukum kumarnaken cara kemmanusiaan 
sambing ngo, pella mo juhap aku mi 
binatang penjerngem i kuta Epesus, 
kadè gunana idi bangku? Ukum oda 
ngo ipegelluh nola kalak sienggo matè 
i, lotiin mo bagè pendokken umpama, 
“Mersennang-sennang mo kita, mangan 
mènum, kerna baremben matè ngo kita." 

33 Ulang kènè laling! Mula idengani kènè 
perjahat, gabè jahat ngo pengelako ndènè 
simendè kin pè. 

34 Satdar mo kènè bagèndari, janah ulang 
nèngè ulaken kènè dosa. Kemmemèla 
mbellen ngo idi, ai lot dèng ngo iantara 
kènè oda tuhu-tuhu menandai Dèbata. 

35 Tah bakunè lot mengkuso, "Bakunè 
ndia ipegelluh nola balik kalak sienggo 
matè i? Bakunè mo ndia perdagingen 
enggo kessa ipegelluh nola mengolihi?" 

36 Moto ngo ukum bagidi! Mula isuan 
bennih mi tanoh, oda ngo uè tubuh bennih 
i, kum oda lebbè matè! 

37 Asa mula tikan mardang kono -- 
otang oda ngo batang sinaing tubuh 
i iardangken kono — tah pè i bennih 
gandum barang bennih sidèbankenna i. 

38 Ai Dèbata sendiri merrèken mi bennih i 
tempaNa merguru mi lemmo atèna; janah 

pellaèn-laèn ngo ibakin Dèbata mi gennep 
suan-suanen idi. 

32 Oda ngo dos matcamna karina daging 
simerkessah, laèn ngo daging jelma, laèn 
ma ngo pinakan, laèn ma ngo daging 
manuk-manuk, laèn ma ngo mi ikan. 

40 Bagidi ma ngo dekket silot i langit 
bak i dunia èn. Si lot i langit mersiembah 
rupana janah ni dunia èn pè mersiembah 
matcamna. 

4! Laèn ngo sendang mataniari, laèn ngo 
sendang bulan, laèn ma ngo sendang 
bintang, mersiembah kinimendè cuhayana 
gennep. 

42 Codi bagi ma ngo seggen bang kalak 
sienggo matè i, sinaing nggelluh nola. 
Ukum badan idi i mo badan siso uè ncèda. 

43 Ukum badan sinitanem idi, badan 
merroha janah ndotè ngo idi, tapi enggo 
kessa ipegelluh nola ia gabè badan 
merandal janah mergegoh kalohoon idi. 

44 Sinderrang itanem badan idi, imo 
badan tanoh èn; tapi enggo kessa balik 
nggelluh, badan i mo niberrèken Tendi 
Dèbata. Ai mula lot badan tanoh èn; lot 
ma ngo badan bai Dèbata nai. 

4> Rembang bagè sitersurat ibas Bibèl, 
"Gabè kessah nggelluh ngo jelma perlebbè 

idi imo si Adam," tapi Tendi pegelluhken 
ngo ukum Adam perpodi i. 

46 Ukum siroh perlebbè imo daging 
rembaga i, nai pè asa badan pertendiin i. 

471 tanoh nai ngo ijadiken ukum Adam 
perlebbè i, tapi i sorga nai ngo Adam 
peduaken i. 

48 Ukum jelma ni dunia èn, tosè bagè 
Adam perlebbè idi ngo, ihanaken ibas 
tanoh nai, tapi ukum jelma ni sorga, tosè 
bagè ia siroh i sorga i nai ngo. 

49 Bagè kita sibagèndari, tosè bagidi ngo 
Adam sinitempa ibas tanoh nai, bagi ma 
mo kita seggen tosè mi sini sorga idi nai. 

50 Èn ngo sikudokken alè dengan, oda 
terbakin badan sinihanaken ibas badan 
bak daroh nai, gabè ginemgem i Kerajaen 
Dèbata, janah badan siuè matè i oda 
ndorok menettap idi. 

>l Peratè-atèken kènè mo rusia èn: Oda 
karina kita matè, tapi karina ngo kita 
mobah. 

22 Sintempu ngo masa i, ibagasen 
singkerjep mata; tikan mersora sarunè 
siperpodi kalohoon i mèter balik nggelluh 
mo kalak sienggo matè i gabè merdaging 
rimbaru janah menettap, janah karinana 
ngo kita mobah bakinenna. 

53 Asa ukum badanta siuè matè èn, 
kennah igancih dekket badan siso uè matè 
janah badanta simermula i tanoh èn nai 
kennah igancih dekket badan ni sorga i 
nai. 

>4 Ai mula badan siuè matè i enggo 
igancih dekket badan siso uè matè i, janah 
mula badan si ni tanoh èn enggo igancih 
dekket badan i sorga i nai, tikan bagidi mo 
saut nidokken surat Bibèl i, "Enggo talu 
kemmatèen, enggo dapet kemennangen!" 

>>"Alè kemmatèen, idikè 
kemennangenmi? Alè kemmatèen 
idikè serrenmi?" 

26 Dosa ngo serren kemmatèen, janah 
pati-patiin i ngo perkitèen dosa. 

>/ Tapi melias atè mo bai Dèbata, ai 
enggo iberrèken banta kemennangen i 
merkitè-kitè Jesus Kristus Tuhanta i. 

58 Èn pè alè dengan sinikekellengen, 
kennah hot mo kènè janah ulang 
mobah-obah. Makin ngkasah mo kènè 
mengulaken ulaan Tuhan i, ai ibettoh 
kènè ngo; oda magosia kelejaan ndènè 
ibagasen Tuhan i. 

] 6 I Terrèngèt riar sinaing itumpakken 

kènè mi dengan sipercaya taba 

Jesus Kristus, baing kènè mo bagè sienggo 
kudokken mi kuria Galatia. 

2Gennep ari minggu, naing mo pepulung 
kènè merguru mi sindorok bakinenna. 
Boniken mo lebbè i, asa ulang tikan roh 
aku isidi nola asa ipepulung. 

3 Roh kessa aku sikali èn, mèter sipasulak 
mo jelma kettoken atè ndènè lako 
mennaruhken riar idi merdengan surat, 
asa lembah mi Jerusalem. 

4Tapi mula narih toko ngo buèna, dekket 
pè aku laus mennaruhken riar i rebbak 
dekket kalak i. 

> Roh ngo aku mendahi kènè enggo kessa 
kubellus kuta Makedonia, kerna lot niatku 
naing merdalan arap kuta i. 

6 Dok atèngku tah sanga ngo aku tading 
rebbak kènè tikan mosim merngali. Nai pè 
asa dengani kènè aku lako mennerusken 
perdalanen mi kuta sidèban. 

7 Oda ngo naing singgah sambing aku. 
Mula ipadiat Tuhan i, sèkel ngo aku narih 
ndekkah rebbak dekket kènè. 

8 Ninganna i i Epesus ngo aku merrian 
soh mi ari Pentakosta. 

3 Ai mbuka ngo mbellang pèntu i Epesus 
janah mengkerohken mbuè; tukasi pè 
mbuè kalak mengalo. 

10 Mula roh si Timoteus, jalo kènè mo ia 
mendè, asa selloh iakap rebbak dekket 
kènè, ai bagè aku ngo ia, pengula ni 
Tuhan i. 

11 Ulang lot merpis ni mata midanhsa. 
Urupi kènè mo ia asa ndorok ia merdalan 
lako balik mendahi aku merkinijuah, ai 
kupèma ngo pekirohna rebbak dekket 
dengan sidèbanna i. 

12 Terrèngèt denganta si Apolos, enggo 
nggemmes kudokken bana asa idahi ia 
kènè dekket dengan i, tapi makdèng 
seppè iakap berkat ukum bagèndari. 
Bakunè pè, mula tupung lot tikkina luas, 
roh ngo ia mi sènda. 

13 Ndungo mo kènè ninganna ntegguh 
merkepercayaen. Tang mo kènè janah 
mergegoh! 

'#Karinana pengulanken ndènè, ulaken 
kènè mo ibagasen ngkelleng. 

15 Itandai kènè ngo si Stefanus bak 
pengisi bagesna. Kalak i mo mula-mula 
kaloon tobat gabè kalak Kristen i Akhaya. 
Mertuhu-tuhu ngo kalak i mengula lako 
mangkebbasi ummat Tuhan. 

16 Kudokken bai ndènè, asa codi 
kènè mo mertuhu-tuhu cara sibagidi 

dekket dengan sidèban i pè bagèsa ma 
simerkebbas rebbak dekket kalak idi. 

17 Sampang kalohoon atèngku kerna 
roh si Stefanus, si Portunatus dekket 
si Akhaikus, ai kalak èn ngo dosken 
menggancih kènè i gembarku. 

18 Tuhu-tuhu ngo lolo atèngku ibakin 
kalak i, bang atè ndènè pè kalak sibagidi 
patut ngo nihargaan. 

19 Pessohken salam ngo karinana kuria 
si ni Asia. Bagidi ma ngo si Akwila bak 
si Priskila dekket kuria simertumpu i 
bagesna pè. 

20 Karina dengan i pè mennengesken 
salam taba kènè. Mersisalamen mo kènè 
merdengan sanggoh mbadia. 

21 Soh ma mo salamku sikusuratken 
sendiri bai ndènè, imo salam bangku nai 
si Paulus! 

22 Barang isè siso mengkekelengi Tuhan 
Jesus, kenna hukum Dèbata mo ia. 
"Maranata," Tuhan nami, roh mo ko! 

23 Dak idengani Jesus Tuhanta i mo kènè 
karina! 

24 |dengani kelleng atèngku mo kènè 
karina sienggo percaya mi Jesus Kristus. 
Tabe nami, Paulus 


2 Korintus 


IKènè dengan kuria Dèbata silot i 

Korintus bak karinana ummat Dèbata 
i suberri Akhaya. Aku, si Paulus, rasul 
Kristus sinipebangkitna ibas lemmo atè 
Dèbata nai, dekket denganta si Timoteus. 

2 Masèh atè bak damè ni Dèbata 
Bapanta dekket Tuhan Jesus Kristus imo 
mendengani kènè karina. 

3 Nipoji mo Dèbata Bapa Tuhanta Jesus 
Kristus. la ngo Bapa permasèh atè 
kalohoon janah Dèbata simemerrèken 
ntegguh pennarihen sitermurmur i bai 
jelma. 

“Ai ia ngo petegguhken pennarihen nami 
ibas karina kepersuken sisempa bai nami, 
asa merkitè ntegguh pennarihen sikujalo 
kami bai Dèbata nai ndorok kupetegguh 
kami pennarihen karina jelma nibagasen 
kesusahen idi. 

“Kupersuken sinigong Kristus, enggo 
mo narih mèduk sempa bai nami ma, 
kemmulihkenna idi gabè ipetegguh 
Kristus ngo pennarihen nami. 

STapi mpersah pè kugong kami, karinana 
idi gabè mengapoi janah petegguhken 
pennarihen ndènè ngo, asa maluah kènè. 
Asa mula ipetegguh pennarihen nami, 
kènè pè dekket ngo ipetegguh, asa gabè 
mbingit kènè ibas sitahanen sisempa 
mendahi kènè, tosè bagè sisempa bai 
nami. 

“Hot ngo pengharapen nami terrèngèt 
kènè, ai kubettoh kami ngo dekket kènè 
menggong kinipersuk bagè kami, janah 
kemmulihkenna i dekket ma ngo kènè 
menjalo apo-apo dekket ipetegguh bagè 
kami ma. 

8 Naing ngo dok atè nami ibettoh kènè 
alè dengan, bakunè sinigong nami i 
Asia, soh mo mbotongna kinipersuk 
kugongken kami, enggo sanga saip ukur 
nami terrèngèt mi nggelluh nami; 

3tosè bagè sienggo iputus hukumen 
nami kennah matè, ukum perrasaan nami. 
Tapi masa pè i asa ulang merkepposen mi 
diri nami ngo kami, tapi asa merkepposen 
taba Dèbata sipegelluh kalak sienggo 
matè ngo. 

19 Ja ngo pelluahken kami ibas 
kemmatèen sintengam idi nai, janah 

kuharapken kami la ma ngo paluahken 
kami bang i ari podi pè. 

11 Tok ngo kami iurupi kènè ngo kami 
ibas sodip ndènè, nai ipaluah Dèbata dèng 
ma mo kami ibas mara nai, merkitè bagidi 
gabè nterrem mo kalak mendokken lias 
atè mi Dèbata, kumarna idengkohken 
Dèbata ngo sodipna lako mengkepkep 
kami. 

12 Èn ngo memaingken lolo atè nami; 
ikesaksiken pennarihen nami ngo 
karina sikubahanken kami i dunia èn — 
terlebbih-lebbih perdemuun nami dekket 
kènè enggo kubakin kami ibagasen mendè 
janah oda merpengait siroh bai Dèbata nai. 
Kuulaken kami idi oda ngo kumarna bijak 
kejelmaan, tapi sibasa-basa niberrèken 
Dèbata bai nami idi ngo. 

13 Ai sikusuratken kami, oda laèn 
lapatenna ibas sinijaka dekket iantusi 
kènè, ibagasenna i kuharapken ngo asa 
terrus iarti kènè. 

14 Bagèndari, enggo bagè iantusi kènè 
dèba terrèngèt kami, tapi harap ngo kami, 
makin iantusi kènè kami mi podiin èn. 
Merkitè bagidi, ibas pekiroh Tuhan Jesus 
seggen, gabè sampang mo atè ndènè 

midah kami janah kami pè sampang mo 
atè nami midah kènè. 

13 Kemmulihken kettoken idi ngo kènè, 
asa ndor kin lot hendakku mendahi kènè, 
asa terolih pasu-pasu kènè merlempit 
ganda. 

16 Kuhendakken kin ngo asa kudahi kènè 
tikan perdalanenku mi Makedonia, janah 
singgah nola ma aku mendahi kènè mula 
balik kessa aku i sidi nai, asa ndorok urupi 
kènè aku ipas perdalanen lako mi Judèa. 

17 Tapi gabè kuobah ngo hendakku idi; 
jadi ketteridahen oda hot perrukurenku 
mula bagidi? Barang merguru mi daging 
ngo hendakku idi, sipata "Uè, sipata oda?" 

18 |bagasen gerar Dèbata sidak tong 
kepposen terrèngèt mi sienggo iruapken, 
ukum sienggo kudokken idi oda ngo "Uè" 
bak "Oda". 

19 Kerna ukum Jesus Kristus Anak Dèbata 
sienggo isukutken si Silas, si Timoteus 
dekket aku sendiri pè oda ngo kalak jelma 
"uè" barang "oda". Tapi kata "uè" ngo siroh 
bai Dèbata nai. 

20 Ai merkitè la enggo "uè" nina 
Dèbata terrèngèt karina niperbagahNa. 
Kemmulihkenna idi ngo kita mendokken 

"Amèn" mi Dèbata merkitè Jesus Kristus. 
Kubakin kami bagidi asa mermulia Dèbata. 

21! Ai Dèbata sendiri ngo memmaing 
kami bak kènè pè gabè ntegguh mersaor 
ibagasen Kristus, janah la ngo memmilih 
kita gabè milikNa. 

221 ngo memmaing asa icap kita gabè 
milikNa, janah Iberrèken mi bagasen 
atè-atènta, TendiNa i mahan jaminen mi 
karinaNa. 

23 Dèbata ngo saksingku — ai Ibettoh 
ngo pikirenku -- i ngo memmaingken 
oda saut dèng aku berkat mi Korintus asa 
ulang gabè marsak kènè. 

24 Ai oda ngo naing mengerajai 
pikiren ndènè aku terrèngèt kadè 
sinaing keppercayaen ndènè, ai enggo 
percaya kalohoon kènè mi Kristus. Pellin 
mengurupi ngo aku bai ndènè, asa makin 
dom sampang atè ndènè. 

'Kumarna naidi, enggo kuputusken 
2 ibas ukurku asa ulang nèngè roh aku 
mendahi kènè ukum gabè marsak kènè. 

2 Ai mula aku ngo memmakin marsak 
kènè, isè nola memmakin sampang 
atèngku, ukum mak ia sikuarsaki idi? 

3Kerna nai ngo asa kubakin surat 
mendahi kènè, oda uè aku roh mendahi 

kènè ukum gabè marsak, kerna kènè ngo 
memmakin sampang atèngku. Ai tok ngo 
aku, mula lolo aku, kènè pè lolo ngo. 

“Kutengesken surat èn taba kènè 
ibagasen keppersuken ngo aku janah 
posek ukurku janah merdengan èluh; 
oda ngo asa gabè marsak kènè asa 
kubagahken idi, tapi asa ibettoh kènè ngo 
kelleng atèngku midah kènè. 

> Mula lot barang isè memmaingken arsak 
atè ènda, oda ngo taba aku nibakinna i, 
tapi taba kènè karina ngo i; asa ulang pella 
lebbihsu ranangku bai dèba arap kènè nai. 

6 Cukup mo hukumen taba kalak sibagidi, 
imo pincang-pincang sinterrem bai ndènè 
nai. 

7 Bagèndari pè kennah ampuni kènè mo 
la janah peddahi kènè asa ulang marsaksu 
la; janah asa ulang mendellè ia. 

8 Kupengido bai ndènè asa tuduhken 
kènè kelleng ndènè mengolihi mendahisa. 

3Idi ma ngo tinèmbak suratku i bai 
ndènè lako mengunjuni kènè, tah uè ma 
ngo kènè dak menguèi peddah bak ajarku. 

10 Mula iampuni kènè salah ni kalak 
simersalah taba kènè, aku pè kuampuni 
ma mo ia. Kerna barang kadè pè 
sikuampuni i -- mula lot sinaing ampunen 

-- kumarna kènè ngo kuampuni i 
hadeppen Kristus. 

11 Kubakin pè bagidi asa ulang sanga 
sempat Sibolis maing seggat mi ukurta, ai 
sibettoh ngo taki-takina. 

12 Sinderrang soh aku mi Troas 
magahken sukuten kelluahen terrèngèt 
Kristus, enggo ngo nemmuken ibuka 
Tuhan i pèntu taba aku lako mengula i 
sidi. 

13 Tapi gabè happu ngo kuakap, kumarna 
oda pejumpa aku dekket si Titus i sidi. 
Nai gabè kutennahi mo kalak ni sidi, janah 
laus mo aku mi Makedonia. 

'4Tapi melias atè mo taba Dèbata, 
ai dak tong ngo itatang-tatang kami 
merkemennangen ibagasen Kristus kerna 
nggelluh ngo kami rebbak dekket la. 
Ipakkè Dèbata ngo kami asa makin sar 
berrita terrèngèt Kristus bagè sibaungkus 
soh mi karina nagerri. 

1> Ai bagè dahupa ngo kami baungkus 
itutung Kristus lako bai Dèbata. Tapi 
ukum bai kalak silako mago, gabè bau 
kemmatèen simemunuh ngo kami. 

l6 Tapi ukum bai kalak sinaing 
ipaluah, baungkus ngo kami janah bagè 

simerembahken kenggelluhen, jadi isè 
ngo ndorok mengulaken bagidi? 

17 Ai oda ngo bagè sidèbankenna i 
kami, simemmaing sukuten terrèngèt 
Dèbata dosken tiga-tiga sambing. Oda 
ngo merpengait kami, ai Dèbata ngo 
pasulakken kami. Janah idah Dèbata 
ngo, pengendeng Kristus ngo kami 
pessakatken berrita idi. 

I Mada ngo katè ndènè nola kupoji-poji 

kami dirinami? Barang mada ngo tah 
porlu surat pemoji-mojiin taba kènè 
barang taba kami, bagè sinibakin dèba 
kalak sidèban i? 

2Kènè sendiri ngo surat pemojiin bai 
nami sienggo tersurat ibagasen pusuh 
perratèen nami, janah ndorok ijaka 
gennep jelma. 

3 Ai terjaka jelma idi ngo, kènè surat bai 
Kristus nai, merkitè-kitè kami. Isurat ngo 
surat i oda dekket tinta, tapi dekket Tendi 
Dèbata singgelluh ngo; oda ngo isurat 
ipas batu, tapi ibas atè-atè jelma ngo. 

4Kudokken kami pè bagi, kumarna tok 
ngo ukur nami mi Dèbata merkitèken 
Kristus. 

> Oda ngo kediriin nami lako mengulaken 
ulaan idi, tapi Dèbata ngo memmerrèken 
asa ndorok kami mengulaken idi. 

6 la ngo memmaing asa tau kami gabè 
pengendeng ibas padan sirimbaru merkitè 
Tendi Dèbata; oda ngo merkitè patiin 
sitersurat i, tapi pegelluhken ngo ukum 
siroh bai Tendi Dèbata nai. 

7 Sinderrang padan simerembahken mi 
kemmatèen ibahan bak iokirken mi batu, 
merbindella ngo cuhaya kessangapen 
Dèbata, merbindella kalohoon ngo cuhaya 
i, gabè oda nè tertengen bangsa Israel 
abè si Musa, tukasi pè cuhaya abè si Musa 
enggo mulai mèlep tikanna idi. Mula i mo 
bagidi 

8 makinsa nola mo padan si niberrèken 
Tendi Dèbata, mak makin merbindellana 
mo. 

9 Mula sinderrang iberrèken padan 
simennalahken jelma idi bagidi 
mo bindella kesangapenna tentu 
merkessurungen dèng ma ngo bindella 
kessangapen sinderrang iberrèken padan 
simemmaing jelma i ndorok merdamè 
dekket Dèbata. 

10 Ndorok dokonen dosken siso 
merbindella nè ngo kessangapen 

siarnia i kumarna bindella kessangapen 
sibagèndari i. 

11 Mula bagidi mo bindella kessangapen 
singgèut salpun i, otang makin 
merbindellana mo kessangapen 
simenettap idi! 

12 Kerna bagidi ngo pengharapen nami 
asa pang kami mengerrana bagidi. 

13 Oda bagè pemmaing si Musa 
pemmaing nami, ai gabè itutupi ngo 
abèna asa ulang idah bangsa Israel 
bindella kessangapen Tuhan, enggo 
makin mèlep janah mersep i abèna nai. 

14 Nai gabè tertutup ngo pikiren kalak idi 
janah soh bagèndari ngo tertutup pikiren 
kalak i, mula pè ijaka kalak i padan siarnia. 
Ai pellin ibagasen Kristus ngo ndorok 
terbuka pennutup idi. 

13 Soh bagèndari pè, mula ijaka kalak idi 
bukku si Musa, tong dèng ngo ikemkemmi 
penutup i pikirenna. 

16 Tapi mula roh menghadep sada jelma 
taba Tuhan i, terrago mo penutup idi i abè 
kalak i nai. 

17 Tuhan si nidokken i sèn imo Tendi. 
Barang i dikè Tendi Tuhan i, isidi ngo lot 
kelluahen. 

18 Ukum abènta karina bagèndari oda 
nèngè ngo itutupi pengemkemmi i. 
Dakdak ngo kita merbindellaken cuhaya 
Kessangapen Tuhan Jesus, nai dakdak 
iobah mo kita gabè tosè bagèsa, makin 
ndekkah makin merbindella. Bindella siroh 
bai Tendi i nai janah Tendi i imo Tuhan. 

l Dèbata ngo merrèken ulaan i bai 
4 nami ibagasen masèh atèna, janah i 
ngo maing kami asa oda mendellè. 

2? Oda ngo kubaing kami bagè cara-cara 
kegellapen tapi maing kemmemalu. 
Oda ngo bagè cara akkal barang pè 
pebalik-balikken kata Dèbata. Ntangkas 
ngo kusukutken kami lemmo atè Dèbata. 
Kernana idi harap ngo kami karina kalak 
mendokken ibagasen ukurna selloh 
terrèngèt kami, i hadeppen Dèbata. 

3 Mula oda dèng ngo iarti Sukuten 
Kelluahen sikubagahken kami idi, kalak 
silako mago i ngo siso mengantusi. 

“Ipepètung tendi jahat ni dunia èn ngo 
pikiren kalak siso percaya idi. la ngo 
mengellègenni kalak i asa ulang idah 
kalak idi bindella kessangapen Sukuten 
Kelluahen terrèngèt Kristus i; ai ibas 
Kristus idi ngo kita mengidah rupa Dèbata. 

> Berrita sikubagahken kami i, oda ngo 
berrita nami, tapi berrita terrèngèt Jesus 
Kristus ngo. la ngo Tuhan, janah kami ngo 
perkebbas ndènè kumarnaken la. 

6 Dèbata ngo mendokken, "Mbincar 
ngo cuhaya i sigellap nai," Dèbata i ma 
ngo pebincarken cuhaya i mi bagasen 
perrukurenta, asa gabè ntangkas siantusi 
bindella kessangapen Dèbata ipas abè 
Kristus. 

7 Tapi harta pertendiin simerandal 
i kuembah kami ibagasen diri nami, 
siso maharga èn sipellias ibas tanoh 
nai. Merkitè-kitè bagidi, terridah mo 
kinibelgah kuasa Dèbata, oda ngo kuasa 
nami. 

8 Iletlet ngo kami, tapi oda ngo gabè 
tersessak kami. Posek ngo kuakap kami, 
tapi oda gabè mendellè kami. 

9 Mbuè ngo mendersa kami, tapi oda 
ibelli kami punjung. Tukasi pè dak nggati 
kami ibetbet sampè geppah, tapi oda matè 
kami. 

10 Barang i dikè kami, dak ngo kurasaken 
kami permatè Jesus, asa terridah nggelluh 
Jesus i ibas badan nami. 

11 Sidekkah nggelluh kami dak ngo 
mengenggep kemmatèen i bai nami 

kumarna Jesus, asa gabè ntarar 
pernggelluh Jesus i ipas daging nami siuè 
matè èn. 

12 lapatenna dakdak ngo kemmatèen i 
menessak bai nami, tapi kenggelluhen 
ngo ukum menessak kènè. 

13 Tersurat ngo ibas Bibèl bagèen, 
"Percaya ngo aku, kerna naidi ngo 
asa mengerrana aku.” Asa kumarna 
kepercayaen idi ngo, asa mengerrana 
kami. 

14 Ai tok ngo kami, Dèbata sienggo 
pekèkèken Tuhan Jesus, ipekèkè ma ngo 
bang kami rebbak Jesus, janah mengarak 
kènè rebbak dekket kami mi hadeppenNa. 

153 Karinana idi lako keperluun bai 
ndènè ngo, ai mula makin mbuè jelma 
mengakapken masèh atè Dèbata, makin 
mbuè ma ngo jelma pesohken sodip lias 
atè taba Dèbata. Merkitè bagidi, makin 
mermulia mo Dèbata. 

16 Kumarna naidi ngo asa oda mendellè 
kami. Ai tukasi pè makin buruk daging 
nami perduru i, tapi dak ngo iperimbaru 
ukum daging nami perbagasen idi gennep 
ari. 

17 Ai keppersuken siso sadikè janah 
sigejap sikutahanken kami èn, gabè 

mengkerrohken kessenangen sitermurmur 
soh mi amman sumendah ngo bai nami. 
Janah dosken siso mada ngo kepersuken i 
mula nibandingken mi kessangapen idi. 

18 Ai mi siso terridah idi ngo 
kutembèrèngken kami, oda ngo mi 
siterridah èn, ai persigejapen ngo ukum 
siterridah, tapi hot ngo ukum siso taridah 
i soh mi amman sumendah. 

5 'Kubettoh ngo, mula irontas bages si 

nilanenta bagèndari i -- imo dagingta 
-- ni dunia ènda nai, ipèmaken Dèbata 
ngo banta bages i sorga, sinipellias 
Dèbata sendiri janah hot soh mi amman 
sumendanh. 

2 Ai dak kekelsohen ngo kita mengiani 
bages sibegèndari i, kumarna dak nteddoh 
ngo kita naing mengiani bagesta si ni 
sorgai. 

3 Bages idi mo daging rembaru banta. 

4Sidekkah mengiani bages dunia èn 
dèng kita, dakdak ngo kita kekelsohen 
kumarna mbotong sitanggungenta. 

Oda ngo kumarna asa italkasi kita ibas 
dagingta èn nai, tapi asa iberrèken ngo 
banta daging ni sorga idi nai, asa ikuasai 
dagingta singgelluh i, dagingta siuè matè 
èn. 

> Dèbata ngo petauken kita lako mi sidi, 
enggo kessa Iberrèken TendiNa banta 
mahan jaminenna. 

SKerna naidi pos ngo atè nami, tukasi 
pè kubettoh kami ukum sidekkah merrian 
dèng kami ibas daging nami èn, ndaoh 
dèng ngo kami i bages bekkas nami 
dekket Tuhan idi nai. 

7 Ai ibagasen percaya taba Kristus ngo 
kami nggelluh, oda nggelluh kumarna 
sindorok niidah, 

8 kerna naidi ngo asa pos atè nami. 
Nemmuken loloon ngo kami mula maluah 
kami ibas daging nami èn nai, asa ndorok 
kami rebbak dekket Tuhan i. 

9 Kerna naidi dak ngo kukeperluken kami 
lako pessenangken atèNa, sinderrang ibas 
rembaga èn dèng pè kami, barang pè soh 
kessa mi sadèi seggen. 

10 Ai karina ngo kita seggen ipehadep i 
lebbè perhukumen Kristus, janah gennep 
mo menjalo pemallessen tosè perulanna i 
dunia èn — perulaan merandal barang pè 
jahat. 

11 Kubettoh kami ngo kadè lapatenna 
merkebiaren taba Tuhan; kerna naidi ngo 
asa kuusahaken kami lako peposken ukur 
kalak tersèngèt diri nami. Ntangkas ngo 

kami itandai Dèbata, janah kuharap ngo 
kènè pè itandai kènè ma kami ibas pusuh 
perratèen ndènè. 

12 Oda ngo asa ipoji kènè kami, mula 
pè kudokken bagidi. Tapi merkitè i 
kuberrèken bai ndènè sada ketterangen 
selloh, asa lot dalan ndènè memmoji kami, 
janah asa ibettoh kènè mengaloi kalak 
simemerluken rupana, oda bakkona. 

13 Mula bagè siso merrukur ngo kami 
idahen, lako siperlu bai Dèbata ngo i. 
Janah mula merrukur ngo kami idahen, 
perlu bai ndènè ngo i. 

14 Kelleng atè Kristus i ngo mengarak- 
arak kami. Janah kubettoh kami ngo, 
mula enggo matè sada kalak mengkepkep 
karina jelma, merlapaten ngo i, karinana 
jelma enggo matè. 

13 Kristus matè mengkepkep karinana 
jelma, asa kalak singgelluh idi ulang 
nèngè nggelluh ibas dirina, tapi lako 
bai Kristus sienggo matè janah enggo 
ipegelluh mengolihi lako mengkepkep 
kalak idi ma. 

16 Kemmulihken idi oda nèngè ngo kami 
menandai jelma i, mengèkutken cara 
kejelmaan, tapi ukum bagèndari oda 
nèngè ngo bagidi. 

17 Barang isè enggo ibagasen Kristus, 
kalak sienggo nitempa rimbaru mo enggo 
la. Enggo salpun pengelako sinderbi i -- 
karinana ngo enggo iperimbaru. 

18 Dèbata ngo memmaingken idi karina, 
merkitèken Kristus gabè ipedamè Dèbata 
kita mi dirina, nai ipasulak ngo kita lako 
peddamèken karina jelma dekket Dèbata. 

19 Èn mo kubagahken kami; Merkitèken 
Kristus, ipeddamè Dèbata ngo jelma 
i mi diriNa, oda pella ijujur Dèbata 
kessalahen-kessalahen jelma i tabasSa. 
Imo ulaan nami asa kubagahken kami i 
taba dunia èn. 

20 Kernana i pertennahen Kristus ngo 
kami. Mengerana kami dempak kènè, 
Dèbata ngo simengerrana dekket kènè 
i. Singkat Kristus i ngo kami mengèlèk- 
ngèlèk kènè; jalo kènè mo rana Dèbata 
sigabè peddamèken kènè dekketSa. 

21 Oda ngo merdosa Kristus, tapi gabè ia 
ngo menggongken dosanta, asa merkitè 
enggo ibagasen Kristus i kita, gabè 
merdamè mo kita dekket Dèbata. 

6 'Kumarna dengan sada ulaan Dèbata 

ngo kami, jadi kuèlèk-èlèk kami mo 
kènè asa ulang magosia ibaing kènè 
masèh atè Dèbata. 

2 Nina Dèbata ngo ibas Bibèl i, "Tikan 
permasèh atèen ngo kènè kudengkohken. 
Janah tikan ari kelluahen ngo kènè 
kuurupi!" Bettoh kènè mo! Bagèndari mo 
tikki permasèh atèen i. Bagèndari mo 
kelluahen idi. 

3 Oda lot kubakin kami barang kadè 
asa gabè merdosa jelma i. Jadi isè poda 
terbakinsa mennalahken pengkebasi 
nami. 

4 ibas karinana ngo kutuduhken kami diri 
nami bagè naposo Dèbata. Mermatcam 
bagè kinipersuk ngo kugongken kami ibas 
mbingit; 

> isiksa ngo kami, ikurung, idersa; leja 
ngo kami, nggati ngo maker mata nami 
janah nggati ngo kami rapar. 

SIlbagasen metemman, bijak, sobar, 
janah lambas ukur, kutuduhken kami 
diri nami bagè naposo Dèbata. Ibagasen 
pengurupiin Tendi Dèbata dekket 
ibagasen kelleng atè siso merpengait, 

7janah ninganna memagahken berrita 
bai Dèbata nai, ibagasen kegegohen 
Dèbata. Dak kucèkèp kami ngo lemmo atè 
Dèbata mahan sinjata nami, tikan juhap 
barang tikan ikubu dèba pè. 

8lpesangap ngo kami, tapi dak ngo 
ipellèa; ipoji; tapi itukas. Bujur pè kami 
idokken ngo perluap. 

?Bagè siso itandai ngo kami, tapi karina 
ngo kalak menandai kami. Dok atèna matè 
ngo enggo kami, keppè nggelluh dèng 
ngo kami. Tukasi pè kami isiksa, tapi oda 
matè kami. 

10 Tukasi pè irennuk ukur nami, tapi 
mersampang atè ngo kami. Ncoor ngo 
kami idahen, tapi enggo mèduk kalak 
gabè bèak kubaing kami. Kadè poda lot 
bai nami idahen, tapi karina ngo lot bai 
nami. 

11 Kènè alè kalak Korintus 
sinikekellengen! Enggo ntarar kubagahken 
kami bai ndènè karinana silot ibas pusuh 
perratèen nami. 

12 Mbuka ngo ukur nami bai ndènè, 
keppè ibekkem kènè ngo ukur ndènè bai 
nami. 

13 Asa ukum bagèndari naing mo 
nemmuken mersijaloon; tosè mi dukak- 
dukak mo ranangku èn taba kènè: Buka 
kènè mo ukur ndènè bai nami. 

14 Ulang kènè uè mertumpu dekket kalak 
siso percaya bai Jesus, ai oda ngo mendè 
bagi. Idikè mo ndorok kalak simengulaken 

lemmo atè Dèbata mertumpu dekket 
kalak simengalo Dèbata! Oda nung rebbak 
sinterrang dekket sigellap. 

1> Oda ndorok rebbak Kristus dekket 
Sibolis. 

16 Kadè mo perdemmuun bages Dèbata 
dekket bages gana-gana? Ai bages Dèbata 
singgelluh i ngo kita, ai nina Dèbata ngo, 
"Naing merrian i tengah-tengah kalak i 
ngo aku, janah rebbak nggelluh dekket 
kalak idi. Aku ngo gabè Dèbata kalak i, 
janah gabè ummatKu mo kalak idi. 

17 Kerna naidi, tadingken kènè mo kalak 
siso menandai Dèbata idi, janah peddaoh 
dirimu bai kalak i nai. Ulang mo demmu 
kènè dekket kalak simellamun, asa Kujalo 
kènè. 

18 Aku ngo gabè Bapa bai ndènè, janah 
kènè gabè dukak-dukakKu, nina Tuhan 
pergegoh siso lot codinna." 

' Kènè alè dengan sinikekellengen! 
/ Banta ngo karina siniperbagahna idi. 
Kerna naidi kennah sipepanting mo dirinta 
ibas nasa sipellamunken daging bak 
tendinta i nai. Merkebiaren mo kita taba 
Dèbata, asa tuhu-tuhu nggelluhta i lako 
bai Dèbata. 


2 KORINTUS 7.2-7 21 


2Jalo kènè mo kami ibagasen atè-atè 
ndènè! Oda lot salah kubakin kami barang 
bai isè pè kènè, janah oda nung kubakin 
kami rogi. Oda nung kubuat kami laba 
barang bai isè nai pè. 

3Kudokken pè bagidi oda ngo lako 
mennalahken kènè, ai bagè sikudokken 
perlebbè ndai, ibagasen pusuh perratèen 
nami ngo kènè, ai denganku ngo kènè 
matè barang nggelluh pè. 

“Percaya ngo aku midah kènè janah soh 
ngo lolongku midah kènè! Ai menggong 
mbuè simpersuk pè kami, tapi dakdak 
ngo nggasang ukur nami kumarna kènè. 
Tuhu-tuhu ngo sampang atèngku! 

> Kessa soh mi Makedonia pè kami, tong 
ngo susah kuakap kami. Ibas karinana 
ngo kami susah; perraloon bai sidèban 
nai, buradan ibagasen pikiren nami nai. 

STapi mellias atè mo mi Dèbata, ai dak 
ngo iapoi perrukuren ni kalak simendellè; 
ai lapoi ngo ukur nami merkitèken pekiroh 
Si Titus. 

“ Lolo kami, oda ngo pellin kumarna 
pekkiroh si Titus, tapi dekket ngo kumarna 
penjalo ndènè bana bak ibagahken bai 
nami terrèngèt kènè; imo nteddoh ndènè 
naing pejumpa dekket aku, bagi ma pè 

terrèngèt enggo peselsel kènè, janah gabè 
mertuhu-tuhu kènè membèla aku. Idi ngo 
memmaingken lebbih lolo atèngku. 

8 Tukasi pè bonek kènè kubakin merkitè 
suratku idi, oda pella kuselseli ukurku. 
Tapi kumarna gabè bonek ngo kènè 
ibakin suratku idi -- tukasi pè nemmuken 
sigejap sambing ngo bonek ndènè idi — 
gabè kuselseli nola ngo ukurku. 

Tapi ukum bagèndari lolo ngo 
atèngku — oda kumarna bonek idi kènè, 
tapi kumarna enggo gabè tobat kènè 
kemmulihken bonek atè ndènè i ngo! 
Tuhu bonek ukur ndènè i sindalan ngo 
bak hendak Dèbata. Jadi oda lot kurogiken 
kami kènè. 

10 Ai ikerrohken bonek atè bai Dèbata nai 
ngo gabè lot pertobaten asa mi kelluahen, 
janah oda peselsel jelma kerna naidi. 
Tapi ukum bonek atè i dunia èn nai 
mengkerrohken kemmatèen ngo i. 

11 Peratè-atèken kènè lebbè bonek siroh 
bai Dèbata nai, otang gabè ikerrohken i 
ngo bai ndènè lako pecihoken simellètuk! 
Ai moyang ngo atè ndènè midah dosa, 
gabè mbiar mo kènè, ntedoh mo kènè, 
gabè nggasang ngo kènè, gabè uè mo 
kènè menghukum kalak simersalah! 

Ibas karina simasa persoalen i, enggo 
ituduhken kènè diri ndènè oda mersalah. 

'2 Jadi kutenges pè surat idi taba kènè, 
oda ngo kumarna kalak sienggo mersalah 
i, oda ma ngo kumarna kalak sienggo 
susah kumarna kessalahenna idi. Kusurat 
pè idi asa gabè ntarar ngo i hadeppen 
Dèbata, bakunè belgahna pennarihen 
ndènè taba kami. 

13 Idi ngo memmaing nggasang ukur 
nami. Oda pellin nggasang kessa tupèh, 
muat lolona ngo atè nami mengidah 
nggasangna atè si Titus; ai enggo 
ipegasang kènè ukurna, alè dengan. 

14 Enggo kin ngo kupoji-poji kènè 
meradepkensa. Tuahna mo, oda termèla 
aku ibaing kènè. Ai tuhu ngo karinana 
sienggo kuranaken kami bai ndènè. Bagi 
ma ngo terrèngèt pemoji nami taba kènè 
mendanhi si Titus, tuhu ngo karinana. 

13 Asa ukum bagèndari enggo makin 
mbelgahna kelleng atèna midah kènè, 
ai lèngèt ngo penguèi ndènè mi 
sinidokkenna janah bakunè penjalo ndènè 
bana merdengan hormat janah patuh. 

!61 olo kalohoon atèngku, ai ibas 
karinana ngo kènè ndorok kettoken. 

' Kènè alè dengan, kubagahken ma 
mo taba kènè bakunè sellohna ibakin 
Dèbata mendahi kuria Makedonia. 

2loji ngo kalak i merkitè pengunjunen 
kepersuken mbotong kalohon. Tapi 
ibagasen kinipersuk idi, mersampang atè 
ngo kalak i memerrèken pengurupiin bai 
sidèbaan, tukasi pè ncoor kalohoon ngo 
kalak idi. 

3 Ndorok ngo kupastiken iberrèken kalak 
i ngo nasa terbakin kalak i, dèba lebbih 
tupèh ibas gegohna nai, oda pella isè lot 
mennuruh. 

“Memmes ngo ipidoken kalak i bai 
nami, mula ndorok asa dekket kalak i 
memerrèken pengurupiin bai ummat 
Dèbata ni Judèa. 

“lurupi kalak idi ngo merkitè 
niberrèkenna, oda kumarna kuharapken 
kami bai kalak i nai kin, tapi kumarna 
enggo perlebbè isohken kalak i dirina mi 
Tuhan i, nai mendahi kami ma, rembang 
mi hendak Dèbata. 

6 Kemmulihkenna idi ngo asa kudokken 
kami taba si Titus -- simentebbennai 
bahaan idi -- asa i tengah-tengah ndènè 
pè iterusken bahaan merandal i. 

7 Merkesurungen ngo kè alè dengan 
ibas karinana, ibas kepercayaen, ibas 
mengeruapken isi ukur, perbinettohen, 
ngkasah merrusaha, dekket pengkekelengi 
ndènè mendahi kami. Jadi ibas ulaan 
merandal èn pè naing mo lot ma 
kesurungen ndènè. 

8 Kudokken katangku èn, oda ngo 
dosken perèntah. Tapi magahken bakunè 
pengkerencetken dengan i mengurupi 
denganna, jadi naing ngo kubettoh 
bakunè belgahna kelleng ndènè. 

3 Ai ibettoh kènè ngo bakunè 
pengkekelengi Jesus Kristus Tuhanta i 
banta: Kaya kin ngo ia tapi gabè ibaing 
ngo diriNa ncoor, asa gabè kaya kènè 
kumarna kinicorNa i. 

10 Ukum katèngku, patut ngo i ulanken 
ndènè bagè sienggo imulai kènè 
mengulaken bagidi tahun buari, ai kènè 
ngo mula-mula mengulaken bagidi. 
Memmikiri lako mengulaken bagidi pè, bai 
ndènè nai ngo rohna. 

11 Asa bagèndari pè bakin kènè mo 
tong bagidi tosè ninggat gegoh ndènè. 
Jadi naing mo nggasang kènè pepulken 
usaha idi, bakunè kin nggasang ndènè 
mengerencanaken i. 

12 Mula lot ngo sura-sura ndènè 
naing memerrèken, ijalo Dèbata ngo 
siniberrèken ndènè idi merguru mi lotna 
bai ndènè, oda merguru mi siso lot bai 
ndènè. 

13 Oda ngo lot sura-surangku sendiri, asa 
gabè maluah dèba dengan i ibas tanggung 
jababna, lako maingken mberrat bai 
ndènè kubaing. Tapi kennah merdos ngo. 

14 Tapi kumarnaken kelloten ngo kènè 
bagèndari, patut ngo kènè menampal 
sikurangna bai kalak idi. Ipodi ari tah 
bakunè kurangen ma kènè, kalak idi 
enggo kelloten nola, tentu iurupi kalak 
idi ngo kènè. Merkitè bagi kacimbang 
mbellahna mersikebbasen. 

13 Rembang mi sitersurat, "Kalak 
simercinari mbuè oda pella merlebbih- 
lebbih, janah kalak siso sadikè cinarina, 
oda pella kurangen." 

16 Kudokken kami mellias atè taba 
Dèbata, kerna enggo Iberrèken nggasang 
ni ukur sibagidi taba si Titus lako 
mengurupi kènè. 

17 Ai oda pellin iuèi si Titus pengidoon 
nami, tapi mertuhu-tuhu ngo ia lako 
mengurupi kènè, ai ibas ukurna nai ngo 
mendokken laus ia mendahi kènè. 

18 Rebbak dekketsa kuutus kami ma ngo 
sada kalak dengan siterpoji i gennep kuria 
kumarna ulanna mennukutken Sukuten 
Kelluahen bai Dèbata nai. 

19 Ninganna i ma, ipilih Kuria i ngo ia lako 
mendengani kami mi perdalanen nami, ai 
naing berkat mo kami lako mennaruhken 
pengurupiin i, mahan kemmuliaan Tuhan 
i, janah asa idah kènè ma, kami pè 
nggasang ngo mengurupi. 

20 Mermanat ngo kami asa ulang lot 
mennalahken kami ibas pesakatken 
tumpak pengurupi simbelgahna. 

21 Ai dok atè nami bujur kubakin kami 
oda pellin i hadeppen Tuhan i, tapi kennah 
dekket ngo i hadeppen jelma pè. 

22 Rebbak dekket si Titus bang dengan 
i, kupasulak kami dèng ma ngo sada 
kalak nai dengan sidèban. Enggo 
barang piga-piga kali kuoji kami ia, 
janah ketteridahenna nggasang ngo ia 
mengurupi. Bagèndari pè terruluk ngo 
nggasangna mengurupi kènè, ai tok 
kalohon ngo atèna midah kènè. 

23 Ukum si Titus denganku ngo ia, 
rebbak mengula lako mengurupi kènè. 
Nai denganku sirebbakken dekketsa 

idi, sinipilih kuria ngo ia, mahan 
pemoji-mojiin mi Kristus. 

24 Harap ngo aku asa tuduhken kènè 
taba kalak idi sènteng kelleng atè ndènè, 
asa karinana kuria memettoh, ngkelleng 
ngo atè ndènè midahsa janah asa tuhu 
karinana sikupojiken bai ndènè idi. 

' Situhunna ukum terrèngèt 

pengurupiin taba ummat Dèbata 
ni Judèa, oda pella sadikè perluna 
kusuratken bai ndènè. 

2 Ai kubettoh ngo ukum kènè nggasang 
ngo mengurupi bagè sienggo kubagah- 
bagahken taba kalak Makedonia. Ai 
kubagahken ngo bai kalak idi, ukum kènè 
per Akhaya, i tahun buari nai ngo kènè dak 
enggo memerrèken pengurupiin; janah 
kemmulihken nggasang ndènè i, enggo 
mo kèkè dèba perrukuren kalak idi. 

3 Bagèndari kupasulak ngo si Titus 
rebbak dekket denganna dua kalak nai 
mendahi kènè, asa karinana sienggo 
kupojiken terrèngèt kènè, naing mo 
nemmu tuhu. Enggo mo nemmu kebbas 
kènè ai enggo kudokken kin taba kalak idi, 
ukum kènè tettap ngo kebbas mi ulaan i. 

“Asa tah bakunè lot kalak Makedonia 
dekket rebbakken aku sikali èn mendahi 

kènè, keppèken oda dèng kebbas kènè, 
nang alè nang, soh mo mèlana kuakap, 

ai enggo sanga kudokken kami, tok ngo 
kami ukum bai ndènè! Janah kènè pè mèla 
ma ngo! 

Idi ngo sebabna asa lebbèen 
kupasulak dengan èn mendanhi kènè, 
lako pepulungken pengurupiin sienggo 
nidokken ndènè i kin. Kubakin bagidi asa 
roh kessa aku, enggo pulung kudapet. 
Merkitè bagidi terridah mo pemmerrèken 
ndènè i, ibas nienjar ukur ndènè nai ngo 
lako merrèken, oda kumarna terpaksa. 

SÈngèt mo! Simengardangken cituk, cituk 
ma ngo perraninna; tapi simengardangken 
mbuè, mbuè ma ngo perraninna. 

7 Gennep mo memmerrèken ibas nienjar 
ukurna nai. Ulang mo malang atèna barang 
pè kumarna terpaksa. Ai ngkelleng ngo 
atè Dèbata midah kalak simersampang atè 
memmerrèken. 

8 Merkuasa ngo Dèbata memmerrèken 
bai ndènè pasu-pasu mertinèncuk, asa 
tuk bai ndènè janah merlebbih-lebbih 
tupèh lako memmakin mendè. 

3 Ai tersurat ngo ibas Bibèl bagèen: 
“Ipemberrèken ngo mendahi kalak sincor, 

menettap ngo mendè basaNa soh mi 
amman sumendan." 

10 |pèmaken Dèbata ngo bennih taba 
kalak simardang, bagi ma ipèmaken 
pangaan banta, Dèbata ma ngo pejadiken 
dekket pegandaken barang kadè 
niardangken ndènè, asa makin mbuè buah 
pennarihenmu simermasèh atè i. 

11 Merkitè bagidi kaya mo kènè 
ibas karinana, gabè dakdak mo kènè 
memerrèken ibagasen sampang atè. 
Janah kemmulihken pemmerrèken ndènè 
sikubagi-bagiken i, mengkerohken mbuè 
kalak mendokken lias atè taba Dèbata. 

12 Kerna simendè nibakin ndènè idi, 
oda pellin asa cukup bai ummat Dèbata 
sambing, tapi mengkerrohken nterrem 
kalak mendokken lias atè mi Dèbata. 

'3Janah kumarna perrulaan ndènè 
mendè nituduhken ndènè i, gabè mèduk 
kalak Kristen i Judèa memmoji Dèbata, 
kerna idah kalak i ngo penguèen ndènè 
i Sukuten Kelluahen terrèngèt Kristus 
nikepercayaen ndènè i. Bagi ma kerna 
sampang atè ndènè memmerrèken taba 
kalak i dekket sidèban, kadè silotna janah 
ndorok bakinen ndènè. 

14 Nai kalak idi pè isodipken mo kènè 
ibagasen kellengna mengidah kènè, 
kumarna basa-basa ni Dèbata sienggo 
ijalo kènè. 

15 Sidokken mo mellias atè bai Dèbata, 
kumarna niberrèkenNa simertinèncuk idi. 
] 0 I Bagèndari aku si Paulus, lot naing 

dokkenenku taba kènè. Idokken 
dèba ukum aku nina melamlam tikan 
hadep abè dekket kènè, tapi berrani 
nina, mula peddaoh-daoh. Jadi kumarna 
lamlam dekket mendè atè ni Kristus, 

2 kupido bai ndènè, ulang mo paksa 
kènè aku memmaing kasar taba kènè, 
roh kessa aku sikali èn. Ai enggo 
kusura-suraken, tegas mo aku sikali èn 
taba kalak simendokken, “lot nina tujuun 
nami terrèngèt dunia èn." 

3 Tuhu nggelluh dèng ngo kami i tanoh 
èn, tapi oda bagè tanoh èn pemmaing 
nami. 

“Ai oda ngo i dunia èn nai sinjata 
nami, tapi sinjata bai Dèbata nai ngo 
janah mergegoh lako mengerumpakken 
pertahanen kejelmaan, kupesiding kami 
ngo persiroon-persiroon, 

?kurumpakken kami ngo nasa ukur 
ntudak simengilakken sibennar bai Dèbata 

nai. Kutaban kami ngo pikiren ni dèba, 
janah gabè penguèi kalak i taba Kristus. 

SAsa mula enggo seppè penguèi ndènè, 
enggo mo kebbas kami bagèndari lako 
menghukum kalak siso menguèi idi. 

7 Naing mo bettohen ndènè keadaan 
sebenarna. Mula percaya ngo kalak i milik 
Kristus ia, kennah iperrèso mo dirina 
janah ibettoh mo; kami pè milik Kristus 
ngo bagè ia. 

8 Ai oda ngo pella termalu kami mula 
buèen kupoji-poji kami siniberrèken 
Tuhan i bai nami, ai iberrèken pè bai nami 
kuasa i, lako pehèdu-hèduken kènè ngo, 
oda lako mencèdaken. 

2?QOda ngo lako pebiar-biarken kènè aku 
merkitè suratku idi. 

10 |dokken dèba ngo, "Surat-surat si 
Paulus ntegas ngo janah merseppuh, tapi 
mula i tengah-tengahta ia ndotè ngo ia 
janah oda mernidok ranana!" 

11 Kalak sibagidi satdar mo ia bagèndari 
nai, mula roh kessa kami sikali èn, kubaing 
kami mo tosè bagè sienggo kusuratken 
kami ibagasen surat idi. 

12 Tentu oda pang kami lako pedosken 
diri nami dekket kalak simengètong dirina 
enggo ndates. Ai moto ngo kalak i mula 


2 KORINTUS 10.13 -17 33 


dirina ibakinken alat persukaten mi samah 
denganna. 

13 Ukum kami oda uè bagidi. Mula pè 
kupoji kami diri nami, lot ngo batasna. 
Tettap ngo kami ibagasen batas sienggo 
itentuken Dèbata bai nami. Kènè pè alè 
dengan dekket ngo ibagasenna idi. 

14 Jadi, mula roh kami mendahi kènè 
merembah Sukuten Kelluahen terrèngèt 
Kristus, oda ngo kulausi kami baleng 
bekkas ulaan nami i, kerna kènè pè 
ibagasenna idi ngo. 

13 Oda ngo gabè gegah kami kumarna 
perrulaan sidèban i i ruar sienggo 
nitentuken Dèbata. Tapi makin gandana 
mo ulaan nami i tengah-tengah ndènè, asa 
makin mertambah-tambahna kepercayaen 
ndènè, tapi tong mo ibagasen sienggo 
itentuken Dèbata bai nami. 

16 Merkitè bagidi, terbakin kami mo 
mennukutken Sukuten Kelluahen i mi 
nagerri sidèban, siso pella memmoji- 
mojiken diri ibas ulaan i bekkas nagerri 
sidèban. 

17 Ibas Bibèl tersurat, "Barang isè gegah, 
ibagasen Tuhan idi mo ia gegah." 

18 Ai kalak siterpoji, imo kalak sienggo 
nipoji Tuhan i, oda ngo kalak simemmoji 
dirina. 

] ] 1 Selloh ngo lebbè mula 

idengkohken kènè sigejap 
kemmotonku sicituk ènda. 

2Nteddoh kalohoon ngo aku midah kènè, 
bagè Dèbata sendiri pè nteddoh midah 
kènè. Codi ngo kènè bagè simerbaju 
tertatakken rambu-rambu dèng, sienggo 
kuuèken kabin ia mi sada kalak sinibalèna, 
imo Kristus. 

3Tapi sangsi aku, tah bakunè mulak 
matah pikiren ndènè gabè oda metemman 
taba Kristus, tosè bagè si Hawa arnia, 
tergoda ibakin taki-taki bècuk nipè i. 

4 Ai rupana sennang ngo kènè menjalo 
kalak siroh mengajarken terrèngèt Jesus 
sidèban -- laèn dari pada Jesus sienggo 
ipetandaken kami bai ndènè i. Janah ijalo 
kènè ma ngo "tendi" dekket "sukuten 
kelluahen" siso tosè bagè Tendi Dèbata 
dekket Sukuten Kelluahen sienggo nijalo 
ndènè bai nami nai. 

> Oda ngo kètèken aku asa rasul-rasul 
ndènè simahantu il 

STah bakunè kurang pandè aku 
mengerrana, tapi ukum perbinettohen 

terrèngèt Dèbata, oda ngo moto aku. 
Enggo kutuduhken kami i bai ndènè ibas 
karinana. 

“Tikan kusukutken Sukuten Kelluahen 
bai Dèbata nai mendahi kènè, oda lot 
kupido bai ndènè nai mahan belanjangku 
giam cituk pè, merkitè bagidi kupecerrep 
ngo diringku, asa gabè ndates kènè. Jadi 
salah ngo aku merradepken kènè ndia 
kumarna bagidi? 

8 Ai sinderrang mengula aku i tengah- 
tengah ndènè, bai kuria sidèban nai ngo 
belanjangku. Terdokken rogi kubaing 
kuria sidèban, asa ndorok mengurupi 
kènè. 

ə Mula pè kurangen belanja aku tikala i, 
oda lot barang isè bai ndènè nai kususahi, 
ai barang kadè kekurangen bangku 
mènter ngo isediaken dengan siroh i 
Makedonia nai. Dak kujaga ngo asa ulang 
kususahi kènè i barang kadè pè dekket 
barang i dikè pè kènè, janah dak kubakin 
ngo bagidi soh mi podiin èn. 

10 Kumarnaken peddah Kristus silot 
bangku i, oda ndorok murak kebangganku 
barang i dikè pè i suberri Akhaya. 

11 Kasa kudokken bagidi? Kumarna oda 
ngo ngkelleng atèngku midah kènè? 
Ibettoh Dèbata ngo ngkelleng atèngku! 

12 Sikuulaken bagèndari i, kuulaken ngo 
bagi mi podiin èn, asa ulang lot cidalihen 
rasul-rasul sidèban i lako gegah ninganna 
idokken, dos ngo nina pengulanken kalak 
i dekket aku. 

13 Kalak sibagidi mo rasul-rasul palsu, 
pengula sipakulah-kulahken, rasul-rasul 
Kristus ia nina. 

14 Oda pella lengang kita i si, ai Sibolis 
pè ipakulah-kulah ngo bagè malaèkat 
kecihuren i! 

Jadi oda pella lengang kita mula 
ipakulah-kulah naposo Sibolis bagè 
naposo simengulaken nipergeddo Dèbata. 
Ujungna ijalo kalak idi rembang bagè 
perulanna i. 

16 Kuulaki sikali nai mendokken: Ulang 
lot merdokatè, moto aku. Tapi ukum 
bagidi tong anggapen ndènè, jalo kènè mo 
aku simoto èn, asa terpoji aku diringku 
cituk. 

17 Kudokken mo lebbè kebangganku. 
Tapi oda ngo Tuhan i mendokken bangku. 
Tapi bagè sada kalak simoto mo lebbè 
aku. 

18 Nterrem ngo kalak gegah kumarna 
dunia èn, jadi aku pè gegah ma mo cituk. 
19 Ai sobar ngo kènè mengidah simoto, 

ai dokatè ndènè pandè ngo kènè! 

20 Mula iperhamba dèba kènè, barang 
pè gabè pencari-carina janah gabè 
perlabanna, janah datessen ia katèna, 
pang memmarap kènè, gabè ijalo kènè mo 
sibagidi. 

21 Mèla ngo kuakap mendokken èn, ai 
kalak ndotè ngo kami mengulaken bagidi. 
Tapi kadè siniggegahken dèba, pang 
ma ngo aku menggegahken! (Bagè rana 
simoto ngo ranangku èn.) 

22 Kalak Heber ngo kalak idi? Aku pè 
kalak Heber ma ngo! Kalak Israel ngo 
kalak idi? Aku pè kalak Israel ma ngo! 
Pemparen si Abraham ngo kalak idi? Aku 
pè bagi ma ngo! 

23 Naposo Kristus ngo kalak idi? 
Dengkohken bagè rana siso merpendèngèt 
ngo enggo ranangku, tapi terlebbih ngo 
pengkebasingku bai kalak i nai karina! Ai 
lejaan ngo aku mengula asa kalak i; nggati 
ngo aku ikurung, nggati ngo aku isiksa 
janah nggati ngo naing matè. 

24 Enggo lima kali aku isiksa kalak Jahudi, 
ibetbet tellupuluh sibah kali. 

25 Tellu kali aku ipekpekki kalak Roma, 
pennah ngo aku ibentiri dekket batu, 
tellu kali aku mengalami naing karam i 
laut, sikali aku mombang-ombang i laut 
duapuluh empat jom dekkahna. 

26 Nggati ngo aku mermara i perdalanen; 
mermara ibas laè mengeraja, mermara 
ibaing pennamun, mermara ibaing Jahudi 
dekket kalak siso Jahudi pè, mermara i 
kuta, mermara i ruar kuta, mermara i laut 
dekket mermara i tengah-tengah kalak 
simengaku dirina Kristen, keppèken oda. 

27 Dak ngo kureppuk tulanku mengula 
ibagasen kesusahen, nggati maker 
matangku kumarna oda meddem, muasen 
janah mellèhè, nggati rapar, bergohen 
kerna oda lot oles, janah oda lot bekkas 
merrian. 

28 Laènkenna idi, suntuk ari ngo aku 
dakdak kekelsohen memmikirken karina 
kuria. 

22 Mula lot ndotè, aku pè gabè ndotè, 
mula lot ndabuh mi dosa mellala ngo 
atè-atèngku. 

30 Mula kennah gegah mo aku, 
mergegahen ngo ketteridahen ibas 
kinindotèngki. 

3! Oda luap aku; Dèbata, Bapa Tuhan 
Jesus ngo saksi! Terpoji mo gerarNa soh 
mi amman sumendanh. 

32 Tikan i Damaskus aku, lot ngo i sidi 
sada kalak Gubèrnur memerèntah i terruh 
kuasa Raja Aretas. Ipasulak ngo soridadu 
menjaga kuta i, lako menangkup aku. 

33 Tapi ibagasen sada kirang itontonken 
dengan i ngo aku lako mi terruh arap 
ruang pagar. Gabè maluah mo aku i sidi 


nai. 
] 2 'Nemmuken oda ngo lot barang 

kadè labana gegah. Tapi lemmo ngo 
atèngku menggegahken nipacidah Dèbata 
bangku arap alamat bak alaten. 

2Lot mo kutandai sada kalak Kristen, 
icukung mi bekkas sindatesna i sorga, 
imo sipuluh empat tahun sienggo leppas 
(tah ibagasen dagingna ia tikan icukung i 
barang i ruar dagingna, oda pella kubettoh 
-- Dèbata ngo mettohsa.) 

3 Kudokken sikali nai: Kubettoh ngo 
icukung ia mi Paradaiso (Tah ibagasen 
dagingna ia tikan icukung i barang tah 
merupaken alaten sambing, oda pella 
kubettoh -- Dèbata ngo memmetohsa.) 

“Idengkoh kalak i ngo i sidi terrèngèt 
perkataan siso tellap iranaken jelma, janah 
oda ma ipadiat iranaken jelma. 

“la ngo sikupeppoji-poji, oda ngo 
diringku. Ai ukum terrèngèt diringku, 
pellin ketteridahen kinindotèngku i ngo 
kugegahken. 

6 Asa mula pè kugegahken diringku, 
oda uè aku bagè pembual, merkata luap; 
situhunna i ngo kuruapken. Tapi kuorom 
ngo i, asa ulang laèn aku idah dèba ibas 
sienggo niidahna kuulaken, barang pè 
sienggo idengkoh kuranaken. 

’ Tapi asa ulang gabè jukkatsu aku 
kumarna alaten-alaten sikuidah i, ibakin 
ngo mersakit aku bagè rumang perkitèen 
alat Sibolis. Sakit idi mo ibakin lako 
menendel aku, asa ulang gabè sombong 
aku. 

8 Tellu kali mo aku enggo mersodip mi 
Tuhan, asa nemmuken iagoi sakit idi 
bangku nai. 

9 Tapi ialoi Tuhan i ngo, "Ngkelleng ngo 
atèngku midah kono, janah cukup mo 
i bamu; ai tikan ndotè kono isi mo roh 
kuasangKu simergegohna." Kerna i ngo 
asa kupoji diringku ipas kendotèenku idi, 
ai mula ndotè aku, tikanna bagidi ngo 

kuakapken roh Kristus mengurupi aku 
dekket kegegohenNa. 

19 Jadi lolo ngo aku mula pè ndotè aku. 
Lolo ngo aku mula pè ilèai dèba aku, 
barang pè mula susah kuakap, barang 
mula iletlet dèba aku, barang pè mula 
mpersah kuakap kumarna Kristus. Ai 
tikan ndotè idi aku, isidi mo aku gabè 
mergegoh. 

11 Enggo gabè dosken kalak moto aku -- 
tapi kènè ngo menessakken aku asa gabè 
bagidi, kènè kin ngo nemmuken memmoji 
aku. Ai oda pè kadè lapatenku, tapi oda 
pella talu aku dempak rasul-rasul ndènè 
simahantu i! 

12 Enggo mo nemmuken nibaing 
tanda-tanda kellengangen merkitè-kitè 
kebingiten taba kènè, magahken tuhu ngo 
aku rasul. 

13 Ibas kadè mo kènè mak niperdatèken 
mertimbangken kuria sidèbanna idi? 
Pellin, oda kususahi idi mo kessa kènè 
lako memelanjoi aku. Ampuni kènè mo 
kessalahenku idi! 

14 Enggo pella petellu kaliken aku kebbas 
lako mendahi kènè, janah oda kususahi 
kènè, ai oda ngo harta ndènè i perlu 
bangku, tapi diri ndènè i ngo. Ai oda ngo 

patut dukak-dukak mennarihken pangaan 
partuana, tapi partuana ngo mennarihken 
pangaan dukak-dukakna. 

1> Kernana i, sampang ngo atèngku 
mengururi, barang soh nola pè diringku 
kugiaken lako mengkepkep kènè. Bagi 
mo ngkelleng atèngku midah kènè, ai 
patut nola mo kurang ngkelleng atè ndènè 
midah aku? 

16 |pertuhu kènè ngo oda nung kènè 
kususahi. Tapi lot ngo mendokken 
perakkal-akkal nina aku; ai buèen nina 
perlabaenku bai ndènè nai kumarna 
akkal-akkalku idi. 

17 |dikè mo tuhu i! Lot ngo perlabanku bai 
ndènè nai kumarna kupasulak i utusenku 
mendahi kènè? 

18 Kupasulak ngo tuhu si Titus mendahi 
kènè, janah kupasulak ma ngo dengan 
Kristen sidèbankenna i rebbak dekket ia. 
Lot ibuat si Titus perlabaan bai ndènè nai? 
Ai rebbakken mengual ngo kami, janah 
bagè aku ngo ia i perrukuren dekket i 
pertendiin pè! 

19 Tah lot sura-sura ndènè sidekkahna 
èn, bagè cara kupènterri kami diri nami 
merradepken kènè? Oda ngo bagi! Alè 
sinikekellengen! Ibettoh Dèbata ngo 

karina sikuruapken kami bai ndènè 

idi, tosè mi lemmo atè ni Kristus ngo i 
kuruapken kami. Karinana sikubakin kami 
i lako pehèdu-hèduken kènè ngo i. 

20 Ai mbiar ngo aku tah bakunè oda 
kudapet kènè ipas pekkirohku sikali èn 
tosè bagè sikuharapken kin, janah aku pè 
tah oda ma bagè niharapken ndènè. Tah 
bakunè nola lot perselisihen, nangis atè, 
pungur, pegulut, merkata tondal, jukkat 
dekket maing gontar. 

2! Mbiar aku tah bakunè ipeterruh Dèbata 
sikuuèi i nola aku i hadeppen ndènè tikan 
roh i aku mendanhi kènè. Tah bakune 
pella nola kutangisi sienggo merdosa 
i, kumarna oda mobah idi dekket oda 
ipettadi pengelakona luhlah idi, bak 
perbuatenna simellamun janah siso patut 


l. 

] 3 'Èn mo petellu kaliken aku roh 

mendahi kènè. Ibas Bibèl tersurat 
ngo “Mula lot dua barang tellu saksi, 
ndorok mo iputusken perkara i." 

21 pekkirohku pedua kaliken tikala i, 
enggo kupesèngèt karinana simengulaken 
dosa bak mi dengan pè. Ukum bagèndari 
tikan peddaoh-daoh dèng aku dekket 
kènè, kupesèngèt mo kènè; mula roh aku 

isè poda maluah sikali èn ibas hukumen 
nai. 

3 Nai dapet kènè mo karina bukti 
siniperluken ndènè magahken tuhu-tuhu 
ngo Kristus mengerrana merkitèken aku. 
Mula sanga Kristus memmakin barang 
kadè taba kènè, oda ngo alang-alang la 
pecidahken kuasaNa taba kènè. 

4Tuhu bagè ndotè ngo la tikan 
ipersilangken idi, tapi nggelluh ngo la 
bagèndari kumarna kegegohen Dèbata. 
Ndotè ma ngo bang kami pè, kumarna 
ibagasen Kristus kami nggelluh, tapi 
ukum lako pesèngètken kènè mergegoh 
ngo kami rebbak dekket Kristus kumarna 
kegegohen dekket kuasa Dèbata. 

>Oji kènè mo diri ndènè janah 
perdatèken kènè, tah tuhu-tuhu ma ngo 
kènè nggelluh tosè bagè pengkepercayai 
ndènè mi Kristus! Oda ngo satdar kènè, 
Kristus Jesus ngo ibagasen kènè? -- 
Laèn mo mula kepercayaen ndènè i oda 
tuhu-tuhu kepercayaen. 

SKuharapken ngo asa bettohen ndènè, 
kami pè mennahen ngo ibas pengunjunen. 
7 Kusodipken kami ngo mi Dèbata, asa 
iurupi kènè ulang mersalah nèngè. Oda 

ngo mendokken enggo pandè janah 

enggo tau kami, tapiasa iulaken kènè ngo 
lemmo atè Dèbata — tukasi pè oda tau 
kami idahen. 

8 Ai oda terbakin kami mengulaken 
simerralo bai Dèbata. Kennah kuuèi kami 
ngo nipergeddo atè ni Dèbata. 

3Lolo ngo kami mula ndotè kami, janah 
mula mergegoh kènè. Kusodipken kami 
ngo asa gabè ntegguh ukur ndènè. 

10 Kerna naidi ngo asa kusuratken surat 
èn bai ndènè sinderrang oda dèng roh 
aku mendahi kènè, asa mula enggo 
kessa soh aku mendahi kènè, ulang pella 
nèngè ngkerrassu pemincangku taba kènè 
mengasangken kuasa niberrèken Tuhan i 
bangku lako pehèdu-hèduken kènè, ulang 
mo lako mencèdai. 

11 Èn pè alè dengan! Dak nggasang mo 
atè ndènè, janah uè mo kènè pehèdu- 
hèduun asa gabè ntegguh. Jalo kènè mo 
peddah janah sipesèngètku èn. Sada 
ukur mo kènè janah mersada ibagasen 
kedamèen. Idengani ngkelleng atè dekket 
damè ni Dèbata mo kènè. 

12 Mersisalamen mo kènè ibagasen 
ngkelleng samah-samah Kristen. Karinana 
ummat Dèbata mennengesken salam 
mendahi kènè. 

13 Katerra pè, Tuhan Jesus Kristus mo 
memmasu-masu kènè, bagi ma ngo 
masèh atè Dèbata. Tendi Dèbata mo 
mendengani kènè karinana! Tabe nami, 
Paulus 

14(13:13) 


Galatia 


] I Kènè karinana kuria silot i Galatia. Aku 
si Paulus dekket karina dengan Kristen 
sirebbak dekket aku mengharapken, dak 
ipasu-pasu Dèbata Bapanta dekket Tuhan 
Jesus Kristus mo kènè, janah iberrèken 
bai ndènè kedamèen. Gabè rasul pè aku 
oda ngo kumarna ipilih jelma barang pè 
merkitè-kitè jelma, tapi ipebangkit Jesus 
Kristus dekket Dèbata Bapanta sienggo 
pegelluhken Jesus Kristus mengolihi i 
kematèen nai idi ngo. 

2 (1:1) 

3 (1:1) 

“Lako mengèkutken lemmo atè Dèbata 
Bapanta, ipesakat Kristus ngo diriNa 
mimkematèen kemulihken dosa-dosanta, 
asa ipaluah kita ipas kejahaten idi nai. 

> Terpoji mo Dèbata soh mi amman 
sumendah. Amèn. 

6 Lengang ngo aku midah kènè alè 
dengan! Idilo Dèbata ngo kènè kumarna 
masèh atè Kristus, keppè bagèndari bagi 
nola mo ndorna kènè menondali Dèbata, 
gabè laus kènè mengèkutken sukuten 

sidèban. Laèn dari pada Sukuten Kelluahen 
bai Dèbata nai. 

7 Situhunna oda ngo lot 'sukuten 
kelluahen' sidèban. Mula pè isukutken 
sidèban siroh mendahi kènè 'sukuten 
kelluahen' terrèngèt Kristus laèn dari pada 
Sukuten Kelluahen sienggo kusukutken 
kami bai ndènè gabè pepèolken penarihen 
ndènè ngo i. 

8 Kalak simenukutken 'sukuten kelluahen' 
laèn dari pada sienggo kusukutken kami, 
ihukum Dèbata mo nemmi sibagidi; 
barang tah kami pè i barang malaèkat i 
sorga nai pè i! 

?Bagè sienggo kudokken bai ndènè 
tikala i, bagèndari pè kudokken dèng ma 
mo bai ndènè sikali nai: Barang isè kalak 
menukutken taba kènè 'sukuten kelluahen' 
laèn dari pada Sukuten Kelluahen sienggo 
nijalo ndènè bai nami nai, ihukum Dèbata 
mo ia! 

10 Mada ngo merkitè bagidi gabè 
kuharapken nola asa iakkui jelma? Oda 
ngo! Ukum sikuharapken, imo asa iakkui 
Dèbata. Mada ngo kutulusi bagè cara 
muat-muat ukur jelma asa sennang atèna 
midah aku? Ukum bagi ngo, oda tuhu aku 
naposo Kristus. 

11 Kennah bettohen ndènè ngo alè 
dengan, ukum Sukuten Kelluahen 
sikusukutken idi, oda ngo sukuten bai 
jelma nai. 

12 Oda ngo bai jelma nai kujalo 
sukuten idi, janah sada kalak ma poda 
mengaajarken i bangku, Jesus Kristus 
sendiri ngo mennukutken i bangku. 

13 Tentu enggo idengkoh kènè tersèngèt 
aku, bakunè aku tikala i sebagè sada kalak 
peragama Jahudi. Ibettoh kènè ma ngo 
bakunè gasa-gasanku taba kuria Dèbata, 
janah bakunè carangku lako petumpatken 
kuria i. 

14Ukum mengèkuti hatoren agama 
kalak Jahudi tikka ngo aku bai Jahudi 
denganku sisada nterbang nai. Tikka ma 
ngo penggegohingku lako menguèi adat 
empung nami. 

13 Tapi kumarna mendè basa Dèbata, 
Ipilih Dèbata ngo aku bang sinderrang 
madèng kin pè hana aku, janah idilo ngo 
aku lako menandai bak mengkebasisSa. 

16 Gabè ipetarar Dèbata ngo AnakNa taba 
aku asa kubagahken Sukuten Kelluahen 
tersèngèt AnakNa i bai kalak siso Jahudi. 
Sinderrangna i pè, oda lot mengido ajar 
aku barang bai isè pè. 

17 Oda ma ngo laus aku mi Jerusalem 
mendahi kalak sienggo perlebbè gabè 
rasul dari pada aku. Tapi mi nageri Arab 
ngo aku laus, i sidi nai balik mo aku mi 
Damaskus. 

I8Tapi enggo kessa tellu tahun, laus 
mo aku mi Jerusalem lako mersitandaan 
dekket si Petrus. Sipuluh lima ari dekkahna 
rebbaksa aku. 

19 Oda lot pesimbak aku dekket rasul- 
rasul sidèbankenna i, laènken pellin si 
Jakobus anggi Tuhan Jesus i ngo kessa. 

20 Tuhu ngo sikusuratken èn. Oda luap 
aku. Ibettoh Dèbata ngo i! 

21 Enggo kessa i, laus mo aku mi nagerri 
bak kuta silot i aur Siria bak Kilikia. 

22 Soh mi katika i, oda dèng ngo itandai 
kalak Kristen ni Judèa ukum abèngku. 

23 Pellin rana dèng ngo kessa idengkoh 
iranaken dèba, "Kalak simengeletlet 
kami tikala i, enggo gabè menukutken 
kepercayaen sinaing petumpatenna 
tikanna i kin." 

24 Nai ipoji kalak i mo Dèbata kemulihken 
aku. 

'Enggo kessa leppas sipuluh empat 
tahun, balaik mo aku mi Jerusalem 

dekket si Barnabas, kuarahken ma mo bak 
Si Titus. 

2Janah perlausku mi Jerusalem i pè, 
kumarna lot ngo alamat bai Dèbata nai 
mendokken kennah laus aku mi sidi. 
Janah ibas sada runggu pellin kami 
dekket pengendeng-pengendeng nisidi, 
kubagahken mo tersèngèt Sukuten 
Kelluahen sienggo kusukutken bai kalak 
siso Jahudi. Kerna oda lemmo atèngku 
magosia kelejanku tikala i bang pè mi 
podiin èn. 

3Si Titus simendengani aku kalak Junani 
ngo ia. Tapi tukasi pè bagidi, oda ngo 
ipaksa ia kennah mertakkil, 

“kasi pè lot dèng menggegohken, imo 
dengan so dengan, pesamak-samakken 
dirina masuk mendirip-ndirip lako 
mengenggep kebèbasen silot banta 
ibagasen Kristus Jesus. Ai naing ngo 
dok atèna, iarahken kita mengolihi gabè 
hamba bagè sitikala i, 

> tapi singkerjep mata pè oda tunduk 
kami bai kalak i, asa tong hot kebennaren 
Sukuten Kelluahen i bai ndènè. 

6 Tapi tukasi pè bagidi, oda lot kadè 
itambahi pengendeng sitergerar i mi 
sienggo lot kin bangku -- ukum bangku 

oda lot kadè kalihna, tergerar pè kalak i 
barang oda, ai oda ngo mengidah-ngidah 
rupa Dèbata. 

“Tapi mengaku ngo kalak sitergerar i, 
Dèbata ngo merrèken ulaan i bangku lako 
menukutken Sukuten Kelluahen i taba 
kalak siso Jahudi, tosè bagè si Petrus lako 
magahken Sukuten Kelluahen i taba kalak 
siso Jahudi. 

8 Kerna Dèbata sienggo merrèken ulaan i 
bai si Petrus imo ulaan kerasulen mendanhi 
kalak Jahudi, Dèbata ma ngo merrèken 
bangku ulaan kerasulen mendahi kalak 
siso Jahudi. 

3Si Jakobus, si Petrus dekket si Johanes, 
kalak idi mo dokkenken huntuun 
pengendeng kuria, mengaku ngo kalak i 
Dèbata ngo merrèken bangku sibasa-basa 
i. Nai bagè isalam kalak i mo tangan 
si Barnabas bak tanganku bagè tanda 
persaoren nami, magahken kami mo laus 
mendahi kalak siso Jahudi, janah kalak i 
mo mi tengah-tengah kalak Jahudi. 

10 Tapi sada ngo kessa ipergeddo kalak 
i bai nami nai, imo asa kuperdatèken 
kami kalak sincoor. Janah nggasang ngo 
atèngku mengulaken i. 

11 Nai sinderrang roh si Petrus mi 
Antiokhia, tompel ngo ia kualo, kerna lot 
salahna. 

12 Ai tikan madèng roh pasulaken si 
Jakobus, rebbak kundul ngo ia mangan 
dekket dengan siso kalak Jahudi. Tapi roh 
kessa mo kalak idi, mènter ipedaoh mo 
dirina bai dengan siso Jahudi nai; oda 
nèngè uè ia rebbak mangan dekket kalak 
i, ai mbiar ia midah kalak simendokken; 
kennah mertakkil ngo nina kalak siso 
Jahudi. 

13 Kalak Jahudi sidèbankenna i pè 
munafik ma mo bagè si Petrus i, bagi 
ma ngo dekket si Barnabas pè, gabè 
terrèkut-èkut bagè kalak i. 

14 Nai kuidah kessa mo oda nèngè 
sènteng kalak i bagè kebennaren Sukuten 
Kelluahen i, ningku mo mbang si Petrus, 
i hadeppen karina jelma silot ni sidi, 
"Mula kono sada kalak Jahudi, enggo bagè 
kalak siso Jahudi, kasa ipaksa kono nola 
bagèndari kalak siso Jahudi kennah bagè 
kalak Jahudi?" 

13 Ukum mengèkutken pertubuh kalak 
Jahudi ngo kami; janah oda ngo “kalak 
siso Jahudi simerdosa i." 


GALATIA 2.16-19 8 


16 Tapi tukasi pè bagidi kubettoh kami 
ngo, asa gabè mendè nola mengolihi 
persaoren jelma dekket Dèbata kennah 
percaya ngo ia bai Jesus Kristus, oda ngo 
kumarna idalanken hatoren pati-patiin i. 
Ai kami pè, lebbè percaya ngo kami bai 
Jesus Kristus asa gabè mendè nola kami 
mersaor taba Dèbata, oda ngo kumarna 
kudalanken kami hatoren pati-patiin i. Ai 
ukum mendalanken hatoren pati-patiin 
i ngo kessa, isè poda terbakinsa mendè 
nola mengolihi persaorenna dekket 
Dèbata. 

17 Merkitè mersaor dekket Kristus, 
kuusahaken kami ngo asa gabè mendè 
nola mengolihi persaoren nami dekket 
Dèbata. Tapi enggo kessa mo kubaing 
kami bagidi, keppèken terdapet nola 
ngo kami "kalak perdosa" ma bagè kalak 
siso Jahudi. Mada ngo gabè Kristus nola 
memmaing kami merdosa? Tentu oda! 

18 Mula kumulai nola memajek 
perugamaan sienggo kurumpakken 
kin, keteridahenna sienggo gabè 
mengelanggar ngo aku. 

19 Ai enggo matè aku ibakin hatoren 
pati-patiin idi -- ipatèken hatoren pati- 
patiin i sendiri -- asa ndorok nggelluh 

aku bai Dèbata. Enggo ipersilangken aku 
rebbak dekket Kristus. 

20 Oda aku nèngè singgelluh bagèndari, 
Kristus ngo nggelluh ibagasen aku. Ai 
nggelluh pè aku bagèndari merkitè-kitè 
kepercayaen bai Anak Dèbata simermasèh 
atè midah aku janah memerrèken diriNa 
mengkepkep aku i ngo. 

2! Oda ngo gabè kèdèk atèngku sibasa- 
basa Dèbata. Mula mendè ngo mengolihi 
persaoren jelma i dekket Dèbata kumarna 
idalanken hatoren pati-patiin, merlapaten 
ngo i, oda lot kadè gunana matè Kristus i. 

| È kènè kalak Galatia siso merrukur! 

Isè ngo kalak simerrèken ajar latlat i bai 
ndènè? Enggo mo ntangkas kubagahken 
bai ndènè tersèngèt permatè Kristus i 
kayu silang i. 

2Bagahken kènè mo bangku tersèngèt 
si sada matcam èn: ljalo kènè tikala i 
Tendi Perbadia, kumarnaken idalanken 
kènè ngo hatoren pati-patiin i, barang 
tah kumarnaken idengkohken kènè ngo 
Sukuten Kelluahen i janah percaya kènè 
taba Kristus? 

3 Kasa gabè moto kènè! Nggelluh ndènè 
rembaru i, merkitè-kitè Tendi Perbadia 
ngo imulai kènè, kasa bagèndari iunjunu 


GALATIA 3.4-8 10 


kènè merkitè kuasa perdagingen ndènè 
sendiri nola? 

“Mèter magosia mo karinana sienggo 
irasai kènè idi kin? Ulang mo magosia! 

> Dèbata ngo merrèken TendiNa bai 
ndènè janah memmaingken tanda-tanda 
kellengangen i tengah-tengah ndènè. Jadi 
ibaing Dèbata karinana idi kumarnaken 
idalanken kènè ngo hatoren pati-patiin 
idi, barang kumarnaken idengkohken 
kènè ngo Sukuten Kelluahen i ninganna 
percaya bai Kristus? 

6 Tosè ngo i bagè sitersurat i Bibèl 
tersèngèt si Abraham -- bagèen, 
"Percaya ngo si Abraham bai Dèbata 
janah kemulihken kepercayanna idi gabè 
ijalo Dèbata ngo ia bagè kalak sienggo 
ikellemmoken atè Dèbata." 

7 Jadi bettoh kènè mo; kalak sipercaya bai 
Dèbata ngo kessa pemparen si Abraham. 

8 Enggo kin ngo lebbèen idokken i Bibèl 
i; ndorok ngo mersaor nola mengolihi 
dekket Dèbata kalak siso Jahudi, mula 
percaya ia bai Dèbata. Ai lebbèen kin 
ngo ibagahken Sukuten Kelluahen i taba 
si Abraham merkitè bagah-bagah èn, 
"Merkitèken kono, ipasu-pasu Dèbata ngo 
karina jelma i babo tanoh èn." 

3Jadi kerna percaya si Abraham, gabè 
ipasu-pasu ngo ia. Bagi ma ngo karina 
sipercaya ipasu-pasu rebbak dekket si 
Abraham. 

10 Barang isè kalak mergantung mi 
hatoren pati-patiin i sambing, kenna 
sumpah ngo i. Ai tersurat ngo ibas Bibèl, 
"Barang isè oda mendalanken karina 
hatoren pati-patiin sitersurat ibas Bibèl 
kenna sempetta Dèbata ngo kalak i 
sibagidi!" 

11 |sè poda ndorok mersaor dekket 
Dèbata, ukum kumernaken mendalanken 
hatoren pati-patiin i, ai ntangkas ngo 
idokken ibas Bibèl, "Kalak sienggo mendè 
nola persaorenna mengolihi dekket 
Dèbata, ia ngo nggelluh, ia ngo nggelluh 
kumerna kepercayanna bai Dèbata!" 

12 Tapi ukum hatorenpati-patiin oda 
ngo merdangaan mi kepercayaen. 
Tersurat ngo ibas Bibèl, "Nggelluh ngo 
kalak simengulaken hatoren pati-patiin 
kumarna hatoren i." 

13 Įpaluah Kristus i ngo kita ipas sumpah 
hatoren pati-patiin i nai merkitè-kitè 
iberrèken diriNa kenna sumpah pati-patiin 
i mengkepkep kita. Tersurat ngo ibas 

Bibèl, "Kenna sumpah ngo gennep 
sinigantung i kayu persilang." 

14 Ibaing Kristus bagidi, asa ijalo kalak 
siso Jahudi ngo niperbagah Dèbata taba si 
Abraham i. Merkitè bagidi, kita sipercaya 
bai Dèbata pè, ndorok mo menjalo Tendi 
sienggo iperbagah Dèbata idi kin. 

1> Alè dengan! Kebiasaan jelma mo lebbè 
kubaing mahan codiin. Mula lot ibaing 
jelma sada bulaban, janah enggo isahken, 
jadi isè poda ndorok mengosè bulaban i 
barang pè menambahisa. 

16 Bagidi ma ngo bulaban Dèbata 
sienggo ibulabanken taba si Abraham 
dekket mi pemparenna. Ibas Bibèl oda 
lot tersurat "dekket taba kalak pinempar 
si Abraham," tentu jelma nterrem ngo i. 
Tapi ukum sitersurat imo; "dekket taba 
pemparenmu," lapatenna sada kalak 
sambing, imo Kristus. 

17 Sikudokken i sènda imo: Enggo lot 
bulaban Dèbata janah enggo isahken 
lebbèen. Asa hatoren pati-patiin 
siniberrèkenna enggo kessa lebbè leppas 
empat ratus tellupuluh tahun, oda ndorok 
membatalken sienggo isahken idi kin, 
ukum gabè mago nola ngo kegegohen 
bulaban Dèbata i. 

18 Ai ukum mergantung mi pati-patiin 
ngo basa-basa Dèbata, oda nèngè ngo 
ibasa-basaken sienggo ibulabanken; 
kerna enggo kin ngo ibulabanken Dèbata 
bai si Abraham, jadi iberrèken Dèbata mo 
i bana. 

19 Mula bagi, man kadè ngo hatoren 
pati-patiin idi iberrèken? Gunana imo: 
iberrèken hatoren pati-patiin i mahan 
tambahna ngo, lako magahken kadè dosa 
jelma merradepken Dèbata. Mergegoh ngo 
hatoren pati-patiin idi ninggat pekerroh 
sada kalak pemparen si Abraham i 
mo sinibulabanken Dèbata kin taba 
si Abraham i. Hatoren pati-patiin idi 
iberrèken merkitè malaèkat-malaèkatna 
bai jelma merkitè sada kalak jelma. 

20 l ebbè lot ngo dua kalak kettubungen, 
asa perlu lot tellangkè. Tapi ukum Dèbata 
oda pella memmaing tellangkè, kerna la 
sendiri ngo hadep memmaingkensa. 

2! Mula bagidi meralo ngo hatoren 
pati-patiin idi mi siniperbagah Dèbata? 
Oda ngo! Ai ukum hatoren pati-patiin 
niberrèkenna i ndorok merrèken 
kenggelluhen taba jelma merlapaten ngo i 
ndorok mendè nola mengolihi persaoren 

jelma dekket Dèbata kemulihken hatoren 
pati-patiin i. 

22 Tapi tersurat ngo ibas Bibèl: karina 
jelma enggo ilenggemmen kuasa dosa. 
Kernana idi, sibasa-basa nibulabankenna 
kumernaken kepercayaen bai Jesus, 
ndorok ma ngo iberrèken taba jelma 
sipercaya bana. 

23 Tikan makdèng dapet tikkina jelma 
i percaya bai Kristus, idèdah hatoren 
pati-patiin idi ngo kita lebbè; bagè cara 
ikandang ngo kita soh mi tikki perntarar 
ni kepercayaen i. 

24 Jadi dosken pendèdah ngo hatoren 
pati-patiin i banta mersembanh kita soh 
mi pekerroh Kristus lako pelliasken 
persaorenta dekket Dèbata, kerna percaya 
kita bai Kristus. 

25 Bagèndari kerna enggo dapet tikkina 
jelma i percaya bai Kristus, jadi oda nèngè 
ngo kita igemgemmi pendèdah i, imo 
hatoren pati-patiin i. 

26 Kerna percaya ngo kènè bai Jesus 
Kristus, gabè mersaor mo kènè dekketSa, 
kernana idi gabè dukak-dukak Dèbata mo 
kènè. 

27 Enggo ngo iperridi kènè mi bagasen 
gerar Kristus. Jadi sada daiging ngo enggo 
kènè dekket Kristus. 

28 Kemulihkenna idi, oda nèngè ngo 
lot bèdana kalak Jahudi bang kalak siso 
Jahudi pè, kalak hamba barang siso 
hamba, anak laki barang daberru. Gabè 
sisada ngo kènè ibagasen Kristus. 

22 Mula milik Kristus kènè, jadi pemparen 
si Abraham ngo kènè. Karina ngo kènè 
merhak menjalo niperbagah-bagah 
Dèbata. 

l Èn ngo sikudokken; sidekkah 
4 anak-anak dèng ahli waris i, oda lot 
kalihna bagè sada kalak hamba, tukasi pè 
ia ngo sidasa karinana. 

“Tapi ibagasen penjamotiin janah 
pengurusen ngo ia, mèma soh umurna mi 
sienggo ibuhul Bapana kin. 

3 Bagidi ma ngo bang kita pè; sidekkah 
anak-anak dèng kita dak iperhamba tendi 
simerkuasa i duniaèn ngo kita. 

4Tapi enggo kessa dapet tikkina, 
ipasulak Dèbata mo AnakNa mi dunia èn, 
itubuhken sada kalak daberru situnduk mi 
gemgemmen pati-patiin, 

> asa merkitè bagidi, Ipaluah kalak 
sinigemgemmen hatoren pati-patiin idi, 

nai kernana idi ndorok mo kita gabè 
dukak-dukak Dèbata. 

SKumarna dukak-dukak Dèbata ngo 
kènè, gabè ipasulak Dèbata mo Tendi 
AnakNa i mi bagasen ukur ndè bak 
ukurku, imo Tendi simendilo-ndiloken 
"Abba, alè Pa!" 

/ Jadi kumarna naidi, oda nèngè ngo 
hamba kènè tapi dukak ngo. Janah 
kumarna dukak Dèbata kènè, iberrèken 
Dèbata mo bai ndènè karinaNa silot bana 
i, gabè perbagianen bai dukak-dukakNa. 

8 Ukum tikala i, oda dèng ngo itandai 
kènè Dèbata, kernana idi iperhamba siso 
Dèbata i ngo kènè. 

Tapi ukumbagèndari, enggo itandai 
kènè Dèbata, jadi itandai Dèbata ma ngo 
kènè pè. Nai kasa uè nola kènè balik taba 
tendi dunia siso mergoldè janah simerlèa 
i? Kasa uè dèng kènè iperhamba sibagidi? 

10 Enggo gabè kalak peniti-niti ari, bulan 
bak tahun-tahun tertentu nola kènè? 

11 Kekelsohen ngo aku kumarna kènè 
bagidi, tah mada ngo oda merguna 
kelejanku mengkepkep kènè! 

12 Kènè alè dengan! Kupido bai ndènè, 
asa bagè aku mo kènè, ai aku pè enggo 

bagè kènè. Oda lot kadè pè salah ibaing 
kènè taba aku. 

13 Katèngku ièngèt kènè dèng ma ngo 
bakunè tikala i aku mennukutken Sukuten 
Kelluahen i bai ndènè, imo tikan sakiten i 
aku. 

14Oda ngo moyang atè ndè midah aku 
tikan naidi, tukasi pè dagingku gabè sada 
pengojiin bai ndènè. Dosken malaèkat 
Dèbata ngo aku ijalo kènè tikan naidi, 
bak bagè penjalo ndènè bai Jesus Kristus 
sendiri. 

13 Sennang kalohon ngo kènè tikala i, 
tapi bagèndari enggo bakunè lolo ukur 
ndènè i? Ukum tikala i uè ngo kènè bang 
mencokil mata ndènè idi pè merrèken 
bangku, ukum terbakin kin. 

16Jadi gabè musuh ndènè nola ngo aku 
kumarna kudokken situhunna taba kènè? 

17 Ukum kalak sidèban i, laèn ngo 
maksudna taba kènè, mula pè idahen 
bagè cara mertuhu-tuhu kalak i nggasang 
mendahi kènè, ai ukum tujuun kalak idi 
imo asa mpostep persaorenta, nai gabè 
mengèkut bai klak i mo kènè katèna. 

18 Selloh ngo nggasang mi ulaan 
merandal tapi ulang mo nemm u lebbè i 

tengah-tengah ndènè aku asa nggasang 
kènè. 

19 Kènè alè dukak-dukak sikukellengi! 
Mengolihi mpiah ngo kuakap bagèndari 
kumarna kènè. Bagè sada kalak partua 
ibages ngo aku bagèndari mengakap 
mpiah tikan mennubuhken dukakna. 
Janah dak terrus ngo bagidi, mula oda 
tersuan dèng bakko Kristus bai ndènè! 

20 Nteddoh ngo aku bagèndari roh 
mi tengah-tengah ndènè, asa ndorok 
mengerana aku pessèngètken kènè, ai 
oda kubettoh nèngè bagèndari bakunè mo 
ndia kubakin bai ndènè! 

21 Kènè alè siuvè nigemgemmen hatoren 
pati-patiin i, dengkohken kènè mo 
ranangku èn; asa kubagahken bai ndènè 
bakunè tersurat ibas Bukku hatoren si 
Musa. 

22 Tersurat ngo i sidi: Dua kalak ngo 
dukak si Abraham, hamba ngo inang 
dukakna sisada, tapi oda ngo hamba 
inang dukakna sisada nai. 

23 Ukum anak nitubuhken hamba i, 
tubuh mengèkutken nipergeddo daging 
ngo, tapi ukum anak nitubuhken berru 
nitokor i, tubuh kumarna enggo kin ngo 
iperbagah-bagah Dèbata. 

24 Gabè sada codiin ngo i; daberru sidua 
kalak i codi ngo mi dua padan; sada mo 
idi i Delleng Sinai nai asalna, imo si Hagar; 
itubuhken ngo dukakna mahan hamba. 

25 Jadi si Hagar imo Delleng Sinai 
si ni nagerri Arab. la ngo lèndung 
kuta Jerusalem bak karina pengisina 
sibagèndari i, sienggo gabè hamba. 

26 Tapi ukum Jerusalem si ni sorga i, imo 
Jerusalem bèbas, janah ia ngo inangta. 

27 Tersurat ngo ibas Bibèl, "Lolo mo 
kono alè daberru nggempus, siso 
nung mennubuhken. Mersampang 
atè janah merroang-oang mo kono 
alè siso nung mengakapken bakunè 
mpiahna mennubuhken! Ai buèen ngo 
dukak daberru nitadingken serrangenna 
dari pada dukak daberru ni ianken 
serrangenna." 

28 Kènè ngo alè dengan dukak-dukak 
Dèbata sinitubuhken kumarna bagah- 
bagah Dèbata; codi ngo kènè bagè si 
Isak. 

22 Tikanna idi dak idersa anak situbuh 
kumarna nipergeddo daging i ngo kènè 
anak situbuh kumarna lemmo atè Tendi 
Perbadia. Bagi ngo soh bagèndari. 

30 Tapi bakunè ngo idokken sitersurat i 
bai Bibèl? Bagèen ngo, "Pelaus mo daberru 
hamba i rebbak dekket dukakna, kerna 
mak ndorok rebbak usur dukak daberru 
hamba i dekket dukak daberru nitokor i." 

31 Asa, alè dengan, oda ngo dukak 
daberru hamba i kita; tapi dukak daberru 
nitrokor i ngo. 

l Ukum bagèndari enggo mo 
5 ipaluah kita, kerna enggo ipaluah 
Kristus i! Kerna naidi pertahanken mo 
kebèbasenmu, janah ulang nèngè uè 
iperhamba. 

2 Èngèt kènè mo; mula ipidoken kènè asa 
itakkil kènè, merlapaten ngo i oda lot kadè 
gunana bai ndènè Kristus i. Aku si Paulus 
ngo mendokken èn bai ndènè. 

3 Kuulaki mendokken sikali nai taba kènè 
kalak simengido asa itakkil i, kennah 
iulaken ngo karina hatoren pati-patiin i! 

4 Ai mula merkitè mengulaken hatoren 
pati-patiin i naing merdamè kènè dekket 
Dèbata enggo gabè mpostep persaoren 
ndènè dekket Kristus. Jadi gabè iruar 
masèh atè Dèbata ngo kènè. 

> Tapi ukum kami dak mengharapken 
pengurupi Tendi Perbadia janah 
merdangaan ipas kepercayaen bai Kristus 

idi ngo asa gabè ndorok merdamè dekket 
Dèbata. 

6 Ai mula enggo ibagasen Kristus Jesus 
kita, mertakkil barang oda mertakkil 
oda nèngè soal i. Siperluna imo percaya 
bai Kristus, janah keteridahenna imo 
merrukur ngkelleng taba kalak sidèban. 

“Tikala i toko ngo pengonggal ndènè! 
Keppè bagèndari kasa oda nèngè 
merpenguèi kènè mi lemmo atè Dèbata? 
Isè mengajar-ngajari kènè? 

8Qda ngo bai Dèbata sienggo mendilo 
kènè i nai rohna simengkella-kella kènè i! 

2"Cituk pè ragi, kembang ngo ibaing 
nditak sienggo igaru!" nina simendokken. 

10 Tapi bagi pè idi, tok ngo aku bai ndènè, 
oda gabè laèn nola perrukuren ndènè 
bangku nai, ai enggo sisada kita ibagasen 
Kristus. Janah tok ngo aku, barang isè pè 
mengkella-kella kènè, ihukum Dèbata ngo 
l. 

11 Ukum tersèngèt aku alè dengan kasa 
imusuhi kènè aku mula kujamitaken 
hatoren mertakkil idi perlu? Mula 
kujamitaken bagidi oda ngo lot nèngè 
persoalen tersèngèt silang Kristus i. 

12 l otiin mo karuar kalak simengkella- 
kella perrukuren ndènè bagidi i kuria 
nai! 

13 Asa mi kelluahen i ngo kènè idilo. Tapi 
ulang mo baing kènè kelluahen i gabè 
pepulakken cubellek-cubellek daging 
ndènè. Dak ibagasen kelleng i mo kènè 
mersipeuè-uèen. 

!4Èn ngo rèmpun hatoren pati-patiin 
“Kennah kekellengenmu ngo denganmu 
jelma dosken dirimu." 

1> Tapi mula mersingatngaten ngo kènè 
samah kènè, manat mo kènè, ai gabè 
rebbak tumpat mo kènè. 

16 Èn ngo kudokken: Belli mo Tendi 
Dèbata mengarak-ngarak kono, janah 
ulang kono nggèut menguèi cubellek- 
cubellek dagingmu. 

17 Merralo ngo lemmo atè Dèbata mi 
cubellek daging, janah nikellemmoken 
Tendi Perbadia pè, merralo ngo mi 
cubellek daging. Juhap ngo dakdak 
sidua i, gabè oda nèngè terbaing kono 
mengulaken nipercinta ukurmu. 

18 Tapi mula Tendi Perbadia ngo 
mengarak-ngarak kènè, oda ngo ikuasai 
hatoren pati-patiin idi kènè. 

19 Ai ntangkas ngo perulaan daging; imo 
luhlah, mellamun, siso patut, 

20 kesipèlèbèguun, kinangguruun, 
persilisihen-persilisihen, merrubat-rubat, 
cimburu, pungur, dirina kessa isarihken, 
mersikosomen, dekket mersitaki-takiin, 

2! cian, permabuken, merkerja-kerja 
dekket sidèbankenna codi misi. Ukum klak 
simengulaken bagidi tosè bagè sienggo 
kudokken tikala i, bagi ma ngo kudokken 
bang bagèndari pè; oda dekket kalak 
sibagidi gabè ummat Dèbata. 

22 Tapi èn buah sienggo iarak-arak Tendi 
Perbadia: Nkelleng, lolo, damè, sobar, 
budi, atè mbersih, sètia, 

23 merrukur ncerrep, mengerajai diri. 
Oda merralo hatoren pati-patiin dempak 
kalak sibagidi. 

24 Kalak sienggo gabè milik Jesus Kristus, 
enggo ipersilangken bakko kejelmaan 
rebbak dekket cubellek, bak ketagiin 
dagingna. 

25 Kumarna enggo iberrèken Tendi 
Perbadia banta nggelluh sirembaru, jadi 
patut ngo ia menguasai nggelluhta. 

26 Qda ndorok kita gabè sombong, ulang 
memmuaing cio atè barang mersicianen. 

1 Alè dengan! Mula idapet kènè tersor 

jelma mengulaken dosa, peddahi kènè 
sienggo menguèi Tendi Perbadia i mo ia, 
merkitè-kitè rana melamlam, asa balik ia 
mi ulaan sènteng, tapi jamoti kènè mo 
diri ndènè asa ulang dekket kènè pè gabè 
terèkut-èkut. 

2Mersiurupen mo kènè memersan 
embahen simbotong i ai merkitè bagidi, 
enggo iuèi kènè pati-patiin Kristus. 

3 Ai mula ipeburnang dèba dirina, 
keppèken kadè poda ia, mengelluapi 
dirina ngo ia. 

“Gennep mo memerrèso dirina, tah 
selloh ma pengellakona barang tah oda. 
Nai ndorok mo ia gegah kerna simendè 
nibaingna i. Ulang pella ibanding- 
bandingken pemmaingna i dekket nibaing 
sidèban. 

> Ai gennep jelma ngo memersan 
tanggung jababna. 

SKalak simenjalo peddah bai Kristus nai, 
ibagiken mo dèba simerandal silot bana i 
bai simengajarisa. 

7 Ulang kènè laling. Oda uè Dèbata 
akkal-akkalen! Barang kadè isuanken 
jelma idi ma ngo perraninna. 

8 Barang isè mennuan mengèkutken 
bakko kejelmaan, kemmatèen ngo iperrani 
i bakkona i nai. Tapi barang isè mennuan 
mengèkutken Tendi Perbadia, iperrani 
mo kenggelluhen siamman sumendah bai 
Tendi Perbadia nai. 

9 Kernana idi ulang mo kita merkeleja- 
lejaan mengulaken simerandal; ai mula 
oda mengadi-ngadi kita mengulaken 
simerandal, siperrani mo luas hasilna. 

10Jadi tikan lot dèng kesempaten banta, 
siulaken mo simerandal taba karina 
jelma, terlebbih mo taba samah dengan 
sipercaya bai Jesus. 

11 Perratè-atèken kènè mosuratku 
sikusuratken i sèn! 

12 Barang isè mengayaki kesangapen 
daging, kalak sibagidi mo simemaksa kènè 
lako mengèkutken hatoren mertakkil. Tapi 
ibaing kalak i pè bagidi, pellin asa ulang i 
letlet Jahudi sambing ngo kessa ia kerna 
silang Kristus. 

13 Salangkalak i semengulaken mertakkil 
i, oda ngo i dalanken karinana hatoren 
pati-patiin. Tapi dok atèna mertakkil mo 
kènè nemmu, asa i poji kalak i dirina, 
kumarna i uèi kènè hatoren i! 

'4Tapi ukum aku, oda uè aku moji-moji 
diringku, laènken kumarna Tuhanta Jesus 
Kristus sienggo matè i persilangken i. Ai 
kumarna nggo matè Ipersilangken ia, oda 
nèngè ngo lotlapaten dhunia èn bangku. 
Janah aku pè nggo bagè cara sienggo 
matè meradepken dhunia èn. 

1> Mertakkil barang oda mertakkil, oda 
pella kadè i, ai ukum siperluna i mo gabè 
jelma rembaru. 

16Jadi bai karina jelma simengulaken i 
bak karina ummat Dèbata, dak i berrèken 
Dèbata mo bana damè dekket masèh atè. 

17 Laènkenna i, ulang pella lot nèngè 
barang isè pè mennusahi aku, kerna 
lot ngo i pas dagingku tandha-tandha 
magahken si mengèkutken Jesus ngo aku. 

18 Dak i pasu-pasu Tuhanta Jesus Kristus 
i mo kènè karina. Amèn. Tabe nami, 
Paulus 


Efesus 


] ' Kènè alè ummat Dèbata kalak sètia 
bai Jesus Kristus i Epesus! 

2 Aku si Paulus rasul Jesus Kristus ipas 
lemmo atè Dèbata nai, mengharapken dak 
idengani masèh atè dekket damè Dèbata 
Bapanta dekket Tuhan Jesus Kristus imo 
kènè. 

3 Nipoji mo Dèbata, Bapa ni Tuhanta 
Jesus Kristus sienggo merrèken matcam 
bagè pasu-pasu pertendiin i Sorga nai 
banta, merkitè Kristus. 

“Madèng kin pè ihanaken dunia èn, 
enggo kin ngo ipilih Dèbata kita asa gabè 
sada dekket Kristus janah mbadia, janah 
oda mertikas i hadeppenNa kumarna 
kelleng atèna. 

> Iteddo Dèbata ngo kita gabè 
dukak-dukakNa merkitè Jesus Kristus, 
mengèkutken lemmo atèNa. 

6 Nipoji mo Dèbata kumarna mendè 
basana simermulia i, sienggo ipetarar 
banta ibagasen Anak kekelengen atèna i. 

7 Ai kemmulihken permatè Kristus idi, 
gabè maluah ngo kita; isasa ngo dosanta 
kerna masèh atè Dèbata sitermurmur i, 

8 sienggo iberrèken banta mertinèncuk 
merdengan karina bijak bak pengantusiin. 

?Ibagahken Dèbata ngo banta takina, 
imo rusia sinaing bakinenna imulana nai 
ibagasen Kristus. 

10 Imo hendakna mi suberri alam èn si 
nidates barang pè ni tanoh èn, asa gabè 
sada ibagasen Kristus ekuten i. Ipesaut 
Dèbata ngo i, enggo kessa jupa tikkina. 

11 |pesaut Dèbata ngo karinana i 
mengèkutken lemmo atèna sendiri. Ai i 
mulana nai ngo enggo iteddo kita, kerna 
ipergeddo ngo asa gabè ummatNa kita 
merkitè Kristus; 

12 asa nggelluhta simengharap perlebbè 
kalohoon bai Kristus memmoji kiniheji 
Dèbata. 

13 Kènè pè enggo ummat Dèbata 
sinderrang idengkoh kènè kata bennar 
i, imo Sukuten Kelluahen merrèken 
kelluahen bai ndènè. Sinderrangna i ngo 
iberrèken Dèbata pertandaan bai ndènè 
magahken enggo milikna kènè, imo Tendi 
Perbadia sienggo niperbagah-bagahna i. 

'4Tendi i ngo gabè jamienna, magahken 
jalonta ngo sienggo iperbagah-bagah 
Dèbata kin banta. Janah Tendi i ma ngo 
memmaing tok kita ummatna sienggo 
nipaluah Dèbata. Nipoji mo kehejiin 
Dèbata i. 

I Jadi kessa nai kudengkoh enggo 
percaya kènè bai Tuhan Jesus janah 
ikekelengi kènè karina ummat Dèbata, 

16 dakdak ngo aku mendokken menjalo 
metangkup taba Dèbata kemmulihken 
kènè. Dak ngo kutersèngètken kènè 
gennep mersodip aku. 

17 Kupidoken ngo bai Dèbata ni Tuhanta 
Jesus Kristus, imo Bapa simermulia i, asa 
iberrèken Tendina bai ndènè, asa sènteng 
penandai ndènè bana. 

18 Kupido ngo asa ibuka Dèbata pikiren 
ndènè asa gabè ncihur; asa iarti kènè 
siharapen ndènè bai Dèbata nai simendiloi 
kènè, janah asa ibettoh kènè basa-basa 
Dèbata sienggo iberrèken mertinèncuk 
bak merandal bai karina jelma ummatna i; 

19 Bagi dèng ma dekket kegegohen kuasa 
Dèbata banta sipercaya i, imo kuasana 
sitermurmur i, 

20 si nipettararna tikanna ipegelluh 
Kristus i simatè nai janah ipekundul ngo 
la i kamuhunna i Sorga i. 

21 Datessen ngo tahta bak kuasa Kristus 
dari pada tahta bak kuasa kerajaen dekket 
perkuasa tanoh èn, bang kegegohen 
dekket kemuliaan bang nasa pengulu- 
pengulu sitergerar dekket barang kadè 
nola pè tupèh; oda pellin silot bagèndari, 
soh ngo mi sinaing roh seggen. 

22 |petunduk Dèbata ngo karina mi terruh 
nèhè Kristus, janah ipebangkit ngo la gabè 
takal Kuria i. 

23 Daging Kristus ngo Kuria i. Idomi ngo 
dagingna i dekket sinijalona bai Dèbata 
nai, kerna ia ngo mendomi sagumanna 
silot. 

2 ' Kènè pè enggo ngo matè kin arnia; 
kumarna ilausi kènè perèntah Dèbata, 
nai gabè merdosa mo kènè. 

2 Imo siniulaken ndènè mengèkutken 
bakko dunia èn; iuèi kènè ngo kuasa 
niperkuasa ni abang-abang i, imo tendi 
simengula soh bagèndari i atè-atè jelma 
siso uè tunduk bai Dèbata. 

3Tosè bagè kalak i ngo kita arnia, 
dak ngo siulaken cubellek dagingta 
bak mengulaken taki-taki ukurta lako 

pesennangken daging bak pikiren. Jadi 
kita pè jelma sikenna pungur Dèbata ngo 
tosè bagè kalak sidèban i. 

“Tapi ukum Dèbata permasèh atè 
mbellen ngo! Sun ngo kelleng atèna midah 
kita, 

> gabè rebbak dekket Kristus ngo kita 
ipegelluh nola, sienggo matè kin cara 
pertendiin kumarna pengelausinta. Asa 
pellin masèh atè Dèbata sambing nai ngo 
kessa memmaing asa maluah kita. 

SKumarna enggo sisada kita dekket 
Kristus Jesus, gabè ipegelluh Dèbata ngo 
kita mengolihi rebbak dekketsa janah 
rebbak mengerajai dekketsa i Sorga. 

7Ibaing Dèbata bagidi, asa idah jelma 
i luas bakunè belgahna masèh atè bak 
mendè basa Dèbata siniberrèkenna banta 
merkitè-kitè Jesus Kristus. 

8 Kumarna masèh atè Dèbata ngo asa 
ipaluah kènè, dalanna imo kerna percaya 
kènè bai Kristus; oda ngo kumarna 
usaha ndènè asa maluah pè kènè, tapi 
sibasa-basa Dèbata sambing ngo. 

3Jadi isè poda ndorok gegah tersèngèt 
idi. 

10 Nihanaken Dèbata ngo kita. Merkitè- 
kitè Jesus Kristus itempa nola ngo kita, 

asa siulaken simerandal sienggo idokken 
Dèbata kin siperangènkenta. 

11 O kènè bangsa siso Jahudi! Èngèt kènè 
mo bakunè kin kènè tikala i "ai kalak siso 
mertakkil" ngo kènè bagè pendokken 
kalak Jahudi simengaku enggo mertakkil (i 
mo sienggo lot pertandanna ibaing jelma 
mi daging kalak i). 

12 Ukum tikanna idi oda mersada dèng 
kènè dekket Kristus, kalak sidèban dèng 
ngo kènè siso mbengket mi ummat si 
nipilih Dèbata. Oda dekket dèng kin 
kènè sidasa bulaban nibaing Dèbata bak 
ummatna. Nggelluh kènè i dunia èn, oda 
lot pengharapen ndènè janah oda itandai 
kènè dèng Dèbata sibennar i. 

13 Tapi ukum bagèndari enggo ibagasen 
Jesus Kristus kènè, tukasi pè ndaoh kin 
kènè arnia, enggo mo gabè ndessing nola 
kumarnaken permatè Kristus i. 

14 Kristus ngo perdamènta. la ngo 
pessadaken kalak Jahudi dekket kalak siso 
Jahudi gabè sada bangsa, perjuhapenta 
i ngo bagè dingding simenirang kalak i, 
sienggo irontas Kristus merkitè permatèna 
l. 

'“Hatoren pati-patiin kalak Jahudi 
dekket perèntah bak adatna, enggo isasa 

Kristus, asa gabè sada bangsa rembaru 
kalak i, ibagasen Kristus. Bagidi ngo 
Kristus maing perdamèen i. 

16 Merkitè-kitè matè Kristus i silang i, 
gabè ipersada Kristus ngo kacimbang 
mbellahna kalak i janah ipedamè dekket 
Dèbata, nai gabè salpun mo perjuapen i. 

17 Kerna naidi roh mo Kristus mendahi 
kènè merembah Sukuten Kelluahen 
tersèngèt damè i bai ndènè; damè bai 
kalak siso Jahudi sindaoh kin bai Dèbata 
nai, damè bang bai kalak Jahudi sindessing 
kin taba Dèbata. 

18 Merkitè Kristus gabè karina mo kita 
bang kalak Jahudi pè i barang siso Jahudi 
-- ndorok mo kita mendanhi Bapa i, 
merkitè Tendi Perbadia sisada i. 

I9 Asa, oda nèngè ngo kalak sidèban 
kènè barang pè kalak ruar. Tapi dengan 
sisada ngo gabè ummatna, janah dengan 
simpangaan Dèbata. 

20 Ipellias ngo kènè i babo dangaan 
sinibaing rasul-rasul bak nabi-nabi pè; 
Jesus Kristus sendiri ngo gabè batu 
binangun. 

2! la ngo pelliasken bages i gabè Bages 
Dèbata simbadia bai Tuhan i. 

22 |bagasen Kristus i ngo kènè ipekkadè 
rebbak dekket sidèbanna i, gabè sada 
bages bekkas Dèbata dekket Tendina. 

l Kerna naidi aku si Paulus gabè sada 

kalak sinikurung kumarna Kristus 
Jesus mahan olih ndènè siso bangsa 
Jahudi. 

2 Enggo sendah idengkoh kènè beritana, 
kumarna masèh atè Dèbata ipebangkit 
ngo aku mengulaken bahaan èn lako 
keperluun bai ndènè. 

3 Ai ibuka Dèbata ngo alamat bangku 
janah ibagahken ngo rusia rencanana taba 
aku. (Tersèngèt mi sèn enggo kubagahken 
cituk i babo ndai. 

4 Mula ijaka kènè i, tentu ndorok 
itimbangi kènè rusia tersèngèt Kristus 
tosè bagè sikuradumi.) 

> Ukum arnia oda nung ibagahken rusia 
i taba jelma, tapi kum bagèndari ipetarar 
Tendi Dèbata ngo taba rasul-rasul dekket 
nabi-nabina. 

6 Rusia idi imo: Merkitè-kitè Sukuten 
Kelluahen i enggo terolih kalak siso Jahudi 
gabè dengan persidasa rebbak dekket 
kalak Jahudi lako menjalo masèh atè bak 
pasu-pasu bai Dèbata nai; ai gabè sada 

daging ngo kalak i janah rebbak menjalo 
niperbagah Dèbata merkitè Kristus Jesus. 

7 Iberèken Dèbata ngo bangku sada 
basa-basa gabè pengendeng lako 
pesarken Sukuten Kelluahen i. Kujalo 
ngo basa-basa i merkitè kuasa Dèbata 
simengula ibas diringku. 

8 Aku ngo sikètèkna ipas karina ummat 
Dèbata nai; tapi ipesakat Dèbata ngo 
bangku basa-basa èn: Ulaan mennukutken 
beritana mendahi kalak siso Jahudi; imo 
kekayaan Kristus siso merkerri-kerriin i; 

9 dekket asa karina kalak mettohsa 
bakunè pemaing Dèbata situmempa 
sagumanna silot i, lako pesautken 
hendakna sidom rusia i, ai mboni dèng kin 
ngo taki Dèbata i sidekkahna èn. 

10 Maksud Dèbata imo asa bagèndari 
merkitè kuria i karina simerkuasa i 
abang-abang i memettoh kebijaken 
Dèbata simermatcam bagè i. 

11 |di mo taki Dèbata i mulana i nai 
kin, sinipesautna merkitè Jesus Kristus 
Tuhanta i. 

12 Merkitèken percaya bai Jesus Kristus 
janah kumarnaken mersada ibagasensa, 
gabè ndorok janah berrani mo kita 

mendessingi Dèbata ibagasen dom 
kepercayaen. 

13 Kerna naidi mengido mo aku: Ulang 
pella roga kènè mula pè mpersuk kuakap 
mengkepkep kènè, ai karinana i mahan 
kiniselloh bai ndènè ngo. 

14 Kerna naidi ngo kulempit tèunku 
mersembah taba Bapa i. 

153 Bana nai ngo rohna karina pemparen 
ni dunia èn bak si ni Sorga pè menjalo 
bakkona gennep. 

16 Kusodipken ngo taba Dèbata 
simermulia i, asa ipergegohi jelma 
perbagasen ndènè merkitèken Tendina i. 

17 Kumarna percaya ngo kènè bai Kristus 
i, katerra pè dak merian mo Kristus idi 
ibagasen atè-atè ndènè, janah nggelluh 
ndènè merhenjellen bak ikuasai kelleng. 

18 Kusodipken ngo asa rebbak 
mengantusi kènè dekket ummat Dèbata 
tersèngèt bakunè bellangna, geddangna, 
datesna dekket mbagesna ngkelleng atè 
Kristus i, 

19 ai so terantusen jelma i ukum merkitè- 
kitè pikirenna sendiri. Katerra pè, iantusi 
kènè mo nemmu ngkelleng atè Kristus i, 
asa gabè dom bai ndènè kedèbataan ni 
Dèbata. 

20 Ai terpehana Dèbata ngo lebih dari 
pada si sipido, bang pè si sipikirken, 
rembang mi kuasa Dèbata simengula 
ibagasen kita. 

2! Mermulia mo Dèbata i tengah-tengah 
kuria soh mercundut-cundut merkitè-kitè 
Jesus Kristus. Poji mo Dèbata soh mi 
amman sumendah! Amèn. 

I Kerna naidi ngo asa aku -- sada kalak 

4 tahanen kumarnaken mengkebasi 
Tuhan i — mengidoken bai ndènè alè 
dengan: merpengelako selloh mo kènè 
rembang mi pendiloi Tuhan i bai ndènè. 

2Merncerrep ukur mo kènè janah lamlam 
mo ukur ndènè, ninganna perlambas ukur. 
Pacidah kènè mo ngkelleng atè ndènè 
merkitè mersiurup-urupen samah-samanh 
kènè. 

3 Kerencetken kènè mo mertuhu-tuhu 
nggelluh ibagasen damè, asa dak tong 
teridah kesadaan sinibaing Tendi Dèbata. 

“Sada ngo daging i janah sada ngo 
Tendi, bagidi ngo pendilona bai ndènè, 
asa gabè sisada pengharapen kènè. 

> Sada ngo kessa Tuhan, sada ngo 
kepercayaen janah sada ma ngo peridiin, 

Ssada ngo Dèbata Bapa ni karinana 
jelma. la ngo Tuhan sagumanna silot 
janah sidasa sagumanna silot i. 

“Gennep ngo kita menjalo sibasa-basa 
bana nai, mengèkutken pemerèken 
Kristus. 

8 Ibas Bibèl tersurat bagèen, "Tikan laus 
la mi bekkas sindatesna, lembah ngo 
nterrem taban-taban; janah Iberèken ngo 
sibasa-basa bai jelma." 

9 Asa mula idokken "laus mi babo ia", 
merlapaten ngo i, enggo kin susur la soh 
mi bekkas siperterruhna i tanoh èn. 

10 Asa la sienggo roh susur i, la ma ngo 
laus mi bekkas datessen asa langit, nai 
gabè idomi mo karinaNa. 

11 la ma ngo "merèken basa-basa bai 
jelma", dèba gabè rasul, dèba gabè 
nabi; dèba gabè mennukutken Sukuten 
Kelluahen i, dèba nai gabè pengendeng 
kuria dekket guru pengajari. 

12 Ibaing pè bagidi asa cukup ngo 
mengkebasi kalak sipercaya dekket 
pehèdu-hèduken kuria i, imo daging 
Kristus. 

13 Merkitè bagidi, gabè sisada 
kepercayaen mo kita karina janah sisada 
pengantusiin tersèngèt Anak Dèbata. Nai 

gabè makin tang mo kita janah makin 
seppè bagè Kristus. 

'4Jadi oda nèngè ngo bagè anak- 
anak kita ikodèng-kodèng barang 
ipelindak-lindak janah misèn mi sadoi 
ipe-embah-embah matcam bagè peddah- 
peddah jelma kalak perakkal-akkal 
sipeoto-otoken. Ilalingken kalak i ngo 
jelma i merkitè rana ndalit. 

1> Tapi ukum kita dak gabè 
simengkejengjengken kebennaren i 
mo ibagasen ngkelleng, asa muat 
ndekkahna muat tangna kita ipas karinana 
janah muat suntukna tosè bagè Kristus. la 
ngo takalta. 

16 Bana nai ngo sendihi i janah isusun bak 
iterdun-terdun janah ipetemmu-temmu 
gennep bukku sinirakuten urat-urat. 

Jadi mula gennep sendihi mengula bagè 
patutna, gabè makin mbelgah mo daging 
i janah mergegoh janah ipehèdu-hèdu 
ibagasen ngkelleng. 

17 Èn ngo sikudokken memmes 
ibagasen Tuhan i, Ulang nèngè mo kènè 
merpengalako bagè kalak siso menandai 
Dèbata, simemikirken siso puna-puna. 

18 Gellap mo perukuren kalak i. Oda 
itandai kalak i kenggelluhen siroh bai 

Dèbata nai, ai kadè poda pemettoh kalak i 
tersèngèt Dèbata, ai perukur mpihir ngo 
kalak i. 

19 Oda ibettoh kalak i nèngè mèla gabè 
cubellekna ngo iuèi kalak i janah luhlah 
pengellakona. 

20 Tapi Kristus sinitandai ndènè i oda ngo 
bagidi. 

21 Otang ièngèt kènè ngo tersèngèt 
la! Ai enggo ngo iajari kènè, tersèngèt 
kebennaren silot bai Jesus. 

22 Kerna naidi patakken kènè mo bakko 
ndènè sinderbi i, ai lako mago ngo 
pengkerohkenna i, kumarna cubellek 
sipeoto-oto janah mengelalingken i. 

23 Kennah iperembaru ngo pikiren dekket 
pennarihen ndènè karinana. 

24 Naing mo kènè nggelluh bagè 
jelma rembaru imo merbakko rembaru 
mengèkutken penempaan Dèbata, 
ibagasen kebennaren dekket ketègerren 
simbadia. 

25 Kerna naidi, ruapken kènè mo 
sisèntengna. Ulang nèngè merluap, ai 
gabè rebbak sendihi ngo kita i daging 
Kristus. 

26 Mula mellaga kènè ulang mo sanga 
merdosa. Ulang sanga sundut mataniari 
mak malap laga ndènè. 

27 Ulang sanga sumiat-siat sibolis i 
atè-atè ndènè. 

28 Sienggo ncemmal menangko, ulang 
nèngè mo mennangko, tapi mahan bahaan 
mo ia asa lot panganna dapet merkitè 
kejujuren asa lot berènkenna taba kalak 
sikekurangen. 

29 Mula mongkam kènè, ulang ruap 
kata siso merjullat bai ndènè nai. Kata 
merandal mo ruap ndorok pesellohken 
janah merrèken peddah taba dengan. 

Ai gabè terolih simerandal ngo kalak 
simendengkonhi. 

30 Ulang mo arsaki kènè atè Tendi 
Dèbata. Enggo ngo icapken kènè merkitè 
Tendi gabè milik Dèbata. Tendi i mo 
gabè jaminenna magahken roh nè mo Ari 
Kelluahen bai ndènè. 

3! Peddaoh kènè mo hellem, kosom, 
laga, perselisihen dekket pungur. Ulang 
nèngè lot bai ndènè senggak-senggak, 
rèhè-rèhè dekket si codi mi sidi. 

32 Tapi naing mo kènè ramah tamah 
janah melamlam samah-samah kènè, 
ulang mo kènè mersilugunen, ai Dèbata 

pè oda ngo ilugun dosa ndènè merkitè 
Kristus. 
I Dukak-dukak nikekkellengen Dèbata 

5 ngo kènè, kerna naidi kennah codi 
kènè mo la. 

2 Perangèken kènè mo ngkelleng i bagè 
Kristus sienggo mengkekelengi kita. 
Iberrèken ngo diriNa mengkepkep kita, 
mahan luah janah pèlèen baungkus 
pesennangken atè Dèbata. 

3Ummat Dèbata ngo enggo kènè, kerna 
naidi ulang mo kènè merlangkanh julu 
meddem, ulang luhlah bak mengait mi diri 
ndènè sambing kènè, salang menggerari 
sibagidi sambing pè ulang kènè uè. 

“Ulang kènè uè mengerana rorang bak 
luhlah barang mengeruapken kata-kata 
meronah bang pè pergait-gaiten siso 
patut. Tapi lotiin mo dokken kènè mendok 
lias atè taba Dèbata. 

> Peratè-atèken kènè mo èn mendè: kalak 
simerpengelako luhlah bak rorang barang 
perukur mengait bana (pengelako sibagidi 
dos ngo i dekket menembah dèbata 
sidèban), kalak sibagidi oda pendikèit i 
Kerajaen Kristus bak Dèbata. 

6 Ulang kènè uè ioto-otoi kata rumar, ai 
kumarna sibagidi ngo melaga Dèbata taba 
kalak siso menguèi baNa. 

/ Jadi ulang mo kènè mersaor dekket 
kalak sibagidi. 

8Kènè pè ibas sigellap ngo tikala 
i, tapi ukum bagèndari, enggo gabè 
ummat Tuhan kènè, jadi enggo ibagasen 
kecihuren i. Kerna naidi kenggelluhken 
kènè mo bagè dukak-dukak kecihuren. 

ə Ibas kecihuren idi nai ngo roh buah 
simerandal bak ketègerren dekket 
kebennaren. 

10 Perdatèken kènè mo barang kadè 
lemmo atè Tuhan i. 

11 Ulang dekket kènè mengulaken ulaan 
kegellapen siso merguna i. Tapi pincang 
kènè mo kalak sibagidi. 

12 (Ai salang menerèngèti ulah-ulah kalak 
idi ipas simboni pè enggo mo kememèla.) 
13 Ai gabè ntarar ngo taridah karinana 

ibaing kecihuren i. 

l4Janah karina sienggo ntarar ntangkas 
mo enggo i. Kerna naidi ngo asa idokken, 
"Ndungo mo kènè siterpeddem, janah 
kèkè mo kè ibas simatè nai. Nai ibendangi 
Kristus i mo kènè." 

15 Kerna nai seppè mo perdatèken bakunè 
perulanmu. Ulang kènè merperangè bagè 
kalak sikurang ukur; tapi bijak mo ukur 
ndènè. 

16 Pergunaken kènè mo tikki silot bai 
ndènè, ai tikki kesusahen janah jahat ngo 
bagèndari. 

17 Kumarna naidi ulang gabè moto kènè, 
tapi perdatèken mo kadè lemmo atè 
Tuhan isiulankenmu. 

18 Ulang mo kènè mabuk ibaing anggur, 
ai kemmagoon ngo nikerrohkenna i. Tapi 
dom Tendi Perbadia mo kènè. 

19 Ranaken kènè mo samah-samah kènè 
endè-endè Psalm, endè pemoji-mojiin 
bai Tuhan i dekket endè pertendiin. 
Mersampang atè mo kènè merendè 
memoji Tuhan i. 

20 Menettap mo kènè mendokken 
menjalo metangkup kumarna karinana, 
taba Dèbata Bapa, merkitè-kitè gerar 
Jesus Kristus Tuhanta i. 

21 Mersiuè-uèen mo kènè ibagasen 
merkebiaren midah Kristus. 

22 luèi sinibages mo sinibalèna bagè 
penguèina bai Tuhan i. 

23 Ai sinibalè i ngo takal si nibagesna, 
bagè Kristus takal Kuria i, janah ia ma 

ngo Sipaluah i kuria sienggo terdokken 
dagingNa i. 

24 Tosè bagè penguèi kuria bai Kristus 
i, bagidi ma mo sinibages menguèi 
sinibalèna. 

25 Kènè alè sinibalè, kekellengi kènè 
mo sinibages ndènè, bagè Kristus 
mengkekelengi kuria i, janah merrèken 
diriNa mengkepkep kuria i. 

26 |baing Kristus bagidi asa ndorok la 
pepantingken kuria i merkitè peddahNa 
bak perridiin laè i, asa ndorok la 
pesakatken bai Dèbata. 

27 Merkitè bagidi ibaing Kristus mo kuria 
idi cènder ntegguh janah mpanting i 
hadeppenNa, oda mertikas, oda sirèhèen, 
janah oda kurang barang kadè pè. 

28 Bagidi ma mo sinibalè kennah 
ikekelengi ngo sinibagesna bagè 
dagingna sendiri. Karina simengkekelengi 
sinibagesna, mengkekelengi dirina ngo ia 
i si. 

22 (Oda nung isè mengkosomi badanna. 
Tapi dak ipehèdu-hèdu janah ijamotken 
ngo i, bagè Kristus menjamouti kuriaNa, 

30 kerna sendihi daging Kristus i ngo 
kita.) 

31 Tersurat ngo ibas Bibèl, "Kerna naidi 
itadingken anak laki ngo bapana bak 
inangna, lako rebbak dekket sinibagesna, 
janah gabè sada daging mo kalak i sidua." 

32 Mbages ngo nitèmbak kata èn. 
Kucodiken ngo i mi persaoren Kristus 
dekket kuria i. 

33 Lot ngo demmuna ayat i bai ndènè: 
Karinana sinibalè kennah ikekelengi 
ngo sinibagesna gennep, dosken dirina 
sendiri, janah gennep sinibages kennah 
merkebiaren taba sinibalèna. 

l Kènè alè anak-anak, uèi kènè mo 
partua ndènè, i bagasen Tuhan i; ai i 
ngo patut ulanken ndènè. 

2 "Pesangap bapamu dekket inangmu," i 
ngo pati-patiin perlebbè bai Dèbata nai 
merdengan bagah-bagah, 

3 "Asa sayurntua kono, janah ndekkah 
nggelluh i tanoh èn". 

4Kènè alè partua! Ulang baing kènè 
mellaga dukak-dukak ndènè, tapi 
pehèdu-hèdu kènè mo kalak idi i bagasen 
ajar dekket peddah bai Tuhan i nai. 

> Kènè alè hamba! Uèi kènè mo induk 
ndènè i tanoh èn ipas mehormat janah 
merkebiaren ninganna mertuhu-tuhu 
bagè penguèi ndènè bai Kristus i. 

6 Ulang mo kènè penguèi mula tikan 
pellin imanduri; janah ulang ma asa ipoji 
dèba barang naing muat-muat ukur. Tapi 
naing mo bagè naposo Kristus menguèi 
Dèbata ibagasen ukur ndènè nai. 

“Ulaken kènè mo bahaan ndènè idi ibas 
burju ndènè merukur dekket sampang atè, 
bagè penguèi ndènè bai Tuhan i, ulang 
kumarna jelma. 

8 Èngèt kènè mo, suang ngo jaloon 
gennep jelma bai Tuhan i nai, tah 
naposo pè ia barang induk, tosè mi 
sinibahankenna. 

3 Kènè alè induk! Bagi ma mo baing 
kènè taba naposo ndènè. Ulang mo dak 
asup kènè kalak idi. Èngèt mo! Rebbak 
merinduk ngo kènè taba Tuhan ni sorga i; 
janah oda mengidah-idah abè ukum ia. 

10 Laènkenna i naing mo gabè ntegguh 
kènè ibagasen kegegohen nijalo ndènè bai 
Tuhan i nai. 

11 Pakkè kènè mo karinana senjata nijalo 
ndènè bai Dèbata nai, asa ndorok kènè 
mengalo akkal-akkal Sibolis i. 

12 Kerna oda ngo taba jelma kita 
juhap, tapi mengalo kegegohen karina 
sètan-sètan simengerajai jaman jahat 

ènda ngo. Mengalo kegegohen tendi jahat 
simengerajai abang-abang i ngo kita. 

13 Kerna naidi pakkè kènè mo senjata bai 
Dèbata nai, asa mula roh sijahat i, gabè 
ndorok mo kènè mengalo musuh i janah 
mula enggo juhap kènè soh mi puncana, 
dak mergegoh ngo kènè tong. 

14 Kerna naidi tettah mo kènè cènder, 
bèntingken kènè mo kebennaren i abak 
ndènè, janah pakkèken kènè mo baju 
bessi ketègerren mahan pertahanen 
ndènè. 

15 Nènèh ndènè mercipatuken kekasahen 
lako magahken Sukuten Kelluahen 
merembahken kedamèen i. 

16 Adumna i embah-embah mo gennep 
tèk tambeng-tambeng i, imo kepercayaen 
i, ai merkitèken tambeng-tambeng idi 
tertaluken kènè ngo karinana pengèpuh 
oltep perjahat i. 

I Jalo janah tangkulukken kènè mo 
tangkuluk kelluahen i dekket peddang bai 
Tendi Perbadia nai, imo kata Dèbata. 

18 Baing kènè mo bagidi ninganna 
mersodip, lako mengido urup bai Dèbata 
nai. Gennep tèk mo kènè mersodip tosè 
mi penggerrekken Tendi i, janah tettap 

ndungo, ulang ndotè, jugulken kènè mo 
mennodipken karinana ummat Dèbata. 

19 Sodipken kènè ma mo bang aku pè, 
asa iajari Dèbata aku, lako mengeranaken 
situhunna, janah asa nggasang aku 
mennukutken Sukuten Kelluahen i taba 
karina jelma. 

20 Ai i ngo ulankenku idokken Dèbata, 
janah terantè ngo aku bagèndari. Dak 
sodipken kènè mo asa nggasang aku 
mengeranaken Sukuten Kelluahen i bagè 
patutna. 

2! Bagahenken si Tikikus ngo bai ndènè 
karina tersèngèt diringku, ai ia ngo 
sada kalak denganta kekellengen janah 
perkebbas kettoken ipas ulaan Tuhan 
i, asa ibettoh kènè simasa bangku bak 
ulanku. 

221 ngo sebabna asa kupasulak ia 
mendahi kènè lako magahken karina 
simasa bai nami, janah asa terapo ukur 
ndènè. 

23 |berrèken Dèbata Bapa dekket 
Tendi Tuhan Jesus Kristus mo damè 
bak ngkelleng atèna rebbak dekket 
kepercayaen taba karinana kuria. 

24 Dak ipasu-pasu Dèbata mo kènè 
karinana sidekkah mengkekelengi 
Tuhanta Jesus Kristus. Tabe nami, Paulus 


Filipi 


' Kènè karina ummat Dèbata simerian 
l i Pilipi, sienggo mersaor dekket 
Kristus Jesus. Bagi ma pè dekket kènè 
pengendeng bak pengurupi i kuria! 

2 Kami sidua, imo si Paulus bak 
si Timoteus naposo Kristus Jesus 
mengharapken, dak masèh atè dekket 
damè mo bai ndènè siroh bai Dèbata 
Bapanta dekket Tuhan Jesus Kristus idi 
nai. 

3 Gennep kuèngèt kènè dakdak ngo 
kudokken melias atè taba Dèbata. 

“Janah gennep kusodipken kènè 
karinana, dak ibagasen sampang atè ngo 
aku mersodip. 

> Mejalo metangkup kudokken taba 
Dèbata kumarna pengurupi ndènè bangku 
i bennana nai soh mi bagèndari lako 
pesarken Sukuten Kelluahen bai Dèbata 
nai. 

STok kalohoon ngo ukurku tersèngèt èn: 
Dèbata sienggo mentebbennai bahaan i 
mendè soh mi ari pekiroh Jesus Kristus i 
nola. 

7 Dak ibagasen ukurku ngo kènè 
karinana. Jadi patut ngo bagidi 
pengèngètku bai ndènè. Ai karinana ngo 
kènè enggo bagè aku menjalo masèh atè 
bai Dèbata nai; bang bagèndari ibagasen 
kurungen aku barang sinderrang i ruar 
aku lako mennukutken Sukuten Kelluahen 
i. 

8Soh mo messengna nteddohku midah 
kènè karinana i bagasen ngkelleng bai 
Jesus Kristus i nai. Dèbata ngo saksingku 
tersèngèt i. 

9Èn ngo kupidoken ibas sodipku: naing 
mo makin mbellen ngkelleng atè ndènè 
ibagasen bijak, 

10 asa ibettoh kènè memmilih simendèna. 
Ai mula bagi ngo kènè, mpanting mo kènè 
oda mertikas janah oda pertuktuken tikan 
ari pekkeroh Kristus i nola. 

11 Nai gabè mertinèncuk mo simendè 
ipas perrulaan ndènè i bagasen Jesus 
Kristus i, asa gabè mermulia Dèbata janah 
terpoji. 

12 |pergeddo ukurku, naing mo ibettoh 
kènè alè dengan, karina simasa bangku, 
gabè peddorken sar ngo Sukuten 
Kelluahen i. 

'3Janah gabè karinana ngo pengisi tangsi 
i bak sidèbanna i pè tupèh memmettoh, 

i kurung pè aku kumernaken naposo 
Kristus i ngo aku. 

'#Janah makin posna ngo atè dèba 
dengan sisada kepercayaen bai Tuhan 
i, makin nggasangna ngo ukurna lako 
mennukutken sukuten Kelluahen i, oda 
pella nèngè mbiar. 

1> Tuhu lot ngo dèba kalak i mennukutken 
Kristus i kumarna ncian dekket 
perselisihen, tapi lot ma ngo dèba 
mennukutken ibagasen ukur mbersih. 

16 Ukum kalak sibagèn i iulaken bagi 
imo kerna sinienjar ukur ngkelleng bai 
Dèbata bak bangku ngo i, kumarna 
ibettoh kalak i ipasulak Dèbata ngo aku, 
lako mengkesaksiken bennar ngo Sukuten 
Kelluahen i. 

17 Tapi ukum sidèbanna idi menjamitaken 
Kristus i oda ngo mendè tujunna, ai dirina 
ngo isarihken. Ai dok atè kalak i, merkitè 
pemaingna bagidi, gabè muat susahna mo 
kuakap i kurungen i. 

18 Tapi oda pella kadè i! Ai barang bakunè 
pè i, asal mo ijamitaken Kristus, tah arap 
ukur mendè pè i barang ukur merroha, 

lolo ngo aku. Janah dak ngo lolo aku soh 
mi podiin èn, 

19 kubettoh ngo, merkitèken sodip ndènè 
dekket pengurupi Tendi Jesus Kristus 
menumpak ngo i gabè kelluahenku. 

20 Ukum sikupido janah sikuketeddohken 
imo: asa ulang nemmuken sondat sikuula. 
Nai dak kuharapken ngo asa gennep 
tèk — terlebbih-lebbih bagèndari, tong 
nemmu nggasang ukurku bagè dekkah 
ari, -— barang matè barang nggelluh pè 
aku, -- mersangap nemmu Kristus. 

21 Ai Kristus ngo kenggelluhen bangku, 
janah laba ngo kemmatèen. 

22 Tapi mula merkitè nggelluh i dunia èn 
ndorok kuulaken ulaan termendèen, oda 
kubettoh siapai kupilih. 

23 Duana ngo menessak aku. Sèkel 
kalohoon ngo atèngku laus mennadingken 
dunia èn, asa rebbak dekket Kristus, ai 
merandalen ngo i; 

24tapi lotiin ngo nggelluh aku i dunia èn 
lako mengkepkep kènè. 

25 Tok ngo ukurku tersèngèt idi. Kubettoh 
ngo, idi ngo sebabna asa mian dèng 
aku, tong rebbak dekket kènè karinana, 
asa kuurupi kènè karinana, asa muat 

ntegguhna janah muat nggasangna 
kepercayaen ndènè bai Tuhan i. 

26 Kerna naidi, mula enggo balik aku luas 
mendahi kènè makin ganda mo sampang 
atè ndènè mengkepercayai Jesus Kristus 
kemmulihken aku. 

27 Siperluna bagèndari imo: Kennah 
tosè mi sinipergeddo Sukuten Kelluahen 
tersèngèt Kristus mo pernggelluh ndènè. 
Nai tah ndorok dèng luas pejumpa aku 
dekket kènè, barang tah oda pè, giam 
kudengkoh berita ndènè, magahken 
hot ngo kènè ibagasen kessadaen 
mengkepercayai Sukuten Kelluahen bai 
Dèbata nai. 

28 Ulang kènè mbiar midah musuh i. 
Tanda-tanda ngo i bai kalak i magahken 
kettalunna, tapi mennang ngo ukum kènè 
kumarna Dèbata sendiri ngo merrèken 
kemmennangen i taba kènè. 

29 Ai iberrèken Dèbata ngo basa-basa bai 
ndènè oda pellin percaya bai Kristus, tapi 
dekket ngo sitahanen kumarna Kristus. 

30 Bagèndari pè dekket ngo kènè juhap, 
imo perjuapen siniidah ndènè tikala i 
janah dak tong dèng kuperjuapken soh 
bagèndari bagè sienggo nidengkoh ndènè 
bagèndari. 

2 I Mergegoh ngo kènè, kerna mersada 
ibagasen Kristus. Janah terapo ngo 
kènè kerna ikekelengi Kristus kènè! 
Itegu-tegu Tendi Dèbata ngo kènè, janah 
bagi ma mersikekelengen ngo kènè bak 
mersimasèh atèen samah kènè. 

2? Kerna naidi domi kènè mo sampang 
atèngku merkitèken: Dak sada atè sada 
orjok mo kènè janah mersikekelengen bak 
dos ukur. 

3 Ulang merdikkan barang mengakut mi 
diri bang tunggang. Tapi karina mo kènè 
merukur ncerrep, janah radumi mo lot 
ngo kesurungen dengan i bamu nai. 

4Ulang mo siperlu bamu sambing pikiri, 
tapi dekket mo pikiri siperlu bai dengan. 

> Bagè perukuren Jesus Kristus mo 
perukuren ndènè: 

6Tukasi pè tosè bai Dèbata la tapi oda 
pella kennah Ipertahanken ketosènNa 
dekket Dèbata idi. 

7 Tapi Irumari ngo dirina isellukken rupa 
hamba asa tosè ia dekket jelma janah 
rumang dekket pergelluh jelma ngo dapet 
bana. 

8lpecerrep ngo ukurna, janah 
merpenguèi ngo ia taba Dèbata soh 
matè — i kayu persilang. 

9 Kerna naidi ngo ipedates Dèbata la soh 
mi sindatesna kalohoon, janah iberrèken 
baNa kuasa mbellen belgahen dari pada 
kuasa silot bai sidèban. 

10Jadi lako menghormati Jesus 
sagumanna silot i sorga dekket i dunia èn, 
bak ni terruh tanoh pè, mersembah baNa. 

11 Karina dilah mengaku, Jesus Kristus 
ngo Tuhan; merkitè bagidi mermulia mo 
Dèbata Bapa. 

12 Kerna naidi alè dengan si 
nikekellengen, bagè penguèi ndènè 
bangku, sinderrang i tengah-tengah 
ndènè aku, naing mo nemmu lebbih 
bagi dèng penguèi ndènè tukasi pè 
pedaoh-daoh kita. Enggo ipaluah Dèbata 
kènè janah ayaki kènè mo asa makin 
seppèna nggelluh ndènè. Ulaken mo i 
merdengan sangap janah merkebiaren 
taba Dèbata, 

13 kerna Dèbata ngo mengula 
ibagasen kediriin ndènè, asa gabè 
kalak sipessennangken atè Dèbata kènè. 

14 |pas karina pemmakinen ndènè 
ulang mo ngutnguten kènè barang pè 
merselisih. 

1> Merkitè bagidi gabè ituduhken kènè 
mo diri ndènè sienggo gabè dukak-dukak 

Dèbata siso mertikas, janah nggelluh 
ibagasen ketègerren i tengah-tengah 
kalak perjahat bana merdosa. Jadi tikan 
ibagahken kènè taba kalak i berita 
kenggelluhen, gabè cuhaya mo kènè 
menendangi dunia èn. 

16 Mula enggo bagi pernggelluh ndènè 
ndorok mo gegah aku tersèngèt kènè 
sinderrang roh Jesus Kristus nola 
mengolihi. Gabè sada pertandaan mo i 
magahken oda magosia pengulankenku, 
tapi merguna ngo. 

17 Mula pè ipèlèken nggelluhku èn lako 
peseppèken pèlèen si ni pèlèken ndènè 
ibagasen kepercayaen bai Dèbata, mejalo 
metangkup ngo kudokken, janah lolo ngo 
aku rebbak dekket kènè. 

18 Bagidi ma mo nemmu bang kènè pè 
mendokken mejalo metangkup janah 
rebbak lolo dekket aku. 

19Tok ngo aku merkitèken pengurupiin 
Tuhan Jesus ndorok kupasulak ndor èn si 
Timoteus mendahi kènè, asa mersampang 
atè aku mendengkoh berita tersèngèt 
kènè. 

20 Pellin si Timoteus nai ngo kessa 
terharapken aku janah ndorok denganku 
sada atè lako mennarihken kènè. 

2! Ukum sidèbanna idi, pellin dirina nai 
ngo kessa isarihken, oda nèngè isarihken 
siperlu bai Jesus Kristus. 

22 Kènè pè enggo ibettoh kènè, merguna 
ngo si Timoteus i. Mertuhu-tuhu ngo 
pengkebasina rebbak dekket aku lako 
mennukutken Sukuten Kelluahen bai 
Dèbata nai. Tosè ngo kami sidua bagè 
dukak mi bapana. 

23 Kerna naidi, dok atèngku kupasulak 
mo ia mendahi kènè enggo kessa kubettoh 
bakunè ujungna perkarangku èn. 

24 Tok ngo aku merkitèken pengurupiin 
Tuhan i, oda pella ndekkah nèngè roh ngo 
aku mendahi kènè. 

25 Ukum tersèngèt denganta si 
Epaproditus, sinipasulak ndènè lako 
mengurupi aku, dok atèngku lotiin mo 
kupasulak ia balik mendahi kènè. Enggo 
ngo iurupi aku ipas ulanku janah rebbak 
menggong sindersa ngo kami. 

26 Ai enggo nteddoh kalohoon ia midah 
kènè karina janah ikelsohken ngo kerna 
enggo soh bai ndènè beritana sakiten i ia. 

27 Tuhu ngo ia sakiten, enggo sanga 
naing-naing matè. Tapi masèh ngo atè 
Dèbata bana, oda pellin bana sambing 


FILIPI 2.28-3.3 10 


tupèh dekket ngo bangku asa ulang makin 
bonekna aku. 

28 Kerna naidi ngo asa doliin dok atèngku 
kupasulak ia balik mendahi kènè, asa 
lolo kènè, mula enggo idah kènè ia, nai 
sennang mo dekket atèngku. 

29 Èn pè lolo mo kènè menjalosa bagè 
dengan sisada kepercayaen. Hargai kènè 
mo kalak sibagidi. 

30 Ai mengkepkep ulaan Kristus ngo asa 
enggo sanga naing matè ia; janah isèaken 
ngo kessahna mengkebasi aku janah 
mendomi sikurangna dèng si bai ndènè 
nai i. 

3 1 Adumna i alè dengan, lolo mo kènè 

ibagasen Tuhan i. Oda pella mbotong 
kuakap mendokken bagè sienggo kusurat 
kin taba kènè ibas suratku i; ai selloh ngo 
i gabè kelluahen ndènè. 

2Mermanat mo kènè merradepken kalak 
simengulaken jahat kalak sipatut geraren 
biang; dak ipaksa kalak i ngo asa kennah 
mersittak nina. 

3 Pada hal kita enggo mengulaken 
mersittak situhunna, oda ngo kalak i; siuèi 
ngo Dèbata ibagasen penneggu-negguun 
Tendi Perbadia sendiri, janah mejalo 
metangkup mo sidokken kumarna enggo 

mersaor kita dekket Jesus Kristus. Oda 
ngo mergantung mi cara perdagingen 
kita. 

“Situhunna, ukum aku ndorok ngo 
nemmu mergantung mi cara-cara 
perdagingen i. Ai mula lot kaltu 
mendokken lot alasenna ia mergantung 
mi cara perdagingen i makinsa nola mo 
aku. 

> Ai isittak i ari peualuhken ngo aku. 
Kalak Israel ngo aku itubuhken i marga 
Benjamin nai, janah kalak Heber asli ngo 
aku. Ukum tersèngèt penguèenku mi 
hatoren pati-patiin kalak Jahudi, horong 
Parisè ngo aku. 

STikka ngo aku mengulaken i, gabè 
kuletlet ngo kuria i. Ukum ipas hatoren 
pati-patiin idi sada kalak siso tercodi 
dengan i ngo aku i tengah-tengah kalak 
Jahudi. 

7 Tapi kumarnaken Kristus, perlabaan 
kin dok atèngku tikala i, enggo gabè sada 
kerogiin mbellen ukum bagèndari. 

8 Oda pellin i sambing; tapi gabè 
karinana ngo pellin keroginku sambing. 
Ai mahargaan ngo milikku sibagèndari 
i mo menandai Jesus Kristus Tuhanki. 
Kumarna Kristus enggo kupaluah karinana 

i, ai dosken empak-empak sambing ngo i 
karina kuètong, asal mo dapet aku Kristus, 
3janah tuhu-tuhu ibagasensa aku. Oda 
nèngè ngo arap penguènkenku mi hatoren 
pati-patiin, asa gabè ndorok mersaor aku 
dekket Dèbata. Tapi kumarna percaya ngo 
aku bai Kristus. Jadi bai Dèbata nai ngo 
rohna persaoren i janah merdangaan mi 

kepercayaen bai Jesus Kristus. 

10 Siperluna bangku imo asa kutandai 
Kristus janah asa kuperakapken 
kegegohen sipegelluhkenSa i simatè nai. 
Sèkel ngo aku rebbak mpersuk dekketsa 
janah dos bagèsa i permatèNa i. 

Il Janah kuharapken tuhu-tuhu ngo 
ipegelluh aku i simatè nai. 

12 Oda ngo kumarna enggo dapet aku 
i asa kudokken bagidi, barang enggo 
gabè soh selloh aku, tapi dak kuayaki 
ngo sibasa-basa sienggo ipèmaken Jesus 
Kristus i. Kerna naidi ngo asa Itangkup 
aku gabè milikNa. 

13 Alè dengan, oda dèng ngo kuakap 
enggo dapet aku sibasa-basa i tapi 
lot ngo sienggo kubaingken, imo 
kulupaken sinipodingku, kuuayaki ngo si 
nilebbèngku. 

14 Dak kupuspusken ngo lojang mi 
tujuun perpodi lako menjalo sibasa-basa 
i, imo nggelluh i sorga. Mi sidi ngo kita 
idilo Dèbata merkitè Jesus Kristus. 

'3Karinana kita sienggo sondel 
mengantusi cara pertendiin, imo dakdak 
siperatè-atèken. Tapi mula lot bai ndènè 
nai laèn pengantusinna, peterangen 
Dèbata ngo i bai ndènè. 

16 Asal mo èngèt kènè: Kennah ngo kita 
nggelluh mengèkutken hatoren sienggo 
sijalo bagèndari. 

17 Kènè karinana alè dengan, codi 
kènè mo aku! Enggo kutuduhken kami 
diri nami mahan codiin sènteng, kerna 
naidi perdatèken kènè mo selloh-selloh 
simencodi kami i. 

18 Enggo nggati kubagahken taba kènè, 
janah kuulaki mendokken i bagèndari 
taba kènè merdengan èluh; mèduk ngo 
bagèndari gabè musuh silang Kristus i. 

'? Ukum kalak sibagidi lako mago ngo i 
ujungna, kumerna cubellek dagingna ngo 
i perdèbata. Kadè makinken merlèa, idi 
nola ngo ihargaken; kerna siperlu i dunia 
èn sambing ngo kessa ipikiri. 

20 Tapi ukum kita i sorga ngo bekkasta, 
janah i sidi nai ngo Raja Sipaluahken kita, 

imo Tuhan Jesus Kristus sinaing roh i. 
la ma ngo dakdak sipèma-pèma dekket 
siketedohken. 

2! Dagingta sindotè janah singgèut 
melala èn gabè iobah Kristus nola ngo 
tosè mi badanNa sendiri simermulia 
i. Ibakin bagidi, rembang mi kuasana 
sindorok pepatuken karinana. 

4 l Kerna naidi alè denganku 
sinikekkellengen! Dak bagidi mo 
kènè nemmuken tettap merpengelako 

janah tuhu-tuhu percaya bai Tuhan i. 
Ntedoh ngo ukurku bai ndènè! Kènè 
ngo kebangganku janah pesampangken 
atèngku. 

2Kènè alè turang Euodia dekket si 
Sintikè! Memmes kupido bai ndènè asa 
sada orjok kènè bagè dengan sipercaya 
bai Kristus i. 

3Bang kono pè alè Sunsugos pertobok, 
kupido bamu asa urupi duana turangta i. 
Ai enggo ikelejaken kalak i mengurupi aku 
lako mennukutken Sukuten Kelluahen bai 
Dèbata nai; tosè bagè si Klemen dekket 
sidèbankenna i pè sienggo mengula 
rebbak dekket aku. Tersurat ngo gerar 
kalak idi ibas Bukku Kenggelluhen. 

“Dak mersampang atè mo kènè sienggo 
ibagasen Tuhan i; kuulaki mo mendokken, 
mersampang atè mo kènè! 

> Naing mo nemmu idah karina jelma 
mendè perukuren ndènè. Roh nèngè mo 
Tuhan i! 

6 Ulang kelsohken kènè barang kadè. Dak 
bagahken kènè mo bai Dèbata merkitè 
sodip pengidoon ndènè i merdengan ukur 
mejalo metangkup. 

/ Nai damè Dèbata sitermurmur ibas 
karina perukuren, imo menjamoti atè-atè 
dekket pikiren ndènè ibagasen Kristus 
Jesus. 

8 Adumna i alè dengan, pikiri kènè mo 
simerandal, imo kesèntengen, mehormat, 
ntèger, merjullat, mendè dekket 
kebujuren, ndorok gabè pemoji-mojiin. 

3 Ulaken mo sienggo nigurukenmi dekket 
sinijalomu bangku nai; tah pè i merkitè 
ranangku, bang pè merkitè sikubaingken. 
Idengani Dèbata siperdamè i mo kènè. 

10 |bagasen nggelluhku mersada dekket 
Tuhan, sennang kalohoon ngo kuakap, 
kerna enggo sanga narih ndekkah, baru pè 
bagèndari asa mengolihi nola ukur ndènè 
mennarihken aku. Oda ngo kudokken 

ilupaken kènè aku; tong ngo dak isarihken 
kènè aku, tapi tikkina ngo oda tupung. 

11 Kudokken pè bagidi, oda ngo kumarna 
naing lot buat-buatenku bai ndènè nai, ai 
enggo kukecemmalken mengkesampang 
atèken bakunè lotna. 

12 Ai ndorok ngo aku pecituk-citukken 
mula pè buèen sikurangna, barang pè 
mula merlebbih-lebbih. Ai enggo dapet 
aku rèmpunna lako pesobokken diringku 
tupung nduma bang pè ncor, barang 
tupung oda kadè kurang, bang pè tupung 
mèter kadè poda lot. 

13 Merkitèken kuasa Kristus niberrèkenna 
bangku, dak ipergegohi ngo aku lako 
mengalo barang bakunè sambing pè. 

'4Tapi enggo iurupi kènè aku ipas 
kesusahenku nai; jadi selloh ngo 
pemmaing ndènè i. 

13 Kènè dengan si ni Pilipi! Ntangkas ngo 
ibettoh kènè, sinderrang kutadingken 
Makedonia, imo tikan perlebbè kalohon 
dèng Kusukutken Sukuten Kelluahen 
i, pellin kènè ngo kessa kuria siuè 
mengurupi aku janah denganku 
mengètongi laba rogi. 

16 Ai tikan i Tesalonika pè aku janah 
memerluken pengurupiin, enggo lebbih 
sikali itèngès kènè pengurupiin taba aku. 

17 Jadi oda ngo pellin pengurupiin i perlu 
bangku, tapi buahna i ngo, janah ido 
ndènè ngo i bangku. 

18 Bagèndari enggo kujalo tinenges 
ndènè i -- jadi enggo merlebbih-lebbih 
aku, mertinèncuk ngo enggo bangku 
enggo kessa soh tinenges ndènè idi 
iembah si Epaproditus. Jadi gabè huap 
baungkus mo i, pèlèen kelemonken atè 
Dèbata. 

19 Tapi tok ngo aku, idomi Dèbatangku 
ngo siperlu bai ndènè, rembang mi 
kekayanna i kesangapenna idi, ibagasen 
Kristus Jesus! 

20 Kessangapen mo bai Dèbata Bapanta i, 
soh mi amman sumendah! Amèn. 

21 Pesakat kènè mo salamku bai karina 
sipercaya ibagasen Kristus Jesus. Soh ma 
mo bai ndènè salam sirebbak dekket aku. 

2? Bagidi ma salam bai karina kalak 
sienggo ummat Dèbata, tapi buèen salam 
silot i bages Kesar idi nai. 

23 |dengani masèh atè Tuhan Jesus 
Kristus mo tendi ndènè. Tabe nami, Paulus 


Kolose 


] l Bangku nai si Paulus rasul Kristus 
Jesus ipas lemmo atè Dèbata nai, bak 
denganku si Timoteus, 

2 mendahi ummat Dèbata silot i Kolose. 
Masèh atè mo bai ndènè dekket damè bai 
Dèbata Bapanta i nai. 

3 Dak mendokken mejalo metangkup 
ngo kami taba Dèbata Bapa Tuhan 
Jesus Kristus, gennep mersodip kami 
mennodipken kènè, 

4kumarna enggo kudengkoh kami berita 
kepercayaen ndènè bai Kristus Jesus bak 
ngkelleng atè ndènè midah karina ummat 
Dèbata. 

> Percaya ngo kènè janah merkelleng atè, 
kerna mengharap ngo kènè mi sienggo 
ipèmaken Dèbata bai ndènè i sorga. Enggo 
ngo idengkoh kènè tersèngèt i tikan 
isukutken Sukuten Kelluahen i bai Dèbata 
nai sienggo soh bai ndènè. 

6 Sar ngo Sukuten bai Dèbata idi nai mi 
suberri dunia èn, janah memasu-masu 
ngo i bai jelma, codi bagè sienggo masa 
bai jelma imo sienggo masa bai ndènè, 

kessa nai idengkoh kènè masèh atè 
Dèbata, janah tuhu-tuhu irasaken kènè. 

7 Karinana idi ibettoh kènè bai si Epapras 
nai, dengan pengendeng sikukekelengi 
kami. Ai perkebbas Kristus ngo la janah 
sètia mengula lako keperluun banta. 

8 Bana nai ngo kubettoh kami magahken 
merkitè kuasa Tendi Dèbata ngo ndorok 
kènè mersikekelengen. 

9 Kerna naidi ngo asa dak kusodipken 
kènè, kessa nai kudengkoh kami tersèngèt 
kènè. Dak kupido kami ngo bai Dèbata, 
asa iberrèken Tendina i bai ndènè 
kebijaken dekket kepantasen, asa makin 
ntangkas ibettoh kènè kadè lemmo atè 
Dèbata. 

10 Jadi merkitè bagidi gabè iperangèken 
kènè mo lemmo atè Dèbata, nai gabè 
kelemmonkenNa mo kènè, asa gabè 
merbuah merandal kènè. Jadi makin 
ntangkas janah mbages mo penandai 
ndènè tersèngèt mi Dèbata. 

11 Katerra pè dak ipergegohi Dèbata mo 
kènè, asa mergegoh kènè lako menggong 
barang kadè sigongenken, janah sobar 
ninganna merukur sennang, 

'2 janah dokken kènè mo mellias atè bai 
Bapa i. Kerna Bapa i ngo petauken kènè 


KOLOSE 1.13 - 168 3 


rebbak dekket ummat Dèbata gabè terolih 
janah mbengket mi kecihuren i. 

13 Ai enggo iruah kita ibas gemgemmen 
kegellapen idi nai, gabè ilompat kita 
mi bagasen kerajaen Anak kekellengen 
atèNa. 

14 AnakNa i ngo paluahken kita; jadi 
enggo iampuni dosa-dosanta. 

13 Oda ndorok ndidah Dèbata, tapi 
Kristus i ngo codi mi rupa Dèbata sindorok 
idahen jelma. Ai sinderrang makdèng lot 
ihanaken, enggo kin ngo lot Kristus janah 
huntuun. 

16 Ai merkitè-kitè la ngo ihanaken 
Dèbata sagumanna silot i sorga bang pè 
i tanoh èn, imo sitaridah bak siso taridah 
pè; bagi ma dekket tendi simerkuasa 
dekket simemerèntah. Karinana dunia 
èn ihanaken merkitè-kitè Kristus janah 
merkepatèen bai Kristus. 

17 Sinderrang makdèng ihanaken barang 
kadè, enggo mo lot kin Kristus. Janah 
kumarna ia ngo hot i kebekkasenna 
sagumanna silot idi. 

18la ngo takal daging i, idi mo kuria i, 
kerna la memerèken kenggelluhen bai 
kuria i. la ngo perlebbè ipegelluh i simatè 

nai, kerna nai ngo asa la gabè huntuun 
janah perlebbè ni karinana silot i. 

19 Dèbata ngo menentuken, barang kadè 
Silot ibas kedirinna bagi ma ngo lot ibas 
kediriin AnakNa i. 

20 Janah merkitè Anakna i ma ngo ibaing 
Dèbata ndorok mersaor nola mengolihi 
sagumanna silot i dekket Dèbata — silot i 
dunia èn bak si ni sorga pè, merkitè-kitè 
permatè AnakNa i, i kayu persilang. 

2! Ukum arnia, ndaoh ngo kènè bai 
Dèbata nai. Musuh ndènè ngo Dèbata 
kumarna pengelako dekket pikiren ndènè 
jahat i. 

22 Tapi ukum bagèndari enggo merdamè 
kè dekket Dèbata merkitè permatè AnakNa 
i. Jadi mpanting mo kènè iembah mi 
hadeppen Dèbata janah oda mertikas. 

23 Tapi kennah hot ngo kènè percaya 
janah ntegguh cènder merkepercayaen. 
Ulang gabè mosè pengharapen ndènè 
bagè sienggo niberrèkenna kin bai ndènè 
sinderrang ijalo kènè Sukuten Kelluahen 
bai Dèbata nai. Enggo mo ibagahken taba 
karina jelma Sukuten i mi suberri dunia 
èn. Idi ma ngo sebabna aku si Paulus 
enggo gabè perkebbas. 

24 Lolo ngo aku bagèndari, kerna 
ndorok menggong simpersuk aku lako 
mengkepkep kènè. Ai merkitè sitahanen 
i perdagingen èn, imo lako pepulken 
kadè kin dèba nai sigongenken Kristus 
mengkepkep kuriaNa, imo dagingNa i. 

25 |pebangkit Dèbata aku gabè 
pengendeng i kuriaNa, lako bai ndènè 
ngo i, asa kupessoh bai ndènè karinana 
Sukuten bai Dèbata nai, 

26 imo sukuten sienggo merratus-ratus 
tahun sienggo salpun irusiaken Dèbata bai 
karina jelma, tapi ukum bagèndari enggo 
ibagahken bai ummatNa. 

27 Bai ummatNa i ngo naing ibagahken 
Dèbata bakunè mendèna dekket 
kesurungen rusiaNa i lako bai karina 
jelma. Ukum rusia idi, imo: Mula ibagasen 
Kristus kènè, iperakapken kènè mo 
kebelgahen Dèbata. 

28 Kristus ngo kusukutken kami 
bai gennep jelma. Kupesèngèt janah 
kupeddahi kami ngo kalak i karina 
merkitè kebijaken nami, asa merkitè idi 
karina jelma terteggu mendahi Dèbata, 
imo sienggo mbages perbinettohenna 
tersèngèt pertendiin i ibagasen Kristus. 

22 Asa dapet idi, mertuhu-tuhu ngo 
kukelejaken ibas karina gegohku, imo 
gegoh siniberrèken Kristus bangku, janah 
simengula ibas diringku dom kuasa. 

2 'Ukum dok atèngku naing mo 

nemmu ibettoh kènè bakunè susahna 
perjuapen batinku mengkepkep kènè 
bang kalak ni Laodikia dekket karina siso 
ntangkas menandai aku dèng. 

2Karina i kuulaken asa ntegguh 
nemmuken ukur kalak i janah 
mersikekelengen samanhsa, asa makin 
sisada kalak i, janah asa makin iarti kalak i 
janah makin percayana, jadi makin ibettoh 
kalak i mo rusia Dèbata, imo Kristus i. 

3 Kristus ngo memukaken kebijaken bak 
perbinettohen Dèbata simboni arnia. 

4Kubagahken i asa ulang ioto-otoi kalak 
perkata ndalit kènè. 

> Mula pè ndaoh aku bai ndènè nai, ukum 
pertendinku rebbak ngo dekket kènè. 
Lolo kalohoon ngo aku mengidah seppèna 
kènè sada kata janah percaya bai Kristus. 

6 Kerna naidi bagè penjalo ndènè bai 
Jesus Kristus Tuhan i, bagi mo kènè 
merpengelako ibagasensa, 

7 janah merurat ibagasenSa. Naing mo 
nemmu kènè bagè sinipehèdu-hèdu 

merbatu cendiken Kristus. Kepercayaen 
ndènè pè makin ntegguhna tosè bagè 
sienggo ipeddahken bai ndènè. Dakdak 
mo kènè perukur mejalo metangkup. 

8 Merjaga-jaga mo kènè, asa ulang 
lago dèba kènè merkitè nahu jelma siso 
merguna janah mengelalingken, ai oda 
ngo bai Kristus nai nahu sibagidi, tapi bai 
jelma nai ngo rohna dekket bai tendi-tendi 
perkuasa dunia ènda nai. 

? Ibagasen Kristus ngo dapet kedèbataan 
ni Dèbata, merupaken jelma. 

10 Asa gabè dom ngo kinimerandal 
ibagasen Kristus bagidi ma perangè 
mendè pè, kerna Kristus ngo ekuten bai 
karina tendi simerkuasa bak memerèntah. 

11 Mula ibagasen Kristus kènè, enggo mo 
kènè itakkil, oda bagè pertakkil nibaing 
jelma, tapi mertakkil nibaing Kristus ngo 
imo merkitè enggo ipaluah kènè ibas 
bakko dosa idi nai. 

12 Ai sinderrang iperidi kènè, tikan bagidi 
ngo kènè ikubur rebbak dekket Kristus, 
janah merkitè perridiin i ma rebbak 
ipegelluh nola ngo kènè rasken dekket 
Kristus, kerna ikepercayai kènè kuasa 
Dèbata sienggo pegelluhken Kristus i 
kematèen nai. 

13 Ai sienggo matè ngo kènè tikala idi 
ipas pertendiin, kumarna dosa ndènè 
i, janah kumarna oda itakkil kènè cara 
daging. Tapi ukum bagèndari enggo 
ipegelluh Dèbata kènè rebbak dekket 
Kristus, kerna enggo isasa Dèbata karina 
dosanta, 

l4janah enggo isondati hukumna 
simengennai kin nemmu banta. Merkitè 
ipersilangken karina idi ipas kayu 
persilang isasaken Dèbata mo karina 
tuntuten taba kita. 

13 Asa ulang nèngè mergegoh karina 
tendi simemerèntah bak simerkuasa 
i. Gabè tontonen sinterrem mo kalak 
i karinana, sinderrang iarak Kristus 
kalak i gabè taban-tabanen, tikan ibas 
arak-araken petuduhken kemenangenNa. 

16 Kerna naidi ulang mo ipekata-kata 
dèba kènè kemulihken pangaan barang 
ènumen, barang pè kumarna ari raya 
agama, barang ari raya peltak bulan 
barang pè tersèngèt ari Sabat. 

17 Ai pellin lèndung simasa seggen i ngo 
kessa i, tapi Kristus ngo keteridahen ni 
karinana i! 

18 Ulang belli kènè diri ndènè irogiken 
kalak sipakulah-kulahken peteruhken 

dirina janah mersembah taba malaèkat- 
malaèkat. Gabè gegah ngo kalak i 
kemulihken pikiren-pikiren tanoh èn 
janah mengasang-asangken alaten-alaten 
siniidahna, 

19 oda nèngè Kristus i ekutenna. Bai 
Kristus ngo mertemmu karinana daging 
sinipedemmu sendihi janah makin 
mbelgah mengèkutken lemmo atè Dèbata. 

20 Enggo matè kènè rebbak dekket 
Kristus janah enggo ipaluah ipas 
gemgemmen tendi simengkuasai dunia 
èn nai? Kasa uè dèng kènè nggelluh 
janah tunduk mi hatoren pati-patiin 
simendokken, 

21 "Ulang jamah i; ulang pangan i, ulang 
dais kono mi sidi?" 

22 Oda merlapaten nèngè karinana 
hatoren sibagidi, ai hatoren dekket 
pati-patiin jelma ngo i karina. 

23 Tuhu ukum tengennen bagè kebijaken 
ngo i mula idokken mersembah taba 
malaèkat janah pebujur-bujurken ukur 
ncerrep dekket mendersa diri; tapi cituk 
poda merguna i karinana lako mengalo 
cubellek-cubellek daging. 

'Ukum kènè enggo ipegelluh rebbak 
dekket Kristus, kerna naidi jalangi mo 


KOLOSE 3.2-8 10 


si ni sorga i, imo bekkas Kristus kundul i 
kamuhun Dèbata. 

“Si ni Sorga i mo pikiri, ulang mo si ni 
tanoh èn. 

3 Kerna sienggo matè ngo kènè, jadi 
ukum nggelluh ndènè sibagèndari rebbak 
dekket Kristus, mboni ibagasen Dèbata 
ngo. 

4 Nai ntarar kessa mo seggen Kristus 
simerrèken kenggelluhenta i, kènè pè 
dekket ma mo terridah rebbak dekketsa i 
kessangapenNa i. 

> Kerna naidi, bunuh kènè mo karina 
cubellek-cubellek tanoh èn simencèdai 
diri ndènè, imo perlangkah julu 
meddemenken, luhlah, rorang, cubellek 
jahat nipergeddo daging, nahaka (kerna 
nahaka i dos ngo i mi mersembah taba 
bègu). 

6 Ai sibagidi ngo mengkerohken laga 
Dèbata taba kalak siso menguèi katana. 

7 Ukum tikala i, iulaken kènè ngo sibagidi, 
sinderrang ikuasai dèng kènè. 

8 Tapi ukum bagèndari, patakken kènè 
mo nasa sijahat ibas diri ndènè nai; ulang 
nèngè melaga barang mengamuk barang 
merrukur benci taba sidèban. Ulang ruap 

bai ndènè nai kata-kata mengelèai barang 
rana-rana mellamun. 

Ulang kènè mersiluapen, ai enggo 
italkasi kènè nggelluh ndènè siarnia 
dekket bakko i. 

10 Enggo iberrè nggelluh sirembaru 
bai ndènè bagèndari, jadi enggo mo 
kènè gabè jelma rembaru, siniperimbaru 
Situmempa, tasè bagè rupaNa ibaing 
Dèbata, asa itandai kènè Dèbata i. 

I Jadi patakken kènè mo karina 
simengkella-kella, ai oda lot nèngè 
kalihna kalak Jahudi barang siso Jahudi, 
kalak simertakkil barang siso mertakkil; 
oda lot nèngè kalihna perbangsaan pè, 
oda kalih hamba barang anak tohè, ai 
Kristus ngo ibas sagumanna i, janah 
ibagasen Kristus ngo sagumanna i. 

12 Kerna naidi kènè alè sienggo gabè 
ummat Dèbata janah nipilihna. Kennah 
gabè permasèh atè ngo kènè, perrukur 
mendè, merrukur ncerrep, melamlam 
janah mbingit. 

13 Kennah mersipeuè-uèen ngo kènè 
samah kènè, janah mersisasaan dosa. Ai 
Tuhan i pè enggo isasa dosa ndènè, bagi 
ma mo bang kènè pè. 

14 Siperluna kalohoon imo: Kennah 
mersikekelengen ngo kènè samah kènè, ai 
i ngo rakut-rakut simendèna kalohoon. 

1> Naing mo keputusen-keputusen ndènè 
itentuken damè siniberrèken Kristus idi 
ibagasen atè-atè ndènè. Ai idilo Dèbata 
kènè asa gabè sada daging ngo ibagasen 
damè ni Kristus i. Ninganna gabè perrukur 
mejalo metangkup mo kènè. 

16 Naing mo idomi peddah Kristus 
perrukuren ndènè, janah dak mertinèncuk 
mo damèna bai ndènè. Mersiajar-ajaren 
mo kènè merkitè-kitè kebijaken, endèken 
kènè mo endè pemoji-mojiin Psalm 
dekket endè-endè pertendiin. Endèken 
kènè mo Dèbata ibagasen ukur mejalo 
metangkup ibas atè-atè ndènè. 

17 Rèmpunna, barang kadè iulaken 
barang iranaken kènè, ulaken janah 
ranaken kènè mo i lako memoji gerar 
Tuhan Jesus, ninganna mendokken mejalo 
metangkup bai Dèbata Bapa merkitè-kitè 
Jesus. 

18 Kènè partua ibages, uèi kènè mo 
sinibalè ndènè, ai bagi ngo patutna 
pengelako kalak Kristen. 

19 Kènè partua ibalè, kekellengi kènè 
mo sinibages ndènè. Ulang tois kènè 
meradepkensa. 

20 Kènè alè anak-anak, uèi kènè mo 
partua ndènè, ai bagidi ngo ikellemmoken 
Dèbata. 

21 Kènè alè partua, ulang gettemmi kènè 
ukur dukak-dukak ndènè, asa ulang 
mendellè kalak i! 

22 Kènè alè dengan sigabè hamba! Ibas 
karinana mo uèi kènè induk ndènè i 
tanoh èn. Ulang mo pellin sinderrang idah 
kalak i asa merpenguèi kènè bana bagè 
cara muat-muat ukur; tapi uèi kènè mo 
induk ndènè i, kumarna merkebiaren kènè 
midah Tuhan i. 

23 Ulaken kènè mo bahaan sinidokkenna 
bai ndènè ipas ukur nggasang, bagè 
pengulaken ndènè bai Tuhan i, oda bai 
jelma. 

24 Èngèt kènè mo, bai Tuhan i nai ngo 
jaloon ndènè upah ndènè. Barang kadè 
ipèmaken Tuhan i bai ummatNa, idi ma 
ngo iberrèken bai ndènè. Ai Kristus i ngo 
induk siniuèen ndènè. 

25 Barang isè salah, jalonna ngo bales 
kessalahenna i, ai dos ngo karinana jelma 
i hadeppen Dèbata. 

4 IKènè alè induk, adil mo baing kènè 
taba naposo ndènè. Engèt kènè mo, lot 
ngo induk ndènè i sorga. 

2Tettap mo kènè ngkasah mersodip, 
janah ndungo mo kènè. Dokken kènè mo 
mejalo metangkup taba Dèbata. 

3 Sodipken kènè ma mo bak kami pè, asa 
iberrèken Dèbata tikki selloh bai nami 
lako mennukutken rusia Dèbata tersèngèt 
Kristus, ai kemmulihken naidi ngo asa 
terkurung aku bagèndari. 

“Mersodip mo kènè asa merkitè i ndorok 
kusukutken rusia i bagè patutna. 

> Bijak mo kènè taba kalak siso percaya 
dèng, janah pessanga kènè mo tikki ndènè 
lako mendahi kalak i. 

6 Dak melamlam mo rana ndènè asa 
terrabin ukurna mendengkoh rana ndènè 
i. Mpantas mo kènè mengaloi kuso-kuso 
ndèba. 

7 Bagahenken si Tikikus kekellengen i 
ngo bai ndènè karinana simasa bangku. 
Sada kalak kettoken ngo la mengula 
rebbak dekket kami bai Tuhan i. 

Kuutus ngo ia mendahi kènè, asa 
ibettoh kènè bakunè masa bai nami, janah 
asa ipegasang kènè. 

9 Rebbak berkat ngo si Onesimus dekket 
si Tikikus; sada kalak bai ndènè èn nai 
ngo ia janah kettoken. Ikekelengi kami 
ngo ia. Bagahenken kalak i ngo bai ndènè 
karina simasa i bekkasku èn. 

10 Rebbak dekket aku ngo i kurungen si 
Aristarkhus. Menenges salam ngo ia taba 
kènè. Bagidi ma dekket si Markus bebberrè 
si Barnabas (Enggo kin ibagahken berita 
asa ijalo kènè ia, mula roh ia mendahi 
kènè). 

'! Bagi ma dekket salam si Jesus 
simergerar Justus. Pellin kalak i sitellu 
nai ngo kessa denganku kalak Jahudi 
sipercaya bai Tuhan Jesus, denganku 
mengula ulaan bai Dèbata nai. Pengurupi 
tuhu-tuhu ngo kalak i bangku. 

12 Menenges salam ma ngo taba kènè 
si Epapras, anak kuta ndènè èn ngo ia. 
Naposo Jesus Kristus ngo ia janah dak 
tong menodipken kènè, asa hot kènè 
ntegguh merukur ninganna tetap menguèi 
Dèbata. 

13 Aku sendiri ngo saksina tersèngèt 
pengkelejakenna mengkepkep kènè, bagi 
ma dekket mengkepkep kalak Laodikia 
bak Hierapolis. 

14 Dokter Lukas nikekellengen i bang si 
Demas pè, menenges salam ma ngo bai 
ndènè. 

1> Pessoh kènè salam nami taba dengan 
Kristen i Laodikia; bagi ma taba si Nimpa 
dekket taba kuria silot i bagesna. 

16 Enggo kessa ijakaken surat èn i 
tengah-tengah ndènè, ijakaken ma mo 
bang i kuria Laodikia. Bagi ma mo asa 
ijakaken kènè isèn surat si nitenges arap 
Laodikia bai ndènè. 

17 Bagahken bai si Arkhipus, "Pul ibaing 
ulaan siniberrèken bana lako mengkebasi 
Tuhan i." 

18 Salam bangku nai si Paulus. Aku 
sendiri ngo mennuratken èn. Ulang lupa 
kènè bangku si ni bagasen kurungen. Dak 
idengani masèh atè Dèbata mo kènè. Tabe 
nami, Paulus 


1 Tesalonika 


] ' Kènè alè dengan si ni kuria Tesalonika 
sienggo gabè ummat Dèbata Bapa 
dekket Tuhan Jesus Kristus. Kami imo 
si Paulus, si Silas dekket si Timoteus 
mengharapken dak idengani masèh atè 
Dèbata mo kènè janah iberèken mo 
damèna bai ndènè. 

2Mendokken melias atè ngo kami dakdak 
taba Dèbata, kemulihken kènè karinana. 
Gennep mersodip kami bai Dèbata 
Bapanta dak kuèngèt kami ngo kènè. Dak 
kusodipken kami ngo kènè. Kuèngèt kami 
ngo barang bakunè kènè peteridahken 
ibas pemahan ndènè magahken percaya 
kènè bai Kristus, barang bakunè kènè 
mengkekelengi kalak sidèban janah gabè 
mengkebasi kalak i, janah bakunè kènè 
merpengharapen sintegguh taba Tuhanta 
Jesus Kristus. 

3 (1:2) 

“Kubettoh kami ngo alè dengan, 
ikekelengi Dèbata ngo kènè janah ipilih 
mahan milikNa. 

> Ai oda ngo pellin kata-kata sambing 
kupesoh kami bai ndènè Sukuten 
Kelluahen i, tapi merdengan kuasa bak 
Tendi Perbadia ngo. Tok kalohon ngo 
kami mi kebennaren Sukuten Kelluahen i. 
Ibettoh kènè ngo barang bakunè pergelluh 
nami lako mengkepkep kènè, tikan i 
tengah-tengah ndènè kami. 

6 Enggo ngo icodi kènè kami dekket 
mencodi Tuhan i. ljalo kènè ngo sukuten 
sinibagahken bai ndènè ibagasen 
sampang atè, tukasi pè menggong 
matcam bagè simpersuk kènè, Tendi 
Perbadia ngo merrèken i. 

7 Merkitè bagidi gabè codiin ngo kènè 
taba karina kalak Kristen ni Makedonia 
dekket ni Akhaya. 

8 Ai mulai bai ndènè nai makin sarna ngo 
berita tersèngèt Tuhan i mi Makedonia 
dekket mi Akhaya, oda pellin i tupèh, 
tapi dekket ngo kepercayaen ndènè bai 
Dèbata, terberita mi suberri aur, jadi 
oda pella kadè nèngè sidokkenken nami 
tersèngèt i. 

? Ibagahken kalak idi ngo bakunè 
penjalo ndènè bai nami sinderrang 
roh kami mendahi kènè tikala i dekket 
i pennadingken ndènè gana-ganaan 

ndènè i, gabè roh kènè mendahi Dèbata 
singgelluh i janah bennar. 

10 |ranaken kalak i ma ngo bakunè 
pemmèma-mèma ndènè i pekkiroh Anak 
Dèbata i sorga i nai, imo Jesus sienggo 
nipegelluh Dèbata i simatè nai. Jesus i ngo 
paluahken kita ipas hukum pungur Dèbata 
sinaing roh seggen i. 

2 1 Alè dengan ibettoh kènè ngo oda 
magosia pekkeroh nami mendahi 
kènè. 

? Ibettoh kènè ngo sinderrang madèng 
roh kami mendahi kènè mi Tesalonika, 
sienggo idersa janah ilèai ngo kami i 
Pilipi. Tapi tukasi pè mèduk mengalo 
kami, iberrèken Dèbatanta ngo nggasang 
ni ukur bai nami lako mengerranaken bai 
ndènè Sukuten Kelluahen siroh bana nai. 

3 Oda ngo kellalingen pengarahken nami 
bai ndènè i; oda ma ngo akkal-akkal 
barang lako mengkilang. 

4Tapi bagè kalak sienggo tau ngo 
kami dok atè Dèbata mahan kesampèen 
Sukuten Kelluahen i, bagidi ngo kuruapken 
kami oda bagè cara muat-muat ukur 
jelma, tapi asa gabè kelemmonken atè 
Dèbata simenniahi pusuh perratèen nami i 
ngo. 


1 TESALONIKA 2.5-10 4 


> Ibettoh kènè ngo; oda nung kami 
merkata ndalit, oda nung kami merukur 
bècuk lako muat harta; Dèbata ngo saksi 
nami tersèngèt idi. 

6 Oda nung kutulusi kami pemoji-mojiin 
bai jelma nai -- tah bai ndènè nai barang 
bai jelma sidèban idi nai pè, kasi pè 
nemmu ndorok kupido kami bai ndènè 
nai barang kadè, kumarna rasul Kristus i 
kami. 

7 Ai melamlam ngo kami i tengah- 
tengah ndènè, tosè bagè partua ibages 
pehèdu-hèduken dukak-dukakna. 

8 Kumarnaken ngkelleng atè nami, uè 
ngo kami merrèken oda pellin Sukuten 
Kelluahen i bai ndènè, tapi dekket ngo 
bang nggelluh nami i pè. 

? Dok atè tentu ièngèt kènè ngo alè 
dengan, bakunè pengkelejaken nami. 
Mahar ari berngin ngo kami mahan 
bahaan, asa ulang lot barang isè pè kènè 
kususahi kami sidekkah i tengah-tengah 
ndènè kami magahken Sukuten Kelluahen 
siroh bai Dèbata nai i. 

10 Kènè ngo saksi, bagi ma pè bak 
Dèbata, ukum kami merpengelako 
merandal kalohoon ngo janah bennar, 

oda sitikasen merradepken kènè sienggo 
percaya bai Kristus i. 

11 |bettoh kènè ma ngo, karina ngo kènè 
kubaing kami bagè pemmaing sada kalak 
bapa taba dukak-dukakna. 

12 Kupeddahi kami ngo kènè janah kuajari 
kami, asa merperangè mengèkutken 
lemmo atè Dèbata kènè. Ai enggo idilo 
Dèbata kènè mi gemgemmenna ibas Dunia 
Rembaru bai Dèbata nai janah mengakapi 
kesangapenNa i. 

13 Lot dèng sada nai makinken oda 
meradi-adi kami mendokken mejalo 
metangkup bai Dèbata, imo penjalo 
ndènè i kata Dèbata sikusukutken kami; 
ijalo kènè berita i oda bagè sukuten 
bai jelma nai, tapi berita bai Dèbata nai 
ngo, ai tuhu-tuhu ngo i kata bai Dèbata 
nai! Mengula ngo Dèbata ibagasen kènè 
sienggo percaya bai Kristus. 

14 Alè dengan, tosè bagè sienggo iakapi 
kènè bagi ma ngo iakapi kuria Dèbata 
milik Jesus Kristus si lot i Judèa. Igong 
kènè ngo simbernit nibaing bangsa 
ndènè taba kènè, tosè bagè nigongken 
kuria-kuria Dèbata silot i Judèa bai kalak 
Jahudi nai. 

13 Ibunuh kalak Jahudi ngo Tuhan Jesus 
dekket nabi-nabi, kami pè iletlet ngo. Dak 
lalo kalak i ngo Dèbata, jadi musuh karina 
jelma ngo ia. 

16 Ihalang-halangi kalak i ngo kami 
menjamitaken berita kelluahen bai kalak 
siso Jahudi. Merkitè bagidi, dak makin 
itambahi kalak i ngo dosana gabè gukguk 
soh mi langit. Bagèndari pè lalu mo luas 
hukum Dèbata bai kalak i. 

17 Tapi alè dengan, kessa nai laus kami, 
i tengah-tengah ndènè nai -- ndaoh ngo 
nemmuken kènè i mata — tapi ndessing 
ngo ukum ibas ukur. Jadi enggo mo 
messeng nteddoh nami midah kènè. Nai 
dak ngo ipergeddo ukur nami naing roh 
mendahi kènè nola! 

18 Kerna naidi iniatken kami ngo naing 
roh mendahi kènè, janah aku si Paulus 
enggo barang piga-piga kali mencubaken 
naing berkat, tapi dak ihalangi Sibolis i 
dèng ngo langkah nami. 

19 Situhunna kènè ngo pengharapen 
nami dekket sampang atè nami. Mula roh 
kessa luas Tuhan Jesus, mengadep mo 
kita baNa, nai kènè mo gabè kebanggaan 
nami. 

20 Uè tupèh, kènè ngo kebanggaan 
dekket kelolonken ukur nami. 

l Nai kumarna oda tertahanken nèngè 

messeng nteddoh nami, gabè lotiin mo 
dok atèngku sadaku lebbè tading i Atena, 

2kuutus mo si Timoteus. Dengan sada 

ulaan ngo ia janah naposo Dèbata, 
simengula rebbak dekket kami lako 
mennukutken Sukuten kelluahen 
tersèngèt Kristus. Kuutus kami ia, asa 
ipetegguh ukur ndènè janah ipeddahi 
kènè, asa makin percayana kènè bai 
Kristus, 

3 asa ulang lot barang isè bai ndènè nai 
gabè sondar kumarnaken kinipersukta èn. 
Ibettoh kènè ngo, dekket kepersuken i 
pè sienggo irencanaken Dèbata kin ngo i 
banta. 

4 Ai sinderrang i tengah-tengah ndènè 
dèng pè kami, enggo kin ngo kubagahken 
kami taba kènè, kennah menggong 
simpersuk ngo kita. Jadi idi ngo simasa 
bagèndari, bagè nibettoh ndènè i kin. 

> Idi ngo kulih sebabna, asa kupasulak si 
Timoteus mendahi kènè naing kubettoh 
bakunè kepercayaen ndènè taba Kristus. 
Tah bakunè enggo iunjuni Sibolis i kènè, 
gabè magosia nola kelejaan nami karina. 

SBagèndari enggo balik si Timoteus 
janah ibagahken bai nami tersèngèt 
kepercayaen bai Kristus dekket kelleng atè 
ndènè samah kènè, pesampangken ukur 
nami. Ibagahken dèng ma ngo bakunè 
lekketna i ukur ndènè kami, dekket 
nteddoh ndènè naing mengidah kami, 
tosè bagè kami pè, nteddoh ngo naing 
mengidah kènè. 

7 Kerna naidi alè dengan gabè terapo mo 
ukur nami kumarna berita tersèngèt kènè. 
Kepercayaen ndènè ii ngo pegasangken 
pennarihen nami. 

8 Asa bagè balik nggelluh ngo pengakap 
nami bagèndari, asal mo hot kènè percaya 
bai Tuhan i. 

2 Oda terdokken kami merkitè kata, 
bakunè belgahna melias atè nami bai 
Dèbata kemulihken sampang atè sikujalo 
kami bana nai kumerna kènè. 

10 Mahar ari berngin dak kupido kami 
ngo ibas sodip nami asa ndorok kami 
pejumpa hadep dekket kènè, asa kudomi 
kami kadè sikurangna ibas kepercayaen 
ndènè. 

'! Katerra pè, ipaduè Dèbata Bapanta 
dekket Tuhan Jesus Kristus mo ndorok 
kami pejumpa dekket kènè! 

12 Dak itambahi Tuhan i mo ngkelleng 
atèna samah-samah kènè dekket 
mengkekelengi karina jelma, asa makin 
mertinèncuk ngkelleng atè ndènè, tosè 
bagè ngkelleng atè nami midah kènè. 

13 Asa merkitè i makin ipergegohi Tuhan 
i ukur ndènè, gabè mbadia kènè janah 
oda mertikas i hadeppen Dèbata Bapanta, 
tikan roh luas Tuhanta Jesus rebbak 
dekket karina sienggo gabè milikNa. 

' Adumna i alè dengan, naing mo 

nemmuken ièkutken kènè codiin 
sikubaing kami tersèngèt bakunè carana 
kènè lako pesampangken atè Dèbata. 
Nemmuken enggo ngo ibagasenna i kènè, 
tapi bagèndari ibagasen kuasa Tuhan 
Jesus memmes kupidoken kami taba kènè, 
asa makin tangna kènè mengulaken i! 

2? Kerna enggo ibettoh kènè peddah 
sienggo kuberrèken kami bai ndènè 
merkitè kuasa Tuhan Jesus. 

3 Ai èn ngo ipergeddo Dèbata: Naing mo 
mpanting kènè ipas ulaan luhlah i nai. 

4 Karina anak laki i tengah-tengah ndènè, 
kennah ibettoh bakunè carana nggelluh 
rebbak sinibagesna maing lolo atè Dèbata 
bak jelma. 

> Ulang mo kumarnaken cubellek daging 
bagè pemmaing kalak pemmèlè bègu siso 
menandai Dèbata. 

Slpas sibagèen i ulang lot barang isè 
pè memmakin salah taba denganna, 
barang pè mengakkal-ngakkali. Tikala 
i enggo kubagahken kami taba kènè i, 
ihukum Dèbata ngo kalak simengulaken 
kessalahen sibagidi. 

7 Ai mi kebadiaan ngo kita idilo Dèbata, 
oda ngo mi simerroha. 

8 Kerna naidi barang isè pis matana midah 
peddah ènda, oda jelma nilèanna, tapi 
merpis mata midah Dèbata simerrèken 
TendiNa Simabadia i ngo. 

9 Ukum tersèngèt bakunè carana kènè 
mengkekelengi samah dengan oda pella 
pessèngètenku nèngè kènè. Ai enggo iajari 
Dèbata kènè tersèngèt mersikekelengen. 

l0Janah enggo mo ituduhken kènè i 
taba dengan Kristen i suberri Makedonia. 
Tapi alè dengan memmes kupido kami 
taba kènè, naing mo makin sellohna 
pengulanken ndènè. 

11 Kerencetken kènè mo gabè kalak 
persip janah ulang iantoi simasa bai 
sidèban. Mahan bahaan mo kènè asa lot 


1 TESALONIKA 4. 12-16 11 


pangaan ndènè; bagè sienggo kuaturken 
kami tikala i bai ndènè. 

12 Merkitè bagidi, oda nèngè 
mengharapken kalak kènè, nai gabè 
ipesangap kalak siso percaya bai Kristus i 
mo kènè. 

13 Kènè alè dengan, dok atè nami naing 
mo ntangkas iarusi kènè tersèngèt kalak 
sienggo kumellip i, asa ulang bonek atè 
ndènè bagè kalak siso merpengharapen. 

14 Mula percaya ngo kita, sienggo matè 
Jesus, janah nggelluh nola mengolihi, 
sikepercayai ma mo pegelluhen Dèbata 
ma ngo karina kalak sienggo kumellip 
sipercaya bai Jesus, asa rebbak kalak i 
dekketSa. 

13 Tersèngèt idi, bagèen ngo peddah 
Tuhan i sinaing pessohken nami bai 
ndènè: Mula pè nggelluh dèng kita soh 
mi pekerroh Tuhan Jesus, oda ngo kita 
mengelebbèi kalak sienggo perlebbè 
kumellip i. 

16 Sampur kessa mo seggen Tuhan Jesus 
i sorga nai, mersurak-surak mo ekuten 
malaèkat janah isempul mo sarunè Dèbata 
mahan pertandaan. Nai ipegelluh mo 
perlebbè kalak simatè sienggo percaya bai 
Tuhan Jesus. 

17 Enggo kessa bagidi, kita singgeluhna 
dèng pè tikan bagidi, iarahken mo rebbak 
dekket kalak i merkitè hembun lako 
menimbak-nimbak Tuhan i, i abang- 
abang i. Nai rebbak mo kita dekket Tuhan 
i soh mi amman sumendanh. 

18 Kerna naidi, dak mersiapoon mo kènè 
samah kènè merkitè kata ènda. 

l Tapi alè dengan, oda pella kusuratken 
5 kami taba kènè ndigan mo kettikana 
masai. 

2 Ai ntangkas ngo ibettoh kènè, ukum Ari 
pekiroh Tuhan i, bagè pekiroh pennangko 
berngin ngo. 

3 Mula idokken dèba, "Mènak ngo 
karina," nai tikan bagidi mo sempa 
kememmago bana! Masa ngo karinana i 
tosè bagè pengakap daberru rabisen lako 
mennubuhken dukakna. 

4Tapi ukum kènè alè dengan, oda ngo 
ibagasen sigellap, gabè uè tersengget 
bagè pennangko kumarna kaharen. 

> Karinana ngo kènè nggelluh ibas 
kecihuren janah dukak-dukak sinterrang. 
Oda ngo kita nggelluh ipas sigellap barang 
pè kalak gellap tuiten. 

6 Kerna naidi, ulang mo kita terpeddem 
bagè kalak sidèban; kennah ndungo 

ngo kita merjaga-jaga janah nterrang 
merrukur. 

7 Ai tikan berngin ngo terpeddem kalak, 
janah tupung berngin ngo mabuk kalak 
simabuk. 

8 Tapi ukum kita kalak kecihuren ngo, 
kerna naidi kennah terrus ukurta. Kennah 
ngo kita tettap percaya taba Tuhan, janah 
mengkekelengi kalak sidèban janah tok 
merpengharapen ipaluah Dèbata ngo kita. 
Idi mo senjata mengelènggemmai kita ibas 
perjuapen mengalo kegellapen. 

2Oda ngo ipilih Dèbata kita mahan 
lagana, tapi asa terrolih kelluahen ngo kita 
merkitè-kitè Tuhan Jesus Kristus. 

10 Ai enggo matè Jesus mengkepkep kita 
-- jadi roh kessa ia luas, mula pè nggelluh 
dèng kita barang enggo matè pè -- gabè 
nggelluh nola mo kita rebbak dekketSa. 

'! Kerna naidi naing mo kènè 
mersipesèngèten janah mersipehèdu- 
hèduun ibagasen kepercayaen, bagè 
sienggo nibaing ndènè bagèndari. 

12 Alè dengan, memmes kupido kami 
bai ndènè, asa hargai kènè kalak 
simengkebasi kènè i tengah-tengah 
ndènè, imo kalak sienggo ipilih Tuhan i 
lako menguluken janah memeddahi kènè. 

13 Hargaken kènè mo kalak i janah 
kekellengi kènè mernèngèt bahaan 
sienggo ibahanken kalak i. Dak merdamè 
mo kènè samah kènè. 

14 Kupido kami dèng ma taba kènè alè 
dengan, asa pincang kènè kalak siso uè 
karèjo. Pepos kènè mo ukur kalak simbiar; 
urupi kènè kalak siperlu urupen, janah 
merpenganju mo kènè taba karina jelma. 

1> Perdatèken kènè mo asa ulang lot 
memmalesken nggodo bales nggodo. 
Merandal mo baing kènè samah kènè 
bang taba karina jelma pè. 

16 Dak merlolo atè mo kènè, 

17 janah ulang mengadi-ngadi mersodip. 

18 Mendokken mejalo metangkup mo 
kènè kumernaken karinana ai i ngo 
ipergeddo Dèbata bai ndènè nai sienggo 
ibagasen Kristus Jesus. 

19 Ulang ènteppi kènè Tendi Perbadia! 

20 Ulang pis mata ndènè midah sukuten 
niberrèken Tendi Perbadia. 

21 Pemmanat kènè mo karinana, janah 
patohi kènè mo sisellohna. 

22 Peddaoh kènè mo karina kejahaten. 

23 Dak ibaing Dèbata simerrèken banta 
damè i mo bai ndènè nggelluh pellin 
ibagasen Dèbata sambing. Janah dak 

ijamoti Dèbata mo tendi, kessah dekket 
daging ndènè karinana, asa ulang mertikas 
kènè tikan roh kessa Tuhan Jesus Kristus 
mengolihi. 

24 Dèbata sienggo mendilo kènè; 
pessautenna ngo karinana i, kerna sètia 
ngo la. 

25 Sodipken kènè mo kami alè dengan! 

26 Mersisalamen mo kènè merkitè salam 
ngkelleng taba dengan sipercaya bai 
Kristus. 

27 Kuèlèk-èlèk mo kènè i hadeppen 
Tuhan, asa jakaken kènè surat èn taba 
karina dengan sipercaya bai Kristus. 

28 Dak ipasu-pasu Tuhan Jesus Kristus 
mo kènè. Tabe nami, Paulus 


2 Tesalonika 


] ' Kènè dengan sada kuria i Tesalonika 

sienggo gabè ummat Dèbata Bapa 
dekket Tuhan Jesus Kristus! Kami, imo si 
Paulus, si Silas dekket si Timoteus 

2 mengharapken iberrèken Dèbata 
Bapanta dekket Tuhan Jesus Kristus mo 
pasu-pasu dekket damèna bai ndènè. 

3Kènè dengan, patut ngo kami 
mendokken mejalo metangkup taba 
Dèbata kumarna kènè alè dengan. Janah 
patutna ngo kami mendokken i, ai dak 
makin percayana ngo kènè bai Kristus, 
janah enggo makin mersikekelengen kènè 
samah kènè. 

“Kemmulihkenna idi ngo dak kuterèngèti 
kami kènè gennep kami mendalani kuria 
Dèbata. Nggasang ngo ukur nami lako 
mennukutken ntegguhna kepercayaen 
ndènè bai Kristus, tukasi pè dak iletlet 
janah mpersuk iakap kènè. 

> Merkitè idi enggo ntangkas taridah 
ntèger ngo hukum Dèbata: Enggo kènè 
menggong simpersuk kumarna kerajaen 


2 TESALONIKA 1.6-11 2 


Dèbata. Janah kumarna i ngo enggo patut 
kènè mbengket mi kerajaen Dèbata. 

SNtèger ngo pemmaing Dèbata. 
Ibalesken ngo simpersuk taba kalak 
sipepersuk-persukken kènè. 

7 Iberrèken Dèbata ngo kessennangen bai 
ndènè simenggong simpersuk bagèndari 
-- bagi ma ngo bang bai nami pè — 
tikan roh Kristus ntarar i sorga nai rebbak 
dekket malaèkatNa simerkuasa i, 

8 dekket merkitè api mergollah-gollah. 
Roh ngo ia lako mendabuh hukum taba 
kalak siso uè kipaduliken Dèbata janah 
siso menguèi Sukuten Kelluahen tersèngèt 
Jesus Tuhanta i. 

3 Ihukum ngo kalak i mi kemmagoon 
siamman sumendah. Oda terolih kalak i 
kemmuliaan dekket kegegohen dekket 
kuasa Tuhan i, 

10 tikan pekirohna i, mersangap mo la 
ibaing ummatNa janah ipepoji-poji kalak 
sipercaya i mo ia. Kènè pè dekket ngo 
gabè ummat Dèbata kerna percaya ngo 
kènè mi sukuten sikusukutken kami bai 
ndènè. 

11 Idi ngo sebabna asa dak kusodipken 
kami kènè. Mersodip ngo kami asa ibaing 
Dèbata kènè patut nggellluh rembang mi 

lemmo atèNa, kerna i ngo asa idilo kènè. 
Katerra pè iurupi Dèbata mo kènè lako 
mengulaken simerandal bagè nipergeddo 
ndènè, janah pelliasken karina ulaan 
ndènè, kumarna percaya kènè bai Kristus. 

12 Merkitè bagidi terpoji mo Tuhanta 
Jesus kumarna kènè, janah kènè pè ipoji 
Jesus ma mo kumarna mendè basa Dèbata 
dekket Tuhan Jesus Kristus. 

2 l Ukum tersèngèt pekerroh Tuhan 
Jesus Kristus, dekket tersèngèt 
ipepulung kita asa rebbak dekketSa, 

memmes kupido bai ndènè: 

“Ulang mèter ndor jut ukur ndènè janah 
bulisah, kumarna lot bertikna enggo 
dapet tikkina roh Tuhan Jesus mengolihi. 
Tah bakunè bertik idi roh merkitè alaten 
barang pè arap sada peddah barang 
idokken dèba nung nina kusuratken kami 
bagidi ipas surat nami. 

3 Barang bakunè nola pè i, ulang uè kènè 
ioto-otoi dèba. Ai sinderrang madèng 
dapet Ari idi, kennah masa ngo lebbè: 
Mèduk mo kalak merbalik bai Kristus 
nai janah taridah mo Sijahat sienggo 
itentuken masuk mi naraka i. 

“Mengalo mo ia ipas kejukattenna nai 
janah ipedates dirina mi babo karina 

sinisembah jelma bak karina sinidok-dok 
jelma i Dèbata. Ikunduli ngo bages Dèbata 
janah idokken taba jelma nterrem; Dèbata 
ia nina. 

> Oda ngo ièngèt kènè nèngè, enggo kin 
ngo kubagahken i taba kènè, sinderrang i 
tengah-tengah ndènè aku. 

6 Tapi ukum bagèndari lot dèng ngo 
mengambatsa, janah ibettoh kènè ngo 
i. Enggo kessa dapet luas tikki sienggo 
ibuhul Dèbata, roh mo si Jahat i. 

7 Enggo ngo mengula kegegohen si 
jahat i mboni-mboni, tapi tong dèng 
ngo iambat. Enggo kessa pè ipesisi 
simengambat i luas, 

8 mèter taridah mo si Jahat i. Nai ibunuh 
Tuhan Jesus mo ia merkitè kessah sitarap 
babahNa nai sendiri, nai tumpat mo ia 
kumarna pekkirohNa i. 

9 Merkitè perulaan Sibolis i ngo 
taridah si Jahat i merkegegohen. Ibaing 
mo mermatcam bagè tanda-tanda 
kellengangen siso nung masa lako 
mengkilang. 

10 Merkitè-kitè kilang kejahaten ngo 
ibaing mengelalingken kalak sinaing 
mago. Mago mo kalak i kumarna oda ijalo 
janah oda ikellemmoken kalak i berita 

situhunna bai Dèbata nai sigabè kelluahen 
kalak i nemmuken. 

11 Ingo sebabna asa iberrèken Dèbata 
bai kalak i kuasa pengoto-ngotoi lako 
mengelalingken kalak i, asa percaya kalak 
i mi siso tuhu. 

12 Nai gabè kenna hukum mo karina 
kalak simengulaken dosa janah siso 
percaya taba kesèntengen i. 

13 Kènè alè dengan, si nikekellengen 
Tuhan i! Kennah ngo dak kudokken kami 
mejalo metangkup taba Dèbata kumarna 
kènè, kerna i mulana nai ngo kènè ipilih 
Dèbata mahan paluahenna. Karinana idi 
ibaing Tendi Perbadia, asa gabè ummat 
simbadia Dèbata kènè, janah kerna 
percaya kènè mi sukuten kesentengen 
siroh bai Dèbata nai. 

14 Mi sidi ngo kènè idiloi Dèbata merkitè- 
kitè Sukuten Kelluahen sikusukutken kami 
taba kènè asa gabè terolih kesangapen 
kènè rabbak dekket Tuhanta Jesus Kristus. 

153 Kerna naidi alè dengan naing mo 
nemmu hot kènè cènder janah ntegguh 
mergantung mi peddah sienggo kuajarken 
kami merkitè-kitè kata barang ibagasen 
surat pè. 

16 Katerra pè dak iapoi janah ipergegohi 
Tuhanta Jesus Kristus dekket Dèbata 
Bapanta i mo kènè, asa ndorok kènè 
mengulaken dekket mennukutken kadè 
simerandal. Kerna ngkelleng ngo atè 
Dèbata midah kita, janah kemulihken 
mendè basaNa, gabè iberrèken ngo banta 
pengharapen selloh. 

17 (2:16) 

' Adumna i alè dengan, sodipken kènè 

mo kami, asa makin ndor sar sukuten 
bai Tuhan idi nai janah ijalo mendè, tosè 
bagè sienggo masa bai ndènè tikala i. 

2 Sodipken kènè ma mo asa ipaluah 
Dèbata kami bai jelma jahat dekket 
nggodo idi nai, ai oda karinana jelma 
percaya mi Sukuten bai Tuhan idi nai. 

3 Tapi kettoken ngo Tuhan i. Ipergegohi 
ngo kènè janah ilègenni meraloken 
kejahaten i. 

4Tok kalohoon ngo kami bai Tuhan i 
tersèngèt kènè, enggo iulaken kènè janah 
terrus ulanken ndènè karinana sienggo 
kudokken kami taba kènè. 

> Katerra pè dak iarak-arak Tuhan i mo 
kènè lako makin tangkas mengantusi 
ikekelengi Dèbata ngo kènè, janah 
iberrèken Kristus kebijaken bai ndènè. 

6 Alè dengan, mengasangken kuasa 
Tuhan Jesus Kristus kudokken kami taba 
kènè, asa peddaoh kènè diri ndènè bai 
kalak siso uè mahan bahaan idi nai, dekket 
bai kalak siso menguèi peddah sienggo 
kuajarken kami bai kalak i. 

7 Ibettoh kènè ngo barang bakunè cara 
ndènè kennah mencodi kami. Ai oda ngo 
ndong-ndong sambing kami sinderrang i 
tengah-tengah ndènè kami. 

8 Oda nung kupangan kami pangaan 
barang isè pè mak mergarar. Rengè ngo 
kuakap kami mahan bahaan suntuk ari 
suntuk berngin, asa ulang lot kuberrati 
kami barang isè pè kènè; 

2oda ngo kumarna mak i dalanna 
nemmuken mengido pengurupiin kami 
taba kènè, tapi asa gabè mahan codiin 
ngo sikubaing kami i bai ndènè. 

10 Ai sinderrang i tengah-tengah ndènè 
dèng pè kami, enggo kuhatorken kami, 
"Kalak siso mahan bahaan, ulang mo ia 
iberrè mangan." 

11 Kudokken kami pè kata i bagidi, 
kumarna soh ngo bai nami bertikna lot 
bai ndènè nai siso mahan bahaan. Gabè 
siso bahanna ngo ibahan janah kadè poda 
iulaken. 

12 Merkitè kuasa Tuhan Jesus Kristus 
kupesèngèt kalak sibagidi, mengula mo ia 
asa lot panganna. 

13 Tapi ukum kènè alè dengan ulang kènè 
merkeleja-lejaan memmaing simerandal. 

14Tah bakunè lot dèba oda nggèut 
menguèi sikudokken kami ibas surat èn. 
Perdatèken kènè mo kalak sibagidi janah 
u;ang uè kènè mersaor dekketsa, asa mèla 
iakap. 

13 Tapi ulang ètong kènè bagè musuh ia; 
dak pesèngèt kènè mo ia bagè sada kalak 
dengan. 

16 Tuhan i ngo benna kelluahenta. Dak 
Iberrèken mo damèna sitermurmur i 
bai ndènè, janah dak idengani mo kènè 
karina. 

17 "Salamku" si Paulus. Aku sendiri 
ngo mennuratken èn. Ai bagèen ngo 
tèkkènenku i gennep surat. 

18 Dak idengani Tuhan Jesus Kristus mo 
kènè karinana. Tabe nami, Paulus 


1 Timotius 


] 1 Alè Timoteus anakku sibujur ibagasen 
Tuhan i! Dukakku ngo kono kumarna 
percaya ko bai Kristus. Rasul Kristus 
Jesus ngo aku simenuratken surat èn. 
Gabè rasul ngo aku ipebangkit Dèbata 
Sipaluahken kita i, dekket merkitè-kitè 
Kristus Jesus pengharapenta i. Dak masèh 
mo atè Dèbata Bapa dekket Kristus Jesus 
Tuhanta i midah kono, janah iberrèken mo 
pany pasu-pasu dekket damè. 

(1:1) 

3 Kupido bamu asa tong kono merian 
i Epesus, bagè sienggo kudokken taba 
kono, tikan naing laus aku mi Makedonia. 
Kudokken kono merian i Epesus kumarna 
lot i sidi barang piga-piga kalak 
mengajarken peddah siso tuhu, janah 
kennah dokkenkenmu asa ipettadi ajar 
latlatna i. 

4 Pesèngèt kalak i asa ulang ipejojor-jojor 
tori-toriin dekket cundut-cundut siso 
merujung sudah. Ai pellin petubuhken 
perselisihen sambing ngo kessa karina 
i, janah oda ngo ipesaut taki Dèbata 


1 TIMOTIUS 1.5-10 2 


sindorok tandaan merkitè pellin percaya 
baNa. 

> Ukum nitèmbak peddah idi, imo asa 
gabè perkelleng atè jelma idi ibas pusuh 
peratènna nai, ibagasen pennarihen 
dekket ibagasen kepercayaen siso 
meradum. 

6 Lot ngo dèba oda ibagasenna idi nèngè. 
Ai gabè laling ngo kalak idi ipas songsang 
siso merguna. 

/ Naing ngo katèna gabè guru-guru 
agama kalak idi, keppèken oda iarti kalak 
i kata niruapkenna dekket niindangkenna. 

8 Sibettoh ngo, mendè ngo ukum 
pati-patiin i mula rembang mi si 
pemakkèna. 

3Tapi kennah èngèten, iberrèken 
pè pati-patiin i oda ngo taba kalak 
simengulaken merandal tapi bai kalak 
perjahat siso menandai Tuhan ngo, dekket 
taba kalak perdosa, siso meragama 
simenguèi nipergeddo dunia èn; dekket 
taba kalak simemunuh partuana, dekket 
taba karina kalak pemmunuh jelma, 

10 bang taba kalak simerpengelako 
luhlah, perlangkah julu meddem, 
pennamun, perluap; taba kalak saksi 

palsu dekket taba karina kalak simengalo 
peddah sènteng i. 

11 Ukum peddah idi imo Sukuten 
Kelluahen bai Dèbata nai simermulia i 
janah patut sipoji la sipesakatken bangku 
ulaan i, asa kujamitaken. 

12 Mendokken mejalo metangkup 
ngo aku taba Jesus Kristus Tuhanta i, 
sienggo merrèken bangku gegoh lako 
mengkebasiSa, janah mendilo aku mi 
bahaan i. 

13 Ai kalak pengerèhèi kin ngo aku 
tikala i, janah pengeletlet ninganna 
mengellèaiSa. Tapi tukasi pè bagidi, 
masèh ngo atè Dèbata midah aku, ai oda 
dèng ngo aku percaya janah oda kubettoh 
dèng kin sikubakin i. 

14 Keppèken gabè mertinèncuk ngo 
iberrèken Tuhan i bangku sibasa-basaNa. 
Ibaing ngo aku ndorok gabè percaya 
baNa janah mengkekelengi dengan jelma. 
Gegoh sibagidi iberrèken ngo taba kita 
karina sienggo sada ibagasen Jesus 
Kristus. 

153 Kettoken ngo kata èn — kerna naidi 
patut ngo sijalo i janah sikepercayai --: 
"Enggo roh Jesus Kristus mi dunia èn lako 

paluahken jelma perdosa." Aku mo jelma 
perdosa sijahatna, 

16 tapi kumarna naidi ngo asa masèh atè 
Dèbata midah aku. Asa ndorok ituduhken 
Jesus Kristus karina lambas ukurNa 
midah aku jelma perdosa èn. Janah èn 
mo gabè sada codiin taba karina jelma 
sinaing percaya baNa asa gabè terolih 
kenggelluhen simenettap i. 

17 Kennah sipoji ngo Dèbata Raja 
sidekkah-dekkahna, ai hot ngo la soh mi 
amman-sumendah. Sada ngo la janah oda 
teridah! Amèn. 

18 Alè anakku Timoteus! Èn mo bahaan 
kupesakat bamu, mernèngèt sinidokken 
Dèbata merkitè nabi-nabi i Kuria tersèngèt 
dirimu. Pakkè mo i mahan sinjatamu lako 
mengulaken ulaan selloh. 

19 Mengula mo kono ibagasen 
kepercayaen situhunna dekket ibagasen 
ukur mpanting. Lot ngo dèba oda 
isarihken gertek pennarihenna, gabè 
ncèda mo kepercayaenna. 

201 mo bagè si Hemeneus dekket si 
Aleksander. Enggo kupesakat kalak i sidua 
bai Sibolis, asa merguru nola kalak i lako 
mentadi menumpahi Dèbata. 

2 I Perlebbè kalohoon peddahku bamu 
imo: Dak mersodip mo kono mengido 
taba Dèbata ninganna mengondiken 
dengan janah mendokken mejalo 
metangkup bai Dèbata kumarna karina 
dengan; 

2? mengkepkep karina raja dekket karina 
kalak perkuasa. Pido mo asa sennang kita 
janah oda lot mara banta lako mengulaken 
bahanta bai Dèbata. 

3 Sodip sibagidi ngo merandal janah 
ikellemmoken Dèbata Sipaluahken kita. 

“Ipergeddo ukurNa ngo asa karina jelma 
maluah janah menandai kesèntengen i, 

> kerna sada ngo kessa Dèbata janah 
sada ma ngo kessa sipedemmuken Dèbata 
bak jelma i, imo Jesus Kristus. 

6 Iberrèken ngo diriNa mahan tebbus 
karinana jelma ipas dosana nai. Merkitè 
bagidi ipacidah Dèbata ngo tupung 
ketikana selloh, magahken Ipergeddo 
ukurna ngo naing paluahken karinana 
jelma. 

7 Kemulihkenna idi ngo asa ipasulak aku 
mendahi kalak siso Jahudi lako magahken 
bai kalak i sukuten tersèngèt kepercayaen 
sènteng. Tuhu ngo sikudokken èn, oda 
luap i. 

8 Barang i dikè sambing pè naing 
mo karina anak laki mersodip taba 
Dèbata ibagasen ukur mpanting, ulang 
merdengan pungur barang pè rubat. 

9 Dok atèngku bang daberru pè, 
biasa-biasa mo pemakkèna janah rèntem. 
Ulang mo tikka ibaing potongen bukna 
merpakkè-pakkèen emmas tah pè mutiara 
tah gedda simahal hargana. 

!0 Tapi naing mo karina daberru 
memakkè merkitè pengèlako rèntem bagè 
patutna bai daberru simenguèi Dèbata. 

11 Kennah mersiajar ngo daberru i nono 
janah tuhu-tuhu merpenguèi. 

12 Oda kupaduè daberru mengajar 
barang pè mengerajai sinibalèna; sandok 
kennah nono ngo kalak i. 

13 Kerna si Adam ngo perlebbè itempa 
Dèbata, nai pê asa si Hawa. 

l4Janah oda ngo si Adam ioto-otoi, tapi 
daberru i ngo gabè mengelausi i perèntah 
Dèbata. 

1> Tapi tukasi pè bagi merkitèken 
menubuhken dukak, gabè maluah ngo 
daberru i, asal mo tettap ia mercerrep 
ukur merkepercayaen bai Kristus janah 
tettap merkelleng atè bak metemman i 
hadeppen Dèbata. 

' Kata bennar ngo èn, "Barang isè kalak 
mennulusi ulaan gabè pengendeng 
i kuria, selloh kalohoon ngo i, ai ulaan 
maharga ngo nitulusenna i!" 

2Kerna naidi ulang mo lot sitikasen 
perulaan pengendeng; pellin sada kalak 
mo ukum sinibagesna; merpengerrem, 
bijak, metemman, dak mersampang atè 
mertamuè janah pandè mengajari bak 
memmeddanhi; 

3ulang permabuk, ulang perrubat-rubat, 
kennah perlemiam ngo ia janah perdamè. 
Ulang mbara matana midah riar. 

“Pandè mengerajai denganna sada 
bages, perdukak simenguèi ajar bak 
mehormat janah menguèi bana. 

> Kerna mula oda ngo ibettoh mengajari 
pengisi bagesna, bakunè mo ia ndorok 
mengatur kuria Dèbata? 

6 Ulang mo kalak sirembaru gabè Kristen 
ibaing gabè pengendeng, asa ulang 
ndates ukurna, asa ulang gabè ndabuh ia 
mi hukumen bagè si Sibolis arnia. 

7 Kennah mendè ngo beritana bai jelma 
nterrem, mula oda bagidi ilèai dèba mo 
la, janah gabè ndabuh nola ia mi bagasen 
tinogong Sibolis i. 

8 Bagidi ma ngo kalak sipengurupi ipas 
bahaan kuria, kennah kalak bujur ngo ia; 
oda ndorok kalak sisobur pola barang 
mbara matana midah riar. 

9 Kennah kalak perkepercayaen ntegguh 
mi kekristenen sienggo nipeterrang 
Dèbata. Kennah iulaken kalak i ngo i, 
ibagasen pusuh peratènna mpanting 
tuhu-tuhu. 

10 Kennah ioji ngo lebbè ia, nai mula 
oda lot terdapet tikasna, baru pè asa 
ndorok ipebangkit ia gabè pengurupi i 
tengah-tengah kuria. 

11 Sinibagesna pè kennah kalak 
metemman ngo, ulang njalmit pekata- 
kataken janah peroha-rohaken sidèban. 
Kennah kalak merpengerrem ngo ia janah 
kettoken ipas karinana. 

12 Kalak pengurupi ibahaan kuria, kennah 
sada ngo kessa sinibagesna. Kennah 
ibettoh mengatur dukak-dukakna dekket 
sinibagesna. 

13 Mula enggo selloh perulanna i 
pengurupina i ulaan kuria i, ihormati 
dèba mo ia, janah makin nggasangna mo 
ia mengerranaken taba jelma tersèngèt 
kepercayaen bai Kristus. 

14 Harap ngo aku oda pella sadikè dekkah 
nèngè, roh mo aku mendahi kono. Tapi 
tukasi pè bagidi, kutengesken ngo surat 
èn mendahi kono, 

1> asa tah bakunè mellaun nola aku 
asa roh, giamken enggo ibettoh kono 
kin bakunè patutna kita merpengelako 
i hadeppen Dèbata, imo kuria Dèbata 
singgelluh i. Ai kuria i ngo dosken 
binangun janah simenjujung kebennaren 
bai Dèbata nai. 

16 |sè poda terbakinsa mempersomada 
bagidi mbagesna rusia agamanta i: 
Ipetarar ngo diriNa merupaken jelma 
janah enggo ipetandap Tendi Perbadia 
kebennarenna janah enggo idah malaèkat- 
malaèkat i. Enggo idengkoh karina bangsa 
beritaNa janah enggo percaya dunia èn 
bana, janah enggo laus la mi sorga. 

4 l Tapi ntangkas ngo idokken Tendi 

Perbadia; gabè merbalik ngo dèba 
luas ipas kepercayaen i nai, oda nèngè 
menguèi peddah Kristus. Gabè penguèi 
mo kalak i mi tendi pengoto-ngotoi 
simengellalingken dekket mi pengajar- 
ngajari tendi jahat, 

2imo sinijarken kalak perbuah ringadar 
bana perluap. Enggo gellap pennarihen 
kalak i. 

3 Ipeddahken kalak i ngo taba jelma, asa 
ulang jejap janah ulang ipangan dèba 
pangaan nihanaken Dèbata. Keppèken 
ihanaken Tuhan i ngo karina pangaan i, 
asa ipangan jelma i enggo kessa lebbèen 
idokken mejalo metangkup bai Dèbata 
siniruapkenNa kerna percaya ia bai Kristus 
janah enggo itandai peddah merandal bai 
Dèbata nai. 

4 Ai merandal ngo karina sinihanaken 
Dèbata, janah sada poda ipas si 
nihanakenna i nai haram, mula enggo 
nijalo ibas ukur menjalo metangkup taba 
Dèbata. 

> Halal ngo karinana pangaan kumarna 
bai Dèbata nai ngo rohna janah mula 
enggo nisodipken taba Dèbata. 

6 Mula ipeddahken kono i bai karina 
dengan sisada kepercayaen, naposo Jesus 
Kristus simengulaken selloh mo kono. 
Janah kennah kenggelluhenkenmu ngo 
ibas ukurmu kata Dèbata sisipercayai 
i, rebbak dekket peddah kesèntengen 
nigurukenmu sapatna èn. 

7 Pesisi mo tori-toriin kesipèlèbèguun 
siso merguna i, pecemmal-cemmal mo 
dirimu mi nggelluh sinikelllmmoken atè 
Dèbata. 

8 Cituk ngo kessa guna pekebbelken 
daging, tapi ukum pecemmal-cemmalken 
diri mi simerandal, mi karinana ngo 
merguna i, ai merpengkerrohken ngo i 
mi nggelluh bagèndari dekket tikki silako 
roh. 

?Kettoken ngo kata èn janah 
sikepercayaen. 

10 Kumarna naidi ngo asa leja kita 
janah mertuhu-tuhu mengula ai 
mengharapken Dèbata singgelluh i ngo 
kita, la ngo Paluahken karina jelma, tapi 
merkesurungen ngo kalak sipercaya i. 

11 Peddahken mo karinana i janah dokken 
mo asa iulaken kalak i. 

12 Ulang belli pis mata ndèba 
midah kono kumarna bajar i dèng 
kono. Tapi kennah codiin mo kono 
taba kalak sipercaya, merkitè- 
kitè pengerananmu, pengelakomu, 
ngkellengmu, kepercayaenmu dekket 
nggelluhmu simetemman i. 

13 Ninganna idi mèma roh aku, empet mo 
menjakaken Bibèl taba sinterrem i janah 
ajari mo kalak i. 

14 Ulang menahang ukurmu mernèngèt 
sibasa-basa Tendi Perbadia sienggo 
lot bamu. Ai ijalo kono i tikanna i, 
lebbè iampèken pengendeng kuria 
ngo tanganna mi babontakalmu, janah 
nabi-nabi pesakatken tennah Dèbata 
terrèngèt dirimu. 

1> Mertuhu-tuhu mo i ulaken asa idah 
jelma nterrem karina kemajunmi. 

16 Perdatèken dirimu dekket 
pengajarenmu, kennah tutus 
ukurmu mengulaken i karinana, ai 
paluahken dirimu ngo dekket kalak 
simendengkohken kono mula ibaing kono 
bagidi. 

l Ulang sergangi situa-tua. Tapi 
5 èlèk-èlek mo ia gabè dosken bapa 
bamu, janah ètong mo dosken dèdahenmu 
kalak mula posoon dèng ia bamu nai, 

“janah ètong ma mo daberru sienggo 
tua-tua i dosken inangmu. Mula 
simerbaju, ètong mo ia dosken turangmu, 
nai kennah rèntem bana metemman ngo 
kono merpengelako taba kalak i. 

3 Persangapi daberru simebbalu sitading 
pellin sadasa. 

4Tapi mula merdukak janah merkempu 
ngo enggo daberru simebbalu i, ajari 
mo pinemparna i, asa isarihken kalak i 
kadè-kadèna i, janah memmales kiniselloh 
partuana barang empungna pè, ai idi ngo 
ikellemmoken Dèbata. 

> Tapi daberru simebbalu siso lot 
sima-simana sindorok mennarihkensa, 
mengharap mo ia bai Dèbata, janah 
mersodip mo ia gennep ari gennep 
berngin mengido pengurupiin bana nai. 

6Tapi ukum daberru mebalu 
simengulaken cubellek-cubellek 
dagingna, sienggo matè ngo tendina 
tukasi pè nggelluh dèng ia. 

7 Pesakat peddahmu bai kalak i asa ulang 
sirèhèen kalak i. 

8 Mula lot siso mennarihken kadè- 
kadèna, terlebbih mula sincelketna, 
sienggo mengelausken kepercayanna 
sendiri ngo kalak sibagidi, jahaten dèng 
ngo ia daripada siso percaya i. 

3Siterdokken daberru mbalu imo: kennah 
enggo merumur ennempuluh tahun janah 
pellin sikali ngo kessa ia jejap; 

10 mendè pengelakona, umpamana; 
enggo ipehèdu-hèdu dukakna soh 
mbelgah, mersampang atè menjalo tamuè 
mermalam i bagesna, mengkebasi kalak 
sipercaya, mengurupi kalak susah, janah 
simengulaken mertuhu-tuhu karina 
matcam bagè ulaan simerandal. 

11 Ulang dèng pemmasuk mi sidi daberru 
mbalu mula narih matah dèng ngo 
dagingna, ai tah mula sèkel dèng ia jejap, 
gabè kurang sètia ngo ia bai Kristus. 

12 Salah ngo kalak i kumarna iosè 
padanna sienggo iberrèken bana. 

13 Ningan naidi bagè pesia-siaken tikki 
ngo kalak sibagidi saik mi jèhè saik mi 
julu. Simparahna dèng dak iperoha-roha 
ngo sidèban janah icampuri siso ulanna, 
nai nggèut ngo sibagidi mengeruapken 
kata siso patut ruapenken. 

14 Kerna naidi, lotiin mo sijahè nola 
daberru sinceppet mebalu i asa lot 
dukakna janah asa ipehèdu-hèdu 
bagesna, asa ulang lot botcir bai 
musuh-musuhta i lako peroha-rohaken 
kita. 

13 Ai lot ngo dèba simebbalu i merbalik 
nola laus mengèkutken tendi jahat. 

16 Tapi mula lot sincelket kalak Kristen 
mebalu, kennah ipehèdu-hèdu kalak 
Kristen sincelketna i mo ia, ulang ibelli 
kuria i pehèdu-hèduken; asa tah lot 
simebbalu siso mersima-sima, sibagidi 
mo ipehèdu-hèdu kuria. 

17 Pengendeng kuria simertuhu-tuhu 
mengulaken kepengendengenna, patut 
ngo ihargai kuria i dua kali lempit, 
terlebbih-lebbih pengendeng singkasah 
merjamita dekket memmeddanhi. 

18 Ai tersurat ngo ibas Bibèl, "Oda 
kontamen kerbo tikan mengerrik ia," 
bagi dèng ma, "Merupah ngo karina 
simengula." 

19 Mula lot pengaduun tersèngèt sada 
kalak pengendeng, oda mèter jaloon 
pengaduun i, ukum oda lot dua barang 
tellu kalak saksi. 

20 Kalak perdosa, pincang mo ia i 
hadeppen kuria i, asa gabè mbiar 
sidèbankenna i. 

21 Kupido bamu i hadeppen Dèbata 
dekket Jesus Kristus bak malaèkat- 
malaèkatna siterpilih i, asa ijamotken 
kono sipessèngètku èn ibagasen ukur 
borjok, ulang pella mersèto ukurmu ulang 
merdikkan kono. 

22 Ulang kono merudu-rudu 
mengampèken tangan lako pebangkitken 
kalak gabè pengendeng. Ulang ko mersaor 
taba kalak perdosa, tapi jamotken dirimu 
asa tong mpanting kono. 

23 Ulang pellin laè sambing iènum kono; 
ènum ma mo situk-situk anggur ai 
tambar beltek ngo i kumarna nggati ko 
mersakit-sakit. 

24 Ukum dèba enggo ntarar dosana tukasi 
pè madèng irungguken, tapi dèba lebbè 
perpodi pè asa terbettoh dosana. 

25 Bagidi ma dèba ntarar ngo perulanna 
merandal, janah siso mudah idahen pè 
tong ngo oda mèter terrus mboni. 

I Barang isè kalak Kristen gabè 

hamba, iètong mo indukna i patut 
pesangapenna asa ulang terrèhèi dèba 
Dèbata bang pè pengajarenta i. 

2Tapi mula Kristen ngo induk hamba 
i, ulang mo mapas iakap nola indukna 
i, kumarna samah-samah kalak Kristen 
i kalak i. Tapi makin ulukna mo 
pengkebasina bai indukna i, kerna 
kalak Kristen ngo indukna i janah 
sinikekellengen. Karina mo idi kennah 
ajarken janah peddahken. 

3 Mula lot kalak mengajarken laèn 
daripada i, janah oda toko iakap peddah 
tuhu janah merandal bai Tuhanta Jesus 
Kristus idi nai, dekket peddah agamanta. 

4 Kalak tunggang ngo sibagidi, janah 
oda lot kadè pemettohna. Ntagi kalohoon 
ngo iakap kalak sibagidi mersoal janah 
petangkis tersèngèt sada-sada perkataan, 
gabè pekerohken cian atè, perselisihen, 
rèhè-rèhè, rubat dekket penukasiin 
simeroha i, 

> bagi ma persilisihen siso mengadi- 
ngadi bai jelma sienggo ncèda ukurna. Ai 
idokdok ndorok gabè bèak ibas agama i 
nai. 

SPengemoon mbellen ngo tuhu agama i, 
mula ikesabamken silot bana i bas ukurna. 
7 Ai oda lot siembah mi dunia èn. Janah 
oda lot kadè terembah kita bang lako 

menadingken dunia èn. 

8Jadi mula lot banta pangaan barang 
perrolessen, sikesampangken mo i! 

? Barang isè naing bèak, ndabuh ngo i 
mi bagasen pengunjunen dekket sambil 
cubellek kemmotoon simengago i, 
mengelennengken jelma i mi tulbang 
dekket kemagoon. 

10 Ai urat ni karina kejahaten ngo mula 
mbara mata midah riar, dèba pellin idi 
sambing ngo iayaki, gabè itadingken 
peddah Kristus, gabè iabinken bana 
mermatcam bagè simbernit memmaing 
gabè mellui ukurna. 

'! Tapi milik Dèbata ngo ukum kono, 
kerna naidi kennah pedaoh dirimu i sidi 
nai. Usahaken mo gabè kalak bennar 
i hadeppen Dèbata janah merpenguèi 
bana ninganna percaya bai Kristus, 
siperkelleng, mbingit ibas sitahanen, 
janah perukur lamlam. 

12 Burju mo kono mertuhu-tuhu nggelluh 
sebagè kalak Kristen, asa ndorok kono 
mengayaki kenggelluhen siamman 
sumendah i. Ai dempak i ngo kono idilo 
Dèbata tikanna iakuken kono i hadeppen 
jelma nterrem magahken percaya kono 
bai Kristus. 

13 Bagèndari i hadeppen Dèbata 
simemerèken kessah bai karina 
simenggormit dekket i hadeppen Jesus 
Kristus simengindangken situhunna i 
hadeppen si Pontius Pilatus bagèen mo 
kupidoken taba kono: 

14 Uèi mo karina patiin èn, janah ulang 
ketikasen soh mi pekiroh Tuhanta Jesus 
Kristus pedua kaliken. 

1> Enggo kin ngo itentuken pekirohna 
i tupung ari sinipilih Dèbata sendiri. la 
ngo kessa merkuasa janah meheji. Raja ni 
karina raja janah Tuhan ni akrina tuan. 

16 Pellin sadasa ngo kessa oda terkuasaan 
kematèen i; merrian i kecihuren siso 
terdessingen barang isè ngo ia. Ilsè poda 
nung jelma mengidahSa, janah oda nung 
tertengen barang isè pè ia. Bana mo 
siberrèken kemuliaan, kekkuasaan soh mi 
amman sumendah! Amèn. 

17 Pesèngèt mo sibèak ni tanoh èn, asa 
ulang gegah kalak i, janah ulang tok atèna 
midah harta siso menettap -- umpamana 
bagè kinibèak. Tapi ikettoki mo Dèbata 
simemerèken karinana silot banta sanga 
mertinèncuk, asa sennang kita. 

18 Peddahi kalak i asa iulaken kalak i 
simerandal janah tettap mengulaken 
selloh ninganna merukur dak nggèut 
merrèken. 

19 |di ngo dalan kalak i pepulungken 
peremmasen mi ari seggen. Merkitè bagidi 
dapet kalak i mo kenggelluhen siamman 
sumendah, imo nggelluh situhunna. 

20 Alè Timoteus! Tuhu-tuhu mo jamoti 
sienggo nijalomu i. Pesiding mo rana 
siso merjullat janah oda merguna ulang 
antoi kalak mersoal sinidokken dèba 
perbinettohen keppèken oda ngo. 

21 Ai lot ngo dèba memmaing bagidi gabè 
menurimpang nola ngo ia ipas peddah 
Kristen nai si nikepercayanna kin. Dak 
idengani masèh atè Dèbata mo kènè. Tabe 
nami, Paulus 


2 Timotius 


1 Alè Timoteus anakku sikukekelengi! 
Aku si Paulus simennuratken surat 
èn mendahi kono, janah dak kuharapken 
ngo, asa ipasu-pasu Dèbata Bapa dekket 
Tuhanta Jesus Kristus i kono janah 
iberrèken masèh atèna dekket damèNa 

i bamu. Merkitè lemmo atè Dèbata, 
ipebangkit ngo aku gabè rasul Kristus 
Jesus, janah ipasulak lako magahken 
kenggelluhen sienggo iperbagah-bagah 
Dèbata idi kin. Sijalo ngo kenggelluhen 

i kumarna mersada kita dekket Kristus 
Jesus. 

2(1:1) 

3Kudokken ngo melias atè taba Dèbata, 
sikukebasi ibas karina pusuh peratènku 
nai, bagè sienggo ibaing empungta 
siarnia. Dak kudokken ngo mejalo 
metangkup taba Dèbata gennep kuèngèt 
ko ipas sodipku, mahar barang berngin 
pè. 

“Kuèngèt ngo bonek ukurmu. Kumarna 
naidi ngo asa sèkel kalohoon atèngku 

naing pejumpa dekket kono, asa 
tuhu-tuhu lolo kalohoon atèngku. 

> Kuèngèt ngo kepercayanmu simertuhu- 
tuhu i bai Kristus, tosè bagè kepercayaen 
empungmu si Lois bak inangmu si 
Eunike. Tok ngo aku bagidi ma ngo bang 
kepercayanmu pè. 

6 Kerna naidi kupesèngèt mo kono, asa 
kenggelluhken sibasa-basa niberrèken 
Dèbata bamu i, sinderrang kuampèken i 
tanganku bamu. 

7 Kerna ukum Tendi siniberrèken Dèbata 
banta i, oda ngo Tendi memmaing kita asa 
gabè buradan. Tapi memmaing kita gabè 
mergegoh ngo, dom masèh atè janah 
merpengerrem. 

8 Kerna naidi ulang kono mèla 
mengindangken Tuhanta i, janah ma ulang 
mèla kono tersèngèt aku siterkurung 
kumarnakenSa. Tapi naing mo kono pè 
ipergegohi Dèbata bang pè menggong 
simpersuk kumarna Sukuten Kelluahen i. 

3lpaluah janah idiloi Dèbata ngo kita asa 
gabè ummatNa. Ibaing pè bagidi oda ngo 
kemmulihken perulanta, tapi kemulihken 
masèh atèNa sendiri ngo. Iberrèken ngo 
masèh atèNa banta merkitè Kristus Jesus 
sinderrang madèng ihanaken dunia èn. 

10 Bagèndari ipacidah Dèbata ngo masèh 
atèNa i banta merkitè pekeroh Raja 
Sipaluahken kita i, imo Kristus Jesus. 
Italuken Jesus ngo kuasa kemmatèen 
i janah merembahken kenggelluhen 
si amman sumendah merkitè Sukuten 
Kelluahen i. 

11 Lako magahken Sukuten Kelluahen i 
ngo asa ipebangkit Dèbata aku gabè rasul 
janah guru. 

12 Kumarnaken i ngo asa kugongken 
karina simpersuk èn, tapi tok ngo aku, ai 
kubettoh ngo isè si sikupercayai i. Tok ma 
ngo aku barang kadè sienggo nipessohna 
bangku idi ndorok ngo la menjamouti i soh 
mi Ari Kiamat. 

13 Tuhu-tuhu mo codi peddah bennar 
sienggo kuajarken bamu i. Hot mo kono 
ibagasen kepercayaen dekket kelleng 
sienggo gabè milikta i kerna persaorenta 
dekket Jesus Kristus. 

'4Jamoti mo sienggo tersoh bamu 
i merkitè pengurupiin Tendi Dèbata 
singgelluh ibagasen kita i. 

13 Ibettoh kono ngo, enggo karina kalak 
per Asia mennadingken aku, si Pigelus 
bak si Hermogenes pè. 

!6 Tapi ukum simpangaan si Onesiporus 
nggati ngo enggo ipesampang atèngku. 
Dak masèh mo atè Tuhan i bai kalak i. 
Ai tukasi pè i kurungen aku, oda ngo 
ikemmèlaken si Onesiporus i aku. 

!7 Ai soh kessa ia mi kuta Rom, mèter 
itulusi ngo aku soh pejumpa kami. 

18] Epesus pè mbuè kalohoon ngo 
pengurupina bangku. Enggo ngo ibettoh 
kono karinana i. Dak masèh mo atè Tuhan 
i bana, mula roh kessa ari perhukumen 
Tuhan itaba karina jelma manusia. 

2 1 Alè Timoteus anakku! Kennah 

ntegguh ngo kono sinipeteguh 
sibasa-basa sienggo niberrèkenna banta 
i, kumarna persaorenta ibagasen Kristus 
Jesus. 

2 Peddah sienggo nidengkohmu bangku 
nai tikala i, i hadeppen jelma nterrem, 
kennah peddahken i bai jelma kettoken 
janah sindorok mengajari jelma sidèban. 

3Kennah dekket ngo ko menggong 
simpersuk bagè tenterra Kristus Jesus 
siburju janah sètia. 

“Sada kalak tenterra simerjaga-jaga, 
oda ngo uè mengkelaputi urusenna 
sendiri, ai sèkel ngo ia pesampangken atè 
pakkalimana. 

> Barang isè naing mersiadu, oda ngo 
terbaingsa mennang ukum oda iuèi 
hatoren mersiadu. 

SPeruma-uma sienggo mertuhu-tuhu 
mengula, kennah ia ngo lebbèen merhak 
menjalo hasil suan-suanenna. 

7 Radumi mo karina sienggo kudokken 
èn, kerna iberrèken Tuhan i ngo bamu 
kebijaken lako mengantusi i karina. 

8 Èngèt mo èn: Sukuten Kelluahen 
sienggo kubagahken i, imo tersèngèt 
Jesus Kristus, pemparen si Daud; la ngo 
Kristus sienggo balik nggelluh i simatè 
nai. 

?Kumarna mennukutken Sukuten 
Kelluahen i ngo menggong simpersuk 
aku; sanga irantè bagè kalak perjahat. 
Tapi ukum kata Dèbata oda ndorok irantè. 

19 |di ngo sebabna asa mbingit aku 
menggongken i karinana lako paluahken 
karina kalak sienggo ipilih Dèbata, asa 
gabè maluah kalak i merkitèken Kristus 
Jesus, janah terolih kemuliaan simenettap 
i. 

11 Tuhu ngo kata èn, "Mula enggo rebbak 
matè kita dekketSa gabè rebbak nggelluh 
ma mo kita dekketSa. 

12 Mula dak mbingit ngo kita, gabè 
rebbak mengerajai mo kita dekketSa. Mula 
situlak ngo la, itulak ma ngo bang kita. 

13 Mula oda sètia kita la pè oda sètia ai 
oda ndorok merralo la mi diriNa sendiri”. 

'“Kennah pesèngètenmu ngo karina 
jelma tersèngèt karinana i. Pessèngèt mo 
kalak idi i hadeppen Dèbata asa ulang 
merselisih kumarna kata-kata, ai oda lot 
merguna i, tapi gabè maing merkalimesso 
nola ngo i mi ukur kalak simendengkonh. 

13 Kennah mertuhu-tuhu ngo kono 
mengulaken i, asa gabè kalak sipojiin 
kono mi Dèbata. Ulang kemmèlaken 
ulanmu, tapi tettah mo ajarken peddah 
sibai Dèbata nai. 

16 Peddaoh dirimu ipas pengeranaan siso 
merguna janah siso merjullat i nai janah 
simengelèai Dèbata ai memmaing muat 
jahatna ngo kalak kumarna pengeranaan 
sibagidi. 

17 Ai langket ngo peddah sibagidi bagè 
sakit puru, bagè si Himeneus dekket si 
Piletus. 

18 Enggo menurimpang kalak idi ipas 
dalan mpènter i nai nginganna menursari 
kepercayaen ni dèba dengan. Idokken 

kalak idi enggo mo dapet tikkina balik 
nggelluh i simatè nai. 

19Tapi oda ngo terdegger kalak i 
dangaan ntegguh si nibaing Dèbata. 
Tersurat ngo i babona, "Itandai Tuhan i 
ngo barang isè milikNa," dekket "Barang 
isè mendokken milik Tuhan ngo ia, kennah 
ulang nèngè ia merpengelako jahat." 

20 Mermatcam bagè ngo perkekkas ibas 
bages mbellen. Lot ngo idi iteppa ipas 
pirak barang pè i emmas nai, tapi lot ma 
ngo ijadiken ipas kayu barang i tanoh nai. 
Lot ngo idi ibaing mi ulaan mbellen, lot 
ma dèba mi ulaan biasa. 

2! Barang isè pepantingken dirina ipas 
karina kejahaten nai, kalak sibagidi ngo 
ipakkè mi ulaan mbellen. Gabè milk 
merkedekoon ngo ia janah merguna 
bai indukna. I|pèmaken ngo ia mi ulaan 
simerandal. 

22 Peddaoh dirimu ipas kessennangen 
simatah daging nai. Usahaken mo asa 
nggelluh ipas lemmo atè Dèbata kono, 
sètia mi peddahNa janah perkelleng 
atè bak damè. Bagidi mo kènè rebbak 
nggelluh dekket kalak simendiloi Tuhan 
idi ibagasen ukur mbersinh. 

23 Ulang campuri persoalen kalak simoto 
siso memettoh barang kadè. Ai ibettoh 
kono ngo pellin maing perselisihen 
sambing ngo kessa sibagidi. 

24 Oda mendè gabè petubuhken 
perselisihen ukum naposo Tuhan i; 
kennah melamlam ngo ia taba karina 
kalak janah ndorok memeddanhi jelma i, 
ibagasen selloh janah mbingit. 

25 Kennah melamlam ngo ia mengajari 
kalak pengalo-ngalo; asa katerra pè 
ibuka Dèbata tikki pertobaten taba kalak 
sibagidi i dosana nai, janah asa itandai 
peddah situhunna i. 

26 Merkitè bagidi gabè saddar nola mo 
kalak i mengolihi, janah maluah ipas 
togong-togong Sibolis simemmaksa kalak 
i kennah menguèi lemmo atèna. 

' Èngèt kènè mo èn: Matcam ngo 

bagèna kesusahen tupung ari perpodi. 

2Pellin dirina ngo kessa isarihken 

jelma i, karina kalak mata kèpèngen, 
jukkat janah dak luap. Dak ilèa-lèai ngo 
denganna sidèban, dak mengalo-ngalo 
taba situa-tua, oda ibettoh mendokken 
mejalo metangkup janah ikecegoken ngo 
ulaan pertendiin. 


2 TIMOTIUS 3.3-9 9 


3 Oda lot bana ukur ngkelleng, oda uè 
pehembunken ukurna dak iperoha-roha 
ngo gerar sidèban, tunggang, jahat janah 
ikecegoken ngo simerandal. 

4 Penelbuh ngo kalak i, oda ipikirken ari 
podi janah dak sombong. Lemmoon atèna 
midah kessennangen dunia èn daripada 
menguèi Dèbata. 

> Tukasi pè tengennen mertuhu-tuhu 
kalak i mendalanken hatoren agama, tapi 
itulak kalak i ngo inti agama i. Peddaoh 
mo dirimu bai kalak sibagidi nai. 

6 Lot ngo enggo dèba kalak i mendirip- 
ndirip masuk mi bages, janah iajar-ajari 
mo daberru-daberru sikurang ntegguh 
merkepercayaen janah simbuè dosa bak 
sienggo idomi matcam bagè cubellek 
daging. 

7 Dak ipidoken daberru sibagidi ngo asa 
dak iajari kalak i, tapi oda nung menandai 
pengajaren Dèbata sibennar i. 

8Tosè bagè si Janès dekket si Jambrès 
mengalo si Musa arnia, bagi ma ngo kalak 
sibagidi mengalo peddah siroh bai Dèbata 
nai. Ai enggo ncèda pikiren kalak i, janah 
oda lot nèngè kepercayanna. 

3Tapi oda ngo lot dapet kalak i barang 
kadè pè, ai ibettoh karinana jelma ngo 

kemmotoon kalak i, bagè pengakap si 
Janès dekket si Jambrès i. 

!0 Tapi ukum kono, enggo mo 
lèkutken kono sikupeddahken i dekket 
sikupengelakoken i bang pè si nituju 
nggelluhku. Enggo ngo idah kono 
kepercayanku, mbingitku, ngkelleng 
atèngku bak kesobarenku pè. 

11 Enggo ngono idah kono aku idersa 
dekket menggong simpersuk. Ibettoh 
kono ma ngo simasa bangku i Antiokhia, i 
Ikonium dekket i Listra; ibettoh kono ngo 
karina sikugongken! Tapi ipaluah Dèbata 
ngo aku i pas karinana kinidersa i nai. 

12 Karina ngo kalak simenguèi dekket 
simersaor dekket Kristus Jesus idersa, 

'3janah kalak jelma perjahat bak 
perkilang dak makin jahatna ngo. Ikilang 
kalak i ngo jelma i, keppè kalak idi pè 
terkilang ngo. 

14 Tapi ukum kono alè Timoteus, kennah 
hot mo kono menjèmak peddah sènteng 
i sienggo iajarken bamu janah sienggo 
nikepercayanmu i; ai ibettoh kono ngo 
barang isè gurumu. 

13 Kennah èngètenmu ngo, i mulai 
kèdèkmu nai ngo enggo itandai kono 
Bibèl. lajari Bibèl i ngo kono asa iantusi 

janah dapet kono kelluahen merkitè 
percaya bai Kristus Jesus. 

16 Karina sitersurat ibas Bibèl, bai Dèbata 
nai ngo rohna i janah mengajarken 
situhunna, lako pesèngètken janah 
pekkadèken si salahna, janah mengajari 
jelma i asa nggelluh ia mengèkutken 
lemmo atè Dèbata. 

17 Merkitè Bibèl i gabè tettah mo naposo 
Dèbata lako mengkebasi matcam bagè 
ulaan merandal. 
4 l Roh nola ngo balik Kristus Jesus 

mi dunia èn lako menghukum kalak 

singgelluh dekket sienggo matè pè; janah 
roh ngo la lako memmerèntah bagè Raja. 
Kerna naidi memmes kupido bamu i 
hadeppen Dèbata dekket Kristus Jesus: 

2Kennah jamitaken kata Dèbata idi janah 
terrus mendessak asa idengkoh dèba tah 
pè uè kalak i barang oda. Kennah tok ngo 
kalak nipesèngètmu i kerna kesalahenna, 
janah toat mo kalak idi. Mbingit mo kono 
mengajari kalak i. 

3 Ai lot ngo tikkina, oda nèngè uè jelma 
i menjalo ajar bennar, tapi dak menguèi 
nipergeddo atèna nai ngo ia, janah 
pepulungken mbuè guru, asa iajarken 

bana pellin selloh dengkohen pènggel 
sambing. 

“Isompel kalak i ngo copingna, asa ulang 
idengkohken ajar bennar, tapi ukum mi 
sukut-sukuten ajar latlat mèter cingir ngo 
copingna. 

> Tapi tukasi pè bagidi, kennah 
perdatèken dirimu barang tah tupung 
bakunè pè i. Mbingit mo kono menggong 
sindersa, ulaken mo ulanmu bagè sada 
kalak simagahken Sukuten Kelluahen i, 
janah mendè mo pengkebasimu bagè 
naposo Dèbata. 

6 Ukum tersèngèt diringku, enggo dapet 
tikkingku matè mahan pèlèen bai Dèbata. 
Sigejap nai kutadingken mo dunia èn. 

7 Enggo dekket aku merpacu janah selloh 
ngo kuulaken i, jadi enggo mo soh mi 
tujuun perpodi. Tettap ngo sètia aku taba 
Kristus soh mi puncana. 

8 Ukum bagèndari enggo mèma bangku 
hadiah kemennangen i. Iberrèken Tuhan 
Raja simenghukum i mo bangku hadiah i 
tupung Ari Kiamat kerna enggo merdamè 
aku dekket Dèbata. Tapi oda ngo pellin 
aku sambing menjalo hadiah i, karina 
kalak simengketeddohken pekerroh 
Tuhan i ngo. 

?Usahaken mo roh kono ndor mendahi 
aku, 

10 kerna enggo itadingken si Demas aku 
kumarna i kekellengi ngo dunia èn. Enggo 
laus ia mi Tesalonika. Si Kreskes enggo 
laus mi Galatia janah si Titus laus mi 
Dalmatia. 

11 Pellin si Lukas nai ngo kessa tading 
rebbak aku. Alèng ma mo si Markus 
janah rebbakken mo kènè roh, ai ndorok 
terharapken ngo ia mengurupi aku ipas 
ulanku. 

12 Enggo kupasulak si Tikikus mi Epesus. 

13 Mula roh kessa kono, embah mo 
mantèlku sikutadingken i Troas i bages 
si Karpus. Embah ma mo dekket bukku- 
bukkungku, terlebbih bukkungku si 
nibahan ipas kertas koling-koling i nai. 

14 Ukum si Aleksander tukkang tembaga 
i, jahat kalohoon ngo pemmaingna 
bangku. Ibalesken Tuhan i mo bana 
rembang mi pemmaingna bangku i. 

13 Kono pè kennah mermanat mbangsa, 
ai sondel mo pengalona banta. 

l6 Tikan perlebbè kalohoon i aku 
lako membèla diringku, isè poda 
lot mendengani aku; karinana ngo 

mennadingken aku. (Katerra pè ulang mo 
nemmu ilugun Dèbata kalak idi!) 

17 Tapi idengani Tuhan i ngo aku. 
Iberrèken ngo bangku gegoh, gabè 
ndorok kubagahken Sukuten Kelluahen i 
karinana, asa idengkoh karina kalak siso 
Jahudi. Janah maluah ngo aku ipas mara 
kemmatèen i nai. 

18 Tuhu ngo dak ipaluah Tuhan i ngo 
aku ipas karina simaing jahat bangku i. 
lembah ngo aku merkinijuah mi bagasen 
KerajanNa si ni sorga i. Kessangapen mo 
bana soh mi amman sumendah! Amèn. 

19 Pessoh salamku bai si Priskila dekket 
bai si Akwila, bagi ma taba dengan 
simpangaan si Onesiporus. 

20 Ukum si Erastus, i Korin ngo ia 
tading janah si Trofimus sakiten ngo ia 
kutadingken i Milèt. 

21 Usahaken mo roh sinderrang madèng 
mosim mbergoh. Menenges salam ngo 
bamu si Ebulus, si Pudes, si Linus dekket 
si Klaudia; bagidi ma ngo dekket karina 
dengan si sada kepercayaen sidèbanna i. 

22 Dak idengani Tuhan i mo kono. Dak 
ipasu-pasu Tuhan i mo kènè karina! Tabe 
nami, Paulus 


Titus 


] 1 Alè Titus anakku! Aku si Paulus 
menuratken surat èn, naposo Dèbata 
janah rasul Jesus Kristus. Ipasulak ngo aku 

mengurupi kalak sienggo ipilih Dèbata 
asa ntegguh kalak i ibas kepercayanna. 
Kennah kuurupi ngo kalak i asa menandai 
kebennaren niajarken agamanta. 

2 Asa mengharap kalak i mi kenggeluhen 
siamman sumendah kerna enggo kin ngo 
iperbagah-bagah Dèbata idi sinderrang 
makdèng kin pè ihanaken dunia èn, janah 
oda uè merluap Dèbata. 

3 Ipetarar Dèbata ngo niperbagah- 
bagahNa i tupung ketikana ibas tennahNa. 
Enggo ipercayaken tennahna i bangku 
janah kusukutken ngo i merkitèken 
perèntah Dèbata Sipaluahken kita. 

4 Alè Titus, anakku tuhu-tuhu ngo 
kono kerna samah percaya ngo kita bai 
Jesus Kristus. Masèh atè dekket damè 
bai Dèbata Bapa bak Jesus Kristus Raja 
Sipaluahken kita idi nai mo mendengani 
kono. 

> Asa kutadingken pè kono tikala 
idi i Kreta, asa ipeturè kono ngo 
ulaan sibanggungna i dèng. Nai asa 
pebangkitenmu pengendeng kuria i 
gennep kuta; janah èngèt mo tennahku 
èn: 

6 Ulang lot sirèhèen bai pengendeng; 
pellin sada ukum sinibagesna, perdukak 
percaya bai Kristus, oda perdukak 
jèngèng, janah oda ndorok iatur. 

7 Kumarna perkebbas Dèbata ngo 
pengendeng i, ulang mo lot sirèhèen 
pengellakona. Ulang tunggang barang 
perlaga barang permabuk, barang 
perubat-rubat, ulang mbara matana 
midah riar. 

8Kennah pertamuè, lolo ia midah 
simerandal, merpengerrem, bujur, 
perukur mpanting, dekket terajansa 
dirina. 

9 Ntegguh menjèmak Sukuten bai Dèbata 
nai sikepercayaen i, bagè sienggo iajarken 
bana, asa merkitè bagidi merseppuh 
ia memeddahi kalak dekket peddah 
kesèntengen i janah ndorok memincang 
kalak simengalo-ngalo. 

10 Mèduk ngo kalak oda tunduk, terlebbih 
kalak peragama Jahudi. loto-otoi kalak i 

ngo jelma nterrem merkitè kata-kata luap 
kalak i. 

11 Kennah ikontam ngo babah kalak 
sibagidi, ai mèduk ngo enggo perjejapen 
ni dèba isursari kerna iajarken siso jadi, 
janah ibaing kalak idi pè bagi, pellin naing 
mengaum laba sambing arap dalan siso 
patut ngo. 

12 Nung ngo idokken nabi kalak i siroh 
i Kreta nai bagèen, "Jelma perluap ngo 
kalak Kreta, janah binatang penjerngem, 
mokkus janah permalas." 

13 Tuhuna ngo kadè sinidokken nabi idi. 
Kerna naidi, nggemmes mo pincangenmu 
kalak idi, asa tettap kalak i percaya bai 
Dèbata ibagasen kebennaren, 

l4janah oda nèngè percaya mi tori-toriin 
kalak Jahudi barang pè mi hatoren- 
hatoren jelma lako mengalo peddah 
Dèbata. 

1> Mpanting ngo sagumanna bai kalak 
simpanting. Tapi ukum bai kalak perukur 
macik janah siso percaya bai Dèbata, oda 
lot barang kadè pè mpanting, kerna enggo 
melamun ukurna bak pikirenna pè! 

16 Idokken kalak idi itandai ngo nina 
Dèbata, tapi merkitè pengelakona, ialo 
kalak i ngo Dèbata. Ai perukur jahat ngo 

kalak i janah oda merpenguèi; oda nung 

ndorok terbahanken kalak i barang kadè 

pè simerandal. 

2 ' Tapi ukum kono alè Titus! Ajarken mo 
peddah simerdemmu dekket peddah 

merandal. 

2 Ajari mo anak laki sienggo tua-tua asa 
merpengerrem kalak i janah nggelluh 
bagè kalak sipatut pesangapen. Kennah 
ngo kalak i hot ibagasen peddah sèntèng 
bai Dèbata nai, merukur ngkelleng siso 
merpengait janah mbingit bana sobar ipas 
sitahanen. 

3 Bagi ma ngo kennah peddahi daberru 
sienggo tua-tua, asa merpengalako 
mpanting kalak i bagè patutna kalak 
simenguèi Dèbata. Oda ndorok kalak i 
menikas-nikasi kalak sidèban, janah ulang 
ketagiin mengènum simperngis. Kennah 
iajarken kalak i ngo simerandal, 

“asa merkitè bagidi ndorok jajari 
kalak i daberru sinarih poso dèng 
lako mengkekelengi sinibalèna bak 
dukak-dukakna pè, 

> asa bijak, metemman, janah gabè pertua 
ibages codiin menguèi simennokorsa. 
Merkitè bagidi oda lot dalan ndèba 
mengerèhèi kata Dèbata. 

SPessèngèt ma mo bang simatah daging 
pè, asa metemman pengelakona. 

7 Baing mo dirimu gabè codiin ipas 
pengelako selloh, janah pengajari sènteng 
tuhu-tuhu. 

8 Bijak mo kono mengerana, ulang 
ndorok irèhè barang isè pè, asa mèla 
karina alomi, kumarna oda lot simak 
toko dapetsa bamu nai kata-katankenna 
tersèngèt kita. 

3Kennah tunduk mo hamba mi indukna, 
janah iulaken mo lemmo atè indukna 
idi ibas karinana. Oda ndorok kalak i 
mengalo-ngalo, 

10 barang mennangko. Kennah ituduhken 
pengellakona kalak mendè ia janah 
kettoken; asa merkitè pemmahanna i gabè 
ipoji kalak Dèbata, Sipaluahken kita i. 

11 Ai enggo ipetarar Dèbata masèh atèna 
lako paluahken karina jelma. 

12 lajari Dèbata ngo kita, asa ulang nèngè 
mengalo lemmo atèNa janah ulang nèngè 
mengulaken cubellek tanoh èn. lajari 
ngo kita asa nggelluh i dunia èn sibettoh 
merpengerrem, metemman janah sètia 
taba Dèbata. 

13 Bagèndari mèma-mèma Ari siharapen 
i ngo kita. Tupung pekirohna i, idah dunia 

èn mo kehejiin Dèbata simahangga i 
dekket Jesus Kristus Raja Sipaluahken kita. 
14 Ai iberrèken ngo diriNa mahan pèlèen 
lako paluahken kita ipas karina kejahaten 
nai, janah memmaing kita, gabè ummat 

simbadia janah uè mengkekasahken 
bahaan merandal. 

1> Ajarken janah peddahken mo i karina, 
nai pesèngèt mo sinijamitanmu. Ulang 
belli mapas kalak midah kono. 

I Pessèngèt mo ruas kuriamu asa 

tunduk taba penggemnggemmi dekket 
raja janah ngkasah mengulaken gennep 
ulaan merandal. 

2 Dokken bai kalak i asa ulang menukasi 
barang merubat barang taba isè pè, tapi 
merdamè-damè mo janah merpenganju 
ninganna merpengelako melamlam. 

3 Ai kita pè tikan naidi moto ngo, njais 
janah laling, iperhamba matcam bagè 
cubellek dekket roh-roh gèut daging. 
Siulaken ngo kejahaten dekket ukur ncian, 
bagi ma mersikosomen pè. 

“Tapi ipetarar Dèbata Sipaluahken kita i 
ngo masèh atèNa dekket mendè basana 
banta. 

“Oda ngo kumarna lot siulaken 
simerandal memmaing asa ipaluah kita, 

tapi kumarna pellin masèh atèna sendiri 
ngo, merkitè-kitè perridiin pepantingken 
nibaing Tendina i, gabè iperimbaru kita 

mengolihi. 

6 Iberrèken Dèbata ngo TendiNa i 
banta merkitè-kitè Jesus Kristus Raja 
Sipaluahken kita, 

7 Asa merkitè masèh atè Jesus i, gabè 
merdamè kita dekket Dèbata janah 
gabè terolih kenggelluhen kita imo 
kenggelluhen siamman sumendan, si 
siharapken idi kin. 

8 Tuhuna ngo sikudokken èn. Kupido 
bamu, memmes ajarken i, asa karina kalak 
sienggo percaya bai Dèbata mertuhu-tuhu 
mengulaken ulaan merandal janah 
merguna taba karina jelma. 

9 Peddaoh dirimu ipas persoalen siso 
merguna i nai dekket tori-toriin tarombo 
i. Ulang kono uè mencampuri perselisihen 
bak perubaten tersèngèt pati-patiin 
i. Ai oda lot gunana janah oda lot 
peruntungenna. 

10 Barang isè maing perselisihen i kuria, 
pessèngèt ia sikali dua kali; enggo kessa i, 
ulang nèngè mersaor ko dekketsa. 

11 Ai ibettoh kono ngo, enggo 
menurimpang kalak sibagidi, janah 
dosana i ngo magahken mesalanh ia. 

12 Mula enggo soh mendahi kono si 
Artemas barang si Tikikus, usahaken mo 
ndor roh mendapetti aku mi Nikopolis, 
ai dok atèngku merian i sidi mo aku 
sidekkah mosim mbergoh. 

13 Kerencetken mengurupi si Zenas 
simemettoh patiin i dekket si Apolos; 
asa terbaing kalak i berkat janah oda 
kurangen i barang kadè pè. 

'#Kennah sipecemmal-cemmal ngo 
denganta asa ngkasah ia mennarihken 
siperlu mahan kebbasen; ulang gabè mak 
merguna nggelluh kalak idi. 

1> Menenges salam ngo bamu karinana 
denganku si nisèn dekket aku pè. 
Pessoh salam nami taba karina denganta 
sipercaya bai Kristus. Idengani masèh atè 
Dèbata mo kènè karinana. Tabe nami, 
Paulus 


Filemon 


] 1 Alè nggia Pilemon, dengan sisada 
ulaan dekket kami! Aku si Paulus, 
sada kalak siterkurung kumarna Kristus 
Jesus rebbak dekket denganta si Timoteus 
menuratken surat èn mendahi kono, 

“bak mendahi kuria simerpulung i 
bagesmu; bagi ma mendahi turangta si 
Apfia dekket denganta sisada tujuun si 
Arkhipus. 

3 Dak kuharapken kami ngo asa ipasu- 
pasu Dèbata Bapanta dekket Tuhan Jesus 
Kristus kènè janah iberrèken damèna bai 
ndènè. 

4 Gennep mersodip aku, dak kuèngèt 
ngo gerarmu ninganna mendokken mejalo 
metangkup taba Dèbata. 

> Kerna kudengkoh ikekelengi kono ngo 
karina ummat Dèbata, janah percaya ngo 
kono bai Tuhan Jesus. 

6 Dak kusodipken ngo asa kita 
simerkaka-kuanggi ibagasen kepercayaen 
merbuahken pengantusiin makin 
mbagesna ipas pasu-pasu sisijalo 
kumarna persaorenta dekket Kristus. 

7 Kelleng atèmu i alè nggia Pilemon, taba 
karina ummat Dèbata, pesampangken 
atèngku janah mennoat aku! Enggo 
merlolo atè karina ummat Dèbata 
kumarna Kono. 

8 Kumarna naidi, bagè dengan sisada 
kepercayaen, ndorok ngo nemmu aku 
memerèntahken baMu barang kadè 
sinaing bahankenMu. 

Tapi kumarna kelleng ngo atèngku 
baMu, pellin kupidoken sambing mo. 
Sada kalak sienggo tua-tua ngo aku janah 
ikurung kumarnaken Kristus Jesus. 

10 Aku si Paulus mengidoken bamu 
sada pengidoon tersèngèt si Onesimus, 
dukakku ibagasen Kristus. Ai bapana ngo 
aku ipas pertendiin, ninganna kurungen 
èn aku. 

11 Ukum tikala i oda merguna ia bamu, 
tapi ukum bagèndari, merguna kalohoon 
ngo ia bamu, oda pellin bamu sambing 
tupèh, tapi dekket ngo bangku pè. 

12 Kupasulak ngo ia balik mendahi 
kono bagèndari, dosken tampuk 
pusuh-pusuhku ngo ia. 

13 Situhunna naing kucèkèpi ngo ia 
nemmu asa rebbak aku ia gabè dosken 
singkatmu asa ndorok iurupi aku, 

sidekkahku kurungen èn kemmulihken 
Sukuten Kelluahen bai Dèbata nai. 

'4Tapi oda nggèut aku mahanken barang 
kadè ukum oda setuju kono. Belgahen 
ngo atèngku mula ibahanken Kono i 
merkitè ibagah ukurmu sendiri; oda uè 
aku memaksa kono. 

13 Sirang pè si Onesimus bamu nai 
sigejap ngo i, asa gabè dapet Kono nola ia 
soh mi amman sumendah. 

16 Oda ngo pellin naposo ia baMu ukum 
bagèndari; lebbih dari pada i ngo. Sada 
kalak dengan Kristen sinikekellengen ngo 
ia. Merguna kalohoon ngo ia bangku; 
makinsa nola mo bamu, tah pè bagè 
naposo barang pè bagè sada kalak dengan 
kemulihken Tuhan i! 

17 Kumarna naidi, kerna iètong Kono 
aku dengan samah Kristen, jalo mo si 
Onesimus mengolihi tosè bagè penjalomu 
mi diringku. 

18 Mula mersalah barang merutang pè ia 
bamu, bangku mo jujur karina i. 

19 Aku sendiri mo mennuratken isèn: Aku 
si Paulus ngo menggarar lunas i bamu 
karina. (Tentu oda pellin kuterèngètken 
baMu isèn mendokken, kono pè merutang 

ngo bangku, imo nggelluhmu sendiri 
sebagè kalak Kristen.) 

20 Kerna naidi alè nggia, urupi mo aku 
ibagasen Tuhan i; pesampang mo atèngku 
bagè sada kalak dengan kumarna Kristus. 

2! Tok ngo aku mennuratken èn, iuèi 
kono sikupidi èn. Kubettoh ngo, iuèi kono 
ngo pengidonku lebbih dari pada i pè. 

22 Ninganna idi, hantari kin mo bekkasku 
i sapomu, ai tok ngo aku iuèi Dèbata sodip 
ndènè karina kènè, janah merembanh aku 
balik mendahi kènè. 

23 Menenges salam ngo si Epapras 
sirebbak dekket aku i kurungen kumarna 
Kristus Jesus. 

24Soh mo bamu salam dengan- 
denganku: si Markus, si Aristarkhus, si 
Demas dekket si Lukas. 

25 Dak iapsu-pasu Tuhan Jesus Kristus 
mo kènè. Tabe nami, Paulus 


Ibrani 


] 1 Ukum arnia nggati ngo mengerana 

Dèbata taba empungta merkitè-kitè 
nabi-nabi janah merbagè ngo carana. 

“Tapi i ari perpodi èn mengerana 
ngo la taba kita merkitè AnakNa. Asa 
merkitè AnakNa i ngo ihanaken Dèbata 
sagumanna silot i janah AnakNa i ngo 
merhak mersidasaken karinana i. 

3 Bendella kehejiin Dèbata siemercuhaya 
i ngo ia, janah codi mi rupa Dèbata 
sendiri. la ma ngo menjaga sagumanna 
silot i merkitè kataNa simerkuasa i. Enggo 
kessa Ipepanting jelma idi ipas dosana 
nai, kundul mo la i babo tahta kerajaen 
i sorga rebbak dekket Dèbata Perkuasa 
sitermurmur i. 

“Bagè gerar kesurungenna i mengatasi 
karinana nasa gerar niberrèkenna taba 
malaèkat, bagi ngo kesurungen kuasaNa 
pè bai malaèkat-malaèkat idi nai. 

>Oda nung idokken Dèbata taba 
malaèkat kata bagèen, "Kono ngo AnakKu; 
sidari èn ngo kono Kutubuhken." Oda ngo 
pennah idokken Dèbata taba malaèkat 

paina pè bagèen, "Aku ngo gabè Bapana, 
janah la gabè Anakku." 

6 Tapi sinderrang ipasulak Dèbata 
AnakNa Situaan i mi dunia èn, idokken 
Dèbata ngo kata èn, "Kennah mersembah 
taba Anak idi ngo karina malaèkat 
Dèbata." 

7 Ukum tersèngèt malaèkat, bagèen ngo 
idokken Dèbata, "Gabè angin ngo ibaing 
Dèbata malaèkat-malaèkatNa, janah 
naposoNa gabè api simergollah-gollah i." 

8Tapi ukum tersèngèt Anak idi, idokken 
Dèbata, "Kono ngo Dèbata janah soh mi 
amman sumendah ngo kono Raja! Sènteng 
ngo PemerèntahenMu." 

2"Ikellemmoken kono ngo ketègerren, 
janah ikecegoken kesalahen; idi ngo 
sebabna asa ipilih Dèbata kono, alè 
Dèbata, janah ipesampang atèMu 
merkitè-kitè kessangapen, lebih bai 
denganMu nai!" 

10 |dokken Dèbata ma ngo, "Kono ngo alè 
Tuhan menghanaken tanoh èn i mulana 
i, janah tanganmu sendiri ngo menempa 
langit, 

11 Mersep ngo karina i seggen, gabè 
mumuk bagè oles; tapi hot ngo Kono oda 
mobah. 


IBRANI 1.12-2.3 3 


12 |serpih Kono ngo suberri dunia èn bagè 
oles, janah igancihi Kono dekket sidèban. 
Tapi ukum kono hot ngo oda mobah janah 
oda merpunca ukum nggelluhmu." 

13 Oda nung idokken Dèbata taba 
malaèkatna siapaina pè bagèen, "Kundul 
mo kono i kamuhunKu, mèma kubaing 
karina musuhmu mersembah merkuraja i 
hadeppenmu." 

14 Mula bagidi, bakunè ngo keppè 
malaèkat-malaèkat Dèbata idi? Karinana 
ngo kalak i Tendi simengkebasi 
Dèbata, janah ipasulak Dèbata lako 
megurupi kalak sinaing menjalo keluahen 
niperbagah-bagah Dèbata. 

2 I Kerna naidi kennah memmes ngo 

mencèkèp peddah-peddah sienggo 
sidengkoh, asa ulang sitadingken 
kepercayanta. 

2Salang tennah Dèbata nipessoh 
malaèkat-malaèkat taba empungta tuhu 
ngo mula oda iulaken bak oda iuèi jelma, 
ihukum ngo jelma i rembang mi si, 

3 makinsa nola mo kata kelluahen èn 
siemrgegohen asa tennah i, otang makin 
magona mo kalak siso merrèken ukurna 
taba kelluahen i. Ai Tuhan sendiri ngo 
perlebbè mengeranaken i janah memmes 

ipesakat kalak simendengkoh kata 
kelluahen i taba kita. 

4 Dekket ngo Dèbata mengindangken 
kesaksiin kalak idi i merkitè-kitè 
matcam bagè tanda kelengangen dekket 
kegegohen bagi merkitè pemerèken Tendi 
Perbadia mengèkutken lemmo atèNa. 

> Oda ngo menjalo kuasa malaèkat- 
malaèkat Dèbata lako menggem-nggemmi 
dunia rembaru seggen i, imo dunia 
siniterèngètenta ènda. 

6 Balikna ibas Bibèl tersurat bagèen, 
"Kadè mo pana jelma i alè Dèbata, asa 
pellè ièngèt kono? Barang pè jelma i, 
keppèken iperdatèken Kono ia! 

7 Sigejap ibaing Kono ngo ia ncerreppen 
asa malaèkat; nai gabè iberrèken 
Kono nola ngo bana kemuliaan dekket 
kessangapen, 

8janah gabè ipetunduk kono 
ngo sagumanna silot mi terruh 
gemgemmenna." Mula idokken Dèbata 
menghanaken jelma, “Perkuasa mi 
sagumanna silot", merlapaten ngo i, oda 
lot barang kadè pè mak iterruh kuasa ni 
jelma. Bagidi nola pè i, oda ngo lot siidah 
bagèndari merkuasa jelma i mi karinana. 

3Tapi enggo siidah Jesus merkuasa. 
Ibaing Dèbata ngo ia sigejjap ncerreppen 
asa malaèkat, asa merkitè mendè basa 
Dèbata, lebbè matè la mengkepkep 
karinana jelma. Bagèndari siidah ngo 
enggo iberrèken bana kemuliaan dekket 
kesangapen kumerna enggo menggong 
simbernit la, pella soh matè. 

10 Enggo patutna Dèbata situmempa 
sagumanNa silot i -- memmaing Jesus i 
bagidi merkitèken kinipersuk. Asa merkitè 
bagidi, iarahken Jesus nterrem jelma 
dekket merkesangapen rebbak dekketsa, 
ai la ngo memmuka dalan bai kalak asa 
ndorok ipaluah. 

11 Itebbus Jesus ngo jelma idi ipas 
dosana nai, asa gabè ummat Dèbata 
Simbadia kalak i. Nai gabè sada Bapa 
mo siemenebus i dekket sitertebbus pè. 
Kumarna naidi ngo asa oda pella mèla 
Jesus mendokken kalak idi anggiNa. 

12 Nina Jesus taba Dèbata, "Kusukutken 
ngo gerarmu taba karina anggingKu, 
janah Kupoji ngo Kono i tengah-tengah 
kuria." 

13 Nai dèng ma, "Dèbata ngo kubaing 
kepposenKu." Nai Idokken Jesus dèng ma, 

"Isèn ngo Aku dekket anak-anak sienggo 
niberrèkenmu bangKu i alè Dèbata." 

14 Kumarna anak-anak sinidokken Jesus 
idi imo jelma siuè matè, jadi Jesus idi pè 
dos ngo bagè jelma i janah nggelluh tosè 
bagè jelma i. Ibaing pè bagidi asa merkitè 
permatèNa idi, italuken Sibolis simerkuasa 
i kemmatèen i. 

13 Merkitè bagidi gabè Ipaluah mo 
jelma sienggo niperhamba mbiar midah 
kemmatèen i sidekkah nggelluhna. 

16 Taridah ngo i sidi, oda ngo malaèkat 
nisarihkenNa, tapi pemparen si Abraham 
ngo. 

17 Merlapaten ngo idi kennah gabè 
dos kalohoon ngo la dekket anggina 
ibas karinaNa. Janah merkitè sibagidi 
gabè Imam Huntuun ngo la bai kalak 
i janah kepposen bak permasèh atè 
tikanNa mengkebasi Dèbata la lako mahan 
kesasaan dosa ni kalak i. 

18 Nai merkitè bagidi gabè iurupi mo 
kalak sienggo terunjunen i, kerna ia 
sendiri pè enggo kin ngo nung iunjuni 
janah menggong simpersuk. 

l Kerna naidi alè dengan sienggo 
3 nidiloon Dèbata! Mbages mo pikiri 
kènè bak radumi kènè tersèngèt Jesus 


IBRANI 3.2-8 7 


i: Ipasulak Dèbata ngo la gabè Imam 
Huntuun ibas agama sikuèkutken. 

2Sètia ngo Jesus i bai Dèbata sienggo 
memilihSa mi bahaan i, bagè si Musa tikala 
i, sètia mengulaken ulaan i tengah-tengah 
ummat bak Bages Dèbata. 

3 Kemmulihkenna idi patut ngo Jesus 
i menjalo kesangapen lebbih daripada 
si Musa. Ai kalak sipeliasken bages ngo 
mersangapen dari pada bages i sendiri. 

4 Gennep bages lot ngo sipekadèken, 
tapi ukum pekadèken sagumanna idi, imo 
Dèbata. 

> Kettoken ngo si Musa mengula i 
tengah-tengah ummat Dèbata, janah 
magahken tersèngèt sinaing pettararen 
Dèbata luas. 

6 Tapi ukum Kristus kepposen ngo bagè 
Anak simertanggung jabab mi Bages 
Dèbata. Janah kita ngo Bages Dèbata, 
mula tetap nggasang janah tok ukurta soh 
mi puncana lako menjalo niharapkenta i. 

7 Kumarna naidi bagè pendokken Tendi 
Perbadia, "Sidari èn tikan idengkoh kènè 
sora Dèbata, 

8 ulang peppihir kènè ukur ndènè, bagè 
empung ndènè sipeppihirken ukurna, 
tikan memberontak i kalak i taba Dèbata, 

janah iunjuni kalak i Dèbata i padang 
gurun. 

21 sidi ngo iunjuni empung ndènè i Aku 
janah ioji Aku," nina Dèbata, 'pada hal 
enggo ngo idah kalak i siKubakin sidekkah 
empatpuluh tahun dekkahna.' 

10 Kerna naidi ngo asa mellaga Aku 
midah kalak i janah Kudokken dak laling 
ngo ukur kalak i janah oda uè menguèi 
katangKu. 

11 Sanga mersumbiah Aku i lagangku i, 
siso ndorok mbengket kalak i mi bekkasKu 
i!" 

12 Asa alè dengan perdatèken kènè mo, 
asa ulang lot sada kalak pè bai ndènè 
nai perukur jahat janah oda uè percaya, 
gabè merbalik ia mennadingken Dèbata 
singgelluh i! 

13 Jadi mersipessèngèt-sèngèten mo 
kènè gennep ari, asa ulang lot barang isè 
bai ndènè nai ioto-otoi dosa i gabè ialo 
Dèbata, sinderrang terdokken nggelluh 
dèng kita; "Sidari èn" bagè pendokken 
Bibèl i. 

14 Ai dengan sada ulaan Kristus ngo kita, 
mula memmes sijèmak sienggo sipercayai 
i mulana i nai soh mi ari podi. 

!3 Ai bagèen ngo tersurat ibas Bibèl, 
"Sidari èn tikan idengkoh kènè kata 
Dèbata, ulang mo peppihir kènè ukur 
ndènè, bagè empung ndènè peppihirken 
ukurna, tikan memberontak kalak i taba 
Dèbata." 

196 |sè ngo sipeppihirken ukurna tukasi pè 
idengkoh kata Dèbata? Imo kalak Israel 
siniuluken si Musa mbungkas i Mesir nai. 

I Janah taba isè ngo mellaga Dèbata 
empatpuluh tahun dekkahna? Otang taba 
kalak simerdosa sindabuh janah matè i 
padang pasir ngo? 

'8 Taba isè ngo idokken Dèbata pella 
mersumbiah ia mendokken, "siso ndorok 
mbengket kalak i mi bekkasKu i," otang 
taba kalak simemberontak taba Dèbata 
ngo? 

19 Sibettoh ngo i asa oda iberrè Dèbata pè 
bekkas i ibengketti, kumarna oda percaya 
ngo kalak i bai Dèbata! 

l Kerna naidi siperdatèken mo dirinta, 
4 asa ulang lot bai ndènè nai gabè 
oda dekket mi pentadiin i, tukasi pè 
bagah-bagah i soh bagèndari dèng ngo i 
merdalan. 

2 Ai banta pè enggo isukutken Sukuten 
Kelluahen i, tosè bagè bai kalak idi. Tapi 

ukum bai kalak i oda lot gunana sukuten 
i. Ai tikan idengkoh kalak i kata i, oda ngo 
percaya kalak i bai Dèbata. 

3 Tapi ukum kita sipercaya bai Dèbata, 
iberrèken ngo banta bekkas pentadiin, 
sienggo niperbagah-bagah Dèbata 
bagè nidokkenna i, "Pella kusumpahken 
ninganna mellaga aku, mak ndorok 
mbengket kalak i mi bekkas pentadiinKu!" 
Idokken Dèbata bagidi tukasi pè enggo 
pul ulanNa kessa nai Ihanaken dunia èn. 

“Ukum tersèngèt ari pepituken i, idokken 
Dèbata ngo bagèen ibas Bibèl, "Mentadi 
ngo Dèbata i ari pepituken i." 

Janah idokken dèng ma ngo bagèen, 
"Mak ndorok mbengket kalak idi mi 
bekkas pentadinKu idi." 

6 Asa ukum kalak siperlebbè mendengkoh 
kata Sukuten Kelluahen i, oda ngo ipaduè 
mbengket mi bekkas pentadiin i, kumarna 
oda percaya kalak i. Mula bagidi, tentu lot 
ngo kalak sidèben ndorok mbengket mi 
bekkas pentadiin i. 

7 Ai enggo itentuken Dèbata nola sada 
ari sidèban sinidokkenna "Ari èn”, imo 
nidokken Dèbata merkitè si Daud, "Sidari 
èn tikan idengkoh kènè kata Dèbata, ulang 
peppihir kènè ukur ndènè." 


IBRANI 4.8-13 11 


8 Ukum enggo kin ngo iberrèken si 
Josua kalak i pentadiin niperbagah-bagah 
Dèbata, tentu oda pella dokkenken Dèbata 
nèngè terrèngèt kata sada ari sidèban. 

3Jadi lot dèng ngo tikki bai ummat 
Dèbata lako mentadi bagè niperbagah- 
bagah Dèbata mi bekkas pentadiin i ari 
peppituken i. 

10 Ai kalak sienggo menjalo ari pentadiin 
si niperbagah-bagah Dèbata idi, mentadi 
ngo kalak i, ipas ulanna nai karinana, tosè 
bagè Dèbata pè mentadi ngo ipas ulanna 
nai. 

11 Kerna naidi sikerencetken mo 
memengketti bekkas pentadiin 
niperbagah-bagah Dèbata idi. Ulang 
mo lot barang isè pè siso mbengket bagè 
kalak i arnia, kumarna oda percaya bai 
Dèbata. 

12 Ai nggelluh ngo kata Dèbata janah 
mergegoh; tajemmen asa peddang 
sidua babah. Mennusuk ngo kata i mi 
kessah dekket mi tendi; soh mi sendihi 
bak otok-otok pe, gabè ibettoh ngo 
soh mi simbagesna sinipikiren dekket 
sinisura-sura jelma. 

13 Oda lot mboni barang kadè pè 
sinihanakenna idi i hadeppen Dèbata 

nai, ai ntarar ngo i karinaNa. Kennah 
merdabuh-dabuh ngo kita karinana baNa. 

!4Èn pè, kumarna lot ngo banta Imam 
Huntuun Mbellen sienggo mbengket mi 
hadeppen Dèbata -- imo Jesus Anak 
Dèbata; sicèkèp mo memmes kata 
kepercayaen i. 

1> Imam Huntuun i ngo denganta 
mengerasaken karina kinindotènta. Enggo 
iunjun la ibas karinana, tosè bagè kita; 
tapi ukum la oda merdosa! 

16 Kerna naidi mersampang atè mo 
kita mendapetken Dèbata simenggem- 
nggemmi i merkitè masèh atè, janah asa 
terolih masèh atè kita mahan pengurupi 
banta tupung kasèana. 

1 Gennep imam huntuun sinipilih ibas 

5 ummat nai, janah ipebangkit lako 
mengula i hadeppen Dèbata bagè utusen 
jelma lako mèlèken pèlèen kesasaan dosa 
bai Dèbata. 

? la pè nggati ndotè, janah 
kemmulihkenna i ma gabè ndorok 
ngo ia melamlam taba kalak siso 
memettoh kadè janah kalak laling. 

3Kumarna ia pè ndotè ngo, jadi ia pè 
kennah memmèlèken pèlèen perdosaan 
ngo, oda pellin pèlèen perdosaan bai 

ummat sambing, tapi dekket ngo bai 
dirina sendiri. 

“Oda lot barang isè pè mengaitken 
kessangapen sibagidi mi dirina sendiri. 
Dèbata ngo mendilo ia gabè imam 
huntuun — tosè bagè si Aron. 

> Bagidi ma ngo Kristus. Oda ngo 
ipebangkit dirina gabè Imam Huntuun, 
tapi Dèbata ngo pebangkitkenSa mi ulaan 
i, bagè nidokkenna i, "Anakku ngo Kono; 
Sidari èn ngo Kono Kutubuhken!" 

SIdokken dèng ma ngo ipas sidèban, 
"Gabè Imam ngo kono soh mi amman 
sumendah; mengèkutken horong si 
Melkisedek." 

7 Sinderrang nggelluh i dunia èn dèng 
Jesus tangis ngo la mèlèken pengidonna 
merdengan èlèk-èlèk taba Dèbata, 
sindorok paluahkenSa i kemmatèen nai; 
janah kumarna iuèi ngo Dèbata, gabè iuèi 
Dèbata ngo pengidonna i. 

8Tukasi pè Anak Dèbata ngo Jesus i, 
Iguruken ngo penguèenken merkitèken 
nigongkenNa simpersuk i. 

9 Enggo kessa gabè sondel ibakin 
kinimerandalna, gabè la mo benna 
kelluahen bai jelma simenguèisa soh mi 
amman sumendah, 

10 nai gabè ipebangkit Dèbata mo la gabè 
Imam Huntuun, bagè Imam Melkisedek! 

11 Matcam dèng ngo nemmu bagèna 
dokkenken nami tersèngèt Jesus Imam 
Huntuun i taba kènè, tapi mahal ngo 
kuakap kami peterangken, kerna mahal 
ngo iantusi kènè. 

12 Ukum mertimbangken dekkah ndènè, 
enggo mo patut kènè nemmuken gabè 
guru, tapi mengidah keteridahenna, perlu 
dèng ngo kènè merguru bai sidèban nai 
terrèngèt dangaan peddah Dèbata; ai oda 
terpangan kènè dèng pangaan ngkerras, 
tapi kennah mènum susu dèng ngo kènè 
lebbè. 

13 Barang isè mènum susu dèng tosè 
bagè Anak mbara ngo ia, ai mdèng iantusi 
kadè bennar janah kadè salah. 

14Ukum pangaan ngkerras, pellin bai 
simbelgah ngo i, sienggo pecemmal- 
cemmalken dirina ndorok membijaken 
kadè simerandal janah kadè merroha. 

6 l Kerna naidi aci mo siguruken nola 
sidebanna i tersèngèt kinitamas 
nggelluh Kristen janah ulang pellin 
memperdatèken henjellen perlebbè 
peddah agamanta. Ulang mo lebbè 
siterèngèti nèngè peddah buka dasar 

tersèngèt Kristus, imo kennah mentadi 
jelma idi ipas ulaan siso merguna i nai 
dekket kennah percaya bai Dèbata; 

2 barang pè peddah tersèngèt peridiin 
barang pè mengampèken tangan bai 
jelma; bang pè balik nggelluh enggo kessa 
matè dekket hukum seggen. 

3Tapi mula iijinken Dèbata sibengketti 
mo peddah lebbih mbages, janah bennar. 

“Kalak sienggo merbalik mennadingken 
Dèbata, bakunè nola mo menguluken 
kalak i asa molih? Ai kalak sienggo nung 
ibagasen kecihuren Dèbata, janah sienggo 
nung mengakapi kinitaboh pasu-pasu i 
sorga nai, janah sienggo nung iiani Tendi 
Perbadia, 

> ai ibettoh kalak i ngo, merandal ngo 
kata Dèbata i, janah enggo mengerasaken 
tanda kelengangen ari segen i. 

6 Mula gabè merbalik nola kalak idi, 
otang enggo mahal mengarak kalak idi 
asa gabè tobat nola kalak i mengolihi 
ipas dosa-dosana nai, ai gabè mengulaki 
ipersilangken kalak i nola ngo Anak 
Dèbata, dekket gabè ipemmèla jelma 
nterrem nola mo diriNa. 

?Tanoh simengencep udan siroh bana 
janah menubuhken suan-suaan merandal 

bai jelma simengulakensa, tanoh sibagidi 
ngo ipasu-pasu Dèbata. 

#Tapi ukum tanoh simennubuhken 
rih dekket dori, oda lot gunana tanoh 
sibagidi, sempetta nai ngo pèmanna i 
puncana janah gabè itutungi mo ia gabè 
kerri. 

3Tapi kudokken kami pè bagidi alè 
dengan sinikekellengen, ukum tersèngèt 
kènè, tok ngo kami simerandalna i ngo 
patohi kènè, imo tersèngèt kelluahen 
ndènè i. 

10 Adil ngo Dèbata. Oda ngo lupa ia 
mengèngèt sienggo iulaken kènè baNa. 
Dak ièngèt ngo kelleng atè ndènè baNa 
i janah ièngèt ngo pengurupi ndènè bai 
dengan Kristen sidèbanna i. Janah soh 
bagèndari ngo iberrèken kènè pengurupiin 
l. 

11 |pergeddo ukur nami asa karinana 
kènè mengkerencetken sibagidi, lako 
pememmesken pengharapen sijaloon 
ndènè i puncana. 

12 Ulang mo gabè perhangkè kènè. Codi 
kènè mo kalak sipercaya bai Dèbata, janah 
kumarna sobar memèma-mèma, gabè 
ijalo mo niperbagah Dèbata. 


IBRANI 6.13-18 17 


13 Tikan merpadan Dèbata dekket si 
Abraham, mi dirina i ngo mersumpanh 
Dèbata magahken kennah ipessaut ngo 
karina niperbagahNa i. Nai kumarna oda 
lot nèngè datessen bai Dèbata nai, gabè 
merjandi ngo Dèbata ipas gerarNa i. 

14 Nina ngo, "Kupasu-pasu ngo ko janah 
nterrem ngo kubaing pinemparmu." 

13 Jadi kumarnaken sobar ngo si Abraham 
memmèma, gabè ijalo mo niperbagah 
Dèbata bana i. 

16 Ukum jelma mersumpah, mersumpah 
ngo ia merkitè gerar sidèban sinidatesna, 
janah merkitè mersumpah i ia, gabè oda 
nèngè terkekadè ia. 

17 Ipergeddo Dèbata bai jelma sinaing 
menjalo niperbagah-bagahNa i, asa 
tuhu-tuhu ikettoki, ukum Dèbata oda 
uè mengobah barang kadè sienggo 
niperbagahNa. Kerna naidi ngo asa 
ipetetah Dèbata nola bagah-bagahNa i. 

18 Oda mobah-obah sidua pengkah èn; 
ai merkitè-kitè jandi dekket bagah-bagah 
i, oda ngo uè Dèbata merluap. Kerna 
naidi, kita sienggo ilènggemmi Dèbata 
merpengharapen tuhu-tuhu menjalo 
sienggo ihantari idi i podi ari banta. 

19 Asa dosken sauh ngo pengharapen i, 
hot janah tettap banta kerna mbages ngo i 
tertanem. Pengharapen i menelpus soh mi 
kirè-kirè Bilik Simbadia kalohoon i Bages 
Dèbata i sorga. 

20 Enggo irentes Jesus dalan laus mi 
bekkas i, janah enggo mbengket mi sidi 
Imam Huntuunta i, janah merian i sidi ngo 
ia soh mi amman sumendah mengèkutken 
horong si Melkisedek. 

l Ukum si Melkisedek raja i kuta 
/ Salem janah imam Dèbata Sindates i 
ngo ia. Tikan balik geraha si Abraham 
janah enggo mèduk raja-raja italuken, 
isimbak-simbak janah ipasu-pasu si 
Mèlkisèdèk mo ia. 

“Nai iberrèken si Abraham mo bai si 
Melkisedek sipersipuluh harta taban- 
tabanna i. (Melkisedek lapatenna perlebbè 
imo “Raja Adil") 

3Ukum tersèngèt si Melkisedek èn, oda 
lot dapet keterangen barang i dikè pè, 
tah lot bapana barang inangna bak asal 
usulna pè, oda lot keterangen tersèngèt 
pertubuhna barang permatèna pè. Tosè 
ngo ia bagè Anak Dèbata; imam ngo ia 
soh mi amman sumendanh. 

“Jadi siidah ngo barang bakunè 
belgahna kesangapen si Melkisedek 
i; pella ngo iberrèken si Abraham 
empungta persadaan i sipersipuluh harta 
taban-taban i bana. 

> Ipas hatoren agama Jahudi itentuken 
ngo, kennah gararen kalak Israel ngo 
sipersipuluh i hartana nai bai marga 
Lewi sienggo gabè imam tukasi pè idi 
kaka-anggina sendiri, ai samah-samah 
pemparen si Abraham ngo kalak i. 

STukasi pè oda marga Lewi si Melkisedek 
tapi ijalo ngo sipersipuluh bagian ipas 
milik si Abraham nai, janah ipasu-pasu 
ngo si Abraham sienggo kessakaten 
bagah-bagah Dèbata. 

/ Jadi oda termadaken simemasu-masu 
ngo belgahen dari pada sinipasu-pasu. 

8 Ukum imam-imam simenjalo 
sipersipuluh bagian i, jelma biasa ngo 
ia janah matè. Tapi ukum si Melkisedek 
simenjalo sipersipuluh bagian bai si 
Abraham nai, nggelluh ngo soh mi 
amman-sumendah, bagi ngo tersurat ibas 
Bibèl. 

3Jadi terdokken ngo si Lewi — sendiri 
pè dekket ngo menggarar sipersipuluh 
bagian i taba si Melkisedek merkitè si 

Abraham, tukasi pè pinemparna kin ngo 
nemmuken simenjalo nipersipuluh bagian 
bai bangsa Israel nai. 

'0 Tuhu sinderrang pejumpa si 
Melkisedek dekket si Abraham, oda dèng 
ngo tubuh si Lewi; tapi ibagasen daging 
empungna i ngo enggo ia. 

'! Asa mula pè iberrèken Dèbata 
pati-patiin i bai bangsa Israel janah 
merpengguruun bai marga Lewi, tapi 
kumarna oda iulaken imam-imam marga 
Lewi i seppè kalohoon, tukasi pè kennah 
ulankenna ngo nemmuken i, jadi kennah 
lot ngo Imam sidèban imo horong si 
Melkisedek; oda nèngè Imam horong si 
Aron! 

'2 Jadi mula mobah ngo perkundul imam, 
pati-patiin idi pè kennah mobah ngo. 

13 Tuhanta i ngo sinitèmbak kata èn. Ai 
marga sidèban ngo ia, janah oda nung i 
margaNa nai mengulaken ulan imam. 

14 Karina kalak mettoh, marga Judèa ngo 
Tuhanta i janah oda nung iranaken si 
Musa i marga idi nai sienggo gabè imam. 

1> Makin ntangkas kalohoon ngo 
sinidokken èn, merkitèken pekiroh sada 
kalak imam sidèban bagè si Melkisedek. 

'6lpebangkit pè ia gabè imam, oda 
ngo kumarnaken permargaan, tapi 
kemmulihken kuasana dekket nggelluhna 
siso uè salpun i ngo. 

17 Ai nina ngo ibas Bibèl, "Gabè imam 
ngo kono soh mi amman-sumendah, 
mengèkutken hatoren si Melkisedek." 

18Jadi merkitè bagidi, oda nèngè perlu 
hatoren sinderbi, kumarna oda merguna. 

19 Oda lot kadè terbaing pati-patiin i lako 
memmaing sondel kinimendè. Kumarna 
naidi ngo asa iberrèken banta sada 
pengharapen merandal, janah merkitèken 
i ndorok sijolmiti Dèbata. 

20 Janah dèng ma, merkitèken mang- 
mang Dèbata ngo i. Ukum sidèbanna idi 
oda ngo pella merkitè mangmang Dèbata 
la ipebangkit. 

2! Tapi ukum Jesus ipebangkit Dèbata 
gabè imam merkitè-kitè mang-mang 
ngo, ai nina ngo, "Enggo imangmangken 
Tuhan i, janah oda nèngè iondari sienggo 
niruapkenNa i. Imam soh mi amman 
sumendah ngo kono." 

22 Asa merkitèken i, Jesus ngo gabè 
jaminen padan simerandalna kalohoon i. 

23 Mèduk ngo kalak i gabè malim, 
tapi kumarna mermatèen ngo kalak idi 

karina, gabè oda ngo ndorok kalak idi 
menerusken ulanna. 

24 Tapi ukum Jesus nggelluh ngo soh mi 
amman sumendanh, jadi hot ngo ia imam 
janah oda suberrang kemalimenNa i taba 
sidèban. 

25 Kerna naidi terbaing Jesus ngo 
paluahken jelma i mi kessennangen 
soh mi amman sumendah ninganna 
mengondiken kita mi Dèbata. 

26 Jadi Jesus ngo Imam Huntuun si 
siperluken i, simbadia, siso mersalah 
janah sienggo ikella bai perdosa nai, janah 
ipeddates mi bekkas datessen asa langit. 

27 Qda pella bagè imam huntuun 
sidèbanna i ia, dak gennep ari mèlèken 
pèlèen tersèngèt dosana perlebbè, nai pè 
asa dosa bangsa i. Ukum Jesus sikali ngo 
kessa ibahanken i, tikan Ipèlèken i diriNa 
mahan pèlèen. 

28 Ukum pati-patiin idi, ipebangkit ngo 
jelma perdosa i gabè imam huntuun. Tapi i 
podi pati-patiin idi nola, iperbagah-bagah 
Dèbata ngo merdengan mangmang 
sada Imam Huntuun, imo Anakna i 
sienggo sondel merandal soh mi amman 
sumendah. 

I Jadi èn mo pangkalna ipas rana èn: 

Lot ngo banta Imam Huntuun sibagidi; 
kundul i kamuhun Dèbata simeheji idi i 
sorga. 

2Simenjamotken ulaan Imam Huntuun i 
bekkas Meheji janah Simbadia, ibagasen 
Undung-undung Jahowa si Tuhanna, 
imo si nipajek Tuhan i, oda ngo jelma 
peliasken. 

3 Karina imam huntuun sinipebangkit 
ngo, lako mèlèken pèlèen bai Dèbata. Bagi 
ma ngo Imam Huntuun èn. Jadi kennah lot 
ma ngo milikna mahan pèlèenkenna. 

4Ukum i tanoh èn la, oda ndorok la gabè 
imam, kumarna enggo kin lot imam-imam 
simemmèlèken pèlèen bagè sinihatorken 
pati-patiin i. 

> Asa ukum ulaan sinijamotken 
imam-imam idi, pellin lèndung janah 
cuman-cuman si ni sorga i ngo i, bagè 
sienggo ibagahken Dèbata taba si Musa 
kin, tikan naing ipajek si Musa jerro i, 
"Èngèt janah tengen!" nina, 'Bahan mo 
tosè bagè siniidahmu i babo ndelleng i.' 

6 Tapi bagèndari Jesus terolih ulaan 
imam, ndaoh seppèen daripada ulaan 
imam nijamotken kalak idi nai. Ai padan 

nibakin Dèbata dekket jelma merkitè-kitè 
Jesus, ingo padan simerandalna kalohoon. 

7 Ukum oda lot kurangna bagah-bagah 
siperlebbè i, oda pella perlu nèngè ibakin 
padan sipeduaken i. 

8 Tapi enggo idah Dèbata barang kadè 
kurangna taba ummatNa, gabè idokken 
Dèbata nola mo, "Èngèt mo! Roh mo 
tikkina, Kubakin mo padan rembaru bai 
pinempar kalak Israel dekket marga Judèa. 

9 Oda dos padan i dekket padan sienggo 
Kupadanken bai empung kalak i, imo 
tikan Kuarak kalak idi i Mesir nai. Ai oda 
hot kalak i menjèmak padan sienggo 
Kupadanken bai kalak i; kerna naidi oda 
nèngè Kusarihken kalak i. 

10 Tapi bagèndari èn mo padan 
sikupadanken bai bangsa Israel, sinaing 
Kuberrèken i luas; tikan ari perpodi, nina 
Tuhan i. Kuberrèken mo pati-patinKu mi 
bagasen pusuh peratèen kalak i, janah 
kuokirken mi bagasen atè-atè kalak i. Aku 
ngo gabè Dèbata kalak i, janah kalak idi 
mo gabè ummatKu. 

11 Oda pella nèngè iajari denganna sada 
bangsa kalak i barang pè memagahken 
taba kaka anggina 'Tandai mo Tuhan.' Ai 

karinana mo kalak i menandai Aku mulai 
anak-anak soh mi simbelgah pè. 

12 Kuampuni mo karina kessalahen 
kalak i, janah oda nèngè kupèngèt-èngèt 
dosana i." 

13 Merkitè iberrèken padan sirembaru i, 
gabè oda nèngè perlu padan siperlebbè 
idi ibaing Dèbata; janah karina siso perlu 
lako salpun mo i. 

9 l lpas padan siperlebbè idi pè, lot ngo 
nemmuken hatoren perpulungen janah 
lot ma ngo bang jerro nipekkadè jelma. 
2Ibahan ngo ipas jerro i kan lebbè sada 
bekkas mergerar Bekkas Simbadia. Isidi 
ngo perpelitaan dekket mèja bak roti 
ipèlèken bai Dèbata. 

3Tapi i podi kirè-kirè peduaken i lot 
bekkas igerari Simbadia Kalohoon. 

“Lot ngo i sidi langgaten perdahupaan 
ilantak dekket buradda. | Bagasen Pèti i 
lot gori-gori emmas sin manna, bagidi ma 
bak tongket si Aron simertunas i dekket 
dua lèi batu bekkas pati-patiin Dèbata 
sisipuluh i isuratken. 

>| babo Pèti i lot gombaren Kerubim, 
tuduh-tuduh ngo i, magahken i sidi ngo 
Dèbata. Ngkèrbang ngo kabengna i babo 
bekkas pemispisen daroh mahan tanda 

kesasaan dosa. Tapi oda terpeterrang i 
bagèndari sada-sada. 

6 Bagidi mo ipekkadè meratur. Nai 
gennep ari mo mbengket imam mi 
bilik kan lebbè lako mengulaken ulaan 
kepengendengenken. 

7Tapi ukum mi bilik peduaken i, 
pellin imam huntuun ngo kessa ndorok 
mbengket mi sidi, i pè sikali sitahun ngo 
kessa. Janah kennah merembah daroh 
ngo ia mahan pèlèen bai Dèbata kumarna 
dirina sendiri dekket kumarna dosa-dosa 
siniulaken arap siso nibettoh bangsa i. 

8 Merkitè idi iajari Tendi Perbadia ngo 
kita sidekkah lot dèng bilik lebbè-lebbè 
jerro i, dalan mbengket mi bilik Simbadia 
Kalohoon, simadèng mbuka. 

?Tuduh-tuduh mi tikki èn ngo i; ai 
ukum merkitè pinakan ngo ipèlèken, 
oda terbakin i petettahken ukur 
simemmèlèken. 

10 Kerna pellin acara simerdemmu mi 
pangaan, ènumen, dekket matcam bagè 
sipeppantingken sambing ngo kessa i; 
hatoren perdagingen, soh dapet ketikana 
iperimbaru Dèbata nola. 

11 Tapi enggo roh Kristus. la ngo Imam 
Huntuun perolihen sinaing roh i. Ukum 

bages jerro bekkasNa mengulaken 
kelmamenna idi imo bages termurmuren 
janah termendèen, oda ngo jelma 
memajek, lapatenna oda i dunia èn nai 
ihanaken. 

12 Ai pellin sikali ngo kessa ibengketti 
Kristus Bilik Simbadia kalohoon i soh mi 
sidekkahna. Oda ngo daroh kambing 
bajar barang daroh anak lembu iembah 
mahan pèlèen, tapi darohna sendiri ngo 
asa merkitè darohNa i, ipaluah kita soh mi 
amman sumendah. 

13 Ai salang daroh kambing bajar dekket 
daroh lembu jenggi bak abu anak lembu 
mula ipispisken taba simellamun gabè 
mpanting ngo perdagingen perluar i; 

14 makinsa nola mo daroh Kristus i. Ai 
merkitè Tendi simenengteng i, ipèlèken 
Kristus ngo diriNa sendiri bai Dèbata 
mahan pèlèen siso lot kurangna. DarohNa 
i ngo peppantingken perukurenta ipas 
ulaan siso kasèa idi nai, asa ndorok kita 
menguèi Dèbata singgelluh i. 

13 Kumarna naidi ngo asa ibaing Dèbata 
nola padan sirembaru merkitè Kristus 
asa ijalo sienggo ni diloon Dèbata idi 
pasu-pasu soh mi amman sumendah 
niperbagah-bagahna i. Karinana i ndorok 

masa, kemmulihken enggo lot matè, imo 
Kristus; janah kumarna matè i la, gabè 
maluah mo jelma i pas lènggemmen 
padan sinderbi idi nai. 

16 Ukum lot surat harta tading-tadingen, 
kennah lot ngo buktina enggo matè 
simemmaingken surat tading-tadingen i. 

17 Ai lebbè matè ngo simemmaing surat 
harta tading-tadingen i, asa sah surat i, 
tapi ukum nggelluh dèng ngo ia, oda dèng 
ngo sah surat i. 

18 Kumarna naidi ngo asa padan 
siperlebbè i pè isahken merkitè daroh. 

19 Ai enggo kessa iranaken si Musa 
karinana tennah bak pati-patiin Dèbata 
taba karina kalak Israel, ibuat si Musa mo 
daroh anak lembu dekket daroh kambing 
tonggal, icampur mo i dekket laè, nai 
ipispisken mo i mi lapihen pati-patiin 
Dèbata dekket taba karinana bangsa Israel 
merkitè lumut dekket bukbuk biri-biri 
mbara kalohoon; 

20 ninganna idokken si Musa, "Èn ngo 
simensahken padan Dèbata sikennah uèen 
ndènè!" 

2! Nai ipispisken si Musa mo daroh i mi 
Undung-undung Jahowa i dekket i karina 

barang-barang keperluun memmèlè 
Dèbata. 

22 Janah ukum mengèkutken agama 
Jahudi, karina sinaing peppantingken, 
ipeppanting ngo merkitè-kitè daroh: asa 
dosa pè, pellin merkitè-kitè daroh ngo 
kessa asa ndorok sasa. 

23 Merkitè bagidi ngo ipeppanting karina 
simertuduh-tuduh mi sorga idi, iperluken 
ngo kennah merandalen pèlèen i daripada 
tuduh-tuduh i nai. 

24 Ai bekkas Simbadia nibengketten 
Kristus i oda ngo bekkas simbadia nibahan 
tangan jelma i, pellin mertuduh-tuduh 
mi bekkas Simbadia situhunna i. Sorga 
i ngo nibengketten Kristus i; i sidi ngo 
la bagèndari i hadeppen Dèbata lako 
mengondiken kita. 

25 Ukum Imam huntuun kalak Jahudi, 
gennep tahun ngo memengketti bilik 
Simbadia i Bages Jerro, merembah daroh 
pinakan. Tapi ukum Kristus oda ngo 
mbengket mi sidi imo lako memmèlèken 
diriNa merulak-ulak. 

26 Ai ukum bagidi ngo, enggo dakdak 
menggong simpersuk la mulak-ulak, 
kessa nai ihanaken dunia èn. Tapi pellin 

sikali ngo la roh lako mennasa dosa, 
merkitè-kitè memmèlèken diriNa sendiri. 

27 Enggo itettapken Dèbata matè jelma i 
pellin sakali ngo kessa, enggo kessa idi, 
ihukumi mo rembang mi pengellakona. 

28 Bagi ma ngo bang Kristus ipèlèken 
sikali mahan kesasaan dosa mbuè 
jelma. Roh nola ngo la pedua kaliken, 
oda nèngè ngo lako menelangsaèken 
persoalen dosa tapi lako paluahken kalak 
simemèma-mèma pekirohNa ngo. 

] 0 'Ukum pati-patiin i, pellin lèndung 

simerandal sinaing roh i ngo kessa 

i, oda dèng gombaren situhunna. Dak 
ipèlèken ngo pèlèen bagè sinidokken 
pati-patiin i janah dos ngo pèlèen i 
barang ndigan tahun. Bakunè mo ndorok 
pati-patiin i dekket pèlèen sibagidi 
memmakin merandal kalohoon kalak siroh 
mersembanh taba Dèbata? 

2Ukum enggo ngo mpanting jelma i 
ipas dosana nai kumarnaken naidi, tentu 
oda nèngè pella roh jelma i memmèlèken 
pèlèenna taba Dèbata. 

3 Tapi merkitè memmèlè i ia gennep 
tahun, gabè idi nola mo pessèngètken 
jelma i tersèngèt dosana, 

“kerna oda ngo terbaing daroh lembu 
barang daroh kambing bajar mennasa 
dosa. 

> Kumarna naidi ngo asa idokken Kristus 
taba Dèbata tikan roh la mi dunia èn, 
"Oda ipergeddo Kono pèlèen barang pè 
pemmerrèken; tapi enggo ipèmaken Kono 
badanKu. 

6 Oda lemmo atèmu midah jukut 
situtungen mahan pèlèen barang pè 
pèlèen sinipèlèken mahan kesasaan dosa! 

7 Nai Kualoi mo: Èn ngo Aku alè Dèbata! 
Roh ngo aku mengulaken lemmo atèMu, 
bagè sienggo tersurat i bas Bibèl i 
tersèngèt diringKu." 

8 Mula-mula idokken Kristus, "Oda 
ipergeddo atèmu pèlèen dekket 
pemmerrèken; oda lemmo atèmu midah 
pinakan mahan pèlèen situtungen, 
janah oda lemmo atèmu midah pèlèen 
siniberrèken lako mennasa dosa." Idokken 
Kristus bagidi tukasi pè nemmuken pèlèen 
idi ipèlèken mengèkutken pati- patiin. 

3 Nai idokken Kristus mo, "Èn ngo Aku alè 
Dèbata! Roh mo Aku mengulaken lemmo 
atèMu." Kerna naidi ipettadi Dèbata mo 
pèlèen-pèlèen siperlebbè i, janah igancihi 
dekket pèlèen Kristus. 

19 Jadi enggo mo iulaken Kristus 
kadè lemmo atè Dèbata, janah enggo 
ipeppanting kita ipas dosanta nai 
merkitèken ipèlèken Jesus i diriNa sikali 
sambing. 

11 Karina imam kalak Jahudi, gennep ari 
ngo ia mengulaken keimamenna janah 
dak iulak-ulaki ngo mèlèken pèlèen. Tapi 
ukum pèlèen si nipèlèkenna i oda terbaing 
mennasa dosa. 

12 Tapi ukum Kristus, pellin sikali 
sambing ngo kessa la mèlèken pèlèen 
kerna dosa, janah enggo kessa i, gabè 
rebbak mo la memmerèntah dekket 
Dèbata. 

13 Asa ukum bagèndari memmèma nai 
ngo kessa la soh mi ipeppatu Dèbata 
karina musuhNa. 

'4Jadi merkitè sada pèlèen, gabè 
mpanting ngo jelma idi ibaing Kristus ipas 
dosana nai. 

1> Tersèngèt i dekket ngo Tendi Perbadia 
mengindangken taba kita, ai nina ngo, 

16 "Èn ngo padan siKubaing dekket 
kalak i, i ari sinaing roh èn,' nina Tuhan i. 
'Kuokirken mo pati-patinKu mi bagasen 
atè-atè kalak i." 

17 "Oda nèngè kupèngèt-èngèt dosa 
dekket pengelausiin kalak i." 

18Jadi dosa dekket pengelausiin 
kejahaten i, enggo mo iampuni; asa oda 
nèngè pella perlu memèlèken pèlèen 
kesasaan dosa. 

19Jadi bagèndari alè dengan, 
kemmulihken permatè Kristus i, 
maluah mo kita janah bèbas mbengket mi 
bekkas Simbadia kalohoon i. 

20 Ai enggo ibuka Jesus sada dalan 
rembaru banta, imo dalan mi 
kenggelluhen, arap kirè-kirè i, imo 
daging Jesus sendiri. 

2! Janah lot ngo bagèndari sada kalak 
Imam Huntuun simertanggung jabab mi 
Bages Dèbata. 

22 Kerna naidi sidessingi mo Dèbata 
merkitè ukur tutus janah percaya tabasa; 
bagi ma dekket ukur sienggo mpanting 
ipas kessalahen-kessalahen idi nai dekket 
badan sienggo iborih merkitè laè nciho. 

23 Sicèkèp mo memmes pengharapenta 
i, ai kettoken ngo Dèbata tersèngèt 
niperbagah-bagahNa i. 

24 Janah kennah mersiantoon mo kita 
samah kita, ninganna mersipejujuun 
mengulaken simerandal ibagasen kelleng. 

25 Ulang kita mahangkè lako mertumpu, 
bagè dèba dengan, tapi mersiarah- 
arahenken mo kita, ai sibettoh ngo, oda 
ndekkah nèngè roh mo Tuhan i. 

26 Mula enggo soh banta kata Dèbata, 
keppèken dak siempet merdosa, oda lot 
nèngè pèlèen sindorok mennasa dosanta. 

27 Pellin hukumen nai ngo mèma 
banta, imo api dekket pungur Dèbata 
simengelettup soh tumpat jelma 
simengalo Dèbata! 

28 Kennah matè ngo jelma simengellausi 
pati-patiin si Musa, mula enggo lot saksi 
dua barang tellu kalak mahan bukti enggo 
mersalah ia. 

22 Mula bagi ngo keppèken hukum taba 
jelma sibagidi, bakunè nola mo ndia 
hukum taba jelma simengellèai Anak 
Dèbata janah siso menghargai permatè 
Kristus, mahan jaminen bagah-bagah 
Dèbata lako peppantingken jelma i 
nemmuken ipas dosana nai dekket kalak 
simengelèai Tendi Perbadia simermasèh 
atè tabasa. Radumi janah pikiri kènè mo 
bakunè mpiahna hukum idabuh taba kalak 
sibagidi! 

30 Sibettoh ngo isè mendokken kata èn, 
“Aku ngo mendabuh hukum." 

3! Soh mo mpiahna mula ndabuh mi 
tangan Dèbata Singgelluh i! 

32 Èngèt kènè mo bakunè kin kènè tikala 
i. Ai enggo kessa icuhayai kecihuren 
Dèbata kènè, matcam ngo bagèna 
kinidersa igongken kènè, tapi itahanken 
kènè ngo i. 

33 Sipata ilèa-lèai janah irèhè-rèhèi ngo 
kènè i hadeppen jelma nterrem. Sipata 
menggong simpersuk ngo kènè rebbak 
dekket kalak sinibaingna bagidi, 

34janah irasaken kènè ngo bakunè 
pengerasaan kalak siterkurung. Mula 
irampasi harta ndènè, mersampang atè 
ngo kènè menggongken i, kumarna 
ibettoh kènè lot dèng ngo milik ndènè 
lebbih merandalen janah tahan soh mi 
amman sumendanh. 

35 Kerna naidi ulang gabè saip ukur 
ndènè, ai ukum ntegguh ngo kepercayaen 
ndènè, mbelgah ngo upah ndènè! 

36 Keperluken kènè mo mbingit, asa 
ndorok ibahanken kènè lemmo atè 
Dèbata, janah merkitè bagidi terjalo kènè 
mo niperbagah-bagah Dèbata. 

37 Tersurat ngo ibas Bibèl, "Sigejap nai 
ngo, roh mo sienggo nitentukenna roh i; 
janah oda isondati pekerohNa i. 

38 Jadi nggelluh mo ummatKu sibennar 
kumarna percaya ia taba Aku; tapi mula 
lot bai kalak i nai gabè sondar, oda ngo 
lemmo atèngku midah kalak sibagidi." 

39 Tapi ukum kita oda ngo sondar barang 
laling, tapi percaya ngo kita bai Dèbata 
janah sienggo ipaluah ngo kita. 

] ] l Ukum kepercayaen i, pos niatè 

ngo i tersèngèt siharapen janah 
pemmettohen pasti tersèngèt simadèng 
ndidah. 

2Kumarna percaya i ngo jelma siarnia 
asa lemmo atè Dèbata midah kalak i. 

3 Kemmulihken kepercayaen i ngo, gabè 
siantusi ihanaken Dèbata ngo dunia èn, 
janah merkitèken ranana gabè menjadi si 
siidah i, ipas siso lot teridah idi nai kin. 

4Kumarna kepercayaen ngo maing asa 
merandalen pèlèen si Habel bai Dèbata 
daripada pèlèen si Kain, janah merkitèken 
kepercayaenna i, gabè ikesaksiken Dèbata 
ngo si Abèl i jelma selloh, kerna ijalo 
Dèbata ngo pèlènna i. Ukum si Abèl 
enggo ngo matè, tapi soh bagèndari ngo 
mengerrana kepercayaenna i. 

> Kumarnaken kepercayaen si Henokh 
ngo asa oda pella matè ia, tapi mèter 
iabin Dèbata ngo ia mi sorga. Isè poda lot 

pejumpa nèngè dekketsa, kumarna enggo 
labin Dèbata ia. Tersurat ngo ipas Bibèl, 
kelemmoon Dèbata ngo ia sinderrang 
madèng kin pè iabin ia mi sorga. 

6 Asa ukum oda ngo percaya, isè poda lot 
ikellemmoken Dèbata. Ai barang isè roh 
mendahi Dèbata, kennah percaya ngo ia 
lot Dèbata, janah iberrèken upah bai kalak 
simennulusiSa. 

7 Kumarna kepercayaen ngo asa ijalo si 
Noak sipesèngèt Dèbata bana tersèngèt 
sinaing masa i podi ari, madèng pè masa 
tanda-tandana. Kerna naidi ngo asa iuèil 
si Noak mahan perrau nidokken Dèbata 
bana asa maluah ia rebbak dekket pengisi 
bagesna. Kemulihkenna idi gabè ihukum 
ngo dunia èn, tapi ukum si Noak gabè 
kalak bennar ngo ia idokken Dèbata kerna 
kepercayanna i. 

Kumarna kepercayaen ngo asa iuèi 
Dèbata dilo-dilo Dèbata bana. Nai berkat 
mo si Abraham oda pè ibettoh dèng 
barang mikè tumburenna. 

?Kumarna kepercayaen ngo asa merian 
si Abraham gabè ginemgem i nagerri si 
niperbagah-bagah Dèbata bana i, bagè i 
tanoh kalak sidèban. Sapo-sapo ngo iiani 
si Abraham rebbak dekket si Isak bak si 

Jakob sienggo menjalo bagah-bagah i bai 
Dèbata nai. 

10 |pèma-pèma si Abraham ngo bekkas 
simerdangaan ntegguh sinipellias janah 
itukkangi Dèbata. 

11 Kumarna kepercayaen ngo asa lot 
dukak si Abraham dekket si Sara, tukasi 
pè enggo tua-tua si Abraham kennah saut 
ngo siniperbagah Dèbata. 

12 Tukasi pè tikanna i mak nèngè harapen 
merpinempar si Abraham i, tapi tubuh 
ngo pinemparna oda terkira buèna, bagè 
bintang i langit dekket bagè kersik i biding 
laut. 

13 Karinana ngo kalak i merkepercayaen, 
tapi soh matè pè kalak i, oda dèng 
ngo ijalo bagah-bagah Dèbata i. Pellin 
mennatap ngo kessa kalak idi ipas sindaoh 
nai ninganna mengharap. Jadi merkitè 
bagidi, idokken kalak i mo taba dunia èn, 
kalak sidèban janah pengeranto ngo ia i 
tanoh èn. 

14 Asa merkitè pendokken kalak idi 
bagidi, dak mennulusi kuta ngo kalak i 
mahan lebbuhna. 

13 Tapi oda nèngè ngo ipèngèt-èngèt 
kuta sienggo itadingken kalak idi i, ai kum 

bagi kin ngo ukurna, terbaing kalak i ngo 
nemmu balik mi sidi. 

16 Tapi iketeddohken ngo kuta 
simerandalen, imo sorga. Kumarna naidi, 
oda ngo mèla Dèbata idokken kalak i la 
Dèbatana, kumarna enggo ihantari Dèbata 
kuta bai kalak i. 

17 Kumarna kepercayaen i ma ngo ioji 
Dèbata si Abraham, gabè uè si Abraham 
memmèlèken anakna si Isak i. Tukasi 
pè anak bagah-bagah i enggo iberrèken 
Dèbata bai si Abraham tapi bagi pè i, uè 
ngo si Abraham memmèlèken anakna 
sada-sada i. 

18 Tukasi pè enggo kin idokken Dèbata 
tabasa, "Arap si Isak i ngo pinemparmu 
siKuperbagah-bagah i bamu." 

19 Ai ikettoki si Abraham ngo, ndorok ngo 
ipegelluh Dèbata si Isak idi ipas simatè nai 
-- jadi terdokken mo, | kemmatèen nai 
nola ngo si Isak i ijalo si Abraham. 

20 Kumarna kepercayaen ngo iperbagah 
si Isak pasu-pasu bai si Jakob dekket bai 
si Esau i ari podi. 

21 Kumarna kepercayaen ngo, asa 
sinderrang madèng matè si Jakob 
tetongket mo ia i tongketna ninganna 

mersembah taba Dèbata — nai ipasu-pasu 
mo pemparen si Josep. 

22 Kumarna kepercayaen ngo, asa 
sinderrang naing matè si Josep iranaken 
tersèngèt kalak Israel kennah karuar i 
Mesir nai. Jadi itennahi si Josep mo kalak i 
tersèngèt sibakinenna mi tulan-tulanna. 

23 Kumarna kepercayaen ngo asa 
iboniken partuana si Musa tellu bulan 
dekkahna enggo kessa tubuh ia, kerna 
dukak selloh ngo ia idah kalak i janah oda 
mbiar kalak i midah perèntah raja. 

24 Kumarna kepercayaen ngo, asa enggo 
kessa mbelgah si Musa oda uè ia gabè 
anak nikamet berru raja Mesir. 

2> Lotiin ngo ipilih rebbak ia dekket 
bangsa Dèbata daripada mersennang- 
sennang sigejap, tapi dom dosa. 

26 Ai hargaan ngo iakap si Musa 
mengkepkep Raja Sipaluahken i tukasi pè 
gabè merlèa ia, dari pada harta nagerri 
Mesir, kerna iharapken si Musa ngo upah i 
ari podi. 

27 Kumarna kepercayaen ngo, asa 
itadingken si Musa tanoh Mesir, janah 
oda pella ikebbiari laga raja Parao. Dak 
ipuspusken si Musa ngo langkahna, bagè 

cara enggo idah ia Dèbata, siso nung 
teridah i kin. 

28 Kumarna kepercayaen ngo, asa iulaken 
si Musa Paskah i janah idokken asa 
ipempalitken kalak Israel daroh i babo 
tekkang pèntu kalak i, asa ulang ibunuh 
Malaèkat Pengago i karina buka baju kalak 
idi. 

29 Kumarna kepercayaen ngo, asa 
tersuberrangi kalak Israel Laut Mbara 
tosè bagè i babo tanoh ngkerrah 
kalak i merdalan, keppè kum kalak 
Mesir, inengneng laut i ngo sinderrang 
isuberrangi kalak i ma laut i. 

30 Kumarna kepercayaen ngo, asa 
ikulilingi kalak Israel kessa kuta Jeriko pitu 
ari dekkahna gabè megargar mo kuta i. 

3! Kumarna kepercayaen ma ngo, asa 
maluah si Rahab daberru perkendangen 
i, oda dekket ia terbunuh rebbak dekket 
kalak simengalo Dèbata, kerna ijalo ngo 
mi bagesna perkakap kalak Israel i. 

32 Mbuè dèng ngo nemmuken 
sukutenkenku, umpamana bagè si Gideon, 
si Barak, si Simson, si Jepta, si Daud, si 
Samuel dekket nabi-nabi i, tapi oda cukup 
tikkingku. 

33 Ai kumarna kepercayaen ngo asa 
italuken kalak i mbuè raja. lulaken kalak i 
ngo kebennaren asa gabè italuken kalak i 
mbuè raja. lulaken kalak i ngo kebennaren 
asa gabè ijalo kalak i niperbagah-bagah 
Dèbata. Ikontam kalak i ngo babah singa. 

34 lènteppi kalak i ngo api mergollah- 
gollah. Maluah ngo kalak idi i babah 
peddang nai. Mergegoh ngo kalak idi ibas 
kinindotèna nai, janah muat mergegohna 
ngo kalak i tupung mergerraha, italuken 
kalak i ngo balapergunggung bangsa 
sidèban. 

35 Kumarna kepercayaen ngo, asa ijalo 
daberru-daberru balik nggelluh simatèna. 
Lot ma ngo dèba lotiin isiksa soh matè 
janah oda uè ia ipaluah asa gabè mulak 
nggelluh ia lako menjalo sitermerandalen. 

36 Lot ngo dèba menggongken rèhè-rèhè, 
isiksa, irantè janah ikurung. 

37 Ibentiri dekket batu soh matè, dèba 
igettap merkitè garagaji kerahongna, 
ibunuh merkitè peddang. Mberrus mo 
kalak i ninganna merrolesken bebbak unto 
barang pè bebbak kambing; rapar, iletlet, 
isiksa. 

38 Asa oda ngo bekkas kalak i ukum 
tanoh èn. Mampar-ampar ngo kalak idi i 

Padang Pasir dekket i kellongoon, janah i 
liang-liang i ngo kalak i merbekkas, bak 
ipas luhung-luhung i tanoh i. 

39 Mbelgah kalohoon ngo 
kemmennangen kalak i kumarna 
kepercayanna i, 

40 ai mi simerandalna i ngo sura-sura 
Dèbata, imo kennah lebbè rebbak ngo kita 
baru pè asa sondel kinimerandal kalak idi. 
] 2 l Kerna naidi bang kita pè, kumarna 

mèduk ngo saksi i sikulilingta, 

sigamparken mo karina simemberati kita 
bak dosa simengellekketti dirinta, janah 
mbingit mo kita lojang mi lebbè. 

2Sitengen mo dempak Jesus, kerna la 
ngo mengurupi kita, asa terbaing kita 
percaya bana, i bennana nai soh mi 
puncana, igongken ngo matè tersilang. 
Oda ngo pella kemmemèla iradumi matè i 
kayu persilang i, lako mengayaki sampang 
atè sinaing jalonNa i podi ari. Asa kum 
bagèndari, kundul ngo la i kamuhun 
Dèbata rebbak mengerajai. 

3 Pikiri mo bakunè mpiahna iakap Jesus 
menahanken peraloon sibagidi bai kalak 
simengalosa nai. Kerna naidi ulang mo 
kèdèk atè ndènè janah ulang mendellè. 

4 Ai oda pella nung dèng tiris daroh 
ndènè lako mengalo dosa i 

> Ulang lupa kènè i peddah Dèbata sitaba 
kènè i, kerna dukakNa ngo kènè, ai nina 
ngo, "O alè pa, ulang toisken pengajaren 
Tuhan i, janah ulang mendellè kono, mula 
pè ipincang kono. 

6 lajar Tuhan i ngo karina jelma 
nikekellengenNa, janah Iligas ngo karina 
dukak nikametNa." 

7 Mbingit mo kènè sinderrang iligas 
Tuhan i ai kerna dukakNa ngo kènè iètong 
Dèbata. Isè mo nung dukak-dukak siso 
nung iajar partuana? 

8 Mula oda iajar kènè, merlapaten ngo i 
oda ngo dukak nikametna kènè. 

9 Lot ngo partuanta i dunia èn. lajar ngo 
kita, janah sikebbiari ngo ia. Otang makin 
merpenguèen mo kita taba Bapanta si ni 
sorga i asa nggelluh kita. 

10 Ukum partuanta ni tanoh èn jajar ngo 
kita oda pella sadikè dekkah merguru mi 
penimbangen ukurna bakunè merandal. 
Tapi ukum Dèbata, iajar ngo kita mi 
simerguna, asa bagèsa kita mpanting 
janah merkebadiaan. 

11 Tuhu, mula tikan ipincang kita, 
oda ngo sampang atè siakap, tapi 

siarsakenken ngo; tapi enggo kessa 
leppas idi, gabè ibuahken idi ngo banta 
nggelluh mengekutken lemmo atè Dèbata, 
janah memmaing damè ipas perrukurenta. 

12 Kerna naidi petegguh mo tangan ndènè 
ndalmèh i bak nèhè ndènè sikadotdot i! 

13 Merdalan mo kènè arap dalan sindèas 
i, asa ulang makin sihitna nèhè ndènè 
sièangen i, tapi asa makin malumna. 

14 Kerencetken kènè mo merdamè 
nggelluh ndènè taba karina jelma 
ninganna ayaki kènè mo nggelluh 
ibagasen Tuhan i, ai isè poda ndorok 
mengidah Tuhan i, ukum oda bagidi 
nggelluhna. 

1> Perdatèken mo asa ulang lot 
peddaohken dirina ipas masèh atè Tuhan i 
nai, asa ulang i gabè dori i tengah-tengah 
ndènè mengkerrohken kesusahen, janah 
memmaing ncèda jelma nterrem. 

16Jagaken mo asa ulang lot luhlah barang 
oda ihargai simerdemmu mi pertendiin, 
bagè nibakin si Esau. Ai idèa ngo sulangna 
situaan i kumarnaken pangaan cituk. 

17 Ibettoh kènè ngo sèkel ngo ia menjalo 
pasu-pasu i bai bapana nai, tapi itulak 
ngo ia. Ai barang tangis kin pè ia lako 

mengido pelliasken kesalahenna i, oda 
dapetsa nèngè i. 

18 Oda ngo lot iakapi kènè bagè 
pengakap kalak Israel i arnia. Ukum kalak 
idi idapetken ngo sindorok idadap i, imo 
Delleng Sinai dekket apina mergollah- 
gollah i; bagi ma dekket gellap tuiten bak 
angin kaba-kaba; 

19 bagidi ma dekket sora sarunè bak 
ginoling sora. Tikan i tengah kalak i 
sora i, mersembah merkuraja mo kalak 
i mengido, asa ulang taba kalak idi 
ipehonggem sora idi. 

20 Kerna oda tahan kalak i mendengkoh 
perèntah nipessoh sora i taba kalak i, 
mendokken, "Barang kadè dais mi delleng 
èn, tah pinakan barang jelma pè i, kennah 
iderder ngo merkitè ibentiri dekket batu 
soh matè." 

21 Sondel ngo hejji siniidah kalak Israel 
i, ai si Musa pè sanga idokken, "Buradan 
ngo aku janah kadotdot!" 

22 Tapi ukum kènè, Delleng Sion i ngo 
idapetken kènè dekket kuta Dèbata 
singgelluh i, imo Jerusalem i sorga, bak 
malaèkatna simerribu-ribu i. 

23 Bagi ma sinidapetken ndènè 
pertumpuun meriah janah rami kalohoon 

imo pertumpuun dukak-dukak situaan ni 
Dèbata, sienggo tersurat gerarna i sorga, 
dekket Dèbata simenghukumi karina 

jelma bak tendi jelma sienggo iperandal, 

24 dekket Jesus tellangkè simahanken 
padan rembaru i dekket darohna 
simenguras i, ndaoh merandalen dèng 
dari pada daroh si Habel. 

25 Kerna naidi, jagaken kènè mo, 
asa ulang mak idengkohken kènè la 
simengerrana i. Salang kalak i siso uè 
mendengkohken simennukutken Sukuten 
bai Dèbata nai, tukasi pè kalak siso 
terbakinsa maluah, tapi mak ndorok 
mennilahken, makinsa nola mo kita 
simendengkohken la simengerrana i sorga 
i nai. Mula oda kita uè mendengkohkenSa 
bakunè mo permaluahta bana nai! 

26 Ukum tikala i, dumegger ngo tanoh 
èn mendengkoh soraNa. Tapi ukum 
bagèndari Iperbagah-bagah ngo, "Ukum 
sikali nai oda pellin tanoh èn gontar 
Kubaing, tapi dekket mo langit i." 

27 Kata simendokken 'sikali nai' 
magahken, sagumanna sienggo ihanaken 
janah ndorok dumegger i kennah 
itingtingi, asa pellin siso terdegger idi nai 
ngo kessa tading. 

28 Kumarna naidi, sidokken mo mejalo 
metangkup taba Dèbata, kerna sijalo 
ngo bai Dèbata nai bekkas siso ndorok 
dumegger. Kennah sidokken mo mejalo 
metangkup bai Dèbata janah siuèi mo ia 
ninganna merkebiaren janah metemman, 
tosè bagè nipergeddo Dèbata. 

22 Ai tosè bagè api mengelettup ngo 
Dèbatanta i. 

] 3 I Kennah tettap ngo kènè 

mersikekelengen samah kènè bagè 
kalak Kristen simerkaka-kuanggi. 

“Ulang njais kènè mertamuè, tukasi pè 
oda itandai kènè dèng siroh mi bages 
ndènè i; ai merkitè bagidi, pennah ngo 
enggo itamuèi dèba malaèkat i bagesna, 
siso pemettohenna. 

3 Èngèt kènè mo kalak siterkurung bagè 
dengan rebbak terkurung. Bagi ma èngèt 
kènè mo kalak siterkilang, ai kènè pè 
ndorok ngo bagè terkilang ma. 

“Hargaken kènè mo perjejapen i, janah 
ulang mo gabè samur nola perjejapen 
i; kennah mersipeuè-uèen ngo sinibalè 
dekket si nibages. Ai ihukum Dèbata 
ngo kalak luhlah dekket perlangkah julu 
meddem. 

> Ulang mo irajai riar nggelluh ndènè tapi 
kesampangken kènè mo silot bai ndè; ai 
idokken Dèbata ngo, "Oda kubelli kono 
sengsara; oda kutadingken kono." 

SKennah pos ngo atènta mendokken, 
"Tuhan i ngo Mengurupi aku, jadi 
oda mbiar aku. Isè poda terbakinsa 
mengkekkadè aku?" 

7 Ulang lupa kènè mernèngèt 
simengendengken kènè, sienggo 
pessohken sukuten bai Dèbata nai bai 
ndènè. Perdatèken kènè mo bakunè cara 
pernggelluh kalak i dekket bakunè cara 
permatè kalak i janah èkutken kènè mo 
kepercayaen kalak i. 

8 Ukum Jesus Kristus i, bagi arnia, 
bagèndari, bagi ma ngo soh amman 
sumendah. 

ulang uè kènè ikella-kella 
peddah simermatcam bagè janah 
simengelalingken kènè. Kennah ntegguh 
ngo perukurenta, kumarna mendè atè 
Dèbata, idi ngo merandal; oda ngo 
merkitèken hatoren-hatoren sipanganen. 
Kalak sienggo menjamoti hatoren i tikala 
i, kadè poda buahna dapetsa. 

10 lot ngo banta langgaten bekkas 
memèlèken pèlèen bai Dèbata. Janah 

imam-imam simemmèlèken i pè i bages 
jerro, oda ndorok kipangan pèlèen si 
nipèlèken i babo langgaten i. 

11 Ai jukut sienggo isèat, janah darohna 
ipèlèken imam huntuun i Bilik Simbadia 
kalohoon idi ibagasen jerro i, i ruar jerro i 
ngo itutungi. 

12 Kumarna naidi ma ngo asa Jesus pè 
matè i ruar pèntu pengkerruhen kuta i 
ngo lako peppantingken ummatNa ipas 
dosana nai merkitè darohNa sendiri. 

13 Kerna nai sidapetken mo ia mi ruar 
perundung-undungen i, janah dekket mo 
kita ipelèa-lèa rebbak dekketSa. 

14 Kerna oda lot i dunia èn bekkasta hot; 
situlusi mo bekkas hot sinaing roh i. 

153 Kerna naidi, dak sipoji mo Dèbata 
merkitè-kitè Jesus Kristus, ai idi ngo 
pèlèen merlias atè baNa, sipèlèken merkitè 
rananta bana lako pessangapken gerarNa. 

16 Ulang lupa kènè memmaing merandal, 
janah mersiurupen, ai i ngo pèlèen 
nikellemmoken atè Dèbata. 

17 Uèi kènè mo kata simenguluken kènè, 
janah tunduk mo kènè bana. Ai kalak i ngo 
menjagai tendi ndènè janah kalak i ma ngo 
segen mertanggung jabab taba Dèbata. 
Mula iuèi kènè ngo kalak i, terbaing kalak 

i mo mengendengken kènè; jadi oda laba 
olih i bai ndènè. 

18 Dak sodipken kènè mo kami. Tok 
ngo kami, oda pella iselselli gerrek nibas 
perrukuren nami i kami, kerna simerandal 
i ngo kuulaken kami. 

19 Kupido dèng ma taba kènè dak 
sodipken kènè mo aku taba Dèbata, asa 
ipaduè Dèbata nola aku ndor roh mendahi 
kènè. 

20 Enggo ipegelluh Dèbata Tuhanta Jesus, 
i kemmatèen nai. Jadi kemmulihken matè 
i la, enggo gabè permakan Mbellen la taba 
kita biri-biriNa. Kerna matè i la, imo gabè 
jaminen i padan Dèbata simenettap i. 

21 Dak iberrèken Dèbata benna ni 
Damè i mo taba kènè karina simerandal 
lako menguèi lemmo atèna, janah dak 
ipetupung Dèbata merkitè Jesus i mo 
banta kadè lemmo atèNa. Nipoji mo 
Kristus soh mi amman sumendah! Amèn. 

22 Kuèlèk-èlèk mo kènè asa peratè- 
atèken kènè ajarku èn ibagasen mbingit, 
kerna oda pella nggeddangsu suratku èn. 

23 Bettoh kènè ma mo, ukum denganta si 
Timoteus, enggo ngo ipaluah i kurungen 
nai. Mula enggo roh ia sikali èn mendahi 

aku kuarahken pè ia asa dekket ia roh 
mendanhi kènè. 

24 Pesakat kènè mo salamku taba karina 
simengendengken kènè dekket taba 
karinana ummat Dèbata. Jalo kènè ma mo 
dekket salam denganta per Italia. 

25 Dak ipasu-pasu Dèbata mo kènè 
karinana. 


Yakobus 


IKènè karina kaka anggi ummat 

Dèbata simersèrak i suberri dunia! 
Njuah-njuah mo bai ndènè, bangku nai 
si Jakobus naposo Dèbata dekket Jesus 
Kristus. 

2 Alè dengan! Mula roh mendahi kènè 
matcam bagè pengunjunen, ètong kènè 
mo i perlabaan. 

3 Ai mula tettap kènè percaya bai Tuhan 
i tikan roh pè pengunjunen i, gabè 
mengkerohken mbingit perukuren ngo i. 

4 Perdimata kènè mo asa ukur mbingit 
ndènè i, ulang singgat pertengahen 
ndalan sambing, tapi dak tong mo terrus 
i soh mbelgah janah seppè, janah oda lot 
kurangna i barang kadè pè. 

> Mula lot bai ndènè nai kurang bijak, 
ipido mo kebijaken i bai Dèbata nai, asa 
iberrèken Dèbata bana kebijaken i; ai 
mbuas ngo Dèbata merrèken idi ibagasen 
masèh atèna janah oda merdengan 
pengèah. 

6 Tapi kennah ibagasen tok ngo sipido 
i, ulang mo ragu. Ukum kalak perukur 

ragu, tosè ngo i bagè galombang laut si 
nisempul angin mi sèn mi sadoi. 

7 Janah kalak sibagidi, oda hot pikirenna; 
oda tertentukensa barang kadè pè. Kerna 
naidi ulang mo iharapken kalak sibagidi 
barang kadè pè bai Tuhan i nai. 

8 (1:7) 

9 Kennah lolo mo ukur kalak Kristen 
sincor mula ipedates Dèbata ia. 

10 Bagi ma ngo kalak Kristen Bèak, 
mersampang atè mo ia mula pè ipecerrep 
Dèbata ia. Ai lako salpun ngo sibèak i 
bagè bunga dukut-dukut. 

11 Mula isenggang mataniari ia, males mo 
ia janah merurus mo bungana, mersep ma 
mo dekket kinimendèna. Bagi ngo kalak 
sibèak, mago ngo ia tikan mendalanken 
usahana i. 

12 Sayur ntua ngo kalak mula mbingit 
ibas pengojiin i, ijalo mo upahna, imo 
kenggelluhen niperbagah-bagah Dèbata. 

13 Ulang mo dok atè barang isè, mula 
tikan terunjun ia gabè nina, "Bai Dèbata 
nai ngo pengunjunen i," ai oda uè Dèbata 
mengunjuni barang isè merkitè kejahaten. 

14 Tapi terunjun pè jelma i kumarna iabin 
janah ihèla-hèla cubellekna simeroha i 
ngo ia. 

1> Nai mula iuèi cubellekna simeroha 
i, tubuh mo dosana, janah mula enggo 
ibahanken dosa, mi kemmatèen mo 
ujungna. 

16 Ulang kènè tertipu alè dengan 
sinikekellengen! 

17 Sagumanna pemerrèken merandal 
dekket mendè basa bai Dèbata ni sorga i 
nai ngo rohna i, simenghanaken kecihuren 
i langit i. la ngo Dèbata siso mobah-obah, 
janah oda uè mennadingken kita, gabè 
tading pellin lèndung sambing i gembarta. 

18 Ibas taki ukurNa sendiri ngo kita iabin 
gabè dukak-dukakNa merkitè kataNa 
bennar i. Ibaing pè bagidi asa gabè kita 
ngo perlebbè ipas karina sinihanakenNa i 
nai. 

19 Èngèt kènè mo alè dengan 
sinikekellengen! Gennep jelma, 
ngkasah mo ia mendengkoh-ndengkohi; 
ulang gerrèdèk mengerana, ulang murah 
mellaga. 

20 Oda terulaken kalak simurah mellaga 
simerandal nikellemoken atè Dèbata. 

2! Kerna naidi, patakken kènè mo 
kecemmalen simerroha janah singgodo i. 
lpas ukur ncerrep mo jalo kènè peddah 
nisuanken Dèbata mi bagasen perrukuren 

ndènè, ai mergegoh ngo peddah i 
paluahken tendi ndènè. 

22 Naing mo nemmu kènè mengulaken 
kadè sinidokken Dèbata, ulang pellin 
mendengkohken sambing, asa ulang gabè 
mengoto-ngotoi diri ndènè kènè. 

23 Kalak simendengkoh kata Dèbata 
keppèken oda iulaken codi mo i bagè 
mengidah rupana i cermin. 

24 Enggo kessa ntangkas iperèso abèna 
i, laus mo ia, keppè oda ièngèt nèngè 
bakunè bentuk abèna i. 

25 Ukum Patiin Dèbata merandal ngo i 
janah merkegegohen paluahken jelma. 
Jadi kalak simengeradum-radumi janah 
simemperatè-atèken bak simengulaken 
kata i, oda pellin idengkohken sambing 
janah oda ilupaken, kalak sibagidi ngo 
ipasu-pasu Dèbata ipas ulanna. 

26 Mula lot kalak mendokken ibas ukurna 
kalak peragama ia, keppèken oda irantè 
dilahna, mengoto-ngotoi dirina sendiri 
ngo ia; magosia ngo peragamanna i. 

27 Ukum peragama sènteng siso lot 
tikasna i hadeppen Dèbata, imo: Pehèdu- 
hèduken sinceppet mak merbapa mak 
merinang dekket kalak simebbalu janah 

mpersah; ninganna menjaga dirina sendiri 
ulang icèdai dunia èn. 

1 Kènè alè dengan! Ulang mo kènè 
2 mengidah-ngidah rupa, mula tuhu- 
tuhu ngo kènè percaya bai Jesus Kristus 
simermulia i. 

2 Ai mula roh sada kalak sibèak mercincin 
emmas janah merpakèen mbara mbèrèng 
mi perpulungen ndènè, nai roh mo sada 
kalak sincor merpakèen ompak-ampik, 

3 nai laèn mo cara ndènè menghormati 
simerpakèen mbara-mbèrèng i, dok 
ndènè mo tabasa, "Mi julu meddem èn 
mo kènè kundul." Tapi ukum taba kalak 
sincor i dok ndènè, "Kan tellagahen adoi 
mo kènè cènder," barang ma "I sarimar èn 
mo kono kundul." 

“Merkitè bagidi otang merbagi dua 
perrukuren ndènè janah enggo pejaè-jaè 
ibaing kènè taba samah-samanh jelma 
merdangaan mi sura-sura jelma siso 
kasèa. 

5 Èngèt kènè mo alè dengan 
sinikekellengen! Kalak sincor atè 
dunia èn, ipilih Dèbata gabè kaya 
merkepercayaen bai Tuhan i. Kalak 
sibagidi mo mbengket mi kerajaen Dèbata 

sienggo niperbagah-bagahna taba kalak 
simerkelleng atè midahsSa. 

STapi ilèai kènè ngo kalak sincor, 
pada hal kalak sibèak i ngo pepersuk- 
persukken kènè janah mengaduken kènè 
mi perhukumen. 

7 Kalak idi ma ngo simengelèai gerar 
sienggo ienggerarken Dèbata bai ndènè. 

8 Merandal ngo nibaing ndènè mula 
iulaken kènè kata Dèbata sitersurat ibas 
Bibèl bagèen, "Kekellengi mo denganmu 
jelma dosken dirimu!" 

3Tapi mula mengidah-ngidah abè ngo 
kènè, merdosa ngo kènè, janah idokken 
Dèbata, mengellausi kata Dèbata ngo 
kènè ukum bagi. 

10 Barang isè mengellausi salah satu dari 
pada pati-patiin i, enggo mo pengellausi 
ia i karinana pati-patiin i. 

11 Kerna simendokken, "Ulang 
merlangkah julu medem," ia ma 
ngo mendokken, "ulang memmununh." 
Jadi mula oda pè kènè merlangkah julu 
meddem, tapi mula memmunuh, sienggo 
mengellausi pati-patiin i ngo enggo kènè. 

12 Asa, mula mengerana kono barang 
mengulaken barang kadè pè, kennah 
èngèten ndènè lebbèen, kennah meralus 

ngo kono seggen rembang mi si nidokken 
Dèbata sipaluahken jelma manusia. 

13 Barang isè kalak siso mermasèh atè 
taba kalak sidèban, kenna hukum ngo ia, 
oda terolih masèh atè. Tapi belgahen ngo 
masèh atè dari pada hukum. 

14 Kadè mo gunana alè dengan mula pè 
nidokken, "Percaya ngo aku," keppèken 
oda merdengan perulaan? Ndorok ngo 
kepercayaen sibagidi paluahkensa? 

13 Umpamana mula lot dengan samah 
Kristen, memerluken gedda janah dèng 
ma oda lot panganna. 

16 Kadè mo gunana idokken kènè tabasa, 
"Njuah-njuah mo kènè memakè dekket 
mangan mènum!" -- keppèken oda iberrè 
kènè siperlu bana i tanoh èn? 

17 Tosè bagi ngo kepercayaen i mula oda 
sipacidah merkitè-kitè perulaan, oda lot 
kadè lapaten kepercayaenta i. 

18 Tah bakunè lot mendokken, "Dèba 
ia merdangaan mi kepercayaen, dèba 
nai merdangaan mi perulaan." Aku 
mendokken taba kènè, "Pacidah mo 
kuidah kepercayaenmu siso merdangaan 
mi perulaan, asa kupacidah taba kono 
kepercayaen merkitè perulanku." 

19 Percaya ngo kènè pellin sada ngo 
kessa Dèbata, selloh ngo i. Tapi sibolis pè 
percaya ngo tersèngèt idi janah buradan 
ngo ia ninganna kadotdot! 

20 Tapi alè jelma rumar! Perlu ngo ndia 
ipacidah taba kènè magahken oda lot 
lapatenna percaya ukum oda merdengan 
perulaan? 

21 Tengen kènè mo si Abraham empungta 
i. ljalo Dèbata ngo ia kumarna perulanna. 
22 Terridah i sidi nai, kennah nipacidah 
ngo kepercayaen i merkitè perulaan asa 

gabè sondel kinisellohna. 

23 Tosè ngo i mi sinidokken Bibèl bagèen, 
"Percaya ngo si Abraham bai Dèbata, 
janah merkitè kepercayaenna i, gabè 
ijalo Dèbata ngo ia simengulaken lemmo 
atè Dèbata." Kemmulihkenna idi ngo 
asa igerari si Abraham i, “supan-supan 
Dèbata." 

24Jadi ntangkas ngo sibettoh bagèndari, 
ijalo Dèbata ngo jelma i kumarnaken 
merandal perulaan jelma i, oda ngo pellin 
kepercayaen sambing. 

25 Bagidi ma ngo bang daberru si Rahab 
daberru luhlah i. ljalo Dèbata ngo ia 
kumarna perulanna menjalo perkakap 
kalak Israel mi bagesna, janah iurupi ngo 

kalak i lako laus arap dalan sidèban, asa 
maluah. 

26 Codi bagè daging i, mula oda mertendi, 
enggo matè i; bagi ngo mula percaya pè 
kita tapi oda merdengan perulaan, enggo 
matè kepercayanta i, oda lot nè gunana. 

' Kènè alè denganku! Ulang mo 

mbuèsu kènè gabè guru. Otang ibettoh 
kènè ngo mberraten ngo hukum taba guru 
dari pada sidèbankenna i? 

2Nggati ngo kita karina salah. Barang isè 
oda nung salah merkitè-kitè pekerananna, 
kalak sibagidi mo simerandalna kalohoon 
sindorok mengerajai karina dagingna i. 

3 Mula sikontam muncung kuda, iuèi ngo 
kita barang mikè pè ia siteggu. 

4 Keppel pè bagi ngo. Tukasi pè mbelgah 
kalohoon keppel i janah iembusken angin 
ndor kalohoon, tapi dak ipetupung- 
tupung ngo merkitè kemudi sikètèk 
kaloon i mi lemmo atè jurumudi. 

> Tosè bagi ngo dilahta; tukasi pè kettèk 
dilahta i tapi kataltil ngo katana, kata 
jukkat bana sombong. Kètèk ngo api, tapi 
ndorok ngo ilettup rambah mbellang! 

STosè ngo dilah i bagè api. Bagè dosken 
benna kejahaten ngo ia, memmaing 
kejahaten mi suberri dagingta. Mellekkup 

ngo ibaing karinana nggelluhta merkitè 
api simerbenna i narakka i nai. 

7 Sagumanna matcam binatang pennoro, 
manuk-manuk, simenjoror bak ikan, 
ndorok ngo iajar gabè melemmuk ibaing 
jelma. 

8Tapi ukum dilah, oda terpelemmuk 
barang isè pè i. Dom kejahaten ngo dilah i 
janah dom racun simemmunuh soh matè. 

?Merkitè dilah i siruapken ngo kata 
menjalo metangkup bai Tuhan janah 
Bapanta, tapi dilah i ma ngo tong sipakkè 
lako menumpanhi dengan jelma sienggo 
ihanaken tosè bagè rupa Dèbata. 

10 Arap sada babah ngo ruap kata 
menjalo metangkup dekket kata sumpah. 
Patutna oda ndorok nemmuken bag il 

11 Otang oda ngo lot takal laè 
mengarirken laè malum bak laè mpagit? 

12 Kènè alè dengan, oda terbuahken kayu 
ara buah kayu zaitun; anggur pè oda 
terbuahkensa buah kayu ara. Mata laè 
masin pè, oda terarirkensa laè malum. 

13 Mula lot i tengah-tengah ndènè 
kalak mpantas janah merukur, ituduhken 
mo merkitè perangè selloh merkitè 
mengulaken simerandal idengani 
kecereppen ukur bak kebijaken. 

'4Tapi ukum dak cemburu ngo kènè, 
perncio atè, perlaga janah dak mengait mi 
diri ndènè sambing, ulang mo igegahken 
kepantasenna i, ai merkitè bagidi gabè 
ipebalik kènè nola ngo berita kebennaren 
bai Dèbata nai. 

13 Oda i sorga nai kepantasen sibagidi, 
tapi i tanoh èn nai ngo idi, oda bai Tendi 
Perbadia nai, tapi bai sibolis nai ngo! 

16 Barang bai isè lot cimburu barang 
mengait mi diri sendiri, i sidi ngo terdapet 
rukrak dekket matcam bagè kejahaten. 

17 Tapi ukum kepantasen si ni dates idi 
nai, memellin ngo i janah oda merpengait, 
ikelloloken ngo merdamè, persaor janah 
merpenguèi. Idomi masèh atè ngo i janah 
merperangè selloh. Oda ganggu i janah 
oda merakkal-akkal. 

18 Merandal ngo buah damè i sinisuanken 
jelma perdamè. 

l] dikè nai ngo rohna perrubaten 
4 dekket perselisihen i tengah-tengah 
ndènè? Otang ipas cubellek-cubellek 
ndènè sidak tong merralo i bagasen 
diri ndènè nai ngo, imo lako muat 
kesennangen dunia èn! 

2Sèkel ngo kènè, tapi oda dapet, nai 
gabè memmunuh mo kènè! Nangis mo atè 

ndènè, tapi oda dapet kènè nipergeddo 
ukur ndènè, nai gabè merrubat mo kènè 
janah mermusuh, tapi oda lot kadè dapet 
kènè nipergeddo ukur ndènè, ai gabè 
merrubat mo kènè janah mermusubh, tapi 
oda lot kadè dapet kènè kumarna oda bai 
Dèbata nai ipido kènè. 

3Janah mula pè ipido kènè, tapi oda ngo 
menjalo kènè, kerna salah ngo tujuun 
ndènè mengido i; ai kesennangen ukur 
dekket kesennangen diri ndènè ngo ipido 
kènè. 

“Kalak siso hot merrukur ngo kènè! Oda 
ngo ibettoh kènè, mula merdengan kènè 
dekket dunia èn, meralo ngo kènè dekket 
Dèbata? 

> Barang tah dok atè ndènè, dèra-dèra 
ngo nidokken sitersurat èn, "Mposi ngo 
tendi niberrèken Dèbata mi bagasen kita." 

STapi tukasi pè bagidi, gegohen ngo 
basa-basa Dèbata niberrèkenna banta i 
dari pada nipergeddo tendinta i. Kumarna 
i ngo tersurat ma i Bibèl bagèen, "lalo 
Dèbata ngo kalak sindates merukur, tapi 
masèh ngo atèna midah kalak sincerrep 
merukur." 

7 Kerna naidi, uèi kènè mo Dèbata, janah 
alo kènè mo Sibolis, nai mperrus mo 
Sibolis i bai ndènè nai. 

8Jolmiti kènè mo Dèbata, nai gabè 
ijolmiti Dèbata mo kènè. Borih kènè mo 
tangan ndènè, alè kènè kalak perdosa, 
janah peppanting kènè mo ukur ndènè, 
kènè alè kalak simerdua ukur! 

9 Tuhu-tuhu mo kènè peselsel, tangis 
janah mengandung; mobah mo pertaba- 
tabanken ndènè gabè tangis, janah lolo 
atè ndènè i gabè bonek! 

10 Pecerrep kènè mo ukur ndènè i 
hadeppen Tuhan i, asa ipedates Tuhan i 
kènè. 

11 Kènè alè dengan ulang mo kènè 
mengerèhè-rèhèi dengan barang 
mersisalahenken. Barang isè kalak 
mengerèhè-rèhè dengan barang pè 
mennalahken dengan samah Kristen, 
dosken mengkata-katai dekket 
mennalahken pati-patiin Dèbata ngo i. 
Jadi mula isalahken kènè ngo pati-patiin 
Dèbata merlapaten ngo i oda iuèi kènè 
pati-patiin i, balikna nola gabè ihukumi 
kènè nola ngo i tupèh. 

12 Sada ngo kessa ndorok merrèken 
pati-patiin bai jelma dekket menghukum 

jelma, imo Dèbata; terbakinsa ngo 
paluahken dekket mengeripasken jelma. 
Tapi ukum kono isè ngo kono asa ihukumi 
kono denganmu jelma, ai samah-samah 
jelma ngo kènè? 

13 Dèba dengan mendokken, "Ari èn 
barang baremben naing berkat mo kami 
mi kuta adoi, janah i sidi mo lebbè kami 
sitahun èn mertiga-tiga bak mencari." 
Dengkohken kènè mo sipessèngètku èn. 

14 Oda ngo ibettoh kènè barang kadè 
masa bai ndènè i ari baremben! Tosè 
bagè cèmber ngo ukum nggelluh ndènè i, 
taridah sigejap, nai mersep mo. 

13 Lotiin ngo nemmuken idokken kènè 
bagèen, "Mula ipadiat Tuhan i nggelluh 
kami, nai kubahan kami mo èn barang 
adoi." 

16 Tapi dak ilanjangken kènè ngo rana 
manggang ndènè. Salah ngo karina kata 
lanjang sibagidi. 

17 Kernana i, merdosa ngo barang isè 
memmettoh merandal tapi oda iulaken. 

' Kènè alè dengan sibèak! Dengkohken 
5 kènè mo sipessèngètku èn. Tangis 
mo kènè janah derru-derru, kerna 
menggongken simpersuk mo kènè! 

2Enggo macik kinibèak ndènè. Oles 
ndènè i pè enggo ipangan ngitngit. 

3Emmas dekket pirak ndènè i enggo 
karaten; karatna i nola ngo gabè saksi 
mengalo kènè janah kerri ngo ipangan 
karat idi daging ndènè i tosè bagè 
pemmaing api. Dak ipepulung-pulung 
kènè ngo harta mayak ari perpodi èn. 

“Oda igarar kènè upah simengula i 
juma ndènè. Dengkohken kènè mo uo-uo 
kalak i sipepulungken hasil juma ndènè, 
ai enggo soh uo-uo kalak idi ninganna 
mengido urup mi pènggel Dèbata, Tuhan 
Pergegoh Sisotercodi. 

> Enggo merlebbih-lebbih irasai kènè 
kesennangen dunia èn. Bagè cara 
ipegomok kènè ngo daging ndènè mèma 
isembellih. 

SIhukum janah ibunuh kènè ngo siso 
mersalah, janah oda ngo mengalo kalak i 
taba kènè. 

7 Kerna nai mbingit mo kènè alè dengan 
soh mi ari pekeroh Tuhan i. Codi kènè 
mo bakunè mbingitna peruma-uma i 
memèma ari perudan dekket udan mbuah 
bagi ma mèma ari perudan dekket udan 
mbuah bagi ma mèma buah maharga i 
tanoh i nai. 

8Kènè pè kennah mbingit ngo janah 
mersampang atè, ai enggo ndessing ari 
pekeroh Tuhan i. 

?Ulang kènè ngutnguten janah ulang 
mersiselsellen, asa ulang ihukum 
Dèbata kènè. Èngèt mol Roh nèngè mo 
penghukum i! 

10 Tengen kènè mo nabi-nabi simerjamita 
merkitè-kitè gerar Tuhan i. Mbingit ngo 
kalak i menggong simpersuk; imo codi 
kènè. 

11 Sayur ntua ngo kalak i dokonen, 
kumarna mbingit i kalak i. Enggo ma ngo 
idengkoh kènè tersèngèt kebingiten si 
Job, janah ibettoh kènè ma ngo, ujungna 
ipasu-pasu Tuhan i nola ngo ia. Ai 
permasèh atè mbellen ngo Tuhan i janah 
permendè basa. 

12 Tapi perlebbè kalohoon alè dengan, 
imo: ulang mo kènè mersumpah-sumpah 
mi langit i barang mi tanoh barang mi 
kadè sambing pè tupèh. Dokken kènè mo 
"Uè" mula uè kin, "Oda" mula oda kin, asa 
ulang ihukum Tuhan i kènè. 

13 Mula lot kalak mpersah i tengah- 
tengah ndènè, mersodip mo ia. Mula 
lot merlolo atè, merendè mo ia memoji 
Dèbata. 

14 Mula lot mersakit, idilo mo pengendeng 
kuria. Isodipken pengendeng i mo 
simersakit i janah ialunken mo minak 
merkitè-kitè gerar Tuhan i. 

153 |pemalum sodip simenodipken taba 
Tuhan ibagasen kepercayaen ngo sakit i. 
Ipemalum Tuhan i mo ia, janah isasa mo 
karina dosa nibahankenna. 

16 Kernana i mersisasaan dosa mo kènè 
janah mersisodipenken, asa ipemalum 
kènè. Mergegoh kalohoon ngo sodip 
simenguèi Dèbata. 

!/ Jelma ngo bang si Elias bagè kita. 
Mertuhu-tuhu ngo isodipken asa ulang 
roh udan, gabè oda mo tuhu roh udan 
tengah empat tahun dekkahna. 

18 Enggo kessa bagidi, mersodip nola mo 
ia, nai roh mo udan i langit i nai, gabè 
iberrèken tanoh i mo hasilna. 

19 Kènè alè dengan! Mula lot i tengah- 
tengah ndènè nai siso menguèi nèngè mi 
kata Dèbata, nai lot nola menogikensa 
balik taba Dèbata, 

20 èngèt kènè mo kata èn: Paluahken 
tendina ibas kemmatèen nai ngo kalak 
barang isè menogiken perdosa balik ipas 
dosana nai mendahi Dèbata, janah mèduk 
ngo dosa iampuni kemulihkenna i. 


1 Petrus 


] 1 Kènè dengan sienggo ipilih Dèbata 
simersellaten i ranto, si ninagerri 
Pontus, Galatia, Kapadosia, i Asia dekket 
i Bitinia! Aku si Petrus rasul Jesus Kristus 
mengharapken dak ipasu-pasu janah 
iberrèken Dèbata mo damèna mertinèncuk 
bai ndènè. Sienggo ipilih ngo kènè gabè 
ummat Dèbata, kemulihken rembang mi 
lemmo atè Dèbata Bapa i mulana i nai. 
Janah enggo ibaing Tendi Dèbata kènè 
gabè ummatNa simbadia bai Dèbata, 
asa tunduk kènè bai Jesus Kristus janah 
ipepanting darohNa i. 

2(1:1) 

3 Sidokken mo mejalo metangkup bai 
Dèbata Bapa ni Tuhanta Jesus Kristus, 
kumarna mendè basana. Kerna naidi 
ngo asa ibaing kita gabè jelma rembaru, 
merpengharapen nggelluh, kerna enggo 
Ipegelluh nola mengolihi Kristus ipas 
simatè nai. 

“Kerna naidi ngo asa dak siharapken 
pasu-pasu sinaing jalonta sienggo 

ipèmaken Dèbata banta i sorga, siso uè 
ncèda barang macik, barang pè merulang. 

> Bam ndènè ngo karinana i, kerna 
percaya kènè bai Dèbata. Dak ijagai ngo 
kènè ibagasen kuasa Dèbata asa ijalo 
kènè kelluahen sienggo hantar sinaing 
pettararenna i ari podi. 

SKerna naidi dak mersampang atè mo 
kènè, mula pè bagèndari bonek kènè 
sigejap kemulihken pengunjunen i. 

7 Ai pellin keteridahen kepercayaen 
ndènè ngo i, barang tah tuhu-tuhu ma 
ngo kènè percaya bai Tuhan i barang 
tah oda. Salang emmas siuè ncèda i pè 
ioji ngo janah itingtingi ipas api. Jadi 
mahargaan ngo kepercayaen ndènè i dari 
pada emmas, jadi kennah ioji ma ngo 
i asa gabè tulèn. Janah merkitè bagidi, 
ipoji mo kènè janah ipessangap ninganna 
ipeddates tikan roh kessa balik Tuhan 
Jesus Kristus. 

8 Ikekelengi kènè ngo la, tukasi pè 
oda nung dèng idah kènè. Ikepercayai 
kènè ngo la, tukasi pè oda idah kènè la 
bagèndari. Kumarna naidi ngo asa dak 
ipoji kènè Dèbata ibagasen sampang atè 
siso ndorok terruapken merkitè kata. 

3 Ai èn ngo buah pengkepercayai ndènè 
bai Tuhan i, kerna enggo dapet kènè, imo 
kelluahen ndènè! 

10 Kelluahen i ngo sinitulusen nabi- 
nabi janah iperdatèken, sienggo 
mengalamatken pasu-pasu niberrèken 
Dèbata bai ndènè. 

'! Dak iperdatèken kalak idi ngo, 
ndigan barang cidahari ngo ketikana 
masa sinidokken Tendi Kristus i mi 
bagasen pusuh peratèen kalak i, sienggo 
mengindangken tersèngèt keppersuken 
sitahanen Kristus i dekket kemulianna si 
Roh i podinkenna. 

12 |pettarar Dèbata pè taba nabi-nabi 
idi oda ngo lako bana sambing, tapi 
lako bai ndènè ngo sinijamotkenna i; 
imo tersèngèt sienggo nidengkoh ndènè 
bagèndari i bai kalak simennukutken 
Sukuten Kelluahen tersèngèt Jesus Kristus. 
Ipessoh kalak idi bai ndènè merkitè kuasa 
Tendi Dèbata si nitengeskenNa i sorga 
i nai. Malaèkat-malaèkat pè sèkel ngo 
naing memettoh sukuten nisukutken kalak 
idi i. 

13 Kerna naidi, kebbasi kènè mo ukur 
ndènè, nterrang mo pikiren ndènè; 
mertuhu-tuhu mo kènè mengharap masèh 

atè si nibasa-basakenna bai ndènè, tikan 
roh kessa Jesus Kristus. 

14 Uèi kènè mo Dèbata, ulang mo kènè 
menguèi cubellek daging ndènè bagè 
siarnia, sinderrang mak dèng itandai kènè 
Dèbata. 

13 Tapi kennah mbadia ngo kènè ipas 
karinana pemmahan ndènè, tosè bagè 
Dèbata simendiloi kènè i. 

16 Tersurat ngo ibas Bibèl, "Kennah 
mbadia ngo kènè, kerna simbadia ngo 
Aku." 

17 |dokken kènè ngo taba Dèbata i 'Bapa', 
mula mersodip kènè. Asa Dèbata i ngo 
mendabuhken hukum bai jelma rembang 
mi pengellakona oda merpilih bulu. Kerna 
naidi sidekkah nggelluh dèng kènè i dunia 
èn, kennah pessangap kènè Dèbata ibas 
nggelluh ndènè. 

18 Kennah bettohen ndènè ngo kadè 
igararken lako paluahken kènè ipas 
nggelluh siso puna-puna idi nai, 
sinisusurken empung ndènè bai ndènè. 
Oda ngo emmas barang pirak siuè karaten 
idi igararken, 

19 tapi simahargana kalohoon i ngo, imo 
diri Kristus i sendiri ipèlèken bage biri-biri 

pèlèen bai Dèbata, oda mertikas barang 
pè kurang. 

20 Kristus i ngo ipilih Dèbata sinderrang 
madèng kin pè ihanaken dunia èn. Janah 
mayak ari podi dunia èn, roh ngo la lako 
paluahken kènè. 

2! Merkitè la ngo kènè percaya bai Dèbata 
sienggo pegelluhkenSa i simatè nai janah 
merrèken kessangapen baNa. Jadi Dèbata 
ngo nikepercayaen ndènè i janah Dèbata 
ngo siharapenken ndènè i. 

22 Kumarna iuèi kènè ngo kata Dèbata, 
jadi kennah nggelluh ibagasen Dèbata ngo 
kènè janah kennah kelleng ngo atè ndènè 
midah kalak sipercaya bai Kristus. Kerna 
naidi kennah mersikekelengen ngo kènè, 

23 kerna merkitè kata Dèbata singgelluh 
i janah tettap, enggo iperembaru kènè, 
oda tubuh arap jelma tapi arap Bapa 
simenettap i ngo. 

24 Tersurat ngo ibas Bibèl bagèen, 
“"Dosken dukut-dukut ngo karina jelma, 
janah bagè bunga dukut i ngo karina 
kesangapenna. Mula males dukut-dukut i 
merrurus ma mo dekket bungana. 

25 Tapi hot ngo kata Tuhan isoh mi 
amman sumendanh." Kata i ngo Sukuten 
Kelluahen sinisukutken taba kènè. 

2 I Kerna naidi, patakken kènè mo ipas 
diri ndènè nai karina kejahaten i; ulang 
nè mo merluap, ulang merakkal-akkal, 
ulang ncian, janah ulang lèai denganmu 
sidèban. 

2Bagè anak rembaru tubuh mo kènè dak 
muas mi laè susu pertendiin situhunna, 
asa merkitè i makin mbelgah kènè janah 
ipaluah. 

3Tersurat ngo ibas Bibèl bagèen, "Enggo 
irasaken kènè sendiri bakunè mendè basa 
Tuhan i." 

4 Kerna naidi, dapetken kènè mo Tuhan 
i. Ai tosè mi batu singgelluh ngo la, 
si nipatakken jelma, ai idokdok oda 
merguna; keppèken batu sinipilih ngo la 
janah maharga bai Dèbata. 

> Kènè pè alè dengan, tosè bagè batu 
singgelluh i ngo. Kumarna naidi uè mo 
kènè ibaing lako pekkadèken Bages 
Dèbata ipas pertendiin. Merkitè bagidi, 
gabè imam-imam singgelluh mo kènè 
janah sinipilih bai Dèbata, simemmèlèken 
bai Dèbata merkitè-kitè Kristus idi, 

imo pèlèen pertendiin sinikellemmoken 
Dèbata. 

6 Ai tersurat ngo ibas Bibèl bagèen: 
"Enggo kupilih sada batu maharga, 

janah Kubaing ngo idi i Sion mahan batu 
persoki; barang isè percaya baNa oda ngo 
ipemmèla." 

“Maharga kalohoon ngo batu i bai 
ndènè sipercaya. Tapi ukum bai kalak siso 
percaya i, bagèen ngo pendokken Bibèl, 
"Batu sinipatakken tukkang bages i, idi 
nola ngo keppè batu persoki," 

8 dekket "Gabè terdengdeng ngo kalak 
i i batu i, janah batu i maing kalak i 
tergempang." Terdengdeng ngo kalak i 
kumarna oda percaya mi kata Dèbata. Bagi 
ngo enggo itentuken Dèbata tersèngèt 
kalak i. 

9 Tapi bangsa sinipilih ngo kènè, imam- 
imam naposo raja janah bangsa simbadia 
nipilih bai Dèbata, bak ummat Dèbata 
sendiri. Ipilih janah idiloi Dèbata ngo kènè 
karuar ibas sigellap i nai, lako mbengket 
mi bagasen kecihurenna sinterrang i, 
janah asa isukutken kènè berita tersèngèt 
sinibaingna simeheji i. 

10 Ukum arnia oda ngo kènè ummat 
Dèbata, tapi ukum bagèndari enggo gabè 
ummatna. Arnia oda ngo dekket kènè 
menjalo masèh atè Dèbata, tapi ukum 
bagèndari enggo iakapi kènè masèh atèNa 
l. 

11 Kènè alè dengan sinikekellengen! 
Kalak sidèban janah kalak ranto ngo kènè 
i dunia èn. Kerna naidi memmes kupido 
bai ndènè, asa ulang uèi kènè cubellek 
jelma simerralo dekket ukur. 

12 Kennah mendè ngo pengellako ndènè 
i tengah-tengah jelma nterrem siso 
menandai Tuhan, asa tah pè ilèai kènè, 
bagè kalak perjahat, mula idah kalak i 
kessa mo pengellako ndènè selloh i, gabè 
ipoji kalak i mo Dèbata tikan roh kessa ia 
mi dunia èn. 

13 Kennah uèi kènè mo pemerèntanh silot 
i dunia èn; tah pè i Kèsar sigabè perkuasa 
tuhu-tuhu, 

'“tah pè i gubèrnur sinihunjuk Kèsar lako 
menghukum kalak simerpengelako jahat 
janah menghormati kalak simerpengelako 
mendè. 

153 Ai ipergeddo Dèbata ngo, asa gabè 
sip kalak simengerrana manggang, 
merkitèken pengellako ndènè simerandal 
l. 

16 Ai sienggo maluah ngo kènè, tapi 
ulang mo baing kènè kelluahen ndènè i 
lako mengkemkemmi kejahaten, tapi bagè 
pergelluh naposo Dèbata mo pergelluh 
ndènè. 

17 Rèntem mo kènè taba karina kalak, 
kekellengi mo dengan samah-samanh 
Kristen, kebiari mo Dèbata; pessangap mo 
Raja. 

18 Kènè dengan sigabè perkebbas, uèi 
kènè janah merkebiaren mo kènè taba 
induk somang ndènè, oda pellin taba 
kalak siperrukur selloh janah melamiam, 
tapi dekket ngo bai induk perukur ntuing. 

19 Ai ipasu-pasu Dèbata ngo kènè mula 
saddar kènè kadè lemmo atè Dèbata, imo 
sobar lako menggongken siso patut janah 
oda adil. 

20 Kadè mo kelebbihen ndènè mula pè 
sobar kènè menggongken ligas-ligas 
keppèken kerna kessalahen ndènè? Tapi 
mula mbingit kènè menggong simpersuk 
ali perulaan ndènè merandal, nai gabè 
ipasu-pasu Dèbata mo kènè. 

2! Mi si ngo kènè idiloi Dèbata, Kristus 
sendiri pè menggong simpersuk ngo 
mengkepkep kènè, memmaing codiin bai 
ndènè, asa ièkutken kènè caraNa. 

22 Oda nung ia merdosa, janah oda lot 
isè pennah mendengkoh la merluap. 

23 Oda mengerrèhè la tikan irisak, oda 
nung mengasupi la tikan menggong 

simpersuk; ipessoh ngo karinaNa i taba 
Dèbata Perhukum sènteng i. 

24 Ipersan Jesus i ngo karina dosanta 
mi kayu persilang i, asa maluah kita ipas 
kuasa dosa i nai, janah asa nggelluh kita 
codi mi lemmo atè Dèbata. Kumarna 
ugahna i ngo malum iakap kènè. 

25 Bagè biri-biri laling ngo kènè arnia, 
tapi ukum bagèndari enggo mo itatang 
nola kènè balik mengèkutken Kristus, 
permakan janah sipehèdu-hèduken kènè. 

'Bagidi ma ngo bang kènè pè alè 

partua ibages, kennah tunduk ngo 
kènè taba sinibalè ndènè, asa tah lot 
dèba kalak i siso percaya bai Dèbata, 
jadi merkitè pengellako ndènè i gabè 
percaya nola mo ia, janah oda pella perlu 
merkitè-kitè kata ndènè, 

2Kerna idah kalak idi perangè ndènè 
rèntem i, ninganna merpenguèi. 

3 Ulang pellin ipejagar-jagar kènè rupa 
ndènè kan duru sambing merkitèken 
mendandan buk barang merpakèen 
buradda barang memakkè pakèen 
maharga-maharga. 

“Tapi naing mo nemmu kinimberru 
ndènè i arap pusuh perratèen ndènè 
nai rohna, umpamana merpengelako 

lamlam janah damè; i ngo kinimberru 
ikellemmoken atè Dèbata. 

> Bagidi ngo daberru simeragama ukum 
arnia memakkè, janah merpenguèi bai 
sinibalèna. 

6Si Sara pè bagi ngo, merpenguèi ngo 
la bai si Abraham, janah idokken ngo 
la tuanna. Kènè pè dukak si Sara ngo. 
Jadi ulaken kènè mo simerandal i, ulang 
kumarnaken mbiar midah kalak. 

7 Bang kènè pè alè partua ibalè, merukur 
mo kènè lako mendengani si nibages 
ndènè, janah bettoh kènè mo perdaging 
ndotè ngo daberru. Mehormat mo kènè 
taba kalak i, ai dekket ngo kalak i 
dengan sidasa i masèh atè Dèbata, imo 
kenggelluhen siamman sumendah. Mula 
bagi ngo ibaing kènè, oda ngo lot nèngè 
mengkella-kella sodip ndènè. 

8Rèmpunna sada kata janah sada orjok 
mo kènè, sada pengerrasaan, janah dak 
mersikekelengen bagè kalak merkaka 
kuanggi. Dak mersimasèh atèen mo kènè 
janah perncerrep ukur. 

9 Ulang mo balesken kènè jahat alo jahat, 
rèhè bales rèhè, tapi mersodip mo kènè 
taba Dèbata, kerna idilo pè kènè lako 
menjalo pasu-pasu bai Dèbata nai ngo. 


1 PETRUS 3.10-16 12 


l0Tersurat ngo ibas Bibèl bagèen, 
"Barang isè naing nggelluh janah sèkel 
mengidah ari sennang, kennah ipettadi 
mo dilahna mengeruapken simerroha, asa 
ulang ruap kata nggodo dekket luap. 

11 |peddaoh mo dirina i kejahaten idi nai, 
iulaken mo simerandal. Tuhu-tuhu mo 
itulusi damè, janah imo iayaki. 

12 Ai mendahi kalak simengulaken lemmo 
atè Dèbata ngo pennengenNa, janah dak 
idengkohken Dèbata ngo sodip kalak 
sibagidi; tapi ialo Tuhan i ngo kalak 
simahanken jahat." 

13 Isè ngo maing nggodo taba kènè, mula 
dak iperluken kènè simendè? 

14 Tapi mula pè tah menggong simpersuk 
kènè kumarnaken mengulaken sibennar, 
merlaba olih ngo kènè! Kerna naidi ulang 
pella mbiar kènè midah barang kadè janah 
ulang buradan. 

1> Tapi perbadiai kènè mo Kristus i 
bagasen ukur ndènè ai Tuhan ngo la. 
Gennep tèk mo kebbas mengaloi kalak 
simengkusoi kènè tersèngèt si niharap 
ndènè i. 

16 Tapi ulaken kènè mo idi ibagasen 
rana melamlam janah mehormat, 
kennah mpanting ngo ukur ndènè asa 

termèla kalak simengerrèhèi kènè, kerna 
merandal ngo ibaing kènè bagè kalak 
simengèkutken Kristus. 

17 Lotiin mo kènè menggong simpersuk 
-- kumarna mengulaken simerandal 
mula i ngo lemmo atè Dèbata — dari 
pada menggong simpersuk kumarna 
mengulaken simerroha. 

18 Kristus pè enggo matè sikali kumarna 
dosanta -- asa itogiken kita mendahi 
Dèbata. Ibunuh ngo dagingNa tapi 
ipegelluh ngo la merkitè Tendi. 

19 Ibagasen Tendi ngo la laus 
mennukutken Sukuten bai Dèbata 
nai taba tendi si nikurungen, 

20 imo tendi kalak siso menguèi Dèbata 
tikan i umur si Noak. Ai dak ipèma-pèma 
Dèbata ngo tikala i sidekkah mahan 
keppel si Noak — tapi pellin ualuh kalak 
mo kessa maluah tikan masa laè mbuncar 
i. 

2! Simasa i imo merrumangken codiin 
ipas perridiin sibagèndari lako paluahken 
kènè. Ukum perridiin idi, oda ngo 
memmorih simellamun nidaging i nai, 
tapi gabè sada perjandiin ndènè ngo i 
taba Dèbata ibagasen pusuh perratèen 
ndènè nai. Perridiin i ngo paluahken kènè 

kerna enggo balik nggelluh Jesus Kristus i 
simatè nai, 

22 janah enggo laus mi sorga. Merkuasa 
ngo la bagèndari janah kundul i kamuhun 
Dèbata janah memerèntah karina 
malaèkat, karina penguasa dekket 
kegegohen. 

4 l Nteng, kumarna enggo mersitahanen 
Kristus ipas perdagingen kènè 

pè kennah ngo mersenjataken ukur 

sibagidi. Kerna barang isè mersitahanen 

secara perdagingen, enggo mentadi ia 

mengulaken dosa. 

2Kerna naidi barang sadikè dekkah nai 
kènè nggelluh i dunia èn, naing mo nemmu 
kènè mengèkutken nipergeddo Dèbata, 
ulang mo mengèkutken nipergeddo 
cubellek kejelmaan. 

3Tikala i enggo ndekkah kènè 
mengulaken bahaan siniulaken siso 
menandai Dèbata, imo menguèi cubellek- 
cubellek, mabuk-mabuk, mangan mènum 
dekket mersembah taba bègu siso patut i. 

“Ukum bagèndari lengang ngo kalak 
siso menandai Tuhan i mengidah kènè 
kumarna oda nè uè kènè mengulaken 
bagè ulaan janah pergelluh kalak siso 

selloh i. Kerna nai ngo asa ilèai kalak i 
kènè. 

Jadi kennah ipertanggung jababken 
kalak i ngo segen karina ulah-ulahna 
i taba Dèbata sienggo memmèmaken 
hukum taba jelma singgelluh bak sienggo 
matè i pè. 

SKumarna naidi ma ngo asa enggo 
ibagahken Sukuten Kelluahen i taba 
kalak sienggo matè i. Ai mula pè enggo 
matè kalak i cara daging — bagè 
karinana jelma kennah matè — tapi ukum 
ibagasen pertendiin, nggelluh ngo kalak i 
kemulihken lemmo atè Dèbata. 

7Enggo mo ndessing ajal dunia èn, 
kerna nai mengerrem mo kènè janah 
merjaga-jaga, asa ndorok kènè mersodip. 

8Tapi ibabo karinana idi, tuhu-tuhu 
mo kènè mersikekelengen, ai mula 
mersikekelengen kènè, mbuè ngo dosa 
ikemkemmi. 

9 Keperluken kènè mo mersitamuèen, 
tapi ulang ngutnguten. 

10 Enggo mo ijalo kènè pasu-pasu bai 
Dèbata nai mermatcam bagè. Kerna 
naidi karinana mo kènè pehèdu-hèduken 
samah-samah dengan kadè niberrèken 
Dèbata i bai ndènè. 

11 Kalak simennukutken berrita bai 
Dèbata nai mo ibagahken; barang isè 
mengurupi denganna sidèban, iurupi 
mo merkitè kuasa bai Dèbata nai, asa 
terpoji Dèbata merkitè Jesus Kristus. la 
ngo simerkuasa janah patut ipoji soh mi 
amman-sumendah. Amèn. 

12 Alè dengan si nikekellengen! Ulang 
pella sungkar dok atè ndènè mula roh 
kinidersa, kerna lako mengoji kènè ngo i. 
Jadi ulang pella camber dok atè ndènè i. 

13 Tapi lolo mo kènè kerna enggo dekket 
kènè menggong simpersuk rebbak dekket 
Kristus. Jadi ntarar kessa mo kemmuliaan 
Kristus gabè meroang-oang mo kènè. 

14 Mertuah ngo kènè mula ilèai dèba kènè 
kemulihken mengèkutken Kristus i kènè. 
Sada tanda-tanda ngo i, magahken iiani 
Tendi Perbadia ngo kènè. 

1> Ulang mo lot bai ndènè nai menggong 
simpersuk kumarna memmunuh ia, 
barang mennangko, barang kumarna 
merjahat ia, barang kumarna iantoi siso 
bahanna. 

16 Tapi mula menggong simpersuk kènè 
kumarna kalak Kristen kènè, ulang pella 
mèlà kènè kumarna naidi. Dokken kènè 

mo mejalo metangkup taba Dèbata, kerna 
igerari ngo kènè ibagasen gerar Kristus. 

17 Enggo dapet ketikana ihukum Dèbata 
dunia èn. Janah ummat Dèbata sendiri ngo 
lebbèen ihukum. Jadi mula lebbèen ngo 
kita ihukum bakunè nola mo ndia hukum 
taba kalak siso percaya taba Sukuten 
Kelluahen bai Dèbata i nai? 

18 Bagèen ngo tersurat ibas Bibèl, "Mula 
kalak bennar pè enggo mahal paluahen, 
bakunè mo ndia masa bai kalak perdosa 
siso menandai Tuhan!" 

19 Kerna nai, mula lot kalak menggong 
simpersuk, ipas lemmo atè Dèbata nai, 
kennah bennar mo pergelluh kalak i janah 
isohken mo dirina taba situmempasa. Ai 
dak ièngèt ngo bagah-bagahNa. 

5 I Peddahku taba pengendeng si lot i 

tenah-tengah kuria ndènè. Kusuratken 
surat èn bai ndènè, bagè sada kalak 
pengendeng ngo aku sienggo mengidah 
kepersuken si nigongken Kristus, janah 
persulang ipas kesangapen sipettararenna 
roh kessa Kristus merkessangapen 
mendahi jelma. Memmes kupido taba 
kènè, 

2asa permakani kènè mo biri-biri 
siniberrèken Dèbata, ulang mo kumarna 

oda terjua. Ulang ma mo kumarna 
pellin naing menjalo laba bak upah, tabi 
kemulihken ukur ndènè tutus mo lako 
mengendengken. 

3Ulang mo kènè bagè memmerèntah 
taba kalak i tapi gabè codiin mo kènè bai 
kalak i. 

“Jadi roh kessa mo Permakan Mbellen 
i luas, jaloon ndènè mo rudang 
kessangapen siso uè males i. 

> Bagi ma mo kènè pè alè simatah 
daging. Uèi kènè mo situa-tua. Kennah 
mersipecerrep ukurna ngo kènè karina 
janah mersipehèdu-hèduun. Kerna 
tersurat ngo ibas Bibèl, "lalo Dèbata ngo 
kalak sindates merrukur, tapi masèh ngo 
atèna midah kalak sincerrep merukur." 

SKerna naidi, peterruh kènè mo diri 
ndènè mi terruh kuasa Dèbata, asa 
ipeddates kènè tupung kettikana. 

7 Pessoh mo karina nikelsohken ukurmu 
taba Dèbata, ai la ngo pehèdu-hèduken 
kènè. 

8Terrus mo ukur ndènè janah 
merjaga-jaga mo kènè! Dak kadap 
ngo musuh ndènè Sibolis i bagè biahat 
merngengngeng lako menulusi sindorok 
jerngemenna. 

3Mertuhu-tuhu mo kènè mengalosa, 
janah ulang mo ganggu kènè 
mengkepercayai Kristus, ai ibettoh 
kènè ngo, karinana ngo dengan ndènè 
sipercaya bai Kristus ni dunia èn 
menggong simpersuk tosè bagè kènè. 

190 Jadi mula enggo menggong simpersuk 
kènè sigejap, gabè ipetetah, ipetteguh 
janah ipetettap mo kènè, ai Dèbata 
permasèh atè ngo la, sienggo mendiloi 
kènè asa dekket menjalo kesennangen 
simenettap i merkitè Kristus. 

11 Hot ngo kuasana soh mi amman 
sumendah! Amèn. 

12 Kusuratken suratku sipondok èn 
bai ndènè merkitè pengurupi si Silas, 
sikuètong dosken anggingku i pas 
keKristenen i janah sètia. Kusuratken 
èn taba kènè lako menduhduh kènè 
janah asa makin tok kènè, bennar ngo 
karinana sikusuratken èn janah sènteng 
tersèngèt masèh atè Dèbata. Tettap mo 
kènè ibagasen masèh atèNa i. 

13 Soh mo bai ndènè salam dengan silot i 
kuria Babilon, imo sienggo nipilih Dèbata, 
bagidi ma bak salam anakku si Markus 
sikukekkelengi i. 

14 Mersisalamen mo kènè samah 
kènè dom ibagasen kelleng merkaka- 
kuanggi sebagè kalak Kristen. Dak 
iberrèken Dèbata mo bai ndènè damèNa 
sitermurmur i alè kènè sienggo gabè milik 
Kristus. Tabe nami, Petrus 


2 Petrus 


] 1 Kènè alè dengan sienggo tuhu-tuhu 
percaya bagè kami! Jesus Kristus imo 
Dèbata janah Raja Sipaluahken kita. | 
ngo memmaingken ndorok kita percaya 
tabaSa, kerna dakdak ngo bennar iulaken 
barang kadè pè. Surat èn bai si Simon 
Petrus nai, sada kalak naposo bak rasul 
Jesus Kristus. 

“Dak ipasu-pasu Dèbata mo kènè 
janah iberrèken mo bai ndènè damèna 
mertinèncuk karna itandai kènè Dèbata 
bak Jesus Tuhanta i. 

3 Idilo Dèbata ngo kita asa dekket kita 
mengakapi kuasaNa dekket mengakapken 
kinimendè basaNa. Merkitè kuasaNa 
sendiri dekket kemulihken enggo sibettoh 
tersèngèt dirina, imo Dèbata sienggo 
mendilo kita, iberrèken ngo banta 
karinana siperlu ibas nggelluhta èn, asa 
nggelluh kita tosè mi sinipergeddo atè 
Dèbata. 

4 Merkitè bagidi ngo iberrèken Dèbata 
banta, pasu-pasuNa simaharga i sienggo 
niperbagah-bagahNa kin. Janah merkitè 

pasu-pasuNa simaharga i ndorok maluah 
kènè ipas cubellek-cubellek ndènè siso 
kasèa i nai imo nipergeddo dunia èn, asa 
gabè dos bakko ndènè dekket pertendiin. 

> Kerna naidi mertuhu-tuhu mo kènè ipas 
karina gegoh ndènè nai asa makin percaya 
kènè taba Kristus janah kepercayaen 
ndènè idengani perangè selloh. Laènken 
pengelako merandal, perlu ngo kènè gabè 
kalak mpantas, 

Sjanah laènken perbinettohen, kennah 
ndorok ma mo kènè mengerajai diri 
ndènè. Janah mbingit mo kènè. Mula 
enggo mbingit kènè menghaloken 
karinana, nai nggelluh mengèkutken 
nipergeddo Dèbata mo kènè. 

7 Nggelluh mengèkutken nipergeddo atè 
Dèbata, kennah lot ngo bai ndènè ukur 
kelleng midah dengan samah Kristen. Jadi 
mula enggo ngkelleng atè ndènè midah 
dengan samah Kristen, gabè kennah 
kelleng mo atè ndènè midah karinana 
jelma. 

8 Mula enggo lot sibagidi bai ndènè, oda 
ipaduè nèngè kènè mahangkè dekket oda 
merbuah, lako menandai Jesus Kristus 
Tuhanta i. 

3Tapi ukum oda lot sibagidi bai ndènè, 
gabè sada tanda-tanda ngo i oda lot kadè 
pemettoh ndènè, janah oda ndorok kalak 
sibagidi mengidah barang kadè, janah 
enggo lupa ia, dosana pè enggo kin ma 
ngo ipeppanting. 

10 Kumarna naidi kènè kènè alè dengan, 
makin ngkasahna mo kènè lako pehotken 
pendiloon Dèbata sienggo soh bai ndènè 
dekket pemilihenna i bai ndènè, asa makin 
ntegguh kènè. 

11 Merkitè bagidi gabè iberrèken mo bai 
ndènè kuasa asa dekket gabè sidasa ibas 
gemgemmen Tuhan Raja Sipaluahken kita 
idi, imo Jesus Kristus simemerèntah soh 
mi amman sumendanh. 

12 Kerna nai dak kupesèngèt ngo kènè 
tersèngèt i karina, tukasi pè enggo ibettoh 
kènè i janah enggo percaya kènè i sukuten 
bai Dèbata nai sienggo nijalo ndènè i. 

13 Sidekkah nggelluh dèng aku, patutna 
ngo dak kupesèngètken i taba kènè. 

14 Ai kubettoh ngo, oda pella sadikè 
dekkah nai, kutadingken mo dunia èn, ai 
enggo ntangkas ibagahken Tuhan Jesus 
Kristus i bangku. 

13 Dak kukerencetken ngo, asa mula 
enggo kessa laus aku dak tong lot dalanna 
lèngèt kènè karinana idi. 

16 Kubagahken kami bai ndènè bakunè 
kehejiin Tuhan Jesus Kristus tikan roh. 
Oda ngo i bagè cara sukut-sukuten bai 
jelma nai, tapi sienggo kuidah kami ngo. 

17 Ai i sidi ngo kami tikala i tikan ijalo 
kessangapen simeheji i bai Dèbata Bapa i 
nai, ai terdengkoh ngo sora bagèen, "Èn 
ngo anakku siKukekelengi i, lemmo ngo 
atèngKu midahsa!" 

18 Kudengkoh kami sendiri ngo sora i roh 
i sorga nai tikan rebbak kami dekketsa i 
babo ndelleng simbadia i. 

19 Merkitè bagidi makin tokna mo kami 
mi sukuten nabi-nabi tersèngèt Dèbata. 
Merandal kalohoon ngo mula iperatè- 
atèken kènè sukuten i, ai codi mi pellita 
merbendella ngo i, ipas sigellap mèma 
mbincar mataniari dekket mercuhaya 
kecihuren i bagasen pusuh peratèen 
ndènè. 

20 Tapi perlebbè sièngèten ndènè, èn 
ngo: Tennah Dèbata sinipesoh nabi-nabi 
oda ndorok itafsirken mengèkutken 
pendapet sendiri. 

2! Ai oda nung tennah bai Dèbata nai 
pellin merkitè lemmo atè jelma. Tapi 
sinidomen Tendi Perbadia ngo kalak lako 
pesakatken tennah bai Dèbata nai sendiri. 
2 1 Tosè bagè arnia enggo roh guru-guru 

palsu mi tengah-tengah ummat 
Dèbata, bagi ma ngo bang mi tengah- 
tengah ndènè pè, kennah roh ngo 
guru-guru palsu. lajarken kalak i ngo 
siso tuhu lako mencèdai jelma, janah 
ipersomada kalak i ngo Tuhan sienggo 
menebbussa; nai gabè iabinken kalak 
i ngo kemmagoon i ndor sangkem mi 
dirina. 

2Tukasi pè bagidi, mèduk ngo 
mengèkutken guru-guru palsu i sienggo 
nirajaan cubellek-cubellek dagingna siso 
kasèa i. Jadi kemulihken ulah-ulah kalak i 
bagidi, mèduk ngo kalak mengelèai Dalan 
Bennar, imo simerdemmu mi Dèbata. 

3Kumarnaken ukur merpengait guru- 
guru palsu i, gabè ioto-otoi ngo kènè 
merkitè sukut-sukuten siturah ibas 
ukurna nai sendiri, lako muat laba bai 
ndènè nai. Tapi enggo mo ipèmaken 
hukum bai kalak i, janah enggo mo 
tertentu kin kemagoon bai kalak i. 

“Malaèkat-malaèkat sienggo merdosa i 
pè oda ngo ikellini Dèbata ipas hukumen 
idi nai, idabuh ngo kalak i mi api narakka, 
mi bakkas gellap tuiten ngo kalak idi 
ikurung mèma dapet Ari Perhukumen 
simbellen i. 

>| jaman dunia sinderbi pè bagi ma ngo, 
oda ikellini Dèbata ipas hukum idi nai. 

Ai iperroh Dèbata ngo laè mbuncar mi 
dunia siniianen jelma siso uè percaya 

bai Dèbata tikala i. Pellin si Noak dekket 
si pitu kalak i nai ngo kessa ijamotken, 
kumarna dak ibagahken si Noak ngo 
berita kenggelluhen tosè mi sinipergeddo 
atè Dèbata. 

6 Bagi ma ngo bang kuta Sodom bak 
Gomora; ihukum Dèbata ngo kuta i, ilettup 
merkitè api, asa lot mahan lumba-lumba 
taba kalak siso uè percaya bai Dèbata. 

7 Tapi ipaluah ngo si Lot, kumarna iuèi 
si Lot Dèbata, tukasi pè dak isusahi kalak 
siso menguèi kata Dèbata ia. 

8Tersiksa ngo pengakap si Lot i tengah- 
tengah kalak sibagidi, ai dak gennep ari 
ngo idah janah idengkoh pengellako kalak 
i siso kasèa i. 

Jadi ibettoh Tuhan i ngo bakune 
paluahken kalak simenguèi lemmo atèna 

mula tupung sempa bai kalak i pengojiin. 
Janah ibettoh Tuhan i ngo barang bakunè 
pedèmpuken kalak perjahat asa isiksa 
tupung Ari Perhukumen, 

19 imo kalak simenguèi cubellek 
dagingna, mengulaken ulaan mellamun mi 
dirina janah simengelèai kuasa Dèbata. Ai 
tunggang janah tois ngo guru-guru palsu 
i, salang mengèlèai kalak simersangap ni 
sorga i pè oda ngo alang atèna. 

11 Keppèken ukum malaèkat-malaèkat, 
tukasi pè ndaoh mergegohen janah 
merkuasaan dari pada kalak guru-guru 
palsu i, oda nung ilèai kalak simersangap 
ni sorga i, i hadeppen Tuhan i. 

12 Tapi ukum guru-guru palsu i tosè 
bagè binatang ngo tubuh pellin lako 
itangkup bak ibunuh sambing ngo kalak 
i. Oda merpikir kalak i, ai pellin menguèi 
sura-sura ukurna sambing ngo kessa 
kalak i, mengelèai siso nibettohna, 
gabè mago mo kalak i bagè binatang 
penjerngem. 

13 Ali pengelako kalak i jahat i, imo 
kinipersuk. Sennang ngo atè kalak i maing 
barang bakunè sambing tikan mahar 
lako peppuasken cubellek dagingna. 
Mula rebbak kundul kalak i dekket kènè 

i perpèstaan, dak iurat-urati mo kènè 
lako peburuk-burukken gerar ndènè 
asa merlèa, ai mabuk ngo enggo kalak i 
kumarna pengelakona luhlah i. 

'4Oda merkeleja-lejaan kalak i 
mengulaken dosa, lommo ngo atè kalak 
i mengidah daberru luhlah. Janah kalak 
sikurang ntefuh kepercayanna dekket 
kurang tok ukurna, ikella-kella kalak i. 
Enggo kecemmalen bai kalak i merukur 
nahaka. Kalak sienggo kenna sempetta 
ngo kalak i. 

153 Kumarna oda uè kalak i merdalan arap 
dalan mpenter, taling mo kalak i. Dalan 
si Bileam anak si Beor arnia ngo jekutken 
kalak i, ai dak sèkel ngo si Bileam menjalo 
upah arap dalan siso patut. 

16 Tapi gabè mposi ngo pengajaren bana 
kumarnaken kejahatenna i, ai kalodè siso 
ndorok kin kirana bagè jelma, idi nola ngo 
pesèngètkensa, gabè ipaksa mo nabi i 
mentadi ipas perulanna gila i nai. 

17 Codi bagè mata laè sienggo ngkerrah 
ngo guru-guru palsu i, janah bagè 
hembun si nisempul angin. Enggo 
ipèmaken Dèbata bai kalak i bekkas gellap 
tuiten. 

'8 Dak iranaken kalak i ngo rana 
nèam-nèam pènggel tapi oda mernidok, 
lako menghèla-hèla kalak sirembaru 
dèng mennadingken dalanna dekket 
jelma laling kumarna cubellek nipergeddo 
dagingna. 

19 Dak iperbagah-bagah guru palsu i ngo 
kelluahen, tukasi pè hamba kemagoon 
i ngo kalak i, ai barang isè talu ibaing 
barang kadè pè i, hambana ngo ia. 

20 Barang isè enggo pessidingken 
simerroha ni dunia èn kumarna enggo 
itandai Tuhan janah Raja Sipaluahken kita 
imo Jesus Kristus, keppè mula terjorat 
nola ia janah tersundalih, gabè mparahen 
nola ngo kalak sibagidi i puncana dari 
pada i mulana. 

2! Lotiin kin ngo bai kalak i ulang sanga 
itandai dalan sènteng bai Dèbata nai, dari 
pada itadingken nola, keppè enggo kin 
sanga itandai. 

22 Tuhu ngo bagè nidokken kata umpama 
èn tersèngèt kalak i, "Dak ipangan biang 
ngo utahna," dekket "Dak merkubang nola 
ngo babi sienggo iperridi." 

' Kènè alè dengan si nikekellengen! 
Èn mo suratku pedua kaliken mendahi 

kènè lako mendungkul pusuh peratèen 
ndènè, 

2 asa ièngèt kènè karinana kata sienggo 
iruapken nabi-nabi Dèbata i sinderbi 
dekket perèntah Tuhan i Raja Sipaluahken 
kita si nipessoh taba kènè merkitè 
rasul-rasul. 

3Èn mo siperluna naing bettohen 
ndènè; mayak ari perpodi roh mo kalak 
nggelluhna idomi cubellek dagingna 
sendiri, irèhèi mo kènè 

“merkitè mendokken bagèen, "Roh 
kin mo nina Tuhan Jesus bagè sienggo 
niperbagah-bagahna i! | dikè mo lot 
roh la? Empungta i pè enggo mo matè. 
Tapi hot ngo karinana bagidi kessa nai 
ntembem dunia èn!" 

> Ai laju ngo oda merdatè kalak i, hana pè 
langit dekket tanoh èn arnia, kata Dèbata 
ngo maing; ipas laè nai ngo ihanaken 
tanoh èn janah merkitè laè; 

6janah merkitè laè ma ngo — ipetumpat 
dunia siperlebbè i -- tikan masa laè 
mbuncar. 

? Tapi ukum langit bak tanoh silot 
bagèndari, idi nola mo sinaing ipetumpat 
merkitè api segen, ijamotken kata Dèbata 

i ma ngo soh mi tikki i hukum Dèbata 
kalak siso percaya i soh tumpat. 

8 Tapi alè sinikekellengen, tangkas mo 
èngèt kènè èn, Dosken sedari ngo bai 
Tuhan i ukum seribu tahun bai jelma. 

2?Qda ngo ipedekkah-dekkah Dèbata 
bagah-bagahNa bagè si nidokken dèba 
kalak. Tapi ipehembun ngo ukurna midah 
kènè, ai oda lemmo atèna lot barang isè 
mago. Ipergeddo ukurna ngo asa karina 
kalak mertobat ipas dosa-dosna nai. 

l0Tapi dapet nè mo Ari pekiroh Tuhan 
i pedua kaliken codi bagè pekiroh 
penangko. Merdebbur mo langit i lako 
salpun janah melettup mo sagumanna 
silot i langit i; tanoh dekket sagumanna 
silot pengisina idi pè salpun mo. 

11 Enteng mula salpun ngo keppè 
karinana sagumanna silot i, kerna naidi 
bakunè ngo kita patut nggelluh? Kennah 
mbadia ngo nggelluh, menguèi Tuhan i 
mo kènè, 

12 sidekkah mèma-mèma janah 
mengketedohken Ari Tuhan i kènè lako 
menghukum karina jelma. Tupung Ari i 
mo kerri langit i melettup, janah kumarna 
nggarana gabè melala mo sagumanna 
silot i langit i. 

13 Tapi ukum kita dak sipèma-pèma ngo 
langit sirembaru, bekkas ketègerren i 
rembang mi bagah-bagahna. 

14 Kerna naidi alè sinikekellengen, 
sidekkah ipèma-pèma kènè Ari i, 
kerencetken kènè mo nggelluh oda 
merdosa nèngè janah ulang mertikas 
i hadeppen Dèbata. Peselloh kènè mo 
nggelluh ndènè taba Dèbata. 

13 Radumi kènè mo lambas ukur Dèbata 
i, mahan kesempaten iberrèken banta, asa 
maluah kita. Otang si Paulus dengan si ni 
kekelleng i pè bagi ma ngo isuratken bai 
ndènè? Kepantasen siroh bai Dèbata nai 
ngo bana asa isuratken i mendahi kènè. 

16 Ibas karina surat-suratna i dak idokken 
si Paulus ngo tersèngèt i. Tuhu lot ngo 
dèba mahal arusen kata suratna i, janah 
kalak siso ntegguh kepercayanna, janah 
oda mengarusi kadè sinidokken surat si 
Paulus i, gabè ibaling nola mo surat i i 
bas Bibèl idi nai pè, bagi ma ngo dèba 
ibaing kalak i. Karinana pemaing kalak idi 
i, kennah mengenna ngo mi dirina sendiri. 

17 Enteng kènè alè dengan kekellengen, 
enggo mo ibettoh kènè i. Kerna naidi dak 
mermanat mo kènè, asa ulang terabin 
kènè mi kelalingen kalak siso menandai 

perèntah Dèbata i, gabè ndabuh nola kènè 
luas i bekkas ndènè selloh idi nai. 

18 Dak makin iakapken kènè mo mendè 
basa Tuhan, Raja Sipaluahken kita i, 
imo Jesus Kristus, janah dakdak makin 
itandai kènè mo la. Bana mo kessangapen 
bagèndari nai soh mi amman sumendah. 
Amèn. Tabe nami, Petrus 


1 Yohanes 


] l Isi surat èn imo terrèngèt Kata 
simemerèken kenggelluhen, imo Kata 
sienggo lot i mulana i. Enggo kudengkoh 
kami janah iidah mata nami sendiri. Enggo 
kutatap kami bak ijamah tangan nami. 

? Tikan ipetarar kenggelluhen i kuidah 
kami ngo. Kernana i ngo asa kusaksiken 
kami terrèngèt misi. Kusukutken kami 
taba kènè imo terrèngèt kenggelluhen 
situhunna janah siamman sumendah, 
sienggo lot kin rebbak dekket Bapa i, 
janah sienggo ipetarar taba kami. 

3 Sikuidah janah sikudengkoh kami, i ngo 
kubagahken kami taba kènè, asa mersaor 
kènè dekket kami. Ai persaoren dekket 
Bapa i ngo persaoren nami bang dekket 
AnakNa Jesus Kristus. 

“Kusuratken kami èn taba kènè, asa dom 
ngo sampang atènta. 

> Ukum sukuten sikudengkoh kami bai 
Anak Dèbata nai, janah nisukutken taba 
kènè; imo: Kecihuren ngo Dèbata janah 
oda lot sigellap ibagasenSa. 

6 Mula sidokken enggo mersaor kita 
dekket Dèbata, keppèken siulaken 
kegellapen, perluap ngo kita janah oda 
siulaken kebennaren. 

? Tapi mula sikenggelluhken kecihuren 
i, bagè Dèbata sinibagasen kecihuren i, 
saor mo kita samah kita, janah ipepanting 
daroh Jesus Anak Dèbata i mo kita ipas 
dosa nai. 

8 Mula sidokken oda merdosa kita, 
menipu dirinta sendiri ngo kita janah oda 
lot kebennaren ibagasen kita. 

3Tapi mula siakku dosanta bai Dèbata, 
kettoken ngo la janah adil, gabè isasa ngo 
dosanta ninganNa ipepanting kita ipas 
karina kegèduken nai. 

10 Tapi mula sidokken, oda merdosa kita, 
gabè perluap ngo sibaing Dèbata, janah 
oda lot ibagasen kita kataNa i. 

2 ' Kènè alè pa! Asa kusuratken pè 

èn karina bai ndènè, asa ulang 
mengulaken dosa nèngè ngo kènè. 
Tapi tah lot barang isè merdosa, lot 
ngo pengondinta imo Jesus Kristus 
simengondiken kita bai Bapa i, ai pertèger 
ngo la. 

2Merkitè Jesus Kristus i ngo isasa 
dosanta janah oda ngo pellin dosanta 

isasa, dekket ngo dosa karina jelma 
ummatna ni dunia èn. 

3 Èn ngo tandana, mula siuèi Dèbata 
sienggo menandai Dèbata ngo kita. 

4 Barang isè mendokken, "Kutandai ngo 
Dèbata," tapi oda iuèi katana, perluap ngo 
ia, janah oda lot merian Dèbata iabagasen 
ukurna. 

> Tapi kalak simenguèi kata Dèbata, 
ikekelengi ngo Dèbata. Imo tandana 
nggelluh ibagasen Dèbata ia enggo. 

6 Barang isè mendokken enggo nggelluh 
ibagasen Dèbata ia, kennah bagè pergelluh 
Jesus Kristus ngo pernggelluhna. 

7 Kènè alè dengan sinikekellengen! Oda 
ngo hatoren rembaru sikusuratken èn 
taba kènè, tapi hatoren sienggo lot kin 
ngo, sienggo ipessoh bai ndènè i mulana 
i nai; imo sukuten sienggo ijalo kènè bai 
Dèbata nai. 

8Tukasi pè bagidi, hatoren rembaru 
ngo sikusuratken èn taba kènè; ai enggo 
ntangkas hatoren idi ibagasen Jesus 
Kristus dekket ibagasen diri ndènè; ai 
enggo mersep sigellap i, janah enggo 
mbincar kecihuren i. 

?Barang isè mendokken ibagasen 
sinterrang ia nina, tapi mula ikosomi ngo 

denganna, merlapaten ngo idi, ibagasen 
kegellapen idèng ngo ia soh bagèndari. 

10 Barang isè mengkekelengi denganna 
sibagidi i ngo nggelluh ibagasen 
kecihuren, janah oda lot ibagasensa 
akkal-akkal memmamng gabè merdosa 
denganna sidèban. 

'! Tapi simengkosomi denganna, i 
bagasen sigellap ngo kalak sibagidi. 
Nggelluh ibagasen sigellap, oda ngo 
ibettoh barang dempak dikè tumburenna, 
ai enggo gellap penengenna. 

12 Kutenges surat mendahi kènè dukak- 
dukak, kerna enggo iampuni Kristus dosa 
ndènè. 

13 Kutenges surat mendahi kènè partua 
ibalè, kerna itandai kènè ngo kata sienggo 
lot i mulana i nai. Kutenges surat mendanhi 
kènè simatah daging, kerna enggo 
italuken kènè Sibolis. 

14 Kutenges surat mendahi kènè 
Anak-anak, kerna enggo itandai kènè 
Dèbata Bapa. Kutenges surat bai ndènè 
Partua-partua, kumarna enggo itandai 
kènè Kata i sienggo lot i mulana i nai. 
Kutenges surat mendahi kènè simatah 
daging, kumarna mergegoh kènè. Dak 

ibagasen pusuh peratèen ndènè ngo kata 
Dèbata, janah enggo italuken kènè Sibolis. 

1> Ulang mo kekelengi kènè dunia èn 
barang pè pengisina. Ai mula ikekelengi 
kènè dunia èn oda ngo ikekelengi kènè nè 
Dèbata Bapa. 

16 Barang kadè si ni dunia èn - 

- nipergeddo jelma perdosa imo 
simengabin perukuren jelma asa gabè 
sèkel ia -- janah nisèkelkenna memmaing 
la gabè gegah, oda ngo bai Dèbata nai 
rohna sibagidi, tapi i dunia èn nai ngo. 

17 Lako salpun ngo karina dunia èn 
dekket nipergeddo jelma pè, tapi ukum 
kalak simengulaken lemmo atè Dèbata, 
nggelluh ngo ia soh mi amman sumendah. 

18 Kènè alè pa! Enggo ndessing ari 
perpodi. Janah bagè sienggo idengkoh 
kènè, roh nèngè mo anti Kristus, janah 
bagèndari pè enggo mèduk roh musuh 
Kristus. Kerna naidi ngo makin tokna kita, 
enggo ndessing ari kiamat. 

19Ukum musuh Kristus idi, imo kalak 
sienggo mennadingken kita, ai oda ngo 
denganta kalak i. Ukum denganta kin 
ngo kalak idi, tentu dak rebbak ngo kita. 
Tapi karuar ngo kalak i banta nai asa 

kennataan, tuhu-tuhu ngo oda denganta 
kalak i. 

20 Ukum kènè enggo mo idomi Tendi 
Perbadia si niberrèken Jesus Kristus. 
Kumarna idi ngo asa itandai kènè sukuten 
situhunna bai Dèbata nai. 

2! Jadi kutengesken surat ènda mendahi 
kènè, oda kerna mak dèng itandai kènè 
sukuten situhunna bai Dèbata idi nai, tapi 
kumarna enggo itandai kènè i ngo janah 
ibettoh kènè ngo, ukum Dèbata idi oda 
pennah merluap. 

22 Kalak simerluap imo simendokken, 
oda nina Raja Sipaluah ukum Jesus isi 
niperbagah-bagah Dèbata. Kalak sibagidi 
mo Musuh Kristus; oda ngo iakkui kalak 
idi Bapa i barang pè Anak i. 

23 Ai barang isè oda tok taba Anak i, 
oda ma ngo tok ia bai Bapa i, janah 
simengketoki Anak i, ikettoki ma mo bak 
Dèbata. 

24 Kerna naidi, jamoti kènè mo sukuten 
sienggo idengkoh kènè i mulana i nam 
ibagasen pusuh peratèen ndènè. Mula 
ijamoti kènè ngo i mendè, nggelluh 
ibagasen Bapa i mo kènè rebbak dekket 
Anak i. 

25 Èn ngo niperbagah Kristus banta, imo 
kenggelluhen situhunna janah soh mi 
amman sumendah. 

26 |di mo sikusukutken taba kènè, 
tersèngèt kalak sinaing mengelalingken 
kènè. 

27 Tapi ukum tersèngèt kènè sendiri, 
enggo ngo iarirken Kristus TendiNa 
bai ndènè. Janah sidekkah merian 
TendiNa ibagasen kènè, oda pella nèngè 
ajaren kènè. Ai iajari Tendi i ngo kènè 
tersèngèt karinana janah sènteng ngo 
nipeddahkenNa i, oda luap. Kerna naidi, 
uèi kènè mo nipeddahken Tendi i, janah 
tettap mo kènè ibagasen Kristus. 

28 Bagèndari pè alè pa, dak nggelluh 
ibagasen Kristus mo kènè, asa roh kessa 
la luas, gabè tok mo kita janah pang 
menghadepsSa, oda pella ciboni kerna 
mèla. 

29 Ai ibettoh kènè ngo ukum Kristus 
nggelluh ibagasen hendak Dèbata ngo. 
Jadi bettoh kènè mo, barang isè nggelluh 
mengèkutken nipergeddo Dèbata, kalak 
sibagidi ngo dukak Dèbata. 

l Tengen kènè mo belgahna masèh atè 
Dèbata niberrèkenNa banta, ai idokken 
ngo kita dukak-dukak Dèbata; janah tuhu 

ngo i, ai dukak-dukak Dèbata ngo kita. 
Kerna i ngo asa oda itandai dunia èn kita, 
kumarna oda itandai dunia èn Dèbata. 

2 Kènè karina nikekellengen! Dukak 
Dèbata ngo kita bagèndari, tapi bakunè 
kita luas, makdèng ipetarar i ukum 
bagèndari. Tapi sibettoh ngo, mula enggo 
roh Kristus, gabè tosè bagè la mo kita, ai 
ntarar mo la siidah. 

3 Karina simengharapken bagidi bai 
Kristus, tuhu-tuhu mo ijaga dirina asa 
tettap mpanting ipas dosana nai bagè 
Kristus siso merdosa i. 

4 Barang isè merdosa, i ngo simengelausi 
perèntah Dèbata, ai pengellausiin mi 
perèntah Dèbata i ngo dosa. 

> Ibettoh kènè ngo, roh Kristus i lako 
mennasa dosa jelma ngo janah ukum la 
oda ngo nung merdosa. 

6 Karina kalak singgelluh ibagasen 
Kristus, oda ngo pukpuk mengulaken 
dosa. Ai kalak simengulaken dosa, oda 
nung mengidah Kristus, janah oda nung 
dèng idah. 

7 Kènè alè pa! Ulang uè kènè ilalingken 
dèba. Ai barang isè mengulaken lemmo 
atè Dèbata, kalak sibagidi ngo Anak 
Dèbata, bagè Kristus roh bai Dèbata nai. 

8Tapi barang isè dakdak mengulaken 
dosa, dukak Sibolis ngo kalak sibagidi, ai 
dak mengulaken dosa ngo Sibolis i mulana 
nai. Jadi roh Anak Dèbata mi dunia èn, 
lako petumpatken ulaan sibolis ngo. 

?Kalak sienggo gabè anak Dèbata, oda 
nèngè pukpuk dak mengulaken dosa, 
kerna lot ngo bana bakko Dèbata. Jadi 
kumarna Dèbata ngo Bapana, oda uè ia 
dak mengulaken dosa. 

10 Èn mo laènna dukak-dukak Dèbata 
bak dukak-dukak Sibolis; barang isè oda 
menegulaken lemmo atè Dèbata barang 
oda mengkekelengi denganna, kalak 
sibagidi mo oda dukak Dèbata. 

11 Èn ngo sukuten sienggo idengkoh kènè 
i mulana nai, kennah mersikekelengen 
ngo kita dekket dengan. 

12 Ulang mo kita bagè si Kain, sienggo 
gabè dukak Sibolis, ai ibunuh ngo anggina 
sendiri. Kadè sebabna asa ibunuh si 
Kain anggina sendiri? Kumarna salah 
ngo karina pengellakona, tapi ukum 
pengellako anggina selloh ngo. 

13 Kerna naidi alè dengan, ulang pella 
lengang kènè mula ikecegoken dunia èn 
kènè. 

14 Ai sibettoh ngo sienggo suberrang 
kita i kemmatèen i nai mi kenggelluhen 
situhunna. Sibettoh ngo i kumarna 
mersikekelengen ngo kita dekket 
dengan. Barang isè oda merukur kelleng, 
merlapaten ngo i tettap dèng ia ipas 
kemmatèen. 

1> Pemmunuh ngo barang isè merceggo 
atè taba denganna, janah kalak 
pemmunuh, oda terolih kenggelluhen 
siemman sumendanh. 

16 Merkitè dalan bagèen ngo sibettoh 
cara mengkekelengi denganta; iberrèken 
Kristus ngo diriNa dekket kessahNa 
mengkepkep kita, jadi kita pè patut 
ngo merrèken kessahta mengkepkep 
denganta. 

17 Barang isè kelloten i dunia èn, nai idah 
mo denganna mpersah bana kurangen, 
keppèken oda mermasèh atè ia taba 
denganna simpersah i, bakunè mo ia nina 
mengkekelengi Dèbata? 

18 Kènè alè pa! Ulang mo pellin 
rananta dekket dilahta mendokken 
mersikekelengen, tapi naing mo dekket 
pemmahan. 

!9Èn mo tandana kita roh bai Dèbata 
nai, gabè berrani janah tennang kita i 
hadeppen Dèbata. 

20 Tapi mula lot siakap kita mersalah ibas 
pusuh perratènta, janah sibettoh ntarar 
ngo ii hadeppen Dèbata, ai belgahen ngo 
Dèbata ibettoh ngo karinana. 

2! Jadi alè dengan sinikekellengen, 
mula ibas pusuh peratènta oda lot kita 
memmaing salah, tok mo kita janah 
berrani i hadeppen Dèbata. 

22 Barang kadè sipido bana nai sijalo ngo 
i, kumarna siuèi kataNa janah siulaken 
nipergeddoNa. 

23 Ukum nipergeddoNa imo: Kennah 
percaya kita bai AnakNa Jesus Kristus; 
janah kennah mersikekelengen kita dekket 
dengan, bagè sienggo idokken Kristus 
banta. 

24 Karina kalak simenguèi kata Dèbata 
nggelluh ngo ia rebbak Dèbata janah 
Dèbata ibagasensa. Sibettoh ngo ibagasen 
kita Dèbata kerna ipettok Tendi Perbadia 
sienggo niberrèken Dèbata banta. 

4 ' Kènè alè dengan si nikekellengen! 
Ulang tok kènè taba karina kalak 
simendokken dom Tendi Perbadia ia, tapi 

unjuni kènè mo lebbè ia tah tuhu bai 

Dèbata nai Tendi silot bana i barang tah 
oda. Ai enggo mèduk nabi palsu merrohen 
bagèndari èn. 

2 Èn mo tandana: barang isè kalak 
mengaku, Jesus Kristus Roh mi dunia èn 
tosè bagè jelma, kalak sibagidi ngo idomi 
Tendi siroh bai Dèbata nai. 

3 Tapi kalak siso mengaku bagi tersèngèt 
Jesus, oda ngo idomi Tendi siroh bai 
Dèbata nai ia, tapi idomi tendi anti Kristus 
ngo ia. Ukum tersèngèt Tendi i enggo 
ibagahken bai ndènè, kennah roh ngo ia, 
janah enggo mo i dunia èn bagèndari. 

4Tapi kènè alè pa, Dèbata ngo sidasa 
kènè. Enggo mo italuken kènè nabi-nabi 
palsu i, ai merkuasaan ngo Tendi silot bai 
ndènè dari pada tendi siroh i dunia jahat 
èn nai. 

> Iranaken nabi palsu i ngo tersèngèt 
dunia janah idengkohken dunia èn ngo 
kalak i, kumarna i dunia èn nai ngo kalak 


i. 
6Tapi ukum kita dukak-dukak Dèbata 
ngo; jadi barang isè menandai Dèbata, 
idengkohken ngo kita. Tapi siso dukak 
Dèbata, oda ngo idengkohken katanta. 
Merkitè bagidi sibettoh mo laènna Tendi 

simengkeruduk jelma lako menandai 
Dèbata bak tendi simengelalingken. 

7 Kènè alè dengan si nikekellengen! 
Mersikekelengen mo kita, ai bai Dèbata nai 
ngo kelleng i. Barang isè kalak merukur 
kelleng, dukak Dèbata ngo ia janah itandai 
ngo Dèbata. 

8 Kalak siso perkelleng oda ngo itandai 
kalak sibagidi Dèbata; kerna kelleng ngo 
Dèbata. 

3lpetarar Dèbata ngo kellengNa i banta 
merkitè ipasulak AnakNa roh mi dunia èn, 
asa merkitè AnakNa i gabè nggelluh kita. 

10 Èn ngo kelleng i: Oda ngo kita lebbèen 
mengkekelengi Dèbata, tapi Dèbata ngo 
mengkekelengi kita janah pasulakken 
AnakNa mi dunia èn, asa merkitè Anakna i 
gabè terolih kesasaan dosa kita. 

11 Kènè alè dengan si nikekellengen, mula 
bagi mo keppè kelleng atè Dèbata banta, 
otang kita pè patut ngo mersikekelengen 
dekket denganta sidèban, 

12 ai isè poda nung mengidah Dèbata, 
tapi ibagasen Dèbata ngo kita janah 
dom masèh atèNa ngo kita mula 
mersikekelengen kita samah kita. 

13 Kumarna enggo iberrèken Dèbata 
banta TendiNa sibettoh mo enggo 

nggelluh ibagasen Dèbata i kita janah kita 
pè ibagasen Dèbata. 

'“Ukum kami enggo mo kuidah kami 
Anak Dèbata, janah kubagahken kami ngo 
i bai jelma, ai ipasulak Dèbata ia lako gabè 
Raja Sipaluahken dunia èn. 

13 Barang isè mengaku Anak Dèbata ngo 
Jesus i, gabè sada mo ia dekket Dèbata 
janah nggelluh ibagasen Dèbata mo ia. 

16 Sibettoh janah sikettoki ngo kelleng 
atè Dèbata banta. Kelleng ngo Dèbata. 
Barang isè nggelluhna idomi kelleng, kalak 
sibagidi ngo nggelluh rebbak Dèbata, 
janah Dèbata rebbak dekketsa. 

'/ Nai gabè ipesuntuk mo kelleng atè i 
banta, asa gabè pang janah mersampang 
atè kita menghadep Dèbata tikan ari 
perhukumen i, ai tosè bagè Kristus ngo 
nggelluhta tukasi pè i dunia èn dèng kita. 

18 Barang isè kalak mengerasaken kelleng 
Dèbata, oda mbiar kalak sibagidi; kerna 
talu ngo ukur mbiar idi ibakin kelleng 
situhunna. Asa barang isè kalak mbiar oda 
perkelleng kalak sibagidi. Ai roh mo ukur 
mbiar kerna Hukum. 

19 Gabè perkelleng atè mo kita kumarna 
enggo lebbèen Dèbata mengkekelengi 
kita. 

20 Mula lot kalak mendokken, 
"Kukekelengi ngo Dèbata," keppèken 
ikosomi denganna, perluap ngo 
jelma sibagidi. Mula dengan siniidah 
oda nikekellengen, tuhu kin mo ia 
mengkekelengi Dèbata siso nung idah. 

2! Jadi èn mo perèntah si sijalo bai 
Kristus nai: Barang isè mengkekelengi 
Dèbata, kennah kelleng ngo atèna midah 
denganna. 

I Barang isè percaya, Jesus i ngo Raja 

5 Sipaluah niperbagah-bagah Dèbata, 
kalak sibagidi ngo dukak-dukak Dèbata. 
Janah barang isè kelleng atèna midah Bapa 
i, kelleng ma ngo atèna midah anak i. 

2Sibettoh ngo mula sikekelengi dukak- 
dukak Dèbata, mengkekelengi Dèbata ngo 
kita janah siuèi kataNa. 

3 Ketteridahen mengkekelengi Dèbata 
imo kennah siuèi kataNa. Oda pella 
mberrat mengulaken kataNa sinidokenNa 
banta i, 

“ai barang isè dukak Dèbata kennah 
tertalukensa ngo dunia jahat èn. Janah 
tertaluken kita ngo dunia èn merkitè 
kepercayanta. 

> Isè ngo ndorok mennaluken kejahaten 
dunia èn? Pellin kalak sipercaya bai Jesus 
Anak Dèbata ngo kessa. 

SJesus Kristus i ngo sienggo roh mi dunia 
èn merkitè-kitè laè perridiin i dekket 
merkitè daroh kemmatèenNa i. Roh ia oda 
ngo merkitè laè sambing, tapi merkitè laè 
dekket daroh ngo. Tendi Perbadia i ngo 
mengkesaksiken i janah tuhu ngo i, ai oda 
pennah luap Tendi i. 

7 Jadi lot ngo tellu saksi: 

8 Imo Tendi Perbadia, laè dekket daroh 
-- janah dos ngo pengindangken sitellu i. 
2Tok ngo kita mi si niindangken jelma, 
tapi percayaen ngo kita mi si niindangken 
Dèbata. Idi mo kesaksiin nibaingken Bapa 

i tersèngèt AnakNa i. 

10 Kerna naidi, barang isè percaya bai 
Anak Dèbata, enggo ikesaksiken èn 
ibagasen pusuh perratènna; tapi barang 
isè oda percaya bai Dèbata, dosken 
gabè memmaing perluap ngo Dèbata idi 
ibaing, kemmulihken oda percaya idi ia mi 
sienggo ipettarar Dèbata imo AnakNa i. 

11 Èn ngo kesaksiin i: enggo iberrèken 
Dèbata banta nggelluh situhunna soh mi 
sidekkahna, janah AnakNa i ngo benna 
kenggelluhen situhunna i. 

12 Barang milik isè Anak idi, milikna 
ma ngo kenggelluhen situhunna i; janah 
barang isè oda milikna Anak idi; oda ma 
ngo milikna kenggelluhen i. 

13 Kusuratken idi bai ndènè sienggo 
percaya bai Anak Dèbata, asa ibettoh 
kènè ngo, enggo bai ndènè kenggelluhen 
siamman sumendah i. 

14 Pang janah sampang atènta mi 
hadeppen Dèbata, kumarna idengkohken 
ngo karina pengidonta merguru mi lemmo 
atèNa. 

Jadi kerna sibettoh ngo i uèi ngo 
pengidonta, tahu ma mo kita jalonta ma 
mo barang kadè sipido baNa nai. 

16 Mula lot idah kènè dengan Kristen 
mengulaken dosa, siso pella merembah 
mi kemmatèen, mersodip mo kènè 
taba Dèbata, nai iberrèken Dèbata mo 
bana kenggelluhen i. Lot ngo dosa 
merembahken mi kemmatèen, janah 
ukum dosa tersèngèt mi kemmatèen i, 
oda ngo kudokken asa isodipken kènè bai 
Dèbata. 

17 Karinana pengellako salah, dosa ngo i, 
tapi lot ngo dosa siso pella merembah mi 
kemmatèen. 

18 Sibettoh ngo karina jelma sienggo 
gabè dukak Dèbata, oda nèngè ngo 
dakdak iuèi mengulaken dosa, kerna 
ikellini Anak Dèbata ngo ia, janah oda 
terkekadè Sibolis i ia. 

19 Sibettoh ngo bai Dèbata nai ngo rohta, 
tukasi pè suberri dunia èn ikuasai Sibolis. 

20 Sibettoh ma ngo enggo roh Anak 
Dèbata mi dunia èn janah iberrèken ngo 
banta perbinettohen, asa sitandai Dèbata 
perbennar i. Ibagasen Dèbata perbennar i 
ngo kita, janah nggelluh merkitè Anak Na 
Jesus Kristus. la ngo Dèbata perbennar 
janah la ma ngo kenggelluhen siamman 
sumendanh. 

2! Kènè alè pa, peddaoh kènè mo diri 
ndènè bai bègu bak sembahen idi nai. 


2 Yohanes 


] l Bangku nai ngo surat èn, pengendeng 

kuria, mendahi inang sienggo ipilih 
Dèbata, bak mendahi dukak-dukakna 
sikukekkellengi tuhu-tuhu. Oda ngo pellin 
aku sambing, dekket ngo taba karina 
simenandai sukuten sènteng bai Dèbata 
nai simengkekelengi kènè, 

“ai enggo merian ibagasensa berita 
sènteng tarap Dèbata i nai janah dak 
ngo rebbak dekket kita soh mi amman 
sumendah. 

3 Dak iberrèken Dèbata mo banta 
pasu-pasuNa, masèh atèNa dekket 
damèNa bang Jesus Kristus Anak Bapanta 
i, ibagasen kesèntengen dekket kelleng. 

4Sampang kalohoon ngo atèngku, kerna 
kudengkoh lot ngo dukak-dukakmu alè 
nangè mengkenggelluhken kata sènteng 
bai Dèbata nai, bagè sienggo idokken 
Bapa i banta. 

> Kerna naidi alè nangè, memmes 
ngo kupido bamu asa karinana kita 
dak mersikekelengen samah kita bang 
taba dengan pè. Oda ngo kata rembaru 

sikudokken èn, ai i mulana i nai ngo enggo 
sijalo i kessa nai percaya kita. 

6 Mersikekkellengen, merlapaten ngo i, 
siuèi pati-patiin Dèbata. Janah pati-patiin 
sinidengkoh ndènè i mulana i nai imo asa 
mersikekelengen dekket dengan. 

7 Enggo mèduk kalak sipengoto-ngotoi 
mersèrak mi suberri dunia èn, imo kalak 
siso mempertuhuken Jesus Kristus roh 
mi dunia èn merrupaken rupa jelma. 
Kalak sibagidi, perluap ngo i janah Musuh 
Kristus. 

8Kerna naidi mermanat mo kènè, asa 
ulang bennè nola bai ndènè nai sienggo 
kuberrèken kami bai ndènè i. Kerencetken 
kènè mo asa karina kènè menjalo upah 
mertinèncuk bai Dèbata nai. 

ə Kalak siso merian ibagasen peddah 
Kristus, tapi menurimpang nola ngo i sidi 
nai, oda ngo rebbak Dèbata kalak sibagidi. 
Tapi kalak simerian ibagasen peddah 
Kristus, merlapaten ngo i rebbak Bapa bak 
Anakna i ngo ia. 

10 Kerna naidi, mula lot kalak roh 
mendahi kènè, janah mengajarken peddah 
simeralo mi peddah Kristus, ulang jalo 
kènè kalak i mi bages ndènè; ulang pella 
dokken kènè 'njuah-njuah' taba kalak i. 

11 Ai barang isè mendokken njuah-njuah 
taba kalak i, dosken dekket ngo enggo ia 
bagè kalak i mengulaken perulaan jahat i. 

12 Matcam dèng ngo nemmu bagèna 
sinaing dokkenkenku taba kènè, tapi 
kurang ngo sellohna mula merkitè surat. 
Dok atèngku roh ngo aku mendahi kènè 
janah mengerana tompel dekket kènè, asa 
dom sampang atènta. 

13 Menenges salam ngo bamu dukak ni 
denganmu siterpilih i. 


3 Yohanes 


] 1 Alè Gayus sinikekkellengen! Aku 

pengendeng kuria, simengkekelengi 
kono tuhu-tuhu, 

2kusodipken ngo asa selloh karinana 
meradepken kono, janah njuah-njuah 
ma bagè sikubettoh dak selloh ngo bak 
tendimu. 

3Sampang kalohoon ngo atèngku tikan 
roh dengan magahken bangku bakunè 
burjumu mengkenggelluhken berita 
sènteng bai Dèbata nai. 

“Oda lot mengelebbihi sampang 
atèngku dari pada mula kudengkoh 
dukak-dukakku mengkenggelluhken 
sukuten sènteng bai Dèbata nai. 

> Merandal ngo nibaingmu i nggia taba 
dengan-dengan samah Kristen, bagi ma 
pè dekket taba simadèng itandai kono pè 
enggo itamuèi ko. 

SEnggo ibagahken kalak i karina idi 
i kuria si nisèn tersèngèt ngkellengmu 
i. Ulaken mo dakdak mengurupi kalak 
idi asa ndorok kalak i mennerusken 

perdalanenna. Janah ulaken mo i 
merdemmu mi lemmo atè Dèbata. 

7 Ai berkat pè kalak i kemulihken 
mengulaken ulaan Kristus oda ngo lot 
pengurupiin bai kalak i ukum bai kalak 
siso menandai Dèbata nai. 

Kumarna i kennah kita samah-samah 
Kristen ngo mersiurupen, asa merkitè 
bagidi enggo dekket kita mennukutken 
berita sènteng bai Dèbata nai. 

9 Enggo kutengesken suratku mendahi 
kuria i kunu pè joppok, tapi oda iuèi si 
Diotrepes, kerna dak naing igegohi ngo 
nola katèna asa ia nola pengendeng kuria. 

10 Roh kessa aku sikali èn, kutersèngèti 
mo ulah-ulahna i, imo kejahatenna dekket 
luapna lako mengelèai kami! Oda pellin i 
kessa tupèh, ai tikan roh dengan samah 
Kristen, oda uè ia menjalo janah dekket 
ngo kalak siuè menjalo pè gabè igerra, 
janah ipellaus ngo dengan idi i kuria i nai. 

Il Ulang mo èkutken simeroha i nggia, 
tapi simerandalna i mo codi. Bai Dèbata nai 
ngo rohna karina kalak simaingken selloh, 
janah barang isè kalak oda memmaing 
selloh, oda dèng itandai ia Dèbata. 

12 Karina ngo kalak memmoji si 
Demetrius, janah Dèbata pè memmojisa 

ngo. Kami pè kupoji kami ngo ia 
kerna selloh ngo pengindangkenna i, 
janah ibettoh kono ngo, bennar ngo 
pengindangken nami i. 

13 Matcam dèng ngo nemmu bagèna 
sinaing dokkenkenku bamu nggia, tapi 
kupikiri oda selloh mula arap surat 
kubaing. 

14 Kuharap ngo oda pella ndekkah nèngè 
roh ngo aku asa pejumpa kita janah 
asa hadep kita mengeranai. (1-15) Dak 
damè mo bamu! Menenges salam ngo 
bamu dengan silot i bekkasku, janah 
pessoh ma salamku taba karina dengan 
mersada-sada. 


Yudas 


] 1 Kènè karina dengan sienggo nipilih 
Dèbata janah sinikekkellengen Dèbata 
Bapa i tuhu-tuhu, si nijamotken Jesus 
Kristus. Aku — si Judas — anggi si 
Jakobus janah naposo Jesus Kristus, 
mengharapken: 

“Dak ipasu-pasu Dèbata mo kènè 
janah iberrèken mo masèh atèNa dekket 
damèNa bai ndènè mertinèncuk. 

3 Kènè dengan sinikekkellengen! Sèkel 
kalohoon ngo atèngku mennengesken 
surat bai ndènè tersèngèt kelluahen 
sienggo sijalo. Tapi bagèndari perlu 
kaloon kuakap memeddahi kènè merkitè 
surat èn ai dak tong kènè merjuhap 
lako petettahken kepercayaen sienggo 
iberrèken Dèbata taba ummatNa. 

4 Kerna lot ngo kalak siso percaya bai 
Dèbata enggo mendirip-ndirip roh mi 
tengah-tengahta arap siso sibettoh. Gabè 
ipebalik kalak i ngo masèh atè Dèbata 
asa merkitè bagidi ndorok ibaing kalak 
i lemmo atèna siso mendè i. Oda uè 
kalak i mengakui Jesus Kristus, perkuasa 

janah pellin sadaSa ngo kessa Tuhanta. | 
sinderbi nai ngo enggo kin ibagahken ibas 
Bibèl bakunè hukumen taba kalak i. 

> Enggo ngo ibettoh kènè karinana i. 
Tapi tukasi pè bagidi, perlu ngo dok 
atèngku kusèngètken bai ndènè bakunè 
cara Tuhan i lako paluahken kalak Israel i 
Mesir nai, janah ipetumpat ngo kalak siso 
percaya idi i tengah-tengah kalak idi nai. 

6 Èngèt kènè ma mo malaèkat-malaèkat 
siso menghargai ulanna i, gabè laus 
mennadingken bekkas kalak i. Irantè 
Dèbata ngo kalak i merkitè rantè siso 
uè ncèda soh mi amman sumendah ipas 
bekkas sigellap tuiten i terruh tanoh. Isidi 
mo kalaki i tahan soh mi tikki idabuh 
hukum taba kalak i, ipas Ari Simahantu i. 

7 Èngèt kènè ma mo kuta Sodom dekket 
Gomora bak kuta silot i sikulilingna i; ai 
karina ngo jelma pengisina i merpengelako 
tosè bagè malaèkat siso kasèa i. Ai luhlah 
ngo kalak i janah mengalo-ngalo, nai 
gabè isiksa mo kalak i merkitè api siso uè 
mentep, asa lot mahan lumba-lumba bai 
karina jelma. 

8 Suang bagi ma ngo kalak i simerangan- 
angan soh mi memmaing dosa kalak i mi 
dirina sendiri, janah pis matana midah 

kuasa Dèbata janah ilèai kalak i ngo 
simbadia i sorga i. 

ə? Salang si Mikhael oda nung ibaing 
bagè pengelako kalak idi i, tukasi pè ia 
huntuun malaèkat-malaèkat i karina. 
Tikan merselisih kalak i dekket Sibolis 
tersèngèt bangkè si Musa, oda nung si 
Mikhael menghukum Sibolis i merkitè kata 
mengelèai. Pellin èn ngo kessa idokken si 
Mikhael, "Ipincang Tuhan i mo kono!" 

10 Tapi ukum kalak i, irèhèi ngo siso 
nibettohna janah ialo. Tosè bagè binatang 
siso merukur ngo kalak i, ai pellin menguèi 
bakkona ngo kessa kalak i. Jadi kumarna i 
nola ngo maingken mago kalak i. 

11 Merjaya mo kalak i! Ai dalan si Kain 
ngo ièkutken kalak i. Terèkut-èkut ngo 
kalak i bagè si Bileam lako muat-muat 
riar. Ipetumpat ngo kalak i bagè si Korah 
kumarna mengalo-ngalo. 

12 Mula rebbak mangan kènè dekket 
kalak i, gabè kememmalu nola ngo kalak i 
bai ndènè. Mokkus ngo kalak i janah oda 
ibettoh mèla, janah pellin dirina ngo kessa 
isarihken. Asa bagè hembun si nisempul 
angin ngo kalak i, sienggo mberkat dekket 
uratna, gabè matè mo enggo. 

13 Tosè bagè galombang laut merkupkup 
ngo kalak i, oda ibettoh mèla kumarna 
ulah-ulahna. Dak bagè binatang kadap 
ngo kalak i janah enggo ipèmaken 
Dèbata bekkasna sigellap tuiten janah 
merippot-ippot soh mi amman sumendah. 

14 Enggo kin ngo pennah ialamatken 
si Henokh pemparen si Adam si pepitu 
cundutken i, ukum pengellako kalak èn 
ai nina ngo, “Tengen mo, roh ngo Tuhan 
i rebbak dekket malaèkatNa simbadia 
meribu-ribu, 

13 lako menghukumi karina jelma. 
lhukum Tuhan i ngo kalak simengalo 
bak kalak siso percaya bana. Ihukum ma 
ngo kalak simengeruapken kata-kata 
mengelèaisa!" 

16 Dak ngutnguten ngo kalak i janah 
menalahken kalak sidèban. Dak menguèi 
cubellekna simerdosa i ngo kalak i. Perkata 
manggang janah ipanggar-panggar mo 
kalak lako muat laba bai kalak i nai. 

17 Tapi alè si nikekellengen, èngèt kènè 
mo sienggo nialamatken rasul-rasul 
nipebangkit Tuhanta Jesus Kristus. 

18 Mayak ari Kiamat, enggo kin ngo 
ibagahken kalak i mendokken kennah 
roh ngo kalak simengerèhèi kènè, imo 


YUDAS 1.19 -24 5 


kalak simengulaken cubellek dekket 
kejahatenna. 

19 Kalak sibagidi ngo simemellah-mellah 
kuria sienggo ikuasai cubellekna sendiri. 
Oda ngo iiani Tendi Perbadia kalak 
sibagidi, tapi iiani cubellek dunia èn ngo. 

20 Tapi ukum kènè alè dengan, pehèdu- 
hèdu kènè mo diri ndènè ibagasen 
tuhu-tuhu percaya bai Tuhan i; simbadia 
ngo kepercayaen ndènè i. Ninganna idi 
dak mersodip mo kènè ibagasen Tendi 
Perbadia, 

2! janah ibagasen i mo kènè tettap 
mengharapken masèh atè Dèbata merkitè 
Jesus Kristus Tuhanta i simemerrèken bai 
ndènè kenggelluhen situhunna soh mo 
amman sumendah. 

2? Pacidah kènè mo masèh atè ndènè 
taba kalak perukur ganggu. 

23 Ruah kènè mo kalak si nibagasen api 
lako paluahken kalak i. Mermasèh atè mo 
kènè taba kalak sidèbankenna i ninganna 
merkebiaren, tapi kecegoken kènè mo 
pakkènna sienggo mellamun i kemulihken 
cubellek-cubellekna sienggo merdosa i. 

24 Kessangapen mo bai Dèbata 
simenjamotken kènè asa ulang tersundalih 

janah merembah kènè mi hadeppenNa i, 
ibagasen oang-oang janah oda mertikas. 
25 la ngo kessa Dèbata sipaluahken 
kita merkitè Jesus Kristus Tuhanta i. 
la ngo Dèbata simermulia, meheji, 
merkuasa janah merkegegohen arnia 
nai soh bagèndari sakat soh mi amman 
sumendah! Amèn. 


Wahyu 


' Isi bukku èn imo terrèngèt kadè 

sinipetarar Jesus Kristus terrèngèt 
barang kadè sinaing masa oda pella 
ndekkah nèngè. Ibagahken Dèbata 
ngo taba Kristus asa pacidahken taba 
pengendeng Dèbata kadè sinaing ndor nè 
masa. Ipasulak Kristus ngo malaèkatNa 
taba si Johanes naposoNa, lako magahken 
simasa i tabasa. 

21 indangken si Johanes ngo kata Dèbata 
janah ikesaksiken ngo tersèngèt Jesus 
Kristus imo tersèngèt sagumanNa sienggo 
idah. 

3Sayurntua ngo simenjaka dekket 
simendengkohken kata alamat èn dekket 
simenjamoti sitersurat ibagasenna, ai 
ndessing ngo enggo ketikana. 

4Kènè dengan silot i sipitu kuria i Asia! 
Aku, si Johanes, mengharapken dak 
ipasu-pasu Dèbata mo kènè, imo Dèbata 
bagèndari -- Dèbata i sinderbi nai janah 
Dèbata sinaing roh i -- bagi ma dekket 
tendi sipitu silot i hadeppenna sirebbak 
memerèntah dekket Dèbata, 

> dekket bai Jesus Kristus saksi kettoken 
idi nai. la ngo perlebbè ipegelluh i simatè 
nai janah la ma ngo merkuasa taba 
raja-raja ni dunia èn. Masèh mo atè Jesus 
midah kita, janah merkitè permatèNa i, 
Ipaluah ngo kita ipas dosanta nai. 

6 Ibaing ngo kita gabè keturunen raja 
janah gabè malim i kerajaen Dèbata 
BapaNa i. Bai Jesus i mo kemuliaan dekket 
kuasa soh mi amman sumendah! Amèn. 

7 Tengen, roh mo la ibagasen hembun! 
Karina ngo mengidahSa bang kalak 
sienggo memmantemsSa i pè. Derru-derru 
mo karina bangsa silot i dunia èn 
menderruken diriNa kumarnakensa. Imo 
tuhu! Amèn! 

8"Aku ngo Alpa dekket Omèga (Bennana 
dekket puncana)," nina Tuhan Dèbata, 
simengkuasai sagumanna silot. Dèbata 
bagèndari, Dèbata sienggo lot kin janah 
Dèbata sinaing roh i. 

2 Aku si Johanes dengan ndènè sisada 
nasip ibas kinidersa siniakapen gennep 
simengèkutken Kristus. Mbingit ngo kita 
menggong sindersa sebagè ummatNa. Mi 
pulo Patmos ngo aku ibuang kumarna 
kusukutken Kelluahen bai Dèbata nai, 
sinipesoh Jesus. 

10 Tupung ari Tuhan i, ikuasai Tendi 
Perbadia ngo aku -- nai kudengkoh mo 
sora i podingku nai nggang kalohoon tosè 
bagè sora sarunè mengerana. 

11 Bagèen nina, "Suratken mo si niidahmu 
mi sada lapihen, nai tengesken mo i 
mi kuria sipitu èn, imo Epesus, Smirna, 
Pergamos, Tiatira, Sardis, Piladelpia 
dekket Laodikia." 

12 Tumulih mo aku mi podi, menengen 
isè simermongkami aku i, gabè kuidah mo 
pitu pelita emmas mernèhè. 

!31 tengah-tengah pelita i kuidah cènder 
tosè bagè jelma memakè jubah nggeddang 
soh mi nèhèna. Janah i tentenNa lilit kokos 
emmas. 

14 Mbulan ngo bukNa bagè kapas, 
mernala-nala ngo mataNa bagè api; 

13 nèhèNa merkillong bagè tembaga 
niumbaken i perpandèen, soraNa 
gumeruhguh bagè sora sampuren ndates. 

16 Įjèmak tanganNa kamuhun ngo pitu 
bintang janah karuar ngo i babahNa nai 
peddang sidua babah ntajem kalohoon, 
nai mercala-cala ngo abèNa bagè 
mataniari mpilngas. 

17 Kuidah kessa la, tangkep mo aku i 
lebbè nèhèNa bagè sienggo matè; nai 

lampèken mo tanganna kamuhun taba 
aku, ninganna idokken, "Ulang kono 
mbiar! Aku ngo merkuasa i mulana nai 
soh mi puncana. 

18 Aku simemerèken nggelluh! Sienggo 
matè kin ngo enggo Aku arnia, tapi tengen 
mo, nggelluh ngo Aku soh mi amman 
sumendah. Merkuasa ngo Aku bang i 
kemmatèen bang bekkas i balik i. 

19 Kernana idi suratken mo si niidahmu, 
imo simasa bagèndari dekket sinaing 
masa i podiin èn. 

20 Èn ngo rusia bintang sipitu si niidahmu 
i tanganKu dekket pelita emmas mernèhè 
i. Ukum bintang sipitu i, imo malaèkat- 
malaèkat sipitu kuria, janah nèhè lampu 
sipitu i, imo kuria sipitu i." 
2 '"Bagèen mo suratken mendahi 

malaèkat kuria Epesus: En ngo tennah 

simenjèmak pitu bintang i tanganNa 
kamuhun janah merdalan-dalan i 
tengah-tengah nèhè pelita emmas sipitu i. 

2Kubettoh ngo perulanmu; kelejanmu 
bak mbingitmu. Kubettoh ngo oda 
terdessingen perjahat kono, bang pè kalak 
simengaku apostèl ia, keppè oda; enggo 
mo iunjuni kènè kalak i, terdapet ngo 
perluap ngo keppè kalak i. 

3 Kubettoh ngo mbingit kènè janah susah 
kemulihken gerarKu, tapi oda uè kènè 
mendellè. 

“Tapi lot ngo pengkurangi ukurKu bai 
ndè imo: Oda bagè kelleng atè ndènè 
bangku i mulana i ngkelleng atè ndènè 
bagèndari. 

> Kerna i, perdatèken mo kettadingen 
ndènè i! Tobat mo kènè ibas dosa-dosa 
ndènè nai janah ulaken mo bahanmu 
bagè siperlebbè i. Mula oda, roh mo Aku 
mendahi kènè, menunggalingken pelita 
ndènè idi i bekkasna nai. 

STapi lot ma ngo tuhu kesurungenmu; 
ncego atèmu midah perulaan sisiin si 
Nikolaus siKukecegoken i ma. 

7 Idengkohken simerpènggel mo 
sinidokken Tendi i taba kuria-kuria. 
Simennang i ngo kubaing kipangan buah 
kayu kenggelluhen si ni pekken Paradaiso 
ni Dèbata!" 

8"Mendahi malaèkat kuria Smirna 
suratken mo bagèen: Bagèen ngo kata 
bana nai simerkuasa i mulana nai soh 
mi podiin èn -- sienggo matè janah 
mengolihi nola nggelluh. 

9 Kubettoh ngo kepersuken ndènè 
dekket kinipogos ndènè, tapi situhunna 

bèak ngo kènè; Kubettoh ma ngo bak 
pennukasi ndèba mendahi kènè, imo kalak 
simendokken Jahudi ia nina, keppè oda 
tuhu; ai pulungen Sibolis ngo kalak i. 

10 Ulang kènè mbiar midah kepersuken 
sinaing sempa mendahi kènè ndor èn. 
Èngèt kènè mo, ikurung Sibolis mo 
barang piga-piga kalak bai ndènè nai lako 
mengunjuni kènè, gabè susah mo kènè 
sipuluh ari dekkahna. Dak burju mo kènè 
soh matè nai Kuberrèken mo bai ndènè 
rudang kenggelluhen i! 

11 |dengkohken simerpènggel mo kata 
sinidokken Tendi Dèbata taba kuria-kuria. 
Oda terkekadè kemmatèen pedua kaliken 
i karina simennang i." 

12 "Bagèen mo suratken mendahi 
malaèkat kuria Pergamos: Èn ngo tennah 
simenjèmak peddang sidua babah janah 
ntajem. 

13 Kubettoh ngo i dikè kènè merrian 
imo i bekkas tahta Sibolis. Sètia ngo 
kènè bangKu. Ai tikan ibunuh pè tikala 
i naposongku kettoken imo si Antipas i 
tengah-tengah ndènè i bekkas Sibolis i, 
oda ngo iperso kènè Aku sinikepercayaen 
ndènè i. 

14 Tapi lot ngo siso Kukellemmoken 
bai ndènè. Lot ngo dèba bai ndènè nai 
mengèkutken peddah si Bileam. lajarken 
ngo taba si Balak bakunè pemmaing asa 
gabè merdosa kalak Israel; ièla ngo kalak 
i kipangan pangaan sienggo ipèlèken 
bai sembahen dekket mengulaken ulaan 
luhlah. 

13 Bagi ma lot kè dèba mengèkutken 
peddah si Nikolaus. 

16 Kerna naidi tobat mo kènè i dosa-dosa 
ndènè nai! Mula oda, ndor mo Aku roh 
lako juhap taba kalak i merkitè peddang 
silot i babahKu. 

17 idengkohken simerpènggel mo 
sinidokken Tendi i mi kuria-kuria. 
Simennang i ngo Kuberrèken kipangan 
manna simboni i dèng janah karina kalak 
i menjalo sada batu mbulan bangKu nai. 
Tersurat ngo i batu i sada gerar rimbaru, 
siso nibettoh barang isè pè, laènken 
simenjalosa i." 

18 "Bagèen mo suratken taba malaèkat 
kuria Tiatira: Bagèen ngo tennah Anak 
Dèbata simermata mernala-nala bagè api 
janah nèhèNa bagè tembaga siniumabaken 
i perpandèen. 

19 Kubettoh ngo perulaan ndènè -- 
kelleng atè ndènè bak kepercayaen 
ndènè, bang pengkebasi ndènè dekket 
mbingit ndènè. Buèen ngo ihanaken kènè 
bagèndari daripada tikala i. 

20 Tapi ukum sisada matcam èn, lot 
ngo pengkurangi ukurku midah kènè. 
Ibelli kènè ngo daberru Isebel simengaku 
dirina sinipasulak Dèbata idi. Enggo 
mèduk naposongku iakkali janah iajari 
mengulaken luhlah, bak kipangan 
pangaan sienggo ipèlèken bai sembahen. 

2! Enggo Kuberrèken nemmu tikki bana 
asa mertobat ipas dosa-dosana nai, tapi 
oda nggèut mentadi ia mengulaken ulaan 
luhlah idi. 

22 Èngèt mo! Kudabuh mo ia mi bagasen 
persakiten. Bagi ma pè dekket denganna 
simerlangkah julu meddem i. Kupatakken 
mo ia mi bagasen kepersuken mahantu — 
ukum oda mertobat ia ibas perulanna nai. 

23 Janah Kuradasken mo karina 
parangenna simengèkutkensa i, asa 
ibettoh karina kuria Aku ngo mengoji 
pusuh peratèen jelma karinana, janah 
Kubalesken tabasa rembang bagè 
siniulana gennep. 

24 Tapi ukum taba kalak siso 
mengèkutken peddah laling i, imo 
sitading i Tiatira janah oda mengguruken 
hèlmu Sibolis bagè kalak i, bagèen mo 
Kudokken Oda kuampèken boban mberrat 
taba kènè. 

25 Asal mo tong ijèmak kènè sienggo lot 
bai ndènè i kin sakat soh roh Aku. 

26 Taba kalak simennang janah 
simengulaken lemmo atèngKu soh mi 
puncana Kuberrèken mo kuasa dos dekket 
sikujalo bai BapangKu nai. 

27 ljalo kalak i mo kuasa bangKu nai lako 
memerèntah bangsa-bangsa merdengan 
tongket bessi, janah mengereppuk 
bangsa-bangsa i bagè mengereppuk 
koden tanoh. 

28 ljalo kalak i mo bangKu nai bintang 
perlambuk. 

29 |dengkohken simerpenggel mo 
nidokken Tendi i taba kuria-kuria." 

'"Bagèen mo suratken bai malaèkat 

kuria Sardes: Bagèen ngo tennah 
sidasa Tendi sipitu bai Dèbata nai, dekket 
simenjèmak bintang sipitu i. Kubettoh ngo 
karinana perulanmu. Terdokken nggelluh 
ngo kènè nemmu, keppèken matè ngo! 

2? Kernana idi, kèkè mo kènè, petegguh 
mo dengan ndènè sitading i, imo kalak 
sinaing-naing matè i. Ai oda lot jupa Aku 
ulanmu merandal i hadeppen Dèbata. 

3 Nteng, èngèt mo balik barang kadè 
sienggo ipeddahken dekket sienggo 
idengkoh kènè, ulaken mo i janah tobat 
mo kènè! Kum oda ndungo kènè, roh 
mo Aku mendahi kè bagè pekerroh 
penangko, oda ibettoh kènè ndigan 
ketikana pekirohKu i. 

“Tapi lot ma ngo i tengah-tengah 
ndènè i Sardes simenjaga olesna asa tong 
mpanting. Rebbak merdalan mo kalak i 
dekket Aku seggen meroles mbulan, ai 
tau ngo kalak i. 

> Oles mbulan sibagidi ngo seggen 
iberrèken bai kalak simennang i. Oda 
kusasa gerarna ibas lapihen kenggelluhen 
i nai, tapi Kuindangken ngo gerarna i 
hadeppen BapangKu bak i hadeppen 
malaèkat-malaèkatNa. 

6 Barang isè merpènggel, idengkohken 
mo sinidokken Tendi i taba kuria-kuria." 
7 "Nai bagèen mo baing surat mendahi 

malaèkat kuria Piladelpia: Èn ngo kata 
simbadia janah bennar simenjèmak anak 

konci si Daud. Mula enggo Ibuka oda lot 
sindorok memmuka. 

8Kubettoh ngo karina perulaan ndènè, 
tengen mo, enggo Kubuka pèntu bai 
ndènè, siso ndorok ikonci barang isè pè. 
Tukasi pè oda sadikè gegoh ndènè, tapi 
dak iuèi kènè ngo katangKu, janah dak 
satia taba Aku. 

2 Èngèt mo èn; kubaing mo kalak sienggo 
gabè mengèkutken Sibolis i, smendokken 
Jahudi ia keppèken oda tuhu, perluap ngo 
la, asa roh kalak i mi hadeppenmu lako 
mersembanh taba kènè, janah mengaku 
ngo Kukekelengi kènè! 

10 Kumarna mbingit ngo kènè 
menjamotken katangKu, Aku pè 
Kujamotken mo kènè tupung ari 
kesusahen sinaing sempa mi suberri dunia 
èn. Masa ngo i lako mengunjuni karina 
kalak simerian i babo tanoh èn. 

11 Ndor mo aku roh! Cèkèp mo sienggo 
lot bai ndènè i, ulang gabè ibuat dèba nola 
rudangmi! 

12 Simennang i ngo Kubakin gabè 
binangun Bages DèbatangKu Simbadia i, 
janah i sidi nola merian soh sidekkahna. 
Kusuratken mo ibas diri kalak i 
gerar DèbatangKu dekket gerar kuta 

DèbatangKu — imo Jerusalem sirembaru, 
susur i sorga nai bai Dèbatangku nai -- 
bagi ma dekket gerarKu sirembaru i. 

13 Barang isè merpènggel janah 
ndorok merpendengkoh, ibeggèken mo 
sinidokken Tendi i taba kuria-kuria." 

14"Bagèen mo suratken mendahi 
malaèkat kuria Laodikia: Bagèen ngo kata 
si Amèn, saksi kettoken janah bennar i, 
permulaan sinitempa Dèbata. 

13 Kubettoh ngo karina perulaan ndènè; 
mbarngap so mbarngap janah mpeddas 
so mpeddas ngo kènè. Mbarngap barang 
mpeddas mo kè nemmu. 

16 Kumarna nggara-nggara sisèlu ngo 
kènè, oda mbarngap oda ma mpeddas, 
Kuutahken mo kè i babahKu nai. 

17 |dokken kènè ngo, 'bèak ngo kènè 
janah kaya, oda kurangen kadè kènè." Oda 
ibettoh kènè kalak mpersuk ngo kè bana 
mpersah, ncor bak pètung janah sabar. 

18 Kerna naidi, Kupernoi mo kènè, tokor 
mo bangKu nai emmas sienggo itingtingi 
asa tuhu bèak kènè, bagi ma dekket oles 
mbulan mahan abit ndè, asa ulang termèla 
kènè kumarna sabar i kènè. Bagi ma pè 
dekket minak sidalisenken mi mata ndènè, 
asa merpendidah kènè! 

19 Ai kalak siKukekellengi, kalak i ngo 
Kupesèngèt janah Kupeddahi. Kernana i 
mertuhu-tuhu mo ukur ndènè ninganna 
mertobat ibas dosa-dosa ndènè nai. 

20 Tengen mo! Cènder ngo Aku i lebbè 
pèntu i ninganna menuktuki. Barang isè 
mendengkoh sorangKu janah memmuka 
pèntu i, mbengket mo Aku mendapetkensa 
janah rebbak mangan mo Aku dekketsa, 
janah ia rebbak dekket Aku. 

2! Kupehantar mo kundulen taba 
simennang idi i kerajanKu, bagè Aku 
sienggo mennang janah rebbak kundul i 
karjaan BapangKu. 

22 Barang isè merpènggel sindorok 
merpendengkoh, idengkohken mo 
sinidokken Tendi i taba kuria-kuria!" 

4 l Nai kuidah nola mo sada alaten. 

Mbuka mo sada pèntu i sorga, janah 
kudengkoh rana sienggo mengerana 
idi kin taba aku bagè sarunè. Nina mo, 
"Roh mo kono mbengket mi sèn, asa 
Kubagahken bamu kadè sinaing masa i 
podinkenna èn." 

2Mèter ikuasai Tendi Dèbata mo aku. Nai 
kuidah mo sada tahta i sorga, janah lot 
sada kalak kundul i babona. 

3 Ukum rupa sikundul i tahta i, bagè intan 
jaspis janah bagè Sardes ngo tengenen. 
Merkillong-killong ngo mengkulilingi 
tahta idi, janah perbintoha bagè zamrud. 

41 sikuliling tahta i lot dèng ma ngo 
duapuluh empat nai tahta ikunduli 
duapuluh empat pengendeng merpakèen 
mbulan janah merudangken buradda i 
babontakalna. 

> Gumeruhguh ngo dengkohen tahta 
i janah butbat pellian mencuhayai. 
Merjollah-jollah ngo pitu obor i hadeppen 
tahta i, imo Tendi Dèbata sipitu i. 

6 Lot dèng ma ngo i hadeppen tahta 
i teridah bagè laut kaca nciho bagè 
cermin terrus. Ipas empat persoki tahta 
i tengah-tengah idi, lot ngo empat 
pernggelluh, mbuè ngo matana i lebbè 
dekket i podi. 

7 Ukum rupa pernggelluh siperlebbè tosè 
bagè rupa singa ngo, sipeduaken bagè 
rupa lembu jenggi; sipetelluken merabè 
tosè bagè abè jelma, janah sipeempatken 
tosè bagè manuk-manuk sipanggor daha 
sidang ngkabang ngo. 

8 Siempat pernggelluh idi merkabeng 
ngo gennep terennem; dom ngo mata 
i sikulilingna dekket i bagasenna pè. 

Oda mengadi-ngadi kalak i mahar 

ari berngin mengendèken bagèen, 
"Simbadia, simbadia, simbadia ngo Tuhan 
Dèbata simenggem-nggemmi saguanna 
silot, sienggo lot kin janah sienggo lot 
bagèndari, dekket sinaing roh i." 

9 Empatna pernggelluh i mengendèken 
endè lako memmoji janah pesangapken 
bak mendokken mejalo metangkup taba 
sikundul i babo tahta i janah singgelluh 
soh mi amman sumendah. Janah tikan 
merendè pernggelluh i 

10 hai mèter tangkep mo pengendeng 
siduapuluh empat i mi hadeppen si 
kundul i babo tahta i, isembah kalak i mo 
singgelluh soh mi amman sumendah i, nai 
ipenggamparken kalak i mo rudangna mi 
hadeppen tahta i ninganna idokken, 

11 "Alè Tuhan Dèbata nami! Pellin kono 
ngo patut ipoji, ipessangap kumarna 
merkuasa. Kono ngo menghanaken 
sagumanna silot janah kemmulihken 
lemmo atèMu ngo memmaingken asa 
terhana janah nggelluh." 

l Nai kuidah mo tangan sikundul i 

5 tahta i sada lapihen sienggo isurat 
ibagasen dekket i ruarna janah sienggo 
isègèl merkitè pitu sègèl. 

“Nai kuidah ma mo sada kalak malaèkat 
mergegoh, nggang kalohoon ngo sorana 
mendiloken, "Isè ngo ndia ndorok 
mengkarkari sègèl i janah mengogè 
lapihen simerserpih i?" 

3Tapi isè poda sanggup memuka lapihen 
i dekket menengen mi bagasen ukum 
kalak si ni sorga, bang si ni tanoh èn pè 
bak si ni terruh tanoh i pè. 

“Nai gabè tangis janah semmep- 
semmep mo aku, kerna isè poda lot 
sanggup mengogè lapihen i dekket 
menniah mi bagasenna. 

> Nai nina sada kalak ipas pengendeng 
idi nai mo taba Aku, “Ulang kono tangis! 
Tengen mo. Enggo mennang Singa i 
bas marga Judèa nai, pinempar si Daud 
simbellen i, lako mengkarkari sègèl sipitu 
i memmuka lapihen merserpih i." 

SNai kuidah ma mo sada Anak Biri-biri 
cènder i tengah-tengah tahta i, ikulilingi 
pernggelluh siempat i bak karina 
pengendeng pè. Ukum Anak Biri-biri i, 
enggo bagè cara tersembellih kin. Pitu ngo 
tandukna janah pitu matana, imo tendi 
sipitu sienggo iutus mi suberri dunia èn. 

7 Nai ibuat Anak Biri-biri i mo lapihen 
merserpih i, i tangan sikundul i babo tahta 
i nai. 

8 Ningan bagidi, tangkep mo mersembah 
siempat pernggelluh bak pengendeng 
siduapuluh empat idi i hadeppenNa. 
Karina pengendeng i menggelem kucapi 
i tanganna gennep dekket caban emmas 
merisi kemenjen, imo sodip ummat 
Dèbata. 

3Jadi iendèken kalak i mo sada endè 
rembaru, "Kono ngo kessa sanggup 
memmuat lapihen i dekket mengkarkari 
sègèl-sègèlna. Kumarna Enggo kin ibunuh 
kono, janah merkitè permatèMu, enggo 
itebbus kono karinana jelma i gennep 
marga, kata, nègara bak bangsa Dèbata. 

10 Enggo gabè ibaing kono kalak 
idi gabè usur imam-imam asa gabè 
mengkebasi Dèbatanta kalak idi, janah 
menggem-nggemmi dunia èn." 

11 Nai kuidah nola mo. Kudengkoh ma mo 
sora malaèkat merribu-ribu bak merjuta- 
juta buèna! Cènder ngo kalak i mencingkoi 
tahta i, bak mencingkoi pernggelluh 
siempat i bang pengendeng-pengendeng 
i. 

12 Merendè ngo kalak i nggang kalohoon, 
"Anak Biri-biri sienggo isembellih i ngo 
patut menjalo kuasa; kinibèak kebijaken 
bak kegegohen; patut ngo la sipessangap, 
imuliaken dekket ipepoji-poji!" 

13 Nai kudengkoh ma mo merendè 
karina sinitempa i langit i, i tanoh èn, i 
terruh tanoh dekket ibagasen laut i -- "la 
sikundul i babo tahta i -- dekket Anak 
Biri-biri i ngo sipojiin dekket sipesangapen 
janah mermulia bak merkuasa soh mi 
amman sumendah!" 

'4Jadi ialoi pernggelluh siempat i mo, 
"Amèn!" Nai tangkep mo pengendeng- 
pengendeng i mersembah. 

6 'Enggo kessa bagidi, kuidah mo 

ikarkari Anak Biri-biri i sègèl perlebbè 
i pas sipitu sègèl i nai. Nai kudengkoh 
mo sada ipas pernggelluh siempat i nai 
mendokken, "Roh mo kono!" Tosè bagè 
renggur nggang sorana i. 

2Jadi kuperdatèken mo, gabè kuidah mo 
sada kuda putih. Ijêmak simemmasang 
kuda i ngo sada cèur, janah iberrèken bana 
sada rudang. Berkat mo ia bagè sada kalak 
permennang juhap merkemennangen. 

3 Nai ikarkari Anak Biri-biri i nola ma 
mo sègèl peduaken. Kudengkoh ma mo 

pernggelluh sipeduaken i mendokken, 
"Roh mo kono!" 

“Jadi karuar mo sada kuda sidèban mbara 
rupana. Iberrèken mo taba simemmasang 
kuda i kuasa lako memmuat damè i 
babo tanoh èn nai, asa mersirasipen 
samah-samah jelma, janah iberrèken 
dèng ma ngo sada peddang mbelgah 
bana. 

> Nai ikarkari Anak Biri-biri i nola mo 
sègêl sipetelluken. Jadi kudengkoh ma mo 
pernggelluh sipetelluken i mendokken, 
"Roh mo kono!" Jadi kuperdatèken mo, 
bagè kuidah mo lot sada kuda mbèrèng. 
Icèkèp simemmasang kuda i ngo sada 
dacing i tanganna. 

6 Nai kudengkoh mo sora bagè cara i 
tengah-tengah pernggelluh siempat idi 
nai mendokken, "Sisellup berras upah 
sidari janah tellu sellup jagong upah 
sidari. Tapi ulang kekkadè batang zaitun 
dekket pekken anggur!" 

7 Nai ikarkari Anak Biri-biri i nola mo 
sègêl sipeempatken, gabè kuidah mo 
pernggelluh sipeempatken i mendokken, 
"Roh mo kono!" 

8 Kuperdatèken mo, gabè taridah mo 
sada kuda kellabu rupana. Ukum gerar 

simemmasang kuda i, kemmatèen ngo, 
janah mengèkut ngo i podina kebèguun. 
Iberrèken ngo bana kuasa mi siperempat 
tanoh èn, asa iradasken merkitè-kitè 
geraha dekker keraparen bak merkitèken 
sakit uabba dekket merkitè binatang 
penjerngem silot i tanoh èn. 

2Enggo kessa bagidi, ikarkari Anak 
Biri-biri i nola mo sègèl pelimaken, nai 
kuidah mo i terruh langgaten pemèlèen 
i tendi kalak sienggo matè terbunuh 
kumarna percaya kalak i mi kata Dèbata 
dekket kumarnaken iindangken kalak i 
ngo sukuten i. 

10 Dak itenggo-tenggoken tendi i 
ngo merkitè sora nggang, “lalè Tuhan 
Perkuasa, simbadia janah persènteng! 
Sadikè dekkah nai ngo asa ihukum kono 
pengisi dunia èn, kumarnaken pemmaing 
kalak i sienggo memmunuh kami?" 

11 Jadi iberrèken mo taba gennep tendi 
i tersada jubah mbulan. Nai idokken mo 
taba kalak i asa ipèma sinempas nari, soh 
tumpat lebbè denganna sada ulaan dekket 
kaka anggina sinaing bunuhen dèng bagè 
kalak idi i. 

12 Nai kuidah nola mo ikarkari Anak 
Biri-biri i sègèl sipeenemken. Mèter masa 

mo rènur gaya-guyu. Gabè mbèrèng mo 
mataniari i bagè kaèn mbèrèng, janah 
bulan i pè mbara bagè daroh. 

13 Merrurus mo bintang i, i langit nai mi 
tanoh bagè buah kayu ara merntalpungen 
idegger angin ndor. 

14 Langit i pè mersep mo bagè cara 
bellagen sinibalun janah mèrèt mo karina 
delleng dekket pulo igèsèr i bekkasna nai 
kin. 

1> Gabè ciboni mo karina raja ni 
tanoh èn dekket simersangap, ekuten 
balapergunggung, kalak sibèak dekket 
kalak perkuasa pè bang kalak sidèbanna 
i, barang hamba pè i barang siso hamba 
karinana ngo kalak i ciboni mi liang-liang 
bak mi ruang-ruang batu delleng. 

16 Nina kalak i mo taba batu bak delleng 
i, "Dendenni janah boniken mo kami, asa 
ulang kuidah kami abè sikundul i babo 
tahta kerajaen sienggo punguren i, bak 
Anak Biri-biri i! 

17 Ai enggo dapet tikkina roh pungur 
sikundul i babo tahta kerajaen i dekket 
Anak biri-biri i; isè poda mennahan i 
hadeppenna!" 

7 'Enggo kessa bagidi, kuidah nola mo 

lot cènder empat kalak malaèkat i dèsa 

siempat ni tanoh i. Itagangi kalak i ngo 
siempat mata angin ni tanoh èn asa ulang 
nèngè menempul angin imi darat bang mi 
laut barang mi kayu i pè. 

“Nai kuidah ma mo sada malaèkat 
sidèban kèkè kan kebincaren nai, icèkèp 
ngo sada sègèl sinijalona bai Dèbata 
singgelluh i nai. Nggang ngo sorana 
mendiloken taba malaèkat siempat i, 
sienggo menjalo kuasa bai Dèbata nai 
lako mencèdaken darat dekket laut. 

3 Nina malaèkat sisada i mo, "Ulang lebbè 
cèdai kènè darat barang laut barang pè 
kayu, pèma kubaing kami lebbè tanda 
sègèl i abè naposo Dèbatanta." 

“Jadi kudengkoh mo ibagahken buè 
kalak sienggo iberrè sègèl i seratus 
empatpuluh empat ribu kalak. Karinana idi 
ipas sisipuluh dua marga Israel i nai ngo; 

> į marga Judèa nai sipuluh dua ribu kalak 
sienggo iberrè tanda sègèl, i marga Ruben 
nai sipuluh dua ribu kalak, i marga Gat nai 
sipuluh dua ribu kalak, 

6i marga Asyer nai sipuluh dua ribu 
kalak, i marga Naptali nai sipuluh dua ribu 
kalak, i marga Manasye nai sipuluh dua 
ribu kalak, 

7i marga Simeon nai sipuluh dua ribu 
kalak, i marga Lewi nai sipuluh dua ribu 
kalak, 

8i marga Zebulon nai sipuluh dua ribu 
kalak, i marga Josep nai sipuluh dua ribu 
kalak, i marga Benjamin nai sipuluh dua 
ribu kalak. 

? Enggo kessa salpun i, lot mo kuidah 
nterrem kalohoon jelma, siso terbilangen 
buèna -- imo i suberri bangsa, marga, 
kaum dekket perkataan silot idi nai. Dak 
cènder ngo kalak i mengadep tahta bak 
mengadep Anak biri-biri i, merpakèen 
jubah mbulan janah menjèmak lambè i 
tanganna. 

10 Nggang kalohoon ngo idiloken kalak 
i, "Bai Dèbata simengkunduli tahta i 
dekket bai Anak Biri-biri i nai ngo rohna 
keluahenta!" 

11 Tikan bagidi cènder ngo malaèkat- 
malaèkat mengkulilingi tahta i bak i 
sikuliling pengendeng dekket pernggelluh 
siempat i. Tangkep ngo malaèkat- 
malaèkat idi i lebbè tahta i menembah 
Dèbata. 

12 |diungken kalak i ngo, "Amèn! Nipoji 
mo Dèbatanta simermulia i janah bijak. 
la ngo Dèbata janah patut menjalo 

kata merlias atè dekket pemoji-mojiin 
mertinèncuk. Dèbata perkuasa janah 
mergegoh ngo la soh mi amman 
sumendah! Amèn." 

13 Nai ikuso sada kalak pengendeng i mo 
aku, "Isè ngo kalak simerjubah mbulan i 
janah i dikè nai ngo rohna kalak idi?" 

14 Kualoi mo ia, "Oda kubettoh i alè Tuan. 
Kono ngo bettoh-bettohen idi." Nai nina 
mo taba aku, "Kalak i ngo sienggo maluah 
ibas kepersuken idi nai. Enggo itaptapi 
kalak i jubahna, janah ipeputih merkitè 
daroh Anak Biri-biri i. 

13 Kemulihkenna idi ngo asa dak cènder 
kalak idi i hadeppen tahta Dèbata, 
ninganna menguèi Dèbata Simbadia i. 
Janah sikundul i tahta i, dak rebbak mo 
dekket kalak i lako mengkeruduk kalak 
idi. 

16 Oda nèngè mellèhè kalak i, oda nè 
muasen, oda nè isenggang nggara niari, 
bang singgara bakunè pè, 

17 ai ipermakan Anak Biri-biri sikundul i 
tengah-tengah tahta i ngo kalak i. Itogiken 
ngo kalak i mi laè mul kenggelluhen, janah 
lapusi Dèbata mo êluh i mata kalak i nai." 

l Jadi ikarkari Anak Biri-biri i kessa 
mo sègèl sipepituken i, nono mo 


WAHYU 8.2-7 25 


karina si ni sorga i kira-kira setengah jom 
dekkahna. 

“Nai kuidah mo iberrèken sarunè taba 
malaèkat sipitu sicènder i hadeppen 
Dèbata i. 

3 Nai roh ma mo sada kalak malaèkat 
sidèban merembah perdahupaan buradda, 
cènder mo ia i lebbè langgaten pemmèlèen 
i. |berrèken mo tabasa kemènjen mbuè 
kalohoon, asa ipersada mi sodip karina 
ummat Dèbata, asa ipèlèken i langgaten 
pemèlèen siloti hadeppen tahta i. 

“Kumèkè mo cèmber dahupa i rebbak 
dekket sodip ummat Dèbata mercèmpul 
i tangan malaèkat sicènder i hadeppen 
Dèbata i nai. 

> Nai ibuat malaèkat i mo perdahupaan 
i, idomi mo dekket rara api i langgaten 
pemèlèen i nai, janah ibentirken mo 
mi tanoh èn. Mèter purpar mo renggur 
bak sora merderrem-derrem, butbat mo 
pellian janah dumegger mo dunia èn. 

SEnggo kessa bagidi, kebbas mo 
malaèkat sipitu simenjèmak sarunè i lako 
menempul. 

7 Nai isempul malaèkat perlebbè i mo 
sarunèna, gabè merrohen mo baho dekket 
api mercampur daroh mi dunia èn, nai 

melettup mo sepertellu dunia èn; bagi 
ma dekket sepertellu sagumanna kayu, 
messeng ngo karinana dukut-dukut 
simeratah i. 

8 Nai isempul malaèkat sipeduaken i 
ma mo sarunèna, nai taridah mo sada 
mbelgah kalohoon tosè bagè delleng 
merjollah-jollah ndabuh mi laut, nai mèter 
mobah mo sepertellu laut i gabè daroh, 

radas mo sepertellu sinihanaken janah 
singgelluh i ibagasen laut i; janah karam 
mo sepertellu keppel silot i laut i. 

10 Nai isempul malaèkat sipetelluken 
i ma mo sarunèna, mèter ndabuh mo 
i langit i nai sada bintang mbellen 
mergollah-gollah bagè api pinoron, 
itinggang mo sepertellu batang laè dekket 
takal laè. 

11 Ukum gerar bintang i, Apsintos 
(mpagit) ngo. Jadi gabè mpagit mo 
sepertellu suberri laè, mermatèen mo 
mbuè jelma simengènum laè i. 

12 Nai isempul sipeempatken mo 
sarunèna gabè terpastap mo sepertellu 
mataniari i, bak sepertellu bulan i, dekket 
sepertellu bintang-bintang i, janah mèlep 
mo sepertellu cuhayana. Gellap bulita mo 
sepertellu mahar bak berngin i. 

'3 Jadi kuperdatèken mo, kuidah mo 
sada manuk-manuk sipanggor daha 
ngkabang ndates kalohoon i abang-abang 
i. Nggang ngo sorana pingko-pingko, 
“"Merjaya! Merjaya! Merjaya mo karinana 
jelma simerian i dunia, mula isempul 
malaèkat-malaèkat sitellu kalak i nai 
kessa sarunèna i!" 

l Nai isempul malaèkat sipelimaken i 

mo sarunèna, gabè kuidah mo ndabuh 
sada bintang i langit nai mi dunia èn. 
Iberèken ngo taba bintang i anak konci 
lembeng kemmatèen. 

? Ibuka bintang i mo lembeng kemmatèen 
i, nai mèter karuar mo cèmber i bagasenna 
nai, tosè bagè cember pinoron kayu 
matah, gabè gellap mo mataniari soh mi 
perlangiten kemulihken cèmber i. 

3Jadi merrohen mo balang i cèmber i nai 
mi tanoh i, iberrèken mo taba balang i 
kuasa tosè bagè siniberrèken taba bik. 

4 igerra mo balang i, mak ndorok icèdai 
dukut-dukut, barang pè kayu dekket 
suan-suaan sidèbanna i. Pellin jelma 
siso lot tanda sègèl bai Dèbata nai ipas 
perdempakenna ngo kessa ndorok iletlet. 

>Oda ma ngo ndorok balang i 
memmunuh jelma, pellin isiksa sambing 

ngo kessa lima bulan dekkahna. Ukum 
mpiahna peniksa balang i tosè bagé 
mpiahna itebbi bik ngo. 

6 Sidekkah lima bulan i, ipergeddo jelma 
ngo asa matè nemmuken ia, tapi oda 
ndorok matè; sèkel kalohoon ngo kalak 
i matè tapi ndaoh ngo kemmatèen i bai 
kalak i nai. 

7 Ukum rupa balang i tosè ngo bagè rupa 
kuda sienggo kebbas lako geraha. Lot 
ngo i babontakalna bagè rudang emmas 
idahen. Abèna bagè abè jelma. 

8 Bukna bagè buk daberru janah èpenna 
bagè èpen singa. 

3Tentenna mertutup bagè tutup baju 
bessi. Sora kabengna tosè bagè sora 
kurèta kuda mbuè kalohoon lojang mi 
perjuapen. 

10 Lot ngo uitna janah merbisa ngo uitna 
i bagè bisa bik, janah ipas uitna i ngo 
kuasana lako meniksa jelma sidekkah lima 
bulan. 

11 Ukum raja kalak i, imo raja kemmatèen 
i. Ukum gerarna ipas kata Heber imo 
Abadon; ukum i kata Junani gerarna 
Apolion (lapatenna pencèdai). 

12 Enggo mo leppas ukum olpek 
perlebbè, kessa i lot dèng ngo dua nai 
olpek kennah roh. 

13 Nai isempul malaèkat sipeennemken 
mo sarunèna. Jadi kudengkoh mo lot 
sora ipas soki siempat langgaten emmas 
bekkas pemmèlèen ni hadeppen Dèbata 
idi nai. 

14 Bagèen ngo katana taba malaèkat 
sipeennemken simenjèmak sarunè i, 
"Paluah mo empatna malaèkat sinitambat 
idi i Laè Euprat i!" 

15 Nai ipaluah mo empatna malaèkat i, 
asa kebbas ia tupung kettikana, tupung 
arina, tupung bulanna dekket tupung 
tahunna sienggo itentuken kin lako 
mengeragèken sepertellu ipas ummat 
kejelmaan idi nai. 

16 Ibagahken ngo buè balapergunggung 
simerkuda i, imo dua ratus juta. 

17 Ibas alaten nibagahkenna bangku 
i kuidah ngo, ukum kuda i dekket 
simenunggang i pè memakè baju bessi 
janah mbara sol ngo dèba rupana, dèba 
meratah bagè batu nilam janah dèba nai 
nggersing bagè belèrang. 

18 Kumarnaken tulbang sitellu i 
terbunuh ngo sepertellu kejelmaan, imo 


WAHYU 9.19-10.2 30 


kumarnaken api, cèmber dekket belèrang 
siremuar i muncung kuda i nai. 

19 Ai ipas muncung dekket uit kuda idi 
ngo gegohna. Codi bagè nipè ngo uitna i 
mertakal, janah merkitè-kitè uitna iderder 
kuda i jelma. 

20 Tapi laju ngo oda tobat jelma 
sitadingna i, imo jelma siso ibunuh 
kinipersuk i. Laju ngo oda mentadi kalak 
i menembah bègu bak gana-ganaan 
emmas, pirak, tembaga, batu dekket kayu 
si nigana siso merpendidah i, dekket 
siso merpendengkoh janah siso ndorok 
merdalan i. 

21 Oda tobat kalak i ipas ulah-ulahna 
dak memmunuh idi nai, mengulaken 
merlangkah julu meddem dekket 
mennangko i nai. 

'Enggo kessa i, kuidah mo sada 

] 0 kalak malaèkat sidèban susur i 
sorga nai mergegoh kalohoon. Ibalut 
hembeun ngo ia janah cengko bintoha i 
babontakalna. Bagè mataniari ngo cuhaya 
abèna, janah nèhèna bagè tihang api. 

2Icèkèp ngo sada lapihen kètèk janah 
mbuka ipas tanganna. Nèhèna kamuhun 
mendeddoh laut janah nènèhna kambirang 
mendeddoh darat. 

3 Nai nggang kalohoon mo sorana bagè 
sora singa mengaung mendiloken; jadi 
dilo-dilo kessa mo malaèkat i gabè 
mengaloi mo pitu renggur. 

“Mersora kessa mo renggur sipitu i, 
naing mennurat mo aku, tapi kudengkoh 
nola mo sora i sorga nai mendokken, 
"Rusiaken mo sinikataken renggur sipitu i; 
ulang suratken i!" 

> Nai ipekustang malaèkat 
simendeddohken nèhèna mi laut 
dekket mi darat i mo tanganna kamuhun 
mi langit. 

SIsumbiahken mo taba Dèbata singgelluh 
soh mi amman-sumendah situmempa 
langit, tanoh dekket laut, soh mi 
karina pengisina, nina mo, "Oda nèngè 
tersondaten tikkina! 

7 Ai tupung isempul malaèkat sipepituken 
idi kessa mo sarunèNa, saut mo karina 
hendak Dèbata simakdèng ipetarar i, 
imo bagè sienggo ibagahken kin taba 
naposona nabi-nabi i." 

8 Nai nina sienggo mengerana taba aku i 
sorga idi nola mo taba aku, "Lako mo, jalo 
mo lapihen simergolong sienggo mbuka i 
bai malaèkat simendeddohken nèhèna mi 
laut dekket mi darat i nai." 

9Laus mo aku mendahi malaèkat i, 
kupido mo bana nai asa iberrèken bangku 
lapihen kètèk i. Jadi nina mo taba aku, 
“Na, pangan mo. Mpagit ngo i ibagasen 
beltekmu, tapi tenggi ngo i bagè tenggoli 
ukum i babahmu." 

10 Kujalo mo lapihen kèdèk idi i tanganna 
nai janah mèter kupangan. Tenggi ngo 
kuakap i babahku, tapi enggo kessa 
kutellen, gabè mpagit ngo kuakap 
ibagasen beltekku. 

Il Enggo kessa bagi, nina mo taba 
aku, "Kennah ulakenmu dèng ngo 
menjamitaken sukuten bai Dèbata nai 
mendahi marga, bangsa dekket kata, bang 
raja pè." 

] ] l Nai enggo kessa i, iberrèken 

mo bangku sada kayu mahan 
sibar-sibar, tosè bagè tongket, ninganna 
idokken, "Lako mo, sibar mo Bages 
Dèbata dekket langgaten pemmèlèen taba 
Dèbata idi; bilang ma mo dekket kalak 
simersembah taba Dèbata nisidi. 

“Tapi ulang pella sibar kasèan niruar 
Bages Dèbata i, kerna ukum kan idi, 
enggo iberèken i taba kalak siso menandai 
Tuhan; ipededdoh-deddoh kalak i mo 


WAHYU 11.3-8 33 


kuta simbadia i sidekkah empatpuluh dua 
bulan. 

3 Nai kupasulak mo dua kalak saksingKu 
merpakèen oles bonek, jadi isukutken 
kalak i mo kata Dèbata sidekkah seribu 
dua ratus ennempuluh ari." 

4Ukum saksi sidua i, imo batang kayu 
zaitun, dekket dua ngkabuah nèhè lampu 
silot i hadeppen Tuhan ni sagumanna 
silot. 

> Mula lot kalak naing makin jahat taba 
kalak i, mèter remuar ngo api i babah kalak 
i nai lako mengelettup musuh-musuhna, 
asa gabè mermatèen mo bagidi. 

6 Merkuasa ngo kalak i mengkonci langit, 
asa ulang roh udan, sidekkah ijamitaken 
kalak i kata Dèbata. Merkuasa ma ngo 
kalak i pekellihken takal laè, asa gabè 
daroh nola laèna i, janah merkuasa ma 
ngo kalak i memmaing simpersuk mi 
dunia èn, barang ndigan dok atèna. 

7 Mula enggo pul pengkesaksiken kalak 
idi, roh mo binatang i napa kematèen idi 
nai lako mergeraha dempak kalak i, gabè 
italuken janah ibunuh mo kalak i. 

8 Gampar mo bangkè kalak idi i dalan 
mbellen i kuta mbelgah i bekkas Tuhan 
kalak idi i, ipersilangken. Ukum gerar- 

gerar codiin kuta idi imo Sodom barang 
Mesir. 

3Idah karina marga, bangsa, kata dekket 
kerajaen ngo bangkè kalak idi i. 

10 Lolo mo pengisi tanoh i mengidah 
permatè sidua kalak i. Mersampang atè 
mo kalak i janah meriaia, kemulihken 
matcam bagèna kinipersuk dumatang 
ibaing nabi sidua kalak i taba suberri 
jelma. 

11 Enggo leppas tengah empat ari, roh 
mo kessah kenggelluhen bai Dèbata nai 
janah mbengket taba nabi sidua kalak i, 
gabè kèkè janah cènder mo kalak i; nai 
buradan mo karina kalak simengidah i. 

12 Nai idengkoh kalak i mo nggang sora i 
sorga nai mendilo kalak i, "Roh mo kènè 
mennaik mi sènda!" Jadi mennaik mo kalak 
idi ibagasen hembun mi sorga inelnelli 
musuh-musuhna. 

13 Nai masa mo rènur gejapkenna i 
mergegoh kalohoon, merumpak mo 
sepersipuluh kuta i, matè mo pitu ribu 
kalak kumarnaken rènur i. Jadi mbiar 
kalohoon mo kalak sidèban siso matè 
i, nai gabè ipoji kalak i mo kemuliaan 
Dèbata si ni sorga. 

14 Enggo salpun olpek sipeduaken i. 
Tapi tengen mo, roh nèngè mo olpek 
sipetelluken! 

153 Nai isempul malaèkat sipepituken i 
mo sarunèna; jadi masa mo sora nggang 
kalohoon i sorga mendiloken, "Enggo 
sakat kuasa bai Tuhanta lako memerèntah 
dunia èn dekket bai Raja Sipaluah 
niperbagah-bagahNa i, mbangkit Raja mo 
la soh mi amman sumendah!" 

16 Ukum pengendeng siduapuluh empat 
simengkunduli tahtana gennep i hadeppen 
Dèbata idi, tangkep ngo lako mersembah 
taba Dèbata. 

17 Nina kalak i ngo, alè Tuhan Dèbata 
Perkuasa, Dèbata bagèndari bak Dèbata 
i sinderbi nari, melias atè kudokken 
kami bamu kerna enggo ipacidah kono 
kuasaMu simeheji i; janah enggo imulai 
kono memerèntanh! 

18 Enggo punguren kalak siso menandai 
Tuhan, jadi Enggo dapet katikana mellaga 
kono; janah Enggo ma ngo dapet tikkina 
ihukum kono kalak sienggo matè i, 
ninganna berènkenmu sibasa-basa taba 
naposoMu nabi-nabi i, bagima pè taba 
karina ummatMu, imo bai karina kalak 
simerkebiaren taba kono, simbelgah bang 

anak-anak pè. Èn ma mo kettikana iago 
kono kalak simengago tanoh i! 

19 Nai mbuka mo Bages Dèbata i sorga; 
taridah mo Pèti Perpadanen i, ibagasen. 
Nai masa mo kasiksak pelian janah purpar 
sora renggur. Dumegger-degger mo 
tanoh èn, janah roh mo baho gata-gutu. 
] 2 l Nai taridah mo tanda-tanda 

lègan i langit i. Sada kalak daberru 
merolesken mataniari, janah cènder ia i 
babo bulan i. Ipas takalna lot rudangna 
sipuluh dua bintang. 

2Mbadan ngo daberru i. Dak 
mendeherreng ngo ia, kerna rabisen 
naing kettaring. 

3 Nai taridah dèng ma mo i langit i 
tanda-tanda lègan sidèban. Lot sada naga 
mbara mbellen kalohoon, pitu takalna 
janah sipuluh tandukna. Gennep takal 
memakè rudang kerajaen. 

“Iruah ngo merkitè uitna sepertellu 
bintang ni langit i janah idabuh mi tanoh. 
Cènder ngo naga idi i lebbè-lebbè daberru 
sinaing kettaring i kerna naing ipangan 
ngo dukak sinaing tubuh i. 

> Nai tubuh mo anak daberru i sinaing 
mengerajai karina bangsa, merkitè 

tongket bessi. Tapi galip mo anakna i mi 
hadeppen Dèbata mi bekkas tahtaNa. 

6 Ukum daberru i, mperrus mo ia mi 
padang gurun, mi bekkas sienggo ihantari 
Dèbata bana. Isidi mo ia ipehèdu-hèdu 
seribu dua ratus ennempuluh ari 
dekkahna. 

Tapi masa mo geraha i sorga. Juhap 
mo Mikhael rebbak dekket malaèkat- 
malaèkatna mergeraha taba naga i; naga 
i pè iurupi malaèkat-malaèkatna ma mo 
mengalo Mikhael. 

8Tapi talu ngo naga i, jadi oda nèngè 
ipadiat ia bak balapergunggungna i 
merian i sorga. 

ə lusir mo naga mbellen i, simergerar 
nipè sinderbi, imo Sibolis barang sètan 
simengoto-ngotoi suberri dunia èn, 

mi tanoh i rebbak dekket malaèkat- 
malaèkatna karina. 

10 Nai kudengkoh mo sora nggang 
kalohoon i sorga mendokken, "Bagèndari 
mo kettikana ipaluah Dèbata ummatNa i! 
Ai enggo ipacidah Dèbata kuasaNa bagè 
Raja! Raja Sipaluahken niperbagah-baganh i 
pè bagèndari ma mo pacidahken kuasaNa! 
Ai enggo iusir i sorga nai simengasungi 

kaka-angginta mahar dekket berngin i 
hadeppen Dèbata. 

11 Enggo talu ia ibakin kaka angginta 
merkitè daroh Anak Biri-biri i, dekket 
merkitè-kitè sukuten bai Dèbata nai 
sinisukutken kalak idi; oda ikellini kalak i 
kessahna soh matè. 

12 Kernana idi meroang-oang mo 
sorga rebbak dekket karina pengisina i! 
Meroang-oang mo kènè! Tapi merjaya 
mo tanoh i dekket laut, ai enggo susur 
Sibolis i mendahi kono ibagasen pungur ai 
ibettoh ngo, sigejap nai ngo tikkina." 

13 Saddar kessa mo naga i, enggo keppè 
ibuang ia mi dunia, iletlet mo daberru 
sienggo menubuhken anak i. 

14 Tapi enggo kin ngo iberrèken dua 
kabeng manuk-manuk sipanggor daha 
simbellen kalohoon i, taba daberru i, asa 
ngkabang ia mi bekkasna i padang gurun, 
asa ulang dapet naga i ia. | padang gurun 
i mo ia ipehèdu-hèdu tengah empat tahun 
dekkahna. 

13 Ukum naga i, iborsikken mo laè mbuè 
kalohoon taba daberru i, asa giam ianun 
laè i ia nemmuken. 

16 Tapi iurupi tanoh i ngo daberru i, 
ipengangang tanoh i mo babahna, itellen 
mo laè siniborsikken naga i. 

17 Punguren mo naga i taba daberru 
i, gabè laus mo ia mengèkutken 
tading-tadingen daberru i, imo karina 
kalak simenguèi kata Dèbata janah 
simerkettoken mi sukuten bai Dèbata nai 
sinibagahken Jesus. 

] 3 1 (12-18) Nai cènder mo naga i, 

i biding laut. (13-1) Nai kuidah 
nola mo sada binatang remuar i laut nai. 
Sipuluh ngo tandukna, pitu takalna. Ipas 
gennep tanduk i lot ngo rudang janah i 
gennep takalna i lot tersurat sada gerar 
pengelèaiin taba Dèbata. 

2Tosè bagè biahat ngo rupa binatang i, 
nèhèna bagè nèhè geppul; muncungna 
bagè muncung singa. Iberèken naga 
sikuidah i lebènkenna imo gegohna 
dekket tahtana bai binatang i. 

3Sada ipas takal binatang sipitu i nai, 
enggo bagè sikenna luka mbakat kin 
pana, tapi enggo pana njuah. lèkut-èkut 
suberri dunia èn ngo ia ninganna lengang. 

“Isembah kalak i mo naga i, kumarna 
iberrèken kuasana taba binatang i janah 
isembah kalak i ma ngo bak binatang i, 

nina mo, "Isè mo tosè bagè binatang il 
Janah isè ngo ndorok mengalosa!" 

> Ipadiat ngo binatang i mengeruapken 
kata gegah mengellèai Dèbata, janah 
iberrèken ngo kuasa bana lako 
memerèntah empatpuluh dua bulan 
dekkahna. 

SNai imulai mo mengellèai Dèbata bak 
gerar Dèbata dekket bekkas Dèbata soh 
mi karina kalak simerian si ni sorga. 

7 |paduè ma ngo ia mengalo ummat 
Dèbata janah memmaing mèla taba kalak 
i. Iberrèken ma ngo bana kuasa lako 
mengerajai marga, kaum bak perkataan 
dekket bangsa pè. 

8Isembah karina singgelluh pengisi 
tanoh èn ngo binatang i. Laènken kalak 
sienggo tersurat gerarna i lapihen 
kenggelluhen i, imo sienggo gabè milik 
Anak Biri-biri sienggo tersembellih i. 

9 Kumarna i, mula merpendengkoh ngo 
kènè, beggèken kènè mo sukuten èn, 

10 "Barang isè mennaban kennah tertaban 
ngo, janah barang isè memmunuh merkitè 
peddang, kennah terbunuh ma ngo 
merkitè peddang. Jadi ukum ummat 
Dèbata kennah mbingit ngo janah sètia." 

11 Enggo kessa i, kuidah nola mo lot 
binatang remuar i tanoh i nai. Dua ngo 
tandukna, bagè tanduk anak biri-biri. 
Ukum sorana bagè sora naga ngo. 

!21 lebbè binatang perlebbè i ipakè 
la ngo kuasa mbellen sinijalona tarap 
binatang idi nai ma. Karina tanoh en bak 
kerina simerian i babona, ipaksa lako 
menembah binatang siperlebbè i, sienggo 
njuah ugahna mbakat i. 

13 |hanaken binatang sipeduaken i ngo 
tanda kelengangen i hadeppen jelma 
nterrem i janah susur ngo api i langit nai 
ibaing mi tanoh i. 

'4Ilalingken ngo kalak simerian i tanoh 
i merkitè tanda kelengangen nibaingna i 
hadeppen binatang perlebbè i. Idokken 
ngo taba kalak i karina asa memmahan 
mèjan lako pesangapken binatang sienggo 
luka ibaing peddang i, tapi tong dèng 
nggelluh. 

1> Iberrèken ma ngo kuasa taba binatang 
sipeduaken i lako menempulken kessah 
kenggelluhen taba mèjan i, asa gabè 
ndorok mengerana janah memmunuh 
karina kalak siso uè mersembanh tabasa. 

16 Karina ngo kalak singkèdèk barang 
simbelgah sibèak barang sincor, hamba 

barang anak asal ipaksa binatang i ngo 
menjalo pertandaan i tanganna kamuhun 
barang i perdempakenna. 

17 sè poda ndorok merdèa bak 
mennokor barang kadè pè, ukum oda lot 
bana pertandaan i, imo gerar binatang i 
sendiri barang pè nomor magahken gerar 
binatang i. 

!8 |sèn mo perlu kebijaken lako 
memmiikiri lapaten ipas nomor binatang i 
nai, ai gerar sada kalak jelma ngo i. Ukum 
nomor idi, ennem ratus ennempuluh 
ennem. 

] 4 'Enggo kessa bagidi menengen 

mo aku, gabè kuidah mo Anak 
Biri-biri i cènder i Delleng Sion. Lot ngo i 
sidi rebbak dekketsa seratus empatpuluh 
empat ribu kalak sienggo lot tersurat 
gerar Anak Biri-biri i dekket gerar BapaNa 
i perdempakenna. 

“Nai kudengkoh mo sora i langit nai 
gumeruhguh bagè sora sampuren dekket 
bagè sora renggur purpar bagi. Lot 
ma ngo sora i bagè sora oning-oning 
dengkohen sinderrang igerrit perkucapi 
kucapina. 

31 hadeppen tahta dekket pernggelluh 
siempat bak pengendeng simencingkoi 


WAHYU 14.4-8 43 


tahta i, iendèken seratus empatpuluh 
empat ribu kalak idi ngo endè rembaru. 
Oda terguruken barang isè endè i, laènken 
seratus empatpuluh empat ribu kalak i. 
Kalak i ngo sienggo itebbus i tanoh i nai. 

4Kalak i ngo anak laki tulèn siso 
pesaorken dirina taba daberru; tulèn ngo 
kalak i bagè sitertatakken rambu-rambu 
dèng. Dak ièkutken kalak i ngo Anak 
Biri-biri i barang dempak dikè pè laus. 
Kalak i ngo sienggo itebbus mahan 
pertebbennaan i suberri kejelmaan nai bai 
Dèbata dekket bai Anak Biri-biri i. 

> Oda nung merluap kalak i, janah oda lot 
sitikasen bai kalak idi. 

6 Nai kuidah mo sada malaèkat sidèban 
ngkabang ndates kalohoon. lembah ngo 
Sukuten Kelluahen siamman sumendah i 
sinaing bagahenkenna mi dunia èn taba 
gennep bangsa, marga, kata dekket kaum. 

7 Dak pingko-pingko ngo malaèkat i, 
"Kebbiari kènè mo Dèbata janah poji kènè 
mo kessangapenNa i! Enggo dapet tikkina 
mendabuh hukum Dèbata taba jelma. 
Sembah kènè mo la situmempa langit, 
tanoh dekket karina takal laè!" 

8 Nai mengèkut nola ma mo malaèkat 
peduaken pingko-pingko, "Enggo 

tumpat, enggo tumpat kuta Babel 
simbellen i! Enggo mabuk karina bangsa 
ibakin merkitè anggur — imo anggur 
cubellek luhlah bak perlangkah julu 
meddemenken!" 

3 Nai mengèkut nola ma mo sada kalak 
malaèkat sipetelluken taba malaèkat sidua 
kalak i ninganna pingko-pingko, "Barang 
isè mersembah taba binatang i dekket 
taba gombarenna, barang tah lot bana 
pertandaan binatang idi i perdempakenna 
bang i tanganna pè, 

10 kennah mènum ngo ia ipas anggur 
pungur Dèbata nai sienggo iarirken mi 
bekkas pungurNa! Karina kalak i kennah 
isiksa ipas api dekket balèrang i hadeppen 
malaèkat-malaèkat Dèbata dekket i 
hadeppen Anak Biri-biri i. 

11 Mercèmpul mo cèmber api peniksaan 
kalak idi i soh mi amman sumendah. Oda 
ngo mengadi-ngadi isiksa kalak i suntuk 
ari suntuk berngin kerna mersembah 
kalak i bai binatang i bak gombarenna pè 
dekket karina kalak simenjalo pertandaan 
gerar binatang i." 

12 Sinderrang bagidi mo perlu mbingit 
ummat janah simenguèi Dèbata dekket 
kalak simenguèi Jesus. 

13 Nai kudengkoh mo sora i sorga nai 
mendokken, "Suratken mo èn. Sayurntua 
ngo kalak simatè ibagasen Tuhan i mulai 
bagèndari nai." "Imo tuhu!" nina Tendi 
Dèbata mengaloi. "Mentadi mo kalak 
idi ipas ulanna nai janah ijalo mo buah 
perulanna i karina." 

14 Nai kutengen mo, kuidah mo lot bagè 
hembun mbulan. Kundul ngo i babo 
hembun i sada kalak bagè jelma. Lot ngo 
rudang emmas i babontakalNa, janah i 
tanganNa lot sada sabi-sabi ntajem. 

153 Nai karuar nola mo sada malaèkat 
sidèban i Bages Dèbata nai. Nggang ngo 
idiloken taba sikundul i babo hembun i, 
"Sabiken mo sabi-sabiMu janah perani 
mo bagèndari, ai enggo dapet tikkina 
peraniin; iperani mo dunia èn, ai enggo 
ntua!" 

16Jadi lambasken sikundul i hembun i 
mo sabi-sabiNa mi dunia èn, iperani mo 
dunia èn. 

17 Nai kuidah nola mo sada kalak 
malaèkat sidèban remuar i Bages Dèbata 
nai i sorga, ljèmak ma ngo sabi-sabi 
ntajem. 

18 Enggo kessa i remuar mo sada kalak 
malaèkat sidèban, i langgaten pemèlèen 

i nai simerkuasa tersèngèt api. Nggang 
ngo idiloken taba simenjèmak sabi-sabi 
ntajem i, "Ambasken mo sabi-sabimu 
sintajem i, potiki mo buah kayu anggur ni 
tanoh i, ai enggo ntasak buahna!" 

19 lambasken malaèkat i mo sabi-sabina 
mi tanoh i janah ipotiki mo buah anggur 
i bennana nai, ipepulung mo i mi 
pengilangen anggur pungur ni Dèbata. 

20 lilang mo anggur idi i ruar kuta, gabè 
menjarir mo i pengilangen i nai daroh 
sanga tellu ratus batu daohna janah 
naing-naing dua mèter bagesna. 

] 5 'Enggo kessa i kuidah mo i langit 

tanda kelengangen lègan kalohoon. 
Lot mo pitu malaèkat menjèmak pitu 
kepersuken perpodi. Èn mo puncaNa 
pungur Dèbata. 

“Nai kuidah mo lot bagè cara cermin laut 
mersaor api. Kuidah ma mo cènder i biding 
laut cermin i kalak sienggo mennang 
meraloken binatang i bak gombarenna 
dekket meradepken kalak simertandaken 
gerarna merkitè bilangen nomorna. Icèkèp 
kalak i ngo kucapi niberrèken Dèbata bai 
kalak i. 

3lendèken kalak i ngo endè si Musa, 
naposo Dèbata i dekket endè Anak 

Biri-biri i. Bagèen ngo endè kalak idi i, 
"lalè Tuhan Perkuasa, mbelgah kalohoon 
janah kelengangen ngo karina nibakinMu! 
Raja ni karina bangsa, adil janah bennar 
kalohoon ngo karina pemaingMu! 

“Isè mo siso mengkebiari kono alè 
Tuhan? Isè mo kalak siso uè menukutken 
kebelgahenMu? Ai pellin kono ngo kessa 
simbadia karina bangsa roh menembah 
Kono kemulihken adil ngo hukumMu 
sienggo idah karina jelma." 

> Enggo kessa i kuidah mo mbuka Bages 
Dèbata dekket undung-undung bekkas 
Dèbata i bagasen. 

6 Nai remuar mo malaèkat simenjèmak 
kepersuken sipitu i merolesken kaèn 
mbulan merèlèng-èlèng janah emmas ngo 
tutup i tentenna. 

7 Nai sada kalak ipas pernggelluh siempat 
i nai memerrèken taba malaèkat sipitu i 
pitu caban emmas dom pungur Dèbata 
singgelluh i soh mi amman sumendanh. 

8 Nai dom cèmber kehejiin Dèbata mo 
Bages i oda terbengketten barang isè 
bages i sidekkah madèng pul kepersuken 
sipitu i, ibaing malaèkat sipitu kalak i. 

] 6 l Nai kudengkoh mo sora nggang 

kalohoon i Bages Dèbata idi 

mendokken taba malaèkat sipitu i, “Berkat 
mo kènè, orèken kènè mo isi caban sipitu 
sienggo dom pungur Dèbata i mi tanoh!" 

2Nai laus mo malaèkat perlebbè 
mengorèken isi cabanna mi tanoh i, gabè 
masa mo baroh meroha janah mpiah 
kalohoon taba kalak simenjalo pertandaan 
binatang i dekket taba kalak simenembah 
gombarenna. 

3Enggo kessa i, iorèken malaèkat 
sipeduaken i mo isi cabanna mi laut, nai 
gabè daroh simatè mo laut i; mermatèen 
mo karina singgelluh i laut i. 

“Nai iorèken malaèkat petelluken i mo isi 
cabanna i mi laè dekket mi takal laè, gabè 
daroh mo karina laè i. 

Jadi kudengkoh mo sora malaèkat 
simengkuasai laè i bagèen, "Ntèger ngo 
karina nibakinmu alè simbadia, Dèbata 
bagèndari janah Dèbata bang arnia nai! 

SEnggo iorèken kalak i daroh Umat 
Dèbata dekket daroh nabi-nabi; bagèndari 
ibaing ko ngo kalak i mènum daroh. 
Situhuna patut ngo i bai kalak i." 

7 Nai kudengkoh mo sora ipas langgaten 
pemèlèen idi nai mendokken, "Uè alè 
Tuhan Dèbata simenggem-nggemmi 

karinana, bennar janah sènteng ngo 
karinana hukummu!" 

8 Enggo kessa i, iorèken malaèkat 
peempatken mo isi cabanna mi mataniari, 
gabè ipaduè mo mataniari i mengelettup 
jelma merkitè kininggarana kalohoon i. 

9 Gabè messeng mo jelma i kemulihken 
nggarana, nai isumpahi jelma i mo gerar 
Dèbata simerkuasa menenges kepersuken 
i. Tukasi pè bagidi, laju ngo oda uè 
tobat kalak i janah oda uè pesangapken 
kebelgahen Dèbata. 

10 Nai iorèken malaèkat pelimaken i mo 
isi cabanna mi tahta binatang i, mèter 
gellap mo suberri kerajanna; nai dak 
pekekkerrep mo dakdak èpen kalak i 
kumarna mpiahna. 

11 Jadi dak isumpahi kalak i mo Dèbata i 
sorga kemulihken mpiahna iakap dekket 
kumarna baroh kalak idi i. Tapi laju ngo 
oda uè tobat kalak idi ipas pengelakona 
jahat i nai. 

12 Enggo kessa i, iorèken malaèkat 
peennemken mo isi cabanna mi laè Euprat 
simbellen i. Marsak mo laè i, gabè ndorok 
mo raja i kebincaren nai merdalan arap i. 

13 Nai kuidah mo tellu tendi jahat bagè 
tekkuk rupana, remuar i babah naga i nai, 

i muncung binatang i nai i babah nabi 
palsu i nai. 

14 Tendi sètan ngo kalak i simemmaing 
tanda kelengangen. Idahi tendi sitellu i 
ngo karina raja ni suberri dunia èn, lako 
pepulungken kalak i mergeraha i Ari 
mbellen i, imo Ari Dèbata simenggem- 
nggemmi karinana. 

1> "Dengkohken mo! Roh mo aku bagè 
penangko! Sayurntua ngo kalak sindungo 
janah menjamotken olesna, kerna oda uè 
la merdalan mak meroles, asa ulang gabè 
mèla ia i hadeppen sinterrem!" 

l6 Nai ipepulung tendi-tendi i mo 
raja-raja i mi sada bekkas mergerar 
Harmagedon ukum i kata Heber. 

17 Enggo kessa bagidi, iorèken malaèkat 
pepituken mo isi cabanna mi abang- 
abang. Jadi terdengkoh mo sora nggang 
kalohoon i tahta si ni Bages Dèbata i nai 
mendokken, "Enggo pul!” 

18 Nai masa mo siksak pelian, janah 
dumegger-degger mo dunia èn. Oda nung 
dèng masa rènur bagi, kessa nai ihanaken 
Dèbata jelma. Idi mo rènur simahantuna! 

19 Gabè bellah tellu mo kuta mbellen 
i janah megargar mo karina kuta bak 
nagerri i suberri dunia èn. Jadi ièngèt 

Dèbata mo kuta Babel simbellen i. 
Iberrèken Dèbata mo ia mènum anggur i 
caban anggur Dèbata nai — imo anggur 
pungur dekket laga. 

20 Gabè mperrus mo karina pulo janah 
mersep mo karina delleng. 

2! Merdabuhen mo baho mbellen- 
mbellen berrat-berrat limapuluh kilo i 
langit nai mendempangi jelma, nai gabè 
isumpahi jelma i mo Dèbata kumarna 
simpersuk merkitè baho i. 

] 7 'Enggo kessa i, roh mo mendahi 

aku sada kalak malaèkat sipitu i, 
nina mo, "Roh mo kono, asa kutuduhken 
bamu bakunè cara hukumen taba 
perlangkah julu meddem i, imo kuta 
mbellen sinipajek i gembar laè. 

2 Ai merlangkah julu meddem ngo 
raja-raja dunia èn rebbak dekketsa, 
janah gabè mabuk ngo pengisi tanoh èn 
kerna mènum anggur perlangkah julu 
meddemenkenna i." 

3 Nai iembah malaèkat i mo aku i bagasen 
tendi mi padang pasir. Jadi kuidah mo i 
sidi sada kalak daberru kundul i babo sada 
binatang mbara sol janah dom gerar-gerar 
pengelèaan mi Dèbata ngo binatang i. Pitu 
ngo takalna janah sipuluh ngo tandukna. 

“Ukum daberru i kelabu ngo rupa 
bajuna dekket mbara sol janah itiktik 
dekket emmas bak intan dekket mutiara. 
ljèmak ngo i tanganna caban emmas dom 
simellamun dekket sikotor ipas luhlahna 
idi nai. 

> Tersurat ngo ipas perdempakenna sada 
gerar rusia, imo, "Babel Simbelgah i, inang 
ni karina perlangkah julu meddem dekket 
karina pengelako luhlah i dunia." 

6 Nai kuidah mo mabuk daberru i 
kemulihken daroh ummat Dèbata dekket 
daroh sinibunuh kumarna menguèi Jesus. 
Jadi lengang kaloon mo aku mengidah 
daberru i. 

7 Nai nina malaèkat i mo taba aku, "Kasa 
lengang kono? Kubagahken mo bamu 
rusia daberru i dekket rusia binatang 
nipasangna i, imo binatang simertakal 
pitu bak mertanduk sipuluh i. 

8 Nggelluh ngo arnia binatang i, tapi 
enggo matè ukum bagèndari. Sigejap 
nai remuar mo ia i napa kemmatèen i 
nai janah laus mi kemogoon. Lengang 
mo ukur jelma pengisi dunia èn siso 
tersurat gerarna (sinderrang makdèng 
kin ihanaken dunia èn) ipas bukku 
kenggelluhen i, mengidah binatang i. Ai 

nggelluh kin ngo arnia binatang i, tapi 
ukum bagèndari mak nèngè lot, tapi naing 
taridah nola mo ia mengolihi. 

3Isèn perlu ngo pengantusiin. Ukum 
takal sipitu i, imo pitu delleng bekkas 
daberru i kundul. Janah pitu raja ngo i, 

10 lima raja bai kalak i nai enggo mo 
tumpat, sada tong dèng memerèntah, 
janah sada nai madèng roh. Tapi roh kessa 
ia luas, mengerajai mo ia sigejap. 

11 Ukum binatang sipernah nggelluh i 
arnia, tapi oda nè lot ukum bagèndari, imo 
raja peualuhken, sada raja ipas sipitu i nai, 
bagèndari enggo berkat mi kemmagoon. 

12 Ukum sipuluh tanduk niidahmu idi, imo 
sipuluh raja, tapi madèng memerèntah. 
Tapi iberrèken mo kuasa bai kalak i lako 
memmerèntah rebbak dekket binatang i 
sada jom dekkahna. 

13 Dos ngo hendak raja si sipuluh i; 
ipesakat kalak i ngo gegohna dekket 
kuasana taba binatang i. 

14 Mergaraha mo kalak i dempak Anak 
Biri-biri i bak denganna sienggo idilo 
dekket nipilihna i. Tapi italuken Anak 
Biri-biri i bak denganNa i ngo kalak idi, ai 
Tuhan ni karina tuan janah Raja ni karina 
raja ngo Anak Biri-biri i." 

153 Nai nina malaèkat i dèng ma, "Ukum 
laè siniidahmu idi, imo bekkas kundul 
perlangkah julu meddem, imo bangsa- 
bangsa, pulungen mbellen, marga dekket 
kata. 

16 Ukum sipuluh tanduk dekket binatang 
siniidahmu i, ceggo ngo atèna midah 
perlangkah julu meddem i. Irampasi kalak 
i mo karina milik perlangkah julu meddem 
i, janah gabè sabar mo perlangkah julu 
meddem idi ibakin kalak i. Ipangan kalak i 
mo jukutna janah itutungi mi api. 

17 Ai enggo idungkul Dèbata ukur kalak 
i lako pessautken lemmo atè Dèbata. 
Ipersada Dèbata ngo ukur kalak i lako 
merrèken kuasana taba binatang i, asa 
mengerajai binatang i soh mi saut karina 
sinidokken Dèbata. 

18 Ukum daberru si niidahmu idi, imo 
kuta mbellen simemerèntah karina raja si 
ni tanoh èn." 

] g 'Enggo kessa i, kuidah mo sada 

kalak malaèkat sidèban susur i 
sorga nai. Mbelgah ngo kuasana. Kumarna 
cuhayana, ncihur ngo suberri dunia èn 
ibaing. 

2Nggang kalohoon ngo idiungken, 
"Enggo tumpat Babel simbellen i! Enggo 

tumpat daberru i! Bekkas sètan dekket 
tendi jahat ngo ia, janah ranjang-ranjang 
manuk-manuk si nikecegoken jelma. 

3 Karina bangsa enggo mengènum 
anggur pengellakona luhlah i, janah 
raja-raja dunia èn enggo merlangkanh julu 
meddem dekketsa. Enggo bèak karina 
pertiga-tiga i suberri dunia èn kemulihken 
nipergeddo dagingna siso terantaken i." 

“Nai kudengkoh mo sora sidèban i 
sorga mendokken, "Karuar mo kènè alè 
ummatKu! Karuar mo kènè ibagasenNa 
nai! Ulang mo ièkutken kènè dosa-dosana 
i, asa ulang dekket kènè menggongken 
hukum simengenna bana! 

> Ai enggo mertinèncuk dosana soh mi 
langit, janah enggo ièngèt Dèbata karina 
kejahatenna i. 

6 Balesken kènè mo bana tosè bagè 
pemmaingna i bai ndènè; balesken 
kènè mo dua kali lempit bana, bales 
ni karinana pemmaingna i. Baing kènè 
mo perrènumenna dua kali lempit 
lebbih mperngis dari pada ènumen si 
nipènumkenna bai ndènè. 

7 Baing kènè mo bana kinidersa dekket 
kinipersuk dos buèna bagè kesangapen 
dekket kiniduma si ni abinkenna mi dirina, 

ai dak nina ngo mi dirina, 'Aku ngo raja, 
oda mbalu Aku, oda kurasai bonek!" 

#Kumarna naidi ngo asa ipas sidari roh 
olpek bana -- persakiten, bonek bak lèhè. 
Itutung mo ia ibas api, ai sondel ngo kuasa 
Tuhan Dèbata simenghukumsa." 

ə? Karina raja si ni tanoh èn sienggo 
dengan daberru i mengulaken luhlah 
dak menangisi kuta i, mula idah kalak 
i kessa mo mercèmpul cèmber i api 
simengelettupsa i nai. 

10 Ndaoh-ndaoh mo kalak i cènder, 
ai mbiar ngo ia kenna kepersukenna i, 
janah nina mo, "Inang ngalè nang, sondel 
kinipersuk ngo mengenna taba -- kuta 
Babel sitermurmur janah kuta ntegguh 
i! Ibagasen sada jom sambing ngo roh 
hukum lako petumpatken kono!" 

11 Pertiga-tiga ni dunia èn pè tangis 
mo janah bonek kumarna oda nèngè lot 
menokor tiga-tiga kalak i. 

12 Oda lot nèngè menokor emmas, pirak, 
intan dekket mutiara kalak idi i; bagi ma 
dekket kaèn linen, kaèn mbara, sutera 
bak kaèn mbalo, bagi ma dekket kayu 
maharga, gading bak barang-barang kayu 
maharga, tembaga, bessi dekket marmar; 

13 kulit manis, rempah ratus, pemurpuri, 
minak mur bak kemenjen; kuda bak 
kurèta, katoban bang jelma pè. 

14 Nina pertiga-tiga i mo taba daberru i, 
"Karina sinaing imiliki kono, oda ngo lot 
nèngè, janah karina si nikecemmalkenmu 
dekket kinimendèmu enggo mo mersep. 
Oda nèngè jumpa kono i!" 

13 Pertiga-tiga sienggo gabè kaya jong 
i kuta i nai gabè ndaoh-ndaoh mo ia 
cènder, ai mbiar ngo kalak i dais mi 
kinipersuk kuta i. Dak tangis ngo kalak i 
janah merhendem, 

16 hina ngo, "Nong ngalè nang, cilakana 
i kuta sitermurmur i! Ncemmal kin ngo 
ko merpakèen linen janah meroles mbara 
mbèrèng, dakdak kin ngo kono memakè 
emmas, intan bak mutiara pè! 

17 Keppèken ibagasen sada jom sambing 
ngo enggo mo mago karina kinibèakna i!" 
Ndaoh-ndaoh nai ngo cènder juru mudi 
dekket pesisir, bak perkeppel dekket 
karina simencari i laut, 

I8janah dak mendilo-ndiloken tikan 
idah kalak i mercèmpul cèmber api 
simengelettup kuta i, nina mo, "Oda lot i 
dikè kuta bagè kuta mbellen èn!" 

19 Nai icircirken kalak i mo cirabun 
mi babontakal mahan tanda bonek, 
ninganna derru-derru, "Nong ngalè nang 
cilakana i kuta mbellen èn! Kinibèakna 
i ma ngo makinken kalak perkeppel i 
laut gabè kaya, keppèken ibagasen sada 
jom sambing, enggo mersep bana nai 
karinana!" 

20 Mersampang atè mo kono alè sorga, 
dekket kènè alè ummat Dèbata, bagi ma 
rasul-rasul dekket nabi-nabi pè, ai enggo 
ibalesken Dèbata hukum bana mahan 
bales sinibakinna i bai ndènè! 

21 Enggo kessa i, ipekèkè sada malaèkat 
mergegoh mo sada batu -- mbellen 
nasa lessung mbellen — ibentirken mo 
i mi laut, ninganna idokken, "Bagèen 
ngo carana kuta Babel sitermurmur idi 
ibentirken gabè oda jupa nèngè. 

22 Oda nèngè terdengkoh i tengah- 
tengahmi sora kucapi dekket sora perendè 
bang sora sordam bak sarunè pè! Oda 
nè dapet i tengah-tengahmi kalak pandè 
meneppa, barang sora mennutu pè mak 
terdengkoh nèngè i sidi. 

23 Oda lot idah dèba nèngè bendella 
togok i tengah-tengahmi; oda nèngè 
terdengkoh oang-oang tikan merbayo 


WAHYU 18.24-19.4 59 


i sidi, ai enggo sap i suberri dunia 
èn pertiga-tigamu janah kemulihken 
kedatunmu ikilang kono ngo karina 
bangsa ni tanoh èn!" 

24lhukum pè Babel i, kumarna terdapet 
ngo i kuta i daroh nabi-nabi, daroh ummat 
Dèbata -- dekket daroh karina siterbunuh 
i dunia èn. 

] 9 'Enggo kessa i kudengkoh mo 

sora merdengung bagè sora jelma 
nterrem i sorga nai dak mendilo-ndiloken, 
"Halèluya! Bai Dèbatanta ngo kelluahen, 
kemuliaan dekket kuasa! 

2 bennar janah sènteng ngo hukumNa! 
Enggo idabuh hukum taba perlangkah 
julu meddem mbellen i, sienggo mencèdai 
dunia èn merkitè perulanna luhlah i. 
Enggo ihukum Dèbata la, bales kumarna 
ibunuh kalak i naposo Dèbata." 

3 Nai nina jelma nterrem i dèng ma, 
"Halèluya! Mercèmpul ngo mi dates 
cèmber simengelettup kuta i soh mi 
amman sumendah!" 

4 Nai tangkep mo pengulu siduapuluh 
empat i dekket pernggelluh siempat 
simencingkoi tahta i lako mersembah taba 
Dèbata sikundul i tahta i. Nina kalak i mo, 
"Amèn, Haleluya!” 

> Nai terdengkoh mo sora i tahta i nai 
mendokken, "Poji kènè mo Dèbatanta alè 
kènè karina naposoNa dekket kènè karina 
simerkebiaren midah Dèbata, singkèdèk 
bang simbelgah pè!" 

SEnggo kessa i kudengkoh mo sora bagè 
sora jelma nterrem kalohoon bagè sora 
laè mbellen merdeggar janah purpar bagi, 
bagè sora renggur, nina mo: Halèluya! 
Tuhan Dèbatanta simenggem-nggemmi 
karinana i ngo bagèndari memmerèntah. 

“ Lolo mo kita janah mersampang atè; 
sipoji mo kesangapenna i; kerna enggo 
dapet ari perbayonken Anak Biri-biri i, 
janah enggo merkebbas berru tokoren i. 

8 Enggo iberrèken bana oles ndalit 
merkillong i mahan pakèen [Pakèen ndalit 
merkillong idi imo pengelako mendè 
ummat Dèbata.] 

3Nai nina malaèkat i mo taba aku, 
"Suratken mo èn; sayurntua ngo barang 
isè idilo mi pèsta perjejapen Anak Biri-biri 
i." Janah nina malaèkat i dèng ma, "Èn ngo 
kata bennar bai Dèbata nai." 

10Jadi tangkep mo aku i hadeppen 
malaèkat i naing mersembah, tapi mèter 
nina mo taba aku, "Ulang aku sembah 
kono, tapi Dèbata mo sembah! Aku pè 

denganmu naposo ngo janah tosè bagè 
kaka-anggimu sienggo menjalo sukuten 
bai Jesus nai!" Ai tendi ngo mendasdas 
nabi-nabi i mengkesaksiken tersèngèt 
Jesus. 

11 Nai kuidah mo mbuka sorga janah 
remuar mo sada kuda putih. Ukum 
simemmasang kuda i mergerar Kettoken 
janah Persènteng ngo. Adil ngo ia 
mendabuh hukum bang ibas geraha pè. 

12 Bagè nala api ngo mataNa janah 
merudang ngo takalNa. lokirken ngo 
sada gerar ipas dagingna janah isè poda 
bettoh-bettohen i laènken la. 

13 Merguyu daroh ngo jubahna. Gerarna 
idokken, "Kata Dèbata." 

14 lèkut-èkut balapergunggung sorga 
ngo la janah karina kalak i mengkunduli 
kuda putih bak meroles kaèn linen putih 
mersillak. 

13 Karauar ngo i babahNa nai sada 
peddang ntajem kalohoon, janah merkitè 
peddang i ngo italuken karinana bangsa, 
janah iperèntah ngo kalak i merkitè 
tongket bessi. la ngo mengilang anggur 
ipas pengilangen anggur pungur Dèbata 
simenggem-nggemmi karinana. 

16 Tersurat ngo gerarNa idi ipas jubahNa 
dekket ipas pahaNa, “Raja ni karina raja 
janah Tuhan ni karina tuan." 

17 Nai kuidah mo sada kalak malaèkat 
cènder i babo mataniari. Nggang ngo 
idiloken taba karina manuk-manuk 
simerkabangen i, "Roh mo kènè pulung mi 
kerja mbellen nisukutken Dèbata! 

18 Roh mo kènè kipangan jukut daging 
raja-raja, jukut daging pakalima-pakalima 
dekket jukut daging ummat manusia 
simbelgah bang singkèdèk pè, hamba 
barang siso hamba pè." 

19 Nai kuidah mo binatang i dekket raja- 
raja dunia èn bak balapergunggungna 
mertumpu lako geraha mengalo 
simemmasang kuda putih i bak 
balapergunggungNa. 

20 Nai tertangkup mo binatang i rebbak 
dekket nabi palsu sienggo menghanaken 
tanda kelengangen i hadeppen binatang i. 
(Merkitè tanda kelengangen i ngo ikilang 
binatang i jelma sienggo lot pertanda 
binatang i bana, dekket kalak simenembah 
gombarenna.) Nai ibuang mo gelluh- 
gelluhen binatang i dekket nabi palsu i mi 
laut api barèrang mergollah-gollah. 

2! Balapergunggungna i pè iripasken 
ngo merkitè peddang sikaruar i babah 
simemmasang kuda putih i nai. Jadi 
merrohen mo manuk-manuk kipangan 
jukut kalak siterbunuh i sanga bessuren. 
2 0 'Enggo kessa i kuidah mo sada 

kalak malaèkat susur i sorga nai. 
ljèmak ngo i tanganna anak konci napa 
kemmatèen dekket sada rantè mbellen. 

“Nai itangkup mo naga i, nipè sinderbi 
-- imo Sibolis barang Sètan i — irantè mo 
la seribu tahun dekkahna. 

3 Idabuh malaèkat i mo naga i mi 
lembeng kemmatèen. Ikonci mo luhung i 
janah isègèl, asa ulang ndorok nèngè naga 
i mengkilang jelma ukum makdèng salpun 
seribu tahun dekkahna. Enggo kessa pè 
leppas seribu tahun i asa ipaluah nola ia 
sinempas. 

“Nai kuidah mo tahta dekket jelma 
sikundul i babo tahta i; iberrèken mo bai 
kalak simengkunduli tahta-tahta i kuasa 
lako menghukum. Kuidah ma mo dekket 
tendi jelma sienggo ipancong takalna 
kemulihken mengindangken Jesus dekket 
kata Dèbata, imo kalak siso mersembah 
taba binatang i, barang pè menjalo 
pertanda binatang idi i perdempakenna 

bang pè i tanganna. Mengolihi nggelluh 
ngo kalak i janah mengerajai rebbak 
dekket Kristus seribu tahun dekkahna. 

>` Èn mo perlebbè ipegelluh i simatè nai. 
(Tapi ukum simatè sidèbankenna i oda 
dèng ngo ipegelluh sidekkah seribu tahun 
i.) 

6 Sayurntua janah terpasu-pasu ngo 
kalak sidekket ipegelluh perlebbè i simatè 
i nai. Ai oda terkekadè kematèen pedua 
kaliken i nèngè kalak i. Gabè imam Dèbata 
dekket imam Kristus ngo kalak i tupèh; 
janah mengerajai dekket Kristus seribu 
tahun dekkahna. 

7 Enggo kessa dung tikki seribu tahun i, 
ipaluah nola mo Sibolis i, i kurungen i nai, 

8jadi laus mo ia mengkilang karina 
bangsa silot mèrap i suberri dunia èn, imo 
Gok dekket Magok. Ipepulung Sibolis i mo 
kalak i lahlah kalohoon oda terbilangen 
buèna lako berkat mergeraha. 

9 Nai kadap mo kalak i mi suberri tanoh 
èn, ikubu kalak i mo kuta gotting i 
mo kuta ummat Dèbata dekket kuta si 
nikekellengen Dèbata i. Tapi roh mo api i 
langit nai lako mengeradasken kalak i. 

19 Jadi idabuh mo Sibolis 
simengelalingken kalak idi i mi laut 

api mercampur barèrang. Imo bekkas 
binatang dekket nabi palsu idi i buang 
arnia. Isiksa mo kalak idi i sidi mahar 
dekket berngin oda mengadi-ngadi soh 
mi amman sumendanh. 

11 Nai kuidah mo sada tahta mbelgah, 
mbulan rupana. Kuidah ma mo dekket ia 
kunduli baboNa. Mersep mo langit dekket 
tanoh i hadeppenna, gabè oda teridah 
nèngè. 

12 Nai kuidah mo kalak sienggo matè 
i simbelgah bang singkèdèk rebbak 
cènder i lebbè tahta i; jadi ibuka mo 
lapihen-lapihen. Nai ibuka mo lapihen 
sidèban, imo lapihen kalak singgelluh. 
Ihukum mo kalak sienggo matè i, rembang 
mi pengellakona bagè sitersurat ibas 
lapihen i. 

13 Nai iberrèken laut i mo jelma silot matè 
ibagasenna. Iberrèken kemmatèen dekket 
napa kemmatèen i mo jelma sienggo 
matè silot bana, gabè ihukumi mo kalak i 
rembang mi perulanna gennep. 

14 Nai idabuh mo kemmatèen dekket 
napa kemmatèen i mi laut api. (Kemmatèen 
pedua kaliken i ngo laut api i.) 

1> Karina jelma siso tersurat gerarna 
ibas lapihen jelma nggelluh, ibuang ngo i 
karina mi laut api i. 

2 ] l Nai kuidah mo langit sirembaru 

dekket tanoh rembaru, ai enggo 
salpun langit dekket tanoh siperlebbè i; 
laut i pè oda ngo lot nèngè. 

2 Jadi kuidah mo kuta simbadia i, imo 
Jerusalem sirembaru susur i sorga bai 
Dèbata nai. Enggo kin ngo ikebbasi kuta 
idi bagè berru tokoren sienggo iuras lako 
mendapetken sinibalèna. 

3 Nai kudengkoh mo sora i tahta i nai 
nggang mendiloken, "Ukum bagèndari 
rebbak mo Dèbata dekket jelma! Rebbak 
nggelluh mo Dèbata dekket kalak idi, 
janah gabè ummat Dèbata mo kalak i. 
Mersaor mo Dèbata sendiri dekket kalak i 
janah gabè Dèbata kalak i mo Dèbata. 

“lapusi Dèbata mo èluh kalak idi i matana 
nai. Oda lot nèngè kemmatèen i sidi, ai 
enggo salpun karinana siperlebbè i." 

> Nai nina sikundul i tahta i mo, 
"Tengen mo karinana ngo Kuperembaru 
bagèndari!" Janah idokken mo taba aku, 
"Suratken mo èn, ai tuhu ngo rana èn 
janah kettoken!" 

6 Nina dèng ma taba aku, "Enggo saut! 
Aku ngo Tuhan benanna soh mi puncana, 
Aku ngo Perlebbè dekket Perpodi. Barang 
isè muasen Kuberrèken mo ia mènum 
i laè mul kenggelluhen i nai oda pella 
mennokor. 

7 Ijalo simennang i ngo karinana bangKu 
nai. Aku ngo gabè Dèbatana janah ia gabè 
dukakKu. 

8Tapi ukum kalak simendellè, kalak 
siso tettap percaya, kalak simerbalik, 
pemmunuh, perlangkah julu meddem, 
kalak simemmakkè kinangguruun, kalak 
simenembah gana-ganaan, dekket karina 
perluap, ijalo mo bagianna, imo laut api 
dekket barèrang sidak mergollah-gollah, 
imo kemmatèen pedua kaliken i." 

3 Nai roh mo mendahi aku sada kalak 
ipas malaèkat sipitu simenjèmak pitu 
caban sienggo dom kepersuken perpodi 
i, nina mo taba aku, "Roh mo kono, asa 
Kutuduhken bamu sinibages Anak Biri-biri 
l. 

10 Nai ikuasai Tendi Perbadia mo aku 
janah iembah malaèkat i mo aku mi babo 
delleng ndates kalohoon. Ituduhken mo 
taba aku Jerusalem kuta simbadia i, susur 
i sorga nai bai Dèbata nai, 

11 merdenganken oang-oang bak 
kesangapen Dèbata. Merkillok-killok ngo 
kuta i bagè batu intan simahargana, bagè 
batu jaspis janah nciho bagè kaca. 

12 Ndates janah mbelgah ngo pagar kuta 
i, sipuluh dua ngo pèntuna, janah sipuluh 
dua ma ngo malaèkat menjaga babah 
pèntu i. Isuratken ngo itekkang pèntu i 
marga Israel sisipuluh dua i. 

13 Tellu pèntu mendempak mi 
kebincaren, tellu mendempak mi selatan, 
tellu mendempak mi utara janah tellu nai 
mendempak mi kesunduten. 

14 Sipuluh dua ngo batu cendi kuta i. Ipas 
batu cendi i tersurat gerar sisipuluh dua 
rasul ni Anak Biri-biri i. 

153 lcèkèp malaèkat sikirana dekket 
aku i ngo sada tongket emmas mahan 
sibar-sibar kuta i bak pèntuna dekket 
parikna. 

16 Empat soki ngo kuta i -- dos ngo 
henjurna dekket bekkangna. Isibar 
malaèkat mo kuta i merkitè tongket i, 
gabè dapet mo henjurna dua ribu empat 
ratus sipuluh lima batu, datesna bak 
bekkangna dos ngo mi henjurna i. 

17 Isibar malaèkat i mo dates pagarna, 
dapet mo ennempuluh mèter. Dos ngo 

sibar-sibar nipakkè malaèkat i dekket 
nipakkè jelma. 

'8 Batu jaspis ngo pagar kuta i; ukum 
kuta i ipas emmas matah nai ngo karina 
tosè bagè kaca. 

13 Itiktik ngo batu cendi kuta i dekket 
matcam bagè batu maharga. Ukum batu 
cendi perlebbè, batu jaspis ngo idakdak, 
sipeduaken batu nilam, sipetelluken batu 
mirah, sipeempatken batu zamrud, 

20 sipelimaken batu unam, sipeennemken 
batu sardis, sipepituken batu ratna 
cempaka, sipeualuhken batu pirus, 
sipesibahken batu topas, sipesipuluhken 
batu krisopras, sipesebelasken batu 
lazuardi, janah sipeduabelasken batu 
kecubung. 

21 Ukum pèntuna sisipuluh dua i, i batu 
mutiara nai ngo ibahan; gennep pèntu 
ibaing i sada batu mutiara nai. Ukum 
dalan mbellen i kuta idi, ipas buradda nai 
ngo ibaing ncerling bagi. 

22 Oda kuidah Bages Dèbata ibagasen 
kuta i, ai Dèbata Tuhan simenggem- 
nggemmi karinana i dekket Biri-biri i 
sendiri ngo Bages Dèbata i sidi. 

23 Oda perlu cuhaya mataniari bak cuhaya 
bulan menendangi kuta i, ai cuhaya 

Dèbata ngo menendangi kuta i janah Anak 
Biri-biri i ngo lampuna. 

24 Merdalan ngo bangsa-bangsa ni dunia 
èn ibagasen cuhayana janah karina raja 
merembah kinibèakna mi kuta i. 

25 Mbuka ngo pèntu kuta i suntuk ari, ai 
oda lot nèngè berngin i sidi. 

26 Kesangapen dekket kekayaan 
bangsa-bangsa pè iembah ngo mi kuta i. 

27 Tapi ukum kalak simengulaken 
ulaan kotor, kalak perluap -- oda ipaduè 
mbengket mi kuta i, ai pellin kalak sienggo 
tersurat gerarna ipas lapihen Anak Biri-biri 
i ngo kessa ndorok mbengket mi sidi, imo 
ipas lapihen kenggelluhen i. 

2 2 l Nai ituduhken malaèkat i dèng ma 
mo taba aku laè kenggelluhen i, 

nciho kalohoon janah ncerling menjarir 

i tahta Dèbata nai dekket i tahta Anak 

Biri-biri i nai, 

“soh mi tengah ndalan mbellen ni kuta 
i. l biding laè i kacimbang lambung, lot 
ngo kayu kenggelluhen dak merbuah dua 
belas kali sitahun, imo gennep bulan. 
Ukum bulungna mahan daun pejuahken 
karina bangsa. 

3 Oda lot i kuta i sikenna sumpah Dèbata. 
| kuta i ngo tahta Dèbata bak Anak Biri-biri 

i. l sidi ma ngo naposo Dèbata menguèi 
Dèbata, 

“janah idah kalak i mo abè Dèbata. 
Tersurat ngo gerar Dèbata i perdempaken 
kalak i. 

> Oda perlu bai kalak i lampu barang 
cuhaya mataniari pè, ai oda lot nèngè 
berngin i sidi, ai Tuhan Dèbata sendiri 
ngo menendangi kalak i. Nai rebbak 
memerèntah mo kalak i soh mi amman 
sumendah. 

6 Nai nina malaèkat i mo taba aku, "Tuhu 
ngo kata èn janah kettoken. Tuhan Dèbata 
simemerèken Tendina taba nabi-nabi, 
la ma ngo mengutus malaèkatNa lako 
magahken mendahi naposona sinaing 
masa ndor èn." 

/ "Peratè-atèken mo ènda!" nina Jesus. 
"Ndor mo Aku roh. Sayurntua ngo kalak 
simemperatè-atèken alamat sitersurat 
ibas bukku èn!" 

8 Aku si Johanes ngo sienggo 
mendengkoh dekket mengidah karinana 
ènda. Enggo kessa dung kuidah janah 
kudengkoh, gabè tangkep mo aku mi 
hadeppen malaèkat simenuduhken 
karinana i taba aku, janah naing 
mersembanh tabasa, 

3tapi nina mo taba aku, "Ulang ko 
mersembah taba aku! Dèbata mo sembah! 
Denganmu naposo ngo aku janah bagè 
kaka anggimu nabi-nabi i dekket bagè 
karina kalak simengeradum-radumi 
sipesèngèt ibas bukku èn!" 

10 Nina dèng ma, "Ulang mo rusiaken 
sipesèngèt silot ibas alamat nibagasen 
bukku èn, ai enggo ndessing ketikana 
permasana i karinana. 

11 Barang isè jahat, lempet mo maing 
jahat, barang isè melamun, makin ilamuni 
mo dirina, barang isè menguèi Dèbata 
janah barang isè nggelluh ibagasen 
Dèbata, terrus mo ia nggelluh ibagasen 
Dèbata." 

12 "Radumi mo èn!" nina Jesus. "Oda 
ndekkah nèngè, roh mo Aku merembahken 
upah taba karinana jelma rembang mi 
sinibakinna. 

13 Aku Alpa dekket Omèga, Bennana 
dekket puncana, Perlebbè janah Perpodi." 

14 Sayurntua ngo barang isè simenaptapi 
olesna soh mpanting ai kalak i ngo 
kipangan buah kayu kenggelluhen i, janah 
mbengket mi bagasen kuta i arap pèntuna. 

1> Tapi kalak simengulaken kinilèa 
dekket simerkinangguruun, dekket kalak 

luhlah, kalak pemunuh, kalak simenembah 
gana-gana dekket kalak perluap merkitè 
kata bak pemmahan, karinana sibagidi i 
ruar ngo bekkasna. 

16"Aku, Jesus ngo mengutus malaèkatKu 
mendanhi kènè asa ibagahken karinana i 
taba kènè kuria-kuria. Aku ngo pinempar 
si Daud, Aku ngo bintang pelambuk 
simercala-cala i." 

17 Nai nina Tendi Perbadia dekket Berru 
Tokoren i mo, "Roh mo kono!" Karina 
kalak simendengkoh i mendokken, “Roh 
mo kono!" Barang isè muasen, roh mo ia! 
Barang isè uè, itakui mo laè kenggelluhen 
i, oda pella mennokor! 

18 Aku si Johanes, simengindangken 
karina sipesèngèt nibas alamat èn 
mendokken: Barang isè menambahi 
sitersurat ipas alamat èn, itambahi Dèbata 
mo bana tulbang marè-marè sitersurat 
ibas bukku èn. 

19 Barang isè mengkurangi alamat èn, 
ikurangi Dèbata mo bana pasu-pasu silot 
ipas kayu simerrèken kenggelluhen i kuta 
simbadia i. 

20 Nina simagahken simasa èn dèng ma, 
"I mo Tuhu! Ndor ngo Aku roh!" Amèn! 
Roh mo kono alè Tuhan Jesus! 

2! Dak ipasu-pasu Tuhan Jesus mo kènè 
karinaNa ummat Dèbata! Amèn! 

